
JOHDANTO 


ämä tutkimus minuuden alkuperästä ja olemuksesta ei pyri täy- 

dellisyyteen — toisin kuin suuri osa siitä kirjallisuudesta, joka on kes- 
kittynyt perustelemaan minuuden, sielun tai subjektin asemaa filosofi- 
sissa järjestelmissä. Eräät filosofiset katsantokannat pitävät minuuden 
olemassaoloa kaiken inhimillisyyden ja humaanin ajattelun ehtona. Toiset 
taas ovat päätyneet todistelemaan, että sen enempää minuutta, sielua 
kuin subjektiakaan ei tarvitse edellyttää ja että myös niitä vastaavat kä- 
sitteet ovat turhia. 

Esimerkin ensin mainituista tarjoavat Platonin (427—347 eaa.) ja Aris- 
toteleen (384-322 eaa.) filosofiat, joissa sielun ja mielen käsitteet olivat 
keskeisiä. Ihmisellä on heidän mukaansa eräänlainen pysyvä ja olemassa 
oleva minuus, joka toimii havaintojen kokijana tai ”kantajana”. Platonin 
ajattelussa sitä edusti sielu! ja Aristoteleen filosofiassa sielun järkevä osa, 
mieli. Mielellä ajateltiin olevan asema muuttumattomana perustana ja 
ominaisuuksien kantajana, josta käytettiin kreikankielistä nimitystä 
”hypokeimenon” ja latinankielistä nimitystä ”subiectum”.? Myös Immanuel 
Kant (1724-1804) katsoi, että ihmisellä pitää olla minuus, joka on ole- 


1 Platonin dialogissa ”Faidon” (70c-84b) esitetyt todistukset sielusta ja sen olemassaolon 
jatkumisesta ajallisuuden yli ovat filosofian historian klassista ainesta, joka on antanut 
mallin myös myöhemnille sielun olemassaolon todistuksille. Oppinsa sielun kolmijaosta 
Platon esitti ”Valtio”-dialoginsa IV kirjassa. Sielun jakautuminen päässä sijaitsevaan järki- 
sieluun (logistikon), sydämessä sijaitsevaan intosieluun (thymoeides) ja vatsassa sijaitse- 
vaan halusieluun (epithymetikon) vastaa myös yhteiskunnan jakautumista filosofi-hallitsi- 
joiden, vartijoiden ja työläisorjien luokkiin. Vain järkisielu on Platonin mukaan kuole- 
maton, ja se on usein ristiriidassa ruumiiseen sidottujen sielun osien kanssa, niin kuin 
Platon kuvaa ”Faidros”-dialogin valjakkovertauksessa (245c-257a). 

Sielun alkuperää pohditaan Platonin dialogissa ”Timaios”, jonka mukaan sielu on ole- 
massa ennen yhdistymistään ruumiiseen. Juuri tämä tekee mahdolliseksi ”mieleenpalaut- 
tamiseen” (anamnesis) perustuvan tietoteorian. Huomionarvoista Platonin sieluopissa on 
jako kolmeen osaan. Kolmijaolle voi löytää vastineita nykyaikaisistakin psyyken rakentu- 
misen esityksistä, esimerkiksi Freudilta ja Meadilta. 

2 Myös Aristoteleen käsitys sielusta (psykhe) on kolmiosainen. Hänen mukaansa sielu on 
jokaisen elävän olennon aineeton muoto, eikä sielua ja ruumista voida erottaa toisistaan. 
Aristoteleen teoksen ”Sielusta” (412a12—22) mukaan ”sielu on substanssi elämään kyke- 
nevän ja elimillä varustetun luonnollisen kappaleen muotona ja ensimmäisenä aktuaali- 
suutena”. Ks. Juha Sihvolan selityksiä edellä mainitun teoksen sivulla 189. Sen sijaan 
mieli tai ”järkisielu” (nous) on ominainen vain ihmisille. Ymmärtämisen, suunnittelemisen 
ja harkinnan mahdollistavana sielun osana juuri se tekee ihmisestä ihmisen. Järkisielulla 
on substraatin eli muuttumattoman perustan asema. Substraatti, eli kreikaksi hypo- 
keimenon, on ominaisuuksien kantaja, jolle voidaan predikoida jotakin mutta jota itseään 
ei voida predikoida mistään muusta. Siten siinä on kyse olennon olemuksen ytimestä. 

massa apriorisesti eli kokemuksia edeltävästi ja jolle todellisuutta kos- 
keva tieto voi rakentua. Hän käytti siitä nimitystä ”transsendentaalinen 
ego”.3 Minuus pitää tämän mukaan olettaa kaiken aistimisen ja koke- 
misen subjektiksi. Ilman sitä yksilöllä ei olisi suhdetta ulkopuoliseen 
todellisuuteen, toisiin ihmisiin ja maailmaan. Kartesiolaisittain sanottuna 
ihmisen todellisuussuhteessa pitää olla joku, joka epäilee ja ajattelee, jotta 
suhde todellisuuteen voisi ylipäänsä toteutua. Transsendentaalisen egon 
oletus oli vahva myös Edmund Husserlin (1859-1938) fenomenologiassa.* 
Yksilön ja yhteiskunnan suhteet ovat filosofisesti ongelmallisia. Yksi- 
lön ja yhteiskunnan käsitteet tavallaan tuottavat toinen toisensa. Moder- 
nin ajan jälkeinen tietoteoreettisesti painottunut filosofia onkin keskitty- 
nyt pohtimaan minuuden ja ulkopuolisen maailman sekä yksilön ja yh- 
teiskunnan suhteita. Yksilöllisyys on nähty minuuden ominaisuutena ja 
yhteisöllisyys maailmaan tai todellisuuteen liittyvänä asiana. Lähtökoh- 
daksi on asetettu kysymys, mitä maailmasta voidaan tietää ja millaisin 
ehdoin. Ihmisen suhde todellisuuteen on tietoteorioitu: se on nähty tietä- 


3 Immanuel Kantin filosofiassa transsendentaalisella egolla tarkoitetaan itseä, joka yh- 
distää aistihavainnot ymmärryksen kategorioihin. Se on samalla itsestä tietoisuuden edel- 
lytys, jota ilman mikään tietäminen ei ole mahdollista. Transsendentaalisesta egosta si- 
nänsä ei voida kuitenkaan tietää mitään, sillä se on tietämisen ehto voimatta olla tietämi- 
sen kohde. 

Kantin mukaan ihminen voi olla tietoinen siitä, että on olemassa minä, subjekti tai itse, 
joka seuraa kaikkia hänen kokemuksiaan tai tietoisuuttaan. Koska se voidaan kokea vain 
ajassa, joka puolestaan on subjektiivinen havaitsemisen muoto, ihminen ei voi saavuttaa 
tietoa siitä, millainen minuus on itsessään, ajan ulkopuolella. Siten emme voi koskaan to- 
della tuntea itseämme, sillä saatamme olla havainnon tai aistikyvyn muodoista riippuvai- 
sia, niiden ulkopuolella tai niitä edeltävästi. 

Havainnosta, johon liittyy tietoisuus havaitsemisesta, sanotaan filosofiassa appersepti- 
oksi (latinan sanoista ad ja percipere, suom. 'havaita”). Kant erotti ”käsitteelliseksi havait- 
semiseksi” luonnehditussa tapahtumassa empiirisen apperseption ja transsendentaalisen 
apperseption, joista ensin mainittu on minän tietoisuutta omista muuttuvista tiloistaan, eli 
eräänlainen ”sisäinen aisti”. Toinen taas on kokemuksesta puhdas ja muuttumaton tietoi- 
suus, joka on välttämätön edellytys kokemiselle itselleen ja perusta kokemuksen yksey- 
delle. Apperseption ykseydellä Kant tarkoitti sitä, että jokainen mielle ymmärretään 
väistämättä jonkin tietyn subjektin mielteeksi. Tällä tavoin jokaiseen havaintoon sisältyy 
tietoisuus, että se on jonkin minän havainto. Ks. Kantin tietoteorian major opusta Kritik 
der reinen Vernunft (1. p. 1781, 2. p. 1787), suom. Puhtaan järjen kritiikki (2012). 

4 Edmund Husserlille transsendentaalinen ego on puhdas tietoisuus, jonka tehtävänä ei 
ole vain havaintojen liittäminen toisiinsa, kuten Kantin filosofiassa, vaan myös niiden 
osoittaminen kuuluviksi tietylle minuudelle tai persoonalle. Transsendentaalinen ego muo- 
dosti Husserlin fenomenologiassa lähtökohdan kaikkien havaintojen konstituoimiselle, ja 
myöhäisfilosofiassaan hän muotoilikin erityisen absoluuttisen fenomenologian, joka tutkii 
vain transsendentaalisen egon muotoja. Husserl käsitteli aihetta Sorbonnen yliopistossa 
vuonna 1929 pitämissään luennoissa Meditations cartesiennes (”Kartesiolaisia meditaati- 
oita”), jotka julkaistiin Eugen Finkin avulla laajennettuina ja Emmanuel Levinasin sekä 
Gabrielle Pfeifferin toimittamina vuonna 1931. Ks. Husserlin koottujen teosten, Husserli- 
anan, I osaa ”Cartesianische Meditationen und Pariser Vorträge”, toim. Stephan Strasser 
(1950). 

misen ongelmana. Tuloksena on ollut esimerkiksi materialismin ja idea- 
lismin välisiä kiistoja, joilla puolestaan on ollut pitkälle ulottuvia poliitti- 
sia seurauksia. 

Postmodernina aikana tieto-opillisesta kiistelystä haluttiin irtautua ko- 
ettamalla kiertää kartesiolaisuuden ja rationalismin aikakautta leiman- 
nut individualistinen lähtökohta. Postmodernistit, marxilaiset ja heidän 
aatteelliset perillisensä, kuten sosiaaliset konstruktionistit ja jälkistruk- 
turalistit, pyrkivät jäljittämään minuuden käsitteen alkuperää ideologia- 
kriittisin keinoin. He pohtivat, millainen filosofinen luomus minän käsite 
oikeastaan on ja kuinka se on tullut tuotetuksi. Symboliset interaktio- 
nistit kuuluivat myös kyseiseen ryhmään. He ja heidän seuraajansa ha- 
lusivat tutkia filosofiaa metafilosofisesti: koettamalla asettua filosofisen 
toimeliaisuuden ulkopuolelle ja kiipeämällä klassikoiden harteille näh- 
däkseen pitemmälle kuin jättiläiset itse. Kyseisen kunnianhimon kautta 
ei kuitenkaan luotu paljoakaan uutta. Kysymys ”mitä on filosofia?” on liit- 
tynyt filosofien pohdinnan aiheisiin aina. Sen esittivät niin Ren6 Des- 
cartes (1596—1650) kuin Kantkin. 


Ne filosofit, jotka ovat kritisoineet transsendentaalisen egon oletusta, ovat 
päätyneet pitämään minuuden, sielun ja subjektin käsitteitä ideologisina 
luomuksina. He ovat halunneet painottaa minän ja maailman (tai tietoi- 
suuden ja todellisuuden) itsenäisen olemassaolon sijasta niiden välillä 
vallitsevaa suhdetta. Useimmiten he ovat pitäneet ulkoista todellisuutta 
tieto-opillisesti, historiallisesti ja yksilönkehityksen kannalta ensisijai- 
sena verrattuna havaintoja tekevään minuuteen. Maailman ja minän osa- 
puolten sijasta he ovat halunneet korostaa niiden välillä vallitsevia re- 
laatioita, joita he ovat luonnehtineet esimerkiksi ”prosesseiksi” tai (syy- 
seuraus-suhteet huomioon ottaen) ”interaktioiksi” eli vuorovaikutus- 
suhteiksi. Tällaista ”genealogiaa” eli minuuden alkuperän jäljittämistä on 
harjoittanut muiden muassa Michel Foucault (1926-1984). Hän omaksui 
käsitteen die Genealogie? Friedrich Nietzscheltä (1844-1900) yhdistäen 
sen tutkimuksiinsa siitä, miten valta on vaikuttanut moniin historiatto- 
milta näyttäviin asioihin, kuten subjekin, sielun tai minän rakentumi- 
seen.5 Erään esimerkin siitä, kuinka minän ja maailman suhde voidaan 


5 Michel Foucault esseessään ”Nietzsche, genöalogie, histoire” (1971), jonka suomennos 
on julkaistu kokoelmassa Foucault/ Nietzsche (1998). Ks. myös Friedrich Nietzschen vuon- 
na 1887 ilmestynyttä teosta Moraalin alkuperästä (Zur genealogie der Moral — Eine Streit- 
schrift). 

”Itsen tekniikoista” ja ”itsestä huolehtimisesta” kirjoittanutta Michel Foucault'a kiinnos- 
tivat myös zen-filosofiat, eikä hänen jälkistrukturalistisena pidettyä ajatteluaan voida 
ilmeisesti tyhjentää mihinkään koulukuntaan. Postmodernisteihin Foucault'a liittää hänen 
pyrkimyksensä järjestellä subjektia koskeva kysymys uudestaan. Se leimasi hänen koko 
filosofiaansa ulottuen ”tekijän kuolemaa” koskevista pohdinnoista esseessä ”Ouest-ce 
gu'un auteur?” (1969) vuosina 1976—1984 ilmestyneisiin seksuaalisuuden historioihin. 

nähdä subjektittomana prosessina, tarjosi fenomenologina pidetty Mau- 
rice Merleau-Ponty (1908-1961) ja hänen niin sanottu havainnon kenttä- 
teoriansa.6 

Vuorovaikutusteorioita luotiin tieteenfilosofian ja metodologian piirissä 
kuitenkin jo muutamaa vuosikymmentä aiemmin kuin ne tulivat muotiin 
jälkistrukturalistien ja postmodernistien humanismikritiikeissä sekä sosi- 
aalitieteellisesti painottuneessa fenomenologiassa. Amerikkalaiset symbo- 
lisen interaktionismin edustajat pohtivat vuorovaikutuksellisen ajattelun 
mahdollisuuksia kartesiolaisen ongelman kiertämiseksi ja minuuden sekä 
maailman välisen kuilun ylittämiseksi jo 1900-luvun alussa. Heidän kiin- 
nostuksensa virisi enemmänkin kokeellisen ihmistutkimuksen ongelmista 
kuin puhtaasti filosofisista tai teoreettisista järkeilyistä — tosin heidän 
käsitteelliset välineensä olivat lähtöisin vanhalla mantereella harjoitetun 
filosofian piiristä. Ajattelutavan ympärille rakentui myöhemmin sosiaali- 
psykologiaksi sanottu tiede, ja tässä tutkimuksessa tarkastelenkin sitä 
kehitystä, jonka tuloksena uusi ajattelu muovautui tieteeksi. 

Symbolisen interaktionismin perustajana pidetään yhdysvaltalaista 
pragmatistifilosofia, George Herbert Meadia (1863—1931). Teoriaryhmän 
nimi on peräisin hänen oppilaanaan toimineelta Herbert Blumerilta. 
Nykyaikana symbolinen interaktionismi muodostaa kirjavan sikermän 
erilaisia ihmisen ja yhteiskunnan lähestymistapoja; esimerkiksi Peter L. 


6 Maurice Merleau-Ponty loi kenttäteoriansa paljolti kartesiolaisten kahtiajakojen arvos- 
telemiseksi. Aivan kuten Descartes, myös Merleau-Ponty perusti filosofiansa havaitse- 
misen analysoimiseen, mutta hänen johtopäätöksensä olivat täysin toisenlaisia. 

Merleau-Pontyn mielestä Descartes oli oikeassa varmistuessaan omasta ajattelustaan ja 
olemassaolostaan mutta väärässä päätellessään niistä havaintojen epävarmuuden sekä 
ruumiin ja sielun eron. Teoksissaan Phenomenologie de la perception (1945) ja Le visible et 
Vinvisible — Suivi de notes de travail (toim. Claude Lefort, 1964) Merleau-Ponty onnistui 
kytkemään yhteen sekä Husserlin fenomenologisen metodin perusajatuksia että gestalt- eli 
hahmopsykologian teesejä. Fenomenologisen käsityksen mukaan havaitseminen on esi- 
predikatiivisten ennakko-oletusten sävyttämää, ja hahmopsykologisen näkemyksen mu- 
kaan ihminen havaitsee valmiiksi järjestyneitä hahmoja. Poissulkemalla ennakkokäsi- 
tyksiä fenomenologisessa reduktiossa (tai erityisessä ”sulkeistamisaktissa”, Einklamme- 
rung) sekä rakentamalla havaintojen kohteita myös uudelleen fenomenologisessa konstruk- 
tiossa voimme tuottaa perusteluja havaintojen muodostumiselle ja siten luottaa havaintoi- 
himme. Hieman samaan tapaan myös Mead oli päätynyt ajattelemaan pragmatistisessa 
arkikokemuksen filosofiassaan ja perspektiiviopissaan. 

Meadia ja Merleau-Pontya ovat ansiokkaasti käsitelleet Patric L. Bourgeois ja Sandra B. 
Rosenthal teoksessaan Mead and Merleau-Ponty — Towards a Common Vision (1991). 
Teeman kehittelyä ei ole kuitenkaan syytä jättää vain näiden kahden filosofin vertailuun, 
sillä ajatus maailmasuhteen, kokemuksen ja havainnon ensisijaisuudesta verrattuna 
puhtaasti intellektuaaliseen tietoon on ollut keskeinen esimerkiksi Martin Heideggerille. 
Käsitys, että ihminen eksistoi maailmassa olevana, havaitsevana ja kokemuksellisena 
olentona ennen tietosuhteen muodostamista, on ominainen myös omille filosofisille näke- 
myksilleni. Mikäli maailmasuhdetta ei pidettäisi tietoteoriaa edeltävänä, voitaisiin toistaa 
väite, jonka Hegel esitti tieto-oppia vastaan: tieto-oppi on yhtä mahdottomassa asemassa 
kuin se, joka tahtoisi opettaa uimista ennen veteen menemistä. 

Bergerin ja Thomas Luckmannin vuonna 1966 julkaisema teos The Social 
Construction of Reality (suom. Todellisuuden sosiaalinen rakentuminen, 
1994) hyödynsi Meadin ajattelua ja auttoi luomaan symbolisen inter- 
aktionismin perusideoiden pohjalle yhteiskuntatieteellistä metodologiaa.7 

Symbolista interaktionismia erottaa perinteisistä tietoteoreettisista 
tarkastelutavoista se edellä mainittu piirre, että minuuden ja maailman 
välisessä tapahtumisessa ei korosteta sen osapuolia vaan osapuolten välil- 
lä vallitsevaa kanssakäymistä tai vuorovaikutusta. Juuri sitä sana ”inter- 
aktio” merkitsee. Toinen asiaan liittyvä ”inter”-alkuinen sana on ”inter- 
subjektiivisuus”, jolla puolestaan tarkoitetaan ihmisten välistä suhdetta, 
'subjektien välisyyttä'. Symbolinen interaktionismi tutkii siis sitä, mitä 
ihmisten välillä tapahtuu. Tästä lähtökohdasta se pyrkii vastaamaan filo- 
sofian klassisiin ongelmiin, jotka koskevat minuuden olemassaoloa ja 
olemusta. Käsillä olevassa kirjassa tarkoitukseni on pohtia, miten George 
H. Mead ja hänen teoriansa pystyivät vastaamaan näihin haasteisiin, 
minkälaisia hänen innoittajiensa tai kritiikkiensä kohteina olleiden klas- 
sisten filosofien näkemykset olivat ja kuinka kysymyksiä voitaisiin lähes- 
tyä nykyisen tieteenfilosofian ja sosiaalipsykologian näkökulmasta. 

Meadin ajattelu kasvoi neljästä aatehistoriallisesta juuresta. Niistä 
erään muodosti yhdysvaltalainen pragmatismi ja toisen saksalaisperäinen 
hermeneuttinen historianfilosofia, jota hän opiskeli Wilhelm Diltheyn 
(1833—1911) luennoilla Berliinin yliopistossa. Kolmannen tarjosi Meadin 
elinaikana kehittymässä ollut behavioristinen psykologia, johon hän tu- 
tustui toimiessaan Wilhelm Wundtin (1832-1920) perustamassa kokeelli- 
sen tutkimuksen laboratoriossa Leipzigin yliopistossa. Neljännen vaikut- 
teiden lähteen antoi vasemmistohegeliläinen edistysuskoisuus, joka Mea- 
din ajattelussa yhdistyi amerikkalaiselle pragmatismille ominaiseen kons- 
truktiivisuuteen: haluun rakentaa ja kehittää yhteiskuntaa. Marxilainen 
ajattelu ei vielä Meadin opiskeluvuosina ottanut juurikaan kantaa tieto- 
opillisiin kysymyksiin, mutta se vaikutti Meadin motiiveihin poliittisena 
aatevirtauksena ja täydensi hänen progressiivista perusasennoitumis- 
taan, johon olivat eniten vaikuttaneet amerikkalaisten oma edistysusko ja 
uudisraivaajahenki. 

George H. Meadin ajatuksia ja kirjallista tuotantoa on voitu pitää yhtä 
hämmentävinä kuin luovuutta herättävinä. Hän pyrki vastaamaan tieto- 
teoreettisiin ongelmiin kokonaan uudelta, ”kehittyvänä” pidetyn näkö- 
alan, perustalta. Tässä uudistavassa suhteessa hän toimi hieman samoin 
kuin nykyajan aivotutkijat ja geeniteknologit, jotka yrittävät ratkaista 
filosofian perinteisiä ongelmia yhdestä tietystä, oman tieteenalansa tar- 
joamasta näkökulmasta, juuri sen kaltaisesta aristoteelisesta ”kiinteästä 
pisteestä”, jollaisena heidän oma tieteenalansa pyrkii toimimaan. Erona 


7 Ks. Peter L. Bergerin ja Thomas Luckmannin vuonna 1966 julkaistua teosta The Social 
Construction of Reality (suom. Todellisuuden sosiaalinen rakentuminen, 1994). 


17 


on muun muassa se, että Mead halusi yhdistellä useiden erityistieteiden 
tietoa ihmisestä. 

Hän piti ongelmana, että erityistieteiden (esimerkiksi behavioristisen 
psykologian) pätevyysalue rajoittui — aivan kuten nykyäänkin — koske- 
maan vain tiettyjä olosuhteita. Niiden tulokset ovat olleet voimassa vain 
kapeasti rajatuin ehdoin: laboratorioissa tai koejärjestelyjen sisällä. Näin 
ollen kyseisiltä empiirisiltä ja positivistisen tutkimuksen leimaamilta 
tarkastelutasoilta ei ole pystytty vastaamaan sen enempää kysymykseen 
”mitä on filosofia?” kuin myöskään Immanuel Kantin eräässä valistus- 
aiheisessa esseessään esittämään kysymykseen ”Was ist der Mensch?”.8 
Vastaaminen siihen, mikä tai mitä ihminen on, edellyttäisi tarkasteltavan 
ilmiön hahmottamista, eikä siihen voida vastata pelkkiä organismin 
yksityiskohtia tutkimalla tai ilman ihmisyyden olemukseen liittyvää onto- 
logista analyysia. 

Meadin ajattelun tutkimista vaikeuttaa se, ettei hän julkaissut eläes- 
sään yhtään kokonaista teosta vaan kylvi ajatuksensa ja tutkimustulok- 
sensa artikkeleihin ja luentoihin. Lisäksi hän tyytyi vaikuttamaan oppi- 
laidensa kautta. Suopeimmillaan hänen ajatustensa kokonaisuus voidaan 
nähdä eräänlaisena hiomattomana timanttina. Meadin toimiessa filoso- 
fian opettajana Chicagon yliopistossa hänen ideansa kulkeutuivat eri tie- 
teenaloille opiskelijoiden luentomuistiinpanojen mukana. Meadin jälki- 
vaikutukseen viitattaessa onkin tullut tavaksi puhua ”Chicagon koulu- 
kunnasta”. Merkittävimpiä Meadin oppilaita olivat sosiaalipsykologi Her- 
bert Blumer (1900-1987) ja kielitieteilijä Charles W. Morris (1901-1979), 
jonka tunnetuimpia saavutuksia on jaottelu syntaktiikkaan, semantiik- 
kaan ja pragmatiikkaan. 


Mead pyrki oikeuttamaan näkemystä, että minuus kehittyy vuorovaiku- 
tuksessa ja on olemassa vuorovaikutuksellisena, mutta hän ei pystynyt 
eikä mitä ilmeisimmin halunnutkaan irrottautua filosofian perinteisistä 
kysymyksenasetteluista. Tämä näkyy siinä, että hän piti ajattelunsa 
lähtökohtana merkityksenteoreettisia ongelmia sekä kysymyksiä kielen 
alkuperästä. Hänen asenteensa tuntuu ymmärrettävältä siksi, että kieli 
liittyy olennaisena osana ihmisten kanssakäymiseen ja on vuorovaiku- 
tuksen tärkeimpiä toteutumisyhteyksiä. 

Analyyttisesta kielifilosofiasta Meadia erottaa muun muassa se, että 
monet hänen argumenttinsa ovat psykologisoivia tai sosiologisoivia eivät- 
kä seuraa vain siitä, mikä olisi loogisesti välttämätöntä. Lisäksi Mead 
koetti muotoilla interaktiota ja intersubjektiivisuutta koskevien ajatus- 
tensa perustalle yhteiskuntateoriaa, mikä antoi hänen ajattelulleen po- 


8 Immanuel Kant vuonna 1784 kirjoittamassaan esseessä ”Beantwortung der Frage: Was 
ist Aufklärung?”, jolla hän voitti erään kirjoituskilpailun. Suom. ”Vastaus kysymykseen: 
Mitä on valistus?” teoksessa Mitä on valistus? (1995). 

liittisen luonteen. Joka tapauksessa hän pyrki löytämään vastauksia filo- 
sofian keskeisiin kysymyksiin, jotka koskevat niin minuutta, sielua ja 
subjektia kuin hyvää yhteiskuntaa ja etiikkaakin. Varsin vaivattomasti ja 
ikään kuin toimintansa tahattomana sivuseurauksena hänestä tuli ”sosi- 
aalipsykologia”-nimisen tieteenalan eräs perustaja ja sittemmin klassikko, 
vaikkakin puhetta Meadista sosiaalipsykologina on rajoittanut se, että 
kyseistä tieteenalaa ei ollut hänen elinaikanaan käytännössä olemassa. 

Ilman ironian häivää Meadia voitaisiin sanoa ”amerikkalaisen pragma- 
tismin neljänneksi tenoriksi”, joka täydensi John Deweyn (1859—1952), 
William Jamesin (1842—1910) ja Charles Peircen (1839-1914) ryhmä- 
kuvan kvartetiksi. Näitä pragmatismin esi-isiä ajateltaessa mieleen voi 
tulla myös kuva Montanan peruskallioon veistetyistä neljästä founding 
fathersista. Oman konstruktiivisuutensa ja ”edistyksellisyytensä” vuoksi 
Mead sopii yhdysvaltalaisten pragmatistien joukkoon mielestäni parem- 
min kuin espanjalaissyntyinen George Santayana (1863—1952), joka myös 
on usein luettu heidän riveihinsä. 

Meadin oman ajattelun käytännöllisyydestä ja ”käyttökelpoisuudesta” 
kertoo se, että hänen ajatuksiaan on hyödynnetty paljon enemmän kuin 
niitä on tutkittu. Tämä johtunee siitä, että hajanaiselta näyttävä ajatus- 
ten kokonaisuus on houkutellut tulkintoihin ja täydennyksiin. Toisaalta 
tällaisilla uudelleentulkinnoilla on voitu päästä paremmin selville myös 
Meadin omien mutta irrallisilta näyttävien ajatusten mahdollisista tar- 
koituksista. 

Aivan kuten jo tämän esipuheen alussa viittasin, teokseni ei pyri täy- 
delliseen Mead-interpretaatioon vaan sisältää paljon omaperäistä tulkin- 
taa. Ajatusten edelleenkehittelyt ja langanpäiden löytäminen ovat osa 
kaikkeen tieteeseen liittyvää luovaa ja eläytyvää toimintaa. Mikäli voi- 
daan uskoa Meadin omia historianfilosofisia näkemyksiä, jokainen nyky- 
aika kirjoittaa historiaa kuhunkin ajanhetkeen sidotuista lähtökohdis- 
taan. Tässä mielessä myöskään aitoon Mead-tulkintaan ei voida enää 
päästä. Nykyisellä vuosituhannella ei ole mahdollista tavoittaa 1800- 
luvun ajanhenkeä, ja lisäksi Meadin käsittelemät aiheet ja teemat ovat 
kuormittuneet kokonaisten tieteenalojen tuottamalla viisaudella. Tästä 
syystä omatkin tulkintani sisältävät paljon vertailuja. 

Valitsin lähtökohdakseni Meadin ajattelun pohtiakseni, voidaanko 
ihmisen maailmasuhde ylipäänsä perustaa interaktionististen oletusten 
varaan. Lukija saattaa arvata, ettei symboliseen interaktionismiin koh- 
distuvaa arvostelua voida tällöin välttää. Kirjani onkin kriittinen teos, 


9 George Santayanan vuosina 1905—1906 julkaisema viisiosainen The Life of Reason on 
laajuudeltaan ja laadultaan ennen muuta pragmatistinen työ, mutta Santayanan ajattelua 
leimasivat myös konservatismi, elitismi ja aristokraattisuus sekä monille espanjalaisille 
filosofeille ominainen pessimismi ja melankolia sekä massakulttuurin arvottaminen kieltei- 
sesti. Tämä erotti hänen ajatteluaan pragmatismin edistysuskoisuudesta ja Meadista, jolle 
demokratia, tasa-arvo ja enemmistöjen mielipiteet olivat tärkeitä. 

joka koostuu inhimillisen tajunnan sekä minuuden itsenäisen aseman oi- 
keuttamisesta. Tämä ei tosin merkitse, että haluaisin kritisoida erityisesti 
Meadin ajattelutapoja. Ensisijaisesti koetan tulkita, mistä Meadin kohtaa- 
mat ongelmat ja hänen oman ajattelunsa paikoittainen ristiriitaisuus ja 
jännitteisyys kertovat. Tällä tavoin koetan havainnollistaa filosofian ja 
sosiaalipsykologian vaikeuksia yleensä. Kirjoitukseni laajenee saman- 
tyyppiseksi yhteiskunnallisten ja poliittisten asioiden analyysiksi, jollaista 
Meadin omakin ajattelu edusti — tosin toisesta näkökulmasta ja toisen- 
laisiin ratkaisuihin päätyen. Vastaavaa arvostelua voin kohdistaa myös 
postmodernismin, jälkistrukturalismin ja sosiaalisen konstruktionismin 
näkemyksiin ihmisestä ja yhteiskunnasta. Juuri tämän jännitekentän 
jatkuva eloisuus tekee aiheesta pysyvästi ajankohtaisen. 


Kirjoitin tämän tekstin esiversion osallistuakseni siihen ajatustenvaih- 
keskuudessa toimiessani Tampereen yliopistossa 1990-luvun alussa. Ky- 
seisen keskustelun ohessa syntyi myös kaksi väitöskirjaa: sosiaalipsyko- 
logi Klaus Weckrothin Mustavalkoista sosiaalipsykologiaa (1992) ja kasva- 
tustieteilijä Sirpa Törmän Kasvun mahdollisuus — Kasvuprosessin ja 
kasvatuksen eettisten perusteiden tarkastelua George Herbert Meadin ja 
John Deweyn ajattelun avulla (1996). Omasta puolestani tyydyin kiteyttä- 
mään keskeiset argumenttini silloisen sivuainetutkielmani muotoon. Se 
julkaistiin Tampereen yliopiston filosofian ainelaitoksen sarjassa nimellä 
Minän rakentuminen ihmistieteissä vuonna 1994. Siirryttyäni Helsingin 
yliopistoon Yliopistopainon kustannusyksikkö otti teoksestani vielä toisen 
painoksen nimikkeellä Minä vuonna 1995.10 Siihen, että päätin nyt, 
kaksikymmentä vuotta myöhemmin, palata aiheeeseen ja julkaista nuo- 
ruudentyöni täysin uudistettuna, vaikutti erään dramaturgiystäväni mai- 
ninta, että teokseni on hänen mielestään klassikko. 

Kirjani ilmestyttyä ja herätettyä aikoinaan kiistelyä Tampereen yli- 
opistokampuksen kujilla ja käytävillä sitä alettiin sanoa eräänlaiseksi 
”Anti-Eskolaksi”. Sallimatta noiden sanojen edelleenkään imarrella itse- 
äni toivon, että kirjallani voisi olla jotakin annettavaa niille tieteen- 
harjoittajille, joita kiinnostaa poikkeaminen niin marxilaisten sosiologien, 
jälkistrukturalistien ja postmodernistien kuin jyrkkien empiristienkin 


10 Alkuperäinen Minän rakentuminen ihmistieteissä hyväksyttiin käytännöllisen filo- 
sofian sivuainetutkielmana vuonna 1994. Myös sosiaalipsykologian syventäviä opintoja 
varten vuonna 1992 kirjoittamani sivuainetutkielman aiheena oli Meadin symbolinen 
interaktionismi ja nimenä ”Toinen tutkimus”. 

Viittasin otsikollani siihen, että kyseessä oli järjestyksessä toinen, eli teoreettisen filo- 
sofian pro gradua seurannut tutkielmani, jota olin kirjoittanut kuunnellen muun muassa 
Seta ry:n radiolähetystä nimeltä ”Toinen linja” (yhdistyksen pääkonttori sijaitsi tuolloin 
Helsingin Toisella linjalla). Mutta nimi viittasi myös Meadin poikkeamiseen totutuista 
ajattelumalleista, hänen lähtöönsä omille teilleen, toisille linjoille. 

paradigmoista. Koettuani itseni aivan liian heikoksi vastustamaan uudel- 
leenjulkaisemiseen liittyviä pyyntöjä päädyin tuomaan kirjani jälleen 
saataville asianmukaisilla muutoksilla varustettuna. Tämä merkitsee, 
että Meadin lisäksi olen joutunut tutkimaan myös itseäni — ja pääasiassa 
muista kuin pelkistä teoksen aiheeseen liittyvistä syistä. Olen siis ikään 
kuin tahattomasti tullut noudattaneeksi jälkistrukturalistien ohjetta, että 
lukijan täytyy ymmärtää, millä tavoin teksti liittyy hänen omaan minä- 
käsitykseensä, jotta voisi ylipäänsä tutkia kyseistä tekstiä. 

Koska Mead-kirjallisuutta on ilmestynyt päivitysajanjakson sisällä 
runsaasti lisää, työtä on täytynyt ja ollut ilo ajantasaistaa. Alun perin 
arrogantit viitteet on korvattu kommentaariviittauksilla kirjallisuuteen, 
ja tekstiä on kertynyt aiempaan verrattuna kolminkertaisesti. Niinpä 
valmista kirjaa voi olla vaikea tunnistaa entiseksi. Uskon työni vastaavan 
nyt aiempaa paremmin myös tutkimuksellisia tavoitteita. Toisaalta en 
tarkoita, että olisin tyytymätön työni aikaisempiin versioihin; niiden tem- 
peramentti puoltaa edelleen paikkaansa, ja nämä vanhat kirjani ovatkin 
alkaneet näyttää omissa silmissäni vuosi vuodelta entistä paremmilta. 


Entä mitä tai millaisia nuo yliopistoyhteisössä koetut kiistanaiheet ja 
niistä tekemäni johtopäätökset ovat? Pitämättä lukijaa jännityksessä voin 
tiivistää ne väitekohdiksi, joille esitän tarkemmat perustelut kirjani lu- 
vuissa. Ensimmäisen (1) ongelmaryhmän muodostavat minuuden ja mer- 
kitysten alkuperää koskevat kysymykset. Olen arvostellut Meadin kieli- 
käsitystä siitä, että merkitysten rakentumisen tapahtumia analysoi- 
dessaan Mead onnistui laatimaan kuvauksen merkityksellisten symbolien 
synnystä, mutta hän ei pystynyt selittämään merkitysten syntymisen 
syitä tai alkuperää, toisin sanoen sitä, mistä tai miksi merkitykset 
ilmestyvät vuorovaikutuksen kehään. Kyseisiä kuvauksia onkin yleensä 
voitu vain jatkaa entistä sofistikoituneemmilla kuvauksilla, esimerkiksi 
viittaamalla ”emergenssiin” eli käsitykseen, että järjestynyt materia muo- 
dostaa uusia merkitystasoja hierarkkisesti monimutkaisemmaksi organi- 
soituessaan. 

Mutta myös nämä materialistiset ja naturalistiset ajatussuunnat jättä- 
vät kielen merkitysten ja ihmisen älyllisen toiminnan alkuperää koske- 
vien kysymysten pohtimisen puolitiehen. Myöskään symbolinen inter- 
aktionismi ei kykene vastaamaan näihin keskeisiin filosofisiin kysymyk- 
siin, vaikka se toisaalta pyrkiikin kunnianhimoisesti nuo vaatimukset 
täyttämään. Tällä tavoin sanoessani en tietenkään edellytä, että kysy- 
myksiin pitäisi ylipäänsä vastata. Sen sijaan huomiota herättävää on, että 
kyseisten teorioiden sisällä on haluttu kaikin voimin löytää vastauksia 
edellä mainittuihin ongelmiin, siinä onnistumatta. Merkitysten alkuperää 
koskevaa kysymystä ei ole suoraan tunnustettu vastauksia vaille jääväksi 
ja tietokykymme tuolle puolen sijoittuvaksi ongelma-alueeksi. Symbolista 
interaktionismia, materialismia ja naturalismia edustaneiden teoreeti- 

koiden toimeliaisuus kertoo nähdäkseni inhimillisen olemassaolon perus- 
teisiin liittyvästä ahdistuksesta. Heidän turhautuneisuuttaan lisää ha- 
vainto, että ponnekas vaivannäkö ainoastaan laajentaa sitä vastauksetto- 
muuden tyhjää tilaa, josta heidän äänensä kaikuu takaisin. 

Kysymys minuuden ja merkitysten alkuperästä on nähdäkseni ei- 
todistuva. Meadia yksioikoisesti hyödyntävä ja lähtökohtanaan käyttävä 
symbolisen interaktionismin tutkimusperinne onkin epäonnistunut sikäli 
kuin se ei ole myöntänyt merkitysten transsendenttiutta. Tähän liittyy 
myös se, ettei Mead suostunut tunnustamaan transsendentaalista egoa 
merkitysten subjektiksi. Transsendentaalisella egolla tarkoitetaan tällöin 
juuri tuota apriorisesti (eli kokemusta edeltävästi) olemassa olevaa mi- 
nuutta. Transsendentaalisen egon käsite kuvailee, kenellä tai millä aisti- 
havainnot ja kieli ovat, toisin sanoen, mikä sinussa tuntee, havaitsee ja 
ajattelee. Toisaalta olen pyrkinyt osoittamaan, että tällainen ”kartesiolai- 
nen” ja apriorinen subjekti sisältyy Meadinkin teoriaan piilokuvamaisesti, 
luovan toiminnan mahdollistavana minuuden käsitteenä eli ?:no”, jonka 
Mead joutui postuloimaan selittääkseen merkitysten syntyä. 

Toisen (2) ongelmaryhmän Meadin ajattelussa muodostavat useat 
kehäpäätelmät, jotka ovat hegeliläistä alkuperää. Niihin liittyy aineksia 
1800-luvun saksalaisesta hermeneutiikasta ja historianfilosofiasta. Käsi- 
tykseni mukaan minuuden halkeaminen kahtia subjektiminään eli (eng- 
lanniksi) 'me:hin? ja objektiminään eli 3:hin? seurasi ihmisen asettami- 
sesta itsereflektiivisen ja objektivoivan tarkastelun kohteeksi. Koska ihmi- 
nen ei voi olla yhtä aikaa sekä tarkastelija (subjekti) että kohde (objekti), 
minuus oli välttämätöntä jakaa teoreettisesti kahtia: yhtäältä kohteeseen 
ja toisaalta omalta itseltä näkymättömiin jäävään ”toiseen puoleen”. 
Tämä vastaa myös sitä tapaa, jolla psykoanalyyttinen teoria on tuottanut 
tiedostumattoman (tai alitajunnan) käsitteen sekä koko teoriakuvansa 
tajunnan rakenteesta. Tiedostumattoman kätkeytymään pyrkivä luonne 
johtuu itsen objektivoimisesta tarkastelun kohteeksi. Tätä kautta tulee 
esille syy erääseen psykoanalyyttisen terapiakäytännön peruslähtökoh- 
taan: ihminen ei voi itse analysoida itseään, sillä hän ei voi saada ta- 
junnastaan otetta kokonaisuutena. Juuri tämä tekee dialogisen suhteen 
välttämättömäksi psykoterapeuttisissa käytännöissä, ja myöhempi sym- 
bolinen interaktionismi onkin pyrkinyt ratkaisemaan ongelmaa korosta- 
malla relationaalisuutta vuorovaikutuksen substanssien sijaan. 

Ongelmaksi omaa itseä havainnoivassa introspektiivisessä kehässä 
nousisi myös tarkastelujen yhdenaikaisuuden ongelma. Muodikkaaksi ko- 
ettu vetoaminen siihen, että kyseessä on ”prosessi”, jota ei voida tarkas- 
tella pelkistetysti, jälleen vain kuvaisi ongelman mutta ei ratkaisisi sen 
filosofisia pulmia. Keskeinen jatkokysymys kuuluu, miksi ihmissuhteiden 
”prosessuaaliseen luonteeseen” pitäisi ylipäänsä vedota. Miksi prosessi 
sinänsä pitäisi edellyttää olemassa olevaksi ja miksi siihen viittaamalla 
pitäisi yrittää peittää näkyvistä suhteiden osapuolet eli yksilötoimijat? 

Hehän ovat paljon uskottavammin ja ilmeisemmin olemassa olevia kuin 
mikään vuorovaikutus tai muu sosiaaliseksi nähty muodostelma. 

Introspektiivisen tutkimisen ja prosessuaalisen ihmiskuvan sijasta pi- 
dänkin parempana nähdä ihminen individualistisen ja liberalistisen ih- 
miskäsityksen mukaisesti: omaa erillisyyden kokemustaan vahvistavana 
ja itsemääräämiseen pyrkivänä olentona. Tältä pohjalta pidän perustel- 
tuna maailmassa suuntautuvaa direktiivistä ja projektiivista ajattelua, 
jota edustivat muiden muassa Martin Heidegger ja hänelle kiitollisuuden- 
velassa olevat eksistenssihermeneuttiset ja fenomenologiset ajattelijat. 
Sosiaalipsykologian piirissä samansisältöistä ajatusta ovat edustaneet 
toimijuutta (agency) korostavat interaktionistit ja niin sanotut toiminnan 
psykologit. Yksilöiden olemassaolon myöntäminen ja toimijuuden sekä re- 
lationaalisuuden huomioon ottaminen eivät ole vastakohtia, sillä toimi- 
misen tekee mahdolliseksi juuri yksilöiden intentionaalisuuden tunnusta- 
minen. 

Sen sijaan introspektiolle ja prosessiajattelulle ominainen minuuden 
halkeaminen subjektiin ja objektiin voi saada myös käytännöllisen sai- 
raustilan luonteen. Se puolestaan voi esiintyä sekä yksilöpatologisena että 
kulttuurisena skitsofreniana. Tämän vuoksi on parempi, että ihminen 
nähdään ”yksilönä sosiaalisissa yhteyksissä” kuin vain ”sosiaalisena yksi- 
lönä”, jonka minuus on upotettu rakenteiden osaksi. Pyrkimystä palaut- 
taa ihmisyys, persoona ja humanismi symboliseen interaktionismiin on 
ilmennyt kielellisen kumouksen jälkeisten sosiaalisten konstruktionistien 
töissä, joissa ontologinen oletus rakenteiden olemassaolosta on hylätty ja 
alettu pitää diskursseja eli ”Puhumisen tapoja” tutkimuksen kohteina. 
Diskurssianalyyttinen ja uuspragmatistinen ote ovat toisaalta vahvista- 
neet filosofian ja sosiaalipsykologian sanakeskeisyyttä, joka on helposti 
peittänyt alleen yksilönkokemuksen ei- tai esipredikatiivisen luonteen. 
Esimerkiksi Emmanuel Levinas on pitänyt ihmisten tärkeimpiä kokemuk- 
sia vaikeasti, jos ollenkaan, sanallistettavina. 

Kolmannen (3) teoreettisen ongelmaryhmän muodostavat Meadin ajat- 
telun deterministisyyteen liittyvät pulmakysymykset. Jos ihmistä pide- 
tään olentona, jonka tehtävänä on toistaa ärsykkeiden ja reaktioiden 
kaavaa merkitysten ja vuorovaikutuksen kehässä, näin luodusta ihmis- 
kuvasta suljetaan helposti pois tahdon vapaus. Tällöin yhteiskunnalle 
luovutetaan määräysvalta suhteessa ihmisyksilöihin, ja ihmiset nähdään 
yksipuolisesti yhteiskunnan tuotteina. Juuri siksi Meadin ajattelua on 
voitu pitää eräänlaisena amerikkalaisen marxismin muotona ja meka- 
nistis-materialistisen ihmiskuvan osana. Toisaalta Meadin ajattelu sisälsi 
pyrkimyksen pois kaavamaisesta behavioristisesta ihmiskuvasta, ja lähi- 
lukeminen paljastaa, ettei Mead ollut marxilainen vaan lähinnä nuor- 
hegeliläinen ajattelija. 

Symbolista interaktionismia pidetään nykyään eräänä modernin yh- 
teiskuntateorian klassikkona. Mikäli sitä antaudutaan arvioimaan sen 

omilla ehdoilla eli pragmatistisesti, joudutaan pohtimaan uuskantilaista 
kysymystä, mitä käytännössä seuraa, jos ihmiset uskovat tämän teo- 
reettisen representaation todenperäisyyteen ja pitävät sitä tyhjentävänä 
kuvauksena ihmisestä. Kyseiseen ihmiskuvaan sisältyvä determinismi 
saattaa pönkittää totalitaristisia yhteiskuntajärjestelmiä ja politiikka- 
käsityksiä sekä vahvistaa massa- ja valtakulttuurien voimaa. 

Siitä huolimatta symbolinen interaktionismi voi toimia luontevana teo- 
reettisena mallina vaikkapa esittävien taiteiden piirissä, jossa operoidaan 
samastumisen ja roolinoton käsitteillä. Mutta niissä hallitsevana piir- 
minen. Tämä havainnollistaa, kuinka ongelmalliseksi symbolinen inter- 
aktionismi voi osoittautua, jos sitä pyritään soveltamaan yhteiskunta- 
teorian mallina tai poliittisen järjestelmän perustana eikä pelkästään me- 
todologis-heuristisena ideoiden lähteenä, jonka merkitys on viitteellinen ja 
luova — ei kiveen kirjoitettu tai normatiivinen, jota opiskellaan dogmina. 

Mainittakoon, että kirjani alkuperäinen kirjoittamis- ja julkaisuajan- 
kohta osui siihen historialliseen ajanjaksoon, jolloin kommunismi kukistui 
Euroopassa. Sikäli kuin onnistuin vaikuttamaan kirjani politiikkakriitti- 
sillä osilla eräiden poliittisesti aktiivisten kollegojeni orientaatioon, tässä 
teoksessa esittämäni marxismi-leninismin kritiikki sekä totalitarismien 
arvostelu olivat osa tuota kumoamisprosessia. Koska maailma on kah- 
dessa vuosikymmenessä muuttunut täysin, tuo vastavallankumoukselli- 
nen aines on suurimmaksi osaksi menettänyt merkityksensä ja karsittu 
pois, tai se on muokattu ajankohtaisempaan muotoon. Arvostelun, jonka 
aiemmin kohdistin sosialismiin, poliittiseen universalismiin ja neuvosto- 
totalitarismiin, voisin nykyaikana suunnata Euroopan unionin edusta- 
maan valtioiden liittoon tai liittovaltioon, joka riistää kansallisvaltioiden 
itsemääräämisoikeutta ja pyrkii esiintymään paikallisina Yhdysvaltoina. 

Saksan kielen ja kulttuurin asemaa ja vaikutusvaltaa osoittavat — 
paitsi se, että Mead sai tärkeimmät vaikutteensa Leipzigissa ja Berlii- 
nissä — myös se, että myöhempinäkin vuosina historian käännekohtia on 
koettu Saksan pääkaupungin näyttämöllä, viimeksi Berliinin muurin 
murtuessa. Saksalaisen filosofian vaikutus kaikkeen ajatteluun, myös 
pragmatismiin, on ollut ohittamatonta. Työni pyrkiikin muistuttamaan 
amerikkalaisen filosofian eurooppalaisista juurista. 

Teokseni aiheenvalinnassa heijastuivat oman ajanhetkensä piirteet 
myös sikäli, että 1980-luvun loppua ja 1990-luvun alkua sanottiin minän 
vuosikymmeneksi, jota seurasi yhteisöllisyyden ja vapaamielisyyden aika- 
kausi. Juppien arvojohtamassa kulttuurissa korostettiin yksilöä, jolloin 
minuutta sekä omaa persoonaa uskallettiin tuoda paremmin esille. Tämä 
johtui paljolti poliittisista muutoksista. Marxismi ja kollektivismi olivat 
olleet epäsuosiossa jo pitkään, ja ihmisten individualisoitumiseen tähtää- 
vät tarpeet olivat kasautuneet. Myös elintason nousu teki mahdolliseksi 
yksilöllisen elämäntavan. Vaikka yksilöä keulakuvanaan palvova ajattelu 

voikin tuntua nykyään epäajanmukaiselta, sillä oli perusteltu asemansa 
totalitarististen järjestelmien murtumisessa. Yksilöllisyyden esiinnousu ei 
ollut ”epäeettiseksi” tuomittua oman egon korostamista vaan ainoastaan 
tilanteen tasapainottamista ihmisyyden hyväksi kollektivismin, massa- 
kulttuurin, laumasieluisuuden ja joukkohenkisyyden ylivaltaa vastaan. 
Laman alettua 1990-luvulla populaarikulttuurista katosi itsetehostus, ja 
alettiin jälleen puhua yhteisvastuun puolesta. Mutta myös korjausliike oli 
tapahtunut, ja yhteisöllisyyttä rakennettiin yksilöllisyyden kunnioitta- 
misen varaan. 

Tämä johdanto täydentää työtäni sikäli, että alkuperäisessä kirjassa 
esipuhetta ei ollutkaan. Korostan, että tämä teos ei ole psykologiaa eikä 
kasvatustiedettä, eli tässä ei pohdita esimerkiksi sellaisia kysymyksiä, 
kuten millä tavoin lapsen minuus kehittyy, miten identiteetti liittyy eri 
ikäkausiin tai kuinka itsetuntoa voidaan kohottaa liike-elämän ja psyko- 
logisten konsultaatioiden kaleidoskoopeissa. Sen sijaan tämä kirja on filo- 
sofiaa. Niinpä pyrin analysoimaan, mikä minän käsite on, miksi minuu- 
desta ylipäänsä puhutaan tieteellisissä teorioissa ja mitä minuuden ole- 
massaolo merkitsee. Mikäli nämä kysymykset tuntuvat liian vaativilta, 
pitkästyttäviltä tai vaikeatajuisilta, suosittelen joko jättämään teokseni 
lukemisen tähän tai lukemaan sen huolellisesti loppuun. 


Kotona, G. H. Meadin päivänä, 27. helmikuuta 2015 


JUKKA HANKAMÄKI 

1. 


Egologian lähtökohdat 


M inän käsitettä ei ole helppo määritellä, vaikka voimmekin käyttää 
sitä ongelmattomasti ihmistä koskevissa teorioissa. Toisaalta emme 
voi aina intuitiivisestikaan ymmärtää, mihin minän käsite viittaa, vaikka 
arkikokemuksen näkökulmasta onkin luontevaa olettaa, että minuus si- 
sältyy kokemisen ja aistimisen mahdollistavana tekijänä jokaisen ihmisen 
olemassaoloon. 

Tieteellisen ajattelun neljäsataa vuotta vanha perinne koostuu suu- 
reksi osaksi yrityksestä pitää erillään se, mitä voimme ajatella ja vain 
ajatella siitä, mikä kuuluu pelkän kokemisen piiriin. Viisauden ihan- 
teeksi tässä puitteessa näkyy muodostuneen, miten idealisaatio voidaan 
kiistää kokemisen tasolla, jolla se ei voi olla voimassa. Toisaalta tieteen- 
harjoittajia ja filosofeja kiinnostaa, kuinka yksilöllliset ja satunnaisina 
näyttäytyvät kokemukset voitaisiin selittää yleispätevästi. Viime aikojen 
pyrkimykset kompleksisuuden ja kaaoksen hahmottamiseen luonnontie- 
teissä puhuvat puolestaan. 

Ihmistieteissä tavallisin tapa käsittää ero kokemuksellisen ja yleis- 
pätevän välillä on nähdä ihminen kahden teoreettisen termin, kuten epä- 
täydellisyyttä edustavan 'ruumiin' ja täydellisyyttä tavoittelevan 'sielun 
tai aistillisen ”d:in? ja subliimit päämäärät perustavan 'yliminän”, väli- 
tyksellä. Aivan riippumatta siitä, voidaanko tällaista erottelua pitää to- 
dellisuutta vastaavana, itse teorioita koskevaksi kysymykseksi nousee, 
mikä liittäisi kokemuksellisen tason yleispätevän tason yhteyteen. Tämä 
jokin on eri esityksissä yleensä ollut 'minä' tai jokin 'minän' käsitteellinen 
vastine, joka tarkoittaa ihmistä kokemuksellisen ja yleispätevän yhdistä- 
jänä. 

Se, että filosofisen ajattelun perustaan sisältyy näkemys ihmisestä ko- 
kemuksellisen ja ideaalisen yhdistävänä minänä ja joissakin tapauksissa 
ihmisten välisen ymmärtämisen mahdollistavana välittäjänä, kuvastuu 
esimerkiksi Sigmund Freudin ja George H. Meadin minäkäsityksistä, Ed- 
mund Husserlin egon käsitteestä sekä Kierkegaardin ja Sartren 'autentti- 
sesta itseydestä?. Käsitykseni mukaan ei ole sattumaa, että ihmistä kos- 

kevien esitysten rakenne on tämä: niissä on edellytettynä paikka, jonka 
täyttää sitten 'minä"' tai jokin 'minän' käsitteellinen revisio. 

Tämä piirre johtuu tuskin vain siitä, että tieteellisten esitysten ra- 
kenne vaatisi minän käsitteen, eikä sitä oletettavasti voida selittää viit- 
taamalla eri oppijärjestelmien historiallisiin vaikutusyhteyksiin. Kysy- 
mykseksi nousisi silloin, miksi vaikutushistoria on muodostunut juuri 
sellaiseksi kuin se on muodostunut. Näkemys, jonka mukaan minuus on 
objektiivisesti sellainen, millaiseksi se on eri esityksissä tematisoitu, tai 
jonka mukaan tajunnassamme heijastuvat objektiivisen todellisuuden 
muodot, ei ainakaan ainoana voi olla tieteellisesti tyydyttävä eikä filosofi- 
sesti mielenkiintoinen. Näin ei otettaisi huomioon filosofisen transsen- 
dentaalianalyysin näkemystä, että todellisuus sinänsä jää tietokyvyn ta- 
voittamattomiin. Samalla kysymys inhimillisen tiedon ongelmallistami- 
sesta, edellytyksistä ja mahdollisuuksista tulisi sivuutetuksi epäproble- 
maattisesti. 

Sitä, miksi tieteellisiä ja filosofisia esityksiä hallitsevat opit kahdesta 
alkuperusteesta (esimerkiksi ruumis — sielu, id — superego, biologinen — 
psyykkinen), joiden välillä ihmisen ajatellaan todellistuvan minänä tai 
jonakin sen attribuuttina, selittää nähdäkseni se, että kysymykset tie- 
teessä ja filosofiassa on asetettu minästä, ei minässä. Tapa asettaa kysy- 
mykset minästä kohteena eroaa esimerkiksi kreikkalaiselle antiikille omi- 
naisesta tavasta asettaa kysymykset minässä, filosofisina, itsestä maail- 
maan suuntautuvina kysymyksinä. Olennainen on muutos, joka ajattele- 
misessa on tapahtunut, kun ihminen on ottanut itsensä tarkastelun koh- 
teeksi.1! Uuden ajan tieteessä kysymykset on asetettu minästä kohteeksi 
tematisoituna, ei minässä: yksikön ensimmäisen persoonan kysymyksinä. 

Ulkoista todellisuutta havainnoivan tieteen ja itseään tutkivan tieteen 
eroon on viitattu filosofian historiassa usein. Tämä erottelu on keskeinen 
myös nyt, mutta tarkastelujeni aiheena ei ole ajattelun muotojen historia. 
Sen sijaan tahdon tarkastella, mitä erot kysymysten suunnassa merkitse- 
vät, kun selvitetään minän rakentumista nykyajan ihmistieteissä. Minän 
rakentumisella viittaan yhtäältä niihin tieteellisiin käytäntöihin, joiden 
kautta on luotu erilaisia minäkäsityksiä, ja toisaalta siihen, miten minä 
todellistuu olemassa olevana. Ongelmana näiden välillä on, kuinka koke- 
muksellinen minuus voitaisiin tavoittaa tieteen keinoin. 


11 Kreikkalaisen antiikin ja uuden ajan ajattelutapoja erottaa esimerkiksi Juha Varton 
mukaan se, että antiikin aikoihin ihmiset asennoituivat maailmaan ensimmäisen persoo- 
nan filosofian mukaisesti, kun taas uudelta ajalta lähtien tieteellisessä maailmasuhteessa 
yleispätevyyttä on tavoiteltu maailmaa ja minuutta objektivoivan tutkimusotteen kautta. 
Ks. Varton Platon-artikkelia ”Minä platonisessa filosofiassa” teoksessa Merkintöjä Plato- 
nista (1993, s. 86). 

Samantapaista käsityskantaa on edustanut nietzscheläisenä pidetty Michel Foucault ”ih- 
mistieteiden arkeologiassaan” Les mots et les choses (1966) ja vankilalaitoksen analyysis- 
sään Surveiller et punir (1975), joissa ongelmana nähdään ihmisten objektivointi. 

1.1. Egologian tutkiminen 


Tieteellisten minäkäsitysten muodostamista, minän tieteellisiä esityksiä 
ja niiden tutkimista kutsun egologiaksi. Laitankin tämän käsitteen kil- 
pailemaan biologi Ernst Haeckelin (1834-1919) vuonna 1866 käyttöön 
ottaman ekologian käsitteen kanssa. Egologian alaan sisältyvät sekä 
minän asemaa ja alkuperää koskevien teorioiden luominen että niiden 
arviointi. Molemmissa yhteyksissä esitetään ja perustellaan näkemyksiä 
siitä, mikä minä on, miten sitä voidaan kuvata, miten minuus rakentuu ja 
mitä mahdollisia tehtäviä minällä on. Kuitenkin vasta arvioitaessa kriitti- 
sesti näitä teorioita itseään keskustellaan egologiasta, kuten siitä, mikä 
asema tai funktio minän käsitteellä on teorioissa, joilla sitä halutaan ku- 
vata, tai siitä, miten tieteen käsitykset minästä vastaavat minän koke- 
muksellista olemassaoloa. Tällöin on kyse egologioiden filosofisesta tutki- 
misesta. 

Tässä teoksessani haluan tarkastella, kuinka minästä kohteena ase- 
tettavat kysymykset (kuten 'mikä minä olen? tai '”mikä minä on?) voivat 
tuottaa teoreettisen näkemyksen ihmisestä täydellisen ja epätäydellisen 
välillä todellistuvana: ajatuksen ihmisestä välitilassa. Tarkastelujeni 
lähtökohtana on yhdysvaltalaisen pragmatistin George Herbert Meadin 
(1863-1931) minäkonseptio. Modernit minän rakentumiseen liittyvät 
kysymykset ja vastaukset näyttäytyvät sen kautta edustavasti. Pohditta- 
vina ovat minän ja merkitysten synty, tieteen subjekti ja objekti, minän 
suhde toisiin ihmisiin ja ihmisten välinen ymmärtäminen. Tässä ei siis 
lähdetä järkeilemään ensisijaisesti sitä, onko jokin minän kuvaus tosi tai 
epätosi, vaan aletaan kysyä, mitä minuutta koskevat teoriat merkitsevät 
tiedon, etiikan ja tutkimusmenetelmien kannalta. 

Meadin teoria on sosiaalitieteellisen ihmistutkimuksen klassikko, ja 
Meadin metodologista jälkivaikutusta sanotaan symboliseksi interaktio- 
nismiksi. Nimitys on peräisin Herbert Blumerilta (1900-1987), joka otti 
sen ensi kertaa käyttöön 1930-luvun lopulla.1? Tämä ei toisaalta merkitse, 
että symbolisen interaktionismin teoria — jos sellaista voidaan katsoa ole- 
van yhtenäisenä olemassa — olisi hänen omaa keksintöään. 

Tarkastelujeni keskeinen pyrkimys on selvittää, ovatko Meadin teo- 
riasta tehdyt johtopäätökset yleistettävissä tai näkyvissä ihmistieteiden 


12 Symbolisesta interaktionismista ks. Herbert Blumerin teosta Symbolic Interactionism 
— Perspective and Method vuodelta 1969. Symbolisen interaktionismin suhteesta Meadin 
ajatteluun Blumer on kirjoittanut Thomas J. Morrionen toimittamassa sekä esipuheella 
varustamassa teoksessa George Herbert Mead and Human Conduct, joka on julkaistu 
postuumisti vuonna 1994. Kuten jatkossa osoitan, blumerilaisella representationismilla on 
ollut vahva sija chicagolaisessa postmeadiläisyydessä, johon myös itse paljolti tukeudun. 

rakenteessa, perustassa ja lähestymistavoissa. Usein sanotaan, että muo- 
dollinen tai esityksen muotoon kohdistuva tutkimusote tuottaa parem- 
minkin tietoa siitä, kuinka tutkimusote sopii kunkin kohteen lähesty- 
miseen, kuin tietoa varsinaisesta kohteesta. Kuitenkin teorian rakentee- 
seen kohdistuvaa formaalista tutkimusotetta puoltaa se, että johtopää- 
tökset, jotka pelkän symbolisen interaktionismin perusteella voidaan 
tehdä, tuottavat ongelmia, joiden selvittäminen edellyttää teorian tutki- 
musotetta ja rakennetta koskevien kysymysten käsittelyä. Näin vaatimus 
muodolliseen tarkasteluun seuraa teorian sisällöstä. Tutkimusotteestani 
johtuu, että suuri osa tässä teoksessa esitettävistä ajatuksista perustuu 
epähistoriallisiin vertailuihin. Symbolisen interaktionismin esittely on 
teorian rakenteeseen kohdistuvalle tutkimiselle välttämätöntä. Mutta jos 
voitaisiin osoittaa, että teorian rakenne seuraakin sen sisältämästä omas- 
ta tutkimusotteesta, kysymys siitä, missä vaiheessa teorian muodostusta 
sen sisältämät päätelmät tulevat esille tai jopa välttämättömiksi, osoit- 
tautuisi pelkäksi historiallisen ajoittumisen kysymykseksi. 

Esimerkki: Mead tutki ihmistä yhteisölliseksi nähtynä. Mikäli kävisi 
ilmi, että yksilöllisyyden käsitteen pitää seurata yhteisöllisyyden käsit- 
teen välttämättömänä vastakohtana, vastaus kysymykseen, milloin yksi- 
löllisyyden problematiikka tulee ensi kertaa esille Meadin ajattelussa, ei 
tarjoaisi selitystä siihen, miksi se tulee hänen filosofiassaan tärkeäksi 
ylipäänsä. Yksilöllisyydestä tai yksilöminuudesta puhuminen voisi seu- 
rata rakenteellisesti jo sen seikan vastavaikutuksena, että teoriassa 
puhutaan paljon yhteisöllisyydestä. Varsinainen syy sekä yksilö- että 
yhteisöproblematiikan esiinnousuun ja konflikoitumiseen voisi siis löytyä 
Meadin lähtökohtaoletusten dispositiomaisuudesta ja teoreettisten kehi- 
telmien ajatussisällöistä: ideologisista ja poliittisista linjanvedoista sekä 
mahdollisesta tarkoitushakuisuudesta. Niinpä oma tutkimukseni kohdis- 
tuu sekä Meadin ajattelun rakenteellisiin piirteisiin että aatehistorialli- 
sesti hänen mahdollisiin ideologisiin ja esiteoreettisiin taustaoletuksiinsa. 

Meadin tutkimustöiden eri vaiheiden historiallinen dokumentointi ja 
hänen henkilökohtaisten vaikutusyhteyksiensä osoittaminen ovat tehtä- 
vinä yhtä vaikeita kuin olisi asettaa Meadin tuotanto kronologiseen jär- 
jestykseen. Monelle filosofiselle ajattelijalle tyypilliseen tapaan Mead ei 
eläessään julkaissut yhtään yhtenäistä kirjallista teosta. Hänen kirjoi- 
tuksiaan ei ole myöskään toimitettu systemaattisesti. Hajanaisuuden tai 
epäyhtenäisyyden vaikutelmaa korostaa sekin, ettei Meadin henkilöhisto- 
ria liittynyt vain yhteen paikkaan, ja se, ettei hänen ajattelunsa muodos- 
tanut alun perin koulukuntaa. 

Meadin kirjoitusten postuumi julkaiseminen on luonnollisesti aiheutta- 
nut kysymyksiä siitä, ovatko kirjoittajan tarkoitukset hämärtyneet tul- 
kitsijoiden ja julkaisijoiden käsissä. Tämä ei merkitse epäilystä, että toi- 
mitustyö sinänsä olisi epäluotettavaa, vaan lähinnä sitä, onko ylipäänsä 
oikein julkaista kirjoituksia, luentomuistioita tai muita asiakirjoja, joita 


32 


tekijä itse ei ole halunnut tai ehtinyt julkaista. Vastuu ajatuksista on 
tällöin siirtynyt tutkijoille itselleen. Uteliaisuuden etuna on ollut se, että 
näin on voitu tuoda päivänvaloon Meadia koskevaa aineistoa ja avata 
uusia polkuja myös hänen parempaan ymmärtämiseensä. 

Huumoria tavoitellen voitaisiin väittää, että Meadin teoksia ei oikeas- 
taan julkaistu postuumisti vaan ”prenataalisesti” eli ennen hänen ”varsi- 
naista syntymäänsä” tieteenharjoittajana. Mead-kiinnostus on nimittäin 
lähtenyt lentoon vasta hänen kirjoitustensa laajemman julkaisemisen 
myötä ja erilaisten Mead-kokoelmateosten alettua ilmestyä 1930-luvulta 
lähtien. Se, että Mead ei nauttinut merkittävää tunnustusta filosofian 
piirissä ennen viime vuosisadan puoliväliä, johtunee osittain siitä, että 
hänen vaikutuksensa akateemiseen filosofiaan oli alun perin välillistä. Se 
sai ilmenemismuotoja esimerkiksi Meadin kollegan ja läheisen ystävän, 
John Deweyn, filosofiassa sekä siinä yhteistyössä, jota nämä ajattelijat 
tekivät Michiganin- ja Chicagon-vuosinaan. 

Huomattavista filosofeista sekä Dewey että Alfred North Whitehead 
ovat pitäneet Meadia ”korkeimmanasteisena ajattelijana” (a thinker of the 
highest order)!3 ja ”uranuurtajana” (a seminal mind of the very first 
order)!4. Meadia on pidetty etupäässä sosiologina, psykologina, sosiaali- 
psykologina ja kasvatustieteilijänä, sillä hänen ajatuksensa minuuden ke- 
hittymisestä saivat ensinnä huomiota juuri näiden tieteenalojen piirissä. 
Ovi nykyfilosofian tunnustetuksi hahmoksi avautui Meadille sitä mukaa 
kun filosofian piirissä siirryttiin ahtaan tietoteoreettisista ja loogisista ky- 
symyksenasetteluista eksistentialismille, fenomenologialle ja hermeneutii- 
kalle läheisten ongelmien käsittelyyn. Jälkistrukturalistit ja postmoder- 
nistit halusivat hänestä osansa sosiaalisen konstruktionismin huippuvuo- 
sina tehden symbolisesta interaktionismista erään teoreettisen taustaeh- 
tonsa. Meadin arvoa paransi toisen maailmansodan jälkeisinä vuosina 
myös se, että hänen ajatuksensa minuuden kehittymisestä kommunikati- 
ossa saivat huomiota niin sanotun kriittisen teorian edustajilta. Kielelli- 
sen kumouksen jälkeisenä aikana — toisin sanoen viestintää, intersubjek- 
tiivisuutta ja dialogisuutta koskevan arvostuksen nousun myötä — on 
osoittautunut, että Meadilla oli huomattavaa yhteiskuntafilosofiaa. Hän 
kehitteli paitsi toiminnan teoriaa, myös havainnon filosofiaa, joka perus- 
tuu emergenssin ja ajallisuuden analyysiin, eräänlaiseen historianfilo- 
sofiseen näkemykseen, jonka mukaisesti menneisyyttä ja tulevaisuutta 
tulkitaan nykyajan tarjoaminen linssien tai silmälasien läpi. 


13 Alfred North Whiteheadin luonnehdintaa on siteerattu George Cronkin Internet Ency- 
clopedia of Philosophyn artikkelista ”George Herbert Mead”. Whiteheadin vaikutuksista 
Meadiin on kirjoittanut erityisesti Gary A. Cook vuonna 1979 julkaisemassaan artikkelissa 
”Whitehead's influence on the thought of G. H. Mead” ja vuonna 1993 ilmestyneen kirjansa 
”George Herbert Mead — The Making of a Social Pragmatist” kappaleessa 9 (s. 138-160). 

14 John Dewey johdannossaan Arthur E. Murphyn toimittamaan George H. Meadin teok- 
seen The Philosophy of the Present (1932, s. xl). 

1.2. George H. Meadin elämästä ja tuotannosta 


George Herbert Mead syntyi 27. helmikuuta 1863 Massachusettsin South 
Hadleyssa Yhdysvalloissa vanhempiensa toisena lapsena.15 Hänen isänsä 
Hiram Mead oli protestanttisen kongregationaalisen seurakunnan pap- 
pi,!6 joka nimitettiin homiletiikan professoriksi Oberlinin teologiseen se- 
minaariin (The Oberlin Theological Seminarium) vuonna 1869. Tämän 
vuoksi perhe muutti Pohjois-Ohiossa sijaitsevaan Keskilännen pikkukau- 
punkiin, joka tunnetaan parhaiten juuri vapaille tieteille ja taiteille 1833 
perustetusta collegestaan. Hiram Mead kuoli vuonna 1881, kolmekym- 
mentäkuusi vuotta ennen puolisoaan ja poikansa ollessa kahdeksantoista. 
Äiti Elisabeth (o. s. Billings) opetti miehensä menehtymisen jälkeen kah- 
den vuoden ajan Oberlinissa ja toimi myöhemmin vuodesta 1890 vuoteen 
1900 osastonsa presidenttinä South Hadleyn Mount Holyoke Collegessa, 
Massachusettsissa. 

Meadin perhetausta oli oppinut ja yleissivistyksestä nauttiva mutta 
myös uskonnollinen, elämänasenteiltaan keskiluokkainen ja oloiltaan 
vaatimaton, mikä ehkä osaltaan selittää Meadin hakeutumista myö- 
hemmin elämässään poliittisen vasemmiston riveihin. Hänen identifioitu- 
misessaan nuorhegeliläiseen ja sosiaalidemokraattiseen liikkeeseen näkyi 
uskonnollisuutta vastaan herännyt kapina, ja hänen yrityksissään auttaa 
muita ihmisiä saattoi kuvastua myös hänen halunsa joko tulla itse aute- 
tuksi tai luoda itselleen arvoa muita hieman parempana ihmisenä sekä 
toisten tukijana. 

Nuorta George Herbert Meadia on kuvailtu varovaiseksi, hyvätapai- 
seksi ja melko hiljaiseksi pojaksi!” sekä piilokapinalliseksi, jonka hillityn 
julkisivun takana orasti filosofisesti kiistanalaisia aiheita koskeva eri- 
mielisyys. James A. Schellenberg kirjoittaakin Meadin myöhemmin toden- 
neen, että ”häneltä kului kaksikymmentä vuotta oppiakseen pois kaiken 


15 Tämän luvun henkilöhistorialliset tiedot perustuvat Gary A. Cookin teokseen George 
Herbert Mead — Making of a Social Pragmatist (1993) sekä George Cronkin Internet Ency- 
clopedia of Philosophyssa julkaistuun artikkeliin ”George Herbert Mead” vuodelta 2001 
(ajantasaistettu 2005). Tutkimuksessani mainittujen elämäkerrallisten tietojen lähteenä 
on lisäksi käytetty Israel Schefflerin teosta Four Pragmatists — A Critical Introduction to 
Peirce, James, Mead and Dewey (1974) ja James A. Schellenbergin suosittua oppikirjaa 
Masters of Social Psychology: Freud, Mead, Lewin and Skinner (1978). Myös Robert M. 
Farrin The Roots of Social Psychology (1996) sisältää paljon elämäkerrallista ainesta. 

16 Kongregationaalisilla kirkoilla tarkoitetaan (erotuksena episkopaalisista ja presbytee- 
risistä kirkoista) paikallisia seurakuntia, jotka ovat hallinnollisesti itsenäisiä. Kongregatio- 
naalisissa kirkoissa katsotaan, että paikallisseurakunnat ovat Kristuksen ruumiin reali- 
saatioita, kun taas kirkkoa pidetään lähinnä idealisaationa. 


17 David L. Miller teoksessaan G. H. Mead — Self, Language, and the World (1973, s. xii). 

sen, mitä hänelle oli opetettu ensimmäisten kahdenkymmenen vuoden ai- 
kana. ”18 

Vuodesta 1879 Mead opiskeli Oberlin Collegessa kyseenalaistaen lap- 
suudessa oppimansa uskonnolliset näkemykset. Hän myös solmi läheisen 
ystävyyssuhteen opiskelijatoverinsa Henry Castlen kanssa, ja vuonna 
1884 hän kirjoitti Castlelle, miksi hänen tiensä opiskelijoiden järjestä- 
mässä kristillisessä sosiaalityössä, johon hän oli osallistunut, olisi poikki: 


Minun pitää antaa ihmisten ymmärtää, että minulla on jonkin verran 
kristillistä uskoa ja rukoukseni voidaan tulkita jumalauskon ilmauk- 
seksi, mutta ei ole epäilystäkään, että omasta mielestäni järkevin maail- 
manselitys voidaan muodostaa ilman Jumalaa. [I shall have to let per- 
sons understand that I have some belief in Christianity and my praying 
be interpreted as a belief in God, whereas I have no doubt that now the 
most reasonable system of the universe can be formed to myself without a 


God.]!9 


Näissä parikymppisen nuoren miehen ajatuksissa näkyvät paitsi uskon- 
nollisen kasvuympäristön aiheuttamat ahdistukset, myös itsenäistymisen 
ja oman maailmankuvan muodostamisen haaveet. Mead etääntyi ja luo- 
puikin kristinuskon metafyysisistä ja hengellisistä ulottuvuuksista, mutta 
kristillinen ajatteluperinne jäi leimaamaan hänen työskentelyään erään- 
laisena konstruktivistisena kehitysuskoisuutena ja optimismina. Hän 
osallistui opiskeluvuosiensa aikana muun muassa setlementtiliikkeeseen. 

Kristillisestä ajattelusta vahvimmin Meadiin vaikutti yleinen idea- 
lismi, jonka varassa hän päätyi myöhemmin yhdistelemään Darwinin, 
Hegelin ja Deweyn työtä yhdeksi maailmaa parantavaksi kokonaisuu- 
deksi.20 Vähittäisellä kristillisestä uskonnosta luopumisella tieteellisen 
maailmankuvan hyväksi oli joka tapauksessa tärkeä merkitys Meadin 
ajattelun kehitykselle ja hänen älylliselle vapautumisprosessilleen. 

Mead suoritti Bachelor of Arts -tutkinnon Oberlin Collegessa vuonna 
1883 ja otti vastaan työn alakoulun opettajana; tehtävää tosin kesti vain 


18 James A. Schellenberg teoksessaan Masters of Social Psychology (1978, s. 39). 

19 Mead-sitaatti on peräisin Dmitri N. Shalinin vuonna 1988 American Journal of Socio- 
logy -aikakauskirjassa 92, numero 4 julkaistusta artikkelista *G. H. Mead, socialism, and 
the progressive agenda” (s. 920). Meadin kristillisyyttä ja hänen sosialistisia sympatioitaan 
käsittelevä artikkeli on ilmestynyt myös Mitchell Aboulafian toimittamassa teoksessa 
Philosophy, Social Theory, and the Thought of George Herbert Mead (1991, s. 21—56). 

20 Vielä vuonna 1901 Mead tunnusti idealistisen filosofian riippuvuutta Hegelistä kirja- 
arviossaan, jonka hän laati Charles F. D'Arcyn teoksesta Idealism and Theology — A Study 
in Presuppositions (1899) American Journal of Theology -lehden numeroon 5 otsikolla ”A 
New Criticism of Hegelianism — Is It valid?”. Arvion lopussa (s. 96) hän lausui muun muas- 
sa seuraavasti: ”In a word, the idealistic position cannot be taken and then abandoned. It is 
an attitude which necessarily conditions all possible cognitive consciousness, as regards its 
form.” 

neljän kuukauden ajan Meadin kyllästyttyä ja alettua lähettää tottele- 
mattomia lapsia kesken päivän kotiin. Varsin pitkän ajanjakson, eli 
vuoden 1883 lopulta kesään 1887, Mead työskenteli yksityisen rautatie- 
yhtiön, Wisconsin Central Rail Road Companyn, ratahankkeessa suun- 
nittelijana. On vaikea sanoa, mikä tämän selvästikin moderniin teollistu- 
vaan yhteiskuntaan liittyvän episodin merkitys loppujen lopuksi oli 
Meadille — paitsi tietenkin se, että sitä kautta nuorelle filosofille tarjoutui 
keino hankkia leipänsä. 

Oberlin Collegen ovet suljettuaan Mead oli menettänyt lähes kaiken 
kristinuskon tarjoaman metafyysisen varmuuden ja ajautunut eksistenti- 
aaliseen kriisiin, joka myöhemmin houkutteli häntä lähtemään uudestaan 
opintielle. Ystävänsä Henry Castlen kannustamana ja oman elämänsä 
merkityksellisyyteen liittyvän pohdinnan motivoimana Mead päätti suo- 
rittaa Master of Arts -tutkintoon liittyvät graduate-opintonsa loppuun. 
Vuoden 1887 syksyllä Mead kirjoittautui Harvardin yliopistoon (Harvard 
University), jossa hän täydensi opintojaan yhden lukuvuoden ajan. 
Harvardiin hän hakeutui, vaikka siihen liittyikin suuria taloudellisia vaa- 
teita, sillä sitä pidettiin jo tuolloin Yhdysvaltain korkeatasoisimpana yli- 
opistona ja koska yliopistossa opetti hänen ihailemansa uushegeliläinen 
filosofi Josiah Royce (1855—1916). 

Mead omaksui saksalaiseen idealismiin sisältyneet hegeliläiset ja ro- 
manttiset vaikutteet nimenomaan Roycen edustaman objektivistisen idea- 
lismin muodossa. Sen mukaan ulkomaailmalla on todellinen olemassaolo 
vain subjektin tietämänä, ja filosofian historiaa tulkitaan eräänlaiseksi 
Kaitselmuksen realisaatioksi, jossa sinänsä irralliset yksilösubjektit voi- 
vat olla yhteydessä toisiinsa universaalin kommunikaation kautta. Vaikka 
tämä näkemys olikin perusteiltaan subjektivistinen ja individualistinen, 
se vaikutti Meadin myöhempään näkemykseen ihmisistä vuorovaikutuk- 
sessa. Roycen tulkinta Hegelin idealismista miellytti Meadia myös siksi, 
että se muodosti liikkuvan ja eloisan ajatuskuvion, joka avasi tien kysy- 
myksiin ihmisenä olemisen luonteesta. Meadin kerrotaankin myöhemmin 
sanoneen, että ”tämä järjestelmä ei ollut enää teologian palvelija eikä 
muodollisen logiikan ja puritaanisen etiikan oppikirja”.21 

Harvardissa Mead osallistui muun muassa luennoille, joita Royce piti 
hollantilaisesta idealistista, Baruch Spinozasta (1632—1677) ja brittiläi- 
sestä itseoppineesta naturalistista ja yhteiskuntafilosofista, Herbert Spen- 
ceristä (1810-1903). Tutustuminen Royceen syvensi myös hänen näke- 
mystään Kantista, josta tuli itsetutkiskelun vuosia viettävälle Meadille 
esikuva kahdessa suhteessa: toisaalta Kant oli teologisen dogmatiikan hy- 
lännyt filosofi ja toisaalta eettinen universalisti ja moraalisen vapauden 


21 Siteerattu David L. Millerin teoksesta G. H. Mead — Self, Language, and the World 
(1973, s. xiv). Mead käytti luonnehdintaa muun muassa Josiah Roycen muistopuheessa, 
jota on siteerattu seuraavassa viitteessä. 

julistaja.?? Sen sijaan Kantin transsendentalismia hän ei koskaan omak- 
sunut. 

Pääaineensa filosofian lisäksi Mead opiskeli psykologiaa, kreikkaa, lati- 
naa, ranskaa ja saksaa. Opintojensa loppupuolella Mead hankkiutui hy- 
viin väleihin William Jamesin kanssa asuen hänen luonaan ja toimien 
hänen lapsensa kaitsijana. Kiintoisaa Meadin myöhemmän, lähinnä prag- 
matistiseen perinteeseen liitetyn maineen kannalta on, että opintojaan 
Mead ei suorittanut Jamesille vaan Roycelle ja eräälle toiselle filosofian 
professorille, George H. Palmerille (1842-1933), jonka etiikan luennoille 
hän osallistui. 

Vuonna 1888 Mead suoritti Master of Arts -tutkinnon filosofiassa, mat- 
kusti Eurooppaan ja asettui Leipzigiin, jonne Henry Castle ja hänen sisa- 
rensa Helen olivat siirtyneet hieman ennen häntä. Mead asetti ta- 
voitteekseen suorittaa tohtorin tutkinnon filosofiassa ja fysiologisessa 
psykologiassa. Leipzigin yliopisto (Universität Leipzig) oli tuon ajan filo- 
sofien ja psykologien suosiossa, sillä kokeellisen psykologian perustajana 
tunnettu Wilhelm Wundt (1832—1920) oli pystyttänyt sinne maailman 
ensimmäisen fysiologisen psykologian laboratorion. Wundtin kokeellisella 
psykologialla ja hänen käsitteellään ele olikin lähtemätön vaikutus 
Meadiin, kun taas kuulemiaan filosofian luentoja hän päätyi pitämään 
pettymyksenä. 

Mead ja Castle osallistuivat Leipzigin yliopistossa viettämänsä luku- 
vuoden aikana kaiken kaikkiaan kolmelle filosofian luennolle, joita jär- 
jestivät Wilhelm Wundt aiheenaan ”metafysiikan perusteet”, Max Heinze 
(1835—1909) aiheesta ”modernin filosofian viimeaikainen historia” ja 
Rudolf Seydel (1835—1892) otsikkonaan ”saksalaisen filosofian yhteydet 
kristillisyyteen Kantista alkaen”.23 Heinzen ja Seydelin vaikutuksesta 
Mead tuli entistä tietoisemmaksi uskonnollisen ja tieteellisen asenteen 
eroavuuksista. 

Vietettyään lukuvuoden 1888—1889 Leipzigissa Mead saapui sitä seu- 
ranneen kesälukukauden aikana Berliinin yliopistoon. Berliiniin siirty- 


22 Mead kirjoitti suhteestaan Josiah Royceen ja hänen idealismiinsa erittäin myöntei- 
seen sävyyn Roycen muistotilaisuudessa pitämässään puheessa, mikä saattaa vaikuttaa 
erikoiselta Meadin oman naturalismin valossa. International Journal of Ethics -lehden 
numeroon 27/1917 otsikolla ”Josiah Royce — A Personal Impression” päättyneessä puheessa 
(s. 169—170) hän lausui muun muassa näin: ”The predominant impression he left upon me 
was of clear ideas and luminous vistas, of subtle athleticism of thought, and an in- 
exhaustible universe of explication and illustration. Philosophy was no longer the handmaid 
of theology nor the textbook for a formal logic and a puritan ethics. The bodily reality of the 
world was of the texture of thought and if anywhere this idealistic doctrine has been 
achieved it was in the audience of Josiah Royce.” Tyypillistä on, että tämäntapaisissa 
puheenvuoroissa muistetaan helpostikin vain asioiden myönteiset puolet. Meadin rakkaus 
idealismiin lienee ymmärrettävissä niin, että hän oli idealistinen (merkityksessä 'ihan- 
teellinen”) naturalisti. 


23 Ent. s. 20. 


37 


mistä vauhditti yhdysvaltalaisen, William Jamesin ohjauksessa tohtoriksi 
väitelleen, Granville Stanley Hallin (1844-1924) suositus. Hall oli opis- 
kellut kokeellista psykologiaa sekä Wundtin laboratoriossa että Berliinin 
yliopistossa, ja häntä ja Meadia yhdistikin se, että molempien kiinnostuk- 
set ulottuivat Darwinin evoluutioteoriasta kokeellisen psykologian kautta 
autoritaaris-romanttiseen, anti-individualistiseen, etniseen ja transsen- 
dentaaliseen käsitteeseen 'kansa' (das Volk). Mainittakoon, että Hall oli 
Yhdysvaltain ensimmäinen psykologiasta väitellyt tutkija, American 
Journal of Psychology -lehden perustaja ja myöhemmin myös American 
Psychological Associationin ensimmäinen puheenjohtaja. Nykyajan kan- 
nalta katsellen hänen näkemyksiään voidaan tosin pitää niin konserva- 
tiivisina (hän kannatti muun muassa naisten ja miesten erillisiä kouluja), 
että voidaan hyvin ymmärtää, miksi Hallin ja Meadin välille ei kehittynyt 
yhteistyötä heidän molempien palattua Yhdysvaltoihin. 

Sen sijaan Berliinin yliopistossa (Friedrich-Wilhelms-Universität 24 
vietetty aika osoittautui Meadille merkittäväksi. Hänellä oli Saksan kei- 
sarikunnan pääkaupungissa kaksi keskenään vastakkaisia tendenssejä 
edustavaa oppi-isää. Yhtäältä hänen kiinnostustaan tieteeseen pitivät 
yllä Wilhelm Diltheyn (1833—1911) luennot moraalista ja elämästä 
itseään ilmaisevina ja tulkitsevina tapahtumina ja toisaalta Hermann 
Ebbinghausin (1850-1909) empiirinen psykologia.25 Diltheyn ajattelua 
voidaan pitää Meadin omaa orientaatiota vastaavana sikäli, että herme- 
neuttisen historianfilosofian rinnalla Diltheyn tutkimustoimintaa leima- 
sivat myös vahvat kokeellisen tieteen ihanteet. Ebbinghouse puolestaan 
keskittyi erityisesti muistin empiiriseen tutkimiseen, aiheeseen, jota 
monet Meadilta vaikutteita saaneet psykologit ovat kehitelleet edelleen. 
Meadin omasta mielestä idealististen historiantulkintojen ja empirismin 
välillä vallineen vastakkainasettelun ei olisi tarvinnut olla ehdotonta eikä 
jyrkkää, vaikka se kärjistyikin myöhemmin tiedehallinnolliseksi kiistaksi. 

Berliinissä oleskellessaan Mead osallistui muun muassa Otto Pflei- 
dererin (1839—1908) pitämille uskonnonfilosofisille luennoille ja Wilhelm 
Diltheyn järjestämille kursseille, jotka käsittelivät etiikan perusteita. 
Gary A. Cookin valottaman kirjeenvaihdon mukaan Henry Castle on ker- 
tonut kirjeessään kotiväelle, että kummankin opiskelijan heikon saksan 
kielen taidon vuoksi oli loppujen lopuksi samantekevää, mitä luentoja he 
kuuntelivat, ja että juuri siksi Mead päätti painottaa opintojaan fysio- 
logiseen psykologiaan jo Leipzigissa toimiessaan.?6 David L. Miller ja 
James A. Schellenberg puolestaan selittävät Meadin kiinnostusta ko- 
keelliseen psykologiaan eräänlaiseksi defension muodoksi ja katsovat 
Henry Castlen kirjeisiin viitaten, että juuri fysiologisessa psykologiassa 


24 Berliinin nykyinen Humboldt-yliopisto (Humboldt-Universität zu Berlin). 
25 Cook 1993, s. 22. 
26 Sama. 

Mead oli löytänyt sellaisen ”vaarattoman maaston”, jolla liikkuessaan hän 
voisi vältellä uskonnollisperäisiä kiistoja ja muita ideologisia maamiinoja 
myös takaisin kotimantereelle palattuaan.?? 

Yksi selitys kokeellisen tieteen suosimiseen saattoi tietysti olla empii- 
risten tutkimusotteiden sitoutumattomuus luonnollisiin kieliin ja siitä 
johtuvat vähäisemmät kielitaidon vaatimukset. Vaikka formalismi ja 
empirismi ovatkin voineet lähentää eri kieltä puhuvia filosofeja, luon- 
nollisiin kieliin liittyvät ajatusmaailmojen erot ovat jääneet kuitenkin 
usein voimaan. Niinpä myöskään Mead ei välttynyt jännitteiltä, jotka 
vallitsevat saksalaiseen ajattelu- ja kieliperinteeseen perustuvan idea- 
listisen filosofian ja englantilaisen kielialueen suosimiin empiirisiin ihan- 
teisiin nojautuvan tieteen välillä. Juuri niiden vuoksi hänen asemansa 
”amerikkalaisena hegeliläisenä” ja ”mannereurooppalaisena naturalisti- 
na” muodostui lopulta haastavaksi. Juopaa syventää se, että naturalismin 
perinteellä oli saksalaisessa filosofiassa toisenlaiset motiivit ja erilainen 
historia kuin Britanniassa ja Yhdysvalloissa. Saksalaista naturalismia on 
leimannut nietzscheläinen ajattelu, johon on liittynyt ”luonnollisuutta”, 
”elämän olemusta” ja ”ihmisluontoa” koskevia oletuksia, kun taas anglo- 
amerikkalainen naturalismi on ollut enemmänkin tieteenfilosofista ja 
metodologista keskittyen kokeelliseen tutkimukseen. 

Mead omaksui vaikutteita molemmista perinteistä, mutta empirististä 
biologiaa enemmän häntä kiehtoi naturalismiin liittyvä bios, joka viittaa 
elämään ja vitaalisuuteen. Hänen myöhemmällä iällä luonnostelemansa 
todellisuuden rakenteen selvitystyöt alkoivat lopulta muistuttaa Yhdys- 
valtain kansalliskirjailijoina tunnettujen Ralph Waldo Emersonin (1803— 
1882) metafyysistä naturalismia ja Walt Whitmanin (1819-1892) trans- 
sendentaalista realismia. Tätä ei tarvitse pitää ihmeenä, sillä heidänkin 
takanaan olivat Hegeliltä ja Kantilta omaksutut vaikutteet. 

Euroopan-vuosina Meadin merkittävin kiinnostus kohdistui kuitenkin 
Wundtiin. Opiskelu Saksassa oli hyvin suosittua 1800-luvulla, sillä Saksa 
oli tieteen johtava suurvalta. Wundtin laboratoriossa vieraili väkeä niin 
ahkerasti, että hänellä oli vaikeuksia muistaa kaikkia kävijöitä ja oppi- 
laikseen kirjautuneita. Esimerkiksi suomalaisista filosofeista Wilhelm 
Wundtin oppilaina opiskelivat uuskantilaiset Arvi Grotenfelt (1863—1941) 
ja J. E. Salomaa (1891-1960), jonka väitöskirjatyö tarkkaavaisuuden 
laajuudesta katkesi ensimmäiseen maailmansotaan jatkuakseen toisesta 
aiheesta myöhemmin.28 Wundtin vaikutus Meadiin ei ole siis ainut- 


27 Miller 1973, s. 38 ja Schellenberg 1978, s. 40. 

28 J. E. Salomaa oli sopinut ohjaajansa Arvid Grotenfeltin kanssa kirjoittavansa väitös- 
kirjan Arthur Schopenhauerin (1788—1860) ja Eduard von Hartmannin (1842—1906) suh- 
teesta, mutta Leipzigin-vuosinaan Salomaa keräsi myös huomattavan psykologisen aineis- 
ton. Hän tosin totesi sen lopulta riittämättömäksi väitöskirjaa varten ja palasi takaisin 
Suomeen väitellen jo aiemmin sopimastaan aiheesta. Meadin tavoin myös Grotenfelt oli 
opiskellut Wundtin oppilaana 1880-luvulla, ja wundtilaista psykologiaa lienee välittynyt 

laatuista vaan osa sitä samaa vaikutusta, joka Wundtilla oli kaikkeen 
muuhunkin filosofiaan ja psykologiaan. 

Kaupunkina Berliini kiehtoi Meadia enemmän kuin Leipzig, sillä 
yliopisto tarjosi laajemmat opiskelumahdolllisuudet kuin Leipzigin si- 
nänsä arvostettu, jo vuonna 1409 perustettu, yliopisto. Saksan pää- 
kaupunki oli maan kulttuurielämän keskus, jossa myös hegeliläisen 
mahdin perinteet näkyivät vahvoina. Kaupunki tarjosi loisteliaat puitteet 
paitsi filosofiasta nauttimiselle, myös seikkailuille ja romansseille. 
Berliinissä oleskelun pitkäkestoisimpia vaikutuksia olikin Meadin sol- 
mima avioliitto. Syksyllä vuonna 1891, vähän ennen paluutaan Yhdys- 
valtoihin, Mead avioitui Henry Castlen sisaren Helen Castlen kanssa, 
joka oli häntä kolme vuotta vanhempi ja kuului merkittävään havaiji- 
laiseen poliitikko- ja liikemiessukuun. Hänen veljensä Henry puolestaan 
palasi jatkamaan lakiopintojaan Harvardiin, kun taas George Herbert 
Mead sai työtarjouksen Michicanin yliopiston (The University of Michi- 
gan) filosofisesta tiedekunnasta ja saapui puolisoineen kotimaahansa 
vuoden 1891 lopussa. Niinpä hän jätti tohtorin tutkinnon toistaiseksi kes- 
ken ja muutti uuteen kotiin Michicanin Ann Arboriin, lähelle Detroitia. 

Akateemisesta aktiivisuudestaan huolimatta (tai siihen liittyvän kii- 
reen vuoksi) Mead ei saanut väitöskirjaansa koskaan valmiiksi. Työn kes- 
keytyminen saattoi johtua ohjauksen puuttumisesta mutta myös hänen 
vastaanottamistaan tehtävistä. Tiedekunnan dekaaniksi oli vastikään 
nimitetty John Dewey, ja muutoinkin ympäristö näytti Meadista suo- 
tuisalta. Opetustoimen Mead peri suoraan James Hayden Tuftsilta (1862— 
1942), joka puolestaan matkusti Freiburgin yliopistoon valmistelemaan 
väitöskirjansa. George ja Helen Meadin ainoa lapsi syntyi 1892 ja sai 
nimen Henry Castle Albert Mead. Nimen muodossa luovutettu kun- 
nianosoitus Meadin läheisimmälle nuoruudenystävälle, Henry Castlelle, 
tuli näkökulmasta riippuen joko liian ajoissa tai riittävän aikaisin, sillä 
Henry Castle kuoli tapaturmaisesti vain 33-vuoden ikäisenä vuonna 1895. 
Kuriositeettina voidaan mainita, että Meadin poika kouluttautui fyysi- 
koksi ja meni aikuiseksi vartuttuaan naimisiin James Hayden Tuftsin 
tyttären Irenen kanssa, joka puolestaan oli kouluttautunut psykiatriksi. 

Mead oli 1900-luvun viimeisellä vuosikymmenellä nuoruutensa kukois- 
tuksessa, ja hänen opettajanuransa alkoi käynnistyä hänen luennoides- 
saan evoluutioteorian sovellutuksista Michiganin yliopistossa. Samalla 
Meadin oma ja pragmatismin yleinen viitekehys alkoivat hahmottua. 
Sekä Mead että Dewey tunsivat William Jamesin ”Psykologian peri- 
aatteet” hyvin, mutta molempien mielestä ihmisen psyykeä koskevan tie- 


Grotenfeltin kautta myös hänen muiden oppilaidensa Erik Ahlmanin (1892—1952) ja Sven 
Krohnin (1903—1999) töihin, joissa fenomenologinen ja hermeneuttinen asennoituminen oli 
paljon keskeisempää kuin empiristinen tai positivistinen. Suomalaisten filosofien suhteista 
toisiinsa ja saksalaiseen filosofiaan sekä psykologiaan ks. esim. Mikko Salmelan teosta 
Suomalaisen kulttuurifilosofian vuosisata vuodelta 1998. 

teen perustan piti olla yhtä aikaa sekä biologisempi että yhteiskunnalli- 
sempi. Sen enempää Mead kuin Deweykaan eivät olleet vielä lyöneet 
lukkoon ajattelunsa peruslinjoja, ja heidän filosofisiin pohdintoihinsa 
yhtyi taloustieteissä tohtorin tutkintoa tavoitteleva Charles Cooley (1864— 
1929), jonka teos Human Nature and the Social Order (1902) vaikutti 
Meadiin sittemmin voimakkaasti. Cooley oli omaksunut Adam Smithin 
vuonna 1759 julkaistusta teoksesta The Theory of Moral Sentiments käsi- 
tyksen, että ihmisten täytyy asettua toistensa asemaan voidakseen toimia 
tehokkaasti yhteiskunnassa, ja Cooleyn sen pohjalta luonnosteleman 
sovellutuksen mukaan minät kehittyvät heijastellessaan muiden ihmisten 
arvioita omassa itsessään. Juuri tämän ajatuksen Mead liitti myöhemmin 
vuorovaikutuksen ja roolinoton käsitteeseensä; tosin hän onnistui vie- 
mään idean pitemmälle esittämällä myös kysymyksiä mielen alkuperästä, 
jota Smith ja Cooley pitivät itsestään selvänä. 

John Dewey opetti Michicanin yliopistossa vuosina 1884-1888 ja 1889- 
1894 mutta tavoitteli paikkaa Chicagon yliopistosta, joka oli perustettu 
John D. Rockefellerin lahjoituksella 1890. Kun vuonna 1892 aloittaneen 
Chicagon yliopiston (The University of Chicago) ensimmäisenä presi- 
denttinä toiminut William Rainey Harper (1856—1906) ehdotti Deweyn 
siirtymistä Chicagoon professoriksi ja filosofisen tiedekunnan dekaaniksi, 
Dewey esitti toiveen, että myös Meadille myönnettäisiin sieltä yliopisto- 
virka. Mead ottikin hänelle tarjotun tehtävän vastaan ja seurasi Deweya 
Chicagon yliopistoon, jossa hän toimi vuodesta 1894 alkaen lähes neljän- 
kymmenen vuoden ajan: ensin vuodet 1894—1902 filosofian assistenttina 
(assistant professor), sen jälkeen 1902-1907 apulaisprofessorina (associate 
professor) ja lopulta 1907—1931 filosofian professorina. Tässä yhteydessä 
ei voida tosin välttää huomautuksia, jotka koskevat pragmatismin ”sisä- 
siittoisuutta”. Tietty sovinnaisuus, sukulaisten suosiminen ja sisäänpäin 
lämpiävyys ovat leimanneet pragmatismia alusta asti, eikä tämä ole 
poikennut myöskään nykyisten pragmatistien halusta järjestellä toisiaan 
virkoihin. 

Suopeasti katsoen myös tällaiseen supliikkitoimintaan liittyvää sovit- 
telunhalua ja yhteisymmärrystä voidaan pitää eräänä inhimillisyyden 
muotona. Mead ja Dewey eivät olleet pelkästään ystäviä, vaan myös 
heidän filosofiset kiinnostuksensa olivat pitkälti samanlaisia. Niinpä 
heidän tiensä eivät eronneet silloinkaan, kun Dewey vuonna 1904 jatkoi 
uraansa siirtymällä Columbian yliopiston (Columbia University) professo- 
riksi. Heitä jäi yhdistämään moni asia. Ensinnäkin Hegel oli keskeinen 
hahmo ja esikuva molempien ajattelulle, ja kumpikin pyrki konkreti- 
soimaan hegeliläisiä minuuden, itsen ja yhteiskunnan käsittämistapoja 
töissään.29 Toiseksi, myös teleologisella selitystavalla oli merkittävä vai- 


29 Mead on tunnustanut kiitollisuuttaan John Deweylle myös elämänsä myöhemmissä 
vaiheissa; tyypillinen on esimerkiksi International Journal of Ethics -lehden numerossa 36 

kutus kummankin filosofiaan, nähdäänpä tuota päämäärä- ja tarkoitus- 
hakuisuutta sitten maailmanhistorian suuria kehityslinjoja koskevassa 
metafysiikassa tai pelkästään ihmisen toiminnan suuntautuneisuudessa 
päämääriin.30 

Deweyn vaikutus Meadin akateemiseen uraan oli kaiken kaikkiaan 
erittäin merkittävää. Tämä näkyi esimerkiksi siinä, että Mead nimitettiin 
Chicagoon nimenomaan Deweyn aloitteesta, ja hän palveli uskollisen apu- 
laisen asemassa vuosien ajan. Meadin uraa leimasi tosin jo tuolloin vaara 
jäädä opettajansa varjoon. Vuonna 1859 syntynyt John Dewey eli lähes 
satavuotiaaksi ja kuoli vuonna 1952, parikymmentä vuotta oppilaanaan 
toimineen Meadin jälkeen. Vähitellen Meadin ajattelu oli kuitenkin 
irtautunut kasvatustieteilijänä tunnetuksi tulleen Deweyn näkemyksistä 
muodostaen omanlaisensa teorian mielestä (mind), minuudesta (se/f) ja 
yhteiskunnasta (society). 

Meadista tuli lopulta yhtä merkittävä teoreetikko yhteiskuntatieteille 
kuin Dewey oli kasvatustieteille. Chicagolaisten pragmatistien kesken 
vallitsikin lopulta eräänlainen työnjako, jonka mukaisesti James Hayden 
Tufts oli kiinnostunut etiikasta ja estetiikasta, Addison Moore (1866— 
1930) logiikasta ja tietoteoriasta ja Mead filosofian, sosiologian ja psyko- 
logian tarjoamasta viisaudesta, jota alettiin sittemmin kutsua sosiaali- 
psykologiaksi. 

Mead oli aktiivinen myös Chicagon kunnallispolitiikassa uskoen, että 
tiede voisi auttaa ratkomaan yhteiskunnallisia ongelmia.31 Hän kuoli 


vuonna 1926 ilmestyneen artikkelin ”The nature of aesthetic experience” (s. 382-392) 
alaviitteeseen 1 sisältyvä maininta, jonka mukaan ”I have not made specific acknow- 
ledgments in the article to Professor Dewey, but the reader who is familiar with his Ex- 
perience and Nature will realize that it was written under the influence of that treatise.” 
Kirjoitus on julkaistu myös kokoelmassa SW (s. 294-305). Deweylta Mead omaksui sekä 
hänen tieteenfilosofisia, kasvatusfilosofisia että idealistis-metafyysisiä näkemyksiään. 

Deweyn hegeliläisyyttä ja hänen suhdettaan Kantiin sekä Royceen Mead käsitteli 
laajassa postuumisti julkaistussa esseessään ”The philosophy of John Dewey”, joka ilmestyi 
International Journal of Ethics -lehden numerossa 46 vuonna 1936 (s. 64-81). Toimittajien 
mukaan kirjoitus saattaa olla saman lehden numerossa 40 vuonna 1930 ilmestyneen artik- 
kelin ”The philosophies of Royce, James and Dewey in their American setting” luonnos. 

30 Mead on tilittänyt suhdettaan tärkeimpiin opettajiinsa aatehistoriallisessa esseessään 
”The Philosophies of Royce, James and Dewey in their American Setting”, joka julkaistiin 
International Journal of Ethics -aikakauslehden numerossa 40 vuonna 1930 (s. 211—231). 
Tässä kypsässä ja tyylillisesti onnistuneessa kirjoituksessaan Mead pohtii eurooppalai- 
suuden ja amerikkalaisuuden olemusta päätyen John Deweya ylistävään käsitykseen, 
jonka mukaan ”lilt is hardly necessary to point out that John Dewey's philosophy, with its 
insistence upon the statement of the end in the terms of the means, is the developed method 
of that implicit intelligence in the mind of the American community. And for such an 
implicit intelligence there is no other test of moral and intellectual hypotheses except that 
they work. In the profoundest sense John Dewey is the philosopher of America.” (s. 231). 

31 Mead toimi vuonna 1903 perustetussa City Club of Chicago -nimisessä kansalaisfooru- 
missa, joka kokoontuu viikoittain ja jota kuvaillaan ”puolueettomaksi” tai ”ei-ryhmäkuntai- 
seksi” (nonpartisan). Todellisuudessa osallistujat ovat olleet Yhdysvaltain Nonpartisan 

sairauskohtaukseen 68 vuoden iässä 26. huhtikuuta 1931, parisen vuotta 
puolisonsa menehtymisen jälkeen. Mead oli ottanut menetyksen ras- 
kaasti, eikä hän ehtinyt toimia siinä professorin virassa, jonka 1930 
eläkkeelle jäänyt Dewey oli järjestänyt hänelle Columbian yliopistosta 
lukuvuodeksi 1931-1932. Hänen viimeiseksi artikkelijulkaisukseen jäi 
Addison Mooren muistokirjoitus, joka julkaistiin Chicagon yliopiston leh- 
dessä.32 

Meadin viimeisiin vaiheisiin liittyy myös tiedehallinnollinen ja yli- 
opistopoliittinen konflikti. Oberlin Collegessa opiskellut ja Yalessa lain- 
opillisen tutkinnon suorittanut Robert Maynard Hutchins (1899—1977) oli 
noussut Chicagon yliopiston presidentiksi William Rainey Harperin jäl- 
keen vain kolmenkymmenen vuoden ikäisenä vuonna 1929. Ensimmäi- 
sinä virkatoiminaan nuori kristinuskosta ja kasvatuksen filosofiasta 
viehättynyt skolaarikko yritti saattaa Chicagon yliopiston opetusohjelman 
uustomistisille linjoille. Hankkeensa yhtenä piirteenä hän oli taivutellut 
vuonna 1931 yliopiston lainopillista tiedekuntaa kutsumaan filosofian 
professoriksi oman ystävänsä, syntyperältään juutalaisen mutta katolista 
kirkkoa myötäilevän filosofin, Mortimer J. Adlerin (1902-2001), jonka tut- 
kimusaiheet olivat aristoteelisia ja tomistisia ja argumentaatio pikemmin- 
kin teologista kuin filosofista. Tämän tuloksena Mead ja neljä muuta 
filosofia — joukossa muiden muassa Freiburgissa väitellyt James Hayden 
Tufts — uhkasivat irtisanoutua viroistaan pidettyään Adleria epäpätevänä 
ja vastustettuaan hänen nimittämistään filosofian osastolle.33 Yliopisto 


Leaguen (NPL) perustajien ja jäsenten tavoin useimmiten sosialisteja tai entisiä sosialisti- 
sesta puolueesta (Socialist Party of America, SPA) irtautuneita jäseniä. Näyttönä Meadin 
toiminnasta ovat artikkelit, joita hän kirjoitti kasvatuksellisista aiheista yhdistyksen The 
City Club Bulletin -nimiseen julkaisuun vuosina 1907—1920. Kirjoitukset on mainittu 
Meadin julkaistujen artikkelien luettelossa. 

32 Ks. Meadin kirjoitusta ”Doctor Moore's Philosophy” julkaisussa University of Chicago 
Record, New Series, 17/1931 (s. 47—49). Kirjoitus päättyi sanoihin, jotka sopisivat kuvaa- 
maan myös Meadia itseään: ”His very style advertised the fact that the whole man passed 
into his thought, and that his thought was an integral part of the life which we have lost.” 

33 Sekä Robert Maynard Hutchins että Mortimer J. Adler loivat myöhemmin merkittä- 
vän, joskin melko tyypillisen virkauran. Hutchins toimi vuosina 1929-1945 Chicagon 
yliopiston presidenttinä ja sen jälkeen kanslerina vuoteen 1951 asti, kun taas kristillisen 
teologian kysymykset kiehtoivat laajan tuotannon julkaissutta Mortimer Adleria kuin 
karhua hunaja myös hänen vaikuttaessaan myöhemmin Columbian yliopistossa. 

Molemmat toimivat lisäksi Encyclopedia Britannican toimittajina; Hutchins vieläpä toi- 
mituskunnan puheenjohtajana vuodesta 1943 vuoteen 1974. Adler on puolustanut tiede- 
poliittista aktiivisuuttaan John R. Shookin vuonna 2000 toimittaman kokoelmateoksen The 
Chicago School of Pragmatism (vol. 4) elegiassa ”The Chicago School” (s. 365—381), jossa 
hän kiittää Harperin roolia Yhdysvaltain ”ensimmäisen tutkimusyliopiston” luomisessa. 
Alun perin vuonna 1940 kirjoitetussa artikkelissa hän pitää kokeellisesta tieteestä innostu- 
nutta naturalistista pragmatismia ”militantin modernismin uskontona” (religion of mili- 
tant modernism), sanoo vältelleensä tieteenharjoittajien kategorisointia ja ainoastaan puo- 
lustautuneensa pragmatistien suvaitsemattomuutta vastaan. Lisäksi hän vakuuttaa tavoi- 
telleensa tieteenalojen tasapainottamista myös uskontojen tutkimisen hyväksi. Sen sijaan 

torjui Hutchinsin tiedepoliittiset linjaukset kaikkiaan kolme kertaa, ja 
hänen konservatiivishenkisen uudistustyönsä merkittävimmäksi saavu- 
tukseksi jäi amerikkalaisen jalkapallon lopettaminen yliopistosta. Sen 
sijaan Adlerin nimittämisestä harmistunut Mead piti Hutchinsin tiede- 
poliittista reuhaamista siinä määrin häiritsevänä, että hän sen vuoksi 
hyväksyi Columbian yliopiston tarjouksen. 

Kuolema kuitenkin keskeytti Meadin aikeet muutamaa kuukautta 
myöhemmin, ja ihmisten mieliin hän jäi pysyvästi chicagolaisena filo- 
sofina ja Chicagon pragmatistisen koulukunnan (Chicago School of Prag- 
matism) kantavana voimana yhdessä Deweyn ja Tuftsin kanssa. Mead 
vaikutti keskeisesti myös Chicagon sosiologisen ja sosiaalipsykologisen 
koulukunnan syntyyn, ja yliopiston intellektuaalinen maine uskonto- 
vapaana oppilaitoksena, jossa ”vapaat tieteet? (esimerkiksi kirjallisuus- 
tiede ja matematiikka) yhdistyivät saksalaistyyppiseen tutkimusyliopis- 
toon, on osittain Meadin perua. 


1.3. Meadin pragmatismi ja tutkimuksen lähteet 


Mead eli Chicagossa kaikkiaan 37 vuotta, ja hänen poismenonsa koettiin 
huomattavana menetyksenä pragmatistiselle filosofialle. Pragmatismin 
vaikutus Chicagon yliopistossa ja Chicagon yliopiston maine ”pragmatis- 
min Mekkana” heikkenivätkin voimakkaasti Meadin kuoleman ja yliopis- 
tossa vuodesta 1909 filosofian professorina toimineen Addison Mooren 
menehtymisen johdosta. Vaikutusta tehostivat Tuftsin eläköityminen 
sekä Mortimer Adlerin suorittama lakaisutyö. Pragmatismin perustajana 
pidetty semiootikko Charles S. Peirce (1839—1914) ja psykologina sekä 
uskontotieteilijänäkin tunnettu William James (1842-1910) olivat poistu- 
neet filosofian näyttämöltä jo pari vuosikymmentä aiemmin. Meadille 
sekä Moorelle esitetyt kunnianosoitukset riittivät varmistamaan Deweyl- 
le ja hänen ystävilleen heidän ansaitsemansa paikan Yhdysvaltain äly- 
mystön historiassa. Tätä arvonantoa seurannut jalustalle nostaminen ei 
kuitenkaan pystynyt enää takaamaan pragmatismille sellaista elävää 


kokoelman esipuheen laatija Frank Ryan toteaa, että olivatpa Hutchinsin ansiot mitkä hy- 
vänsä, hänen toimintansa todistaa tiedekunnan ja opiskelijoiden äärimmäisestä polari- 
soitumisesta ja Chicagon koulukunnan heikentymisestä ”Chicagon sodaksi”: ”Whatever the 
merits of this assessment, his own account of the period attest to the extreme polarization 
among faculty and students as the Chicago School deteriorated into the Chicago Fight” 
Emtt., s. xxxi. 

Varmaa joka tapauksessa on, että Meadin ja muiden pragmatistien laaja edustus ja 
suosio yliopiston opetus- ja tutkimusviroissa ei jäänyt kokonaan vaille vastalauseita. 
Mainittakoon, että pragmatismin ja uskonnollisuuden suhteet kärjistyivät ristiriidoiksi lä- 
hinnä Chicagon yliopistossa. Tämä johtui pragmatismin Chicagossa saamasta naturalisti- 
sesta painotuksesta. Sen sijaan Harvardissa toimineen William Jamesin pragmatismissa ja 
uskontopsykologiassa uskonnollisuuteen suhtauduttiin huomattavasti ymmärtäväisemmin. 

asemaa, josta se oli nauttinut ja joka oli ollut sille ominaista kuluneiden 
vuosikymmenien ajan. 

Alkuperäinen pragmatistinen filosofia, jossa käsiteltiin niin kielifilo- 
sofisia, uskonnollisia kuin poliittisiakin kysymyksiä, lakastui 1930- 
luvulla menettäen asemiaan nousussa olleelle loogiselle empirismille. Fi- 
losofiselle pragmatismille ominainen perusasenne kokikin renessanssin 
vasta toisen maailmansodan jälkeen, johon mennessä loogisen empirismin 
teesit olivat joutuneet vaikeuksiin ja niitä oli jouduttu täydentämään sekä 
osittain kumoamaan tai korvaamaan ajatuksilla kielen merkitysten liitty- 
misestä kielen käyttötilanteisiin ja elämänkäytäntöihin. Yhdistyessään 
postwittgensteinilaiseen näkemykseen kielipeleistä pragmatismi nousi 
jälleen suosioon analyyttisen filosofian kielifilosofisena ja kriittisen rea- 
lismin tieteenfilosofisena osana, jolloin siitä olivat tosin karsiutuneet pois 
elämänkatsomukselliset, uskonnonfilosofiset ja poliittiset ainekset.34 

Meadin ajautumista epäsuosioon 1930-luvun ja 1960-luvun väliseksi 
ajaksi voidaan selittää sillä, että hänen filosofiansa oli täynnä tuota 
monien ammattifilosofien työrauhaa häiritsevää ihmisen eksistenssin 
pohdintaa. Meadin näkemykset vastasivat Ludwig Wittgensteinin myö- 
häiskauden ajatuksia sikäli, että Meadkään ei pitänyt yksityiskieltä mah- 
dollisena, vaan hänen mielestään merkitysten muodostuminen, kieli ja 
ymmärtäminen ovat läpikotaisin yhteisöllisiä asioita. Ajoittuessaan vasta 
Meadin jälkeiseen aikaan niin sanottu ”myöhäinen Wittgenstein” olikin 
todella myöhäinen. 

Meadista ei voinut tulla puhdasta kielifilosofista pragmatistia siksi, 
että hän ei ankkuroinut kielen merkityksiä pelkästään kieliyhteisöön tai 
sopimuksenvaraisuuteen, vaan hän sitoi merkityskonstituutionsa inhimil- 
liseen kokemukseen edellyttäen ihmisten kokemusmaailmalta yhtäpitä- 
vyyttä. Niinpä Meadin kokemuskäsitys eroaa sekä loogisen empirismin 
että myöhemmän postwittgensteinilaisen kielifilosofian tavoista käsittää 
ihmisen kokemuksellisuus. Jyrkän naturalisminsa vuoksi hänen ajatte- 


34 On syytä huomata, että omana kukoistusaikanaan amerikkalainen pragmatismi ei 
ollut sellainen ismi, jollainen siitä on myöhemmin muovautunut koulukuntien välisessä 
kiistelyssä ja rajaviivojen piirtelyssä. Monet pragmatistisesta filosofiasta innostuneet eivät 
edes tunnistaneet ajattelutapaansa leimallisesti pragmatistiseksi — joko siksi, että he 
tarkastelivat sitä sisältä päin, tai siksi, että sille ei ollut vaihtoehtoja. Esimerkiksi Mead 
mainitsee sanat ”pragmaattinen”, ”pragmatismi” ja ”pragmatisti” vain seitsemän kertaa 
24-sivuisessa artikkelissaan ”Pragmatic theory of truth”, joka ilmestyi Kalifornian yli- 
opiston Studies in the Nature of Truth -sarjan julkaisuna numero 11 vuonna 1929 (s. 65— 
88). Pragmatisteilla oli kylläkin selvä ohjelmansa, vaikka he eivät olleet järjestäytyneet 
liikkeeksi, ja monia Meadin aikalaisia voidaan luonnehtia ”pragmatisteiksi ilman pragma- 
tismia”. On tosin vaikeaa sanoa, onko pragmatismi vaikuttanut ideologiana voimakkaim- 
min juuri silloin, kun sen luonne on ollut tiedostamatonta, vai silloin, kun se on ollut 
tiedostettua. Edellä mainittu Meadin artikkeli on julkaistu myös kokoelmassa SW (s. 320- 
344). 

Sama nimeämisongelma pätee Meadiin ”sosiaalipsykologian klassikkona”: on epähistori- 
allista puhua Meadista sosiaalipsykologina, sillä tieteenalaa ei ollut vielä olemassa. 

lunsa asettui omille linjoilleen myös 1900-luvun loppupuolen tieteenfilo- 
sofiassa. 

Meadin teoriatausta muodostui kirjavaksi niin kuin hänen elämän- 
säkin, eikä häntä juuri millään yrittämällä voida luonnehtia yhden tien 
kulkijaksi. Meadin merkityksenteoria ja inhimillisen minän kehitystä 
koskevat näkemykset ovat syntyneet Chicagon kaudella, ja pääpiir- 
teissään niiden sisältö on ilmaistu kokoelmateoksen Works of George 
Herbert Mead 1 and 2 (ensijulkaistu 1934 ja 1936) teksteissä, jotka perus- 
tuvat vuosien 1926-1930 luentoihin.35 Nämä kielitieteilijä Charles W. 
Morrisin ja Merrith A. Mooren toimittamat kirjoitukset muodostavat tut- 
kimukseni keskeisen lähteen. Niistä ensimmäinen on julkaistu nimik- 
keellä Mind, Self, and Society — From the Standpoint of Social Behaviorist 
jälkimmäisen kantaessa nimeä Movements of Thought in the Nineteenth 
Century.36 Teosten nimet ja väliotsikointi ovat peräisin toimittajilta. 

Meadin itsensä ainoa loppuun saattama ja julkaisemista varten vii- 
meistelemä teos, The Philosophy of the Present, valmistui vuonna 1931. Se 
tarkastelee vuorovaikutuksellisen minän todellistumista fyysisessä maail- 
massa ja pysyy melko uskollisena fysiologisen psykologian mukaiselle 
interaktionismille. Kirja ilmestyi Meadin kuolemaa seuranneena vuonna 
1932.37 Myös tämä teos on kokoelma ja perustuu Meadin vuonna 1930 


35 Ks. Meadin kirjoituksista ja hänen oppilaidensa luentomuistiinpanoista toimitetun 
kokoelman Works of George Herbert Mead osaa 1 ”Mind, Self, and Society — From the 
Standpoint of Social Behaviorist” (toim. Charles W. Morris, 1934) ja osaa 2 ”Movements of 
Thought in the Nineteenth Century” (toim. Merrit H. Moore, 1936). Käytän Meadin teok- 
siin ja kokoelmiin viitatessani jatkossa kirjainlyhenteitä, jotka on mainittu lähdeluette- 
lossa. Charles W. Morris laati G. H. Meadista myös artikkelin Encyclopaedia Britannicaan 
vuonna 1967. 

36 Edellä mainitut kokoelmateokset antavat melko luotettavan kuvan Meadin ajattelusta 
ainakin sikäli, että muiden muassa Filipe Carreira da Silva on päätynyt luonnehtimaan 
toimitustyötä teoksessaan vuodelta 2008 (s. 139) seuraavasti: ”Mind, Self, and Society 
-teosta on laajalti pidetty opiskelijoiden muistiinpanojen toimitettuna versiona, mutta tosi- 
asiassa se on jonkun Meadin luennoille vuonna 1928 osallistuneen ammattimaisen pika- 
kirjoittajan työtä. [Mind, Self, and Society is widely assumed to be the edited version of 
notes taken by students, while in fact it is the result of a professional stenographer who 
attended Mead's lectures in 1928.]”. Maininta ”ammattimaisesta pikakirjoittajasta” viitan- 
nee tässä yhteydessä johonkin filosofian perusteista hyvin selvillä olleeseen kuulijaan. 
Täten kyseinen teos luo Meadin ajatteluun paljon paremman näköalan kuin on joskus 
epäilty. 

37 Ks. Arthur E. Murphyn toimittamaa ja johdannolla varustamaa Meadin teosta The 
Philosophy of the Present (1932). Teoksessa on myös John Deweyn esipuhe. Vaikka ky- 
seessä onkin Meadin itsensä ”valmiiksi teokseksi” tarkoittama teksti, sitä ei voida pitää 
kovin edustavana vaan pikemminkin kiireellä kirjoitettuna. The Philosophy of the Present 
perustuu Meadin vuoden 1930 lopulla Berkeleyssa pitämään Carus-luentosarjaan, jonka 
järjestämistä vaikeutti se, että Mead toimi samaan aikaan Chicagon yliopiston filosofian 
laitoksen johtajana. Teoksen sisältö koostuu luennoista ”The Present as the Locus of Rea- 
lity” (s. 1-31), ”Emergence and Identity” (s. 32—46), ”The Social Nature of the Present” 
(s. 47—68) ja ”The Implications of the Self” (s. 69-90) sekä kolmesta täydentävästä esseestä, 

Berkeleyssa (University of Kalifornia, Berkeley) pitämiin Carus-luentoi- 
hin. 38 Todennäköistä on, että tässä teoksessa Mead esittää ajatuksiaan, 
jotka olivat sisältyneet jo hänen kesken jääneeseen ja alun perin Wilhelm 
Diltheyn ohjaamaan väitöskirjan käsikirjoitukseensa näöstä, kosketuk- 
sesta ja tilan havaitsemisesta. Teokseen sisältyy myös viisi täydentävää 
esseetä. 

Neljäs keskeinen tutkimuskäytössä vakiintunut Mead-lähde on Char- 
les W. Morrisin yhdessä John M. Brewsterin, Albert M. Dunhamin and 
David L. Millerin kanssa toimittama The Philosophy of the Act (1938), 
jonka yli kuudellasadalla sivulla Mead käsittelee ihmisen aistikykyä, 
havaitsemisen filosofiaa ja tieteenfilosofian kysymyksiä.39? Lähteiden vali- 
koimaa täydentävät Anselm Straussin Mead-kokoelma On Social Psycho- 
logy — Selected Papers (1977)*0 ja David L. Millerin toimittama sekä joh- 
dannolla varustama The Individual and the Social Self — Unpublished 
Work of George Herbert Mead (1982). 

Mead esitti osan filosofisesti merkityksellisistä kannanotoistaan ly- 
hyehköissä kirjoituksissa, arvosteluissa ja keskustelupuheenvuoroissa. 
Tutkijoiden tehtävä on helpottunut huomattavasti vuoden 2007 jälkeen 
kanadalaisen Brockin yliopiston (Brock University) avattua Internetissä 
Mead-aineistoa julkaisevan tietokannan,t?! josta löytyvät luetteloituina 
lähes kaikki Meadin julkaisemat sekä häneltä postuumisti ilmestyneet 


jotka ovat luentojen luonnoksia: ”Empirical Realism” (s. 93—118), ”The Physical Thing” 
(s. 119-139) ja ”Scientific Objects and Experience” (s. 140-160). Kokoelman loppuun on 
sisällytetty aiemmin julkaistut artikkelit ”The Objective Reality of Perspectives” (s. 161- 
175) ja ”The Genesis of the Self and Social Control” (s. 176-195). 

38 Carus-luennot ovat Amerikan Filosofisen Yhdistyksen (The American Philosophical 
Association, APA) järjestämä luentosarja, joka kantaa saksalaissyntyisen, vuonna 1884 
Yhdysvaltoihin siirtyneen filosofin ja uskontotieteilijän, Paul Carusin (1852—1919), nimeä. 
Sarjan avasi John Dewey luentosarjallaan ”Experience and Nature” vuonna 1925. 

89 Mead-kokoelma The Philosophy of the Act koostuu hänen elinaikanaan julkaisematto- 
mista kirjoituksista ja toimittajien esipuheesta (s. vii-lxxiii) sekä Henry Meadin elämä- 
kerrallisista huomautuksista (s. 1xxv-Ixxix). Kappaleet ovat: ”General Analysis of Know- 
ledge and the Act” (s. 3—100), ”Perceptual and Manipulatory Phases of the Act” (s. 103— 
268), ”Cosmology” (s. 271—442), ”Value and the Act” (s. 445-519) sekä ”Supplementary 
Essays” (s. 523—605). 

40 Anselm Straussin toimittama On Social Psychology — Selected Papers (1977) on alun 
perin julkaistu vuonna 1964 nimikkeellä George Herbert Mead on Social Psychology, ja 
teoksesta on saatavilla myös vuoden 1956 versio The Social Psychology of George Herbert 
Mead. Sisällöltään muutettu ja tarkistettu laitos koostuu Meadin aiemmissa kokoelma- 
teoksissa julkaistuista ja sosiaalipsykologian kannalta kiinnostavista teksteistä seuraa- 
vasti: Mind, Self, and Society sivut 1-134, 135-226 ja 260-328; Movements of Thought in 
the Nineteenth Century sivut 153—168, 360-385, 386—404, 456—466 ja 503—510; The Philo- 
sophy of the Act sivut 45—62, 92—100 ja 357—420. Lisäksi teoksessa on katkelmia kokoel- 
masta The Philosophy of the Present ja artikkelit ”Cooley's Contribution to American Social 
Thought” sekä ”The Objective Reality of Perspectives”. 

41 Kanadan Ontariossa sijaitsevan Brockin yliopiston Mead-tietokantaa ylläpidetään 
verkko-osoitteessa <http://www.brocku.ca/MeadProject/>. 

kirjoitukset.?? Suurin osa Meadin artikkeleista ja kokoelmateoksista on- 
kin julkaistu tällä ”Mead Project 2.0? -nimisellä sivustolla uudelleen. Kir- 
joitukset on varustettu myös alkuperäisten painettujen lähteiden sivu- 
numeroilla sekä viiteapparaatilla, joten arkisto palvelee painettuja lähtei- 
tä korvaavana tekstiaineistona. Tietokantaan on myös sisällytetty Mea- 
diltä aiemmin julkaisemattomia kirjoituksia. 

Meadin kirjoitusten vaikea saatavuus ja laadullinen vaihtelu aika- 
kauskirja-artikkeleista luentomuistiinpanoihin ovat saaneet aikaan sen, 
että kokonaiskuva hänen tuotannostaan on jäänyt monille tutkijoille 
hajanaiseksi.?83 Meadin esittämiä näkemyksiä on kuitenkin syytä pitää 
sisällöllisesti yhtenäisinä, sillä niitä motivoi pyrkimys selittää minuuden, 
kielen ja yhteiskunnan alkuperä kokonaisvaltaisen yhtenäisteorian va- 
lossa. 


1.4. Mead-tutkimuksista 


Tämän teoksen lähtökohtana ovat Meadin ajatukset, mutta en pyri hänen 
filosofiansa tarkkaan esittelemiseen tai jäljentämiseen. Toisaalta uskon, 
että hänen ideansa luonnehtivat näkemyksiäni joko lähteinä tai kritiikin 
kohteina silloinkin, kun etenen kauas hänen kirjoitustensa välittömästä 
läheisyydestä. Siksi toivon, että esittämiäni ajatuksia arvioitaisiin enem- 
män niiden omien sisältöjen perusteella kuin mihinkään ”ehdottomaan” 
tai ”oikeaan” tulkintaan tähtäävien ulottuvuuksien mukaan. Mitään au- 
tenttista Mead-tulkintaa ei ehkä voitaisi luoda siksi, että Meadin ideoiden 
pohjalle on synnytetty suuri määrä soveltavaa kirjallisuutta, jossa hänen 
ajattelunsa näyttäytyy vähintäänkin monenkirjavana, eikä sekundaari- 
lähteistä hahmotu yksimielistä kokonaisuutta. 

George H. Mead tunnetaan parhaiten minuutta ja intersubjektiivi- 
suutta koskevista käsityksistään sekä kielen alkuperän jäljittämisestään. 
Niiden pohjalta hän kehitteli toiminnan teoriaa ja sille perustuvaa yhteis- 


42 Meadin kirjoitusten ajantasainen bibliografia sijaitsee Brockin yliopiston verkko- 
osoitteessa <http://www.brocku.ca/MeadProject/Mead/mead biblio2.html>. 

43 Meadin jälkeensä jättämä omien muistiinpanojen ja oppilaiden luentomuistiinpanojen 
korpus sisältää Filipe Carreira da Silvan (2008, s. 38) mukaan yli 900 sivua julkaisema- 
tonta tekstiä. Muiden tutkijoiden alkuperäislähteistä tekemät selvitykset ovat tosin vah- 
vistaneet julkaistujen päälähteiden kautta syntynyttä Mead-kuvaa. Tämä yllätyksettö- 
myys ei ole ihme, sillä sosiaalisesti aktiivisena henkilönä Mead teki asiansa selväksi jo 
elinaikanaan — toisin kuin monet erakkoluonteiset ja pelkästään kirjalliseen toimintaan 
keskittyneet filosofit, joiden käsikirjoitukset ovat jääneet tutkijoita kiehtoviksi arvoi- 
tuksiksi. Käsitystä Meadin julkaistujen toimitustöiden luotettavuudesta mutta myös epäi- 
lyjä asioiden kaunistelusta on saattanut vahvistaa se, että hänen poikansa fyysikko Henry 
Mead valvoi teosten Mind, Self, and Society (1934), Movements of Thought in the Nine- 
teenth Century (1936), The Philosophy of the Act (1938) ja The Philosophy of the Present 
(1932) julkaisemista sekä tarkisti niiden sisällön. 

kuntafilosofiaa luoden samalla metafyysisen käsityksen luonnossa val- 
litsevasta emergenssistä. Oman kukoistuskautensa (eli 1920-luvun) filo- 
sofeille tyypillisestit?? hän pyrki muotoilemaan eräänlaisen ajallisuutta 
koskevan teorian, jossa menneisyyttä ja tulevaisuutta pyritään arvioi- 
maan nykyisyyden kautta. Teoksessaan The Philosophy of the Present 
Mead pitää havaitsijan kulloiseenkin ”ajanhetkeen” liittyvää subjektii- 
vista näkökulmaa keskeisenä sekä menneisyyden että tulevaisuuden tul- 
kinnoille, ja hänen ajattelunsa hyödynsi pitkälti niitä vaikutteita, joita 
hän oli saanut hermeneutiikasta ja historianfilosofiasta oleskellessaan 
Saksassa vuosina 1888-1891. 

Meadiläinen käsitys minuuden rakentumisesta kommunikaatiossa on 
vaikuttanut nykyfilosofeista vahvimmin Jirgen Habermasiin, jonka muo- 
toilema kommunikatiivisen toiminnan teoria muistuttaa Meadin yhteis- 
kuntafilosofiaa jopa niin pitkälle, että sitä voitaisiin tietyin edellytyksin 
pitää Meadin ajattelun sovellutuksena tai jatkona.f5 Samassa hengessä 
Meadin filosofiaa on kehitellyt saksalainen sosiologi Hans Joas useina 
painoksina ja käännöksinä julkaistussa teoksessaan Praktische Intersub- 
jektivität — Die Entwicklung des Werkes von G. H. Mead..46 


44 Esimerkkinä voidaan viitata vaikkapa Henri Bergsonin ”keston” (dur6e) käsitteeseen 
ja Martin Heideggerin yrityksiin hahmottaa inhimilliseen olemiseen liittyvän ajallisuuden 
luonnetta teoksessa Sein und Zeit (1927). Ajallisuutta koskevien filosofisten vaikutteiden 
joukosta ei ole syytä unohtaa myöskään niitä herätteitä, joita Albert Einsteinin suhteelli- 
suusteoriat antoivat tuon aikakauden filosofeille. Olen käsitellyt aihetta teokseni Dia- 
loginen filosofia toisessa pääluvussa (1. painos, 2003, s. 89-91; 2. painos, 2008, s. 93-95). 
Meadin halussa myöntää sekä menneisyyttä koskevien tulkintojen että tulevaisuutta kos- 
kevan kehityksen riippuvuus nykypäivästä näkyy eniten 1800-luvun hermeneuttisten filo- 
sofien, Wilhelm Diltheyn ja Friedrich Schleiermacherin, vaikutus. 

45 Järgen Habermas kirjoittaa Meadista Mitchell Aboulafian toimittamaan teokseen 
Philosophy, Social Theory, and the Thought of George Herbert Mead (1991) sisältyvässä 
artikkelissaan ”The paradigm shift in Mead” (s. 137—168). Niin sanotun Frankfurtin koulu- 
kunnan filosofin ja kriittisen teorian edustajan tarkoituksena on ollut jäljittää Meadin 
siirtymistä behavioristisesta merkityksenteoriasta symboliseen interaktionismiin, mutta 
hieman yllättäen kirjoittaja on päätynyt kuvailemaan Meadin käsitystä merkitysten kons- 
tituutiosta melko esittelevästi. Tulkitsevampaan ja reflektiivisempään otteeseen olisi ollut 
mahdollisuus johtuen Meadin ja Habermasin ajattelun monista yhtenevyyksistä. Haber- 
masin ja Meadin yhteyksiä on ansiokkaasti käsitellyt Mitchell Aboulafia vuonna 2001 
julkaistun teoksensa The Cosmopolitan Self — George Herbert Mead and Continental Philo- 
sophy luvussa ”Universality and Individuality: Habermas and Mead” (s. 61—86). 

46 International Sociological Associationin varapuheenjohtajaksi päätynyt professori 
Hans Joas käsitteli Meadia vuonna 1980 julkaistussa innostuneessa nuoruudentyössään 
Praktische Intersubjektivität — Die Entwicklung des Werkes von G. H. Mead, joka on ilmes- 
tynyt myös englanniksi nimikkeellä G. H. Mead — A Contemporary Re-Examination of His 
Thought vuonna 1985 (useita uusintapainoksia). Joas on luonnehtinut Meadia kohtalaisen 
anteliaasti muun muassa ”demokraattiseksi intellektuelliksi”. Arvostelin Joasin poliitti- 
sesti motivoitunutta ja esiteoreettisilla ennakkokäsityksillä sävyttynyttä suhtautumis- 
tapaa teoksissani vuosilta 1994 (s. 123) ja 1995 (s. 65—66) siitä suitsutuksesta, jota hän on 
suunnannut Meadin ajatuksissa näkemiään sekä niistä johtelemiaan sosialistisia sympati- 
oita kohtaan. Ansiokasta teoksessa on laaja oppineisuus aatehistorian alalla. 

Meadia ja hänen ajatteluaan käsittelevää kirjallisuutta voidaan luoki- 
tella eri tavoin. Ajallisesti arvioiden Meadista alettiin kirjoittaa vasta 
toisen maailmansodan jälkeen. Tieteenfilosofit ja -metodologit kiinnostui- 
vat tuolloin vaikutuksesta, joka mekanistisella, positivistisella ja empi- 
ristisellä ihmiskuvalla oli ollut väkivallan koneellistumiseen, ihmisten 
välineelliseen kohteluun sekä suursotien syntyyn. Poliittiselta asennoitu- 
miseltaan lähinnä demokraattina pidetyn Meadin näkemyksistä kiinnos- 
tuivat 1950- ja 1960-luvulta lähtien positivismin ja empirismin kriitikot, 
joista tärkeimpiä olivat Frankfurtin koulukunnan filosofit. Mead näyt- 
täytyi monille tutkijoille ristiriitaisena, sillä yhteiskunnallisesta sovittele- 
vuudestaan huolimatta hänen omaa ajatteluaan olivat alun perin lei- 
manneet useat melko jäykät ja behavioristiset syiden sekä vaikutusten 
suhteita koskevat kaavat, jotka olivat jääneet myös hänen interaktio- 
nistisen kielikäsityksensä osaksi. 

Seuraavalla vuosikymmenellä eli 1970-luvulla marxilaiset yhteiskun- 
tatieteilijät nostivat Meadin jalustalle. Sen sijaan 1980-luvulla hänestä 
kiinnostuivat postmodernistit ja jälkistrukturalistit, joista monet olivat 
tosin marxilaisen yhteiskuntateorian tai niin sanotun tieteellisen sosia- 
lismin perillisiä. Meadia koskevat tulkinnat muuttuivat 1990-luvulla ja 
viimeistään 2000-luvun taitteessa globalisaatioon ja monikultturistumi- 
seen liittyvien mullistusten myötä, ja Meadia alettiin tutkia historialli- 
sesti: yhtenä omalle aikakaudelleen tyypillisen tiedekäsityksen edusta- 
jana ja tieteen erään kehitysvaiheen indikaattorina. Häntä ei pidetty 
enää niinkään esikuvana tai teoreettisena ”uudistajana” kuin modernina 
klassikkona, jonka ajatuksia sovellettiin muun muassa cultural studies 
-tyyppisen tutkimuksen piirissä, yritettäessä hahmotella käsitteellisiä 
malleja moninapaiseksi muuttuneen ja moniarvoisuutta vaativan maail- 
man ymmärtämiseen. 

Alkuvaiheessa tutkijat kohtelivat Meadia systematisoiden. Tutkimus 
oli varsin immanenttia pyrkien autenttiseen Mead-kuvaan ja yrittäen 
soveltaa Meadin ideoita sosiaalitieteellisten menetelmien kehittelyssä. 
Erään esimerkin varhaisesta ja kohtalaisen konservatiivisesta Mead- 
tutkimuksesta tarjoaa David L. Miller oppineessa mutta hieman ajastaan 
jälkeen jääneessä sekä tulkitsevaa otetta turhaan välttelevässä teokses- 
saan George Herbert Mead — Self, Language, and the World, joka on jul- 
kaistu vuonna 1973.47 Melko uskollisesti Meadin ajattelun peruspiirteissä 
kiinni pysyttelee myös vuonna 1956 teoksensa The Social Dynamics of 
George H. Mead julkaissut Maurice Natanson, joka on tähdännyt hänen 
yhteiskuntateoriaansa koskevaan kokonaiskuvaukseen.f?8 Molempien nä- 


47 Meadin kirjoitusten toimittajana tunnetuksi tullut David L. Miller laati G. H. 
Meadista myös artikkelin Encyclopedia Americanaan vuonna 1967. 

48 Tässä tutkimuksessa Maurice Natansonin teoksesta The Social Dynamics of George H. 
Mead on käytössä vuonna 1973 julkaistu painos. 

kökulmat edustavat Mead-tutkimuksen varhaisvaiheissa syntyneitä tul- 
kintoja; esimerkiksi Miller toimi Meadin kirjoitusten toimittajana jo 1930- 
luvun lopulla. 

Yleisesti ottaen 1970- ja 1980-luvuilla julkaistu tutkimus on ollut luo- 
vaa ja heuristista, vertailuja suosivaa sekä eri ajatussuuntia vapaasti 
yhdistelevää. Esimerkin tällaisesta ”edistyksellisestä” toimeliaisuudesta 
tarjoaa Tom W. Goff vuonna 1980 julkaistulla teoksellaan Marx and Mead 
— Contributions to a Sociology of Knowledge, jossa luodaan Marx/Mead- 
synteesiä praxis-käsitteen ympärille sekä keskitytään muotoilemaan 
interaktionistista ”tiedonsosiologiaa”.49 Kyseessä on oppijärjestelmä, 
jonka mukaisesti tieto-opin perusteet halutaan johdella sosiologisesti lä- 
hestyttävistä vuorovaikutuksellisista tekijöistä perinteisen kriittisen ja 
transsendentaalifilosofisen ajattelun sijaan. Niinpä Goff on pyrkinyt kyt- 
kemään Meadin vuorovaikutusteorian marxilaiseen retoriikkaan syyllis- 
tyen juuri sellaiseen tiedon käsitteen ideologiseen määrittelemiseen, jon- 
ka arvostelemisen pitäisi olla tiedonsosiologisen analyysin tavoite.50 Par- 
haimmillaan tiedonsosiologinen tutkimusote onkin nähdäkseni silloin, 
kun se ainoastaan tutkii mekanismeja, joilla tieto ja tietona pidetyt kä- 


49 Tom W. Goffin teos Marx and Mead (1980) perustuu hänen vuonna 1976 valmistu- 
neeseen väitöskirjaansa. 


50 George H. Meadin edustamaa tulkitsevaa suhdetta perinteisiin tiedon määritelmiin 
voidaan pitää tiedonsosiologisena sikäli, että myös Mead omisti ajatuksiaan niille meka- 
nismeille, käytännöille ja rakenteille, joilla tieto, vallitsevat käsitykset ja arkiajattelun 
uskomukset syntyvät ja muotoutuvat yhteiskunnassa. Tässä hengessä Max Scheler ja Karl 
Mannheim loivat tiedonsosiologian käsitteen 1920-luvulla. Tiedonsosiologeina voitaisiin 
laajasti ottaen pitää myös monia muita sosiologian klassikkohahmoja, kuten Emile Durk- 
heimia ja Marcell Maussia, sillä he sen enempää kuin kukaan muukaan sosiologi ei voi 
edetä työssään kyseenalaistamatta tietämisen konventionaalisia tapoja ja uskomuksia. 

Keskeinen jakolinja tiedonsosiologisten Mead-tutkijoiden välillä kulkeekin siinä, miten 
pitkälle hänen ajatteluaan hyödyntäneet tutkijat ovat tietämisen perusteita kyseenalaista- 
essaan itse sitoutuneet esimerkiksi marxilais-leniniläiseen tieto-oppiin, jonka mukaan tietä- 
minen nähdään yksilöiden sosialisaationa ja tiedon olemus yhteisön tietoisuutena. Tässä 
suhteessa Tom W. Goff on osoittanut varsin ideologista asennoitumista, kun taas esi- 
merkiksi Peter L. Bergerin ja Thomas Luckmannin tiedonsosiologinen klassikkoteos The 
Social Construction of Reality vuodelta 1966 edustaa puolueettomampaa suhtautumis- 
tapaa; tosin myös heidän näkökantojaan rasittaa kriittiselle tietoteorialle ja tieteenfilo- 
sofialle vieras tendenssi, jonka mukaan tiede, tieto ja totuus nähdään ensisijaisesti sosi- 
aalisina konstruktioina. Liian usein tuloksena on ollut ”tieteenideologiaoa”. 

Filosofisesti perustelluinta metatason tutkimusta suhteessa tietoon ja tietämiseen ovat 
nähdäkseni edustaneet Edmund Husserl ja Michel Foucault, jotka tunnetaankin etupäässä 
filosofeina. Kriittinen suhde tietämisen käytäntöihin ei vaadi myöskään transsendentaali- 
filosofisen tietoteorian kiertämistä vaan pikemminkin sen myöntämistä ja soveltamista. 
Husserlin halu yhdistää toisiinsa sekä tietoisuuden transsendentaalianalyysia että elämis- 
maailman fenomenologista tutkimusta osoittaa etevästi tämän. Aiheesta on kirjoittanut 
Meadiakin tutkinut Maurice Natanson vuonna 1974 julkaisemassaan teoksessa Edmund 
Husserl — Philosopher of Infinite Tasks, jossa jäljitetään fenomenologisen sosiologian puo- 
lestapuhujana tunnetun ja Natansonin opettajana toimineen Alfred Schitzin sekä Edmund 
Husserlin yhteyksiä. 

sitykset syntyvät yhteiskunnassa, eikä hyväksy automaattisesti myös- 
kään sosiaalista konstruktionismia, joka pitää tietoa, tiedettä ja totuutta 
”vain yhteiskunnallisina (valta)rakenteina”. Goffin teosta lähellä on 
Richard Ekinsin omana ilmestymisaikanaan (1978) muodikas väitöskirja 
G. H. Mead — Contributions to a Philosophy of Sociological Knowledge, 
jossa tosin muistetaan tehdä tarkka ero sosiaalisen vuorovaikutuksen ja 
sosiologisen selittämisen välille — distinktio, jota postmeadiläiset sosiaali- 
tieteilijät eivät ole aina riittävän terävästi tehneet. 

Goffin ja Ekinsin teosten rinnalla voisi lukea David E. Woolwinen 
vuonna 1987 julkaisemaa kriittistä tutkimusta George Herbert Mead — A 
Critical Reassessment of his Philosophy and Its Relationship to Symbolic 
Interaction. ”Kriittistä” tässä teoksessa on tosin pyrkimys selittää myös 
Meadin poliittisia piirteitä parhain päin. Ideologisesti vähemmän sitoutu- 
nutta metodologista kehittelyä edustaa John D. Baldwinin vuonna 1989 
julkaisema George Herbert Mead —- A Unifying Theory for Sociology, jossa 
pohditaan postmodernistien kauhukuvanaan pitämän ”yhtenäisen ja 
kokonaisvaltaisen? menetelmäopin mahdollisuutta, muutamien Meadin 
ajattelussa nähtyjen universalististen piirteiden mukaisesti. 

Mead-tutkimusten kehitystä osoittaa se, että autenttiseen historialli- 
seen tulkintaan pyrkivästä otteesta on edetty refleksiiviseen Mead-ana- 
lyysiin, jossa Mead on nähty yhtenä yhteiskuntatieteen ja -filosofian klas- 
sikkona. Hänet on yhdistetty esimerkiksi parin vuosikymmenen takaiseen 
kriisikeskusteluun, toisin sanoen pohdintoihin siitä, ovatko sosiaalitieteet 
yleensä mahdollisia tieteinä ja millä ehdoin. Tällaista metatason itsetut- 
kiskelua sisältää muun muassa Klaus Weckrothin Mustavalkoista sosi- 
aalipsykologiaa vuodelta 1992. 

Filosofien välisiä vertailuja ovat suosineet erityisesti fenomenologiasta 
kiinnostuneet tutkijat, kuten Patric L. Bourgeois ja Sandra B. Rosenthal 
teoksessaan Mead and Merleau-Ponty — Toward a Common Vision vuo- 
delta 1991. Meadin ja Merleau-Pontyn yhtäläisyydet on todennut myös 
Patricia A. Muoio vuonna 1986 julkaistussa väitöskirjassaan A Time 
Focus — A Study in the Relationship between Temporality and Inter- 
subjectivity with Particular Reference to the Works of Maurice Merleau- 
Ponty and George Herbert Mead, jossa (Mead-kiinnostuksen valtavirrasta 
poiketen) keskitytään Meadin metafyysisiin näkemyksiin ja ihmisen 
ajallisuuteen ”sosiaalisten kenttien virrassa”. 

Niin ikään vertailujen varaan rakentuu jo vuonna 1974 päivänvalon 
nähnyt Israel Schefflerin Four Pragmatists — Critical Introduction to 
Peirce, James, Mead and Dewey, jonka sivuilla Mead nähdään ryhmä- 
kuvassa muiden yhdysvaltalaisten pragmatistien kanssa. Tämä teos 
puoltaa edelleenkin paikkaansa Mead-kirjallisuuden joukossa edustaen 
juuri sitä sielunmaisemaa, johon Meadin ajattelu olennaisesti kiinnittyi ja 
jonka yleistuntemus on välttämätöntä oikeiden johtopäätösten tekemi- 
seksi. Samantyyppistä vertailevaa otetta edustaa James A. Schellen- 

bergin suosittu oppikirja Masters of Social Psychology: Freud, Mead, 
Lewin and Skinner vuodelta 1978. Teos valaisee Meadin yhteyksiä kirjan 
nimihenkilöinä mainittuihin psykologeihin yhtä ansiokkaasti kuin Schef- 
flerin edellä mainittu teos työskentelee Meadin ja muiden pragmatistien 
erojen paikantamiseksi. Schellenbergin kirja sisältää myös kunkin ajat- 
telijan heikkouksia käsittelevän luvun ”Mestarien sokeus”. Sen opetuksia 
noudattaen olen yrittänyt välttää viemästä ”liian pitkälle” niitä omia tul- 
kintojani, joita olen tehnyt esimerkiksi Freudin ja Meadin minäkonsepti- 
oissa havaitsemistani yhtäläisyyksistä. 

Meadia käsittelevä tutkimus on kaiken kaikkiaan rannattoman laajaa. 
Hänestä on vuosikymmenten saatossa julkaistu useita satoja artikke- 
leita.51 Niiden kaikkien mainitseminen saati lukeminen olisi työn valta- 
vuuden vuoksi mahdotonta mutta myös tarpeetonta — ainakin sikäli kuin 
halutaan keskittyä hänen ajattelunsa yleispiirteisiin ja hänen tieteenfilo- 
sofisen ja sosiaalipsykologisen merkityksensä arvioimiseen. Valikoima 
Meadia käsitteleviä artikkeleita ja keskustelupuheenvuoroja on koottu 
Peter Hamiltonin toimittamaan neliosaiseen kokoelmaan George Herbert 
Mead - Critical Assessments, joka päättyy julkaisuvuoteensa 1992.52 

Meadin filosofian luonnosmaisuus ja hänen oman väitöstyönsä kesken- 
eräisyys ovat ymmärrettävästi tarjonneet antoisat lähtökohdat monille 
muille tohtoriksi väittelijöille, ja niinpä hänestä on valmistunut useita 
eritasoisia tutkielmia ja väitöskirjoja. ”Mead Project 2.0” -tietokannassa 
olevan luettelon mukaan Meadista on väitelty tohtoriksi vuosikymmenten 
kuluessa noin 70 kertaa. Pohdiskelevinta nykylinjaa edustaa Upsalan 
yliopistossa väitellyt Olle Westlund teoksellaan S(t)imulating a Social 
Psychology — G. H. Mead and the Reality of the Social Object (2003), jossa 
hän arvioi sosiaalipsykologian tieteellisyyttä päätyen lievään pettymyk- 
seen Meadia koskien. Etevän suomenruotsalaisen sosiaalipsykologin, Jo- 
han Asplundin, oppilaana toimineen Westlundin argumentti on pitkälti 
samanlainen kuin omani sikäli, että hänkin pitää objektiivisen sosi- 
aalisen todellisuuden (tai sosiaalisten objektien) tavoittamista mahdotto- 
mana ja kuvailee meadiläistä sosiaalipsykologiaa vain kohteitaan ”simu- 
loivaksi” ja tiedettä ”stimuloivaksi”.53 


51 Meadia käsittelevän kirjallisuuden reaaliaikaista bibliografiaa ovat Brockin yliopiston 
kotisivuille keränneet ”Mead Project 2.0? -hankkeen ylläpitäjät ja osallistujat. Sivusto 
löytyy verkko-osoitteesta <http://www.brocku.ca/MeadProject/Mead/commentaries4.html>. 
Meadista on julkaistu myös kaksi tasokasta tietosanakirja-artikkelia Internetiin: Mitchell 
Aboulafian kirjoittama ja Stanford Encyclopedia of Philosophyn sivuilla julkaistu ytimekäs 
artikkeli <http://plato.stanford.edu/entries/mead/> ja George Cronkin Internet Encyclo- 
pedia of Philosophyn sivustolle laatima perusteellinen analyysi <http://www.iep.utm.edu/ 
mead/>. 

52 Ks. Peter Hamiltonin toimittamaa kokoelmaa George Herbert Mead — Critical Assess- 
ments, osat 1—4 (1992). 

53 Väitöskirjassaan vuodelta 2003 (teoksen takakansi) Olle Westlund on päätynyt 
Meadia koskevaan johtopäätökseen, jonka mukaan ”[h]lis vision of science is not on par with 

Viime aikoina julkaistu opinnäytekirjallisuus on koostunut Westlundin 
edellä mainitun tutkimuksen tapaan paljolti metatason keskustelusta, 
joka koskee kysymystä, miten symbolinen interaktionismi valaisee sosi- 
aalipsykologian omaa luonnetta. Meadin ajattelu on ”otettu annettuna”, 
eikä klassikkoa ole pidetty tarpeellisena arvioida tutkien enää lähteitä. 
Niinpä viittaukset Meadiin ovat muodostuneet varsin löyhiksi, ja hänen 
nimissään on puhuttu pikemminkin hänen aikaansaannoksistaan ja vai- 
kutuksestaan tieteessä kuin hänestä itsestään. Pidän kuitenkin edelleen 
tärkeänä tutkia myös Meadia itseään hänen jälkivaikutuksensa ymmär- 
tämiseksi. 

Sosiaalipsykologian historiaa, tieteenfilosofiaa ja metodologian kehitty- 
mistä tarkastellessani liikun pitkälti samassa maastossa kuin London 
School of Economicsissa sosiaalipsykologian professorina toiminut Robert 
M. Farr, joka on kartoittanut tieteenalansa historiaa teoksessaan The 
Roots of Social Psychology (1996), ja myös johtopäätökseni ovat samoilla 
linjoilla. Farrin tavoin katson, että sosiaalipsykologiaa on leimannut kah- 
tiajakautuneisuus, joka näkyy esimerkiksi puheena sosiologisesta ja psy- 
kologisesta sosiaalipsykologiasta sekä klassisena Naturwissenschaftin ja 
Geisteswissenschaftin välisenä köydenvetona — nykykeskustelussa myös 
kiistelynä sosiaalipsykologisen strukturalismin ja sosiaalisten represen- 
taatioiden teorian välillä. Yhteistä Farrin teokselle ja omalle tarkas- 
telulleni on näkemys Meadista sosiaalipsykologian keskeisenä teoreetik- 
kona ja ”sine gue non” -taustaedellytyksenä sekä toive sosiologisen ja psy- 
kologisen tarkastelutavan yhtymisestä. Toisaalta en pysty näkemään 
suurta eroa esimerkiksi Henri Tajfelin edustaman sosiaalisen identiteetti- 
teorian (1974) ja Serge Moscovicin väitöskirjassaan vuodelta 1961 esille 
tuoman sosiaalisten representaatioiden teorian välillä, vaikka kyseinen 
paradigmakiista koskeekin sinänsä selväpiirteistä rajausta, jonka mu- 
kaisesti teoriat joko ”otetaan todesta” pyrkien löytämään tukea ja to- 
disteita tieteelliselle näkemykselle tai ne nähdään pelkkinä esityksinä ja 
käsitteellisinä apuneuvoina, joiden kautta todellisuutta tutkitaan. Epäile- 
mättä molemmilla on oikeutuksensa, ja molemmat sisältyivät dispo- 
sitiomaisesti myös Meadin pohtimaan ongelmakenttään. Juuri siksi olen- 
kin sekä lähilukenut Meadia että tulkinnut hänen ajatteluaan meta- 
tasolta. Farrin tavoin nojaan kuitenkin enemmän sosiologiseen tutkimus- 
otteeseen samalla kun pyrin etenemään tieteenfilosofiseen suuntaan poh- 
timaan, mistä mainitut kahtiajaot ja koulukuntaerot mahdollisesti ker- 
tovat sosiaalipsykologian historiassa. 


his vision of sociality. Thus, an attempt at a scientific social psychology based on Mead 
seems to force the social psychologist to shut one eye.” Kyseinen yksisilmäisyys uhkaa 
kuitenkin vain, jos Meadin tieteellisten tavoitteiden ja hänen sosiaalipsykologisen innova- 
tiivisuutensa eroa ei myönnetä. Meadin voidaan katsoa epäonnistuneen ajattelunsa tie- 
teellistämisessä siksi, että hänen ihanteenaan oli nimenomaan luonnontieteellisten kri- 
teerien mukainen kuva ihmisestä. 

Meadin tuntijoina ovat 1990- ja 2000-luvuilla esiin nousseet yhdys- 
valtalainen filosofian professori Mitchell Aboulafia ja portugalilainen 
sosiologi Filipe Carreira da Silva, joka väitteli tohtoriksi Cambridgen yli- 
opistossa vuonna 2003 tutkimuksellaan In Dialogue with Modern Times — 
The Social and Political Thought of G. H. Mead.54 Aboulafian tärkein 
Mead-tutkimus on hänen vuonna 2001 julkaisemansa monografia The 
Cosmopolitan Self — George Herbert Mead and Continental Philosophy, 
jossa Meadin kriittinen suhde Kantin transsendentaalisen egon käsittee- 
seen asetetaan vertailtavaksi Kantin eettisen universalismin kanssa. 
Koska Mead vastusti transsendentalismia mutta toisaalta pyrki luomaan 
yleispätevää teoriaa ihmisen toiminnan ja moraalivalintojen synnystä 
(luomatta tosin varsinaista etiikan teoriaa), hänen suhteensa Kantiin 
voidaan nähdä ambivalenttina. Ratkaisuna havaittuun ristiriitaisuuteen 
voisi olla se, että Mead perusteli universalismiaan toisella tavoin kuin 
Kant (ei tieto-opillisesti). 

Samassa teoksessa Aboulafia pohtii myös Jiärgen Habermasin ja 
Meadin käsityksiä universalismista ja individualismista. Lopuksi hän 
vertaa Meadin vuorovaikutusteoriaa Emmanuel Levinasin näkemyksiin 
toiseudesta ja ”toisesta puolesta” (the other side) sekä päätyy oikeutta- 
maan pluralismia ja kulttuurirelativismia oman moniarvoista ja ”kosmo- 
poliittista” ihmiskäsitystä edustavan perusnäkemyksensä mukaisesti.55 

Vakavimpana puutteena Mitchell Aboulafian ja Filipe Carreira da 
Silvan sinänsä perusteellisissa ja kunnianhimoisissa töissä on tietty epä- 
kriittisyys, jonka mukaisesti lukijalta vaaditaan sopeutumista eräänlai- 
seen internationalistiseen ja postmodernistiseen esiymmärrykseen kaiken 
ymmärtämisen ehtona. Töitä rasittaa myös se, että paikoin itse asiat on 
alistettu tyylikeinojen tavoittelulle tai pelkälle kuvailulle, eikä johto- 
päätöksiä ole muodostettu sen mukaan, minkälaisiin tuloksiin Meadin 
ajatusten olisi voitu nähdä johtavan, jos niitä olisi tarkasteltu kriittisen 
analyyttisen tutkimusotteen kautta. Sekä kirjoittajien Meadista tekemät 
päätelmät että lukijoiden puolesta osoitettu hyväksyminen ovat näin ollen 
voimassa vain vaaditun poliittisen tai tiedepoliittisen suopeuden turvin.56 


54 Tämän teoksen lähteenä on käytetty kustanteena saatavissa olevaa Filipe Carreira da 
Silvan teosta Mead and Modernity — Science, Selfhood and Democratic Politics (2008), joka 
perustuu hänen väitöskirjatutkimukseensa. Da Silva on paneutunut tutkimuksessaan eri- 
tyisesti Meadin julkaisemattomiin kirjoituksiin, joita on arkistoitu Chicagon yliopiston 
Joseph Regenstein -kirjastoon. 

55 Muita Mitchell Aboulafian julkaisemia Mead-teoksia ovat The Mediating Self — Mead, 
Sartre, and Self-Determination (1986), jossa hän tarkastelee Meadin ja Sartren tietoi- 
suuden käsitettä, sekä hänen toimittamansa artikkelikokoelma Philosophy, Social Theory, 
and the Thought of George Herbert Mead (1991). 

56 Esimerkiksi Filipe Carreira da Silvan edellä mainittua teosta Mead and Modernity — 
Science, Selfhood and Democratic Politics (2008) luonnehditaan kirjan takakannessa teok- 
seksi, jossa osoitetaan, että ”I...] the history of ideas and theory-building are closely related 
endeavors”. Eräänlaiseksi puolustuksekseen da Silva mainitsee sivulla 54, että ”L...] the 

Niinpä pyrinkin tässä omassa työssäni sellaiseen kriittiseen Mead-tul- 
kintaan, joka voisi valaista lukijoille entistä syvemmin, mistä Meadin 
ajattelussa on ollut tieteenfilosofisesti arvioiden kyse. Millä tavoin natu- 
ralistinen perusymmärrys on toiminut tutkimuksen esiteoreettisena nor- 
mina? Kuinka normit muodostavat metodologisia ihanteita, joilla on myös 
ihmiskäsitystä koskevia seurauksia? Mitä pragmatismi on? Kuinka tie- 
teen ihanteet ja normit ovat kytköksissä yhteiskuntaelämään ja yhteis- 
kunnallinen elämä tieteeseen? Näihin metatason tieteenfilosofisiin ja 
-sosiologisiin kysymyksiin pyrin vastaamaan sen ohella, että perehdytän 
lukijaa Meadin näkemyksiin minuuden ja merkitysten synnystä. 


1.5. Tehtävän asettelu 


Kirjani jakautuu kolmeen osaan, joista (I) ensimmäinen (luvut 1—3) on 
omistettu Meadin ja hänen vuorovaikutusteoriansa esittelylle ja tutki- 
miselle. Toisessa (Il) osassa (luvut 4-6) laajennan tarkasteluani Meadin 
ajattelusta nykypäivän filosofisiin ongelmiin. Samalla etenen pohtimaan, 
kuinka minuus on tuotettu ihmistä tutkivissa tieteissä ja millä tavoin 
Meadin ajattelu havainnollistaa subjektin rakentumisen historiaa. Kir- 
jani kolmannessa (III) osassa (luvut 7—10) pyrin esittämään omat rat- 
kaisu- ja vastausvaihtoehtoni esille nousseisiin kysymyksiin. Tavoittee- 
nani on luoda filosofista sosiaalipsykologiaa, joka ottaisi entistä parem- 
min huomioon sekä ihmisen yksilöllisen että yhteisöllisen olemuksen ja 
hänen kerroksellisuutensa kehollisena, tajunnallisena ja situationaali- 
sena olentona. 

Tätä johdantolukua seuraavassa toisessa (2) luvussa esittelen Meadin 
minä- ja merkityskonseption ja selvitän, minkälaisten kysymysten ja vai- 
heiden kautta se on tullut tuotetuksi. Keskeinen väitteeni on, että Meadin 
minäkäsityksen jakautuminen osiin oli vääjäämätön seuraus hänen 
omaksumastaan metodologiasta ja tutkimusotteesta. Kirjan kolmannessa 
(3) luvussa pyrin arvioimaan Meadia historiallisessa kontekstissaan. Tar- 
kastelen sekä hänen omaa teoriahistoriaansa että vaikutusta ihmis- ja 
yhteiskuntatieteisiin, etenkin sosiaalipsykologian syntyyn. Huomioni koh- 
teena ovat erityisesti Meadin suhteet Diltheyhin ja Wundtiin, niin sanot- 
tuun kansainpsykologiaan sekä hengentieteiden ja luonnontieteiden väli- 
seen kiistaan. Tässä luvussa esittelen myös symbolisen interaktionismin 


way in which the history of social theory is reconstructed is directly linked to the theoretical 
objectives of the social scientist who reconstructs it”. — Niinpä niin, mutta millä tavalla? — 
Ehkäpä juuri tieteen politisoitumisen hinnalla. Tätä oikeuttaessaan da Silva tulee anta- 
neeksi myös omalle teokselleen poliittisen sävyn. Toisaalta teoksen ansiona on Meadin 
julkaistujen ja julkaisemattomien kirjoitusten tulkitseminen kussakin ajallisessa kon- 
tekstissa, aina alkaen Yhdysvaltojen liittymisestä ensimmäiseen maailmansotaan ja pää- 
tyen modernin ajan olemusta koskeviin keskusteluihin. 

suhteita etnometodologiaan, Meadin kehittelemää havaitsemisen filoso- 
fiaa ja suhdetta fenomenologiaan sekä Meadin perspektiivioppia ja hänen 
näkemyksiään ihmisen asemasta kaikkeudessa. Luvun loppupuolella ar- 
vioin Meadia historianfilosofina. 

Kirjani toisen osan aloittavassa neljännessä (4) luvussa tulkitsen 
meadiläisen ajattelun karikoita niin sanotun subjektiuden kriisin erääksi 
ilmentymäksi. Vertaan Meadin minä- ja merkityskäsityksiä muun muas- 
sa Karl Popperin evolutiiviseen tietoteoriaan. Tällä tavoin pyrin paikanta- 
maan sekä varhaisemman että myöhemmän tieteenfilosofisen naturalis- 
min eroja ja yhtymäkohtia, piirteitä, joiden mukaisesti eri näkemykset 
ovat jakautuneet joko individualistisiin tai kollektivistisiin. Viidennessä 
(5) luvussa pohdin tiedon, kokemusmaailman ja ihmisten välisen ymmär- 
tämisen kysymyksiä suhteuttamalla Meadin ajattelua mannereurooppa- 
laiseen fenomenologiseen ja eksistenssihermeneuttiseen filosofiaan sekä 
Jiirgen Habermasin kommunikatiiviseen teoriaan. Kuudennessa (6) lu- 
vussa käsittelen Meadin merkityksenteoriaan sisältyviä muodollisia kysy- 
myksiä, kuten kehäpäätelmiä, kohteen ja tarkastelijan yhdenaikaisuuden 
pulmia sekä äärettömän rekursion ongelmia, jotka ovat olleet keskeisiä 
myös psykoanalyysin teorioita kehitelleiden jälkistrukturalistien esittä- 
missä identiteetin ja subjektin käsitteen kritiikeissä. 

Teokseni kolmannen osan avaavassa seitsemännessä (7) luvussa ete- 
nen pohtimaan, mitä edellä käsittelemäni minuutta ja kielen syntyä 
koskevat johtopäätökset merkitsevät persoonallisuuden tutkimisen ja 
ihmisen tajunnan kokonaisrakenteen kannalta. Laajennan tarkasteluani 
Lauri Rauhalan kehittelemän situationaalisen säätöpiirin avulla ja koe- 
tan valaista aihetta käytännön psyykkiseen elämään liittyvien ilmiöiden 
ja toiminnan, kuten muistin ja muistamisen, näkökulmasta. Tässä yhtey- 
dessä pyrin määrittelemään, mikä asema tietoisuudella, tajunnalla, mie- 
lellä ja psyykellä on ihmisen persoonan kokonaisrakenteessa. Tavoittee- 
nani on piirtää filosofisesti perusteltu kuva siitä, kuinka ihmisen identi- 
teetti, omana itsenään oleminen sekä yksilön itsemäärämisoikeus pitäisi 
ymmärtää, mikäli tavoitellaan vapautta, henkistä hyvinvointia ja ihmis- 
ten eettistä kohtelua niin tieteessä kuin yhteiskuntaelämässäkin. Tärkeä 
asema on tällöin niin sanotulla holistisella ihmiskäsityksellä, jonka mu- 
kaisesti ihminen nähdään sekä kehollisella, tajunnallisella että situatio- 
naalisella eksistenssitasolla todellistuvana kokonaisuutena. 

Kirjani kahdeksannessa (8) luvussa jatkan analyysiani keskittymällä 
itsen (se/f) käsitteeseen, joka oli Meadille keskeisimpiä ja joka toimi sekä 
subjektiminän (7) että objektiminän (me) käsitteellisenä ennakkoehtona. 
Yhdeksännessä (9) luvussa luon katsauksen yksilön itsemäärämisoikeut- 
ta ja vapautta kahlitsevien tiedekäsitysten umpikujiin ja tieteen historian 
kahtiajakautuneisuuteen. Samalla koetan irtautua aiemmasta melko sys- 
teemikeskeisestä analyysista entistä tulkitsevammalle tasolle pohtimaan, 
kuinka filosofien ja psykologien tärkeinä pitämät käsitteet, kuten 'ha- 

vainto”, tosiasiat”, todellisuus”, ?totuus' ja tieto pitäisi ymmärtää holis- 
tisen ihmiskäsityksen valossa. 

Tutkimukseni päättävässä kymmenennessä (10) luvussa paneudun 
vielä tieteen ja yhteiskunnan välisiin moraalisiin suhteisiin sekä siihen, 
miten eri ihmiskäsitykset ja metodologiset valinnat voivat kanavoitua 
politiikaksi tai ohjautua poliittisista asenteista ja arvoista. Keskeinen 
kysymys on, voiko politiikka olla etiikkaa, tai pitäisikö sen olla eettistä 
(olematta puoluepoliittista). Entä voiko etiikka muuttua poliittisesti 
aktiiviseksi, tai eikö sen pitäisikin projisoitua poliittiseksi toiminnaksi 
ollakseen vaikuttavaa? Näihin pohdintoihin etenen laajan politiikkakäsi- 
tykseni näkökulmasta, tarkoittaen politiikalla kaikkea yhteisten asioiden 
hoitoa, jokapäiväistä toimintaa sekä filosofista yhteiskunta- ja ideo- 
logiakritiikkiä, jonka mukaisesti yhteisistä asioista puhutaan ja niihin 
osallistutaan sitoutumatta kuitenkaan eturyhmiin. Juuri tällaista yhteis- 
kunnallisen kokonaisedun hyväksi toimimista ja yhteiskuntaan osallistu- 
mista meadiläinen politiikkakäsitys näyttäisi tukevan ja vaativan. 

Mead-tutkimusta ja hänen jälkivaikutustaan voitaisiin luokitella sen 
mukaan, ketkä hänen ajattelustaan ovat olleet kiinnostuneita. Toisaalta 
vastaus tähän kysymykseen olisi helposti arvattavissa, sillä Meadia ovat 
tutkineet ja lukeneet melkein kaikkien humanististen ja yhteiskunta- 
tieteellisten tieteenalojen edustajat. Sen sijaan filosofista tai psykologista 
populaarilukemistoa hänen tuotannostaan ei koskaan tullut Bertrand 
Russellin, Jean-Paul Sartren ja Erich Frommin kirjoitusten tapaan. Tämä 
johtunee siitä, etteivät Meadin luomukset olleet kirjallisesti viimeis- 
teltyjä, ja niiden sisältö herätti etupäässä metodologista mielenkiintoa. 
Mead ei myöskään viljellyt kirjoituksissaan vertauskuvia eikä huumoria 
tavalla, joka on tehnyt monien klassisten filosofien lausahduksista kuole- 
mattomia. Hän siis toimi kuin tyypillinen tieteenharjoittaja, jonka ihan- 
teena on sanoa asiat mahdollisimman suoraan ja yksiselitteisesti mutta 
ilman tyylikeinoja, kun taas kirjailijat ja filosofit koettavat usein ilmaista 
asiansa myös epäsuorasti ja tyylikeinoja käyttäen. 

Mikäli joku pohtii omaa arvollisuuttaan ottaa käteensä Meadin kir- 
joituksista kokoonpantuja lukemistoja, hänelle voisi vastata samaan ta- 
paan kuin John Deweyn kerrotaan lausahtaneen niille, jotka pohtivat, 
miten saada koulujen oppiaineet toimimaan ja keskustelemaan paremmin 
keskenään: Saattakaa ne osaksi käytännöllistä elämää, jolloin ne joutuvat 
pakostakin työskentelemään yhdessä, ja eri disipliinit löytävät toisensa! 
Olen myös itse halunnut nähdä tieteet osana ihmisten käytännöllistä 
elämää ja arvioinut eri filosofioiden merkitystä sen valossa, mitä seu- 
rauksia niillä voi olla. Pahoittelen jo etukäteen, että koettaessani havain- 
nollistaa Meadin ajattelua olen turvautunut moniin epähistoriallisiin ver- 
tailuihin. Ne lukijat, jotka ovat joistakin asioista kanssani eri mieltä, 
voinevat lohduttautua sillä, että he puolestaan saattavat oppia jotain 
kirjastani mahdollisesti löytämistään ”virheistä”. 

2. 
Mead, minuus ja merkitykset 


eorge Herbert Mead tuli tunnetuksi kielen, minuuden ja yhteis- 

kunnan syntyä jäljittävänä filosofina ja sosiaalipsykologina. Hänen 
ajatteluaan kartoitettaessa liikutaan ihmisyyden olemuksen ja kielifilo- 
sofian juurilla, ja siksi aloitankin hänen ajattelunsa analysoimisen sen 
keskiöstä: merkityksenteoriasta. 

Meadin ajattelun muotoutumiselle keskeistä oli ensinnäkin (1) tausta- 
oletus, jonka mukaisesti hän tutki ihmistä yhteisölliseksi nähtynä. Sa- 
malla hän pohti, miten voisi olla selitettävissä, että inhimillisen viestin- 
nän — kuten ei-kielellisen viestinnän (esimerkiksi eleiden) — merkitykset 
ovat voineet muodostua sellaisiksi, että ihmisten välinen ymmärtäminen 
on mahdollista.57 Toiseksi (2), Mead näyttää tarkoittaneen ihmisten väli- 
sellä ymmärtämisellä? yhtä aikaa sekä kielen merkityksiin liittyvää 
semanttista ymmärtämistä että ihmissuhteisiin liittyvää ymmärtämistä, 
joka vastaa pitkälti myös moraalisen arvoarvostelman tekoa tai esimer- 
kiksi psykologisen hyväksymisen muotoa. 


57 On syytä korostaa, että Meadin teoria merkitysten, kielen ja minuuden syntymisestä 
tuksiin. Niitä on myös täydennetty opiskelijoiden luentomuistiinpanoilla ja viittauksilla 
Meadin itsensä julkaisemiin aikakauslehtiartikkeleihin. Meadin alkuperäisissä luento- 
käsikirjoituksissa ei ollut viitteitä. 

Kuten Charles W. Morris toteaa teoksen Mind, Self, and Society esipuheessa (s. v-vi), 
Mead piti ”Social Psychology” -nimistä kurssiaan Chicagon yliopistossa vuodesta 1900 
vuoteen 1930, joten siitä kasvoi yliopiston opetusohjelmaan esitys, joka saavutti vakiintu- 
neen sisällön ja muodon ja jota käytiin kuulemassa eri tieteenaloilta. Ärsykkeistä ja re- 
aktioista rakennettu positivistinen behaviorismi kumottiin ja vuorovaikutusmalliin perus- 
tuva sosiaalibehaviorismi oikeutettiin hänen luennoissaan syksyin keväin. Teoksessa MSS 
julkaisemisen pohjaksi on valittu vuoden 1927 luennot, joista Morris toteaa, että ”[t]he 
completeness of the material varies considerably, but the set basic to this volume was very 
full? Mainittakoon, että ”sosiaalibehavioristiksi” Meadia alkoi nimittää hänen oppi- 
laanaan ja teostensa editoijana toiminut Charles W. Morris, jonka käsityksen mukaan 
Mead oli nimenomaan darvinistinen ajattelija (Farr 1996, s. 124). Perehtyminen Meadin 
historianfilosofiaan ei tosin tue tällaista tulkintaa. Teoksen MSS ensimmäisessä luvussa 
”The point of view of social behaviorism” (s. 1-41) tarkastellaan, mihin vuorovaikutusmalli 
filosofisesti katsoen perustuu ja miten se poikkeaa perinteisestä behaviorismista. Toisessa 
luvussa ”Mind” (s. 42—134) käsitellään symbolisten eleiden, kielen ja minuuden alkuperää, 
kolmannessa luvussa ”The Self? (135—226) itsestä tietoisuuden syntyä ja kirjan luvussa 
”Society” (s. 227—336) sekä täydentävissä esseissä (s. 337—389) yhteiskunnan rakentumista 
vuorovaikutukseen perustuvalle merkityksenteorialle. 

Merkitysopillinen ja asenteellinen ymmärtäminen limittyivät monin 
paikoin hänen ajattelussaan, mutta niiden käsitteellinen erottaminen on 
tarpeellista, koska vain siten voidaan pohtia, millä tavoin merkitysopilli- 
sesti ja loogisesti välttämättömät piirteet liittyvät yhteiskuntateoriaan ja 
eroavat siitä Meadin ajattelussa. Tässä tarkastelussa pyrin keskittymään 
enemmän semanttisiin merkityksiin, vaikka vuorovaikutuksellisesti aja- 
tellen olisikin keinotekoista erottaa filosofista merkitysoppia ja psyko- 
logista merkitysten muodostumista toisistaan. Nämä kysymykset liittyi- 
vät Meadin ajattelussa aina myös filosofiseen antropologiaan, sillä hänen 
kiinnostuksensa kohteina olivat ihmisen ontologisen aseman ja toiseus- 
suhteiden muodostamat kokonaisuudet. 

Meadin lähtökohtaa, jonka mukaisesti hän otti tarkasteltavakseen 
ihmisen käyttäytymisen suhteessa sen yhteisön käyttäytymiseen, johon 
ihminen kuuluu (siis ihmisen ”sosiaalisena”), on selitetty viittaamalla vie- 
roksuntaan, jota Meadin on nähty tunteneen behaviorismia kohtaan.58 
Tällaista psykologisoivaa, argumentin esittäjän mieltymyksiin viittaavaa 
ad hominem -argumenttia tuskin voitaisiin pitää sinänsä kovin valai- 
sevana, mutta silti pitää paikkaansa, että Meadin lähtökohta oli erilainen 
kuin ilmiöt käyttäytymisosiinsa palauttavan tutkimusotteen. Häntä kiin- 
nostivat enemmän kokonaisuudet, järjestelmät ja elegantit selitysmallit 
kuin yksilöt, poikkeukset tai yksityiskohdat. 

Kolmantena (3) ominaispiirteenä Meadin ajattelua leimasi filosofista 
realismia lähestyvä esiteoreettinen uskomus, että todellisuus on yksi- 
aineksinen, kaikkien samanlaisena jakama ja kaikille yksilöille yhteinen. 
Niinpä hänen tapansa lähestyä asioita oli deduktiivinen, kokonaisuuk- 
sista osiin johteleva, ei induktiivinen, jonka mukaisesti ilmiöitä olisi lä- 
hestytty osatekijöistä kokonaisuuksien tai yleisten väittämien suuntiin. 
Näin Meadista paljastuu enemmänkin aito filosofi kuin erityistieteitä 
harjoittava tutkija. 

On hyvä huomata, että sen enempää Mead kuin hänen oppilaansakaan 
eivät tähdänneet määrätietoisesti siihen lopputulokseen, josta tuli kenties 
heidän toimintansa merkittävin saavutus, toisin sanoen ”sosiaalipsykolo- 
gla”-nimisen tieteenalan perustamiseen. Tämä tulos syntyi ikään kuin 
tahattomana sivuseurauksena, kun hänen ajatuksensa otettiin käyttöön 
sosiologien ja psykologien piirissä ja kun ne alkoivat vaatia esiintymistä 
itsenäisenä metodologiana sekä lopulta tieteenalan rakennusosina. 


58 Behaviorismille oli tyypillistä yritys palauttaa ilmiö käyttäytymisosiinsa. Meadin 
esittämä reduktionismin kritiikki koostui etupäässä kahden Meadin omaankin ajatteluun 
vaikuttaneen virtauksen, hegeliläisyyden ja behaviorismin, arvostelusta. Mead itse mää- 
ritteli kritiikkinsä kohteeksi behaviorismin sellaisena kuin se esiintyy John B. Watsonin 
ajattelussa, jossa ei ole otettu riittävästi huomioon ”kuvakielen” (imagery) ja ”tietoisuuden” 
(consciousness) merkitystä ja jonka mekanistisuudelle oli Meadin mukaan ominaista Lewis 
Carrollin (oikealta nimeltään Charles Lutwidge Dodgsonin) Liisa Ihmemaassa -teoksesta 
tuttu näkemys: ”Päät poikki vaan! [Off with their heads!” MSS, s. 2-3. 

2.1. SYMBOLIEN, KIELEN JA TIETOISUUDEN ALKUPERÄ 


Yhdysvaltojen yliopistoissa 1800-luvun lopulla toimineet behavioristit 
olivat kiinnostuneita luomaan tieteellistä psykologiaa pelkästään ulkoi- 
sesta käyttäytymisestä saatavien havaintojen varaan. He halusivat hylä- 
tä kaikki sellaiset käsitteet, joita ei voida tutkia kokeellisesti, ja niihin 
kuului myös psykologian peruskäsitteenä pidetty 'mielf. 

Behavioristeista poiketen Mead piti mieltä tärkeänä tutkimuksen koh- 
teena, jota ei saanut laiminlyödä vain siksi, että sen objektiivinen tutki- 
minen mittaamalla oli vaikeaa. Mieltä voitiin siis Meadin käsityksen mu- 
kaan hyvin tutkia, mutta mentaaliset tapahtumat piti nähdä osana käyt- 
täytymisympäristöään, ja tässä suhteessa Meadin ajattelua voidaan pitää 
eräänlaisena sosiaalibehaviorismin muotona. Luennoissaan Mead lausui: 


Sosiaalipsykologia on behavioristista sikäli, että sen lähtökohtana on 
havaittava toiminta, dynaaminen, jatkuva sosiaalinen prosessi, ja sen 
osatekijöinä olevia sosiaalisia tekoja pitää tutkia ja analysoida tieteelli- 
sesti. Mutta se ei ole behavioristista siinä mielessä, että se jättäisi huo- 
miotta yksilön sisäisen kokemuksen, tuon prosessin sisäisen vaiheen. 
[Social psychology is behavioristic in the sense of starting off with an 
observable activity — the dynamic, on-going social process, and the social 
acts which are its component elements — to be studied and analyzed sci- 
entifically. But it is not behavioristic in the sense of ignoring the inner 
experience of the individual — the inner phase of that process or acti- 
vity.]59 


Mead näytti siis tunnustavan myös yksilöiden kokemukset ja merkitysten 
annon, mutta niitä tuli pitää alisteisina kokonaisuuksia tähyileville teori- 
oille ja kaikelle sille, mitä on meneillään yksilöiden sosiaalisessa elä- 
mässä. Meadia ja behavioristeja erotti se, että behavioristit eivät pitäneet 
tieteellisesti järkevänä uhrata lainkaan huomiota ihmisyksilöiden sisäi- 
sen maailman tutkimiseen, kun taas Mead katsoi, että keskittyminen 
analysoimaan yksinomaan ihmisen henkisinä pidettyjä tapahtumia olisi 
täysin riittämätöntä. Tässä mielessä Charles Morrisin korostama sosiaali- 
behaviorismin käsite ei valaise Meadin ajattelua sen koko laajuudessa. 
Chicagon yliopistossa toimivien behavioristien joukkoon oli liittynyt 
vuosisadan vaiheessa myös nuori tutkija John B. Watson (1878-1958), 
joka saapui kaupunkiin jatko-opiskelijaksi ja josta myöhemmin tuli ame- 
rikkalaisen behaviorismin johtava nimi. Hän toimi jonkin aikaa Meadin 
oppilaana ja sai vaikutteita häneltä, vaikka ajattelijoiden välille muo- 
dostuikin pian huurretta ja menetelmäopillista välimatkaa. Meadin ja 


59 MSS, s. 7. 

Watsonin edustamien lähtökohtien erilaisuus ei tosin merkitse, että heille 
olisi syntynyt henkilökohtaista eripuraa tai riitaa. He olivat ystäviä työs- 
kennellessään Chicagon yliopiston psykologisessa laboratoriossa, ja 
Watson päätyikin kirjoittamaan Meadista myöhemmin, että ”ystävälli- 
sempää ja hienompaa miestä en ole koskaan tavannut”.60 Molempia tutki- 
joita yhdisti päätös pitää psykologisen tutkimuksen lähtökohtana käyt- 
täytymisympäristöä; tosin Mead ei suostunut unohtamaan myöskään 
ihmisen sisäisen maailman tutkimista, vaikka mielen käsite muodostui- 
kin hänelle yhtä ongelmalliseksi kuin transsendentaalisena pidetty sielun 
käsite. 

Nykyajan kannalta katsellen tieteenalojen synnytystuskiin liittyvät ra- 
jaukset saattavat tuntua perin keinotekoisilta ja turhilta. Miksipä tie- 
teellistä mielenkiintoa olisi syytä rajoittaa kovin ankarasti mihinkään 
menetelmällisiin puitteisiin, kun niistä ei näytä seuraavan muuta kuin 
hankalina koettuja disipliinejä ja paradigmoja? Tässä mielessä behavio- 
ristien noudattama kurinalaisuus vaikutti ihmiskuvaa kaventavasti ja 
typistävästi, kun taas Meadin vaikutus oli uusia uria avaavaa. 

Yhteisöllisyyden merkitystä korostavassa suhteessa Meadin ajattelu 
osoitti perinteiseen ihmistutkimukseen verrattuna uudenlaista lähtökoh- 
mykseen analysoida mieltä, mutta se ei myöskään ollut valmis määrit- 
telemään tutkimusten kohteeksi vain yksilöiden ulkoisesti havaittavaa 
käyttäytymistä. Tätä kautta voitaneen ymmärtää, minkä vuoksi samaan 
aikaan tieteenalaksi kehittymässä ollut sosiaalipsykologia päätyi pitä- 
mään Meadia yhtenä teoriahistoriallisena kätilönään. Tällaisen histori- 
allisen muodostumisen kautta näkyy lisäksi se, kuinka uudet tieteet syn- 
tyvät kokonaan omista, uudenlaisista intresseistään — erotuksena näke- 
myksestä, että tieteet kehittyisivät irtautumalla jo olemassa olevista 
tieteenaloista.61 

Joka tapauksessa Mead sai paitsi innostusta, myös selviä aineksia 
oman ajattelunsa muotoiluun behaviorismin, reduktionismin ja kausa- 
listisen ihmistutkimuksen kritiikistä. Puhtaaksiviljellyn empirismin, toi- 
sin sanoen mittaavan ja kokeellisen tieteenihanteen, rinnalla toinen piir- 
re, jota Mead vieroksui behaviorismissa, oli taipumus palauttaa ilmiöt 
yksinkertaisimpiin käyttäytymisosiinsa tai johdella ne niistä. Viime kä- 
dessä nuo käyttäytymisyksiköt olivat ärsykkeen ja reaktion kokoisia, 
jakamattomia, irrallisia ja erillisiä, niin kuin Leibnizin kuuluisat mona- 
dit. Sen sijaan Mead sanoi: 


60 John B. Watson Meadin kuoleman jälkeen kirjoittamassaan omaelämäkerrallisessa 
artikkelissa ”John Broadus Watson” vuonna 1936 (s. 274). 

61 Trtautumisteorian taustaoletuksista ja vastaväitteistä ks. esim. Lauri Mehtosen artik- 
kelia ”Teoria ja käytäntö” Pekka Sundellin toimittamassa teoksessa Keskusteleva filosofia 
vuodelta 1984 (s. 98—102). Taustalla vaikuttavat tieteen kehitystä arvioivat näkemykset 
Thomas S. Kuhnin kumoutunisteorioista Järgen Habermasin tiedonintressiteorioihin. 


62 


Sosiaalista tekoa ei voida selittää rakentamalla sitä ärsykkeestä ja re- 
aktiosta. Se täytyy ymmärtää dynaamisena kokonaisuutena, senhetki- 
senä tapahtumana, jonka mitään osaa ei voida ymmärtää irrallisena, 
monimutkaisena orgaanisena prosessina, jota määräisi siihen sisältyvä 
ärsyke ja reaktio. [The social act is not explained by building it up out of 
stimulus plus response. It must be taken as a dynamic whole — as 
something going on — no part of which can be considered or understood 
by itself — a complex organic process implied by each individual stimulus 
and response involved in it.]62 


Meadin kanta on ymmärrettävä, sillä luonnollisesti ärsykkeillä ja reakti- 
oilla voi olla merkitystä ihmisten toiminnassa ja tieteellisissä selitys- 
malleissa vain jonkin suuremman tapahtuman tai hypoteesin osana. Vai 
mitä sanoisitte siihen, että tieteenharjoittaja takoisi kumivasaralla koe- 
henkilönsä polvea ilman mitään ajatusta siitä, mihin tuo refleksien 
mittaaminen liittyy tai mitä sen on tarkoitus kertoa ihmisestä? 

Nämä tieteen omat motivaatiotekijät Mead ottikin hyvin huomioon 
omassa ajattelussaan. Mutta hylätessään käyttäytymisyksiköiden tutkimi- 
sen liian pelkistettynä Mead oli vaarassa sivuuttaa myös ihmisyksilöiden 
tutkimisen erillisinä olentoina. Meadin sanotumisessa irti stimuluksen ja 
responsin (eli ärsykkeen ja reaktion) välisestä kaavasta näkyi käsitys- 
kanta, jonka mukaisesti yksilöpsykologialle päädyttiin antamaan arvoa 
vain sikäli kuin yksilöiden toimintaa voitiin selittää sosiaalisten proses- 
sien osana. Näin hän tuli heittäneeksi — tai ainakin melkein heitti — lap- 
sen pois pesuveden mukana. 

Mead katsoi, että ihmisen minuus ja hänen tietoisuutensa kehittyvät 
sosiaalisesti, ja niinpä hän päätyi pitämään sosiaalisia prosesseja ensi- 
sijaisina verrattuina yksilöiden kokemuksiin. Yksilöpsykologisen näkö- 
kulman taustalle jättäminen oli kuitenkin ongelmallista siksi, että koros- 
tettaessa ympäristön vaikutusta ihmisyksilöön hukataan helposti toi- 
minnan subjekti: toimija sekä hänen oma tahtonsa ja tulkintansa elä- 
mästä. Mikäli yksilöiden ohjautuminen ulkoa päin ymmärretään — ei vain 
selittäväksi — vaan myös velvoittavaksi laiksi, ajetaan vaakalaudalle 
ihmisyksilöiden itsemääräämisoikeus. Näistä moraalifilosofisista kysy- 
myksistä eivät olleet aluksi kiinnostuneita sen enempää behavioristit 
kuin sosiaalibehavioristitkaan, sillä he pitivät tehtävänään vain ihmisen 
toiminnan tieteellistä selittämistä. 

Kun molemmat behaviorismin muodot olivat lopulta keskittyneet ih- 
misten välisen käyttäytymisen tutkimiseen, esiin alkoi piirtyä myös teo- 
reettisia ongelmia. Millä tavoin objektiivinen kuva vuorovaikutuksesta 
voitaisiin luoda, sillä onhan tutkija itsekin osa tutkittavaa todellisuutta ja 

toimii koejärjestelyjen muovaajana laboratoriossa, jossa hän väistämättä 
vaikuttaa tutkimuskohteeseen luoden koko asetelman? Entä onko kenen- 
kään ihmisen mahdollista nähdä vieraiden ihmisten tilanteita kokonai- 
suuksina ulkoapäin, kun usein näyttää siltä, että emme saa myöskään 
omasta itsestämme otetta kokonaisuutena? Ilman rajauksia olemme osa 
jäsentymätöntä kanssakäymistä, ja rajanvetojen tuloksena ulkopuolisia, 
erillisiä ja takaisin lähtökohdassa: yksilöitä. Ei siis ole ihme, että sekä 
yksilöpsykologialla että sosiaalipsykologialla on ollut vankat kannatta- 
jansa vuosikymmenien halki, ja tämän kirjan eräs tarkoitus onkin sel- 
vittää, mistä jako individualismiin ja holismiin oikein johtuu. Onko ky- 
seessä vain jonkinlainen kissa ja hiiri -leikki, saippuapalan tavoittelu 
kylpyhuoneessa tai perinteinen kysymys ”kumpi oli ensin, muna vai 
kana”? Vai onko kahtiajaon takana kenties jokin drastisempi railo? 

Joka tapauksessa Meadin omat tarkoitusperät välittyivät hänen luen- 
noistaan ja kirjoituksistaan selvinä. Myös häntä kiinnosti kysymys, miten 
tutkija voisi tarkastella ihmistä, yhteisöä tai maailmaa ilman, että hän 
itse myöntää olevansa ihminen: osa samaa kulttuuria, paikkaa ja histo- 
riaa. Hän siis näytti ottaneen huomioon sen, että tutkijan oman aseman 
kannalta kokonaisuuksien tarkasteleminen on aivan yhtä ongelmallista 
kuin rajoittuminen pelkkien ärsykkeiden ja reaktioidenkin tutkimiseen. 
Molemmissa tapauksissahan tutkijan pitäisi sijoittaa itsensä jollain 
tavoin vuorovaikutustapahtuman, kokeen, tutkimuksen ja kieliyhteisön 
ulkopuolelle, josta näkymä tutkimuksen kohteeseen voitaisiin luoda. Ja 
pyrkimys kokonaisvaltaiseen näköalaan johtaisi puolestaan siihen, että 
tutkija helposti sivuuttaisi tilanteen, jossa hän itse toimii ja josta hän 
katselee ja arvioi maailmaa. 

Niinpä Mead tarjosi ratkaisuksi omaa vuorovaikutuksellista ihmisku- 
vaansa, jossa koko elämän ja yhteiskunnan olemus nähdään yhtenä valta- 
vana prosessina. Varttuneemmalla iällä hän kehitteli prosessiajatustaan 
kokonaiseksi maailmanselitykseksi. Mutta myös laboratoriossa vietetyt 
vuodet olivat Meadille opettavaisia, sillä koejärjestelyjen mielekkyyttä 
pohtiessaan ja prosessien filosofiaa kehitellessään hän päätyi pitämään 
ihmisen olemusta vahvasti tilanteisiin sidottuna, ehdollisena, muuttu- 
vana ja riippuvaisena mutta myös mukautuvana ja sattumanvaraisena. 

Tämä puolestaan kyseenalaisti luonnontieteistä ihmisen tutkimiseen 
välittyneen ceteris paribus -periaatteen. Kyseisellä periaatteella tarkoite- 
taan oletusta, että tutkittavaa piirrettä lukuun ottamatta tutkimuksessa 
kaikki muu pysyy muuttumattomana. Juuri näin asia ei Meadin mukaan 
ole todellisuudessa, ja siksi luonnontieteellinen malli ei sovi ihmisen 
tutkimiseen, vaan jotakin muuta piti kehitellä. 

Myös Meadin omaan ajatteluun jäi paljon naturalistisia aineksia, jotka 
sotivat hänen ihmisihanteitaan vastaan koko hänen elämänsä ajan. Luon- 
nontieteellinen ihanne on ohjannut ihmistieteitä yhtenäisteorioiden ja 
kokonaisvaltaisuuden tavoitteluun, eikä myöskään Mead pystynyt vas- 

tustamaan tätä vaikutusta. Hän kuitenkin pani merkille, että ihminen on 
tutkimuskohteena kokonaan toisenlainen kuin fysiikan kappale, esine tai 
luonnonorganismi, jolle voidaan löytää yleispäteviä lainalaisuuksia, kun- 
han olosuhteet ovat kaikille samat. Kokemus on opettanut, että vain har- 
voissa ja silloinkin ainoastaan pitkälti mekanisoiduissa yhteyksissä eri 
ihmisille voi ”sattua samoissa oloissa samaa”. Sen sijaan Meadin näkö- 
kulmasta katsellen ihminen on aina jonkin verran yksilöllinen ja kontin- 
gentti, jos ei muutoin niin ainakin kiusaksi tieteellistä yleistettävyyttä 
tavoitteleville tutkijoille. 

Meadin esittämä toiminnan kokonaisuutta korostava ajattelu oikeut- 
taa itseään ihmistutkimuksen historiassa ja kehityksessä hyvin, sillä hän 
puskuroi ajatuksiaan käsityksellä, että ihminen joka tapauksessa toimii 
ainutlaatuisten ja tiettyihin tilanteisiin sidottujen olosuhteiden keskellä. 
Näin ollen myöskään kehityksen lopputulokselta, ihmiseltä, ei tarvitsisi 
odottaa samanlaisuutta tai yksiaineksisuutta, vaikka yhteiskunnallisten 
prosessien olemus olisikin lainalainen ja lähestyttävissä yhteiskuntatie- 
teellisillä yleistyksillä. 


2.1.1. Kuinka eleet saavat merkityksen? 


Meadin vahvasta sitoutumisesta yhteisöllisyyden oletukseen seurasi 
tiettyjä ongelmia. Valaistusta asiaan luo jo kyseisen tutkimusotteen ole- 
muksen tarkasteleminen. Mead tutki yhteisössä esiintyviä eleitä ja akteja. 
Hänen ajattelussaan usein näyttäytyvä termi 'sosiaalinen teko' (social 
act)63 sisältääkin esioletuksen. Mikäli se edellytettäisiin, pitäisi kyetä 
määrittelemään, kuinka teoille tai eleille voidaan ajatella ominaisuus 'olla 
sosiaalinen”, toisin sanoen, miksi sinänsä irrallinen ja joka tapauksessa 
yksilöolennoilla ilmenevä akti tai ele pitäisi nähdä nimenomaan sosi- 
aalisena. Tämän kysyminen antaa paitsi aiheen ja ainekset Meadin ym- 
märtämiseen ja kritisoimiseen, myös avaimet moniin tieto-opillisiin kysy- 
myksiin, joista sosiaalitieteiden koko perustus riippuu. 

Myös Meadin tulkinta inhimillisestä ajattelusta perustui (behavioristi- 
sen näkökannan tavoin) yhteisössä havaittujen eleiden tulkintaan. Tässä 
mielessä eleet ja aktit ovat alun perin irrallisia ja yksilöllisiä, mutta ne 
nähdään ”sosiaalisina” teorian niihin asettaman lisäyksen vuoksi. Joku 
metodologinen individualisti voisi sanoa, että eleiden ja aktien sosiaali- 
suus on tällöin pikemminkin ominaisuus, jonka teoria asettaa todellisuu- 
teen kuin todellisuudessa itsessään vallitseva tosiasia. Tällaisesta huo- 
mautuksesta ei toisaalta seuraa, että sosiaalisuuden lisäoletus olisi hyö- 
dytön tai hedelmätön. 


63 MSS, s. 76. 

Katsotaanpa nyt yksityiskohtaisesti, mitä perusteita Meadin näkökul- 
masta on väittää, että ihmisen tekojen olemus voi olla lähtökohtaisesti 
sosiaalinen. Kuten jo johdantoluvussa mainitsin, Mead sai suuren osan 
vaikutteistaan toimiessaan Wilhelm Wundtin kokeellisen psykologian 
laboratoriossa, mutta hän päätyi myös itse havainnoimaan eläinten käyt- 
täytymistä Chicagon-vuosinaan. Mead ei tosin järjestänyt erityisiä ko- 
keita, vaan hän enemmänkin vietti aikaa koe-eläinten kanssa, kunnes 
asiat kirkastuivat hänelle hieman samaan tapaan kuin Newton keksi 
painovoimalain tai Zeus antoi salamansa puhua Olympokselta. 

Klassinen on Meadin analyysi havaintojensa kohteena olleiden koirien 
käyttäytymisestä. Kokoelman Mind, Self, and Society luennoissa ”The 
point of view of social behaviorism” hän lausui eleisiin kätkeytyvästä vies- 
tinnästä ja vuorovaikutuksesta seuraavasti: 


Koirat, jotka lähestyvät toisiaan vihamielisin aikein, harjoittavat sel- 
laista eleiden kieltä. Ne kävelevät toistensa ympäri muristen ja näyk- 
kien ja odottaen tilaisuutta hyökätä. Tässä on prosessi, josta kieli voi 
syntyä, eli yhden yksilöolennon tietty ele herättää vastineen toisessa ja 
se vuorostaan herättää erilaisen lähestymistavan ja erilaisen vastauk- 
sen ja niin edelleen loppumattomiin. [Dogs approaching each other in 
hostile attitude carry on such a language of gestures. They walk around 
each other, growling and snapping, and waiting for the opportunity to 
attack. Here is a process out of which language might arise, that is, a 
certain attitude of one individual that calls out a response in the other, 
which in turn calls out a different approach and a different response, and 
so on indefinitely.]64 


Vaikka Meadin kirjaama havainto onkin arkinen, se oli hänelle itselleen 
erityisen opettavainen, aivan niin kuin olivat myös hänen johtopäätök- 
sensä siitä. Koirien välinen vuorovaikutus ja siihen sisältyvä viestintä on 
reaktiivista mutta ei kielellistä sillä tavoin, että eläimet välttämättä ym- 
märtäisivät eleidensä merkityksen. Koirat yksinkertaisesti viestivät, mut- 
ta ne eivät käytä symboleja tavalla, jota Mead piti merkityksiä sisältä- 
vänä. Viestintää voikin esiintyä Meadin mukaan kahdella tasolla: yh- 
täältä eleiden välisenä vuorovaikutuksena ja toisaalta kielellisenä keskus- 
teluna, jonka hän määritteli merkityksellisten eleiden avulla tapahtuvaksi 
vuorovaikutukseksi. 

Ja tätä vuorovaikutusta Mead analysoi. Yhden koiran hyökätessä tois- 
ta tai toisia kohtaan — tai osoittaessa väkivaltaisia eleitä, kuten haukun- 
taa tai murinaa — toinen tai toiset koirat reagoivat havaitsemiinsa eleisiin 
jotenkin. Näin syntyy asenteita ilmaisevan toiminnan kokonaisuus, ja 
Meadin mukaan ”I...] voimme viedä tämän analyysin myös ihmisten tun- 

teiden ilmaisuun [(...) we can carry this analysis into the human ex- 
pression of emotion] ”65 

Mead näki eleet sosiaalisina ja kommunikatiivisina siksi, että ne on 
alun alkaen suunnattu jollekin itsen ulkopuoliselle taholle. Tätä kautta 
niiden olemukseen liittyy, että ne ovat sosiaalisia, yhteisöllisiä. Olisikin 
kenties turhauttavaa ajatella, että koirat tai ihmiset murisevat vain omia 
aikojaan, ja siksi tuntuu luontevalta, että myös eleet ymmärretään sosi- 
aalisiksi. Ne esiintyvät vuorovaikutuksen ja viestinnän kokonaisuuksissa, 
ja sen vuoksi niitä voidaan sanoa sosiaalisiksi tai yhteisöllisiksi. 

Kielen syntymisen kannalta olennainen on johtopäätös, jonka Mead 
teki eleiden tuottamien seurausten pohjalta. Lähtökohtanaan Charles 
Darwinin teos Expression of Emotions in Man and Animals (1872) Mead 
saattoi todeta, että yhden eläimen teon alkuvaiheiden voidaan nähdä 
muuttavan toisten eläinten reaktioiden jatkoa.66 

Oivaltaessaan, mihin uhkaava käyttäytyminen voi johtaa, koirat so- 
peutuvat toistensa elehdintään ja pidättäytyvät avoimesta väkivallasta. 
Tämä ohjasi Meadia olettamaan, että eleet ovat saaneet symbolisen mer- 
kityksen sosiaalisessa vuorovaikutuksessa. Eläinten ei tarvitse välttä- 
mättä viedä tekojaan loppuun, vaan tekojen aloitetut ilmaukset, eleet, 
riittävät tietyn vaikutuksen aikaansaamiseksi. 

Eri asia tietenkin on, sisältyykö eläinten maailmaan aiottuja tarkoi- 
tuksia tai tietoista reaktioista pidättäytymistä, mutta eleiden välistä 
vuorovaikutusta näytti joka tapauksessa esiintyvän tutkituilla eläimillä, 
vaikka tuo vuorovaikutus ei ollutkaan välttämättä kielellistä eikä tie- 
toista. Voidaankin sanoa, että eläimillä toisten elehdintään sopeutuminen 
ei ole mitä ilmeisimmin tietoista, ja siksi eläimet kommunikoivat tietä- 
mättä itse kommunikoivansa. Mikäli kielellisen viestinnän tunnusmerk- 
kinä pidetään sitä, että sen pitää olla tietoista, eläimet eivät käytä kieltä. 
Eläinten viestintä on siis symbolista mutta ei vielä kielellistä, koska sym- 
boleilta puuttuu tiedostettu ja tarkoituksellinen merkitys. 

Meadin mukaan symbolien käyttöön pitääkin liittyä tietoisia tarkoi- 
tuksia, jotta eleet voisivat muodostua merkityksellisiksi ja viestintää voi- 
taisiin sanoa kielelliseksi. Hänen mielestään eläimet eivät ole tarpeeksi 
tietoisia eivätkä kykeneviä osapuolten väliseen reflektioon ja tilanteita 
koskevaan seurausharkintaan, jotta niiden vuorovaikutusta ja viestintää 
voitaisiin sanoa kielelliseksi. Tosin myös inhimillisissä yhteyksissä elei- 
den tasolla tapahtuvaa viestintää on usein pidetty vain alitajuisena tai 
ainoastaan reaktiomaisena, eikä kielen merkityksellisyydelle asetettu tie- 


65 MSS, s. 15. 

66 MSS, s. 15. Mainittakoon, että Darwinin havainnot ihmisten ja eläinten eleistä ovat 
monien emootiotutkijoiden mielestä klassisia ja suureksi osaksi edelleen voimassa. Aihees- 
ta ks. esim. Rauni Myllyniemen artikkelia ”Charles Darwin — Tunteiden ja sosiaalisuuden 
biologia” (2001, s. 28-29). Mead piti tärkeimpänä lukemistonaan myös Darwinin teosta 
The Origin of the Species (1859), jonka ideoista tuli hänen oman ajattelunsa perusainesta. 

toisten tarkoitusten vaatimus täyty aina myöskään ihmisten välisessä 
viestinnässä. 

Ihmisten ja eläinten vuorovaikutusta erottaa erityisesti se, että kieltä 
ja merkitysten tietoista välittämistä on perinteisesti pidetty ominaisina 
vain ihmiselle. Mead päätyikin selittämään ihmisen ja eläimen välillä 
vallitsevan laadullisen eron luonnetta evoluutioajatteluun sisältyvällä 
näkemyksellä emergenssistä. Charles Darwinin tuolloin vasta puolen vuo- 
sisadan ikäisestä tutkimuksesta Mead kirjoitti tavalla, joka osoittaa teok- 
sen vaikutusvaltaa häneen itseensä: 


Eräs modernin psykologian tärkeitä dokumentteja erityisesti kielipsyko- 
logian kannalta on Darwinin Expression of Emotions in Man and Ani- 
mals. |One of the important documents in the history of modern psycho- 
logy, particularly for the psychology of language, is Darwin's Expression 
of Emotions in Man and Animals.]67 


Ihminen ja eläin oli saatettu suuripiirteisesti samalle viivalle jo Darwinin 
teoksen nimessä, mutta jälkikäteen voidaan sanoa, ettei Darwinin pelkän 
auktoriteetin olisi pitänyt vaikuttaa Meadiin niin voimakkaasti, että 
myös hän katsoi voivansa pitää ihmisiä ja eläimiä suoraan vertailukelpoi- 
sina. Loppujen lopuksi Mead suhtautuikin eläinanalogiaan melko epäile- 
västi, ja hän tunnusti sen toimivan vain yhteen suuntaan. Ihmisen toi- 
mintaa voidaan kyllä havainnollistaa eläinten käyttäytymisellä, mutta 
eläinten käyttäytymiselle ei voida etsiä vertailukohtia ihmisen toimin- 
nasta näiden olentojen evolutiivisten tasoerojen vuoksi. 

Darvinilaisen naturalismin herättämässä innostuksessa produktiivista 
oli se, että eläinten käyttäytymisestä saadut empiiriset havainnot johdat- 
tivat Meadia kiinnostumaan eleiden asemasta yhteisöllisessä vuorovaiku- 
tuksessa ja suuntaamaan tutkimustoimintaa havaintojensa mukaisesti. 
Sen sijaan Darwin oli kiinnostunut eleistä lähinnä sikäli kuin niillä voi- 
tiin katsoa olevan merkitystä sisäisten tunteiden ilmaisijoina. 

Eleen Mead määritteli expressis verbis seuraavasti: 


Ele on yksilöllisen teon vaihe, joka tuottaa toisten yksilöiden tekoon so- 
peutumista käyttäytymisen sosiaalisessa prosessissa. [The gesture is 
that phase of the individual act to which adjustment takes place on the 
part of other individuals in the social process of behavior.]68 


67 MSS, s. 15. 


68 MSS, s. 46. Mainittakoon, että Mead on käyttänyt sopeutumisesta ja mukautumisesta 
puhuessaan paitsi teoksen MSS tekstilainauksiin sisältyvää käsitettä 'adaptation, myös 
hänen kirjoituksissaan harvemmin kohdattavaa käsitettä 'adjustment. Molemmat esiinty- 
vät artikkelissa ”Social consciousness and the consciousness of meaning”, joka on julkaistu 
Psychological Bulletin -lehden numerossa 7 vuonna 1910 (ks. esim. s. 397). Myös tässä 
artikkelissa Mead tarkastelee tietoisuuden syntyä ja eleiden muuttumista merkityk- 
sellisiksi. Kirjoitus sisältyy myös kokoelmaan SW (s. 123—133). 

Tämä poikkeaa paljon tavasta, jolla Darwin oli määritellyt eleen käsit- 
teen. Hän oli ymmärtänyt eleet edellä viitatun kaltaisiksi yksilöllisiksi ja 
sisäisiä tuntemuksia ilmaiseviksi teoiksi, tarkastelematta lähemmin nii- 
den liittymistä vuorovaikutukseen tai toimintaan. 

Lähempänä kuin Darwinin ajattelua Meadin näkemys olikin Wilhelm 
Wundtin käsitystä, jonka mukaan eleet eivät niinkään ilmaise sisäisiä 
tunteita kuin kuvastavat ulkoista todellisuutta. Tällaisen sisäiseksi 
(internal) ja ulkoiseksi (external) maailmaksi rajatun vastakkainasette- 
lun$9 kautta näkyy tapa, jolla Mead sitoutui vielä ”sisäisyyden” ja ”ulkoi- 
suuden” kartesiolaiseen käsittämiseen (res cogitas — res extensa -erotte- 
luun). Mutta siitä kuvastuu myös, että hänen ajattelunsa sisälsi merki- 
tysten alkuperää ja koko todellisuussuhdetta koskevaa pohdiskelua. 
Näillä kohdin Meadin ajattelu on edelleen stimuloivaa ja, kuten filosofiset 
ajatukset aina, sekä hyvässä että pahassa. Uudistavaa Meadin ajatte- 
lussa oli, että hän onnistui kyseenalaistamaan sellaiset oman vaikutus- 
historiansa itsestäänselvyydet, joiden mukaan ihminen esitettiin vain 
joko ulkoisiin ärsykkeisiin reagoivana (behaviorismi) tai sisäisiä biologisia 
yllykkeitään, kuten viettejään tai tarpeitaan, poisreagoivana (psykodyna- 
miikka) olentona ja joka ei tekisi mitään tietoisten tarkoitusten tai pää- 
määrien vuoksi. Tämä loi pohjan hänen ajatustensa muotoutumiselle ni- 
menomaan sosiaalipsykologisiksi. 


2.1.2. Eleet symbolisina tekoina 


Entä mitä merkitystä Meadin tekemillä löydöksillä oli hänelle, tai mitä 
merkitystä niillä ylipäänsä voi olla? Kielen syntymistä oli onnistuttu 
lähestymään sosiaalisessa vuorovaikutuksessa esiintyvien eleiden avulla, 
tai ainakin tilanne oli kuvattu tyydyttävästi. Tästä elämyksestä Mead 
eteni vielä pitkälle minuuden ja tietoisuuden syntyä valaisevaan suun- 
taan. Pohdintojen palkintona oli oivallus, että eleet ja niiden vuorovaiku- 
tus voivat käynnistää myös yksilön tietoisuuden itsestään. 

Tutkimustensa jatkossa Mead vertasi ihmisten käyttäytymistä eläin- 
ten käyttäytymiseen ja päätyi käsitykseen, että ihmisillä sellaisen toimin- 
nan määrä, jota ei viedä päätökseen, on suurempi kuin eläimillä. Mead 
oletti, että tekoa aloitettaessa eleet voivat viestiä jotain teon merkityk- 
sestä, vaikka sitä ei vietäisi päätökseen. Lopulta hän katsoi, että merki- 


69 MSS, s. 47. Sisäisen ja ulkoisen maailman suhteesta ja keskinäisestä tärkeysjärjes- 
tyksestä Mead kirjoitti vuonna 1912 ilmestyneen The Journal of Philosophy, Psychology, 
and Scientific Methods -aikakauskirjan numerossa IX julkaistussa artikkelissaan ”The 
Mechanism of Social Consciousness? muun muassa seuraavasti: ”Inner consciousness is 
socially organized by the importation of the social organization of the outer world.” (s. 406). 
Korostus minun. 


69 


tykset määräytyvät niistä seurauksista, joita toimijat odottavat, eikä 
merkitysten muodostumiselle näin ajatellen olisi olennaista, mitä myö- 
hemmin itse asiassa tapahtuu.70 

Kokoelman Mind, Self, and Society luvussa ”Mind” Mead muotoilee 
merkityksenteoriansa pääajatuksen seuraavasti: 


Eleistä muodostuu merkityksellisiä symboleja, kun ne saavat — tai nii- 
den oletetaan saavan — itsessä aikaan sellaisen epäsuoran vaikutuksen, 
joka on samanlainen kuin suora vaikutus muissa, toisin sanoen niissä, 
joille eleet on alun perin osoitettu; [Gestures become significant symbols 
when they implicitly arouse in an individual making them the same 
responses which they explicitly arouse, or are supposed to arouse, in other 
individuals, the individuals to whom they are addressed;|.71 


Jotta eleillä olisi merkitys, niiden pitää herättää vuorovaikutuksen toi- 
sissa osapuolissa reaktioita tai vastineita, jotka ovat toiminnallisesti sa- 
manlaisia kuin reaktion alullepanevan osapuolen esittämät ärsykkeet. 
Merkityksellisten symbolien syntymiselle omistetussa ja Journal of Philo- 
sophy -lehden numerossa 19 vuonna 1922 julkaistussa artikkelissaan ”A 
Behavioristic Account of The Significant Symbol” Mead määritteli merki- 
tyksellisen symbolin seuraavasti: 


Merkityksellinen symboli on siten ele, merkki tai sana, joka on osoitettu 
itselle samalla, kun se on osoitettu toiselle yksilölle, ja osoitettu myös 
toiselle (tarkoittaen kaikkia yksilöitä) samalla, kun se on osoitettu it- 
selle. [The significant symbol is then the gesture, the sign, the word 
which is addressed to the self when it is addressed to another individual, 
and is addressed to another, in form to all other individuals, when it is 
addressed to the self.]72 


Ollakseen merkityksellisiä eleillä tulee olla sama asema vuorovaiku- 
tuksen kaikille osapuolille. Toinen tärkeä merkityksellisen viestinnän ja 
kielen syntymisen ehto on, että osapuolet aavistavat, miten he reagoisi- 
vat toistensa symbolisiin eleisiin. Kieli ja merkityksellinen viestintä vaa- 
tivat osapuolilta riittävää älyllistä kapasiteettia, mahdollisuutta kon- 
ditionaaliseen vertailujen pohdintaan (eli ”jossitteluun”). Ne edellyttävät 
myös riittävää refleksiivisyyspotentiaalia, toisin sanoen kykyä olla tietoi- 
nen ja seurausten analysointiin kykenevä subjekti, joka pystyy ylittä- 
mään oman egosentrisyytensä. Juuri tämä liitti Meadin merkityskonsti- 


70 MSS, s. 75-82. 

T1 MSS, s. 47. 

72 Mead Journal of Philosophy -lehden numerossa 19 vuonna 1922 julkaistussa artikke- 
lissaan ”A Behavioristic Account of The Significant Symbol” (s. 162). Artikkeli on julkaistu 
myös kokoelmassa SW (s. 240—247). 

tuution hänen minäkonseptioonsa niin, että kielellisten merkitysten kan- 
tajaksi piti edellyttää tietoinen ja toimiva minä. 

Entä miten nämä potentiaalit syntyvät? Yhtäältä siihen vaaditaan 
korkeasti kehittyneet aivot, mutta toisaalta organismilta edellytetään 
myös kykyä muodostaa äänteellisiä eleitä, toisin sanoen puhe-elimistön 
kehittymistä. Merkityksellisten symbolien, kielen ja viime kädessä ajat- 
televan mielen syntymiseksi pitää vuorovaikutuksessa esiintyä vastavuo- 
roista ja yhdenaikaista viestintää. 

Meadin mukaan eleistä tärkeimmiksi muodostuvat lyhyet, äänen sisäl- 
tävät eleet, koska niiden vaikutus kuulijaan ja vastavaikutus ovat välittö- 
miä ja koska lyhyiden eleiden voidaan katsoa yksikäsitteisimmin merkit- 
sevän samaa teon eri osapuolille. Äänen sisältäville eleille on tyypillistä, 
että niitä voidaan lyhentää, jolloin yksilö voi asettua helposti toisen ase- 
maan ja tuntea aloitetun teon viedyksi loppuun. Lyhentäminen taas on 
tärkeää siksi, että mitä vähemmän eleet sisältävät ylimääräistä infor- 
maatiota, sitä vähemmän erilaisia tulkintoja ne sallivat ja sitä tarkempi 
merkitys niillä voi olla. Ymmärtämisen yksiköksi tulee tällöin lyhyt ja 
yhdenaikainen hetki, akti (act), josta voidaan käyttää myös ytimekästä 
suomenkielistä ilmaisua ”teko”. 

Samalla kun eleet yksinkertaistuvat ja lyhenevät, niiden merkitys täs- 
mentyy. Kielen syntymistä kohti johtaa erityisesti se, että äänen sisäl- 
tävät eleet ovat yksinkertaisia. Ja toisin kuin kuvat tai liikkeet, ne vetoa- 
vat suoraan älyyn, eivät niinkään aisteihin. Esimerkiksi koiran ei tar- 
vitse hyökätä kenenkään kimppuun osoittaakseen aggressiota, vaan pelk- 
kä ääntely saattaa riittää vaikutuksen aikaansaamiseksi, mikäli osapuo- 
let aavistavat toiminnan todennäköiset seuraukset. Koira ei siis pure 
vaan ainoastaan murisee, jos se voi odottaa saavansa toiselta osapuolelta 
(karkeasti sanottuna) turpaansa vanhojen muistikuvien pohjalta. Eläintä 
ja ihmistä erottaa tässä suhteessa se, ettei eläinten viestintä ole välttä- 
mättä tietoista eikä valittua, kuten ihmisten yleensä on. Sen sijaan eläin- 
ten käyttäytymistä voidaan pitää vain ulkoisiin ärsykkeisiin vastaavana 
tai sisäisiä tuntemuksia välittömästi heijastavana. 

Ihmisten maailmaan laajemmin yhdistettynä Meadin käsitys kielen 
synnystä näyttää oivaltavalta. Samalla kun ihminen puhuu, hän kuulee 
oman äänensä ja havaitsee toisten reaktiot, jotka vertautuvat hänen 
omaan puheeseensa.?3 Näin on esimerkiksi puhujan ja kuulijoiden välillä 


73 Esimerkki Meadin (MSS, s. 62). Maurice Merleau-Ponty on esittänyt vastaavan aja- 
tuksen teoksessaan Le visible et linvisble (1964), jonka mukaan puhuva minä jakautuu 
puhuessaan kahtia: puhuvaan ja kuuntelevaan subjektiin. 

Myös nykyisen lacanilaisen psykoanalyyttisen käsityksen mukaan puhe ei vain ilmennä 
minuutta vaan toteutuu minän eri komponenttien välillä. Puhe ei ole sen enempää osa 
kehoa kuin ulkopuolisuuttakaan. Se ei ole myöskään tehoste vaan tulee libidon ja kuolevan 
kehon välitilasta. Ihmisäänessä on siis yhtä aikaa vaikutteita sekä eteerisestä minuudesta 
että vieraudesta ja ulkopuolisuudesta. Se muistuttaa niin ihmisen sielukkaasta ja henki- 

seminaaritilaisuudessa, jossa puhujan esittämät ajatukset välittyvät hä- 
nelle vastaanottajien ilmeistä ja eleistä takaisin ikään kuin yhdenaikai- 
sena kaikuna. Tältä pohjalta puhuja voi joko pysyttää tai muuttaa omaa 
äänteiden ja eleiden tuottamistapaansa nähdessään toisen osapuolen re- 
aktiot. 

Kun ärsykkeiden ja reaktioiden vaikutus ja vastavaikutus ovat äänen 
sisältävien eleiden tapauksessa vieläpä yhdenaikaisia, viestinnän osapuo- 
let voivat lukea toisiaan hyvinkin pienistä ja lyhyiksi typistyneistä 
eleistä. Ärsykkeistä ja reaktioista karsiutuvat siten pois viestinnän kan- 
nalta vähäarvoiset tekijät, ja eleet saavat symbolisen aseman kommuni- 
kaatiossa. Mead katsookin, että ihmisyhteisöille ominainen kielellinen 
viestintä on syntynyt juuri näin. Merkityksellisen symbolin alkeis- 
muotona voidaan siis pitää äänteellistä ja lyhyeksi typistynyttä elettä eli 
”aloitettua tekoa”. 

Asiaa voidaan havainnollistaa esimerkeillä. Kuvitellaanpa, että joku 
hiipii keskittyneesti työskentelevän toisen henkilön taakse ja huudahtaa 
yllättäen hänen korvaansa: ”Pöö!” Hän onnistuu luultavasti pelästyttä- 
mään toisen ihmisen mutta todennäköisesti säikähtää myös itse — jos ei 
suorastaan omaa ääntään, niin ainakin toisen ihmisen reaktiota. Näin 
eleellä on yhteinen vaikutus molempiin osapuoliin myös vuorovaikutuk- 
sessa muuntuneena, ja sen merkityksestä vallitsee yhteisymmärrys. 

Toiseksi voidaan ajatella tilannetta, jossa käytettyjen autojen kauppias 
aikoo parantaa liikevoittojaan pyytämällä enintään seitsemän tuhannen 
euron arvoiseksi arvioimastaan kotterosta kymmenentuhatta euroa, 
mutta asiakkaan reaktion ja surkean viidentuhannen tarjouksen kuultu- 
aan pidättäytyy hintapyynnöstään ja tyytyy tekemään kaupat alkuperäi- 
sen arvionsa mukaiseen hintaan. Merkitys on tällöin tulos vuorovaikutuk- 
sesta, jossa molemmat osapuolet toistensa reaktioita aavistellen ja ”ke- 
pillä jäätä kokeillen” tulevat kauppahintaan, johon lopulta myös päädy- 
tään. Tässä tapauksessa ei ole tosin kyse kielellisten merkitysten 
syntymisestä vaan merkityksen määrittymisestä koskien kauppa-arvoa, 
mutta vuorovaikutuksen tilanne on samanlainen. Se sisältää arvailua ja 
toinen toisensa eleisiin tai reaktioihin sopeutumista. 

Kolmantena esimerkkinä voidaan ajatella, että sotilasjoukkue etenee 
metsässä ja tiedustelija huudahtaa ”seis” arvellen havainneensa viholli- 
sen. Mikäli myös toiset sotilaat tämän johdosta pysähtyvät ja toteavat ha- 
vainnon oikeaksi, alkuperäisen viestin merkitys on varmistettu, ja se on 
palautunut lähettäjälle tavalla, jonka vaikutus itseen on samanlainen 


sestäkin puolesta kuin fyysis-materiaalisesta olemassaolosta. Niinpä tämä vahvistaa tutki- 
mukseni keskeistä väitettä: ihmisen minuudesta löytyvät osatekijät ovat loogisia loppu- 
tuloksia oman puheen objektivoinnista ja vuorovaikutuksen prosessista, josta pitää erottua 
erikseen ”objektiminä” ja ”subjektiminä”. Olen käsitellyt kysymystä puheen olemuksesta 
tarkemmin teokseni Dialoginen filosofia (2003 ja 2008) luvussa 3, jossa lähestyn aihetta 
Emmanuel Levinasin kielikäsityksen kautta. 

kuin suora vaikutus muihin. Jos taas havainto osoittautuu vääräksi tai 
joku esimerkiksi ampuu vihollisen, joukkue voi jatkaa kulkuaan. Kun 
sanan ”seis” merkitys osoittautuu joko turhaksi tai tarpeelliseksi, se- 
manttiseen merkitykseen liittyy myös arvomerkitys. 

Merkityksellinen viestintä voidaan määritellä ja erottaa pelkästä vuo- 
rovaikutuksesta sen perusteella, ymmärtääkö yksilö itse eleidensä mer- 
kityksen, toisin sanoen, kuinka tietoinen tai ”itsestään tietoinen” (se/f- 
conscious) hän on. Merkityksellisen viestinnän akti onkin kolmiportainen 
ja noudattaa hegeliläistä dialektiikkaa. Ensimmäisen vaiheen muodostaa 
ärsyke, toisen reaktio ja kolmannen sopeutumisen tuloksena saavutettu 
tulos, joka ilmenee merkityksenä.7?*! Meadin käsityksen mukaan merki- 
tyksiä ei synny irrallaan vuorovaikutuksesta eikä ilman vähintään kah- 
den ihmisen sosiaalista prosessia, jolloin moraalisen ongelman voi muo- 
dostaa eleisiin mukautumisen vaatimus: ”Pakotetaanko minua johonkin 
sosiaalisen vuorovaikutuksen osana?” 

Meadiläisesti ajatellen merkitysten voidaan katsoa muodostuvan ke- 
hässä, ja tästä puolestaan seuraa toinen ongelma: merkitysten alkuperää 
koskeva kysymys. Ongelmana on, mistä merkitykset alun alkaen syntyvät 
suljettuun vuorovaikutuksen prosessiin. Entä millä edellytyksillä ihmiset 
voivat muuttaa reagoimistapojaan sekä luoda uusia merkityksiä, mikäli 
ihmisten vuorovaikutus on lukittu sosiaalisen reagoimisen kehään? Mead 
näyttää tiedostaneen tämän ongelman, ja yleisesti hän puhuukin ”kielen 
alkuperän” (the origin of language) jäljittämisestä luennoissaan laajen- 
taen semanttista kysymystä pelkkien merkkien ja merkitysten alueelta 
koko inhimilliseen kieleen.75 

Eräs keskeinen kysymys on, voiko symboli olla merkityksellinen (mea- 
ningful) olematta merkityksellinen mielessä tärkeä” tai 'olennainen' 
(significant). Tai voiko symboli olla ”tärkeä” tai ”olennainen” olematta 
merkityksellinen? Kuten edellä lainatuista tekstipassuksista voidaan 
todeta, Mead käytti merkityksellisistä symboleista nimenomaan käsitettä 
'significant', joka voitaisiin suomentaa myös sanalla ”merkitsevä” ero- 
tuksena ”merkityksellisestä”, ”tärkeästä” ja ”olennaisesta”. 

Antamatta tämän pulman johdatella tarkasteluja syvemmälle semio- 
tiikan pyörteisiin voidaan katsoa, että Meadin tavassa yhdistää merkitse- 
vyys merkitysoppiin näkyi hänen yrityksensä luoda merkityksenteoriaa 
käytännöllisesti merkitsevien aktien ja toiminnan teorian varaan. Mer- 
kitseminen (signification)/6 kun on varmasti konkreettisempaa ja ”toimin- 


74 MSS, s. 76. 

75 MSS, s. 51. 

76 Mead käytti merkitsemisen (signification) käsitettä juuri tässä toimintaan viittaa- 
vassa mielessä esimerkiksi Journal of Philosophy -lehden numerossa 19 vuonna 1922 
julkaistussa artikkelissaan *”A Behavioristic Account of The Significant Symbol” (s. 160- 
163). Muiden muassa Filipe Carreira da Silva on pitänyt tätä myöhäiskauden artikkelia 
keskeisenä Meadin toimintakäsitykselle teoksessaan Mead and Modernity (2007, s. 120). 

nallisempaa” kuin ideaalisten merkitysten tavoittelu pelkkien ajatusten 
turvin. Itse sanoisin, että Mead käsitti kielelliset merkitykset ja arvo- 
merkitykset samoiksi niin, että hän piti semioottisesti merkitseviä ja 
semanttisesti merkityksellisiä asioita, ilmiöitä ja symboleja aina myös 
arvokkuus- ja tärkeysnäkökohtia sisältävinä. Tämä puolestaan liittyi hä- 
nen ajattelunsa poliittiseen ja pragmaattiseen luonteeseen. 

Mutta Meadin ajatukset olivat myös muulla tavoin kysymyksiä herät- 
täviä. Mead näyttää olettaneen, että ilmaisun subjekti tekee jatkuvasti 
arvioita ympäristön reaktioista ja muuntaa omaa ilmaisuaan tämän 
arvioinnin mukaisesti. Juuri tätä kautta ongelmiksi muodostuvat toisten 
ihmisten reaktioiden tuottamat asenteet ja arviot sekä ”oman puheen” 
alkuperä: johtuuko se omasta itsestä vai toisten aikaansaamasta stimu- 
laatiosta vai molemmista ja missä suhteessa? Ongelmiksi nousevat edellä 
mainittujen osapuolten suhde sekä niiden välisten arvokiistojen ja ym- 
märtämisen ristiriitojen ratkaiseminen. Pulmia tuottavat myös minän ja 
toiseuden huomioonottamisen yhdenaikaisuus sekä tietoisuuden ja ali- 
tajunnan suhde tässä prosessissa. 

Mead vei joka tapauksessa merkityksenteoriansa pelkkää behavio- 
ristista ja ärsykkeiden sekä reaktioiden mallista muodostettua kaaviota 
paljon pitemmälle. Itse asiassa hän kääntyi pitkälti vastustamaan beha- 
vioristista ajattelutapaa, jota hän oli päätynyt pitämään mekanistisena. 
Meadin merkityksenteoriaa leimasi käsitys, ettei kielellisten merkitysten 
syntymistä voida eikä pitäisi määritellä koskaan vain ärsykkeiden tai re- 
aktioiden osatekijoistä koostuvaksi. Sen sijaan merkitysten tuottaminen 
ja ymmärtäminen vastaavat pikemminkin tottumusta tai taipumusta 
käyttäytyä odotetulla tavalla tietyissä tilanteissa. Kielessä esiintyvät 
merkitykset ovat siis eräänlaisia käyttäytymisdispositioita tai niiden 
symboleja. Tätäkin kautta voidaan väittää, että sanojen sijasta alussa oli 
teko. 


2.1.3. Mielen, itsen ja tietoisuuden synty 


Meadin mukaan eleistä voi kehittyä merkityksellisiä symboleja ja niistä 
edelleen kieli. Mutta myös mieli ja äly tulevat mahdollisiksi vain sisäis- 
tämällä tämä eleiden keskustelu. Minuuden rakentuminen ja persoonan 
muodostuminen puolestaan vaativat aivan samoja kehitysaskelia kuin 
mielen kehityksessäkin tarvitaan. Kieli on siis Meadin käsityksen mu- 
kaan mieltä edeltävää, ja mieli puolestaan tekee minuuden ja sen per- 
soonalliset ilmaisut mahdollisiksi. 

”Sielun” sijaan Mead puhui aina ”mielestä” (mind). Mielen hän ajatteli 
kehittyvän samoin ja samassa yhteydessä kuin merkitystenkin. Merki- 
tysten ja mielten syntyminen liittyvät Meadin mukaan yhteen. Mielellä 
Mead ei kuitenkaan tarkoittanut samaa asiaa kuin merkityksillä. Eräät 

nykyajan kielifilosofit ovat pitäneet mielen ja merkityksen käsitteitä 
yhtäpitävinä ja katsoneet, että ne viittaavat samaan asiaan. Sen sijaan 
Mead teki mielten ja merkitysten välille tarkan eron. Merkitykset liittyvät 
vain kieleen, kun taas mieli voidaan ajatella joko substanssimaiseksi 
entiteetiksi tai toiminnoksi, joka vastaa suurin piirtein samaa kuin ta- 
junnan käsite. Tajuntaan puolestaan luetaan sekä tietoisuus että tie- 
dostumaton (eli alitajunta). Tajunnasta poiketen mieli voi olla ole- 
mukseltaan myös sosiaalinen ja yliyksilöllinen. Siten se voi vastata osit- 
tain Meadin käsitettä the generalized other (”yleistynyt toinen”), ja yksilö- 
tajuntaa ajatellen se voidaan jakaa minuuden eri puoliin, eli subjekti- 
minään (7) ja objektiminään (me). Itse eli se/f puolestaan liittyy lähtö- 
kohtaan: minän kykyyn suuntautua omaan itseensä ja tulla tietoiseksi 
itsestään. 

Mielen syntyminen liittyy läheisesti toiminnan käsitteeseen. Mead kir- 
joittaa, että 


[vlain mikäli eleet nähdään merkitsevinä symboleina, mielen olemassa- 
olo on mahdollista, sillä ainoastaan merkityksellisinä symboleina pidet- 
tyjen eleiden kautta on mahdollista edellyttää ajattelua, joka puolestaan 
on yksilön sisäistä tai epäsuoraa keskustelua itsensä sekä kuvatun- 
laisten eleiden kanssa. [Only in terms of gestures as significant symbols 
is the existence of mind or intelligence possible; for only in terms of ges- 
tures which are significant symbols can thinking — which is simply an 
internalized or implicit conversation of the individual with himself by 
means of such gestures — take place.]7" 


Mieli on yksilöiden osallistumista sosiaaliseen vuorovaikutukseen, joka on 
järjestynyttä, toisin sanoen toimintaa. Se on muiden asenteiden ottamista 
suhteessa omiin eleisiin ja sitä kautta merkityksellisten symbolien käyt- 
töä ja muokkausta sekä ”orkestroitumista” kokonaisuudeksi. 

Huomiota edellä siteeratussa katkelmassa herättää Meadin viittaus 
ihmisyksilön ”sisäiseen keskusteluun”. Hänen mukaansa mieli syntyy, 
kun ihminen kykenee käymään ”itsestään tietoista” dialogia itsensä kans- 
sa. Esimerkiksi John D. Baldwin on käyttänyt tästä sisäisestä puheesta 
myöhemmin nimitystä ”inner conversation”.78 Teoksen Mind, Self, and 
Society luennoissa ”Self? Mead kirjoittaa, että oman itsen tiedostaminen ja 
sisäinen keskustelu liittyvät mielen syntymiseen ja ovat ehtoja sille: 


Ihminen voi tietenkin kuulla kuuntelematta, nähdä tavalla, jolla hän ei 
havaitse tai tiedosta, sekä tehdä asioita, joista hän ei ole tietoinen. 


TI MSS, 47. 

78 John D. Baldwin teoksessaan George Herbert Mead — Unifying Theory for Sociology 
(1989, s. 81). Olen itse käsitellyt kysymystä kirjani Dialoginen filosofia luvussa ”Keskus- 
telu itsen kanssa” (2003, s. 177—181 ja 2008, s. 180-183). 

Mutta [mieli syntyy], kun ihminen vastaa sellaiseen, minkä hän osoittaa 
toiselle ihmiselle ja jossa yhteydessä hänen oma vastauksensa tulee 
osaksi hänen käyttäytymistään: jossa hän ei ainoastaan kuule omaa 
itseään vaan vastaa itselleen sekä puhuu ja vastaa omalle itselleen 
aivan samoin kuin toinen ihminen vastaa hänelle. Juuri silloin kyse on 
käyttäytymisestä, jossa yksilöt tulevat objekteiksi itselleen. [Of course, 
one may hear without listening; one may see things that he does not 
realize; do things that he is not really aware of. But it is where one does 
respond to that which he addresses to another and where that response of 
his own becomes a part of his conduct, where he not only hears himself 
but responds to himself, talks and replies to himself as truly as the other 
person replies to him, that we have behavior in which the individuals 
become objects to themselves.]"? 


Meadin ajattelulle oli ominaista näkemys, että mieli on emergentti ra- 
kenne, joka voi kohota omalle sosiaaliselle tasolleen yksilöiden yli. Hän ei 
toisaalta käsittänyt mieltä transsendentiksi tai pitänyt sitä ihmisen sisäi- 
senä ”transsendentaalisena egona” Kantin ja Husserlin tavoin. Sen sijaan 
Meadin mukaan mieli ilmenee inhimillisessä vuorovaikutuksessa muodos- 
taen olemukseltaan psyykkisen mutta sosiaalisesti, biologisesti ja fysio- 
logisesti riippuvan rakenteen. Sen perusluonne jää osittain arvoitukseksi 
tai ainakin jonkin verran avoimeksi — transsendentalistisia käsityskantoja 
muistuttavalla tavalla. Mutta siitä voidaan olla varmoja, että mielen 
(mind) käsite ei liittynyt Meadin ajattelussa pelkään merkitysoppiin ja 
kieleen, vaan hän piti mieltä perusluonteeltaan psyykkisenä, sosiaalisena 
ja tajunnallisena ilmiönä. 

Mead onnistui kulkemaan Kharybdiksen ja Skyllan välistä sikäli, että 
toisaalta hän hylkäsi näkökannan, jonka mukaan mieli on materiasta 
riippumaton substanssi. Mutta toisaalta hän torjui myös behavioristien 
yritykset palauttaa mielen pelkästään fysiologiselle tai neurologiselle ta- 
solle, toisin sanoen materialistisiin lähtökohtiin. Meadin ratkaisut vai- 
kuttavat hyväksyttäviltä sikäli, että ne voivat tyydyttää molempia näkö- 
kantoja kieltämättä kumpaakaan täysin. Mead katsoi, että mieli voidaan 
selittää behavioristisesti, jos käytetään Occamin partaveistä, kiistetään 
mielten olemassaolo substansseina ja nähdään mielet inhimillisten orga- 
nismien välisessä toiminnassa koostuvina tutkimushypoteeseina. 

Meadin näkökulmasta ei olisi kuitenkaan syytä kieltää mielten ole- 
massaoloa itsenäisinä substansseina kokonaan. Fysikaalinen, biologinen 
ja elollinen eksistenssitaso on välttämätön mutta ei riittävä ehto merki- 
tysten ja mielten syntymiselle. Selvää on, ettei merkityksellisten symbo- 
lien synty ja vuorovaikutus olisi mahdollista ilman aineellisia, fysikaalisia 
ja biologisesti olemassa olevia yksilöitä aivoineen ja hermoverkkoineen, 


79 MSS, s. 139. 

mutta yhtä totta on myös se, minkä tiedämme kehityspsykologiasta. 
Ilman sosiaalista vuorovaikutusta yksilöt eivät kehity tietoisiksi ja ta- 
junnallisesti tai henkisesti kykeneviksi olennoiksi, jotka voivat sisäistää 
merkityksiä ja symboleja sekä operoida niillä. Tähän liittyen Mead lausui: 


Itse on jotakin, mikä kehittyy; se ei ole alkuaan synnynnäinen vaan 
muodostuu sosiaalisen kokemisen ja aktiivisuuden prosessissa, toisin 
sanoen kehittyy tietylle yksilölle niiden suhteiden tuloksena, joita hä- 
nellä on prosessin kokonaisuuteen ja tässä prosessissa oleviin muihin 
yksilöihin. [The self is something which has a development; it is not initi- 
ally there, at birth, but arises in the process of social experience and 
activity, that is, develops in the given individual as a result of his rela- 
tions to that process as a whole and to other individuals within that pro- 
cess.]80 


Meadin kannalta katsottuna mieli on yksilöiden osallistumista sellaiseen 
vuorovaikutusprosessiin, jossa merkitykselliset symbolit ilmenevät kie- 
lellisinä. Ajatteleminen puolestaan on sekä yksilön kielellistä käyttäy- 
tymistä toisten ihmisten keskuudessa että ihmisen sisäistä keskustelua 
itsensä kanssa. 

Jännittäväksi Meadin teoria mielen syntymisestä tulee, kun kysytään, 
kumpi loppujen lopuksi edeltää kumpaa: mieli merkitsevien symbolien 
syntymistä vai merkitsevät symbolit mieltä. Mead totesi kysymyksen joh- 
dosta seuraavasti: 


[...] ei ole tai ole voinut olla mieltä tai ajattelua ilman kieltä; ja kielen 
kehittymisen varhaisvaiheiden on täytynyt edeltää mielen tai ajattelun 
kehittymistä. [(...) there neither can be or could have been any mind or 
thought without language; and the early stages of the development of 
language must have been prior to the development of mind or thought.]81 


Tämän mukaan kieli väistämättä edeltää mielen ja ajattelun syntyä, 
mutta ongelmalliseksi tilanne muodostuu siinä, että mielten osallistu- 
minen kielellisen vuorovaikutuksen tai viestinnän prosessiin näyttäsi ole- 
van myös emergoitumisen ehto. Keskeinen kysymys on, mistä johtuu, että 
prosessissa ylipäänsä voi syntyä merkityksellisiä symboleja, kieltä ja sitä 
kautta mieliä sekä tietoista ajattelua. Tähän kysymykseen Mead ei lopul- 
takaan antanut vastausta, vaan hänen teoriansa jäi pelkästään kuvaile- 
vaksi yltämättä selittämään syitä tai vastaamaan kysymykseen ”miks?i”. 
Oma käsitykseni onkin, että näkemykset merkitysten ja mielten synty- 
misestä ovat perimmältään ei-todistuvia. Siten myös vastaukset sijoittu- 


80 MSS, s. 135. 
81 VSS, s. 192. 

vat transsendentin alueelle muodostaen metafysiikkaa, jonka piirissä var- 
maa tietoa ei voida saavuttaa. Juuri tässä on filosofoimisen paikka sikäli, 
että kohtaamme tieteellisen tiedonmuodostuksen rajan. Myöskään rajojen 
ylittäminen tai koettelu ei ole väärin tai hyödytöntä, sillä myös sellaisen 
asian testaaminen, josta ei voida saada tietoa, valaisee tietämyksemme 
koko kenttää ja luonnetta. 

Sielun, mielen, itsen, minuuden tai persoonan paikantaminen trans- 
sendentin alueelle on ollut filosofian historiassa hyvin ymmärrettävää. 
Elämähän näyttäytyy meille ikään kuin siinä olisi itsenäisiä substanti- 
aalisia egoja, esimerkiksi sieluja, mieliä, Itse-olentoja, minuuksia tai 
persoonia, vaikka niiden toiminnallisia vastineita (kuten pysyvää tietoi- 
suutta tai tajuntaa) ei ole voitu löytää sen enempää aistihavaintojen 
maailmasta, syy-seuraus-suhteiden varaan rakentuvista ilmiöistä kuin 
ihmisten käyttäytymistottumuksistakaan. Näin ollen ei ole ihme, miksi 
monet filosofit ovat ratkaisseet ongelman myöntämällä sielun, mielen, 
itsen, minuuden tai persoonan (tai jonkin niitä vastaavan toiminnon) ole- 
massaolon mutta vieneet sen samalla liiteriin todeten, että se on edelly- 
tettävä vaikka sitä ei voidakaan havaita tai todistaa. Myös Mead kohtasi 
tämän ongelman ajattelussaan kipeällä tavalla. 


2.2. MINUUDEN KEHITYS JA RAKENNE 


Meadin vuorovaikutuskäsitys ja hänen merkityksenteoriansa näyttävät 
ainakin nopeasti katsoen hyvin uskottavilta ja selitysvoimaisilta, mutta 
loogisesti ajatellen niitä kohtaan voidaan esittää myös purevaa kritiikkiä. 
Mead ajatteli, että merkityksellisten symbolien syntyminen edellyttää 
vaikutusyhteyden itsen ja toisten ihmisten välille siten, että toimija 
eleillään tuottaa muille vaikutuksen, jonka hän sitten tulkitsee tuottavan 
itselleen saman vaikutuksen. Olennaista on, että toimijan on joka ta- 
pauksessa tulkittava omista lähtökohdistaan se vaikutus, jonka hän 
arvelee saaneensa muissa aikaan. Toimijathan eivät voi tarkastella 
itsensä ja muiden välisiä suhteita omasta näkökulmastaan riippumatta, 
vaan heillä on välttämättä aina pelkkä itsen näkökulma muihin. 

Siitä, että toimijan on tulkittava vaikutus, jonka hän arvelee saavansa 
muissa aikaan, seuraa, että toimijan ei tarvitsisi olettaa yhteyttä itsen ja 
toisen välille ollenkaan, sillä toimijalla voi olla ja myös välttämättä on 
jokin oma ennakko-oletus sitä, mikä tuo vaikutus olisi. Periaatteessa toi- 
mija voisi rakentaa tämän vaikutuksen (ja sen mukaisen merkityksen) 
vuorovaikutuksen kehään myös kokonaan omin toimin, vuorovaikutus- 
aktiin liittyvistä mahdollisista tarkoituksista riippumatta. Näin ilmaisun 
subjekti voisi päätyä antamaan sekä eleille, jotka hän arvelee saaneensa 
muissa aikaan, että niille omille eleilleen, jotka hän tulkitsee muissa 

aikaansaamiensa eleiden vaikutukseksi itsessä, aivan minkä merkityksen 
tahansa. Tämän merkityksen toimija voisi antaa eleilleen siitä riippu- 
matta, tulkitseeko hän eleitään toiseuden kautta vai ei. 

Tästä näkyy kaksi asiaa. Yhtäältä (1) näyttäisi seuraavan kehäpää- 
telmä, mistä puolestaan johtuu, ettei kehässä voisi syntyä mitään 
merkityksellisiä symboleita. Jos merkityksellisten symbolien oletetaan 
syntyvän siten, että kaikki toimijat ”saavat itsessä aikaan epäsuoran 
vaikutuksen, joka on samanlainen kuin suora vaikutus muissa”, kaikkien 
on joko pysyttävä paikoillaan tai liikuttava täsmälleen samoja liikelakeja 
noudattaen.82 Tämä puolestaan on — paitsi luonnontieteen lakeja nou- 
dattavaksi typistetyn luonnonolion piirre — myös massakulttuurin ja 
totalitarististen yhteiskuntajärjestelmien ominaisuus. Toisaalta (2) Mead 
näytti ajatelleen, että merkityksellisten symbolien syntyminen ja yhteis- 
kunnallinen luovuus olisivat mahdollisia ja toivottavia ilmiöitä. 

Kuten jo edellä totesin Meadin ajatteluun viitaten, eleet ja niiden 
vuorovaikutus voivat käynnistää ihmisen tietoisuuden omasta itsestään 
(self). Symbolisista eleistä tulee tällöin ajattelun aineksia, joista muo- 
dostuu ihmisen mieli. Itsen käsitettä voidaan tarkastella vielä tarkem- 
min, ja Meadin mukaan se jakautuu havaintojen ja tiedostamisen koh- 
teena olevaan objektiminään (me) ja subjektiminään (7). Mihin näitä 
käsitteitä sitten tarvitaan? Olen esittänyt vastauksen jo edellä ongelman 
muodossa. 

Väitteeni on, että Mead tarvitsi 7:n käsitteen, jotta hänen oli mah- 
dollista ajatella, että kehään voi alkuunkaan syntyä merkityksellisiä sym- 
boleja. Pelkkä ”objektiminä” ei nimittäin voi tehdä kehässä mitään tai on 
asettunut pelkäksi esineeksi (mihin viittaa myös siitä käytetty nimitys). 
Näyttää siis siltä, että Meadin oli joko edellytettävä paradoksaalinen 
kehäasetelma tai koetettava selittää merkitysten synty introdusoimalla 
teoriansa pelastukseksi merkitysten syntymisen mahdollistava ja sulje- 
tusta kehämäisestä prosessista ulospäin hengittävä ”luova minä”. 

Paradoksaaliset ja kehämäiset piirteet ovat ensisijaisesti päättelyn 
ongelmia. Ne eivät haittaa Meadin tarkoitusten ymmärtämistä eivätkä 
myöskään ihmisten tieteellistä tutkimista, ja kaikkiin ihmistieteisiin voi- 
daan nähdä liittyvän samantapaisia ongelmia. Joissakin tapauksissa tie- 
teellisten selitysten kehämäisyyksistä on voitu tehdä ymmärtämisen apu- 
neuvoja, kuten hermeneuttisessa tieteenfilosofiassa, jossa kehät ja niissä 
tapahtuvat tulkinnat on myönnetty osaksi ihmisten elämäntilanteita. 


82 Kirjallisuustieteilijöillä on osuva nimitys niin sanottua Chicagon koulukuntaa edusta- 
ville tulkintateoreetikoille, joiden kehäpäätelmiin liittyy vastaavanlaisia ongelmia merki- 
tyskysymyksissä: uusaristoteelikot. Mainittakoon, että 'uusaristoteelisyydellä? on myös 
tästä poikkeava merkitys lajiuniversaaleja painottavassa biologiassa ja moraalista toimi- 
juutta korostavassa luonnonoikeusfilosofiassa. Meadin ja Deweyn pragmatismista nimitys- 
tä ”Chicago School” puolestaan käyttivät William James eräässä kirjeessään Deweylle 
vuonna 1903 ja Charles Peirce vuotta myöhemmässä artikkelissaan. Scheffler 1974, s. 150. 

Mutta mikäli arvioidaan sitä, mistä nämä ihmistä koskevat teoriat voivat 
olla merkkeinä ihmisten tavassa tarkastella itseään, tai voisivatko ne olla 
tämän tarkastelutavan syinä tai pysyttäjinä, loogisuuden vaatimus tulee 
tärkeäksi. Vaikka Meadin esitys päädyttäisiin tulkitsemaan vain yhdeksi 
ihmistä koskevaksi representaatioksi, jonka ei tarvitse niinkään selittää 
todellisuutta tyhjentävästi kuin olla sitä koskeva heuristinen luomus, esi- 
tyksen pitäisi olla sisäisesti ristiriidaton. Epäkonsekventin teorian väli- 
tyksellä emme voi ymmärtää todellisuutta entistä paremmin. 

Tässä yhteydessä en ota kantaa siihen elämänfilosofiseen kysymyk- 
seen, missä määrin elämä tai ihmisyys itsessään on ristiriitaista tai risti- 
riitojen läpäisemää. Myöskään Mead ei kiinnittänyt paljoa huomiota esi- 
merkiksi hegeliläiselle ajattelulle ominaisiin ristiriidan ja negaation kä- 
sitteisiin, vaan hänen käsityksensä todellisuudesta nojasivat enemmän- 
kin evoluutioteoriasta juurensa juontavaan kehitysuskoon. Pyrkimykses- 
sään yhtenäisteoriaan ja harmoniaan Mead oli metafyysisen ykseysfilo- 
sofian kannattaja ja sikäli heikohkosti valittu esikuva postmodernisteille 
ja jälkistrukturalisteille. Yhteydet viimeksi mainittuihin koskevatkin lä- 
hinnä minuuden sosiaalisuutta tai purkautumista osatekijöihin. 


2.2.1. Kuinka vuorovaikutuksen tutkiminen 
tuotti minäkonseption? 


Ennen kuin otan edellä mainitsemani kehäpäätelmän ongelman ja itsen 
(self) kahdentumisen me:hin ja I:hin esille systemaattisesti, esittelen, 
miten Mead kuvaili minuuden muodostumista, mistä osatekijöistä mi- 
nuus hänen mukaansa koostuu, mitä hän sanoi minuutta kuvailevista 
käsitteistä ja kuinka ne liittyivät subjektin, objektin sekä sosiaalisuuden 
käsitteisiin. 

Meadin minäkonseption kannalta tärkeitä ovat seuraavat seikat. Esi- 
tän nämä periaatteet luettelomaisesti vain siksi, että muuten ei ole mah- 
dollista keskittyä olennaiseen Meadin ajatuksissa. Toisaalta nämä ideat 
esiintyvät Meadin tuotannossa yleisinä ja yhtä yksiselitteisinä kuin an- 
nettuinakin. Poimintojani ei pidä ymmärtää kiveen kirjoitettuina oppi- 
lauseina, mutta niiden kautta avautuu havainnollinen ja edustava näkö- 
ala Meadin ajatteluun. 


1) Mead sanoo, että ”I...] ihmisen tietoisuus merkitysten yhteydessä 
ja virrassa riippuu siitä, että hän [...] ottaa toisen asenteen omiin 
eleisiinsä. [(...) the individual's consciousness of the content and 
flow of meaning involved depends on his thus taking the attitude of 
the other toward his own gestures.]”83 


83 MSS, s. 47. 

2) Meadin mukaan merkitsevien symbolien välittämä merkitys on 
sosiaalista, koska ”[e]le tai symboli edellyttää aina ollakseen mer- 
kitsevä sen kokemuksen ja käyttäytymisen sosiaalisen prosessin, 
jossa se syntyy; tai, kuten loogikot sanovat, keskustelun universu- 
miin sisältyy aina se termien merkitysyhteys tai kenttä, jossa mer- 
kityksellisillä eleillä tai symboleilla tosiasiassa on merkitys. [The 
significant gesture or symbol always presupposes for its significance 
the social process of experience and behavior in which it arises; or, 
as the logicians say, a universe of discourse is always implied as the 
context in terms of which, or as the field within which, significant 
gestures or symbols do in fact have significance.]”84 


3) Minä on Meadin mukaan kuka tahansa sellainen ihminen, joka on 
tullut itselleen sosiaaliseksi objektiksi, sillä ”[...] vain mikäli hän 
ottaa sen jäsentyneen sosiaalisen ryhmän asenteet, johon hän 
kuuluu järjestyneen, yhteistoiminnallisen sosiaalisen aktiivisuu- 
den perusteella ja johon tämä ryhmä sellaisenaan liittyy, hänen 
minänsä kehittyy täysin ja on kykenevä hallitsemaan näin kehitty- 
nyttä minuuttaan. [(...) only in so far as he takes the attitudes of the 
organized social group to which he belongs toward the organized, 
co-operative social activity or set of such activities in which that 
group as such is engaged, does he develop a complete self or possess 
the sort of complete self he has developed.]”85 


4) Minuus kehittyy roolinoton, toisten asenteiden hyväksymisen ja 
niiden välityksellä tapahtuvan itsen ymmärtämisen kautta. Tälle 
yhdenmukaisesti Mead katsoo, että järjestynyt yhteiskunta toteu- 
tuu vastaavanlaisen samastumisen seurauksena. Hänen mukaan- 
sa ”[...] inhimillisen yhteiskunnan monimutkaiset yhteistoiminnan 
prosessit ja aktiviteetit sekä institutionalisoituneet toiminnot ovat 
myös mahdollisia vain, jos kaikki niihin kuuluvat yksilöt voivat 
yhteiskunnan jäseninä ottaa niiden toisten yksilöiden yleiset asen- 
teet, jotka osallistuvat tämän yhteisön prosesseihin, toimintaan, 
institutionalisoituihin toimintamuotoihin ja kokemusperäisissä 
suhteissa ja vuorovaikutuksessa järjestyneeseen sosiaaliseen koko- 
naisuuteen — sekä voivat suunnata omaa käyttäytymistään sen 
mukaisesti. [(...) the complex co-operative processes and activities 
and institutional functionings of organized human society are also 
possible only in so far as every individual involved in them or 
belonging to that society can take the general attitudes of all other 
such individuals with reference to these processes and activities and 


84 MSS, s. 89. 
85 MSS, s. 155. 

institutional functionings, and to the organized social whole of 
experiential relations and interactions thereby constituted — and can 
direct his own behavior accordingly.]”86 


5) Minuus, jonka kokonaisuudesta Mead käyttää myös nimitystä 
”self?, ei hänen mukaansa muodostu ihmiselle heti vaan kahdessa 
vaiheessa. Tämän merkiksi hän lausuu: ”Olen painottanut, että 
minuuden täyteen kehitykseen sisältyy kaksi yleistä tasoa. Ensim- 
mäisessä vaiheessa yksilön minuus syntyy yksinkertaisesti muiden 
ihmisten tietyistä asenteista häntä itseään kohtaan samoin kuin 
toisiaan kohtaan niissä sosiaalisissa teoissa, joihin hän osallistuu. 
Toisessa vaiheessa minuutta eivät luo pelkästään yleistyneen toi- 
sen erillisistä ja yksilöllisistä asenteista muodostuva organisaatio 
tai sosiaalinen ryhmä, johon ihminen kuuluu. Sen sijaan sosi- 
aaliset tai ryhmäasenteet joutuvat yksilön suoran kokemuksen 
kenttään, ja ne liitetään aineksina hänen minänsä rakenteeseen 
tai perustaan, [...]. [| have pointed out, then, that there are two 
general stages in the full development of the self. At the first of these 
stages, the individual's self is constituted simply by an organization 
of the particular attitudes of other individuals toward himself and 
toward one another in the specific social acts in which he partici- 
pates with them. But at the second stage in the full development of 
the individual's self that self is constituted not only by an organi- 
zation of these particular individual attitudes of the generalized 
other or the social group as a whole to which he belongs. These 
social or group attitudes are brought within the individual's field of 
direct experience, and are included as elements in the structure or 
constitution of his self, (...).]”87 


6) Ihmisen edellä selitetystä kyvystä ottaa muiden rooli itseään koh- 
taan kehittyy Meadin mukaan ”yleistynyt toinen”, ja hän sanoo- 
kin, että ”Islellaista järjestynyttä yhteisöä tai sosiaalista ryhmää, 
joka antaa yksilölle hänen minuutensa ykseyden, voidaan kutsua 
'yleistyneeksi toiseksi. [The organized community or social group 
which gives to the individual his unity of self may be called the 
generalized other”.]”88 


7) Mead lukitsi omana itsenään olemisen niin vahvasti toiseuteen, 
että hän piti toisiin ihmisiin samastumista ja heidän rooliensa 
ottamista suoranaisena ehtona yksilön omana itsenään olemiselle. 


86 MSS, s. 155. 
87 MSS, s. 158. 
88 MSS, s. 154. 

Hän kuvaili tilannetta muun muassa näin: ”Kun toisen vastauk- 
sesta tulee olennainen osa yksilön kokemusta tai käytöstä; kun 
toisen asenteiden ottamisesta tulee olennainen osa hänen käyttäy- 
tymistään — silloin yksilö ilmenee itsenä hänen omassa kokemuk- 
sessaan; ja ellei näin tapahdu, hän ei esiinny itsenä. [When the 
response of the other becomes an essential part in the experience or 
conduct of the individual; when taking the attitude of the other 
becomes an essential! part in his behavior — then the individual 
appears in his own experience as a self; and until this happens he 
does not appear as a self.]”89 


Tekstilainauksista käy ilmi, että Meadin ajattelua luonnehti näkemyk- 
sellinen varmuus, mutta sille olivat ominaisia pikemminkin kuvailevuus 
ja puheenomaisuus kuin tarkka sähkösanomatyyppinen määritelmälli- 
syys. Jo siksi totean tyytyneeni kompromissiin altistaessani hänen ajatte- 
luaan analyyttiselle tarkastelulle. Eräällä tavalla tämä on ollut kuitenkin 
välttämätöntä hänen ideoidensa selvittämiseksi, sillä aivan kuten esittä- 
mistäni sitaateista voidaan havaita, Meadin tapa ilmaista itseään oli 
runsas ja rönsyilevä, ja hänen lauserakenteensa olivat hegeliläisten esi- 
kuviensa mukaisia. 

Mead siis erotti yksilöminässä kaksi vaihetta, me:n ja I:n. Me muo- 
dostuu Meadin mukaan muiden ihmisten niistä asenteista, jotka ovat 
jäsentyneet ohjaamaan omaa käyttäytymistämme. Sen sijaan 1:lla Mead 
tarkoitti minuuden yksilöllistä puolta, jonka edellyttämisen tehtävänä oli 
varmistaa, ettei ihmistä tarvinnut olettaa mekaanisesti käyttäytyväksi 
suorittajaksi, mikä vaatimus muutoin näytti seuraavan. Tämä usein ”sub- 
jektiminäksi” luonnehdittu postulaatti ilmestyi Meadin minäkonseptioon 
toiseuden kautta muodostetun ?me?':n (eli ”objektiminän”) rinnalle ja sen 
täydennykseksi. 90 


89 MSS, s. 195. 


90 Kyseessä ovat englannin kielen yksikön ensimmäisen persoonan pronomini ”?” ja sen 
objektimuoto ”me”, jota ei pitäisi sekoittaa suomen kielen sanaan ”me”, vaikka Meadin 
ajattelun yhteisöllisyyttä korostavan luonteen vuoksi niin saattaa helposti käydäkin. Tällä 
tavoin ”me”-käsitettä on venyttänyt esimerkiksi Antti Eskola teoksessaan Persoonalli- 
suuskäsityksistä elämäntapaan (1985, s. 136). Sitä, mihin suomen kielen ”me”-sana viittaa, 
vastaa Meadin konseptiossa parhaiten ”the generalized other”, ?yleistynyt toinen”. Tässä 
yhteydessä ei voitane sivuuttaa sitäkään, että Meadin käsite ?se/f puolestaan liittyi hegeli- 
läiseen näkemykseen ”itsestä” absoluuttisen Hengen työntekijänä. Siten se on nähtävissä 
yhtäältä vaikeaselkoisena metafyysisenä käsitteenä mutta toisaalta myös pelkkänä kielen 
indefiniittipronominina. 

Subjektiminän ja objektiminän käsitteet ovat suomennoksia 1:n ja me:n käsitteistä, ja 
niitä käytetään varsin yleisesti kuvaamaan, mistä 1:n ja me:n välisessä erossa on kysymys. 
Mead käytti subjektin ja objektin käsitteitä minäkonseptiossaan varovasti, mikä kuvasta- 
nee enemmänkin vain sitä, että englannin kielessä hänen tarkoittamilleen asioille oli 
luontevammat vastineet (?P ja 'me”), kuin sitä, että subjekina oleminen ja objektina ole- 

Erään pohdinnanaiheen muodostaa se, millainen ero tai ”tehtävien 
jako” Meadin ajattelussa vallitsi itsen eli se/fjin ja minän eri puolien, eli 
I:n ja me:n, välillä. Nähdäkseni Meadin tavasta käyttää näitä käsitteitä 
voidaan päätellä, että sana ”self/” (”itse”) viittasi eräänlaiseen olemassa ole- 
vaksi ajateltuun entiteettiin. Tärkeää itsen käsitteessä on siihen liittyvä 
itsereflektion suhde. Itsen havainnoiminen tuottaa helposti kehäpäätel- 
män ja tarkastelijana ja kohteena olemisen yhdenaikaisuudesta johtuvan 
halkeaman oman minuuden ymmärtämiseen. Mainittakoon, että tässä 
tutkimuksessa olen käyttänyt se/f/-käsitteen suomennoksena ”itsen” ohella 
toisinaan myös sanaa ”minuus” viitaten minuuden kokonaisuuteen ja 
objektivoinnille antautumattomaan olemukseen, kun taas ”I:n” ja ”me:n” 
suomennoksena olen käyttänyt esineellistävämmältä vivahtavaa muotoa 
”minä”. Näiden sanojen runsas selittäminen johtuu englanninkielisten 
ilmaisujen huonosta käännettävyydestä suomen kielelle, ja tästä syystä 
minun on ollut pakko kääntää koko ajatusmaailmaa. 


2.2.2. Mead ja transsendentalismi 


Ihmiseen on eri filosofioissa ajateltu sisältyvän jotain pyhää, hengellistä, 
henkistä tai ylipäänsä jotain sellaista, mikä hänessä on persoonallista 
yksilöllisessä ja materiaalisiin seikkoihin palautumattomassa merkityk- 
sessä. Sen sijaan Mead vastusti jo ajattelunsa varhaisvaiheissa näkemyk- 
siä, että ihmisen mieli, tietoisuus ja tajunta ovat yliluonnollisia tai ihmi- 
seen olemuksellisesti liittyviä substansseja. 

Filosofiset näkemykset jaetaan usein kahtia juuri sillä perusteella, 
katsotaanko ihmiseen sisältyvän sentapaisia apriorisia eli kokemusta 
edeltäviä seikkoja, joita on usein kuvailtu esimerkiksi sielun tai persoo- 
nan käsitteillä. Tällaisilla transsendentaalisilla ominaisuuksilla on usein 
pyritty oikeuttamaan muun muassa ihmisoikeuksia sekä käsitystä, jonka 
mukaan ihmisellä on arvo sinänsä: ihmisarvo. Sen sijaan monissa jär- 
jestelmäkeskeisissä ja materialistisissa ajattelusuunnissa on korostettu 
ihmisen kuulumista massakulttuureihin ja ryhmiin sekä alttiutta lauma- 
tai joukkokäyttäytymiselle. Myös tältä pohjalta on koetettu muovata 
poliittisesti uskottavia yhteiskuntateorioita, joiden päämäärät ovat epäi- 
lemättä olleet humaanit ja demokraattiset. 

On huomattava, että tässä ajatusten sodassa monet käytetyt käsitteet, 
kuten persoonallisuus”, ovat tulleet ymmärretyiksi kovin eri tavoin. 
Kantilaisesta filosofiasta, kartesiolaisesta kumouksesta sekä niitä edeltä- 
neestä kristillisestä ajattelusta alkaen persoonan käsite on ymmärretty 
transsendentaalifilosofisesti: eräänlaiseksi ihmisen sisällä asuvaksi subs- 


minen olisivat olleet Meadille jotenkin vieraita tai merkityksettömiä aiheita tai että hän 
olisi vältellyt näitä käsitteitä. 

tanssiksi. Sen sijaan monet nykyajan materialistit ovat päätyneet ajat- 
telemaan persoonasta samalla tavoin kuin antiikin kreikkalaiset. He puo- 
lestaan tarkoittivat persoonan käsitteen etymologisella edeltäjällä ”naa- 
miota tai maskia”, jonka läpi näyttelijät puhuivat vuorosanansa teatte- 
reissa. Tällä tavoin ”persoonana” on voitu pitää myös ihmisille ulkoa päin 
muodostuneiksi ajateltuja piirteitä tai rooleja. 

Myös piirteen (feature) ja hahmon (die Gestalt) käsitteet ovat persoo- 
nallisuuden käsitteen ohella kiinnostavia, ja molemmat kuuluivat Meadin 
sanavarastoon — hahmon käsite ehkä juuri sen sen vuoksi, että Carl 
Stumpfin (1848-1936) Berliinin yliopistoon perustama Gestalt-psykologia 
oli noussut vastustamaan alkuperäistä hbehavioristista psykologiaa. 
Stumpf pyrki todistamaan, että jo havaintojen tasolla ihmissilmä erottaa 
etupäässä kokonaisuuksia ja vasta sen jälkeen etenee osiin. Vastaavasti 
myös Mead kiinnostui havaitsemisen ja vuorovaikutuksen prosessista ja 
piti hahmoja, piirteitä ja persoonallisuutta ensisijaisina tyypillisen holisti- 
sen näkemyksen mukaisesti. Hänen lähtökohtanaan eivät tosin olleet 
Stumpfin vaan erään toisen saksalaisen fenomenologin ja psykologin, 
Wolfgang Köhlerin (1887—1967) myöhemmin esittämät hahmopsykologi- 
set ajatukset.9! 

Sosiaalipsykologian ja psykologiatieteen täydentämistä näillä kertaal- 
leen jo ”vanhanaikaisiksi” tuomituilla antropologisilla käsitteillä voidaan 
pitää perusteltuna ainakin sikäli, kuin Meadin esittämällä tiedekritiikillä 
voidaan katsoa olevan merkitystä kokeellisen psykologian edelleen jatku- 
valla valtakaudella. Miten sitten Meadin oma ajattelu suhteutui trans- 
sendentalistien ja materialistien kiistaan minuudesta? 

Oman aikansa empirististä tieteenihannetta mukaillen Mead torjui 
monille uskonnoille tyypilliset selitykset, joissa sielua tai henkeä pidetään 
ihmisen inhimillisyyden perustana. Hän ei asettunut kannattamaan 
myöskään Kantin tieto-oppia tai kiinnostunut siitä. Toisaalta hänen 
Kant-torjuntansa ei ollut ehdotonta, vaan sen motiivit olivat vain prag- 
maattisia. Ne seurasivat siitä, että Meadin aikakaudella transsendentaa- 
liset selitykset olivat huonossa huudossa ja kantilaisuus oli jäänyt tieteen 
näyttämölle lähinnä tieteenfilosofisena uuskantilaisuutena. Empiirinen 
tiede nautti hurmahenkisestä voittokulusta. 

Keskeisen kysymyksen Meadin minäkonseptiossa muodostaa se, mitä 
hän ajatteli minuuksien olemassaolosta: katsoiko hän, että me ja 1 sekä 
niiden taustalla oleva ”itsestä tietoisuus”, self, ovat olemassa olevia enti- 
teettejä, vai pitikö hän näitä käsitteitä pelkkinä vertauskuvina? Tämän 
jaon mukaisesti minuuksien osatekijöistä puhutaan joko lainausmer- 
keissä tai ilman lainausmerkkejä. Filosofian onkin usein sanottu olevan 
vain päättämistä siitä, milloin jostakin ilmiöstä puhutaan ilman sitaat- 
teja ja milloin sitaattien käyttö on paikallaan. Tällä vähäpätöiseltä näyt- 


91 MSS, s. 37-38. 

tävällä ratkaisulla otetaan kuitenkin kantaa siihen, millainen todellisuu- 
den ajatellaan olevan, ja siihen, missä kulkee kuvitelman ja todellisuuden 
raja. Milloin esimerkiksi puhutaan minuudesta pitäen sitä teoreettisena 
vertauskuvana ja milloin minuuden ajatellaan olevan olemassa siten, että 
lainausmerkkeihin ripustaminen olisi harhaanjohtavaa? 

Mitchell Aboulafia on päätynyt tulkitsemaan, että Meadin minäkon- 
septio ei ole pohjimmiltaan metafyysinen kannanotto ja että myöskään I:n 
käsite ei ole ”noumenaalinen ego” (noumena! ego) vaan eräs kuvaus 
ihmisten toiminnasta (label for describing the actions of human beings).92 
Tämän mukaan me:n ja I:n erottaminen olisi vain käsitteellistä, eikä 
jakoa vallitsisi todellisuudessa. 

Eleganssistaan ja houkuttelevuudestaan huolimatta tämä näkemys ei 
ole kuitenkaan tyydyttävä, sillä Mead otti minän käsitteillään voimak- 
kaasti kantaa minuuksien olemassaoloon ja varsinkin Kantin näkemyk- 
seen transsendentaalisesta egosta. Aikakauskirjassa The Journal of 
Philosophy, Psychology, and Scientific Methods julkaisemassaan artikke- 
lissa The Mechanism of Social Conscious” Mead kirjoitti muun muassa 
näin: 


TP on Kantin transsendentaalinen itse, sielu, jonka James käsitti olevan 
näyttämön takana pitäen kiinni ideastaan antaa sille kasvava painotus. 
[The PT is the transcendental self of Kant, the soul that James conceived 
behind the scene holding on to the skirts of an idea to give it an added 
increment of emphasis.]93 


Meadin ja William Jamesin välillä onkin useita yhteyksiä. Esimerkiksi 
teoksessaan The Principles of Psychology (1890), jonka Mead hyvin tunsi, 
James esittelee useita empiirisen minuuden tyyppejä, kuten materiaa- 
lisen (materia!), sosiaalisen (social) ja hengellisen (spiritual) minuuden.94 
Sosiaalisen minän käsitteellään James tahtoi havainnollistaa, että ihmi- 
sellä on yhtä monta sosiaalista minuutta kuin minuudella itsellään on 
havaitsijoita. Aivan niin kuin tarkastelijat jakautuvat keskenään erilai- 
siin luokkiin ja ryhmiin, myös havainnon kohteella on yhtä monta mi- 
nuutta kuin hänellä on itseään arvioivia ryhmiä. Jamesin kannalta 
katsoen ihmisyksilöllä näyttäisi olevan yhtä monta olemuspuolta kuin 


92 Mitchell Aboulafia Meadia käsittelevässä artikkelissaan, joka on julkaistu Stanfordin 
yliopiston Internet-ensyklopediassa. Hän on tarkastellut kysymystä myös Mead-tutkimuk- 
sessaan The Cosmopolitan Self (2001, s. 14-15). 

93 Mead vuonna 1912 ilmestyneen The Journal of Philosophy, Psychology, and Scientific 
Methods -aikakauskirjan numerossa IX julkaistussa artikkelissaan ”The Mechanism of 
Social Consciousness” (s. 406). Artikkeli sisältyy myös kokoelmaan SW (s. 134—141). 

9 William James vuonna 1890 ilmestyneessä teoksessaan The Principles of Psychology 
(uusintapainos 1950). Jamesilta on kotoisin myös subjektiminän (7) ja objektiminän (me) 
jako, joka varmasti vaikutti Meadiin ja sisälsi samantapaisia ongelmia. 

hänellä on sosiaalisia sijainteja toisten ihmisten keskuudessa.?5 Meadin 
käsittein tarkasteltuna tällöin on kuitenkin kyse nimenomaan objekti- 
minuudesta eli me:stä, joka syntyy samastumisen ja roolinoton tuloksena 
— ei 1:sta, jota voidaan pitää transsendentaalisena samoin kuin molem- 
pien pohjana ja havaitsemisen maaperänä toimivaa itseä. 

Myös Jamesin edustama pragmatismi näyttää alistavan ihmisyksilön 
kiusallisesti kollektivismille — ainakin sikäli kuin ”toiseuden kautta ole- 
mista” pidetään itsestään vallitsevana tilana eikä pelkkänä selitysmalli- 
na. Joka tapauksessa James ajatteli toiseudesta varsin eri tavoin kuin 
Mead, sillä James ei ihannoinut tai ainakaan tunnustanut ihailevansa 
yhteen ja samaan ryhmään kuulumista eikä universalismia. Monen ryh- 
män jäsenyyttä sinänsä onkin pidetty yhtenä parhaista identiteetin 
vahvistamistavoista myös nykyaikaisen psykologiatieteen piirissä, sillä 
yhdessä ryhmässä epäonnistuttuaan ihminen voi hakeutua toiseen ja 
saada hyväksyvän vastaanoton siellä. Tämän identiteettistrategian toimi- 
miseksi on tosin tärkeää, että ryhmät, joissa ihminen on samanaikaisesti 
jäsenenä, ovat toisistaan riippumattomia. 

Eräs merkittävä Meadin ja Jamesin välinen ero on siinä, ettei James 
keskittynyt laajan julkaisu- ja tutkimustoimintansa keskellä yhtä perus- 
teellisesti kysymykseen, kuinka kieli liittyy minuuden kehitykseen. Il- 
meistä on, ettei Mead pitänyt transsendentaalista egoa pelkkänä aka- 
teemisena fiktiona tai metaforana, vaan Jamesin tapaan hän piti (tai tuli 
pitäneeksi) sitä olemassa olevana. Koska transsendentaalinen minuus on 
oman luonteensa vuoksi tietokyvyn tavoittamattomissa, sitä ei voida liioin 
tutkia, ja niinpä se väistämättä jääkin transsendentiksi. Mead teki siis 
tieteellisesti arvioiden ”oikein” karttaessaan koko puheenaihetta ja tuomi- 
tessaan sen metafyysisenä tieteen ulkopuolelle. Näin ollen myös 1:n käsi- 
te oli Meadille lähinnä ajattelun apuväline, jonka viittauskohteen ole- 
massaoloa koskevan ongelman hän salli jäädä arvoitukseksi. 

Oman metodologiansa kannalta tärkeämpänä Mead piti toiseuden 
kautta syntyvää me:tä, jonka hän määritteli sosiaalisesti havaittavaksi ja 
ilmiöiden sekä roolien maailmassa esiintyväksi luomukseksi. Sosiaalisen 
toiminnan kentässä syntyvien ”objektiminuuksien” yhteenliittymää eli 
”yleistynyttä toista” (the generalized other) voidaan puolestaan kuvailla 
eräänlaiseksi sosiaalisten minuuksien unioniksi tai yhteenliittymäksi. 

Vaikka minän eri osatekijöiden ontologinen asema jäikin perimmäl- 
tään epäselväksi, nähdäkseni Mead oli transsendentalisti kolmessa 
merkityksessä. Ensinnäkin (1) hänen käsitteensä 'sel/f muistuttaa elä- 
västi Kantin ”transsendentaalista egoa”, joka on puhdas ja muuttumaton 
ja takaa kokemuksellisen jatkuvuuden. Samassa asemassa toimii lisäksi 
minuuden luova ja objektivoinnilta piiloutuva komponentti, eli minuuden 
subjektiivinen puoli, 7. Yhteistä Meadin käsitteeseen '? on myös se (2), 


95 Emt. s. 294. 

ettei transsendentaalisesta egostakaan voida tietää periaatteessa muuta 
kuin että sen täytyy olettaa olevan olemassa. Kyseessä ovat siis perin 
abstraktit käsitteet, jotka johtuvat systemaattisen filosofian vaateista. 
Hädin tuskin ne mahtuvat filosofian ja psykologian sisäpuolelle tarvitse- 
matta jatkaa spekulaatioita teologian alueelle. Kolmanneksi (3) Meadin 
takaa paistaa transsendentaalifilosofian aurinko siksi, että hänen käsit- 
teensä the generalized other” viittaa johonkin yliyksilölliseen substanssiin, 
jonka olomuoto ei ole pelkästään yksilöihin kiinnittyvä ja siinä mielessä 
materiaalinen. Vaikka Mead torjuikin transsendentaaliset oletukset yh- 
teiskuntafilosofiastaan, hänen ajatustensa lukija ei voi mitään sille vaiku- 
telmalle, että Meadin persoonallisuuskonstituution taustalta kaikuu he- 
geliläinen julistus maailmanhengestä työssään. Meadiin epäsuorasti si- 
sältyvä transsendentalismi vahvistaa myös sanonnan: on mahdollista 
filosofoida Kantia vastaan tai Kantin puolesta mutta ei ilman Kantia. 


2.2.3. Luovan minuuden olemus ja motiivit 


Mead eli hyvin monenlaisten ajatusvirtausten jännitekentässä, joten ei 
ole ihme, että myös hänen oma ajattelunsa näyttää paikoin ristiriitaiselta 
ja jopa mahdottomalta ymmärtää yksiselitteisesti. Historianfilosofisen, 
idealistisen ja transsendentaalifilosofisen vaikutushistoriansa keskellä 
hän halusi pitää kiinni omana aikanaan muodissa olleesta kokeellisesta 
tieteenihanteesta ja sen normeista. 

Jännitteisyys näkyi Meadin kaksoisroolissa. Tieteenharjoittajana hän 
oli psykologi, mutta toisaalta hän oli myös kulttuuria tulkitseva filosofi ja 
aatehistoriallisen sekä poliittisen linjan vetäjä. Yhtäältä hän halusi pysyä 
uskollisena ihmisen tutkimiselle oman aikansa ihanteiden mukaisesti, 
mutta toisaalta hän halusi löytää sijan luovalle, itsestään tietoiselle ja 
itseään toteuttavalle minälle, jota ei voitaisi palauttaa ärsykkeiden ja 
reaktioiden kaavoihin tai paikantaa mihinkään yksittäiseen tekoon tai 
aktiin empirististen, positivististen ja behaviorististen ihanteiden mukai- 
sesti. Juuri tästä syntyi motiivi uudelle tieteelle, sosiaalipsykologialle. 

Meadin politisoituminen näkyi siinä, että hän piti hegeliläisyyttä pe- 
rimmältään deterministisenä aatemuodostelmana, joka uskottuna oppina 
veisi ihmisiltä perusteen toimia. Meadin omat käsitykset minuuden ra- 
kentumisesta voivat muistuttaa myös marxilais-leniniläistä tajunnan 
heijastusteoriaa, vaikka sosialismin teoreetikoiden nimiä joutuukin etsi- 
mään Meadin kirjoituksista kuin heiniä neulasuovasta.9 Meadin ympä- 


9%6 Esimerkiksi teoksissa MSS ja PP Karl Marxin nimi mainitaan kummassakin vain 
kerran ja teoksessa PA neljä kertaa — silloinkin useimmiten taivutusmuodossa ”Marxism” 
tai ”Marxian”. Marxismia Mead käsitteli asialle omistamassaan kirjoituksessa ”The social 
renaissance — Karl Marx and socialism” (MT, s. 215—241), jossa hän tarkasteli marxismin 

rille syntyneen marxilaisen kasvuston runsaus ei ole kuitenkaan ihmeel- 
listä, sillä Meadin omat kannanotot ihmisen ulkopuolisen todellisuuden 
vaikutusvallasta selittävät, miksi hänen ajattelunsa ympärille on myö- 
hemmin muodostunut tällaista faunaa. Tulkitsen Meadia niin, että näen- 
näisestä materialismistaan huolimatta hän tuli pitkäli sitoutuneeksi rat- 
kaisuihin, jotka vastaavat käsityksiä mielestä tai sielusta kokemusta 
edeltävänä minänä ja inhimillisen vapauden toteuttajana. Tässä valossa 
hän oli amerikkalaisten founding fathersien ja uudisraivaajien viitoitta- 
man esikuvan mukainen luova ja vapaa henki. 

Ensimmäinen Meadin minäkonseptiota koskeva pääväitteeni (1) onkin 
se, että Meadin teoriassa 1:n käsitteen tehtävänä oli perustella uusien 
merkitysten syntyä ja varmistaa paikka luovalle vapaudelle. Tällaista 
tulkintaa tukee myös ajallinen järjestys: me? syntyi Meadin teoriaan 
ennen ':ta, joka postuloitiin. ”Me':n etusija käy ilmi Meadin toteamuk- 
sesta, jonka mukaisesti hän sanoo: ”Me' on totunnainen, tavoista koos- 
tuva yksilö. Se on aina olemassa. [The 'me' is a conventional, habitual 
individual. It is always there.]”97 Tämän me:n rinnalle syntyy sitten tuo 
arvoituksellinen 1. Näiden minän eri puolien lähtökohtana puolestaan on 
self, itse, jota voitaisiin kuvata hegeliläisellä itsestä tietoisuuden käsit- 
teellä. Juuri se tekee mahdolliseksi introspektion: minuuden omakohtai- 
sen tarkastelun. Minuus (se/f) voidaan todeta itsereflektiossa, jossa ihmi- 
nen asettaa itsensä tarkastelun kohteeksi. 

Toinen Meadin minäkonseptiota koskeva väitteeni (2) on, että itsen 
(self) jakautuminen ”me':hin ja ”T:hin on seurannut itsen ottamisesta 
tarkastelun kohteeksi. Tarkastelun rakenteesta johtuu, että tähän itse- 
havainnoinnin suhteeseen on täytynyt löytää subjekti ja objekti. Loppu- 
tuloksena on ajautuminen kahden maailman kansalaiseksi, eräänlaiseen 
välitilaan ideaalisen ja aineellisen välille. 

Vaikka Mead pitääkin 1:ta ratkaisevana uuden aineksen syntymiselle 
merkitysten kehässä, hän pitää me:tä keskeisempänä omalle teorianmuo- 
dostukselleen. Mead näyttää ajatelleen, että ihmisellä voi olla sielu, jos on 
ollakseen, mutta tieteellisen tutkimuksen kannalta hän piti ensisijaisena 
keskittyä laatimaan selitysmalleja inhimillisen kielen ja toiminnan ym- 
märtämiseksi. Tästäkin näkökulmasta katsoen Mead vaikuttaa jättäneen 
filosofisen kysymyksen transsendentaalisesta egosta ”Herran haltuun”, ja 


suhdetta hegeliläisyyteen todeten muun muassa seuraavaa: ”What Karl Marx did was to 
take history and interpret it from the point of view of the development of the economic rather 
than of the logical process. Just as Hegel had centered his account of history about the 
various logical categories, so the Marxian historian centered it about the appearance of 
economic laws.” s. 224. Myöhemmille dialektisille materialisteille ominaisella tavalla Mead 
piti aineellisia resursseja ja valtasuhteita historian kehitystä muovaavina voimina, ja 
erityisen painon hän antoi sosiaalisille suhteille ja toiminnalle — täsmälleen oman yhteis- 
kunnallisen näkemyksensä mukaisesti. 
97 MSS, s. 197. 

tärkeämmän paikan hänen minäkonseptiossaan peri minuuden sosiaali- 
seen rakentumiseen liittyvä ja rooleihin mukautumisen kautta tuotettu 
me. Sama sosiaalisten olojen vaikutusta koskeva korostus näkyy hänen 
kannanotossaan, että olosuhteet ja toiminnan foorumit määräävät mi- 
nuuksien todellistumisen tavan. Mead julistaa, että 


T antaa tunteen vapaudesta ja aloitekyvystä. Tilanne on annettuna 
itsestään tietoista toimintaa varten. Olemme tietoisia itsestämme ja 
situaatiostamme, mutta tarkalleen ottaen se, miten toimimme, ei tule 
koskaan koetuksi, kunnes vasta toiminnan jälkeen. [The gives the 
sense of freedom, of initiative. The situation is there for us to act in a self- 
conscious fashion. We are aware of ourselves, and of what the situation 
is, but exactly how we will act never gets into experience until after the 
action takes place.]98 


Mitä Mead tarkoittaa tällä ajatuksellaan? Kyse on 1:n ja me:n keskinäi- 
sestä suhteesta. Mead lievensi näkemystään 1:n itsenäisyydestä ajattele- 
malla, että I:n ja me:n välillä vallitsee epäsymmetrinen riippuvuus. Itse 
asiassa hän koetti kumota ajatuksen transsendentaalisesta egosta redu- 
soimalla minuutta apriorisena pitävän olettamuksen vuorovaikutukselli- 
seen kehään. Hänen mukaansa tietoisuuden jatkuvassa virrassa I ei ole 
suinkaan tietoinen valinnoistaan vaan alttiina samastumisen kautta ke- 
hittyvän me:n vaikutuksille. 

Meadin mukaan me ja I ovat niin läheisessä vuorovaikutuksessa, ettei 
niitä voida erottaa toisistaan myöskään ajallisesti, ja juuri siten syntyy 
(hänen mielestään virheellinen) päätelmä 1:n merkittävästä roolista sekä 
kyvystä hallita koko tajuntaa. Psykoanalyyttisesti arvioiden kilpaisilla 
ovat tiedostumaton ja tietoisuus, joista kumpikin voi aika ajoin kadota 
tieteen näköpiiristä toisen kustannuksella. 

Meadin teoriassa keskeistä oli ”takaisinkytkennän” reflektiivinen suh- 
de, joka vallitsee me:n ja 1:n ja välillä. The Journal of Philosophy, Psycho- 
logy, and Scientific Methods -aikakauskirjassa julkaistussa artikkelis- 
saan ”The social self” Mead kirjoitti seuraavasti: 


Toiminta suhteessa toisiin tuottaa vastineita myös yksilössä itsessään — 
ja siten on olemassa toisenasteinen me, joka arvostelee, hyväksyy, tekee 
ehdotuksia ja suunnittelee tietoisesti, toisin sanoen reflektiivinen itse. 
[The action with reference to the others calls out responses in the indi- 
vidual himself — there is then another 'me' criticizing, approving, and 
suggesting, and consciously planning, i. e., the reflective self.”]99 


98 MSS, s. 177-178. 


99 Mead vuonna 1913 julkaistun The Journal of Philosophy, Psychology, and Scientific 
Methods -aikakauskirjan numero 10 artikkelissaan ”The social self” (s. 376). Artikkeli sisäl- 
tyy myös kokoelmaan SW (s. 142—149). 

Reflektion (eli heijastelun) ja siihen liittyvän refleksion (eli harkinnan) 
mahdollisuudella on Meadin mukaan suuri merkitys inhimillisen ajattelu- 
tilan syntymiselle. Ihmisen omankuvan ja toisten yksilöiden hänestä 
muodostamien käsitysten keskustellessa keskenään ihmiselle on tärkeää 
erottaa itsensä toisista. Mead ei käsittääkseni korostanut kuitenkaan 
”itselleen olemisen” ja ”toisille olemisen” eroa tarpeeksi eikä pitänyt sitä 
riittävän keskeisenä identiteetin muodostumiselle. Sen sijaan hän piti 
ihanteena ihmisen eri olemuspuolien sopeuttamista ja mukauttamista 
toisiinsa. Tämä käy ilmi jo siitä, mitä Mead sanoi minuuden kehityksestä 
katsoessaan, että ihmisen minuus voi kehittyä täysin vain, mikäli hän 
ottaa suhteessa itseensä sen jäsentyneen sosiaalisen ryhmän asenteet, 
johon hän kuuluu.100 

Asia olisikin ongelmaton, mikäli ihmisten välillä ei vallitsisi erimieli- 
syyksiä ja he olisivat asenteiltaan ja arvomaailmoiltaan samanlaisia. Sen 
sijaan Mead näyttää ymmärtäneen refleksion sopeutumiseksi toisten mie- 
lipiteisiin ja yhteiskuntaan: 


Refleksiivisyyden avulla — toisin sanoen käännyttäessä omien kokemus- 
ten puoleen — koko sosiaalinen prosessi tuodaan siihen osallistuvien 
yksilöiden kokemusten yhteyteen; juuri näin yksilön tulee mahdolliseksi 
ottaa toisten asenteet suhteessa itseensä ja yksilö voi mukauttaa itsensä 
tähän prosessiin sekä muunnella tämän prosessin tuloksia jokaisessa 
sellaisessa sosiaalisessa toiminnassa, johon hän osallistuu. Refleksiivi- 
syys on siten mielen kehityksen olennainen ehto sosiaalisessa proses- 
sissa. [It is by means of reflexiveness — the turning-back of the experience 
of the individual upon himself — that the whole social process is thus 
brought into the experience of the individuals involved in it; it is by such 
means, which enable the individual to take the attitude of the other 
toward himself, that the individual is able consciously to adjust himself 
to that process, and to modify the resultant of that process in any given 
social act in terms of his adjustment to it. Reflexiveness, then, is the 
essential! condition, within the social process, for the development of 
mind.]101 


Näin mielen syntyminen lukitaan sopeutumiseen, mukautumiseen ja tois- 
ten asenteiden ottamiseen ja ne puolestaan yksilöitä suurempaan sosi- 
aaliseen prosessiin. Koska myös ihmisen ”luova minuus”, I, on alttiina so- 
siaalisessa toiminnassa tapahtuvalle takaisinkytkennälle, tämä helposti- 
kin häivyttää näkyvistä minuuden luovan ja merkitysvariaatioita tuotta- 
van komponentin ihmisen minuudesta. Sama näkyy myös Meadin käsi- 
tyksessä ”yleistyneen toisen” asemasta: 


100 MSS, s. 155. 
101 MSS, s. 134. 

Järjestynyttä yhteisöä tai sosiaalista ryhmää, joka antaa yksilölle hänen 
minuutensa ykseyden, voidaan kutsua ”yleistyneeksi toiseksi”. Yleis- 
tyneen toisen asenne on koko yhteisön asenne. Näin ollen esimerkiksi 
pallopelijoukkueen tapauksessa joukkue itsessään on yleistynyt toinen 
jokaiselle jäsenelleen, jonka kokemusmaailmaan se järjestyneenä pro- 
sessina tai sosiaalisena aktiivisuutena kuuluu. [The organized commu- 
nity or social group which gives to the individual his unity of self may be 
called the ”generalized other”. The attitude of the generalized other is the 
attitude of the whole community. Thus, for example, in the case of such a 
social group as a ball team, the team is the generalized other in so far as 
It enters — as an organized process or social activity — into the experience 
of any one of the individual members of it.]102 


Monille muillekin pragmatisteille tyypillisesti Meadin ajatusmaailma kes- 
kittyi massakulttuurin ilmiöiden ympärille, eikä hänen suhtautumisensa 
niitä kohtaan ollut kovin kriittistä. Hän käytti yleistyneen toisen ha- 
vainnollistamiseen perhettä, armeijaa ja pallopeliä, ryhmien, joukkojen ja 
massojen toimintaa. Parhaalla tahdollakaan ei voi välttää vaikutelmaa, 
että hänen ajatuksensa ylistävät tavallisuuden ihanteita ja valtakulttuu- 
reihin sopeutumista. 

Siksi on ymmärrettävää, että hänen ajatuksistaan ovat olleet kiin- 
nostuneita lähinnä kollektivistit ja sosiaalisen sekä merkitysopillisen 
universalismin kannattajat. Mutta hämmentävää on, että hänen aja- 
tuksiaan ovat pyrkineet hyödyntämään myös postmodernistit, jotka ovat 
korostaneet kaiken suhteellisuutta, erilaisten pienryhmien ja vähemmis- 
töjen asemaa, objektiivisten totuuksien murenemista ja tiedon murusten 
riippuvuutta tietävistä subjekteista itsestään. 

Erään luonnollisen vastauksen ihmettelyyn voisi tarjota se, että myös 
”järjestyneet sosiaaliset ryhmät” voidaan ymmärtää keskenään erillisiksi 
organisaatioiksi, joista ihmiset voivat löytää paikkansa paremmin tai 
huonommin. Ryhmiin sopeutuminen tai samastuminen ei merkitsisi siten 
alistumista millekään järjestelmälle saati ihmisten valamista yhteen 
muottiin. Tämä tulee näkyville Meadin käsityksissä ”alakulttuureista”, 
jotka hän jakoi konkreettisiin ja abstrakteihin. Niitä ovat 


[...] konkreettiset sosiaaliset luokat tai alaryhmät, kuten poliittiset puo- 
lueet, kerhot ja järjestöt, jotka ovat tosiasiallisesti toimivia yhteis- 
kunnallisia yksiköitä ja joissa yksilöjäsenet ovat suoraan tekemisissä 
toistensa kanssa. Toiset taas ovat abstrakteja sosiaalisia luokkia tai ala- 
ryhmiä, kuten velallisten ja velkojien ryhmät, joissa yksilöjäsenet ovat 
tekemisissä epäsuorasti, [...]. [Some on them are concrete social classes or 


102 MSS, s. 154. 

subgroups, such as political parties, clubs, corporations, which are all 
actually functional social units, in terms of which their individual mem- 
bers are directly related to one another. The others are abstract social 
classes or subgroups, such as the class of debtors and the class of credi- 
tors, in terms of which their individual members are related to one 
another only more or less indirectly, (...).]103 


Epäilemättä myös Meadin kotikaupunkina palvelleen Chicagon kulttuuri- 
elämästä on löytynyt monenlaisia alakulttuureita, joista eräät ovat olleet 
järjestyneitä ja jotkut suorastaan omalakisia. Vaikka Meadin ajatuksia 
voidaankin tulkita suopeasti niin, että ihmisen identiteetin kehitys riip- 
puu olennaisesti siitä, minkälaiseen ryhmään hän kuuluu ja samastuu, 
Meadin näkemyksiä sävytti joka tapauksessa voimakas universalistinen 
painotus. 

Tämä on tullut näkyviin myös niissä lähinnä postmodernistien teke- 
missä jälkikäteistulkinnoissa, joissa Meadia on pidetty ”kosmopoliittisen” 
ihmis- tai minäkäsityksen luonnostelijana.104 Jos postmodernistien tavoit- 
teena on ollut yksilöllisyyden ja kulttuurirelativismin korostaminen, 
oudoksuttamaan jää se, miksi heidän on täytynyt etsiä omille näkemyk- 
silleen tukea lähinnä universalististen ja kollektivististen ajatussuuntien 
piiristä, eikä heille ole kelvannut sen enempää eksistentialismi kuin 
liberalismikaan, jotka julistivat ihmisen muitta mutkitta vapaaksi. 


2.2.4. Ryhmiin kuuluminen ja roolit 


Jo edellä viittasin Meadin ajatukseen, että ihmisen minuus voi kehittyä 
täysin vain, mikäli hän ottaa sen sosiaalisen ryhmän asenteet, johon hän 
kuuluu.105 Mead ei varmastikaan tarkoittanut tällä samastumisen ideal- 
laan mitään yksiselitteistä porukan mukaan lyöttäytymistä tai yksilön 
kaappamista massahurmokseen, ja hän halusi tunnustaa myös ryhmien 
väliset erot. Mutta silti ei voi välttyä vaikutelmalta, että tällä tavalla 
ajateltaessa yksilöä määrätään ja ohjaillaan ulkopuolelta hänen tahtonsa 
vastaisesti. 


103 SS, s. 157. 

104 Ks. esim. Mitchell Aboulafian tulkintaa teoksessa The Cosmopolitan Self (2001) ja 
Filipe Carreira da Silvan kirjassaan Mead and Modernity (2007) esittämiä arvioita. Vaikka 
kumpikaan ei ole postmodernisti (esimerkiksi Aboulafia on kirjoittanut Meadin suhteesta 
Levinasiin ja Sartreen), näissä nykyaikaista Mead-tutkimusta edustavissa tulkinnoissa 
näkyy voimakkaasti subjektin hajoamista koskevan postmodernin ajattelun vaikutus — 
samoin esimerkiksi Patric L. Bourgeoisin ja Sandra B. Rosenthalin teoksessa Mead and 
Merleau-Ponty (1991). 

105 MSS, s. 155. 

Ryhmän asenteiden ottaminen tapahtuu Meadin mukaan kahdessa 
vaiheessa, joita hän havainnollisti kasvatustieteellisillä käsitteillä ja esi- 
merkeillä. Ensimmäisessä vaiheessa ihmiset sopeutuvat toistensa eleisiin, 
ja merkitykset muodostuvat henkilökohtaisen antamisen ja ottamisen 
vuorovaikutuksessa. Tätä hän kutsui lasten käyttäytymisestä saatuja ha- 
vaintoja soveltaen ”leikkivaiheeksi”. Siihen liittyy merkityksellisten sym- 
bolien ja kielen oppiminen. Toinen vaihe on ”pelivaihe”, jossa ihmisyksilö 
sopeutuu laajempiin yhteiskunnallisesti olemassa oleviin roolimuodostel- 
miin, yleistyneeseen toiseen ja instituutioihin. Tätä on varsinainen sosi- 
aalistuminen, ja esimerkkinään Mead käytti baseball-peliä, johon osallis- 
tuessaan kaikki joukkueen jäsenet jakavat samat päämäärät ja jossa voi- 
daan saavuttaa tietty lopputulos. Sen tunnusmerkkejä ovat pelaajalle 
annettu tehtävä ja rooli, yhteiset tavoitteet sekä toiminnan jäsentyminen 
annetun orgaanisen kokonaisuuden mukaisesti.106 Mead katsoi, että ihmi- 
sestä tulee yhteiskunnan jäsen aivan vastaavalla tavalla. 

Ajatus tuntuu helposti hyväksyttävältä, mutta jokainen voi myös kuvi- 
tella, millaisia riskejä tällaiseen ihmiskuvaan sisältyy esimerkiksi vähem- 
mistöihin kuuluvien tai yleensäkin erilaisten ihmisten kannalta. Minuus 
nähdään samastumisen tuloksena, ja hyvän itsetunnon tunnusmerkkinä 
pidetään vain toisten ihmisten asenteiden ottamista suhteessa itseen. Mi- 
nuus nähdään toiseuden kautta, jolloin valta hyväksyä tai hylätä itse luo- 
vutetaan toisten ihmisten, yhteisöjen ja ulkopuolelta ihmisyksilöön asen- 
noituvien arvioitsijoiden käsiin. Tuomiot voivat perustua mihin tahansa. 

Asiaa ei välttämättä korjaa se, että ryhmiä on useita ja että ihminen 
voi siirtyillä ryhmien välillä. Vaikka ryhmät olisivatkin ”sosiaalisesti jä- 
sentyneitä” ja ihminen onnistuisi löytämään sopivaa seuraa, myös niissä 
mielipiteiden muodostus perustuu enemmistöjen vallankäyttöön ja sisäl- 
tää sopeutumisen vaatimuksia. Niinpä myöskään Meadin teoriaansa te- 
kemät varaukset eivät ratkaise perusongelmaa, joka syntyy ihmisten itse- 
määräämisoikeuden vaarantumisesta. Eräs jännite liittyy siihen, että filo- 
sofiassa ihmisen minuuden kehittymisen ehtona on yleensä pidetty va- 
pautta ja riippumattomuutta yhteiskunnan ja ryhmien mielipiteistä sekä 
määräysvallasta, kun taas Mead piti minuuden syntymisen tunnusmerk- 
kinä nimenomaan mukautumista ja sopeutumista niihin. 

Sosiaalisen ja poliittisen ongelmallisuuden ohella Meadin näkemyk- 
seen sisältyy myös käsitteellistä epätarkkuutta. Identifikaatio eli muiden 
asenteiden ottaminen on eri asia kuin minän identtisyys eli samuus.107 
Identifikaatiolla tarkoitetaan minäsubstanssin johtelua samastumisen 


106 MSS, s. 158-159. 

107 Minän identifikaation (eli samastumisen) sekä minän ajasta aikaan jatkuvan identti- 
syyden (eli samuuden) erosta on kirjoittanut ansiokkaasti Sven Krohn teoksessaan Ihmi- 
nen, luonto ja logos (1981, s. 265), jossa hän todistelee, ettei minän olemassaoloa voida 
johtaa samastumisesta eikä roolinotosta. Hän myös jatkaa, että ”I...] vain minän identti- 

syyden pohjalta voimme 'samastua”. 

prosessista, kun taas identiteetti on minuuden samana pysymistä ja sa- 
maksi kokemista ajasta aikaan, siis minän jatkuvaa olemassaoloa. Loogi- 
sesti arvioiden ei voida ajatella, että muiden asenteiden ottamisesta, toi- 
sin sanoen siitä, että asenteet ovat samat, seuraisi mitään, mikä koskisi 
minän olemassaoloa. Näin ollen sen enempää objektiminää kuin yleis- 
tettyä toiseuttakaan ei voitaisi johtaa roolinotosta tai toisten asenteiden 
ottamisesta. 

Tällaisessa argumentaatiossa onkin sekoitettu minän kokemat tapah- 
tumat minän olemassaoloon. Se puolestaan on virheellistä, sillä ollakseen 
jossakin prosessissa mukana minän täytyy ensin olla joka tapauksessa 
olemassa ja vieläpä pysyä samana prosessin kestäessä, jotta mitään kehi- 
tystä tai oppimista opitun päälle voisi tapahtua. Myös samastumisen 
oletukseen sisältyy virhe. Huomattava on, ettei toisten asenteita voitaisi 
missään tapauksessa todella ”ottaa”, sillä kokemuksellisen erillisyytemme 
vuoksi emme voi koskaan varmasti tietää, mitkä toisten asenteet ovat. 

Identifikaation (tai samastumisen) suhde sai kuitenkin tärkeän ase- 
man Meadin ajattelussa, sillä sen kautta hän koetti ratkaista keskeisen 
teoreettisen ongelmansa eli vastata kysymykseen, miten kielen merki- 
tykset muodostuvat yhtäpitäviksi. Hän kytki minän asemaa koskevat 
päätelmät kielifilosofiaan olettamalla yleisen ja kaikille yhteisen subjekti- 
viteetin, jonka tarkoitus oli silloittaa ymmärtämisen kuilu. Tällainen rat- 
kaisu oli naturalistinen ja sosiaalisuutta painottava. 

Vaatimus perustella kielen samaamerkitsevyys sisältyy myös idea- 
lismille läheisiin individualistisiin merkityksenteorioihin, kuten Edmund 
Husserlin fenomenologiaan.108 Merkitysten konstituutiota koskevilta rat- 
kaisuiltaan se edustaa vastakohtaa teorioille, joissa minän oletetaan mää- 
räytyvän ”ulkoa päin”. Husserl päätyi edellyttämään minän, jonka on 
oltava loogisesti ennen kuin kokemusten jäsentäminen yhdeksi (kokemus- 
maailman ajallinen ja avaruudellinen hahmotus) ja kielen oppiminen ovat 
mahdollisia. Tämän mukaan kokemusten jäsentyminen ja kielen oppi- 
minen edellyttävät minän, jonka tehtävänä on liittää eri aikoina esiin- 
tyvät kokemukset yhdeksi kokonaisuudeksi. Näin ajatellen ihmisen iden- 
titeetti rakentuu ensisijaisesti yksilön sisäisten kokemusten suhteissa — ei 
yliyksilöllisenä yleispätevyyden tasona tai yksilöminuuksien ”unionina”, 
kuten yleistettynä toiseutena. Transsendentaalisen ja apriorisen minuu- 
den olemassaolo nähdään siis välttämättömänä, jotta ihmisellä voisi olla 
suhde maailmaan; tosin kielen merkitysten yhtäpitävyyttä tämä ajattelu- 
tapa ei selitä. 


108 Aivan kuten Hans Joas toteaa teoksessaan G. H. Mead — A Contemporary Re-Exami- 
nation of His Thought (1985, s. 13-14), intersubjektiivisuuden ongelma oli 1930-luvun 
tieteenfilosofian keskeinen kysymys, ja sitä pohtivat niin loogikot, fenomenologit, herme- 
neutikot kuin pragmatistitkin. Keskeinen kysymys koski sitä, miten sovittaa yhteen fysi- 
kaalisen objektivismin ja transsendentaalisen subjektivismin ero. Sekä Mead että Husserl 
onnistuivat esittämään tähän kysymykseen tyydyttävän vastauksen. 

Kokemusta edeltävän minän tarpeellisuus koskee myös roolinottoa. Se, 
että minä on loogisesti ensin, tekee mahdolliseksi roolinoton. Sen enempää 
Meadin ajattelussa kuin tällaisessa kritiikissäkään ei ole kysymys pel- 
kästä demonstraatiosta, mutta käytännöllisestikin katsoen on ilmeistä, 
ettei esimerkiksi näyttelijä voi ottaa roolia ilman, että hänellä on jo minä, 
joka ottaa roolin. 

Muutamat taas ovat väittäneet vanhan sanonnan mukaisesti, ettei 
teatterin pienin yksikkö ole yksi vaan kaksi. Sen muodostavat osapuolet, 
joiden välisen kontaktin varaan toiminta ja draama (kreik. dräma = 
toiminta) rakentuvat. Heille voidaan huomauttaa, että teatteri hyödyntää 
roolinottoa tietoisesti ja että myös sen taustalla pitää olla vahvoista yksilö- 
minuuksista koostuvaa toimintaa. Kehnolla identiteetillä varustetuista ei 
ole yleensä näyttelijöiksi. 

Minuuden psyykkinen rakentuminen on joka tapauksessa eri asia kuin 
roolinoton tietoinen käyttäminen ja hyödyntäminen esittävien taiteiden 
välineenä. Meadin teoriassa on kyse spontaaniksi ajatellun prosessin ku- 
tukseen ja ohjaukseen. Juuri tämä voi havainnollistaa Meadin minäkäsi- 
tykseen sisältyvää valtapolitiikkaa, kun päätetään esimerkiksi siitä, mitä 
yhteiskunnallisella näyttämöllä loppujen lopuksi tapahtuu. Valtaa käyt- 
tää ”ohjaajan” kaitseva käsi. 

Symbolinen interaktionismi voi lisätä esittävien taiteiden piirissä toi- 
mivien ihmisten itseymmärrystä ja luoda menetelmällisiä valmiuksia esi- 
merkiksi näyttämötyöhön, mutta perimmältään Meadin minuuskäsityk- 
set olivat kotoisin eri maailmasta. Symbolinen interaktionismi ei tuo 
erityistä lisäarvoa näyttämötyöhön vaan pikemminkin vain kuvaa sitä. 
Näyttämötyö puolestaan ei paljoakaan valaise sitä, miten symbolifunktio, 
merkitykset, kieli ja minuus voivat loogisesti katsoen syntyä, eikä teatte- 
rin maailma siten ulotu Meadin merkityksenteorian ja minäkonseption 
piiriin. Vaikka minuuden katsottaisiinkin rakentuvan kehityshistorialli- 
sesti tai yksilöpsykologisesti roolinoton kautta, tätä spontaaniksi nähtyä 
sosialisaatioprosessia ei voida sellaisenaan siirtää teatterien näyttämöille 
— paitsi ehkä absurdin teatterin luomiseksi. 

Mitä syvällisemmin tutkija perehtyy Meadin teoriaan, sitä vakuuttu- 
neemmaksi hän tulee myös vastaväitteiden oikeutuksesta. Näkemys, että 
minällä pitää olla apriorinen eli kokemusta edeltävä asema kokemisen 
mahdollistajana, on yhtä perusteltu kuin käsitys, että minä jatkokehittyy 
psykologisesti roolinoton kautta. 

Vaikka esimerkiksi lockelaisittain voitaisiin ajatella, että ihminen on 
syntyessään tyhjä taulu (tabula rasa), jonka vasta kokemuksesta tuleva 
tieto täyttää, kokemusta edeltävänä täytyy kuitenkin olla olemassa tuo 
taulu. Tälle yhtäpitävästi on johdonmukaista ajatella, ettei minuuskaan 
tule ihmiselle kokemuksesta. Mutta se luonnollisestikin kehittyy koke- 
muksen myötä samaan tapaan kuin Locken erään preussilaisen kriitikon 


96 


mukaan tietokaan ei tule suoraan kokemuksesta (aus die Erfahrung) 
vaan sen myötä (mit die Erfahrung). Kantin mukaan vasta ymmärrys luo 
kokemuksiin järjestyksen, ja järjestyksen asettajana on kokemusta edel- 
tävä minä. 


2.2.5. Minuuksien järjestys 


Ihmisyksilöt voivat luonnollisestikin itse määrittää paikkaansa yhtei- 
sössä, ja heillä on varmasti myös kyky vastustaa sopeutumista ja so- 
peuttamista toisten eleisiin tai rooleihin. Juuri tähän viittaa itsen käsite, 
self. Sekä Meadille että Hegelille itse oli nimenomaan itsestään tietoinen 
olento. Toisaalta kumpikaan ei korostanut riittävästi ihmisen itsemäärää- 
misoikeutta ja subjektin suvereeniuutta itse päättää merkitystenannos- 
taan. Sekä Meadin että Hegelin teorioissa ihminen nähdään sosiaalisiin 
normeihin sopeutujana ja maailmanhengen toteuttajana kohtalomaisesti. 

Entä mikä asema itsellä loppujen lopuksi oli verrattuna Meadin minä- 
konseption muihin komponentteihin? Meadin teoriassa minän historialli- 
sesta kehittymisestä voidaan käsitettä self pitää ajallisesti ensisijai- 
simpana. Itse eli se/f on myös minuuden faktuaalinen, sen tosiasiallinen, 
lähtökohta. Se/f perustuu itsen havainnoimiseen ja muodostuu introspek- 
tiivisestä itsen tiedostamisesta. Itsen olemassaolo edeltää me:tä ja I:ta 
sekä näiden käsitteiden introdusoitumista Meadin teoriaan. Mead siis 
tavallaan joutui tunnustamaan, että minuuden syntymistä ennen pitää 
olla jokin ”itse”, jolle roolit voivat muodostua. Näin ollen transsenden- 
taalisen egon vaatimus sisältyi hänen teoriaansa epäsuorasti, ja hän myös 
joutui vastaamaan tuohon vaatimukseen. 

Me ja I puolestaan syntyvät itsereflektion kautta: minän heijastelemi- 
sesta toisissa sekä toiseudesta saadun kuvan vertaamisesta omaan käsi- 
tykseen minästä. Tällöin me:n käsite viittaa minän sosiaalisiin rooleihin 
ja kuvailee minuuden asemaa sosiaalisissa tilanteissa. I:n käsite puoles- 
taan syntyi vastaukseksi siihen, minkä vaikutuksesta merkitykset ja mer- 
kitysten muunnelmat ovat syntyneet ihmisten vuorovaikutukseen. 

Tulkintani mukaan Meadin käsite I viittaa ihmisten kykyyn ymmärtää 
symboleja. Se edustaa samalla Meadin vastausta merkitysten alkuperän 
ongelmaan, siihen, mistä merkitykset ylipäänsä syntyvät ja kuka ne tu- 
ottaa tuohon eleiden, aktien ja symbolien kehään. 7:n käsite viittaa tässä 
prosessissa subjektiin, joka luo merkitykset ja toteuttaa arvottamistehtä- 
vää sekä moraalista harkintaa. 

Toiseuden kautta tuotettujen objektiminuuksien (me) lopputuloksena, 
yhteenliittymänä ja yhteiskunnallisen sopeutumisen päämääränä on puo- 
lestaan ”yleistynyt toinen” (the generalized other), joka on nähtävissä sekä 
Meadin egologian poliittisena osana että antropologisena perusratkaisu- 
na, jolle hän halusi rakentaa yhteiskunnallisia suhteita. Yleistyneen toi- 

sen käsite on tärkeä myös yhteiskuntatieteiden metodologialle. Suureksi 
osaksi juuri sen varaan rakentui Meadin jälkivaikutuksen perustalle ke- 
hittynyt sosiaalipsykolgia. Tässä mielessä 'yleistynyt toinen” on voitu ym- 
märtää metafyysisesti, eli käsitteenä, jolle oletetaan ontologisesti olemas- 
sa oleva viitauskohde. Tai se on voitu ymmärtää pelkästään vertaus- 
kuvallisesti, ihmisten suhteita luonnehtivana käsitteenä, kuten relatio- 
nistit ajattelevat. Näkemykseni mukaan tämä käsite on kaikkine huoline 
ja murheineenkin sosiaalipsykologisten persoonallisuusteorioiden sydän. 

Tuskin olisi kovin väärin sanoa, että yleistyneen toisen käsite merkitsi 
Meadille ennen muuta mahdollisuutta sivuuttaa tai korvata kaksi- 
tahoinen näkemys, jonka mukaan joko on maailma, jonka yksilöllinen 
subjekti luo, tai on objektiivinen sosiaalinen maailma annettuna. ”Yleis- 
tynyt toinen” viittasi Meadin ajattelussa pikemminkin maailmaan, jonka 
muodostaa yleinen inhimillinen subjektiviteetti. Siitä puolestaan voitaisiin 
käyttää humanistisen filosofian näkökulmasta sanaa ”ihmisyys”.109 

Näin ajatellen filosofian ja psykologian keskeisenä ongelmana ei olisi 
syytä pitää sitä, millainen minän ja maailman suhde on, kun olemassa 
olevana voitaisiin pitää ensisijaisesti maailman kokonaisuutta, jossa 
myös ihmisyksilöillä on paikkansa osana hegeliläistä maailmanhengen 
luomisprosessia. Kuitenkin tämä oletus on rohkea, sillä jo sen lausuminen 
edellyttäisi asettumista yksilöllisen minuuden ulkopuolelle tarkastele- 
maan maailmaa ja minää kokonaisuutena. Silloin minkä tahansa asian 
kuvaaminen, määritteleminen ja selittäminen edellyttäisivät periaattees- 
sa koko universumin kuvaamista, kun todellisuus nähtäisiin yksiaineksi- 
sena kokonaisuutena. Tuloksena olisi hurjaa metafysiikkaa ja poliittista 
teoriaa. 

Sama ongelma sisältyy myös sinänsä hienoon ajatukseen, että ihmistä 
erottaa muista luonnonolennoista hänen kykynsä katsoa itseään muiden 
silmin. Tämän mukaan ihmisen mahdollisuus ymmärtää näkökulmien 
vastavuoroisuus mahdollistaa sekä kommunikaation että etäisyyden oton 
itseen. Mutta — mutta, mutta: edelleen kyseenalaista on, kuinka tuo irrot- 
tautuminen voi tapahtua. Ihmisyksilö kun on perimmältään kovin situ- 
aatiosidonnainen, toisin sanoen riippuvainen fysiologisesta perustastaan 
ja ympäristöstään ja tarkastelee maailmaa väistämättä omasta subjek- 
tiivisesta näkökulmastaan, joka useasti on niin tavattoman ahdas ja 
pieni. 


109 Meadia voidaan jyrkästä naturalismistaan huolimatta pitää humanistina sikäli, että 
hän kirjoitti lämpimään syvyyn filantrooppisista (kreikan kielen sanoista philos = ystävä ja 
änthropos = ihminen) ajatussuunnista. Esimerkin tarjoaa essee ”Philanthropy from the 
point of view of ethics”, joka julkaistiin Ellsworth Farisin (et al.) toimittamassa kokoel- 
massa Intelligent Philanthropy vuonna 1930 (s. 133—148). Hänen ihmisystävällisyytensä ja 
humanisminsa oli kuitenkin lähinnä sosiaalisuutta ja yleismaailmallisuutta, josta jäivät 
puuttumaan humanismin perinteelle tyypillinen individualismi ja yksilönvapauden koros- 
taminen. 

2.3. SOSIAALINEN AKTI JA TOIMINTA 


Mead viittaa sosiaalisiin eleisiin ja akteihin toistuvasti kokoelman Mind, 
Self, and Society kirjoituksissa, mutta aktin (act) käsite oli Meadille niin 
tärkeä, että aihetta koskevia kirjoituksia on julkaistu myös kysymykselle 
omistetussa valikoimassa The Philosophy of the Act (1938). Seuraavaksi 
pyrin tarkastelemaan, minkälainen yksikkö tuo ”akti” oikeastaan on, 
millä tavoin aktit esiintyvät vuorovaikutuksessa ja viestinnässä ja milloin 
aktit muuttuvat toiminnaksi (action). 

Meadin ajattelussa sosiaaliset aktit eivät olleet vain merkityksen- 
teorian ja mielenfilosofian perusyksiköitä, vaan ne liittyivät myös havain- 
nonfilosofiaan ja todellisuutta koskevaan tieto-opilliseen järkeilyyn. Toi- 
minnan käsitteen kautta sosiaalisten aktien vaikutukset ulottuivat yh- 
teiskuntafilosofiaan ja politiikkaan. Näissä yhteyksissä sanan ”ac?t” voisi 
parhaiten kääntää suomen kielen sanaksi ”teko”, joka valottaa ”akteista” 
niiden tietoisen, tarkoitetun ja toiminnallisen luonteen. Mutta aktin kä- 
site on myös teon käsitettä laajempi. Merkitysopillisissa yhteyksissä ja 
mielenfilosofiassa sana ”act” viittaa tahattomiin ja reaktiomaisiin ”het- 
kiin”, ja aktin käsitteestä ovat innoitusta saaneet paitsi Rom Harrön ta- 
paiset etogenian pioneerit, myös ne symbolisen interaktionismin kehitte- 
lijät, jotka ovat tarkastelleet erilaisia episodeja vuorovaikutuksessa: esi- 
merkiksi epifanisia momentteja (”oivalluksen hetkiä”) elokuvatutkimuk- 
sen piirissä.!10 Joka tapauksessa sosiaalinen teko oli myös Meadin mie- 
lestä ihmistieteellisen analyysin oikea yksikkö. Tekoja ei pitänyt ym- 
märtää irrallisiksi, vaan niiden välillä piti nähdä yhteiskunnallista jatku- 
vuutta, toimintaa, jota voitiin selittää tieteellisessä ja ennustettavuutta 
sisältävässä teoriassa. Muiden motivaatiotekijöidensä lisäksi tutkittavien 
oli näin mahdollista säilyttää myös arvokkuutensa. 


2.3.1. Tutkimuksen pienin yksikkö: sosiaalinen teko 


Mead jakoi inhimillisen vuorovaikutuksen aktit kahteen luokkaan: yh- 
täältä ”akteihin itseensä” (acts-as-such), joilla tarkoitetaan inhimillisen 
toiminnan yksiköitä sellaisinaan, ja toisaalta ”sosiaalisiin akteihin” (so- 


110 FEpifanisesta momentista ks. esim. Norman K. Denzinin teosta Symbolic Interactio- 
nism and Cultural Studies — The Politics of Interpretation (1992) ja omaa teostani Dialogi- 
nen filosofia — Teoria, metodi ja politiikka (2003, s. 229—232 ja 2008, s. 232-236). Episodeja 
tutkii myös Rom Harren kehittelemä etogenia, jossa analysoidaan ihmisten luonnollisissa 
elinympäristöissään antamia biologis-kausaalisia, formaaleja ja enigmaattisia ”selontekoja” 
pyrkien palauttamaan myös viimeksi mainitut ”arvoitukselliset” selitykset johonkin for- 
maaliin säännön seuraamista kuvaavaan malliin. Ks. Harren teoksia vuosilta 1979 ja 1983 
sekä hänen yhdessä Paul F. Secordin kanssa julkaisemaansa teosta vuodelta 1972. 


99 


ctal acts), joilla viitataan sosiaaliseen aktiivisuuteen (activity) ja toimin- 
taan (action). 

Tarkastellessaan ”akteja itseään” Mead jaotteli niiden ominaisuudet 
neljälle tasolle aktien monimutkaisuuden tai kehittyneisyyden mukaan. 
Ensimmäisen (1) ja yksinkertaisimman aktien tason muodostavat im- 
pulssit (impulse), joiden mukaisesti yksilöorganismi reagoi ärsykkeisiin 
tai ongelmallisiksi kokemiinsa tilanteisiin. Akti voi siis olla myös reaktio 
edellä selitetyn mukaisesti. Impulssin voi aiheuttaa esimerkiksi vihollisen 
tai kilpailijan tunkeutuminen eliön havaintokenttään. Toisen (2) asteen 
muodostaa havaintovaihe (perception). Havaintovaiheen tasolla organismi 
jäsentää tai analysoi ongelman, toisin sanoen päättelee vihollisen tai kil- 
pailijan aikeita ja esimerkiksi varmistaa pakotien. Kolmannella (3) eli 
manipulaation (manipulation) tasolla organismi laittaa johtopäätöksensä 
täytäntöön ja pyrkii ratkaisemaan ongelmallisen tilanteen esimerkiksi 
suojautumalla, pakenemalla tai hyökkäämällä. Neljännessä (4) eli aktin 
loppuunsaattamisen (consummation) vaiheessa yksilöolento on ratkaissut 
kohtaamansa ongelman ja mahdollisuuksien mukaan varmistanut ole- 
massaolonsa jatkumisen, palautunut alun perin vallinneeseen tilaan tai 
luonut uuden tasapainotilan.1!1 

Aktien jakamisessa osiin näkyi Meadin esittämä behaviorismin arvos- 
telu. Behavioristit olivat pitäneet akteja ja reaktioita toiminnan pienim- 
pinä yksikköinä analysoimatta niiden perusluonnetta ja olemusta tarkem- 
min. Tällöin myös ihminen nähtiin passiivisena reagoijana, joka käyttäy- 
tyy ärsykkeiden ja reaktioiden kaavassa mekanistisesti. Sen sijaan 
Meadin luoman analyysin kautta paljastuu, että aktien kuluessa yksilöt 
tekevät valintoja. He luovat tilanteita ja manipuloivat ärsykkeiden ja re- 
aktioiden prosessia, jolloin käyttäytyminen muuttuu toiminnaksi. Elolli- 
sia organismeja ei nähdä tällöin ympäristön ärsykkeisiin yksipuolisesti 
reagoivina olentoina vaan toimijoina, jotka muokkaavat käsityksiään to- 
dellisuudesta havaintojensa ja päättelytoimitustensa kautta. 

Erityisesti tämä koskee ihmisten toimintaa: ihmiset tekevät sosiaalis- 
ten aktien aikana valintoja ja siten sekä muovaavat käsitystään vallitse- 
vasta todellisuudesta että vaikuttavat siihen, millaiseksi todellisuus muo- 
dostuu. Meadin käsittein ilmaistuna ihminen voi omalla valikoivalla ha- 
vainnoinnillaan rekonstruoida suhteensa ympäristöön. Hän voi myös 
muuttaa sitä havaintojen kautta tuottamillaan ”sosiaalisilla objekteilla” 
(social object), jollaisia ovat esimerkiksi ”pakotie” tai ”hyökkäyssuunni- 
telma”. Ne ovatkin tyypillisiä sosiaalisen aktiivisuuden (activity) kautta 
tuotettuja objekteja, joita ei olisi todellisuudessa ilman havaitsijaa, toisin 
sanoen ilman yksilöorganismia, joka asettaa ne todellisuuteen tai löytää 


111 George H. Mead teoksensa PA luvussa ”General analysis of knowledge and the act” 
(s. 3—25). 

ne todellisuudesta omien sosiaalisessa vuorovaikutuksessa tuotettujen 
tarpeidensa tai havaintojensa pohjalta. 

Tässä mielessä todellisuutta ei ole syytä olettaa olevan olemassa ha- 
vaitsijasta riippumattomana. Toisaalta havaitseminenkaan ei tapahdu 
vain kantilaisittain, aprioristen muodollisten kategorioiden ja prinsiip- 
pien välityksellä, vaan se sisältää sosiaalisiin tilanteisiin ja vuorovaiku- 
tussuhteisiin perustuvaa ainesta. Mikäli tämä aines on lainalaista, 
esimerkiksi evoluutioteoriassa esitetyn kamppailun ja luonnonvalinnan 
tapaan syntynyttä, se ohjaa kategorisesti eli määräävästi myös ihmisen 
kehitystä tietynlaiseksi omaa etuaan perääväksi, ahneeksi ja itsesäily- 
tykseen tähtääväksi luonnonolioksi. Inhimillisen poikkeuksen tähän kaa- 
vaan tuo se, että ihminen, toisin kuin eläin, voi tiedostaa asemansa ja 
motiivinsa. Omistaessaan itselleen ajattelutilaa aktien prosessissa ihmi- 
nen voi toimia toisin kuin hänen sisäiset ja lajinsäilytyksen kannalta tar- 
peelliset yllykkeensä vaatisivat. Juuri tämä tekee ihmisen inhimillisyy- 
den mahdolliseksi, ja ihminen voi esimerkiksi pidättäytyä väkivallasta tai 
toimia altruistisesti, vaikka se olisikin oman edun vastaista. 

Voidaan sanoa, että Meadille havaitseminen ei ole pelkästään tietoi- 
suudessa oleva aistinfysiologinen toiminto, ominaisuus tai ilmiö. Sen 
sijaan havaitseminen on suhde havaitsijan ja kohteen välillä. Mead meni 
jopa niin pitkälle, että hän piti tätä havaitsemisen suhdetta objektiivisena 
tutkimuksen kohteena samaan tapaan kuin viestinnällisen vuorovaiku- 
tuksen prosessiakin. Vastaavasti hän ajatteli, etteivät myöskään havain- 
non kohteet ole sellaisinaan olemassa havaitsijoista riippumattomina, 
vaan myös ne konstruoidaan aktien ja reaktioiden prosessissa, ja ne muo- 
dostavat yhden navan havaintojen vuorovaikutuksellisessa kentässä.1!2 
Aistikyvyn kategoriatkaan eivät ole tämän mukaan pelkästään koke- 
musta edeltäviä vaan kokemuksista riippuvia. 

Keskeistä Meadin käsityksille havaitsemisesta ja todellisuudesta on se, 
että havaitsemisen ja sitä kautta todellisuuden tuottamisen motiivit syn- 
tyvät yksilöiden ulkopuolisesta maailmasta. Ympäristön kanssa koetut 
ongelmat ja ristiriitatilanteet ohjaavat havaitsemaan ja tuottamaan 
todellisuutta tietyllä tavalla. Havaitsemisen prosessiin vaikuttavat tällöin 
(1) ympäristö sinänsä luomalla yksilöiden tajunnassa ärsykkeitä, (2) 
havaitsijan kokemusta edeltävät kategoriset ehdot ja ennakkoedelly- 
tykset sekä (3) yksilöiden mahdollisuudet jäsentää ja tuottaa todellisuus- 
kuvaansa valintojen kautta. Todellisuudesta muodostuu tällöin sellainen, 
mihin vuorovaikutukselliset havainnon suhteet yksilön ja hänen ympä- 
ristönsä välillä antavat aiheen, ja oliot sekä objektit 


[...] ovat sellaisia kuin ne ovat suhteessa yksilön ja hänen ympäristönsä 
välillä sekä tästä suhteesta johdeltuina. [(...) are what they are in the 


112 PA s. 81. 

relationship between the individual and his environment, and this rela- 
tionship is that of conduct.]!13 


Entä minkälainen tuo Meadin usein mainitsema sosiaalinen akti (the 
social act) on, ja miten se eroaa aktista itsestään (the act-as-such)? Sosi- 
aaliset aktit eivät liity pelkkään merkitysten muodostumiseen vaan sen 
jälkeiseen toimintaan (action). Sosiaaliset aktit ovat osiensa, eli merkitys- 
aktien, kokonaisuuksia, ja niihin sisältyy sosiaalisen toiminnan alkeis- 
muotoja. Mead määritteli sosiaaliset aktit suhteessa niiden päämääriin, 
sosiaalisiin objekteihin. Akteista tulee sosiaalisia aivan niin kuin eleistä 
tulee merkityksellisiä, kun kaksi tai useampia yksilöitä toimivat samassa 
sosiaalisessa organismissa, jossa niillä on yhteisiä päämääriä, ja kun 
osallistujat jakavat samat merkitykset. ”Sosiaaliset organismit” puoles- 
taan eivät ole yksilöolentoja, vaikka ne koostuvatkin yksilöistä. Sen sijaan 
Mead luonnehti niitä ”yksilöorganismeista koostuviksi sosiaalisiksi ryh- 
miksi” (a social group of individual organisms), joilla on itsenäinen ole- 
massaolo.114 

Meadin mukaan sosiaalinen akti on merkitysaktien ”toinen kerros”, 
jossa yksilöt määrittyvät suhteessa toisiinsa ja yhteisöön sekä osallistuvat 
sosiaaliseen toimintaan. ”Aktien itsensä” (eli merkitysaktien) tasolla ”yk- 
silöorganismien” (individual organisms) ja ”fysikaalis-biologisen ympä- 
ristön” (physical-biological environment) välinen suhde vastaa sosiaalisten 
aktien tasolla esiintyvää ”käyttäytymisen sosiaalisen prosessin” (social 
process of behavior) ja ”sosiaalisen ympäristön” (social environment) suh- 
detta.115 Tässä mielessä sosiaaliset aktit ovat sosiaalisia tekoja, ja sosi- 
aaliset teot puolestaan ovat osa toimintaa. Eleiden muuttuminen merki- 
tyksellisiksi symboleiksi tapahtuu yhteisöllisessä vuorovaikutuksessa, 
jossa tietoisista ja tarkoitetuista eleistä syntyy tekoja ja tekojen kokonai- 
suudesta toimintaa. 

Entä onko Mead näin sanoessaan enempää kuin sanallinen savukone, 
joka johdattaa lukijan epäilemään, miten valaisevaa tällainen analyysi 
loppujen lopuksi on? Vahvasta teoriakielestä huolimatta Meadin näke- 
mykset lienevät helposti hyväksyttävissä, ja niitä voidaan havainnollistaa 
esimerkein. Sosiaalisia akteja edustavat yhteisöllisen aktiivisuuden (acti- 
vity) eri muodot. Esimerkkejä tarjoavat metsästys, joukkuepelien pelaa- 
minen ja uskonnolliset rituaalit, joihin osallistujat kokevat keskenään 
samanlaisia merkityksiä. Laajassa mielessä siihen kuuluvat kehittyneen 
yhteiskunnan muodot, kuten tiede, lainsäädäntö, poliittiset järjestelmät, 
kasvatus ja taloudellisen vaihdon suhteet. Esimerkkejä sosiaalisen aktii- 
visuuden toteutumisyhteyksistä tarjoavat luonnollisesti taiteet, muoti ja 


113 PA, s. 218. 
114 MSS, s. 130. 
115 MSS, s. 130. 

urheilun sekä liikunnan maailma, mutta äärimmillään Mead päätyi pitä- 
mään myös eräitä fysiikan ja kemian löydöksiä, kuten elektroneja, perim- 
mältään sosiaalisten aktien kautta tuotettuina entiteetteinä; ne kun ovat 
olemassa tiedeyhteisön hyväksyminä ja teoreettisesti tuotettuna olioina, 
joita ei voida havaita empiirisessä aistimaailmassa vaan vasta instru- 
menttien ja tieteellisen yhteistoiminnan kautta (instrumentalismi).116 

Olennaista sosiaalisille akteille on, ettei niitä voi olla olemassa ilman 
viestintää. Tässä mielessä merkitykselliset vuorovaikutuksen aktit ovat 
sosiaalisten aktien välttämättömiä edellytyksiä. Korkeimman tasoiset 
sosiaaliset aktit ja tietoinen aktiivisuus, toisin sanoen toiminta, ovat mah- 
dollisia vain kielen kautta. Edellytyksenä sosiaalisten aktien olemassa- 
ololle on siis merkityksellisten symbolien syntyminen. Jos sosiaalinen toi- 
minta onnistuu, tuloksena on ”sosiaalisia objekteja”, joita voidaan luon- 
nehtia kulttuuriesineiksi.117 

Eräs näkökohta, jota Mead ei mielestäni ottanut tarpeeksi huomioon 
merkitysteoriansa lähtökohdassa, on se, että merkitykset eivät ole suin- 
kaan välttämättä yhtäpitäviä viestinnän eri osapuolille. Tämä näkyy 
siinä, että sosiaaliset aktit ovat täynnä erimielisyyttä ja riitoja. Edustavia 
esimerkkejä tarjoavat tiedeyhteisö ja politiikka. Erimielisyyksien jättä- 
misessä vähälle huomiolle näkyy Meadin ajattelun universalistinen pai- 
notus. Jo teoriansa lähtökohdassa hän ajatteli, että merkityksellisiä sym- 
boleja syntyy vain silloin, kun eleillä on sama merkitys vuorovaikutuksen 
eri osapuolille. Hän myös katsoi, että sosiaaliset aktit toteutuvat yksi- 
mielisessä harmoniassa, kun osapuolet toimivat sulassa sovussa yhteisten 
päämäärien hyväksi. Tämä ajatus on hyvin ”seurakunnallinen” omassa 
kollektivismissaan, ja sen ihanteet pyrkivät vastaamaan kielen olemuk- 
seen usein liitettyyn yksikäsitteisyyden ja semanttisen universalismin 
vaatimukseen. Toiveet ja todellisuus eivät kuitenkaan ole aina kohdan- 
neet. 

Ehkä juuri tässä näkyy Meadin oman ajattelun kaksitahoisuus. Saman 
vapauden, jonka Mead näyttää luovuttavan yksilöille katsoessaan, että 
ihminen joka tapauksessa prosessoi kaikki havaintonsa omassa tajun- 


116 Mead tarkasteli kysymystä erityisesti teoksensa PP kirjoituksissa. 

117 Eräänlaisen semioottisen näkökulman sosiaalisten objektien syntymiseen tarjoaa 
professori Wi Jo Kang tutkimuksessaan G. H. Mead's Concept of Rationality — A Study of 
the Use of Symbols and Other Implements (1974), jossa hän katsoo, että Meadin mukaan 
järkevyys rakentuu fysiologisten ja impulsiivisten toimintojen sekä toisaalta päämääriin 
liittyvien sosiaalisten odotusten kentässä. Kulttuuri ja instituutiot syntyvät ratkaisemaan 
ongelmatilanteita ja luomaan yleispäteviä sovittelumekanismeja. Tässä yhteiskunnalli- 
sessa suhteessa refleksiivinen (eli henkilökohtaista itseymmärrystä lisäävä) funktio on 
”toisten asenteiden ottaminen”, kun taas regulatiivista (eli sääntelevää) funktiota edustaa 
”yleistettyyn toiseuteen samastuminen”. Symboliselle interaktionismille kuuliaisen Wangin 
näkemyksen mukaan keskeistä ei ole ego tai itse vaan välittävät sosiaaliset aktit ja pro- 
sessit, kuten yhteiskunnan laitokset ja esimerkiksi tiede, jonka kautta rationaalisuutta 
rakennetaan. 

nassaan, Mead riistää pois upottamalla ihmisyksilön lopulta osaksi yhtei- 
söjä ja yhteiskuntaa. 

Voidaan myös pohtia, millä tavoin toiseus on tullut ymmärretyksi 
Meadin ajattelussa. Höyryjunien aikakaudella filosofoinut ja alun perin 
rautatieyhtiön palveluksessa työskennellyt Mead ei suinkaan halunnut 
oikeuttaa yksilöitä vaan pyrki mahdollisimman pitkälle kiistämään yksi- 
löiden aseman saadakseen merkityksenteoriansa raiteilleen. Hän ei siis 
halunnut hyväksyä yksilöllisyydestä yhtään enempää kuin välttämättä 
täytyy, ikään kuin ihmisellä olisi lupa istua junassa yksilöllisellä paikal- 
laan vain, mikäli hänellä on erityinen siihen oikeuttava paikkalippu ja 
vaikka juna muutoin huutaa aavemaista tyhjyyttään. Individualismin 
välttelyyn Meadia ohjasivat käsittääkseni intersubjektiivisuutta ja se- 
manttista universalismia tavoittelevat päämäärät. Ne pakottivat hänet 
alistamaan yksilölliset vaateet sekä ”yksilöllisen kielen” oman kollektivis- 
minsa alaisuuteen. 

Entä mitä riskejä tähän käsityskantaan liittyy ja miten se mahdolli- 
sesti haavoittaa Meadin omaakin ajattelua? Miten Meadista saattoi tulla 
tietyn kollektivistisen ideologian uhri? Kuinka toiseus nähtiin tämän sab- 
luunan läpi? 

Toinen ihminen on Meadille ensisijaisesti ”yleistynyt toinen” (genera- 
lized other).118 Tämä käsite viittaa pikemminkin toiseuteen, sosiaalisuu- 
teen, yhteisöihin ja yhteiskunnallisuuteen kuin toiseen ihmiseen persoo- 
nana. Tällöin toinen ihminen tulee kohdelluksi vain massakulttuurin tai 
joukkokohtausten osana. Niinpä Mead ei puhunut paljoakaan sellaisista 
asioista kuin rakkaus tai koskettaminen, jotka puolestaan ovat olleet kes- 
keisiä monille myöhemmille identiteettikysymysten ja toiseussuhteiden 
filosofeille, kuten Martin Buberille ja Emmanuel Levinasille.119 

Meadin näkökulmasta esimerkiksi rakastuminen on lähinnä joukko- 
liike, jolloin sen henkilökohtainen ja persoonallinen merkitys helposti 
hämärtyy, ja rakkaudesta tulee vain ”sosiaalinen akti”, jonka mukaisesti 
ihmiset politisoituvat: vihaavat tai rakastavat yhdessä samoja asioita. 
Epäilyksenä voidaan esittää, että eivät kai ihmiset yleensä ihastu tai ra- 
kastu massoihin vaan tiettyyn ihmiseen, yksilöön. Samaa voidaan sanoa 
myös fani-ilmiöistä, joissa suuri joukko ihmisiä osoittaa suosiotaan esi- 
merkiksi rockmuusikolle. Vaikka ilmiöiden luonne on kollektiivinen ja 
tähdestä tykätään hyväksynnän saamiseksi myös omalle itselle, niissäkin 
yhteisen rakkauden kohde on tietty persoona. Yksilöllisyyden ja persoo- 
nallisuuden haasteet pitivät pintansa Meadin ajattelussa, ja ne pullahteli- 
vat esiin erityisesti hänen minäkonseptionsa yhteydessä. 


118 MSS, s. 154. 

119 Vertailin Martin Buberin ja Emmanuel Levinasin ajattelun eroavuuksia symbolisen 
interaktionismin minuus- ja toiseuskäsityksiin teoksessani Dialoginen filosofia (2003, 
s. 58—59 ja 114) ja (2008, s. 52-53 ja 113). 

2.3.2. Rooleissa oleminen 


Meadia on pidetty usein sosiaalisena deterministinä naturalisminsa ja 
behaviorisminsa vuoksi. Tekoja ja toimintaa selitetään syiden ja seuraus- 
ten välisinä kausaatioina, joihin liittyy yleispätevä selitysmalli. Meadin 
ajatusten valossa myös todellista yhteiskunnallista elämää leimaa so- 
peutumisen pakko — ainakin jos merkitykset ja kieli nähdään luomuk- 
sina, jotka on tuotettu toisten eleisiin mukautumalla. Mikäli yhteisym- 
märrys perustetaan vuorovaikutuksellisessa kehässä tavoiteltavan yksi- 
mielisyyden varaan, luodaan pohjaa yksiaineksisuutta vaativille yhteis- 
kuntakäytännöille. 

Meadin ajattelussa onkin merkitysopillisen universalismin ohella vah- 
va yhteiskunnallisen universalismin painotus, joka käy ilmi hänen roolin 
käsitteestään. Roolit liittyvät läheisesti merkitysten ja kielen syntymi- 
seen, ja Meadin mukaan ne edeltävät minuuden syntymistä. 

Mitä roolit sitten ovat? Roolit ovat käyttäytymiskaavoja, jotka perus- 
tuvat odotuksiin toisten ihmisten toiminnasta. Esimerkiksi lapsilla on 
lääkäriä leikkiessään jokin käsitys siitä, mitä lääkäri ja potilas sanoisivat 
tietyissä tilanteissa tai kuinka he toimisivat. Vastaavasti myöskään ter- 
veyskeskuslääkärissä käynti ei poikkea paljoa lasten leikeistä rooliodo- 
tusten suhteen, sillä myös oikean lääkärin vastaanotolla osapuolet toimi- 
vat tiettyjen rooliodotusten mukaisesti. 

Yhteiskunta voidaan laajemminkin nähdä roolien tai rooliodotusten 
kokonaisuutena. Voidaan jopa nähdä, ettei yhteiskunta muuta olekaan 
kuin roolien kokonaisuus, ja ainoastaan rooleissa toimivat henkilöt vaih- 
tuvat. Esimerkiksi armeija on tyypillinen kaavoittunut organisaatio, jossa 
roolit hallitsevat kaikkea toimintaa. Tunnetaan sanonta ”kirput lähtevät, 
sirkus jää”, mikä korostaa toimijoiden vaihtuvuutta ja toiminnan riippu- 
vuutta organisaatiossa pysyvästi olevista rooleista. Tärkeäksi tunnuste- 
taan vain tehtävän mukainen rooli, ja yksilön merkitys kutistetaan mini- 
miinsä, jopa dehumanisoidaan. Ihmisestä tulee naturalistisen katsomuk- 
sen mukaisesti ”geenivirtaa”, ja toiminta alistetaan rooleille, joiden läpi 
yksilöt kulkevat ajasta aikaan. 

Moraalisen kyseenalaistamisen lisäksi on syytä esittää epäilys rooli- 
yhteiskunnan aitoudesta. Rooleissa oleminenhan on usein valheellista 
eikä tuo esille sitä, mitä ihmiset ovat omana itsenään. Niinpä ihmisten 
itseyttä, minuutta tai persoonaa ei voitaisi eikä pitäisi johdella rooleissa 
olemisesta eikä redusoida niihin. 

Tavallaan Mead on vastannut rooliolemisen ongelmiin täsmentämällä 
yhteiskunnallisten roolien luonnetta. Havainnollistettuaan roolin käsi- 
tettä lasten leikeistä poimimillaan esimerkeillä Mead toteaa, että roolit 
ovat ihmisten minuuteen ja identiteettin verrattuna vielä alkeellisia ja 

ilmentävät kehityksen esiasteita myös yksilönkehitystä laajemassa mitta- 
kaavassa, yhteiskunnallisesti. Roolinoton suhteella on keskeinen asema 
minuuden ja identiteetin synnylle, mutta ollakseen itsestään tietoisia 
myös lasten tulee ymmärtää, kuinka rooleissa oleminen poikkeaa varsi- 
naisesta omana itsenään olemisesta. Mead kirjoitti leikkivistä lapsista 
seuraavasti: 


Lapsi reagoi tiettyyn ärsykkeeseen, ja hänen reaktionsa on sama kuin 
muiden, mutta hän ei ole kokonainen itse. Leikkiessään hänen täytyy 
ymmärtää näiden roolien järjestelmä; muuten hän ei voisi pelata peliä. 
Leikki edustaa lapsen elämässä kehitysvaihetta, jossa hän siirtyy mui- 
den roolien ottamisesta toiminnan jäsentyneeksi osaksi, jolle on omi- 
naista itsestä tietoisuus sanan varsinaisessa merkityksessä. [The child 
reacts to a certain stimulus, and the reaction is in himself that is called 
out in others, but he is not a whole self. In his game he has to have an 
organization of these röles; otherwise he cannot play the game. The game 
represents the passage in the life of the child from taking the röle of 
others in play to the organized part that is essential to self-consciousness 
in the full sense of the term.]!20 


Meadin ajattelu ei edustanut varsinaisesti kehityspsykologiaa, sillä hänen 
tarkastelujensa paino oli lajinkehitystä koskevissa kysymyksissä, mutta 
hänen käsityksensä ovat sopusoinnussa esimerkiksi Jean Piaget'n (1896- 
1980) yksilöpsykologisten ja kasvatustieteellisten luokittelujen kanssa.121 
Jo lapsen ensimmäisten ikävuosien sensomotoriseen vaiheeseen sisältyy 
semioottinen funktio, eli kyky esittää todellisuutta symbolien ja kielen 
varassa. Meadin mukaan lapsen kykyyn leikkiä liittyy myös lapsen tietoi- 
suus itsestä, joka Piaget'n luokittelussa yhdistyy ikävuosien 26 esi- 
operationaaliseen vaiheeseen. Vaikka lapsi ei tuolloin kykenekään asettu- 
maan toisen ihmisen asemaan ja hänen ajattelunsa on vielä egosentristä, 
lapsi joka tapauksessa kykenee harkitsemaan tekojensa seurauksia ja 
arvioimaan niitä moraalin näkökulmasta. Kouluiässä lapsen egokeskei- 
syys vähenee ja kyky asettua toisen asemaan kasvaa samalla, kun lapsi 
kykenee arvioimaan tekoja myös tarkoitusten kannalta. Kyky itsensä 
tiedostamiseen ja toisen asemaan asettumiseen on siis tarkoituksia sisäl- 
tävän toiminnan ehto. Ihmisten pitää kyetä erottamaan rooleissa olemi- 
nen itselleen olemisesta, mikä on myös monien eksistenssifilosofien johto- 


120 MSS, s. 152. Mead tarkasteli leikin olemusta myös Chicago University Recordissa 
numero 8 (1/1896) julkaistussa artikkelissaan ”The Relation of Play to Education” (s. 141— 
145), jossa hän jakoi ihmisen aktiviteetit kolmeen ryhmään: työhön (work), taiteeseen (art) 
ja leikkiin (play). 

121 Jean Piaget'n luokittelusta ks. esim. hänen klassista esitystään alun perin artikke- 
lina ilmestyneessä ja yhdessä Bärbel Inhelderin kanssa vuonna 1966 julkaistussa teokses- 
saan La psychologie de enfant (suom. Lapsen psykologia, 1977). 

päätös ihmisen eri olotilojen ja olemismuotojen suhteista. On eri asia olla 
oma itsensä ja itselleen kuin olla olemassa toiseudelle ja toisten silmin. 

Rooleja voidaan pitää — paitsi lasten leikeissä ja peleissä ilmenevinä 
asioina — myös yhteiskuntien olennaisina ja jopa välttämättöminä osina. 
Niinpä roolit ovat liittyneet merkitysten, kielen ja minuuksien syntymi- 
seen ihmisen koko lajihistorian ajan. Meadin tueksi voidaankin sanoa, 
ettei rooleja pitäisi arvioida vain yksilöpsykologian tai filosofisen indi- 
vidualismin kannalta. 

Selvää kuitenkin on, ettei ihmisen näkeminen rooleissa ole tyydyttänyt 
moniakaan filosofeja, jotka ovat pitäneet ihanteenaan autenttista ihmis- 
käsitystä ja todellisuuden tuntemista. Esimerkiksi Jean-Paul Sartre 
(1905—1980) paheksui rooleihin hukuttautumista ja ihmisten näkemistä 
pelkkien roolien kautta. Hän piti sellaista ajattelutapaa eräänlaisena 
ihmisyyden ja aidon olemassaolon kieltämisenä. Klassinen esimerkki on 
Sartren analyysi tarjoilijan roolissa olevasta henkilöstä, joka ei roolissa 
ollessaan pääse parhaaseensa ihmisenä ja jota ympäristökin kohtelee 
vain työntekijässä tai palvelijassa näkemänsä käyttö- ja välinearvon 
mukaisesti.122 Tässä mielessä roolien mieltäminen ihmisen eksistenssin 
perustavaksi tekijäksi olisi valheellista ja pönkittäisi totalitaristisia 
yhteiskuntakäsityksiä. Sillä tavoin ihmisyksilö nähtäisiin historiallisesti 
sattumanvaraisena olentona, joka on alistettu järjestelmälle ja joka voi- 
daan korvata kuin rikki menneen koneen komponentti. 

Näin pitkälle Meadin ajatukset rooleissa olemisesta eivät välttämättä 
johdakaan. Esimerkiksi edellä siteeratun lainauksen mukaan myös lapset 
erottavat sen, milloin he ovat mukana leikissä ja milloin he ovat omia 
itsejään. Lapset voivat ottaa esimerkiksi kauppiaan, rosvon, poliisin tai 
intiaanin rooleja leikkiessään, ja yleensä lapset ovatkin riittävän kehitty- 
neitä ymmärtääkseen ”vain leikkivänsä”, vaikka usein sanotaankin leikin 
olevan ”lasten todellisuutta”. Lapsen tietoisuuden kehitystä osoittaa juuri 
se, erottaako lapsi roolissa olemisen todellisesta itsestään. Vaikka leikki 
nähtäisiinkin ”lasten työnä”, lapset usein sanovat ”ryhtyvänsä leikki- 
mään” ja ovat niin muodoin tietoisia oman itsensä ja rooliensa eroista. 

Tämän voidaan nähdä osoittavan, että ihmisen itse (se/f) muodostuu jo 
ennen tyypillistä leikki-ikää ja että ihmisellä on yksilöllinen minuus, joka 
tekee mahdolliseksi roolinoton. Tavallaan tämä puhuu Meadin edustamaa 
samastumisen ajatusta sekä toisten eleisiin sopeutumisen ideaa vastaan. 
Käsitys apriorisesta eli kokemusta edeltävästä minästä vastustaa myös 


122 Jean-Paul Sartre piti vapauden keskeisenä ominaisuutena kykyä irrottautua roo- 
leissa olemisesta. Ks. esim. Sartren kuvausta tarjoilijan roolin takana asuvasta ihmisestä 
teoksessa L'Etre et PNeant (1943/1988, s. 95). Haastavimmillaan vapaus on Sartren mu- 
kaan juuri rooleihin vihkiytymisen ja aktiivisen rooleista eroamisen yhteyksissä. Meadin ja 
Sartren ihmiskäsitysten eroista ks. Mitchell Aboulafian teosta The Mediating Self — Mead, 
Sartre, and Self-Determination (1986), jossa (nimen mukaisesti) keskitytään tosin roolien 
sijasta itsen käsitteeseen ja minuuden tuottamiseen valintojen tuloksena. 

hänen omaa ajatustaan, jonka mukaan ihmisen minuus kehittyy mukau- 
tumalla ympäristön rooleihin. 


2.3.3. Sosiaalinen kuvittelukyky ja luovuus 


Roolien merkitystä koskien tärkeässä asemassa on — paitsi ”itsestä tietoi- 
suus” (self-consciousness) ja sen mukainen reflektiivisyys — erityisesti 
ihmiselle ominainen kuvittelukyky (imagination). Mead piti kuvittelu- 
kykyä jopa niin ratkaisevana kielen ja merkitysten kannalta, että hän 
näki kuvittelukyvyn suoranaisena ehtona merkitysten muodostumiselle. 

Osapuolet aavistavat vuorovaikutuksen prosessissa, mitä tapahtuisi, 
jos aloitetut teot, eleet, vietäisiin päätökseen. Ajattelulta merkitykset 
edellyttävät kykyä konditionaalien muodostamiseen, ehdolliseen ajatte- 
luun.123 Esimerkiksi Karen Hanson on nähnyt, että Mead kuitenkin pit- 
kälti samasti havainnot mielikuvituksen tuotteisiin ja merkitykset kuvit- 
teelliseen ainekseen, kun taas Sartre teki niiden välille tarkan eron feno- 
menologiassaan.!?24 Omasta mielestäni kuvittelukykyyn pitäisi liittyä 
myös kyky irrottautua rooleista; sen sijaan Mead ei pannut tälle ajatuk- 
selle paljoakaan painoa. 

Kuvittelulle, aavistelulle ja hyville arvauksille on menetelmäopillisen 
muotoilun sittemmin antanut yhdysvaltalainen sosiologi C. Wright Mills, 
joka haastavan kumouksellisessa teoksessaan The Sociological Imagi- 
nation (suom. Sosiologinen mielikuvitus) vuodelta 1959 korosti yhteis- 
kuntatietelijän luovaa panosta ja kykyä nähdä yksityisten ihmisten huo- 
lenaiheet yhteiskunnallis-historiallisissa yhteyksissään. Hänen laati- 
mansa ”intellektuaalisen ammattitaidon huoneentaulun” mukaan älylli- 
syyteen sisältyy ”halu yhdistää toisiinsa liittymättömiä asioita”, ”kyky 
liikkua analyysin eri tasoilla” ja se, ettei intellektuelli erota työtään elä- 
mästään vaan näkee asiat ja aiheet osana niiden omaa aikakautta ja 
tapahtumahistoriaa sekä kehittelee menetelmiä ja keskustelee avoimesti 
niiden ongelmista ja löydöistään.125 Eräällä tavalla Millsin luettelemat 
määritelmät voisivat sopia kuvauksiksi Meadista itsestään, ja molempien 
ajattelu kasvoikin samasta aatteellisesta juuresta; myös Millsin taustalla 


123 Mead käsitteli kuvittelukykyä muun muassa aikakauslehti Psychological Bulletinin 
numerossa 3 vuonna 1906 julkaistussa artikkelissa ”The Imagination in Wundt's Treat- 
ment of Myth and Religion” (s. 393—399), jossa hän pohti kuvittelukyvyn ja mielikuvi- 
tuksen asemaa primitiivisten kansojen pyrkimyksissä tuottaa omaa todellisuuttaan. Lähtö- 
kohtana Meadilla olivat Wilhelm Wundtin tekemät kansainpsykologiset havainnot. 

124 Ks. Karen Hansonin vuonna 1986 julkaisemaa teosta The Self Imagined — Philo- 
sophical Reflections on the Social Character of Psyche, joka on Meadin merkitysteoriaan 
nähden kriittinen. 

125 €. Wright Mills vuonna 1959 julkaisemassaan teoksessa Sociological Imagination 
(suom. Sosiologinen mielikuvitus, 1982, s. 187—216). 

vaikutti John Deweyn pragmatismi hänen väiteltyään tohtoriksi Deweyn 
merkityksestä tiedonsosiologialle. 


2.3.3.1. Kausaalisuus, teleologisuus ja funktionalismi 


Vaihtoehtojen tuumailu ja luovan ajattelutilan muodostaminen ovat älyl- 
lisen elämän ehtoja yhteiskuntaelämän ja tietoisuuden kehittymisen kan- 
nalta. Mahdollisuuksien käsittelyn ei pitäisi kuitenkaan olla mieli- 
valtaista eikä satunnaista. Käytännössä se ei olekaan, vaan kuvitelmat ja 
”jossittelut” liittyvät yhteiskuntaelämässä tarkoin määrättyihin ehtoihin 
ja rajoihin, ja niiden käsittely on valikoivaa ja järkiperäistä. Lähtö- 
kohtana on tällöin kieltäytyminen pelkästä reaktiomaisesta käyttäytymi- 
sestä. Mead kirjoittaa, että tämän mukaisesti ”[ol]n olemassa 'mutta”- 
asenne, 'jos'-asenne ja 'ajattelun asenne. [There is a but attitude, an %f 
attitude, a though attitude.]”26 Niiden kautta luodaan tilaisuus harkin- 
taan ja ajattelutilan luomiseen. Ajattelu nähdään tällöin päämääriin 
suuntautuneena toimintana, jonka järkiperäisyys riippuu käytännölli- 
sistä ehdoista ja mahdollisuuksista — pragmatismin peruslähtökohtien 
mukaisesti. Juuri näin syntyy rationaalisesti järjestynyt yhteiskunta. 

Determinisminsä ja kausalisminsa rinnalla Meadin ajattelu sisälsi 
myös halua murtautua ulos raudanlujista selitysmalleista, ja erityisesti 
tämä koski yhteiskunnallista determinismiä. Sama tuli näkyville jo 
Meadin käsityksissä kielen synnystä. Meadin kuvaus merkitysten syn- 
nylle olikin funktionalistinen sikäli, että siinä merkitysten syntymistä 
perusteltiin tehtävällä, joka merkityksillä voidaan nähdä olevan toimin- 
nan kokonaisuudessa. Toisaalta Meadin näkemys oli teleologinen sikäli, 
että sen mukaan merkitysten voitiin nähdä määrittyvän päämäärä- 
hakuisesti tulevaisuuden mahdollisuuksista. Vastaanottajien mahdollis- 
ten reagoimistapojen ajateltiin vaikuttavan niihin merkityksiin, joita 
ilmaisun subjekti luo odotustensa perusteella. Meadin ajattelussa funktio- 
nalistista selittämistä on nähnyt muiden muassa Israel Scheffler. Hänen 
mukaansa nämä vaikutteet olisivat lähtöisin paitsi Meadin tutkimusten 
ohjaajana toimineen John Deweyn metodologisista intresseistä, myös 
John B. Watsonin biologismista ja darvinismista.127 

Voidaan sanoa, että funktionalismi ja teleologisuus kantoivat kypsintä 
hedelmää varttuneen Meadin yhteiskuntateoriassa, mutta ne liittyivät 
kaiken aikaa myös hänen käsityksiinsä kielen ja merkitysten alku- 
perästä. Meadin mukaan merkityksellisiä eleitä ei voi ensinkään olla ole- 
massa ilman, että toimijat ilmaisun lausumisen hetkellä ottavat huo- 
mioon ilmaisujensa mahdolliset (ajateltavissa olevat) vaikutukset. Merki- 


126 MSS, s. 86. 
127 Ks. Israel Schefflerin teosta Four Pragmatists vuodelta 1974 (s. 171). 

tysyksikköä ei siten nähdä ärsykkeenä, joka välttämättä ja konemaisesti 
tuottaa tietyn reaktion, vaan se nähdään suuntautuneena eleenä, jossa 
ilmaisun lausuja ottaa huomioon toimintansa vaikutukset. Merkitysten 
konstituutio muodostuu tällöinkin ärsykkeistä ja reaktioista, mutta re- 
aktioita ei nähdä ärsykkeiden seurauksina, vaan ärsykkeet nähdään odo- 
tettavissa olevien reaktioiden ennalta ajateltuina tuloksina. 

Meadille tyypilliseen vaikutusyhteyksien käsittämiseen sopii helposti 
sama kritiikki kuin funktionalistiseen selittämiseen yleensä. Funktiona- 
lismin mukaan toteutumattomat seuraukset nähdään perusteina itse 
ilmiöiden olemassaololle. 

Toisaalta Mead onnistui päämäärä- ja tarkoitushakuisella selittämi- 
sellä sulkemaan pois ärsykkeiden ja reaktioiden välttämätöntä syy- 
yhteyttä korostavan selitysmallin ja siihen liittyvän determinismin. 
Ilmaisujen subjektia ei nähdä tällöin ärsykkeitä yksipuolisesti tuottavana 
tai niihin reagoivana olentona, vaan henkilönä, joka tunnistaa ja ottaa 
huomioon vaihtoehtoja. Olennaista on, että merkitykselliset eleet voitiin 
nyt nähdä suuntautuneina tekoina, jotka syntyvät tekojen mahdollisten 
vaikutusten tulkinnoista ja saavat symbolisen aseman vuorovaikutuk- 
sessa. Tutkittaville ihmisille tämä ajatusmalli on luonnollisesti helpotus, 
sillä ihmiset eivät yleensä halua mieltää itseään sen enempää karamelli- 
automaateiksi kuin pajatsoiksikaan, jotka tuottavat määrättyjä tai sa- 
tunnaisia tuloksia tutkijoiden tyydytykseksi tai pettymykseksi. 


2.3.3.2. Determinismi ja indeterminismi 


Jos Meadin ajattelu voidaankin nähdä sekä kausaatiota että teleologiaa 
hyödyntävänä, kuinka determinoituna hän piti ihmisen toimintaa, toisin 
sanoen, pitääkö toiminta nähdä syiden ja seurausten suhteena, jota voi- 
daan selittää tieteen laeilla? Tämä kysymys koskee viime kädessä sitä, 
mikä on psyykkisten ilmiöiden perusluonne. Kysymykseen voidaan vas- 
tata, että on alun alkaen harhaanjohtavaa puhua vaikuttavista syistä, 
mikäli teot ovat olemassa niiden finaalisten päämäärien vuoksi, joihin 
toiminta on suuntautunutta. 

Kausalismiin ja determinismiin viittaaminen näyttää Meadin ajattelun 
yhteydessä turhalta myös siksi, että hänen tutkimusotteensa korosti tul- 
kintaprosessia, jonka välityksellä ihminen konstruoi ja ymmärtää te- 
konsa. Tällaista jatkuvan vuorovaikutuksen ideaa ja olemusta tuskin voi- 
daan tuottaa koejärjestelyissä tai vangita laboratorioon ilmiön todenta- 
mista varten, joten siinä mielessä sosiaalipsykologisten ilmiöiden selittä- 
minen kausalistisilla ja deterministisillä vaikuttavien syiden malleilla on 
pois suljettu asia. 

Paikoin Mead liikkui kaikkien asioiden lainmukaisuutta korostavilla 
linjoilla, mutta huomattavaan indeterminismiin ja haluun murtautua pois 

raudanlujien kausaaliketjujen selitysmalleista viittaa hänen käsityksensä 
toiminnan jatkuvasta rekonstruktiosta ja tulkinnanvaraisuudesta. Toi- 
saalta on hyvin vaikea sanoa, mitä hän loppujen lopuksi ajatteli ihmis- 
yksilöiden riippuvuudesta, tahdosta ja vapaudesta sekä tieteen yrityksistä 
löytää ihmiselämästä säännönmukaisuuksia. Tieteellinen selityshän ei ole 
muissakaan yhteyksissä samaa kuin tosiasia. 

Determinismin ja indeterminismin näkökulmia onnistui yhteensovitta- 
maan Meadin oppilaana toiminut ja indeterministinä tunnettu Herbert 
Blumer. Hänen mukaansa tavoitteellisen käyttäytymisen selittäminen 
vaatii aina myös edeltävien tapahtumien huomioon ottamista, mutta vain 
sikäli kuin ne voidaan tulkita toiminnan jatkuvassa konstruktiossa.!28 
Keskeistä on käyttäytymisen ja toiminnan ero. Esimerkiksi Jepen juopot- 
telua voidaan selittää edeltävillä tekijöillä, kuten pitkän ajan kuluessa 
kehittyneellä riippuvuudella tai jatkuvien tappioiden nielemiseksi harjoi- 
tetulla ryypiskelyllä, mutta vain sikäli kuin tuo Jepen sinänsä epäratio- 
naaliselta näyttävä käyttäytyminen voidaan kytkeä johonkin tietoisia tai 
tiedostamattomia päämääriä sisältävään toimintaan. 

Teolla pitää siis olla sen subjektille jokin tavoitteellinen merkitys, jotta 
se näyttäytyisi myös selittämisen kannalta järkeen käyvältä. Näin ollen 
kausaation rinnalla pitää voida nähdä myös joitakin toiminnan subjektille 
mielekkäitä päämääriä, joiden kautta myös ulkopuoliset ihmiset voivat 
ymmärtää käyttäytymisen (ainakin jonkinlaista) logiikkaa sisältäväksi 
toiminnaksi. Muutoinhan on se vaara, että ihmisten elämä pitäisi ym- 
märtää pelkäksi itseään toistavaksi rimpuiluksi, jossa ei ole mieltä lain- 
kaan. Tätä kautta blumerilainen symbolinen interaktionismi paikkaa jat- 
kuvuuden korostamisellaan Meadin identiteettiteorian aukkoja. 

Ihmiskäsitysten kannalta toimintaan liittyvien punaisten lankojen löy- 
täminen on huojentavaa sikäli, että näin ihmisiä vältetään kohtelemasta 
välineellisesti. Päämäärien löytyminen tai niiden tiedostaminen voi myös 
vaikuttaa tutkittaviin ihmisiin vapauttavasti sekä heidän elämäänsä kor- 
jaavasti. Symbolisen interaktionismin teoriaa kehittänyt Blumer antoi 
myös empirian käsitteelle totutusta poikkeavan sisällön katsoessaan, että 
jos yhteiskunta koostuu vuorovaikutuksessa olevien ihmisten toiminnalli- 
sesta konstruktiosta, myös ainoa ihmistutkimuksen kannalta mielekäs 
empiirinen todellisuus koostuu juuri tästä syitä ja päämääriä sisältävästä 
vuorovaikutuksellisesta todellisuudesta. 

Eräs tapa lähestyä yhteiskunnallisten pakkojen ja riippuvuuksien 
ongelmia on kyseenalaistaa kausaation oma luonne. Ymmärretäänkö de- 
terminismi suhteellisesti vai absoluuttisesti? Kuinka jyrkkinä vaikutus- 
yhteyksiä pidetään? Miten ja millä keinoin historia määrää meitä? 
Olemme joka tapauksessa jossakin määrin menneisyyden tuotteita, halu- 


128 Ks. Herbert Blumerin teoksia Symbolic Interactionism — Perspective and Method 
(1969) ja George Herbert Mead and Human Conduct (2004). 

simmepa tai emme. Mutta onko elämä pelkkä vääjäämättömien riippu- 
vuussuhteiden ja kausaalisten voimien ketju? 

Monet tieteenharjoittajat ovat suhtautuneet determinismin ja indeter- 
minismin kysymyksiin perin kaksijakoisesti. Kenties osa heistä on säi- 
kähtänyt näitä vaateliailta kuulostavia tieteenfilosofisia käsitteitä. Aja- 
tussolmut ovat kuitenkin avattavissa varsin helpoilla kynänkäänteillä. 
Tähän asti tutkijat ovat tiedustelleet toisiltaan, ”kumpaa Te kannatatte, 
determinismiä vai indeterminismiä?”, kun parempi olisi ollut tiedustella, 
miten vahvaa kausaatiota ja sen mukaista determinismiä he ovat valmiita 
näkemään maailmassa. Avuksi tulee todennäköisyyden käsite. 

Todellisuudesta voidaankin tunnistaa tyypiteltyjä tilanteita ja teki- 
jöitä, jotka todennäköisesti johtavat tiettyyn lopputulokseen. Tilanteissa 
vallitsevia erillisiä tekijöitä voidaan pitää kausaalisina syinä ilman, että 
sitoudutaan väittämään niiden välttämättä tuottavan vaikutuksia irral- 
laan kyseisistä toiminnan kokonaisuuksista. Tällaiset tilanteet muodos- 
tavat siis prosessin, joka jäsentää jatkuvaa toimintaa ja jossa erilliset teot 
ja tapahtumat voidaan mieltää kausaalisiksi syiksi. Juuri tämäntapai- 
sissa konteksteissa ne aina jollakin todennäköisyydellä sisältävät mah- 
dollisuuden toteutumiseensa, ja vastaavien tulkinnan rakenteiden ja apu- 
kuvioiden kautta niitä voidaan myös selittää ja ymmärtää. Kausaalinen 
syy on tällöin todennäköisyyttä ilmaiseva tekijä yhteiskunnallisessa proses- 
sissa, ja sen subjekti on Meadin käsittein ilmaistuna me. Finaalisen pää- 
määräsyyn subjekti puolestaan on Meadin luova minuus, 1. Tulkinta- 
konstruktiona tässä prosessissa voivat toimia hyvinkin erilaiset hypo- 
teesit, jotka tunnustavat yhtä aikaa sekä ulkoiset sosiaaliset tekijät että 
yksilöiden sisäiset toimintaprosessit. 

Yhteiskunnallisista riippuvuuksista ja välttämättömyyksistä puhumi- 
nen on luonnollisesti puhetta ihmisten pakoista ja vapauksista, ja siksi 
tiede osallistuu aktiivisesti ihmiskuvan muotoiluun selittämällä elämää 
joko kausaalisilla laeilla tai sallimalla tilaa tahdolle ja sattumalle. Huo- 
oida kaikkea menneisyyden valossa. Humanistien, yhteiskuntatieteili- 
joiden ja psykologien halu selittää asioita kausaalisesti ja deterministi- 
sesti, eli vaikuttavan syyn näkökulmasta, on hyvin ymmärrettävää, sillä 
säännönmukaisuuksien ja riippuvuussuhteiden löytäminen tyydyttää tie- 
teellistä kunnianhimoa ja ruokkii tietoisuutemme alttiutta nähdä kaikki 
ilmiöt syy-seuraus-suhteina. Mutta tällainen rakkaus historiaan on 
kohtalokasta ensinnäkin siksi, että se rikkoo sattuman ja tahdon voimia 
vastaan, ja toiseksi se harhauttaa ajattelemaan, että menneisyydessä 
tapahtuneilla asioilla on jotakin vaikutusta nykypäivään tai siihen, kuin- 
ka ihmiset voivat toimia jatkossa. Ellei niin ole, menneisyys on täysin 
yhdentekevä asia, eikä nykyisyyttä pitäisi lainkaan verrata eiliseen. 

Tämä näkyy selvästi liiketaloudessa. Esimerkiksi investointitoiminnan 
kannalta osakekurssin aiemmilla arvoilla ei ole nykyarvon kannalta 

mitään merkitystä — ei mitään — kunhan ei myy omiaan hankintahintaa 
halvemmalla. Kurssi sinänsä ei nouse eikä laske entisiin lukemiin vain 
siksi, että se joskus oli ylhäällä tai alhaalla. Ostamisen ja myymisen 
mielekkyyden kannalta merkitystä on vain sillä, mikä on osakkeen nyky- 
arvo verrattuna sen todennäköiseen kurssiin tulevaisuudessa. Niinpä 
osakkeen edullisuutta tai kalleutta ei pidä arvioida siltä pohjalta, mitä se 
maksoi aikaisemmin, ja siksi ratkaisut liiketaloustieteessä tehdäänkin 
aina päämääriin suuntautuneesti ja tulevaisuudennäkymien pohjalta, ei 
menneisyyden. Ihmis- ja yhteiskuntatieteilijät kuitenkin roikkuvat men- 
nessä, vaikka heidän sanotaan olevan tekemisissä rahaa ja osakkeita 
paljon tärkeämmän asian kanssa, nimittäin ihmiselämän. Ei ihme, että 
muutamat täällä pärjäävät ja toiset eivät! 


2.3.3.3. Mielen tilojen suuntautuneisuus 


Toiminnan tavoitteet myöntävään teleologiseen selittämiseen liittyy myös 
intentionaalisuus, jolla tarkoitetaan ihmisen mielentilojen suuntautunei- 
suutta päämääriin. Jos käyttäytymistä pidetään mielekkäänä ja tarkoi- 
tuksellisena toimintana, sillä on luontevaa olettaa olevan tavoitteita, 
joihin kiinnostus kohdistuu. Symboliseen interaktionismiin liittyvien 
teleologisten vaikutusyhteyksien ja finaalisten päämääräsyiden huolelli- 
nen tutkiminen käykin vaikeaksi ilman intentionaalisuuden käsitettä, 
jonka välityksellä Meadin teoriaa voitaisiin hyvin tarkastella. Sekä inten- 
tionaalisuuden teoriaan että Meadin ajatteluun liittyy kuitenkin myös 
perustaa koskevia ongelmia, jotka ovat sillä tavoin yhdenmukaisia, että 
käsittelen intentionaalisuutta tarkemmin seuraavan luvun kappaleessa 
”Intentionaalisuus” ja palaan aiheeseen myöhemmin vielä tämän tutki- 
muksen kuudennessa pääluvussa. 

Kuitenkin jo tässä vaiheessa voin todeta sen, että yhtäältä Mead 
perusti merkitysoppiaan empiiriseen aineistoon ja systemaattisiin koejär- 
jestelyihin, mutta toisaalta Meadin ajattelua tutkineiden johtopäätös on 
ollut, etteivät hänen tekemänsä päätelmät merkitysten muodostumisesta 
olisi lainkaan palautettavissa kokeiden tasolle tai empiirisesti testatta- 
vissa.1?? Vaikka Meadia onkin pidetty laajalti sosiaalipsykologina, hänen 
teoreettinen luonnoksensa merkityksellisten symbolien synnystä, kielen, 
ihmismielen sekä minuuden rakentumisesta ja viime kädessä yhteis- 
kunnallisesta toiminnasta ei ole nähdäkseni pelkästään psykologinen tai 
sosiaalipsykologinen teoria vaan lähinnä filosofinen ja idealistinen ajatus- 
kuvio, joka näennäisestä kaukaisuudestaan huolimatta tulee lähelle myös 


129 Esimerkinomaisen luettelon siitä, mille Meadin päätelmille voitaisiin löytää kokeel- 
lista tukea, antaa James A. Schellenberg teoksessaan Sosiaalipsykologian klassikoita 
(1978, s. 61). 

Edmund Husserlin klassista fenomenologiaa ja Maurice Merleau-Pontyn 
ajatuksia havaitsemisesta ja ruumiin intentionaalisuudesta.130 

Meadin ja intentionaalisuuden kannalta on syytä pitää mielessä, että 
intentionaalisuuden teoria on historiansa aikana perustunut aina Wil- 
helm Occamilaisen ajoista asti joko nominalismiin, jonka mukaan yleis- 
käsitteet ovat nimiä, tai käsiterealismiin, jonka mukaan yleiskäsitteet 
ovat olemassa ideoina. Poikkeuksena näistä kielen analysoimiseen kes- 
kittyvistä näkemyksistä voidaan mainita Willard Van Orman Ouinen be- 
havioraalinen merkityksenteoria, joka vastaa melko hyvin myös Meadin 
ajatuksia. Sen mukaan merkityksen konstituutiota lähestytään ja seman- 
tiikkaa luodaan ärsykkeistä ja reaktioista muodostetun mallin sekä sii- 
hen liittyvän merkitysten oppimisen kautta.131 

Siinä missä intentionaalisuuden teoria on historiansa aikana keskit- 
tynyt kieleen, sille vaihtoehtoiset merkityksenteoriat on rakennettu 
useimmiten joko behavioristisesti tai idealistis-metafyysisesti. Mead hyö- 
dynsi tavallaan näitä kaikkia ajattelutapoja, vaikka hän asettuikin natu- 
ralististen lähtökohtien kannalle. Toisaalta hänen pohdintojensa tulok- 
sena oli eräänlaista voimakkaan idealistista konseptualismia, jossa yli- 
yksilöllisiin objekteihin ja entiteetteihin liittyvät käsitteet kaappasivat 
vallan ja alkoivat elää omaa elämäänsä teorian ylimääräisinä lisäole- 
tuksina. 

Vaikutelmaa Meadin ajattelun filosofisuudesta vahvistaa sekin, ettei 
hän esittänyt paljoakaan empiirisiä väitteitä eikä koetuloksia. Sen sijaan 
hän teki omia havaintojaan ja kulki laboratorioissa muistikirjan kanssa 
aivan kuten Darwin, joka luonnossa liikkuessaan kirjasi ylös teoriaansa 
sopivia mutta erityisesti sopimattomia yksityiskohtia koettaen sillä tavoin 
tutkia oman suuren teoriansa paikkansapitävyyttä. Meadin yleisasenne 
oli joka tapauksessa hyvin humaani, sillä hän halusi mahduttaa ihmisen 
toimintaa selittävään kaavioonsa — ei vain säännönmukaisuuksia — vaan 
myös tilan ihmisen omalle aloitekyvylle. 

Jos intentionaalisuuden teorioiden tunteminen onkin Meadin ajattelun 
ymmärtämiseksi tärkeää, miten nämä kovin erilaisilta näyttävät lähes- 
tymistavat vertautuvat Meadin merkityskäsityksiin? Nominalismista ja 
käsiterealismista Meadin näkemys eroaa jo siinä, että Mead edellytti 


130 Meadin ja Husserlin välillä ei ollut vaikutusyhteyksiä. Esimerkiksi Hans Joas toteaa 
(1985, s. 226), että Husserl ei mainitse Meadia kertaakaan ja että Mead mainitsee 
Husserlin vain kerran: kirjeessään 15. syyskuuta 1926. Käsitykseni mukaan Mead piti 
Husserlia ”liian idealistisena”, vaikka Husserlin pohtimat merkityksen ja suuntautunei- 
suuden kysymykset olivatkin yhteisiä myös Meadille ja niiden fenomenologiset ratkaisut 
olisivat voineet valaista häntä. Mead ei myöskään irtautunut metodologisista minuuden 
rakentumisen kysymyksistä riittävästi tieteenfilosofian suuntaan, pohtimaan ja tulkitse- 
maan eri tiedekäsityksiä, kuten Husserl ja monet muut fenomenologit tekivät. 

131 Willard Van Orman Ouinen behavioraalisesta merkityksenteoriasta ks. esim. hänen 
teostaan Word and Object vuodelta 1960. 

loogisesti ja ontologisesti välttämättömien yksilötajuntojen lisäksi myös 
”muuta” eli yleistyneen toisen (the generalized other), eikä tämä ole sopu- 
soinnussa sen enempää ”Occamin partaveitsen” kuin fenomenologiankaan 
kanssa. Hänen sosiaalibehaviorisminsa poikkesi myös idealistina tunne- 
tun Edmund Husserlin ajattelusta jo oman naturalisminsa vuoksi; tosin 
kumpikin piti arvossa näkemystä ihmisen henkisen toiminnan suuntau- 
tuneisuudesta. 


2.3.4. Kielen olemus ja vulgaarinaturalismi 


Mead ei tuonut selvästi esille, mitä hän ajatteli olioiden, nimien ja käsit- 
teiden suhteista, eikä hänen ajattelustaan siten voinut koskaan tulla puh- 
taaksiviljeltyä kielifilosofiaa. Sen sijaan hän porautui kysymykseen, 
millainen kielen olemus on kulttuurifilosofisena ilmiönä: miten kieli on 
syntynyt, mihin ihmisten välinen ymmärtäminen perustuu, kuinka voitai- 
siin selittää merkitysten alkuperä ja millä tavoin kielten historia vastaa 
ihmisen lajinkehitystä ja yhteiskuntiemme historiaa? Tässä katsannossa 
Meadista syntyvä tunnelmakuva on intellektuaalinen mutta hieman ty- 
pistetty, yksipuolinen ja karu. Vaikutelma välittyy erityisesti Meadin vul- 
gaarista naturalismista ja hänen tavastaan käsitellä kieltä ensisijassa 
luonnontilaan liittyvänä interaktiona. 

Mead näyttää altistuneen arvostelemalleen kausalistiselle ja empiiris- 
määrälliselle ajattelulle korostaessaan ”päätökseen johtamattomien elei- 
den” määrää vuorovaikutuksessa. Naturalistinen perusvakaumus näkyy 
myös ihmisen ja eläimen samastamisessa ja sokeutumisessa näiden olen- 
tojen laadullisille eroavuuksille. Meadin ajattelu ajautuikin metafyysisiin 
ja todellisuuden olemusta koskeviin vaikeuksiin siinä, että hän ei analy- 
soinut ihmisen ja eläimen ontologista eroa riittävästi. 

Meadin kanssa ristiriidattomasti voitaisiin ajatella, että eläinten eleis- 
tä voisi muodostua merkityksellisiä samaan tapaan kuin on oletettu 
ihmistenkin eleistä muodostuvan merkityksellisiä. Toisin sanoen, mikäli 
päätökseen johtamattoman toiminnan määrän voitaisiin nähdä lisään- 
tyvän eläimillä, myös eläinten eleiden voitaisiin katsoa olevan merkityk- 
sellisiä aivan kuten ihmistenkin eleiden, ja siten eläimille voisi syntyä 
kieli. Havaittavan eron muodostaa se, että eläimet toimivat reaktiomai- 
sesti, kun taas ihmisillä on tietoisuutensa johdosta mahdollisuus harkin- 
taan. Toisaalta tämä väite voidaan yrittää kumota spekulatiivisesti: 
monet eläimet saattavat olla ihmistä kehittyneempiä, mikäli ne voivat 
ymmärtää toisiaan ilman käsitteellisen ajattelun välittävää vaikutusta, 
eivätkä ne ainakaan takerru vuorovaikutuksessaan yksittäisiin sanoihin! 

Kieli voidaankin ymmärtää kapeasti vain sanalliseksi kommunikaa- 
tioksi tai laajasti koko vuorovaikutusta koskevaksi, sekä verhbaaliseksi 
että non-verhbaaliseksi, viestinnäksi. Niiden ulkopuolelle jää luonnollisesti 

vielä inhimilliseen olemiseen liittyvän perusstruktuurin analysoiminen ja 
erilaisten viestintään liittyvien olotilojen sekä sanomisen motiiveihin 
liittyvän pohjavireen kartoittaminen, joita on tarkastellut muiden muassa 
Emmanuel Levinas. 

Levinas onkin tunnettu erottelustaan, joka hänen mukaansa vallitsee 
”sanotun” (le dit) ja ”sanomisen” (le dire) välillä.132 ”Sanottu” viittaa lä- 
hinnä esittävään kieleen, joka määrittelee ja pysäyttää kohteensa, kun 
taas ”sanominen” on performatiivista kieltä, joka etsii ilmausta sellaiselle, 
mille ei ennen kielellistä ilmausta ole mitään ilmausta. On selvää, että 
Mead on pysytellyt lähinnä ”sanotun” kielen alueella, vaikka hänen ajat- 
telunsa lähtökohtana ovat olleet myös ”sanomisen” maailmaan eli eri- 
laisiin olotiloihin ja kielen esikäsitteellisiin ominaisuuksiin liittyvät sosi- 
aaliset tilanteet.133 Tässä valossa Meadin peruslähtökohtanaan pitämä 
situaatio on eräänlainen status naturalis: käsitys ihmisestä alkukantai- 
sessa muodossa, luomassa alkeellisia merkityksiä ja kieltä lajinkehityk- 
sensä juurilla. Hänen ajattelunsa ei kuitenkaan yltänyt kieleen liittyvän 
suuntautuneisuuden, eksistentiaalisten ominaisuuksien ja esimerkiksi 
tunnetilojen tarkastelemiseen vaan jäi pelkästään ”sanotun” kielen eritte- 
lyksi. 

Meadin ja Levinasin ajatusmaailmojen erot näkyvät jo heidän perus- 
asennoitumisessaan kieleen, mutta ne tulevat esille myös merkityskonsti- 
tuutiota ja kieltä koskevissa lopputuloksissa, suhtautumisessa toisiin 
ihmisiin ja laajasti ottaen ”toiseuteen”. Myöskään tämä ei ole kovin ih- 
meellistä, sillä Meadin ja Levinasin käsitykset kielen olemuksesta sisäl- 
tävät kumpikin täysin erilaisen näkemyksen ihmisestä. Vaikka vertailut 
Levinasiin jäävätkin ajattelijoiden erilaisuuden vuoksi irrallisiksi, niitä ei 
voida toiseusteeman ajankohtaisuuden vuoksi kokonaan välttää. 

Meadin omaa ajattelua tutkittaessa on vaikeaa kiertää sitä peruskysy- 
mystä, miten ihmisen ja eläimen vertailukelpoisuus voitaisiin taata.134 
Ihmisen ja eläinkunnan rinnastaminen nostaisi esiin suuren joukon ajat- 
telun biologiseen perustaan liittyviä metafyysisiä olettamuksia. Voidaan 
katsoa, että ihmistä ja eläintä leimaa laadullinen ero. Tämä näkyy esi- 
merkiksi siinä, ettei elämillä ole tietoisuutta eikä moraalia, joiden on 


132 Emmanuel Levinas teoksessaan Autrement gw'tre ou au-delä de Vessence vuodelta 
1974 (s. 56-62). Esseenomainen kirja oli tarkoitettu vastaukseksi Jacgues Derridan vuosi- 
kymmentä aiemmin esittämään Levinas-kritiikkiin ”Violence et mötaphysigue”. 

133 Olen käsitellyt kielen erilaisia käsittämistapoja teokseni Dialoginen filosofia pää- 
luvussa 3 (2003, s. 120—143 ja 2008, s. 120-141). Ongelmakokonaisuuden laajuuden vuoksi 
Levinasin ja Meadin kielikäsitysten yhteyksiä ja eroja on mahdotonta ja tarpeetontakin 
käsitellä tässä, ja siksi pyydän lukijaa perehtymään edellä mainitussa teoksessa esittä- 
määni analyysiin. 

134 Muutamat ovat tosin koettaneet kiertää kysymyksen ihmisen ja eläimen vertailu- 
kelpoisuudesta väittäen, että ihminen ja eläin viestivät myös keskenään. Esimerkin tarjo- 
avat Janet ja Steven Alger Society & Animals -lehden 5/1997 osittain humoristisessa artik- 
kelissaan ”Beyond Mead — Symbolic interaction between human and felines”. 

nähty liittyvän nimenomaan ihmisen kykyyn pidättäytyä reaktiomaisesta 
käyttäytymisestä. Äärimmäisissä tilanteissa, kuten sodissa, inhimillinen 
moraali saattaa tosin kumoutua, jolloin sanotaankin, että ihminen taan- 
tuu eläimen asteelle. 

Eräs totuus on lausuttu myös kielessä: jos eläin ja ihminen olisivat 
samoja asioita, mihin tarvittaisiin niitä erottavia käsitteitä? Meadin puo- 
lustukseksi voidaan sanoa, että myös hänen ajatteluaan stimuloivat 
nimenomaan ne erot, jotka hän näki eläinten ja ihmisen välillä — eivät 
yhteydet. Ihmislajin olemusta koskevat kysymykset olivat joka tapauk- 
sessa Meadille tärkeitä, ja hän pohti niitä eri puolilla tuotantoaan etsien 
vastauksia yhtä lailla materialismista ja idealismista kuin evoluutio- 
teoriankin periaatteista.135 

Mead näytti ainakin alkuvaiheissaan taipuneen enemmän nimen- 
omaan biologisen ontologian tarjoamien kokeellisten menetelmien kuin 
metafyysisen vulgaarimaterialismin kannalle.136 Hänen kiinnostuksensa 
naturalismia kohtaan johtui pikemminkin metodologisesta halusta vält- 
tää idealismiin liittyvän oletuksenvaraisuuden karikoita kuin puhtaasti 
materialistisesta innostuksesta. Myöhäisvaiheen ”sosiaalipsykologisessa 
kosmologiassaan” Meadin on nähty lähestyneen jopa metafyysistä idea- 
lismia. Niinpä Meadin ajattelun perustalle rakennetut materialismin 
edelleenkehitelmät ja -tulkinnat (joita ovat laatineet erityisesti marxi- 
laiset tutkijat),137 tarjoavat nähdäkseni aineksia pikemminkin marxis- 
mista itsestään kiinnostuneiden pohdintoihin kuin Meadin oman ajatte- 
lun ymmärtämiseen. 

Näissä, samoin kuin eräissä Meadin ajattelua esittelevissä puheen- 
vuoroissa,138 merkitysfunktion edellytyksiä on koetettu perustella viittaa- 
malla siihen, että järjestynyt aivomateria tekisi mahdolliseksi merkitys- 
ten ymmärtämisen. Ilmeistä on, että tällaiset perustelut saattaisivat pä- 
teä eräinä kuvauksina tapahtumien mahdollisesta kulusta. Sen sijaan 
nekään eivät vastaisi kysymykseen, miksi järjestyneen materian tulok- 
sena syntyisi emergenssiä ja merkitysten todellisuus puhkeaisi kukkaan. 
Toisaalta Meadin ja esimerkiksi dialektisen materialismin välillä oli myös 
selviä yhteyksiä, jotka juonsivat juurensa Meadin omasta vaikutushisto- 
riasta. Selvimmin nämä yhteydet näkyivät käsityksessä, että ulkoisen 
todellisuuden tapahtumat vaikuttavat inhimillisen tietoisuuden syntyyn. 


135 Kysymys on edelleen sillä tavoin ajankohtainen, että palaan ihmisen ja eläimen eroon 
laajemmin teokseni seitsemännen pääluvun kappaleessa ”Ontologiset perusratkaisut ja 
eläinten oikeudet”. 

136 Esimerkiksi Bourgeois ja Rosenthal toteavat (1991, s. 6), että ”Meadille behaviorismi 
on metodologinen, ei ontologinen, asetus. [For Mead, behaviorism is a methological, not an 
ontological, position.) 

137 Goff 1980. 

138 Klaus Weckroth Tampereen yliopistossa vuonna 1990 järjestetyllä ”Sosiaalipsyko- 
logian teoriaperinteet” -luentosarjalla. 

2.4. MIELEN JA MATERIAN SUHDE 


Vuorovaikutusta voidaan ajatella esiintyvän ainakin kahdessa yhtey- 
dessä: yhtäältä ihmisen mielen ja ruumiin välillä ja toisaalta ihmisyksi- 
löiden välillä. Miten sitten Mead ja häntä seuranneet symbolisen inter- 
aktionismin kannattajat voisivat vastata kysymykseen interaktion omasta 
luonteesta, jos sitä tarkastellaan psykofyysisen eli mieli-materia-ongel- 
man valossa? 

Mielen ja ruumiin väliseen interaktioon viittaaminen on ollut epäsuo- 
sittua behavioristien ja empiristien keskuudessa, sillä he haluavat nähdä 
ihmisen tajunnalliset ilmiöt vain fysikaalisina tai sähkökemiallisina ta- 
pahtumina ja sulkevat pois mielen käsitteen pitäen sitä tarpeettomana. 
Eräs fysiikan perusolettamuksista on, että kaikki materiaan ja energiaan 
liittyvät muutokset johtuvat muusta materiasta tai energiasta. Niinpä 
empiristit kysyvät: Jos mieli ei ole jonkinlaista materiaa tai energiaa, 
kuinka se voi vaikuttaa aivojen fysikaalisiin ja sähkökemiallisiin proses- 
seihin, jotka puolestaan voidaan havaita mittauksilla? 

Kysymykseen voidaan ensinnäkin (1) vastata, että tällaisessa ajatte- 
lussa mielen käsite on jo esiteoreettisesti ja ennakko-oletuksenomaisesti 
rajattu fysikaaliseksi ja kemialliseksi ilmiöksi. Vaihtoehtoisestihan mielen 
voitaisiin ajatella sijaitsevan osittain ihmisyksilön ulkopuolella, ainakin 
mikäli on uskominen Meadia, jonka mukaan vuorovaikutus on mielen 
ilmaantumisen vaikuttava syy. Ja vaikka mielen katsottaisiin kokonai- 
suudessaankin piilevän ihmisen kehon sisäpuolella, mieli on sosiaalinen 
sikäli, että Meadin mukaan myös toisilla ihmisillä on siellä symboli- 
edustus. 

Toiseksi (2) ei ole kysytty, mitä nuo havaittavat fysikaaliset ja sähkö- 
kemialliset ilmiöt sinänsä ovat. Itse ongelmaa voidaankin lähestyä seu- 
raavasti. Jos esimerkiksi luento-opetukseni herättää reaktioita kuuli- 
joissa, kyse on aina myös vastaanottajien tajunnassa tapahtuvasta fysi- 
kaalisesta ja sähkökemiallisesta prosessista. Sitä ei kuitenkaan suora- 
naisesti aiheuta (kysymykseen sisältyvän oletuksen mukaisesti) mikään 
”materia tai energia”, ellei sitten puhujan olemassaoloa ja vaikutusta 
pidetä juuri sellaisena ”materiana tai energiana”, joka puolestaan aiheut- 
taa fysikaalisia tai sähkökemiallisia muutoksia vastaanottajien tajun- 
nassa. Välittävänä tekijänä on kuitenkin aina jokin vuorovaikutuksellinen 
tai sosiaalinen prosessi; muutoinhan aivojemme pitäisi olla kytketty toi- 
siinsa johdoilla. 

Meadin kannalta katsellen mielen ja ruumiin interaktiota ei pitäisi 
nähdä irrallaan sosiaalisesta vuorovaikutuksesta. Rajoittuminen pelkäs- 
tään yksilön tajunnan tutkimiseen olisi liian ahdasta myös siksi, että 

”mieli” (jonka piirissä tapahtuvat muutokset näkyvät myös aivosähköisinä 
mittauksina), ei ole tässä valossa vain fysikaalinen tai aivokemiallinen 
ilmiö vaan materiaalisen ilmenemismuotonsa lisäksi aina myös sosiaali- 
sella eksistenssitasolla esiintyvä ilmiö.139 Mieltä ei ole siis mieltä typistää 
aivokemialliselle, biologiselle tai fysikaaliselle tapahtumatasolle, vaan 
sillä on väistämättä myös sosiaalinen (tai situationaalinen) ilmenemis- 
muotonsa, joka ei ole vain materiaalinen. 

Entä mistä noiden reaktioiden aiheuttajien omat fysikaaliset ja sähkö- 
kemialliset materia- ja energiavirtaukset tulevat, toisin sanoen, mistä on 
kotoisin luennoitsijan oma puhe, ja pitäisikö sitä varten olettaa jonkin- 
lainen liikkumaton liikuttaja? Tämä on jälleen kysymys, johon sen luon- 
teen vuoksi ei voida saada varmaa vastausta, mutta se voidaan sanoa, 
että ihmisten kanssakäymisessä, esimerkiksi puhetilanteessa ihmisten 
vuorovaikutus ei ole koskaan ainoastaan ”materiaalista”, ”fysikaalista” tai 
”kemiallista”, toisin sanoen lähestyttävissä luonnontieteen laein tai kei- 
noin. Viestintä ja kieli ovat ilmiöinä ja tutkimuskohteina sellaisia, jotka 
eivät ole olemassa pelkistetysti sähkökemiana tai molekyyleinä. Tut- 
kittavien ilmiöiden oma olemus on vuorovaikutuksellinen, joten myös tut- 
kimuksen pitää tematisoida eli asettaa kohteensa tutkittavaksi ihmis- ja 
yhteiskuntatieteellisin menetelmin, ja tässä on eräs perustelu sosiaalipsy- 
kologiselle tieteelle. Carl Gustav Jung onkin sanonut sattuvasti, että 


[klahden ihmisen kohtaaminen on kuin kahden kemiallisen aineen se- 
koittuminen: mikäli reaktio tapahtuu, molemmat muuttuvat. [The mee- 
ting of two personalities is like the contact of two chemical substances: if 
there is any reaction, both are transformed.]!40 


Tämän mukaan olennaista on molemmissa osapuolissa tapahtuva muutos, 
joka osoittaa, että tapahtuminen ei ole pelkästään aineellista. Materiaali- 
sestihan ihmiset ovat erillisiä, mutta kohtaamisessa tapahtuva muuttu- 
minen paljastaa, että myös ihmisissä tapahtuvat aineellisen tason muu- 
tokset voivat toteutua vain yhteisöllisen vuorovaikutuksen kautta. Välit- 
täjänä on tällöin sosiaalinen taso. 

Niinpä Jungin ajatus voidaan kumota siinä mielessä, että ihmiset eivät 
ole kemikaaleja. Mutta tavallaan lause on valaiseva ja vastaa myös 
Meadin näkemyksiä. Aivan niin kuin kemistin ei tule tutkia vain erillisiä 
ainesosia vaan myös niiden reagoimistapaa, yhteiskuntatieteilijänkään ei 
pitäisi kohdistaa huomiotaan vain erillisiin yksilöihin tai heidän ominai- 


139 Mead kirjoitti fysikaalisuuden määritelmästä Decennial Publications of the University 
of Chicago -julkaisuun (First series, vol. III, s. 77-112) vuonna 1903 laajan artikkelin ”The 
Definition of the Psychical”, jossa hän arvosteli systemaattisesti muun muassa Wilhelm 
Wundtin empiriakäsitystä. Artikkeli sisältyy myös kokoelmaan SW (s. 25—59). 

140 Carl Gustav Jung alun perin vuonna 1933 julkaisemassaan teoksessa Modern Man in 
Search of a Soul (2001, s. 49-50). 

suuksiinsa vaan ihmisten vuorovaikutukseen ja kanssakäymiseen. Juuri 
tämä oli myös Jungin oman ihmiskäsityksen idea. 

Ollakseen kriittistä yhteiskuntatieteen tulisi tarkastella lisäksi itseään 
ja sitä, miten tiede asettaa kohteensa tutkittavaksi. Näin Mead pyrkikin 
tekemään. Hän ei nähnyt ihmisten vuorovaikutusta behavioristien tapaan 
pelkkänä reagoimisena ärsykkeisiin vaan vuorovaikutuksellisena koko- 
naisuutena, jossa huomio kiinnitetään osatekijöiden sijasta prosessiin si- 
nänsä. 

Mielellä voi olla itsenäinen tajunnallinen ilmenemismuotonsa aivan 
niin kuin merkityksilläkin, jotka meadiläisesti ajatellen emergoituvat 
omalle sosiaaliselle tasolleen, ja tätä kautta voidaan vastata kysymykseen 
interaktion luonteesta. Vuorovaikutuksesta puhuessaan Mead ei rajoittu- 
nut pelkästään joko mielen ja ruumiin välisen vuorovaikutuksen tutki- 
miseen tai ihmisyksilöiden vuorovaikutuksen havainnoimiseen, vaan hän 
pystyi näkemään nämä interaktion muodot toisistaan riippuvaisina ja 
toisiinsa vaikuttavina. Tällaisessa holistisessa ajattelussa on tietenkin se 
vaara, että yksilöt hukkuvat kokonaisuuteen, mutta toisaalta myös se 
vahvuus, että niin ei ajauduta paradigmaattiseen kinasteluun esimerkiksi 
mielen ja ruumiin olemuksesta tai diskurssien rajoja koettelevaan piikit- 
telyyn kysymyksellä ”missä sielu sijaitsee?”. Tilannetta helpottaa, että 
käsitteiden diskursiivinen luonne ja ilmiöiden eri tasot on tunnustettu. 
Esimerkiksi uskontojen väitteet ovat yleensä ei-todistuvia, ja ne puhuvat 
samoista ilmiöistä eri kielellä kuin biologia tai sosiologia.1f! 

Meadin ratkaisut mielen olemusta koskeviin kysymyksiin olivat sovit- 
televia sikäli, että hän halusi kiertää perinteiset kartesiolaiset kiistat 
vetoamalla mielen ja ruumiin väliseen vuorovaikutuksellisuuteen. Samoin 
hän koetti ratkaista individualismin ja holismin välisen kysymyksen 
yksilön ja yhteisön ensisijaisuudesta niin, että kokonaisuutta hallitseekin 
prosessi. 

Meadin oman teoria- ja vaikutushistorian valossa hänen kannan- 
ottonsa voivat näyttää myös jännitteisiltä. Hän jäi henkilöhistoriassaan 
jonkin verran velkaa kristilliselle kasvatukselle. Päävaikutteensa hän sai 
sekä hegeliläisestä idealismista, hermeneutiikasta että kokeellisesta be- 
havioristisesta psykologiasta. Lopulta hänestä tuli prosessien filosofi ja 
naturalisti, jonka mukaan materiaalinen maailma emergoi itsestään kor- 
keampia merkitystasoja. Tavallaan myös niitä voitaisiin luonnehtia henki- 


141 Tällainen johtopäätös pätee, mikäli hyväksytään postmoderni ajatus siitä, että filo- 
sofia koostuu erilaisista diskursseista, sanastoista, keskustelun tavoista, perinteistä ja 
kielipeleistä. Itse pidän tällaista relativistista näkemystä parempana kuin tosikkomaista 
sitoutumista väittelemään ”tosiasioista”. Tämä ei tietenkään merkitse, että en pitäisi to- 
tuutta tärkeänä päämääränä, vaikka samanaikaisesti katsonkin, ettei sitä voida saavut- 
taa. Onhan toki parempi pyrkiä totuutta tai todellisuutta kohti kuin poispäin niistä. 
Meadin suhdetta ohbjektivismiin ja subjektivismiin sekä absolutismiin ja relativismiin 
käsittelen tarkemmin tämän teoksen II osan luvussa 4. 

siksi tai ainakin ihmisen henkisyyden selityksiksi, vaikka Mead ei näitä 
käsitteitä käyttänytkään. Sielu ja '”henkisyys' näyttävätkin kätkeytyvän 
Meadin ajatteluun epäsuorasti, mikä saattaa olla seuraus paitsi hänen 
vaikutushistoriastaan, myös yrityksestä kaikin voimin kiertää näiden 
käsitteiden käyttö. 


2.4.1. Kognitiot, metaforat ja symbolit 


Meadin näkemyksiin mielen (tai laajemmin ottaen tietoisuuden) synnystä 
sisältyivät samat klassiset kysymykset, joita on jouduttu pohtimaan nyky- 
aikaisessa neurologiassa ja kognitiotieteessä. Esimerkiksi eräs nykyajan 
huomattavimmista aivotutkijoista ja neurologeista, Yrjö Reenpää -palkin- 
nollakin huomioitu Antönio R. Damasio, on nähnyt mielen ja tietoisuuden 
synnyn pitkälti samanlaisena kolmiportaisena prosessina kuin Mead. 
Teoksessaan Descartes's Error (1994) hän katsoo, että subjektiviteetti 
emergoituu, kun aivot neuraalipiireineen eivät tuota ainoastaan mieli- 
kuvaa objektista ja kuvaa organismin dispositionaalisista reaktioista ob- 
jektiin, vaan myös mielikuvan organismista havaitsemassa ja reagoimassa 
objektiin.142 Kyse ei ole vain siitä, että ”ajattelen omaa olemassaoloani ja 
siksi tiedän olevani olemassa”, vaan myös siitä, että ajattelen itseäni ajat- 
telemassa omaa olemassaoloani, ja siksi tiedostan itseni. 

Tämä konstellaatio muistuttaa Meadin tapaa jakaa emergenssiä tuot- 
tava vuorovaikutuksen prosessi dialogiseen kehään, jossa mielen ja ajatte- 
lun tunnusmerkkeinä pidetään yksilön tietoisuutta itsestään. Mielen 
emergoituminen edellyttää kykyä asennoitua itseensä reflektiivisesti ja 
havainnoida itseään ikään kuin itsensä ulkopuolelta. 

Samaan tapaan asioista ajattelee konstruktivistisen tietoteorian ke- 
hittelijänä tunnettu neurotieteilijä ja filosofi Humberto Maturana. Hänen 
mukaansa ”itsestä tietoisuus” on kokemus, jossa havainnoija erottaa it- 
sensä kohteesta ja näkee itsensä tekemässä erotteluja. Erotteluja tekevä 


142 Antönio R. Damasio teoksessaan Descartes's Error - Emotion, Reason, and the Hu- 
man Brain (1995, s. 242—243). Teoksessaan Self Comes to Mind — Constructing the Consci- 
ous Brain (2010) Damasio hylkää kartesiolaisen ajatuksen, jonka mukaan tietoisuus on 
jotakin ruumiista erillistä, ja esittää, että tietoisuus on biologinen prosessi, jonka elävä eliö 
luo. Damasion mukaan tunteilla on ratkaiseva merkitys kaikessa aivotoiminnassa, sillä 
tunteet ovat aivojen ja ruumiin yhtymisen tulos. Tunteet ovat historiallisesti vanhoja ja 
muodostuvat aivojen lajihistoriallisesti vanhimmissa osissa, joissa syntyy myös tietoisuu- 
dessa tärkeä itsen aistimus. Kun aivot kehittivät ihmisen itsen, samalla avautui tie kult- 
tuuriin, joka muutti evoluution kulkua ja synnytti uuden elämää säätelevän tason: sosio- 
kulttuurisen tasapainon. On hämmästyttävää, kuinka lähellä näitä ajatuskulkuja myös 
Mead filosofoi sata vuotta ennen nykyaikaista aivotutkimusta. 

Näkökanta on otettu huomioon niin sanotussa relationaalisessa sosiaalipsykologiassa, 
jota on edustanut esimerkiksi Kenneth J. Gergen dikotomioita kiistämään pyrkivällä teok- 
sellaan Relationa! Being (2009) ja kommentillaan ”I am linked, therefore I am”. 

havainnoija on tällöin vuorovaikutuksessa omien tilojensa kanssa ikään 
kuin ne olisivat ympäristön laukaisemia.143 Tässä valossa tietoisuus ei 
sijoitu hermostoon eikä kehoon, mutta se eletään kokemuksena. Tietoi- 
suutta ei löydy aivoista, vaan sen synty ja olemassaolo liittyvät sosiaalisen 
yhteistoiminnan organisaatioon. 

Meadin näkökantojen toistuminen nykyajan tieteenharjoittajien kan- 
nanotoissa ei ole ihmeellistä, sillä klassisten filosofisten kysymysten 
vastausvaihtoehdot yleensäkin toistuvat vuosisadasta toiseen. Siten ne 
ilmentävät tapaa, jonka mukaisesti vastaukset ovat aina riippuvaisia 
kysymyksistä. Kysymysten pysyessä samanlaisina vastauksetkin pysyvät 
samanlaisina. Myös Mead piti tietoisuuden syntymisen kannalta välttä- 
mättömänä, että yksilö kykenee havainnoimaan itseään reflektiivisesti. 
Näin syntyvät tietoinen mieli ja itsestä tietoisuus. 

Suuri ongelma on, miten ihminen voisi irrottautua omista lähtökoh- 
distaan ja sitoumuksistaan havainnoimaan itseään. Mikäli mielen synty- 
minen nähdään seurauksena osallistumisesta vuorovaikutuksen proses- 
siin, kuinka yksilöt voivat irrottautua tuosta prosessista niin, että mielet 
voivat itsenäistyä omalle tietoiselle tasolleen, ja mitä tuolloin tarkalleen 
ottaen tapahtuu? Itsestä tietoisuuden ”emergoituminen” jää helposti pel- 
käksi nimeksi tai arvoituksen kaltaiseksi selitykseksi. 

Voidaankin sanoa, että emergenssiin viittaaminen on seuraus todelli- 
suuden efektiivisestä (tai yksinkertaistavasta ja ”karkeistavasta”) kuvai- 
lusta. Äärimmillään se johtaa konseptualismiin eli näkökantaan, jonka 
mukaisesti käsitteet kaappaavat valta-aseman ilmiötä selitettäessä, ja 
kuvailtavaan asiaan aletaan liittää siihen sisältymättömiä assosiaatioita, 
joiden myötä ilmiön nähdään kohoavan omalle itsenäiselle tasolleen. 
”Transsendentaalista egoa on perinteisesti pidetty juuri tuollaisena puh- 
taan järkeilyn tuottamana käsitteenä; transsendentalistit tosin myöntä- 
vät, että kyseessä on pelkästään teoreettinen postulaatti, eikä sen ole- 
muksesta ole tarkempaa tietoa. Huolestuttavampaa on, että kiistäessään 
transsendentaalisen egon Mead korvasi kyseisen käsitteen omalla näke- 
myksellään mielestä ja antautui siten ajattelemaan, että mieli välttämättä 
on omaan sosiaaliseen ja yliyksilölliseen sfääriinsä emergoituva olion- 
kaltainen substanssi: yleistynyt toinen. Samalla hänen halunsa kieltää 
transsendentaalinen ego muodostui hänelle suoranaiseksi intohimoksi tai 
pakkomielteeksi. 

Olematta lainkaan uskonnollinen voisi aivan hyvin sanoa, että turha- 
maisinta Meadin näkemyksissä oli hänen tapansa vastustaa käsitys- 
kantaa, että ihmisellä voi olla sielu tai henki. Ihmisen henkisyyttä vas- 
taan kamppaileminen oli vaarassa romahduttaa hänen ajattelunsa imma- 


143 Humberto Maturana artikkelissaan ”Biology of self-consciousness” Giuseppe Trat- 
teurin (et al.) toimittamassa teoksessa Consciousness — Distinction and Reflection (1995, 
s. 145—175). 

nentille tasolle, jolla myös ihmisarvo helposti kyseenalaistuu. Materialisti- 
nen ihmiskuva kun ei yleensä tunnusta ihmisyyteen sisältyvän muita 
kuin aineellisia merkityksiä. Se, että Mead kävi omaa henkilökohtaista 
sotaansa sieluoppeja vastaan, ei ollut myöskään kovin tyylikästä, sillä hän 
ei nähnyt eroa oman uskonnollisen vaikutushistoriansa ja esimerkiksi 
Platonin tai Spinzoan sieluargumenttien välillä vaan lähestyi kaikkia 
hehtaaripyssyllä. Tässä mielessä hänen kamppailunsa oli taistelua tuuli- 
myllyjä vastaan. Melkoinen olkiukko hänen tajuntaansa piirtyi myös 
Hegelin maailmanhengestä, ja valitettava onkin sitä väkinäisyyttä, jolla 
Mead halusi kuohia ihmiskäsityksestään ja maailmankuvastaan pois 
kaikki vertauskuvallisetkin sielun tai hengen käsitteeseen vivahtavat vir- 
taukset. Tähän liittyvä pakonomaisuus johti juuri sellaiseen epäelegans- 
siin, joka jäi leimaamaan hänen ajatteluaan defensiivisesti ja joka omasta 
mielestäni on hänen filosofiansa takaperoisinta ainesta. 

Mutta Meadissa oli luonnollisesti myös paljon kehityskelpoista, avar- 
tavaa ja siinä mielessä myönteistä, ja yksi näistä asioista oli vuoro- 
vaikutuksen symbolisuuden tunnustaminen. Meadille ominainen tuiki- 
tieteellisyyden tavoittelu saattaa olla ymmärrettävissä osana hänen omaa 
aikakauttaan leimannutta tieteellistä kunnianhimoa. Sen sijaan nykyisin 
on ajateltu, että lähes kaikki inhimillinen ajattelu (myös tieteissä) on sym- 
bolien ja metaforien jäsentämää. Niihin sisältyvät myös ihmisten tavat 
ymmärtää ja tulkita itseään ja toisiaan sielun, hengen, persoonan ja mo- 
nien muiden käsitteiden avulla. Niitä ei siis tulisi eikä tarvitsisi nähdä 
sellaisina filosofian tieteellisyyttä uhkaavina tai totuutta ja varmuutta 
vaarantavina mörköinä kuin Mead muiden mukana taipui ajattelemaan. 

Esimerkiksi kielifilosofi Max Blackin teoksen Models and Metaphors 
(1962) mukaan metaforat ohjaavat kaikkea ajatteluamme,144 ja George 
Lakoffin yhdessä Mark Johnsonin kanssa julkaisemassa kirjassa Meta- 
phors We Live By (1980) väitettiin, että kielemme rakentuu metaforien 
varaan.145 Metaforilla tarkoitetaan tällöin kielikuvia, joissa kahta ilmiötä 


144 Ks. Max Blackin vuonna 1962 julkaisemaa teosta Models and Metaphors — Studies in 
Language and Philosophy, jonka voi katsoa aloittaneen systemaattisen metaforia ja malleja 
koskevan keskustelun ja tutkimuksen analyyttisen kielifilosofian sisällä. 

145 Ks. chicagolaisten George Lakoffin ja Mark Johnsonin vuonna 1980 julkaisemaa teos- 
ta Metaphors We Live By, jossa Noam Chomskyn oppilaana ja niin sanotun transformatio- 
naalisen kieliopin tutkijana aloittanut Lakoff pyrkii esittämään Chomskyn generatiiviselle 
syntaksille generatiivisen semantiikan vaihtoehdon. Lakoffin ja Johnsonin mukaan meta- 
foraa ei pitäisi nähdä vain kielellisenä vaan mielellisenä konstruktiona, joka liittyy aja- 
tusten muodostamiseen. Merkityksiä ei voida palauttaa Meadin olettamuksen mukaisesti 
lyhyisiin akteihin eikä edes symboleihin tai johdella niistä, sillä ajatukset ovat muodos- 
tuneet useista metaforallisista ja ristikkäisistä kerroksista, joiden alkuperäiset yhteydet 
ovat verkottuneet tai kadonneet. Mitä abstraktimpi ajatus on, sitä etäämpänä on sen meta- 
forallinen tai symbolinen alkuperä, ja siksi ihmiset eivät useinkaan tunnista ajatustensa 
alkuperää. Esimerkiksi puhe ”totuuden puolustamisesta” paljastaa toiminnan olevan meta- 
forallisesti tekemisissä sodankäynnin kanssa ja puhe ”teorioiden pelastamisesta?” uskon- 

verrataan ilman ”kuin”-sanaa ja joissa tapahtuu merkityssiirtymä pois 
kirjaimellisesta sanankäytöstä. Tässä valossa metafora, kuten ”ihminen 
on henki”, saattaa johtaa täysin erilaiseen elämäntulkintaan kuin käsitys, 
että ”ihminen on materiaa”. 

Mead itse pyrki jäljittämään symbolien alkuperää, joten huomiota he- 
rättää, miksi hän halusi niin kovin voimin kieltää kielestä kaiken sym- 
boliikan ja metaforallisuuden. Vastaus tähän kysymykseen on yksinker- 
tainen: tarpeettomana pitämänsä symboliikan ja metaforallisuuden redu- 
sointiyritys oli osa hänen pyrkimystään päästä merkitysopilliseen yksi- 
selitteisyyteen, jossa symboleilla ja vertauskuvilla on yksi tarkka merkitys. 
Hänen kohtaamansa vaikeudet osoittavat, kuinka vaikeaa ja jopa mahdo- 
tonta universaaliin merkityksenteoriaan pääseminen loppujen lopuksi on. 


2.4.2. Symbolinen interaktionismi ja supervenienssi 


Tarkastelkaamme vielä tämän luvun päätteeksi, miten Meadin käsitys 
mielen olemassaolosta sijoittuu mielen ja ruumiin suhteita analysoineiden 
paradigmojen joukkoon. Perinteisesti parallellistit ovat edustaneet kan- 
taa, että mieli ja ruumis ovat kuin kaksi erillistä mutta synkronisesti 
käyvää kelloa. Okkasionalistit ovat kannattaneet näkemystä, että mielen 
ja ruumiin välillä on epäsuoraa vuorovaikutusta, jonka vaikutusyhteyksiä 
hoitaa jumala. Epifenomenalistit puolestaan ovat edustaneet käsitystä, 
että mentaaliset tilat ovat fysikaalisten tilojen aikaansaamia epifenomee- 
neja eli seurannaisilmiöitä, mutta mentaaliset tilat eivät kykene vaikutta- 
maan takaisinpäin fysikaalisiin tiloihin, eivätkä ne myöskään voi synnyt- 
tää uusia mentaalisia tiloja. 

Näiden ei-interaktionististen käsityskantojen heikkoutena on, että niis- 
sä mielen ja ruumiin käsite rajataan jo alun perin koskemaan vain natu- 
ralististen ennakko-oletusten mukaista ja systeemikeskeistä näkemystä 
ihmisestä. Taustalla vaikuttaa empiristis-positivistinen ihmiskuva. Ihmi- 


nollisen pelastusopin kanssa, kun taas naturalistisille tieteille tyypillinen ajatus ”todelli- 
suuden valloittamisesta” saattaa viitata heteroseksuaaliseen normistoon, jonka mukaan 
miehen pitää valloittaa nainen. Jo sana ”naturalismi” perustuu latinan sanaan ”natus”, 
joka merkitsee 'syntymää”. Siten se liittyy luontoon ja lisääntymiseen sekä tieteen yhtey- 
dessä myös luontoperäiseen selittämiseen ja heteroseksuaaliseen arvomaailmaan. Tässä 
mielessä käytännöllisiä arvoja korostava pragmatistinen naturalismi onkin eräs hetero- 
seksistisen ideologian muoto. 

Metaforien (eli kielikuvien) ja symbolien (eli vertauskuvien) asemalla on merkitystä 
Meadin kielikäsityksen kannalta siksi, että myöhempi tutkimus on osoittanut, kuinka 
vaikeaa merkitysoppia on johdella symbolifunktiosta ensinnäkin yleisen tulkintaongelman 
vuoksi ja toiseksi siksi, että ihmisten kyky oppia kieltä ei perustu välttämättä vain 
chomskylaisesti syntaksiin vaan myös semantiikkaan, joka on tulkinnanvaraista ja vari- 
aatioita sisältävää. Kysymykseen palataan tarkemmin tämän teoksen luvun 7 alaluvussa 
”Missä kieli piilee?”. 

nen nähdään järjestelmänä tai koneistona, jota käyttää (tai johon joudu- 
taan liittämään naturalististen ihanteiden vastaisesti) lopulta myös jokin 
ghost in the machine -periaatteella tuotettu olento. Ei-interaktionistisille 
teorioille on tyypillistä sekin, että ne ovat monen substanssin teorioita. 
Harvoin kuitenkaan on tiedostettu sitä, että nuo substansseihin viittaa- 
viksi tarkoitetut käsitteet, kuten mieli, ')umala' tai 'ruumis' voivat olla 
myös diskursiivisia nimiä samalle ilmiölle, siis eräänlaisia kohdevaloja, 
jotka paljastavat tutkittavasta ilmiöstä yhden puolen kukin. 

Toisaalta myös monistiset teoriat — esimerkiksi emergentti materia- 
lismi, jonka mukaan mieli on materian tietystä järjestymisestä johtuva 
uusi ominaisuus — kaventaa mielen ja ruumiin vaikutusyhteydet helposti 
vain yksisuuntaisiksi. Sen mukaan materia ohjaa mieltä, ja mieli on 
riippuvainen materiasta. 

Itse katson, että symbolisen interaktionismin nykyedustajat tekisivät 
viisaasti, jos he omaksuisivat niin sanotun identiteettiteoreettisen (iden- 
tity theory tai brain process theory) käsityksen ihmisestä. Sen mukaan 
mielen ja ruumiin käsitteet muodostavat kaksi tapaa puhua samasta 
asiasta. Tyyppi-identiteettiteorian (type identity theory) mukaisesti katso- 
taan, että mentaalisten tilojen tyyppien ja aivotilatyyppien välillä valitsee 
vastaavuus. Ilmentymä-identiteettiteoria (token identity theory) puolestaan 
edustaa kantaa, että tietyn mentaalisen tilan tyypin yksityiset ilmenty- 
mät eivät välttämättä ole aivotiloina täsmälleen samanlaisia, vaikka 
mentaaliset tilat ovatkin supervenienttejä (”yläpuolella olevia” tai hallitse- 
via) suhteessa materiaalisiin tiloihin. Tämän mukaan muutos mentaali- 
sissa tiloissa edellyttää muutosta materiaalisissa tiloissa. 

Symbolisessa interaktionismissa on vaikutteita molemmista viimeksi 
mainituista identiteettiteorioista. Parhaiten Meadin minuuskäsityksiä 
edustaa nähdäkseni funktionalismi, jonka mukaan mentaalisilla tiloilla 
on materiaalinen realisaatio, mutta mentaalisten tilojen keskeinen omi- 
naisuus on niiden abstrakti kausaalinen rooli suhteessa yksilön omaan 
materiaaliseen perustaan ja ruumiiseen. Tärkeämpänä pidetään tällöin 
suhdetta toisiin mentaalisiin tiloihin, ja kognition materiaalinen reali- 
saatio nähdään kaiken kaikkiaan toissijaisena. *Abstraktiudella' tarkoite- 
taan tässä yhteydessä sanan latinankielisen merkityksen (abstrahö = 
vetää pois) mukaisesti 'etäännytystä” omalle teoreettiselle tasolleen, jolla 
ilmiötä voidaan katsella etäämmältä (kreikan kielen sanaan theorein = 
'katsella' liittyvän merkityksen mukaisesti). 

Asiaan liittyvä supervenienssi käy ilmi ensinnäkin subjektiminän (1) 
itsenäistymisestä omaksi entiteetikseen tai vähintään omaksi teoreetti- 
seksi käsitteekseen. Toiseksi, mentaalisten tilojen realisoituminen mielen, 
sielun tai minuuden käsitteitä vastaaviksi ilmiöiksi näkyy itsen (self) ja 
”yleistyneen toisen” (the generalized other) korostumisessa. Mead ajatteli, 
että varsinkin jälkimmäisellä on itsenäinen ja nykykäsittein ilmaistuna 
”supervenientti” luonne. 

Supervenienssillä tarkoitetaan filosofiassa relaatiota, jonka mukaisesti 
”ylempi” ominaisuusluokka hallitsee ja määrää (supervenioi) hierarkki- 
sesti ”alempaa” ominaisuusluokkaa. Jos esimerkiksi yhteiskuntaa ja sosi- 
aalisia suhteita pidetään supervenientteinä suhteessa yksilöihin, silloin 
ajatellaan, että yksilöiden ominaisuudet määrittyvät yhteiskunnan ja so- 
siaalisten suhteiden mukaan. Vastaavasti, mikäli supervenienssi vallit- 
see mielen ja ruumiin välillä, supervenientti ominaisuusluokka hallitsee 
jompaakumpaa substanssia, mieltä tai ruumista, riippuen siitä, kumpaa 
pidetään ensisijaisena. Keskeistä on myös se, että supervenienssin valli- 
tessa mentaalisten ja fysikaalisten muutosten pitää esiintyä yhtäpitävästi 
molemmissa substansseissa: sekä mielessä että ruumiissa. Tämän mu- 
kaan esimerkiksi mielessä ei voisi tapahtua muutoksia, jos niitä ei tapah- 
du aivoissa. 

Yhteiskuntafilosofiassa supervenienssi voi esiintyä esimerkiksi ajatuk- 
sena hyvästä yhteiskunnasta, joka supervenioi yksilöiden elämää plato- 
nisen ihanteen tavoin. Yhteiskunta ei voi kuitenkaan olla hyvä, jos keske- 
nään yhdenvertaisina pidetyistä yksilöistä toiset voivat hyvin ja toiset 
pahoin. Tällainen tilanne on kuitenkin mahdollinen, mikäli yksilöiden 
empiiriset ja asiaan vaikuttavat ominaisuudet eroavat toisistaan, ja siksi 
myös pahoinvointi hyvinvointiyhteiskunnassa on mahdollista. Meadin 
näkökulmasta yhteisen hyvän tulisi kuitenkin johtaa mahdollisimman 
monia ihmisyksilöitä onnellisuuteen, jotta supervenienssillä olisi moraa- 
linen oikeutus.146 

Koska supervenienssi on pohjimmiltaan käsitteellinen suhde ja teo- 
reettisessa katsannossa puhtaaksiviljelty selitysmalli, supervenienssin 
edellyttäminen johtaa helpostikin pitämään ”hallitsevia ja yläpuolella 
olevia” ominaisuusluokkia joko tämän maailman tai tuonpuoleisuuden 
ruhtinaina — riippuen siitä, annetaanko etusija materialle, henkiseksi ym- 
märretylle mielelle vai joidenkin uskontojen tai yhteiskuntaoppien mu- 
kaiselle yliyksilölliselle voimalle. Sanaleikkiä tavoitellen voisi väittää, 
että supervenienssin oletus on ”superevidentti” (”yli-ilmeinen”) siksi, että 
siitäkin muodostuu helposti vain nimi tai kuvaus klassiselle kartesio- 
laiselle ongelmalle. Lisäksi supervenienssi on vain olettamuksenvaraista 
johtuen materian ja mielen välillä nähtyjen syy-seuraussuhteiden ja de- 
terminismin olettamuksenvaraisuudesta. 

Tämän vuoksi ei ole ihme, että supervenienssistä on jouduttu kehit- 
telemään ”heikennettyjä” muotoja analyyttiselle systeemifilosofialle tyy- 
pillisen astevaihtelun tapaan, kun ehdottomiksi aiotut, mustavalkoiset ja 
pelkästään käsitteellis-teoreettiset tieteenihanteet ovat osoittautuneet 
kestämättömiksi.147 Periaatteelliset ongelmat ovat jääneet kuitenkin voi- 


146 Ks. Meadin ajatuksia etiikasta teoksen MSS loppuesseissä (s. 379-389). 
147 ”Heikon supervenienssin” ajatusta on esitellyt Helsingin yliopistossakin vierailevana 
professorina toiminut John Haugeland American Philosophical Ouarterly -lehden artikke- 

maan, ja särmiä pyöristelemällä on menetetty ajatuksen ydin. Siksi myös 
hierarkioita ja kaikkien asioiden kaksikerroksisia selitysmalleja kannat- 
taneet ovat uudestaan kiinnostuneet niistä vuorovaikutuksellisista seli- 
tysmalleista, joissa materian ja mielen suhteita välittävät monimutkaiset 
sosiaaliset suhteet.148 


2.5. Merkitys sosiaalipsykologialle 


Nykyisen sosiaalipsykologian näkökulmasta supervenienssin tunnusta- 
minen helpottaa tieteenalan oikeuttamispyrkimyksiä, sillä se tarjoaa pe- 
rustelun ja selityksen yhteiskunnallisen tapahtumatason edellyttämiselle. 
Mikäli siihen yhdistetään blumerilaiseen symboliseen interaktionismiin 
liittyvä ajatus yhteiskunnallisen toiminnan jatkuvuudesta ja sen mu- 
kainen pyrkimys selittää ja ymmärtää yksilöiden tekoja aina tietyssä 
viitekehyksessä tai toiminnan intentionaalisessa konstruktiossa, voidaan 
paikata Meadin identiteettiteorian niitä heikkouksia, joihin kriitikot ovat 
pistelleet miekkojaan. 

Meadin tutkiminen onkin haljennut oireellisesti kahtia: yhtäältä niin 
sanottuun iowalaisten sosiaalipsykologien ja toisaalta chicagolaisten sym- 
bolisten interaktionistien koulukuntaan. Iowalaiset ovat perinteisesti ko- 
rostaneet Meadin ajattelusta sen identiteettiteoreettisia puolia ja pyrki- 
neet rakentamaan ja kehittämään niitä empiirisen todistelun keinoin, 


lissaan Weak Supervenience” (vol. 19, January 1982, s. 93—103) ja The Southern Journal 
of Philosophy -lehden artikkeleissaan ”Ontological supervenience” (vol. 22, Supplement 1, 
Spring 1984, s. 1-12). Berkeleyssä väitellyt ja myös Heideggeria tutkinut Haugeland on 
seurannut Meadin jalanjälkiä sikäli, että hän on toiminut Chicagon yliopiston filosofian 
professorina. 

Heikon supervenienssin mukaan kahdessa mahdollisessa maailmassa esiintyvät mentaa- 
liset ominaisuudet voivat erota toisistaan vain, jos kyseisissä maailmoissa ilmenevät fysi- 
kaaliset ominaisuudet eroavat toisistaan. Näin kahdella yksilöllä, joiden fysikaalinen tila 
on identtinen, voi olla eri mentaaliset (tai henkiset) tilat. Esimerkiksi jos henkilö A näkee 
kissan ja henkilö B silmäänsä projisoidun kuvan kissasta, niin A:lla on todella kissan 
näkemisen mentaalinen tila, kun taas B:llä on vain harha kissan näkemisestä. 

Tästä ratkaisusta aukeaa tosin todellisuussuhdetta koskeva kiista, ja se johtaa ensin- 
näkin kysymykseen havaitsemisen aistikykyä koskevista ehdoista, toiseksi havaintojen 
teoriariippuvuuden ongelmaan ja kolmanneksi solipsismin asemaa koskevaan pohdintaan. 
Omasta mielestäni supervenienssin käsite on eräänlainen ”jenkkileveä” diskursiivis-reto- 
rinen nimi perinteisille kartesiolaisille ongelmille, ja sen heikennetyt versiot sisältävät tyy- 
lillisen riskin. Periaatteellisen ongelman ratkaisuyritykset lähestymistavan jyrkkyys- 
astetta lieventämällä johtavat useimmiten vain siihen, että kuutiosta sahataan yksi kulma 
kerrallaan pois. Tuloksen ollessa pyöreä pallo lausutaan sitten, että ”tässä on nyt kuutio 
sellaisena kuin haluan”. Ratkaisuja kognitiotieteen ja tekoälyntutkimuksen toistamiin 
kartesiolaisiin pulmiin voisi etsiä paremminkin täysin toisenlaiselta, metafysiikkakriitti- 
seltä pohjalta, jolloin arvostelun kohteena olisi koko ihmistä objektivoiva ajattelutapa. 

148 Esimerkin tarjoavat Patrick L. Bourgeois ja Sandra B. Rosenthal teoksessaan Mead 
and Merleau-Ponty — Toward a Common Vision (1991). 

kun taas chicagolaiset representationistit ovat edustaneet tulkitsevaa ja 
ymmärtävää sosiaalipsykologiaa, jonka mukaisesti on keskitytty analy- 
soimaan yhteiskunnallisia rakenteita ja symbolisia muodostelmia. Tämä 
koulukuntaero on vastannut pitkälti psykologisen ja sosiologisen sosiaali- 
psykologian erottelua — tai eroa, joka vallitsee individualismin ja holismin 
välillä. 

Iowalaiset ovat suhtautuneet Meadiin yksityiskohtaisemmin ja vaateli- 
aammin sekä edustaneet näkemystä, jota omassa tutkimuksessani olen 
sanonut Meadin sanatarkaksi lähilukemiseksi, kun taas Chicagon koulu- 
kuntaa edustaneet ovat liikkuneet tulkitsevammalla linjalla, jota itse olen 
kutsunut metatason tutkimukseksi. Iowalaiset ovat Manford H. Kuhnin 
(1911—1963) ja Carl J. Couchin (1925—1994) johdolla vaatineet Meadin 
minäkonseptiolta empiiristä todistettavuutta ja jatkaneet siten Meadin 
varhaista ajattelua leimannutta kokeellisen tieteen ihannetta antaen 
sosiaalisen aktin ja minän käsitteille täyden operationaalisen aseman. 
Tällainen asenne on johtanut umpikujaan tavoitellessaan todistetta- 
vuutta asioissa, jotka filosofisesti arvioiden jäävät joka tapauksessa 
todistettavuuden ulkopuolelle. Esimerkkeinä ovat minuuden ja kielen 
transsendentaalisuus, jotka tulevat esille juuri silloin, kun Meadin ideat 
asetetaan (myös tässä tutkimuksessa soveltamaani) käsitteellis-analyytti- 
seen ajatuskokeeseen tai ”testiin”. 

Sen enempää iowalainen, chicagolainen kuin Sheldon Strykerin teok- 
sessaan Symbolic Interactionism — A Social Structural Version (1980) 
edustama ”strukturalistinen” tai Peter Burken (et al.) myöhemmin (2003) 
luoma ”indianalainen” symbolisen interaktionismin muoto eivät törmää- 
kään loppujen lopuksi toisiinsa vaan siihen filosofiseen tosiasiaan, että 
merkitysten ja minuuden alkuperää koskeva kysymys jää joka ta- 
pauksessa arvoitukseksi ja olemus transsendentiksi. Myöskään Anselm L. 
Straussin teoksessaan Negotiations: Varieties, Contexts, Processes, and 
Social Order (1978) kehittelemät identiteettineuvottelut tai Manford H. 
Kuhnin ja Thomas S. McPartlandin kuuluisa kahdenkymmenen kysy- 
myksen minuustesti (1954) eivät selvitä minuuden alkuperää, vaikka ne 
voivatkin edistää oman itsen ymmärtämistä. 

Mikäli siis kyseisen tehtäväerottelun ja topologisen koulukuntajaon tar- 
koitus ei ole ollut vain tutkimusta rajaava ja sitä kautta helpottava, se on 
ollut tarpeeton. Sosiaalipsykologian sisäisen jakautumisen ymmärtämi- 
seksi ja ylittämiseksi tarvitaan sekä Meadia lähilukevaa ja hänen identi- 
teettiteorioitaan kriittisesti arvioivaa analyysia että tulkitsevalla meta- 
tasolla liikkuvaa ymmärtämistä. 

Omassa tutkimuksessani pyrin toteuttamaan molempia lähestymis- 
tapoja, sillä vain tämäntyyppisen tieteenfilosofisen analyysin kautta voi- 
daan ymmärtää sitä perimmältään kartesiolaista yksilöllisen ja yhteisölli- 
sen kahtiajakoa, joka on leimannut sosiaalipsykologiaa tieteenalana. Väit- 
teeni on, että kyseinen dualismi voitaisiin kokonaan välttää, mikäli ih- 

mistä objektivoivasta ja sitä kautta kahtiajakavasta tutkimuksesta siir- 
ryttäisiin osallisuutta tunnustavaan, myötäelävään ja maailmassa proji- 
soituvaan toiminnalliseen sosiaalipsykologiaan. 

Tällaisissa ”postmeadiläisissä” symbolisen interaktionismin sovellutuk- 
sissa ei olla enää huolissaan esimerkiksi yleistyneen toisen ontologisesta 
olemassaolosta, vaan klassiselle fenomenologialle tyypilliseen tapaan to- 
dellisuuden ”tosiolemusta” tai olemassaoloa koskeva positivistis-realisti- 
nen vaatimus katsotaan sulkeistetuksi. Kun tämän kirjan lopulla ke- 
hittelen Meadin ajattelua yksikön ensimmäisen persoonan filosofian ja 
toiminnallisen sosiaalipsykologian suuntaan, noteeraan symbolisen inter- 
aktionismin kehitysaskeleista nimenomaan sen relationaaliset ja todelli- 
suuden ilmiöluonnetta korostavat fenomenologiset piirteet unohtamatta 
myöskään eksistenssihermeneutiikalle tärkeää yksilöiden olemassaoloa. 
Ihmisyyden kokonaisvaltaiseksi ymmärtämiseksi olisikin keskeistä myön- 
tää ihmisen eksistenssin eri tasot ja niiden vaikutus toisiinsa. 

Sosiaalista tapahtumatasoa tai situaatiota koskeva oletus on joka ta- 
pauksessa muodostanut sosiaalipsykologian ytimen, ja perinteisesti tut- 
kimuksessa on viime aikoina keskitytty ihmisten välisten suhteiden ana- 
lyysiin esimerkiksi garfinkeliläisen etnometodologian, dramaturgiaa hyö- 
dyntävän goffmanilaisen lähestymistavan, Rom Harrölta tunnetun eto- 
genian ja ihmisten keskusteluja analysoivan diskurssianalyysin keinoin. 
Näitä kaikkia metodologisia lähestymistapoja yhdistää se, että ne ovat 
velkaa symboliselle interaktionismille, ja siksi palaan niihin seuraavissa 
luvuissa. Useimpiin liittyy myös näkemys, että ontologinen oletus raken- 
teiden olemassaolosta voidaan korvata kääntymällä tutkimaan kieltä so- 
siaalisena muodostelmana. Sosiaalipsykolgian sisäistä ”kriisikeskustelua” 
ja sosiaalisen todellisuuden metafyysistä olemassaoloa koskevaa väittelyä 
seuranneella 1990-luvulla turvauduttiinkin pitkälti uuspragmatistiseen 
ajatteluun, ja postwittgensteinilaista kielipeliteoriaa myötäillen keskityt- 
tiin analysoimaan puheakteja, kieltä ja vuorovaikutuksen erilaisia epi- 
sodeja. Esimerkkejä metodikirjallisuudesta tarjosivat Michael Billig teok- 
sellaan Arguing and Thinking — A Rhetorical Approach to Social Psycho- 
logy (1987) sekä Jonathan Potter ja Margaret Wetherell kirjallaan Dis- 
course and Social Psychology — Beyond Attitudes and Behaviour (1987), 
joissa luotu diskursiivinen sosiaalipsykologia on pitänyt sosiaalisia ra- 
kenteita vain kielellisinä ja joissa on vastustettu essentialismia, onto- 
logisia oletuksia ja realismin tavoittelua. Samaa on painottanut post- 
modernistina tunnettu Kenneth J. Gergen (2009) relationaalisessa sosi- 
aalipsykologiassaan, halutessaan tehdä sosiaalisesta konstruktionis- 
mista ”anti-essentialistista”, ”anti-ontologista” ja ”anti-realistista”, tosin 
sanoen yrittäessään kiinnittää huomiota yliyksilöllisten rakenteiden ja 
vuorovaikutuksen osapuolten sijasta ihmisten suhteisiin. 

Filosofisesti katsoen ongelmallista on kuitenkin ollut se, että vaikka 
enää ei olekaan korostettu rakenteiden olemassaoloa, ei ole täysin tun- 

nustettu myöskään yksilöiden olemassaolon merkitystä. Juuri tämä on 
johtanut siihen täyteen relativismiin, josta postmodernisteja on usein ar- 
vosteltu. Toinen ongelma diskursiivisuuden korostamisessa on liittynyt 
siihen, että ihmisten tärkeimmät kokemukset ovat usein ei- tai esi- 
predikatiivisia (psykologiatieteen kielellä lausuttuna ”ei- tai esiattribu- 
oituvia”), ja sen vuoksi niiden sanallistaminen on perin pohjin hankalaa, 
aivan kuten Emmanuel Levinas on huomauttanut. Laajalti on myös epäil- 
ty, että diskursiivisuuden korostaminen voi johtaa tietynlaiseen yliprag- 
matisoitumiseen ja normatiiviseen yhteiskuntakäytäntöön; kieli kun on 
sopimusjärjestelmä, joka velvoittaa yhdenmukaisuuteen ja siten tukah- 
duttaa erilaisuutta ja luovuutta. Pahimmillaan semanttinen universa- 
lismi johtaa eräänlaiseen sanakohinaan, eli merkitysten katoamiseen tai 
mitätöitymiseen yleiskielen ja yksilönkokemuksen keskinäisen vastaa- 
mattomuuden myötä. Juuri tähän sisältyy myös pragmatistisen tarkas- 
telutavan heikko kohta — mikäli ihmiset alkavat tulkita persoonallisia 
kokemuksiaan normatiivisesti velvoittavan yleiskielen tai diskurssin väli- 
tyksellä. 

Relationaalisen sosiaalipsykologian viimeisimpiä virtauksia on edus- 
tanut sosiaaliseen toimijuuteen (agency) liittyvä lähestymistapa, jota on 
kehitellyt esimerkiksi Gil Richard Musolf teoksessaan Structure and 
Agency in Everyday Life (2003). Interaktionistisessa ja relationaalisessa 
näkemyksessä ihmisestä, joka toimii rakenteiden ja oman identiteettinsä 
välimaastossa, on otettu huomioon ihmisen psyyken rakentuminen sekä 
makrotasolla että mikrotasolla (sekä sosiaalisella että tajunnallisella 
tasolla), mutta sidos keholliseen olemassaoloon on jäänyt löyhäksi. Juuri 
sen vuoksi pidän tärkeänä myöntää kaikki kolme eksistenssitasoa, joiden 
analysoimiseen palaan kirjani viimeisessä pääluvussa. Toimijuus ja rela- 
tionaalisuus liittyvät tällöin sekä sosiaalisella tapahtumatasolla esiinty- 
viin ihmissuhteisiin että suhteisiin, joita sosiaalisella tasolla on yksilöi- 
den tajunnalliseen tasoon ja biologis-materiaaliseen keholliseen tasoon. 
Vaikka sosiaalisten ihmissuhteiden sfääri ”supervenioikin” alempia ker- 
roksia hierarkkisesti, nämä alemmat kerrostumat ovat kuitenkin vält- 
tämättömiä sosiaalisen kanssakäymisen ehtoja. Parhaimmillaan meadi- 
läinen yleistetyn toiseuden käsite on ollut tarjotessaan sosiaalisen kon- 
tekstin yhteiskuntapolitiikalle, jolloin se on mahdollistanut kansallisten 
hyvinvointivaltioiden kehittämisen ja kansalaisuuden liittämisen siihen. 

Tämän Meadin minäkäsityksiä käsittelevän (ja yksityiskohtaisuudes- 
saan kenties hieman puuduttavan) analyysin jatkoksi etenen tarkaste- 
lemaan hänen ajatteluaan historiallisessa yhteydessään, toisin sanoen 
tulkitsevalla metatasolla, jolloin keskeisiä ovat Meadin oman taustan 
lisäksi hänen vaikutuksensa kriisikeskustelua edeltäneen sosiaalipsyko- 
logian syntyyn. Tässä mielessä Meadin sanatarkka lähilukeminen ja 
historiallinen tulkitseminen voivat yhdessä tarjota mahdollisuuden myös 
sosiaalipsykologiaa leimanneiden koulukuntaerojen sovittamiseen. 


130 


3. 


Meadin teoriahistoriaa 
ja vaikutukset ihmistieteisiin 


F ilosofien ohella Meadin ajatuksista ovat olleet innostuneita sekä so- 
siologit että psykologit. Sosiaalipsykologien kiinnostus Meadiin joh- 
tuu luonnollisestikin hänen tavastaan painottaa inhimillisen tietoisuu- 
den, mielen ja tajunnan vuorovaikutuksellista ja toiseudenvaraista luon- 
netta. Hänen ajatuksensa ovat kelvanneet yhtä hyvin comtelaisille posi- 
tivisteille, jotka ”pitivät sosiaalisia faktoja esineinä”, kuin sosiaalitietei- 
den kriisikeskustelijoina tunnetuksi tulleille Rom Harrölle ja Paul F. 
Secordille, jotka ihmisten loputtomaan mittaamiseen, testaamiseen ja 
manipulointiin turhauduttuaan kirjoittivat teoksessaan The Explanation 
of Social Behaviour vuodelta 1972, miksi asioista ei kysyttäisi suoraan 
ihmisiltä itseltään ”Why not ask them?”). Heiltä tunnetaan myös lentävä 
lause ”For scientific purposes, treat people as if they were human beings”, 
toisin sanoen: ”Kohtele ihmisiä tieteellisissä tarkoituksissa ikään kuin he 
olisivat inhimillisiä olentoja.”149 

Mead joudutti sosiologian ja sosiaalipsykologian kehitystä sikäli, että 
hänen metafyysiset ja ontologiset käsityksensä mielen, tietoisuuden ja 
minuuden (tai laajemmin ottaen tajunnan) olemuksesta tukivat sosiaali- 
tieteellisen teoriaperustan rakentamista. Olihan käsitys minuuden sosi- 
aalisesta rakentumisesta ja yleistyneen toisen itsenäisestä olemassa- 
olosta vahva tukijalka, jolle saatettiin valaa koko tieteenalan metodo- 
logiaa. Tämä auttoi tuolloin nuorten tieteenalojen oikeuttamista, sillä 
tuulet puhalsivat suotuisina niitä paljon vanhemman filosofian puolelta. 
Meadin berliiniläiseltä opettajalta, Hermann Ebbinghausilta, tunnetaan- 
kin sanonta ”[plsykologialla on pitkä menneisyys mutta lyhyt historia. 
[Die psychologie hat eine lange Vergangenheit, doch nur eine kurze Ge- 
schichte.]”.150 


149 Rom Harr6 ja Paul F. Secord teoksessaan The Explanation of Social Behaviour (1972, 
s. 85). 


150 Hermann Ebbinghaus viimeiseksi jääneen teoksensa Abriss der Psychologie alkulau- 
seessa (1908, s. 1). 

Kokeellisen tutkimuksen kannattajana tunnetuksi tulleen Ebbing- 
hausin mielestä psykologia itsenäisenä tieteenalana oli mahdollinen vain 
oman metodologian kautta, jolloin se voitiin erottaa filosofiasta, ja filo- 
sofia nähtiin etupäässä ”tutkimusperinteen” roolissa. Samantyyppisiä 
irtioton pyrkimyksiä esiintyi sosiologian piirissä. Sosiaalisen todellisuu- 
den itsenäisestä olemassaolosta innostuneet positivistit hyväksyivät 
Meadin ajattelusta sen sisältämät ontologiset oletukset helposti, sillä aja- 
tus yliyksilöllisestä subjektiviteetista tuki sosiologian ja sosiaalipsyko- 
logian vakiintumista tieteenaloiksi. Hermeneutiikasta ja kansainpsyko- 
logiasta vaikutteita saaneet yhteiskuntatieteilijät taas hyväksyivät mie- 
lellään Meadin esittämän kokeellisen tieteen arvostelun. 


3.1. HENGENTIETEIDEN JA LUONNONTIETEIDEN KIISTA 


Meadin ajatukset inhimillisen vuorovaikutuksen erityisluonteesta vas- 
taavat hänen omana aikanaan eläneen psykologi Norman Triplettin 
(1861—1931) löydöksiä, jotka hän teki tutkiessaan henkilökohtaisen har- 
rastustoimintansa kohteena ollutta kilpapyöräilyä. Indianan yliopistossa 
opettanut Triplett oli havainnut, että kilpapyöräilijät ajavat nopeampia 
aikoja kilpaillessaan toisiaan vastaan kuin pyöräillessään yksin kelloa 
vastaan. Tältä pohjalta hän muotoili hypoteesin, että kilpailijan läsnäolo 
herättää toisessa ihmisessä suurempia ”motivaatiovoimia” kuin ajaja pys- 
tyisi aikaansaamaan yksinään, ja oletustaan hän nimitti dynamogenesis- 
teoriaksi.151 Hän vieläpä päätyi testaamaan ajatustaan laboratoriossa ja 
järjesti kontrolloidun kokeen, jossa lapsilla teetettiin yksinkertaisia tehtä- 
viä Triplettin itsensä mitatessa kello kädessä suoriutumisaikoja. Loppu- 
tuloksena oli, että lapset näyttivät selviytyvän tehtävistä nopeammin yh- 
dessä toimiessaan kuin yksin työskennellen; tosin myöhempi tilastollinen 
analyysi on osoittanut, etteivät nämä ”sosiaalisen helpottumisen” teori- 
ana tunnetut johtopäätökset ole sellaisinaan luotettavia, sillä vain eräät 
lapsista toimivat yhteistyössä nopeammin kuin yksinään toimineet, osa 
suoriutui haasteista paremmin yksinään, ja muutamien kannalta oli sa- 
mantekevää, toimivatko he ryhmässä vai yksin. 

Triplettin tekemien johtopäätösten myöhemmästä kyseenalaistami- 
sesta huolimatta hän oli joka tapauksessa pystynyt selvittämään sosi- 
aalisten tilanteiden luonnetta koetilanteessa hankittujen havaintojen 
avulla. Myös tutkimusaines oli jaettu selviin yksiköihin, joita analysoitiin 
tutkittavien seikkojen kannalta merkityksellisistä näkökulmista. Lisäksi 


151 Norman Triplett American Journal of Psychology -aikakauslehden numerossa 9 vuon- 
na 1898 julkaistussa artikkelissaan ”The dynamogenic factors in pacemaking and compe- 
tition” (s. 507-533). 

Triplett oletti, että sosiaalinen vaikutus on yleispätevä ominaisuus, joka 
esiintyy samanlaisena sekä kilpapyöräilijöillä että lapsilla. Lähtökohta- 
naan hän piti oletustaan, että sosiaaliset ominaisuudet esiintyvät luon- 
nonilmiöiden kaltaisina lakeina, joista voidaan löytää omat riippuvuus- 
suhteensa ja säännönmukaisuutensa. Näitä kaikkia voidaan pitää tie- 
teellisen ajattelun ja sitä kautta myös tieteenalan syntymisen tunnus- 
merkkeinä. 

Entä mitä merkitystä tällä alun perin vuonna 1898 julkaistulla tutki- 
muksella on Meadin tutkimisen kannalta? Sosiaalipsykologia on pitänyt 
Meadia eräänä teoriahistoriallisena synnyttäjänään samasta syystä kuin 
Triplettiäkin. Molemmat tekivät ”ylimääräisen” ontologisen oletuksen ja 
pitivät sosiaalisia suhteita itsenäisinä tutkimuskohteina, joiden maail- 
masta voidaan löytää luonnonlakien kaltaisia voimia — olkoonkin, että 
Triplettin varhaisessa työssä nuo kausaalisuhteet ja invarianssit ymmär- 
rettiin vielä melko alkeellisesti hänen olettaessaan ”kanssapyöräilijöiden 
kehollisen läsnäolon auttavan vapauttamaan piilevää energiaa, jota ei ole 
normaalisti saatavilla. [(...) that the bodily presence of another contestant 
participating simultaneously in the race serves to liberate latent energy not 
ordinarily available.]”.152 

Kiintoisaa sosiologian ja sosiaalipsykologian synnyssä on näiden tie- 
teenalojen kaksijakoinen luonne. Yhtäältä kyseisiä tieteenaloja ovat lei- 
manneet kokeellisen tieteen positivistis-individualistiset ihanteet, mutta 
toisaalta ne ovat pitäneet taustaehtonaan myös sosiaalisen ilmiötason 
edellyttämistä. Nämä 1800-luvun lopulla ja 1900-luvun alussa muotoutu- 
neet yhteiskuntatieteet ovat alusta asti jakautuneet luonnontieteellisesti 
painottuneeseen ja humanistiseen perinteeseen mukaillen luonnontietei- 
den ja humanistisen ihmistutkimuksen välillä jo aiemmin vallinnutta 
vastakkainasettelua. Meadin vaikutushistoriassa sitä edusti saksalais- 
peräinen Geisteswissenschaftin (hengentieteen) ja Naturwissenschaftin 
(luonnontieteen) oikeutuksesta ja paremmuudesta käyty kiistely, joka jäi 
leimaamaan Meadin omaa ajattelua pysyvästi: sekä sisäisenä jännittei- 
syytenä että väärinymmärtäjien tai puolustajien kohteena. 


3.1.1. Mead, Wundt ja kansainpsykologia 


Meadia on pidetty enemmänkin sosiologisen kuin psykologisen sosiaali- 
psykologian edustajana. Psykologit olivat omaksuneet vahvat empiiriset 
ihanteet ajattelijan nojatuolista noustuaan, eivätkä filosofiaan taipuvai- 
sen Meadin ”spekulatiivisina” pidetyt oletukset minuuden rakenteesta ja 
yleistyneestä toisesta kelvanneet enää heille. Meadin näkemys vuoro- 
vaikutuksesta ja kanssakäymisestä itsenäisinä sosiaalisina tutkimus- 


152 Emt, s. 533. 

kohteina muistutti liikaa oletustenvaraisia idealisaatioita tyydyttääkseen 
kokeellisia psykologeja, jotka olivat irtautumassa tieteellisen kehityksen 
jarruksi kokemastaan filosofiasta. Tässä mielessä Mead voidaan edel- 
leenkin paikantaa luontevammin tuohon ihmis- ja yhteiskuntatieteiden 
”hengentieteelliseen” kuin luonnontieteelliseen paradigmaan. Toisaalta 
myös empiristien halu nähdä Mead pelkästään naturalistina on ymmär- 
rettävää, sillä varsinkin alkuvaiheissaan Meadin ajattelu oli hyvin luon- 
nontieteellistä.153 Mead jäi pitkäksi ajaksi näiden kahden maailman väli- 
maastoon siksi, että myöhemmät tutkijat ovat joko nähneet hänessä ”be- 
havioristisen behaviorismin kriitikon” tai poimineet hänen ajattelustaan 
vain sen humanistisen ja yhteiskuntatieteellisen puolen. Hänen kohtelun- 
sa on ollut pitkälti samanlaista kuin Wilhelm Wundtin omana aikanaan. 

Lääkärinkoulutuksen saanut Wundt oli monipuolinen tieteenharjoit- 
taja, ja hän piti muun muassa kaikkien aikojen ensimmäisen tieteellistä 
psykologiaa käsittelevän kurssin Heidelbergin yliopistossa vuonna 1862. 
Leipzigissa vuosina 1874-1917 professorina toimineen Wundtin merkki- 
paaluja on tunnetusti myös ensimmäisen kokeellisen psykologian labora- 
torion perustaminen, ja kuvaavaa psykologian empirisoitumiselle onkin 
se, että psykologian synty akateemisena oppiaineena ajoitetaan yleensä 
juuri tuohon laboratorion perustamisvuoteen 1879. Luonnontieteellistä 
täsmällisyyttä tavoitellen Wundt oli tutkinut fysikaalisten ärsykkeiden 
suhdetta niistä saataviin aistimuksiin ja havaintoihin sekä yhdistellyt 
kokeellisesti löytämänsä säännönmukaisuudet matemaattisten mallien 
muotoon. Tutkimustuloksensa hän julkaisi teoksessaan Grundziige der 
physiologischen Psychologie (1874),154 jonka otsikossa esiintyvä ”fysiologi- 
sen psykologian” nimi koristaa yhä monen psykologian laitoksen jotakin 
sisäänkäyntiä tai osastoa. Kuten Kurt Danziger toteaa artikkelissaan 
”The positivist repudiation of Wundt” (1979), juuri tämä puoli Wundtin 
toiminnasta on se, jonka kunnianhimoiset ja radikaalit kokeellisen psyko- 
logian tutkijat olivat valmiita hyväksymään. 


153 Meadin ”kahden maailman kansalaisuutta” ja hänen kiinnittymistään luonnontietei- 
siin kuvaa hyvin hänen Psychological Bulletin -aikakauskirjan numeroon 6 vuonna 1909 
laatimansa artikkelin ”Social psychology as counterpart to physiological psychology” loppu 
(s. 408): ”The evolutionary social science which shall describe and explain the origins of 
human society, and the social sciences which shall finally determine what are the laws of 
social growth and organization, will be as essential for determining the objective conditions 
of social consciousness, as the biological sciences are to determine the conditions of consci- 
ousness in the biological world. By no possibility can psychology deal with the material with 
which physiology and the social sciences deal, because the consciousness of psychological 
science arises within a physical and a social world that are presuppositions of itself. From a 
logical point of view a social psychology is strictly parallel to a physiological psychology.” 
Artikkeli sisältyy myös kokoelmaan SW (s. 94—104). 

154 Wilhelm Wundtin laboratoriotutkimusten ja kokeellisen psykologian kannalta keskei- 
nen oli hänen teoksensa Grundziige der physiologischen Psychologie (1874), josta on otettu 
useita uusintapainoksia opetuskäyttöön vielä seuraavalla vuosisadallakin. 

Sen sijaan Wundtin aikalaiset hylkäsivät hänen ajattelustaan filoso- 
fiset puolet. Aivan samaan tapaan hänen oppilaanaan toimineen Meadin 
hahmossa on usein nähty vain amerikkalaisen naturalistin ja ”sosiaali- 
psykologia”-nimisen tieteenalan erään perustajan muotokuva, mutta hä- 
nen antinsa filosofialle on jätetty tarpeettoman vähälle huomiolle. Voi- 
daan sanoa, että niin Wundtin kuin Meadinkin kohtaloksi koituivat tie- 
teellisten oppialojen väliset disipliinikiistat, tieteiden sisäiset koulukunta- 
erot ja yliopistojen laitosrakenteiden raja-aidat. Molempia ajattelijoita on 
suostuttu ymmärtämään lähinnä tieteenalojen keskinäisten oikeuttamis- 
pyrkimysten ehdoin eikä omina itsenään.155 Selvittääkseni, miksi Mead 
päätyi eräällä tavalla väliinputoajan tai ”väliin pudotetun” tutkijan ase- 
maan, luon seuraavassa katsauksen siihen, millä tavoin jo hänen opetta- 
janaan toiminut Wundt joutui kärsimään tuosta kahden maailman kansa- 
laisuudesta. 

Wundtin kiinnostusta metafysiikkaan ja hänen ”kansainpsykologiaksi” 
(Völkerpsychologie) nimittämäänsä historialliseen, kulttuuriseen ja kan- 
satieteelliseen tutkimukseen pidettiin hänen omana aikanaan eräänlai- 
sena varttuneen tieteenharjoittajan harharetkenä, joka ei täyttänyt ai- 
dosti tieteellisen psykologian vaatimuksia. Filosofisesti katsoen asiasta ei 
tarvitsisi olla yhtä jyrkkää mieltä. Jo vuonna 1862 nuori Wilhelm Wundt 
oli asettanut itselleen kolme tavoitetta: perustaa kokeellinen psykologia, 
filosofisesti perusteltu metafysiikka ja edellä mainittu ”kansainpsyko- 
logia”.156 Vaikka Wundt katsoikin, että kokeellisen tutkimuksen keinoin 
voitaisiin ratkaista joitakin filosofisen metafysiikan kysymyksiä, hän toi- 
saalta myönsi, että luonnontieteistä lainatulla metodologialla on selvät 
rajansa eikä kaikkia psykologisia ilmiöitä voitaisi analysoida empiirisen 
tutkimuksen menetelmillä. Jo teoksessaan Beiträge zur Theorie der Sin- 
neswahrnehmung (1862) hän lähestyikin psykologisia ja fysiologisia kysy- 
myksiä hyvin filosofisesti aina Platonista ja Aristoteleesta Descartes'een 
ja Kantiin. Wundtin mielestä laboratoriokokeilla voidaan selvittää vain 
”psyykkisiä alkeistoimintoja”, mutta niin sanottuihin ”korkeampiin men- 
taalisiin prosesseihin” liittyvät kysymykset eivät ratkeaisi laboratoriossa, 


155 Mainittakoon, että Mead vastusti näkemystä tieteen jakautumisesta disipliineihin 
(tai nykyaikaisemmin sanottuna paradigmoihin ja diskursseihin), mikä käy ilmi esimer- 
kiksi hänen Philosophical Review -lehteen numero 9 vuonna 1900 laatimastaan artikke- 
lista ”Suggestions toward a theory of the philosophical disciplines” (s. 1-17). Artikkeli sisäl- 
tyy myös kokoelmaan SW (s. 6—24). 

Meadin edustama disipliinien vastaisuus ei johtunut niinkään halusta välttää väärin- 
ymmärtämisen kohteeksi joutumista kuin hänen omasta pyrkimyksestään yhtenäisteo- 
riaan. Voidaankin väittää, että moninaisuuden, disipliinimäisyyden, paradigmaattisuuden 
ja koulukuntiin sekä diskursseihin sitoutumisen tunnustaminen palvelisi yhteisymmär- 
ryksen syntymistä paremmin kuin Meadin omalle ajalle tyypillinen kokonaisten maailman- 
selitysten tavoittelu. 

156 ”Privaattidosenttina” Heidelbergissä toiminut Wilhelm Wundt vuonna 1862 julkais- 
tussa teoksessaan Beiträge zur Theorie der Sinneswahrnehmung (s. xv). 

sillä niitä ei ylipäänsä pystyttäisi saattamaan kokeellisen tutkimuksen 
vaatimaan matemaattiseen tai formaaliseen muotoon. 

Empirismin ja positivismin osakseen saaman arvostelun jälkeisenä ny- 
kyaikana Wundtin varovaisuus, jota monet hänen aikalaisensa pitivät 
vain psykologian ”tieteellistymistä” hidastavana taantumuksellisuutena, 
vaikuttaa täysin perustellulta. Ei ole myöskään ihme, miksi filosofin- 
koulutuksen saaneen Meadin oli helppo omaksua Wundtin ajattelun mo- 
lemmat puolet hänen kuunnellessaan Wundtin luennoimaa tieteellisen 
metafysiikan kurssia Leipzigissa vuonna 1888. 

Meadin ajattelun kokonaisuutta saattaakin olla vaikea ymmärtää pitä- 
mättä mielessä hänen saksalaisperäisiä aatehistoriallisia juuriaan, joista 
yhden muodostaa Wilhelm Wundtin kansainpsykologia. Mead viittaa 
kansainpsykologiaan kokoelmateoksensa Mind, Self, and Society luvuissa 
”Mind” ja ”The Self”, joissa hän käyttää Wundtin löydöksiä eräinä esi- 
merkkitapauksina sosiaalisen todellisuuden tiedostamattomista myytti- 
sistä rakenteista.157 Lisäksi hän laati arvostelun Wundtin ”Kansainpsy- 
kologian” englanninkielisestä laitoksesta, kun käännös oli alkanut ilmes- 
tyä Yhdysvalloissa vuonna 1919.158 

Tosin myös Meadin suhtautuminen kansainpsykologiaan oli etäällä 
pysyttelevää. Tämä ei olisi ollut välttämätöntä, sillä Wundt oli pohjus- 
tanut hankkeensa huolellisesti. Jo vuonna 1859 hän oli perustanut Moritz 
Lazaruksen (1824-1903) ja Heymann Steinthalin (1823—1899) kanssa tie- 
teellisen aikakauskirjan nimeltä Völkerpsychologie und Sprachwissen- 
schaft,159 joka ilmestyi vuoteen 1890 asti, ja elämänsä kahtena viimeisenä 
vuosikymmenenä Wundt julkaisi tuon ”Völkerpsychologie”-nimeä kanta- 
van kymmenosaisen teossarjan, jonka ensimmäinen nide tuli painosta 
vuonna 1900 ja viimeinen 1920.160 

Mainittakoon, että kansainpsykologia ei ole ”populistiselta” vaikutta- 
vasta nimestään huolimatta sen enempää mikään kansanvallan keppi- 
hevonen kuin Gustave Le Bonin (1941-1931) teoksessaan Psychologie des 


157 MSS, s. 42 ja 192-193. 

158 Meadia kiinnosti Wundtin kansainpsykologiassa erityisesti hänen käsityksensä 
ihmisyhteisöjen kehityksestä, jonka päätepiste ja korkein huipentuma on humaanisuuden 
aikakausi. Tämän hän toi esille esimerkiksi American Journal of Theology -aikakaus- 
kirjassa 23 (1919) ilmestyneen kirja-arvionsa ”A Translation of Wundt's Folk Psychology” 
alussa (s. 533). 

159 Aikakauslehti Völkerpsychologie und Sprachwissenschaft ilmestyi Berliinissä kustan- 
tajanaan Ferdinand Dämmler. 

160 Wilhelm Wundtin kymmenenosainen Völkerpsychologie — Eine Untersuchung der Ent- 
wicklungsgeschichte von Sprache, Mythos und Sitte vuosilta 1900-1920 ei ole järkälemäi- 
syydestään huolimatta hänen teoreettinen pääteoksensa, sillä tieteen kannalta merkittä- 
vimmät ideansa hän esitteli muun muassa kirjassaan Grundziige der physiologischen 
Psychologie (1874). Mutta teossarja avaa näköalan Wundtin ajattelun monipuolisuuteen ja 
soveltamiskelpoisuuteen sekä osoittaa hänen vaikutusvaltaansa psykologisen kulttuurin- 
tutkimuksen alueella. 

foules (Joukkosielu, 1895) tarkoittama massojen liikkeitä ja laumakäyt- 
täytymisen vaarallisuutta analysoiva tiedekään.161 Tieteellisen sosiaali- 
psykologian eräänä edeltäjänä tunnettu Le Bon oli esittänyt teorioita 
joukkosuggestiosta ja ihmisryhmien rodullisista taipumuksista, ja vallan- 
kumousten käänteistä riemuinneessa ja kärsineessä Ranskassa tuon 
sisältöiset aatteisiin ja kansalaislevottomuuksiin liittyvien ”tartuntavaa- 
rojen” selitykset olivat muodostuneet muodikkaiksi.162 Sen sijaan saksa- 
lainen Wundt tarkoitti ”kansainpsykologialla? humanistista ihmistutki- 
musta, jota tehdään historiallisesta ja vertailevasta näkökulmasta ja jon- 
ka piirissä pohditaan yhteiskunnan rakennetta, toimintatapoja ja kehi- 
tyksen päälinjoja. Tässä mielessä se on eräänlaista tulkitsevaa yhteis- 
kuntafilosofiaa ja kulttuurikritiikkiä. 

Kansainpsykologia ei myöskään ole mytologiaa, mutta sen piirissä on 
kylläkin tarkoitus tutkia kansojen kulttuurihistoriaa, kuten juuri myyt- 
tejä, uskontoja, magiaa, kieltä, taidetta, kirjallisuutta ja oikeusjärjestel- 
miä. Vaikka kansainpsykologiassa käytetäänkin ”kansansielun” ja ”kan- 
sanhengen” käsitteitä, se ei ole myytti itsessään. Kansainpsykologian 
perusperiaatteena Wundt oli pitänyt nimenomaan sitä kriittistä näke- 
mystään, että ihmistutkimuksen ei pitäisi koostua abstraktioista eikä 
metafyysisistä pohdiskeluista ja ettei se voisi olla myöskään pelkkää 
yksilöiden tai heidän ominaisuuksiensa selvittelyä. Kansainpsykologian 
tarkoituksena oli tutkia niitä mentaalisia seikkoja, jotka ovat muotoutu- 
neet yhteisöllisessä toiminnassa eivätkä ole selitettävissä viittaamalla mi- 
hinkään yksittäiseen tietoisuuteen. Näin muodoin kansainpsykologiaan 
liittyvää ”kansansielun” käsitettä voidaan folkloristisesta alkuperästään 
huolimatta pitää Meadin yleistetyn toiseuden — tuon universaalin ja 
sosiaalisen persoonan — käsitteen edeltäjänä tai vastineena. Kielitieteen 
ja psykologian yhteyksiä tarkastelevassa ja Psychological Bulletin 
-lehdessä vuonna 1904 julkaistussa artikkelissaan ”The Relations of 
Psychology and Philology” Mead kirjoittaakin aiheesta näin: 


161 Ks. Gustave Le Bonin vuonna 1895 julkaistua teosta Psychologie des foules. 


162 Mead kirjoitti Gustave Le Bonin vuonna 1899 englanniksi ilmestyneestä teoksesta 
The Psychology of Socialism varsin kielteisen arvostelun American Journal of Sociology 
-lehden numeroon 19/1899 (s. 404—412). Tässä arviossa Mead kertoo Le Bonin vastustavan 
laumasieluisuuden arvostelullaan nimenomaan mannereurooppalaista sosialismia, mutta 
samalla hän paljastaa myös omia poliittisia sympatioitaan. Mead kirjoitti Le Bonista muun 
muassa näin: ”He belongs to the group of Frenchmen who almost despair of their national 
and racial civilization, and find in the individualism of the Anglo-Saxon the only healthful 
and promising force for the future of society. The moral of the present work is that socialism 
is the legitimate working out of the weakness of the Latin society and can be combated 
successfully only from the standpoint of Anglo-Saxon individualism.” (s. 404). Meadille ei 
siis kelvannut ranskanserkkunsa tunnustus, että anglosaksinen individualismi onkin 
”latinalaisperäistä” joukkohenkisyyttä parempaa! Kriittisyys massakulttuuria kohtaan on 
ollut kaiken akateemisen älynvaelluksen suosiossa, kun taas ”massayksilön” vaaroista va- 
roittaa Serge Moscovici artikkelissaan ”The generalized self and mass culture” (1990). 


137 


Wundt edellyttää kansansielun, jonka todellisuus on varmistettu samalla 
tavalla kuin varmistumme yksilöllisen mielen olemassaolosta. Sanalla 
sanoen, löydämme kokemuksellisen ilmiön, jonka suhteet ja järjestys 
eivät riipu vain yksilöllisestä mielestä vaan sosiaalisesta rakenteesta, 
joka on annettuna siinä yhteisössä, johon kuulumme. |Wundt presupposes 
a Volksseele, whose reality is assured in the same fashion as that in which 
we assure ourselves of the reality of the individual mind. In a word, we 
find phenomena of experience whose relations and organization depend not 
upon individual mind but upon the social constructs given in the environ- 
ment of the community to which we belong.]163 


Juuri tällaisten yhteyksien vuoksi kansainpsykologiaa olisi voitu hyvin- 
kin pitää sosiaalipsykologian historiallisena edeltäjänä paljon paremmin 
kuin psykologisesti suuntautuneet ja empiirisesti asennoituneet sosiaali- 
psykologian varhaiset edustajat olivat valmiita hyväksymään. Wundtin 
kansainpsykologiset ainekset suodatettiin kuitenkin pois sosiaalipsyko- 
logiana tunnetuksi tulleen tieteenalan piiristä samalla, kun kokeellisesti 
suuntautuneet psykologit ”tieteellistivät” aiemmin ”sielutieteenäkin” tun- 
nettua psykologiaa kiireen kaupalla Naturwissenschaftin piiriin luetta- 
vaksi oppiaineeksi. Tämä merkitsi, että psykologia rajattiin kokeelliseksi 
yksilöiden tutkimukseksi, ja sen alueelta poistettiin historiallisuus, kult- 
tuuri ja sosiaaliset ilmiöt. Sosiaalipsykologiaa puolestaan velkaannutet- 
tiin enemmän psykologiaan kuin sosiologiaan päin. 

Nykyajan näkökulmasta tämäntapaiset rajaukset tuntuvat perin kei- 
notekoisilta, ja huolta onkin tunnettu lähinnä siitä, etteivät tieteenalojen 
auktoriteetti-, etu- ja valtakiistat ulottuisi jatkossa kohtelemaan kaltoin 
sen enempää omia perustajiaan, edustajiaan kuin tutkimuskohteitaan- 
kaan. Mead ja Wundt eivät ole ainoita tieteenharjoittajia, joita on suos- 
tuttu ymmärtämään vain sikäli kuin heidän ajatuksensa ovat sopineet 
joihinkin tiedepoliittisiin tarkoitusperiin. Heidän vastaanottonsa antaa 
edelleen varoittavaa esimerkkiä siitä, kuinka tutkijoita leimataan ja 
jaetaan ryhmiin pelkästään tiedehallinnollisista syistä, aivan niin kuin 
jalkapalloilijoita huudetaan joukkueisiin tai veikkaajat investoivat ravi- 
hevosiin. 

Toisaalta selitykset kansainpsykologian väistymiseen ja sosiologisen 
sosiaalipsykologian huonoon suosioon sen varhaisvaiheissa olivat histori- 
allisia. Eräs syy kansainpsykologian vieroksuntaan voi olla siihen sisälty- 
vien nationalististen mielleyhtymien välttely. Wundtin hankehan oli 
hyvin kansallisromanttinen, ja hän toteutti ihannettaan Otto von Bis- 


163 Mead Psychological Bulletin -lehden numerossa 1 vuonna 1904 julkaistussa artikke- 
lissaan ”The relation of psychology and philology” (s. 375). Olen kääntänyt Meadin teks- 
tissä esiintyvän saksankielisen sanan ”Volksseele” tässä ”kansansieluksi”. Romantikkofilo- 
sofi Johann Gottfired von Herderin (1744—1803) viljelemä esoteerinen käsite on ollut ame- 
rikkalaisten filosofien suosiossa samoin kuin myös ”kansanhengen” ( Volksgeist) käsite. 

marckin yhdistämässä Saksassa, joka kävi Preussin johdolla menestyk- 
sekkäitä sotia 1800-luvun jälkipuoliskolla. Sanaan ”Völkerpsychologie” 
sisältyvä sana ”kansa” onkin puhtaasti etninen käsite, kun taas ”kansa- 
kunta” on poliittinen ja valtio-opillinen termi viitaten pelkkään kansalai- 
suuteen (tiettyyn rotuun tai heimoon kuulumisen sijasta). Niinpä ei ole 
ihme, miksi Wundtin kansainpsykologiaa ei liioin tutkittu eikä tunnus- 
tettu myöskään toisen maailmansodan jälkeen; natsismin varjostamassa 
tilanteessa kun haluttiin hylätä vähäisimmätkin viittaukset sanan 
”kansa” nationalistiseen merkitykseen ja mahdollisuuteen jakaa kansa- 
kuntia etnisten ominaisuuksien mukaan. 

Huoli kallonmittauksiin ajautumisesta on ollut kuitenkin turhaa siksi, 
että Wundtin suurtyö Völkerpsychologie oli käsitellyt historiallisella ja 
vertailevalla otteella kielen, myyttien ja tapojen yhteyttä ihmisen toimin- 
taan. Teokset sisältävät yksityiskohtaisia kuvauksia ja selontekoja eri 
kansojen kielellisistä omaleimaisuuksista, uskonnollisista käsityksistä ja 
ja antropologien raporteista. Hänen aiheinaan olivat J. V. Snellmaniakin 
(1806—1881) kiinnostaneet ”kieli, kulttuuri ja kansakunta”, eivätkä tutki- 
musten antropologiset löydökset yllä lähellekään esimerkiksi sen tapaista 
rotuopillista vakaumusta, joka leimasi svekomaanina tunnetun suomen- 
ruotsalaisen kielitieteilijän ja Helsingin yliopiston henkilökohtaisena yli- 
määräisenä professorina toimineen Axel Olof Freudenthalin (1836—1911) 
näkemyksiä suomalaisten ja ruotsalaisten eroista. 

Kansojen olemusta pohtiva ajattelutapa oli suosittua laajemminkin 
Hegelin vaikutusta seuranneissa virtauksissa. Ymmärrettävää on, että 
tällaisessa asenneilmapiirissä tehty tutkimus miellettiin jo omana aika- 
naan ”humanistiseksi”, kun taas kokeellista psykologiaa ja laboratorio- 
tutkimusta itseään on syytetty välineelliseksi ja ihmisyyttä esineellistä- 
väksi. Tämä johtunee tavasta, jonka mukaisesti empiirisistä menetel- 
mistä innostuneet saksalaiset nationalistit ottivat mittaavat ja epäinhi- 
millisiin koejärjestelyihin perustuvat menetelmänsä käyttöön omissa la- 
boratorioissaan. 

Tutkimuseettisiä ongelmia sisältyy epäilemättä sekä hengentieteelli- 
seen olemusajatteluun että kokeelliseen tutkimukseen. Meadia ja 
Wundtia yhdisti joka tapauksessa heidän puhtaasti tieteellinen kiinnos- 
tuksensa evoluutioteoriaan ja Darwiniin. Oma käsitykseni on, että huma- 
nistisen yliopistokoulutuksen saaneen Meadin kääntyminen darvinismin 
puoleen juontaa juurensa hänen Wundtilta saamistaan vaikutteista. 
Wundt oli halunnut aikaansaada massiivisella Völkerpsychologie-teos- 
sarjallaan samanlaisen kumouksen hengentieteissä kuin Darwin oli tuot- 
tanut teoksellaan Lajien synty (1859) luonnontieteissä. Molemmissa so- 
vellettiin vertailevaa menetelmää, ja Wundtin tavoitteena oli kirjoittaa 
kulttuurien ja ihmisyhteisöjen kehityksestä psykologisella käsialalla 
samanlainen suuri tarina, jonka Darwin oli luonut biologian piirissä. 

Mainittakoon, että Darwinin teoksessa ei ole kirjallisia lähteitä lainkaan, 
vaan sekin perustuu tekijänsä subjektiivisiin havaintoihin ja heuristisesti 
tuotettuihin hypoteeseihin, joita myöhempi kokeellinen tutkimus on to- 
distellut oikeiksi. 

Samaan tapaan Wundt etsi mielen kehityslakeja ja ihmisyyden yhtei- 
söllistä alkuperää katsoen, että ihmiskunnan ja kulttuurien evoluutiossa 
erottuu neljä vaihetta: primitiivinen ihminen, toteemikulttuurien ajan- 
jakso, herooinen sankarien ja jumalten aika sekä varsinainen ihmisyyden 
ajanjakso, jolle on ominaista persoonallisuuden kehittyminen ja tunnusta- 
minen sekä näkemys ihmisyyden itseisarvosta. Wundtin ajattelun yhdis- 
tämisyritykset saksalaiseen nationalismiin estää muun muassa hänen 
käsityksensä, että ihmisarvo on yleispätevä eikä riipu kansasta, kansalli- 
suudesta, heimosta eikä valtiosta. 

Entä mitä merkitystä Wundtin darvinismilla on Meadin tulkitsemisen 
ja ymmärtämisen kannalta? Nähdäkseni Mead halusi tuoda Wundtin 
kansainpsykologisen hankkeen lähemmäksi kokeellisen tieteen ihanteita 
alkaessaan testata kulttuurien ja kansansielun oletuksiin sisältyviä ide- 
oita omassa laboratoriossaan Yhdysvalloissa. Hän siis halusi eräällä 
tavalla jatkaa tuota suuren kulttuurifilosofisen kertomuksen kirjoitta- 
mista ”modernein” ja verifioitavissa olevin koejärjestelyin. Myös Meadin 
tavoitteena oli eräänlainen suuri maailmanselitys, jossa todisteltaisiin 
ihmisyyden, kielen ja kulttuurin kehitystä evoluutioteoriaa jäljittelevien 
ihanteiden mukaisesti ja jossa otettaisiin kantaa niin yhteisöjen tutki- 
mista koskeviin metodologisiin kysymyksiin kuin yhteiskuntien raken- 
tumista käsitteleviin poliittisiin ongelmiin. 


3.1.2. Mead, Dilthey ja hengentieteet 


Jo tämän kirjan alkupuolella viittasin siihen, että tieteenalat voivat syn- 
tyä eriytymällä tai yhdistymällä aiemmista tieteenaloista tai nousta koko- 
naan omalta pohjaltaan: jostakin keksinnöstä, omasta intressistään tai 
yhteiskunnan vaatimuksista. Esimerkiksi sosiaalipsykologiaa on perintei- 
sesti pidetty tuloksena sosiologian ja psykologian piiriin luettujen tutki- 
musaiheiden yhdistämisestä vuorovaikutuksen tutkimiseen antautuneella 
kentällä. Toisaalta sosiaalipsykologia on voitu nähdä myös sosiologian tai 
psykologian yhtenä haarana. Nykyaikainen teköälyntutkimus ja kognitio- 
tiede ovat puolestaan tulleet mahdollisiksi vasta tietokoneiden keksi- 
misen myötä. Niinpä ne ovat syntyneet enemmänkin omasta juurestaan. 
Tosin näidenkään tieteenalojen piirissä ei ole tehty juuri muuta kuin 
käsitelty filosofien ja psykologien perinteisiä kiistanaiheita uusissa tek- 
niikan mahdollistamissa yhteyksissä. 

Kaikki filosofit eivät ole nauttineet tiedehallinnollisten karttojen 
uusiksi piirtelemisestä. Esimerkiksi Meadin ja Wundtin repeämistä kah- 

tia (toisaalta hyväksyttyyn ja toisaalta vieroksuttuun puoleen) voidaan 
pitää seurauksena kummankin ajautumisesta niiden uusien tieteen- 
alojen hyödynnettäviksi, jotka alkoivat rakennella omia pelistrategioitaan 
tiedepolitiikan kentillä. 

Riepoteltavaksi päätyminen oli hyvin todennäköistä Berliinin yliopis- 
tossa, jossa Mead vietti filosofinkehityksensä kannalta ratkaisevat luku- 
vuodet 1889—1891. Hänen väitöskirjatutkimuksensa ohjaajana toiminut 
Wilhelm Dilthey oli julkaissut teoksensa Einleitung in die Geisteswissen- 
schaften vuonna 1883, ja kirjasta tuli tullut merkittävä vedenjakaja hen- 
gentieteiden ja luonnontieteiden välisessä kiistelyssä. Itse asiassa näiden 
kahden eri tiedonalan jakolinja oli pitkälti juuri Diltheyn teoksellaan 
tuottama luomus, vaikka kiistan ainekset olivat luonnollisesti olemassa 
tieteen koko modernisoitumisen ajan.164 

Kielitieteilijä, filosofi ja valtiomies Friedrich von Humboldtin vuonna 
1809 perustamassa Berliner Universitätissä (joka myöhemmin on tun- 
nettu myös nimillä ”Friedrich-Wilhelms-Universität” ja ”Humboldt-Uni- 
versität zu Berlin”) elettiin tieteenalojen uudelleen järjestymiseen liitty- 
vässä kuohunnan tilassa 1800-luvun loppupuolella. Keski- ja uudella 
ajalla perustetun yliopistolaitoksen rooli ja tiedekuntarakenne olivat 
muuttuneet valistuksen, romantiikan ja Saksan yhdistymisen vuoksi 
vastaamaan paremmin uskonnoista riippumattoman tieteen ja modernille 
yhteiskunnalle ominaisten elinkeinorakenteiden vaatimuksia. 

Perinteisesti yliopistoissa oli kouluttauduttu papin, lääkärin ja laki- 
miehen ammateihin, ja teologisen, lääketieteellisen sekä lainopillisen 
tiedekunnan opintoja edeltävinä yleissivistävinä ”vapaiden taiteiden” 
(artes liberales) opintoina yliopistoissa perehdyttiin muun muassa dia- 
lektiikan (väittelytaidon), grammatiikan (kieliopin) ja retoriikan (puhe- 
taidon) tarjoamiin viisauksiin. Näiden ”triviumiksi” sanottujen taitojen 
lisäksi opintoja täydennettiin korkeammanasteisilla ”gvadriviumin” opin- 
noilla, joiden alaan luettiin aritmetiikka, astronomia, geometria ja mu- 
siikki (sisältäen myös runousopin). Uudessa yliopistossa tämä klassinen 
jako pirstoutui samalla kun tieteenalat täydentyivät esimerkiksi fysio- 
logialla, psykologialla, Carl von Linnen (1708-1778) luokitteluun perustu- 
valla kasvitieteellä, alkuaineiden jaksolliseen järjestelmään perustuvalla 
kemialla ja Humboldtin itsensä edustamalla vertailevalla kielitieteellä. 
Antiikin ihanteista humboldtilaiseen yliopistoon jäi lähinnä korkean 
yleissivistyksen ihanne. Tältä ajalta on peräisin myös elinikäisen akatee- 
misen oppimisen ajatus ja käsitys tietämisestä itseisarvona, johon voi 
liittyä myös tieteellisen uran tavoittelua: opiskelua nimenomaan tieteen- 
harjoittajaksi kouluttautumista varten. 

Filosofisesti katsoen modernisaatioon liittyvä tieteiden eriytyminen ei 
ole ollut kulttuurillemme välttämättä hyväksi, sillä tieteiden ja henki- 


164 Wilhelm Dilthey teoksessaan Einleitung in die Geisteswissenschaften (1883). 

syyden etääntyminen toisistaan on merkinnyt myös erityistieteiden loi- 
tontumista perinteisistä filosofisista kysymyksistä, arvoista, moraalista, 
etiikasta ja humanistisesta antropologiasta. Samalla kun tiede ja aka- 
teeminen filosofia on alettu kokea yhä enemmän ”ammatiksi” ei ole voitu 
välttää myöskään työelämän normien ja ihanteiden välittymistä tieteisiin 
ja filosofiaan. Tämä taas on merkinnyt ajattelun uudenlaista ideologi- 
soitumista. Ennen vanhaan ideologisuus näkyi käsityksessä, että filosofia 
ei ole ammatti vaan kutsumus, josta ei makseta palkkaa ja jonka edusta- 
jien pitää elää kuin munkkien, kulutuskommunismissa, jossa he eivät 
omista mitään tai omistavat platonisten ylimysten tavoin kaiken. Erään 
todistuksen tästä antaa Max Weber (1864-1920) Minchenin yliopistossa 
1917 pitämissään luennoissa ”Tiede kutsumuksena”, joissa hän teki pu- 
ritaanisen eron tosiasioiden ja arvojen välille ja erotti tiukasti myös tie- 
teellisen selittämisen filosofisesta ja uskonnollisesta arvottamisesta. Ny- 
kyään ideologisuus näkyy kenties selvimmin siinä, että tieteestä makse- 
taan ja että tieteenharjoittajien täytyy tyydyttää rahoittajien vaateita. 

Puuttumatta näihin kysymyksiin tässä yhteydessä laajemmin, olisi 
joka tapauksessa helppoa olettaa, että Mead olisi viihtynyt Berliinin yli- 
opiston tarjoamassa progressiivisessa älyllisessä ympäristössä. Hänen 
suhteensa kiistelevään yliopistoyhteisöön jäi kuitenkin kylmäksi. Siinä, 
missä Mead viittaa Wundtiin ahkerasti eri puolilla tuotantoaan, hänen 
julkaistuista kirjoituksistaan on vaikea löytää yhtäkään mainintaa väi- 
töskirjatyönsä ohjaajana toimineesta Diltheysta. Tämä on hämmentävää, 
sillä monet Meadin ajatteluun kulkeutuneet saksalaisen filosofian perus- 
käsitteet, kuten 'itsestä-tietoisuus' ja 'subjektiviteetti, ovat mitä ilmei- 
simmin lähtöisin juuri Diltheylta. Meadin, Diltheyn ja Heideggerin suh- 
teita analysoinut Matthias Jung kirjoittaakin artikkelissaan ”From 
Dilthey to Mead and Heidegger”, että 


[...] vaikka Mead ei, sikäli kuin tiedän, mainitse Diltheyta myöhem- 
missä töissään, on varsin ilmeistä, että Diltheyn teoreettinen hanke vai- 
kutti häneen syvästi. [(...) though Mead, as far as I know, does not 
mention Dilthey in his later works, it is guite evident that the theoretical 
project of the latter influenced him deeply.]165 


Ajattelijoiden näkemysten samansuuntaisuus tuli selvästi esille Meadin 
töissä, joissa hän painotti sosiaalisten prosessien ja sosiaalisen aktiivi- 


165 Matthias Jung Journal of the History of Philosophy -aikakauslehden numerossa 33 
(4/1995) julkaistussa artikkelissaan ”From Dilthey to Mead and Heidegger — Systematic 
and historical relations”? (s. 671-672). Jung osoittaa, miten Diltheyn työtä voidaan tulkita 
kahden oman aikamme filosofisen virtauksen, toisaalta pragmatismin ja toisaalta herme- 
neutiikan, lähtökohtana. Hän myös arvioi, kuinka Meadin ”detranssendentalistinen” 
filosofia ja Heideggerin ”asubjektivistinen” ajattelu voisivat auttaa ratkaisemaan hengen- 
tieteiden ja luonnontieteiden välistä ikuisuuspulmaa. 

suuden merkitystä. Meadin käsitteestä yleistynyt toinen avautui perim- 
mältään sama näköala kuin Diltheyn käsitteestä 'objektiivinen henki 
(objektiver Geist), jolle hän antoi päämuotoilun vuonna 1910 julkaisemas- 
saan teoksessa Der Aufbau der geschichtlichen Welt in den Geisteswissen- 
schaften.166 Sekä Meadin että Diltheyn peruskäsitteet viittasivat hegeli- 
läisyyttä hehkuviin sfääreihin ja sana-avaruuksiin. Dilthey oli antanut 
”objektiivisen hengen” ajatukselle hyvin konkreettisen ja goetheläistä ro- 
mantiikkaa pursuilevan sisällön katsoessaan, että kyseisen hengen huo- 
massa ihmisyksilöt työskentelevät yhteistoiminnassa mielekkään maail- 
man luomiseksi. Tässä Meadin toimintateoriaa melko lempeästi kohtele- 
vassa valossa ei tunnu uskottavalta, että Meadin myöhempi vaikenemi- 
nen Diltheysta olisi johtunut sisällöllisistä filosofisista erimielisyyksistä. 
Molempien edustaman tiedekäsityksen ja filosofiaihanteen kannalta on 
joka tapauksessa valaisevaa pohtia kysymystä, mikä lopulta johti Meadin 
ja Diltheyn etääntymiseen toisistaan. Erään selityksen Meadin mykisty- 
miseen vaikutushistoriansa hengentieteellisestä puolesta tarjoaa hänen 
väitöskirjatyönsä kariutuminen. Hans Joas on viitannut Meadia käsittele- 
vässä teoksessaan Meadin kirjeenvaihtoon pyrkien valottamaan tekeillä 
olleen työn sisältöä. Kirjeessään Henry Castlelle Mead selittää, että väi- 
töskirjassaan hänen tarkoituksensa oli kritisoida niin empirististä kuin 
kantilaistakin tietoteoriaa ja pyrkiä osoittamaan, että ihmisen tilan ja 
avaruuden jäsentäminen tapahtuu silmän ja käden yhteistoiminnassa.167 
Meadin väitöstyöstä saatavilla olevan niukan informaation pohjalta 
voidaan katsoa, että hänen oma tieto-opillinen linjansa kulki empiiristen 
ja kantilaisten filosofien välimaastossa. Kantilta hän hyväksyi ajatuksen 
aistikyvyn muodollisista kategorioista ja prinsiipeistä, mutta hän pyrki 
täydentämään sitä evoluutio-opista viehättyneiden naturalistien ajatuk- 
sella, että aistikyvyn formaaliset periaatteet ovat voineet kehittyä ihmi- 
selle evoluutiomaisesti. Hän siis pyrki luomaan modernin tietoteorian 
pohjana pidetylle transsendentaalifilosofialle syntyhistoriallisen selityk- 
sen, jonka kautta oli tarkoitus välttää Kantin idealismiin sisältyneet 
vaikeudet. Ongelmana oli muun muassa se, mistä Kant tietäisi aistikyvyn 
kategorioiden olevan juuri hänen itsensä olettamat. Puhtaan järjen 
saneluun viittaaminen ainoastaan kiersi päättelyn kehälle. Mead halusi 
ratkaista tämän ongelman tukeutumalla lajinkehitysoppiin, ja samassa 
yhteydessä hän hylkäsi myös transsendentaalisen egon oletuksen. Koska 
Dilthey puolestaan työskenteli vuoden 1890 tienoilla pitkälti tietoisuuden 


166 Wilhelm Dilthey teoksessaan Der Aufbau der geschichtlichen Welt in den Geistes- 
wissenschaften vuodelta 1910; Gesammelte Schriften VII (s. 256). 

167 Hans Joas on pyrkinyt valaisemaan Meadin tekeillä olleen väitöskirjan sisältöä 
viittaamalla Meadin ja Henry Castlen kirjeenvaihtoon teoksessaan G. H. Mead - A Con- 
temporary Re-Examination of His Thought (1985, s. 16-21 ja 217—219). Korrespondenssi ei 
kuitenkaan kerro paljoa Meadin tekemästä tutkimuksesta, kenties sen olemattomuuden 

ongelman ja fenomenalismin parissa, Meadin sinänsä kunnianhimoinen 
hanke olisi vielä jotenkuten sopinut Diltheyn omien kiinnostusten piiriin. 

Meadin väitöstyössä tuskin oli sellaisia aineksia, joita Dilthey ei olisi 
voinut hyväksyä. Diltheyn kantilaisuus rajoittui kiinnostukseen, jota hän 
tunsi Kantin estetiikan pääteosta Kritik der Urteilskraft (1790) kohtaan, 
eikä se ulottunut enää Kantin tietoteoriaan, jonka tämä oli luonut 
vaikutusvaltaisessa teoksessaan Kritik der reinen Vernunft (1781). Näin 
ollen myöskään Diltheyn filosofiassa usein nähty kantilaisuus tuskin riitti 
karkottamaan Meadin mielenkiintoa Wilhelm Diltheyn ajattelusta. Yksi 
mahdollisuus on, että Dilthey oli Meadille ”liian suuri” ja että Mead 
halusi asettua tietoisesti pois hänen rinnaltaan välttääkseen jäämästä 
hänen varjoonsa. Mahdollista on sekin, että Meadin väitöskirjan aihe 
sinänsä oli liian kunnianhimoinen ja että yltiöpäinen filosofi yritti hau- 
kata ”major opuksellaan” liian suurta palaa. 

Kantin filosofian jouduttua epäsuosioon 1800-luvun lopulla hänen aja- 
tuksensa olivat saaneet ilmenemismuodon tieteenfilosofisena uuskantilai- 
suutena, johon Dilthey puolestaan ei ollut sitoutunut. Myös uuskanti- 
laisuus olisi sopinut Meadin myöhempään pragmatismiin, sillä uuskanti- 
laiset pitivät tieteellisiä teorioita eräänlaisina linsseinä, jotka määräävät 
ominaista tapaa arvioida totuutta ja todellisuutta sen mukaan, millä 
välineillä, laitteilla ja teorioilla totuus- tai todellisuuskäsitys on tuotettu 
ja mitä hyötyjä- tai haittoja eri vaihtoehdoista seuraa. Mutta uus- 
kantilaisten ja Diltheyn välillä vallitsi myös oppiriita, joka saattoi vai- 
kuttaa Meadiin turhauttavasti. Uuskantilaiset nimittäin halusivat lukea 
psykologian osaksi luonnontieteitä, kun taas Diltheyn mielestä paik- 
kaansa hakeva psykologia kuului selvästi hengentieteiden pirtaan. Uskot- 
tavimman syyn Meadin irtautumiseen Diltheysta tarjoaakin juuri Berlii- 
nissä koettu tieteenalakiista. 

Diltheyn kanssa tehdyn yhteistyön ohella Mead osallistui saman- 
aikaisesti myös psykologi Hermann Ebbinghausin luennoille. Tämä oli 
sikäli merkittävää, että Ebbinghaus oli kokeellisen tutkimuksen vankku- 
maton kannattaja, ja hän oli tullut tunnetuksi täsmällisyyteen tähtää- 
vistä empiirisistä muistitutkimuksistaan. Vuonna 1896 avoimeksi kiis- 
taksi leimahtanut hengentieteiden ja luonnontieteiden välinen riita kyti 
Diltheyn ja Ebbinghausin välillä jo Meadin oleskellessa Berliinissä, eikä 
Hegelille alun perin kuuluneessa virassa istuva Dilthey ollut kaikkein 
helpoimpia taivuteltavia. 

Dilthey piti Geisteswissenschaftin alaan liittyvän tieteen tunnusmerk- 
kinä historiallisen tiedon analyysia ja näki ihmistä koskevan tiedon- 
muodostuksen ainekset historian muutostilanteiden tutkimisessa. Niinpä 
hän torjui vaatimukset, joiden mukaan psykologia haluttiin samastaa 
luonnontieteisiin. Hän epäili myös puhtaan ajatuksen voimalla tehtävää 
introspektiivistä tutkimusta ja katsoi, että ihmisen mieltä, tietoisuutta ja 

tajuntaa pitäisi tutkia historiallisella ja hermeneuttis-ymmärtävällä 
menetelmällä. Toisaalta hän piti tämän metodin keskipisteessä yksilön 
sisäistä oivallusta (das Erlebnis), jonka myötä ihminen tulee tietoiseksi 
olemassaolostaan. Uhkaavan subjektivismin murtaa tässä yhteydessä se, 
että eri ihmisten henkisen rakenteen samankaltaisuus tekee mahdolli- 
seksi myötäelämisen. Siihen puolestaan sisältyy mahdollisuus ymmärtää 
ja tulkita toisten ihmisten maailmaa, todellisuutta, motiiveja ja vertaus- 
kuvia. Tämä näkemys on hyvin lähellä Meadin ajatuksia samastumisesta 
ja roolinotosta ymmärtämisen prosessissa. 

Merkittävä ero puolestaan sisältyi Diltheyn käsitykseen, että ymmär- 
tämisen pohjana ovat joka tapauksessa elämykset ja että sen vuoksi ylei- 
nen sosiologia ja historianfilosofia eivät ole mahdollisia. Tämä puolestaan 
ei miellyttänyt Meadia saati sopinut hänen universalistisiin tavoittei- 
siinsa. Mead halusi nähdä tieteiden alueella ykseyttä, kun taas Dilthey oli 
vakuuttunut käsityksestään, että yhteiskuntaa, historiaa ja kulttuuria 
tutkivan Geisteswissenschaftin alueella parhaiten tietoa tuottavat konk- 
reettisiin tehtäväalueisiin jakautuneet tieteenalat, kuten kansatiede ja 
sosiaalisten organisaatioiden tutkimus. Diltheyn mielestä ihmistä voi- 
daan tarkastella myös luonnontieteen menetelmillä esimerkiksi lääketie- 
teessä, mutta päämääriin suuntautuneen toiminnan tutkimiseen vain 
humanististen tieteiden menetelmät ovat soveliaita. Dilthey siis piti 
Geisteswissenschaftin ja Naturwissenschaftin välistä eroa pysyvänä ja pe- 
ruuttamattomana, ja yhtä pysyväksi muodostui myös Meadin hyvästijättö 
tälle kahtiajaolle. 

Niinpä Erfurtin yliopiston sosiologian professorina ja Max Weber- 
keskuksen johtajana nykyisin toimiva Hans Joas kirjoittaa aatehistori- 
allisessa analyysissään Meadista ja Diltheysta, että 


[...] he molemmat yrittivät tehdä ihmis- tai yhteiskuntatieteiden perus- 
tamisen mahdolliseksi osoittamalla, kuinka näiden tieteiden kohteet 
luodaan inhimillisten olentojen välisessä viestinnällisessä elämänkäy- 
tännössä. [...] Välitön ero heidän kesken koskee tässä suhteessa paino- 
tusta, jonka mukaisesti Mead sympatisoi varmastikin enemmän luon- 
nontieteitä kuin Dilthey. [(...) they both attempted to make possible a 
grounding of the human or social sciences by revealing how the objects of 
these sciences are constituted in the communicative life-praxis of human 
beings. (...) The immediate difference between them in this regard is only 
a matter of accentuation, in so far as Mead was certainly more sympa- 
thetic to the natural! sciences than was Dilthey.]168 


Joasin tämä toteamus pitää varmasti paikkaansa, sillä Meadin ja Dil- 
theyn kesken kohtasivat naturalisti ja humanisti. Niin ikään saksalainen, 


168 Hans Joas teoksessaan G. H. Mead — A Contemporary Re-Examination of His Thought 
(1985, s. 41). 

Koblenzin yliopistossa filosofian professorina toimiva Matthias Jung puo- 
lestaan kirjoittaa Meadista ja Diltheysta, että 


[...] heidän asemansa poikkeavat toistaan perustavanlaatuisesti, mitä 
tulee tieteellistä rationaliteettia koskeviin käsityksiin. Siinä, missä 
Meadin työtä luonnehtii hänen vakaumuksensa, että luonnontieteelli- 
nen kokeellinen menetelmä on rationaliteetin ydin, siinä Dilthey näkee 
suuren eron luonnon- ja hengentieteiden kohteen välillä ja arvostelee 
kaikkia yrityksiä selittää jälkimmäisen rakenteita edellisten metodeilla. 
[(...) their positions differ fundamentally in regard to the assessment of 
sctentific rationality. Whereas Mead's work is characterized by his convic- 
tion that the experimental method of natural! science is the core of ratio- 
nality, Dilthey places great emphasis on the difference between nature 
and the object of Geisteswissenschaften and criticizes all attempts to ex- 
plain the structures of the latter with methods adapted to the former.]169 


Lisäksi Jung katsoo, että Diltheyn edustama ymmärtävä ihmistutkimus 
muodosti loppujen lopuksi varsin ahtaan ja kapeasti rajatun tieteenalan 
ja vastasi huonosti myöhemmän pragmatismin päämääriä. Väite onkin 
totta siksi, että Diltheyn käsitys hengentieteistä niin sanotun ymmärtä- 
vän ihmistieteen toteuttajana ei ollut avarakatseisimpia, ja hermeneutti- 
nen teorianmuodostus oli teologisissa lapsenkengissään. 

Meadin ja Diltheyn suhteet ovat kiinnostaneet useita mannereuroop- 
palaisia tutkijoita lähinnä pragmatismin ja hermeneutiikan yhtymä- 
kohtien kannalta. Tämä on ymmärrettävää, sillä myöhempinä vuosina 
tulkitsevan ja ymmärtävän tieteen piirissä esiin nousseet elämismaail- 
man ja maailmassa olemisen käsitteet on voitu helposti yhdistää myös 
amerikkalaisen pragmatismin perinteeseen. 

Pragmatismin ja hermeneutiikan yhdistäminen on kuitenkin ollut 
mahdollista vasta Martin Heideggerin ja Hans-Georg Gadamerin muotoi- 
leman eksistenssihermeneutiikan kautta, jolloin ymmärtävää ihmistutki- 
musta on voitu soveltaa ”elämänkäytännöllisin” ja siinä mielessä ”prag- 
maattisin” ehdoin. Edmund Husserlin alun perin esiin nostama Lebens- 
welt-problematiikka tuli laajemman huomion kohteeksi vasta Meadin 
kuoleman jälkeisenä aikana. Jalansijaa siihen liittyvät pragmatistiset 
ajatussisällöt saivat toisen maailmansodan jälkeisessä tieteenfilosofiassa. 
Husserlin filosofia oli Diltheyn ajattelun tavoin ”liian idealistista” ame- 
rikkalaisille pragmatisteille, ja siksi Heideggerin aikaansaama käänne 
fenomenologiassa kohti ihmisen ”maailmassa olemisen” (In-der-Welt-Sein) 
problematiikkaa on ollut fenomenologian ja pragmatismin yhtymäkohtien 
hahmottamiseksi yhtä tarpeellista kuin Meadin välittäjänasema on ollut 


169 Matthias Jung Journal of the History of Philosophy -aikakauslehden numerossa 33 
(4/1995) julkaistussa artikkelissaan ”From Dilthey to Mead and Heidegger — Systematic 
and historical relations” (s. 671). 

mannereurooppalaisen ja yhdysvaltalaisen filosofiaperinteen yhdistämi- 
sen kannalta. 


3.1.3. Kahden maailman kansalainen 


Jo edellä perustelin näkemystä, että Meadin minuuskäsityksen kaksi- 
tahoinen rakenne johtuu sen sisältämästä introspektion suhteesta, joka 
puolestaan on tärkeä tietoisuuden syntymiselle. Self jakautuu itsen ha- 
vainnoinnin tuloksena käsitteellisesti kahteen osaan: subjektina toimi- 
vaan 1I:hin ja kohteena olevaan me:hin. Näistä I on myöhempi luomus, 
sillä se seuraa itsen objektivoimisesta me:ksi. Mead kirjoittaa, että 


[jlos sitten kysyt, milloin omassa kokemuksessasi ”?” tulee esiin, vastaus 
on, että se tuotetaan historiallisena hahmona. [If you ask, then, where 
directly in your own experience the ”T comes in, the answer is that it 
comes in as a historical figure.]170 


Myös teorian kehittelyn kannalta I on postulaatti ja seuraa itseä koh- 
teena havainnoivasta asenteesta. Tähän perustuva väitteeni on, että 
Meadin minäkonseption kaksinapaisuus on seuraus kyseisen tutkimus- 
otteen muodollisesta rakenteesta, jonka tuloksena itseä objektivoiva tut- 
kimus halkeaa tarkastelijaan ja kohteeseen tuottaen ajatuksen ihmisestä 
välitilassa. Tämä välitilan asema esiintyy yhtä hyvin tietoisen ja alitajui- 
sen minän kuin subjektiksi tai objektiksi asemoidun minän ominaisuu- 
tena. Minäkonseption kahtalaisuutta voidaan tulkita freudilaisittain 
myös näkemällä siinä oidipuskompleksin aineksia, mutta yhtä hyvin se 
voidaan nähdä vain perinteisen subjekti-objekti-asetelman tai klassiseen 
idealismiin liittyvän ongelmakentän toisintona. 

Kohtalomaista on, että Mead itse eli lähes koko elämänsä eräänlai- 
sessa ”välitilassa”: kahtia jakautuneen tiedemaailman jännitteessä. Vasta 
Chicagon-vuosiensa lopulla hän sai alleen kovaa maata työstettyään ajat- 
teluaan kiehtoneet ongelmat loppuun (tai ainakin häntä itseään tyy- 
dyttävään muotoon) sekä saatuaan näkemyksilleen tunnustusta. Eräs 
Meadin minäkonseptiota koskeva tulkintani on, että hänen teoreettisten 
töidensä sisäiset jännitteet saattavat laajemminkin ilmentää hänen omaa 
elämäänsä ja historiaansa kahden tutkimusperinteen välimaastossa, ja 
tämä jakautuneisuus puolestaan on ominaista tieteille itselleen. 

Entä mihin suuntiin Meadin taakseen jättämän eurooppalaisen filo- 
sofian, psykologian ja yhteiskuntatieteen kehitys kulkeutui? Saksassa 
tutkimus oli jakautunut edellä kuvatulla tavoin hengentieteellisesti ja 
luonnontieteellisesti asennoituneeseen suuntaukseen. Ensin mainitusta 


170 MSS, s. 174. 

muodostui hermeneuttinen eli ymmärtävä ja tulkitseva tutkimusperinne 
ja jälkimmäisestä empiristinen eli kokeellinen, selittävä ja mittaava 
traditio. Hermeneuttinen suuntaus kehittyi myöhemmän fenomenologian 
ja eksistentialismin vaikutuksesta eksistenssihermeneutiikaksi ja laa- 
dulliseksi tutkimukseksi, joiden piirissä pohditaan muun muassa per- 
soonan olemusta ja tavoitellaan henkilökohtaisten merkitysten analyysia. 
Empiristinen tutkimus taas jäi olemaan lähinnä teknisiä ja taloudellisia 
tiedonintressejä palvelevaksi käytännön tutkimushaaraksi. Tämä kahtia- 
jako on leimannut niin filosofiaa, psykologiaa ja sosiologiaa kuin sosiaali- 
psykologiaakin aina viime vuosikymmeniin asti, jolloin sen tarkoituksen- 
mukaisuus on kyseenalaistettu kaiken tiedon suhteellisuutta korostavien 
postmodernistien ja jälkistrukturalistien toimesta. 

Atlantin toisella puolella yliopistollinen ihmistutkimus jakautui beha- 
vioristiseen perinteeseen, jonka kärkihahmona toimi John B. Watson, ja 
pragmatistiseen filosofiaan, jonka piiriin humanistit ja yhteiskunta- 
tieteilijät hakeutuivat liian jyrkäksi ja yksipuoliseksi kokemansa mittaa- 
van metodologian piiristä. Watson oli esimerkiksi katsonut, että psyko- 
logian tulee kohdistua vain havaitun ulkoisen käyttäytymisen ennustami- 
seen sekä muunteluun eikä tietoisuus kuulu perimmältään psykologian 
alaan. Tämän psykologian sisältäpäin tehdyn ahtaan rajauksen monet 
filosofit ottivat lahjana vastaan nähdessään oman liikkumatilansa kasva- 
van. Watsonilaista psykologiaa jatkoi myöhemmin B.F. Skinner (1904— 
1990) ehdollistumista koskevilla tutkimuksillaan. 

Pelkkään mittaamiseen perustuva tutkimus osoittautui Yhdysvalloissa 
elinvoimaiseksi lähinnä amerikkalaisen militarismin tukemana. Kokeelli- 
nen ajattelu oli osoittautunut käyttökelpoiseksi juuri sotilaiden testaami- 
seen ja valintaan liittyvissä rekrytointipulmissa. Vaikka sen muotoilema 
välineellinen ihmiskuva onkin kumottu humanistisen tiedekritiikin toi- 
mesta, se elää ja voi edelleen hyvin osana amerikkalaisperäistä persona! 
managementia ja liikkeenjohdon konsultointia. Sen sijaan mieltä, tietoi- 
suutta ja tajuntaa syvennyttiin tutkimaan lähinnä pragmatistisen filo- 
sofian piirissä. William Jamesin edustaman psykologian sekä John 
Deweyn luoman kasvatusfilosofian läsnäolo ja kiinteä yhdistyminen 
pragmatistiseen filosofiaan on nähdäkseni eräs seuraus siitä, että muu- 
alla kuin filosofian piirissä henkisiä kysymyksiä ei voitu lainkaan käsi- 
tellä. Loogisen empirismin vaikutuksesta kyseinen problematiikka yri- 
tettiin tosin sulkea pois myös filosofiasta. 

Pragmatistiseen filosofiaan suuntautuvaa Meadia alettiin pitää sosi- 
aalipsykologien keskuudessa enemmänkin sosiologisen kuin psykologisen 
tutkimusotteen edustajana, sillä amerikkalainen psykologiatiede oli 1900- 
luvun alkupuolella lähes kokonaan behavioristien vallassa. Väljemmille 
vesille sen johdatti vasta toisen maailmansodan jälkeinen tieteenfilo- 
sofinen murros, johon liittyi yhtä hyvin pragmatistien esittämää loogisen 
empirismin arvostelua kuin niin sanotun Frankfurtin koulukunnan 

Yhdysvaltoihin muuttaneiden jäsenten esille tuomaa autoritaarisen per- 
soonallisuuskäsityksen kritiikkiä sekä syytöksiä militarismin palveluk- 
seen ajautuneen tieteen epäeettisyydestä. Mainittakoon, että Mead esitti 
osittain samantyyppistä pasifistista arvostelua jo ensimmäisen maail- 
mansodan aikana Yhdysvaltain liittyessä sotaan. 

Kuten lukija on voinut huomata, en ole tässä teoksessani sitoutunut 
vain Meadin ajattelun systemaattiseen analysoimiseen tai ajallisessa 
järjestyksessä etenevään henkilöhistoriaankaan. Tämä johtuu näkemyk- 
sestäni, että Meadin ajatusten ymmärtämiseksi on tunnettava molemmat 
puolet: sekä hänen teoreettisten ideoidensa filosofinen ydin että hänen 
vaikutushistoriansa. Pelkkä elämäkerrallinen tai aatehistoriallinen 
tutkimus ei valaisisi riittävästi sitä, mitä logiikkaa hänen ajatuksiinsa 
minuuden, merkitysten ja sosiaalitieteiden eri tutkimuskohteiden raken- 
tumisesta sisältyy. Toisaalta yritykset poimia pelkät hedelmät valtavasta 
teoriapuusta ottamatta huomioon sitä, missä ne ovat kasvaneet, johtaisi 
raakilemaisuuteen. Niinpä olen katsonut velvollisuudekseni tulkita 
Meadia siinä historiallisessa asiayhteydessä, jossa hän loi tuota omana 
aikanaan vallankumouksellista ajatteluaan. Vaikka tällainen ratkaisu 
saattaa tuntua joistain lukijoista raskassoutuiselta, olen tällä tavoin yrit- 
tänyt helpottaa pikemminkin lukijoiden asemaa kuin omaa tehtävääni. 

Meadin vaikutushistoria on vaikeasti hallittava aatteiden, ihanteiden 
ja ideologioiden kokonaisuus. Se ajoittuu modernin filosofian ja tieto- 
teorian syntyvuosiin, jolloin filosofia tieteellistyi ja filosofian ongelmat 
lausuttiin julki nykyaikaisen tutkimuksen kielellä. Tähän 1800-luvulla 
käytyyn prosessiin liittyi monenlaisia mielipide-eroja alkaen tieto-opista 
ja päätyen politiikkaan, ja juuri se tekee kyseisen ajankohdan filosofiasta 
erittäin kiehtovan mutta syheröisen tutkimusaiheen. Samanlaisen hettei- 
kön muodostaa myös Meadin kehittelemien teoreettisten ideoiden koko- 
naisuus, joka ei ole kovin hyvin järjestynyttä, vaikka siinä vallitseekin 
selvä pyrkimys filosofiseen systeemiin. Pelkästään julkaistujen luentojen, 
artikkelien ja esitelmien kekoon tutkija vajoaa helposti kaulaansa myö- 
ten. Seuraavassa haluankin syventyä siihen, miltä Meadin tieto-opilliset, 
merkityksenteoreettiset ja subjektin syntyä koskevat löydökset näyttävät, 
kun niitä valaistaan muutamien käytännön kysymysten kannalta. 

3.2. KÄYTÄNNÖN KANTILAINEN 


Mead jätti Berliinissä oleskelun taakseen pääasiassa siksi, että häntä 
odotti luennoitsijan työ Michicanin yliopistossa Ann Arborissa, josta 
hänen edeltäjänsä James Hayden Tufts oli siirtymässä Freiburgin yli- 
opistoon vuonna 1891. Mead lähti siis jälleen kerran ikään kuin ”tutkija- 
vaihtoon”. Hänen luentonsa Michicanissa käsittelivät hänen väitöskirja- 
aihettaan: havaitsemista, kantilaisuutta ja evoluutioteoriaa. 

Tärkeimmät minuutta ja merkitysten muodostumista käsittelevät tut- 
kimuksensa Mead teki kuitenkin Chicagon-vuosinaan. Meadin edusta- 
man pragmatismin taustaksi on hyvä muistaa, että Chicago oli 1800- 
luvun lopulla yksi nopeimmin teollistuvia suurkaupunkeja ja täysin eri- 
lainen asuinympäristö kuin Massachusettsin South Hadley, Harvardin 
yliopistokampus, Pohjois-Ohion Oberlin tai ”se varsinainen Berliini”, joka 
jo 1800-luvulla oli vakiinnuttanut asemansa perinteikkäänä saksalaisena 
mahdin metropolina ja eurooppalaisena miljoonakaupunkina. Sen sijaan 
Chicagon väestö koostui suureksi osaksi ensimmäisen sukupolven maa- 
hanmuuttajista sekä puoliammattilaisista tai ammattitaidottomista työn- 
tekijöistä, ja esimerkiksi väestönkasvu oli paikoin niin hallitsematonta, 
että kaupunkisuunnittelu oli käytännössä mahdotonta. Chicagoon vuonna 
1890 perustettu yliopisto oli vasta aloittanut toimintansa, ja tutkimus 
suuntautui käytännön ongelmien ratkomiseen. 

Tässä mielessä on ymmärrettävää, että Meadin teoreettinen pragma- 
tismi muovautui myös käytännölliseksi pragmatismiksi. Koska Meadin 
tavoitteina olivat merkitysopillinen ja metodologinen universalismi sekä 
niille rakentuva eettisen yhteiskunnan ihanne, häntä voidaan luonnehtia 
eräänlaiseksi käytännöllisen järjen henkilöitymäksi. Myöskään demokra- 
tiaa ei pitänyt Meadin näkökulmasta ymmärtää vain poliittiseksi insti- 
tuutioksi tai käsitteelliseksi abstraktioksi, vaan sen tuli todellistua yh- 
teiskuntaelämässä. Mead oli havainnut, että sosiaalipolitiikkaa ja ame- 
rikkalaisen yliopistolaitoksen hallintoa johdettiin pitkälti kristillisessä 
hengessä. Sen enempää yliopistoa kuin sosiaalitoimeakaan ei Meadin 
mielestä sopinut jättää uskonnollisperäisen hyväntekeväisyyden eikä 
armeliaisuuden varaan, vaan tarvittiin ihmisten oikeudet universaalisti 
turvaavaa vastuullista yhteiskuntapolitiikkaa. Yliopisto- ja yhteiskunta- 
politiikassa Mead suuntautui nuorhegeliläisesti tai, toisella tavalla sanot- 
tuna, vasemmistolaisesti. Kuten jäljempänä tarkemmin perustelen, Mea- 
din ajattelussa usein nähty vasemmistolaisuus ei ollut kuitenkaan sosia- 
lismin, kommunismin tai sosiaalidemokratian myötäilyä vaan pikemmin- 
kin vain kansanvaltaisen yhteiskuntanäkemyksen kannatusta. Tämä 
muistuttaa myös siitä, millä tavoin ihmisten ”vasemmistolaisuus” tai ”oi- 
keistolaisuus” riippuu aina suunnasta, josta asiaa arvioidaan. 

3.2.1. Vähemmistöjen puolustaja ja feministi 


Mead ja Dewey toimivat Chicagon-vuosinaan paikallisessa ei-kristilli- 
sessä setlementtiliikkeessä, Hull Housessa, jolle Mead myös lahjoitti 
säännöllisesti pieniä summia. Setlementtitaloilla tarkoitettiin tuolloin 
kaupungin ongelma-alueille perustettuja kohtaamispisteitä, joissa pai- 
kallisen keskiluokan ajateltiin voivan tutustua sitä palvelevaan työ- 
väkeen muutoinkin kuin ammatillisissa yhteyksissä.1/! Hull Housen 
tapaisista setlementtitaloista tuli Chicagossa eräänlaisia sosiaalityön 
keskuksia, mutta samalla ne olivat myös sen tapaisia purnauksen, pyy- 
teellisyyden ja uudistushalua koskevan tuhlailun seminaareja, että Hans 
Joas on luonnehtinut niitä ”radikaalin älymystön keskustelukerhoiksi” 
(discussion centre for Chicago's radical intelligentsia) omassa tutkimuk- 
sessaan.172 

Koska Meadilla oli käytännön kosketuskohtia maahanmuuttajien elä- 
mään ja todellisuuteen, kiintoisaa on, miten hänen ajatuksensa ”toisten 
asenteiden omaksumisesta” ja ”rooleihin samastumisesta” suhteutuivat 
kulttuurien kohtaamiseen. Nykyajan kielenkäyttöä mukaillen: oliko hän 
assimiloivan (eli yhdenmukaistavan), integroivan (eli sopeuttavan) vai 
eriyttävän vähemmistöpolitiikan kannalla? 

Mead vastusti siirtolaisten ”amerikkalaistamista”, mutta toisaalta hän 
katsoi, että demokratia ja vapaus jäävät kuolleiksi kirjaimiksi, jos uudet 
tulokkaat eivät sosiaalistu, toisin sanoen liity ja koe kuuluvansa yhteis- 
kuntaan sekä löydä paikkaansa sen laitoksista. Meadin universalismiin ja 
samastumisajatukseen viitaten katson, että hän oli omassa maahan- 
muuttopolitiikassaan lähinnä yhdenmukaistavan ja sopeuttavan asen- 
noitumisen kannattaja. Kulttuurien eroja ja vähemmistöjen omia identi- 
teettejä korostava eriyttävä politiikka onkin tullut ajankohtaiseksi vasta 
eri vähemmistöjen oman liikehdinnän myötä. Sen sijaan kantaväestöjen 
ja valtakulttuurien taholta vähemmistöille on perinteisesti tarjottu tuota 


171 Mead tilittää setlementtiyhdistysten pääperiaatteita University of Chicago Record 
-lehdessä 12/1907—1908 julkaistussa artikkelissaan ”The social settlement — Its basis and 
function” (s. 108-110) ja selittää, miksi yliopistollisen sivistyksen pitää olla tässä toimin- 
nassa mukana. Kirjoitus oli alun perin puhe, jonka hän piti Chicagossa 28. lokakuuta 1907, 
ja hän lausuu siinä muun muassa näin: ”The settlement [...] is not primarily engaged in 
fighting evils but in finding out what the evils are; not in enforcing preformed moral 
judgments, but in forming new moral judgments. Not that the settlement is to be confounded 
with the university in its scientific work. It is more than an observer, a student of a situation. 
It has voluntarily made itself a part of the community. It is finding out its own duty, not the 
duty of others. It is discovering proper lines of conduct, not primarily facts. The settlement is 
practical in its attitude, but inguiring and scientific in its method. If it did nothing else it 
illustrates concretely how the community ought to form a new moral judgment.” (s. 110). 

172 Hans Joas teoksessaan G. H. Mead — A Contemporary Re-Examination of His Thought 
(1985, s. 22). 

yhteiskuntaan ja sen laitoksiin assimiloitumisen tai integroitumisen iha- 
nuutta. 

Sekä eriyttävässä, assimiloivassa että integroivassa politiikassa on 
varmasti myönteiset ja kielteiset puolensa jokaisessa. Valtakulttuureihin 
samastuminen voi helpottaa elämää, mutta epäonnistuessaan, eli jaka- 
essaan ihmisiä onnistuneisiin ja epäonnistuneisiin, se sisältää yhtä suu- 
ren syrjäytymisriskin kuin eriyttämisen tuloksena nähty omalle saarelle 
linnoittautuminenkin. Omaa kulttuuria korostavan eriyttävän vähem- 
mistöpolitiikan etuna taas on nähty identiteettien ja yksilöiden itse- 
määräämisoikeuden vahvistuminen, mutta heikkoutena ovat arkitodelli- 
suudesta vetäytyminen ja mahdollisuus ajautua tai itse asettua yhteis- 
kunnan ulkopuolelle. Näkisin, että Meadin teoria samastumiseen ja sosi- 
aaliseen osallistumiseen perustuvista identiteeteistä puhui selvästi vä- 
hemmistöjen sopeuttamisen ja mukauttamisen puolesta, ja siksi hänen 
universalismiaan voidaan pitää nykyajan näkökulmasta hieman jälki- 
jättöisenä; nykyisenä yksilöiden tahdonvapautta korostavana volunta- 
rismin aikana yksilöiden kun on katsottu itse parhaiten tietävän, millai- 
siin ryhmiin he haluavat kuulua. Tämä ei tosin merkitse, ettei Meadin 
suosimassa sopeuttavassa politiikassa olisi viisautta (mikäli siitä karsi- 
taan yhdenmukaistavat ainekset), sillä myös erilliskulttuurien synty- 
minen on koettu ongelmaksi nykyisessä monikulttuurisuudessa. 

Toisaalta Mead oli omana aikanaan varsin edistyksellinen kamppail- 
lessaan muun muassa naisliikkeen ja naisten oikeuksien puolesta. Hän 
esimerkiksi piti yllä läheisiä välejä Hull Housen perustajaan ja rauhan- 
liikkeen johtajaan, Jane Addamsiin, joka oli yhdistänyt symbolisen vuoro- 
vaikutuksen periaatteita feminismiin ja pragmatismiin ja josta tuli myös 
vuoden 1931 Nobelin rauhanpalkinnon saaja.173 Mead työskenteli hänen 
kanssaan sosiaalisten uudistusten puolesta ja osallistui naisliikkeen 
marsseihin Chicagon setlementtitaloilla.!/4 Mead myös pyrki uudista- 


173 Meadin työtoveri Jane Addams jakoi vuoden 1931 Nobelin rauhanpalkinnon yhdessä 
yhdysvaltalaisen kirjailijan, filosofin, varapresidenttiehdokkaan ja Columbian yliopiston 
kanslerin, Nicholas Murray Butlerin (1862—1947), kanssa. Näyttönä Meadin ja Addamsin 
samanhenkisyydestä on Meadin vuonna 1907 American Journal of Sociology -lehteen nu- 
mero 13 laatima kirja-arvio Addamsin samana vuonna ilmestyneestä teoksesta The Newer 
Ideas of Peace. 

174 Heather E. Keith on kirjoittanut Meadin feminismistä artikkelissaan ”Feminism and 
pragmatism — George Herbert Mead's ethics of care” vuonna 1999 julkaisussa Transactions 
of Charles S. Peirce Society, numero 35, osa 2 (s. 328—344). Mead esitteli sosiaalista uudis- 
tusmielisyyttään muun muassa American Journal of Sociology -lehteen numero 5 vuonna 
1899 kirjoittamassaan artikkelissa *The working hypothesis in social reform” (s. 367—371), 
jossa hän paljastaa, että ”[slocialism, in one form or another, lies back of the thought 
directing and inspiring reform.” Samalla hän myöntää, että ”IL...] socialistic utopias have 
been recognized as impotent to lead to better conditions [...]”, mikä puolestaan on avannut 
opportunisteille tien väittää, että uudistukset ovat epäonnistuneet (s. 367). Politiikan 
sijasta Mead oli alkanut uskoa tieteeseen sosiaalisten uudistusten aikaansaajana. Kirjoitus 
on julkaistu myös kokoelmassa SW (s. 3—5). 

maan sanankäyttöä esimerkiksi puheillaan ”valtionaisista”.175 Hänen 
liberaaleilla ja demokraattisilla ajatuksillaan oli katetta yliopistomaail- 
massa sikäli, että Chicagon yliopisto on ollut alusta asti avoin sekä nai- 
sille että mustille, mikä oli poikkeuksellista Yhdysvalloissa vielä 1890- 
luvulla. 

Kiintoisaa Meadin sympatioissa naisten emansipaatiopyrkimyksiä 
kohtaan on tapa, jolla hänen ajatuksiinsa on suhtauduttu nykyaikana. 
Tässä mielessä myöskään arvostelua ei voida välttää. Meadin ”femi- 
nismiä” on pidetty eräänlaisena kyseenalaistamattomana hyveenä, jolla 
on yritetty oikeuttaa hänen pätevyyttään filosofina ja tieteenharjoitta- 
jana. Miesten harjoittamaa naisliikkeen oikeuttamista ei ole tällöin poh- 
dittu kovinkaan syvällisesti, ja ilmiö liittyy laajemminkin feminismin 
asemaan tiedepolitiikassa. Siinä, missä Mead ilmensi naisliikkeen puo- 
lustamisellaan tietynlaista miessukupuolen omaa arvoa kohottamaan 
pyrkivää herrasmiesmäisyyttä, monet nykyajan Mead-tutkijat ovat 
Meadin edistyksellisyyttä ylistämällä osoittaneet anteeksipyytelevää, 
anelevaa ja itseään oikeuttamaan pyrkivää uusherrasmiesmäisyyttä. 
Näin on menetellyt esimerkiksi Mitchell Aboulafia kohteliaassa artikke- 
lissaan Was George Herbert Mead a feminist?”.176 Monillekin yhteis- 
senä tieteenharjoittajana, joka edisti naisliikkeen asioita, mutta nyky- 
aikana tällaista tiedeyhteisössä usein kohdattavaa naisten suosimista ei 
voida pitää kovinkaan perusteltuna eikä oikeudenmukaisena, sillä 
naisten poliittinen suosiminen on johtanut myös käänteiseen syrjintään, 
jonka tuloksena tasa-arvoa on yritetty tuottaa naisia etuoikeuttamalla. 

Etuoikeuttaminen ei kuitenkaan legitimoi ihmisten asemaa eikä yleis- 
tä tasa-arvoa paremmin kuin ihmisten arviointi todellisten suoritustensa 
ja ominaisuuksiensa mukaan. Omasta mielestäni oikeudenmukaisuutta 
tuottaa se, että yksilöihin asennoidutaan niiden ominaisuuksien perus- 
teella, jotka ovat relevantteja työtehtävien tai tavoitteiden itsensä kan- 
nalta. Sen sijaan feministien ohjelmainjulistukset ja niiden toteuttami- 
nen ovat monessa tapauksessa voineet johtaa miesten aseman sortami- 
seen, eikä oletus naisten alisteisuudesta ja miesten hallitsevasta roolista 
ole mitenkään itsestään selvästi tosi. En siis pidä myöskään Aboulafian 
tapaa imarrella naisliikettä oman tiedepoliittisen hyväksynnän saami- 
seksi kovin tyylikkäänä tai filosofista uskottavuutta herättävänä. Mutta 
Meadin omana aikana yhteiskunnallinen tilanne ja naisten asema olivat 
toisenlaisia, joten hänen pyrkimyksensä olivat vielä tuolloin perusteltuja. 


175 Mead Survey-lehden numerossa 31 vuonna 1914 julkaistussa artikkelissaan ”A 
heckling school board and an educational stateswoman”, jonka hän kirjoitti ylistääkseen 
erään koulujen kehittämistyössä ansioituneen rouva Ella Flagg Youngin saavutuksia 
(s. 443—444). 

176 Mitchell Aboulafia artikkelissaan ”Was George Herbert Mead a feminist?” Hypatia- 
lehdessä numero 8 vuonna 1993 (s. 145—158). 

3.2.2. Sosiaalinen kontrolli 


Meadin mukaan sekä vähemmistöjen että enemmistöjen kohtaamisen 
kannalta keskeistä on yhteiskuntaan kuuluminen ja sosiaalistuminen. 
Ihmisten sosialisaatioprosessissa on puolestaan tärkeää samastuminen 
”yleistyneeseen toiseen”. Tätä voidaan luonnehtia yhteisöön tai yhteis- 
kuntaan identifioitumiseksi, ja keskeistä näihin ”sosiaalisiin objekteihin” 
samastumiselle on ”sosiaalisen kontrollin” (social! control) kokemus. Mead 
kirjoittaa International Journal of Ethics -lehden artikkelissaan ”The 
genesis of the self and social control” vuodelta 1925, että 


[slikäli kuin on sosiaalisia tekoja, on myös sosiaalisia objekteja, millä 
tarkoitan, että sosiaalinen kontrolli liittää yksilön teon suhteeseen sosi- 
aalisen objektin kanssa. [In so far as there are social acts, there are social 
objects, and I take it that social control is bringing the act of the indi- 
vidual into relation with this social object.]!77 


Sosiaalisen kontrollin olemassaoloon sisältyy toisten ihmisten asenteiden 
omaksumista ja oman itsen määrittelyä suhteessa toiseuteen. Mead näyt- 
tää ajattelevan, että tällainen kontrollin kokemus tukee ihmisten oman 
identiteetin rakentamista aivan samalla tavoin kuin hän olettaa yksi- 
löiden toiminnan tukevan yhteisöjen kiinteyttä sekä niissä esiintyvää 
yhteenkuuluvuutta. Meadin ajattelussa on siis tässäkin yhteydessä vahva 
kollektivistinen painotus: yksilö nähdään tasapainoisena ja tyytyväisenä 
vain sikäli kuin hän jakaa yhteiset päämäärät ja ihanteet. Tähän liittyy 
se, ettei Mead arvottanut sosiaalista kontrollia perimmältään kielteisesti 
”tarkkailuksi ja valvonnaks?”, joihin sisältyvästä holhousmielialasta, läpi- 
valaisusta ja vallankäytöstä myöhempi foucaultlainen filosofia on arvos- 
tellut hallinnallisia päämääriä toteuttavia yhteiskunnan toimintoja. 

Meadin mukaan sosiaalisen kontrollin ylivaltaa rajoittavat joka ta- 
pauksessa ihmisten pyrkimykset yksilöllisyyteen, itsemäärämiseen ja 
omaehtoisuuteen. Luova yksilöllinen minuus, 1, asettaa sosiaaliselle mää- 
räysvallalle rajat. Hän ei kuitenkaan pidä tätä sen enempää yksilön arvoa 
kohottavana kuin yhteiskunnan määräysvaltaa heikentävänäkään seik- 
kana, sillä sosiaalisen kontrollin ihannetapauksessa yksilöiden ja yhteis- 
kunnan välillä vallitsee tasapaino. 

Subjektin synty on Meadin mielestä aina myös sosiaalistumisprosessi, 
joten ihmisen vapaa ja omaehtoinen toiminta ei voi hänen mielestään 


177 Mead vuonna 1925 International Journal of Ethics -lehdessä numero XXXV julkais- 
tussa artikkelissaan ”The genesis of the self and social control” (s. 273). Artikkeli sisältyy 
myös teoksiin PP (s. 176-195) ja SW (s. 267—293). 

perustua yksilöllistymiseen, vaan se liittyy erilaisten ryhmien toimintaan. 
Yhteisön ja yhteiskunnan rinnalla keskeinen ihmisten vuorovaikutuk- 
seen, kanssakäymiseen ja toimintaan liittyvä toimintayhteys onkin juuri 
ryhmä. Mead kirjoittaa, että on olemassa kahdenlaisia ryhmiä. 


Muutanat niistä ovat konkreettisia sosiaalisia luokkia tai alaryhmiä, 
kuten poliittisia puolueita, kerhoja ja ammattiyhdistyksiä, jotka ovat 
todella toimivia sosiaalisia yksiköitä ja joissa yksilöjäsenet ovat suoraan 
tekemisissä toistensa kanssa. Toiset ovat abstrakteja sosiaalisia luokkia 
ja alaryhmiä, kuten velallisten ja velkojien luokat, joissa niiden yksilö- 
jäsenet ovat suhteessa toisiinsa vain enemmän tai vähemmän epäsuo- 
rasti ja jotka ainoastaan enemmän tai vähemmän epäsuorasti toimivat 
sosiaalisina yksikköinä mutta jotka luovat rajoittamattomia mahdolli- 
suuksia laajentaa ja rikastuttaa kaikkien annetussa yhteiskunnassa jär- 
jestyneenä ja yhdistyneenä kokonaisuutena elävien yksilöjäsenten sosi- 
aalisia suhteita. [Some of them are concrete social classes or subgroups, 
such as political parties, clubs, corporations, which are all actually 
functional social units, in terms of which their individual members are 
directly related to one another. The others are abstract social classes or 
subgroups, such as the class of debtors and the class of creditors, in terms 
of which their individual members are related to one another only more 
or less indirectly, and which only more or less indirectly function as 
social units, but which afford unlimited possibilities for the widening 
and ramifying and enriching of the social relations among all the indi- 
vidual members of the given society as an organized and unified 
whole.]178 


Meadin sanoista käy ilmi hänen käsityksensä, että ihmiset voivat olla 
tekemisissä toistensa kanssa joko suoraan ja persoonallisesti tai epä- 
suorasti ja välittyneesti, toisin sanoen yhteiskunnan laitosten, talouden 
tai luokkarakenteen kautta. Tämä ajatus on ilmeisestikin velkaa Karl 
Marxille ja sosialistisen yhteiskunta- ja luokkateorian kehittelijöille, 
mutta Meadille joukkoliikkeitä ja ryhmiä koskevan analyysin merkitys ei 
liittynyt niinkään luokkastrategioihin kuin ainoastaan persoonallisuus- 
käsitykseen ja identiteetteihin sekä yksilön ja yhteisön suhteisiin. 

Meadin mukaan ryhmien kesken vallitseva jaottelu tekee mahdolli- 
seksi nähdä myös yleistetyn toiseuden uusin silmin. Ihmisellä on mah- 
dollisuus kuulua moneen epämuodolliseen tai muodolliseen ryhmään sekä 
identifioitua niissä vallitseviin normehin ja toiseuteen. Kuten Herri Tajfel 
on myöhemmin (1974) nähnyt, ihminen voi myös siirtyillä ryhmien välillä 
ja rakentaa, vahvistaa sekä etsiä omaa identiteettiään. 

Joka tapauksessa selvää on, että vaikka ihmisen vapaus ja henkinen 
elintila tällä tavoin ehkä laajenevatkin, sosiaalisen kontrollin vaatimuk- 


178 MSS, s. 157. 

set tulevat vastaan kuin nurkan takaa myös erilaisissa ryhmissä. Mead 
näki ihmisen toiminnan perimmältään alisteisena yhteisöille ja riippu- 
vaisena erilaisista liekanaruista, joiden pituus vain vaihteli. 


3.2.3. Ryhmiin kuulumisen ristiriidat 


Meadin näkökulmasta ryhmät ja yhteisöt muodostavat hierarkkisen ja 
sisäkkäisen järjestelmän, jossa on useita kerroksia. Hän ajatteli, että 
ihanteellisessa tilanteessa niiden kesken vallitsee harmoninen sopu- 
sointu. Esimerkiksi yksilö kuuluu ryhmään, jonka voi muodostaa kaveri- 
piiri tai kansanryhmä. Ryhmät puolestaan muodostavat yhteisöjä, jollai- 
sia ovat maailmanyhteisö tai nykyaikaisesti ajatellen vaikkapa Internet- 
yhteisö monenlaisine alaryhmineen. Yhteisöjä järjestyneempi ja muodolli- 
sempi on yhteiskunta, kuten saksalainen yhteiskunta, johon liittyy kult- 
tuurisia ja sosiaalisia normeja. Yhteiskuntaa edelleen järjestyneempi on 
valtio, josta esimerkkeinä voisivat olla Weimarin tasavalta, Kolmas valta- 
kunta, DDR ja Saksan liittotasavalta. 

Muodollisuuden ja laillisen kontrollin kasvaessa yhteisöihin sitoutumi- 
sen aitous usein kuitenkin etääntyy yksilöiden vapaaehtoisesta sitoutu- 
misesta ryhmiin ja yhteisöihin. Yksilön syntyminen tietyn ryhmän, yhtei- 
sön, yhteiskunnan ja valtion jäseneksi kun on paljolti satunnaista, ja sitä 
kautta myös valtion yksilöille kohdistamat vaatimukset ja oikeudet voivat 
olla arbitraarisia. Mead ei ottanutkaan tarpeeksi huomioon sitä, että yksi- 
löiden suhteet ryhmiin, yhteisöihin, yhteiskuntaan ja valtioon eivät aina 
ole tasapainoisia ja harmonisia, vaan niiden kesken voi syntyä huo- 
mattavia ristiriitoja, joita ei sovita edes kollektiiviseksi ajateltu sosiaali- 
sen minuuden ihanne, yleistynyt toinen. 

Meadin ajatusta yleistyneestä toisesta sekä ryhmistä on valaissut 
George Cronk artikkelissaan George Herbert Meadista. Hän on myös 
puolustanut yleistyneen toisen ajatusta totalitarismi- ja universalismi- 
syytöksiä vastaan ja selittänyt Meadin käsityksiin sisältyviä heikkouksia 
parhain päin. Cronk muun muassa kirjoittaa väliotsikon ”The Dialectic of 
the Self and the Other” alla, että 


lilnhimillinen yhteiskunta sisältää siten yleistyneiden toisten moninai- 
suuden. Yksilö voi olla erilaisten ryhmien jäsen sekä samanaikaisesti 
että perättäisesti ja voi sen vuoksi liittää itsensä erilaisiin yleistyneisiin 
toisiin eri aikoina. [Human society, then, contains a multiplicity of 
generalized others. The individual is capable of holding membership in 
different groups, both simultaneously and serially, and may therefore 
relate herself to different generalized others at different times.]179 


179 George Cronk Internet Encyclopedia of Philosopyn artikkelissaan George H. Meadista. 

Lisäksi Cronk on luonut konfliktiteoreettisen mallin, jonka tehtävänä on 
auttaa ymmärtämään sekä yksilöiden ryhmiin kuulumista että ryhmien 
välisiä suhteita. Tällainen lähestymistapa muistuttaa sosiologi Harold 
Garfinkelin (1917—2011) esittämiä ja myöhemmin myös ”etnometodo- 
logian” nimellä tunnetuksi tulleita ajatuksia.180 Hän puolestaan oli irtau- 
tunut opettajansa Talcott Parsonsin (1902-1979) toimintateoriasta, jonka 
mukaan ihmisten toiminta-aktit jaettiin rationaalisiin (eli oman edun 
tavoitteluun perustuviin) ja ei-rationaalisiin (joita määräävät sisäistyneet 
normit ja arvostukset).181 Sen sijaan Garfinkelin ja myöhemmän etno- 
metodologian perusajatuksena oli hylätä parsonsilaiseen sosiologiaan 
sisältyvä utilitarismi ja ihmisten motiiveihin liittyvä funktionalismi sekä 
kiinnittää huomiota niihin käytäntöihin, joilla ihmiset luovat ja muunte- 
levat elinolojaan, toisin sanoen paikallisiin sosiaalisiin todellisuuksiin, 
arkitietoon ja ajattelutottumuksiin. Menetelmän ideana on, että kunkin 
yhteisön piirissä vallitsevia järkevyyssääntöjä, normeja tai muutoin 
vaikeasti havaittavia sosiaalisia rakenteita voidaan paljastaa tuottamalla 
ristiriitatilanteita, joiden aiheuttamien reaktioiden kautta voidaan luoda 
näköaloja käytännön yhteiskuntaelämässä vallitseviin moraalinormeihin, 
järkevyyskäsityksiin, toiminnan selitettävyyteen tai ”selostettavuuteen” 
(accountabdility) sekä tasapainoa ylläpitäviin vastavuoroisiin tulkinta- 
sääntöihin. 

Meadia tutkinut Cronk puolestaan on jakanut Meadin kuvaukset 
ihmisten sosiaalisista suhteista ulottuvuudelle, joka koskee konsensuksen 
(eli yksimielisyyden) tai konfliktien (eli ristiriitatilanteiden) esiintymistä 
ryhmissä. Niinpä hän esittää kaksi tilannetta, joista toisessa vallitsee 
ryhmän sisäinen yksimielisyys mutta erimielisyys ulkoisiin ryhmiin ver- 
rattuna ja toisessa ryhmän sisäinen erimielisyys mutta yksimielisyys 
ulkoisiin ryhmiin nähden. 


180 Garfinkelin ajattelusta ks. hänen vuonna 1967 ilmestynyttä pääteostaan Studies in 
Ethnometodology (1984) ja John Heritagen yleisesitystä Harold Garfinkel ja etnometodo- 
logia (1996). 

181 Meadin vertaaminen Parsonsiin ja Garfinkeliin on epähistoriallista sikäli, että 
Parsons ja Garfinkel elivät ja vaikuttivat teorianmuodostukseen Meadin jälkeen. Mutta 
juuri tämän vuoksi Parsonsilla olisi ollut mahdollisuus täydentää omaa funktionalistista 
toimintateoriaansa Meadin vuorovaikutusteorialla. Tämä oli tilaisuus, jonka hän jätti 
käyttämättä, ja Meadin ajatukset välittyivätkin Parsonsin kriitikkona tunnetuksi tulleen 
Harold Garfinkelin etnometologiaan. 

Harold Wentzel on kirjoittanut Meadin ja Parsonsin suhteesta artikkelin ”Mead und 
Parsons — Die emergente Ordnung des sozialen Handelns” Hans Joasin vuonna 1985 toi- 
mittamaan teokseen Das Problem der Intersubjektivität — Neuere Beiträge zum Werk G. H. 
Meads (s. 26—39). Wentzel punoo Meadia ja Parsonsia yhteen vertaamalla heidän ajatte- 
luaan Alfred North Whiteheadin käsityksiin todellisuuden prosessuaalisesta olemuksesta. 
Totta onkin, että Whiteheadin teoksissaan The Concept of Nature (1920) ja Science and the 
Modern World (1925) sekä vuonna 1927 pidettyihin luentoihin perustuvassa teoksessa 
Process and Reality (1929) edustamat näkemykset historiasta, ajasta ja mind-body- 
ongelman hylkäämisestä vaikuttivat Meadiin voimakkaasti. 

1. Ryhmän sisäinen yksimielisyys — Ryhmän ulkoinen erimielisyys. 
2. Ryhmän sisäinen erimielisyys — Ryhmän ulkoinen yksimielisyys. 


Esimerkkinä ensimmäisestä tapauksesta voi olla vaikkapa tilanne, jossa 
jokin pienryhmä toimii vahvassa yhteisymmärryksessä ja näkee ulko- 
puoliset ryhmät tai laajemmin ottaen koko yhteiskunnan vastustajana. 
Ryhmän sisällä vallitsee tällöin yksimielisyys mutta suhteessa toisiin 
ryhmiin ja ulkopuolisiksi luokiteltuihin tahoihin erimielisyys. Tällaiset 
harmoniset ja sulassa sovussa toimivat ryhmät perustavat oman ratio- 
naliteettinsä ja identiteettinsä keskinäiseen solidaarisuuteen ja oikeassa 
olemisen ajatukseen sekä yhteisen vihollisen olemassaoloon. Vastustajan 
roolissa voivat palvella näkökannasta riippuen esimerkiksi kommunistit, 
fasistit, natsit, ateistit, uskonnolliset fundamentalistit, liberaalit tai kon- 
servatiivit. Ryhmän mielipiteisiin yhtymällä yksilö lunastaa paikkansa 
ryhmän jäsenenä ja asettuu vastustamaan yhteiseksi koettua uhkaa. 

Toisessa tapauksessa ryhmä potee sisäistä erimielisyyttä jonkin sen 
jäsenen tai joidenkin jäsenten reagoidessa ryhmän sisäisiä normeja ja 
odotuksia vastaan. Yksilöt voivat vedota esimerkiksi tiettyihin ryhmä- 
kuntansa arvoja suurempiin ja laajempiin ihanteisiin, kuten ihmisarvoon, 
ihmisoikeuksiin tai huoleen maailman ekologisesta tilasta. Tällöin val- 
litsee ryhmän sisäinen erimielisyys, ja tavoitellaan yksimielisyyttä ulko- 
maailman kanssa. Esimerkiksi jonkin etnisen tai seksuaalivähemmistön 
jäsen voi järjestöpolitiikan sisäänpäin lämpiävyyteen turhauduttuaan 
todeta, ettei hyväksy vaikkapa jatkuvaan oikeuttamispolitiikkaan liitty- 
vää kerjuuta, koska pitää sitä omaa tai ryhmänsä arvoa alentavana. 
Tällöin vähemmistöön kuuluva ihminen ajautuu ristiriitatilanteeseen 
oman viiteryhmänsä kanssa ja tavoittelee tasapainoa ja yksimielisyyttä 
ryhmän ulkoisen valtakulttuurin kanssa. 

Keskeistä Meadin ajattelun kannalta on, että molemmissa tapauksissa 
yksilö pyrkii identifioitumaan joko omaan ryhmäänsä tai ulkopuoliseen 
todellisuuteen ja haluaa erottautua jommastakummasta. Meadiläisen 
ajattelun näkökulmasta ryhmien välillä tapahtuva siirtyily edellyttää 
sosiaalisaatiota ja ainakin jonkinlaista pyrkimistä tasapainotilaan. 

Toisaalta Mead ei nähdäkseni ottanut riittävästi huomioon, että 
omasta ryhmästä erottautuminen voi tapahtua myös ilman yritystä 
identifioitua mihinkään toiseen ryhmään tai kulttuuriin. Aina riittävän 
yhteenkuuluvuudentunteen ja soveliaan ajatusmaailman sisältävää ryh- 
mää ei ole tarjolla tai voida muodostaa. Lisäksi ihminen voi myös risti- 
riitatilanteita tuottaessaan ja eri mieltä ollessaan vedota esimerkiksi 
omaantuntoonsa tai joihinkin itsenäisten ajatuskulkujensa johtopäätök- 
siin, jotka eivät ole seurausta minkään ryhmäkunnan opetuksista ja joita 
ei voida liittää yhteenkään sosiaaliseen joukkoon tai ryhmään. 

Esimerkiksi aseistakieltäytyjä ei välttämättä halua sen enempää 
identifioitua vankilaan passitettavien pasifistien joukkoon kuin sopeutua 
yhteiskunnan tarjoamaan siviilipalvelukseenkaan. Joku homoseksuaali 
taas ei välttämättä halua avio-oikeutta samaa sukupuolta oleville pa- 
reille, koska pitää avioliittoinstituutiota pelkkänä jäänteenä toisen ihmi- 
sen omistamiseen perustuvasta orjayhteiskunnasta. Niinpä hän ei halua 
identifioitua sen enempää samaa sukupuolta olevien avioliittoja perää- 
vään seksuaalivähemmistöliikkeeseen kuin siihen ihailtuun esimerkilli- 
syyteenkään, jota heteroseksuaalisen avioliittokäytännön on katsottu 
edustavan. Tällainen ihminen ei välttämättä löydä paikkaansa mistään 
ryhmästä, ja joskus sen mukaista itsenäistä ajattelua ja omaehtoista 
identiteetin rakentamista sanotaan filosofiaksi. 


3.2.4. Mead, Parsons, Schiitz ja Garfinkel 


Kantille ihmissydämissä asuva sisäinen moraalilaki oli yhtä suuri mys- 
teeri kuin tähtitaivas yläpuolellamme,182 kun taas Harold Garfinkelin 
mielestä sosiologeille moraalilain ulkoinen järjestys oli vain tekninen 
mysteeri. Meadin ajattelu liittyy Harold Garfinkelin ja Talcott Parsonsin 
väliseen erimielisyyteen valaisevasti ainakin kolmessa suhteessa. 

Ensinnäkin (1) Parsons oli tutkinut ihmisten toimintaa jaotellen käyt- 
täytymistä ”rationaaliseen” ja ”ei-rationaaliseen”. Tällöin järkevyys oli 
ymmärretty esiteoreettisesti määräytyneellä ja ideologisella tavalla 
yksilörationaalisuudeksi. Sen sijaan Garfinkel painotti järkevyyskäsi- 
tysten monimuotoisuutta. Tämä oli siinä mielessä perusteltua, että suuri 
osa ihmisen toiminnasta ei ensinkään jäsenny perinteisellä järkevyyden 
ja ei-järkevyyden välisellä akselilla vaan katoaa kokonaan tieteellisen 
teorioinnin ulottumattomiin jääden eräänlaiseksi arvoitukseksi. 

Käsityskanta vastaa myös Meadin ajatuksia sikäli, että hänkään ei 
ylenkatsonut ihmisten arkielämää vaan tunnusti näennäisesti järjettö- 
miltäkin näyttäviin käyttäytymismuotoihin mahdollisesti sisältyvän joh- 
donmukaisuuden. Tämä tuli näkyville jo hänen ajatuksessaan useista eri- 
laisista ryhmistä ja niiden välillä vallitsevista ristiriidoista. On useita 
ajallisesti, paikallisesti ja kulttuurisidonnaisesti vaihtelevia käsityksiä 
esimerkiksi siitä, millainen on hyvä avioliitto, perhe, työpaikka tai kuo- 
lema, ja sikäli myös hyvää elämänkäytäntöä koskevat käsitykset vaihte- 
levat. 

Garfinkelin ja Meadin ajatuksista johdetut konfliktiteoriat ja rikkomis- 
kokeet voivat paljastaa ”oikeana” tai ”suotavana” pidettyä käyttäytymistä 


182 Immanuel Kant esitti tunnetun ajatuksensa ”tähtitaivaasta yläpuolellani ja siveys- 
laista sisässäni” vuonna 1788 julkaisemansa Käytöllisen järjen kritiikin (Kritik der prak- 
tischen Vernunft) loppusanoissa. Ks. suomennoksen s. 360. 

tuottavia ja ylläpitäviä normeja. Tällöin huomio ei kiinnity vain epä- 
tavallisiin asioihin tai poikkeavuuteen sinänsä vaan niihin enemmistö- ja 
valtakulttuurin muotoihin, joista poiketaan. 

Asiaa voidaan valaista käytännön tapauksilla. Esimerkiksi peruskou- 
lunopettaja Pekka saattaa tuntea itsensä yksinäiseksi työpaikallaan, 
mikäli hänellä ei ole miespuolisia työkavereita, ja näin huomio kiinnittyy 
helposti vain Pekan vähemmistöasemaan miehenä. Ongelmana pidetään 
hänen sukupuoltaan, josta häntä syyllistetään. Kuitenkin tilanne näyttää 
toisenlaiselta, jos huomataan, että Pekan yksinäisyys johtuukin nais- 
enemmistöisestä työpaikkakulttuurista, joka esiintyy feministisenä valta- 
kulttuurina. Näin myös Pekan ongelmien syitä ja ratkaisuja voidaan etsiä 
muualta kuin Pekan henkilökohtaisista ominaisuuksista, jotka sinänsä 
ovat moitteettomia. Suomalainen insinööri Leena puolestaan saattaa 
Saudi-Arabiaan muuttaessaan joutua tietynlaisten pukeutumisvaatimus- 
ten kohteeksi. Hänen vähemmistöasemansa suomalaisena, kuumissa 
oloissa kevyesti pukeutuvana naisena, herättää huomiota, jolloin sano- 
taan, että mahdolliset konfliktitkin johtuvat vain hänen vähemmistö- 
ominaisuuksistaan. Tilanne näyttää kuitenkin toisenlaiselta, jos huoma- 
taan, että Leenan ahdinko johtuukin islamilaisesta valtakulttuurista, joka 
sortaa naisia ja esittää heille painostavia pynttäytymisvaatimuksia. 

Yksilöiden ja kulttuurien välisten ristiriitojen tunnustamisessa on sosi- 
aalitieteellisesti kehittynyttä se, että ongelmia voidaan paremmin rat- 
kaista, jos niiden syyt on adekvaatisti paikannettu yhteiskunnallisiin nor- 
meihin ja vallankäyttösuhteisiin. Nämä normit ja vallankäytölliset olo- 
suhteet paljastuvat käytännössä vasta silloin, kun joku rikkoo niitä tai ne 
rikkoutuvat tahattomasti. Myös ”järkeväksi” arvotetun toiminnan eri 
muodot voivat sisältää suurta vallankäyttöä, jonka kritisoiminen on 
tarpeellista sekä Meadin että garfinkeliläisen sosiologian näkökulmasta. 
Tässä mielessä parsonsilainen jako järkevään ja ei-järkevään yksilö- 
käyttäytymiseen osoittautui teoreettisesti ohueksi ja vanhanaikaiseksi. 
Järkevyyksiä on monenlaisia, eikä niiden välisen paremmuuden ratkaise- 
miseksi ole ehdottoman päteviä arvosteluperiaatteita. 

Toiseksi (2) Garfinkelin ja Meadin kautta johdeltu tiedekritiikki mer- 
kitsee myös tieteellisten järkevyyskäsitysten saattamista uuteen valoon. 
Jo itävaltalaissyntyinen Alfred Schutz (1899-1959) epäili tieteellisen tie- 
don paremmuutta suhteessa maallikkotietoon. Fenomenologista filosofiaa 
yhteiskuntatieteiden perustaksi ehdottanut ja Meadin ajatuksia sovelta- 
nut filosofi katsoi, että mikäli arkitiedon suhdetta tieteelliseen tietoon ei 
kyetä pätevästi jäsentämään, tieteentekijöiden tietoa ei voida erottaa 
maallikoiden tiedosta.183 Epäilemättä myös kriteerejä on olemassa, mutta 


183 Meadin ja Alfred Schätzin yhteyksiä on tarkastellut ansiokkaasti Frank Heuberger 
teoksessaan Problemlosendes Handeln — Zur Handlungs- und Erkenntnistheorie von George 
Herbert Mead, Alfred Schiitz und Charles Sanders Peirce vuodelta 1992. Teos on kunnian- 

niiden esille saamiseksi tieteen pitäisi tutkia reflektiivisesti itseään ja ky- 
syä, millainen normien ja käytäntöjen kokonaisuus tiede on. Itsereflektio 
on siis tärkeä osa tieteellisen subjektin muotoutumista ja tieteenharjoitta- 
jien identiteettiä. Myös tieteenharjoittajien tulisi löytää itsestään I ja me, 
eli luova subjektiminuus ja yhteinen kollektiivinen minuus, sekä pystyä 
erottamaan ne toisistaan oman liikkumatilan, vapauden ja henkilökohtai- 
sen vastuun takaamiseksi ja yhteisvastuun varmistamiseksi. Juuri tähän 
liittyy ajatukseni minuuden rakentumisesta ihmistieteissä. 

Kolmanneksi (3) Garfinkelin kehittelemä etnometodologia voi tuoda 
elävästi mieleen Meadin vaikutushistoriaan sisältyneen kansainpsyko- 
logian, sillä molempien nimeen sisältyy sana ”kansa” (kreikk. ethnös). 
Etnometodologia ei ole kuitenkaan suoranaisesti velkaa Diltheyn ”hen- 
gentieteisiin” liittämälle kansainpsykologialle, vaikka molemmille onkin 
yhteistä, että niiden piirissä on haluttu tutkia kansojen ja ryhmien arki- 
todellisuutta ruohonjuuritasolla. Etnometodologialle on ominaista kehit- 
tynyt menetelmäoppi, joka perustuu paitsi niin sanottuun rikkomismeto- 
diin, myös diskurssi- eli keskusteluanalyysiin sekä vuorovaikutusteori- 
oihin. Voidaankin sanoa, että Meadin luomat vuorovaikutusteoriat ja 
symbolinen interaktionismi ovat olleet etnometodologialle yhtä tärkeitä 
edellytyksiä kuin 1960- ja 1970-luvuilta asti kehitelty diskurssianalyysi. 


3.2.5. Etnometodolginen rikkomismenetelmä 
ja järkevyyskäsitykset 


Se, että Garfinkel halusi nähdä moraalilait perimmältään suhteellisina ja 
selitystä odottavina mysteereinä ja yhteiskuntatieteilijät niiden selitettä- 
vyyden tai ”selostettavuuden” (accountability) ylöskirjaajina, herättää 
monia Meadin ja symbolisen interaktionismin kannalta kiinnostavia 
kysymyksiä. Myös Mead näki eri ryhmien ja rationaliteettien suhteet 
relatiivisina, vaikkakin hänen korkeimpana ihanteenaan oli sulauttaa 
ihmisten toiminta yhteen ja samaan universaaliin kokonaisuuteen, joka 


himoinen yritys syntetisoida kokemuksellisuuden fenomenologista ymmärtämistapaa 
pragmatistiseen tutkimusotteeseen. Heubergerin tarkoituksena on ollut yhdistää koke- 
muksia ”ei-aktiivisesti” ja ”haltuunottamattomasti” tarkastelevaa tutkimusotetta feno- 
menologian hypoteettis-deduktiiviseen menetelmään eräänlaisen vastavuoroisuuden idean 
kautta, abduktiivisesti. 

Meadin vaikutusta Schitziin on pidettävä tosin kyseenalaisena, sillä Schitzin omaksuma 
husserlilainen fenomenologia oli varsin idealistista, ja Meadissä Schitzia epäilyttivät 
hänen behavioristiset lähtökohtansa. Ks. Alfred Schitzin postuumisti vuonna 1971 ilmes- 
tynyttä ja Richard M. Zanerin toimittamaa teosta Das Problem der Relevanz, johon esi- 
puheen on laatinut Thomas Luckmann (s. 7-23). Teoksen The Social Construction of Rea- 
lity kirjoittaneet Luckmann ja Peter L. Berger toimivat kumpikin Schitzin oppilaina, ja 
Luckmann viimeisteli ja toimitti painoon myös hänen teoksensa Strukturen der Lebenswelt 
vuonna 1975. 

velvoittaa ja sitoo ihmisiä kategorisesti. Tässä praktisessa yleismaail- 
mallisuudessaan hän oli eräänlainen käytännön kantilainen. 

Kyseenalaista kuitenkin on, ovatko kaikki keskenään erilaiset järke- 
vyyskäsitykset moraalin kannalta samanarvoisia tai edes vertailukelpoi- 
sia. Onko esimerkiksi sarjamurhaajan toimintaan mahdollisesti sisältyvä 
järkevyys tai selitettävyys yhdenvertaista vaikkapa puutarhanhoitoon 
liittyvän rationaliteetin kanssa? Entä onko selitysten kohteita, kuten nor- 
meja, arvostuksia tai käytäntöjä, sellaisinaan olemassa, vai pulpahta- 
vatko ne esiin vain tutkijoiden provosoimina? Ja katoaako jonkin sosi- 
aalisen ihmiön vaikutus, kun se on saanut tieteellisen selityksen ulkopuo- 
leltaan, toisin sanoen: mitä tieteen osallistuminen tai osallistumattomuus 
saa aikaan tutkimuskohteissa? Sanoohan jo Werner Heisenbergin epä- 
tarkkuusperiaatekin, että tutkimus aina muuttaa tutkittavaa ilmiötä. 

Ensimmäiseen kysymykseen voidaan vastata, että järkevyyskäsityk- 
sillä on varmastikin hyvin erilainen eettinen tai moraalinen arvo. On 
myös mahdollista, että hyväksyttävänä on pidettävä vain yhtä perus- 
teltua rationaliteettia, esimerkiksi loogista ja matemaattista päättelyä. 
Tässä ajattelun muodollista johdonmukaisuutta koskevassa asiayhtey- 
dessä yleismaailmallisen yksiarvoisuuden edustaminen on varmasti tur- 
vallista, mutta yhteiskuntapolitiikkaan yhdistettynä moinen monokult- 
tuurisuus saattaa olla vaarallista. Sangen kyseenalaista voi olla myös 
moraalilain ottaminen pelkästään omiin käsiin. 

Toiseen kysymykseen eli pohdintaan sosiaalisen todellisuuden olemas- 
saolosta voidaan vastata, että yliyksilöllisten entiteettien ontologinen ase- 
ma on pelkästään oletuksenvarainen. Sosiaalisen todellisuuden objek- 
teja, kuten ryhmiä, yhteiskuntaa ja normeja ei ole olemassa reaalisina, 
vaan nekin koostuvat itsenäisistä ja erillisistä yksilöistä sekä hypoteetti- 
sista käyttäytymisodotuksista. Oletuksenvarainen sosiaalinen todellisuus 
ei ole olemassa ihmisistä ja teorioista riippumattomana, kuten esimer- 
kiksi planeetat ovat olemassa tähtitieteen tutkimuskohteina. 

Olettamustenvaraisuudestaan huolimatta sosiaalinen todellisuus ei 
liene myöskään pelkkä harha, paitsi ehkä jossakin solipsismia myötäile- 
vässä hengessä. Kuvitellaanpa, että menen jonkun arvostetun professorin 
virkahuoneeseen soveltaakseni etnometodologista rikkomisteoriaa ja vas- 
taanottotuolissa keskustellessani nostan jalkani huolettomasti hänen 
pöydälleen. Mikäli olen kyllin uskottava eivätkä normien ja roolien rajoja 
kokeilevat aikeeni eivät näy läpi, virkahuoneen vihastunut haltija voi 
”huonosta käytöksestä” pahastuneena heittää minut ulos residenssistään. 
Vaikka ”sopimattomaan käyttäytymiseen” (ja sitä kautta myös soveli- 
aaseen käytökseen) liittyvät normit tulisivatkin tällä tavoin paljaste- 
tuiksi, siitä ei suinkaan seuraa, että kyseiset normit lakkaisivat olemasta 
voimassa. Samaan tapaan myöskään se, että salama on selitetty sähkö- 
ilmiöksi, ei merkitse, ettei salamaa kannata pelätä. Paraskaan selitys tai 
etnometodologisesti ilmaistuna ”selonteko” ei kumoa itse ilmiötä, elleivät 

ihmiset sen havaittuaan totea todellisuuden olevan jollakin tavoin pie- 
lessä ja ryhdy toimintaan olojen muuttamiseksi. 

Toisaalta etnometodologia on pitänyt todellisuuden koskemattomana 
pitoa eräänä tavoitteenaan, aivan niin kuin sen eräänä teoreettisena 
lähtökohtana ollut fenomenologiakin. Molemmissa on lopulta tyydytty 
tavoittelemaan vain ilmiöiden esille saantia ”sellaisina kuin ne todellisuu- 
dessa ovat”. Tämäntapainen puolueettomuuden tavoittelu on puolestaan 
herättänyt kysymyksen, mitä merkitystä on sellaisella yhteiskuntatie- 
teellä, joka mahdollisimman suurta ”sveitsiläisyyttä” tavoitellen kieltäy- 
tyy puuttumasta asioihin eikä pyri korjaamaan havaitsemiaan ongelmia. 
Eikö sellainen lääkärikin ole huono, joka ainoastaan toteaa taudit mutta 
jättää ne hoitamatta? 


3.2.6. Mead amerikkalaisena pasifistina 


Hull Housen ohella erään poliittisen toimintayhteyden ja vapaa-ajan 
harrastuksen Meadille tarjosi Chicagon City Club, jonka jäsen hän oli ja 
jonka puheenjohtajana hän toimi.184 City Club oli uudistusmielinen 
yhdistys, johon kuului paikallisen älymystön lisäksi myös liikemiehiä ja 
joka piti tehtävänään muun muassa kaupunkisuunnittelun, terveyden- 
huollon ja siirtolaisten olojen edistämistä. Lisäksi Mead toimi Elementary 
School Teacher -nimisen opettajainlehden toimittajana ja pääsi kokeile- 
maan tieteellisten oppiensa toimivuutta käytännössä.185 Parhaiten 
Meadin praktista etiikkaa ja hänen yhteiskunta- ja ryhmäkäsityksiään 
valaisevat kuitenkin hänen näkemyksensä Yhdysvaltain osallistumisesta 
ensimmäiseen maailmansotaan, jonka puhjetessa Mead oli 51-vuotias. 

Jo Saksassa oleskellessaan Mead oli arvostellut Vilhelm II:n johtaman 
keisarikunnan siirtomaapolitiikkaa ja militarismia. Hän oli pitänyt 
Saksan sosiaalidemokraattien halukkuutta osallistua sotiin ja uhrautua 
”keisarin vuoksi” sellaisena autoritaarisuutena, joka vesitti työväen- 
liikkeen päämääriä. Vasemmistolaisperäisten aatteiden suuntaan kallis- 
tuneen Meadin mielestä työväestön ei olisi pitänyt ymmärtää työväen- 
liikettä vain liikkeen omaa etua tai kansakunnan etua ajavaksi yhtei- 
söksi, vaan työväenliikkeen olisi pitänyt tunnistaa oma yleismaailmalli- 


184 Mead kirjoitti muun toimintansa ohella myös Chicago City Clubin julkaisemaan 
lehteen nimeltä City Club Bulletin vuosina 1907—1920 yhteensä seitsemän artikkelia, jotka 
on mainittu Meadin julkaisuluettelossa. 

185 Mead kirjoitti Elementary School Teacher -lehteen kaikkiaan kahdeksan artikkelia 
vuosina 1903-1909. Nämäkin kirjoitukset on mainittu Meadin julkaistujen artikkeleiden 
luettelossa. Teoreettisesti katsoen kyseiset lehtijutut eivät ole Meadin ajattelun keskei- 
simpiä, mutta ne avaavat tirkistysreiän hänen poliittiseen ajatusmaailmaansa sekä ympä- 
ristöön, jossa hän toimi. Hänen kannanottonsa tukevat kylläkin hänen filosofista arvo- 
maailmaansa. 

suutensa ja edistää yhteistä kansainvälistä etua yleisinhimillisten arvo- 
jen pohjalta. Toisaalta Mead oli pitänyt Saksan sosiaalidemokraattien 
paikallista toimintaa esimerkillisesti organisoituna verrattuna yhdys- 
valtalaisten ammattiyhdistysten toimintaan.186 

Näiden poliittisten kannanottojen ja niihin liittyvien rauhanjulistusten 
kautta näkyy, miten ongelmallista eri ryhmiin samastuminen voi olla 
identiteettien kannalta. Jos ihmisen minuus ja persoonallisuus rakenne- 
taan ryhmiin identifioitumisten varaan, ryhmien väliset ristiriidat voivat 
nopeasti johtaa ihmisen omat ajatukset solmuun. Tämä käy havainnolli- 
sesti ilmi, mikäli Meadin näkemykset asetetaan tarkasteltaviksi hänen 
itsensä edustamien ryhmäkäsitysten kautta. 

Ensimmäisen maailmansodan jatkuessa ja laajetessa Meadista tuli 
presidentti Woodrow Wilsonin ulkopolitiikan kiihkeä kannattaja, ja hän 
puhui sekä Yhdysvaltain sotaan liittymisen että Wilsonin esittämien 
rauhanponnistusten puolesta.187 Lehtijuttujensa ohella hän kirjoitti myös 
pienen pamfletin nimeltä ”The Conscientious Objector”, joka julkaistiin 
National Security League, Patriotism through Education Series -nimisen 
julkaisusarjan niteenä numero 33 vuonna 1917. Tässä ylistyslaulussa 
sekä sotaan liittymisen puolesta että demokratian puolustamiseksi Mead 
kirjoitti muun muassa näin: 


Amerikka liittyi vihdoinkin tähän maailmansotaan, koska se haluaa puo- 
lustaa demokratian asiaa, demokratian, joka muodostuu kansojen itse- 
määräämisestä, ihmisten oikeudesta määritellä hallituksensa ulkopoli- 
tiikka, pienten kansojen oikeudesta olemassaoloon siksi, että ne ovat 
kansoja, ja koko läntisen maailman oikeudesta olla vapaa imperialistisen 
militarismin uhasta. [America finally entered this world war, because its 
issue became that of democracy, democracy defined as the right of peoples 
to self-government, the right of a people to determine the foreign policy of 
its government, the right of the small nations to existence because they are 
nations, and the right of the whole western world to be free from the threat 
of imperialistic militarism.]188 


186 Mead kirjoitti ”war lordien” valtaan ajautuneen Saksan pyrkimyksistä varsin kitke- 
rään sävyyn Chicago Herald -sanomalehdessä 26. ja 27. kesäkuuta 1917 julkaistuissa 
kahdessa artikkelissaan, joiden otsikkona oli ”Germany's crisis — Its effect on labor” (Part 
IIN). Meadin saksalaisista vaikutteista ja vaikutuksesta saksalaisiin on kirjoittanut erityi- 
sesti Hans Joas teoksessaan G. H. Mead — A Contemporary Re-Examination of His Thought 
(1985, s. 25-27). 

187 Yhdysvaltain liityttyä sotaan Mead kirjoitti kesällä 1917 Chicago Heraldiin kolme 
artikkelia ”War issues to U. S. forced by kaiser”, ”America's ideals and the war” ja ”Demo- 
cracy's issues in the World War”, jotka julkaistiin peräkkäisinä päivinä 2. — 4. elokuuta 
1917. 

188 Mead 10-sivuisessa pamfletissaan nimeltä ”The Conscientious Objector”, joka julkais- 
tiin National Security League, Patriotism through Education Series -nimisen julkaisusarjan 
niteenä numero 33 vuonna 1917 (s. 1). 

Tässä hieman ristiriitaisessa julistuksessaan Mead näyttää ajattelevan, 
että sodat voidaan lopettaa sotimalla, vaikka toisaalta hän oli kan- 
nattanut voimakkaasti myös aseistakieltäytymisen oikeutusta.189 Sotaan 
ryhtyminen ja demokratian puolustaminen olivat kylläkin yhdensuuntai- 
sia sikäli, että Yhdysvallat liittyi sotaan paljolti sodankäynnin saaman 
totaalisen ja entistä epäinhimillisemmän luonteen vuoksi sekä Wilsonin 
tavoitteleman rauhantilan aikaansaamiseksi. Mutta tämä ei kuitenkaan 
poista dilemmaa, joka vallitsee rauhantahtoisen ihmisen omassa tajun- 
nassa ja laajemmin ottaen politiikan metodeissa. Tätä kautta asetelma 
onkin valaiseva nimenomaan Meadin omien yhteiskunta- ja ryhmäteo- 
rioiden kannalta. 

Tilanteessa näkyvät selvästi maailmanyhteisöön kuulumisen ja toi- 
saalta sitä pienempään kansallisvaltioon identifioitumisen jännitteet. 
Oman sävynsä asetelmaan tuovat yksilöiden moraalisen omantunnon 
vaatimukset. Osallistuminen maailmansotaan olisi perusteltua rauhan 
aikaansaamiseksi, jolloin vaa'assa painavat yleismaailmalliset humaanit 
syyt. Toisaalta maailmanyhteisöä pienemmän yksittäisen valtion tulisi 
suojella kansalaistensa demokraattista oikeutta kieltäytyä aseista. Val- 
tion pakottaessa ihmistä pyrkii asioihin puuttumaan myös hänen oma- 
tuntonsa, joka voi olla samaa mieltä tai eri mieltä valtion harjoittaman 
ulkopolitiikan tai universaalin moraalin kanssa. Asetelmasta hahmottu- 
vat siis ”ryhmän sisäisen yksimielisyyden ja ryhmän ulkoisen erimieli- 
syyden” sekä toisaalta ”ryhmän sisäisen erimielisyyden ja ryhmän ulkoi- 
sen yksimielisyyden” tilanteet, joiden keskellä ihmiset tekevät oman- 
tunnon tai järjen sanelemia ratkaisujaan. 

Esimerkiksi Yhdysvallat voi rajoittaa kansalaisoikeuksia ja ottaa pari 
askelta totalitarismia kohti pyrkien näyttäytymään militaristisesti yksi- 
mielisenä sekä pakottaen kansalaisiaan sotaan. Samanaikaisesti se voi 
tunnustaa muiden valtioiden ristiriidat ja pyrkiä ratkomaan niitä voima- 
keinoin. Toisaalta Yhdysvallat voi suojella oman sisäisen erimielisyyden 


189 Meadin pasifismista ks. Mary Jo Deeganin tutkimusta Self, War, and Society — George 
Herbert Mead's Macrosociology. Deegan kirjoittaa Meadin rauhanrakkaudesta yksityis- 
kohtaisesti teoksensa luvussa 3 ”Mead's International Pacifism Before World War T” (s. 35— 
42). Aseelliseen ja aseettomaan (tai pasifistiseen) rauhanpuolustamiseen liittyvät ristirii- 
dat ovat kieltämättä antoisia makrososiologisen tutkimuksen kohteita, aivan kuten Deegan 
on havainnut, mutta myös häneltä on jäänyt huomaamatta, miten yksilö ja hänen vas- 
tuunsa katoavat helposti massaan, mikäli identiteetit rakennetaan meadiläisen mallin 
mukaisesti ”kansainvälisen minuuden” (the international self) ja ”maailmanyhteisön” 
(a world community) varaan (s. 3). Myös identiteettien tukeminen kansainvälisyyteen ja 
universalismiin voivat tukea fasismin tapaista joukkokäyttäytymistä ja militarismia, mikä 
ei liene tarkoitus. 

Deeganin teoksessa on myös uudelleenjulkaistu Meadin artikkeleita, joissa hän käsitteli 
sodan, rauhan ja kansainvälisyyden kysymyksiä. Meadin käsitysten taakse kirjoittautu- 
neen Deeganin heikkoudeksi paljastuu se, että yksilöiden näkökulmasta ja rauhan- 
ponnistusten kannalta niin aseistakieltäytymisen kuin sotaan osallistumisenkin väliset 
valintatilanteet ovat hyvin dilemmaattisia. 

ja moniarvoisuuden yllä pysymistä, taata yksilön oikeuden aseistakieltäy- 
tymiseen ja nähdä samanaikaisesti ulkomaailman yhtenä yksimielisenä 
ja omaa itsemääräämisoikeuttaan heikentävänä uhkana. Lisäksi asiaan 
vaikuttaa ihmisten oma tahdonmuodostus: millaisena kukin yksilö tilan- 
teen näkee ja mille puolelle hän asettuu? Vaihtoehdot näyttävät meadi- 
läisen ryhmäkäsityksen valossa seuraavilta: 


1. Yksimielinen valtio — Erimieliseksi tunnustettu ulkomaailma. 
2. Erimielinen valtio — Yksiaineksisena pidetty ulkomaailma. 


Tällaisen asiaintilan vallitessa rauhaa rakastavalla ihmisellä on edessään 
aito dilemma. Jos hän pyrkii pasifistisista tai eettisistä syistä rauhan- 
tilaan koko maailmassa, hänen pitäisi tunnustaa maailmassa vallitsevat 
ristiriidat, kieltää omassa maassaan (tai ryhmässään) vallitsevat kiistat 
ja muiden mukana hakeutua asepalveluksen kautta edistämään rauhaa 
oman ryhmäkuntansa ulkopuolella: koko maailmassa. Tätä tilannetta 
vastaa yllä mainittu kohta 1. Toisaalta, jos hän haluaa välttää sotaa 
henkilökohtaisista oman edun tavoitteluun (kuten hengen ja terveyden 
säilyttämiseen) liittyvistä syistä, tai haluaa vain välttää vahingoitta- 
masta muita ihmisiä epäitsekkäistä syistä, hänen on perusteltua pyrkiä 
säilyttämään moniarvoisuus ja sen mukainen erimielisyys omassa valtios- 
saan (joka tässä tapauksessa vastaa samastumisen kohteena olevaa 
ryhmää). Tätä puolestaan edustaa asetelman kohta 2. 

Nopeasti havaitaan, että yksilön moraalinen ongelma ei ratkea ryh- 
mään (kuten valtioon) samastumisen kautta eikä myöskään maailman- 
rauhan pyrkimyksiin identifioitumisen tuloksena. Tällaisessa tilanteessa 
rauhantahtoinen ihminen ei voi edistää rauhaa kieltäytymällä aseista sen 
enempää omaksi edukseen kuin lähimmäistensäkään eduksi. Vaikka 
moniarvoisuus ja toivottu erimielisyys omassa maassa tässä tapauksessa 
säilyisivätkin, maailmanrauha ei edistyisi, kun ulkopuolella käytävää 
sotaa ei voitaisi lopettaa aseellisella rauhaan pakottamisella. Toisaalta 
yksilöiden hakeutuminen asepalvelukseen merkitsisi politiikan militari- 
soitumista ja politiikan yksiaineksistumista valtion sisällä, ja rauhan- 
ponnistukset saattaisivat kumoutua myös siihen, että ulkopuolella rie- 
huva sota ja erimielisyys vain yltyisivät uuden osallistujan myötä. 

Aivan riippumatta siitä, mitä ajatellaan rauhanponnistusten keinoista 
ja tärkeydestä, olennaista on, että yksilö ei voi tuottaa harmonista eikä 
ristiriidatonta tasapainoa omaan minuuteensa samastumalla sen enem- 
pää valtioon kuin maailmanyhteisöönkään. Perimmältään samanlaisia 
dilemmoja esiintyy hyvin monissa ryhmiin, yhteisöihin ja yhteiskuntiin 
identifioitumisten tapauksissa. Voidaan siis sanoa, että Meadin pohtiman 
oman ongelmakentän, kuten aseistakieltäytymisen ja pasifismin tapauk- 
sessa, teoria ihmisen minuuden kehityksestä sitoo ihmisyksilön moraali- 
sen harkinnan liian jyrkästi ryhmiin sekä samastumisen ajatukseen. 

Pääongelma on, että Mead ymmärsi minuuden kehityksen ja identifi- 
kaation yksipuolisesti samastumiseksi toiseuteen. Tällöin sivuutettiin 
aristoteelinen tapa ymmärtää identifikaatio identifioitumisena itseen: 
kyvyksi olla sinut itsensä kanssa. Nähdäkseni tällainen klassinen itseen- 
sä identifioituminen valottaisi ihmisen omana itsenään olemisesta ja hen- 
kisen tasapainon tavoittelusta sen tärkeimmät puolet paremmin kuin toi- 
seuteen identifioitumisen ajatus. Painottamalla itseensä identifioitumista 
voidaan paremmin tuottaa ja ylläpitää ihmisten itsemääräämisoikeutta ja 
moraalista vapautta. 

Myöskään monen ryhmän jäsenyys ei toimi identiteettien vahvistamis- 
strategiana, jos ryhmät eivät ole toisistaan täysin riippumattomia, sillä 
ryhmien jäsenyyden kautta omaksutut identiteetit voivat joutua risti- 
riitaan yksilön sisällä tuottaen vaikeita eettisiä ongelmia. Siksi olisi pa- 
rempi luoda identiteettejä omaan itseen identifioitumisen varaan, toisin 
sanoen perustaa minuutensa uskollisuudelle, joka koskee omia mieli- 
piteitä ja näkemyksiä, sekä pysyä kuuliaisena omalle vakaumukselle. 

Minuuden ymmärtäminen ”prosessiksi” tai muulla tavoin vaihtele- 
vaksi, muuttuvaksi tai häilyväksi rakenteeksi ei oikeastaan vastaa identi- 
teetin ajatusta lainkaan. Identiteetin käsitteellähän viitataan nimen- 
omaan suhteeseen, jonka mukaisesti itsen tarkastelemiseen kykenevä ja 
oman olemassaolonsa tiedostava olento pysyy ajasta aikaan muuttumatto- 
mana, samana ja tunnistettavana: itsensä kaltaisena. 

Tietenkin on kysyttävä, onko Meadin ajattelussa esiintyvä tasapainon 
tavoittelu ja ristiriidattomuuteen pyrkiminen sinänsä perustelua ja voi- 
daanko tasapainoa tai harmoniaa koskaan saavuttaa, vai piirtyykö nii- 
denkin kautta esille pelkkä utopia ja ihanteellinen kuva ihmisestä? Monet 
ihmisyksilöt haluavat varmasti elää sovussa itsensä ja toistensa kanssa, 
mutta kyseenalaista on, millä keinoin tällaiseen yhteisymmärrykseen 
voidaan päästä. Yksi vaihtoehto saattaa löytyä filosofian piiristä, tarkoite- 
taanpa filosofialla sitten järkiperäistä oman minuuden rakentamista ja 
kanssakäymistä tai vaikkapa buddhalaista meditaatiota. 


3.2.7. Kansainvälisyyden ihanteet 


Erään kysymyksen Meadin pasifismissa herättää se, mitä käytännöllisiä 
toimia pragmatistinen filosofi voisi tehdä rauhanponnistusten hyväksi. 
Pitäisikö sodat kieltää lailla, ja eikö niin ole jo tehty? Sota näyttää olevan 
sekä Kansainliiton että Yhdistyneiden kansakuntien välttelemä asiantila, 
mutta se on samalla myös oikeustila, joka on luonut mahdollisuuden 
sellaisiinkin käsitteisiin kuin 'oikeutettu sota ja 'sotarikos'. Sillä puo- 
lestaan viitataan lain turvin tapahtuvasta tappamisesta poikkeavaan 
murhaamiseen. Entä auttaako moralisoiminen mitään? Vaikka sotien 
ensimmäinen uhri onkin usein totuus, sotia on pidetty myös intersubjek- 

tiivisuuden syvimpänä muotona, sillä erimielisyyksien pintaan nousu 
tukee omalla tavallaan totuuden löytymistä. 

Meadin pasifismin kautta hahmottuva ongelma ei koske vain yksilö- 
tasolla tapahtuvia valintoja, vaan se on yleispoliittinen. Mead näki sodan 
ja rauhan kysymykset perimmältään kansallismielisyyden ja kansain- 
välisyyden vastakkainasetteluna, ja hän kirjoitti aiheesta muun muassa 
Survey-lehden artikkelissaan ”The Psychological Basis for Internationa- 
lism” vuonna 1915 seuraavasti: 


Militarismi ei ole paha itsessään. Se on tyypillistä konservatiiviselle val- 
tiolle, joka on asenteeltaan lähes nationalistinen ja kieltäytyy tunnusta- 
masta kansainvälistä yhteisöä (joka itse asiassa on tehnyt itsestään tie- 
toisen valtion mahdolliseksi). Ongelma on siten suureksi osaksi psyko- 
loginen, sillä se on tekemisissä asenteiden muutoksen kanssa, halun 
hyväksyä koko kansainvälisen yhteisön verkko ja pitää valtioita ja 
yhteisöjä alisteisina elämän kokonaisuudelle ja sen kontrollille, ei po- 
tentiaalisina vihollisina, joiden hyökkäykseltä jokaisen täytyy pitää 
ikuisesti varansa. [Militarism is not simply an evil in itself. It is typical 
and conservative of a state that is narrowly national in its attitude and 
that refuses to recognize the international! society, that after all has made 
the self-conscious state possible. The problem is then largely a psycho- 
logical problem, for it has to do with the change of attitude, the willing- 
ness to accept the whole international! fabric of society, and to regard the 
states and the communities of which they are the instruments, as subject 
to and controlled by the life of the whole, not as potential enemies for 
whose assault each state must be forever on the watch.]!90 


Näiden kauniiden sanojen taakse jää kuitenkin useita pulmia, jotka kos- 
kevat Meadin tapaa käsittää kansainvälisyys ja kansallismielisyys sekä 
kansallisvaltioiden olemus. Hehkuttaessaan kansainvälisyyden puolesta 
ja arvostellessaan ankarasti saksalaista kansallismielisyyttä Mead ei 
näyttänyt ymmärtävän, että kansallisvaltiot perustuvat vapaalta pohjalta 
luonnonoikeudellisesti toteutuneeseen kansakuntien itsejärjestymiseen. 
Ja kansallisvaltiot puolestaan ovat aidon kansainvälisyyden ehtoja. 
Toisaalta Mead itse kirjoitti luonnonoikeudellisen ajattelun puolesta 
samana vuonna 1915 ilmestyneen Journal of Philosophy, Psychology, and 
Scientific Methods -lehden numero 12 artikkelissaan ”Natural Rights and 
the Theory of the Political Institutions”, jossa hän nojasi Ranskan vuoden 
1795 perustuslakiin sisällytettyihin ihmisoikeuksien ja -velvollisuuksien 
kohtiin.19! Tässä humanistisessa esseessään hän ei tosin suostunut tun- 


190 Mead Survey-lehden numero 33 artikkelissaan ”The psychological basis for internatio- 
nalism” vuonna 1915 (s. 607). 


191 Mead Journal of Philosophy, Psychology, and Scientific Methods -lehden numero 12 
artikkelissaan ”Natural rights and the theory of the political institutions” vuonna 1915 

nustamaan, että kansallisvaltiot perustuvat kansalliseen itsemääräämis- 
oikeuteen, jota voidaan pitää ihmisoikeuksien vertaisena periaatteena. 
Nähdäkseni Meadin kannattama internationalismi ei ollut sen parempi 
oppijärjestelmä kuin hänen oman aikakautensa nationalismikaan, sillä 
molemmat saattoivat tukahduttaa ihmisten ja kansakuntien itsemäärää- 
misoikeutta ja vahvistaa massakulttuuria sekä joukkoliikkeitä, jotka ovat 
vallankäytön ja voimakeinojen liikkeelle saamisen ehtoja. 

Kansallisvaltioita ja kansallismielisyyttä voidaan aivan hyvin puolus- 
taa samoilla arvopäämäärillä, joilla on oikeutettu kansainvälisyyttä ja 
joita kansainvälisyyden on väitetty tukevan. Eräitä niistä ovat sosiaali- 
nen yhteenkuuluvuus, yksimielisyys ja hyvinvointi. Vielä uudella ajalla 
Euroopassa elettiin ruhtinaskunnista ja pienten valtioiden tilkkutäkistä 
koostuvassa tilanteessa, jossa eri säädyt kamppailivat ja kiistelivät keske- 
nään. Oli erikseen papisto, porvaristo ja eripurainen aatelisto sekä talon- 
pojat ja työläiset. Vasta kansallisvaltioaate teki mahdolliseksi sen, että 
eri säädyt saattoivat löytää toisensa ja yhteisen etunsa niin Garibaldin 
Italiassa kuin Bismarckin yhdistämässä Saksassakin. Kansallisvaltiosta 
tuli se hegeliläinen Järjen instrumentti, jonka perustalle eurooppalaiset 
hyvinvointivaltiot luotiin. Tässä mielessä kansallisvaltioita ei voida pitää 
kaiken pahan alkuna ja juurena vaan myös ihmisten vapauden, itse- 
määräämisoikeuden ja hyvinvoinnin takaajina. 

Meadin edustama kansallismielisyyden ja kansallisvaltioiden vastai- 
suus kuvastaakin lähinnä kahta seikkaa. Ensinnäkin hänen käsityksensä 
heijastelivat sodan varjostamaa aikaa ja olivat sen vuoksi tendenssi- 
mäisiä. Toiseksi Mead katseli asioita yhdysvaltalaisen liittovaltiomuodos- 
telman perspektiivistä, josta Euroopan valtioiden monenkirjavuutta, risti- 
riitoja ja kansojen halua päättää itse asioistaan ei ole koskaan ym- 
märretty. On mahdollista, että amerikkalaiset ovat joskus myös proji- 
soineet omia sisäisen hajanaisuuden tuntemuksiaan ja rotuerottelusta 
syntyneitä kansallisia arpiaan itsensä ulkopuolelle: toisiin valtioihin ja 
niissä näkemiinsä vikoihin joko syytöksinä tai hyvinä ohjeina ja neuvoina. 

Siinä Mead oli kylläkin oikeassa, että hyvällä itsetunnolla varustet- 
tujen kansakuntien ei tarvitse pullistella kansallismielisyydellä, ellei 
sitten jokin yhteinen etu tai uhka ohjaa siihen. Iskevästi nimetyssä ja jo 
hyvän aikaa sodan jälkeen, vuonna 1929 International Journal of Ethics 
-lehden numerossa 39 julkaistussa artikkelissaan ”National-Mindedness 
and International-Mindedness” Mead arvotti kielteisesti sekä kansallis- 
mielisyyden puuttumisen että kansainvälisen yhteistoiminnan poissaolon. 


(s. 141-155). Mead kirjoitti luonnonoikeudellisen ajattelun puolesta myös Shailer 
Mathewsin and Gerald Birney Smithin toimittamaan A Dictionary of Religion and Ethics 
-hakuteokseen (1921) artikkelin ”Law of nature, nature of law”, jossa hän piti luonnossa 
vallitsevia säännönmukaisuuksia yhteiskunnallisten normien esikuvina ja ihanteina. Hän 
viittasi muun muassa stoalaisiin, joille ”I...] being rational was living according to the laws 
of nature.” (s. 254). Artikkeli sisältyy myös kokoelmaan SW (s. 150-170). 

Ne ovatkin usein sama asia. Eräänlaisena sanaseppona toimien Mead 
kirjoitti: 


Kansallismielettömyys ja kansainvälisyysmielettömyys liittyvät erotta- 
mattomasti toisiinsa. Maltilliset kansakunnat eivät tunne tarvetta 
mihinkään sellaiseen korostukseen kuin ne, jotka etsivät vakautta. 
[National-mindedness and international-mindedness are inextricably in- 
volved in each other. Stable nations do not feel the need in any such 
degree as those that are seeking stability.]!9? 


Mead tulkitsi kansallismielisyyden nousua lähinnä itsetunto-ongelmaksi, 
ja sikäli hän oli nykyaikaisten natsismin ja fasismin tulkitsijoiden jäljillä 
— tai historiallisesti katsoen heidän edellään. Teoreettisesti arvioiden 
Meadin analyysit kansainvälisyydestä ja kansallismielisyydestä eivät 
olleet kuitenkaan kovin selitysvoimaisia, kaikesta hyvää tarkoittavuudes- 
taan huolimatta. Syvällisempiin selityksiin ovat päässeet ajallisesti myö- 
hemmät Frankfurtin koulukunnan filosofit, jotka ovat tulkinneet kan- 
sallismielisyyteen liittyviä ongelmia subjektin vapauskriisiksi: ihmisten 
kyvyttömyydeksi tulla toimeen vapautensa kanssa ilman hengelliset auk- 
toriteetit korvaavia maallisia auktoriteetteja. 

Tässä mielessä Meadin kannanotot kansallismielisyyttä vastaan jäivät 
lähinnä julistusmaisiksi ja moralistisiksi, ja huomattavasti parempaan 
tulokseen Mead pääsikin ihmistieteiden metodologiaa koskevalla kritii- 
killään kuin näillä poliittisilla puheillaan ja kirjoituksillaan, jotka jäivät 
historiallista tilannetta ilmentäviksi aikamerkeiksi. Käytännön kantilai- 
suutta Meadin ajattelussa oli hänen universalisminsa ja pyrkimyksensä 
”ikuiseen rauhaan”. 


3.3. IHMISEN OLEMASSAOLO, AJALLISUUS 
JA HISTORIAN OLEMUS 


Mead käsitteli ihmisen olemassaolon ajallista luonnetta, historian kulkua 
sekä menneisyyden, nykyhetken ja tulevaisuuden suhdetta erityisesti 
teoksessaan The Philosophy of the Present. Häntä tosin kiehtoi pikem- 
minkin ihmislajin historiallinen kehitys kuin ihmisyksilön asema ajallis- 
paikallisena olentona. Samoin myös historian kulku kiinnosti natura- 
listista Meadia enemmänkin luonnon ja yhteiskunnan välisenä proses- 


192 Mead International Journal of Ethics -lehden numerossa 39 julkaistussa artikke- 
lissaan ”National-Mindedness and International-Mindedness” vuonna 1929 (s. 405). Artik- 
keli sinänsä perustuu pitkälti William Jamesin vuonna 1910 kirjoittaman esseen ”The 
Moral Eguivalent of War” tarkasteluun, ja se on julkaistu myös kokoelmassa SW (s. 355— 
370). 

sina, kun taas esimerkiksi hermeneutikot painottivat ihmisyksilön roolia 
historian prosessissa. 

Meadin näkemykset historiasta ja ajasta muodostavat joka tapauk- 
sessa yhtä keskeisen osan hänen filosofiaansa kuin minuuden syntyä kos- 
kevat näkemykset, vaikka ne ovatkin jääneet monilta yhteiskuntatieteili- 
jöiltä vähemmälle huomiolle — ehkä osittain niihin liittyvien fysikalistis- 
ten visaisuuksien vuoksi. Meadin käsitykset ihmisestä ajallispaikallisena 
olentona liittyvät olennaisesti hänen minäkonseptioonsa ja ovat jatkoa 
hänen ”fenomenologisina” pidetyille näkemyksilleen ihmisen aistimelli- 
suudesta: lähikokemuksesta ja etäiskokemuksesta. Lähikokemuksen kä- 
sitteellä Mead viittasi käden ulottuvilla olevaan välittömään kokemuk- 
seen (contact experience) ja etäiskokemisella (distance experience) silmän 
ja katseen kautta avautuvaan maailmaan.193 Ihmisen eksistenssin ajalli- 
suutta koskevat tarkastelut viitoittavat puolestaan tietä Meadin histo- 
rianfilosofiaan: käsityksiin historian ja tulevaisuuden olemuksesta. 


3.3.1. Ihmisen ajallis-paikallinen eksistenssi 
ja havainnon kvaliteetit 


Meadin käsitys lähikokemuksesta ja etäiskokemuksesta liittyy brittiläi- 
sen lääkäri-filosofin ja valtiomiehen John Locken (1632—1704) sekä hänen 
aatteellisen seuraajansa, irlantilaisen piispa George Berkeleyn (1685— 
1753) näkemyksiin primaarisista ja sekundaarisista kvaliteeteista. 
Locken tunnetun ajatuksen mukaan ihmisellä ei ole synnynnäisiä ideoita 
(edes logiikan saati etiikan alueella), vaan ihmismieli on kokemuksesta 
puhdas kirjoittamaton taulu (tabula rasa). Hän katsoi, että kaikki tieto on 
kokemusperäistä mutta havainnot edustavat objekteja mielessämme.194 
Tämä jälkikartesiolainen (tai esikantilainen) ajatus mielen toimin- 
nasta havaintojen jäsentäjänä merkitsi poikkeusta empiristiseen ajattelu- 
tapaan perinteisen rationalismin hyväksi. Vaikka kaikki havainnot 
Locken mukaan ovatkin lähtöisin todellisuudesta ja koskevat sitä, ha- 
vainnot ovat tieto-opillisesti ensisijaisia suhteessa kohteisiin. Locken 
mukaan ensisijaiset ominaisuudet ovat pysyviä, absoluuttisia ja riippu- 
mattomia havaitsijoista; toissijaiset taas vaihtelevat havaitsijoiden mu- 
kaan. Eräs, joskaan ei tyhjentävä, tapa erottaa primaariset kvaliteetit 
sekundaarisista on käsitys, että ensisijaiset ovat mitattavia, kun taas 
toissijaiset ovat havaitsijoiden omista ominaisuuksista riippuvia. 


193 ”Lähikokemusta” ja ”etäiskokemusta” Mead käsitteli erityisesti kokoelman PA kir- 
joituksissa, passim. Mainittakoon, että myös fenomenologina tunnettu Alfred Schitz esitte- 
li vastaavat käsitteet teoksensa Der sinnhafte Aufbau der sozialen Welt (1932) luvussa IV. 

194 John Locken empirismistä, George Berkeleyn idealismista ja David Humen skepti- 
sismistä ks. esim. Gunnar Aspelinin filosofian historiaa Ajatuksen tiet (1977, s. 363-383) 
tai Esa Saarisen Länsimaisen filosofian historiaa (1985, s. 179—223). 

Esimerkkejä primaarisista kvaliteeteista ovat lukumäärä, liiketila ja 
muoto, kun taas esimerkkejä sekundaarisista ovat väri, koko ja lämpötila. 
Ensisijaisten kvaliteettien katsotaan olevan objekteissa itsessään ja 
jälkimmäisten havaitsijoiden mielessä, mutta varmuus — sikäli kuin sitä 
voidaan saavuttaa — koskee vain mielessä olevia havaintoja sekä mielen 
omia ideoita. Vaikka ”kaikki tieto tuleekin kokemuksesta”, voimme epäil- 
lä objektien olemassaoloa mutta emme sitä, että niitä koskevat aisti- 
mukset ja ideat ovat mielessämme. 

Tällainen kartesiolaisperäinen ajatus näkyi myös Berkeleyn idealis- 
missa, jonka mukaan aineellista substanssia ei lainkaan ole ja jonka 
mukaan niin ensisijaiset kuin toissijaisetkin ominaisuudet ovat sielullisia. 
Esimerkiksi kappaleiden muoto vaihtelee riippuen havaitsijasta ja siitä, 
mistä suunnasta niitä katsellaan — aivan niin kuin pilvien väri riippuu 
tarkastelijan etäisyydestä ja veden kylmyys tai lämpimyys kokeilijan 
omasta ruumiinlämmöstä. Berkeleyn mukaan kaikki mikä tiedetään, tie- 
detään havaintojen perusteella, mutta primaarisia kvaliteetteja ei voida 
havaita ilman sekundaaristen vaikutusta, ja niinpä molemmat tunnetaan 
vain mielessämme olevina ideoina. 

Perinteinen empirismiä ja idealismia yhteensovittava asennoituminen 
ei tyydyttänyt Meadia kolmesta syystä. Ensinnäkin Mead halusi välttää 
Berkeleyn ajatuksista seuraavan solipsismin ja kannan, että ”olemassaolo 
on havaituksi tulemista” (essee est percipi). Toiseksi hän vältteli yksilö- 
subjektien tunnustamista kaiken havaitsemisen alkupisteeksi. Ja kol- 
manneksi hän oli tyytymätön tapaan, jonka mukaisesti sekä Locke että 
Berkeley olivat pohjustaneet Jumalalle vankan aseman niin havaintojen 
kuin todellisuudenkin olemassaolon varmistajana. Brittiempiristi David 
Hume (1711-1776) taas ei tyydyttänyt Meadia hänen yltiöpäisen skepti- 
sisminsä ja kausaalisuhteen sekä induktioperiaatteen arvostelunsa 
vuoksi.195 

Meadin mielestä näiden klassisten filosofien ajatukset olivat osoit- 
tautuneet sangen metafyysisiksi ja menettäneet relevanssinsa kantilaisen 
kumouksen jälkeisenä aikana. Myös transsendentaalifilosofia, jossa pää- 
huomio kiinnittyi ihmisen aistikyvyn analyysiin, oli merkinnyt pääty- 
mistä idealismiin, jonka mukaisesti todellisuus nähtiin eräänlaisena sala- 
peräisenä arvoituksena, eikä myöskään fenomenologia, joka pidättäytyi 


195 Locke ja Berkeley olivat yhtä tärkeitä Meadin havainnonfilosofian kehittymiselle 
kuin Hume oli Kantille herättäessään hänet ”dogmaattisesta unestaan”. Mead kirjoitti 
John Lockesta hänen nimeään kantavan artikkelin jo nuorena Oberlin Review -lehteen 
numero 10/1882—1883. 

Yhtä keskeiseksi muodostui George Berkeley, jonka Yhdysvaltoihin saapumisen 200- 
vuotismuistojuhlassa 23. tammikuuta 1929 Mead antautui pitämään puheen. Teksti jul- 
kaistiin sittemmin otsikolla ”Bishop Berkeley and his message” Journal of Philosophyn 
numerossa 26/1929 (s. 421-430). Vaikka Mead kritisoikin molempia filosofeja, hän kunni- 
oitti heitä silmiensä avaajana. 

olemassaoloa koskevista kannanotoista kokonaan, merkinnyt suurta poik- 
keamista subjektiivisesta idealismista. 

Sen sijaan Mead omaksui tietynlaisen ”naiivin realismin” suhteessa 
objektien ominaisuuksiin ja todellisuuden olemassaoloon. Hänen mieles- 
tään todellisuus on olemassa objektiivisena, mutta sen havaittavat omi- 
naisuudet vaihtelevat yksilöiden tajunnassa. Mead toi siis primaaristen ja 
sekundaaristen kvaliteettien asetelman takaisin filosofian näyttämölle 
omassa ajattelussaan. Meadia tutkinut George Cronk kirjoittaakin, että 


Meadin analyysissa havaitsemisesta etäis- ja lähikokemuksen ero vas- 
taa karkeasti ottaen perinteistä erottelua sekundaaristen ja primaa- 
risten kvaliteettien välillä, tässä järjestyksessä. [In Mead's analysis of 
perception, the distinction between distance and contact characters is 
roughly eguivalent to the traditional distinction between secondary and 
primary gualities, respectively.]196 


Meadin edustamassa common sense -tietoteoriassa lähikokemuksen anta- 
ma varmuus paljastaa todellisuudesta sen objektiiviset ja primaariset 
laatupiirteet, kun taas etäiskokemuksen tarjoama mahdollisuus kuvit- 
telukyvyn käyttöön saattaa harhauttaa tulkitsemaan objektien ominai- 
suuksia hyvinkin subjektiivisesti. Mikäli asiaa ajatellaan tietoteoreettisen 
puhdaslinjaisesti, subjektiivisen tulkitsemisen mahdollisuus sisältyy 
kaikkien ominaisuuksien havaitsemiseen, eikä objektiivisen ja subjek- 
tiivisen välinen rajalinja siten kulje lähikokemuksen ja etäiskokemuksen 
välillä. Mutta asiaa saattaa sovittaa Meadin käsitys, jonka mukaisesti 
hän katsoi subjektiivisen muuttuvan objektiiviseksi. 

Kvaliteettien empiirisen havaitsemisen tilanteeseen Mead lisäsi käsi- 
tyksensä, että todellisuuden ominaispiirteet havaitaan subjektien väli- 
sessä prosessissa. Todellisuuden havaitseminen riippuu toisten ihmis- 
tajuntojen läsnäolosta ja vaikutuksesta. Esimerkiksi pallo on olemassa 
pallonmuotoisena objektina, ja vaikka se kaukaa yhdestä suunnasta 
katsellen voikin näyttää pyöreältä levyltä, joku toisesta suunnasta kat- 
sova ihminen saattaa kertoa sen näyttävän myös sieltä päin tarkas- 
teltuna samanlaiselta. Havaintoja yhdistelemällä voidaan päätellä, että 
kyseessä on pallo. Tällä tavoin primaariset kvaliteetit, kuten muoto, voi- 
daan havaita objektiivisesti sosiaalisen vuorovaikutuksen avulla, ja tätä 
kautta havaitseminen hahmottuu sosiaaliseksi prosessiksi. Tuloksena 
Meadin pohdinnoista oli sosiaalisen havaitsemisen teoria, jota nykyinen 
”joukkouttamiseen” (engl. crowdsourcing) perustuva metodologia hyödyn- 
tää niin tähtitieteessä kuin terroristien etsinnässäkin. Se puolestaan pe- 
rustuu tosiasiaan, että monta silmäparia näkee enemmän kuin yksi. 


196 George Cronk Internet Encyclopedia of Philosophyn artikkelissaan ”George Herbert 
Mead” otsikon ”Perspectives” alapuolella. 

Myös tajunnassa syntyvien sekundaaristen havaintojen ja ominai- 
suuksien todellisuus muodostuu yhteiseksi ja sopimuksenvaraiseksi. 
Vaikka esimerkiksi pilvien koko ja väri riippuvatkin havaitsijoiden kat- 
seluetäisyyksistä, itse ilmiön vaihtelevuus, monimuotoisuus ja monen- 
kirjavuus voidaan hahmottaa useiden subjektien työn tuloksena. Ha- 
vaitseminen on Meadin mukaan olennaisesti sosiaalista. Sekä ympäristö 
että toiset ihmiset vaikuttavat myös siihen, millaisiksi yksilötajuntojen 
sisäiset fenomeenit muodostuvat. Tämä ilmiöiden ja intersubjektiivi- 
suuden korostaminen erottaa Meadia varhaisten empiristien ja positi- 
vistien kokemuskäsityksistä ja yhdistää häntä sosiaalitieteellisesti pai- 
nottuneeseen fenomenologiaan. Jo teoksessaan Logische Untersuchungen 
(1901) Edmund Husserl oli pohjustanut mereologiaa, eli formaalista 
teoriaa kokonaisuuksista ja niiden osista, mutta hänen mielenkiintonsa 
rajoittui vielä siihen, miten yksilösubjektin tajunta konstituoi havaintojen 
kohteet intentionaalisissa akteissa. Sen sijaan Meadin teoria havaintojen 
sosiaalisesta rakentumisesta muistuttaa enemmän Maurice Merleau- 
Pontyn havainnonfilosofiaa ja Alfred Schitzin teoksessaan Der Sinne- 
hafte Aufbau der Socialen Welt (1932) konspioimaa havaitsemisen teoriaa. 

Sosiaalisen havaitsemisen teoria yhdistää Meadia myös niin sanottuun 
kulttuurihistorialliseen toiminnan teoriaan, jota kehitteli erityisesti 
neuvostopsykologi A.N. Leontjev (1903—1979).197 Hän hyödynsi Lev 
Vygotskin (1896—1934) aiemmin luomaa välittyneen toiminnan teoriaa, 
jonka mukaan ihmiset eivät reagoi ärsykkeisiin suoraan vaan tehden 
tulkintoja kohtaamistaan asioista ja ilmiöistä. Leontjev käytti esimerk- 
kinä heimoyhteiskuntien metsästystoimintaa, jossa yhteisön toiminta ja 
yksilöiden teot erottuivat toisistaan. Riistan kiinni saaminen edellyttää 
työnjakoa riistaa liikkeelle ajavien ja väijytyksen valmistelijoiden kesken. 
Pelkkä riistan hätisteleminen olisi ollut suuressa ristiriidassa toiminnan 
motiivien kannalta, elleivät metsästäjät olisi olleet tietoisia toiminnan 
laajemmasta yhteiskunnallisesta merkityksestä. Niinpä ihmisten täytyi 
nähdä yksilölliset tekonsa suhteessa yhteisölliseen toimintaan, jotta te- 
koja olisi voinut pitää mielekkäinä. 

Samaan tapaan myös Mead katsoi sosiaalisen havaitsemisen teorias- 
saan, että havainnot rakentuvat mielekkäiksi, kun ne pystytään tulkitse- 
maan ja verifioimaan sosiaalisessa prosessissa. Meadin symbolisen inter- 
aktionismin ja kulttuurihistoriallisen psykologian laajemman samasta- 
misen estää kuitenkin vaikutusyhteyksien puuttuminen ja tosiasia, että 
neuvostopsykologia oli puolueideologian ja dialektisen materialismin puh- 
taaksi viljelty sovellutus eikä myöntänyt yksilöille edes sen tyyppistä 
autonomiaa kuin Mead omassa ajattelussaan. Molempien teorioiden 
ongelmaksi muodostui se, että ne unohtivat omiin lähtökohtiinsa sisäl- 
tyvän tärkeän seikan: ärsykkeiden ja reaktioiden suhde ei ole koskaan 


197 A. N. Leontjev teoksessaan Toiminta, tietoisuus, persoonallisuus (1977). 

suora vaan välittynyt ja tulkinnanvarainen. Ja tulkinta puolestaan tapah- 
tuu — ei vain yhteiskunnan — vaan myös yksilöiden kautta. 


3.3.2. Perspektiivit 


Carus-luentojensa alussa Mead julistaa juhlallisesti, että ”todellisuus on 
olemassa nykyisyydessä [reality exits in a present]”, mutta emme silti elä 
”Parmenideen kosmoksessa”, ”sillä Parmenideen todellisuutta ei ole ole- 
massa [for a Parmenidean reality does not exist.]”.198 Sen sijaan Meadille 
”[olleva liittyy ei-olevaan: se ottaa paikkansa. [Existence involves non- 
existence: it does take place.]”.199 Ja ”[m]aailma on tapahtumien maailma. 
[The world is a world of events.]”.200 

Se, miksi Mead etsi ajatuksilleen vertailukohtia Sokratesta edeltävän 
historian hämäristä, saattaa ilmentää jonkinlaista akateemisen sarkas- 
min tavoittelua tai kunnianhimoa, mutta samalla hän osui aiheeseen, 
joka on kiehtonut useita eksistenssifilosofeja Heideggerin jälkeen. Parme- 
nideen ajattelussa ”oleva” merkitsi tilaa täyttävää? ja ”ei-oleva” tyhjää 
tilaa. Hänen mukaansa olevainen ei voi syntyä, sillä silloin täytyisi 
ajatella aikaa, jota ennen olevaa ei ole ollut ja käyttää tyhjyyden eli ei- 
olevan näennäiskäsitettä. Niinpä oleva joko on tai ei ole. Toiseksi: oleva ei 
voi muuttua, koska olevasta ei voi tulla muuta kuin se on. Oleva ei voi 
myöskään olla liikkeessä eikä hajota, koska muutoin täytyisi ajatella 
tyhjä tila, mikä on vastoin olevaisen olemusta. Niinpä olevainen on 
Parmenideelle Yksi. 

Myös Mead ajatteli todellisuuden olevan olemassa yhtenäisenä ja 
reaalisena, mutta hän ei pitänyt todellisuutta liikkumattomana eikä 
muuttumattomana, vaan hänen todellisuudessaan oli liikettä ja muu- 
tosta. Tätä ajatustaan Mead koetti valaista käsityksillään perspektii- 
veistä. Vaikka todellisuus on reaalisena ja objektiivisena olemassa muo- 
dostaen ehyen ykseyden, siihen asennoidutaan useiden subjektiivisten 
näkökulmien kautta, ja niitä hän kutsui perspektiiveiksi. Myös perspek- 
tiivit ovat reaalisia, ja niiden olemassaolo on Meadin mukaan aineellista. 
Teokseensa The Philosophy of the Present sisältyvässä artikkelissa ”The 
objective reality of perspectives” Mead kirjoittaa, että perspektiivit ”val- 
litsevat luonnossa” (there in nature) ja että todellisuus on ”järjestynyt 
perspektiivien kokonaisuus” (organization of perspectives).201 Perspektii- 


198 PP, s.1. 

199 Sama. 

200 Sama. 

201 PP, s. 163. Teokseen PP sisältyvä artikkeli ”The objective reality of perspectives” 
(s. 161-175) oli alun perin esitelmä, jonka Mead piti Harvardin yliopistossa järjestetyssä 
kuudennessa kansainvälisessä filosofian kongressissa 13. — 17. syyskuuta 1926. Kirjoitus 

vit näyttelivät varsin keskeistä osaa Meadin havainnonfilosofiassa, jopa 
niin, että hänen mukaansa perspektiivien asema ihmisen aistikyvyn ra- 
kenteessa yltää tärkeysjärjestyksessä todellisuuden olemassaoloa koske- 
vien seikkojen edelle. Tämän Mead omaksui transsendentaalifilosofioista, 
ja se sopii yhteen myös perinteisen fenomenologisen filosofian kanssa. 
Spinozamaiseen tapaan Mead lausuu, että kosmos jakautuu useisiin 
näkökulmiin, jotka kaikki liittyvät toisiinsa. Hän kirjoittaa, että luonnon 
jakautumiset perspektiiveihin ”I...] eivät vallitse luonnossa itsessään, 
vaan ne ovat luonnon ainoat muodot, jotka ovat olemassa [(...) are not 
only there in nature but they are the only forms of nature that are 
there]”.202 Perspektiivit siis sisältyvät sekä todellisuuteen että todellisuu- 
den havaitsemiseen, ja ne hallitsevat kaikkea olevaisen tarkastelua.203 
Perspektiivin Mead määrittelee maailmaa syleilevässä kääntölausees- 
saan niin, että perspektiivi on ”[...] maailma suhteessaan yksilöön ja 
yksilö suhteessaan maailmaan [(...) the world in its relationship to the 
individual and the individual in his relationship to the world]”.204 On 
hyvin vaikeaa sanoa, kuinka monta uutta ongelmaa Mead näillä sanoil- 
laan tuotti jokaista ratkaisemaansa kohti, mutta The Philosophy of the 
Present -teoksen luennoissa hänen ajatuksensa näyttivät joka tapauk- 
sessa irtautuneen varsin kauas nuoruusvuosien naturalismista. Mead 
tavoitteli yhtenäistä maailmankuvaa, jossa ihmisen koko todellisuus- 


on ensijulkaistu Edgar S. Brightmanin toimittamassa kokoelmassa Proceedings of the Sixth 
International Congress of Philosophy vuonna 1927 (s. 75—85), ja se sisältyy myös kokoel- 
maan SW (s. 306—319). 

202 PP, s. 171. 


203 Mead myöntää saaneensa perspektiivioppinsa keskeiset vaikutteet paitsi A.N. 
Whiteheadin ”bergsonilaisesta Spinoza-tulkinnasta”, erityisesti hänen tekemistään täyden- 
nyksistä Leibnizin monadologiaan: ”I do not wish to consider professor Whitehead's Berg- 
sonian edition of Spinoza's underlying substance that individualizes itself in the structure of 
the events, nor his Platonic heaven of eternal objects where lie the hierarchies of patterns, 
that are there envisaged as possibilities and have ingression into events, but rather his 
Leibnizian filiation, as it appears in his conception of the perspective as the mirroring in the 
event of all other events.” PP, s. 163—164. 

Vaikka myös Meadin perspektiivit ovat monadien tavoin yksilöiden kaltaisia, ne muodos- 
tavat todellisuuteen näkökulmia, jotka ovat tekemisissä keskenään havaitsemisen psyko- 
logisen ja sosiaalisen prosessin kautta. Niinpä ne eivät ole ”ikkunattomia”. Esikuvansa 
ajattelusta hän kirjoittaa: ”Leibniz made a psychological process central in his philosophy of 
nature. The contents of his monads were psychical states, perceptions, and petites per- 
ceptions, which were inevitably representative of the rest of the reality of the universe of 
which they were but partially developed expressions. The represented content of all monads 
was identical, in so far as it was clear and distinct, so that the organization of these perspec- 
tives was a harmony pre-established in an identity of rational content.” PP, s. 164. 

Tämäntapainen maailmanselitys, jossa yksilöt upotetaan kokemuksiaan ja havaintojaan 
myöten suureen järkiperäisesti toimivaksi oletettuun todellisuuskäsitykseen, on systeemi- 
filosofiaa par excellence. Sitä jäljitellessään myös Meadista paljastuu pari vuosisataa ajas- 
taan jäljessä oleva rationalistinen renessanssinero. 

204 PP, s. 115. 

suhde ja tieto-oppi voitaisiin valaa sosiaalisen havaitsemisen perustalle. 
On selvää, että monta tietoteorian perinteistä kysymystä ja ongelmaa 
täytyi tällöin sivuuttaa, ja useat tutkijat ovatkin vältelleet tarttumasta 
tähän Meadin myöhäisvuosinaan luonnostelemaan ”kosmologiaan” pitäen 
sitä joko liian moniselitteisenä ja tieto-opillisesti vaarallisena tai rön- 
syilevänä ja vaikeana tutkia.205 

Meadin tarkoitukset ja filosofiset päämäärät avautunevat kuitenkin 
helposti hänen minäkonseptionsa valossa. Perspektiivit ovat ominaisia 
vain yksilöolennoille, mutta ne eivät ole subjektiivisia vaan objektiivisia 
ja kehittyvät toisten yksilöiden asenteiden ottamisen kautta. Sikäli kyse 
on eräänlaisen ”yhteisen kokemuksen” löytämisestä ja samanlaisiin koke- 
muksiin pohjautuvien merkitysten luomisesta. Myös kielen ja kokemuk- 
sen välille piirtyy yhteys siksi, että sekä kieltä että kokemuksia leimaa 
yleispätevyys. Kokemus on tällöin ymmärretty arkkityyppiseksi: kaikille 
ihmisille tai ihmislajille ominaiseksi kokemukseksi. Näin Mead halusi 
kiertää sekä solipsismin että ajautumisen yksityiskielten viidakkoon. 

Perspektiivien välillä vallitseva sosiaalinen yhteys mahdollistaa sen, 
että myös kielen merkitykset voivat vastata kokemuksia yleispätevästi. 
Muutoinhan voitaisiin päätyä tilanteeseen, jossa ihmismielet ja -tajunnat 
pitäisi ymmärtää erillisiksi ja toisilta ihmisiltä suljetuiksi. Pragmatismin 
myöhemmät kielifilosofiset muodot ovat suoriutuneet tästä ongelmasta 
jättämällä kokemuksen aseman sikseen ja katsomalla, että on saman- 
tekevää, mikä tai minkälainen ihmisyksilön kokemus esimerkiksi punai- 
sesta liikennevalosta on hänelle itselleen, kunhan kanssakäymisen osa- 
puolet ovat selvillä sen merkityksestä sosiaalisen kieli- ja toimintaympä- 
ristön sisällä. Näin merkitysten muodostumisesta on rajattu pois yksilöi- 
den kokemukset ja niiden tajunnansisäiset sekä kokemukselliset puolet, 
ja on keskitytty analysoimaan merkkejä ja merkityksiä omana universu- 
minaan, toisin sanoen näkemään ne osana ihmisten välisiä kielipelejä. 
Tämän mukaan ei ole merkitystä sillä, minkälaisen kokemuksen liikenne- 
valojen ylin lamppu sytyttää kunkin yksilön mielessä — tuottaako se esi- 
merkiksi mielihyvää, migreeniä tai turhautumista — kunhan ollaan sel- 
villä sen sopimuksenvaraisesta merkityksestä, joka artikuloi pysähtymis- 
kehoituksen liikennesääntöjen sinänsä yksiselitteisessä kielipelissä. 


205 Erään poikkeuksen muodostaa Gary Lewis Albright, joka väitöskirjassaan The 
Concept of Perspective in George Herbert Mead and Jose Ortega y Gasset vuodelta 1966 
vertaili Meadin perspektiivioppia fenomenologina tunnetun Ortegan ”ratiovitalismiin” 
(raciovitalismo). Kosketuspintaa syntyykin tätä kautta enemmän kuin toisen espanjalais- 
syntyisen filosofin, George Santayanan, ajatteluun. Sekä Meadin että Ortegan mukaan 
järki on biologinen prosessi, joka pitää ymmärtää ihmiselämän rationaalisten ja vitaalisten 
ulottuvuuksien mukaan kehittyvänä historiallisena ja yhteiskunnallisena prosessina. Aja- 
tus ei ole kaukana myöskään Charles S. Peircen objektiivisesta idealismista, jonka mukaan 
aine on lamaantunutta henkeä, piintyneitä tottumuksia, joista on tullut luonnonlakeja. 
Niinpä Peircen omaan nimeensä lisäämä ”Santiago” ei ollutkaan (hänen hegeliläisyytensä 
merkkinä) niin kohtuuton kuin voisi ensikatsomalta ajatella. 

Sen sijaan Mead halusi säilyttää yhteyden myös kokemusten ja merki- 
tysten välillä. Tämä on ymmärrettävää, sillä hänen koko merkityskonsti- 
tuutionsa on voimakkaan naturalistinen. Se perustuu ajatukseen, että 
ihmiset oppivat kielen merkitykset kokemuksellisesti prosessissa, jossa 
kokemuksilla on ratkaiseva rooli. Ihmiset voivat ymmärtää toisiaan, kos- 
ka heidän kielensä merkitykset ja kokemukset ovat perimmältään samaa 
juurta. 

Mead istui tästä syystä kahdella jakkaralla. Yhtäältä hän halusi pitää 
kiinni käsityksestään, että merkitykset konstruoituvat sosiaalisesti ja 
että kielen olemus on yhteisöllinen todellistuen omalla yksilöiden koke- 
muksista riippumattomalla tasollaan. Mutta toisaalta hänen naturalis- 
minsa velvoitti häntä pitämään kiinni käsityksestään, että ihmisyksilön 
merkitykset syntyvät maailmasuhteen pohjalta, jossa kipu, nautinto, 
kylmyys, kuumuus sekä lukemattomat muut elämän ominaispiirteet 
opettavat ihmisille kokemuksellisia merkityksiä aivan riippumatta siitä, 
kielellistetäänkö ne vai ei. On selvää, että tämän kahtalaisuuden keskellä 
Mead ei voinut välttää ristiriitoihin ajautumista. Niitä sovittamaan tar- 
vittiin perspektiivejä. ”Perspektiivit” ovat ihmisten subjektiivisuuden — 
tai Meadin käsitteitä käyttäen 1:n — muodostamia näkökulmia. Toisiinsa 
sopeutuessaan niistä tulee objektiminuuksia (me), joiden yhteenliittymää 
puolestaan voidaan kutsua ”yleistyneeksi toiseksi” (the generalized other). 


3.3.3. Tahdon vapaus ja moraalin vastavuoroisuus 


Mead näyttäytyy helposti sosiaalisena deterministinä. Hänen subjekti- 
minän käsitteensä tarkoituksena oli kuitenkin murtaa tuo toiminnan 
yhdenmukaisuuteen liittyvä ennaltamääräytyneisyys. Mead kuvasi uuden 
aineksen syntymistä 1:n käsitteellä, jonka tarkoituksena oli selittää muu- 
tos. Meadin filosofinen järjestelmä kamppaili jonkin verran itseään vas- 
taan, ja havaitsemansa ristiriidat hän pyrki sovittamaan metafyysisillä 
kannanotoillaan todellisuuden luonteesta. Mead nimittäin katsoi, että 
muutos, luovuus ja poikkeukset aiemmasta sisältyvät ”luonnon kokonai- 
suuteen”. Mitchell Aboulafia kiteyttää Meadin ajatuksen seuraavasti: 


Olemme nähneet, että toiminnassa ja ihmisten vuorovaikutuksessa ha- 
vaittava uutuus johtuu 7T':sta. Meadille uutuus ei ole ilmiö, jota voitai- 
siin selittää ihmisen tietämättömyydellä, kuten deterministinä tunne- 
tun Spinozan tapauksessa. Vaikka kaikki luonnossa esiintyvä onkin spi- 
nozalaisessa puitteessa determinoitua, äärellisinä olentoina emme voi 
tuntea vaikutusyhteyksien kokonaisuutta. Periaatteessa ääretön mieli 
voi kuitenkin ennustaa kaikki tapahtumat. Sen sijaan Mead katsoo 
Darwinia seuraten, että uutuus on tosiasiassa luonnollisen maailman 
eräs aspekti ja että on tapahtumia, joiden epäennustettavuus ei johdu 
vain tietämättömyydestä vaan jotka ovat periaatteellisesti mahdottomia 

ennustaa. Viimeksi mainittujen luokassa voimme esimerkiksi löytää 
muunnelmia, jotka auttavat synnyttämään uusia lajeja, aivan kuten ne 
johdattavat baseballin pelaajia, muusikkoja, säveltäjiä, tanssijoita, tie- 
demiehiä ja niin edelleen kehittämään luovia ratkaisuja. [We have seen 
that the T introduces novelty in actions and in the interactions between 
human beings. For Mead, novelty is not a phenomenon that can be 
accounted for in terms of human ignorance, as it can for a determinist 
such as Spinoza. In the Spinozistic framework, even though everything in 
nature is determined, as finite modes we must remain ignorant of the 
totality of causes. In principle, however, an infinite Mind could predict 
every event. Mead, following in the footsteps of Darwin, argues that no- 
velty is in fact an aspect of the natural world, and that there are events 
that are not only unpredictable due to ignorance, but are in principle 
impossible to predict. In the latter category, for example, we find muta- 
tions that help to give rise to new species, as well as the creative responses 
of baseball players, musicians, composers, dancers, scientists, etc.]206 


Toisaalta tämäkin tulkinta jättää avoimeksi sen, mikä tuon luonnossa 
vallitsevan muutoksen tai sattumanvaraisuuden luonne on — ja mikä lop- 
pujen lopuksi mahdollistaa tai aiheuttaa ihmisen luovan ja uusia asioita 
kehittelevän toiminnan. Perustristiriita sosiaalisen determinismin ja siitä 
poikkeamisen välillä jää voimaan. Jos taas ihmisen tahdon vapaus upo- 
tetetaan osaksi luonnon kokonaisuutta ja siinä vallitsevaa determinismiä, 
ratkaisu kiertyy kuin huomaamatta spinozalaisen kosmologian piiriin, 
kun myös ihmisten vapaat teot nähdään osana ”luonnon eli Jumalan” 
suurta suunnitelmaa. 

Spinozan ajatus, että 'tahtomme on vapaa, vaikka se ei voikaan tietää 
sitä ennen kuin tekee”, näyttää kylläkin olevan ominainen myös Meadille. 
Toisaalta Mead oli siinä mielessä moderni, ei-idealistinen ja jumalten 
sekä maailman yhdistämistä välttelevä filosofi, että hänen näkökulmas- 
taan ihmisen tahdon vapaus voidaan paikantaa pikemminkin inhimillisen 
subjektin ominaisuudeksi kuin jumaluutta tai luontoa selitysperusteena 
käyttävän systeemin osaksi. Siksi minun on johdonmukaisinta pitää edel- 
leenkin kiinni siitä jo edellä esittämästäni tulkinnasta, että Meadin aja- 
tus 1:sta eli ”luovasta minuudesta” oli nimenomaan hänen minuus-, 
persoona- ja subjektikäsitystään koskeva ratkaisu — ei koko maailman- 
selitykseen liittyvä postulaatti. 

Mitchell Aboulafia on luullakseni oikeassa myöntäessään, että ”ääre- 
tön mieli” voisi periaatteessa tuntea kaikki maailman tilat ja mahdolli- 
suudet ja sitä kautta toimia luovana uuden aineksen esille tuojana. Onkin 
perusteltua ajatella, että ihmisen mieleen sisältyy tällainen ääretön (tai 


206 Mitchell Aboulafia George Herbert Meadista Stanford Encyclopedia of Philosophyyn 
kirjoittamansa artikkelin kohdassa 5 ”Sociality, emergence and the philosophy of the 
present”. 

ainakin metaforallisessa merkityksessä ”äärettömäksi”) luonnehdittava 
aspekti, joka omasta materiaalisesta rajallisuudestaan huolimatta pystyy 
luomaan jotakin uutta yhdistelemällä tai muovaamalla sinänsä rajallisia 
resursseja. Juuri sellaista tapahtumista moderni tiede on kutsunut emer- 
genssiksi. Luova ja uutta ainesta tuottava muutos tapahtuu kuitenkin 
subjekteissa ja ihmisyksilöissä itsessään heidän poiketessaan yhteisön 
normeista tai luonnon säännönmukaisuuksista, eikä ihmisen kykyä luo- 
vuuteen tarvitse nähdä sen enempää luonnonprosessin kuin yhteiskunta- 
järjestelmänkään osana, kuten Mead teki. 

Vaikka Mead tunnustikin yksilösubjektien aseman, hänen filosofiansa 
oli sikäli ”epämodernia” ja modernisaatiota vastustavaa, että hän ei ha- 
lunnut nähdä ihmistä omaehtoisena ja itsemääräävänä olentona. Ihmisen 
asemaa ja kosmologiaa koskevissa kannanotoissaan Mead toimi hieman 
samaan tapaan kuin Heidegger, eikä kehitellyt etiikkaa. Tämä ei mer- 
kitse, että Meadin filosofia olisi epäeettistä tai moraalin kieltävää, sillä 
etiikka ja moraali sisältyvät hänen teoriaansa ”toisten asenteiden ottami- 
sesta”, tietynlaisesta vastavuoroisuudesta, joka hipoo niin sanottua kul- 
taisen säännön etiikkaa. Meadin etiikka seurasi siis hänen ihmiskäsi- 
tyksestään ja tieto-oppistaan ja muovautui pikemminkin politiikaksi kuin 
etiikan tai moraalin teoriaksi. 

Teoksen Movements of Thought in the Nineteenth Century kappaleessa 
”The Problem of Society — How We Become Selves” Mead määritteli pää- 
määrien valtakunnakseen 


[...] yhteiskunnan, jossa jokainen tunnustaa kaikkien toisten intressit — 
esimerkiksi yhteiskunnan, jossa kultaisesta säännöstä tulee ohjaava, 
toisin sanoen yhteiskunnan, jossa jokainen hyväksyy toisten intressit 
omikseen. [(...) a society in which everyone is going to recognize the 
interests of everybody else — for example, in which the golden rule is to be 
the rule of conduct, that is, a society in which everyone is to make the 
interests of others his own interest.]207 


Tällainen yhteisöllisyyteen sopeutumisen pakko ei tosin vastaa kristin- 
uskoon sisältyvää kultaisen säännön etiikkaa, jonka mukaisesti Jeesus 
Nasaretilainen kehotti ihmisiä tekemään lähimmäisilleen niin kuin he 
toivovat toisten ihmisten tekevän heille itselleen.208 Erona on muun 
muassa se, että Mead velvoitti ihmisiä sopeutumaan yliyksilölliseen nor- 


207 YT. s. 362. 


208 Länsimaissa kultaisen säännön etiikan tunnetuin muotoilu lienee Jeesus Nasareti- 
laisen Vuorisaarnassaan (Matt. 7:12) esittämä lause: ”Kaikki, minkä tahdotte ihmisten 
tekevän teille, tehkää te heille.” Samantyyppinen vastavuoroisuuden periaate esiintyy 
myös muissa suurissa uskonnoissa, ja helposti omaksuttavana ja intuitiivisesti hyväksyttä- 
vänä se on vakiinnuttanut paikkansa etiikan peruslauseena niin tieteellisen etiikan kuin 
primitiivistenkin ajatusmuotojen historiassa. 

matiiviin, kun taas Jeesuksen opetuksessa moraalinen harkinta jätettiin 
yksilölle itselleen. Kultaisen säännön etiikassa ihmisten toiminnalta ei 
myöskään odoteta kaikkia ihmisiä koskevaa yhdenmukaisuutta vaan 
ainoastaan vastavuoroisuutta yksilöiden välisissä suhteissa. 

Meadin ajatukset ovatkin lähempänä Immanuel Kantin etiikkaa, joka 
kehottaa toimimaan vain sellaisen maksiimin mukaisesti, josta voi toivoa 
tulevan kaikkia ihmisiä koskevan yleisen säännön.209 Omasta mielestäni 
juuri tässä universalismissa piilee Meadin yhteiskunta-ajattelun heik- 
kous: siihen mahdollisuutena sisältyvä totalitarismi. Harmillista onkin, 
että Mead hylkäsi Kantin filosofiasta sen, mikä hänen ajattelussaan olisi 
voinut olla kannatettavaa, toisin sanoen kriittisen tietoteorian ja trans- 
sendentalismin, mutta antoi kannatuksensa sille, mikä Kantin filosofi- 
assa on modernin yhteiskunnan monimuotoisuutta ajatellen ongelmal- 
lista, toisin sanoen hänen universalismilleen. Kantista Mead antautui kir- 
joittamaan lähes julistusmaisesti: 


Ihminen on rationaalinen, koska hän on sosiaalinen olento. Arvostelmi- 
emme yleispätevyys, jota Kant painottaa ajattelussaan, on universa- 
lismia, joka kumpuaa tosiasiasta, että me otamme koko yhteisön ja 
kaikkien järkiperäisten olentojen asenteen. Olemme mitä olemme suh- 
teidemme kautta toisiimme. Päämääriemme pitää siten olla väistä- 
mättä sosiaalisia sekä sisällöllisesti (eli primitiivisten impulssien kan- 
nalta) että muodollisesti. Sosiaalisuus luo eettisille arvostelmille yleis- 
pätevyyden, ja se vallitsee sen populaarin maininnan takana, että 
kaikkien ääni on universaalisen järjen ääni, johon sitä arvostavat 
voivat yhtyä. Arvostelukykymme nimenomainen muoto on sosiaalinen 
niin, että päämäärät ovat sekä sisällöllisesti että muodollisesti sosi- 
aalisia. Kant lähestyi universaalisuutta yksilön järjen kannalta ja 
esitti, että jos yksilön päämäärät tai tekojen muodot ovat yleispäteviä, 
yhteiskunta voi syntyä. Hän käsitti yksilön ennen kaikkea rationaali- 
seksi ja yhteiskunnan ehdoksi. Voimme kuitenkin huomata, että aino- 
astaan arvostelukyvyn muoto ei ole universaali, vaan myös sisältö — 
toisin sanoen, että päämäärät sinänsä voidaan universalisoida. Kant 
sanoi, että voisimme universalisoida vain muodon. Todellisuudessa 
kuitenkin universalisoimme päämäärät sinänsä. Jos tunnustamme, 
että voimme universalisoida päämäärät sinänsä, sosiaalinen järjestys 
voi syntyä juuri niistä sosiaalisista päämääristä. [Man is a rational! 
being because he is a social being. The universality of our judgments, 
upon which Kant places so much stress, is a universality that arises 
from the fact that we take the attitude of the entire community, of all 
rational beings. We are what we are through our relationship to others. 
Inevitably, then, our end must be a social end, both from the standpoint 


209 Kantin etiikasta ks. esim. J. E. Salomaan esipuhetta Immanuel Kantin Siveysopilli- 
sissa pääteoksissa. 

of its content (that which would answer to primitive impulses) and also 
from the point of view of form. Sociality gives the universality of ethical 
judgments and lies back of the popular statement that the voice of all is 
the universa! voice; that is, everyone who can rationally appreciate the 
situation agrees. The very form of our judgment is therefore social, so 
that the end, both content and form, is necessarily a social end. Kant 
approached that universality from the assumption of the rationality of 
the individual, and said that if his ends, or the form of his acts, were 
universal!, then society could arise. He conceived of the individual first of 
all as rational and as a condition for society. However, we recognize that 
not only the form of the judgment is universal! but the content also — that 
the end itself can be universalized. Kant said we could only universalize 
the form. However, we do universalize the end itself. If we recognize that 
we can universalize the end itself, then a social order can arise from 
such social, universal ends.]210 


Mead ei halunnut omaksua Kantin universalismista vain sen muodolli- 
suutta, vaan hän ajatteli, että myös päämäärät sinänsä ovat ihmiskuntaa 
formaalisesti velvoittavia ja yleispäteviä. Edellä olevassa tekstilainauk- 
sessa Mead halusi kytkeä yhteen kantilaisen universalismin ja oman 
sosiaalisuusteesinsä pyrkien tekemään omasta poliittisesta ajattelustaan 
yleispätevää moraalia sekä muodollisesti että sisältöjen osalta. 

Tämä kävi helposti, sillä myös Kantin etiikka on velvoittavaa ja mää- 
räävää lakimoraalia, jossa eettistä maksiimia pitää seurata moraalilain 
itsensä vuoksi. Lisäksi se nojautuu oletukseen, että kaikki ihmiset ja 
tilanteet ovat keskenään vertailukelpoisia. Kysyä kuitenkin voidaan, 
kuka modernin yhteiskunnan kansalainen noudattaa lakia lain itsensä 
vuoksi tai kuka todella uskoo ihmisten ja yhteiskunnan yhdenmukaisuu- 
teen. 


3.3.4. Uusi uljas ihminen 


Yhtenäiskulttuurien korostaminen ja sosiaalinen monismi ovat olleet 
1900-luvun filosofien keskuudessa heikommin kannatettuja kuin aiempi- 
na vuosisatoina, mutta ne eivät ole kuitenkaan olleet täysin tuntematto- 
mia. Meadille (mutta myös konservatiivisena eksistentialistina tunnetulle 
Heideggerille) ominaista staattisuutta edusti näkemys, että eettisyys — 
mikäli sitä on — sisältyy olevaiseen itseensä, joka on ”ihmisyksilöä suu- 
rempaa”. Kumpikin ajattelija on joutunut jälkimaailman kritiikin koh- 
teeksi juuri tähän oletukseen liittyvän kohtalouskoisuuden vuoksi, ja 
Meadin kohdalla sitä syvensi tapa, jolla hän halusi rakentaa etiikkaa 


210 MSS, s. 379-380. 

naturalistiselle perustalle. Tämä käy ilmi esimerkiksi Meadin vuonna 
1908 International Journal of Ethics -lehteen laatimasta artikkelista ”The 
Philosophical Basis for Ethics”, joka koostuu lähes kokonaan ihmisen 
evolutiivisen kehityksen kuvaamisesta ja sille nojautuvasta uskomuk- 
sesta, että myös ihmisen toimintaa leimaa järkeen perustuva moraalinen 
tietoisuus.21! Etiikan paikan ottivat tieteis- ja järkeisusko, aivan kuten 
myös Meadin myöhemmässä artikkelissa ”Scientific methods and the 
moral sciences”, joka ilmestyi International Journal of Ethics -lehdessä 
vuonna 1923.212 

Valistushenkistä ja edistyksellistä Meadin ajattelussa oli hänen toi- 
veensa entistä paremman ihmisen ja minuuden kehittymisestä. Entä 
missä käytännöllisessä yhteydessä hänen moraalifilosofinen ajattelunsa 
näkyi? Totuus on, että Mead ei luonut etiikan teoriaa, sillä hän oletti, että 
ihmisten samastuessa toistensa arvoihin ja hyväksyessään ne omikseen 
yhteiskunnallisia ristiriitoja ei esiintyisi. Niinpä ei tarvittaisi myöskään 
systemaattista etiikkaa, vaan myötätunto ja poliittinen sovittelu riittäi- 
sivät viemään pahimpien karikoiden yli.213 

Yhteiskunnallisten ristiriitojen hautaaminen vaatisi luonnollisesti 
muutoksia ihmisten minuudelta, ja Mead unelmoikin kokonaan uuden- 
laisen ihmisen syntymisestä. Vuonna 1913 Journal of Philosophy, Psycho- 
logy, and Scientific Methods -aikakauslehdessä päivänvalon nähneessä 
artikkelissa nimeltä ”The social self? Mead kuvasi uuden minuuden synty- 
mistä ja vanhasta luopumista kuin klerkkimies: 


Mikäli eettisiltä päämääriltä edellytetään oletukseni mukaisesti sosiaa- 
lista luonnetta, moraalisesta harkinnasta voidaan paikantaa konflikti, 
jossa vanha minuus tai sen hallitseva osuus puhuu tiettyjen arvojen 
puolesta, kun taas toisiin tarkoitusperiin ja impulsseihin vastaavat 


211 Mead International Journal of Ethics -lehden numero 18 artikkelissaan ”The philo- 
sophical basis for ethics” vuonna 1908 (s. 311-323). Artikkeli sisältyy myös kokoelmaan SW 
(s. 82-93). 

212 Mead International Journal of Ethics -lehden numero 33 artikkelissaan ”Scientific 
methods and the moral sciences” vuonna 1923 (s. 229—247). Artikkeli on julkaistu myös 
kokoelmassa SW (s. 248—266). 

213 Se, että Mead ei luonut etiikan teoriaa, ei merkitse, ettei hänen eettisestä ajatte- 
lustaan olisi voitu väitellä tohtoriksikin, kuten John Broyer väitöskirjallaan The Ethical 
Theory of George Herbert Mead vuonna 1967. Tämä mahdollisuus on sisältynyt Meadin 
ajattelussa nähtyyn humanismiin ja filantropiaan. Samaa tutkimuslinjaa on edustanut 
Gary A. Cook väitöskirjassaan The Self as Moral Agent — A Study in the Philosophy of 
George Herbert Mead vuonna 1965. 

Moraalisen subjektin yhteiskunnallinen rakentuminen ja moraalin kulttuurievolutiivinen 
luonne on otettu huomioon molemissa töissä, mutta kummassakaan ei ole irtauduttu 
Meadin ajattelun lähilukemisesta tulkitsevammalle tasolle: keskustelemaan yleispätevän 
moraalin tarpeellisuudesta tai mahdottomuudesta — tai moraalirelativismista postmoder- 
nistien ja nietzscheläisten tapaan. Useille tutkijoille Meadin 'itse' on ollut vain hegeliläisen 
maailmanjärjestyksen ”agentti”. 

arvot nousevat vastarintaan ja löytävät puolestapuhujansa toisaalta. Se, 
mitä sanomme itsekkyydeksi, on jättää koko kenttä entisen minuuden 
edustamille arvoille. [...] Tuloksena on, että näemme ristiriitoja aiheut- 
tavat päämäärät toisten minuuksien subjektiivisina ilmauksina, ja mo- 
raalinen ongelma saa muotonsa joko itsen tai toisten ihmisten pyhittä- 
misestä. Aina kun ongelma kohdataan, sitä ei pitäisi — vaikka se onkin 
luonteeltaan sosiaalinen — ratkaista antautumalla minuuksien väliseen 
kamppailuun vaan luomalla sellainen tilanne, josta voisi emergoitua eri- 
laisia, laajempia ja adekvaatimpia persoonallisuuksia. |Assuming as I 
do the essentially social character of the ethical end, we find in moral 
reflection a conflict in which certain values find a spokesman in the old 
self or a dominant part of the old self, while other values answering to 
other tendencies and impulses arise in opposition and find other spokes- 
men to present their cases. To leave the field to the values represented by 
the old self is exactly what we term selfishness. [..] The result is that we 
state the other conflicting ends in subjective terms of other selves and the 
moral problem seems to take on the form of the sacrifice either of the self 
or of the others. Where, however, the problem is objectively considered, 
although the conflict is a social one, it should not resolve itself into a 
struggle between selves, but into such a reconstruction of the situation 
that different and enlarged and more adeguate personalities may 
emerge.]214 


Toive paremmasta ihmisyydestä ei ole ollut ominainen vain valistuksen ja 
sosialismin edustamalle edistyksellisyydelle vaan myös eksistenssifilo- 
sofioille, joiden mukaan katsotaan, että ihmisen omat valinnat ja päättä- 
väisyys kirkastavat esiin moraalisen persoonan. Erona niiden välillä on, 
että poliittisesti motivoitu yhteiskuntateoria korostaa velvollisuutta ja 
kristillisyydestä vaikutteita saanut eksistentialismi valinnanvapautta. 
Tässä katsannossa Meadin voi sanoa paikantuvan valistuneen sosialismin 
ja sartrelaisuuden välimaastoon, mutta kierkegaardilaisesta ehdottomuu- 
desta, henkilökohtaisuudesta ja valintojen autenttisuudesta hänen ajatte- 
lunsa oli kaukana. 

Mead piti etiikan perusongelmana ihmisten itsekkyyttä, ahneutta ja 
omahyväisyyttä, jotka estävät näkemästä asioita muulta kuin oman edun 
kannalta. Lisäksi hän katsoi, että ihmisyksilöiden ajautuminen toisiaan 
vastaan voitaisiin estää, jos he pidättäytyisivät kääntämästä subjek- 
tiivisia arvostuserojaan henkilökohtaisiksi konflikteiksi. Varsinainen 
Waterloo käydään kuitenkin ihmisyksilöiden sisällä ”entisen” ja ”uuden” 
minuuden kamppaillessa omien arvojen ja päämääriensä puolesta. Mead 
näyttää ajatelleen, että tie moraalisesti parempaan ihmisyyteen ja yhteis- 


214 Mead Journal of Philosophy, Psychology, and Scientific Methods -aikakauslehdessä 
numero 10 vuonna 1913 julkaistussa artikkelissa ”The social self” (s. 378-379). 

kuntaan kulkisi suvaitsevuuden ja altruismin lisääntymisen kautta. Toi- 
seuden kannalta asioita katseleva ”objektiminuus” (me) valloittaisi tällöin 
tilaa yksilöllisyyttä puolustavalta subjektiminuudelta (D. 

Luonnollisesti voidaan katsoa, ettei ihmisen minuuteen piirry risti- 
riitaa, mikäli me:n ja I:n arvot ja päämäärät ovat yhteiset ja sopusoin- 
nussa myös yleistyneen toisen (the generalized other) edustamien arvojen 
ja päämäärien kanssa. Tällainen ajatus ihmisen persoonassa tapahtuvas- 
ta muutoksesta ja paremmasta ihmisyydestä on joka tapauksessa hyvin 
haastava. Se ei ehkä ole kokonaan mahdoton toteuttaa ottaen huomioon, 
että ihmislaji on kehittynyt historiallisesti ja kehittyy edelleen aivan niin 
kuin inhinillinen kulttuurikin. Ja Mead oli olennaisesti kehitysuskoinen 
filosofi, ihmissielun insinööri ja sosiaalitieteiden alkusoittaja. 

Mutta käytännössä suuri osa yhteiskunnallisista konflikteista syntyy 
juuri sitä tietä, jota Mead halusi kulkea. Yhteisten arvojen ja päämäärien 
vaatiminen tuottaa paljon ongelmia eikä suinkaan vain ratkaise niitä. 
Yhteiskunnalliset konfliktit eivät välttämättä synny itsekkyydestä tai 
yksilöllisyyden tavoittelusta, vaan niitä esiintyy nimenomaan silloin kun 
oman edun tavoittelu ja yksilöllisyys pyritään kieltämään. Tämä saattaa 
selittää, miksi filosofit eivät ole pystyneet luomaan toteuttamiskelpoista 
kuvaa hyvästä yhteiskunnasta. Sen sijaan perusongelmaa voidaan pitää 
ratkaistuna, jos myönnetään, että mikään yhteinen ei ole perimmältään 
kovin hyvää. Suurimmat kiistat syntyvätkin yhteisomistuksesta, yhteen- 
sovittamisen pakosta ja itsemääräämisoikeuden kieltämisestä, ja juuri 
tämän merkiksi yksityiset omakotitalot ja uima-altaat ovat niin suosit- 
tuja. 

Mikäli yksilöllisyyden ja itsekkyyden kiistäminen on vastoin ihmisyy- 
den perusolemusta, kiistämisen tuloksena on paljon vaikeampia ja suu- 
rempia ongelmia kuin ne, jotka seuraisivat ihmisten yksilöllisyyden ja 
itsekkyyden tunnustamisesta. Minuudelle heitetty yhteisöllisyyden haas- 
te saattaa olla vaativampi kuin mihin ihmisten resurssit riittävät. Siksi 
oman suvaitsevuuden yliarvioiminen voi olla ihmiskunnalle vaarallista. 
Suvaitsevuus on myös filosofisesti ristiriitainen asenne, sillä se sisältää 
ristiriitaisen intention, jonka mukaisesti ihmiset sietävät joitakin ilmiöitä, 
vaikka he eivät todellisuudessa hyväksykään niitä. Suvaitseminen ei ole 
hyväksymistä vaan sietämistä vastoin todellisia asenteita. Siksi se voi 
olla perimmältään valheellista. Hyväksymään pakottaminen taas perus- 
tuisi valtapoliittiseen ohjailuun. Kaikessa karuudessaan tämä näkyi so- 
sialististen valtiokokeilujen aiheuttamassa poliittisessa, taloudellisessa ja 
moraalisessa katastrofissa, joka omalta osaltaan todisti, millä tavoin 
yhteisöllisyyden vaatiminen ja yksilöllisyyden kiistäminen olivat vastoin 
ihmisyyden perusolemusta kaikkialla, missä niitä sovellettiin. 

Itsemääräämisoikeuden kiistämisen myötä Meadin ihmiskuvasta näyt- 
tävät katoavan myös vapaus ja vastuu, ja ihminen nähdään vain yhteis- 
kunnan tai toiseuden vaatimuksiin sopeutuvana agenttina. Muutamat 

ovat tosin selittäneet Meadin ajattelua parhain päin ja vakuutelleet, että 
subjektiminuus takaa juuri sellaisen henkireiän, jonka kautta vapauden 
happi pääsee kulkemaan.215 Mutta mikäli subjektiminuuskin pitää nähdä 
edellä mainitulla tavalla elintilasta kamppailevana moraalisena trouble 
makerina, joka kilpailee yleistyneen toisen vaatimuksia vastaan, Meadin 
puolesta esitettyjä selityksiä voidaan pitää etupäässä retorisina. Yhteis- 
kuntaan ja toiseuteen kahlittu vapaus olisi perimmältään joko rajoi- 
tettua vapautta (mikä on vastoin vapauden olemusta) tai spinozalaista 
teologista vapautta, jonka vallitessa tahtomme ei voisi tahtoa toisin kuin 
tekee. Vapaus pitäisi tällöin ymmärtää kovin eri tavoin kuin liberalisti- 
sessa ja utilitaristisessa etiikassa, jossa vapaus nähdään yksilön vapau- 
tena rajoitteista ja vapautena tehdä aktiivisia tekoja. Pahimmassa ta- 
pauksessa ihmisen vapaus kutistettaisiin vapaudeksi alistua toiseuden- 
varaisuuteen, valtiojohtoisuuteen ja kuriin. 

Meadin idealismi ja vapausretoriikka sisälsivät juuri sellaisia totalita- 
rismin aineksia, jotka sikisivät hänen yliyksilöllisestä ihmiskuvastaan ja 
optimismistaan. Kehitysusko puolestaan oli osa hänen tieteisuskoisuut- 
taan, haluaan ajatella, että tieteellinen maailmankuva kykenisi ratkaise- 
maan moraaliset pulmat. Tieteisuskoisuudelle altistuminen ja siihen liit- 
tyvä moraalinen vauhtisokeus saattavat lieventää Meadiin kohdistuvia 
epäilyjä, sillä hänen voidaan ajatella toimineen hyvässä tarkoituksessa. 
Mutta hyväkään tahto ei vapauta ihmistä tieteisuskoon sisältyvästä on- 
gelmallisuudesta.216 

Mead oli ennen muuta tieteenfilosofi ja metodologi, joka korvasi syste- 
maattisen etiikan politiikalla. Hän ei johdellut politiikkasuosituksiaan 
etiikasta ja moraalista vaan tieteellisestä maailmankuvasta ja tieteelli- 
senä pitämästään ihmiskuvasta. Hän siis katsoi, että tieteellinen mene- 
telmä riittäisi hyvän yhteiskunnan luomiseen. Siihen puolestaan liittyvät 
tieteellinen keskustelu, tieteellinen ongelmienratkaisu, testaaminen, nä- 
kökulmien vertailu, vapaa tiedonkulku, 1:n takaama luovuus sekä sosi- 


215 Ks. esimerkiksi Cronkin ja Aboulafian edellä mainittuja tutkimuksia. 


216 Mead tarkasteli tieteen ja yksilön välisiä moraaliongelmia ja ihmisten sitoumuksista 
johtuvia pulmia aatehistoriallisessa esseessään ”Scientific method and individual thinker”, 
joka on julkaistu John Deweyn (et al.) toimittamassa teoksessa Creative Intelligence — 
Essays in the Pragmatic Attitude vuonna 1917 (s. 176—227). Artikkeli oli alun perin esi- 
telmä, jonka Mead piti Washingtonissa 21. — 22. huhtikuuta 1916 järjestetyssä Western 
Philosophical Associationin kuudennessatoista vuosikokouksessa. 

Kirjoitus sisältää Mead Project 2.0 -tietokannan toimittajien mukaan aineistoa, jota 
Mead esitteli vuosien 1901-1930 aikana Chicagon yliopistossa pitämissään luentosarjoissa 
nimeltä ”The Philosophy of Science”, ”Relation of Ancient Science and Philosophy”, ”Philo- 
sophy and Modern Science”, ”The History of Science”, ”Logic of the Physical Sciences”, ”The 
History of Scientific Concepts — Ancient, History of Scientific Concepts — Modern, Rationa- 
lism and Empiricism”, ”Logic of the Physical and Biological Sciences” ja ”Philosophy of 
Eminent Scientists”. Meadin aiheet ulottuivat Thaleen päivistä aina Bertrand Russellin 
aikaan asti. 

aalisten taitojen kehittäminen ja tulevaisuuden suunnittelu, jotka autta- 
vat hiomaan moraalisia ratkaisuja. Olkoonpa tämä oletus kuinka idea- 
listinen tahansa, tieteeseen sitoutuessaan ja tieteellistä maailmankatso- 
musta kannattaessaan Mead teki joka tapauksessa turvallisen valinnan, 
sillä tiede on paljon pahan ohella tuottanut myös suuren määrän hyvää. 

Mead piti tieteellistä asennettaan kuvaavana sloganina lausetta ”Laki 
on kuollut; kauan eläköön laki! [The law is dead; long live the law!]”.217 
Lain käsitteellä hän viittasi paitsi yhteiskunnallisiin lakeihin, erityisesti 
tieteen lakeihin, ja näin sanoessaan hän korosti tieteellisten teorioiden 
ikuista muuttuvuutta ja ihmisen luovan toiminnan osuutta. Meadille 
tiede oli viime kädessä inhimillisen olemassaolon muoto, ”menetelmä 
maailman ymmärtämiseksi [a method, a way of understanding the 
world]”,218 eikä häntä sikäli voida arvostella ahdasotsaisuudesta. 

Katson, että Meadin eettinen universalismi oli pitkälti hänen tieteelli- 
sen universalisminsa perua ja että molempia leimasi toiveikas hyväuskoi- 
suus. Historiallisessa katsannossa Meadin kehitysoptimismia ja tulevai- 
suudenuskoa saattoi lietsoa iloinen 1920-luku, kun taas depressiota 
lykkäsi se, että Yhdysvaltain suuri talouslama alkoi vasta vuonna 1929, 
vain kaksi vuotta ennen Meadin kuolemaa. 


3.3.5. Ajan sosiaalinen rakentuminen ja läsnäolo 


Perspektiivit ovat Meadille avaruudellisia, mutta myös ajallisia. Voidaan 
nähdä, että perspektiiviopillaan Mead halusi korvata Kantin kategoria- 
opin. Olemassaolomme peruskokemusta ja kaikkea ilmeisyyttä myötäillen 
Mead katsoi, että ihmisen elämäntilanne avautuu ajallisesti sekä mennei- 
syyteen että tulevaisuuteen. Historia ja tulevaisuus ovat aspekteja, joiden 
viitekehyksessä ihminen suuntautuu sekä taaksepäin että eteenpäin, kun 
taas niiden keskipisteessä, inhimillisen olemassaolon nykyhetkessä, val- 
litsee läsnäolo (presence). 

Tuosta inhimillisestä situaatiosta Mead kirjoitti sen olevan ”I...] jota- 
kin, joka tapahtuu ja kulkee eteenpäin [(...) something that is happening, 
going on”|.219 Hän valaisi ajatustaan myös Henri Bergsonilta (1859-1941) 
tunnetulla keston käsitteellä todeten, että 


[...] kokemuksemme on aina katoavaa kokemusta ja [...] tämä ohitse kii- 
tävä kokemus laajenee aina koskemaan myös muita kokemuksia. Se, 
mitä on juuri tapahtunut, mitä tapahtuu ja mitä ilmenee tulevaisuu- 
dessa, antaa kokemuksellemme sen omaleimaisen luonteen. Kokemus ei 


217 MT, s. 286. 
218 MT, s. 288. 
219 Mead kirjoituksessaan Henri Bergsonin vitalismista teoksessa MT (s. 300). 

ole koskaan hetkessä. Ei ole olemassa sellaista asiaa kuin puhtaan välit- 
tömyyden kokemus sinänsä. [(...) our experience is always a passing ex- 
perience, and that this passing experience always involves an extension 
into other experiences. It is what has just happened, what is going on, 
what is just appearing in the future, that gives to our experience its 
peculiar character. It is never an experience just at an instant. There is no 
such thing as the experience of a bare instant as such.]?20 


Se, että Mead antautui puhumaan läsnäolosta, hetkellisyydestä, ajan 
kulumisesta ja kestosta varsin anteliaasti, ei ole yllättävää, sillä ajan 
suhteellisuuden teema oli keskeinen hänen oman aikakautensa eksis- 
tenssifilosofioissa ja tieteenfilosofiassa. Meadin analyysia ihmisen ajalli- 
suudesta ja ajan kulumisesta voidaankin pitää tyypillisenä viime vuosi- 
sadan alkupuolen luomuksena: yrityksenä koordinoida ihmisen ajallisuus 
jonkin yhden suuren teorian alaisuuteen.221 Samantyyppisiä hankkeita 
edustivat paitsi Henri Bergsonin kehittelemä ”keston” (la duree) ana- 
lyysi, myös Martin Heideggerin Sein und Zeitissaan esittämä olemisen 
perusrakenne, Albert Einsteinin suhteellisuusteoriat ja Hermann Min- 
kowskin teoria neliulotteisesta aika-avaruudesta, johon Mead viittasi 
teoksensa The Philosophy of the Present useissa kohdissa.222 


220 MT, s. 299. Mead on viitannut Henri Bergsoniin eri puolilla tuotantoaan; eniten juuri 
kokoelmassa MT julkaistussa artikkelissaan ”Science raises problems for philosophy — 
Vitalism; Henri Bergson”. MT, s. 292-325. Mead laati myös kirja-arvion Bergsonin vuonna 
1907 ilmestyneestä L'evolution creatrice -teoksesta Psychological Bulletin -lehden nume- 
roon 4 (1907) heti kirjan tultua painosta (s. 379-384). Eniten Meadia puhutteli Bergsonin 
tässä teoksessa esiin nostama ”elämän hyöyn” (elan vita!) ajatus, jota Bergson oli tarjonnut 
eräänlaiseksi vaihtoehdoksi Darwinin evoluutioteorialle. Bergsonin teos oli hyvin suosittu 
viime vuosisadan alussa ennen uusdarvinistisen synteesin kehittämistä, ja Meadin innos- 
tusta kuvaakin se, että hän tarttui kirjaan jo ennen sen vuonna 1911 tapahtunutta eng- 
lanniksi julkaisemista. Teoksessa esiteltiin myös ”virtaamisen” (la dure) käsite, jolla Berg- 
son lähestyi ajallisuuden ongelmia. Kirjan suosiota amerikkalaisten pragmatistien keskuu- 
dessa osoittaa se, että William James oli lupautunut laatimaan englanninnokseen esipu- 
heen ennen vuonna 1910 tapahtunutta kuolemaansa. 

Meadille Bergsonin filosofiasta kelpasivat hänen näkemyksensä evoluutiosta prosessina, 
kun taas kirjailijan uskoa intuitioon hän katsoi karsaasti. Tälläkin kohden on syytä 
muistuttaa angloamerikkalaisen ja mannereurooppalaisen naturalismin eroista. Ensin 
mainittu oli pikemminkin metodologista, kun taas jälkimmäistä ovat leimanneet elämän- 
filosofiat, vitalismi ja nietzscheläisyys. Meadia kiinnostivat Bergsonissa lähinnä evolu- 
tiiviset ja havaitsemisen filosofiaan sekä todellisuuden prosessuaalisuuteen liittyvät aja- 
tukset, mutta lopultakaan Meadin suhde Nobel-palkitun kirjailijan filosofiaan ei muodos- 
tunut kovin läheiseksi. Hänen kiinnostuksensa osoittaa kuitenkin tapaa, jolla nuo saman 
aikakauden filosofit jakoivat yhteisiä teemoja. 

221 Ajan kulumisesta, kestosta ja aiheeseen liittyvistä paradokseista ks. myös teostani 
Dialoginen filosofia (2003, s. 82-86 ja 334) ja (2008, s. 87—90 ja 363). 

222 Matemaatikko Hermann Minkowskin teoria neliulotteisesta aika-avaruudesta oli 
Meadin erityisessä suosiossa ilmeisestikin siksi, että se tuki hänen omaa käsitystään 
ihmisen situaatiosta ja todellisuuden rakenteesta. Mead viittasi Minkowskiin teoksensa PP 
sivuilla 2, 9, 13, 58, 78, 82, 94, 98, 113, 145, 153 ja 155. 

Meadin käsitys ajassa taaksepäin ja eteenpäin ulottuvista perspektii- 
veistä saattaa tuoda mieleen myös Edmund Husserlilta peräisin olevat 
retention ja protention käsitteet, joita Heidegger sovelsi ihmisen elämän- 
tilanteen analyyseissään.223 Ne kuvaavat menneisyyteen ja tulevaisuu- 
teen suuntautuvia askelia, jotka sisältyvät ihmisen nykyisyyteen ja läsnä- 
oloon. Niiden valaisemina Dasein on historiallinen ja suuntautuu ”itsensä 
edelle.” (”[...] das Dasein ist ihm selbst in seinem Sein je schon 
vorweg.”).224 Myöskään Meadin käsityksen mukaan ihmisen preesens ei 
ole nyt-hetkeen pysähtynyttä vaan jatkuvasti itsensä edelle kiiruhtavaa, 
mikä vastaa Heideggerin näkemystä ihmisen ajallisuudesta. Tässä näkyy 
Meadin käsitys ajasta prosessina, jossa tulevaisuus muuttuu mennei- 
syydeksi ilman, että sen enempää tulevaisuutta kuin menneisyyttäkään 
on olemassa — ja vaikka niiden leikkauskohta, nykyisyys, voimakkaasti 
on. Korostaessaan tämän prosessin objektiivisuutta ja kaikille yhteisyyttä 
Mead ei kuitenkaan pitänyt siihen eläytymistä ja sulautumista yhtä 
välttämättömänä ajan ymmärtämiselle kuin aikaa ”sisältä päin” analy- 
soiva sekä yksilön kokemuksellista näkökulmaa välttämättömänä pitävä 
Heidegger. 

John Deweyn 70-vuotisjuhlakirjaan vuonna 1929 kirjoittamassaan 
artikkelissa ”The Nature of the Past” Mead kuvasi nykyhetken ja keston 
elävää luonnetta vertaamalla sitä menneisyyteen ja tulevaisuuteen. 
Nykyhetki ei ole menneen ja tulevan leikkauskohta eikä yhdistelmä vaan 
jotakin muuta, joka eroaa historiasta ja tulevaisuudesta niin kuin elol- 
linen kuolleesta. Hän sanoo, että ”[nlykyisyys ei ole menneisyyttä eikä 
tulevaisuutta. Ero, jonka teemme niiden välille on ilmeisestikin funda- 
mentaalinen. [The present is not the past and the future. The distinction 
which we make between them is evidently fundamental.]”.225 Hän myös 
jatkaa: ”Pitää paikkaansa, että nykyisyydessä jotakin on meneillään. 
Siinä on jatkuvuus kestossa, mutta se on nykyhetkinen jatkuvuus. [It is 
true that in this present there is something going on. There is passage 
within the duration, but that is a present passage.]”226 

Yhtä hyvin kuin Meadin kirjoittamia, nämä sanat voisivat olla läh- 
töisin Bergsonin tai Heideggerin kynästä. Erona on, että Heidegger kes- 
kittyi piirtämään kuvaa ihmisyksilön situaatiosta, kun taas Meadin 


223 Ks. Martin Heideggerin vuonna 1928 kirjaksi toimittamia Husserlin luentoja Vor- 
lesungen zur Phänomenologie des inneren Zeitbewuftseins, $ 12 ”Retention als Intentionali- 
tät” ja & 24 ”Protentionen in der Wiedererinnerung”. 

224 ”Itsensä edellä olemista” Heidegger nimitti saksankielisellä yhdyssanalla ”Sich- 
vorweg-sein” teoksessaan Sein und Zeit (1927, $ 41, s. 191-192). 

225 Mead artikkelissaan ”The nature of past” John Cossin toimittamassa teoksessa 
Essays in Honor of John Dewey vuodelta 1929 (s. 253). Artikkeli on julkaistu myös ko- 
koelmassa SW (s. 345—354). 

226 Sama. Mead kirjoitti edellä mainitussa artikkelissaan myös muistin olemuksesta ja 
sen suhteesta historiaan sekä aikakokemukseen. 

tavoitteena oli luoda yleiskuvaa koko ihmiskunnan yhteisestä aikakoke- 
muksesta, johon kaikki ihmiset voitaisiin synkronoida. 

Hanke liittyi Meadin sosiaaliseen monismiin ja hänen intersubjektiivi- 
suuden ihanteeseensa. Tässä valossa luonnollista on, ettei filosofi tullut 
kiinnittäneeksi paljoa huomiota ajan kulumisen henkilökohtaisuuteen, 
yksilöllisyyteen ja subjektiivisuuteen sekä sen vastakohtana myöskään 
diakronisuuteen eli eriaikaisuuteen, jonka mukaisesti subjektiivisesti 
koetut ajallisuuden elämykset erottavat ihmisiä toisistaan. Tämä teema 
onkin tullut tunnetuksi lähinnä erilaisuutta, vierautta ja toiseutta pohti- 
vien filosofien, kuten Emmanuel Levinasin ja Jean-Paul Sartren, kautta 
ja nykyisin sitä voidaan pitää eksistenssifilosofioiden ydinaineksena. Sen 
sijaan Mead pitkälti kiersi ne arkiset elämykset, jotka seuraavat havain- 
nosta, että aika on suhdetta toiseuteen, toisiin ihmisiin ja heidän koh- 
taamisiinsa. Mead tutki kyllä paljon ajan kulumista mutta ei ihmisten 
eriaikaisuutta, eikä hän uhrannut vaivojaan sen pohtimiselle, miten aika- 
kokemus sinänsä voi syntyä subjektien eriaikaisuudesta, kiireestä, vai- 
keuksista tavoittaa toisia ja siitä tosiasiasta, ettei aika ole synkronoita- 
vissa osaksi yhteistä aikaa. 

Mead myönsi ajan suhteellisuuden sikäli, että hänen mielestään ajalli- 
suus kytkeytyy muutoksiin ja syntyy niistä. Teosten The Philosophy of the 
Act ja The Philosophy of the Present varsin vaikeaselkoisissa pohdinnois- 
saan Mead kuvailee ajan olemusta tavalla, joka saattaa tuoda mieleen 
kirkkoisä Augustinuksen huokaukset ajan luonteesta: ”Mitä on siis aika? 
Minä luulen sen tietäväni, jos kukaan ei sitä minulta kysele. Mutta jos 
joku sitä kysyy ja tahtoisin sen selittää hänelle, minä en sitä tiedä.”227 
Mead on ollut samantapaisten päätelmien kynnyksellä yrittäessään jäl- 
jittää ajan olemusta objektiivisesti, tunnustamatta, että ainoa inhimilli- 
sesti merkityksellinen aika on subjektin aikakokemukseen ja toiseuden 
sekä todellisuuden kohtaamiseen perustuva aika. Sen sijaan Mead yritti 
piirtää aikajatkumoa viivottimella, mikä liittyi hänen haluunsa nähdä 
todellisuus objektiivisena ja rakenteeltaan yhtenäisenä kokonaisuutena, 
jatkumona, joka koostuu muutoksista sekä parempia ja runsaampia muo- 
toja kohti etenevästä kehityksestä. Nähdessään ajan näin ihminen ei ole 
kuitenkaan ajan prosessissa mukana vaan tarkkailee sitä ulkokohtaisesti 
ja objektivoivasti, siihen osallistumatta. 

Perspektiivit, uutuus, muutokset ja aika liittyvät Meadin teoriassa 
yhteen kylläkin sikäli, että ne riippuvat systemaattisesti toisistaan. 
Hänen mukaansa ihmisten minuudessa syntyvät perspektiivit tuottavat 
todellisuuteen uutta ainesta ja muutosta, mikä synnyttää kokemuksen 
ajan kulumisesta. Emergenssin myötä syntyy uusia ilmiöitä, jotka luovat 
ajallisuuden kokemuksen. Muutosten kautta tapahtumat järjestyvät 
ajallisiksi, ja ne hahmotetaan ajallisina, mutta ajallisuus ei ole vain aisti- 


227 Aurelius Augustinus Tunnustustensa XI kirjassa, ajatelma 14. 

kyvyn muoto vaan todellisuuden itsensä ominaisuus. Menneisyyteen, nyt- 
hetkeen ja tulevaisuuteen liittyvistä muutoksen paradokseista Mead kir- 
joitti tavalla, joka muistuttaa klassista Zenonin nuolen ongelmaa ja avaa 
näköalan myös siihen, miksi muutosten kautta piirtyvät esiin objektiivi- 
nen aika ja todellisuus: 


”Nyt” ja ”silloin” vastakohtaistuvat, mistä seuraa, että tausta, joka on 
muutoin merkityksetöntä niiden väliselle erolle, on varmistettu sitä 
kautta, mihin nähden ne esiintyvät. On oltava ranta, johon nähden ajan 
virta voi soljua. [The now is contrasted with a then and implies that a 
background which is irrelevant to the difference between them has been 
secured within which the now and the then may appear. There must be 
banks within which the stream of time may flow.]228 


Aika on tässä valossa tausta, jota vasten muutos tapahtuu, mutta sitä ei 
ole Meadin mukaan olemassa tapahtumista riippumattomana. Aikaa 
voidaan luontevimmin kuvata historiaksi, joka rakentuu muutosten 
tuloksena. Muutokset luovat historian, ja samalla kun yksittäiset tapah- 
tumat katoavat, niiden suhteet ja jännitteet jäävät olemaan ihmiskunnan 
yhteisenä historiana. Tapahtumat väistyvät, mutta maisema tai näyt- 
tämö, jolla ne esiintyvät, jää. 

Meadin aikakäsitys oli varmasti lähempänä Herakleitosta, jolle ”kaikki 
virtaa”, kuin Kantin transsendentaalifilosofiaa. Kantin filosofiassa aika ei 
ollut objektiivinen tai mitattava todellisuuden ominaisuus vaan koke- 
musta edeltävä ja subjektiivinen tietoisuuden aspekti. Kant ei siis pitänyt 
aikaa fysikaalisena ominaisuutena vaan katsoi, että ajallisuuden kokemus 
vallitsee tajuntamme subjektiivisten rakenteiden kautta. Sen sijaan Mead 
sanoutui irti tästä kantilaisuuden muodosta ja uskoi objektiiviseen, 
sosiaalisesti rakentuvaan aikaan, jolla on virtaava dynaaminen luonne. 


3.3.6. Jatkuvuus 


Meadin argumentaatio ei ole helpoimpia seurata, sillä hänen teksteissään 
filosofinen, fysikalistinen, historiallinen, psykologinen ja sosiologinen taso 
sekoittuivat, ja itse puheenaihe — ajallisuus — on kompleksisimpia. Pel- 
käänkin pahoin, että Mead on paikka paikoin pudonnut oman argumen- 
taationsa kärryiltä, ja monet hänen luonnehdintansa ajallisuudelle muis- 
tuttavat Hegelin määritelmää sähkölle. Samaan vaikutelmaan on usean 
muunkin uskoakseni helppo yhtyä tutustumalla Meadin myöhäisimpiin 
kirjoituksiin, joissa hän yritti yhdistellä minäkonseptionsa ja historian- 
filosofiansa eri puolia synteesiksi. 


228 Mead kirjoituksessaan ”Perspective theory of objects” teoksessa PA (s. 16). 

Toisaalta Meadin ajatus jatkuvuudesta (continuity) on helposti ymmär- 
rettävä, ja se kokoaa yhteen hänen käsityksiään ajan sosiaalisesta raken- 
tumisesta. Meadin mukaan yksilöiden välillä vallitsee jatkuva sosiaalinen 
vuorovaikutus, jossa minuutta määritellään uusiin tilanteisiin sopeutu- 
vaksi. Samaan tapaan kuin yksilöiden ja yhteiskunnan välillä on histori- 
allinen jatkuvuus, jatkuvuus vallitsee myös tosiasioiden ja arvojen välillä. 
Ongelmia muodostuu lähinnä silloin, jos ihmiset eivät usko jatkuvuuteen 
eivätkä hallittuun muutokseen vaan ajautuvat irrallisuuteen ja hetkelli- 
syyteen, joista seuraa lannistumista, kehityksen pysähtymistä ja suunni- 
telmien kariutumista. Niinpä jatkuvuuden ajatuksen takaa on helppo lu- 
kea myös edistyksellisiä poliittisia päämääriä, ja jatkuvuuden idealla on- 
kin kaiken kaikkiaan neljä eri toteutumisyhteyttä: ajallinen ja historialli- 
nen jatkuvuus, sosiaalinen jatkuvuus ihmisten vuorovaikutuksessa, tie- 
teellinen ja eettinen jatkuvuus, jossa arvostukset perustetaan tosiasioille, 
ja metafyysis-kosmologinen jatkuvuus luonnossa ja koko universumissa. 

Naturalistinen Mead etsi jatkuvuudelle esimerkkitapauksia luonnon- 
ilmiöistä. Mead ei käyttänyt juuri tätä vertauskuvaa, mutta hänen aja- 
tustaan on helppo havainnollistaa vaikkapa sateenkaaren väreillä. Aivan 
niin kuin sateenkaaren värien välillä on jatkuvuus ja on vaikea sanoa, 
missä yksi väri alkaa ja toinen loppuu, niin myös ihmisten suhteet toi- 
siinsa ovat luonteeltaan diffuuseja. Ihmisten minuudet ulottuvat toistensa 
alueelle ja ovat toisilleen läpinäkyviä. Ja samaan tapaan kuin on vaikea 
sanoa, missä kohden kiehuva vesi muuttuu kaasuksi veden höyrystyessä, 
on vaikea vetää myöskään yksilön ja yhteiskunnan rajaviivaa. Epäile- 
mättä se on olemassa, mutta sen esiinsaanti on vaikeaa. Juhlalliseen ja 
julistavaan sävyyn Mead kirjoitti: 


Jokainen meistä muuttaa jossakin mielessä sitä sosiaalista järjestystä, 
johon kuulumme. Jo elämämme saa aikaan sen, ja me itse muutumme 
jatkaessamme matkaamme. Sosiaalisessa maailmassa on aina toimintaa 
vastauksena taantumukselle. Tämä jatkuva rakentamisprosessi on arvo- 
kas, ja ainoa olennainen imperatiivi, jonka tiedän, on se, että tämän 
olennaisen sosiaalisen prosessin on pakko jatkua. Sen täytyy jatkua jo 
siksi, että kaikkien onni on tärkeämpää kuin yksilön onni, mutta koska 
olemme mitä olemme, meidän täytyy jatkaa sosiaalisina olentoina, ja 
yhteiskunta on olennainen yksilölle aivan samoin kuin yksilö on olennai- 
nen yhteiskunnalle. [We are all of us in some sense changing the social 
order in which we belong; our very living does it, and we ourselves change 
as we go on; there is always action to answer to reaction in the social 
world. That process of continuing reconstruction is the process of value, 
and the only essential imperative I can see is that this essential social 
process has got to go on — the community, on the one hand, and the selves 
that make up the community. It has to continue not so much because the 
happiness of all 15 worth more than the happiness of the individual but, 
being what we are, we have to continue being social beings, and society is 

essential to the individual just as the individual is essential to society. 
That relationship has to be kept up, and the problem is how the essential 
social values involved can be maintained.]229 


Meadin mukaan elämme jo nykyajassa ollessamme siinä historiassa, joka 
muutaman vuosikymmenen kuluttua näyttää ajan patinoimalta ja van- 
hentuneelta, menneisyydeltä, joka on viety historiankirjoihin. Tämän kai- 
ken harmonian keskellä luonnollinen osa sen kulkua on myös ajallisuuden 
rikkoutuminen ja säröytyminen. 

Meadin ajallisuus- ja toimintakäsityksestä vuonna 1972 tutkimuksel- 
laan G. H. Mead on Time and Action väitellyt George Cronk kirjoittaa 
ajan kulumiseen liittyvästä jatkuvuuden ja epäjatkuvuuden kokemuk- 
sesta todeten niiden olevan ”dialektisesti” tekemisessä toistensa kanssa: 


Jatkuvuutta itseään ei voida kokea, ellei se rikkoudu. Tämä merkitsee, 
että jatkuvuus ei voi olla tietoisuuden kohteena, jos se ei ongelmallistu, 
ja ongelmalliseksi jatkuvuus tulee epäjatkuvuutta tuottavien tapahtu- 
mien tuloksena. Jatkuvuus ja epäjatkuvuus (emergenssi) eivät siten ole 
vastakohtia vaan dialektisia napoja (vastavuoroisesti riippuvaisia todel- 
lisuuden tasoja), jotka synnyttävät kokemuksen itsensä. [Continuity it- 
self cannot be experienced unless it is broken; that is, continuity is not an 
object of awareness unless it becomes problematic, and continuity be- 
comes problematic as a result of the emergence of discontinuous events. 
Hence, continuity and discontinuity (emergence) are not contradictories, 
but dialectical polarities (mutually dependent levels of reality) that 
generate experience itself. ]230 


Cronkin ajatuksessa painottuu, että myös säröytyminen, rikkoutuminen 
ja uutuuden ilmaantuminen olivat keskeisiä Meadin näkemyksille ajan 
kulumisesta ja kestosta. 

Saman totesi John Dewey Meadin teokseen The Philosophy of the Pre- 
sent kirjoittamassaan esipuheessa, jossa hän korosti ajan kulumisen riip- 
puvuutta muutoksesta, poikkeamista ja vertailukohdista. Hän havain- 
nollisti Meadin näkemystä Charles Peircelta poimimallaan ajatuksella: 


Kuten Peirce sanoi, ”on äärimmäisen vaikeaa kiinnittää huomiota koke- 
ei ole mitään, johon voisimme rinnastaa niitä, ja ilman vertailukohtaa 
ne eivät herätä huomiota...” [It is,” Peirce said, ”extremely difficult to 
bring our attention to elements of experience which are continually pre- 


229 Mead esseessään ”Moral behavior and reflective thinking” (ote opiskelijan luento- 
muistiinpanoista), PA, s. 460—461. 

230 George Cronk Internet Encyclopedia of Philosophyn Mead-artikkelissaan otsikon 
”Emergence and temporality” alla. 

sent. For we have nothing in experience with which to contrast them; and 
without contrast, they cannot excite our attention...”].231 


Pitäneekin paikkaansa, että tulevaisuutta olisi vaikeaa erottaa nykyhet- 
kestä ja menneisyydestä, aivan niin kuin uutuutta olisi vaikeaa tunnistaa 
uudeksi ilman emergenssiin sisältyvää ennalta-arvaamattomuutta ja yllä- 
tyksellisyyttä. Aiheuttaessaan muutosta ja katkaistessaan jatkuvuuden 
emergenssi luo ajallisuuden kokemuksen. Emergenssi, aika ja uuden 
aineksen ilmaantuminen ovat siten yhtä ja samaa ajallisuuden puuta, 
mikä toi Meadin näkemykset lähelle romanttis-filosofisia ajatuksia to- 
dellisuuden kehittymisestä. Jatkuvuuteen syntyvät poikkeukset ja haa- 
rautumiset eri oksiin tekevät mahdollisiksi sekä biologisen että kulttuu- 
risen evoluution. 

On syytä huomata, että Meadin visioiden tärkein merkitys ei ollut 
(myöskään hänen omana aikanaan) niiden tieteenfilosofisissa puolissa, 
vaan ne rajoittuivat lähinnä historianfilosofian ja yhteiskuntafilosofian 
piiriin. Tässä mielessä Meadin ajattelu oli edustavasti modernia, ja hänen 
tekstikatkelmiensa kautta piirtyy helposti karrikatyyri ”paluuta tulevai- 
suuteen” suunnittelevasta tiedemiehestä, joka puntaroi ajan olemusta 
tiimalasi tai taskunauris kädessään. Tässä asiayhteydessä ei ole myös- 
kään voitu välttyä tahattomilta komiikan vaikutelmilta, jotka sisältyvät 
tiettyjen ajatuskulkujen ilmeisyyteen. Mead esimerkiksi kirjoitti, että 


[e]mergentti, silloin kun sitä ilmenee, löydetään aina menneisyydestä 
seuranneena, mutta ennen ilmaantumistaan se ei määritelmänsä mu- 
kaan seuraa menneestä. [The emergent when it appears is always found 
to follow from the past, but before it appears it does not, by definition, 
follow from the past.]232 


Tämäntapaiset itsestäänselvyydet saattavat näyttää hersyviltä, ja Mea- 
din kohtaamat aikaparadoksit voivatkin herättää lukijoissa sympatiaa. 
Etsimättä mieleen tulee kuva tieteeseen vihkiytyneestä oppineesta, joka 
yrittää löytää ajan ja historian olemuksen samaan tapaan kuin alke- 
mistit yrittivät valmistaa laboratorioissaan kultaa. Mead oli nähdäkseni 
juuri sellainen tiedemies, joka omassa tutkijankammiossaan jatkoi men- 
neisyyden ja tulevaisuuden yhteenhitsaamista ja jonka meidän oma 
aikamme päästää mielellään viisaan lepoon. 

Toisaalta Meadin näkemyksillä yhteiskunnallisesta jatkuvuudesta on 
ollut relevanssia myös nykyajan sosiaalipsykologiassa. Esimerkiksi blu- 
merilaiselle koulukunnalle 'jatkuvuudella' on ollut tärkeä merkitys. 


231 Charles Peirce John Deweyn muistikuvan mukaan Meadin teoksen The Philosophy of 
the Present esipuheessa (1932, s. xxxviii). 


282 PP, s. 2. 

3.3.7. Mead historianfilosofina 


Monien historiantutkijoiden tavoin Mead erotti toisistaan historian ta- 
pahtunat ja historiantulkinnan. Hänen mielestään historia piirtyy eteem- 
me yllätyksiä sisältävänä jatkumona, joka toisinaan katkeaa kääntyäk- 
seen uuteen ja ennalta arvaamattomaan suuntaan. Lisäksi jokainen 
sukupolvi kirjoittaa oman historiansa, eli historian merkitys vaihtelee tul- 
kitsijoista riippuen. 

Menneisyyden, nykyisyyden ja tulevaisuuden suhteista puolestaan 
avautuu tulkintojen ja vaikutusyhteyksien sikermä, jossa menneisyyttä 
tulkitaan paitsi menneisyyden itsensä, myös nykyhetkeen ja tulevaisuu- 
teen liittyvien odotusten kautta. Samoin menneisyyttä, nykyhetkeä ja 
tulevaisuutta koskevat ajatukset vaikuttavat nykypäivään ja siihen, 
millaiseksi tulevaisuus muodostuu. Vaikka aika ja historia ovatkin objek- 
tiivisina olemassa, historiantulkinta on aina subjektiivista ja riippuvaista 
kuhunkin ajanhetkeen liittyvistä näköaloista. Tämän historianfilosofisen 
ja hermeneuttisen ajatuksensa Mead maalasi lukijoiden eteen humanis- 
tille ja julistajalle tyypillisellä laajalla pensselillä. 

Mead näyttää yhtyvän Hegeliltä lähtöisin olevaan sekä J. V. Snell- 
manin ja italialaisen uushegeliläisen idealistin, Benedetto Crocen (1866— 
1952), kehittelemään näkemykseen, että historiantutkimuksen kohde ei 
ole menneisyys sinänsä vaan nykyisyyteen sisältyvä menneisyyden ulot- 
tuvuus. Lisäksi nykyisyys ohjaa menneisyyden tulkintoja niin voimak- 
kaasti, että mitään lopullista historiaa ei voida saavuttaa, vaan historia 
kirjoitetaan ajasta aikaan yhä uudelleen. Romanttista ja panteistista 
idealistifilosofia Friedrich von Schellingiä (1775—1854) käsittelevässä 
artikkelissa, joka on julkaistu teoksessa Movements of Thought in Nine- 
teenth Century, Mead kirjoitti ihmiskunnan historiasta näin: 


Huomaamme, että jokaisella sukupolvella on erilainen historia: että se 
on osa koneistoa, jossa jokainen sukupolvi luo oman historiansa. Eri- 
lainen Caesar ylittää Rubiconin, ei vain jokaisen historiankirjoittajan, 
vaan myös sukupolven myötä. Tämä merkitsee, että katsoessamme 
taaksemme näemme erilaisen menneisyyden. Kokemus on samantapai- 
nen kuin vuorikiipeilijällä. Kun hän katsoo taakseen jäänyttä ja ylittä- 
määnsä maisemaa, hänen edessään avautuu aina erilainen näköala. 
Samaan tapaan menneisyys muuttuu jatkuvasti, kun katsomme sitä eri 
kirjailijoiden ja sukupolvien silmin. Siksi vain tulevaisuus ei ole uutta, 
vaan myös menneisyys on uudenlaista. [We find that each generation 
has a different history, that it is a part of the apparatus of each gene- 
ration to reconstruct its history. A different Caesar crosses the Rubicon 
not only with each author but with each generation. That is, as we look 
back over the past, it is a different past. The experience is something like 

that of a person climbing a mountain. As he looks back over the terrain 
he has covered, it presents a continually different picture. So the past is 
continually changing as we look at it from the point of view of different 
authors, different generations. It is not simply the future which is novel, 
then; the past is also novel. ]233 


Tekstipassuksen tyyli osoittaa, että naturalistisessa Meadissa asui myös 
idealistinen historianfilosofi. Hänen idealisminsa ei ollut tosin metafyy- 
sistä vaan pelkästään asenteellista. Se oli puhdasta ihanteellisuutta, opti- 
mistisuutta ja kehitysuskoisuutta, jonka nauttima luottamus oli Meadin 
taholta niin ilmeistä, että filosofian historiaa huonostikaan tuntevien on 
mahdotonta olla näkemättä jälkiä, jotka paljastavat Meadin yhteydet 
saksalaiseen historianfilosofiaan. 

Idealisminsa johdosta Mead oli kuitenkin vaarassa syyllistyä histori- 
oitsijoiden synneistä syvimpään, toisin sanoen presentismiin, jonka mu- 
kaisesti menneisyys upotetaan osaksi nykyaikaa ja sitä tulkitaan nykyi- 
syyden teatterikiikarin läpi. Tällöin historian tapahtumia helposti vääris- 
tellään, ja mennyt aika alkaa näyttää turvalliselta lintukodolta; onhan se 
jo elettyä elämää, jonka lopputulokset ovat tiedossa, eikä siihen enää liity 
sellaisia epävarmuustekijöitä, jotka tosiasiassa leimaavat jokaista kulu- 
vaa nykyaikaa. Toinen Meadin historiakäsitystä varjostava uhka oli hä- 
nen teleologiseen ajatteluunsa liittyvä lopputulosharha, jonka mukaisesti 
historian tapahtumia arvioidaan niiden lopputulosten eikä prosessien 
perusteella. Ja kolmantena vaarana asiassa väijyy anakronismin helma- 
synti, eli asioiden ja ilmioiden kuvaaminen aikakauteen kuulumattomilla 
käsitteillä. 

On hyvin harvinaista, että samassa henkilössä voi yhdistyä etevä 
tieteenharjoittaja, poliitikko ja hyvä historioitsija. Oletettavasti myös 
Mead olisi voinut luoda tieteenharjoittajan toimensa ohella uraa pikem- 
minkin poliitikkona kuin historiallisten tosiasioiden kirjurina. Silti on 
mahdollista sanoa, että Meadissa yhdistyi hämmästyttävällä tavalla 
naturalistinen ja edistysuskoinen systeemifilosofi, valistusfilosofinen ja 
humanistinen yhteiskuntateoreetikko, moderni tieteenfilosofi ja idealisti- 
nen sekä romanttinen visionääri, jonka henkeäsalpaavissa siveltimen- 
vedoissa havisevat niin hegeliläisen maailmanhengen kuin beethoveni- 
laisen harmonian haaveet. 

On luonnollisesti selvää, että Meadin käsittelemän ongelmakentän 
kautta avautuvat kaikki hermeneuttisen tieteenfilosofian kysymykset. 
Sen kautta näyttäytyy tulkitsevan filosofian ja filosofisen tulkitsemisen 
ihmeellinen maa. Huomattava kuitenkin on, ettei Mead kehitellyt aja- 
tuksiaan historiantutkimusta tai ihmistieteitä koskevaksi metodologiaksi, 


233 Mead kirjoituksessaan ”The romantic philosophers — Schelling” teoksessa MT (s. 116- 
117). 

vaan ne jäivät lähinnä edifioivaksi, suuntaa antavaksi filosofiaksi, jonka 
tehtävänä on pohtia etäisyyksiä, mittasuhteita ja asteita ja korottaa tär- 
keinä pidettyjä asioita potenssiin. Merkittävimpänä ihmisen olemassaoloa 
koskevana johtopäätöksenä voidaan pitää Meadin havaintoa, että histo- 
riantulkinta on ajasta aikaan vaihtelevaa, että historiankirjoitus sinänsä 
on osa historian prosessia ja että nykyisyydessä tapahtuva historiantul- 
kinta myös luo tulevaisuutta ja menneisyyttä. Ihminen on itseään ja his- 
toriaansa luova sekä tulkitseva olento. 

Mikäli Meadin aikakäsityksistä ja historianfilosofiasta erottuvan vii- 
sauden haluaisi esittää elämänfilosofisessa muodossa, se voisi koskea 
nykyhetkessä elämisen tärkeyttä. Ihmisethän eivät voi elää sen enempää 
menneisyydessä kuin tulevaisuudessakaan vaan ainoastaan nykyisyy- 
dessä. Turhia viisastelematta voi sanoa, että ne, jotka elävät menneisyy- 
dessä, ovat kuolleet, ja ne, jotka elävät tulevaisuudessa, eivät ole koskaan 
eläneetkään. 


3.4. MENETELMÄOPILLINEN LUOJA JA UUDISTAJA 


Meadin ajattelulla ja symbolisella interaktionismilla on ollut suuri vaiku- 
tus paitsi merkityksenteoriaan, havainnonfilosofiaan ja historianfilosofi- 
aan, myös ihmis- ja yhteiskuntatieteiden metodologiaan. Meadilla oli 
useita kosketuskohtia käytännön yhteiskuntapolitiikkaan, ja kiintoisaa 
onkin, millaiseksi hänen käytännöllinen antinsa sosiaalitieteille muodos- 
tui. Filosofisuudestaan ja teoriapitoisuudestaan huolimatta Meadin ajat- 
telu oli erittäin pragmaattista ja yhteiskuntapoliittisesti painottunutta, 
joten ei ole ihme, miksi se on osoittautunut hyvin soveltamiskelpoiseksi. 

Kuten tunnettua, Mead itse ei jättänyt jälkeensä selvärajaista koulu- 
kuntaa mutta ei myöskään riitoja siitä, mitä symbolinen interaktionismi 
on. Edelleen hänen vaikutuksensa ovat luettavissa useista sosiologian ja 
sosiaalipsykologian metodiopeista ja luonnollisesti myös siitä arkiymmär- 
ryksestä, johon Meadin käsitys vuorovaikutuksesta minuuden synnyttä- 
jänä on ulottunut. 

Nimeltä mainittuja teorioita, jotka ovat hyödyntäneet Meadin ajattelua 
ja symbolista interaktionismia, ovat erilaisten minäkuvakartoitusten Ii- 
säksi rooliteoria, viiteryhmäteoria, sosiaalisen poikkeavuuden leimaamis- 
teoria, sosiaalisen vuorovaikutuksen dramaturginen lähestymistapa ja jo 
edellä viittaamani etnometodologia. Koetankin tämän pääluvun lopuksi 
jatkaa Meadin ajattelun virittämää tieteenfilosofista ja eettistä pohdintaa 
ihmis- ja yhteiskuntatieteiden menetelmiä koskevasta näkökulmasta. Ih- 
mistieteillä tarkoitan tässä yhteydessä eritoten psykologiaa, sosiologiaa ja 
sosiaalipsykologiaa mutta myös humanistisia tieteitä sekä eräitä moni- 
tieteellisiä tieteenaloja, kuten lääke- ja hoitotieteitä, joiden piirissä ihmi- 
nen on mukana sekä tietävänä subjektina että tutkimusten kohteena. 

3.4.1. Rooliteoria 


Rooliteoriassa Meadin ajatus rooleihin samastumisesta on otettu todesta, 
kun on muotoiltu käsitystä, että on olemassa muiden odotuksista koos- 
tuva sosiaalisen toiminnan kaava, joka määrää yksilön käyttäytymistä. 
Eräät rooliteoriaa hyödyntäneet tutkijat ovat kohdistaneet huomionsa 
siihen, miten yksilöt havaitsevat rooliodotukset ja suhtautuvat niihin, kun 
taas toiset ovat keskittyneet rooliodotusten ja -kuvioiden muotoutumiseen. 

Mead ei itse määritellyt roolin käsitettä kovin tarkkarajaisesti, mutta 
hän oli kiinnostunut nimenomaan roolinotosta ja rooleihin samastumi- 
sesta. Tuskin olisi väärin sanoa, että sana ”rooli” oli hänelle uusi, kiehtova 
ja muodikas käsite, jonka 1900-luvun alkupuolen sosiaalitiede oli otta- 
massa käyttöön. Itse sana juontaa juurensa ranskan kielen sanasta ”röle”, 
joka puolestaan perustuu pientä rullaa tarkoittavaan latinankieliseen 
sanaan. Antiikin teatterissa sillä tarkoitettiin kerälle käärittyä pieni- 
kokoista paperilappua, josta näyttelijät voivat lukea vuorosanansa, ja 
myöhemmin roolin käsitteellä onkin erotettu näyttelijät heidän esittä- 
mästään osasta. Mead puolestaan oli kiinnostunut liittämään henkilön ja 
hänen roolinsa vahvasti yhteen, sillä hän ajatteli, että ihmisen minuus 
perustuu roolinottoon. Hänen mukaansa minuuden pitää tulla sosiaalista 
rooliaan vastaavaksi. Mead lausui roolin ottamisesta ja persoonasta näin: 


Persoona on persoonallisuus, koska hän kuuluu yhteisöön: koska hän 
ottaa tuon yhteisön instituutiot osaksi omaa käyttäytymistään. Hän 
omaksuu sen käyttämän kielen ilmaisuvälineeksi, jonka kautta hän saa 
persoonallisuuden, minkä jälkeen hän kaikkien muiden jäsenten edusta- 
mien erilaisten roolien ottamisen prosessissa saa yhteisön jäsenten 
asenteet. [A person is a personality because he belongs to a community, 
because he takes over the institutions of that community into his own con- 
duct. He takes its language as a medium by which he gets his personality, 
and then through a process of taking the different röles that all the others 
furnish he comes to get the attitude of the members of the community.]234 


Tällainen käsitys rooleissa olemisesta on nykyisen rooliteorian kannalta 
hyvin vaativa, sillä siinä ihmisen persoonallisuus liitetään häneltä odo- 


234 MSS, s. 162. Meadin käyttämästä ilmaisusta ”language as a medium” tuskin kannat- 
taa innostua liikaa, vaikka jaottelusta ”kieleen universaalina ilmaisukeinona” ja ”kieleen 
kalkyylina” onkin tullut osa analyyttisen kielifilosofian tapaa tulkita kaikkea filosofiaa. 
Kieli ei ollut Meadille kulkuneuvo vaan persoonallisuuden osatekijä. 

Roolin käsitteen uutuudesta kertonee se, että Meadin painetuissa teoksissa sanasta 
”Tooli” on käytetty sanan ranskankieliseen juureen perustuvaa muotoilua ”röle”. Sana- 
tarkka käännös Meadin käsitteestä ”furnish” olisi puolestaan ”kalustaa”, mikä vie aja- 
tukset lähelle nykyaikaista roolikalustuksen ideaa — eikä suinkaan turhaan. 

tettavaan käyttäytymiseen niin kiinteästi, ettei väliin jää edes ilmaa. 
Tämä puolestaan kytkee roolin käsitteen lähelle normia. 

Sen sijaan nykyaikainen rooliteoria on korostanut roolien tiedosta- 
mista ja reflektiota. Ensinnäkin (1) on erotettu toisistaan roolit, jotka ovat 
olemassa esimerkiksi eri ammattikuntia koskevina rooliodotuksina, ja 
roolit, joita yksittäiset toimijat onnistuvat esittämään rooleissa ollessaan. 
Yksilöllisten suoritusten tuloksena syntyy hyvin erilaisia tulkintoja esi- 
merkiksi poliisin roolista, vaikka rooli sinänsä onkin melko selväpiir- 
teinen. Kukaan tuskin silti ajattelee, että vahvimmankaan rooliinsa 
hukuttautujan pitäisi muuttua roolinsa mukaiseksi esittäen poliisin 
roolia yötä päivää: sekä vapaa-aikanaan, työssään että aviovuoteessaan. 
Rooliodotuksia sisältävissä tilanteissa, kuten ammateissa toimiessaan, 
ihmiset vievät rooleihin samastumisen läpi vaihtelevasti: pyrkien määrit- 
telemään oman tilanteensa vallitsevien rooliodotusten keskellä, valitse- 
maan kannaltaan oikean tai hyödyllisen roolin, muokkaamaan omaa roo- 
liaan ja esitystään tarpeen mukaan sekä yrittämällä myös vaikuttaa 
yleisesti vallitseviin rooliodotuksiin ja -kuvioihin. 

Toinen (2) tärkeä erottelu vallitsee roolien ja normien välillä. Siinä, 
missä normi on lainsäädännöllinen vertauskuva, rooli perustuu teatterin 
maailmaan. Näennäisestä kaukaisuudestaan huolimatta normin käsite 
seuraa kiinteästi roolin käsitettä. Keskeinen ero on, että normin käsite 
keskittää huomion yksilön ja hänen yhteisönsä väliseen käyttäytymiseen 
edellyttäen yksilöiltä yhdenmukaista käytöstä, kun taas roolin käsite 
kiinnittää huomiota ryhmien keskinäisiin suhteisiin ja niihin poikkeuk- 
siin, joita yksilöt tekevät yleisistä säännöistä. Siinä, missä normit va- 
laisevat samanlaisuutta, roolit valottavat odotusten sävyttämää hyväk- 
syttyä erilaisuutta. Normit seuraavat kuin hai laivaa roolin käsitettä 
myös siksi, että roolikonflikteista ja rooliodotusten rikkomuksista lange- 
tetaan usein rangaistuksia, aivan niin kuin esitysten onnistumisista puo- 
lestaan seuraa palkintoja. Vakavaksi asian tekee se, etteivät sanktiot ole 
aina vain vertauskuvallisia. 

Mead näytti joka tapauksessa liittävän roolinoton ja normeihin samas- 
tumisen niin vahvasti yhteen, että hänen ajatteluunsa perustuvassa var- 
haisessa symbolisessa interaktionismissa roolit ja normit nyöritettiin 
kiinteästi toisiinsa. Toisaalta myös tällaista ajattelutapaa voidaan ym- 
märtää, sillä ihmiset tulevat usein rooliensa kaltaisiksi tunnistamatta 
sen enempää normien ja roolien ohjaavaa vaikutusta kuin omaa itseään 
roolien ja normien alta. Kiintoisaa onkin, miten lähelle yhteiskunnan 
rooliodotuksia ja normeja ihmiset sallivat oman persoonansa muovautua, 
ja katoavatko rajat oman itsen ja roolien väliltä jossakin vaiheessa koko- 
naan. Keskeistä on tällöin se, missä vaiheessa nuo rajat piirtyvät esiin, 
jos ne ovat syntyäkseen. 

Eroa minuuden ja omaksutun roolin välillä on myöhemmin kuvattu 
roolietäisyyden käsitteellä. Vaikka Meadin ajatus roolin ja persoonan 

yhtymisestä voi olla kuvauksena myös tosi, se ei tee reflektiivistä tutki- 
musta tarpeettomaksi vaan korostaa kriittisen asennoitumisen merki- 
tystä sekä tieteessä että arkielämässä. Roolit on tärkeää tunnistaa, mi- 
käli halutaan välttää joutumista niiden vangeiksi. 

Yhden selityksen siihen, miksi Mead katsoi ihmisten olevan pitkälle 
rooliensa muovaamia, tarjoaa se, että hän ajatteli roolin käsitteestä toisin 
kuin nykyinen rooliteoria. Hänelle roolin käsite palveli pikemminkin 
kielifilosofian lingvistisenä apuvälineenä, jonka tehtävänä oli perustella 
semanttista universalismia, eikä se siten liittynyt normeista kiinnostu- 
neeseen sosiologiaan. Rooli voidaankin ymmärtää joko käsitteenä, joka 
kuvaa keinotekoista ja ulkopuolelta annettua tehtävää, tai (Meadin ta- 
paan) käsitteenä, joka kuvaa ihmisen situaatiota eli olemisemme perus- 
tilannetta. Myös monet eksistenssifilosofit ovat ajatelleet, että ihminen on 
aina väistämättä jossakin roolissa, vaikka se ei olisikaan hänen toivei- 
densa eikä todellisen minuutensa mukaista. 


3.4.2. Viiteryhmäteoria 


Meadilta vaikutteita saaneessa viiteryhmäteoriassa on paneuduttu siihen, 
miten yksilöt tulkitsevat ryhmiä, joihin he kuuluvat. Viiteryhmäteorioita 
sanotaan myös sosiaalisen vertailun teorioiksi, ja niissä tutkitaan, millä 
tavoin yksilöt vertaavat tilannettaan eri ihmiskategorioihin ja kuinka nuo 
ryhmät vaikuttavat heidän asenteisiinsa ja käyttäytymiseensä. 

Myös Mead tunnisti ja tunnusti eri ryhmien erot ajatellessaan, että 
ihmisen minuus kehittyy täysin ”vain mikäli hän ottaa sen jäsentyneen 
sosiaalisen ryhmän asenteet, johon hän kuuluu [only in so far as he takes 
the attitudes of the organized social group to which he belongs]”.235 
Maininta saattaisi kuulostaa painostavalta, ellei siitä alleviivattaisi 'sosi- 
aalisten ryhmien jäsentyneisyyttä?. Juuri tämän viiteryhmäteoria onkin 
halunnut nostaa esiin korostaessaan, kuinka tärkeänä ihmiset kokevat 
sen, että he kuuluvat oikeaan ryhmään. Niinpä viiteryhmäteoreetikot 
pyrkivät selvittämään, miten yksilöt lukevat itsensä osaksi sellaista ryh- 
mää, jonka jäsenillä on hänen itsensä kanssa samankaltaisia ominai- 
suuksia. Viiteryhmäksi sanotaan ihmisiä, joiden odotuksista rooli muo- 
dostuu ja joiden kanssa käytävän vuorovaikutuksen tulosta roolikäyttäy- 
tyminen on. 

Käytännössä viiteryhmät voivat olla hyvin epämääräisiä, kuten rik- 
kaat, köyhät, hyvinvoivat, pahoinvoivat, ystävät, kollegat, suomalaiset tai 
sukulaiset, ja eri ominaisuuksista voi yhteisten nimittäjien perusteella 
muovautua roolikasautumia, joissa tärkeimmät roolit klusteroituvat muo- 
dostaen yksilölle vertaisryhmän. Jos roolikasautuma muodostaa ristirii- 


235 MSS, s. 155. 

dattoman kokonaisuuden, voidaan puhua roolitasapainosta; muussa ta- 
pauksessa taas rooliristiriidoista. Rooliristiriitoja esiintyy, jos sama ihmi- 
nen joutuu useiden ristiriitaisten rooliodotusten kohteeksi, mikä puoles- 
taan voi johtua ristiriitaisista roolikasautumista ja jäsenyyksistä eri viite- 
ryhmissä. Esimerkiksi tiedeyhteisö saattaa odottaa professorilta puolueet- 
tomuutta ja sitoutumattomuutta taloudellisiin intresseihin, kun taas yli- 
opiston hallinto odottaa hänen pystyvän myymään tiedettä ja hankki- 
maan sitä kautta rahaa yrityksiltä. Pursiseura luottaa hänen osallistuvan 
viikonlopun regattaan, kun taas hänen perheensä odottaa malttamatto- 
masti lähtöä pyhäpäivän piknikille, joten ei ole ihme, jos huolenaiheita ja 
ristiriitoja riittää. 

Viiteryhmäteoroiden mukaista on erottaa rooli ja status toisistaan. 
Alan uranuurtaja Robert K. Merton (1910-2003) otti viiteryhmän käsit- 
teen käyttöön roolimalleja koskevassa työssään, jossa hän tutki lääketie- 
teen opiskelijoiden sosialisaatiota. Roolilla viitataan siihen, mitä lääkäri 
tekee, ja statuksella siihen, mitä lääkäri on. Rooli on tällöin lääkäriltä 
odotettu käyttäytyminen, kun taas status on asema, jota hän esittää.236 
Viiteryhmäteorioissa on todettu, että ryhmien vaikutus yksilöihin voi olla 
huomattava, vaikka ryhmien ja yksilöiden välillä olisi etäisyyttä ja vaikka 
ihmiset eivät olisi ryhmissä fyysisesti läsnä. Internetin, joukkotiedotuk- 
sen ja sosiaalisen median vaikutuksia analysoiva tutkimus on vahvis- 
tanut viiteryhmäteoroiden jo 1960-luvulla saavuttamia tuloksia, mikä 
osoittaa, kuinka kauaskantoista meadiläinen vuorovaikutuksen analysoi- 
minen on ollut. 


3.4.3. Sosiaalisen poikkeavuuden teoria 


Sosiaalisen poikkeavuuden teoria ja tutkiminen olivat pitkään symbolisen 
interaktionismin varaan perustettujen vuorovaikutusteorioiden suosi- 
tuimpia sovellutusyhteyksiä. Poikkeavuuden teorioissa tutkittiin, miten 
yhteiskunta ensin leimaa tietyt teot poikkeaviksi ja kuinka yksilöt tämän 
tuloksena reagoivat muiden arvioihin sekä joissakin tapauksissa sovel- 
tavat poikkeavuuden leimoja myös itseensä. 

Poikkeavuuteen liittyy leimautumista, jolla voidaan tarkoittaa ensin- 
näkin erilaiseksi erottumista ja toiseksi myös yksilön taipumusta käyttäy- 
tyä hänelle määritellyn roolin mukaisesti. Tyypillistä on, että varsinkin 


236 Roolimallin käsitteen käyttöönotosta ja ”itseään toteuttavan ennusteen” käsitteen 
määrittelystä tunnettu Robert K. Merton piirsi roolin ja stauksen välille tiukan eron muun 
muassa teoksessaan Social Theory and Social Structure (1968). Merton sai vaikutteita 
myös Meadilta, ja hän laati Meadin teoksista Mind, Self, and Society ja The Philosophy of 
the Act arviot Isis-nimiseen lehteen (1935, vol. 24, s. 189-191 ja 1940, vol. 31, s. 482-483). 
Ne sisältyvät Peter Hamiltonin vuonna 1992 toimittamaan kokoelmaan George Herbert 
Mead - Critical Assesments, vol. 1 (s. 15-16 ja 32-33). 


201 


pienillä paikkakunnilla, joilla elämäntavan tarkkailu on yleistä, julkisuu- 
dessa eniten näkyviltä henkilöiltä, kuten lääkäreiltä, opettajilta ja pas- 
toreilta odotetaan roolinsa mukaista käytöstä niin työtehtävissään kuin 
uimarannoillakin. Erilaisilta vaikuttavat ihmiset taas leimataan helposti 
homoiksi, saitureiksi, työtä vieroksuviksi, tärähtäneiksi tai ainoastaan 
”erikoisesti pukeutuviksi”. Mikäli ihmiset alkavat itse uskoa huhuihin, 
juoruihin ja mielipiteisiin, joiden mukaisesti he havaitsevat itsestään aja- 
teltavan, rooli voi muuttua osaksi heidän identiteettiään. Tässä onkin 
kohta, jossa Meadin symbolinen interaktionismi ja sosiaalisen poikkea- 
vuuden teoria murtuvat irti toisistaan. 

Meadin ajatus roolin muuttumisesta osaksi identiteettiä on sinänsä 
valaiseva ja selitysvoimainen, mutta sosiaalisen poikkeavuuden teorioissa 
sitä voidaan pitää lähinnä varoittavana esimerkkinä. Leimautuminen voi 
nimittäin johtaa myös kielteiseen roolin oppimiseen ja sisäistämiseen, 
kuten sellaisen rikoksesta tuomitun tapauksessa, joka alkaa itsekin us- 
koa ympäristönsä negatiivisiin käsityksiin itsestään ja jonka paluu nor- 
maaliin elämään vaikeutuu ympäristön langettamien leimojen vuoksi. 
Meadiläisesti ajatellen hän ottaa suhteessa itseensä ne asenteet, jotka 
hän päättelee toisilla ihmisillä olevan, ja näin myös poikkeavuus vah- 
vistuu. Yhteiskunnan normit ja asenteet voivat tuottaa poikkeavuutta 
rajaamalla normeja rikkoneet ulkopuolelleen, ja tällaista poikkeavuuden 
sisäistämistä ja oppimista sanotaan sekundaariseksi poikkeavuudeksi. 

Arkipäiväisen ja viattomalta näyttävän esimerkin tarjoaa luottohäiriö- 
merkintöjen keruu ja kaupustelu, jonka mukaisesti yksityinen firma käyt- 
tää suurta valtaa pitämällä sinänsä mitättömistä ja usein vain pieneh- 
köistä maksuhäiriöistä rekisteriä. Tällaiselle mustalle listalle päätyminen 
merkitsee pahimnillaan sitä, ettei kertarikkeeseen syyllistyneelle ihmi- 
selle myönnetä jatkossa sen enempää puhelinliittymiä, lainoja kuin 
vuokra-asuntojakaan. Yksi maksamatta jäänyt lasku voi siis tuhota ihmi- 
sen koko elämän ja käynnistää vilppikierteen, jolloin kontrollijärjestel- 
män seuraukset pikemminkin tuottavat häiriökäyttäytymistä kuin estä- 
vät tai vähentävät sitä. 

Normisosiologian näkökulmasta häiriökäyttäytymistä pidetään usein 
vain ongelmallisena normien rikkomisena, mutta funktionalistisesti aja- 
tellen myös rikkomusten paikantamisella ja rikkoneiden nimeämisellä 
voidaan katsoa olevan jokin tehtävä yhteiskunnassa, esimerkiksi synti- 
pukkien osoittaminen. Tämä ohjaakin pohtimaan ”normaalina” ja ”oike- 
ana” pidetyn asemaa yhteiskunnassa: kuinka oikeutettuja tai epäoikeu- 
denmukaisia valtaa käyttävien tahojen ylläpitämät rooliodotukset ovat, 
mihin yhteiskunnan pyrkimykset vaatia yksilöiltä tietynlaista käyttäyty- 
mistä perustuu ja miksi yksilöiden pitäisi noudattaa enemmistöjen valin- 
tetut lait puolestaan mitään muuta kuin kansan enemmistön, talou- 
dellisten vallankäyttäjien tai diktaattorien mielipiteitä? 

Vaikka Mead vaikuttaakin yhtenäiskulttuurin puolestapuhujalta, hä- 
nen käsityksensä demokraattisesta ja tasa-arvoisesta yhteiskunnasta 
kääntävät pois ainakin osan häntä kohti osoittavista syytösten seipäistä. 
Ajattelihan Mead alun alkaen niin, että yhteiskunnan tulisi olla oikeu- 
denmukainen ja tasapuolinen. Hänen sosiologinkatseensa pyrki luonnos- 
telemaan sellaista yhteiskuntaa, jossa poikkeavuus ei ensinkään erottuisi 
tai leimautuisi poikkeavuudeksi, ja näyttöä tästä antaa hänen käsi- 
tyksensä moneen ryhmään kuulumisesta. Voidaankin sanoa, että Mead 
ajatteli erilaisuudesta ja poikkeavuudesta melko eri tavalla kuin sosi- 
aalisen poikkeavuuden teorioita kehitelleet sosiologit, sillä hän oli ensi- 
sijaisesti makrotason ilmiöistä kiinnostunut yhteiskuntafilosofi. 

Vaikka erilaisuuteen ja poikkeavuuteen liittyvä normien rikkominen 
onkin sosiaalisen poikkeavuuden teorioiden ja normisosiologian näkö- 
kulmasta vain ”epäonnistunutta sosiaalistumista”, se voi olla myös nor- 
mien kokemista epäonnistuneiksi. Niinpä huomion kiinnittäminen pelk- 
kään poikkeavuuteen on havaittu viime vuosikymmeninä ideologiseksi 
tavaksi tehdä tutkimusta. Vaikka sosiaalisen poikkeavuuden teoriat pyr- 
kivätkin olemaan kriittisiä ja reflektiivisiä, ne korostavat käyttäytymisen 
valtavirtoja sekä tuottavat itse tuota poikkeavaksi erottautumista ja 
sopeutumisen sekä normalisoimisen painetta. Niinpä teorioita on jou- 
duttu täydentämään ja korjaamaan kiinnittämällä huomiota valtakult- 
tuurien omaan rakentumiseen sekä pohtimalla, kuinka valtakulttuurit 
itse luovat poikkeavuutta aiheuttavia normeja omalla enemmistökäyttäy- 
tymisellään. Tämän merkiksi monet vähemmistöistä kiinnostuneet tutki- 
jat eivät enää sano itseään mielellään vähemmistötutkijoiksi vaan ironi- 
sesti enemmistötutkijoiksi, jotka pyrkivät porautumaan kriittisesti siihen, 
millaisia esimerkiksi etniset tai seksuaaliset valtakulttuurit ovat omassa 
roolien rakennustyössään. 


3.4.4. Vuorovaikutuksen dramaturginen lähestymistapa 


Pisimmälle symboliseen interaktionismiin liittyvää roolien käsittämis- 
tapaa on kehitellyt kanadalaissyntyinen ja Chicagon yliopistossa vuonna 
1953 tohtoriksi väitellyt Erving Goffman (1922—1982), joka tunnetaan 
yksittäisistä tilanteista ja läsnäolon sosiaalisista hetkistä kiinnostuneena 
mikrososiologina. Goffman käsitteli ihmisten kasvokkaisia vuorovaikutus- 
tilanteita ja toimintalogiikoita, joita ihmiset noudattavat arkielämässään. 
Hän siis sovelsi Herbert Blumerilta saamaansa sosiaalisen vuorovaiku- 
tuksen ideaa ja tulkintakehikkoa yksilöiden välisiin kohtaamisiin tavalla, 
joka muistuttaa myös strukturoituneita sosiaalisen vaihdon teorioita. 
Goffman ei kuitenkaan pitänyt kiinnostuksensa kohteena ensisijaisesti 
ihmisen tajuntaa ja merkityksiä, kuten Harold Garfinkel, vaan hän piti 
analyysiensä kohteena ja mittakaavana ihmisille syntyviä sosiaalisia 

tilanteita. Meadilta ja Blumerilta on lähtöisin Goffmanin rakkaus mi- 
nuutta koskeviin kysymyksiin ja inhimillisen toiminnan ilmaisulliseen 
(expressive) sekä vaikutelmia tuottavaan (impressive) luonteeseen. 

Ensimmäisessä laajaa huomiota saaneessa teoksessaan The Presen- 
tation of Self in Everyday Life (suom. Arkielämän roolit) vuodelta 1956 
Goffman esitteli ”dramaturgisena” tunnetun ajattelutapansa, että maail- 
ma on teatteri, jonka näyttämöllä ihmiset esittävät minuuttaan. Tällai- 
nen sovellus onkin varsin luonteva, sillä teatterialan sanasto sopii lähes 
sellaisenaan symbolisen interaktionismin rooliteoriaan. Goffmanin ajatus 
on, että sosiaalisuus koostuu läsnäolosta näyttämöllä, jossa näyttelijöiden 
pitää antaa itsestään roolin mukainen vaikutelma yleisön seuratessa 
näytöstä. Goffmanin dramaturgiassa keskeiseksi nousee vaikutelmien 
hallinta (impression management), jonka tehtävänä on taata esitysritu- 
aalien onnistuminen ja estää roolikömmähdykset eli lipeämiset rooliodo- 
tuksista. Sosiaalisen elämän perusperiaatteeksi muodostuu tällöin häm- 
mennyksen välttäminen, jolloin näyttelijän kyvyllä korjata ja selittää pois 
erehdyksiään on yhtä tärkeä merkitys kuin yleisön halukkuudella hyväk- 
syä rooleistaan livenneiden mokaajien yritykset pelastaa omat kasvonsa. 
Juuri tästä sai nimensä Goffmanin teosta edeltävä artikkeli ”On face- 
work”, joka käsittelee ”kasvotyötä”.237 Kasvojen säilyttämisen kannalta 
tärkeää rituaalissa on uskottavuus, jolla näyttelijä sitoutuu roolinsa läpi- 
viemiseen, sillä kömmähdysten anteeksiantaminen on mahdollista vain 
yleisöltä ja kanssanäyttelijöiltä saatujen täydentävien esitysten kautta. 
Tässä mielessä roolit ja vuorovaikutus hahmottuvat seremoniaksi, jonka 
onnistunut läpivienti koetaan yhteisen edun mukaiseksi ja suorastaan 
pyhäksi asiaksi. 

Esimerkiksi lentoemännän täytyy ennen koneen lähtöä viedä läpi 
turvaohjeita koskeva rituaalinsa, ja vaikka se monien matkustajien mie- 
lestä saattaakin näyttää naurettavalta, he mukautuvat noudattamaan 
ohjeita ja suhtautuvat ymmärtäväisesti matkustamohenkilökunnan huo- 
lehtimiseen, sillä onhan kyseessä kaikkien lentokoneessa olevien turvalli- 
suus. Tai ministerin, joka on unohtanut paperille kirjoitetun puheensa 
kotiin, sallitaan lausua avajaissanansa päästään ja hieman tavallista 
lyhyemmin, sillä tämänkaltaisen ymmärtäväisyyden kautta tärkeä tilai- 
suus voidaan pelastaa, säästytään pitkältä esitykseltä sekä vauhditetaan 
siirtymistä kahvinjuontiin. Sen sijaan yhtä suopeasti ei varmastikaan 
suhtauduta syrjintää julkisesti vastustavaan virkamieheen, jonka paljas- 
tetaan kertoneen rasistisia vitsejä saunaillassa, eikä ymmärtäväisyys 
ulotu kovin helposti myöskään pörssiosakkeita omistavaan kommunistiin, 


237 Ks. Erving Goffmanin artikkelia ”On face-work” vuodelta 1955 hänen kokoelmateok- 
sessaan Interaction Ritual — Essays on Face-to-Face Behavior (1967). Toisin kuin Emma- 
nuel Levinas, Goffman katsoi, että kasvot eivät heijastele sisäistä minuutta, vaan ne luo- 
daan sosiaalisessa vuorovaikutuksessa, jossa ihmiset pyrkivät ”säilyttämään kasvonsa”. 

veropetoksesta kiinni jääneeseen verovirkailijaan, haureudentekoon syyl- 
listyneeseen pappiin tai työttömän roolissa oleskelleeseen hämärien hom- 
mien tekijään. 

Heidän tapauksissaan kyse on vahvoista rooleista, joista pois putoa- 
minen merkitsee usein katastrofaalista kasvojen menetystä. Roolityön ja 
vaikutelmien hallinnan epäonnistuminen kyseenalaistaa myös Goffmanin 
käsityksen, että kaikki sosiaalinen oleminen koostuu vain rooleista. On 
kysyttävä, eivätkö esimerkiksi työttömyys tai Goffmanin ”stigmoiksi” 
määrittelemät238 ominaisuudet, kuten fyysiset vammat, ole myös ominai- 
suuksia tai asemia. Vaikka niihin liittyy tietty tulkintarepertuaari, jonka 
mukaisesti yleisö ja kanssanäyttelijät tuottavat minuuden esityksiä, ne 
kantavat mukanaan myös yksilöllisiä ja sosiaalisia faktoja. Goffman näyt- 
tääkin unohtaneen minäkonseptiostaan kokonaan sen toisen puolen, eli 
meadiläisittäin ilmaistuna 'itsen' tai 77:n”, sekä korostaneen vain sosiaali- 
seen olemiseen liittyvää objektiminuutta, 'me:tä”. Asiaa ei korjaa edes se, 
että Goffman ajatteli ihmisten aika ajoin vetäytyvän rooleistaan ”taka- 
näyttämölle”, yksityisyyden piiriin lataamaan akkujaan sekä valmistele- 
maan uutta esitystä. Hänen mukaansa myös privaatin alueella ihminen 
vetää vain uutta roolia eikä ihminen ole sosiaalisessa mielessä muuta 
kuin rooleista koostuva kokonaisuus. Goffmanin käsityksen mukaan mi- 
tään aitoa, varsinaista tai todellista minuutta ei ole olemassa, ja ristirii- 
toja yksilö voi sovittaa lähinnä vaihtamalla keskustelun ja vuorovaiku- 
tuksen kehyksiä (frames), toisin sanoen siirtämällä tai uudelleenmääritte- 
lemällä puheenaiheita asiayhteydestä toiseen esimerkiksi sen perusteella, 
haluaako hän ilmaista vakavan näkemyksensä leikin varjolla tai ha- 
luaako hän ottaa leikinlaskun vakavasti.239 

Entä voiko ihmisen minuus olla — tai voidaanko sitä uskottavasti kuva- 
ta — vain kyseisenlaisena naamioleikkinä yhteiskunnallisen systeemin ja 
sosiaalisen kontrollin tarjoamissa rakenteissa? Sosiaalisen vuorovaiku- 
tuksen dramaturgisesta lähestymistavasta valottuu, että välimatka mi- 
nän esitysten ja todellisen minän välillä kasvaa. Sama ongelma sisältyi 
myös Meadin ajatteluun, ja onkin vaikeaa uskoa, että ihminen olisi pelk- 
kä kokoelma naamioita, jotka hän on saanut ulkopuoleltaan. Vaikka ihmi- 
set sosiaalisessa vuorovaikutuksessa ovat aina välttämättä myös esi- 
tyksen kaltaisessa tilanteessa, on muistettava, että naamarin takana ly- 
myilee väistämättä jokin tiedostava itse, jonka olemassaolosta todistaa 
juuri itsensä esittäminen. Onpa esitys kuinka todenmukainen tai valheel- 
linen tahansa, naamion takana oleva minuus joka tapauksessa määrittää 
roolisuoritusten laatua ja vastaavuutta omien asenteiden sekä mielipitei- 


238 Erving Goffman teoksessaan Stigma — Notes on the Management of Spoiled Identity 
(1963). 

239 Erving Goffman teoksessaan Frame Analysis — An Essay on the Organization of 
Experience (1974). 

den kanssa. Tässä mielessä Goffmanin dramaturginen lähestymistapa pi- 
tää hengissä transsendentaalisen egon ajatusta myös vastustaessaan sitä. 

Normisosiologiaa Goffmanin teoriointi puolestaan lähestyy herättäes- 
sään kysymyksen siitä, millä ehdoin vuorovaikutuksen katastrofeja ja 
mullistuksia yritetään estää ja mitä tapahtuisi, mikäli vuorovaikutuksen 
osapuolet lopettaisivat teatterin ja pudottautuisivat pois rooleistaan. 
Goffmanin näkökulmaa on mahdollista lukea yhteiskuntateoriana, joka 
korostaa sosiaalisten tilanteiden määräävää vaikutusta, kiistää yksilöi- 
den voivan täysin hallita itseään ja pitää rooleista poikkeamista yhteisön 
kokonaisedun vastaisena. Mutta sitä ei voida pitää makrososiologiana 
sikäli, että Goffman ei uhrannut vaivojaan yhteiskunnan rakenteiden 
pohtimiselle, kuten Mead, joka paneutui myös talouden ja poliittisen 
vallan ilmenemismuotoihin ja yhteiskunnallisen oikeudenmukaisuuden 
kysymyksiin. Goffmanin teoria ei myöskään selitä, miksi ihmiset yli- 
päänsä ovat toistensa kanssa tekemisissä, suostuvat esittämään jotakin 
ja antautuvat näytelmään, jossa vallitsee jatkuva riski kasvojen mene- 
tyksestä. Helpompaa kai olisi elää omana itsenään vailla turhaa teatteria 
ja siihen liittyvää draamaa. 

Parhaimmillaan Goffman on ollut nähdäkseni niissä tutkimuksissaan, 
joissa hän on onnistunut rekonstruoimaan näkemäänsä sosiaalista teatte- 
ria järkiperäiseksi toiminnaksi ja identiteettien rakentamisen teknii- 
koiksi sekä käsikirjoituksiksi. Etevän esimerkin Goffmanin kenttätyöstä 
tarjoaa vuonna 1961 julkaistu ja neljästä esseestä koostuva teos Asylums 
(suom. Minuuden riistäjät), jossa hän tarkastelee noin 7 000 potilaan mie- 
lisairaalaa lähinnä sen asukkien näkökulmasta sekä suhtautuu epäile- 
västi sairaalalaitoksen julkilausuttuihin tehtäviin ja tarkoituksiin. Tässä 
teoksessaan Goffman tavallaan ennakoi Michel Foucault'n myöhempiä 
valtakritiikkejä. Kirjansa pohjalta Goffmania on usein luonnehdittu ”arki- 
elämän taitavaksi kuvaajaksi” tai ”kyvykkääksi esseistiksi”,240 mutta 
omasta mielestäni hänen ansionsa eivät typisty pelkkiin tarkkoihin ha- 
vaintoihin tai retorisesti loistokkaisiin kuvauksiin. Hänen tutkimustensa 
pyrkimyksenä oli myös paljastaa yhteiskunnan laitosten julkilausuttujen 
tavoitteiden sekä niiden tuottamien tulosten välinen ristiriita. 

Minuuden riistäjissä hänen analyysiensä kirkkaus näkyi jo ”totalitaa- 
risten yhteisöjen” piirteiden määrittelynä ja luettelointina, mutta teo- 
reettisesti erityisen merkittäviä ovat kuvaukset siitä, kuinka mielisairaa- 
lan hoidokeilta riisutaan ihmisarvo viemällä heiltä mahdollisuus osoittaa 
omaa persoonaansa pukeutumisella ja miten heiltä otetaan pois kaikki 
yksityisyys, eli juuri se ”backstage”, jolla ihminen voisi koota itseään. 
Ajatus siitä, millä tavoin potilaaksi määritelty henkilö sidotaan jatkuvan 
tarkkailun kohteena olemiseen, tuo elävästi mieleen analyysit, joita Mic- 


240 Erik Allardt Erving Goffmanista teoksessaan Sosiologia I (1987, s. 61) ja Robert M. 
Farr teoksessaan The Roots of Social Psychology (1996, s. x). 

hel Foucault esitti ihmisten elämää läpivalaisevasta vankilasta, Panopti- 
conista, teoksessaan Surveiller et punir (suom. Tarkkailla ja rangaista). 

Goffmanin nerokkuus näkyi paitsi vastarinnan ja puolustautumisen 
eri muotojen kuvauksina, myös siinä, ettei hän tuominnut suoraan myös- 
kään vallan kahvaan joutuneita työntekijöitä. Sen sijaan hän piti laitok- 
sissa toimivan henkilökunnan käyttäytymistä seurauksena sellaisesta 
järjestelmästä, joka pysyy yllä ja uusintaa itseään antamalla työnteki- 
jöille jonkin verran enemmän valtaa kuin hoidokeille sekä peittämällä 
periaatteelliset ongelmat käytännön vaikeuksien kanssa kamppailemi- 
seen ja arkipäiväiseen selviytymiseen. Voisi nähdä, että juuri tällä tavalla 
poliittinen hallitseminen yleensäkin tapahtuu, kun vallankäyttäjät laitta- 
vat ihmisryhmät riitelemään keskenään voidakseen jatkaa oman hyvin- 
vointinsa rakentamista. Goffmanin ja Foucault'n tapaisten yhteiskunta- 
taistellut yhteiskunnassa esiintyvää valheellisuutta vastaan ja luonut 
edellytyksiä epäeettisen vallankäytön arvostelulle. Siten se on toteuttanut 
myös Meadin alkuperäisiä tavoitteita kansanvaltaisesta ja tasa-arvoisesta 
yhteiskunnasta. 

Vuorovaikutusteorioiden pohjustaman roolin käsitteen valossa on help- 
poa löytää lisää esimerkkejä roolien käyttämisestä vallan välineinä. Var- 
sinkin terveydenhuolto ja koulumaailma muodostavat ideologisia laitok- 
sia, joissa rooleihin hukuttautumalla paetaan tai liioitellaan valta- sekä 
vastuukysymyksiä ja luodaan näennäisoikeutuksia kielto-, käsky- ja lupa- 
normeille. Kuuluminen oikeaan ryhmään ei ole vain sosiaalisia normeja 
perustava asia, vaan sillä on myös virallisformaalit ilmenemismuotonsa, 
kun keinotekoisesti luotuja rooleja käytetään hyväksi puolustettaessa 
ammatillisia etupyrkimyksiä yhteiskunnan laitoksissa. 

Tavanomaisimpia ovat koulutukseen liitetyt pätevyys-, kelpoisuus- ja 
soveltuvuusehdot. Esimerkiksi psykologin ammatti on tarkoin rajattu 
tiettyjen pätevyysehtojen mukaiseksi. Psykologinvirkoihin muilta kuin 
psykologin virkatutkinnon suorittaneilta on pääsy kielletty, vaikka psyko- 
login ammattikäytäntöä voisi hoitaa ja hoitaakin jokainen myötäelämi- 
seen sekä elämäntilanteiden ymmärtämiseen kykenevä ihminen, joka voi 
antaa vertaisapua lähimmäisilleen. Keinotekoista rooliin linnoittautu- 
mista sanotaan roolijäykkyydeksi, ja sen motiiveina ovat usein pyrki- 
mykset suojella oman ammattikunnan taloudellista toimeentuloa. Siihen 
liittyvää roolin rajaamista alaspäin edustaa esimerkiksi aineenopettajan 
kasvatustieteellisten opintojen vaatiminen kaikilta lukioissa ja peruskou- 
lujen yläasteilla opettavilta. Tämän mukaan sen enempää kasvatustietei- 
den kuin filosofiankaan professori ei ole kelpoinen toimimaan lukioiden 
tai yläasteiden opettajana, jos hän ei ole suorittanut mainittua opinto- 
kokonaisuutta tai ryömi takaisin yliopiston pulpettiin lukemaan peda- 
gogisia kurssikirjojaan loppuun. Tällainen roolin rajaaminen ei tosin 
suuntaudu enää hierarkkisesti alaspäin, eikä sillä varjella alikvalifioitu- 

neiden tai epäpätevien rekrytoitumista virkoihin, vaan kyseinen kiusan- 
teko on roolin rajaamista ylöspäin, jolloin virkaan nähden yliansioitu- 
neilta henkilöiltä vaaditaan suoriutumistasonsa alittavia näyttöjä. Rimaa 
madalletaan tällöin niin, että muutoin sen ylittävät hakijat eivät enää 
mahdu sen alta, eikä 43 numeron jalkaa saada 39 numeron kenkään. 

Ammatillisia ja vallan käyttöön liittyviä etupyrkimyksiä pönkitetään 
usein vastuukysymyksillä ja uhkauksilla siitä, mitä voi tapahtua tai ketä 
syytetään, jos jotain ikävää tapahtuu, esimerkiksi psyyken potilas tekee- 
kin itsemurhan tai opettaja paljastuu pedofiiliksi. Niinpä rooli, eli ihmi- 
seltä odotettu käyttäytyminen, ja hänen asemansa pyritään lukkimaan 
toisiinsa symmetrisesti, jolloin ihmiset helposti panssaroituvat roolei- 
hinsa. Lopputuloksena lääkäreiltä vaaditaan hallinnollista hyväksyntää, 
ja vastuukysymysten kiertämiseksi lääkärit tukkivat potilaiden suut 
pillereillä ajatellen, että onpahan ainakin hoidettu tavalla, josta on resepti 
todisteena. Koulujen rehtorit ja opetuslautakunnat taas palkkaavat vain 
muodollisesti päteviä opettajia, vaikka he olisivat kuinka huonoja, koska 
muotoseikkojen taakse suojautuminen vapauttaa omasta vastuusta. Täl- 
lainen juridinen ja ennakoltavaikuttavuuden ajatussuhteeseen perustuva 
varautuneisuus ei ole kaikkein luovuutta herättävimpiä ja kannusta- 
vimpia, sillä se perustuu pelkoihin ja siten pikemminkin halvaannuttaa 
kuin aktivoi luottamusta ja vastuunottoa. 

Roolit voivat perustua myös muihin kuin hankittuihin ominaisuuksiin. 
Roolin ja aseman vastatessa toisiaan kyseessä on asemarooli, jonka voi 
hankkia ja johon voi pätevöityä, kun taas muuttumattomina pidetyt omi- 
naisuudet, kuten sukupuoli, muodostavat statusroolin, johon joudutaan 
ilman omaa mahdollisuutta vaikuttaa asiaan. 

Roolien ja asemien välistä rajaa käydään esimerkiksi silloin kun arvi- 
oidaan sairaanhoitajan, terveydenhoitajan ja lääkärin keskinäisiä tehtä- 
viä sekä asemaa. Heidän toimintansa liittyy yhtä kaikki potilaiden paran- 
tamiseen ja hoitamiseen, ja heiltä myös odotetaan pitkälti samanlaista 
käytöstä potilaita kohdattaessa, toisin sanoen rooliodotukset ovat hyvin 
samanlaisia, mutta heidän asemansa organisaatiossa on muodollisesti 
erilainen. Läheisesti toisiaan muistuttavissa rooleissa toimivat henkilöt 
ovatkin usein pyrkineet korostamaan asemiensa välisiä eroja erilaisilla 
statusesineillä ja roolikalustolla, kuten valkoisilla takeilla, otsapeileillä 
tai stetoskoopeilla — tai kuten armeijassa, arvomerkeillä ja mitaleilla, 
jotka ovat eräänlaisia miehille sallittuja koruja. 

Hitler puolestaan ymmärsi voivansa erottua lukuisia kenraaleitaan 
tärkeämmäksi vain sitä kautta, että hän riisui oman julkisivunsa kaikista 
arvomerkeistä ja piti vain yhden, joka killui myös monen monen muun 
tavallisen pulliaisen rintapielessä, ja loi sitä kautta mielikuvan johtajan 
kuulumisesta kansaan. Kuten havaitaan, Meadin käsitys rooleista ulottuu 
koko nykyaikaisen sosiologian ja sosiaalipsykologian alueelle, ja sillä on 
ollut huomattava vaikutus ihmistutkimuksen koko kenttään. 

3.5. BEHAVIORISMIN JA EMPIRISMIN 
KRIITIKKO 


Mead ilmaisi vastenmielisyytensä mittaavaa ja määrällistä ihmistutki- 
musta kohtaan jo nuorena tutkijana vuonna 1894 pitämässään esitel- 
mässä ”The Problem of Psychological Measurement”.2!! Hänen arvoste- 
lunsa ei ollut vain menetelmäopillista, vaan sillä oli myös valtaan liittyvä 
tiedepoliittinen merkitys. Halullaan irtautua empirismistä Mead osoitti 
samoja pyrkimyksiä kuin kiinnostuksellaan ryhmiä, vähemmistöjen 
integroimista ja rauhantyötä kohtaan. Kyseessä oli yritys soveltaa tieteen 
mahdollisuuksia ihmisten hyvinvoinnin, yhteisymmärryksen ja itse- 
ymmärryksen lisäämiseen. Toisella tavalla sanottuna hänen tähtäimes- 
sään oli se, miten tiede syntyy elämismaailmasta ja miten tieteellisen 
tiedon pitäisi palautua takaisin tutkittujen ihmisten yhteyteen. 

Behavioristisessa tutkimuksessa ihmisen toimintaa pyrittiin redusoi- 
maan eli palauttamaan käyttäytymisosiinsa, ja käyttäytymistä tutkittiin 
ärsykkeistä ja reaktioista muodostettujen mallien avulla. Tällaisen tutki- 
musotteen kautta ihmisten mielekäs toiminta typistettiin koejärjestelyi- 
hin sisältyvien oletusten mukaiseksi käyttäytymiseksi. Myös behavio- 
rismin oma nimi tulee englannin kielen sanasta ”behaviour”, joka mer- 
kitsee *käyttäytymistä?. Meadin ajattelun näkökulmasta ihmistä ei pitäisi 
eristää luonnollisesta ympäristöstään, eikä tietoista toimintaa pitäisi 
typistää pelkästään ”käyttäytymiseksi”, vaikka se tieteellisiä analyyseja 
varten saattaakin näyttää joskus tarpeelliselta. Ongelmiksi muodostuisi- 
vat tutkimuksen esiteoreettiset ja ideologiset oletukset, jotka koskevat 
ihmisen olemusta. 


3.5.1. Behavioristisen metodologian arvostelua 


Tutkimuksen, tutkittavien ihmisten ja heidän taustaehtojensa suhteita 
voidaan tarkastella yleisenä tieteenfilosofisena ongelmana. Mikäli tutki- 
muksen kohteena ovat tiettyjen henkilöiden myöntymisen ja kieltäyty- 
misen (tai hyväksymisen ja torjumisen) reaktiot sekä tavoitteena on mita- 
ta ja eritellä kokeessa saatavia tuloksia, pitäisi aina selvittää ja määri- 
tellä, mitä kunkinlaisilla reaktioilla tarkoitetaan tutkimuksessa ja mitä 
niihin liittyvät ärsykkeet ja vastaukset merkitsevät tutkittaville ihmisille. 


241 Esitelmä ”The Problem of Psychological Measurement”, jonka Mead piti Yhdysvaltain 
Psykologisen Yhdistyksen kokouksessa, on julkaistu yhdistyksen kokoelmateoksessa Pro- 
ceedings of the American Psychological Association vuonna 1894 (s. 22—23). 

Niiden määritteleminen puolestaan ei ole mahdollista ilman laadullisia 
kriteerejä. Nykyisessä tieteenfilosofiassa on varsin laajalti päädytty johto- 
päätökseen, että myös empiirinen tutkimus sisältää laadullisia tekijöitä 
ja tutkittavien ihmisten merkityksenantoon sekä maailmankuvaan liitty- 
viä oletuksia. Niinpä moraalisen vastuunsa tunnustava tutkimus edellyt- 
tää näiden seikkojen julkilausumisen, ellei niitä ole sitten kerta kaikki- 
aan operationaalistettu ja käytetty arkiuskomusten mukaisesti. Juuri täl- 
laisten ontologisten perusteiden täsmentämisen ja lausumisen kautta tie- 
teellinen ajattelu kuitenkin erottuu arkiajattelusta. 

Vasta tutkittavien ihmisten maailmankuvan ja merkityskonstituution 
valossa voidaan ymmärtää sinänsä irrallisilta näyttäviä reaktioita. Näin 
ajatellessaan Mead oli varmastikin oikeassa ja paljon aikaansa edellä. 
Erottuakseen tieteeksi tieteen pitäisi paljastaa — paitsi maailmassa luon- 
nostaan vallitsevat konventiot, tavat ja uskomukset — myös tutkijoiden 
omat aatteelliset ja tottumustenvaraiset sitoumukset sekä asenteelliset 
taustaehdot. 

Koska behaviorismin arvostelulla on ollut huomattavaa merkitystä 
myös nykyisen tieteenfilosofian kannalta, koetan havainnollistaa aihet- 
tani parilla esimerkillä, joiden kautta voi piirtyä esiin, miten ihmis- 
käsitysten filosofinen tarkasteleminen motivoituu käytännön tutkimus- 
tilanteista. Näin voidaan paremmin ymmärtää, minkälaisiin ongelmiin 
Meadin ja myöhemmän symbolisen interaktionismin esittämä behavioris- 
min arvostelu on pyrkinyt vastaamaan. 


ESIMERKKI 1. Eräs ihmisten seksuaalista käyttäytymistä tutkiva opis- 
kelija keräsi tutkielmansa aineistoa lomakehaastattelulla. Hänen tarkoi- 
tuksenaan oli selvittää, perustavatko tutkittavat henkilöt seurustelusuh- 
teensa ja seksuaalikäyttäytymisensä luottamuksen varaan, ja niinpä 
hän tarjosi kyselykaavakkeensa vastausvaihtoehdoiksi ”kyllä” ja ”ei”. 

”Kyllä”-vastausten vertailu osoitti kuitenkin suullisissa jälkihaastatte- 
luissa, että tutkittavat ihmiset olivat ymmärtäneet kysymyksen kovin 
eri tavoin. Eräille ”luottamus” merkitsi uskollisuutta parisuhteessa, kun 
taas toiset katsoivat, että sehän se vasta luottamusta on, kun pystyy 
puolisonsa tai seurustelukumppaninsa tietämättä harjoittamaan seksiä 
mahdollisimman monen kanssa! 

Vastausten tilastollinen käsittely alkoi näyttää hyödyttömältä, sillä 
lomakkeella saatujen, keskenään samanlaisilta näyttävien ”kyllä”-vas- 
tausten takana saattoi piillä perin juurin erilaisia käsityksiä aina alkaen 
kristillisestä avioliittoihanteesta päätyen kaiken kattavaan promiskui- 
teettiin. Rasti oli samassa ruudussa, mutta vastausten taustalla vallitsi- 
vat täysin erilaiset maailmankuvat ja arvostukset. Niinpä myös tilasto- 
käyrien piirtely suoraan vastausten tuottamista tuloksista olisi antanut 
todellisuudesta harhaanjohtavan kuvan. 

Tässä valossa ihminen on ”the machine that goes ding”, ja pitäisi vain 
tietää, mitä ”ding” tarkoittaa. Mutta kyseinen esimerkki voidaan ymmär- 
tää myös metodologisena kritiikkinä. Sen kautta näkyy, miten tärkeää 
olisi ottaa huomioon koko se maailmankuva ja merkitysyhteys, josta 
tutkittavat ihmiset antavat reaktionsa tai vastauksensa. Niinpä jokin 
puolistrukturoitu teemahaastattelumenetelmä olisi tällaisen tutkimus- 
aiheen kohdalla luotettavampi kuin pelkkä kysely. Laadullisen menetel- 
män käyttöä puoltaa se, että haastatteluissa ihmisten reaktioita voitaisiin 
”lukea” meadiläisesti suoraan heidän eleistään, ja voitaisiin tehdä myös 
tarkentavia lisäkysymyksiä. Merkitykset valkenisivat vuorovaikutuk- 
sessa symbolisen interaktionismin perusajatuksen mukaisesti, ja voitai- 
siin puhua jopa tutkijoiden ja tutkittavien välisestä ”kumppanuudesta”, 
kuten innostuneimmat laadullisten tutkimusmetodien soveltajat. 

Todellisuudessa ”luottamusta” ei ylipäänsä pitäisi tutkia kyseisellä 
tavoin suoraan tiedustelemalla. Tehokkaampi tapa niin määrällisessä 
kuin laadullisessakin tutkimuksessa olisi selvittää ja arvioida asenteita 
kiertoteitse: salaamalla tutkimuksen todelliset tarkoitukset tai antamalla 
peiteinformaatiota tutkimuksen tehtävästä. Mikäli tutkittavat henkilöt 
eivät tiedä tutkimuksen tarkoituksia, heidän todelliset mielipiteensä 
voidaan saada esiin ilman, että he pyrkivät sensuroimaan, muokkaa- 
maan, korostamaan, vähättelemään tai värittämään omia näkemyksiään 
tai sovittamaan niitä tutkijoiden mahdollisiin odotuksiin. Ihmisten anta- 
maa omaa todistusta omasta asemastaan ei yleensä pidetä tutkimukselli- 
sesti uskottavana, ja hämäämällä voitaisiinkin minimoida se vaikutus, 
jolla tutkittavat pyrkivät manipuloimaan tutkijoita. 

Salaamisen ja peiteinformaation varassa toimittaessa esille nousisi 
toisaalta se tutkimuseettinen kysymys, saadaanko tutkimuksen tarkoi- 
tukset ja tavoitteet salata tutkittavilta ihmisiltä tutkijoiden oman liikku- 
mavapauden ja puolueettomuuden turvaamiseksi, vai pitäisikö ne kertoa 
tutkittaville rehellisyyden nimissä. Jos tutkijat paljastuvat valehtelijoiksi, 
heidän toimintaedellytyksensä heikkenevät jatkossa, kun ihmiset menet- 
tävät luottamustaan koko tutkijakuntaan. Tällöin voidaan väittää, että 
tutkijat pyrkivät manipuloimaan tutkittavia. Vaikka huijauksesta johtu- 
vat arvet olisivatkin sinänsä vähäpätöisiä ja niitä voitaisiin myös paran- 
taa kertomalla tutkimuksen tarkoitukset jälkikäteen, kyseisenlainen pet- 
kutus haavoittaisi tutkijoiden arvostusta ja heidän toimintaehtojaan. 

Edellä mainitun esimerkin kautta tulee näkyville myös kysymys, min- 
kälaisen ihmiskuvan tai -käsityksen tutkimus sinänsä sisältää tai tuot- 
taa. Pidetäänkö tutkittavia ihmisiä yksipuolisesti reagoivina ja konemai- 
sina olentoina, jotka antavat yksiselitteisiä vastauksia tutkijoiden esittä- 
miin kysymyksiin? Vai nähdäänkö heidät asioita ajattelevina persoonina, 
joilla on hyvin vaihtelevia käsityksiä sekä itsestään että maailmasta ja 
joiden elämään liittyvät merkityksetkin voivat olla yksilöllisiä ja oma- 
peräisiä? 

Ihmistutkimuksen kannalta edellä sanottu merkitsee, että tutkimus- 
kohteiden asettaminen ja määritteleminen behavioristisen ja empiristisen 
tieteenihanteen mukaisesti vaikeutuu. Paikoin se on tullut mahdotto- 
maksi. Vaikka ihmisten tekoja voidaan sanoa ”käyttäytymiseksi” sikäli 
kuin ne voidaan eristää ympäristöstään ja sisällyttää tiettyinä reaktioina 
joihinkin käyttäytymistä mittaaviin kyselyihin ja testeihin, tietoisia valin- 
toja tehdessään ihmiset eivät useinkaan käyttäydy joillakin reaktio- 
maisilla, tilanteista, arvoista tai toisista ihmisistä riippumattomilla ta- 
voilla. Sen sijaan he ottavat toiminnassaan huomioon ympäristöönsä ja 
toisiin ihmisiin liittyviä tekijöitä. Tämä koskee ihmisten toimintaa sekä 
arkielämässä että sitä koskevissa koejärjestelyissä. Merkittävä ero näitä 
ihmiskäsityksiä vastaavissa tutkimusotteissa onkin se, nähdäänkö ihmi- 
nen yksinkertaisesti tottelevana ja sokeasti reagoivana vai ongelmia pohti- 
vana ja tutkimuksen mieltä kyseenalaistavana olentona. Tällaiset näkö- 
kohdat kiinnostivat myös George H. Meadia ja johdattivat häntä pitä- 
mään ihmisiä pikemminkin tietoisesti toimivina olentoina kuin ärsykkei- 
den ja reaktioiden kaavassa käyttäytyvinä koehenkilöinä. 

Näköalaa samantapaisiin kysymyksenasetteluihin voidaan luoda myös 
erään toisen tapauksen kautta. Klassisen esimerkin siitä, miten Meadille 
läheiset kysymykset ovat tulleet esille behavioristisen tutkimuksen oma- 
na itsekritiikkinä, tarjoavat Stanley Milgramin kuuluisat auktoriteetti- 
tutkimukset, joita hän suoritti 1960-luvulla Yalen yliopiston tiloissa.242 


ESIMERKKI 2. Milgram avustajineen houkutteli lehti-ilmoituksella ta- 
vallisia kansalaisia itse järjestämäänsä kokeeseen. Sen tarkoituksena oli 
selvittää, kuinka paljon ja miten voimakkaita sähköiskuja ihmiset antai- 
sivat sähkötuoliin kiinnitetylle avustajalle tieteenharjoittajan käskyjä 
totellen sekä tieteelliseen auktoriteettiin luottaen. 

Koehenkilöiksi kerättiin joukko eri-ikäisiä ja eri koulutus- sekä am- 
mattiryhmiä edustavia miehiä, ja kokeen kerrottiin koskevan ”muistia ja 
oppimista”. Laboratoriokokeen aluksi koehenkilö kohtasi myös toisen 
osallistujan, jonka kanssa arvottiin roolit: toinen joutuisi opettajaksi ja 
toinen oppilaaksi. Koehenkilö huomasi joutuneensa opettajaksi, kun taas 
oppijaksi päätynyt avustaja istutettiin sähkötuoliin. Sähköiskukokeessa 
koehenkilölle kerrottiin, että hänen tulisi auttaa opiskelijaa muistia vaa- 
tivissa tehtävissä rankaisemalla opiskelijaa, jos hän muistaisi väärin. 
Myös koehenkilölle itselleen annettiin varmimmaksi vakuudeksi näyte 
iskuista, joita hänen tulisi antaa oppilaalle. Sitten koehenkilö asetettiin 
”iskugeneraattoriksi” sanotun laitteen ääreen, ja koe pääsi alkamaan. 

Kokeenjohtaja määräsi hänet lukemaan oppilaalle pieniä tehtäviä 
sekä antamaan väärästä vastauksesta rangaistukseksi sähköiskun. To- 


242 Ks. Stanley Milgramin vuonna 1974 julkaisemaa teosta Obedience to Authority, jossa 
hän tiivistää vuosina 1963—1965 tekemiensä kokeiden tutkimustulokset systemaattiseksi 
analyysiksi. 

dellisuudessa iskut eivät olleet kuitenkaan oikeita, vaan tehtäviin vas- 
tannut oppilas ainoastaan teeskenteli saavansa sähköiskuja. Kokeen- 
johtaja kehotti koehenkilöä korottamaan sähköiskujen voimakkuutta jo- 
kaisen virheen jälkeen, ja yllättävää kokeessa oli se, miten koehenkilö 
vain pienen vastustuksen jälkeen totteli kokeenjohtajalta saamiaan käs- 
kyjä lisätä iskun voimakkuutta jopa niin, että siitä voisi seurata kuo- 
lema. Koehenkilö saattoi itse seurata — paitsi ”oppilaan” tuskanhuutoja 
ja lopettamispyyntöjä — myös iskugeneraattorin paneelista sitä, kuinka 
sähköiskujen voimakkuus nousi asteittain 15:sta 450 volttiin. Tämän 
täytyi olla arkijärjen näkökulmasta paljon, sillä Yhdysvalloissa tavalli- 
sen kotitaloussähkönkin jännite on vain 110 volttia. Asteikon loppu- 
päässä luki ensin ”vaara: vakava isku” ja sitten arvoituksellisesti ”KXX”. 

Lopputulos oli, että useat koehenkilöt tottelivat kokeen johtajan käs- 
kyjä antaa shokkeja vielä silloinkin, kun sähköiskut olivat selvästi vaa- 
rallisia, ja tutkituista eri yhteiskuntaryhmiä edustavista ihmisistä yli 60 
prosenttia oli valmis antamaan kokeenjohtajan käskyjen mukaisesti 
kuolettavat 450 volttia ”opetettavalleen”. Tätä kautta tutkimuksen tu- 
lokset ja jälkihaastattelut paljastivat sen, miten helposti ihmiset olivat 
valmiita lyömään laimin moraaliset ihanteensa ja sietämään vaikeitakin 
arvoristiriitoja tieteellisen auktoriteetin lumoissa. 


Tätä usein epäeettiseksi ja metodologisesti arveluttavaksi syytettyä koet- 
ta on puolusteltu sillä, että sen kautta voitiin osoittaa, kuinka kenestä 
tahansa tavallisesta ihmisestä voi tulla uusi keskitysleiripäällikkö tottele- 
vaisuuden tärkeyttä korostavassa kulttuurissamme. Vaikka ihmisiä ope- 
tetaankin lapsesta asti tottelemaan määräystä, ettei toista ihmistä saa 
vahingoittaa, myös väkivaltaan kehottavat käskyt näyttävät olevan te- 
hokkaita ja voittavan ainakin silloin, kun auktoriteetti on tarpeeksi voi- 
makas tai tottelemista edeltää vahva sopimus. 

Hämmästyttävää kokeen tuloksessa oli se, miten helposti koehenkilöt 
rikkoivat toisen ihmisen vahingoittamisen kieltävän yhteiskunnallisen 
normin, vaikka itse koe oli vähäpätöinen ja perusteena sen jatkamiseen 
oli vain kokeenjohtajan käsky jatkaa koetta ja kieltäytyä lopettamasta. 
Tämän mukaan ihmisten tottelemistaipumus on voimakkaampi kuin hei- 
dän aggressiivista käyttäytymistä ehkäisevät estonsa — tai sitten on aja- 
teltava, että ihmisten mieltä kiehtovat uteliaisuus, kokeilunhalu tai suo- 
ranainen pahuus. Niinpä yhtä tärkeää kuin korostaa sopeutumista ja 
mukautunista, sosialisaatiossa olisi huolehtia siitä, että yksilö oppii myös 
tottelemattomuutta ja tarvittaessa kieltäytyy hänelle määrätyistä tehtä- 
vistä. 

Stanley Milgramin tekemät kokeet olivat kiintoisia tuodessaan esille, 
kuinka helposti ihmiset tottelevat auktoriteetteja. Toisaalta sen, että 
ihmiset noudattavat käskyjä, voimme päätellä suoraan arkielämästä ha- 

vainnoimalla, miten ihmiset toimivat esimerkiksi armeijassa, pankissa, 
koulussa, yliopistossa tai kirkossa.243 Arkielämästä saatuja näyttöjä voi- 
daan pitää jopa luotettavampina kuin koejärjestelyjen kautta tuotettuja, 
sillä kokeet perustuvat vain tilapäisiin, lyhytaikaisiin ja todellisesta 
maailmasta eristettyihin tilanteisiin, joissa koehenkilöt saattavat toimia 
käsketysti vain siksi, että he oivaltavat järjestelyjen keinotekoisuuden. 
Sen sijaan todellisissa tilanteissa totteleminen ja normien noudattaminen 
ovat varmasti aitoja. 

Tässä mielessä kyseinen tutkimus oli suhteellisen vähäarvoinen, paitsi 
todistaessaan tietyt arkielämän havainnot oikeiksi tieteellisillä menetel- 
millä. Laboratoriotutkimusten tuloksena ihmisten alttius auktoriteeteille 
oli vihdoinkin osoitettu; tosin tämä ei riitä poistamaan ihmettelyä sen 
johdosta, pitääkö jokin ilmiselvä arkielämän havainto todella kiistää aina 
siihen asti, kunnes se on todistettu tai löydetty tieteen keinoin. Tällainen 
näkökanta tukisi ajatusta, että vaikeat moraaliset ongelmat voidaan rat- 
kaista ”objektiiviseksi” oletetun tieteen avulla ja että eettiset pulmat on 
syytä jättää komiteoiden ja asiantuntijoiden ratkaistaviksi. Mitäpä muuta 
tämä puolestaan olisi kuin auktoriteettiuskoisuuden jatkoa ja vallan- 
käytön sekä hierarkioiden oikeuttamista: vastuun siirtämistä tai pidättä- 
mistä ylemmille tasoille sekä tyytymistä alemnilla tasoilla vain toteutta- 
maan ja suorittamaan tehtäviä ilman periaatteellista kyseenalaistamista 
ja filosofista pohdintaa? 

Milgramin kokeen analyyseissa jouduttiin luonnollisesti pohtimaan 
myös sitä, minkälaisia ihmisiä kokeeseen kutsutut henkilöt olivat ja kuin- 
ka he koetilanteissa ajattelivat. Tämä yksilöpsykologinen puoli selittää- 
kin osan heidän käyttäytymisestään; tosin myös yksilöllisten erojen ja 
ratkaisujen (joko lopettaa tai jatkaa koetta) taustalla vaikuttivat vahvasti 
yhteisölliset tekijät, esimerkiksi uskonnolliset sitoumukset tai poliittiset 
argumentit. 

Yksilön ja yhteisön dualismia kiintoisammaksi tarkentui tässä yhtey- 
dessä se, minkälaisen ihmiskuvan kyseinen empiirinen tutkimusote si- 
sälsi. Viattomat ihmiset kun objektivoitiin tämän tutkimuksen piirissä 
vain ”naiiveiksi koehenkilöiksi”, joilta kokeen tarkoitusperät salattiin. 
Heille ei ensinkään kerrottu, että kyse on heidän oman tottelevaisuutensa 
mittaamisesta. Sen sijaan heille valehdeltiin, että tarkoituksena on tutkia 
oppimista ja sitä, kuinka paljon sähkötuoliin istutettu henkilö sietäisi 
sähköiskuja. Tärkeäksi nousi se, että tässäkin tutkimuksessa jouduttiin 
lopulta pohtimaan koehenkilöiden maailmankatsomusta ja arvoarvos- 
telmien muodostamista jälkikäteen. Niinpä jälkihaastattelujen tuloksena 
etsittiin selitystä muun muassa siihen, miksi ja millaisiin näkökohtiin 


243 Milgramin kokeen tutkimuseettistä arvostelua on esittänyt muiden muassa Antti 
Eskola (1987, s. 170-173) artikkelissaan ”Onko tehtävä väärin saadakseen tietää mikä on 
totta?”, jossa hän pitää koetta epäeettisenä ja vähäarvoisena. 

vedoten eräskin koehenkilönä toiminut pappismies oli kieltäytynyt sähkö- 
iskujen antamisesta, kun taas muuan rehti työläinen oli vienyt kokeen 
johtajan käskyt tottelevaisesti loppuun. Empiiristä koejärjestelyä kohtaan 
esitetty kritiikki toi esille, ettei arvo- ja merkityskysymyksiä voida sivuut- 
taa, vaan laadulliset arviointiperusteet pitää ottaa huomioon myös ko- 
keellisen tutkimuksen yhteydessä. 


3.5.2. Empiristisen ihmiskuvan tutkimuseettistä pohdintaa 


Tiedonhankintatapojen metodologista luotettavuutta koskevien ongel- 
mien ohella Milgramin kokeen keskeinen arvostelunaihe koskee tutki- 
musetiikkaa. Koehenkilöthän ajettiin huomattaviin stressitilanteisiin ke- 
hottamalla heitä antamaan entistä voimakkaampia sähköshokkeja labo- 
ratoriossa istuvalle ihmiselle, joka teki iskujen vuoksi kuolemaa. Stressi- 
vaikutusta ei välttämättä poista eikä kumoa se, että sähköshokkeja saa- 
neen kerrottiin lopulta olleen ”vain kokeenjohtajan avustajana toiminut 
taitava näyttelijä”. Koehenkilöitä saattoivat traumatisoida stressaavien 
tottelevaisuuskokeiden lisäksi myös tieteenharjoittajien toimeenpanemat 
huijaukset, joiden tuloksena ihmiset saattoivat kokea itsensä hyväksi- 
käytetyiksi. Vielä 1960-luvulla olikin tavallista, että koehenkilöitä har- 
hautettiin uskomaan asemastaan ja tehtävistään jotain aivan muuta kuin 
mikä oli tutkimuksen varsinainen tavoite. Tällaista jymäyttämistä ei pi- 
detty tuolloin eettisesti arveluttavana, vaan se nähtiin pikemminkin ta- 
keena siitä, että koehenkilö ei pystynyt teeskentelemään manipuloidak- 
seen tutkimusta tai tuottaakseen haluamiaan tuloksia. 

Vaikka todellinen asianlaita selitettiin koehenkilöille kokeen jälkeen 
(vähän niin kuin piilokamera-ohjelmassa), voimaan jäi väistämättä ko- 
keen epäluottamusta lisäävä vaikutus. Useimpia ihmisiä kun voi pettää 
vain kerran, ja juuri tämäntyyppisten kokeiden vuoksi monet ihmiset 
suhtautuvat edelleenkin psykologien tekemiin tutkimuksiin olettaen, että 
nämä hyväntekijät ja sielun parantajat liikkuvat aina ketunhäntä kaina- 
lossaan. Vaikka testatut ihmiset vapautuisivat kokemistaan stressitilan- 
teista nauraen asioille pitkät naurut, he varmasti osaavat ottaa petetyksi 
tulonsa huomioon seuraavalla kerralla, saadessaan kutsun tieteelliseen 
testiin tai hakeutuessaan psykologin tai lääkärin vastaanotolle. Tämän- 
tapainen tutkimus saattaa siis heikentää sekä tieteen että sen piirissä 
olevien ammattikäytäntöjen toimintaedellytyksiä, vaikka toisaalta kyseis- 
tä menetelyä onkin voitu puolustaa sillä jo edellä mainitulla argumen- 
tilla, että ilman valkoisia valheita tietoa aiheesta ei voitaisi ehkä lain- 
kaan saada. 

Myöskään Meadin symbolista interaktionismia lähellä olevat laadulli- 
sen tutkimuksen menetelmät eivät ole päässeet eroon disinformaation 
käytöstä. Vaikka esimerkiksi etnometodologian piirissä tietoa pyritäänkin 

hankkimaan kokonaan toisenlaisin menetelmin, myös sen suosimiin rik- 
komismetodeihin sisältyy tutkimustilanteiden lavastamista ja peiteinfor- 
maation käyttöä. Se, että tutkijat vähintäänkin pitävät tutkimuksen tar- 
koitusperät omana tietonaan, näyttää olevan pysyvä ja välttämätön osa 
kaikkea tutkimusta, ja ilman tiedon pidättämistä vain tutkijakunnan 
omaan käyttöön tutkimusta ei usein voitaisi tehdä. Puntariin joutuu 
tällöin tutkimustulosten arvo tiedon hankinnassa käytettyjä menetelmiä 
vastaan. Vakavana eettisenä ongelmana — mutta myös myönteisenä puo- 
lena — voidaan pitää sitä, että viattomat koehenkilöt johdatetaan löytä- 
mään itsestään jotakin sellaista, johon he itse eivät ole uskoneet. Täl- 
laista tutkimusta voidaan siis puolustaa väittämällä, että samalla kun 
yhdet ihmiset joutuvat kärsimään ja tunnistamaan itsessään ”pahuuden 
alkujuuret”, se voi ohjata toisia ihmisiä tietoisempaan ja parempaan 
yhteiskuntakäytäntöön. 

Eräänlaiseksi puolustukseksi voidaan lausua myös se, että jymäyttä- 
minen, petkutus ja petetyksi tuleminen ovat osa kaikkea elämää, ja siksi 
tutkijoiden ei pitäisi tulla liian varovaisiksi tutkimusmetodeja suunnitel- 
lessaan. Valehtelevathan myös poliitikot, pankkiirit, kiinteistövälittäjät ja 
käytettyjen autojen kauppiaat ihmisille työkseen ja käyttävät valheillaan 
myös huomattavaa valtaa. Miksipä tieteenharjoittajien pitäisi olla heitä 
viattomampia tai pyhimysmäisempiä? Tutkijoiden harjoittama huijaus 
voidaan nähdä vastavalehteluna ja suojautumisena vallankäytöltä. Juuri 
sen vuoksi voidaan kysyä, miksi tutkijoilla ei olisi oikeutta vastata 
valheisiin omilla kieroilla menetelmillään, mikäli he voivat sitä kautta 
kamppailla totuuden puolesta. Niinpä tämän pohdinnan tärkein huolen- 
aihe ei olekaan ensisijaisesti tutkijoiden oman sädekehän kirkastami- 
sessa tai tutkittavien ihmisten hienohelmaisuuden suojelussa vaan siinä, 
millä tavoin pienet petokset voivat kasvaa suuriksi, jos ne alkavat mu- 
rentaa pohjaa tieteen omalta uskottavuudelta sekä tutkijoiden ja heidän 
ammattikäytäntöjensä nauttimalta luottamukselta johtaen elintilan ka- 
penemiseen niin psykologeilta, sosiologeilta ja lääkäreiltä kuin tutkivan 
journalismin harjoittajiltakin. Kielteistä ei ole vain joidenkin ihmisten 
loukkaantuminen vaan se, mitä tapahtuu koko tieteelliselle toiminnalle. 

Sen lisäksi, että Milgramin tutkimusotteeseen sisältyi eettisiä ongel- 
mia, kuten lumeinformaation käyttämistä, koehenkilöiden pettämistä ja 
muita heidän luottamustaan mahdollisesti vahingoittavia toimia, tutki- 
muksen tulos murensi pohjaa hbehavioristisen tutkimuksen alta. Se 
osoitti, miten pelkkä menetelmä vaikuttaa tutkittavien ihmisten käyt- 
täytymiseen ja vastauksiin jo silloin, kun tutkimus tematisoi ihmisen 
naiiviksi koekaniiniksi: tilastoihin ja testiteorioihin perehtyneen labora- 
tory habit of mind -tutkijan luomaksi olennoksi. Onhan jo puheessa ”koe- 
henkilöstä” aivan eri sävy kuin puheessa ”ihmisestä”. Eikä vailla merki- 
tystä ole sekään, että pelkkiä ärsykkeitä ja reaktioita koskeva tieto on 
maailmasuhteestaan eristettyä, kun taas todellisten olojen ymmärtämi- 

seksi olisi tärkeää ottaa huomioon koko se maailmankuva ja merkitys- 
yhteys, josta ihmiset tuottavat reaktionsa: siis ihminen kokonaisuutena. 


3.6. MEAD JA MAAILMA ILMIÖNÄ 


Olen taustoittanut nykyisen ihmistutkimuksen metodologisia ja eettisiä 
ongelmia edellä mainittujen esimerkkien valossa pitkästi, sillä niiden 
kautta avautuu näköala samoihin kysymyksiin, joita George H. Mead 
pohti omana aikanaan. Meadin ajattelussa behaviorismin kritiikin voi- 
daan sanoa näkyneen seuraavanlaisena, tutkimuksen taustaehtoihin pu- 
reutuvana johtopäätöksenä. Koska tutkimuksen kohteet, eleet, eivät ole 
merkityksiltään eivätkä asemaltaan yksiselitteisiä, vuorovaikutuksen tut- 
kimisessakaan ei pitäisi olla kyse vain ärsykkeiden aiheuttamien reak- 
tioiden mekanistisesta kuvailemisesta tai mittaamisesta. Jo eleiden syn- 
tyyn liittyy tulkintaa. Lisäksi eleet perustuvat suhteeseen osapuolten 
välillä. Tämä merkitsee, ettei ihmistutkimuksen kohteeksi ylipäänsä pi- 
täisi rajata mitään olioa, yksittäistä aktia tai reaktiota, joka antautuisi 
kuvailtavaksi tai lähestyttäväksi objektivistisen määrittelyn kautta ”tosi- 
asiana”, kuten ajateltiin positivistisessa tutkimuksessa.?!4 Sen sijaan 
tutkimuksen kohteena voisivat olla ne suhteet, joissa vuorovaikutusta ta- 
pahtuu: ilmiö kokonaisuudessaan. Tutkimukselle keskeiseksi tulee se, 
miten todellisuus ilmenee inhimilliselle tajunnalle, ja se, kuinka inhimil- 
linen tietoisuus luo sekä muovaa merkityksistä ja tulkinnoista syntyvää 
todellisuutta. Juuri tämä yhdisti Meadin ajattelua Edmund Husserlin 
samoihin aikoihin kehittelemään fenomenologiaan.245 

Edellisessä luvussa tarkasteltuja esimerkkejä ajatellen tämä merkitsee 
ensinnäkin (1) sitä, että ilmiöitä ei pitäisi sulkea laboratorioihin tai mui- 
hin eristettyihin oloihin, joissa todellisuutta yritetään ”tuottaa uudel- 
leen”, sillä saatu tieto ei tällöin koske todellisuutta vaan siitä laadittua 
lavastetta. Toiseksi (2) ihmisiä ei tulisi esineistää irrallisiksi tutkimus- 
kohteiksi vaan nähdä tutkittavat henkilöt persoonina sekä osana ihmis- 
suhteita, historiaa ja luontoa. Ja kolmanneksi (3) tieteellisen tiedon pi- 
täisi palautua siihen merkitysyhteyteen, josta se on lähtöisin, eli tutkit- 
tujen ihmisten keskuuteen. Osoittamalla palvelevansa tutkittavia ihmisiä 


244 Positivismin kritiikistä ks. esim. Meadin teoksia MT (s. 456-466) ja SP (s. 285-292). 

245 Meadin ja Husserlin yhtymäkohdat on tosin useasti paikannettu egopsykolgiaan eikä 
todellisuuden ilmenemistä koskevaan havainnon teoriaan. Esimerkin tästä tarjoaa Van 
Meter Ames Philosophy and Phenomenological Research -lehden (15/1955) sinänsä harvi- 
naisessa, molemmat ajattelijat rinnastavassa, artikkelissaan ”Mead and Husserl on the 
self” (s. 320-331). Meadin ja Husserlin vertaileminen sekä yhdistäminen on siis melko 
varhaista perua, ja puutteena voidaankin pitää, ettei Husserlin fenomenologian ja Meadin 
todellisuuskäsityksen suhteita ole tarkemmin eksplikoitu tutkimuksissa. 

tiede voisi oikeuttaa itsensä objektivointi- ja vallankäyttösyytöksiä vas- 
taan. 

Mead pyrki puolustamaan omaa tieteellistä metodologiaansa behavio- 
risteja vastaan tukeutumalla vuorovaikutukselliseen ihmiskäsitykseen. 
Tämä sitoumus jäi myös leimaamaan hänen ajatteluaan eräänlaisena de- 
fensiivisenä heikkoutena: puolustuksellisena kiinnittymisenä interaktio- 
nismiin. Näissä korostuksissa silmiinpistäviä ovat olleet Meadin histori- 
alliset yhteydet uushegeliläisyyteen,246 mutta hänen ajattelunsa kokonai- 
suuksia korostavassa luonteessa voidaan nähdä yhtymäkohtia myös sosi- 
aaliseen konstruktionismiin,2%7 joka on pitänyt ihmisten arkielämässä ra- 
kentuvien todellisuuskäsitysten ja identiteettien tutkimista tehtävänään. 

Kuten jo edellä totesin, Meadin ajatteluun välittyi piirteitä Wilhelm 
Wundtin kansainpsykologiasta. Kansainpsykologiaan ja Meadin edusta- 
maan ”yleistetyn toiseuden” (the generalized other) ajatukseen sisältyvällä 
universalismilla on ollut merkitystä metodologiselle kehitykselle sikäli, 
että molemmat hyödynsivät hegeliläistä ajatusta maailmanhengestä. Ne 
lähestyivät myös postmodernia maailmankulttuurin (tai monikulttuuri- 
suuden) käsitettä luoden siten pohjaa cultural studies -tyyppiselle tutki- 
mukselle. 

Meadin ja hänen metodologisten vastatendenssiensä välisestä mieli- 
piteidenvaihdosta viriävänä johtopäätöksenä voidaan pitää käsitystä, että 
ihmistieteiden tieto ei ole koskaan puhtaasti empiiristä tai puhtaasti 
käsitteellistä. Ihmisellähän on sekä käsitteellistä että kokemuksellista 
tietoa jo silloin kun hän alkaa pohtia tietämisen kysymyksiä. Tieteen 
tehtävänä on paljastaa ne ymmärtämisen tavat, joiden mukaisesti ihmi- 
set suhtautuvat maailmaan. Olemisemme maailmassa sisältää odotuksia 
tai oletuksia toisten ihmisten toiminnasta, eikä merkitystä ole tällöin 
ensisijaisesti sillä, ajatellaanko maailman olevan fyysinen olio, histori- 
allinen muodoste vai sosiaalinen rakenne. Sen sijaan tärkeää olisi sel- 
vittää, miten maailma ilmenee tietoiselle minuudelle ja mitä merkityksiä 
olemiseemme maailmassa liittyy. Tämä edellyttää paitsi kulttuurin koko- 


246 Meadin saksalaisia aatehistoriallisia juuria on tutkinut erityisesti Hans Joas teok- 
sessaan Praktische Intersubjektivität — Die Entwicklung des Werkes von G. H. Mead vuo- 
delta 1980. 

247 Meadin katsotaan antaneen vaikutteita paitsi etnometodologialle, myös sosiaaliselle 
konstruktionismille. Esimerkiksi Peter L. Berger ja Thomas Luckmann toteavat vuonna 
1966 julkaisemassaan teoksessa The Social Construction of Reality (suom. Todellisuuden 
sosiaalinen rakentuminen, 1994, s. 27), että heidän sosiaalipsykologiset olettamuksensa 
perustuvat pitkälti George Herbert Meadilta ja hänen teorioitaan kehittäneiltä symbolisen 
interaktionismin edustajilta omaksuttuttuihin näkemyksiin. Ks. myös John Heritagen 
teosta Harold Garfinkel and Ethnometodology (suom. Harold Garfinkel ja etnometodologia, 
1996). Lisäksi kuvaan kuului marxismi. Ks. esim. Tom W. Goffin teosta Marx and Mead — 
Contributions to a Sociology of Knowledge vuodelta 1980 ja asiaa koskevasta kiistelystä 
David E. Woolwinen teosta George Herbert Mead —- A Critical Reassessment of his Philo- 
sophy and Its Relationship to Symbolic Interaction vuodelta 1987. 

naisuuden tuntemista, myös ihmisen eksistenssin eli olemassaolon poh- 
dintaa. Hyviä vastauksia asiaa koskeviin kysymyksiin ovatkin tuottaneet 
fenomenologinen ja eksistenssihermeneuttinen filosofia. 

Edellä esitetyt seikat ovat johdattaneet muutamia Meadin tutkijoita 
tulkitsemaan, että hänen ajattelunsa lähestyi fenomenologista filoso- 
fiaa.248 Tällainen vertailu on väistämättä epähistoriallista, sillä Meadin ja 
fenomenologisen filosofian keskeisten ajattelijoiden, kuten Franz Bren- 
tanon (1838—1917), Edmund Husserlin ja Carl Stumpfin välillä ei ollut 
historiallisia vaikutusyhteyksiä — viimeksi mainitun kanssa ei arva- 
tenkaan sen vuoksi, että hahmopsykologian kehittäjänä tunnetulle 
Stumpfille oli muodostunut erimielisyyksiä Meadin opettajana toimineen 
Wilhelm Wundtin kanssa jo kokeellisen psykologian kehittämissuun- 
nasta. Toisaalta Mead oli amerikkalaisista pragmatisteista varmastikin 
se, jonka yhteydet mannereurooppalaiseen filosofiaan olivat vahvimpia. 
Meadin ajattelun ja Edmund Husserlin edustaman fenomenologian yhty- 
mäkohdat voivat luontevimmin löytyä Husserlin filosofian loppukaudelle 
ajoittuneesta Lebenswelt-problematiikasta, jonka käsittely on tosin tullut 
mahdolliseksi vasta Martin Heideggerin ja Hans-Georg Gadamerin eksis- 
tenssihermeneutiikan myötä. 

Sen sijaan Husserlin varhaisen fenomenologian yhtäläisyydet Meadin 
ajatteluun rajoittuvat käsitykseen ihmisen tajunnan suuntautuneisuu- 
desta, toisin sanoen intentionaalisuuteen. Katsotaanpa, miltä Meadin aja- 
tukset näyttävät, kun niitä tarkastellaan intentionaalisuuden teorian 
näkökulmasta. 


3.6.1. Intentionaalisuus 


Meadin merkityksenteorian huomattavin heikkous sisältyy nähdäkseni 
siihen, ettei hän yhdistänyt merkityksellisten symbolien alkuperää ja 
minuuksien syntyä selittävään malliinsa ajatusta intentionaalisuudesta 
eli mielen tilojen suuntautuneisuudesta. Tämä olisi ollut mahdollista, sillä 
teoksessaan Psychologie vom empirischen Standpunkt vuodelta 1874 
saksalainen filosofi Franz Brentano oli määritellyt intentionaalisuuden 
mentaalisten tilojen ominaisuudeksi, joka erottaa ne fysikaalisista 
ilmiöistä. Tietoisuus on Brentanon mukaan suuntautunutta itsensä ulko- 


248 Ks. esim. Maurice Natansonin teosta The Social Dynamics of George H. Mead vuo- 
delta 1973 ja Patricia A. Muoion teosta A Time Focus —- A Study in the Relationship between 
Temporality and Intersubjectivity with Particular Reference to the Works of Maurice 
Merleau-Ponty and George Herbert Mead vuodelta 1986. 

Heidän mukaansa Meadin töissä artikuloituivat ainekset Merleau-Pontylle ominaiseen 
sosiaalitieteellisesti painottuneeseen fenomenologiaan ja fenomenologiseen sosiologiaan. 
”Yhteisten intentioiden” oppimestarina voidaan pitää ennen muita Alfred Schitzia, joka 
kehitteli teemaa klassikkoteoksessaan Der sinnhafte Aufbau der sozialen Welt (1932). 

puolelle, ja ajatukset ovat aina ajatuksia jostakin.249 Suuntautuneisuuden 
lisäksi intentionaalisuudella voidaan tarkoittaa myös aikomuksellisuutta 
tai pyrkimyksiä, joilla on muodon lisäksi sisältö. Suuntautuneisuutta 
erottaa aikomuksellisuudesta se, että aikomukset sisältävät tahdon. 

Intentionaalisuus on voitu määritellä ”jäännökseksi, joka jää jäljelle, 
kun tietystä teosta vähennetään itse teko”, esimerkiksi käden nostami- 
sesta se, että käsi nousee. Filosofien kesken onkin käyty kiistaa siitä, 
kuinka konkreettisesti tai ”realistisesti” intentionaalinen viittaussuhde 
pitäisi ymmärtää. Onko esimerkiksi intentionaalisten aktien kohteiden 
olemassaololla ratkaiseva asema mielen tilojen kannalta, vai voidaanko 
objektien olemassaoloa koskeva kysymys sulkea kokonaan pois, kuten 
Husserl ajatteli. 

Eräät, kuten Heidegger, ovat antaneet intentionaalisuudelle käytän- 
nöllisen merkityksen ajatellessaan, että ihmisen koko todellisuussuhdetta 
luonnehtii olemassaoloon ja ajallisuuteen liittyvä suuntautuneisuuden 
perusrakenne, jota Heidegger kutsui huoleksi (die Sorge).250 Muutamat 
taas ovat pohtineet, miten vahvasti intentionaalisuus leimaa ihmisen 
tajunnan tiloja. Esimerkiksi Brentano ajatteli, että intentionaalisuus on 
vain yksi mielen tilojen ominaisuus, kun taas Sartre katsoi teoksessaan 
L'Etre et le Nöant (”Oleminen ja ei-oleminen”) vuodelta 1943, että inten- 
tionaalisuus ja tietoisuus liittyvät toisiinsa erottamattomasti. Mikäli 
mentaaliset aktit tyhjennettäisiin intentionaalisesta sisällöstä, Sartren 
mukaan tuloksena olisi ”ei-mitään”.251 

Seuraajistaan poiketen fenomenologian perustajana pidetty Husserl oli 
määritellyt intentionaalisuuden idealistisesti. Hän erotti suuntautuneissa 
mielen tiloissa yhtäältä intentionaalisen aktin laadun, jota hän kutsui 
(kreikankieliseen sanaan perustuen) nimellä noesis, ja toisaalta aktin 
sisällön, josta hän käytti nimitystä noema.252 Noemoja on joskus luonneh- 
dittu myös ”ideaolioiksi”. Niiden reaalista olemassaoloa ei ole yleensä 
pidetty keskeisenä analyyttisessa kielifilosofiassa, jossa noemat on samas- 
tettu merkityksiin. Monille filosofeille tuttu on tapa, jolla Gottlob Fregen 
merkityskolmion mieli (der Sinn) on nähty samana intentionaalisen aktin 
kanssa, ja merkitys (die Bedeutung) puolestaan yhtäpitävänä intentio- 
naalisen aktin viittauskohteen kanssa. Koska merkitykset on helppo 
ymmärtää puhtaasti käsitteellisiksi olioiksi, niitä on luontevaa pitää 
olemassaololtaan ideaalisina. Tässä valossa myös objektit voidaan nähdä 


249 Tntentionaalisuuden käsite on lähtöisin jo keskiajalta, ja moderniin tieteenfilosofiseen 
ja psykologiseen keskusteluun sen toi Franz Brentano teoksellaan Psychologie vom empi- 
rischen Standpunkt vuonna 1874. 

250 Martin Heidegger teoksessaan Sein und Zeit vuodelta 1927 (s. 180). 

251 Jean-Paul Sartre teoksessaan L'Etre et le Neant — Essai d'ontologie phenomenologigue 
(1943). 

252 Noesiksen ja noeman käsitteet Husserl introdusoi Ideen-teoksensa ensimmäisessä 
osassa vuonna 1913. 

pelkästään ideaalisina tai sulkea niiden olemassaolon pohdinta kokonaan 
pois. 

Intentionaalisuuden huomioon ottaminen olisi selkeyttänyt Meadin 
merkityskonstituutiota sikäli, että hänenkin merkityksenteoriaansa sisäl- 
tyi ajatus vuorovaikutuksen osapuolten suuntautuneisuudesta. Merki- 
tykselliset symbolit rakentuvat vuorovaikutuksen kehässä odotusten tai 
aikeiden ympärille, siis perimmältään intentionaalisten aktien varaan. 
Esimerkiksi koirien haukunnasta tai naapureina asuvien ihmisten eleistä 
nämä sosiaalisen kanssakäymisen osapuolet päättelevät toistensa aiko- 
muksia. Siten jokin tietty ele, kuten nurmikon leikkaaminen, pensasaidan 
pystytys tai uuden auton ilmestyminen pihaan saavat symbolisen merki- 
tyksen, jonka vaikutus perustuu kuvitteelliseen ajatteluun. Mielikuvi- 
tuksen kautta luodut merkitykset muodostuvat tajunnallisiksi — joko ali- 
tajuisiksi tai tietoisiksi — mutta yhtä kaikki ideaalisiksi eli subjektin mie- 
lessä oleviksi asioiksi, jotka irtautuvat alkuperäisestä käytännöllisestä 
yhteydestään ja erkaantuvat omalle tasolleen. Niistä tulee siis noemoja. 

Koska Mead oli perusasennoitumiseltaan naturalistinen ja kokeellinen 
ajattelija, hänen konstruoimastaan merkitysten kehästä ei olisi voinut 
seurata Husserlin fenomenologiaa muistuttavaa idealistista merkityksen- 
teoriaa. Mutta myös Meadin olisi kannattanut tunnustaa, ettei merki- 
tysten syntyä voida johdella pelkästään materialistisista lähtökohdista, 
eikä merkityksiä voida palauttaa tuohon suljettuun kehään. Se, että 
Mead ei ottanut huomioon mielen tilojen intentionaalista luonnetta, 
saattaa olla seuraus hänen materialistisista lähtökohdistaan. Tosiasiassa 
intentiot liittyvät yksilöiden tajuntaan, ja niitä leimaa mielikuvituk- 
sellisuus. Aikomukset ja pyrkimykset ovat yksilöiden päätösvallassa, kun 
taas Meadin tärkeänä pitämä aktiivisuuden luonne, toiminta, on sellaista, 
joka luodaan yhteisössä ja jonka ulkopuolinen voi keskeyttää. Intentiot 
ovat myös äärettömiä ja rajattomia, kun taas materiaalinen todellisuus on 
äärellistä ja rajallista. Nämä peruserot ehkä selittävät, miksi Mead ei 
kiinnostunut intentionaalisuudesta. 

Intentionaalisuuden huomioon ottaminen olisi kuitenkin auttanut 
Meadia oivaltamaan merkitysten ei-aineellisen luonteen ja ihmistajunnan 
(tai tietoisuuden) erityislaadun merkitysten kantajana (tai subjektina). 
Toinen tärkeä seuraus olisi ollut, että Mead olisi voinut tehdä eron se- 
manttisten merkitysten ja arvomerkitysten välille. Meadin luomassa 
merkitysten ja minuuden syntyä selittävässä teoriassa kielelliset merki- 
tykset ja arvomerkitykset lukitaan toisiinsa, ja ne yhdistetään myös 
subjektin ja persoonan syntyyn. Tämä on tavallaan ymmärrettävää, sillä 
Meadin tutkimusote ja hänen tapansa lähestyä ongelmien kokonaisuutta 
oli toisenlainen kuin Edmund Husserlin. 

Meadin näkemykset osuvatkin lähemmäksi Martin Heideggerin edus- 
tamaa eksistenssihermeneutikkaa, jossa ihmisen olemassaolo ymmärre- 
tään ajassa ja maailmassa suuntautuneeksi huoleksi: projisoitumiseksi 

erilaisten välineistöjen ja käytännön arkisten kysymysten parissa. Tunne- 
tuiksi ovat tulleet Heideggerin sanonnat ”[mletsä on viljelysmetsää, vuori 
kivilouhos, virta vesivoimaa, tuuli on tuulta purjeisiin”253 sekä ne monet 
kuvaukset, jotka ulottuvat vasaran käyttöarvoa kalustokokonaisuudessa 
puntaroivista pohdinnoista aina Vincent van Goghin vuodelta 1885 ole- 
vaan maalaukseen, joka esittää käytössä väsähtäneitä kenkiä.254 Ole- 
massaolon merkitys paljastuu käytännöllis-välineellisissä suhteissa. 

Tällaisessa arjen filosofiassa semanttiset merkitykset ja arvomerki- 
tykset ovat jälleen sekoittuneet, tai ne on tarkoituksellisesti yhdistetty 
idealistisen kielifilosofian arvostelemiseksi. Käsitykseni on, että jos Mead 
olisi elänyt ja edustanut näkemyksiään pari vuosikymmentä toisen maail- 
mansodan jälkeen, hänen merkityksenteoriansa olisi saattanut saada 
kannatusta niiden monien filosofien piirissä, jotka ovat halunneet löytää 
yhtymäkohtia Heideggerin eksistenssihermeneutiikan ja amerikkalaisen 
pragmatismin väliltä. Meadin käytännöllisperäinen ajattelu olisi voinut 
toimia juuri sellaisena siltana, jota pitkin Atlantin eri puolilla vallitsevaa 
ajattelua olisi voitu punoa yhteen. Juuri tähän analogiaan symbolisen 
interaktionismin esiinnousu toisaalta myös perustuu, vaikka sen kieli- 
filosofiset asetelmat ja kokeet olivatkin jo 1960-luvulla tuomittuja epä- 
ajanmukaisiksi niihin liittyvän karkeahkon naturalismin vuoksi. 

Historiallisesti katsoen kävi kuitenkin niin, että Meadin avaamia aja- 
tuspolkuja pitkin eksistenssihermenutiikalle ominainen problematiikka 
levisi filosofian piiristä myös amerikkalaisen sosiologian ja muiden yhteis- 
kuntatieteiden alueelle. Se tuotti metodologisia uudistuksia paitsi symbo- 
lisen interaktionismin muodossa, myös etnometodologian ja sosiaalisen 
konstruktionismin sekä laadullisen tutkimuksen niiden variaatioiden 
piirissä, jotka perustuvat erilaisiin haastattelumenetelmiin ja ottavat 
huomioon ihmisen tajunnan suuntautuneisuuden niin arkielämässä kuin 
tutkimustilanteissakin. 

Meadin kautta tieteellisen tutkimuksen vaikutteet ja virtaukset kul- 
kivat kahteen suuntaan filosofian sisällä. Amerikkalaiset pragmatistit 
oppivat Meadilta hegeliläistä historianfilosofiaa ja Diltheyn opettamaa 
hermeneutiikkaa sekä sitä kautta myös ”uusia” näkemyksiä hermeneutti- 
sesta kehästä ja tietoisuuden suuntautuneisuudesta merkitysten proses- 
sissa. Eurooppalaiset hermeneutikot ja eksistenssifilosofit ovat puoles- 
taan tervehtineet iloiten Meadin edustamaa elämänläheisyyttä, vaikka 
Mead suhtautuikin penseästi ”elämänfilosofeina” pitämiensä Henri Berg- 
sonin ja Max Schelerin (1874-1928) ajatuksiin. Meadin innostumatto- 


253 Martin Heidegger teoksessaan Sein und Zeit vuodelta 1927; siteerattu suomennok- 
sesta Oleminen ja aika (2000, s. 99). Rinnastukset antavat näyttöä Heideggerin ajattelun 
orientaatiosta poiesikseen ja praksikseen. Käsitteistä ks. Dialoginen filosofia (2008, s. 184). 

254 Martin Heidegger vuonna 1935 pitämässään esitelmässä, joka on täydentäen jul- 
kaistu nimikkeellä Der Ursprung des Kunstwerkes vuonna 1950; suom. Taideteoksen alku- 
perä (1995, s. 31-35). 

muus heidän näkemyksistään on ymmärrettävää, sillä kirjallisuuden 
nobelisti ei viettänyt päivääkään laboratoriossa, ja tiedonsosiologina tun- 
netuksi tulleen Schelerin tekemä jako luonnontieteiden edustamaan 
”herruustietoon” (das Herrschaftswissen) ja ihmistieteille ominaiseen 
emansipatoriseen ”vapautustietoon” (das Erlösungswissen)255 muistutti 
liiaksi Diltheyn jakoa luonnontieteisiin ja hengentieteisiin, eikä se siten 
miellyttänyt tieteiden ykseyttä unelmanaan palvovaa Meadia. 


3.6.2. Havaitsemisen fenomenologia 


Intentionaalisuuden käsitteen ohella Meadin ajattelusta on löydetty mui- 
takin vertailukohtia fenomenologiseen filosofiaan. Mead halusi tarkas- 
tella kriittisesti niitä ennakkoehtoja ja esiteoreettisia oletuksia, joiden 
puitteissa ilmiöt antautuvat tarkasteluille, ja hänen liittämisensä feno- 
menologiseen perinteeseen onkin osunut kohdalleen niissä yhtymäpis- 
teissä, joissa Meadin näkemykset silmän ja käden yhteistoiminnasta vas- 
taavat havainnon psykologiaa tutkineiden fenomenologien ideoita. Esi- 
merkiksi Patric L. Bourgeois ja Sandra B. Rosenthal ovat nähneet, että 
Meadin käsitys vastaa eräissä tärkeissä suhteissa Maurice Merleau- 
Pontyn luomaa havainnon fenomenologiaa.256 Samaan on päätynyt myös 
Patricia Muoio väitöskirjassaan,257 ja nämä yhtäläisyydet ovat keskeisiä 
tutkittaessa Meadin käsitystä ihmisen ja maailman suhteesta. 

Erotuksena Kantin tietoteoriasta, jonka mukaan aika ja avaruus ovat 
aistikyvyn kokemusta edeltävät muodot, Mead kyseenalaisti havainto- 
jemme aprioristen periaatteiden alkuperän. Hän ajatteli, että ajan ja 
avaruuden kokemisen ehdot syntyvät yhtäältä lajinkehityksen ja toi- 
saalta henkilöhistoriallisen kehityksen seurauksena. Tämä käsitys on 
lähellä Maurice Merleau-Pontyn filosofiaa, jossa se muodosti lähtökohdan 
ihmisen koko maailmasuhteen analyysille.258 

Meadille ja Merleau-Pontylle yhteistä oli näkemys, ettei ihminen kos- 
kaan aloita filosofista maailmasuhdettaan alusta. Olemme olemassa 


255 Max Scheler jakoi tiedon ”herruustietoon” ja ”vapautustietoon” teoksessaan Die 
Wissensformen und die Gesellschaft vuodelta 1926. Schelerin käsitteistöön kuuluivat lisäksi 
”suoritustieto” (das Leistungswissen) ja ”olemustieto” (das Wesenswissen). 

256 Ks. Patric L. Bourgeoisin ja Sandra B. Rosenthalin teosta Mead and Merleau-Ponty — 
Toward a Common Vision vuodelta (1991). Bourgeois ja Rosenthal ovat käsitelleet Meadin 
ja Merleau-Pontyn havainnonfilosofiaa myös Analecta Husserlianan numerossa 31 vuonna 
1990 julkaistussa artikkelissaan ”Mead and Merleau-Ponty — Meaning, perception and 
behavior”. 

257 Ks. Patricia Muoion teosta A Time Focus — A Study in the Relationship between Tem- 
porality and Intersubjectivity with Particular Reference to the Works of Maurice Merleau- 
Ponty and George Herbert Mead vuodelta 1986. 

258 Ks. Maurice Merleau-Pontyn vuonna 1945 ilmestynyttä teosta Phenomenologie de la 
perception. 

maailmassa jo ennen kuin voimme pyrkiä sitä koskevaan teoreettiseen 
tietoon. Sen vuoksi käytännölliset ennakkoehdot määräävät myös tiedon 
tavoittelun luonteen. Olemisemme maailmassa puolestaan on biologisesti 
ja fysikaalisesti määräytynyttä, ja havaintojamme ohjaavat aistikyvyn 
periaatteet, jotka ovat sidoksissa kehon kykyihin aistia ja kokea todelli- 
suus. Kyseisiä ehtoja säätelevät silmän ja käden toiminnalliset suhteet, 
joiden vuoksi ihmisen voidaan katsoa aistivan todellisuutta eri tavoin 
kuin esimerkiksi koiran.259 

Kyseisessä naturalismissa voidaan edetä vielä Merleau-Pontynkin aja- 
tuksenjuoksua pitemmälle ja olettaa ihmisen aivokuoren kehittymisen 
liittyneen siihen, että ihminen on noussut takajaloilleen ja alkanut nähdä 
etäämmälle kuin muut olennot. Kädestä on kehittynyt tilan valloitta- 
misen väline samalla kun näkökyvystä on tullut selviytymisen ja menes- 
tymisen kannalta tärkein aisti. Siihen liittyvä kuvittelukyky on taannut 
etulyöntiaseman suhteessa muihin lajeihin, ja ihmisten alettua ymmärtää 
vaihtoehtoja sekä mahdollisuuksia aivoista on tullut tärkeä tekijä ihmis- 
lajin menestymisen kannalta. Tämä puolestaan on antanut valintaetua 
aivoille ja ohjannut aivokuorta sekä näkötoimintoja evolutiivisen kehi- 
tyksen tielle. Lopputuloksena ihmiselle on kehittynyt kuvitteellinen ajat- 
telu, joka on edistänyt myös käsitteellisen ajattelun syntyä. 

Meadin, Merleau-Pontyn ja eräiden heidän aikalaistensa esittämille 
hyville arvauksille on saatu myöhemmin näyttöä aivotutkimuksesta. 
Ihmisen vasen aivopuolisko säätelee ruumiin oikean puolen toimintoja ja 
kääntäen. Selitykseksi on tarjottu sitä, että aivojen evoluutiossa näkö- 
järjestelmä on dominoinut hermoston yhteyksien kehittymistä. Koska 
silmän linssi muodostaa oikean näkökentän kuvan vasemmalle puolelle 
verkkokalvoa ja kääntäen, on luontevaa olettaa, että myös muut aisti- 
toiminnot ja motoriset funktiot ovat omaksuneet saman jaottelun vasem- 
man ja oikean välille.260 Näköaistilla olisi tämänkin mukaan keskeinen 
asema ihmisen aivojen ja älyllisyyden kehittymisessä. 

Ajatus silmän tärkeästä asemasta niin havaitsemistapahtumassa kuin 
ajattelun kehityksessäkin on valaiseva sikäli, että suuri osa tieteellisestä 
käsittämisestä perustuu näköaistiin, silmän maailmaan. Tieteellistä 
kieltä luonnehtivat käsitteet, kuten 'näkökulma”, '”näkemys', 'katsaus' ja 
”katsomus', ja käsittämisen käsitteessä myös kädellä? on etymologinen 
asema. Tämä omalta osaltaan vihjaa, että käsitteellisen ajattelun historia 
juontaa juurensa näköaistin ja kädellisyyden yhteistoiminnnasta. 


259 Mead tarkasteli eläinten havaintomaailmaa yksityiskohtaisesti vuonna 1907 Psycho- 
logical Review -lehdessä numero 14 ilmestyneessä artikkelissaan ”Concerning animal! per- 
ception” (s. 383—390). Artikkeli sisältyy myös kokoelmaan SW (s. 73-81). 

260 Aivojen ja näköjärjestelmän yhteyksiä on esitellyt yleistajuisesti muiden muassa 
Risto Ilmoniemi luentosarjassaan ”Aivojen rakenne ja toiminta”, Teknillinen korkeakoulu 
ja Helsingin yliopistollinen keskussairaala, 2001. Aivotutkimuksen anti aiheelle on periaat- 
teessa varsin laajaa, mutta analogioita rajoittavat diskursiiviset ja paradigmaattiset erot. 

George H. Mead esitti vastaavia järkeilyjä jo luennoissaan. Hänen 
mukaansa aistivaikutelman ja kohteen suhdetta näköhavainnossa ei voi- 
da ratkaista ottamatta huomioon kehoa, jonka kautta maailma avautuu 
kokemukselle. Tässä yhteydessä Mead lähestyi asiaa vielä behavioristi- 
sesti ihmisen ja eläimen vertailun kautta ja sanoi: 


Fysikaalinen maailmamme rakentuu kädellä koskettamisen kokemuk- 
sesta, kun taas koiran maailma koostuu aistimuksista, eikä sille ole 
olemassa fysikaalista kokemusta ärsykkeiden ja tyydytyksen välillä. 
Mutta me erotamme välittävän kokemuksen tässä prosessissa. Välittö- 
män kokemuksen ja etäisen kokemuksen välillä on toiminnallinen ero. 
[Our world, as a physical world, is built up out of contact experience 
through the hand. The dog's world is built up out of sensations. There is 
no world of physical experience between the stimuli (and the consumma- 
tion) for him, but we separete the mediate experience from the consum- 
mation process. There is a functional difference between contact and dis- 
tance experience.]261 


Tämä ero syntyy Meadin mukaan ”manipulaation” eli käden (lat. manus 
= käsi) kokemuksen kautta, jossa maailma tulee ”annetuksi” eli avautuu 
aisteillemme. Esimerkiksi ihmisen puraistessa kädessään olevaa omenaa 
hänen tekoonsa sisältyy erilaisia vaiheita alkaen kohteen havaitsemisesta 
teon toteutukseen. Tämä antaa aikaa ajatteluun ja harkintaan, ja Mead 
katsookin, etteivät ihmisten teot näissäkään yhteyksissä koostu pelkistä 
reaktioista ja reflekseistä vaan tietoisista akteista ja niiden kytköksistä, 
joihin liittyy myös tarkoitettuja tekoja, toimintaa. Meadin mukaan mieli 
syntyy aloitetun ja päätetyn toiminnallisen aktin välille. Kun tähän pro- 
sessiin liittyvät eleet tulkitaan sosiaalisessa vuorovaikutuksessa, ne 
voivat saada tiettyjä merkityksiä, ja syntyy inhimillinen kieli. Tässä mie- 
lessä ajatteleminen ei ole pelkkää reagoimista, joka syntyisi esimerkiksi 
omenan pudotessa jonkun ihmisen päähän, vaan se on mietiskelyä ja 
analyysia, joka käynnistyy, kun ihminen ottaa hedelmän käteensä ja 
alkaa pohtia, mitä tarkoitusta se palvelee tai mitä sillä voisi tehdä. 
Meadin käsitys on, että kieltä ei olisi voinut syntyä ilman käden ja 
silmän yhteistoiminnassa tapahtuvaa harkintaa, jonka johdosta ihmiset 
kykenevät kuvittelemaan ja punnitsemaan eri vaihtoehtoja. Toisaalta 
näköhavaintojen hallintaan vaikuttavat myös kädellisyyden fysiologiset 
rajoitukset. Ensinnäkin ne määrittelevät käden ulottuvilla olevan välittö- 
män ”lähikokemisen” ehdot. Tätä kautta avautuva kokemus on käy- 
tännöllistä ja sidoksissa ihmisen kehollisuuteen. Vastaavasti käden 
ulottumattomiin jäävän ”etäiskokemisen” järjestämisestä saavat alkunsa 


261 ISS, s. 119. Käsikirjoituksen ja luentomuistiinpanojen rekonstruktio vuodelta 1927. 
Myös David L. Miller on siteerannut ja selostanut kohtaa teoksessaan vuodelta 1973 
(s. 61). 

sellaiset teoreettiset käsitteet, kuten ?pituus', ”leveys' ja 'syvyys'.262 Kä- 
dellisyys siis luo paitsi mahdollisuuksia, myös rajoja. Meadin mukaan 
näemme, mitä käsittelemme, ja manipuloimme käsitteellisesti sen, minkä 
näemme. 

Kuitenkin vasta etäiskokemuksen muodostuminen ratkaisee abstrak- 
tien käsitteiden syntymisen. Samalla kun silmän kantomatka on ylittänyt 
evoluutiossa käden kokemuksen, käsitteet ja kieli ovat tulleet mahdolli- 
siksi. Niiden synnyssä on kyse eräänlaisesta toiminnan irtautumisesta 
alkuperäisestä käytännöllisestä yhteydestään abstrahoimisen perusidean 
(lat. abstrahö = vetää irti”) mukaisesti. Näköaistin asema tässä ilmiö- 
tasoa katselevassa teorioimisen prosessissa korostuu siksikin, että myös 
sana ”teoria” juontaa juurensa kreikan kielen sanasta ”theorein”, joka 
merkitsee katsella”. Vaikka etymologisia argumentteja ei pidettäisikään 
pätevinä, ne antavat kuitenkin viitteitä asioiden yhteyksistä. 

Kokoelman The Philosophy of the Act kirjoituksissa Mead päätyi ajatte- 
lemaan, että ihmisen aistikykyyn liitetyt avaruuden ja ajan kokemisen 
muodot ovat syntyneet käden toimintojen kautta. Aivan kuten Kant, 
Meadkin katsoi, että aistikyvyn muodot ovat kokemusta edeltäviä. Mutta 
ne eivät ole pelkästään tietoisuuden rakenteeseen sisältyviä ominai- 
suuksia, vaan myös kehon fysiologisilla potentiaaleilla on ollut niiden 
syntymisessä osansa, ja tarvitsemme kokemusta päästäksemme selville 
niiden luonteesta. Ratkaisevana erona Kantin teoriaan on, että Meadin 
käsityksen mukaan aistikyvyn formaaliset periaatteet ovat kehittyneet 
luonnonvalinnan, eli käden ja silmän evoluution, kautta. Nykyaikaisen 
tieteenfilosofian näkökulmasta voitaisiin sanoa, että reflektiivinen mieli 
ja inhimillinen kieli ovat tuloksia emergenssistä, alkutekijöiden muuttu- 
misesta ja yhdistymisestä laadullisesti ylemmänasteiseksi kokonaisuu- 
deksi. Erona Kantin ajatteluun on myös se, että Meadille aistikyvyn peri- 
aatteet olivat paitsi kokemuksen formaalisia muotoja, myös käsitteellisiä 
luokkia, joilla aistikyvyn muodot voidaan nimetä sosiaalisen havaitse- 
misen teoriassa. 

Aivan riippumatta siitä, pitävätkö Meadin näkemykset historiallisesti 
paikkaansa tai ovatko ne kehitysopillisesti ideologisia, hänen käsityk- 
sensä mukaan kehomme lojihistorialliset ehdot ovat määränneet sen, 
millaisiksi aistikykymme muodolliset ehdot ovat voineet kehittyä. Yh- 
teistä Meadille ja Merleau-Pontylle on, että he vastasivat aistikyvyn 
muotojen (aika ja avaruus) sekä ymmärryksen kategorioiden (esimerkiksi 
kvaliteetti, kvantiteetti ja negaatio) alkuperää koskevaan kysymykseen 
biologisesta, evoluutioteorian tarjoamasta lähtökohdasta. Käsittääkseni 
sen enempää Mead kuin Merleau-Pontykaan ei pitänyt aistikyvyn muo- 
toja tai ymmärryksen kategorioita suoraan periytyvinä, ja jo Meadin 
lähtökohtana lienee ollut solubiologien sittemmin oikeaksi todistelema 


262 PA, passim. 

väite, etteivät hankitut ominaisuudet voi muuttua perinnöllisiksi.263 Sen 
sijaan kategoriat ja prinsiipit muodostuvat kullekin yksilölle tilallisen 
kokemisen ja siihen liittyvän oppimisen kautta niissä biologisissa en- 
nakkoehdoissa, jotka ovat ominaisia ihmislajille. Aistikyvyn muodot ke- 
hittyisivät näin myös lapselle,264 vaikkakin todellisuuden kokeminen 
ajallisena ja avaruudellisena edellyttää tiettyjen biologispohjaisten re- 
surssien olemassaoloa ja useiden edeltävien kehitysaskeleiden toteutu- 
mista evoluutiossa. 

Kuitenkaan aistikyvyn muodot eivät ole Meadin mukaan lähtöisin siitä 
materiaalisesta todellisuudesta, jota kantilaisittain voitaisiin kutsua 
olioiden sinänsä (Dinge an sich) maailmaksi. Hänen mukaansa ajallisilla 
tapahtumilla on todellisuudessa järjestys, ja Mead näytti uskoneen to- 
della olemassa olevaan, objektiiviseen, aikaan. Mutta hänen näkemyk- 
sensä mukaan ajan ja avaruuden kokemisen formaaliset edellytykset syn- 
tyvät ihmisen ja todellisuuden suhteessa, jota Merleau-Pontyn käsitteis- 
töä mukaillen voitaisiin kutsua havaintojen tai ilmiöiden kentäksi.265 

Kokemuksen materiaaliset ehdot vaikuttavat kokemisen formaaleihin 
edellytyksiin, ja niinpä Meadin ja Merleau-Pontyn ajatuksia onkin joskus 
pidetty dialektisen materialismin amerikkalaisina tai ranskalaisina muo- 
toina.266 Tällainen tulkinta perustuu oletukseen, että kumpainenkin ajat- 
telija pyrki ratkaisemaan ihmisen ja ympäristön ensisijaisuutta koskevan 
kysymyksen lähinnä sosiaalisen todellisuuden hyväksi. Tämä liittyy dia- 
lektiseen materialismiin sikäli, että sen mukaan ihmisen aistikyvyn muo- 
tojen katsotaan heijastuneen ulkoisesta, kaikille yhteisestä todellisuu- 
desta. Toisaalta Mead ja Merleau-Ponty pyrkivät ihmisen aistikykyä tut- 
kimalla vastaamaan kysymykseen, miten todellisuus ilmenee yksilötajun- 
nalle, jolloin ontologiset, todellisuuden olemassaoloa koskevat näkö- 
kohdat, jäivät marginaaliin. Lisäksi heidän mielenkiintonsa kohdistui 
ensisijaisesti siihen, millaisia ovat ihmisen ja maailman suhdetta määrit- 
tävät lajityypilliset ehdot. Heidän motivaationsa oli siis etupäässä meto- 
dologista nojaten evoluutio-oppiin tai fenomenologiaan, eivätkä kum- 


263 Hans Joasin (1985, s. 50) mukaan Mead tunsi sekä Darwinin että de Lamarckin 
näkemykset hyvin. Niin sanottu lamarkismi, jonka mukaan hankitut ominaisuudet voivat 
muuttua perinnöllisiksi, on tosin jatkuvasti kiistelyn kohteena. Esimerkin tarjoaa kult- 
tuurievoluutiosta, meemeistä ja epigeneettisestä periytymisestä käyty keskustelu. 

264 On huomattava, että Mead ei artikuloi tämänsisältöistä tai muutakaan lapsipsyko- 
logiaa. Sen sijaan hän muotoili vuorovaikutuskeskeistä kasvatuksen filosofiaa ja antoi 
aineksia ryhmän interaktiosuhteita pohtivalle psykologialle. 

265 Merleau-Ponty 1945, s. 66. 

266 Goff 1980, s. 1. Maurice Merleau-Pontyn ajattelu poikkeaa materialisminsa vuoksi 
ratkaisevasti Edmund Husserlin intentionaalisuuskäsityksestä. Esimerkiksi Ideen-teok- 
sensa toisessa osassa Husserl katsoi, että tajunta on olemassa kehon ja aivojen kautta, 
mutta hän ei anna viitteitä siitä, että aivoista ja kehosta sekä toisaalta psyykkis- 
henkisistä merkityssisällöistä seuraavat problematiikkatyypit olisivat samastettavaissa, 
kuten Mead ja Merleau-Ponty näyttävät ajatelleen. 

mankaan ajattelijan yhteydet kantilaisen tietoteorian materialistisiin kri- 
tiikkeihin tai niiden ontologisiin sitoumuksiin olleet yksiselitteisiä. 

Meadin ihmiskäsityksessä yhdistyivät metodologisen kriittisyyden 
sekä evoluutioteorian ja fenomenologisen filosofian vaikutteet. Fenomeno- 
logisessa tieteenfilosofiassa on ollut kyse enemmänkin ilmiöiden tutki- 
misen tutkimisesta. Fenomenologisella menetelmällä puolestaan on lähes- 
tytty ja kuvattu itse ilmiöitä. Sellaisen voi muodostaa yhtä hyvin tieteen 
kohde kuin inhimillinen todellisuuskin. Tässä mielessä Mead näyttää kul- 
keneen jostakin fenomenologisen ajattelun ja metafyysisen materialismin 
välistä, jossa tilaa on kohtalaisen paljon mutta myös liikenne vilkasta. 

Meadin kokemuskäsityksen valossa voidaan todeta, ettei ihmisten 
kokemuksellista todellisuutta ja yleispätevyyden ihanteelle rakentuvaa 
tiedettä ole tarpeellista erottaa toisistaan muutoin kuin käsitteellisesti. 
Näin antaa aiheen ajatella jo se, että Mead piti maailmassa olemisen suh- 
detta ensisijaisena verrattuna niihin näkemyksiin, jotka väittävät, että 
tietomme maailmasta voivat olla vain ideoiden todellisuutta koskevia 
ikuisia lakeja (idealismi), havaitsijasta riippuvia subjektiivisia mielteitä 
(subjektivismi, relativismi ja solipsismi) tai kokemuksen tuottamia objek- 
tiivisia faktoja (empirismi). Tämä on sopusoinnussa Merleau-Pontyn aja- 
tusten kanssa. Meadin, samoin kuin Merleau-Pontynkin, periaatteena oli, 
että olemisemme maailmassa edeltää kaikkea tieteellistä tutkimustoimin- 
taa. Tässä mielessä havainnot eivät ole koskaan puhtaasti subjektiivisia, 
vaan niihin liittyy ihmisen olemassaoloon sisältyvää käytännöllistä ja 
lajille ominaista ainesta. Tieteellinen tieto ei ole myöskään puhtaan 
objektiivista. 

Fenomenologian pitäisikin olla olennaisesti muuta kuin pelkkä des- 
kriptiivinen tiede, joka keskittyy piirtämään täydellistä kuvaa siitä, 
miten todellisuus ilmenee tietoisuudelle. Meadin ja Merleau-Pontyn näke- 
mykset aistikykymme periaatteiden synnystä pyrkivät alusta asti sel- 
vittämään, millaisissa suhteissa todellisuus ja tietoisuus ovat ja kuinka 
nämä suhteet ovat syntyneet lajia ja yksilöä koskien. Kumpikaan ei lop- 
pujen lopuksi ajatellut, että tietoisuuden fenomenologista analyysia voi- 
taisiin suorittaa fenomenologian perustajana pidetyn Edmund Husserlin 
alkuperäisten tavoitteiden mukaan, irrallaan ihmisten kokemuksellisesta 
todellisuudesta. Tämä myös selittää, miksi Meadin ja Merleau-Pontyn 
ajattelusta tuli yhteiskunnallista, toisin sanoen paljon poliittisempaa kuin 
Husserlin fenomenologiasta olisi ikinä voinut tulla. 

Niinpä sekä Meadin että Merleau-Pontyn filosofiasta löydetyt feno- 
menologiset ajatuspolut voivat liittyä lähinnä Husserlin myöhäiskaudel- 
laan tekemiin korjauksiin, tarkistuksiin ja täydennyksiin ja olla voimassa 
niiden valossa, toisin sanoen vain sikäli kuin otetaan huomioon Husserlin 
luoma elämismaailman käsite. ”Der Lebenswelt” (elämismaailma) oli 
Husserlin nimitys niille elinolosuhteille ja yhteiskunnallisille sekä histori- 

allisille tilanteille, joissa tutkijat suorittavat tutkimuksiaan.267 Merleau- 
Ponty käytti tuosta situaatiosta ”välitilaan” ja ”kokemuksellisuuteen” viit- 
taavia käsitteitä intermonde268 ja monde vöcu.269 Meadia ja Merleau- 
Pontya jää erottamaan etupäässä se, että Merleau-Pontylle havainto ei 
ollut vain aistinfysiologinen ruumiin toiminto, kuten Meadille, vaan se 
edusti ihmisen alkuperäistä yhteyttä maailmaan. 


3.6.3. Elämismaailma ja yhteisöllisyys 


Husserlin varhaisen idealistisen fenomenologian ongelmaksi oli noussut 
se, mitä mahdollisuuksia tutkijoilla olisi irrottautua kokemuksellisesta 
sidonnaisuudestaan, kuvailla todellisuuden ja tietoisuuden suhteita itses- 
tään riippumatta tai luoda käsityksiä olemisestaan ikään kuin sen ulko- 
puolelta. Tähän ongelmaan elämismaailman käsite vastasi pitämällä ih- 
mistä ja ympäristöä erottamattomina ja myöntämällä filosofian situaatio- 
sidonnaisuuden. 

Toiselta puolen kysymyksenalaiseksi tuli, merkitseekö maailman ja 
yksilötietoisuuden suhteiden etualalle nosto hyvästijättöä maailman ja 
minän instansseille havaitsemisessa ja kuinka tämä tietoteorian perintei- 
sestä konstellaatiosta luopuminen onnistuu. Pitäisikö yksilöiden olemas- 
saolo kokonaan hylätä? Myös maailmasuhde näyttää edellyttävän maail- 
man ja minän osapuolet toisin kuin Mead ja Merleau-Ponty painottivat. 
Tässä mielessä Husserlin idealistisen individualismin alistaminen Mea- 
dilta ja Merleau-Pontylta tunnetulle kollektivismille ei onnistu kovin hy- 
vin. Toisaalta taas elämismaailman käsitteen käyttönottoa voidaan ym- 
märtää vain Husserlin myönnytyksenä yhteisölliselle ajattelulle ja mi- 
nuuden määrittelylle, joka puolestaan vastasi Meadin tapaa ajatella 
asioista. 

Olennaisempaa kuin se, voidaanko Meadin lähtökohta tulkita jonkin 
toisen teoreettisen puitteen vastustukseksi tai myötäilyksi tai ei kum- 
maksikaan, on tosiasia, että Mead otti lähtökohdakseen tarkastella ih- 
mistä yhteisöllisenä. Tärkeää on tämän tutkimusotteen suora valitsemi- 
nen — ei se, minkä kritiikkinä ihmisen tematisoiminen yhteisölliseksi voi- 
taisiin nähdä. Keskeistä ei ole myöskään se, pitäisikö ihmistä sitten tar- 
kastella jonkin muun, esimerkiksi yksilöpsykologisen, puitteen mukai- 
sesti, kuten muutamat Meadin kriitikot ovat olleet valmiit kysymään 


267 Edmund Husserl otti elämismaailman käsitteen käyttöön vuonna 1936 julkaisemas- 
saan Krisis-teoksessa. Käsitteen introdusointi merkitsi tinkimistä ankarasta idealismista, 
ja sillä on yhtymäkohtansa paitsi elettyyn kokemukseen, myös biologiaan ja kulttuuriseen 
protestanttisuuteen. 

268 Maurice Merleau-Ponty teoksessaan Phenomöenologie de la perception (1945, 409— 
410). 

269 Emt., s. 348. 

siinä tapauksessa, että Meadin esitys pitäisi todeta joiltakin osin ongel- 
malliseksi tai kestämättömäksi. Idealismin ja materialismin sekä indi- 
vidualismin ja kollektivismin välisten kiistojen ratkaisuksi voisi ajatella, 
ettei Mead tässä metodologisessa yhteydessä kiistänyt yksilöiden (tai esi- 
merkiksi transsendentaalisen egon olemassaoloa), kuten hän ei tehnyt 
merkityksenteoriasaankaan, vaan hän ainoastaan siirsi kysymyksen ole- 
massaolosta marginaaliin aivan kuten Husserlikin, tosin toisenlaisiin tu- 
loksiin päätyen. 

Olemassaoloa koskevan näkökulman laiminlyöntiin liittyvä huoletto- 
muus ei ollut kuitenkaan täysin ongelmatonta, mikä tuli näkyville Martin 
Heideggerin esittämän Husserl-kritiikin kautta. Meadin ajattelun sisäi- 
seksi vaikeudeksi ei osoittautunut vain se, että hän vetosi ja viittasi voi- 
makkaasti yhteisöllisyyteen. Ongelmana on ollut sekin, että Meadin mu- 
kaan ihmisen ja ympäristön suhdetta ei voitaisi perustaa myöskään solip- 
sismiin, joka kieltää kaiken muun kuin tajuavan minän ja sen mieli- 
kuvien olemassaolon. Lisäksi Mead vältteli ontologista universalismia, 
jonka mukaan todella olemassa on vain yksilötietoisuuden ulkopuolinen 
maailma. Nämä äärikannat olisivat tarjonneet helppoja ja yksinkertaisia 
— mutta samalla myös yksinkertaistettuja — keinoja kaikkien ongelmien 
sovittamiseen. Olemalla kääntymättä kummankaan ajatussuunnan vii- 
toittamalle tielle Mead ei suinkaan helpottanut työtään vaan teki sen vai- 
keammaksi mutta samalla myös filosofisemmaksi. 

Johtopäätöksenäni esitän, että Meadin teorian ikuisiksi ongelmiksi jäi- 
vät yksilön ja yhteisön keskinäiset suhteet ja niiden ontologinen asema. 
Vastaan väittäjille nämä kysymykset voivat tarjota hyviä aseita käteen 
mutta myös mahdollisuuden hänen ajatustensa syvempään ymmärtämi- 
seen. 


3.6.4. Kohti ensimmäisen persoonan filosofiaa ja psykologiaa 


Kiinnostavan kysymyksen muodostaa, mikä asema ihmisen tahdon va- 
paudelle jäi Meadin pohjustamassa historian ja tulevaisuuden välimaas- 
toon sijoittuvassa eksistenssissä, nykyisyydessä ja inhimillisessä ”läsnä- 
olossa” (presence). Oliko Meadin teoria ihmisestä ja yhteiskunnasta aino- 
astaan romantiikan ja valistusfilosofian hedelmä, vai oliko se moderni 
yhtenäiskulttuuria hahmotteleva hanke, joka sisälsi aineksia myös totali- 
tarismiin? Vai oliko se yhtä aikaa molempia? Tästä kysymyksestä on jou- 
duttu keskustelemaan paljon 1900-luvun loppupuolen filosofiassa, maail- 
mansotien opettamana ja varjostamana aikana. Loiko yhtenäisen sub- 
jektin tai yhtenäiskulttuurin tavoittelu totalitarismin? Pohjustiko inhi- 
millisen vapauden julistus ja uskontojen kahleiden murtaminen tien 
maallisten auktoriteettien orjuuteen sekä diktatuureihin? Ansaitseeko va- 
listusfilosofia kaiken sen kritiikin, jota on suunnattu sen sisältämää idea- 

lismia ja katteetonta optimismia vastaan? Mikä osuus Meadin edusta- 
milla ihanteilla on ollut niin sanotun subjektiuden kriisin syntymiseen? 

Seuraavassa pääluvussa pyrin lähestymään Meadin ajattelua näiden 
ajallisesti myöhempien tieteenfilosofisten ja kulttuuriteoreettisten kysy- 
mysten näkökulmasta. Lähtökohtanani on edelleenkin oletus, että Mea- 
din ajattelussa traagisena näyttäytyvä jako yksilölliseen ja yhteisölliseen 
minuuteen on tulos itsen objektivoimisesta: asettamisesta tarkastelun 
kohteeksi. Sen tuloksena ihmisestä on erottunut tutkimuksen tekijä ja 
kohde. Modernin ajan filosofioita ja persoonallisuuskonstituutioita lei- 
maava jako subjektiin ja objektiin on seuraus siitä, että kysymykset on 
asetettu minästä kohteeksi asetettuna — ei minässä, yksikön ensimmäisen 
persoonan filosofian mukaisesti. 

Tämä ero vastaa tieteellisiä ihanteita myötäilevän filosofian ja henkilö- 
kohtaisesti eletyn filosofian erottelua, ja sillä on vastineensa tiedepolitii- 
kassa, jossa se ilmenee järjestelmäkeskeisen filosofian ja ihmisen ole- 
massaoloa sekä inhimillisiä merkityksiä pohtivan filosofian välisenä kiis- 
tana. Meadin yritys tavoittaa minuus tieteen keinoin tarjoaa erään esi- 
merkin siitä, kuinka ihmisyys voidaan kuvata tieteellisenä esiymmärryk- 
senä ja ymmärtäminen velvoittavana normina. Tämä antaa aiheen puhua 
minuuden rakentumisesta ihmistieteissä ja persoonan muotoutumisesta 
ihmistutkimuksen sisällä. 

Mead koetti jäljittää symbolien, kielen ja minuuden alkuperää sekä 
luoda niiden varaan moraalista yhteiskuntakäytäntöä. Tuloksena syntyi 
teoreettinen rakennelma, jossa ihminen nähdään pitkälti symbolina, ver- 
tauskuvallisena merkkinä ja yhteiskunnallisia tekoja, akteja, suoritta- 
vana agenttina toisten toimijoiden ja merkitysten järjestelmässä. Tämän 
varaan muodostuivat sitten symbolinen interaktionismi ja sosiaalinen 
konstruktionismi. Niin strukturalismi, jälkistrukturalismi, postmoder- 
nismi kuin dekonstruktiokin ovat saaneet Meadin ajatusten perinnöstä 
osansa. 

Ongelmana näissä analyyttiselle systeemi- ja kielifilosofialle vaihto- 
ehtoisina pidetyissä ajattelutavoissa on ollut se, että myös niissä objekti- 
voidaan sekä ihmistä että sosiaalisen kohtaamisen ja kielellisen ymmär- 
tämisen tilanteita. Niitä asetetaan tieteellisten paradigmojen puitteisiin. 
Näiden tieteellispainotteisten virtausten ulkopuolelle on sitten asemoitu 
eksistenssifilosofinen, fenomenologinen ja hermeneuttinen ajattelu, joka 
on korostanut ihmisen omaa aktiivista roolia elinolojensa luojana ja joka 
on usein nähty tieteelliselle objektiivisuudelle vaarallisena ”elämänfilo- 
sofiana”. 

Tämäntapainen nietzscheläinen tai heideggerilainen — ja osittain jo 
antiikin ajoilta tunnettu — filosofia on juuri sellaista, jota myös Mead vält- 
teli mutta joka oman käsitykseni mukaan voisi ratkaista suuren osan 
Meadin kohtaamista ongelmista. Tällä rinnastuksella voidaan havain- 
nollistaa tieteellisen ja filosofisen elämännäkemyksen eroja ja sitä erot- 


231 


telua, joka vallitsee objektivoivan tieteen ja yksikön ensimmäisen persoo- 
nan filosofian välillä. 

Kirjani alussa esittämäni lupauksen mukaisesti jatkan argumentoin- 
tiani ensimmäisen persoonan filosofian puolesta. Käsitykseni mukaan 
suuri osa tieteenfilosofian käsitteistä on pelkkiä nimilappuja, jotka saat- 
tavat muodostaa tärkeän osan systeemien sisäisissä peleissä mutta jotka 
ovat tarpeellisia lähinnä paradigmojen oman oikeuttamisen kannalta. 
Eräs tällainen nimilappu on subjektin käsite, joka seuraa minuuden ob- 
jektivoimisen vastavaikutuksena ja joka kuvaa ihmisen vapautta ja itse- 
määräämisoikeuden olotilaa. 

Objektivointi voi luonnollisesti kirkastaa subjektin merkityksen, aivan 
niin kuin vastakohdat yleensäkin havaitaan paremmin toisiaan vasten. 
Niinpä pohdin jatkossa myös sitä, mitä Meadin tieto-opilliset, merkityk- 
senteoreettiset ja subjektin syntyä koskevat löydökset voivat merkitä 
tieteenfilosofialle, kun tarkastellaan tietoteoreettisen subjektivismin ja 
objektivismin sekä relativismin ja absolutismin suhteita. Tällä vertai- 
lullani uskon tekeväni parhaiten kunniaa Meadin itsensä osoittamalle 
ennakkoluulottoman tieteenharjoittajan esikuvalle. 

II 


MINÄN 
RAKENTUMINEN 
IHMISTIETEISSÄ 


A. 


Subjektiuden kriisi 


F ilosofisia ajatussuuntia arvioidaan usein sillä perusteella, mihin ky- 
symyksiin ne pyrkivät vastaamaan ja kuinka hyvin ne onnistuvat 
tehtävässään. Filosofia on luonteeltaan dialogista, keskustelevaa. Lisäksi 
filosofia perustuu vuorovaikutukseen, ja siksi useat filosofisen ajattelun 
muodot ovat niiden ilmiöiden leimaamia, joita ne ovat arvostelleet tai joi- 
ta ne ovat nousseet vastustamaan. 

Myös George H. Meadin työtä voidaan arvioida pohtimalla, mihin on- 
gelmiin hän pyrki ottamaan kantaa. Tällainen vertailu voi auttaa oival- 
tamaan Meadin oman ajattelun motiiveja ja paikantamaan hänen näke- 
myksiään tieteen kentillä. Asettamalla filosofiansa kohteeksi ja menetel- 
mäksi vuorovaikutuksen Mead osallistui filosofian olemusta koskevaan 
keskusteluun ja loi oman käsityksensä siitä, mitä filosofia on. 

Mead arvosteli voimakkaasti behaviorismia ja empirismiä, mutta hä- 
nen unelmanaan oli kirjoittaa ihmistä ja yhteiskuntaa koskeva kertomus 
luonnontieteiltä lainatulla kynällä. Hänen kiinnostuksensa kohteena oli- 
vat ennen muuta minuuden, merkitysten ja kielen alkuperää koskevat 
kysymykset. Voidaankin nähdä, että hänen ajattelunsa liittyi juuri siihen 
individuaation ja sosialisaation ongelmakentään, joka leimasi koko mo- 
dernisoitumisen aikakautta, kysymykseen, mikä minuus on ja missä suh- 
teissa yksilöllisyys ja yhteisöllisyys ovat toisiinsa nähden. 


4.1. YKSILÖN JA YHTEISKUNNAN KÄSITTEET 
JA OLEMASSAOLO 


Meadin työskentely liittyy tieteenfilosofiaan erityisesti siksi, että monet 
erityistieteet joko seisovat tai kaatuvat sen oletuksen varassa, joka oi- 
keuttaa yksilön ja yhteiskunnan käsitteet. Useat erityistieteet ovat pyrki- 
neet luomaan oikeutuksensa joko metodologisen individualismin tai mi- 
nuuden sosialisaatiota koskevien oletusten varaan. Modernina ja jälki- 
modernina aikana kehittyneiden ihmis- ja yhteiskuntatieteiden haasteena 
ei ole ollut vain yksilöllisen tai yhteisöllisen tietoisuuden syntyminen 
vaan myös niiden ympärille rakentuneiden tieteenalojen oikeuttaminen. 

Jos ihmisten henkilökohtaisen minuuden tai identiteetin onkin nähty 
kriisiytyneen milloin yksilöllisyyden ja vapauden painottamisen, milloin 
taas sosiaalisuuden ja riippuvuuden korostamisen vuoksi, yhtä varmasti 
myös ihmistä tutkivat tieteet ovat kriisiytyneet, kun on epäilty niiden 
ontologisia perusoletuksia. Erityisen alttiita arvostelulle ovat olleet ihmi- 
sen yhteisöllisyyttä ja yhteiskunnallisuutta korostavat tieteenalat, kuten 
sosiologia ja sosiaalipsykologia, joiden piirissä on katsottu, että yhteisölli- 
set suhteet ja yhteiskunta ovat olemassa itsenäisinä tutkimuskohteina tai 
että niihin pitäisi suhtautua ikään kuin ne olisivat olemassaolevia. 

Ajatus sosiaalisen tapahtumatason olemassaolosta on vaativa ja uska- 
lias, sillä se on vastoin kaikkea sitä ilmeisyyttä, jolle aineellinen ja ais- 
tittavissa oleva todellisuus antaa vahvistuksensa. Yksilöidenhän voidaan 
todeta olevan olemassa havaintojen tuloksena — toisin kuin yhteisöjen, 
yhteiskunnan ja valtion, jotka ovat oletustenvaraisia luomuksia. Tästä 
ontologisesta ongelmasta on seurannut myös menetelmäopillisen oikeut- 
tamisen haasteita. 

Yhteiskuntatieteet voivat luonnollisestikin legitimoitua sellaisen meto- 
dologian suojissa, joka osoittaa todellisuuden sosiaalista rakentumista 
koskevat oletukset tarpeellisiksi. Nämä yliyksilölliset oletukset ovat oi- 
keuttaneet esimerkiksi sosiaalista konstruktionismia, ja sosiaalinen kons- 
truktionismi puolestaan on todistellut oletukset yhteisöllisen tapahtuma- 
tason itsenäisestä olemassaolosta perustelluiksi. Tällä tavoin metodo- 
logian omat lähtökohtaoletukset ja tulokset ovat riippuvuussuhteissa 
keskenään, ja kyseinen sosiaalitieteellinen tarkastelutapa muodostaakin 
itseään ruokkivan järjestelmän. Vastoin nopeasti syntyvää johtopäätöstä 
tällainen kehä ei ole kuitenkaan merkityksetön tai turha, vaan se voidaan 
nähdä myös hermeneuttisena itseymmärryksen lisääjänä, joka auttaa 
pohtimaan sekä ihmisten toiminnan luonnetta että tieteiden omaa ole- 
musta. 

Yhteiskuntatieteiden kriisi ei ole ollut vain ontologinen vaan myös 
metodologinen. Useat kriisikeskusteluun osallistuneet sosiologit ja sosi- 
aalipsykologit katsoivatkin kriisin johtuvan ensisijaisesti siitä, että tutki- 
muskenttää hallitsivat tutkimusmetodit eivätkä mielekkäät tutkimus- 
ongelmat. Kriisi miellettiin tieteellisen toiminnan muotoa koskevaksi käy- 
tännölliseksi huoleksi joko tutkimisen tavasta tai aiheista. Omasta mie- 
lestäni kriisi on ollut kuitenkin perimmältään ontologinen, sillä mene- 
telmäopilliset ja tutkimusaiheen tematisointiin liittyvät ongelmat juonta- 
vat juurensa ihmiskäsityksiä koskevista oletuksista. 

Ontologiset ja metodologiset kiistakysymykset ovat kanavoituneet 
myös tutkimuseettisiksi ongelmiksi. Sosiaalipsykologiassa niin sanottua 
kriisikeskustelua käytiinkin juuri Milgramin kokeiden jälkeisenä aikana. 
Sen sijaan tieteenfilosofian piirissä ontologiset ja metodologiset ongelmat 
ovat pysyneet aina ajankohtaisina, sillä ne liittyvät erityistieteiden luo- 
miin ihmiskäsityksiin. 

4.1.1. Yhteiskuntatieteiden metafyysinen jakautuneisuus 


Ihmis- ja yhteiskuntatieteiden voidaan sanoa olleen kriisissä perustami- 
sestaan lähtien, 1800-luvun lopulta asti. Kriisi on koskenut sitä, miten 
ihmisen minuus on tuotettu ja asetettu tarkasteltavaksi erityistieteiden 
sisällä. Tämä objektivoiminen on irrottanut erityistieteellisen ihmistutki- 
muksen perinteisestä yksikön ensimmäisen persoonan filosofiasta. Sen 
mukaisesti asennoituessaan ja toimiessaan ihminen ei ollut niinkään 
katselija, havaintojen tekijä tai kohde kuin oman elämänsä luoja ja eläjä 
sekä todellisuuden aktiivinen tekijä. Tiedettä ei ollut aiemmin erotettu 
filosofiasta eikä henkisyydestä, ja monet ovatkin kokeneet tämän kuilun 
omaa elämäänsä haavoittavana. Kriisi on koskenut ihmisiä henkilökoh- 
taisesti. Toisaalta kriisi on ilmennyt tiedehallinnollisena kysymyksenä, 
onko yliyksilöllisiin oletuksiin nojautuvilla erityistieteillä, kuten sosiologi- 
alla ja sosiaalipsykologialla, lainkaan oikeutusta. Nojautuessaan meta- 
fyysisiin uskomuksiin yhteisöllisen tapahtumatason olemassaolosta ne 
ovatkin yhtä vahvasti perusteltuja kuin ontologisen jumalaoletuksen va- 
raan perustuva teologia. Sarkastisesti voidaan huomauttaa, että siinä, 
missä teologit käyttävät opetuksissaan jumalan käsitettä, yhteiskunta- 
tieteilijät ovat korvanneet jumaluuden käsitteen yhteiskunnan käsit- 
teellä. 

Niin teologisessa kuin sosiaalitieteellisessäkin metafysiikassa jumalan 
ja yhteiskunnan käsitteet ovat ritualisoituneet, ja niiden kautta todelli- 
suus on jaettu kahtia: aineelliseen, eli olemassa olevien olentojen maail- 
maan, ja oletuksenvaraiseen yliyksilölliseen todellisuuteen, joka ei ole 
havaittava mutta johon liittyviä ”sosiaalisia faktoja” voidaan pitää ”ikään 
kuin” esineinä. Teoksessani Enkelirakkaus — Filosofia ja uskonto homo- 
seksuaalisuutena olen analysoinut, mitä tämä tiedettä, kristinuskoa ja 
islamia leimaava metafyysinen kahtiajako on merkinnyt koko kulttuu- 
rimme kannalta, miten se on seurannut heteromiesten oidipaalisesta 
kompleksista ja kuinka se tuo esille ihmisten seksuaalisia motiiveja, jotka 
ovat sittemmin välittyneet uskontojen kautta myös tieteiden piiriin. 
Aiheesta kiinnostuneita joudun vaivaamaan pyynnöllä perehtyä tuohon 
teokseeni, joka hyödyntää muun muassa psykoanalyyttista teoriaperin- 
nettä kriittisesti.270 Sen mukaan 'yhteiskunta' ja '*Jumala ovat oidipus- 
kompleksin tuloksena syntyneitä isähahmon manifestaatioita. 

Tässä yhteydessä tarkasteluni kohteena ovat edellä selitetyn meta- 
fyysisen ja uskonnollisperäisen jakautumisen metodologiset ja tiede- 
poliittiset seuraukset. Kahtiajako on ollut monien erityistieteiden kan- 


270 Ks. teokseeni Enkelirakkaus — Filosofia ja uskonto homoseksuaalisuutena (2008) 
sisältyvää analyysiani ontologisen jumalaoletuksen seksuaalisesta alkuperästä. 

nalta kohtalokas mutta toisaalta myös onnekas, sillä se on ollut niiden 
olemassaolon ehto. Esimerkiksi perinteinen yksilöpsykologia voi hyvin 
tulla toimeen pelkäksi behavioraaliseksi ja kokeelliseksi tutkimukseksi 
kavennettuna. Individualismin varaan rakentuva metodologia ei tarvitse 
tuekseen ylimääräisiä ontologisia oletuksia, joiden mukaan ihmisten 
sosiaalisia suhteita käsitellään olemassa olevina tutkimuskohteina. Sen 
sijaan yhteiskuntatieteiden ja esimerkiksi sosiaalipsykologian mahdolli- 
suus ja oikeutus perustuvat juuri siihen, että ärsykkeiden ja reaktioiden 
kaavasta todellakin emergoituu sosiaalisten merkitysten taso, jota voi- 
daan tutkia itsenäisenä kulttuuriobjektina. 

Meadin työtä on pidetty sosiaalitieteiden legitimaation eräänä kulma- 
kivenä, mutta filosofisesti arvioiden se on ollut erittäin metafyysinen ja 
painavuudestaan huolimatta uhannut koko ajan lentää tiehensä. Vii- 
meksi tämä tuli näkyviin 1980-luvulla, kun yhteiskuntatieteiden piirissä 
käytiin keskustelua siitä, ovatko sosiaalitieteet tieteenaloina lainkaan 
mahdollisia. Tuolloinen kriisikeskustelu liittyi myös poliittisen universa- 
lismin heikkenemiseen ja sosialismin romahtamiseen sekä ennakoi niitä. 
Sen sijaan filosofian piirissä yhteiskuntatieteiden perustaa koskevaa tie- 
teenfilosofista ongelmaa on pohdittu aina. Toisinaan se on tullut esiin 
metodologisen individualismin ja holismin välisenä kiistana ja toisinaan 
taas väitteinä ontologisten lisäoletusten tarpeettomuudesta sekä haluna 
virtaviivaistaa tieteellisiä selityksiä Occamin partaveitsen avulla. Yksin- 
kertaistaisuuden on koettu olevan kaunista mutta toisaalta myös ba- 
naalia. Lisäksi kaiken taustalla on kummitellut tieteenfilosofisen puhdas- 
oppisuuden haamu. 


4.1.2. Subjektiuden kriisi filosofiassa 


Edellä kuvattua ongelmakenttää voidaan kutsua yhteisellä nimellä 
subjektiuden kriisiksi.271 Ajatuksen filosofiasta kriisissä toi moderniin tie- 
teenfilosofiseen keskusteluun Edmund Husserl. Hänen mukaansa logii- 
kan läpimurto oli luonut filosofeille perusteen vaatia tieteeltä ja filosofi- 
alta apodiktisuutta eli ennakkoehdottomuutta. Tietyin edellytyksin sitä 
voitaisiin sanoa myös vapaudeksi esiteoreettisista taustaoletuksista, tie- 
teenfilosofiseksi ja metodologiseksi arvovapaudeksi tai sitoutumattomuu- 
deksi poliittisiin ideologioihin.272 Tosiasiassa tämä idealistinen hanke ei 


271 Puhun ”subjektiuden kriisistä” erotuksena esimerkiksi ”subjektin kriisistä” tai ”sub- 
jektivismin kriisistä”, koska en tarkoita ongelmatilanteilla ensisijaisesti minkään tietyn 
subjektin (kuten henkilön) kriisiä tai jonkin tieteenfilosofisen suuntauksen, kuten subjekti- 
vismin, kriisiä. Sen sijaan pyrin viittaamaan siihen, että kriisissä on ollut subjektina ole- 
minen: subjektius. 

272 ”Filosofiasta kriisissä” Edmund Husserl kirjoitti viimeisessä itse painoon saattamas- 
saan teoksessa Krisis der europäeisehen Wissenschaften und die transzendentale Phäno- 

ollut kaukana Ren6 Descartes'n pyrkimyksestä löytää tiedolle varma pe- 
rusta. Tieto ja sen subjekti onkin liitetty länsimaisessa filosofiassa kiinte- 
ästi yhteen aina uudelta ajalta asti. 

Sekä husserlilaisessa että kartesiolaisessa ”kirkkaan ja selvän” tieteen 
ihanteessa tiedon varmuus nähtiin yhtä perusteltuna kuin oli sen sub- 
jektin epäilyksettömyys, ja subjektin epäilyksettömyys tuotettiin koke- 
muksesta puhdistetun, järkiperäisen, harkinnan kautta. Minuuden ole- 
massaolo nähtiin varman tiedon lähtökohtana, ja tietoa katsottiin olevan 
vain omasta olemassaolosta. Näin tieto, tiede ja minuuden rakentuminen 
liitettiin yhteen. Tiedon ja subjektin lukitseminen toisiinsa johtui pyrki- 
myksestä seuloa esiin ”varmaa tietoa”, ja myös Husserlin jatkamassa en- 
nakkoehdottoman tiedon etsinnässä järkevyys kytkettiin subjektin ratio- 
naalisuuteen. 

Toisaalta viime vuosisadan eurooppalainen filosofia on korostanut jär- 
jen kyvyttömyyttä sekä pitänyt järkeen nojautuvasta filosofiasta luopu- 
mista totuuden tunnustamisen lähtökohtana. Tiedon, tieteen ja järkevää 
harkintaa suorittavan subjektin välinen liitto on haluttu kyseenalaistaa. 
Esimerkkejä viimeksi mainitusta nihilismistä ovat tarjonneet postmoder- 
nistiset ja poststrukturalistiset näkemykset ”järjen rappiosta” ja ”sub- 
jektin katoamisesta”.273 Näitä tulkintoja kohtaan taas on esitetty sekä 
analyyttiseen filosofiaan, rationalistiseen humanismiin että eksistenssi- 
filosofiseen ja fenomenologiseen ajatteluun pohjautuvaa vastakritiik- 
kiä.274 Sen mukaan tahtovan ja itsemääräävän minän kiistäminen saat- 
taa johtaa ihmisarvon ja -oikeuksien laiminlyömiseen. 


menologie vuodelta 1936. Matti Juntusen teoksessaan Edmund Husserlin filosofia — 
Fenomenologia ja apodiktisen tieteen idea (1986) edustaman näkemyksen mukaan myös 
Husserlin varhais- ja keskikauden tavoitteena oli ennakkoehdottoman tieteen ihanne. 

273 Näkemystä siitä, miten moderni subjekti ja nykyajan subjektikäsitykset ovat synty- 
neet rationalistisen ajattelun kautta, perusteli Michel Foucault nietzscheläistä valistus- 
kritiikkiä hyödyntävässä teoksessaan Les mots et les choses (1966) sekä eri puolilla 
humanismin ihmiskeskeisyyttä arvostelevaa tuotantoaan. Syntynyttä keskustelua subjek- 
tin asemasta on myöhemmin arvioinut ja tulkinnut muiden muassa Jacgues Derrida kaksi- 
osaisessa teoksessaan Psyche — Inventions de l'autre vuodelta 1987, eikä postmodernistien, 
jälkistrukturalistien ja dekonstruktionistien vaikutushistoriasta sovi unohtaa myöskään 
Heideggerin esittämiä humanismin kritiikkejä. 

274 Esimerkin analyyttiseen filosofiaan pohjautuvasta humanistisesta arvostelusta tar- 
josi Georg Henrik von Wright teoksissaan Ajatus ja julistus (1955), Humanismi elämän- 
asenteena (1978) Minervan pöllö (1992) sekä Tiede ja ihmisjärki (1986) esittämillään tul- 
kinnoilla, joissa pyritään kyseenalaistamaan sekä järkeisusko että ihmisen luottamus 
omiin kykyihinsä. Akateemikon esittämää arvostelua on toisaalta pidetty sinänsä kaksi- 
jakoisena, aivan kuten hänen tuotantoaankin, sillä hänen edustamansa analyyttinen sys- 
teemifilosofia ja kielifilosofia ovat olleet varsin järkeisuskoisia omissa todellisuuden lähes- 
tymisissään. 

Kaksijakoisuutta esiintyy tunnetusti myös Nietzschen ja Heideggerin tuotannossa ja 
heitä koskevissa tulkinnoissa. Esimerkiksi Heidegger voidaan nähdä asubjektiivisen ja de- 
personalisoidun ”olemisen” puolestapuhujana ja subjektikeskeisyyden arvostelijana, mutta 
toisaalta hänen ajattelunsa osoittaa voimakasta persoonan, yksilösubjektin ja subjekti- 

Edellä mainittujen ajatussuuntien välimaastoon sijoittuivat niin sano- 
tun Frankfurtin koulukunnan filosofit, jotka pitivät liiallista järkeisuskoa 
totalitarististen yhteiskuntajärjestelmien eräänä syynä omissa välineel- 
listä rationaalisuutta ja valistusfilosofiaa arvostelevissa kirjoituksis- 
saan.2/5 Heidän mielestään toisen maailmansodan aikana koettu järjen 
kriisi oli väistämättä myös subjektin kriisi. Ihmisten alttius autoritaari- 
selle johtajuudelle johtui kristinuskosta vapautuneiden ihmisten eräänlai- 
sesta heikkoudesta: valmistautumattomuudesta ottamaan vastaan oman 
vapautensa haasteet. Sen vuoksi ihmiset alistuivat niin helposti maallis- 
ten auktoriteettien johdettaviksi. Tämän tulkinnan mukaan moraaliset ja 
poliittiset ongelmat johtuivat pikemminkin vahvojen identiteettien puut- 
tumisesta kuin siitä, että ihmisillä olisi ollut liian tietoinen ja toiminta- 
kykyinen identiteetti.276 Näin ollen Frankfurtin koulukunnan filosofit voi- 
daan lukea tietoisen ja vahvan subjektin puolustajiin, vaikka he pitivät- 
kin liiallista luottamista järkeen ja sen korvanneisiin auktoriteetteihin 
kohtalokkaana. Heidän mukaansa minuutta ja identiteettiä ei voitaisi 
rakentaa pelkän järkeisuskon varaan ilman, että ihmiskunta tulisi yli- 
arvioineeksi omat kykynsä. 

Näiden keskenään kilpailevien ja akateemisessa yhteisössä politisoitu- 
neiden näkemysten ohella subjektiuden kriisi on ilmennyt tieteellisen ja 
filosofisen yleisön eli tavallisten ihmisten epäilyksinä siitä, mikä merkitys 
minuuden asemaa koskeville käsityksille olisi loppujen lopuksi annettava. 
Esimerkiksi foucault'laiset käsitykset ”subjektin katoamisesta” ovat häm- 
mentäneet monia, eivätkä ne ole tuntuneet kadunmiehistä uskottavilta. 
Tällaiset julistukset eivät ole herättäneet luottamusta myöskään niissä 
tieteenharjoittajissa, jotka ovat tottuneet uskomaan oman minuutensa 
olemassaoloon ”kartesiolaisesti”. Empiristiset varman tiedon etsijät, idea- 
listiset kartesiolaiseen egoon uskojat ja arkikokemusten tulkitsijat ovat 


vismin puolustusta. Omasta mielestäni sekä Nietzscheä että Heideggeria voidaan pitää 
paremminkin individualismin ja subjektivismin kannattajina ja edustajina kuin kriitik- 
koina. 

275 Länsimaisen valistusfilosofisen järkevyyskäsityksen arvostelijoina toimivat Frank- 
furtin koulukunnan perustajina pidetyt Theodor W. Adorno ja Max Horkheimer vuonna 
1947 julkaisemassaan teoksessa Dialektik der Aufklärung (suom. Valistuksen dialektiikka), 
jossa he pitivät välinerationaalista ajattelua eräänä syynä eurooppalaisten totalitarismien 
syntyyn. 

276 Frankfurtin koulukunnan piirissä toimineista yhteiskuntafilosofeista subjektin ase- 
maan ja ongelmiin paneutui psykoanalyytikkona tunnettu Erich Fromm. Vuonna 1941 
julkaisemassaan teoksessa Escape from Freedom (suom. Pako vapaudesta) hän pyrki osoit- 
tamaan, että 1900-luvun eurooppalaiset totalitarismit syntyivät modernin subjektin va- 
pauskriisistä. Myöhemmässä teoksessaan The Anatomy of Human Destructiveness (suom. 
Tuhoava ihminen) vuodelta 1973 hän muotoili analyysin psykopatologisesta persoonalli- 
suustyypistä, jonka ajatusmaailma ja mielihyvärakenne ovat poikkeuksellisen destruktiivi- 
sia, nekrofiilisiä ja sadomasokistisia. Kyseiset piirteet liittyvät subjektiuden kriisiin sikäli, 
että niihin yhdistyy myös järjen käyttöön usein sisältyvää saivartelua, pikkumaisuutta ja 
turhamaisuutta, jotka voidaan nähdä passiivis-aggressiivisuuden muotoina. 

linnoittautuneet keskustelukentän eri laidoille, ja niinpä minuuden ase- 
maa ja olemusta koskeva kiistely vastaakin sitä karttaa, joka on piirtynyt 
tieteenfilosofista subjektivismia tai objektivismia kannattavien välille. 
Tätä kautta kriisi on ilmennyt pyrkimyksissä selvittää subjektin asemaa 
koskevien tiedepoliittisten näkökantojen suhdetta ja argumentaatiota 
sekä niitä retorisia vaikutuskeinoja, joiden kautta eri näkemykset ovat 
olleet keskusteluyhteydessä toisiinsa.277 Mielipiteidenvaihdosta on tullut 
metakeskustelua, jossa puhutaan enemmänkin siitä, kuinka ja minkälai- 
sin ehdoin keskustelua käydään tai pitäisi käydä, kuin itse asiasta. 

Tässä pääluvussa koetan paitsi tulkita ja ymmärtää käytyä keskus- 
telua ja näkökantojen luonnetta, myös edetä ongelmien ytimessä olevan 
subjektivismi-objektivismi-kiistan tuolle puolen. Parhaan lähestymista- 
van tarjoaa ajattelu, jonka kautta luodaan, tuetaan ja puolustetaan mi- 
nässä asetettavaa ja henkilökohtaista yksikön ensimmäisen persoonan 
filosofiaa. 


4.1.3. Kriisin käsite ja luonne 


Subjektin asemaa koskevan argumentaation nimeäminen ”kriisiksi” vas- 
taa kreikan kielen krisis-käsitettä sikäli, että se valottaa keskustelusta 
sen moniaineksisen luonteen ja mahdollisuuden uusiin näköaloihin.278 
Subjektia koskevissa tarkasteluissa 'subjektilla on yleensä viitattu tietoi- 
seen, tahtovaan ja itsemääräävään minään ja minuuden asemaan ihmi- 
sen tutkimisessa. Tästä aiheesta esitetyt näkökannat ja vaihtoehdot ovat 
tarjonneet mahdollisuuksia useammanlaisiin ratkaisuihin kuin minkään 
yhden teorian puitteissa voidaan käsitellä. Muun muassa siitä johtuu, 
että subjektin asemaa ja kriisiä koskevat erittelyt ovat yleensä joko ra- 
joittuneet kapeisiin ja yksilöityihin tehtävänasetteluihin tai levittäyty- 
neet koko ihmistutkimuksen kenttää koskeviksi yleistyksiksi. Yleistykset 
puolestaan ovat vaatineet niin perusteellisen argumentaation, ettei olen- 
naisimpia asioita ole yleensä voitu tavoittaa. Ja paneuduttaessa yksityis- 
kohtiin on laajan aiheen ydin usein jäänyt saavuttamatta. 

Sekä sisällöllisesti että filosofian muotoa koskien subjektista ja sub- 
jektivismista käytyyn keskusteluun on liittynyt normatiivinen kysymys, 
mitä ja minkälaista toimintaa filosofia saa olla tai millaista sen pitäisi 
olla. Ongelmaksi on koettu, voiko filosofi sanoa mitään viittaamatta jat- 
kuvasti siihen, mitä toiset filosofit ovat sanoneet, ja pitääkö omien aja- 


277 Tämän aiheen pohjalta on syntynyt laaja tieteenfilosofinen kirjallisuus. Katso esimer- 
kiksi Richard Bernsteinin teosta Beyond Objectivism and Relativism vuodelta 1985, John 
D. Caputon kirjaa Radical Hermeneutics — Repetition, Deconstruction, and the Hermeneutic 
Project vuodelta 1987 ja Richard Rortyn analyysia Objectivity, Relativism, and Truth vuo- 
delta 1991. 


278 Kreikan kielen sana ”krisis” merkitsee tunnetusti myös 'mahdollisuutta.. 

tusten sanomiseen liittää aina perusteellinen apologia, joka johtaa oma- 
peräisten näkemysten esittäjät ja subjektivismin kannattajat puolustelu- 
kannalle. Niezscheläisen vastauksen näihin kysymyksiin tarjoaa filo- 
sofian käytännöllisiä toimintaedellytyksiä kartoittava filosofia,2?? jonka 
mukaisesti katsotaan, että argumentti on perusteltu jo sen vuoksi, että se 
on sanottu. Tämä ajatus liittyy myös fenomenologiseen filosofiaan, jonka 
mukaan hyvä kuvaus on argumentti itsensä puolesta. Toisaalta kyseisen 
tarkastelutavan sopivuus subjektikeskusteluun on koettu ongelmalliseksi 
siksi, että se sisältää jo itsessään kannanoton subjektikeskeisen tarkas- 
telun puolesta. 

Tietoisena omien resurssieni rajallisuudesta ja näkökantojeni haasta- 
vuudesta rohkenen valita tarkastelujeni lähtökohdaksi yleiskatsaukseen 
pyrkivän näkemyksen. Käsitykseni mukaan subjektiuden kriisi ei ole 
ollut juuri muuta kuin nimitys tilanteelle, jossa on käsitelty yhtenä ongel- 
makokonaisuutena sitä, milloin on kyse (1) minän alkuperästä ja ase- 
masta lajina tai yksilönä (evolutiiviset ja historialliset näkemykset), (2) 
milloin minä on tutkimuksen kohteena tai tekijänä (tieteellisen objekti- 
voinnin ja ensimmäisen persoonan filosofian välinen ero), (3) milloin minä 
on esitetty tieteellisinä vertauskuvina (kuten Meadin käyttäminä käsittei- 
nä PT, ”me' ja self) ja (4) milloin kyse on minän kokemuksellisesta ole- 
massaolosta (eksistenssifilosofia). 

Nämä eri näkökulmat ja niihin liittyvät keskustelutasot ovat sekoittu- 
neet minuutta tarkastelevissa tutkimuksissa niin, että näkyvistä on peit- 
tynyt subjektin itsensä kokema minuus ja sen asema tieteen ja filosofian 
lähtökohtana. Kuitenkin juuri kokemuksellinen olemassaolo — eli ihmisen 
omassa elämismaailmassaan todellistuva subjektiivinen eksistenssi — luo 
perustan tieteelliselle toimeliaisuudelle. Ilman ihmistä ei ole myöskään 
tiedettä. 

Tällaiseen tieteen koko tilaa tulkitsevaan väitteeseen tarkasteluani 
johdattaa se, että subjektiuden kriisiä ei voida mielekkäästi käsitellä lä- 
hestyen sitä jonkin erityisen subjektinäkemyksen sisältä päin eikä asettu- 
matta kysymään, mistä subjektiuden kriisissä voisi olla ilmiönä kysymys. 
En väitä pyrkiväni myöskään paradigmojen väliseen puolueettomuuteen, 
vaan pyrin osoittamaan, miksi subjektikeskeisen filosofian ja relativismin 
hyväksyminen on itse asiassa välttämätöntä. 

Tarkoitukseni on todistella, että motiivi yksikön ensimmäisen persoo- 
nan filosofiaan seuraa suoraan olemassaolomme ontologisista lähtökoh- 
dista: ihmisen situaatiosta, kehollisesta erillisyydestä ja kokemukselli- 
sesta olemassaolosta. Näistä syistä pidän välttämättömänä asettua edus- 
tamaan subjektikeskeistä ajattelua. Sikäli kuin empiristiset, postmoder- 


279 Tällaiselle metafilosofialle ovat Suomessa hankkineet kuuluisuutta Esa Saarinen ja 
Thomas Wallgren, mistä esimerkkinä oli heidän Helsingin yliopistossa lukuvuonna 1991-— 
1992 järjestämänsä ”Filosofinen aikalaiskritiikki” -luentosarja. 

nistiset, poststrukturalistiset tai konstruktionistiset katsantokannat ovat 
näkemysteni kanssa ristiriidassa, joudun kyseenalaistamaan ja arvostele- 
maan näitä ajatussuuntia. 

Tarkoitusperieni valaisemiseksi on tärkeää painottaa, että en puolusta 
kartesiolaista enkä husserlilaista ennakkoehdottoman tieteen, ”varman 
tiedon” hankkeen tai puhtaan rationaliteetin kautta tuotettua subjekti- 
käsitystä. Sen tapaista defensiivisyyttä voitaisiin pitää yhtenä oireena 
kartesiolaisen subjektin ympärille kietoutumisesta. Sekä Descartes'lle 
että Husserlille ihmisen minuus oli puhdas idealisaatio, järkeilyn tulok- 
sena tuotettu subjekti, jonka kokemuksesta irrotettu ”olemassaolo” on 
yksi edellä selittämäni kahtiajaon ilmentymä. Kyseinen dualismi on val- 
linnut yksilöllisen ja yliyksilöllisen tason välisenä kuiluna, ja yksilö- 
tasolla se on ilmennyt ensinnäkin sielun ja ruumiin välisenä erotteluna ja 
toiseksi jakona yksilön sisäiseen maailmaan ja ulkoiseen maailmaan — 
tiedon koskiessa vain ajattelun kohteena olevia asioita (res cogitas) ja 
luulojen sekä oletusten kohdistuessa epävarmoina pidettyihin ulkoisiin 
asioihin (res extensa). Näiden kuilujen ja kahtiajakojen ylitse voidaan 
päästä vain purkamalla auki kartesiolaisen sekä husserlilaisen ”varman 
ja ennakkoehdottoman tiedon” ideologinen perusta. 

Entä miten voidaan ymmärtää, että kaikesta edellä sanomastani huoli- 
matta edustan ja kannatan nimenomaan subjektikeskeistä ajattelua? 
Subjekti, jonka asemaa puolustan, on kokemuksellinen ja yksilöllinen 
minuus, jonka olemassaoloa ei ensinkään ongelmallisteta tiedon kannalta. 
Minuuden olemassaolo ja varmuus on ankkuroitu oman olemassaolon ko- 
kemiseen, toisin kuin rationalistisesti perustellun minuuden olemassaolo, 
joka on luonteeltaan abstraktio, puhtaan järkeilyn kautta tuotettu luo- 
mus. Kummassakin tapauksessa '*kokemuksella' tarkoitetaan perin juurin 
eri asiaa. Kartesiolaisessa tiedon hankkeessa oli kyse tieteelle altistetusta 
kokemuksen käsitteestä, joka operationaalistettiin empiiristen tieteiden 
metodologioissa ja alistettiin palvelemaan yleispätevyyden vaatimuksia. 
Sen sijaan olemassaolon kokemisessa on kyse subjektiivisesta ja yksilölli- 
sestä kokemuksesta, jota ei ole lainkaan kielellistetty, järkiperäistetty tai 
kuvailtu predikatiivisesti (psykologiassa ”attribuoitu”). 

Oman olemassaolon kokemiseen vetoaminen saattaa vaikuttaa karte- 
siolaisen cogito-argumentin toistolta, mutta todellisuudessa näkökulmien 
ero on huima. Siinä, missä perinteinen rationalismin ajan filosofia tuotti 
subjektin ghost in the machine -periaatteella pelkästä järkeilyn koneesta, 
oman olemassaolon kokeminen luo perusteen minuuden olemassaololle, 
yksilöllisyydelle ja subjektivismille suoraan maailmassa olemisen suh- 
teesta. Kyse on tällöin nimenomaan kokemisesta, ei järkeilystä. 

Luonnollista on, että argumentaationi ja näkökulmanasetteluni liittyy 
useiden tieteenharjoittajien välttelemään heideggerilaiseen ajatteluun ja 
”elämänfilosofiseen” filosofiakritiikkiin. Jäljempänä omistankin luvun 
sille, miksi oman olemassaolon kokeminen on kokemuksista yleisin, 

eräänlainen kaikkia ihmisiä koskeva mutta samalla hyvin yksilöllinen ko- 
kemus, joka voi toimia myös etiikan takeena ja moraalin rajapintana. 
Havahtuminen oman olemassaolon kokemiseen voi herättää ihmisissä tie- 
toisuuden oman elämänsä ainutkertaisuudesta ja ohjata rikkaaseen ja 
vastuulliseen elämään. Minuuden ainutlaatuisuuden löytämisellä on 
paitsi moraalifilosofinen, myös tieteenfilosofinen merkitys, sillä se oikeut- 
taa kokemuksellisen ja yksilöllisen subjektin ympärille rakentuvaa tie- 
dettä ja filosofiaa. 

Toisaalta aikomuksenani ei ole tällä toteamuksella asettua mihinkään 
filosofiseen oppositioon. Tiedepoliittisten ja tieteenfilosofisten ideologioi- 
den arvostelu ja metodologioiden nimittäminen ideologioiksi on usein näh- 
ty tarpeettomasti pelkkinä ”kritiikkeinä”. Nähdäkseni tämä kertoo mi- 
nuuden asemaa koskevan keskustelun yleislinjattomuudesta, johon näh- 
den filosofiset selvitysyritykset on voitu kokea pelkästään hyökkäävinä 
tai normittavina. Tieteellisten yleispätevyysihanteiden ja kollektivismin 
arvostelijat on koetettu leimata häiriköiksi tai ajaa altavastaajan ase- 
maan sekä puolustelukannalle, vaikka objektiivista tietoa tavoittelevien 
ja rakenteiden ylivaltaa korostavien sosiologien omat ihanteet ovat olleet 
niin kunnianhimoisia, että juuri heidän itsensä pitäisi todistaa omien 
lähtökohtaoletustensa pätevyys. Todistelutaakan vieritysyritykset ovat 
johtuneet ainakin osittain siitä, että kriittisen ajattelun haaste on koettu 
eräillä tahoilla liian vaateliaana. 

Toisaalta myös kriittisyys — siinä määrin kuin sitä on esiintynyt — on 
usein ollut niiden paradigmojen leimaamaa, joita vastaan tutkimuksissa 
on käyty. Tuloksena on ollut subjektikäsityksiä, joissa perinteisille (kuten 
kartesiolaisille tai subjektin apriorisuutta korostaville) näkemyksille on 
haluttu löytää vaihtoehtoja yksinkertaisesti vastustamalla niitä. Asialla 
ovat olleet muiden muassa ne feministifilosofit, jotka ovat rakentaneet 
omaa subjektina olemistaan yksinomaan moittimalla ”miesten tapoja olla 
subjekti”.280 Omilla väitteillään miesten ”egoismista”, ”narsismista” ja 
”itsekeskeisyydestä” he ovatkin tuoneet keskusteluun omat lisänsä, jotka 
ovat pyrkineet menemään kaikkien totuttujen rajalinjojen yli. Mutta mi- 
täpä muutakaan ihminen voisi olla kuin itsekeskeinen, ainakaan sikäli 
kuin inhimillisen näkökulman mukainen havaintojen ja kokemusten 
tarkastelupiste on aina itse? 

Niin sanotun subjektiuden kriisin käsittelyä helpottaa se, että myös 
”subjektin hajoamiseen” liittyvät postmodernistiset toteamukset ovat 
riittävän usein toistettuja ollakseen enää itsestään selviä, ja se, että viime 
aikojen dekonstruktiivisessa filosofiassa kysymystä minuudesta ei ole 
enää nähty yhtenä ongelmakokonaisuutena vaan useina osaongelmina. 


280 Subjektiuden kriisiä feministisessä asiayhteydessä on käsitellyt muiden muassa Rosi 
Braidotti teoksessaan Patterns of Dissonance — A Study of Women in Contemporary Philo- 
sophy (1991). 

Toisaalta keskustelun pilkkoutuminen on ollut valitettavaa sikäli, että se 
on luonut mielikuvan itse asian, subjektin, pilkkoutumisesta. On päädyt- 
ty päiväkerhomaiseen ja demokraattiseen mutta logiikan kannalta epä- 
tyydyttävään ratkaisuun, jonka mukaan yksinkertaisesti vain sovitaan, 
että kaikille löytyy tilaa ja että subjekti sinänsä on pirstaleina niin kuin 
sitä koskeva keskustelukin. 


4.1.4. Kokemuksellinen ja tieteellinen minuus 


Omasta mielestäni subjektiuden kriisiä käsittelevien ajatussuuntien jou- 
kossa selitysperusteiltaan ylivoimaisen kriittisyyden lähteen muodostaa 
eksistenssihermeneuttinen filosofia. Niinpä tukeudun tässä tutkimukseni 
toisessa pääluvussa erityisesti siihen. Keskeisimmän kriisin aiheen näen 
siinä, että minän tieteelliset lähestymistavat, käsitykset ja tematisaatiot 
ovat vastanneet perin huonosti sitä kokonaista merkitysyhteyttä, jossa 
kokemuksellinen minuus elää ja todellistuu. Minän tieteelliset esitykset 
ovat olleet tyypiteltyjä, eivätkä ne ole vastanneet yhdenkään ihmisen 
todellista minuutta tai minän tapaa kokea oma olemassaolonsa. Tie- 
teellisissä representaatioissa minuus on esitetty vertauskuvallisesti, ja 
sitten on rakennettu näille vertauskuville, ikään kuin ne olisivat todelli- 
sia. Tämä näkyy myös George H. Meadin minäkonseptiossa, jonka osa- 
tekijät ovat parhaimmillaankin vain symbolisia muodostaen idealisoidun 
mallin. Katsonkin, että eksistenssihermeneuttinen tarkastelutapa vastaa 
ihmisen situaatiota paremmin kuin symbolinen interaktionismi ja post- 
modernismi, joka on pyrkinyt ratkaisemaan ihmisen tutkimiseen liittyvät 
paradoksit ja kehäpäätelmät korostamalla subjektin hajoamista sekä ve- 
täytymällä järjen ja moraalin kieltävään nihilismiin. 
Eksistenssihermeneutiikka ja dekonstruktio ovat onnistuneet siinä, 
että ne ovat arvostelleet minuuden tuottamisen tieteellisiä tekniikoita, 
joiden tuloksena ihminen on objektivoitu. Objektivoinnin tuloksena synty- 
neiden tieteellisten minäkäsitysten kautta minuus on nähty muiden 
muassa (1) historiallisena muodosteena ja historian luojana, (2) yksilönä 
tai yhteisön jäsenenä ja (3) merkitysten tuottajana. Samalla kun nämä 
näköalat ovat tarjonneet ratkaisuja subjektiuden kriisin erityisongelmiin, 
niille on annettu tehtävä erityistieteiden menetelmällisen perustan oi- 
keuttamisessa. Esimerkiksi analyyttisessa kielifilosofiassa ja lingvistii- 
kassa minuus on usein edellytetty vastaukseksi merkitysten alkuperää 
koskevaan kysymykseen. Biologian ja historian kehitysopit ovat puoles- 
taan saaneet vahvistusta minän tematisoimisesta evolutiivisesti kehitty- 
neeksi olennoksi, ja sosiaalitieteissä on voitu iloita minän näkemisestä 
sosiaalisena. Tämä luettelo ei ole tietenkään täsmällinen eikä tyhjentävä. 
Olennaista on, että näin syntyneitä minäkäsityksiä on alettu käyttää 
ikään kuin ne vastaisivat olemassa olevaa minää: asioiden laitaa todelli- 

suudessa. Kuitenkin lähinnä vain eksistenssihermeneuttisessa filosofi- 
assa ihmisen minuutta on voitu tarkastella siinä kokonaisessa merkitys- 
yhteydessä, jossa minuus toteutuu (4) olemassa olevana. Eksistenssi- 
hermeneutiikassa minää ei ole tuotettu vastauksena mihinkään metodo- 
logiseen, disipliinimäiseen tai paradigmaattiseen erityiskysymykseen, 
vaan tieteellinen tutkimus on lähtenyt siitä perusajatuksesta, että empii- 
rinen (eli kokemuksellinen) ja transsendentaalinen (eli apriorinen) minä 
ovat olemassa todellisina olentoina, joista varmuuden tuottaa suora 
yksilönkokemus eikä tiedon ongelmaksi metodologisoitu epäilys. Eksis- 
tenssihermeneuttisesti ajatellen myös tiedettä voidaan luoda näin perus- 
tetulle ajattelulle, jossa ihminen olemassaoloaan ymmärtäen tutkii ja 
tarkastelee itseään sekä maailmaa ja pohtii, miten merkitykset raken- 
tuvat havaitsevan ja kokevan subjektin ympärille. 

Siinä, missä erityistieteet ovat rakentaneet tietyt metafyysiset ja ver- 
tauskuvalliset minäkäsitykset, yksikön ensimmäisen persoonan filosofia 
pitää minuutta oman maailmasuhteensa alkupisteenä ja suuntautuu 
ympäristöönsä aktiivisesti. Tässä mielessä subjektiuden kriisi ei ole ollut 
niinkään erilaisten minäkäsitysten, kuten sosiaalisen tai yksilöminän, 
keskinäistä kilpailua, vaan se on ollut erityistieteellisten tematisaatioiden 
kertakaikkista yhteensopimattomuutta kokemuksellisen minän ja yksi- 
kön ensimmäisen persoonan filosofian kanssa. 

Kohtalokasta on, että niin sanotussa subjektiuden kriisissä ovat aset- 
tuneet vastakkain erityistieteet ja filosofia. Tämä vastakkainasettelu on 
koskenut sitä, rakennetaanko minä tieteellisten käsitysten ympärille 
(kuten erityistieteissä) vai annetaanko tieteen kasvaa siitä merkitys- 
yhteydestä eli elämismaailmasta, jossa kokemuksellinen minä todellistuu 
ja on (kuten eksistenssihermeneuttisessa filosofiassa). 

Tämä kysymys on kiinteästi tekemisissä ihmistieteiden metodien ja 
näkökulmanasettelujen kanssa. Erityistieteet eivät ole kyenneet ylittä- 
mään subjektiuden kriisiä, sillä ne eivät ole tunnustaneet yksikön ensim- 
mäisen persoonan filosofiaa omassa ”tieteellisyyden” vaatimisessaan ja 
”epätieteelliseksi” syyttämisen pelossaan. Siksi ne ovat turvautuneet 
pelkkään itsereflektioon tai subjektin purkamiseen eivätkä ole edenneet 
minuuden rakentamisen tasolle. 

Tieteellisten minäkäsitysten kautta synnytetty subjekti ei ole enää 
”silmä, joka ei näkisi itseään”. Pikemminkin näin tuotettu subjekti on tut- 
kija, joka on jähmettynyt katselemaan kuvaansa itse rakentamastaan pei- 
listä. Nykyisen subjektikeskustelun keskeinen ominaispiirre ei olekaan 
subjektin itseanalyysien vähyys vaan niiden ylitsevuotava paljous. Pelkän 
”itseymmärryksen” ja ”itsereflektion” harjoittajille voisi vastata laulun 
sanoin: ”Jos ihminen ei elämässä ymmärrä muuta kuin itseänsä, hän on 
vain tylsä näyttelijä ja näyttelee väärässä näytelmässä.”281 


281 Tuomari Nurmio laulussaan ”Vielä yksi opetus” albumilla Punainen planeetta (1982). 


246 


Mikäli taas on lähdetty itsereflektion ja dekonstruktion eräästä toi- 
sesta ääripäästä eli siitä, jonka mukaisesti kysymys minästä on nähty 
vain kysymyksinä minän yhteisöllisestä rakentumisesta tai näkemyksinä 
minästä merkityksiä tuottavana olentona, pitäisi muistaa, että myös näi- 
hin asiakysymyksiin voidaan vastata vasta minän olemassaoloa ja histori- 
allista alkuperää koskevien ratkaisujen pohjalta. Aina kun ontologisia 
alkuperän kysymyksiä on pidetty marginaalisina tai vähämerkityksisinä, 
on tullut näkyville, että subjektiuden kriisin keskeisongelmat (kuten 
väitteet, että ”ei ole subjektia” tai että ”subjekti hajoaa”) on tuotettu 
siirtämällä minän olemassaoloa koskevat kysymykset syrjään ja pitä- 
mällä minuutta olemisestaan irrotettuna, historiattomana ja paikatto- 
mana. Myös puheessa minän sosiaalisuudesta on usein unohdettu, että 
ihmisen situaatioon sisältyvät aina paitsi sosiaaliset suhteet, myös luonto 
sekä yksilön, lajin ja yhteiskunnan historia. Siksi olisi parempi ottaa 
huomioon ihmisen koko olemassaolo ja hänen elämäntilanteensa (eli situ- 
aatio) kuin puhua kapeasti vain ”sosiaalisuudesta”. Juuri tämä puoltaa 
eksistenssihermeneuttista asennoitumista, jossa korostuu hermeneutti- 
sen kehän avoimuus ja laajeneminen pelkän itseymmärryksen ulkopuo- 
lelle. Myöskään vuorovaikutus ja ihmisten väliset suhteet eivät ole 
pelkkää yhteiskuntatieteiden kautta paljastuvaa ”sosiaalisuutta”, vaan 
niihin liittyy ihmisen olemassaolon koko rakenne, historia, luonto ja tule- 
vaisuus. 

Tämä kritiikki voidaan suunnata erityisesti postmodernismia ja post- 
strukturalismia kohtaan, mutta myös George H. Meadin minäkäsitykset 
syntyivät ensisijaisesti ja yksipuolisesti vain minän sosiaalista rakentu- 
mista ja merkitysten alkuperää koskevista oletuksista. Toisaalta Mead 
käsitteli myös minän asemaa olemassa olevana entiteettinä ja sitä, miten 
minuus on historiallisesti ja biologisesti syntynyt, ja siltä osin hänen ajat- 
telunsa tarjoaa aineksia subjektiuden kriisin ylittämiseen. Hänen näkö- 
kulmansa oli kuitenkin ainoastaan naturalistinen, ja modernin ajan filo- 
sofina Mead olisi voinut uhrata enemmän vaivojaan myös ihmisen onto- 
logisen aseman filosofiselle analysoimiselle, toisin sanoen ihmisyyden ole- 
muksen tutkimiselle. Myös symbolisena interaktionismina tunnetussa 
muodossa hänen tuotantonsa jäi lähinnä erityistieteelliseksi systeemiksi. 

Seuraavaksi koetan hahmotella, millä tavoin Meadin edustama yhtei- 
söllisyyttä, kollektivismia ja universalismia korostava naturalismi poik- 
keaa yksilöolentojen olemassaoloa lähtökohtanaan pitävästä naturalis- 
mista. Tarkoitukseni on todistella, että myös evolutiivinen tietoteoria ja 
biologia oikeuttavat nimenomaan yksilöiden olemassaoloa. Lisäksi ne ky- 
seenalaistavat yliyksilöllisten prosessien olemassaolon sekä puolustavat 
subjektia ja subjektikeskeistä ajattelua, jossa filosofian lähtökohdan ja 
alkupisteen muodostaa individualistis-liberaalisti nähty ja itsestä maail- 
maan suuntautuva minä. 


247 


4.2. MEAD JA EVOLUTIIVINEN TIETOTEORIA 


Itävaltalais-brittiläinen tieteenfilosofi Karl R. Popper (1902—1994) on esit- 
tänyt teoksissaan Objective Knowledge (1972) ja The Self and Its Brain 
(1977) Meadin teoriaa osittain vastaavan tulkinnan inhimillisen minän 
muodostumisesta. Popper sanookin erään sivun alaviitteessä, että muuan 
Jeremy Shearmur ”on löytänyt samankaltaisuuksia teoriani ja [...] ame- 
rikkalaisen pragmatistin G. H. Meadin ?'sosiaalisen minäteorian” välil- 
tä”.282 Meadin ja Popperin vertailussa päästäneen eteenpäin vain analy- 
soimalla, mihin ongelmiin Meadin ja Popperin filosofiat ovat pyrkineet 
vastaamaan, millä tavoin heidän ajatuksensa ovat yhtäläisiä ja minkä 
vuoksi he ovat esittäneet samankaltaisia ideoita. 

Mikäli nyt tulen esittäneeksi näihin kysymyksiin joitakin vastauksia, 
nämä vastaukset ovat tietysti perimmältään toisia kysymyksiä niin kuin 
epätäydellisesti perustellut väitteet aina ovat. En siis pyri mihinkään 
ehdottomaan, oikeaan tai ainoaan mahdolliseen tulkintaan, mutta en 
myöskään tyydy kuvailemaan teorioita pelkästään ulkokohtaisilla laatu- 
määreillä, kuten esimerkiksi Hans Joas. Hän puolestaan on keskittynyt — 
tosin viitaten Popperin teokseen, jossa merkityksen problematiikka ei ole 
etualalla283 — ajattelijoiden esittämien teorioiden sosiaalisiin ulottuvuuk- 
siin ja teorioiden luonnehtimiseen käyttäen sellaisia laatumääreitä, kuten 
”antiutopistinen asema” (anti-utopisticher Position) ja ”reformistinen käy- 
täntö” (reformerischen Praxis), ja antaen niille operationaalisen aseman 
oman poliittisen ajattelunsa osana.284 

Popperin filosofian eräänä lähtökohtana oli kysymys, mistä Kant tie- 
täisi, että ihmisen aistikyvyn muodot ja ymmärryksen kategoriat todella 
olisivat sellaisia, millaisina Kant ne esittää ja: miten kategoriat syntyvät? 
Kantin käsityksen mukaan myötäsyntyiset havainnon ja näkemyksen 


282 Karl R. Popper yhdessä John C. Ecclesin kanssa julkaisemassaan teoksessa The Self 
and Its Brain — An Argument for Interactionism vuodelta 1977 (s. 111). 

283 Ks. Hans Joasin teosta Praktische Intersubjektivität - Die Entwicklung des Werkes 
von G. H. Mead vuodelta 1980 (s. 253). 

284 Emt., s. 36. Joasin teoksen englanninnoksessa vuodelta 1985 on käytetty käännöksiä 
”anti-utopian position” ja ”reformist action” (s. 31). Meadin ajattelu voidaan luonnollisesti 
ymmärtää historisismin arvosteluksi, sillä Mead oli hyvin edistyksellinen verrattuna 
hegeliläislähtöiseen ja konservatiivisena pidettyyn historiantulkintaan, jossa yritetään 
ennustaa tulevaisuutta ja johtaa arvoja historiallisista lainalaisuuksista. Historisismia 
arvostellessaan Mead ja Popper ovat kuitenkin eri linjoilla sikäli, että Popperin näkö- 
kulmasta Meadin ajattelu nojasi pitkälti historialliseen ja naturalistiseen determinismiin, 
vaikka Mead katsoikin päämäärien ja arvojen syntyvän kulttuurievoluution tuloksena 
sosiaalisessa prosessissa, jossa niitä ei ole ”annettuina”. Meadin yliyksilölliset tendenssit 
etäännyttävät hänet joka tapauksessa kauas Popperin individualismista. 


248 


muodot liittyvät tietämiseen niin olennaisesti, että ilman niitä ei ole 
tietoa lainkaan — ei myöskään tietoa kategorioiden alkuperästä. Tällainen 
vastaus kiertyy ilmeisesti kehälle, mutta kysymystä voidaan pitää myös 
osittain aiheettomana, sillä Kantin tietoteoria perustuu ennakolta rajoit- 
tamattomaan tiedon kritiikkiin. Sen tehtävänä oli paljastaa ne välttämät- 
tömät aistikykyyn liittyvät ehdot, jotka eivät voisi olla toisin. Kantin filo- 
sofiassa ei siis ollut kyse pelkästä näkemyksestä tai mielipiteestä mutta 
kylläkin tuloksesta, joka seurasi kriittisestä tietoteoriasta ja epävarman 
sekä perustelemattoman argumentaation sulkemisesta pois älyn ja arvos- 
telukyvyn keinoin. Lopputuloksena oli, että emme voi ylittää aistiky- 
kymme rajoitteita tai saada kategorioista riippumatonta tietoa. 

Tämä ajatuskulku liittyy myös Kantin filosofian kumoamattomuuteen 
ja järjen asemaan. Kantin filosofian näkökulmasta järjen järkevyyttä ei 
voitaisi epäillä, sillä se johtaisi kehäpäätelmään ja yhä uuteen kysy- 
mykseen epäilevän järjen järkevyydestä. Järjen itsensäperustelevuus on 
pohjimmiltaan samanlainen aksiooma kuin aistikyvyn kategorioiden an- 
tautumattomuus kyseenalaistamiselle. Kantin mukaan järki ja aistikyvyn 
kategoriat vallitsevat sui generis kaiken tiedonmuodostuksen perustana, 
ja niinpä Kantin filosofia on itsensä oikeuttavaa ja periaatteellisesti ku- 
moutumatonta. 

Popperin ehdotuksena kategorioiden alkuperän kysymykseen puoles- 
taan oli käsitys, että tietämisen formaaliset periaatteet ovat voineet tulla 
valikoituneiksi evoluution kautta kehityksessä, jossa myös tiedon sisäl- 
löillä on saattanut olla lajia säilyttävä merkitys. Tiedon sisällöt ja kohteet 
ovat siis voineet vaikuttaa tietämisen muodollisten periaatteiden eli kate- 
gorioiden syntymiseen evoluution kautta. Ihminen oli Popperin tarkas- 
telun kohteena ensisijaisesti lajina, mutta toisaalta hän ajatteli merkitys- 
ten oppimisen koskevan jokaista lajin jäsentä. Popper katsoi Hume- 
kritiikissään, 285 että vaikka tosiasiaväittämistä ei voitaisikaan johtaa 
arvoarvostelmia, jokainen ihmisyksilö joutuu kokemuksellisesti huomaa- 
maan, mikä on hänelle hyvää tai pahaa ja toimimaan näin tuottamansa 
arvotuksen mukaisesti. Popper ajatteli, että tietämisen edellytykset ovat 
määräytyneet evolutiivisesti siten, että niiden yksilöiden aistikyvyn muo- 
dot ovat tulleet vallitseviksi, jotka ovat osoittautuneet menestyksekkäiksi 
lajin kehityksen kannalta. 

Tämä ei merkitse, että Popperin olisi täytynyt hyväksyä Jean-Baptiste 
de Lamarckin kiistelty näkemys, jonka mukaan hankitut ominaisuudet 
voivat määräoloissa muuttua perinnöllisiksi. Sen sijaan Popperin ajatte- 
lussa oli kyse Darwinin luonnonvalintateorian hyödyntämisestä, näke- 
myksestä, että ihmisen luontosuhteessa lajia ovat valikoituneet jatka- 
maan ne yksilöt, joiden tietämisen edellytykset (kategoriat) ovat jo val- 
miiksi olleet suotuisimmat. Näin evoluutiossa toteutuu sekä aktiivinen 


285 Karl R. Popper teoksessaan Objective Knowledge vuodelta 1972 (s. 85—105). 

muuntelu, jossa laji aktiivisesti etsiytyy muutoksiin että passiivinen 
muuntelu, jossa ominaisuudet karsiutuvat satunnaisesti altistumisen 
kautta — tai valikoituvat intressisidonnaisesti luonnon kokonaisuudessa 
vallitsevan mahdollisen syyperäisyyden tai päämäärärationaalisuuden 
perusteella. 

Tietoteorian ja arvoteorian kannalta tästä on seurannut mullistuksia. 
Koska tietämisen edellytyksillä on ollut ihmislajille arvoa lajinsäilytyk- 
sessä, myös tiedolla on aina jokin arvo, sillä tietämisen edellytykset ovat 
määritelleet sitä, mitä voidaan tietää.286 Tietämisen yleiset edellytykset 
määrittelevät tiedon merkitystä, ja näin ollen myöskään merkityksen 
käsite ei ole yksiselitteinen tai rajoitu vain semantiikan eli merkitysopin 
alaan. Popperin näkemyksen mukaan merkityksellinen” ei tarkoita vain 
samaa kuin 'merkitysopillisesti merkityksellinen? vaan myös samaa kuin 
'arvokas' ja ”tärkeä?. Semanttisiin merkityksiin liittyvät etiikan merkitys- 
sisällöt eli arvot sekä moraaliset arvostukset, eikä merkitysten määrit- 
teleminen siten ole pelkästään formaalista tai rajoitu kielen alueelle. Mer- 
kitysten konstituutio liittyy myös etiikkaan, moraaliin ja yhteiskuntafilo- 
sofiaan. Täten on annettu eräs vastaus kirjani alussa esittämääni kysy- 
mykseen semanttisten merkitysten ja arvomerkitysten suhteesta toisiin- 
sa, ja ratkaisu näyttää pitkälti samalta, mihin myös Mead päätyi omassa 
ajattelussaan. 


4.2.1. Emergenssi: yksilöissä vai prosesseissa? 


Aistikyvyn muotoja koskevan evoluutioajatuksen lisäksi Meadia ja Poppe- 
ria yhdistää näkemys korkeampien toimintojen ja merkitystasojen emer- 
goitumisesta. Meadin ajatukset yleensä vain sivuavat evoluutioteorian ja 
sen jälkivaikutuksen näkemyksiä, mutta monet tutkijat ovat katsoneet, 
että Meadin koko ihmiskuva myötäilee evoluutioteorian biologisia ja 
kosmologisia näkemyksiä sekä käsitystä luonnonvalinnasta prosessina.287 
Mead onkin suonut tällaisiin tulkintoihin täydet mahdollisuudet totea- 
malla evoluutiosta ja emergenssistä esimerkiksi seuraavasti: 


Olen halunnut esittää mielen luonnossa esiintyvänä evoluutiona, jossa 
huipentuu se sosiaalisuus, joka puolestaan on emergenssin periaate ja 
muoto. [I have wished to present mind as an evolution in nature, in which 
culminates that sociality which is the principle and form of emergence.]?88 


286 Emt., s. 112-119. 


287 Aiheesta John D. Baldwin teoksessaan George Herbert Mead — A Unifying Theory for 
Sociology vuodelta 1986 (s. 124-132). Ks. myös Tom W. Goffin teosta Marx and Mead — 
Contributions to a Sociology of Knowledge vuodelta 1980. 

Vaikka Mead ei antanutkaan emergenssin käsitteelle samanlaista ase- 
maa kuin myöhemmät emergentin materialismin edustajat, hän joka ta- 
pauksessa piti emergoitumista sosiaalisena prosessina ja ihmismieltä 
tämän kehityksen toteutumisyhteytenä tai tuloksena. Arvoitukseksi jää, 
perustuuko Meadin evolutiivinen ajattelu vaikutushistoriallisesti katsoen 
enemmän Hegelin ”hengen fenomenologiaan” vai Darwinin naturalisti- 
seen kehitysoppiin. Evoluution ajatus nimittäin esiintyy sekä Hegelin 
näkemyksessä yhteiskunnan kehityksestä että Darwinin teoriassa lajien 
synnystä. Hegelin vaikutus korostuu esimerkiksi Meadin tässä toteamuk- 
sessa: 


Se, mitä romanttiset idealistit ja Hegel todella sanoivat, oli että maailma 
kehittyy, että todellisuus itsessään on kehityksen prosessissa. [What the 
Romantic idealists, and Hegel in particular were saying, was that the 
world evolves, that reality itself is in a process of evolution. ]289 


Idealisti ja naturalisti eivät välttämättä asettuneet toistensa kilpailijoiksi 
Meadin ajattelussa, jossa idealististen filosofien ja luonnontieteellisten 
naturalistien vaikutukset osuivat lopulta eri maaleihin. Esimerkiksi 
David L. Miller on tulkinnut asioita niin, että Meadin ajattelussa idealis- 
tien, kuten Fichten, Schellingin ja Hegelin, aatteet merkitsivät rationali- 
teetille samanlaista siirtymistä muotojen maailmasta muutoksen maail- 
maan kuin minkä de Lamarck ja Darwin saivat aikaan biologian alalla.290 
Yhdistellessään molempia katsantokantoja Meadin ajattelu vaikuttikin 
dynaamisella tavalla. 

Kulttuurifilosofiaa ja biologiaa hyödyntäen Hans Joas on puolestaan 
verrannut Meadin ajattelua ”sosiaalidarvinismiin”.29! Hänen mukaansa 
Darwinin teoria luonnonvalinnasta, kehityksestä ja sopeutumisesta ei 
muodostanut Meadille determinististä tai viettipsykologista esikuvaa, 
kuten sosiaalidarvinisteille, vaan monille pragmatisteille tyypillisesti 
Mead pyrki näkemään evoluutiossa mallin yhteiskunnan, älyn, tieteen ja 
humanismin kehitykselle. Rinnastus jyrkempiin sosiaalidarvinisteihin on 
kuitenkin osuva sikäli, että myös Darwinin mukaan yhteiskunnan kehi- 
tys perustuu karsiutumiseen ja taisteluun, vaikka sosiaalidarvinisteille 
tyypillisestä tasa-arvon kumoamisesta ja hierarkioiden oikeuttamisesta 
Meadin ajattelu pyrkikin pysyttelemään kaukana. 

Vertailut ovat valaisevia sikäli, että naturalistiseen ja evolutiiviseen 
luonnonvalinnan ajatukseen sisältyy aina mahdollisuus totalitaristiseen 


289 Mead teoksensa MT kappaleessa ”Evolution becomes a general idea” (s. 154). 
290 David L. Miller teoksessaan George Herbert Mead — Self, Language, and the World 
(1973, s. 163—164). 


291 Hans Joas teoksessaan G. H. Mead — A Contemporary Re-Examination of His Tho- 
ught (1985, s. 53). 

yhteiskuntaan, johon se saattaa avata oven. Yhteistä edellä mainituille 
Meadin kommentaattoreille on, että he ovat pitäneet Meadia prosessien 
filosofina, joka tähtäsi maailmaa koskevaan yhtenäisteoriaan ja todelli- 
suutta kokonaisuutena koskevaan tietoon. Myös tähän tieteenfilosofiseen 
tavoitteeseen voi sisältyä totalitaristisia aineksia, jos metafyysistä alku- 
perää oleva päällysrakenne alkaa kohdella ihmisiä alamaisinaan. 

Usein sanotaan, että tutkittaessa ihmistä Meadin oppien mukaisesti 
olennaisiksi kohoavat kokonaisuudet ja kehitysprosessit ja että yksittäi- 
nen ihminen tai yksilö näyttäytyy Meadin teoriassa kontingenttina, sat- 
tumanvaraisena ja merkitykseltään vähäarvoisena. Tämä onkin totta. 
Sen sijaan Popperin ajattelun valossa naturalistisen filosofin ei välttä- 
mättä tarvitsisi pitää yksilöä marginaalisena. Ei ole mitään perustetta 
olettaa, että prosessien tapahtumapaikkana olisi mikään muu kuin lajin 
yksittäinen jäsen. Vaikka evolutiiviset prosessit ovatkin pitkäkestoisia, 
biologiset muutokset voivat tapahtua vain yksilöissä, sillä yksilön ylittä- 
viä evolutiivisen muutoksen tapahtumapaikkoja ei ole ontologisesti kat- 
soen olemassa. 

Toisaalta evoluution voidaan ajatella tapahtuvan myös kokonaisvaltai- 
sesti prosessissa. Ilman luonnonvalinnan tai yhteiskunnan vuorovaiku- 
tusprosessia ei olisi myöskään evoluutiota. Tähän liittyen Mead luennoi: 


Henkisyys kehittyy meidän kannaltamme katsoen silloin kun organismi 
on kykenevä toteamaan merkityksiä itselleen ja toisilleen. Tämä on koh- 
ta, jossa mieli ilmaantuu tai, mikäli niin halutaan sanoa, emergoituu. 
[...] On järjetöntä katsoa mieltä vain yksilöllisen ihmisorganismin kan- 
nalta. Vaikka sillä onkin oma näkökulmansa, se on olennaisesti sosiaali- 
nen ilmiö; jopa sen biologiset toiminnot ovat ensisijaisesti sosiaalisia. 
[Mentality on our approach simply comes in when the organism is able to 
point out meanings to others and to himself. This is the point at which 
mind appears, or if you like, emerges. (...) It is absurd to look at the mind 
simply from the standpoint of the individual human organism; for, al- 
though it has its focus there, it is essentially a social phenomenon,; even its 
biological functions are primarily social.]292 


Mead halusi nähdä evoluution tapahtumapaikkana emergenssin tai evo- 
luution prosessin pikemmin kuin yksilön, ja sikäli hän poikkesi metodo- 
logisesta individualismista. On kuitenkin vaikea ajatella, että biologiset 
muutokset voisivat tapahtua muualla kuin biologisissa organismeissa, ja 
ne puolestaan ovat väistämättä yksilöitä. Näin on myös siinä tapauk- 
sessa, että yksilöolentojen välillä esiintyvät lajinsäilytykselliset suhteet 
tunnustettaisiin ja otettaisiin huomioon. Niinpä ajattelen asioista perin 
juurin toisella tavoin kuin Mead ja tukeudun näkemyksessäni Popperin 


292 MSS, s. 132—133. 

ontologiseen individualismiin. Yksilön asema on nähdäkseni sekä histori- 
allisesti että loogisesti ensisijainen vuorovaikutuksen kehityshistorialli- 
sessa prosessissa, sillä prosessit vaativat joka tapauksessa yksilöiden ole- 
massaolon. 

Meadin ja Popperin keskeisin ero on ero, joka vallitsee naturalistisen 
holistin ja naturalistisen individualistin välillä. Voidaan jopa väittää, että 
Meadissa ja Popperissa holistin ja individualistin tyypit esiintyivät puh- 
taimmillaan. Mitäpä muuta voidaan sanoa esimerkiksi Popperista, jonka 
individualismi näkyi hänen kaikissa ihmisyhteisöjä koskevissa käsityksis- 
sään?293 Hänen kollektivisminvastaisuutensa ei koskenut vain ihmisten 
sosiaalisia yhteenliittymiä vaan myös käsityksiä, joiden mukaan todelli- 
suudessa vallitsee tieteellisperäisiä jaotteluja vastaavia biologisia luok- 
kia. 

Esimerkiksi rodun käsite oli Popperille vain ihmisjoukon tietämättö- 
myyttä omasta alkuperästään, eräänlainen väärinkäsitys, jonka mukaan 
ihmiset uskoivat itsellään ja toisillaan olevan jotakin yhteistä. Se, että 
Popper ulotti lajikäsitteiden kritiikkinsä sosiaalitieteellisen terminologian 
alueelta myös biologian piiriin, ei heijastellut vain näkemystä, että bio- 
logian kehittämät ja todellisuudessa näkemät luokat ovat tieteen keksin- 
töjä ja tematisaatioita. Sen sijaan kyseessä oli Popperin tekemä poliitti- 
nen valinta, jolla hän halusi arvostella saksalaisten nationalistien kehit- 
tämää rotuoppia. Tähän arvosteluun Meadkin olisi voinut yhtyä, vaikka 
hänen teorianmuodostuksensa olikin muilta osin holistista: kokonaisuuk- 
sia, ryhmiä ja luokkia koskevaa. 

Painotettakoon, että Meadin holismi oli nimenomaan yhteiskuntatie- 
teellistä ja rakentui sosiaalisten laji-, ryhmä- ja luokkakäsitteiden ympä- 
rille erotuksena biologisista jaotteluista. Mutta tämä ei kumoa sitä, että 
puhtaasti yhteiskuntatieteellisiinkin laji-, ryhmä- ja luokkakäsitteisiin 
saattaa kätkeytyä kollektivistisen pakkovallan aineksia, aivan niin kuin 
Popper näki. Niin voi käydä varsinkin silloin, kun yhteiskunnan selittä- 
misestä ja ymmärtämisestä siirrytään sen aktiiviseen muokkaamiseen, ja 
erään esimerkkitapauksen tarjoaa Popperin arvostelema marxilainen 
totalitarismi. Filosofeja ja tieteenharjoittajia sekä heidän oppiensa sovel- 
tajia eli poliitikkoja erottaa kuitenkin heidän asenteensa. Mikäli filoso- 
feilla ja yhteiskuntatieteilijöillä on ollut eettinen periaate, eli hyvä tahto, 
heidän epäonnistumisensa ovat luonnehdittavissa vain eräänlaisiksi ”työ- 
tapaturmiksi”, kun taas poliittiseen asennemuokkaukseen, mielipiteiden 
manipulaatioon ja tarkoitushakuisuuteen liittyy myös suoranaista vallan- 
käyttöä. 

Holisteille on ollut ominaista sosiaalipoliittinen determinismi, kun taas 
individualistit ovat olleet yleensä yksilönvapautta, ihmisten itsemäärää- 


293 Kollektivismin arvosteluaan Popper esitti vuonna 1945 julkaisemassaan teoksessa 
The Open Society and Its Enemies (suom. Avoin yhteiskunta ja sen viholliset, 1974). 

misoikeutta ja inhimillisen tahdon merkitystä korostavia liberaaleja. 
Tämä ero näkyy kirkkaasti Meadin ja Popperin vertailun kautta. Vertai- 
lun näyttäisi voittavan Popperin individualismi, sillä hänen käsityksensä 
yksilöllisyysoletuksen välttämättömyydestä on ontologisesti perustel- 
lumpi. Lopputuloksena Meadin ja Popperin vertailusta näyttäisi olevan 
se, että myös naturalistiselta kannalta katsoen ihmisyksilölle pitäisi luo- 
vuttaa tärkeämpi sija kuin Mead myönsi omassa ajattelussaan. 


4.2.2. Naturalistinen hybris 


Meadin luoma kehityskertomus kuvastaa edustavasti kahtiajakoa, joka 
on revennyt yksilöllisten ja yliyksilöllisten selitysperusteiden välille. Sii- 
hen liittyvät ristiriidat ovat olleet omiaan kärjistämään subjektiuden krii- 
siä ihmis- ja yhteiskuntatieteissä. Ongelmia terävöittänyt yleispätevyy- 
den vaatimus on kotoisin luonnontieteistä, joiden piiristä menetelmäopil- 
linen universalismi on levinnyt myös ihmis- ja yhteiskuntatieteisiin. Krii- 
siä on syventänyt ihmisen ja muiden luonnonolentojen näennäinen ver- 
tailukelpoistaminen ja yhteismitallistaminen. Siihen liittyvää väkinäi- 
syyttä myöskään Meadin esittämät varaukset eivät ole riittäneet poista- 
maan. Sen sijaan hän teki runsaasti työtä sovittaakseen eri luonnonorga- 
nismien erot ja selittääkseen ne yhtenäisen teorian avulla. 

Meadin edustaman naturalismin luonnetta voidaan valaista kysy- 
mällä, mitä hän oikeastaan tarkoitti emergenssillä. Teoksessaan The 
Philosophy of the Present Mead päätyi kehittelemään optimistisia lajin- 
kehitysvisioita, joissa ”väistyvän” ja ”uuden” biologisen organismin välit- 
täjänä toimisi ”sosiaalisuus”. Tässä suhteessa esimerkiksi kasvien maail- 
ma sekä eläinten ja ihmisten maailma poikkeavat toisistaan. Mead myön- 
tää, että esimerkiksi kasvitieteilijä voi luoda uusia lajeja suoraan risteyt- 
tämällä, mutta ihmisten ja muiden eliöiden tapauksessa tulokseen vai- 
kuttaa myös heidän vuorovaikutuksensa. Niinpä hän kirjoitti ihmisten ja 
kasvien maailmasta sekä niiden eroista seuraavasti: 


Kun uusi [inhimillinen] elämänmuoto on vakiinnuttanut asemansa, kas- 
vitieteilijä voi todeta, että on tapahtunut molemminpuolista sopeutu- 
mista. Maailma on muuttunut odotetusti erilaiseksi, mutta sosiaalisuu- 
den paikantaminen tähän tulokseen on sen identifioimista pelkästään 
systeemiin. [When the new form has established its citizenship the bota- 
nist can exhibit the mutual adjustments that have taken place. The world 
has become a different world because of the advent, but to identify socia- 
lity with this result is to identify it with system merely. |294 


294 PP s. 47. 

Loppulauseellaan Mead viittaa siihen, että sosiaalisuus ei ole irrallinen 
ilmiö järjestelmässä vaan sisältyy maailmaan sen eräänä metafyysisenä 
perusperiaatteena. Vielä laajempi ilmiö on emergenssi. Mead ajatteli, että 
emergenssi on todellisuuden ominaisuus ja että sitä esiintyy kaikkialla 
maailmassa. Emergenssiä ei tavata vain biologisissa eliöissä, vaan emer- 
genssin periaate ilmenee yhtä hyvin materian kuin energiankin yhtey- 
dessä tavalla, jolla esimerkiksi vesi syntyy happi- ja vetymolekyyleistä. 
Mead näki emergenssin paitsi todellisena ilmiönä, myös ylevänä tapahtu- 
mana sen synnyttäessä uusia lajeja. Tämä merkitsee, että naturalismista 
tuli hänen myöhäisfilosofiansa ylistyslauluissa eräänlainen uskonto. 
Tässä suhteessa Meadin ajatukset muistuttavat hegeliläisyyteen ja dia- 
lektiseen materialismiin sisältyvää negaatiologiikkaa, jonka mukaan 
vastakohdista syntyy alkutekijöitään korkeammanasteisia tuloksia ja yhä 
loisteliaampia olevaisen muotoja. 

Materian, energian ja kasvien maailmassa esiintyvää emergenssiä 
erottaa eläinten ja ihmisten keskuudessa esiintyvästä emergenssistä 
Meadin mukaan se, että eläinten ja ihmisten keskuudessa välittävänä 
asteena on sosiaalisen sopeutumisen prosessi, joka edeltää lajien kehitty- 
mistä. Ihmistä erottaa muusta eliökunnasta nimenomaan sosiaalisuus, 
johon ihmisen inhinmillistyminen liittyy. Sosiaalisuus on siis ”humaania” 
sikäli, että se on humaanin ihmisen toteutumisyhteys. 

Toisaalta sosiaalisuuden luonnetta voidaan pitää myös raadollisena 
toimintayhteytenä, sillä sosiaalisuuden kentällä tapahtuu nimenomaan 
luonnonvalintaa, joka perustuu kilpailuun ja kamppailuun sekä valloi- 
tuksen- ja saalistuksenhaluun. Meadin ajatus sosiaalistumisesta edel- 
lyttänee jossain muodossa myös lamarkismia eli sosiaalisesti hankittujen 
ominaisuuksien muuttumista perinnöllisiksi. Toinen vaihtoehto on, että 
lajinkehityksen ajatellaan tapahtuvan darvinismin mukaisesti vain vali- 
koitumisen kautta, toisin sanoen luontosuhteessa esiintyvän kamppailun 
karsiessa jo olemassa olevia biologisia ominaisuuksia. Se, kumpaan evo- 
luutioajattelun paradigmaan Mead lopulta nojasi, jää hänen omien kir- 
joitustensa valossa epäselväksi ja tutkimukselle avoimeksi. Tämä ei ole 
toisaalta ihme, sillä lamarkismin ja darvinismin perusratkaisuista kiistel- 
lään edelleen myös biologien omassa keskuudessa. 

Emergenssin erään toteutumisyhteyden muodostaa arvojen evoluutio. 
Kirjoituksissaan Mead yhdisti moraalin kehittymisen ihmisten kykyyn 
valita erilaisten arvojen kesken sekä liikkua ”uuden” ja ”vanhan” välillä. 
Mead kirjoittaa, että moraalin kehitys muodostuu ihmisten kyvystä liit- 
tää uusia arvoja persoonallisuutensa kokonaisuuteen. Tosin se ei käy 
aivan ongelmattomasti: 


Mikäli ongelmia todellakin kohdataan ja vaikka konflikti olisi sosiaali- 
nen, sitä ei pitäisi ratkaista yksilöiden välisellä kamppailulla vaan koko 
tilanteen sellaisella rekonstruktiolla, jossa voi emergoitua erilaisia, 
laajempia ja adekvaatimpia persoonallisuuksia. [Where, however, the 

problem is objectively considered, although the conflict is a social one, it 
should not resolve itself into a struggle between selves, but into such re- 
construction of the situation that different and enlarged and more 
adeguate personalities may emerge.]295 


Myös tässä näkyy vaateliaisuus ja idealismi, jonka mukaisesti Mead pää- 
tyi edellyttämään ihmiseltä paremmaksi muuttumista: tietynlaisen 
”uuden ihmisen” tai persoonan kehittymistä. Se muistuttaa sosialistisille 
maille ominaista halua muokata kapitalismin ja individualismin turmele- 
mista ihmisistä uusia epäitsekkäitä sosialistisia ihmisiä, jotka työsken- 
televät pyyteettömästi yhteiskunnan, valtion ja kollektiivien hyväksi. 
Mead näyttää uskoneen, että arvojen emergoitumisen ja koko sosiali- 
saatioprosessin tuloksena esiin jalostuisi entistä humaanimpi ja verratto- 
mampi ihminen parempine sosiaalisine taitoineen. 

Tässä katsannossa Mead päätyi eräänlaiseen naturalistiseen hybrik- 
seen, jolle voisi etsiä vertailukohtaa neuvostotieteen piirissä esiintyneestä 
lysenkolaisuudesta. Aivan kuten Heikki Mäki-Kulmala toteaa neuvosto- 
marxismin ja länsimaisen rationalismin suhteita käsittelevässä väitös- 
kirjassaan (2003), Trofim Denisovits Lysenkon (1898—1976) johtama nä- 
ennäistieteellinen liike vastusti aikoinaan Gregor Mendelin (1822—1884) 
kehittämää perinnöllisyystiedettä. Lysenkon käsitykset nauttivat viralli- 
sen totuuden asemaa puolueideologian sanelemassa neuvostotieteessä 
1930-luvulta noin vuoteen 1965 asti, ja samaan tapaan kuin lamarkismin 
piirissä, myös lysenkolaisuuden kannattajien keskuudessa pidettiin han- 
kittuja ominaisuuksia periytyvinä. 

On vaikea sanoa, missä muodossa Mead toivoi uusien ominaisuuksien 
siirtyvän sukupolvien yli: odottiko hän sosiaalisesti hankittujen ominai- 
suuksien sisäistyvän ja periytyvän biologisesti vai siirtyvän jonkinlaisena 
sosiaalisena kategoriana? Joka tapauksessa viimeksi siteerattu teksti- 
kohta on yksi niistä, joissa Meadin kontribuutiot ”sosiaalipsykologia”- 
nimiselle tieteelle tulevat selvästi näkyville. Varsin edistyksellisesti hän 
ajatteli, ettei yhteiskunnallisia konflikteja pitäisi pyrkiä ratkaisemaan 
kääntämällä niitä yksilöiden vioiksi tai hakemalla syyllisiä yksittäisistä 
toimijoista vaan kiinnittämällä huomiota yhteiskunnan normeihin, val- 
litseviin arvomaailmoihin ja niiden kannatussuhteisiin. Esimerkiksi vä- 
hemmistöjen asemaa voidaan ymmärtää ja parantaa luomalla edellytyk- 
siä erilaisten arvojen ja arvostusten sekä niihin perustuvien elämäntapo- 
jen ymmärtämiselle, mikä voi sitten vapauttaa ihmisiä kokemaan ade- 
kvaatisti myös oman minuutensa ja identiteettinsä. Tämä on Meadin ajat- 
telun emansipatorinen ja sikäli myönteinen puoli. 


295 Mead vuonna 1913 julkaistun The Journal of Philosophy, Psychology, and Scientific 
Methods -aikakauskirjan numero 10 artikkelissaan ”The social self” (s. 374-380). Lainaus 
Meadin kokoelmateoksesta SW (s. 148). 

4.2.3. ”Miksi?” ja ”kuinka?” 


Entä millainen sija Meadin ajattelussa avautuu inhimillisen olemassaolon 
perusteita koskeville pohdinnoille? Jos tarkastellaan ihmisen asemaa 
Meadin teoriassa, voidaan nähdä, että siinä ihminen esitetään sattuman- 
varaisena ja prosessi ensisijaisena. Tällaiseen prosessiajatteluun pohjau- 
tuen on nähty, ettei olisi mielekästä kysyä mitään yksittäisen ihmisen 
asemaa koskevia ”miksi”-kysymyksiä.29% Niillä tarkoitetaan paitsi kysy- 
myksiä olemassaolon syistä, myös eksistenssifilosofisia kysymyksiä elä- 
män mahdollisesta tarkoituksesta, merkityksestä ja syy-seuraus-suh- 
teista. Oletan, että tämä ajatus perustuu arvioon Meadin tekemistä johto- 
päätöksistä. Mikäli tarkastelu kohdistetaan Meadin päätelmiin inhimilli- 
sestä minästä, nämä arviot pitävät varmasti paikkaansa: hän pyrki vä- 
hättelemään yksilön asemaa ja paikoin häivyttämään ihmisyksilön koko- 
naan. 

Mutta jos tarkastellaan, kuinka Mead päätyi omaan käsitykseensä 
minästä, ei ole syytä peittää näkyvistä, että Mead itse asetti ihmisyksilön 
tarkastelunsa kohteeksi ja sitten esitti ihmistä koskevia ”miksi”-kysy- 
myksiä, joihin kysymysten asettelun vuoksi oli välttämätöntä saada vas- 
tauksia. Myös hänen oma filosofiansa oli läpikotaisin metafyysistä ja ole- 
misen perusteita kyseenalaistavaa eikä siten voinut välttyä eksistenssi- 
filosofisten teemojen, kuten ahdistuksen ja huolen, välittymiseltä hänen 
omaan ajatteluunsa. 

Meadin ja Popperin teorioitten vertaaminen valottaa, että Meadin nä- 
kemys merkityksellisten symbolien muodostumisesta oli vastausta pro- 
sessin tapaa ja tuloksen syytä koskeviin kysymyksiin. Syitä ja seurauksia 
koskevia kysymyksiä ei voida sivuuttaa, vaan erityyppiset ”miksi”-kysy- 
mykset näyttävät olevan kaiken tieteellisen ajattelun olennainen osa. 
Mahdollisten syiden pohdintaan liittyvä uteliaisuus kertoo omalla taval- 
laan tieteellisestä ja filosofisesta kiinnostuksesta, vaikka pohdintojen 
lopputuloksena olisikin johtopäätös, että syiden ja päämäärien kysyminen 
on päättymätöntä tai turhaa. 

Lisäksi on syytä huomata, että tiedostava yksilöminä saattaisi kokea 
itsensä sattumanvaraiseksi tai merkityksettömäksi nimenomaan silloin, 
kun ihmistä tarkastellaan (tai ihminen tarkastelee itseään) vain kokonai- 
suuden mitättömänä osana tai prosessitodellisuuden häviävän pienenä 
olentona. Sen enempää Meadin kuin Popperinkaan ihmiskuva ei pysty 
kieltämään eikä tekemään merkityksettömiksi niitä kokemuksia, joita 
ihminen kokee subjektiivisessa elämässään. 


296 Klaus Weckroth Tampereen yliopistossa vuonna 1990 järjestetyllä ”Sosiaalipsyko- 
logian teoriaperinteet” -luentosarjalla. 

Näyttääkin siltä, että molempien naturalismi lähinnä lisää tieteen- 
harjoittajien ja muiden ihmisyksilöiden huolta pyrkiessään systeemi- 
keskeiseen kokonaisteoriaan sekä laiminlyödessään sen, mitä ihminen on 
itsemääräävänä ja itsestään tietoisena subjektina. Näiden näkökulmien 
kesken vallitseva ero toistaa systeemikeskeisen ja eksistenssihermeneut- 
tisen filosofian välistä asenne-eroa. Lisäksi se vastaa eroa, joka vallitsee 
sen välillä, milloin ihminen nähdään tieteellisen teorian objektina tai 
yksikön ensimmäisen persoonan filosofiaa harjoittavana subjektina. Tätä 
vastakkainasettelua voidaan helposti luonnehtia keinotekoiseksi, mutta 
tosiasiassa edellä esittämäni ero on keskeinen varsinkin silloin kun on 
kyse minän asemasta ja tutkimisesta. Jos henkilökohtaisuudella ei ole 
merkitystä minän asemaa pohdittaessa, niin missä yhteydessä sitten? 
Niinpä subjektille ja subjektikeskeiselle ajattelulle tulisi luoda enemmän 
tilaa filosofiassa ja tieteissä. 

”Miksi”-kysymyksiä on luonnollisesti mahdollista asettaa monessa 
merkitysyhteydessä, ja tavallisesti ne hahmottuvatkin aika-akselille joko 
vaikuttavaa tai finaalista syytä jäljittävinä ongelmina. Vaikuttavaan syy- 
hyn liittyy kausaalinen syyllä ja seurauksella selittäminen ja finaaliseen 
intentiot huomioon ottava teleologinen selittäminen. Ensin mainittuun 
liittyy determinismi, kun taas jälkimmäinen sallii tahdon vapauden. 

Ihmisen elämään liittyvät ”miksi”-kysymykset koskevat yleensä elä- 
män tarkoitusta tai merkitystä. 

Tarkoitusten voidaan katsoa juontavan juurensa jostakin vaikutta- 
vasta, mutta usein myös finaalisesta syystä. Tarkoitus on seurannut jos- 
takin tai aiheutuu jostakin aiemmin sattuneesta, ja sitä voidaan selittää 
kausaalisen syy-seuraus-suhteen keinoin. Ihmis- ja yhteiskuntatieteet 
tekevät perinteisesti näin. Toisaalta tarkoitukset voivat seurata myös 
päämääristä, joita ihmiset ovat asettaneet tai löytäneet. Niiden ymmärtä- 
miseksi pitäisi ottaa huomioon tulevaisuuteen suuntautuva intentionaali- 
suus, joka sisältää erilaisia kuviteltuja ja toivottuja tavoitteita. Elämän 
tarkoitusta voidaan näin ollen selittää sekä kausaalisen ja empiirisen 
tieteen että päämäärät ja intentiot huomioon ottavan filosofian ja laa- 
dullisen tutkimuksen keinoin. 

Elämän merkitystä koskevat ”miksi”-kysymykset puolestaan voidaan 
mieltää etupäässä finaaliseen syyhyn liittyviksi, ja niitä voidaan parhai- 
ten pohtia päämääriin suuntautuneen teleologisen selittämisen ja intenti- 
oiden ymmärtämisen turvin. 

Meadin ajattelu antaa tähän kaikkeen mahdollisuuden, vaikka hän 
itse ei innostunutkaan elämän merkitystä koskevista ”miksi”-kysymyk- 
sistä. Tämä johtui arvatenkin siitä, että hän koki ne perimmältään uskon- 
nollisiksi. Niinpä hän pitäytyi pelkästään kuvailevalle tasolle, jolla kes- 
keistä on vastata kysymykseen kuinka jokin ilmiö syntyy tai tapahtuu. 
Voidaankin sanoa, että naturalistiselta kannalta katsoen elämän ainoa 

tarkoitus on pitää itseään yllä, kun taas merkityksiä voi olla useita, ja ne 
jokaisen on itse löydettävä. 


4.2.4. Subjektivismi ja relativismi: osa situaatiotamme pysyvästi 


Sekä Mead että Popper onnistuivat väistämään syytökset relativismista, 
sillä ajatukseen merkitysten kokemuksellisesta muodostumisesta piti liit- 
tyä näkemys, että arvot ja arvostukset tulevat kokemusperäisesti anne- 
tuiksi ja opituiksi. Mikäli relativismi on välttämätön osa situaatiotamme, 
sitä ei voida pitää valinnanvaraisena. Meadia relativismin ”annettuna” 
oleminen johdatti moraalifilosofisen universalismin tavoitteluun, Poppe- 
ria taas moniarvoisuuden ihanteeseen ja liberalismiin. 

Toisaalta Mead ja Popper kiersivät absolutismin — Mead poliittisin 
argumentein, eli vetomalla demokratian ihanteisiin — ja Popper sosiobio- 
logisin argumentein sekä arvostelemalla laajasti totalitaarisia periaat- 
teita. Joka tapauksessa molempien tutkimusote oli taipuvainen objekti- 
vismiin, näkemykseen, että tietäjästä (subjektista) riippumaton tieto on 
mahdollista. Kohtaamansa kritiikin kautta sekä Meadin että Popperin 
ajattelu sisälsi vaatimuksia myös subjektivismin hyväksymiseen, näkö- 
kantaan, että kaikki tieto on väistämättä jollakin tietyllä ihmisyksilöllä 
olevaa henkilökohtaista tietoa. Samalla kun objektivismi löysi peruste- 
lunsa siitä, että merkitykset muodostuvat yhteiskunnan eri jäsenille 
samoiksi yhtäläisten kokemisen edellytysten kautta, subjektivismi puo- 
lestaan sai perustelunsa 'subjektiminästä' (Mead) ja argumentista, jonka 
mukaan symbolifunktio syntyy lajin yksittäisten jäsenten kokemusten 
välityksellä sekä esiintyy yksilöissä (Popper). 

Tämä paradoksi subjektivismin ja objektivismin välillä on mielestäni 
näennäinen ja kuvastaa ongelmaa, joka syntyy, kun ihminen koettaa 
tarkastella itseään ”toisille olemisen” ja itselleen olemisen ajatus- 
kokeessa. Sekä subjektina oleminen että objektina oleminen seuraavat 
toistensa vastakohtina. Molemmille paikan valmistaa se, että ihminen 
asettuu ylipäänsä tarkastelemaan itseään kohteena. Se, mihin käsitykseen 
ihminen päätyy tietonsa asemasta, määrittyy siitä lähtökohdasta, kuinka 
hän asennoituu yleispätevän tiedon pyrkimykseensä: asettaako ihminen 
kysymyksensä minässä (itsestä maailmaan suuntautuvina kysymyksinä), 
vai asettuuko hän tarkastelmaan itseään ”itsensä ulkopuolelle”, minästä 
kohteena? Tässä mielessä sekä Mead että Popper putoavat kumpikin 
samaan objektivoinnin kuiluun. 

Yritettäessä saada objektiivista tietoa ihmisestä valmistetaan tila 
myös tiedon ”subjektiivisuudelle”. Tietämisen pyrkimykset alkavat näyt- 
tää ”vain subjektiivisilta”, kun niiden rinnalle asetetaan objektiivisen 
tiedon (sinänsä tavoittamaton) ihanne. Jos objektiivista tietoa ihmisestä 
koetetaan saada, yksittäisen ihmisen asema alkaa helposti vaikuttaa 

”subjektiiviselta”, ”relatiiviselta” tai muutoin vähäpätöiseltä, vaikka to- 
dellisuudessa nämä käsitteet kuvaavatkin vain sitä, millainen ihmisen 
asema todellisuudessa on. Näkemys inhimillisen tiedon subjektiivisuu- 
desta on jo itsessään objektiivinen kuvaus ihmisten elämästä ja situaati- 
osta. Näin lienee syntynyt myös usein siteerattu lentävä lause: ”Subjekti- 
vismi on objektivismia.”297 

Kysymys, miksi usein oletamme, että on olemassa todellisuus, joka ei 
ole yksilön havainnoista riippuvainen, on filosofinen. Me emme voi käsit- 
tääkseni saada vastausta tähän kysymykseen, vaan joudumme tyyty- 
mään parhaaseen selitykseen. On mahdollista ajatella, että eri ihmisten 
kyvyt tietää ovat rakenteellisesti samanlaiset (Kantin tieto-oppi), että 
ihmiseksi tuleminen on heijastusta yhdestä ja samasta todellisuudesta 
(dialektinen materialismi) tai että tietämisemme edellytykset ovat histori- 
allisesti ja biologisesti määräytyneet (evolutiivinen tietoteoria). Tällä ta- 
voin todellisuus näyttäisi ”kaikille yhtäläiseltä”, ja olisi mahdollista pyr- 
kiä objektiiviseen tietoon. Joka tapauksessa myös näille ajatussuunnille 
yhteistä on huomio, että transsendentin, objektiivisen todellisuuden tai 
historiallisen ja biologisen perimän lisäksi on aina jotakin muuta: mi- 
nuus, joka tuota todellisuutta tarkastelee. 

Perustavalla tasolla tämän havainnon on tehnyt mahdolliseksi tietoi- 
suus itsestä, jonka tuloksena on tullut välttämättömäksi erottaa minuus 
kaikesta muusta. Ja ”itseydellä” tarkoitan (jo edellä mainitsemallani ta- 
valla) tietoista minää”. Ajatus, että on olemassa havainnoista riippuma- 
ton ulkoinen todellisuus, on siis seuraus siitä, että olemme erottaneet 
itsemme kaikkeudesta, nähneet maailman minän ulkopuolisena ilmiönä 
ja alkaneet tutkia todellisuutta sisäisessä tietoisuudessamme muotoil- 
tujen käsitysten ja ulkoisen maailman tuottamien kokemusten suhteena, 
aivan niin kuin Mead teki. Tämä suhde muotoiltiin modernina aikana 
tietämisen ongelmaksi, ja sen ympärille luotiin tietoteoreettinen todelli- 
suuden tarkastelu. Vaikutelma, että tieto näyttää ”subjektiiviselta” tai 
”objektiiviselta”, johtuu maailman ja minän välisen suhteen luonteesta. 

Myös arkielämässä minän ja toiseuden välisen eron toteaminen saat- 
taa olla hämmentävää, kun ihminen päätyy huomaamaan, että hänellä 
onkin kaksi maailmaa, ulkoinen ja sisäinen. Tärkeää on silloin pohtia, 
minkälainen tuo oman olemisen” ja toisten olemisen sekä 'itselle olemi- 


297 Näkökantaa on edustanut muiden muassa Ayn Rand teoksessaan Introduction to 
Objectivist Epistemology vuodelta 1967. Pidettäessä subjektivismia objektivismina asioista 
on tosin ajateltu tahallisen ironisesti. Väite on totta sikäli, että kollektivismiin perustuva 
”objektiivinen tieto” ei voi koskaan olla omasta subjektiivisesta tarkastelutavastaan riippu- 
vaiselle ihmiselle mahdollista. Niinpä johdonmukaisinta olisi tunnustaa oman egon sub- 
jektiivisuus, itsekkyys ja ahneus. Objektivismin käsite viittaa siis subjektiivisen totuuden 
objektiivisuuteen. Tässä mielessä objektiivisia totuuksia ei ole lainkaan olemassa, ja niille 
soitteli kuolinkelloja jo Friedrich Nietzsche Epäjumalten hämärässään, jossa pahimmaksi 
epäjumalaksi paljastui totuuden käsite itse. 

sen” ja ”toisille olemisen” suhde on. Tämä tehtävä on luonteeltaan filosofi- 
nen, ja vaikka se ei voikaan tuoda ratkaisua niin sanottuun subjektiuden 
kriisiin (sikäli kuin sitä on pidetty substantiaalisen minuuden tai merki- 
tyksiä synnyttävän subjektiuden kriisinä), voi 'itselle olemisen' ja 'toisille 
olemisen” selvittely tuoda valaistusta minän sosiaalisiin suhteisiin, tilan- 
teisiin, joissa kokemuksellinen minä elää, toimii ja todellistuu. Tällöin 
kysymys ei ole tosin enää minän alkuperän tieteellisestä tutkimisesta 
vaan minän kokemuksellisten toteutumisyhteyksien eksistenssifilosofi- 
sesta pohtimisesta. 

Todellisuutta koskevan objektiivisen tiedon tavoittelu osoittaa nykyisin 
sen, kuinka toiseus — siis laajassa mielessä kaikki muu kuin itse — on 
käsitetty esineeksi: objektivoitu. Objektivismin kritiikki on silloin kaksi- 
perustaisen maailmasuhteen kritiikkiä. 

Mead ja Popper lukeutuivat objektivismin kannattajiin, mutta heidän 
näkemyksensä siitä, millä tavoin tieto ja tietäminen sisältyvät ihmisen 
ominaispiirteisiin, poikkesivat toisistaan huomattavasti. Popperin teoria 
tietämisen kategorioista sisältää ajatuksen, että nämä kategoriat ovat 
tulleet tuotetuiksi ihmisten toimiessa toistensa parissa. Popperin aja- 
tuksena on, että ihmiset ovat toimineet ja toimivat keskenään, ja tässä 
mielessä ihmisten toimintaa voidaan hyvin sanoa yhteisölliseksi. Mutta 
siitä, että tietokyvyn kategorioiden ajatellaan muodostuneen ihmisten toi- 
miessa keskenään, ei seuraa, että pitäisi ajatella kategorioiden syntyneen 
yhteisössä tai että olisi ajateltava olevan olemassa jokin muu yliyksi- 
löllinen entiteetti, jolla eri ihmisille samanlaiset tiedon edellytykset oli- 
sivat, kuten esimerkiksi ”yleistynyt toinen”.298 Popperin maailmankuva ei 
siis ollut yliyksilöllisyyden varaan vannova totaliteetti, vaan hänen maail- 
mastaan löytyi tilaa myös yksilösubjektille, toisin kuin Meadin, joka tuli 
painottaneeksi yhteiskuntamuotojen ja -käytäntöjen yksiaineksisuutta ja 
sosialisaatioprosessin omalakisuutta sekä riippumattomuutta yksilöistä. 

Kulttuuriesineiden olemassaolon kannalta myös Popperin maailma 
kolme, johon sisältyvät maailmassa kaksi eksistoivien ajatteluprosessien 
tuotteet, ei ole nähtävissä sen enempää ajattelutoiminnan maailmasta 
kaksi kuin biologisten ja fyysisten tapahtumien maailmasta yksi kausaa- 
lisesti riippumattomaksi kokonaisuudeksi. Maailma kolme voi toteutua 
vain, jos sitä edeltävät seuraussuhteessa maailmat yksi ja kaksi. Nämä 
puolestaan paikantuvat ajallis-paikallisesti eksistoiviin yksilöihin. Tällä 
tavoin Meadin itsenäisenä pitämä yhteisöllisyyden taso ei ole mahdollinen 
yksilöolioista riippumattomana. 


298 Tietoteoreettisesta objektivismistaan huolimatta Popper ei edustanut yliyksilöllisiin 
subjektiviteettikäsityksiin perustuvaa asubjektivismia saati kiistänyt yksilöiden merki- 
tystä sen enempää tieto-opissaan kuin yhteiskuntafilosofiassaankaan. Aiheesta ks. Karl R. 
Popperin osuutta hänen yhdessä John C. Ecclesin kanssa kirjoittamassaan teoksessa The 
Self and Its Brain — An Argument for Interactionism vuodelta 1977, ”Part 1”. 

Eksistenssifilosofian valossa voidaan sanoa, että Mead ja Popper käsit- 
telivät näennäisongelmaa. Subjektiivisuus näyttäytyi heidän tiedeihantei- 
densa valossa suurena ongelmana, sillä molemmat pyrkivät objektiiviseen 
tietoon ihmisestä. Omasta puolestani katson, että objektivistiset ja abso- 
lutistiset asenteet ovat tieto-opissa epäadekvaatteja ja turhia, sillä niiden 
mukaiset näkökulmat eivät ole subjektiivisesta sidonnaisuudestaan riip- 
puvaisille ihmisille mahdollisia. Koska ne eivät ole mahdollisia, myös 
niiden vastakohdat — subjektivismi ja relativismi — menettävät merkityk- 
sensä muina kuin nimilappuina, jotka kuvaavat ihmisen olemassaolon 
tilaa sellaisena kuin se on. Ihminen ja hänen tietonsa ovat subjektiivisia 
ja relatiivisia. 


4.2.5. Evolutiivisen tieto-opin merkitys 


Olojen pelkkänä kuvauksena evolutiivinen tietoteoria selittää ”viisaan 
ihmisen” (homo sapiens) ja oikeuttaa ”kaikkien sodan kaikkia vastaan” 
(bellum omnium contra omnes), mutta uskottuna opinkappaleena se jät- 
tää heitteille moraalin. Se selittää, hyödyntää ja oikeuttaa sen, miksi 
ihmiset kehittyäkseen lyövät, raiskaavat ja tappavat mutta ajaa ym- 
mälleen sen, jonka mielestä ihmiset ensisijaisesti rakastavat, hoitavat ja 
huolehtivat sekä kykenevät moraalisiin valintoihin. Olennaista on, mitä 
tapahtuu, jos ihmiset uskovat, että evolutiivinen tietoteoria on kuvauk- 
sena todenperäinen. Mikäli evolutiivista tietoteoriaa arvioidaan pragma- 
tistisesti tai uuskantilaisesti eli pohtien, mitä teorian totena pitämisestä 
voi seurata, päädytään helposti evoluutioajattelun kyynisyyttä korosta- 
vaan johtopäätökseen. 

Kuvaamalla elämän taisteluna evolutiivinen tietoteoria luo itseään to- 
teuttavan perustelun, jonka mukaan eettinen harkinta suljetaan pois ja 
kuvaus viidakon laista käsitetään totuudeksi yhteiskunnasta. Samalla se 
perustelee käyttämänsä taktiikan, jolla se valloittaa tieteelliset ase- 
mansa. Voitolle selviytymistä pidetään todisteena oikeassa olemisesta 
myös tiedeyhteisössä, ja ”oikeassa olijat? pyrkivät perustelemaan kan- 
tansa yksinkertaisesti: voittamalla. Siksi se moraalin vaatimus, jonka 
kyseinen sosiaalidarvinismi vähin äänin heittää ulos takaovesta, hiipii 
suurieleisesti sisään etuovesta. 

Evoluutioteorian nykysovelluksiin voitaisiin suhtautua tavalla, jolla 
Darwinin ajatukset otettiin aikoinaan vastaan venäläisten anarkistien 
taholla. He puolestaan kysyivät, miksi ihmislajin menestystä edistäisi 
keskinäinen kilpailu. Suhteessa muihin lajeihin sitä edistää sopivasti 
myös ihmisten yhteinen toiminta. Esimerkiksi venäläissyntyinen ja sit- 
temmin Britanniaan emigroitunut Pjotr Kropotkin katsoi, ettei kehitystä 

luonnossa ole edistänyt lajien välinen taistelu, kuten Darwin väitti, vaan 
keskinäinen yhteistoiminta.?99 

Anarkistit voivat tuntua vertailukohtina etäisiltä, mutta heidän näkö- 
kulmansa sopii evoluutioajatteluun pohjautuvan disipliinimäisyyden ar- 
vosteluun aivan niin kuin metodologisen anarkismin edustajana ja Poppe- 
rin kriitikkona tunnetun Paul Feyerabendin metodologinen anarkismikin, 
jolle ”kaikki käy” (anything g0es).300 Hänen iskulauseensa on tosin ym- 
märretty laajalti väärin. Se ei suinkaan tarkoita, että kaikki pitäisi ilman 
muuta hyväksyä tieteeksi. Mutta se merkitsee, ettei tyhjänpäiväistäkään 
ajatusta kannata heittää suoraa päätä pois, sillä mitättömältäkin näyttä- 
vässä ideassa saattaa piillä jokin viisauden kipinä. Tällainen avoimuus on 
ollut ominaista pikemminkin eksistenssifilosofeille kuin naturalisteille ja 
muille systeemiteoreetikoille. Juuri systeemifilosofien ajattelussa olisikin 
nähdäkseni varaa oman epätäydellisyytensä tunnustamiseen ja tieteen 
relatiivisuuden sekä subjektiivisuuden myöntämiseen. 

Aivan riippumatta siitä, mitä sanotaan Siperian pedagogisista vaiku- 
tuksista, itämaisilta aroilta puhaltavan viestin sanoma oli selvä. Vaikka 
Kropotkinin ajatuksia voidaankin pitää arrogantteina, on selvää, että evo- 
luutioteoria ei selitä, miksi kehitystä edistäisivät juuri kilpailu ja kamp- 
pailu, miksi muutoksen suuntana olisi kehitys, miksi kehitys tapahtuisi 
kohti korkeampia muotoja, miksi lajien kesken tapahtuisi valintaa tai 
miksi edistystä leimaisivat nimenomaan selviytymisen haasteet. Sen si- 
jaan evoluutio-oppi tuotti erään todellisuutta koskevan kuvauksen. Se 
vastasi kysymyksiin ”mitä”, ”missä”, ”milloin” ja ”kuinka”, mutta se ei 
pystynyt vastaamaan ”miksi”-kysymyksiin vaan jätti syihin liittyvät 
ongelmat ratkaisuja vaille. 

Tällaisesta todellisuuden kuvailemisesta onkin tullut evoluutioteorian 
keskeinen tehtävä, jolla se voi yrittää tehdä itsensä uskottavaksi. Näin 
syntyvä metafysiikka on kuitenkin sangen vertauskuvallista. Evoluutio- 
oppi ei ole minkään asian täsmällinen, tarkka eikä systemaattinen ku- 
vaus. Sen sijaan se on vain heuristinen luomus, jota myöhemmät tieteen- 
harjoittajat ovat koettaneet osoittaa empiirisin kokein oikeaksi. Charles 
Darwinin Lajien synty ei sisällä yhtään lähdeviitettä eikä kokeellista 
tutkimustulosta, vaan se perustuu kirjoittajansa henkilökohtaisiin ha- 
vaintoihin ja subjektiiviseen panokseen, jolla hän yhdisteli havaintonsa 


299 Pjotr Kropotkin vuonna 1902 kirjoittamassaan teoksessa Mutual Aid — A Factor in 
Evolution. Marxilaisista materialisteista poiketen Kropotkin ei myöntänyt, että luonnossa 
esiintyisi kilpailua tai taistelua, vaan hän näki luonnossa pelkkää pyrkimystä yhteis- 
työhön. Lisäksi hän katsoi, että luonto ei kelpaa sellaisenaan ihmisen toiminnan perus- 
taksi, ja vallankumousta tarvitaan asioiden saattamiseksi inhimillisille raiteille. Anar- 
kismin aatehistoriasta ja filosofiasta laajemmin teoksessani Filosofia räjähti, tulevaisuus 
palaa — Vähä katekismus filosofiselle anarkistille vuodelta 2005 (s. 37—40). 

300 Ks. Paul Feyerabendin vuonna 1975 julkaisemaa teosta Against Method — Outline of 
an Anarchistic Theory of Knowledge. 

teoriaksi. Ennakkoluulottoman tutkijan tavoin Darwin ilmeisestikin luki 
vain ”luonnon kirjaa” (mikä voi olla sangen hedelmällinen lähtökohta 
kaikelle luovalle tieteelle). Darwinin voidaan katsoa menetelleen myös 
aidon filosofin tavoin eli edenneen deduktiivisesti kokonaisuutta koske- 
vista oletuksista osia koskeviin selityksiin — tai abduktiivisesti: testaa- 
malla aavistuksiaan havaintojensa varassa ja korjailemalla sitä kautta 
alkuperäisiä oletuksiaan. Pelkän yksittäistapauksista yleiseen teoriaan 
etenevän induktion varassa evoluutioteorian kaltaista kokonaisteoriaa ei 
olisi ollut mahdollista luoda. 

Sama pätee Meadin ajatteluun. Hänessä asui paitsi havaintoja tekevä 
tiedemies, myös filosofi sikäli, että hänkään ei olisi voinut muotoilla 
merkityksiä koskevaa teoriaansa yhtenäiseksi ilman empiirisen aineiston 
ylittävää, luovaa, henkilökohtaista ja oletustenvaraista panosta. Kun jo 
naturalistien ja empiristien oma toimeliaisuus on ollut luovaa subjektiivi- 
suutta täynnä, on omituista, miksi useimmat heistä ovat halunneet kit- 
keä subjektiivisuuden pois tiedekäsityksestään. Evolutiivinen tietoteoria 
ja emergentti materialismi ovat olleet oikeassa siinä, että ne ovat myöntä- 
neet ihmisyyteen sisältyvän erilaisia olemis- ja merkitystasoja, jotka voi- 
vat olla myös itsenäisiä, kuten Lauri Rauhala on argumentoinut omassa 
kolmen eksistenssitason teoriassaan. 


4.2.6. Luonnonhistoria ja hermeneutiikka 


Vaatimukset subjektiivisuuden myöntämiseen näkyvät myös tieteen his- 
toriallisuudessa. Historia ei ole välttämättä lainalaisesti syntynyt muo- 
dostelma, eikä se ohjaa tulevaisuuden mahdollisuuksia ehdottomasti. Aja- 
tus traditiosta tulevaisuuden määrääjänä tosin esiintyy sekä klassisessa 
hermeneutiikassa että Meadin historiakäsityksessä. 

Eräiden kilpailijoidensa tavoin evoluutioteoria on tieteelle samaa, mitä 
historialliset kehityskertomukset ovat olleet aatteille ja ideologioille. 
Nämä ovat perustaneet hankkeensa nykyajasta syntyvien historiantul- 
kintojen varaan. Nykyisyyttä perustellaan historiantulkinnalla, joka on 
nykyisyyden kautta synnytetty tuote. Sen vuoksi jatkuvasti ajankohtai- 
nen on Meadin esittämä rikkiviisas sana, joka tunnustaa myös luonnon- 
historialliseen tutkimukseen sisältyvän presentismin: 


Emme voi tulkita nykyisyytemme merkitystä menneisyyden historian 
kautta, koska meidän on rakennettava tämä historia nykyisyyttä tutki- 
malla. [We cannot interpret the meaning of our present through the 
history of the past because we must reconstruct that history through the 
study of the present.]301 


301 PA, s. 486. 

Tämä näkökanta muistuttaa hermeneuttisessa tieteenfilosofiassa esiinty- 
vää determinismiä, käsitystä, että perinne ohjaa tulkintoja ja määrittää 
tulevaisuuden tavoittelun lähtökohdat. Mead kuitenkin lievensi ajatus- 
taan inhimillisen valinnan, tahdon vapauden ja oman kehitysoptimis- 
minsa hyväksi toteamalla esimerkiksi niin, että 


emme voi löytää ihmiselämän merkitystä maan päällä maapallon nykyi- 
sestä historiasta. [(...) we cannot find the meaning of human life on earth 
in the present-day history of the earth.]302 


Samaan tapaan myöskään evoluution merkitys ei valkene lähtien sen 
osatekijöistä vaan yhtenäisestä kokonaisteoriasta, joka perustuu ihmisten 
tekemiin tulkintoihin ja heuristiikkaan. Tämä pitää paikkaansa, jos tiede 
ymmärretään subjektiiviseksi poiketen siten Meadin toisaalla edusta- 
masta universalismista. Tieteenfilosofisesti se merkitsee, että inhimilli- 
nen subjekti tuo tutkimukseen aina jotakin lisää ja että luonnontieteen 
historia on metaforineen ja malleineen eräs yhteiskuntatieteellisen ideo- 
logiakritiikin yltäkylläinen kohde. 

Miten sitten historiallisten determinanttien ja subjektiivisen tulkinta- 
työn välinen suhde pitäisi ymmärtää? Meadin näkemys on, että tulkinto- 
jamme tieteen historiasta leimaavat nykyisyydelle ominaiset ajattelu- 
tavat, jotka ovat historian tutkimisen välttämätön osa. Toisaalta mennyt 
aika ja sen mukaiset tulkinnat leimaavat nykyisiä tulkintatapojamme. 

Tämä merkitsee, että historiaa koskevan totuuden tavoittelu epäonnis- 
tuu, mikäli historian tutkimisen päämääränä pidetään menneisyyden 
täydellistä rekonstruktiota. Selvitettäessä tieteellisen tutkimuksen histo- 
riaa ovat historiallisten dokumenttien lisäksi tutkimuksen kohteena myös 
ne tulkinnat, joiden välityksellä historian aikalaiset ymmärsivät itseään 
ja maailmaa. Tämä puolestaan tarkoittaa, että tutkittaessa tieteen his- 
toriaa tutkitaan itse asiassa tulkintoja, joiden kautta ilmiöitä ymmär- 
rettiin ennen. Luonnontieteenkään teoriat eivät ole historiallisesti irralli- 
sia, vaan ne ovat osa sitä prosessia, jota käydään nykyisten ja ajan- 
kohtaamme nähden historiallisten luonnon tulkintojen kesken. 

Näin syntyvässä kehässä tulkitsijat tulkitsevat tulkintoja: sekä omi- 
aan että toisten. Tutkimusten kohteena ovat ”varsinaisen todellisuuden” 
sijasta useimmiten erilaiset todellisuuskäsitykset ja tieteellisen ymmärtä- 
misen tavat. Siksi luonnon tutkiminenkin on hermeneuttista ja kulttuuri- 
filosofista: se kohdistuu viime kädessä luonnontieteellisiin teorioihin 
itseensä. Sikäli kuin teorioiden välillä on vaikutusyhteyksiä, joudutaan 
arvioimaan historiallisen muutoksen luonnetta tieteenhistoriallisesti. Toi- 
saalta teorioita on tieteellisen tiedon muodostamiseksi kyettävä arvioi- 
maan myös sinänsä, eli tieteenfilosofisesti. Näin voidaan ymmärtää sekä 


302 PA s. 486. 

tieteellisten selitysten luonnetta että niiden totuutta verrattuna ilmiöi- 
hin. Samalla voimme arvioida tieteellisen tiedon ja oman tietämyksemme 
kokonaisuutta. 

Luonnontieteellisten selitysten ymmärtämiseksi tieteen tulkinnat sen 
omasta historiasta ovat ohittamattomia. Tätä kautta herää kuitenkin jäl- 
leen kysymys empirian ja subjektin asemasta tieteessä. Onko tai pitäi- 
sikö kokemuksella olla sama asema eri ihmisille tai eri aikoina? Mitä eroa 
on subjektin henkilökohtaisella kokemuksella, empiirisen tieteen koke- 
muskäsityksellä ja esimerkiksi tilastotieteellisesti yleistetyllä kokemuk- 
sella, jolla tarkoitetaan suurten ihmisjoukkojen tapoja kokea asioita? 


4.3. EMPIRISMIN AIKAAN 


Mead meni tulkinnoissaan niin pitkälle, että hän näki luonnontieteiden 
perustaa koskevat ongelmat pohjimmiltaan yhteiskuntatieteellisinä kysy- 
myksinä. Pragmatisteille tyypillisellä tavalla hän ajatteli, että objektiivi- 
sina pidetyissä luonnontieteissäkin totuus on ”tiedeyhteisön hyväksy- 
mistä” ja perustuu arvioihin tiedon hyödyllisyydestä ja käyttökelpoisuu- 
desta. Myös luonnontieteiden pohjana oleva kokemuksen käsite päätyi 
Meadin käsittelyssä huomattavien lavennusten kohteeksi. Perspektiivi- 
opissaanhan hän ajatteli, että havaitseminen ja kokeminen ovat luonteel- 
taan sosiaalisia. Vaikka ne koostuvatkin erilaisista näkökulmista, niitä 
yhdistää ihmisten välinen vuorovaikutus, jossa ne rakentuvat ja jonka 
kautta yhteisymmärrys on mahdollista saavuttaa. 

Meadin käsittelemät kysymykset olivat paljolti samoja, joiden tulok- 
sena loogiset empiristit päätyivät lieventämään menetelmällisiä teesejään 
ja siirtymään näkemyksissään pragmatistisen filosofian suuntaan. Aivan 
kuten loogiset empiristit, myös Mead sitoutui eräänlaiseen fenomena- 
lismiin, jonka mukaan vain havaittavat ilmiöt ovat olemassa. Hänen mu- 
kaansa kokemista määräävät aistikyvyn muodolliset ehdot, joilla (kanti- 
laisesta ajattelusta poiketen) on kehitysopillinen ja lajisidonnainen his- 
toria. Nämä muodostivat hänelle tieteen perustan. 

Teorioiden luominen puolestaan edellyttää havaintoja hyvin kuvaavat 
käsitteet ja väitteet. Lisäksi kokemusten keskusteltavuus ja tieteellinen 
teorianmuodostus vaativat yhteisen kielen, toisin sanoen sen, että ha- 
vaintoja kuvaavilla käsitteillä ja niistä koostuvilla väitteillä on sama mer- 
kitys eri ihmisille. Tämä muodostuu ongelmaksi, jos ja kun eri yksilöiden 
kokemukset todellisuudesta ovat erilaisia. Mead tarjosi ratkaisua tähän 
pulmaan ajattelemalla, että todellisuuden lajityypillinen kokeminen mää- 
rää myös kokemuksen sisältöjä, jotka muodostuvat arkkityyppisiksi ja 
yleisiksi. Jos merkitykset syntyvät kehon kokemusten kautta, on mahdol- 
lista ajatella, että kehollisen yhtäläisyyden konventioissa rakentuva kieli- 

kin on merkityksiltään yhteistä, sillä kokemusten sisällöt ovat likipitäen 
samanlaisia. 


4.3.1. Mead ja looginen empirismi 


Meadin esittämä vastaus oli ratkaisuehdotus samaan kysymykseen, johon 
Rudolf Carnap (1891-1970) muotoili loogista empirismiä täydentävän 
toleranssiprinsiippinsä vuonna 1934. Sen tarkoituksena oli laajentaa tie- 
teellisesti mielekkäinä hyväksyttävien kokemusten alaa, tunnustaa yksi- 
löiden kokemuksiin sisältyvät erot ja siten täydentää loogiseen empi- 
rismiin sisältyvää ajatusta siitä, kuinka kokemukset voitaisiin kääntää 
väitelauseiden kielelle. Carnapin teoksessaan Logische Syntax der Spra- 
che esittämän ajatuksen mukaan jokainen saa konstruoida kielensä kuten 
haluaa, kunhan ollaan selvillä, mitä kokemuksia tai tunneseikkoja ne 
edustavat.303 Yhtäältä tällainen näkemys oli fenomenalistinen ja solip- 
sistinen, koska se myönsi todellisiksi vain yksilöiden tietoisuuden ja mie- 
len sisäiset havainnot. Toisaalta se oli konventionalistinen ja pragmatisti- 
nen sikäli, että se piti inhimillistä kieltä sopimuksenvaraisena. 

Carnapin ja Meadin ajatuksia erottaa näkemys inhimillisen kokemisen 
luonteesta. Carnapin mukaan kokemus on aina yksilön kokemusta, joka 
on ainutlaatuista ja josta ulkopuoliset eivät voi tietää mitään. Ymmärtä- 
minen perustuu tässä tapauksessa kielen käyttöä koskevien tapojen ja 
sääntöjen tuntemiseen. Meadin mukaan kokemusten sisällöt ja niitä vas- 
taavat merkitykset ovat samojen ulkoisten ehtojen vallitessa likipitäen 
samoja, ja tämän ratkaisun kautta vältetään kokemuserojen sekä yksi- 
löiden ja maailman välinen kuilu. Ymmärtämisen perustana ei ole ensi- 
sijaisesti kielen käyttöä koskeva sopimus vaan eräänlainen yleisinhimil- 
linen subjektiviteetti, jolla on arkkityyppinen eli yhteiseen alkumuotoon 
palautuva historia. Tämän mukaan myös eri kielten ja kulttuurien väli- 
tettävyys ja viestittyminen perustuvat tietoisuuden ja minuuden kaikille 
yhteiseen rakenteeseen. 

Eräällä tavalla tällainen näkökulma tarjoaa ratkaisua nykyajankin 
filosofiassa nähtyyn kartesiolaiseen kriisiin. Meadin käsite 'yleistynyt toi- 
nen” (the generalized other) kokoaa yhteen merkityksiä synnyttävät mi- 
nuudet, sulkeistaa substantiaalisen minän ongelman ja liittää erilaiset 
minäfilosofiat, käsitykset ja oppisuunnat ihmisten välisen yhteisymmär- 
ryksen päämäärään. Vaikka Meadin ja loogisten empiristien käsitykset 
eroavat tässä suhteessa toisistaan, molempien käsitykset tieteellisten 
teorioiden luonteesta olivat pääpiirteissään samanlaisia. Sekä Meadin että 


303 Rudolf Carnapin teoksessaan Logische Syntax der Sprache vuonna 1934 (s. 45) esittä- 
mä prinsiippi kuului seuraavasti: ”In der Logik gibt es keine Moral. Jeder mag seine Logik, 
d. h. seine Sprachform, aufbauen wie er will.” 

kartesiolaiseen subjektikäsitykseen nojautuvien loogisten empiristien 
suosimien tieteenihanteiden mukaan maailman teoreettinen hahmottami- 
nen toteutuu parhaiten yleisen ja kaikille yhteisen kielen kautta sekä 
yleismaailmallisen intersubjektiivisuuden vallitessa. Toisaalta loogisen 
empirismin perillisen, analyyttisen kielifilosofian, ja Meadin ajattelulle 
rakentuvan symbolisen interaktionismin perusta muodostui myöhemmin 
pragmaattiseksi ja relatiiviseksi. Molemmat asettivat tietämisen lähtö- 
kohdaksi konvention ja sopimuksen. Merkittävää on, ettei tällöin pidetty 
enää mahdollisena tavoittaa sellaista ehdottomuutta, jota nämä ajatus- 
suunnat olivat alun perin pitäneet tieteen ihanteena. Yleispätevyyden 
vaatimus oli johtanut tiedekäsityksen umpikujaan. 


4.3.2. Mead ja jälkiwittgensteinilainen kieliteoria 


Aivan riippumatta siitä, mitä ajatellaan Meadin ajattelun yhtymäkoh- 
dista sinänsä kovin ongelmallisiin ja moneen kertaan kyseenalaistettui- 
hin loogisen empirismin teeseihin, Mead oli ilmeisesti oikeassa näkemyk- 
sessään, että myös luonnontieteiden ja luonnontieteellisesti suuntautu- 
neen ihmistutkimuksen piirissä päädytään lopulta filosofiseen tai yhteis- 
kuntatieteelliseen kysymykseen ymmärtämisen ehdoista. Sekä Meadin 
että hänen oman aikansa tieteenfilosofian taustalla vaikutti niissä välit- 
tömästi lausuttuja kysymyksiä, kuten intersubjektiivisuuden ja merkityk- 
sen ongelmaa, vieläkin perustavampi tarkoitusperä: pyrkimys menetel- 
mälliseen yleispätevyyteen. Tämä alun perin kartesiolainen hanke — halu 
luoda tieteelle yleinen ja varma metodi — oli vielä 1900-luvun alun filo- 
sofiaa hallitseva tavoite. 

Tämän hankkeen postwittgensteinilaiset vastaväitteet ovat myöhem- 
min osoittaneet, että niin ymmärtäminen kuin merkitysoppikin joutuvat 
vaikeuksiin, jos niiden alueella tavoitellaan yleisyyttä, yksiselitteisyyttä 
ja kaiken kattavia tyhjentäviä selityksiä. Kysymys on kartesiolaiseen 
ajatteluperinteeseen ja merkityksenteoreettiseen universalismiin panssa- 
roituneen tiedekäsityksen hiljaisesta mutta pitkälle ulottuvasta murtu- 
masta. Viime vuosikymmenien tieteenfilosofinen kirjallisuus osoittaa, 
kuinka vast'ikään ja vähin äänin tämä murros on kyetty artikuloimaan, 
saanut ymmärtämystä ja tullut hyväksytyksi.304 Näkemysten muuttumi- 
nen on ollut syvälle käyvää, koska se on koskenut koko tiedekäsitystä. 
Sen mukaan käsitykset siitä, mitä ovat tieto ja totuus, ja mitä tieteelli- 
siltä teorioilta voidaan odottaa, ovat muuttuneet. On osoittautunut, että 
ihmis- ja yhteiskuntatieteelliset teoriat eivät ole kokemusta täsmällisesti 


304 Esimerkiksi Richard Bernsteinin teoksessaan Beyond Objectivism and Relativism 
(1985) esittämän näkemyksen mukaan objektiivisuuden vaatimus perustui ”kartesiolai- 
seen huoleen” (cartesian anxiety) tiedosta ja sen varmuudesta. 

kuvaavien lauseiden jonoja, vaan parhaimmillaankin ne ovat vertaus- 
kuvallisia malleja tai ennusteita, joilla on arvoa sikäli kuin ne johtavat 
todellisuuden monipuoliseen ja tavanomaista rikkaampaan ymmärtämi- 
seen. 

Yleispätevä merkityksenteoria ja ideaalinen kommunikaatio ovat ta- 
voittamattomia päämääriä, mutta ihanteina ne voivat olla tarpeellisia ja 
tutkimusta oikeaan ohjaavia. Onhan toki parempi tavoitella totuutta tai 
keskinäistä ymmärtämistä siinäkin tapauksessa, että niitä ei voitaisi saa- 
vuttaa, kuin sallia hajanainen liike pois päin niistä. Tässä valossa teori- 
oita voidaan pitää ikään kuin ikkunoina tai linsseinä, joista nähtynä to- 
dellisuus avautuu aina hieman erilaisena ja joiden kautta totuutta voi- 
daan lähestyä. Totuus puolestaan on kuin sellainen suuri kala, jotta kan- 
nattaa pyytää, vaikka ei saisikaan. 

Tällaisen näkökannan myötä käsitykset tieteellisestä työstä ovat avar- 
tuneet ja laajentuneet luovuutta suosivaan suuntaan. Tiede ei ole kello- 
sepän työtä tai kutojan yritystä neuloa täydellinen pitsi.305 Paremminkin 
tiede koostuu rohkeista oletuksista, nerokkaasta arvaamisesta ja visioi- 
den vaihdosta. Asioiden ollessa näin on voitu pohtia sitäkin, kuinka tie- 
teellinen maailmankuva välittyy ihmisten jokapäiväiseen elämään ja mi- 
ten tiede on kaikkien elämänsä merkityksistä kiinnostuneiden ihmisten 
ulottuvilla. Pohjimmiltaan tämä ei ole minkään hierarkkisen suhteen 
oikaisemista tai kumouksellista ”ylevän” palauttamista arkeen. Arkinen 
elämähän on ainoa merkitysyhteys, jossa tiedolla voi olla arvoa tai merki- 
tystä. Mitään muuta elämänyhteyttä tai todellisuutta meillä ei nimittäin 
ole. 

Meadin ja hänen aikalaishistoriallisen haastajansa, loogisen empiris- 
min, kautta näkyy ennen muuta se, miten tieteen ja kansalaisyhteis- 
kunnan suhde voitiin vielä 1930-luvulla perustaa jonkin yleismaailmalli- 
sen ajatussuunnan projektoimiseen kansalaisten ja tieteenharjoittajien 
keskuudessa. Sen sijaan näiden universaalien hankkeiden kohtaaman 
kritiikin jälkeisenä aikana on vaikea kuvitella, että tieteessä tai elämässä 
voitaisiin tavoittaa sellaista yleismaailmallisuuden suuntausta, joka oli 
ominaista yhtä hyvin loogisen empirismin, sosiaalisen behaviorismin kuin 
vaikkapa marxilaisen yhteiskuntatieteen näkemyksille. 


305 Vertauskuvallisena esimerkkinä tämän projektin epätoivoisuudesta en malta olla 
siteeraamatta erään tunnetun tamperelaisen nostalgian harrastajan muisteloa. Yhteis- 
kuntatieteilijän Työpäiväkirjassaan (1992, s. 25) professori Antti Eskola kuvailee tieteelli- 
sen tutkimisen tuottamaa turhautumisen tunnetta sattuvasti muun muassa näin: ”Ala- 
koulussa vihasin opettajaa, joka tempaisi vaivalla virkkaamani patalapun käsistäni ja 
sanaa sanomatta purki monta kerrosta, jos aikaansaannos hänen mielestään oli liian tiuk- 
kaa tai löysää taikka muuten virheellistä.” Ja kovasti liikuttava onkin sitten tämän virk- 
kaajaparan johtopäätös: ”Sen kurjan ämmän asenne tässä kuitenkin on itseensä otettava.” 
Ehkä tässä itsereflektiivisessä avautumisessa kiteytyy jotakin — paitsi siitä, kuinka mieli- 
piteenvaraisia käsitykset ”oikeellisuudesta” ja ”virheellisyydestä” ovat — myös siitä, mitä 
meadiläinen toisten asenteiden ottaminen” voi lopulta merkitä. 

Myös Meadin ja postwittgensteinilaisen kielifilosofian välillä on mer- 
kittäviä eroja. Mead oli universalistisen kunnianhimon vallassa vielä 
1920-luvulla ja luodessaan omaa kieliteoriaansa viime vuosisadan alku- 
puolella. Meadin näkemykset yhtyvät Ludwig Wittgensteinin myöhäis- 
kauden ajatuksiin siinä, että Meadkään ei pitänyt yksityiskieltä mah- 
dollisena vaan katsoi, että kieli on läpikotaisin sosiaalinen muodoste. Toi- 
saalta Mead punoi merkityksenteoriaansa kielen ja kokemuksen vastaa- 
vuuteen tavalla, jonka mukaisesti myös yksilöiden kokemuksilta edelly- 
tettiin kaikenkattavaa yleispätevyyttä, aivan kuten kieleltäkin. Hän siis 
ratkaisi merkitysten yhtäpitävyyden ongelman ankkuroimalla kielen 
merkitykset ihmisyhteisön yhteiseen kokemusmaailmaan, mikä edusti 
naturalistista ja toisaalta myös hyvin metafyysistä tapaa tarkastella 
asiaa. 

Sen sijaan myöhempi wittgensteinilainen näkemys kielipeleistä on pyr- 
kinyt kiertämään kokemuksen roolin merkityskonstituutiossa kokonaan 
ja painottanut, ettei yhteisenä pidetyn kielen ja yksilöiden kokemusten 
välillä tarvitse vallita yksiselitteistä vastaavuutta, kunhan ollaan selvillä 
siitä, mitä seikkoja kielen ilmaisut edustavat ihmisten kokemusmaail- 
massa. Myös Meadin ajattelussa kieli nähdään yleispätevänä ja ymmärtä- 
misen mahdollistavana viestinnän apuvälineenä, joka kohoaa yksilöiden 
yläpuolelle muodostaen oman universuminsa.306 Mutta näin syntyviä 
kielipelien puita ei kuitenkaan revitä irti juurineen, vaan Meadin teori- 
assa kielen yhteydet kokemukseen jätettiin voimaan. Ehtona sille oli 
oletus, että myös kokeminen on yhteistä. 

Kokemusten variaatiot eivät välttämättä näyttäydy ongelmina, jos 
myönnetään, että jokainen puu tekee erilaista hedelmää, mutta suuria 
ongelmia syntyy, jos kokemusten ja merkitysten maailmat pitäisi palaut- 
taa yhteen suureen totaliteettiin tai johdella siitä. Sen sijaan post- 
wittgensteinilaisessa kielifilosofiassa on painotettu kieliuniversumien 
itsenäistä asemaa ja riippumattomuutta yksilöiden kokemuksista. Kieli 
on nähty idealistisesti omana sfäärinään, jossa kielen käyttötilanteisiin 
osallistuvat henkilöt oppivat merkitykset riippumatta omista kokemuk- 
sistaan, ollen vain likipitäen selvillä merkitysten vastaavuudesta omien 
kokemustensa kanssa. Tässä mielessä ymmärtäminen hahmottuu raja- 
arvomaisesti ihanteeksi, jota lähestytään mutta jota ei voida saavuttaa, 
kun taas Meadille ihmisten välinen ymmärtäminen muodosti tavoitelta- 
van (ja tavoitettavan) asiaintilan, eräänlaisen täydellisen yhteisymmär- 


306 Meadin merkityksenteoriaa ja Wittgensteinin myöhäiskauden kielipeliteoriaa on ver- 
taillut Robert S. Perinbanayagam artikkelissaan ”The Other in the game — Mead and 
Wittgenstein on interaction” vuodelta 2005. Vaikka Meadin näkemys merkitysten syntymi- 
sestä ”sosiaalisesti järjestyneiden ryhmien” sisällä muistuttaakin Wittgensteinin ideaa 
kielipeleistä, ajattelijoiden kokemuskäsitys oli hyvin erilainen. Mead edellytti ihmisten 
kokemusmaailmalta yhtäpitävyyttä kielen samaa merkitsevyyden ja keskinäisen ymmärtä- 
misen takeeksi. 

ryksen, jossa osapuolet ymmärtävät toisiaan yksiselitteisesti sekä hyväk- 
syvät toistensa ajatukset vailla erimielisyyttä. 

Tällainen universalismi on melko etäällä esimerkiksi nykyisen kriitti- 
sen realismin näkökannasta, jonka mukaan ymmärtäminen, totuus ja 
tieto ovat päämääriä, joita on tärkeää tavoitella mutta joita ei voida saa- 
vuttaa. Meadin edustamaan kieliuniversalismiin sisältyy hänen ajatte- 
lunsa merkittävin heikkous, joka leimasi myös hänen poliittisia ihan- 
teitaan: yleispätevyyden vaatimus johtaa helposti ihmisten ja todellisuu- 
den pakottamiseen tiettyihin kaavoihin ja sitä kautta totalitarismiin. Sen 
sijaan kitka ja erimielisyys kuuluvat aitoon demokratiaan ja tieteeseen. 


4.3.3. Mead, modernismi ja postmodernismi 


Empirismin valtakautta seurannut metodologinen hajautuminen on joh- 
tunut paitsi merkitysopillisen universalismin kohtaamista karikoista, 
myös kritiikistä, jota on kohdistettu metodologisen yleispätevyyden ihan- 
teeseen.307 Tämä on edellyttänyt lievennyksiä tiedon objektiivisuuden ja 
absoluuttisuuden vaatimuksiin. Sekä teorioiden sisäiset vaikeudet että 
niiden kesken vallitseva valinnanvara ovat johtaneet siihen, että tieteelli- 
sestä tiedosta on tullut saatavuudeltaan julkista mutta merkityksiltään 
yksilöllistä. Tieteellinen universalismi on toteutunut tiedon maailman- 
laajuisen leviämisen muodossa, mutta olemukseltaan tieteellinen tieto on 
ymmärretty subjektiiviseksi. On myönnetty, ettei ihmistä voida tutkia 
menestyksellisesti minkään yhden tai yleispäteväksi aiotun tematisaation 
puitteissa. Menetelmällisen universalismin ihanne on murentunut. Olen- 
naista on, että tämä kehitys on tapahtunut henkilökohtaisia merkityksiä 
luovan, ymmärtävän ja soveltavan minän hyväksi. 

Edellä kuvatussa kehityksessä on ollut paljon myönteistä sikäli kuin se 
on korostanut inhimillisen tiedonmuodostuksen relatiivisuutta ja subjek- 
tiivisuutta ja vapauttanut objektivismin ja absolutismin kahleista. Mutta 
virta on vienyt vaarallisille vesille, jos tämän tuloksena on päädytty 
moraalinihilismiin ja täyteen kulttuurirelativismiin, joiden tuloksena 
kaikkia ajattelutapoja on alettu pitää yhtä perusteltuina tai oikeutet- 
tuina. Tällainen asennoituminen on lietsonut tieteisuskoisuudelle kään- 
teisiä äärikantoja, jotka ovat aivan yhtä kohtalokkaita ja kuin sokea 
luottamus tieteeseen. Kulttuurirelativismihan merkitsee käsitystä, että 


307 Metodologisen hajautumisen tiellä suuntaa näyttävässä asemassa on ollut Michel 
Foucault'n teoksessaan Les mots et les choses (1966) edustama ”ihmistieteiden arkeologia”, 
jonka piirissä arvioidaan tietämisen eri tapoja ja rakenteita sekä erilaisten luokittelujen 
syntyä ja tutkivan subjektin roolia. Niin sanottujen jälkistrukturalistien ja dekonstruktio- 
nistien panosta voidaan pitää huomattavana tieteenfilosofisen muutoksen aikaansaami- 
sessa ja reittien osoittamisessa pois objektivismista sekä absolutismista, vaikka ei antau- 
duttaisikaan kannattamaan heidän ajatteluunsa usein yhdistettyä nihilismiä. 

kaikki erilaiset ajattelutavat — esimerkiksi uskonnolliset ja tieteelliset — 
ovat joka suhteessa yhtä kelvollisia, eikä ole olemassa yleisiä arviointi- 
perusteita, joilla niiden keskinäinen paremmuus voitaisiin ratkaista. To- 
dellisuudessa tällainen käsityskanta merkitsee luopumista kriittisyydestä 
ja sen mukaisesta käsityksestä, että voi olla olemassa parempia tai 
huonompia, perustellumpia tai vähemmän perusteltuja, ajattelutapoja. 
Uskonnollinen fundamentalismi tuskin on esimerkiksi terveydenhuollon 
kannalta parempi ajattelutapa kuin lääketieteellinen, ja sen merkiksi 
monet menevätkin mieluummin terveyskeskukseen kuin noitatohtorille. 
Lisäksi monissa tapauksissa on perusteltua nähdä, että asiat lopulta ovat 
jollakin tavalla, eli asiaintiloja koskeva totuus voidaan vihdoin löytää. 
Oletus totuuden olemassaolosta on tärkeä ainakin tiedon tavoittelua kos- 
kevana päämääränä. 

Relativismin ja subjektivismin on nähty ohjelmallistuneen postmoder- 
nissa filosofiassa ja kulttuuriteoriassa. Tämä ohjaa pohtimaan Meadin 
osuutta postmodernismin synnyssä. Sikäli kuin Meadin symbolista inter- 
aktionismia voidaan lähestyä esimerkkitapauksena hänen omalle ajalleen 
tyypillisestä tiedekäsityksestä, siihen liittyvä ajatus minän desentrali- 
saatiosta ja todellistumisesta sosiaalisissa yhteyksissä vastaakin hyvin 
piirteitä, joita on pidetty ominaisina postmoderneille käsityksille ihmi- 
sestä.308 Postmodernismiin on usein liitetty lukuisa määrä ilmiöitä ulot- 
tuen varhaisesta strukturalismista populaarikulttuuriin ja satelliittitele- 
visioon, ja postmodernismin ydinaineksena voidaan pitää käsitystä mi- 
nuuden, mutta myös ajallisten jatkumoiden ja tieteellisten kokonaisuuk- 
sien, pirstoutumisesta. Ajatuksena on ollut, ettei ihmisellä ole apriorista 
tai yhtenäistä minuutta ja että se, mitä nimitämme minäksi, muodostuu 
vain erilaisista rooleista ja minän sosiaalisista olemisen tavoista.309 

Meadin ja jälkimodernin filosofian välillä on myös huomattavia eroja. 
Ensinnäkin Mead tähtäsi yhteen suureen ja yleispätevään teoriaan, kun 
taas postmodernistit ovat korostaneet riippumattomuutta teorioista ja 
katsoneet, ettei postmodernismi ole teoria lainkaan. Toiseksi Meadia 


308 Patric L. Bourgeois ja Sandra B. Rosenthal ovat käsitelleet Meadia ”desentralisoidun” 
minäkäsityksen (decentered self) edustajana ja siinä mielessä ”postmodernistina” teok- 
sessaan Mead and Merleau-Ponty (1991, s. 86—126). Tässä mielessä Mead oli aikaansa 
edellä oleva ”esipostmodernisti”, jota voitaisiin kutsua myös modernin yhteiskuntatieteen 
edustajaksi. 

Voidaan kysyä, mikä onkaan pysyvämpi ilmiö kuin juuri modernismi, sillä nykyaika 
näyttää olevan läsnä jokaisessa ajanhetkessä. Niinpä ”nykyaikaisuuden” retrospektiot kuu- 
luvat jokaiseen todellisuuteen eräänlaisina post-ilmiöinä ajallisuuden oman olemuksen 
mukaisesti. Modernismin ja postmodernismin käsitteillä operoiminen ei näin ajatellen ole 
muuta kuin ihmisen ajallisuuden tunnustamista. Tässä valossa lienee ymmärrettävää, 
miksi myös ”nostalgia” sisältyy tunnetilana modernismin ja postmodernismin pohdintaan. 

309 Meadin minuuskäsitysten ja postmodernismin yhtäläisyyksiä on käsitellyt muiden 
muassa Kenneth Allen artikkelissaan ”The postmodern self — A theoretical consideration” 
Ruarterly Journal of Ideology -lehden numerossa 20 (1997, s. 3-22). 

kiehtoi objektiivisen ja ehdottoman tiedon ihanne, kun taas postmoder- 
nismin piirissä on ihannoitu tiedon subjektiivisuutta ja suhteellisuutta. 
Tässä mielessä Meadin ihanteet ja tavoitteet olivat varsin kaukana post- 
modernismista. Postmodernismin esi-isänä Meadia onkin pidetty lähinnä 
symbolisen interaktionismin kautta, kun monet vuorovaikutusteorioista 
innostuneet yhteiskuntatieteilijät ovat nähneet hänen ajatuksissaan 
mahdollisuuksia subjektikäsitysten purkamiseen. 

Postmodernistien ohella Meadista ovat kilpailleet myös strukturalistit, 
jälkistrukturalistit ja dekonstruktionistit, joista tosin vain strukturalis- 
tien vaikutuksen jakso osuu historiallisesti samaan ajanjaksoon Meadin 
elämän kanssa. Strukturalismin lähtökohtana on usein pidetty sveitsi- 
läisen kielitieteilijän Ferdinand de Saussuren postuumissa kirjassaan 
Cours de linguistigue generale (1916) esittämiä ajatuksia, jotka tosin jäi- 
vät Meadille vieraiksi — luultavimmin siksi, että ne edustivat ranska- 
laisen kielialueen filosofiaa.310 Strukturalismin kanssa yhteistä Meadin 
ajattelussa on rakenteiden korostuminen mutta vierasta strukturalistien 
halu pilkkoa psyykkisiä prosesseja osiinsa. Vaikka myös Meadin minä- 
konseptio on moniaineksinen ja sisältää useita elementtejä, ne jäsentyvät 
hänen teoriassaan yhtenäiseksi mentaaliseksi rakenteeksi. ”Struktura- 


310 Keskeisin Ferdinand de Saussuren ja Meadin ajattelun yhteinen asiakohta koskee 
”merkin arbitraarisuutta” (arbitraire du signe), jolla pääpiirteissään tarkoitetaan sanan 
(tai sen äänteellisen ilmiasun) ja tarkoitteen välistä satunnaisuutta. Mead ajatteli, että 
merkin ja sen merkityksen satunnaisuus poistuu, kun merkitsijän ja merkityn välillä 
vallitsee vuorovaikutuksellinen yhteys ja sana tai äänne saa symbolisen merkityksen. Sen 
olennainen piirre on samaa merkitsevyys kieliyhteisön jäsenille. Kun kielen ominaisuutena 
pidetään merkitysopillista yhtäpitävyyttä, merkin arbitraarisuus käytännössä katoaa. 

Symbolisen interaktionismin ja strukturalistisen kieliteorian kannalta on harmillista, 
että Meadin ja de Saussuren potentiaalista antia toisilleen ei ole tuotu esille tutkimuk- 
sissa. De Saussuren analyysit merkeistä ja merkityksistä olisivat voineet syventää Meadin 
näkemyksiä merkityksellisten symbolien synnystä, sillä de Saussuren käsitykset symbo- 
leista ovat huomattavasti hienojakoisempia kuin Meadin. Tämä koskee esimerkiksi de 
Saussuren käsitystä, ettei symboli ole koskaan merkityksistä tyhjä tai vapaasti määriteltä- 
vissä vaan määräytyy merkitsijän (signifiant) ja merkityn (signifie) välisistä ”luonnollisista 
suhteista”. Juuri niitä voitaisiin luonnehtia Meadin näkökulmasta kielen sekä yhteis- 
kunnan rakentumista kuvastaviksi sosiaalisiksi suhteiksi. 

Eräs Meadin ajattelun analysoimiseen soveltuva erottelu voisi olla de Saussuren tekemä 
jako puhuttuun kieleen (la parole) ja merkkijärjestelmään (la langue), jotka yhdessä muo- 
dostavat kielenkäytön (le langage). Kuten jo edellä totesin, Mead ei analysoinut riittävästi 
siirtymiä, jotka vallitsevat kielen kehittyessä puhutusta kielestä ja äänteistä kirjoitettuun 
kieleen — tai piirrettyjen merkkien (esimerkiksi kuva- ja seinäkirjoitusten) muodostuessa 
merkityksellisiksi ihmisten tajunnassa. 

De Saussuren luoma jaottelu diakroniseen (eli ”historialliseen”) ja synkroniseen (eli 
”kuvailevaan”) tutkimukseen, olisi puolestaan voinut valaista Meadin historianfilosofiaa. 
Sitä voitaisiin verrata Meadin näkemyksiin ihmisestä historiallisten muutosketjujen re- 
konstruoijana ja sen tyyppisen ahistoriallisen tutkimuksen tekijänä, jossa muuttumatto- 
muuden subjekti on transsendentaalista egoa vastaava ”subjektiminä”, 1. Tässä mielessä 
strukturalismiin useasti luetun semiologian ja semiotiikan anti Mead-tutkimukselle olisi 
voinut olla huomattavaa. 

listina” Mead pikemminkin analysoi sosiaalisia rakenteita kuin korosti 
psyyken kehityksen osatekijöitä. Vaikka Meadin minäkonseptio onkin 
hyvin moniaineksinen ja jopa binäärioppositioihin jakautunut, sitä ei voi- 
taisi sanoa psykologisen strukturalismin edeltäjäksi tai edustajaksi sikäli, 
että Mead ei katsonut minuuden muodostuvan ärsykkeiden ja reaktioiden 
osatekijöistä. 

Jälkistrukturalismi ja dekonstruktio taas ovat myöhempien vuosikym- 
menien ilmiöitä, aivan kuten postmodernismikin.311 Huomattava on, että 
postmodernismi on vielä hajanaisempi ja vaikeammin määriteltävissä 
oleva ajatussuunta kuin jälkistrukturalismi tai dekonstruktionismi; tosin 
molemmista luetaan osia postmodernismiin. Esimerkiksi jälkistruktura- 
listina pidetty Michel Foucault totesi aikoinaan, ettei hän ymmärtänyt, 
mihin ongelmiin tai ajattelusuuntaan postmodernismin käsitteellä viita- 
taan.312 Tämä on ymmärrettävää, sillä postmodernismiin ei yleensä liity 
mitään selvää metodologiaa, eikä se ole tieteellinen disipliini sen enem- 
pää hyvässä kuin pahassakaan. Sama pätee jälkistrukturalismiin. 

Hyvin harva on määritellyt itseään myöskään jälkistrukturalistiksi, 
mikä puolestaan merkitsee, ettei jälkistrukturalismille ole selvää ohjel- 
manjulistusta eikä sisältöä. ”Jälkistrukturalistisinta” Meadissa voisi olla 
hänen käsityksensä, että ihmisen minuutta leimaa dualismi. Sen sijaan 
tiedostava itsekriittinen havainnointi, tosin sanoen pyrkimys pohtia, 
kuinka tekstit liittyvät tulkitsijoiden omiin minäkäsityksiin, on jäänyt 
hänen lukijoidensa huoleksi. 

”Prestrukturalistista” Meadissa oli hänen makrososiologinen kiinnos- 
tuksensa siihen, miten yksilö koostuu esimerkiksi ammattia, sosiaaliluok- 
kaa tai sukupuolta koskevista väitteistä, ja se, kuinka tulkinnan merki- 


311 Meadin ja jälkistrukturalistien yhteyksiä on jäljittänyt muiden muassa Robert G. 
Dunn artikkeissaan ”Self, identity and difference — Mead and the poststructuralists” vuo- 
delta 1997 sekä teoksessaan Identity Crises — A Social Critigue of Postmodernity (1998), 
jossa hän näkee subjektiuden kriisin osana tuotannon, talouden ja kulttuurin muutosta. 
Samalla kun postmodernismi kuvaa ihmisten kokeman todellisuuden pirstoutumista 
hyvin, se salaa oireiden syyn, eli pyrkimyksen universalismiin ja globaaliin maailman- 
talouteen. 

312 Michel Foucault hylkäsi tunnetusti postmodernismin ja piti itseään modernistina, 
sillä hänen mielestään modernismi ei voinut olla mitään sellaista, joka pysähtyy paikoil- 
leen ja jota seuraa jonkinlainen jälkikausi. Toisaalta Foucault piti modernismia pikemmin- 
kin asenteena kuin aikakautena. Koska modernistiseen asenteeseen liittyy olennaisena 
osana aikalaiskriittisyys, modernismi on aina ajankohtaista ja jatkuvaa. Foucault käsitteli 
kysymystä erityisesti artikkelissaan ”What is Enlightenment?”, joka on julkaistu Paul 
Rabinowin toimittamassa teoksessa The Foucault Reader vuonna 1984 (s. 32-50). Fou- 
cault'n pitäminen postmodernistina riippuu tietenkin siitä, miten postmodernismi määri- 
tellään. Jos se määritellään valistuksesta alkunsa saaneeksi valtakritiikiksi, Foucault'a 
voidaan hyvinkin pitää postmodernistina. Hänen mukaansahan vallan ja tiedon suhteessa 
ei ole ollut kyse vain siitä Francis Baconin toteamasta tosiasiasta, että ”tieto on valtaa”. 
Kyse on myös siitä, että ”valta on tietoa” vallankäyttäjien pyrkiessä päättämään tiedon 
sisällöistä ja muodoista. 

tykset muuttuvat suhteessa historiallisiin tilanteisiin, ajankohtaan ja lu- 
kijan sekä tulkitsijan omaan identiteettiin. Omassa Mead-luennassani 
jälkistrukturalistien opetuksista hyödyllisintä on ollut käsitys, että filo- 
sofin ja yhteiskuntatieteilijän on syytä dekonstruoida ennakko-oletukset 
ja tietojärjestelmät, jotka tuottavat kuvan yhdestä ja tietystä merkityk- 
sestä. Juuri tätä kautta on päästy ideologiakriittiseen purkutyöhön ja 
totalitarismien arvosteluun. 

Entä mistä monien tieteenharjoittajien halu lukea Mead jonkin meto- 
dologisen perinteen tai muodikkaana pidetyn paradigman piiriin johtuu 
tai kertoo? Kyseessä saattaa olla halu estää filosofin ajelehtiminen pois 
määrittelyjen ulottuvilta ja sitä kautta pyrkimys vähentää filosofin 
vapaudesta ja määritelmille antautumattomuudesta seuraavaa hämmen- 
nystä. Kyse voi olla myös tiedepoliittisesta klusteroitumisesta, jonka 
tuloksena jokaisesta filosofista yritetään valjastaa jonkin laajemman 
kuppikunnan tai tyylisuunnan edustaja. Myös tutkimuksellinen kunnian- 
himo ja tieteen normit ohjaavat usein määrittelemään filosofisia yksityis- 
ajattelijoita nimilapuilla tai leimoilla, jotta heidän filosofiaansa käsittele- 
vien tutkimusten ja opinnäytteiden voitaisiin sanoa olevan ”ansiokkaita” 
ja ajattelijoiden tulleen varmasti ymmärretyiksi. Nimien antamista voi- 
daan pitää merkkinä ilmiön, aiheen tai ihmisten hallitsemisesta mutta 
myös pakottamisesta tiettyyn kaavaan. 

Yksi syy siihen, miksi Meadissa on nähty salamanteri, joka sopii mitä 
erilaisimpien paradigmojen oppimestariksi, voi olla niin sanottu ”sosiaali- 
nen tilaus”. Hänen ideoistaan on etsitty tukea paitsi symbolisen inter- 
aktionismin, myös strukturalismin, jälkistrukturalismin, postmodernis- 
min ja dekonstruktion ajatussuunnille siksi, että hänen laajalle levinneet 
näkemyksensä ovat sopineet niiden piirissä vallitsevien käsityskantojen 
oikeuttamiseen. Kyseessä on siis ollut eräänlainen akateemisen hienostu- 
nut auktoriteettiverifiointi. 


4.3.4. Meadin universalismi ja kulttuuriset mosaiikit 


Näkemykset minän, identiteettien tai subjektien hajoamisesta eivät ole 
olleet vain filosofien luomuksia, vaan ne ovat vastanneet yhteiskunnalli- 
siin ja inhimillisiin tarpeisiin. Ne ovat syntyneet ihmisten kokemus- 
maailman kautta ja saattavat ylläpitää yksilöiden käsityksiä todellisuu- 
den luonteesta. Hajoamisen metafysiikalla on yritetty oikeuttaa esimer- 
kiksi monikulttuurisuuden pyrkimyksiä, ja minuuden hajoamista koske- 
vat ajatussuunnat ovatkin saattaneet heijastella ihmisten elämän muut- 
tumista epävarmemmaksi. Ne ovat kuvastaneet väestöjen muuttoliikettä, 
työvoiman ja pääoman liikkuvuutta sekä niiden tuloksena syntyneitä 
moniarvoisuuden vaatimuksia, kulttuurien yhteentörmäyksiä ja entistä 
laajemman suvaitsevuuden haasteita. Maailma ja tiede ovat muuttuneet 

entistä suhteellisemmiksi, ja postmodernit käsitykset valtasuhteiltaan 
”moninapaiseksi” muuttuneesta maailmasta ovat osittain seuranneet 
tästä hajautumisesta mutta myös tukeneet sitä. 

Tämä muutos ei ole ollut poliittisesti ongelmatonta. Monet ihmiset 
ovat kokeneet, että taloudellisen ja sosiaalisen globalisaation ja maail- 
manlaajuisen monikulttuuristumisen myötä todellinen kulttuurinen mo- 
neus onkin vähentynyt. Monikulttuurisuuden takominen on tosiasiassa 
merkinnyt monokulttuurisuuden lisääntymistä, kun erilaisista kulttuu- 
reista on jouduttu viilaamaan särmät pois ristiriitojen peittämiseksi. 
Tämä on merkinnyt omaleimaisuuden ja itsemääräämisoikeuden heik- 
kenemistä, kun näennäinen moniarvoistuminen on tuottanut yksiarvoi- 
suutta. Monet ihmiset ovat lisäksi kokeneet, että heiltä on vedetty matto 
alta jatkuvan muuttoliikkeen, poliittisen vallankäytön etääntymisen ja 
suuryhtiöiden harjoittaman pääomien siirtelyn ja työvoiman hyväksikäy- 
tön vuoksi.313 Sitä kautta ”minuuden hajoamista” korostavat ajatus- 
suunnat ovat kuvanneet ihmisten arkielämyksiä adekvaatisti.314 

Postmodernit käsitykset minästä luovat helposti harhakuvan, että 
inhimillisen toiminnan subjekti on vapaa eettisestä vastuusta, joka perus- 
tuu olemisen kokemiseen jatkuvana. Postmodernistiset ajattelutavat ovat 


313 Huomionarvoista on, että monikulttuurisuuden ja globalisaation arvostelua on esi- 
tetty myös länsimaisen kulttuurin ulkopuolelta ja niin sanotusta kolmannesta maailmasta. 
Aiheesta kirjoittaa esimerkiksi Agueil Ahmad Humanity and Society -lehden (27/2003) 
artikkelissaan ”Globalization, without global consciousness”, jossa hän hyödyntää Meadin 
universalismia ja yleistyneen toisen ihannetta (s. 125—142). Harvoin kuitenkaan muiste- 
taan, että esimerkiksi siirtolaisuus on globalisaation eräs (usein kielteisenä koettu) sivu- 
seuraus. 

314 Etevän esimerkin globalisaatioon liittyvän monikulttuurisuuden taannuttavasta vai- 
kutuksesta esittää Harvardin yliopiston professori Robert D. Putnam teoksessaan Bowling 
Alone — The Collapse and Revival of American Community (2000). Putnam väittää, että 
”yksin keilaamisen” lisääntyminen on merkki siitä, että ihmiset eivät tunne luottamusta 
toisiinsa monikulttuurisissa yhteiskunnissa — toisin kuin vielä 1960-luvulla, jolloin ryh- 
missä toimiminen oli yleisempää. Kun keilaajien määrä on lisääntynyt mutta keilaus- 
kerhojen määrä vähentynyt, Putnam päättelee, että globalisaation tuottama monikulttuu- 
ristuminen on johtanut sosiaalisen pääoman heikentymiseen. Hän erottikin lopulta sitout- 
tavan (bonding) sosiaalisen pääoman, joka perustuu keskenään samanlaisten yksilöiden 
yhteenkuuluvuuteen, ja silloittavan (bridging) pääoman, jota puolestaan esiintyy erilaisten 
ihmisten ja ryhmien välillä. Putnamin mukaan nämä heikkenevät yhdessä, toisin sanoen 
erilaisten ihmisten välillä vallitsevan luottamuksen väheneminen johtaa siihen, että 
samanlaisetkaan eivät lopulta luota toisiinsa. Luonnollisesti molemmat pääomat voisivat 
myös kasvaa yhdessä, mutta siitä ei ole saatu paljoa näyttöä. Juuri tämän negatiivisen 
kehityksen vuoksi valtiovalta pyrkii monissa maissa luomaan yhteenkuuluvuutta keino- 
tekoisesti ”osallistamalla”, ”valtaistamalla” ja ”voimauttamalla* kansalaisia, mihin liittyvä 
pakonomaista tekemistä ilmaiseva sanamuoto kertoo hankkeiden epätoivoisuudesta. 

Yksilöiden ja ryhmien välisten tasapainotilojen analysoiminen oli ominaista myös Mea- 
dille, vaikka hänen aikanaan sosiaalisuutta ei ollutkaan vielä ”kapitalisoitu” eikä luotta- 
muksesta puhuttu ”sosiaalisena pääomana”. Monikulttuurisuuden kyseenalaisuudesta 
tendenssinä ks. teoksiani Dialoginen filosofia (2008, s. 275—281) ja Kansallisfilosofinen 
manifesti (2011, s. 55—67). 

kiistäneet luottamuksen siihen, että ihmiset toimivat ykseyttä ja seu- 
raantoja tunnistavina ja rationaalisesti harkitsevina olentoina erilaisissa 
tilanteissa. Mikäli ei ole yhtenäistä ja ajasta aikaan samana pysyvää mi- 
nuutta, ei ole vastuutakaan, eivätkä suunnitelmat ja sitoumukset kanna 
huomista pitemmälle. Tällaisessa momentaarisuudessa voidaan nähdä 
vapauden aineksia sikäli, että ”hetkessä eläminen” saattaa vapauttaa 
kokemaan nautintoja vailla tulevaisuuden huolia. Mutta toisaalta se oh- 
jaa myös välinpitämättömyyteen ja suunnittelemattomuuteen, jotka sy- 
ventävät ihmisten kurjuutta ja huonontavat elinolosuhteita. Tätä kautta 
Meadin eettisestä universalismista erottuu myös paljon myönteistä. 

Se, että postmodernistiset minäkäsitykset ovat olleet oppositiossa suh- 
teessa länsimaisiin etiikkakäsityksiin, näkyy paitsi valtakritiikissä, myös 
tavassa, jolla ne ovat saavuttaneet kannatusta yhteiskunnanvastaisten 
kansalaisryhmien keskuudessa. Toiseksi niiden eettinen nihilismi näkyy 
siinä, että ne ovat valloittaneet jalansijaa erityisesti protestanttisissa 
maissa, joissa armon annetaan käydä oikeudesta henkilökohtaisissa vas- 
tuukysymyksissä. Tässä mielessä objektivistisen ja absolutistisen tieteen 
sekä subjektivismia ja relativismia hehkuttavan postmodernismin ero on 
samantapainen kuin katolisen kirkon ja protestanttisten kirkkojen ero. 
Ottamatta kantaa kumpienkaan ryhmittymien puolesta voin todeta, että 
ajatus subjektin asemasta leimaa molempia eroja. Determinismi ja yleis- 
ten lakien alaisuus luonnehtii katolisuutta ja kurinalaista tiedettä siinä 
missä armo, ilo ja vapauden korostaminen ovat olleet tyypillisiä evankeli- 
selle protestanttisuudelle ja postmodernismille. 

Subjektin määräämisellä Jumalan suureen suunnitelmaan, tai subjek- 
tin vapauttamisella valintojen runsauteen ja ahdistukseen, on kummal- 
lakin omanlaisiaan eettisiä seurauksia, joista subjektin katoamiseen tai 
hajoamiseen liittyvät ovat varmasti kyseenalaisimpia.315 Väite, että minä, 
joka murhasin äitini, poltin kamaa ja kurvasin Mersulla, olikin joka kerta 
eri minä, on heikkoa argumentaatiota vaakunallisen edessä.316 Itse luen 
Meadin ansioksi sen, että häntä ei voida pitää kovin luontevasti post- 
modernistina. Monet tutkijat ovat kuitenkin pitäneet Meadia postmoder- 
nin ajattelun eräänä luojana ja taustatekijänä. Näkemys Meadista post- 


315 Martti Luther lienee postmodernismin ensimmäinen kylvömies. Postmodernismia 
voitaisiin tulkita sen historiallisen tapahtumasarjan seurauksena, jota Erich Fromm 
analysoi teoksessaan Escape from Freedom vuodelta 1941. Ajatuksena on, että uskon- 
puhdistuksen tuottama vapaus, joka koettiin radikaalina vapautumisena, johti myös eetti- 
sen subjektin kiistämiseen ja toiminnan epäsubjektivoitumiseen ja sitä kautta autori- 
taarisen johtajuuden etsimiseen ja esiinnousuun. 

Toisaalta en yritä väittää, että postmodernismilla olisi yhteyksiä natsismin ja fasismin 
tittomuudesta. 

316 Vrt. Michel Foucault'n teokseen Moi, Pierre Riviere, ayant 6gorg6 ma mere, ma seur 
et mon frere... (”Minä Pierre Riviere, murhattuani äitini, siskoni ja veljeni...”) vuodelta 
1973. 

modernistina on nähdäkseni epäadekvaatti, sillä yhteiskunnallisena uni- 
versalistina Mead oli varsin kaukana postmodernisnille tyypillisestä ha- 
joamisen metafysiikasta. Toisaalta hänen minäkonseptionsa moniaineksi- 
suus on mahdollistanut hänen ajattelunsa hyödyntämisen postmodernis- 
tien omissa kaavailuissa. 

Luontevinta olisi ehkä sanoa, että Mead oli postmodernin kulttuuri- 
teorian edustava edeltäjä, eli modernisti. Modernismi puolestaan on 
ilmiöistä ikuisimpia, sillä jokaiseen ajanhetkeen sisältyy ”uuden”, ”luo- 
van” ja ”ajanmukaisen” kehitysuskon ituja sekä ihmistä koskevan koko- 
naisteorian ja ajallisuuden jäljittämistä. Tässä mielessä Mead on moder- 
nismin klassikko, jonka ajattelu sisälsi symbolisen interaktionismin pe- 
rusaineksien lisäksi yhteiskuntatieteilijöitä jatkuvasti innostavia uusia 
käsitteitä. Mead täyttää universalismillaan myös modernismin erään 
toisen määritelmän: hänen ajattelunsa heijasteli teollisen yhteiskunnan 
kehityksen mekanistisuutta. Tämä Yhdysvaltain merkittävimmässä teh- 
daskaupungissa, toisin sanoen savupiipputeollisuuden kukoistuskauden 
Chicagossa, luotu filosofia sekä hyödynsi että arvosteli tuon ajan be- 
havioristista ja mekanistis-teknistä ihmiskuvaa, ja sellaisena se osoitti 
nykyaikaa tehokkaasti kuin tehdaspatruunoiden kupeella tikittävä tasku- 
kello. 

Postmodernit käsitykset minän desentralisaatiosta puolestaan syntyi- 
vät, kun amerikkalaiset positivistit yhdistivät atomistiseen todellisuus- 
käsitykseensä eurooppalaista hermeneutiikkaa. Sikäli kuin Mead sai vai- 
kutteita molemmista, näkemys Meadista ”postmodernistina” on osuva. 
Kyseistä tulkintaa voidaankin ymmärtää lähinnä tässä valossa. Hänen 
tärkein keksintönsä on subjektien välinen luomus: tieteellinen kuva moni- 
minästä, jota ei ole yksilönä olemassa mutta jonka teoreettisena tehtä- 
vänä olisi saattaa ihmisten ymmärtäminen ymmärrettäväksi. Paitsi että 
tällainen näkemys sisältää vaikeuden tavoittaa kokemuksellista minuut- 
ta tieteen keinoin, se saattaa johtaa tutkimusta entistä etäämmälle to- 
dellisesta minästä, sen eettisestä ja rationaalisesta reflektiosta sekä mi- 
nän tavasta kokea oma olemisensa. Epäilemättä niin käy, jos pelkkä käsi- 
tys osoittautuukin tosiasiaa vahvemmaksi ja moniminän idea muuttuu 
ideologiaksi. 

Mead ja hänen ajatustensa soveltajat sokeutuivat omille pyrkimyk- 
silleen siinä, etteivät he tehneet selvää eroa tieteellisiin kokeisiin eris- 
tettyjen kokemusyksiköiden ja subjektiivisen eli jokapäiväisessä elämässä 
esiintyvän kokemisen välille. Mead kyllä käsitteli tätä eroa vastustel- 
lessaan kokemuksen eristämistä kokemusyksiköksi, mutta johtopäätösten 
teon hän jätti puolitiehen. Loppuun sen veivät eurooppalaiset eksistenssi- 
filosofit, fenomenologit ja hermeneutikot, jotka käänsivät kokemisen eri 
muodoista näkyville inhimillisen puolen: oman olemassaolon kokemisen. 

D. 


Oleminen ja ymmärtäminen 


äsittelin edellisessä luvussa Meadin paikantumista filosofisiin para- 

digmoihin ja pohdin kokemuksellisen sekä käsitteellisen aineksen 
suhdetta tiedonmuodostuksessa. Seuraavaksi siirryn tarkastelemaan 
minän asemaa maailmassa eksistoivana olentona ja sitä, mitä ihmisten 
kokema fyysinen erillisyys voi merkitä tieteellisen ymmärtämisen ja etii- 
kan kannalta. Tähtäimessä ovat symboliseen interaktionismiin liittyvien 
ratkaisujen suhteet tärkeimpiin filosofisiin koulukuntiin. 

Siinä, missä jyrkimmät käsitteellisen tiedon kannattajat, ensisijassa 
rationalistifilosofi Ren6 Descartes, katsoivat, että kokemuksellinen aines 
vain hämärtää sielun tietoa ideoista, englantilaiset uuden ajan empiristit, 
kuten David Hume ja John Locke, puolestaan perustelivat kantaa, että 
ymmärrys on kuin tyhjä taulu, jossa ei ole mitään, ennen kuin kokemus 
jättää siihen jälkensä. Juuri tähän huomautti sattuvasti Gottfried Leibniz 
(1646—1716), että onhan siellä kuitenkin tuo taulu, johon kokemus voi 
piirtää merkkinsä. Tabula rasa siis vastaisi tuota useasti puheena ollutta 
apriorista minää. 

Immanuel Kant pyrki 1700-luvulla sovittamaan empiristien ja rationa- 
listien kiistan ajattelemalla, että tietämisessä ihmisellä on sekä koke- 
muksellinen aines että ymmärrys, joka järjestää irralliset kokemukset 
kokonaisuudeksi. Tämä ratkaisu osoittautui kuitenkin epätyydyttäväksi, 
sillä se sulki oliot sinänsä (Dinge an sich) tiedon ulkopuolelle. Se saikin 
vastaansa kokemuksen annettuvuutta ja todellisuuden epäilyksettö- 
myyttä puolustavan aallon, joka koostui Sgren Kierkegaardin (1813-1855) 
eksistenssifilosofiasta, Karl Marxin (1818-1883) materialismista ja Fried- 
rich Nietzschen naturalismista. 


5.1. TIEDON JA KOKEMUKSEN SUHDE 


Kokemuksellisen ja käsitteellisen tiedon välisen ristiriidan selvittäminen 
oli mahdollista vasta 1900-luvulla Edmund Husserlin kohtaamien filo- 
sofisten ongelmien kautta. Myös hän pyrki luomaan puhtaaseen teoreetti- 
seen tietoon tähtäävän metodin. Tämän hankkeen jouduttua loogisiin vai- 

keuksiin Husserl päätyi ajattelemaan, että pyrkimys riippumattomaan 
tietoon oli virheellisesti perusteltu.317 Se pohjautui oletukseen, että ihmi- 
nen on maailman ulkopuolella ja kykenee saavuttamaan puhtaasti käsit- 
teellistä tietoa. Kuitenkin jo alkaessamme pohtia tieteellisiä kysymyksiä 
meillä on sekä kokemuksellista että käsitteellistä tietoa. Olemisemme 
maailmassa määrää myös tiedon tavoittelun metodeja, eikä meillä voi olla 
joko kokemuksellista tai puhtaasti käsitteellistä tietoa itsestämme ja 
maailmasta. Olennaista on, että tietäminen toteutuu minän ja maailman 
välisessä suhteessa. Näin ollen tieto koskee sitä kokonaismerkitys- 
yhteyttä, jonka osa tietoinen minä välttämättä on. Tämän johtopäätöksen 
piiristä on tosin syytä lukea pois esimerkiksi matematiikka, jonka ajatus- 
ympyröillä ei ole useinkaan mitään kokemuksellista vastinetta, ja 
Husserlin alkuperäistä rakkautta idealisaatioihin voitaneenkin ymmär- 
tää juuri sitä kautta, että hän oli lähtökohdiltaan matemaatikko. 

Husserlin filosofian ongelmaksi tuli, miten tietoinen minä voi olla var- 
ma maailmasuhteestaan, toisin sanoen, mistä tiedämme ja oikein ymmär- 
rämme olevamme maailmassa. Tämän kartesiolaisen kysymyksen ratkai- 
suksi ovat myöhemmät eksistenssifilosofit ehdottaneet, että varmuuden 
tuottaa oman olemassaolon kokeminen, joka on esipredikatiivista ja altis- 
tuu epäilylle vain, jos siitä keinotekoisesti tehdään käsitteellisen tiedon 
kysymys. Tämä taas ei ole lainkaan välttämätöntä, vaan niin on tehty 
useimmiten aatteellisista tai uskonnollisista syistä: esimerkiksi rationa- 
listisen tai uskonnollisen puhdasoppisuuden vallassa. Sen sijaan eksis- 
tenssifilosofioissa ajatellaan, että ihmisen varsinainen minuus todellistuu 
maailmassa suuntautuvana olemassaolona, joka luo itsensä tekojensa 
kautta. Tieto liittyy käytäntöihin ja voi olla lähes samantyyppistä kuin 
taito.318 


817 Edmund Husserl vuonna 1936 kirjoittamassaan teoksessa Die Krisis der europäischen 
Wissenschaften und die transzentale Phänomenologie, jossa hän lievensi alkuperäistä ja 
Ideen-teokselle ominaista kartesiolaista pyrkimystään varmaan tietoon ja olemusten 
näkemiseen. 

318 Aristoteles jakoi inhimillisen elämän aktiviteetit kolmeen ryhmään, jotka ovat 
theoria, poiesis ja praksis. Nämä vastaavat kolmea eri tietämisen lajia: teoreettista, jonka 
päämääränä on totuus, poieettista, jonka tavoitteena on tuotanto, ja käytännöllistä, jonka 
päämääränä on toiminta. Aristoteles jakoi käytännöllisen tiedon edelleen eettiseen, talou- 
delliseen ja poliittiseen tietoon. 

Teoreettista tietoa (fheoria) vastaavat tässä jaottelussa episteme eli tieteellinen tieto sekä 
filosofien tavoittelema sofia eli viisaus. Jos filosofiaan luetaan mukaan myös kontemplaa- 
tion tuloksena saavutetut oivallukset, teoreettiseen tietoon voidaan lukea lisäksi gnosis eli 
”intuitiivinen järki”. 

Tietämisen lajeista ovat käytännön kannalta keskeisiä poiesis ja praksis. Martin Hei- 
degger viittasi poiesikseen selittäessään ”puitteellisen” (eli paradigmaattisen) ajattelun 
luonnetta. Tuotannolliseen tietoon sisältyy usein tiettyjä esioletuksia. Vaikka poieettinen 
tieto voikin helposti ideologisoitua, Heidegger joka tapauksessa antoi sen kaltaiselle tie- 
dolle ihanteellisen ja optimistisen merkityksen verratessaan sitä esimerkiksi perhosen 
kuoriutumiseen kotilostaan ja vuoristopuron solinaan lumen sulaessa vedeksi. Ks. Hei- 


280 


Kokemuksellisen ja käsitteellisen tiedon suhdetta koskevat ratkaisut 
ovat muotoutuneet pääasiassa 1500- ja 1900-lukujen välisenä aikana. 
Kuitenkaan tämän historian kertaaminen ei ole pelkkää menneisyyden 
kuvailua. Nykyisinkin monet tieteenharjoittajat pyrkivät joko empiiriseen 
tai käsitteelliseen tietoon. Tämä tilanne on historiallisesti ymmärrettävä 
yhtäältä siksi, että monien tieteiden menetelmät ovat olleet kokeellisia, ja 
toisaalta siksi, että suuri osa tieteen käsitteistä on vailla koettavaa vasti- 
netta todellisuudessa. Esimerkiksi matematiikka ja geometria muodos- 
tavat oman universuminsa, ja vailla kokemusperäistä vastinetta on myös 
käsite yhteiskunta”. Oman aikamme tieteen ymmärtämiseksi olisikin 
tärkeää selvittää, mitä merkitystä, esiintymiä ja vaihtoehtoja jaolla joko 
empiiriseen tai käsitteelliseen tietoon voi olla. 

Olemassaolon kokeminen ei ole ”empiiristä”, sillä sitä ei voida metodo- 
logisoida eli asettaa kokeellisen menetelmän kohteeksi. Olemassaolon 
kokemista ei voida myöskään testata, eikä sitä voida tuottaa toistettavilla 
ja yleispätevillä empiirisillä kokeilla. Toisaalta kyseessä ei ole kartesio- 
lainen idealisaatio, jonka mukaisesti olemassaolo miellettäisiin pelkäksi 
rationaliteetin tuotteeksi. Sen sijaan kyseessä on henkilökohtaisesti mer- 
kityksellinen ja persoonallinen kokemus. 

Merkille pantavaa on, että useat filosofit ovat olleet matemaatikoita, 
kuten britti Bertrand Russell, Leipzigissa asunut Leibniz ja juutalais- 
syntyinen Edmund Husserl, Heidän taipumuksensa matemaattisiin 
idealisaatioihin on leimannut heidän filosofiakäsityksiään. Monet ovat 
olleet idealisteja myös yhteiskunta-ajattelussaan. Idealistit esiintyvät 
usein demokraatteina ja tasa-arvon kannattajina, sillä matemaattinen 
tieteenihanne perustuu universalismiin eli maailmanlaajuiseen yleistettä- 
vyyteen. Tämän luonnontieteille ominaisen ihanteen välittyminen ihmis- 
tieteisiin ja ihmistä koskevaan filosofiaan ei ole ollut aina hyväksi, sillä se 
on johdattanut ihmiset uskomaan poliittiseen universalismiin: kaiken 


deggerin vetoomusta käytännöllisyyden puolesta hänen lukuvuonna 1935—1936 pitämäs- 
sään esitelmässä ”Der Ursprung des Kunstwerkes” (suom. Taideteoksen alkuperä). Poiesik- 
seen liittyvä tuotannollinen näkökohta korostuikin juuri metamorfoosin ajatuksessa ja 
ekstaasissa eli ”paikoiltaan suistumisessa”, jonka mukaisesti jokin järkkyy perustojaan 
myöten. Poiesikseen liittyvä luovuutta korostava näkökohta yhdistää sitä myös runouteen 
eli poetiikkaan, joka juontaa juurensa samasta tekemistä" tarkoittavasta kreikan kielen 
verbistä poieo kuin substantiivi poiesiskin. Käytännöllinen tieto eli praksis puolestaan on 
selvästi poliittista, ja siihen liittyy fronesis eli ”tapatieto”. 

Jo Aristoteles oli erottanut praksiksen filosofien tavoittelemasta sofiasta, mutta hän ei 
pitänyt sitä merkityksettömänä, mistä antavat kuvaa hänen teoksessaan Nikomakhoksen 
etiikka esittämänsä määritelmät. Jako teoreettiseen ja käytännölliseen tietoon sekä niiden 
välimuotoihin toistaa antiikin ajattelulle ominaisia erotteluja ideaaliseen ja materiaali- 
seen, yleispätevään ja satunnaiseen sekä älylliseen ja kokemukselliseen. Myös käytän- 
nöllistä ”tapatietoa” on Aristoteleen mukaan syytä arvostaa, sillä tieteellinen tieto vaikut- 
taa ihmisiä kahlehtivasti vaatiessaan yksiselitteisyyttä, kun taas hyvän elämän ja eudai- 
monian (eli onnellisuuden) kannalta tärkeitä ovat ihmisten omat valinnat ja kokemuksista 
oppiminen. Tiedon lajeista ks. teostani Dialoginen filosofia (2008, s. 184). 

yhdenmukaistamiseen, kulttuurien yksiaineksistamiseen ja tasa-arvon 
luomiseen samanlaistamisen kautta. Tällä tavoin matemaatikoiden idea- 
lismi on muovautunut yhteiskunnalliseksi idealismiksi. Filosofian subjek- 
tiivisuuden ja suhteellisuuden tunnustamista on vaikeuttanut myös se, 
että monet luonnontieteistä innostuneet tieteenharjoittajat pitävät filo- 
sofiaa samanlaisena ongelmienratkaisuna kuin matematiikkaa. Todelli- 
suudessa filosofian ei pitäisi olla ensisijaisesti ongelmienratkaisua, ana- 
lyysia, paradoksien ratkomista, umpisolmujen aukaisemista tai selittä- 
mistä vaan tulkitsevaa ja ihmistä sekä yhteiskuntaa ymmärtävää. 

Myös Meadia voidaan pitää systeemifilosofina, joka pyrki täyttämään 
luonnontieteelliset ihanteet ihmistä tutkittaessa. Lisäksi hänen idealis- 
minsa politisoitui. Tämä näkyy asemassa, jonka Mead antoi yleistetyn toi- 
seuden käsitteelle. Nähdäkseni Mead olisi päässyt uskottavampaan tulok- 
seen, jos hän olisi hyväksynyt subjektivistisen ja relativistisen ihmiskäsi- 
tyksen ja valanut ajatteluaan metodologisen individualismin perustalle. 

Kuten jo edellisessä pääluvussa totesin, monien tutkijoiden mielestä 
epävarmaa on, mitä Mead loppujen lopuksi ajatteli yliyksilöllisten enti- 
teettien olemassaolosta, toisin sanoen olettiko hän, että esimerkiksi yhtei- 
sön käsitettä tai yleistetyn toisen käsitettä vastaisi olemassa oleva tar- 
koite. Selvää kuitenkin on, että Mead käytti näitä käsitteitä ikään kuin 
niitä vastaisi jokin objektiivisesti olemassa oleva todellisuudessa. Sii- 
näkin tapauksessa, että yliyksilöllisyyteen viittaavat käsitteet miellettäi- 
siin pelkiksi teoreettisiksi termeiksi (erotuksena tieteen havaintoter- 
meistä) Meadin voidaan katsoa sitoutuneen niiden sisältämiin meta- 
fyysisiin ja ontologisiin oletuksiin voimakkaasti. Tämä sitoumus oli hä- 
nelle tärkeämpi kuin se huomattavasti ilmeisempi ja lähempänä yksilön- 
kokemusta oleva oivallus, että inhimillinen minuus on olemassa kokevana 
ja luonnollisesti eksistoivana subjektina. 

Mead näyttää tiedostaneen ihmis- ja yhteiskuntatieteiden ontologiset 
ongelmat esimerkiksi artikkelissaan ”What social objects must psychology 
presuppose”, joka julkaistiin Journal of Philosophy, Psychology, and 
Scientific Methods -lehden numerossa 7 vuonna 1910. Tässä Amerikan 
Psykologisen Yhdistyksen kokouksessa pitämässään esitelmässä hän 
pyrki poistamaan sielun käsitteen mielen- ja tietoisuudenfilosofiasta.319 
Mutta huomasiko hän, että kyseisen vähennystyön ohella hän tuli itse 
lisänneeksi sosiologiaan, psykologiaan ja ihmistieteisiin oman yliyksilölli- 
sen oletuksensa sosiaalisesta ja yksilötajunnan ylittävästä universaalista 
persoonasta, yleistyneestä toisesta? 


319 Mead artikkelissaan ”?What social objects must psychology presuppose”, joka jul- 
kaistiin Journal of Philosophy, Psychology, and Scientific Methods -lehden numerossa 7 
vuonna 1910 (s. 174-180). Kirjoitus oli alun perin esitelmä, jonka Mead piti Amerikan 
Psykologisen Yhdistyksen kokouksessa Bostonissa 31. joulukuuta 1909. Artikkeli sisältyy 
myös kokoelmaan SW (s. 105—113). 

Jälleen voidaan toistaa kysymys, onko lopultakaan mitään syytä edel- 
lyttää enempää termejä kuin ne, jotka ovat yhdessä riittäviä ja välttä- 
mättömiä. Ylimääräiset käsitteet voivat saattaa ihmisen ymmärtämään 
todellisuutta paremmin kuin muutoin, mutta mikään ei takaa, että ne 
eivät johda päinvastaiseen lopputulokseen, jolloin todellisuus muuttuukin 
ilmestykseksi. 

Yleispätevä kriteeri voisi taata tämän, ja sen merkiksi tiede täyttyykin 
erilaisista metodisäännöistä, arviointiperusteista, luokitteluista ja nor- 
meista. Perustavaa laatua olevana kiinteänä pisteenä voisi toimia myös 
oman olemassaolon kokeminen, joka seuraa ihmisolennon olemassaolosta 
itsestään. Rajaamalla eri ihmisten kokemukset kokemuksiksi, joista tois- 
ten tietäminen on mahdotonta, se poistaisi perusteen lähestyä toista ihmi- 
stä totalisoivasti tai toisen ihmisen autonomian vastaisesti. Jos lähtökoh- 
tana pidetään kokemuksellisen erillisyyden tunnustamista, me emme 
voisi yrittää ymmärtää toista ihmistä menetelmällisesti väärin: panet- 
telun tai alistamisen merkityksissä. Tämä takaisi eettisyyden ainakin 
negatiivisessa merkityksessä, toisin sanoen ennaltaehkäisemällä valloi- 
tuksenhaluun tai hyödyn tavoitteluun liittyvää mahdollisuutta ymmärtää 
toista ihmistä tahallisesti väärin. 

Väärin ymmärtämistä voi tapahtua tietenkin myös tarkoituksetto- 
masti, pelkän tietämättömyyden tai ymmärtämättömyyden vuoksi. Mutta 
vakavaa on, jos ihmisten erillisyys ja erilaisuus halutaan tietoisesti peit- 
tää ja toivotaan, ettei olemassaoloa koskevista kysymyksistä puhuttaisi 
mitään. Sellaisen ajattelun perusteena voi olla halu hallita toista tai toi- 
sia ihmisiä tukahduttamalla heidän olemassaolonsa eroihin perustuvat 
piirteet, mielipiteet, näkemykset ja henkilökohtaiset filosofiset argumen- 
taatiomotiivit. Käytännössä niin voi käydä esimerkiksi viihteen, mainon- 
nan ja muodin kautta, mutta myös poliittisen yhdenmukaistamisen ja 
tiedepoliittisen painostuksen tuloksena. Kun kaikki näyttävät samanlai- 
silta, on helppoa ajatella, ettei kokemustenkaan välillä ole eroja. Silloin 
heikkenevät mahdollisuudet kyseenalaistamiselta ja filosofiselta keskus- 
telulta. Samalla katoaa perusta ihmisten väliseltä ymmärtämiseltä. Sen 
sijaan oman olemassaolon kokemus on rajakokemus, joka muistuttaa ke- 
hollisesta ja kokemuksellisesta erillisyydestä sekä yksilöllisyydestä ja 
palauttaa myös tietämisen pyrkimykset alkujuurilleen: osaksi minän ole- 
massaoloa maailmassa. 


5.1.1. Kieliuniversalismi ja massakulttuurin ongelmat 
Meadin edustamaa yleispätevän ymmärtämisen hanketta ja siihen sisäl- 
tyvää yliyksilöllisen subjektin ihannetta voidaan arvostella sekä feno- 


menologian että eksistenssihermeneutiikan näkökulmasta. Idealististen 
fenomenologien, kuten Edmund Husserlin ja hänen suomalaisen seuraa- 

jansa, Sven Krohnin, kritiikki interaktionisteja kohtaan perustui muun 
muassa identiteetin ja identifikaation erottamiseen. Minän identiteettiä 
eli samuutta ja ajasta aikaan jatkuvaa ”yhtenä olemista” ei voida johdella 
identifikaatiosta eli samastumisesta toisiin ihmisiin. 
Eksistenssihermeneutikkojen huomio onkin kohdistunut interaktionis- 
tisen ajattelutavan seurauksiin: yhteisen kielen ja sosiaalisen yhden- 
mukaisuuden vaatimuksiin, laumasieluisuuteen ja joukkohenkeen. Sak- 
salainen filosofi Martin Heidegger katsoi, että se, mikä usein asettuu filo- 
sofisen keskustelun tilalle, kun olemassaolon kokemus ja siihen liittyvä 
erilaisuus on hävitetty, on lörpöttely (das Gerede).320 Erilaisuuden ja yksi- 
löllisyyden hävittäminen johtaa massakulttuuriin, jonka lähtökohtana on 
oman olemassaolon kokemisen ja ihmisten erillisyyden kiistäminen. Lop- 
putuloksena myös kieleltä vaaditaan yksikäsitteisyyttä ja samaa mer- 
kitsevyyttä, aivan niin kuin ihmisiltäkin edellytetään samanlaisuutta. 
Yleispätevän merkitysopin ja yhteisymmärryksen vaatiminen johtaa 
merkitysopilliseen banalisoitumiseen, vaikka periaatteessa myös yksityis- 
kielet olisivat mahdollisia. Heidegger näyttääkin ajatelleen, että todellista 
ymmärtämistä ja yhteisymmärrystä tuottaa erimielisyyden ja kitkojen 
tunnustaminen, sillä niiden tuloksena ihmisten viestintään ja kanssakäy- 
miseen syntyy tarttumapintaa. Hän olikin nähdäkseni oikeassa siinä, että 
samalla kun kommunikaatio yhdenmukaistuu, kielestä katoavat sen 
rikkaus ja vivahteikkuus. Ihmisten välinen viestintä sairastuu, todellinen 
keskustelu kuolee pois, ja vastavuoroisen ajatustenvaihdon tilalle asettuu 
yksisuuntainen kaakatus, joka perustuu tunkeiluun ja uteliaisuuteen (die 
Neugier).321 Tuloksena on rituaalipuhetta, joka ottaa paikkansa arjen 
elämässä, ja tässä on yksi syy siihen, miksi Heidegger karsasti englantia. 
Englannin kielen valta-asema edustaa nykyäänkin eräänlaista kult- 
tuuri-imperialismia ja keinotekoista universalismia, joka on koitunut mo- 
nien pienten kielten kuolemaksi. Laajasti käytettynä englannin kieli on 
tyhjentynyt merkityksistä. Englannista on tullut ”aikamme latina” sikäli, 
että myös latinan kielestä kuoleentui täsmällisyys, ja sanojen merkitykset 
laventuivat. Nykyajan englannin kielessä sanat voivat tarkoittaa melkein 
mitä tahansa, eivätkä merkitykset rakennu enää semanttisesti rikkaiksi 
ja yksiselitteisiksi, vaan ne ovat alistettuja sosiaalisesti ehdollistetuille 
sanonnoille ja riippuvat kielen käyttötilanteista, konventioista, tavoista ja 
tottumuksista, siis sovinnaisuudesta. Ei olekaan ihme, miksi Meadin 
symbolinen interaktionismi ja pragmatismi syntyivät angloamerikkalai- 
sella kielialueella. Merkitysoppi ja minuuden synty haluttiin kytkeä sosi- 


320 Martin Heidegger teoksessaan Sein und Zeit (1927/1976, s. 167). Heideggerin mukaan 
sana ”Gerede” ei välttämättä sisällä kielteistä merkitystä, ja esimerkiksi Reijo Kupiainen 
onkin kääntänyt sen ”jutteluksi” suomennoksessaan (s. 213). Kommunikaatiossa puheesta 
tulee kuitenkin helposti ”juorujen ja jälkipuheiden” (Weiter- und Nachreden) kaltaista 
selittelyä, joka vesittää elämän vakavasti otettavuuden ja ehdottomuuden (s. 168). 

321 Martin Heidegger teoksessaan Sein und Zeit (1927/1976, s. 170). 

aalisiin tilanteisiin, ehdollistamiseen, yhdenmukaisuuteen ja sopimuksen- 
varaisuuteen. Angloamerikkalaisen keskustelun paralingvistiikka ja pro- 
sodiikka hallitsevat keskustelun sisältöjä, mikä nostaa jokaisen filosofin 
ja runoilijan ihon näppylöille ja saa laupeimmankin nojatuolifilosofin 
huudahtamaan: voi kauhistuksen kanahäkki! 

Kun asiat ovat näin, ei ole ihme, että Heidegger halusi löytää filosofian 
välineistön omalta maaperältä, kielestä, joka on merkityksiltään rikas, 
ilmaisuvoimainen ja läheinen, kuten maalaisihmisille on aura, jolla kyn- 
nämme ja muokkaamme omaa maata. Tässä on yksi syy siihen, miksi 
Heidegger puolusti voimakkaasti saksan kielen asemaa filosofisen ajatte- 
lun kielenä, ja hän käytti ajatustensa havainnollistamiseen myös useita 
maalaiselämästä poimimiaan vertauskuvia. Näistä lähtökohdista tuskin 
voidaan sanoa muuta kuin että heideggerilaisen kielikäsityksen ja 
elämännäkemyksen taholta voidaan meadiläistä ajatusmaailmaa kohtaan 
esittää vain vastalauseita. 

Toisaalta Heidegger ei halunnut halveksua tavanomaisuutta, vaikka 
hän kritisoikin voimakkaasti massakulttuurin ilmiöitä. Esimerkiksi ar- 
vostellessaan ”jokamiehen” (das Man) ihannetta hänen ajatuksenaan ei 
ollut, että tavallisen elämän yksinkertaisuudessa sinänsä olisi jotakin 
kielteistä. Sen sijaan hänen mielestään arveluttavaa on, että tavallisuu- 
den ihanne ja massakulttuuri voivat toimia pakopaikkoina, joihin ihmiset 
hakeutuvat piiloon älyllisyyden ja omaperäisyyden haasteilta. Massakult- 
tuuriin hukuttautuminen, samanlaistuminen ja yhdenmukaistuminen 
voivat johtaa yksilöllisten ja persoonallisten elämänmahdollisuuksien 
kiertämiseen, aivan niin kuin yleispätevyyden tavoittelu kielifilosofian 
alueella johtaa merkitysten vesittymiseen. 

Korostaessaan olemassaolon kokemista erilaisuuden ylläpitämisessä 
Heidegger osui oikeaan sikäli, että olemassaolon välitön kokeminen on 
ainoa ihmisille yhteinen ja perustavanlaatuinen asia, jonka varaan voi- 
daan muotoilla käytännöllistä etiikkaa. Olemassaolon kokeminen luo 
rajapinnan, johon nähden ymmärrämme toiseuden transsendentiksi, alu- 
eeksi, josta meillä ei ole varmaa tietoa vaan ainoastaan parempia tai 
huonompia arvauksia. Tällainen näkemys johdattaa meitä suhtautumaan 
toiseuteen arvostavasti ja kunnioittaen, mistä Heidegger käytti joskus 
myös ”hartauden” (der Inständigkeit) nimeä.322 Heidegger ei tosin itse 
kehitellyt olemassaoloa koskevaa filosofiaansa etiikan suuntaan, mutta 
monien hänen ideoitaan hyödyntäneiden ajattelijoiden, kuten Hannah 
Arendtin ja Jean-Paul Sartren, voidaan katsoa tehneen niin. 


322 Martin Heidegger Gelassenheit-puheessaan vuodelta 1959 (s. 58—61). Huomattava on, 
että Heideggerin käyttämä sana Inständigkeit ei merkitse samaa kuin saksan kielen sana 
Andacht, joka merkitsee 'J)umalanpalvelusta' ja joka on selvästi uskonnollinen. Olennaista 
on, että ihminen voi kokea hartautta ja pyhyyttä myös ilman uskontoa, vaikka usein sak- 
raaliset elämykset ja kokemukset ritualisoituvat, ja ne määritellään per definitionem koke- 
muksiksi, joiden lähestymiseen liittyy rituaaleja. 

5.1.2. Ymmärtäminen ja kriteeri 


Olemassaolon kokeminen minän ja toiseuden rajapintana voi herättää 
ihmiset tunnistamaan itsen ja toisten ihmisten erillisyyden ja ainut- 
laatuisuuden sekä myöntämään etiikan omakohtaisuuden. Sen sijaan 
näkemys ihmisten erillisyydestä ei vielä välttämättä ohjaa meitä kohti 
toisten ihmisten parempaa ymmärtämistä. Se voi torjua menetelmällistä 
väärin ymmärtämistä eliminoidessaan esimerkiksi tahallista panettelua. 
Mutta se ei takaa etiikkaa positiivisessa mielessä: preskriptiivisen eli 
ohjaavan teorian muodossa. 

Heidegger jätti tämän ongelman marginaaliseen asemaan, sillä hän 
katsoi (hieman kohtalouskoisesti), että ymmärtämisen tilanne on annet- 
tuna ja että ymmärtäminen ja sen mukainen eettisyys toteutuvat, jos ovat 
toteutuakseen. Hänen mukaansa olemassaolo on faktisiteetti eli luonnos- 
taan vallitseva tosiasia, joka sitoo meitä niin, ettemme voi tarkastella 
omaa elämäntilannettamme ”ulkoa päin” ja puuttua ymmärtämisen ehtoi- 
hin. 

Kysymys ymmärtämisen kriteereistä tuli tarkemmin esille Heidegge- 
rin oppilaan, Hans-Georg Gadamerin (1900-2002), hermeneutiikassa. Hä- 
nen ajatuksenaan oli, että ymmärtäminen perustuu aina tulkintaan, jossa 
ymmärtämistä määräävät kohteen ja kielen lisäksi tulkitsijan omat koke- 
mukset sekä hänen kulttuurinen ja henkilökohtainen historiansa. 

Gadamerin mukaan kaikki ymmärtäminen on tulkitsemista, ja kaikki 
tulkitseminen tapahtuu kielen välityksellä.323 Tulkitsija liikkuu herme- 
neuttisessa kehässä, jossa hän käy dialogia kohteensa kanssa ja lähestyy 
oman olemassaolonsa kokemisen kautta sitä, mikä on ominaista kaikkien 
ihmisten olemassaololle. Gadamerin näkemys, että olemista voidaan ym- 
märtää vain kielessä, näytti merkitsevän sitoutumista ajatukseen, jonka 
mukaan myös olemassaolon kokemus olisi tavalla tai toisella kielellis- 
tettävä. Gadamerin ajatus perustui ontologiseen kielinäkemykseen, jonka 
mukaan kieli on osa omaa toteutumisyhteyttään, tulkinnan prosessia, ja 
prosessi puolestaan on osa situaatiotamme. Kielen merkityssuhteet ovat 
siis annettuina olemisessamme. Koska me olemme osa olemisen kokonai- 
suutta, kieli ei ole objektivoitavissa kohteeksi, eivätkä sen merkityssuh- 
teet ole tyhjentävästi paljastettavissa.324 

Gadamer katsoi, että sekä tulkitsija että tulkittava kuuluvat kulttuu- 
risesti yhteiseen ”vaikutushistoriaan” (die Wirkungsgeschichte),325 jonka 


323 Hans-Georg Gadamer teoksessaan Wahrheit und Methode vuodelta 1960 (s. 366). 
324 Emt., s. 450. 
325 Emt., s. 283. 

avautuminen voi muuttaa yksittäisen tulkitsijan eksistenssiä ja johtaa 
hänet olemisensa perusteiden selvempään ymmärtämiseen. Ihmistietei- 
den kannalta tämä merkitsee, että ymmärtäminen nähdään helposti vain 
olemassa olevan tradition omaksumisena ja tutkimus historiallisen perin- 
teen soveltamisena. Näin ajatellen ihmistieteiltä katoaisi peruste vaatia 
objektivoivaa metodia, sillä ymmärtämisen edetessä myös jako subjektiin 
ja objektiin häviää — hieman niin kuin Meadin käsityksessä ”yleistetystä 
toiseudesta”. 

Teoksessaan Wahrheit und Methode (1960) Gadamer nimitti tätä 
yhteenliittymistä ”tulkintahorisonttien yhteensulautumiseksi” (die Hori- 
zontverschmelzung).326 Objektivoivan metodin sijasta ihmistieteiden pe- 
rustan luovat arvostelukyky, maku ja sivistys, joissa oma ymmärrys su- 
lautuu yhteen historiallisen ymmärtämistavan kanssa. Meadin kieli- 
näkemystä ja historianfilosofiaa vastatessaan tämä muistuttaa myös ym- 
märtämisen situaation annettuna olemista ja sitä, että ihmiset toimivat 
ymmärtämistilanteen sisäpuolella, sen välttämättömien ehtojen keskellä. 
Erona on, että Mead pyrki astumaan tästä kehästä ulos: luomaan kuvaa 
merkityskonstituutiosta kokonaisuutena. Mead ei myöskään painottanut 
ymmärtävän subjektin ontologista olemassaoloa hermeneuttisen proses- 
sin lähtökohtana, kuten Gadamer. 

Ongelman muodostaa, että sen enempää Meadilla kuin Gadamerilla- 
kaan ei näyttänyt olevan perustetta sille, miksi ihminen päätyisi ymmär- 
tämistä edistävistä ja ymmärtämistä vaikeuttavista esiymmärryksistään 
ymmärtämään kohdettaan entistä paremmin. Kumpikaan ei etsinyt eikä 
löytänyt yleispäteviä ymmärtämisen kriteerejä eikä vastannut niiden 
vaatimukseen.327 Gadamerin kohdalla tämä ongelma osoittautuu näen- 
näiseksi, jos huomataan, että Gadamer ajatteli ymmärtävän subjektin 
oman olemisen sisältyvän siihen, mitä pyritään ymmärtämään, ja ettei 
ymmärtämiselle voisikaan olla kriteerejä irrallaan tulkinnan proses- 
sista. 328 Ymmärtäminen määrittyy samaksi kuin oleminen, ja tämä sul- 
kee näköalan ymmärtämistilanteen objektivoimiselta. 

Kyseinen käsityskanta on yhteydessä Gadamerin ajatukseen, että auk- 
toriteetti ja traditio ovat ymmärtämisen välttämättömiä osatekijöitä ja 
että ne olisi hyväksyttävä totuuden kriteereiksi.329 Selvää kuitenkin on, 
että tätä kautta vaakalaudalle joutuisi hermeneuttinen näkemys jo 
ymmärretyn aineksen ylittämisestä hermeneuttisessa kehässä. Esimer- 
kiksi auktoriteetin näkeminen valmiina kriteerinä vie pohjan kriittiseltä 
etäisyyden luomiselta. 


326 Emt, s. 290. 


327 Ks. esim. Matti Juntusen ja Lauri Mehtosen teosta Ihmistieteiden filosofiset perusteet 
vuodelta 1977 (s. 129). 


328 Hans-Georg Gadamer teoksessaan Wahrheit und Methode vuodelta 1960 (s. xvi). 
329 Emt., s. 261-269. 

Gadamerin ajatus, jonka mukaan ymmärtäminen sitoutuu historialli- 
sesti annetuihin ennakkoehtoihin, lieneekin nähtävissä yrityksenä luoda 
tekstin tulkitsemisen oppia teologian tarpeisiin. Samalla voidaan käsittää 
myös se, miksi Gadamerin näkemys auktoriteeteista ja traditioista to- 
tuuden kriteereinä ovat tuottaneet vastaväitteet kriteerittömyydestä tai 
kriteerien puuttumisesta. Ajatus, että auktoriteetti ja traditio kelpaavat 
epäilyksettömiksi arvosteluperusteiksi, lieneekin kanta, joka erottaa teo- 
logista tekstintulkintaoppia filosofisesta, myös omat perusteensa kyseen- 
alaistavasta, hermeneutiikasta. 

Sen enempää Mead kuin Gadamerkaan eivät kyenneet irtautumaan 
käsityksestään, että historia ja perinne muovaavat menneisyyden, nykyi- 
syyden ja tulevaisuuden tulkintoja määräävästi. Siinä mielessä molem- 
mat jäivät perinteiden vangiksi. Kuten olemme nähneet, myös Meadille 
”uuden aineksen” emergoitumisen ongelma oli akuutti, ja hänen histo- 
rianfilosofiset näkemyksensä osoittavat, että hän piti yhteiskunnan kehi- 
tystä traditioista riippuvaisena. Tässä mielessä hänen ajatuksensa olivat 
sukua Friedrich Schleiermacherin (1768—1834) varhaiselle hermeneutii- 
kalle, jonka mukaan ymmärtämisen tulisi olla holistista, tekstit pitäisi 
käsittää laajassa mielessä ”elämänilmauksiksi” ja niiden merkitystä olisi 
tarkasteltava kulttuurikokonaisuuksien osana. 


5.1.3. Olemassaolon kokeminen eettisenä rajakokemuksena 


Gadamerin hermeneutiikka avasi uusia uria sikäli, että hänen mukaansa 
myös ihmisen subjektiivinen olemassaolo on ymmärtämisprosessin välttä- 
mätön osa. Tämä puolestaan vei pohjaa ymmärtämistilanteen objekti- 
voimiselta ja täydellisen ymmärtämisen pyrkimykseltä. Olemassaolon 
kokemisen asema on ratkaisevaa ruunmiiillisen erillisyyden ja sen eettisten 
seurausten käsittämiselle. Olemassaolon kokeminen ei ole aistikokemus, 
jolloin sitä ei koske myöskään kartesiolainen skeptisismi, aistitiedon 
epäily eikä erehdyksen mahdollisuus. Toisaalta olemassaolon kokemus ei 
ole ongelmitta nähtävissä pelkäksi rationaliteetin tuotteeksi, järjen luo- 
mukseksi, joka syntyisi kartesiolaisen cogito-argumentin tuloksena. Koke- 
muksellinen olemassaolohan oikeastaan tekee mahdolliseksi asettaa kysy- 
myksen olemassaolosta. 

Olemassaolo joka tapauksessa edeltää kaikkea epäilyä ja tieteellistä 
määrittelyä. Olemassaoloon perustuvien fyysisten ja kehollisten rajojen 
tunnustamisen kautta poistuu mahdollisuus toisen ihmisen välineellistä- 
miseltä objektivoivan ymmärtämisen kohteeksi. Olemassaolon kokeminen 
luo transsendentaaliset edellytykset toisen ihmisen kohtaamiselle persoo- 
nana. 

Asia voidaan ilmaista niin, ettei olemassaolon kokemisessa ole mitään 
epävarmaa esipredikatiivisena kokemuksena. Oman olemassaolon kokemi- 

nen riittää muistuttamaan yksilökokijoiden erillisyydestä ja käänteis- 
puolenaan siihen nähden erillisen aineksen antautumattomuudesta mää- 
rittelyille. Jos taas olemassaolon kokemusta lähestytään kartesiolaisittain 
tiedon ja systemaattisen epäilyn kannalta, seurauksena on jakautuminen 
yhtäältä epävarmaan kokemukseen ja toisaalta intellektiin, jota aistien 
mahdolliset harhat eivät koske. Tällainen tulos on paljastava siksi, että se 
valaisee, kuinka juuri kartesiolainen ennakkoehdottomuuteen pyrkivä 
tietämisen menetelmä sisältää mahdollisuuden itseään vahvistavaan 
johtopäätökseen: ruumiin ja sielun dualismiin. Sitä vastaava jako on 
edellytettynä jo systemaattisen epäilyn metodissa, jonka mukaan tieto 
asetetaan kokemukseen nähden eri tasolle. Tällaiselle kritiikille on 
antanut Gadamerin lisäksi sivutilaa ainakin Emmanuel Levinas.330 

Heidän ajattelunsa taustalla vaikutti näkemys, että ihminen on maail- 
massa kokemuksellisena olentona jo ennen kuin hän voi pyrkiä saamaan 
käsitteellistä tai teoreettista tietoa maailmasta ja itsestään. Inhimillisen 
kokemisen asemaa koskien tämä toteamus on käänteinen verrattuna 
kartesiolaiseen 'cogito, ergo sum? (”ajattelen, siis olen olemassa”) -argu- 
menttiin. Fenomenologisten Descartes-kritiikkien eräänä motiivina onkin 
ollut kartesiolaisen cogito-argumentin ideologiakriittinen auki purkami- 
nen. 


5.1.4. Kartesiolaisuuden ideologisuus 


Cogito-argumentin mukaan subjektin olemassaolo johdellaan ajattelun 
olemassaolosta. Kun Descartes muotoili väitteensä, hänen käsityksenään 
oli, että ajattelu voisi olla jollakin tavoin olemassa ja että luontevimmin 
sen voisi olettaa olevan ajattelevan olennon mielessä. Tämän päättelyn 
klassisten vastaväitteiden mukaan ajattelu ei ole ensinkään olemassa- 
oleva entiteetti vaan toiminto. Ja vaikka tämä toiminto voisikin jollain 
tavoin olla olemassa, se ei merkitse, että pitäisi olla olemassa sitä vas- 
taava olento. Ajattelun olemassaolosta ei siis voitaisi johdella ajattelevan 
subjektin olemassaoloa. Esimerkiksi Bertrand Russell (1872—1970) ajat- 
teli asioista näin.331 

Nykyajan näkökulmasta nämä väitteet ja niiden vastaväitteet ovat 
yksinomaan rationalistisia, eli ne rajoittuvat järkiperäiseen ja logiikan 
alueella tapahtuvaan päättelyyn. Ne valottavat, miten sekä Descartes 
että hänen kriitikkonsa kiinnittivät filosofiansa yksinomaan älyn ja ajat- 


330 Emmanuel Levinas arvosteli Edmund Husserlin filosofiaa käsittelevässä väitöskirjas- 
saan Thöorie de Vintuition dans la phenomönologie de Husserl (1930) länsimaisen tieteen 
perinnettä myös teorian asettamisesta etusijalle ihmistä tutkittaessa. Levinasin mukaan 
tämä johtaa koko olemisen ymmärtämiseen epähistorialliseksi. 

331 Ks. Bertrand Russellin esittämää cogito-argumentin kritiikkiä teoksessa The Prob- 
lems of Philosophy vuodelta 1912 (s. 7—8). 

telun alueelle. Samalla nämä kritiikit ikään kuin jatkoivat Descartes'n 
taustalla vaikuttanutta filosofiakäsitystä. Sen sijaan eksistenssiherme- 
neuttisen tieteenkritiikin sisältönä on, ettei kartesiolainen jako selkeään 
ajatteluun ja epävarmaan kokemukseen ole syntynyt vain kartesiolaisen 
cogito-päätelmän tuloksena. Kartesiolainen dualismi ei ole nähtävissä 
ainoastaan Descartes'n tekemäksi huomioksi, eivätkä sen mahdolliset 
jälkivaikutuksetkaan johdu Descartes'n tekemistä johtopäätöksistä. Sen 
sijaan kartesiolaisen dualismin ainekset sisältyivät jo Descartes'n lähtö- 
kohtaan, siihen, että hän asetti päättelyidensä alkupisteeksi ”ajattelun” 
ja käsitti sen kokemuksesta ja aisteista riippumattomaksi. 

Tämän ennakkoehdon lukeminen Descartes'n henkilökohtaiseksi syyk- 
si, ansioksi tai hänen ensinnä tekemäkseen keksinnöksi olisi historialli- 
sesti katsoen epäluotettavaa. Myös Descartes'n perustama ”varman tie- 
don projekti” motivoitui hänen omasta vaikutushistoriastaan. Ajattelun 
eristäminen omaksi järkeisuskoisen päättelyn asiaksi oli pohjimmiltaan 
yhtä metafyysistä kuin kristinuskolle ominainen tapa erottaa toisistaan 
ruumis ja sielu. 

Toisaalta Descartes'n filosofiaa ei voida oppia ymmärtämään tulkitse- 
malla sitä pelkästään aatehistoriallisesti. Vasta tuntemalla yksityiskoh- 
taisesti Descartes'n filosofiaa voidaan ymmärtää filosofian historiaa ja 
historian tapahtumia. Filosofia ei yleensäkään seuraa aikaansa, vaan 
ajan tapahtumat seuraavat filosofian tuottamia tietoisuuden malleja.332 
Tämä ei toisaalta merkitse, ettei Descartes'n filosofia olisi altistunut his- 
toriallisille, ideologisille ja uskonnollisperäisille vaikutuksille. Päinvas- 
toin: hänen filosofiansa oli läpikotaisin kristillisen dualismin läpäisemää. 

Se, miksi Descartes asetti ajattelun ensisijaiseksi filosofiassaan, voi- 
daan johdella hänen pyrkimyksestään varmaan ja ideaaliseen tietoon. 
Tämä puolestaan noudatteli renessanssiajan kristillisen ajatteluperinteen 
ideologista sisältöä. Uskonnollisiin lähtökohtiinsa sitoutuen Descartes loi 
edellytykset sille, että hänen metodissaan saattoi tulla esille ajattelevan 
subjektin ja sen olemassaolon vaatimus. Samalla syntyneiden dualismien 
(sielu — ruumis, mieli — materia, sisäinen — ulkoinen, minä — maailma) 
kautta näkyy, miten huonosti antiikin ajattelun uudelleen elvyttäminen 
(renessanssi) lopultakin onnistui kristillisyyden läpitunkemassa kulttuu- 
rissa. Kreikkalaisen antiikin ja roomalaisajan ajatteluperinteet eivät 
sisältäneet dualistisia ajatusmalleja, toisin kuin kristiusko ja islam, vaan 
niiden jumalat olivat ihmisten kaltaisia ja elivät samassa todellisuudessa. 

Kysymys siitä, miksi länsimainen ajatteluperinne on usein ymmärretty 
dualistisesti ja miksi sen renessanssiaikaiset tulkinnat vaikuttavat ja voi- 
vat hyvin nykyisessäkin filosofiassa, on kiintoisa, ja uskon, että tämän 
tilanteen parhaat kuvaukset löytyvät Martin Heideggerin esittämistä 


332 Teemasta lähemmin ks. esim. Martin Heideggerin vuonna 1954 julkaistua teosta Was 
heifpt Denken?, joka sisältää luentoja vuosilta 1951—1952. 

metafysiikkakritiikeistä.333 Esimerkiksi mielen ja aineen sekä ideoiden ja 
materian väliset kuilut jäljittelevät tämän- ja tuonpuoleisen — luonnolli- 
sen ja yliluonnollisen — kuilua, joka on ajatteluperusteena kartesiolaista 
dualismia laajempi ja sitä ajallisesti edeltävä. Se ei johdu vain kreikka- 
laisesta idealismista, joka oli hyvin tämänpuoleista ja jonka mukaan 
”ideat olivat eläviä”, vaan se on välittynyt eurooppalaiseen filosofiaan 
nimenomaan kristillisestä ajatteluperinteestä, joka perustuu ontologiseen 
jumalaoletukseen. 

Ontologisen jumalaoletuksen esiintymät eivät puolestaan rajoitu pelk- 
kään kristillisyyteen, vaan ne ovat ominaisia monille sellaisille uskon- 
noille, joissa havaitaan totemismiin liittyviä ilmiöitä. Psykologisesti tar- 
kastellen ontologisen jumalahypoteesin ja kristillisen dualismin selitykset 
löytyvät tutkimalla tapoja, joilla ihmiset ajautuvat toisiaan vastaan ja 
luontoa vastaan olemassaolon taistelussa sekä siirtävät oikeudenmukai- 
suutta ja hyvyyttä koskevia tunteitaan yliyksilölliselle tasolle, jolla niiden 
käsittelyn uskotaan olevan mahdollista. Näin syntynyttä ontoteologista 
metafysiikkaa, ajattelun reifikaatiota ja sen tieteellisiä analyyseja olen 
käsitellyt tarkemmin teoksessani Enkelirakkaus (2008), jossa tulkitsen 
myös sitä, millä tavoin kyseiset dualismit heijastelevat heteroseksu- 
aalisten miesten oidipuskompleksia.334 


5.1.5. Olen olemassa — Ajattelenko? 


Vaihtoehdon dualismeille tarjoaa eksistenssihermeneuttinen filosofia. 
Martin Heidegger asetti tutkimustensa lähtökohdaksi ihmisen olemisen 
maailmassa (In-der-Welt-sein), jonka rakennetta hän analysoi teokses- 
saan Sein und Zeit (1927). Sen mukaan oleminen (das Sein) ei ole puh- 
dasta tai pelkkää olemista vaan laadullisesti määräytynyttä, ”maailmassa 
olemisena” toteutuvaa olemista, eräänlaista ”heitettynä olemista” (die 
Erschlossenheit des Daseins) eli eksistenssiä (die Existenz).335 Olemassa- 
oloa ei pitäisi ymmärtää ensinkään rationaliteetin tuotteeksi vaan faktisi- 
teetiksi, josta varmuuden tuottaa ei-käsitteellinen olemassaolon kokemus. 
Toisaalta myös käsitteellisellä tiedolla on merkitystä maailmasuhteessa, 
jolloin tietämisen toteutumisyhteydet pitäisi mieltää laajasti: mukaan 
lukien käytännöt, taiteet ja taidot. 


333 Martin Heidegger väläytti lukkarinrakkauttaan metafyysisiä ongelmia kohtaan jo 
virkaanastujaisesitelmässään Was ist Metaphysik? vuonna 1929. Hän laati puheeseensa 
vielä ”Nachwortin” vuonna 1943 (toisaalta Heideggerin koko tuotanto Sein und Zeitista 
alkaen on nähtävissä yhtenä suurena metafysiikan arvosteluna). Ks. myös vuonna 1953 
julkaistua Heideggerin teosta Einfiihrung in die Metaphysik?, joka sisältää luentoja vuo- 
delta 1935. 

334 Ks. teostani Enkelirakkaus — Filosofia ja uskonto homoseksuaalisuutena (2008). 

335 Martin Heidegger teoksessaan Sein und Zeit vuodelta 1927 (s. 142-145 ja 269-270). 

Heideggerin esittämän ja filosofiaa uudistavan hankkeen historiallinen 
arvo ei ole kuitenkaan ensisijaisesti niissä monissa herätteissä, joilla se 
on rikastuttanut esimerkiksi estetiikkaa ja filosofista antropologiaa. Sen 
sijaan Heideggerin historiallinen merkitys on siinä, että hänen kauttaan 
ensi kertaa kolmeen sataan vuoteen artikuloitui näkemys, jonka mukaan 
ihmisen oleminen maailmassa asetettiin ensisijaiseen asemaan puhtaan 
järjen projekteihin verrattuna. Ihmistä ei enää käsitetty maailman ulko- 
puolella olevaksi ja taivaita tavoittelevaksi olennoksi, jonka päämääränä 
on kokemuksesta riippumaton tieto. Irrallinen ja monadinen ihmiskuva 
korvattiin näkemyksellä, että ihminen toteutuu osana aikaa, paikkaa ja 
historiaa, jossa tiedon merkitys koskee itsen lisäksi aina myös muita. 

Heideggerin merkitys paljastuu hänen filosofiansa muotoutumisen 
kautta. Nähdäkseni ei ole sattumaa, että Heidegger paneutui olemisen 
analyysiensa jälkeen (noin vuonna 1935) käsittelemään ajattelemista (das 
Denken) maailmassa olemisen toteutumisyhteytenä. Eräät tutkijat ovat 
suorastaan katsoneet, että Heidegger korvasi varhaisen olemista koske- 
van problematiikkansa kysymyksillä siitä, mitä on ajatteleminen, ja että 
ajattelemista alleviivaamalla voidaan korostaa myös eroa perinteiseen 
filosofiaan.336 Itse näkisin, että olemisen kysymykset säilyivät myös Hei- 
deggerin myöhäisfilosofiassa ajattelemisen problematiikan perustana. 
Näin antaa aiheen todeta se, että Heideggerin tarkoittamassa merkityk- 
sessä ajatteleminen toteutuu ihmisen ja todellisuuden suhteessa ja liittyy 
tapaan, jolla olevainen paljastuu yksilön tietoisuudelle. Ajatteleminen on 
”jonkin ajattelemista” (das Andenken),337 ja tätä kautta ajattelemisen 
käsite valottaa Daseinin käsitettä paremmin myös intersubjektiivisen ja 
relationaalisen puolen ihmisten olemassaolosta. 

Huomion arvoista on, että Heideggerin argumentti noudattelee pää- 
piirteissään kartesiolaisen cogito-argumentin käännettyä järjestystä. Hei- 
deggerin mukaan olemista ei johdeta ajattelemisesta vaan ajatteleminen 
seuraa olemisesta. Heideggerin filosofia olikin jo alun perin suunnattu 


336 Esimerkiksi Joseph J. Kockelmans (1923-2008) on katsonut teoksessaan On the 
Truth of Being vuodelta 1984, että noin vuoteen 1935 ajoittuneen käännekohtansa (die 
Kehre) jälkeen Heidegger päätyi käsittelemään ajattelemista maailmassa olemisen to- 
teutumisyhteytenä aikaisempien olemisanalyysiensa sijaan. Näkökantaa on edustanut 
myös kaikki teoksensa alun perin ranskaksi julkaissut Reiner Schirmann (1941—1993) 
kirjassaan La principe d'anarchie — Heidegger et la guestion de Pagir vuodelta 1982 (s. 54). 
Heidegger itse piti käännettään laajempana ajattelun murroksena, johon hän oli tähdännyt 
työllään alusta asti. Siten sekä oleminen että ajatteleminen olisivat saman kolikon eri 
puolia. 

337 Martin Heidegger teoksessaan Was heift Denken? vuodelta 1954 (s. 70). Heideggerin 
käyttämä (ja muistamiseen viittaava) sana ”Andenken” tarkoittaa pohdintaa" ja 'syvällistä 
mietiskelyä? erotuksena hänen tieteille ominaisena pitämästään ”laskennallisesta ajatte- 
lusta” (das rechnende Denken) tai pelkästä filosofis-analyyttisesta puntaroinnista. Luen- 
tojen nimi sinänsä on Heideggerin tyylille ominaisesti moniselitteinen ja leikittelevä mer- 
kiten 'mitä kutsutaan ajatteluksi?, 'mikä kutsuu ajattelua? ja 'mitä ajattelu kutsuu?. 

kartesiolaisuutta vastaan, ja sen ydinteesin voisi kärjistäen tiivistää 
toteamukseen: Olen olemassa, ja siksi minulla on mahdollisuus ajatella.? 
Olemisemme maailmassa on tietämiseen nähden ensisijaista, ja vasta 
olemassaolon perustalta voidaan luoda ajattelua. Descartes'n cogito-argu- 
menttiin verrattuna Heideggerin esittämän kritiikin voisi ilmaista myös 
niin, että vaikka cogito sijoittuukin ennen olemassaoloa Descartes'n 
esittämien todistusten järjestyksessä, ihmisen olemassaolo maailmassa 
edeltää cogitoa todistusten edellytyksenä. 

Lisäksi ajatteleminen perustuu Heideggerin mukaan maailmasuhtee- 
seen ja on laadullisesti erilaista kuin Descartes'n harkitseva ajattelu. 
Ajatteleminen ei reflektoi itseään, ja sen vuoksi olisi hukkaan heitettyä 
filosofiaa havainnoida havaitsevan subjektin asemaa tietämisessä, jos se 
ei voi johtaa muuhun kuin kehäpäätelmään, siihen, että ajatuksemme 
osoittavat omia ajatuksiamme. Sen sijaan Heidegger pyrki viitoittamaan 
tietä ulos tilanteesta, joka on monelle tieteenharjoittajalle tuttu: subjektin 
Janus-kasvoinen asema havaintojen tekijänä ja kohteena. Suuntautues- 
saan maailmassa ajatteleminen voi tavoittaa jotain, jolla on merkitystä 
siinä yhteydessä, eli maailmasuhteessa, jossa ihminen todellistuu ja on. 
Tällöin on kysymys ajattelun radikalisoitumisesta, ”kiinnittymisestä juu- 
rilleen” (latinan sanasta radix = juuri). Filosofian toteutumisyhteys on 
maailmasuhde, jonka tärkeimpiä asioita on vastuu toisista, itsestä ja 
luonnosta. 

Heideggerin mukaan emme opi ajattelemaan opiskelemalla sitä kurssi- 
työnä tai pohtimalla, mitä ajattelemisen käsite merkitsee. Vaikka löytäi- 
simme ajattelemiselle hyvän määritelmän, emme ymmärtäisi ajattelemi- 
sen merkitystä, jos emme itse ajattelisi. Kun filosofiassa tarkastellaan 
sitä, mitä ajatteleminen on, riski pelkkään käsitteelliseen lähestymis- 
tapaan on suuri. Tieteen lähtökohtana on pidetty käsitteiden täsmällistä 
määrittelyä. Sitä vastoin Heidegger sanoi, että ajatteleminen on kuin 
uimista. Emme opi sitä harjoittelemalla kuivalla maalla vaan ainoastaan 
veteen heittäytymällä.338 

Olemassaolon kokemisen ovat maailmasuhteen perustaksi asettaneet 
Heideggerin jälkeen monet eksistentialistisesti suuntautuneet fenomeno- 
logit ja hermeneutikot. Heidän esittämänsä kritiikit ulottuvat kartesiolai- 
seen dualismiin asti. Kartesiolaisuuden hedelmät ovat edelleen näkyvissä 
suuressa osassa oman aikamme filosofioita. Kehollisuuden sulkeistumi- 
nen tieteellisissä käytännöissä on johtanut siihen, että ruuniiillisen erilli- 
syyden merkitys on hämärtynyt. Tämä näkyy esimerkiksi tavassa, jolla 
eräät feministit sekä postmodernistit ovat pyrkineet häivyttämään ke- 
hollisen ja kaksiarvoisen sukupuolieron — siinä kuitenkaan onnistumatta. 
Analyyttisessa kieli- ja systeemifilosofiassa puolestaan on seurauksena 
ollut, että merkityskonseption yksilöllisyys ja transsendenttius on siir- 


338 Emt., s. 9. 

retty sivuteemoiksi, ja pyritään yleispätevään merkitysoppiin. Ihanteeksi 
on asetettu pyrkimys täydelliseen ymmärtämiseen ja ideaaliseen kommu- 
nikaatioon, jotka kariutuvat siihen, että jo niiden käsitteellinen edel- 
lyttäminen sisältää ”väärinymmärtämisen” mahdollisuuden. Sikäli kuin 
täydellistä ymmärtämistä pidetään mahdollisena, kaikki muu alkaa 
näyttää siihen nähden vajavaiselta ja virheelliseltä. Tämä johtuu siitä, 
että ymmärtämisen päämääräksi on asetettu tiedon objektiivisuus ja abso- 
luuttisuus. 

Jos Heideggerin ja eksistenssifilosofien esiin nostamia ongelmia verra- 
taan George H. Meadin käsityksiin minuuden ja merkitysten syntymi- 
sestä, tilanne ei näytä paljoa valoisammalta. Myös Mead altistui empii- 
risen ja positivistisen tieteenihanteen valtakaudella kukoistaneelle uni- 
versalismille. Kokemusta ei mielletty yksilön kokemukseksi omasta ole- 
massaolostaan vaan metodologisesti operationaalistetuksi kokemusyksi- 
köksi, joka voidaan eristää yhteydestään ja jota voidaan kohdella ob- 
jektivoivasti esimerkiksi tilastotieteen keinoin. Filosofian Mead mielsi 
laskennalliseksi järkeilyksi ja vaihtoehtojen puntaroinniksi toisin kuin 
Heidegger, joka halusi pohtia koko olemassaolon juuria ajattelun avulla. 

Toisaalta Meadin tieteellisessä protestanttisuudessa oli eväät siihen, 
että hänkin olisi voinut modifioida merkityksiä koskevat teoriansa muo- 
toon, jossa ihmisten yksilöllinen kokemusmaailma ja sen variaatiot olisi 
otettu paremmin huomioon. Hänen naturalistinen ihmiskuvansa pohjau- 
tui metodologista yleispätevyyttä tavoitteleviin luonnontieteisiin ja yhtei- 
söllistä sopimuksenvaraisuutta korostavaan pragmatismiin, vaikka siinä 
olisi ollut ainekset myös yksilön kokemusten parempaan huomioon otta- 
miseen. 


5.2. IDEAALINEN KOMMUNIKAATIO 


Kysymykset merkitysten yleispätevyydestä tai yksilöllisyydestä liittyvät 
siihen, minkälaista filosofian itsensä katsotaan olevan: pitääkö filosofias- 
sakin pyrkiä universalistisen tieteenihanteen mukaisesti yksimielisyy- 
teen ja yleispätevyyteen, vai olisiko parempi myöntää filosofian subjek- 
tiivisuus ja relatiivisuus? Filosofista keskustelua koskien edellä käsitellyt 
ongelmat ovat tulleet esille erityisesti Järgen Habermasin (s. 1929) ja 
hänen kommunikatiivisen teoriansa kysymyksenasetteluissa. 
Yleiskatsauksiin ja kokonaisuuksiin pyrkimisen tarkoituksena on ollut 
helpottaa ymmärtämistä, mutta käytännössä pyrkimykset kokonaisuuk- 
sien ymmärtämiseen ja tieteellisten kollektiivisubjektien hahmottamiseen 
ovat vaikeuttaneet viestintää. Tämä toteamus voidaan esittää kritiikkinä 
Hans Joasin muotoilemaan tiedekäsitykseen, jonka mukaisesti inter- 
subjektiivisuutta on koetettu perustella yhdistelemällä Meadin ajattelua 
Jiirgen Habermasin universalistiseen pragmatiikkaan ja Noam Choms- 

kyn kieliteoriaan.339 Habermas on myöntänyt nämä yhteydet myös itse 
teoksessaan Moralbewuftsein und kommunikatives Handeln (1983).340 

Sikäli kuin edellä mainitut filosofit ovat korostaneet yleispätevää 
yhteisymmärrystä ja ideaalista puhetilannetta tavoitteina, he ovat si- 
vuuttaneet inhimillisen kokemuksen asettamia situationaalisia rajoitteita 
ja niiden merkitystä ymmärtämisen transsendentaalisina ehtoina. Kuten 
olen osoittanut, myös Meadin yliyksilöllisistä minäkäsityksistä voi tulla 
hänen ajattelunsa eettisesti arveluttavinta ainesta. 

Keskittyminen kieleen kokemuksen asemasta on yksipuolistanut sekä 
Habermasin että Meadin näkökantoja. Toisaalta tietty yksipuolistuminen 
on saattanut olla myös heidän teorioidensa muodostumisen ja niiden koh- 
taaman kannatuksen edellytyksenä. Esimerkiksi Habermasin käyttämä- 
nä yhteisymmärryksen käsite ei viittaa pelkkään keskusteluun, jossa osa- 
puolet ymmärtävät toistensa argumentit, vaan se edellyttää päämäärä- 
nään kiistakysymyksistä sopimisen. Taustalla ovat tällöin ”ymmärtämi- 
sen objektiivisuuden” (die Objektivität des Verstehens)!! vaatimukset, 
jotka yhdistyvät ”tulkinnan rationaalisuuden edellytykseen” (die Ratio- 
nalitätsvoraussetzungen der Interpretation).32 Nämä ovat sekä sisällölli- 
sesti että tyylillisesti hyvin lähellä Meadin luomia viestinnällisiä ihan- 
teita, jopa niin, että Habermasin kommunikatiivista teoriaa voidaan pitää 
Meadin symbolisen interaktionismin eräänä sovellutuksena. 

Myös ongelmat ovat yhteisiä. Yksimielisyyden vaatimuksen kautta 
ymmärtämisen hankkeisiin liittyvät monet valtanäkökohdat, ja Haber- 
masin näkemys yhteisymmärryksen saavuttamisesta vaikuttaakin kovin 
ihanteelliselta ja optimistiselta verrattuna esimerkiksi Wolfgang Steg- 
millerin (1923—1991) toteamukseen, että 1960-luvun jälkeisessä filosofi- 
assa keskustelijat eivät ole ymmärtäneet tai halunneet ymmärtää edes 
sitä, mihin toinen osapuoli keskustelulla pyrkii.343 Jättäen nämä luon- 
nehdinnat mielipiteidenvaraisiksi tulkinnoiksi filosofian tilasta pidän 
joka tapauksessa tärkeänä pyrkiä sellaiseen vuorovaikutukseen, jossa in- 
tersubjektiivisuutta ei ole rajoitettu yksimielisyyttä edellyttävin tai kes- 
kustelun ulkoa ohjautuvin keinoin, kuten Habermasin teoriassa. 

Toisaalta pyrkimys yksimieliseen yhteisymmärrykseen voidaan nähdä 
rationaalisen kommunikaation ehtona ylipäänsä. Vaikuttaisihan järjettö- 
mältä käydä keskustelua, jos tavoitteena ei ole edes jonkinlainen yksi- 


339 Hans Joas tutkimuksessaan G. H. Mead — A Contemporary Re-Examination of His 
Thought (1985, s. 1-2). 

340 Frankfurtin koulukuntaan lukeutuva filosofi Järgen Habermas teoksessaan Moral- 
bewuftsein und kommunikatives Handeln vuodelta 1983 (s. 22, 33, 75, 99 ja 132). 

341 Emt., s. 35-38. 

342 Emt., s. 38—42. 

343 Analyyttista filosofiaa edustanut itävaltalais-saksalainen filosofian professori Wolf- 
gang Stegmiller nykyajan filosofiaa esittelevän teoksensa Hauptströmungen der Gegen- 
wartsphilosophie — Band 1 esipuheessa vuodelta 1975. 

mielisyys siitä, miten asioita pitäisi ymmärtää. Viestintä on mielekästä 
vain, mikäli keskustelijat pitävät yksimielistä yhteisymmärrystä pää- 
määränään. Tällöin järkevyys arvotetaan kuitenkin helposti ”samaa miel- 
tä olemiseksi”, mikä asettaa filosofit erityisten haasteiden eteen. 

Esimerkiksi Habermas halusi taata tieteelle vapaan ja monipuolisen 
mielipiteidenvaihdon edellyttämällä keskustelulta avoimuutta, ennakko- 
ehdottomuutta ja muodollista häiriöttömyyttä. Habermas katsoi, että 
yhteisymmärryksen päämäärän pitää sisältyä kaikkeen viestintään. Hä- 
nen tarkoituksenaan oli poistaa ideaalisen kommunikaation esteitä, joten 
kommunikatiivisen teorian voidaan katsoa edistäneen valistusfilosofian 
kesken jääneitä ihanteita. Näiden lähtökohtien seuraukset ovat kuitenkin 
ongelmallisia. Vapauden ja tasa-arvon edellytyksinä nähdään kommuni- 
kaation yhdenmukaistaminen, ja sen ehdoiksi asetetaan puhetilanteiden 
diskursiiviset vaatimukset, jotka koskevat väiteaineksen totuutta, puhu- 
jien vilpittömyyttä ja kielellisten tekojen normatiivista oikeutusta. Niiden 
mukaan (1) argumenttien pitää olla tosia, (2) puhujien pitää uskoa väit- 
teisiinsä, ja (3) kielellisesti perustettavilla asiaintiloilla pitää olla yhtei- 
sesti hyväksytty moraalinen oikeutus. 

Sikäli kuin nämä voivat toteutua, ne yhdistyvät Habermasin mukaan 
”ymmärtämissuuntautuneen toiminnan perspektiivirakenteessa” (die 
Perspektivenstruktur des verständigungsorientierten Handelns) ja toimijoi- 
den ”objektiivisessa maailmassa” (die objektiven Welt),344 mikä tuo sekä 
sisällöllisesti että Meadin ja Habermasin vaikutusyhteyksien3% kautta 
mieleen myös symbolisen interaktionismin yhteiskuntakäsityksen ja altis- 
tuu vastaavalle arvostelulle. Miten ideaalisen puhetilanteen vaateet voi- 
taisiin täyttää ajautumatta objektivistiseen totuus- ja tietokäsitykseen 
sekä ristiriitaan vapausihanteisiin nähden? 

Todellisuudessa väitteet ovat usein retorisia, petoksellisuus kuuluu 
olennaisena osana viestintään, ja kieliteoilta puuttuu yhteinen oikeutus: 
niiden perusta on relatiivinen. Olennaista on, että jo puhetilanteiden si- 
toumuksista poikkeamisen mahdollisuus houkuttelee keskustelun osa- 
puolia käyttämään tuota mahdollisuutta hyväkseen. Niin käykin, mikäli 
toimijat voivat luottaa siihen, että toinen osapuoli pitää sitoumukset, 
puhuu totta, pysyy normeissa ja uskoo. Koska tilanne näyttää toiselle sa- 
malta, hänelläkin on kiusaus pettää. Tuloksena saattaa olla täydellinen 
kaaos. Kaikki osapuolet aavistavat myös sen, ja siksi ideaalinen puhe- 
tilanne pysyy voimassa vain, jos keskustelijat katsovat, että ideaalisen 
puhetilanteen säilymisestä on keskustelijoille enemmän hyötyä kuin vil- 
pillisestä oman edun tavoittelusta tai että ideaalisen puhetilanteen ku- 


344 Järgen Habermas teoksessaan Moralbewuftsein und kommunikatives Handeln vuo- 
delta 1983 (s. 144-152). 

345 Meadin ja Habermasin vaikutusyhteyksiä on käsitellyt muiden muassa Hans Joas 
(1980), jonka mukaan Habermas on Meadin uskollisimpia kriittisiä nykylukijoita. 

moutumisesta olisi enemmän haittaa kuin sen normeihin pitäytymisestä. 
Muutoin ideaalisen puhetilanteen perusta romahtaa. 

Ja mikäpä muu olisi tämän ajatuksen taustalla kuin aristoteelinen 
kultaisen keskitien oppi, maltillinen periaate, jonka mukaan tehtävämme 
on pyrkiä sellaiseen hyvään elämään, joka näyttää kokonaisuuden kan- 
nalta parhaalta?346 Se puolestaan edellyttää asettumista kokemuksellisen 
sidonnaisuutemme ulkopuolelle tarkkailemaan maailmaa apollonisesti. 
Se vaatii uskoa kaiken soviteltavuuteen ja ihmisten pyrkimykseen yh- 
teiseen hyvään. Hintana voi olla — paitsi tietty valheellisuus ja silmien 
sulkeminen kielteisiksi koettujen asioiden olemassaololta — myös hetkelli- 
syyden ja hurmioituneisuuden sivuun siirtäminen sekä kokemuksellisten 
variaatioiden häivyttäminen. 

Ideaalinen kommunikaatio pysyy siis voimassa, mikäli yksilöt ovat 
valistuneita ja normeista vallitsee yksimielisyys. Voidaan kuitenkin 
kysyä, kieltääkö sellainen universalismi osan omista ihanteistaan: vapau- 
den, itsensä toteuttamisen ja luovuuden. Habermasiin pätee sama kuin 
Meadiinkin: ”kriittisen teorian” (die kritische Theorie) ”kriittisyys” voisi 
toteutua vain omat ideologiset esiymmärryksensä ylittävänä tieteenfilo- 
sofiana, jolloin siitä pitäisi muotoilla tietämisen transsendentaalisten 
ehtojen analyysia. 


5.2.1. Mead ja utopistinen ajattelu 


Tärkeimpiä nykyajattelijoita, jotka ovat kiinnostuneet Meadin roolista 
utopistina ja universalistina, ovat Jirgen Habermas ja Hans Joas. 
Habermas on kirjoittanut Meadista muun muassa Mitchell Aboulafian 
toimittamaan teokseen Philosophy, Social Theory, and the Thought of 
George Herbert Mead (1991) sisältyvässä artikkelissaan ”The paradigm 
shift in Mead”.347 Frankfurtin koulukuntaan lukeutuvan filosofin tarkoi- 
tuksena on ollut pohtia, kuinka naturalistisesta yksilöpsykologista tuli 
idealistinen vuorovaikutus- ja kommunikaatioteoreetikko. Habermas on 
halunnut jäljittää Meadin kehittymistä behavioristisesta merkityksen- 
teoreetikosta symbolisen interaktionismin perustajaksi, mutta hieman 
yllättäen kirjoittaja on päätynyt kuvailemaan Meadin käsitystä merkitys- 
ten konstituutiosta melko esittelevästi. Tulkitsevampaan ja itsereflek- 
tiivisempään otteeseen olisi ollut mahdollisuus Meadin ja Habermasin 


346 Meadin ja Habermasin universalistisia, kokonaisvaltaisia, aristoteelisia ja tasapai- 
noon pyrkiviä järkevyyskäsityksiä on analysoinut muiden muassa Gisela J. Hinkle artikke- 
lissaan ”Habermas, Mead and rationality” vuodelta 1992. 

347 Järgen Habermas artikkelissaan ”The paradigm shift in Mead”, joka on julkaistu 
Mitchell Aboulafian toimittamassa teoksessa Philosophy, Social Theory, and the Thought of 
George Herbert Mead (1991, s. 137—168). 

monien yhtenevyyksien vuoksi. Habermasin ja Meadin yhteyksiä on ansi- 
okkaasti käsitellyt Mitchell Aboulafia vuonna 2001 julkaistun teoksensa 
The Cosmopolitan Self — George Herbert Mead and Continental Philosophy 
luvussa ”Universality and Individuality: Habermas and Mead”.348 

Habermas kytkee Meadin yhteiskunnallisen universalismin hänen 
kielikäsitykseensä katsoen sen — aivan oikein — seuraavan hänen merki- 
tyksenteoriastaan ja minäkonseptiostaan. Hän on kuitenkin antautunut 
arvostelemaan Meadia siitä, ettei Mead hänen mielestään ottanut riittä- 
västi huomioon ei-kielellisen viestinnän osuutta kaikessa kommunikaati- 
ossa ja että Mead rajoitti kielelliset aktit alkukantaiseen kielen oppimis- 
tapahtumaan sivuuttaen ne sosiaaliset toimintamuodot, joita ei voida 
johdella kielellisestä viestinnästä. Tämä havainto pitää paikkaansa sikäli, 
että Mead johteli yhteiskuntapoliittisia päätelmiään perimmältään hyvin 
primitiivisestä ja naturalistisesti ymmärretystä vuorovaikutustilanteesta. 
Mutta toisaalta Meadin näkemykset symbolien välittämästä vuorovaiku- 
tuksesta ja sosiaalisesta todellisuudesta olivat varsin pitkälle kehitty- 
neitä. Lisäksi hänen yhteiskunnallinen utopisminsa oli erilaista kuin 
Habermasin. Habermas on arvostellut Meadia sikäli turhaan, että Haber- 
masin omassa kommunikaatiokäsityksessä painottuu pelkkä kielellinen 
viestintä, eikä hän itse ole käsitellyt nonverbaalista viestintää juuri lain- 
kaan. Sen sijaan Mead toi eleiden aseman näkyville alusta asti omassa 
kieltämättä vulgaarissa merkityskonstituutiossaan. 

Universalismi ja utopismi liittyvät yhteen sekä Meadin että Haber- 
masin ajattelussa, minkä myös Mitchell Aboulafia on todennut edellä 
mainitussa teoksessaan. Aboulafian mielestä Meadin universalismi saat- 
taa olla huolestuttavaa yksilöllisyyden, yksilönvapauden ja moraalin kan- 
nalta, mutta se ei ole kuitenkaan kohtalokasta, jos se suostutaan näke- 
mään historiallisessa kontekstissaan: osana mannereurooppalaista filo- 
sofiaa ja hegeliläisyyttä. Sen sijaan sanatarkasti luettuina ja omaan 
aikaamme suoraan siirrettyinä Meadin yleismaailmallisuuden julistukset 
saattavat näyttää eriskummallisilta. Yksilöllisyyden ja vapauden mene- 
tyksiä koskevaan pelkoon ja varauksellisuuteen antaa aiheen esimerkiksi 
kokoelmassa The Individual and the Social Self esiintyvä Meadin totea- 
mus, jonka mukaan ”I[t]ietoisuudella ei ole [...] muuta merkitystä kuin se, 
että organismi toimii normaalisti. [Consciousness has no other meaning 
here than that the organism is functioning normally.]”.349 

Tämän ajatuksen yhteiskunnallisten seurausten (eli lähinnä normali- 
soimisen ja yhdenmukaistumisen) ohella erikoista on, miksi Meadia on 


348 Mitchell Aboulafia teoksessaan The Cosmopolitan Self — George Herbert Mead and 
Continental Philosophy vuodelta 2001 (s. 61—86). 

349 Mead vuodelta 1926 olevassa kirjoituksessaan Consciousness, Mind, the Self and 
Scientific Objects, joka on julkaistu David L. Millerin toimittamassa teoksessa The Indi- 
vidual and the Social Self — Unpublished Work of George Herbert Mead vuonna 1982 
(s. 177). Korostus minun. 

nykyaikaan asti voitu pitää ”radikaalidemokraattina intellektuellina”.350 
Normaaliuden vaatimukset on koettu viime aikoina epä-älyllisiksi, kun 
taas demokratian ja älyllisyyden tunnusmerkkeinä on pidetty mahdolli- 
suuksia poiketa valtakulttuureista ja olla sillä tavalla oma itsensä. 

Samalla kun Meadin universalismi on kyseenalaistunut, ovat paljastu- 
neet demokratia- ja yhteiskuntakäsityksissä tapahtuneet muutokset. Sata 
vuotta sitten vapaus nähtiin kykynä identifioitua yhteiskuntaan ja 
joukkoliikkeisiin, ja tieteellisen tutkimuksen piirissä merkkejä vastaavan 
tyyppisestä asennoitumisesta antoivat vielä 1970-luvullakin suositut 
”vähemmistötutkimukset” ja ”normalisointitutkimukset”, joilla ”poikkea- 
viksi” määriteltyjä ryhmiä yritettiin oikeuttaa ja todistella normaaleiksi. 

Se, että vapauden, hyvinvoinnin ja onnellisuuden avaimena nähdään 
nykyään ihmisten itsemääräämisoikeus ja riippumattomuus yhteisöistä ja 
ryhmistä, osoittaa, kuinka arvot ja päämäärät ovat muuttuneet. Yhteis- 
toimintaa ja yhteiskunnallisuutta ei koeta nykyisin yhtä vapauttavana 
kuin 1800-luvun lopulla ja viime vuosisadan alussa, ja siihen liittyen 
myös poliittiset päämäärät ja yhteiskunnalliset tavoitteet ovat vaihtu- 
neet. Hyvinvointia ja onnellisuutta ei tavoitella enää välttämättä lain- 
kaan poliittisin keinoin. Suuret yleismaailmalliset utopiat ja unelmat ovat 
väistyneet individualisoitumisen myötä, ja juuri tätä monet yhteiskunta- 
tutkijat ovat pitäneet kohtalokkaana. 

Esimerkiksi Jörgen Habermas kirjoitti historiallisia ja poliittisia kehi- 
tystrendejä arvioivassa teoksessaan Die neue Uniibersichtichkeit (”Uusi 
yleiskatsauksettomuus”) vuodelta 1985, että 1970-luvun jälkeiselle po- 
liittisen yhteiskuntatieteen ajalle on ollut ominaista yleismaailmallisten 
utopioiden lakastuminen. Hänen mukaansa yleismaailmalliset kuvitel- 
mat ja toiveet saivat voimansa tulevaisuudenutopioista, jotka korvasivat 
renessanssiajan tilautopiat uudella ajalla. Tämä havainto on merkittävä, 
sillä myös Meadin ajattelu oli voimakkaan utopistista: tiettyihin yhteis- 
kunnallisiin tulevaisuudenpäämääriin tähtäävää. Utopistina hän olikin 
nimenomaan ajallisten utopioiden arkkitehti. 

Klassisena esimerkkinä tilautopiasta Habermas pitää Thomas Moren 
(1478-1535) teosta Utopia vuodelta 1516. Tämän teoksen lehdillä ihanne- 
yhteiskunta sijoitettiin kaukaiseen paikkaan, tunnetun maailman ulko- 
puolelle. Sen sijaan Francis Baconin (1561-1626) Nova Atlantis vuodelta 
1614 oli sekä paikan utopia että tulevaisuudenutopia. Utopistisuus ja 
edistysusko alkoivat merkitä samaa 1700-luvulla, jolloin utopiat alettiin 
sijoittaa säännönmukaisesti tulevaisuuteen. Tulevaisuudenutopiat moti- 
voivat joukkoja, sillä ne edustivat jotain, mitä ei ollut vielä mutta joka 
voitaisiin työllä ja teoilla rakentaa. Tulevaisuudenutopiat korvasivat 


350 ”Radikaalidemokaattiseksi intellektuelliksi” Meadia nimittää Hans Joas tutkimuk- 
sessaan vuodelta 1980 (s. 21); englanninnoksessa vuodelta 1985 ”radically democratic in- 
tellectual” (s. 15). 


299 


kuvitelmien siirtämisen vieraaseen paikkaan, joka on jossain valmiina, 
vaikkakin tavoittamattomana. Niinpä kreikan kielen sanoihin ”u” ja 
”topos” (suom. ei paikkaa”) perustuva ”paikattomuus” sai merkityksen 
yhteiskunnallisten kuvitelmien siirtämisenä tulevaisuuteen, joka on kaik- 
kien ulottuvilla ja joka voidaan ennen pitkää saavuttaa. Habermasin mu- 
kaan siirtyminen tilautopioista tulevaisuudenkuvitelmiin mahdollisti 
suuret yhteiskunnalliset kertomukset ja niihin sisältyvän ohjelmallisen 
politiikan, joiden poissaoloa hän puolestaan on pitänyt leimallisena omien 
johtopäätöstensä ajankohdalle: 1980-luvun alulle.351 

Tässä valossa Meadin käsitys yhteiskunnasta oli modernille ajalle tyy- 
pillinen aikautopia, jonka päämäärät oli sijoitettu tulevaisuuteen. Sa- 
malla sitä voisi pitää yhtenä viimeisistä suurista utopioista. Habermasin 
näkemyksessä utopioiden romahtamisesta ja hänen pessimismissään soi- 
vat tietenkin sosialismin ja kommunismin kuolinkellot ja yksilöllisty- 
misen ensisävelet. Habermasin viimeaikaisiin itsearvointeihin35?2 viitaten 
myös hänen oma ajattelunsa voidaan nähdä yhtenä yleismaailmallisuutta 
aatteellisesti hyödyntävänä oppirakennelmana, jonka tehtävänä oli val- 
mistaa tietä erään yhteiskunnallisen utopian toteutumiselle. Habermasin 
ja Meadin utopiat olivat esimerkkejä siitä, miten tieteellinen esiymmärrys 
idealisoitiin yhteiskunnallisena normina. Heidän ihanteensa perustuivat 
marxismin ja sosialismin kehitysuskoisuuteen, ja samalla ne toteuttivat 
luterilaista ja protestanttista yhteiskuntaihannetta. 

Näiden utopioiden toteuttaminen on ollut kuitenkin yhtä ongelmallista 
ja moraalisesti kyseenalaista kuin niiden väitetty ”puuttuminenkin”. Lau- 
suttujen tarkoitustensa vastaisesti yhteiskunnalliset utopiat sisälsivät 
aineksia repressiiviseen valtaan jo sikäli, että niissä luotiin alisteinen 
suhde johonkin ylempään, kaukaiseen ja tavoiteltavaan. Utopia ei ollut 
vain järjen sanelema ja ihanteellinen päämäärä, vaan siitä saattoi tulla 
pakonomainen tavoite, joka yritettiin saavuttaa hinnalla millä hyvänsä. 

Utopioissa on ollut sisällöllisten ongelmien lisäksi myös muodollisia 
vikoja. Niissä tapauksissa, joissa utopiat eivät rohkaisseet, ne lannistivat, 
mikäli yksilöt niiden tavoittamattomuuden oivallettuaan menettivät us- 
konsa tulevaisuuteen. Toisissa tapauksissa ihmiset jäivät odottamaan, 
että utopiat toteutuisivat ajan myötä itsestään. Optimismi saattoi siis 
johtaa samaan kuin pessimismikin, kun ihmiset jäivät toiveikkaina laake- 
reilleen lepäämään. Utopioista saattoi tulla ja myös tuli sorron välineitä. 
Tämä puolestaan näkyy siinä, että yksilöiden poliittista alistamista on 
voitu kritisoida vasta, kun oman aikakautemme ”yhteiskunnalliset uto- 
piat” eli sosialistiset valtiojärjestelmät ovat romahtaneet. 

On osoittautunut, että demokraattisia poliittisia järjestelmiä ei voida 
perustaa universalismin, yksimielisyyden eikä subjektittomuuden varaan. 


351 Ks. Järgen Habermasin teosta Die neue Uniibersichtichkeit vuodelta 1985. 
352 Emt. 

Demokratia toimii vain vahvan ja vastuullisen yksilön varassa. Totalita- 
rismeissa vahvan yksilöllisyyden puute korvattiin massakulttuurilla, 
jossa vedottiin kollektiiviseen psyykeen. Fasismi ja sosialismi eivät olleet 
irrallisia ilmiöitä, vaan ne liittyivät olennaisesti sekä tiedon että sub- 
jektin muodostumisen tapoihin vuosisatamme yliyksilöllisesti perustel- 
luissa ihmiskäsityksissä. Niihin liittyvä minäksi tulemisen pelko ja usko 
universalismin hyvää tekevään voimaan selittävät sen, miksi oli mah- 
dollista, että suuri osa niin sanotuista intellektuelleista piti parhaina pro- 
fessori Stalinin oppeja silloinkin, kun isä aurinkoisen teot olivat jo kaik- 
kien tiedossa. Myös niin sanottuja Frankfurtin koulukunnan ajattelijoita 
voidaan osittain syyttää tieteen politisoimisesta sosialismin opinkappa- 
leilla. 

Sama pätee useisiin muihinkin poliittisen yhteiskuntatieteen edusta- 
jiin. Katsotaanpa esimerkiksi, mitä Hans Joas on sanonut Meadin ja hä- 
nen ajattelunsa poliittisten seurausten suhteista. Luvussa ”Etiikka” hän 
tulkitsee tilannetta niin, että Mead 


[...] mainitsee kansainvälisen työväenliikkeen vaikuttavimpana esi- 
merkkinä sosiaalisesta liikehdinnästä, joka tietoisesti vahvistaa tätä 
orastavaa kansainvälistä toiminnan yhteyttä. Nämä huomautukset tuo- 
vat mieleen eräitä Marxin ideoita, ja Meadin eettinen demokratia- 
perustus on yleisesti sopusoinnussa kommunismin kanssa, täydennet- 
tynä nuorhegeliläisten vasemman siiven ja Marxin varhaisissa kirjoi- 
tuksissaan edustamalla demokratianäkemyksellä. [He mentions the 
internationalist labour movement as the most impressive example of a 
social movement that is consciously acknowledging this emerging uni- 
versal! action-nexus. These remarks call to mind some of Marx's ideas, 
and Mead's ethical founding of democracy is in general agreement with 
the conceptions of communism as perfected democracy held by the left 
wing of the Young Hegelians and expressed by Marx in his early 
writings.]353 


Joasin tulkinta seuraa jo Meadin ajattelun omasta luonteesta, mutta 
ihmissuhteiden valtapolitisoitumisen vahvistaa päätelmä, jonka Joas 
tekee Meadin etiikkaa käsittelevän lukunsa päätteeksi: 


Tieteellisen marxismin ja demokraattisen järjestelmän liberaalin eetok- 
sen, jolla ei ole vaikutusta sosiaalitieteisiin, välillä on aukko. Tämä auk- 
ko pitäisi täyttää demokraattisella sosialismilla. [Between a scientistic 
Marxism and a liberal ethos of democratic procedure, which remains 


353 Hans Joas teoksessaan G. H. Mead - A Contemporary Re-Examination of His 
Thought (1985, s. 139—140). Joasin mielipiteitä arvioitaessa on luonnollisesti otettava 
huomioon hänen kirjoitustensa ajankohta, 1980-luku, jolloin monet uskoivat ”tieteelliseen 
sosialismiin”, mutta silti hänen tulkintansa Meadista vaikuttavat ylipolitisoituneilta. 

without conseguences for social science, there is empty place. This place 
should be occupied by a democratic socialism. ]554 


Näin pitkälle viety johtopäätös on nähdäkseni Meadia kohtaan epäoikeu- 
denmukainen, sillä hänen ajattelunsa ei ollut yhtä politisoitunutta kuin 
Joas antaa ymmärtää. Joasin tapa käyttää demokratian käsitettä on 
harhaanjohtava myös hänen luonnehtiessaan Meadia ”radikaalidemo- 
kraattiseksi intellektuelliksi”.355 Ne tutkijat, jotka ovat muissakin yh- 
teyksissä käyttäneet Meadin lausuntoja demokratiasta oman kansan- 
demokraattisen propagandansa lähteenä, ovat laiminlyöneet erään marxi- 
laisten tutkijoiden yleensä arvossa pitämän periaatteen, nimittäin vaati- 
muksen tulkita kutakin ajattelijaa hänen omassa historiallisessa merki- 
tysyhteydessään.356 

Tämä kritiikki koskee myös Habermasin tapaa tulkita Meadia. Hänen 
näkemyksistään voidaan hyväksyä se, että Mead oli universalisti ja uto- 
pisti. Mutta hän ei ollut kuitenkaan sellainen universalisti ja utopisti 
kuin Habermas väittää, eikä myöskään hänen kielikäsityksensä ollut niin 
voimakkaasti behavioristinen ja naturalistinen kuin Habermas näkee. 
Myöskään Meadin poliittiset vivahteet eivät olleet yhtä räikeän väritty- 
neitä kuin Habermas ja Joas katsovat. 

Mead ei suinkaan tarkoittanut ”demokratiaa” koskevilla vaatimuksil- 
laan samaa kuin myöhemmät eurooppalaiset tarkoittivat ”kansandemo- 
kratialla”, ja tässä mielessä demokratialla ja kansandemokratialla onkin 
sama ero kuin tuolilla ja sähkötuolilla. Mikäli Meadia vaivaudutaan luke- 
maan historiallisessa kontekstissaan, osoittautuu, että hänen esittä- 
mänsä demokratian vaatimukset olivat suureksi osaksi argumentteja 
ensimmäisessä maailmansodassa koettua mielivaltaa vastaan ja ylistys- 
lauluja yhdysvaltalaiselle liberaalille demokratialle. Niinpä Joasin innos- 
tuneita kannanottoja sosialistisen demokratianäkemyksen puolesta voi- 
daan pitää epäasianmukaisina. Sen sijaan Meadin demokratia oli jotakin 
sellaista, jonka tuloksena hän olisi saattanut sanoa: ”Ich bin ein Berliner.” 


5.2.2. Mead ja etiikan mahdollisuus 


Mead oli sekä kielifilosofinen, metodologinen että poliittinen universalisti, 
sillä hän tähtäsi yleispätevään merkityksenteoriaan, luonnontieteiden 
mallin mukaiseen ihmistutkimuksen menetelmään ja yleismaailmalliseen 
yhteiskuntateoriaan. Mutta oliko hänellä yleistä moraalifilosofiaa tai 


354 Emt., s. 143—144. 
355 Emt, s. 15. 


356 Hans Joasin ja Järgen Habermasin ohella poliittisinta Mead-tulkintaa on edustanut 
Tom W. Goff ”tiedonsosiologisessa” teoksessaan Marx and Mead vuodelta 1980. 


302 


etiikan teoriaa, tai löytyykö hänen ajattelustaan moraalifilosofiaa ja etiik- 
kaa lainkaan? Olen jo vastannut näihin kysymyksiin osoittamalla, että 
moraalin mahdollisuus sisältyi Meadin johtelemaan yhteiskuntateoriaan 
ja siitä seuraavaan poliittiseen käytäntöön. Sen sijaan varsinaista mo- 
raalifilosofiaa tai etiikan teoriaa Mead ei luonnostellut. Tämä ei kui- 
tenkaan merkitse, etteivät Meadin tarkoitukset tai päämäärät olisi olleet 
eettisiä. 

Meadin lukeminen eettiseksi ajattelijaksi olisi harhaanjohtavaa sikäli, 
että Mead ei teorioinut etiikan alueella. Sen sijaan hän tutki niiden sosi- 
aalisten suhteiden kenttää, jossa ihmiset tekevät moraalisia päätöksiä. 
Tällöin on tärkeää erottaa normit moraalista ja moraali etiikasta. Tätä 
yhteiskuntatieteilijät eivät yleensä tee. Normeista, ovatpa ne muodollisia 
juridisia normeja tai sosiaalisia normeja, ei voida johdella moraalia eli 
käsityksiä siitä, mikä on oikein tai väärin. Niistä ei voida johdella myös- 
kään etiikkaa, eli näkemyksiä siitä, mikä on hyvää tai pahaa sinänsä. 

Normit ovat lisäksi eri asioita kuin arvot ja arvostukset. Arvot kuulu- 
vat eettisen harkinnan tasolle ja liittyvät hyvän ja pahan erottamiseen. 
Arvostukset puolestaan liittyvät moraaliselle tasolle, jolla ihmiset luovat 
subjektiivisia arvostuksiaan oikeasta ja väärästä. Normit taas ovat tapoi- 
hin tai tottumuksiin liittyviä käyttäytymisen tai sovinnaisen asennoitu- 
misen muotoja. Johonkin tiettyyn aikaan ovat voimassa kansan enem- 
mistömielipiteiden mukaiset lait ja normit ja toisena aikana taas dik- 
taattorien säätämät lait ja normit. 

Normeista ei voida johdella arvostuksia eikä arvoja. Sen sijaan arvojen 
reflektiosta, eli hyvän sekä pahan analyysista (etiikasta) voidaan johdella 
se, mikä on oikein tai väärin (moraali) ja siitä edelleen se, minkä pitää 
olla laillista tai laitonta (juridiikan normit) tai sovelista tai epäsopivaa 
(sosiaaliset normit). Tässä suhteessa esimerkiksi Hans Joasin virhe on 
kätkeytynyt siihen, ettei hän ole nähnyt arvojen, arvostusten ja normien 
välistä eroa riittävän selkeästi. Siksi myös Meadista on ollut helppoa 
valjastaa poliittisten tarkoitusperien veturi. Arvot, arvostukset ja normit 
ovat sekoittuneet jo Meadin omassa yhteiskuntafilosofiassa, joten ei ihme, 
jos eivät sitten hänen ajatustensa soveltajien keskuudessa, ja tilalle on 
asetettu pelkkä eetos. 

Entä mitä merkitystä Meadin poliittisten ulottuvuuksien tulkinnoilla 
lopultakin on? Niiden herättämien vastaväitteiden kautta artikuloituu 
Meadin viesti ajallemme. Yhteiskuntateoria, joka ottaa lähtökohdakseen 
eettisen tai poliittisen universalismin, on kuluttanut mahdollisuutensa 
loppuun. 

Sikäli kuin mitään marxismin tapaista suurta kurpitsaa, jonka taakse 
voisi vetäytyä piiloon, ei enää ole — ja kun historiallisten kehityskerto- 
musten kannatus on vähentynyt — tutkimusvastuu ja metodologinen 
reflektio ovat palanneet takaisin tutkijoille. Niiden toteutuminen liittyy 
historian painolasteista irtautumiseen, mistä Mead muistuttaa teokses- 

saan The Philosophy of the Present. Sikäli kuin kukaan ei voi palauttaa 
mieleen menneisyyden kokemuksia ajattelematta, mitä hänestä itsestään 
on tullut, yhteiskunnan tutkijat voisivat lopettaa tulkitsemasta historian 
virheitä nykypäivän opetusten kautta.357 

Joillekin tämä on varmasti hyvä itseterapian muoto, mutta omasta 
mielestäni yhtä arveluttavaa, kuin on käyttää tuloksia tekojen alibina, 
olisi lakata arvioimasta menneisyyttä tulosten kautta. Entä voitaisiinko 
tieteen ja maailman suhteet nähdä kokonaan toisin? 


5.3. TOTUUDEN LÄHESTYMINEN 


Sekä ideaalisen kommunikaation, symbolisen interaktionismin että jälki- 
wittgensteinilaisen kieliteorian tiedekäsitykselle oli ominasta teknisluon- 
teinen näkemys kielen olemuksesta. Kieli ymmärrettiin järjestelmäksi, ja 
sitä tutkittiin verbaaliseen ja nonverbaaliseen viestintään jakautuneena 
ilmiönä. Kuitenkin myös Meadin alkuperäisenä ajatuksena oli tarkastella 
ihmisten välistä vuorovaikutusta eikä pelkkää kielellistä ”viestintää”. 

Tämän näkökulman on nykyaikana parhaiten nostanut esille Emma- 
nuel Levinas, jonka mielestä intersubjektiivisuudessa eli ”subjektien väli- 
syydessä” keskeistä ei ole sen enempää verbaalinen kuin nonverhbaali- 
nenkaan viestintä. Intersubjektiivisuutta ei pitäisi typistää myöskään 
ärsykkeistä ja reaktioista koostuvaksi interaktioksi eli vuorovaikutuk- 
seksi. Niihin kaikkiin liittyy mekanisoiva käsitys ihmisten kohtaami- 
sesta. 

Sen sijaan Levinas ajatteli, että tärkeintä ihmisten suhteissa on ole- 
misen suuntautunut ei-kielellinen pohjavire, asenne, jonka mukaisesti 
lähestymme toisiamme. Se on eräänlainen intentionaalinen läsnäolon tila 
ja luonnehdittavissa kontaktin luomiseksi toiseen, tietynlaiseksi äänettö- 
mäksi ja eleettömäksi motiiviksi, jonka vuoksi lähestymme toista ihmistä. 

Levinas erottikin toisistaan ”sanotun ja puhutun kielen” (le dit) ”sano- 
misesta” (le dire), jolla hän tarkoitti aktiivista kontaktin luomisen ja 
olemisen tilaa.358 ”Sanomiseen” sisältyy sanomisen koko intentionaalinen 
rakenne kielellisine ja ei-kielellisine akteineen sekä tuntemuksineen, kun 
taas ”sanotun” kielen parissa liikuttaessa inhimillisestä viestinnästä piir- 
tyy esiin vain kielelliseksi kavennettu vuorovaikutus.359 

Levinasin ajatukset voivat tuoda mieleen Ferdinand de Saussuren 
jaottelun puhuttuun kieleen (la parole) ja merkkijärjestelmään (la lan- 


357 PP, s. 30. 
358 Kommunikaation ei-kielellisiä taustaehtoja Emmanuel Levinas analysoi teoksessaan 
Autrement gw'etre ou au-delä de l'essence vuodelta 1974. 


359 Emmanuel Levinasin ajattelusta ja kielikäsityksistä ks. teokseni Dialoginen filosofia 
(2003 ja 2008) lukua 3. 

gue), jotka yhdessä muodostavat kielenkäytön (le langage), ja olenkin 
käsitellyt aihetta teoksessani Dialoginen filosofia.360 Levinasin mielestä 
sekä puhuttu kieli että merkkijärjestelmä kuuluvat molemmat ”sanotun” 
alaan eivätkä ”sanomiseen”, jolla hän tarkoitti viestinnän taustalla val- 
litsevaa pohjavirettä, eräänlaista olemisen tai läsnäolon tilaa, joka luo 
perustan kaikelle kontaktin muodostamiselle. Eroa voidaan havainnollis- 
taa esimerkiksi näyttelijäntyöllä: näyttelijän on ennen ensimmäistäkään 
elettä tai sanaa luotava kontakti vastanäyttelijään tai yleisöön. 

Tässä mielessä kontakti liittyy ”sanomiseen”. Myös Mead näyttää tar- 
koittaneen vuorovaikutuksella, ”jota ei voida jakaa osatekijöihin”, saman- 
tyyppistä kanssakäymisen, läsnäolon ja kontaktissa olon tilaa. Käsityk- 
seni mukaan Mead olisi voinut päätyä kielinäkemyksissään vastaavan- 
laisille linjoille kuin Levinas hänen jälkeensä, ellei Meadin omaa teoria- 
historiaa olisi rasittanut behavioristinen ja mekanistinen tieteenihanne. 

Meadin myönnytykset kielen käyttötilanteiden huomioon ottamiselle 
tulivat näkyville hänen pragmatismissaan. Hän ei tosin uhrannut aja- 
tuksia ihmisten väliselle ”lähestymiselle, läheisyydelle tai koskettami- 
selle” eikä yleensäkään tunteenomaisille tekijöille vuorovaikutuksessa, 
kuten Levinas, mutta myös Meadin ajattelun pohjalta voidaan piirtää 
karttaa filosofien rakastamasta totuuden lähestymisestä. Paradigmojen 
näennäisestä kaukaisuudesta huolimatta näkökanta liittyy läheisesti 
nykyisen kriittisen realismin tieto- ja totuuskäsitykseen. 


5.3.1. Tietäminen raja-arvona 


Tieteenfilosofiassa on usein esitetty näkemys, että totuus on tärkeä pää- 
määrä, vaikka sitä ei voidakaan saavuttaa. Tämä saattaa tuntua risti- 
riitaiselta, sillä miksipä tavoittelisimme mitään, minkä tiedämme olevan 
saavuttamatonta. Totuutta on kuitenkin pidettävä tieteen ja filosofian 
päämääränä, sillä on parempi kulkea totuutta kuin epätotuutta kohti. 
Samanaikaisesti on vain hyväksyttävä se, ettei objektiivista totuutta 
voida koskaan saavuttaa. Tämä raja-arvomainen käsitys totuuden luon- 
teesta palauttaa tieteen inhimillisille kohtaamispinnoille ja muistuttaa 
tiedon relatiivisuudesta ja subjektiivisuudesta. 

Näkökanta vastaa hyvin sekä nykyisten pragmatistien, fenomeno- 
logien että eksistenssihermeneutikkojen näkemyksiä tieteen, totuuden ja 
tiedon luonteesta. Teoriat totuuden lähestymisestä sisältävät ideoita sekä 
aktiiviseen todellisuuden tarkasteluun perustuvista kriteerifilosofioista 
että passiivisemmista ymmärtämisen mahdollisuuden tarkasteluista, ja 
tieteenharjoittajat tuntevat nämä kaikki tietysti hyvin. Vaikka esi- 
merkiksi kriittinen realismi ei olekaan etiikan teoriaa eikä sisällä eettistä 


360 Sama. 

teoriaa ihmisestä, siihenkin liittyy eettisiä seurauksia, sillä se torjuu 
ajatuksen yhden yhteisen totuuden löytämisestä. Tämän mukaan totuu- 
den ei katsota olevan saavutettavissa, vaan ajatellaan, että se, mitä pide- 
tään totena, riippuu tavoista, joilla todellisuutta tarkastellaan. 

Ei siis ole väärin sanoa, että todellisuus on olemassa, mutta sen tavoit- 
tamattomuudesta johtuu, että totuus on teorioiden ”sisäistä” ja teorioiden 
avulla totuutta lähestytään rajatta. Tietämistä voidaan kuvata raja- 
arvona, jossa päämääränä pidetään yhteisymmärrystä. Sen sijaan oletus, 
että yhteisymmärrystä vastaisi jokin yliyksilöllinen subjektiviteetti (ku- 
ten the generalized other), johon tieteenharjoittajien pitäisi samastua, 
veisi perustan totuuden tavoittelulta itseltään. Koska teoriat syntyvät 
näkemyserojen lausumisesta ja niiden perustelemisesta, ajatus tieteestä 
yksimielisenä sosiaalisena yhteisönä ei edistäisi totuuden kriittistä tavoit- 
telua. 

Yleistyneen toisen käsite ja yliyksilöllisen subjektin oletus eivät johda- 
kaan harhaan, mikäli ne oivalletaan ymmärtämisen tilanteita ja pää- 
määriä kuvaileviksi idealisaatioiksi. Mutta ne saattavat muuttua vaa- 
rallisiksi aseiksi, jos niitä pidetään objektiivisina kuvauksina tiedeyhtei- 
söstä tai velvoittavina normeina tieteenharjoittajille. Sosiaalisten nor- 
mien olemassaolo ei takaa tieteen eettisyyttä, mutta se saattaa kaventaa 
tieteen vapautta sekoittamalla tieteeseen elämäntapoina tai aatejärjestel- 
minä esiintyviä ideologioita. 

Esimerkkejä niistä voidaan löytää helposti. Etsimättä mieleen tulevat 
Suomen Akatemian hehkuttamat ”perheen ja tieteellisen työn yhteen- 
sovittamisen” vaatimukset sekä kansainväliset julkaisuihanteet, jotka 
yksinomaisiksi kohotettuina kuolettaisivat pois kotimaisen julkaisu- 
toiminnan ja kulttuurikritiikin. Erään ideologian muodostaa feministinen 
”naisten aseman edistäminen”, jonka mukaisesti ihmisten pätevyyttä 
arvioidaan etupäässä sukupuolensa perusteella eikä tieteen kannalta 
relevanttien ominaisuuksien mukaan. Nämä tiedepoliittiset linjaukset 
ulottuvat henkilövalintojen kautta tieteen sisältöihin banalisoiden tie- 
teellistä ajattelua. Tiedepolitiikan kollektiivisista normeista poikkea- 
minen taas johtaa kriittiset tieteenharjoittajat helposti tiedeyhteisön 
ulkopuolelle, vaikka juuri he parhaiten toteuttaisivat tieteen ja filosofian 
puolueettomia ja sitoutumattomia ihanteita. Yksilöllisyys on kriittisyyden 
tärkeimpiä takeita, aivan niin kuin kollektivismi on tieteellisen tiedon- 
muodostuksen vihollinen. 


5.3.2. Tiede ja yksilö 
Tiedettä arvostellaan usein siitä, ettei tieteellä ole sitovia eikä ehdottomia 


moraalinormeja. Tämä väite pitää paikkaansa sikäli, että vastuuta ei voi 
koskaan periaatteellisesti kantaa tiede. Sen sijaan vastuu tutkimus- 

toiminnankin moraalista kuuluu tutkijoille, yksilöille, jotka tiedettä teke- 
vät. Ajatus tieteestä yliyksilöllisenä yhteenliittymänä, jossa vallitsee 
harmoninen eettinen yhteisymmärrys, on mielestäni väärä kuvaus aka- 
teemisesta yhteisöstä, sillä tiedeyhteisö on pohjimmiltaan hyvin eri- 
purainen. Yksimielisyyden oletus johdattaisi etsimään etiikkaa koskevia 
vastauksia sieltä, missä filosofiaa ja vastuukysymyksiä ei ymmärretä, 
kuten hallinnollista yhteensovittamista edustavasta yliopistobyrokrati- 
asta, ja kääntämään katseet pois sieltä, mistä kysymyksiin voitaisiin 
vastata, kuten yksilöllisiä näkemyksiään edustavien oppineiden oman 
toiminnan piiristä. 

Tässä mielessä pragmatistista totuus- ja tietokäsitystä ei voida pitää 
kovin onnistuneena. Perusongelma on, että totuuden ja tiedon arviointi- 
perusteina pidetään käyttökelpoisuutta ja hyödyllisyyttä, joista päättä- 
minen on tiedepoliittista ja sisältää vallan käyttöä. Asioiden ollessa näin 
totuus ja tieto värittyvät käytännöllisten tarkoitusperien kautta ja tiede 
ideologisoituu praktisten ja utilitarististen hyötymotiivien välittyessä tie- 
teeseen. Lisäksi pragmatismi korostaa liiaksi tiedeyhteisön asemaa totuu- 
den ja tiedon määrittäjänä, mikä vaikuttaa tukahduttavasti yksilöihin. Se 
ohjaa vastuun siirtämiseen yhteisölle ja liialliseen luottamukseen tie- 
teellisiin kollektiiveihin, eikä kukaan ole pystynyt vastaamaan siihen- 
kään kiperään kysymykseen, mitä hyötyä on hyötymisestä. 

Kielteisintä pragmatismissa on sen käytännöllisperäisyys, jolla se ko- 
rostaa toiminnan sujuvuutta sekä tiedon ja totuuden käyttökelpoisuutta. 
Filosofeista, jotka vielä antiikin herooisena aikana olivat päämäärien ja 
arvojen pohtijoita, kyseenalaistajia ja asettajia, on pragmatismin hallitse- 
mana nykyaikana tehty soveltajia, toteuttajia ja hyrräoravia, jotka miel- 
tävät tehtäväkseen hallinnosta annettujen ongelmien ratkaisemisen, tule- 
vaisuuden ennustamisen ja poliittisen eliitin konsultoimisen niin, että 
byrokratian pyörät saadaan toimimaan tehokkaasti. Tämä on käytän- 
nössä merkinnyt filosofian ja tieteen rappeutumista pois siitä omaehtoi- 
sesta ensimmäisen persoonan filosofiasta, jonka vallitessa filosofeilla ja 
tieteenharjoittajilla oli intellektuellin asema kulttuurissamme. 

Pragmatismia voidaan arvioida myös uuskantilaisesti: seuraustensa 
perusteella. Se, mitä uskomme tieteen luonteesta, ohjaa sitä, millaisiksi 
olot muodostuvat todellisuudessa. Mikäli osoittautuu, että jokin tietoa, 
totuutta tai tiedettä koskeva käsitys johtaakin ihmisten kokemuksellisen 
elämän kurjuuteen, tulee näkyville tämän käsityskannan viallisuus. On 
esimerkiksi mahdollista, että näkemys tieteestä yliyksilöllisenä organi- 
saationa suorastaan lannistaa yksilöiden kriittisyyden tai että tieteen 
kollektiivisuutta käytetään verukkeena älylliseen veltosteluun. Tässä 
mielessä usko yliyksilöllisesti perusteltuun tiedekäsitykseen vahvistaa 
tiedepoliittisia valtasuhteita, ja niin se tekee paljon todennäköisemmin, 
suuremmalla voimalla ja paremmin palkattuna kuin omaa näkemystään 
toteuttavat yksilöt koskaan. Paitsi että tämä toteamus voidaan ulottaa 

yltiönaturalistiseen tiedon evoluutioajatteluun, joka pitää itseään ”realis- 
mina”, se valottaa myös, että systeemiteorian ja toimintateorian yhdistä- 
minen kommunikatiivisen pragmatiikan tasolla on legitimoinut politiik- 
kaa, jossa systeemin kieli ja poliittisten järjestelmien hallintodiskurssi 
tunkeutuvat ihmisten elämismaailmaan ja murentavat yksilöiden vas- 
tuuta. 

Toisaalta myös vastakkaisista ilmiöistä on saatu näyttöä, kun kansa- 
laisten toiminta ja elämismaailmasta saadut näytöt ovat pakottaneet lyö- 
mään säpäleiksi oman itsensä ympärille panssaroituneen tieteen tuotta- 
maa kitschiä. Esimerkiksi ympäristötietoisuuden kasvun myötä on käy- 
nyt yhä selvemmäksi, etteivät tieteen sisäisinä pidetyt totuudet ydin- 
voimasta tai ympäristömyrkyistä ole niiden käytännöllisistä seurauksista 
ja yhteiskuntasuhteista riippumattomia. Näitä laajoja uusia ilmiöitä kos- 
kevat totuudet ovat osoittautuneet tosiksi tai epätosiksi yhä useammin 
käytännöllisten seurausten kautta. Tässä mielessä pragmatistinen to- 
tuuskäsitys ja tiedonmuodostus olisivat palvelleet tiedettä hyvin, kunhan 
niihin olisi osattu yhdistää myös hermeneuttista tulkintaa ja periaatteel- 
listen johtopäätösten tekoa. Sen sijaan nykyisin pragmatistinen filosofia 
korostaa liiaksi tiedon käyttökelpoisuutta ja toteuttaa siten välineellistä 
tiedonintressiä. 

Entä miten asia on Meadin symbolista interaktionismia ja pragmatis- 
mia koskevassa tapauksessa: ovatko objektiminän, sosiaalisuuden tai 
yleistetyn toiseuden käsitteet sekä niihin liittyvät tematisoinnit hyviä? 
Ovatko ne hyödyllisiä tai käyttökelpoisia? Miten ne mahdollisesti ”toimi- 
vat”? Kuinka niiden avulla ajatteleminen vaikuttaa asenteisiimme ja 
elämännäkemyksiimme? Kaikessa universalistisuudessaan nämä käsit- 
teet eivät ole nähdäkseni ehdottoman harmittomia ja ymmärrystä lisää- 
viä kuvauksia ihmisen tajunnan rakenteesta. Perustelen näkemystäni 
seuraavan luvun kysymyksenasetteluissa, joissa pohdin asiaa sekä sub- 
jektin kokemusmaailman että sitä ymmärtämään pyrkivän metodologian 
näkökulmasta. 

Ihmistutkimuksen ja tieteenfilosofian teoreettisia ongelmia on nähdäk- 
seni kolme: 


1) Kehäpäätelmä 
2) Paradoksi 


3) Äärettömyys 


Nämä liittyvät subjektin ja objektin käsitteisiin. Ennen kuin käsittelen 
tarkemmin, miten ihminen voi tulla tematisoiduksi niiden kautta, palau- 
tan mieleen, mitä subjektin ja objektin käsitteillä tarkoitetaan. Nämä 

käsitteet eivät viittaa oikeastaan mihinkään olentoon sinänsä vaan ole- 
misen tapaan. Ne tarkoittavat suhdetta, jonka mukaisesti ihmistä tarkas- 
tellaan. Subjektina olemisella tarkoitetaan suhdetta, jonka mukaisesti 
ihminen on itselleen. Objektina olemisella tarkoitetaan suhdetta, jonka 
mukaisesti ihminen arvelee olevansa toisille ihmisille. Varmaa tietoahan 
asiasta ei voi olla kokemuksellisen erillisyytemme vuoksi. 

Ne entiteetit eli oliot, jotka näiden tematisoimistapojen kautta tulevat 
tuotetuiksi, ovat ihminen ja esine. Kun ihminen tarkastelee itseään sub- 
jektina olemisen suhteessa, hän on ihminen. Kun ihminen tarkastelee 
itseään yksinomaan objektina, hänestä tulee esine. Objektivoiminen siis 
esineellistää. 

Subjektina olemiseen liittyvä itsemääräävyys ja objektina olemiselle 
tyypillinen esineellistyminen liittyvät edelleen kahteen laajempaan suh- 
teeseen. Yhtäältä kyse on siitä, miten ihminen rakentuu ihmistä tutki- 
vissa tieteissä: hän voi olla sekä ihmistä koskevan tiedon tuottaja että sen 
kohde. Toisaalta kyse on ihmisen ja yhteiskunnan suhteesta: yksilö on 
sekä yhteisten asioiden luoja että niiden puitteissa todellistuva olento. 
Molemmissa yhteyksissä ihmisen oleminen on olemista itselle ja olemista 
toisille. Seuraavassa luvussa tarkastelen tarkemmin itselle ja toisille ole- 
misen ongelmia. 

6. 


Kahden aivan itsen kanssa? 


KG edellisissä luvuissa olen perustellut, miksi sekä subjektina ole- 
minen että objektina oleminen perustuvat kumpikin eräänlaiseen 
minän objektivoimiseen. ”Itselle oleminen” ja ”toisille oleminen” ovat suh- 
teita, joiden kautta ihminen asettaa itsensä tarkastelun kohteeksi. Näi- 
den suhteiden mukaisesti toimiessaan ihminen arvioi sitä, mitä hän on 
itselleen, ja sitä, mitä hän on toisille. 

Molemmat suhtautumistavat perustuvat itsen havainnoimiseen, intro- 
spektioon. Sana ”introspektio” tarkoittaakin ?sisäistä, tutkivaa katso- 
mista”. Introspektiossa on kyse mielen sisäisestä itsen tarkastelemisesta. 
Sen sijaan itsereflektio on itsen heijastelemista toisissa. Se on itsen tar- 
kastelemista toiseuden kautta, sen mukaan, millaisia oman itsemme jäl- 
kiä tai merkkejä voimme lukea toisista ihmisistä: heidän eleistään, pu- 
heestaan, kasvoistaan tai teoistaan. Itsereflektio sisältää vuorovaikutusta 
ja liittyy läheisesti symboliseen interaktionismiin. 


6.1. INTROSPEKTIOSTA ITSEREFLEKTIOON 
JA INTERAKTIOON 


Myös Wilhelm Wundt toteutti introspektiota Leipzigiin vuonna 1879 pe- 
rustamassaan laboratoriossa, jossa hän pyrki saamaan tietoa tutkimus- 
kohteidensa mielten toiminnasta. Vaikka hän tutkikin mielen toimintaa 
ärsykkeistä ja reaktioista rakennetussa kaavassa, hänen kohteenaan oli 
mieli sinänsä ulkoisista oloista eristettynä. Mieltä tarkasteltiin objektivoi- 
tuna kohteena, jonka ulkopuolista todellisuutta pidettiin eräänlaisena 
mieleen itseensä sisältymättömänä ja erillisenä häiriötekijänä: ärsyk- 
keenä. Tässä mallissa ihmismielen tutkimisen ajateltiin olevan introspek- 
tiivista. Mieltä pidettiin sekä yksilön että ihmislajin omaan itsehavain- 
nointiin perustuvana tutkimuskohteena. 

Se, että subjektina ja objektina olemisen kysymykset nousivat esiin 
George H. Meadin ajattelussa, ei ole kovin ihmeellistä, sillä ne liittyvät 
olennaisena osana introspektion ongelmiin. Mead sai tunnetusti vaikut- 
teita Wundtilta, mutta sosiaalibehavioristina hän pyrki myöhemmin ku- 
moamaan hänen käsityksiään. Behavioristit puolestaan vastustivat laa- 

jemminkin Wundtia ja introspektiota, sillä he pitivät ihmisen itsetarkkai- 
luun ja omaan todistukseen perustuvaa näkökulmaa epäluotettavana. 
Behavioristit katsoivat, että ollakseen tieteellistä tutkimuksen pitää pe- 
rustua pelkkään ulkoisesti havaittavan käyttäytymisen mittaamiseen. 
Heidän vaikutuksestaan psykologiassa alettiinkin keskittyä nimenomaan 
ihmisen ulkoisen käyttäytymisen tarkasteluun. Laadullisen tutkimuksen 
suosijat ovat puolestaan myöhemmin huomauttaneet behavioristeille, että 
luotettavinta tietoa ihmisistä on usein saatu kysymällä heidän näkemyk- 
siään suoraan heiltä itseltään. Monissa yhteyksissä olisi terapeuttiselta- 
kin kannalta hyväksi, että ihmiset toimisivat ”asiantuntijoina omissa asi- 
oissaan”, sillä tällaista asennoitumista voidaan pitää moraalisesti velvoit- 
tavana: tietoisuutta, elämänhallintaa ja vastuunottoa vaativana. 

Joka tapauksessa Wundtin ja Meadin näkökulmat olivat toistensa lei- 
maamia. Siinä, missä Wundt korosti mielen sisäistä introspektiota, Mead 
puolestaan poikkesi sekä hänen ajattelustaan että behaviorismista siirtä- 
mällä itsehavainnoinnin osaksi vuorovaikutuksen kehää ja perustamalla 
merkityksenteoriansa sen varaan, miten tulkitsemme itseämme toiseuden 
kautta. Siirtyminen behaviorismista kohti symbolista interaktionismia oli 
siirtymistä introspektiivisesta eli itsehavainnointiin nojaavasta ihmisku- 
vasta itsereflektiiviseen tutkimukseen, joka perustuu itsen heijastelemi- 
seen toisissa, ja lopulta interaktioon, joka ottaa huomioon vuorovaiku- 
tukselliset tekijät viestinnässä. 


6.1.1. Minuus itsehavainnoinnin kohteena 


Sekä introspektio, itsereflektio että interaktio sisältävät minuuden objek- 
tivoimisesta eli kohteeksi asettamisesta johtuvan ongelman. Niin itse- 
havainnointi, itsen heijasteleminen toiseudessa kuin vuorovaikutuskin 
voidaan nähdä osana subjektina olemisen ja objektina olemisen vaihtelua. 
Aiheeseen liittyvien ongelmien voidaan katsoa juontavan juurensa itse- 
havainnointiin liittyvästä kehämäisyydestä, joka leimaa myös itsereflekti- 
ota ja interaktiota sekä niihin liittyvää ”itselle olemista” ja ”toisille ole- 
mista”. 

Jo tämän kirjan alussa puhuin siitä, että ihmisen on mahdotonta ottaa 
itseään tarkastelun kohteeksi, sillä ihminen ei voi olla samanaikaisesti 
sekä tarkastelija että kohde. Tällainen paradoksi vaivaa lähes kaikkea 
ihmistutkimusta. Mikäli oletetaan, että ihmisen ajattelua luonnehtii 
intentionaalisuus eli suuntautuneisuus, kohteena ja tarkastelijana olemi- 
sen vaikeus käy entistäkin selvemmäksi. Kysymys koskee sitä, kuinka 
ihminen voisi suuntautua suuntautuneisuuteensa, kun tämä edellyttäisi, 
että ihmisellä pitäisi olla ajattelunsa sisältönä suuntautuneisuus, johon 
jälleen suuntauduttaisiin. Näin ihmisellä olisikin jo kokonaan toinen 
suuntautuminen ajattelunsa sisältönä ja niin edelleen loppumattomiin. 

Johtopäätöksenä tällaisesta lähtökohta-asetelmasta olisi, että itsehavain- 
noinnin suhteesta avautuisi ääretön järjestettyjen parien jatkumo eivätkä 
ajatuksemme voisi tavoittaa omia ajatuksiamme. Siitä itse asiassa 
johtuukin, ettemme voi tavoittaa myöskään minuuttamme introspektion 
kautta. 

Kuitenkin minuutta tarkastellaan subjektina tai objektina sekä arki- 
elämässä että ihmistä tutkivissa tieteissä. Lisäksi voimme pohtia sitä, 
mitä olemme itsellemme, ja sitä, mitä olemme muille. Kun tiede tutkii 
ihmistä, se voi nähdä ihmisen näiden suhteiden mukaisesti: ”itselleen 
olevana”, tietoisena ja itsemääräävänä olentona (eli subjektina) tai yksin- 
omaan ”toisille olevana” kohteena (eli objektina). Koska myös tiede pe- 
rustuu ihmisen ajatteluun, sekin minuutta tutkiessaan sisältää välttä- 
mättä introspektion suhteen: itsen tutkimisen kohteena. Tällöin kyse on 
tieteen omasta itsehavainnoinnista. 


6.1.2. Intentioiden ohbjektivointi 


Tarkastellessamme minuuttamme meille muodostuu itsestämme jokin 
intellektuaalinen käsitys, jonka voimme asettaa yhä uudelleen tarkaste- 
lun kohteeksi. Edmund Husserlin fenomenologiaan viitaten tätä käsitystä 
tai ajatussisältöä voidaan kutsua noemaksi.361 Sana ”noema” juontaa 
juurensa kreikan kielestä, ja Husserl tarkoitti sillä intentionaalisen aktin 
olemussisältöä erotuksena aktin suorittamisen tavasta, jota hän kutsui 
niin ikään kreikan kieltä lainaten sanalla ”noesis”.362 Intentionaalisella 
eli suuntautuneella ajattelun aktilla on siis sekä sisältö (noema) että 
laatu (noesis). Husserlin kehittelemän fenomenologian ongelmat vastaa- 
vat introspektioon liittyviä vaikeuksia, ja niiden vaihtoehdot ja ratkaisut 
ovat osa ihmistieteiden historiaa. Koska hyödynnän nyt Husserlin aja- 
tuksia vain viitteellisesti intentionaalisuuden ja introspektion ongelman 
tarkastelussa, riittää, että tässä yhteydessä ”noemalla” ymmärretään 
'intentionaalista ajatussisältöä”. 

Husserlin tarkoitus oli keskittyä enemmänkin noemoihin eli havaitse- 
misen ajatussisältöhin ja käsitteelliseen ainekseen tietämisessä sekä to- 
dellisuuden tutkimisessa. Fenomenologisessa filosofiassa ajatellaan, että 
ihmisen tietoinen suhde maailmaan ei ole puhtaasti empiirinen vaan 
myös käsitteellisen aineksen välittämä. Tämän mukaisesti Husserl jakoi 
tieteet empiirisiin tosiasiatieteisiin, jotka ovat kokeellisia, ja olemustietei- 


361 Tällainen noeman käsitteen sovellutus saattaa vaikuttaa epätäsmälliseltä verrattuna 
siihen merkitykseen tai tehtävään, jonka Husserl antoi 'noemalle”. Toisaalta tässä ei ole 
kyse ensisijaisesti Husserlin filosofian tutkimisesta. Jatkossa esitettävä Frege-Husserl- 
analogia on kuitenkin kielifilosofian perusaineksia ja sen yleisesti hyväksytty osa. 

362 Husserl esitteli noeman ja noesiksen käsitteet Ideen-teoksensa ensimmäisessä osassa 
vuonna 1913. Ks. Husserliana-sarjan editiota (1950, $ 87). 

siin, joiden piirissä pyritään käsitteelliseen tietoon ilmiöiden olemuksesta. 
Tällainen jako oli kuitenkin lähinnä hallinnollinen ja sellaisena keino- 
tekoinen, sillä kokemuksellinen ja käsitteellinen komponentti sisältyvät 
kaikkeen tieteelliseen havaitsemiseen. 

Analyyttisen kielifilosofian piirissä Husserlin noeman käsite on usein 
samastettu Gottlob Fregen (1848-1925) mielen (der Sinn) käsitteeseen, ja 
on nähty, että noeman asettaminen tarkastelun kohteeksi sisältää saman 
ongelman kuin mielien asettaminen yhä uusien tarkastelujen koh- 
teeksi.363 Kysymys on ensimmäisen ja toisen asteisen intention ongel- 
masta, siitä, miten intentiomme voivat suuntautua intentioihimme. 

Selvitän asiaa lyhyesti Fregen ja Husserlin välisen vertailun kautta. 
Fregen merkityskonseptioon sisältyvät ensinnäkin erisnimi, toiseksi olio, 
johon viitataan, ja kolmantena käsite. Fregen mukaan erisnimi viittaa oli- 
oon siten, että erisnimen ja olion välistä viittaussuhdetta kutsutaan tar- 
koitteeksi, die Bedeutung. Erisnimen ja käsitteen välistä viittaussuhdetta 
Frege kutsui mieleksi, der Sinn.564 Fregeä on yleensä tulkittu niin, että 
hänen käsitteensä Sinn vastaisi ilmaisun merkitystä. Luotaessa tämä 
viittaussuhde ensimmäisen kerran se voidaan merkitä Sinn 1:ksi. Pyrki- 
mys nimetä tämä Sinn 1 johtaisi kuitenkin siihen, että kohteeksi asettuisi 
äsken Sinn 1:ksi merkitsemämme mieli, ja näin erisnimen ja mielen 
välille pitäisi muodostua uusi mieli Sinn 2 ja niin edelleen loppumatto- 
miin. Tällä tavoin avautuvassa äärettömässä jatkumossa mieliä ei voitaisi 
tavoittaa lainkaan. Jos taas mielet ja merkitykset ymmärretään samoiksi, 
osoittautuu, että myös merkitykset karkaavat määrittelyjen ulottuvilta ja 
että semantiikka on siten tyhjentymätöntä. Samantyyppinen äärettömän 
rekursion ongelma leimaa ihmisen suhdetta omaan minäänsä. Fenomeno- 
logiassa kohdattujen ongelmien kautta näkyy, että myös minuus pakenee 
introspektiivisen tavoittelun ulottuvilta. Äärettömään rekursioon liitty- 
vää argumenttia ovat soveltaneet erityisesti analyyttiset kielifilosofit pe- 
rustellessaan, miksi merkitysoppiakaan ei voida täysin määritellä. 


363 Tätä mieltä on ollut esimerkiksi Dagfinn Follesdal tunnetussa Fregen ja Husserlin 
vertailussaan ”Husserl's notion of the noema” vuodelta 1969 (s. 680-687). Hänen mukaansa 
Fregen mielet vastaisivat Husserlin noemoja. Kuitenkin jo Husserlin Ideen-teoksen ensim- 
mäisen osan (s. 244-246) perusteella on selvää, etteivät noemat ole samoja asioita kuin 
mielet tai merkitykset. Sen sijaan Husserl tarkoitti noemalla sitä, millaisena jokin havai- 
taan. Tästä johtuu, että noemat sisältävät pelkän merkityssisällön ohella myös toissijaisia 
havaitsemiseen liittyviä komponentteja. Siksi noemat eivät toisaalta vastaa yksikäsittei- 
sesti ”olemuksia”, eidoksia. Esimerkiksi Lauri Rauhala on pitänyt Fregen semantiikan 
kautta ymmärrettyä fenomenologiaa virheellisenä. Ks. esim. Rauhalan teosta Humanis- 
tinen psykologia vuodelta 1990 (s. 111) ja hänen samana vuonna julkaistua artikkeliaan 
”Maailmankuvan muutos psyykkisissä häiriötiloissa”? (s. 122). Tässä yhteydessä en puutu 
kysymykseen Husserl-tulkintojen oikeellisuudesta, mutta katson, että Frege-Husserl-ana- 
logia valaisee kohtalaisen hyvin introspektiiviseen fenomenologiaan liittyviä ongelmia. 

364 Gottlob Frege kirjoituksessaan ”Uber Sinn und Bedeutung” vuodelta 1892; julkaistu 
teoksessa Kleine Schriften (1967, s. 143—162). 

6.1.3. Äärettömyyden ongelma fenomenologiassa 


Fregen merkityskonseption kautta esiin piirtyvät ongelmat ovat keskeisiä 
intentionaalisuuden tutkimisessa sikäli, että hänen ajattelunsa pohjalta 
ihmisen intentionaalisuutta on usein rajoituttu tarkastelemaan vain kieli- 
filosofisena kysymyksenä tai mielen sisäisenä tilana.365 Fregen merki- 
tyksenteoriassa sulkeistetaan objektien olemassaolo, ja intentionaalisuus 
liitetään pelkkään semantiikkaan. 

Fregen kannan voidaan nähdä ohjelmallistuneen Husserlin teoksessa 
Ideen zu einer reinen Phänomenologie und phänomenologischen Philo- 
sophie (1913). Ajatuksena oli, että fenomenologia mahdollistuisi ei-empii- 
risenä ja ei-induktiivisena tieteenä transsendentaalisen reduktion kautta. 
Asetettaessa sulkumerkkeihin niin ajassa ja avaruudessa esiintyvä 
ruumis kuin tekojen ulkoiset olotkin tutkijalle jäisi lähinnä kaksi tutki- 
muksen kohdetta. Husserlin terminologiaa soveltaen ne olisivat intentio- 
naalisten aktien merkitykset (eli noemat) ja hänen oma transsendentaali- 
nen (transsendentista aineksesta puhdistettu) egonsa, josta hänen tekon- 
sa suuntautuvat kohteisiin. Tällöin empiirinen minä korvautuisi koke- 
muksesta puhdistetulla olemusminällä, ja introspektio olisi täydellistä 
minään kohdistuvaa havainnointia.366 

”Kartesiolaisissa meditaatioissaan” (eli vuonna 1929 pidetyistä luen- 
noista toimitetussa teoksessaan Meditations Cartesiennes) Husserl ajat- 
teli, että juuri transsendentaalinen (eli kokemuksesta puhdistettu) ego 
tekee ihmisen teoista intentionaalisia ja että samalla kun luomme inten- 
tionaalisen aktin, rakennamme omaa minäämme.367 Ajatus oli karte- 
siolaisen cogito-argumentin laajennus sikäli, että Descartes'n mukaan 
minän olemassaolo perustettiin tietoisuuden erityisen aktin, epäilyn, 
kautta. Husserl muotoilikin ajatuksensa niin, että ”[elgo on itselleen ole- 
vana jatkuvasti todellinen, siis itse itsensä jatkuvasti olevaksi konstitu- 
oiva. [Das ego selbst ist fiir sich selbst seiendes in kontinuierlicher Evidenz, 
also sich in sich selbst als seiend kontinuierlich konstituierendes.]”368 
Tämä toteamus on sittemmin pohjustanut myös fenomenologisesti suun- 
tautunutta eksistenssifilosofiaa, jonka mukaan ihminen luo oman minuu- 


365 Dagfinn Follesdal edellä mainitussa artikkelissaan. 

366 Ks. Edmund Husserlin Ideen-teoksen ensimmäistä osaa (1913) hänen koottujen teos- 
tensa sarjassa Husserliana, osa 3 (1950, $ 27). 

367 Edmund Husserl Sorbonnen yliopistossa vuonna 1929 pitämissään luennoissa, jotka 
julkaistiin Eugen Finkin avulla laajennettuina ja Emmanuel Levinasin sekä Gabrielle 
Peifferin toimittamana teoksena Meditations Cartesiennes vuonna 1931. Tässä tutkimuk- 
sessa olen käyttänyt Husserlianan osaan 1 sisältyvää editiota. 

368 Edmund Husserl ”Kartesiolaisissa meditaatioissaan”; ks. Husserlianan ensimmäistä 
osaa ”Cartesianische Meditationen und Pariser Vorträge” (1950, s. 100). Korostus Hus- 
serlin. 

tensa teoillaan. Mutta Husserlin filosofiassa hänen kannanottonsa oli 
merkkinä hänen mielenkiintonsa suuntautumisesta yhä selvemmin kohti 
niin sanottua absoluuttista fenomenologiaa, joka tutkii vain transsenden- 
taalisen egon muotoja. 

Samalla syntyneet introspektion ongelmat ajoivat Husserlin kohti niitä 
vaikeuksia, jotka johtivat hänet lopulta tulkintaan eurooppalaisen tieteen 
ja transsendentaalisen logiikan kriisistä. Sitä hän analysoi viimeisessä 
omin toimin painoon saattamassaan kirjassa Die Krisis der europäischen 
Wissenschaften und die transzendentale Phänomenologie (1936).369 

Tässä teoksessa puheena olleet ongelmat johtuivat käsitykseni mu- 
kaan subjektiivisten kokemusten ja ulkoisen maailman sulkemisesta filo- 
sofisten tarkastelujen ulkopuolelle, rajauksesta, johon liittyvien vaikeuk- 
sien vuoksi Husserlin oli luovuttava tavoitteestaan perustaa fenomeno- 
logia pelkkänä apodiktisena (eli ennakkoehdottomana) ja metodeiltaan 
deduktiivisena ”ankarana tieteenä”.370 Krisis-teoksessa Husserlia koetteli 
eniten se, että olemustieteet perustuivat kyllä käytännöllisten ja maail- 
mallisten intressien ansiokkaaseen pois sulkemiseen, mutta toisaalta tuo 
rajauksen suorittamisen tapa saattoi olla sidoksissa praktisiin intres- 
seihin. Sen enempää transsendentaalinen kuin absoluuttinenkaan feno- 
menologia eivät pystyneet eristämään käytännön elämää ulkopuolelleen 
Husserlin alkuperäisten ja idealististen tavoitteiden mukaisesti. 

Vuonna 1939 postuumisti julkaistussa teoksessa Erfahrung und Urteil 
Husserl päätyikin (useiden kriisiin ajautuneiden filosofien tavoin) pohti- 
maan ”kokemusta ja arvostelukykyä” sekä tekemään käytännölliselle elä- 
mälle myönnytyksiä.371 Hän pyrki asettamaan tiedekäsityksensä uudelle 
perustalle lähtien näkemyksestä, että ihminen asuu käytännöllisessä ja 
kokemuksellisessa merkitysyhteydessä eli elämismaailmassa (die Lebens- 
welt) jo ennen kuin hän voi pyrkiä varmaan tietoon ilmiöistä ja niiden ole- 
muksesta. Elämismaailma nojautuu esiteoreettiseen kokemukseen, joka 
muodostaa perustan tietämiselle ja tieteellisille määrittelyille. Niinpä 
keskeistä on, miten tiede elää tuon elämismaailman osana.372 


369 Tässä teoksessa lähteenä käytetty Edmund Husserlin Krisis-teos vuodelta 1936 on 
julkaistu Husserliana-sarjan VI niteenä vuonna 1954. 

370 Pyrkimys löytää tieteille varma perusta oli Husserlin ”kartesiolainen” ja hänen feno- 
menologisen hankkeensa keskikauden tavoite, joka ohjelmallistui näkemyksessä filosofi- 
asta ”ankarana tieteenä” ja sen mukaan nimetyssä kirjoituksessa Philosophie als strenge 
Wissenschaft vuodelta 1910. Kirjoitus on alun perin julkaistu Logos-aikakauskirjassa 1 
vuonna 1911. 

371 Edmund Husserlin teoksen Erfahrung und Urteil — Untersuchungen zur Genealogie 
der Logik julkaisi postuumisti hänen assistenttinaan ja myöhemmin myös Husserl-arkiston 
johtajana toiminut Ludwig Landgrebe vuonna 1939. 

372 Teoksen The Social Dynamics of George H. Mead vuonna 1956 julkaissut Maurice A. 
Natanson on käsitellyt Edmund Husserlin fenomenologiaa ansiokkaasti kansallisen kirja- 
palkinnon voittaneessa teoksessaan Edmund Husserl — Philosopher of Infinite Tasks 
(1973), jossa hän pohtii Husserlin suhdetta muiden muassa William Jamesin pragma- 


316 


Introspektiivisen fenomenologian ongelmat täsmentyivät lopulta Hus- 
serlin haastajaksi asettuneiden filosofien kautta. Heidän mukaansa feno- 
menologian vaikeutena oli, ettei intentionaalisuutta ollut yhdistetty ihmi- 
sen maailmasuhteeseen ja suuntautumiseen ajassa. Sen sijaan se oli 
nähty vain mielen sisäisenä tilana, jota tarkasteltiin irrallaan ihmisten 
teoista, historiasta, intresseistä ja toiminnasta. Tähän intentionaalisuus- 
käsitykseen verrattuna selkeimmän Husserlin ajattelua vastaan osoite- 
tun kritiikin voi löytää Husserlin oppilaana toimineen Martin Heidegge- 
rin ajattelusta. Sen mukaan intentionaalisuutta ja mieliä ei pidetä enää 
tutkimuksen introspektiivisinä kohteina, eikä niitä ymmärretä tavalla, 
joka johtaisi kehäpäätelmiin, paradokseihin tai äärettömyyden ongelmiin. 

Heideggerin mukaan ihmisen intentionaalisuus pitäisi nähdä projek- 
tiivisena: maailmassa suuntautuvana ja ajallisena. Tämä ei sulje pois 
myöskään älyllisen aktiivisuuden ja introspektion mahdollisuutta mutta 
kylläkin sen, että itsehavainnointi tapahtuisi pelkästään tajunnan sisäi- 
senä, ajallisesti yhdenaikaisena tai minuuden täydelliseen kuvaamiseen 
pyrkivänä asiana. 

Lisäksi Heidegger ei pitänyt intentionaalisuuden kysymyksiä ensisijai- 
sesti kielifilosofisina, kuten suuri osa Husserlin ajattelua hyödyntäneistä 
analyyttisista filosofeista. Sen sijaan Heidegger kytki kysymyksen inten- 
tionaalisuudesta kysymykseen ihmisen olemisesta maailmassa. Tällä ta- 
voin ymmärretyssä fenomenologiassa katsotaan, että ihmisen pitäisi tut- 
kia itseään maailmassa eksistoivana olentona, joka tarkentaa käsityksi- 
ään itsestään sekä todellisuudesta kokemusten ja toiseussuhteiden anta- 
man informaation kautta. Tällöin emme tavoittele minuuttamme itse- 
havainnoinnin keinoin, vaan ymmärrämme, että introspektion tuloksena 
itsestä muodostuva käsitys on parhaimmillaankin vain todellista minää 
lähestyvä raja-arvo. Lähemmäksi omaa minuutta auttaa pääsemään 
myös sen palautteen vastaanotto, jota ympäristö ihmiselle antaa. 

Korostaessaan elämismaailmaa ja ihmisen todellisuussuhteen arki- 
päiväisyyttä Heidegger saattaa ensi näkemältä vaikuttaa pinnallisuuden 
puolesta puhuvalta filosofilta. Tosiasiassa hänen kantansa johtuivat siitä, 
että hän oli syvällisesti tietoinen niistä ongelmista, jotka esiintyivät 
Husserlin varhaisessa fenomenologiassa ja intentionaalisuuden kielifilo- 
sofisissa tarkasteluissa. Eräs vaikeus oli, etteivät tietyt intentionaaliset 
tilat voi edes periaatteessa tulla samansisältöisen intentioimisen koh- 
teiksi. Esimerkkinä tällaisesta intentionaalisesta tilasta on tahtominen. 
Esimerkiksi kauas kotoa ratsastanut karjapaimen saattaa sanoa: ”Toivon, 
että olisin kotona, mutta toivon, että en toivoisi sitä.” Sen sijaan hän ei 


tismiin ja Alfred Schitzin teoriaan ”sosiaalisen maailman merkityksekkäästä rakentu- 
misesta”. Husserlia hänen myöhäisfilosofiansa valossa tulkitsevan Natansonin mukaan 
fenomenologialle ovat alun alkaenkin olleet tärkeämpiä kysymykset historiasta ja maail- 
masta eivätkä niinkään introspektion tai metafyysisen kiistelyn ongelmat. Tähän näke- 
mykseen jokaisen filosofian historiaa tuntevan on varmasti helppo yhtyä. 

voi sanoa: ”Tahdon, että olisin kotona, mutta tahdon, että en tahtoisi 
sitä.” Tahtomista on pidetty sellaisena intentionaalisena aktina, joka ei 
voi tulla toisen samansisältöisen aktin kohteeksi — toisin kuin esimerkiksi 
toivominen. Niinpä jo keskiajan oppineet sanoivat ”velle non vultum est” 
tarkoittaen, että ”tahtomista ei tahdota”. 

Voidaankin huomauttaa, kuinka vastaavaa ongelmaa on lähestytty 
Kaukoidän viisausopillisessa perinteessä. Buddhalaisessa filosofiassa 
tahtomisesta luopumisen ratkaisuna nähdään täydellinen hyvästijättö 
maailman ja minän dualismille sekä sen mukainen tyhjentyminen tahto- 
misen kohteesta. Näin tahtokin raukeaa ilman tahtomiseen kohdistuvaa 
toisen asteista tahtomista. Tahtomisesta luopuminen ja henkiset harjoi- 
tukset eivät olleet myöskään Heideggerille outoja, sillä hän tunsi niitä 
vastaavat ratkaisut tutkittuaan keskiajan suuria mystikoita, erityisesti 
Mestari Eckhartia (1260—1327/8), sekä laadittuaan habilitaatioväitös- 
kirjan Duns Scotuksen (n. 1266—1308) kategoriaopista ja Tuomas Erftfurti- 
laisen (1300-luku) merkitysopista.373 Intentionaalisuuden ongelmat ovat 
klassisia, sillä myös keskiajalla esiintyi kysymys, miten intentio prima 
voisi olla intentio secundan kohde, ja kanta, että kyseinen ongelma voi- 
daan siirtää syrjään, jos tyhjennämme mielemme todellisuuteen valloi- 
tuksenhaluisesti suhtautuvasta intentionaalisuudesta. Tämä näkemys oli 
periaatteessa samanlainen kuin se, jonka Heidegger sittemmin esitti 
”jättäytyneisyyttä” (die Gelassenheit) ja todellisuudelle avautumista ylis- 
tävässä puheessaan.374 

Itsehavainnoinnin ongelmaa ovat vuosisatojen aikana mietiskelleet 
kymmenet valaistuneet mestarit ja monet syvälliset oppineet, ja yön 
pitkinä tunteina sitä ovat hartaasti pohtineet monet hurskaat miehet. 
Meidän mielestämme heidän ponnistelunsa saattavat näyttää arvotto- 
malta tyhjän tavoittelulta ja heidän vaivansa tuhoon tuomitulta, ja 
asiasta puhuminen saa sekä sanan että kirjoista leviävän pölyn takertu- 
maan kurkkuun. 

Mitä merkitystä edellä esitetyillä pohdinnoilla sitten voisi olla Meadin 
ajattelun ja hänen kauttaan avautuvien kysymyksenasettelujen kan- 
nalta? Mead kohtasi sekä objektivointiin liittyvän paradoksaalisuuden, 
kehäpäätelmien runsauden että äärettömyyden ongelman kipeällä tavalla 
ajattelussaan. Ne seurasivat hänen merkityskonstituutionsa vuorovaiku- 
tussuhteisiin liittyvästä kehämäisyydestä ja minuuden asettamisesta 
tarkastelun kohteeksi. Ne myös huipentuivat siinä päättymättömyydessä, 
joka itsen objektivoimisesta käynnistyy. 


373 Heidegger käsitteli Duns Scotusta ja Tuomas Erfurtilaista vuonna 1916 julkaisemas- 
saan tutkimuksessa Die Kategorien- und Bedeutungslehre des Duns Scotus. 

374 ”Geläzsen” on alun perin keskiyläsaksaa, ja jättäytymistä”, 'olemista täysin ilman 
itseä sillä tarkoittivat Mestari Eckhart ja Heinrich Seuse (1295/7—1366). Käsitteen otti 
uudelleen käyttöön Martin Heidegger, joka käytti sitä säveltäjä Conradin Kreutzerin kun- 
niaksi pitämässään henkevässä ja kauniissa muistopuheessa vuonna 1955. 

6.1.4. Mead, Hegel ja äärettömyys 


Monet matemaatikot ovat nykyaikana katsoneet, että kehämäisyyteen 
liittyvä äärettömyys ei ole paradoksi lainkaan, mikäli äärettömyys aja- 
tellaan numeroituvaksi jatkumoksi eikä kaikkia syntyviä subjektina ja 
objektina olemisen suhteita ajatella vallitseviksi (tai koeteta tavoittaa) 
yhtä aikaa. He eivät ole pitäneet ongelmana myöskään sitä, että kaikki 
tarkastelun kehämäisyydestä avautuvat relaatiot eivät mahtuisi kenen- 
kään ihmisen rajalliseen tajuntaan. Ongelma on siis voitu väistää tai hal- 
lita ajattelemalla äärettömyydestä matemaattisesti eikä metafyysisesti. 

Sen sijaan Mead vaikuttaa pitäneen ihmiskäsitykseensä sisältyvää 
viittaussuhteiden äärettömyyttä ongelmana tai ainakin haasteena. Ääret- 
tömän käsitettä hän tarkasteli muun muassa hakuteokseen A Dictionary 
of Religion and Ethics kirjoittamassaan artikkelissa nimeltä ”Infinity”, 
joka ilmestyi vuonna 1921. Siinä hän selittää, miten äärettömyys voidaan 
käsittää joko matemaattisesti tai metafyysisesti. Siteeraan Meadin teks- 
tiä kokonaisuudessaan: 


Matemaatikot ovat määritelleet äärettömän lukumääräksi, joka on aina 
suurempi kuin mikään määritettävä lukumäärä, ja infinitesimaaliluvun 
luvuksi, joka on aina pienempi kuin mikään määrätty luku, ja he ovat 
käyttäneet näitä käsitteitä tarkastellessaan lukuja, jotka vaihtelevat 
yhtäjaksoisesti. Uudemmassa matemaattisessa ajattelussa ääretön luku 
on määritelty sellaisten merkkien jonoksi, jota ei voida hallita äärellisin 
luvuin ja joka voidaan muotoilla kompaktiuden käsitteellä. Se puoles- 
taan mahdollistaa, että matemaatikot voivat käsittää äärettömyyden 
diskreetisti. Käytännössä ääretön on ollut käsite, jonka avulla ihmiset 
ovat käsitelleet tiettyjä jatkuvuuden ja rajallisuuden ongelmia, kuten 
jatkuvasti muuttuva nopeus, käyrien suhde piirrettyihin ja ympäröiviin 
viivoihin, pisteiden ja hetkien suhde jatkuvaan avaruuteen ja aikaan, ja 
niin edelleen. Ei-loogisessa mielessä, toisin kuin tässä, Hegel yritti ym- 
märtää äärettömyyden positiivisen luonteen viittauksena olevaan, joka 
sitoutuu itseensä muuttuessaan toiseksi. Tätä Hegel kutsui todelliseksi 
äärettömyydeksi ja kuvaili sitä ympyränä, joka voidaan vastakohtaistaa 
äärettömyyteen jatkuvan suoran kanssa. Mutta ei voida sanoa, että 
filosofiassa tai muussa ajattelussa Hegelin väite olisi ratkaissut mitään 
ongelmia. Sikäli kuin positiivisuus esiintyy käsityksissämme äärettö- 
mästä, se on tunteenomainen eikä diskursiivinen. Antiikin kreikkalaiset 
löysivät korkeimman täydellisyyden äärellisessä ja rajallisessa. Se on 
jäänne kreikkalaisen spekulaation viimeisestä vaiheesta ja jäi jäljelle 
moderniin teologiaan ja filosofiaan, jossa täydellisyys ja korkein todelli- 
suus samastetaan äärettömän kanssa. [Mathematicians have defined the 
infinite as a guantity which is always greater than any assignable 

guantity, and the infinitesimal as a guantity that is always smaller than 
any assignable guantity, and have used these conceptions to deal with 
guantities which vary continuously. More recent mathematical thought 
has defined the infinite number by certain characters which are not pos- 
sessed by finite numbers and have in this way been able to formulate the 
conception of compactness, which enables the mathematician to conceive 
of the continuum in terms of the discrete. In practice the infinite has been 
a conception by means of which men have been able to deal with certain 
problems of the continuum and the discrete, such as that of a continu- 
ously changing velocity, the relation of curves to inscribed and circum- 
scribed lines, the relations of points and instants to continuous space and 
time and many others. In a manner not logically unlike this Hegel under- 
took to state the positive character of the infinite as the reference of being 
that binds it to itself when passing into the other. This Hegel called the 
true infinity and illustrated it by the circle as contrasted to the indefinite 
straight line. But it cannot be said that in philosophy or elsewhere in 
thought Hegel's undertaking has solved any problems. So far as a posi- 
tive character appears in our thought of the infinite, it is emotiona! not 
discursive. Ancient Greek thought found the highest perfection in the 
finite, the defined. It remained for the latest phase of Greek speculation 
and modern theology and philosophy to identify perfection and the 
highest reality with the infinite.]375 


Tavat ymmärtää äärettömyys joko matemaattisesti tai metafyysisesti 
poikkeavat toisistaan huomattavasti. Meadia sen enempää kuin hänen 
useimpia tulkitsijoitaankaan ei voida pitää matemaatikkoina, mutta 
tekstilainauksesta päätellen Mead oli selvillä eroista, jotka koskevat esi- 
merkiksi äärettömän lukujonon, jumaluuden käsitteeseen liittyvän meta- 
forallisen äärettömyyden ja äärettömän avaruuden välisiä eroja. 

Romantiikalle ominainen äärettömän käsite soveltui empirismiä kriti- 
soineen Meadin piirustuksiin siksi, että äärettömyys ei ole mitään sel- 
laista, jota voitaisiin mitata määrällisin metodein. Meadin käsitys ääret- 
tömyydestä oli joka tapauksessa vahvasti hegeliläisyyden leimaama, ja 
hänen äärettömyyskäsityksensä ymmärtämiseksi asiaa onkin syytä va- 
laista historiallisessa kontekstissaan. 

Hegelin mukaan maailmankaikkeuden alussa oli vain ääretön yksi, 
jota seurasi luopuminen ykseydestä, moneus sekä äärellisyys. Historian- 
kulun dialektisten ristiriitojen tuloksena puolestaan on paluu alkuperäi- 
seen ykseyteen, jolloin maailmanhenki vetäytyy takaisin itseensä. Hege- 


375 G. H. Mead chicagolaisten teologianprofessorien, Shailer Mathewsin ja Gerald Birney 
Smithin, vuonna 1921 toimittamaan sanakirjaan A Dictionary of Religion and Ethics laati- 
massaan artikkelissa ”Infinity” (s. 223.) Artikkeli on yksi niistä viidestä, jotka Mead kir- 
joitti kyseiseen hakuteokseen. Mead laati selitykset myös hakusanoihin ”Idea”, ”Ideal”, 
”Individualism” ja ”Law of nature”. 

lin mukaan dialektiikka näkyy myös uskonnoissa, joille on tyypillistä se, 
että ”henki tuntee oman ylemmyytensä” suhteessa äärellisiin ja rajallisiin 
asioihin. Aivan kuten valtiossakin, myös uskonnollisessa ajattelussa on 
kolme tasoa. Ensimmäisen muodostavat itämaiset uskonnot, jotka liioit- 
telivat äärettömyyden ideaa, toisen kreikkalainen uskonto, joka antoi lii- 
allisen painon äärelliselle, ja kolmannen kristinusko, joka edustaa ääret- 
tömän ja äärellisen yhtymistä. Vapaudella rajoituksista oli Hegelille suuri 
merkitys, sillä samalla kun absoluuttinen henki nousee sille asetettujen 
rajoitusten yläpuolelle filosofian muodossa, se saavuttaa kaiken totuuden 
järjen alaisuudessa. Riippumatta siitä, mitä totuuksia metafyysiset us- 
konnot sisältävät, ne liittyvät filosofiaan hengentyön korkeimpana tasona 
vailla mitään rajoituksia. Filosofia on näin ollen korkein, vapain ja viisain 
vaihe subjektiivisen ja objektiivisen hengen yhtymisessä, ja se on myös 
kaiken kehityksen päämäärä.376 

Hegeliläisyydessä historianfilosofian kehitysprosessi näkyi ihmisen 
tajunnan ja mielenfilosofian tasolla niin ikään kolmiportaisena ilmiönä. 
Sen lähtökohtana on yksilöllinen eli subjektiivinen mieli, jolla Hegel tar- 
koitti mieltä sinänsä, ”itsessään”. Toinen taso on objektiivinen, eli laissa, 
moraalissa ja valtiossa objektivoitunut mieli. Kolmas taso on absoluutti- 
nen mieli, toisin sanoen tila, jossa mieli kohoaa kaikkien luonnon ja kult- 
tuuri-instituutioiden asettamien rajoitusten yläpuolelle ja on ainoastaan 
itsensä alainen niin taiteessa, uskonnossa kuin filosofiassakin. 

Vaikka Hegelin subjekti- ja objektikäsitykset vivahtavat temaattisesti 
samanlaisilta kuin Meadinkin, voimme edellä siteeratusta äärettömyyttä 
koskevasta tekstilainauksesta lukea, ettei Mead antanut paljoa arvoa 
Hegelin hengen fenomenologialle eikä hänen mielenfilosofialleen. Toi- 
saalta Meadin sukulaisuus hegeliläisyyteen oli niin vahvaa, että hänen 
täytyi pyristellä irti napanuorastaan. 

Koska Mead oli päättänyt olla tunnustamatta sielua, henkeä tai yli- 
päänsä mitään ihmisyyteen mahdollisesti sisältyvää henkistä tasoa, hä- 
nen täytyi tuomita myös se äärettömyys, joka voisi sisältyä ihmisyyteen 
ihmisen kykynä ymmärtää ja hallita äärettömyyden käsitettä. Erityisesti 
hänen täytyi torjua metafyysinen käsitys, että ihmisessä itsessään asuu 
ääretön henki, joka ilmenee tietoisuutena, toisin sanoen kykynä tarkas- 
tella itseään introspektiivisesti. Itsehavainnointiin liittyvä objektivointi 
nimittäin edellyttäisi sen jo edellä toteamani asian, että ihmisen mieleen 
voisi sisältyä ainakin periaatteessa ääretön määrä järjestettyjä pareja. 

Vaikka Mead halusikin sanoutua irti metafyysisestä äärettömyyden 
käsittämisestä, tämä ei merkitse, että hän olisi todella päässyt eroon 
siitä. Meadin omasta minäkonseptiosta, toisin sanoen hänen tavastaan 
objektivoida itse (se/f) niin subjektina olemisen (7) kuin objektina olemi- 


376 G. W. F. Hegel ”Hengen fenomenologiassaan” (Phänomenologie des Geistes) vuonna 
1807. 

senkin (me) suhteissa, on seurannut samankaltaisia ongelmia kuin ne, 
jotka johdattivat Hegeliä spekuloimaan äärettömyyden käsitteellä. 

Miksi sitten olen viitannut tässä tutkimuksessa sekä Hegelin että Hus- 
serlin fenomenologiaan ja analysoinut heidän sekä Meadin välisiä yhtäläi- 
syyksiä ja eroja? — Siksi, että vertailujen kautta valottuu, kuinka sekä 
Husserlin idealistinen fenomenologia että Meadin symbolinen interaktio- 
nismi ja hänen minäkäsityksensä olivat sukua Hegelin hengen fenomeno- 
logialle ja altistuivat samanlaisille kehäpäätelmiä, paradokseja ja äärettö- 
myyttä koskeville ongelmille. Niistä kiusallisin oli Meadin kannalta juuri 
äärettömyyden ongelma, joka velvoitti näkemään ihmisessä äärettömyyt- 
tä eräänlaisena ”itsestä tietoisuuden” vertauskuvana. 

Toisaalta Mead onnistui myös purkamaan ongelmavyyhdin pulmalli- 
suutta pyrkimällä pois kaiken alkuna ja juurena olevasta introspektiosta 
ja itsereflektiosta: kohti interaktiivista maailmasuhdetta. Aivan niin kuin 
Heideggerin mukaan ihmismieli avautuu olemisen koko kenttään, Mead 
ajatteli, että itse (se/f) jatkuu yksilöllisen olemistason ulkopuolelle, sosi- 
aalisuuden sfääriin. Jos äärettömyys ei ”mahdukaan” introspektiivisesti 
tarkasteltavaan yksilötajuntaan, se voi ilmetä kaikissa niissä suhteissa, 
joiden kautta ihminen on tekemisissä ympäristönsä kanssa. Sosiaalisessa 
avaruudessa ja yleistetyssä toiseudessa (the generalized other) näyttäisi 
olevan tilaa. Siihen puolestaan sisältyvät sekä subjektiiviset ja yksilö- 
tasolla esiintyvät mielet että vuorovaikutussuhteissa ja toiminnassa saa- 
vutettu mielekkyys. Mead katsoi, että mieli (mind) on yksilön tajuntaa 
(tietoisuutta ja alitajuntaa) sekä pelkkää semanttista tasoa laajempi ilmiö 
ja että se liittyy läheisesti myös toiminnan järkiperäisyyteen. Korvates- 
saan sielun ja hengen käsitteet omalla mielen käsitteellään Mead ajatteli, 
että mieli on paitsi tajunnallinen, myös sosiaalinen ilmiö. 


6.2. ITSEHAVANNOINNIN ONGELMIA 


Meadin sinänsä elegantit ratkaisut hegeliläistä alkuperää olevien kehä- 
päätelmien, paradoksien ja äärettömyyttä koskevien kysymysten kiertä- 
miseksi eivät merkitse, että hän olisi tosiasiallisesti onnistunut ratkaise- 
maan tutkijoiden silmään edelleenkin pistävät ongelmat täydellisesti. 
Merkkejä niistä jäi kaikkialle hänen ajatteluunsa, erityisesti hänen minä- 
konseptioonsa ja käsitykseensä tajunnan rakenteesta. 

Kehäpäätelmien, paradoksaalisuuden ja äärettömyyden lisäksi ihmis- 
tutkimuksen piirissä asuu myös kolme muuta ongelmaa, jotka ovat edellä 
mainittujen erityistapauksia tai toisinmuotoiluja. Ne puolestaan voidaan 
luokitella seuraavasti: (I) hypostasoimisen ongelma, (II) homunculus- 
ongelma ja (III) circulus vitiosus. Edellä esittämäni historiallisen taustoi- 
tuksen jatkeeksi tarkastelenkin näitä asia-alueita nyt mielenfilosofian 
näkökulmasta. 

6.2.1. Hypostasoimisen ongelma 


Ensimmäinen (I) ongelma liittyy hypostasoimiseen. Hypostasoimisella 
tarkoitetaan tutkittavan asian ”henkilöimistä” tai ”olennoimista” esineen 
kaltaiseksi todellisuuden perusainekseksi sekä ihmisen asettamista tie- 
teellisen tutkimisen kohteeksi. Koska tutkiminen edellyttää introspekti- 
ota, hypostasoimisen ongelmaan sisältyy vaikeus tavoittaa ihminen tai 
”ihmisyyden varsinainen olemus” tieteen keinoin. Usein sanotaankin, että 
tutkiessaan itseään ihmisen pitäisi löytää itsestään jotain muuta kuin 
itsensä, sillä tarkastelija ei voi olla samanaikaisesti kohde. 

Muiden muassa ranskalainen psykoanalyytikko Jacgues Lacan (1901- 
1981) on katsonut, että psykoanalyyttisessa teoriassa tiedostumattoman 
(tai alitajunnan) vaatimus tulee tuotetuksi näin. Itseä tutkiessaan ihmi- 
nen ei voi saavuttaa tajuntaansa kokonaisuutena, ja tietoisuudelta piiloon 
jäävää tajunnan osaa kutsutaan alitajunnaksi. Piiloon jää vähintään se 
osa tajunnasta, joka asettaa kysymykset ja toimii tarkastelijana. Ali- 
tajunta on siten tajunnan todellinen osa, ja voimme löytää sen piiloutu- 
vana suhteessa tietoiseen tajunnan osaan, johon se rajautuu. 


6.2.1.1. Mead, Lacan, Zizek ja psykoanalyysi 


Kiteytetysti joskin hieman yksinkertaistavasti Lacanin teesiä on lainan- 
nut Peter Caws artikkelissaan ”Mitä on strukturalismi?”: ”Subjekti ei voi 
olla tieteen objekti, koska se on tieteen subjekti.”377 Lacanin esittämä pe- 
rustelu tiedostumattoman olemassaololle on kriittinen eikä sellaisenaan 
noudattele psykoanalyttisen teoriaryhmän käsityksiä tajunnan raken- 
teesta. Toisaalta hänen näkemyksensä eivät ole ristiriidassa Freudin 
psykoanalyyttisen teorian kanssa. Pikemminkin Lacan vahvistaa filosofi- 
sin argumentein samat johtopäätökset, jotka freudilainen psykoana- 
lyyttinen teoriaperinne katsoo osoittaneensa kokemusperäisesti. Lisäksi 
Lacanin suhtautuminen psykoanalyysiin oli teoriaperinnettä itseään arvi- 
oivaa ja terapeuttisen etäistä. Strukturalistien tavoin hän pyrki perus- 
telemaan, miten tiedostumattoman vaatimus on syntynyt psykoanalyytti- 
siin teorioihin ja katsoi, että tietoisuudelle paljastumaton tajunnan osa 
tai ”tilaus” sen olemassaololle on syntynyt introspektiivisen tarkastelun 
tuloksena. 

Osa näistä tulkinnoista on myös yleistettävissä, tai ainakin niille on 
helppo löytää vertailukohtia ja vastaavuuksia. Esimerkiksi Meadin minä- 


371 Peter Caws teoksessa Filosofian tila ja tulevaisuus julkaistussa artikkelissaan ”Mitä 
on strukturalismi?” (1970, s. 147). 

konseptiosta voidaan väittää, että hänen käsitteensä ? tulee tuotetuksi 
ihmistä introspektiivisesti tarkastelevan tutkimusotteen kautta. Asian 
voi ilmaista niin, että minän hajautumisen me:hin ja I:hin tekee mahdolli- 
seksi juuri introspektio, jonka taustalla vallitsee tietoisuus itsestä, sef/f. 
Self:iä toisissa ihmisissä heijastelevan me:n rinnalle on sitten löydyttävä 
myös ”muuta”, eli tarkastelijana toimiva ja merkitysvariaatioita tuottava 
I, jota emme voi tavoittaa introspektiossa mutta jonka ilmaantuminen 
jakaa self:in kahtia, me:ksi ja I:ksi.378 Kuten olen jo edellä perustellut, 
Meadin ajatus minästä rooleissa ei merkitse vasta-argumenttia episteemi- 
sen ja apriorisen minän eli kokemuksia edeltävän minän olemassaololle ja 
välttämättömyydelle. Myös Meadin ajattelussa itsen (self) olemassaolo 
introspektion mahdollistavana minänä edeltää introspektiota ja minän 
jakautumista sosiaalisten roolien kautta synnytettyyn me:hin ja uusia 
merkityksiä tuottavaksi minuuden osatekijäksi postuloituun 1:hin. 

Freudin jaottelulla d — ego — superego379 on puolestaan vastaavuuksia 
sekä Meadin että Lacanin ajattelussa. Ne syntyvät yhdenmukaisista 
päättelyn rakenteista ja ovat valmistetut samassa introspektion voimalla 
toimivassa tehtaassa. Yksi tällainen vastaavuus on Meadin esittämässä 
minuuden kokonaisuudessa, josta erottuvat se/f, I ja me. 

Lacan puolestaan korvasi Freudilta tutun kolmijaon käsitteillään ?re- 
aalinen, ”imaginaarinen' ja ”symbolinen?.380 Meadia ja Lacania yhdistää 
se, että myös Lacanin mielestä ihmisen tiedostumaton on muodostunut 
kielen tavoin. Tiedostumaton tulee tuotetuksi ja elää piiloutuvana ainek- 
sena samaan tapaan kuin minuuden ne osatekijät, joilla on yhteys kielen 


378 Meadin ja psykoanalyyttisen teorian peruskäsitteiden vertailulle voi pohjaksi esittää 
tavan, jonka mukaisesti myös David L. Miller on rinnastanut Meadin 13:n käsitteen 
Freudin ”id:iin? ja ”me:n? (sekä yleistetyn toisen) käsitteen 'superegoon? tutkimuksessaan 
vuodelta 1973 (s. 6). Hän lausuu asiasta näin: ”We may say that the Freudian id corres- 
ponds to the Meadian I, and that the superego corresponds to the Mead's generalized other.” 
Rinnastusta tukee Ludwig Bonk vuonna 1978 julkaistussa ja sinänsä hieman ikäänty- 
neessä artikkelissaan ”Das ?Uber-Ich? bei Sigmund Freud und das ”Me' bei George Herbert 
Mead — Ein Vergleich der wissenschaftlichen Zugange und der inhaltlichen Ouellen” ja 
Robert M. Farrin (1996, s. 125) viittaama G. E. Swanson: 'I:ta? vastaa nimenomaan %d”. 

379 Psykoanalyyttisessa teoriassa yleisesti hyväksytty kolmijako viettiperustaan (lat. id, 
saks. das Es), minään (lat. ego, saks. das Ich) ja yliminään (lat. superego, saks. Uber-Ich) ei 
esiinny Sigmund Freudin teoksissa luonnollisestikaan puhtaana tai valmiina johtuen teo- 
rian tuonaikaisesta kehitteillä olosta. Freudin käsitteiden muotoutumisesta ks. hänen vuo- 
delta 1923 olevaa kirjoitustaan Das Ich und das Es, joka on julkaistu suomeksi kokoel- 
massa Johdatus narsismiin ja muita esseitä (1993), sekä tutkielmia Vorlesungen zur Ein- 
fiihrung in die Psychoanalyse (1915—1917) ja Neue Folge der Vorlesungen zur Einfiihrung in 
die Psychoanalyse (1932), jotka on julkaistu suomenkielisinä teoksessa Johdatus psyko- 
analyysiin (1981). 

380 Jacgues Lacanin käsitys psyyken rakenteesta on tosiasiassa kolmijakoa reaalinen — 
imaginaarinen — symbolinen laajempi ja monisyisempi ja kattaa myös erilaisia halujen ja 
viettien vyöhykkeille luettavia alueita ja kohteita sekä peilikuvia. Lacan esitteli ajatuk- 
sensa Pariisissa 1964 pitämässään yhdennessätoista seminaarissa, jonka luennot on jul- 
kaistu teoksena Les guatre concepts fondamentaux de la psychanalyse vuonna 1973. 

syntymiseen ja jotka tuottavat nämä merkitykset. Lacanin käsite ”reaali- 
nen” vastaa tällöin Freudin ”d:iä? ja Meadin 'self:iä”, sillä self on reaali- 
sena olemassa mahdollistaen introspektion ja minuuden hajautumisen 
I:hin ja me:hin. 'Imaginaarinen' eli kuvitteellinen? puolestaan vastaa 
Freudilta tunnettua 'egoa” ja Meadin teoriassa merkityksiä tuottavaa 
'I:ta?. Se on postulaattina tuotettu luomus ja edustaa ihmisen rakentamaa 
kuvaa itsestään. Lacanin käsite ”symbolinen' taas edustaa Freudin 'super- 
egoa" sekä Meadin käsitettä me”, jonka sosiaalisia yhteenliittymiä hän 
kuvaili käsitteellään 'yleistynyt toinen? (the generalized other). Symboli- 
sella minällä ja yliminällä on aina yhteys toiseuteen. 

Näiden minuutta koskevien teorioiden rakenteellinen yhdenmukaisuus 
johtuu nähdäkseni päättelymetodista: ihmisen asettamisesta tarkastelun 
kohteeksi tavalla, joka johtaa minuuden jakautumiseen ja viimein siihen, 
että objektiminuudestakin tulee ”itselle toinen”. Siksi on ymmärrettävää, 
että näistä näennäisesti hyvin erilaisista teorioista voidaan löytää vas- 
taavuutta ja yhteisiä aineksia. 

Tässä valossa ei ole kovin yllättävää sekään, miksi Lacan määritteli 
(usein vaikeasti ymmärrettävänä pidetyn) käsitteensä 'objekti a (ransk. 
objet a) ”subjektin korvautuvaksi halun kohteeksi, joka sisältää aina jota- 
kin sellaista reaalista, mikä ei tule artikulointien piiriin”.381 Psykoana- 
lyyttisen teorian lacanilainen muunnelma nimittäin toistaa alkuperäiseen 
freudilaisuuteen liittyvää käsitystä, ettei koko minuutta voida tavoittaa 
introspektiivisesti. Näin se osoittaa, että ihminen ei voi ”analysoida itse- 
ään”, ja todistaa, miksi suhde olemassa olevaan toiseuteen on välttämätön 
terapiakäytännöissä. Juuri tästä syystä Lacan päätyi asettumaan jyrkästi 
egopsykologiaa vastaan. 

Edellä esittämäni tarkastelun johtopäätös on, että emme voi tavoittaa 
minuuttamme introspektion kautta, ja mikäli siihen pyrimme, tulemme 
jakaneiksi minuuden tarkastelijaan ja kohteeseen: tietoisuuteen ja tiedos- 
tumattomaan. Tässä mielessä ei ole sattumaa, että minuuden klassisissa 
esityksissä minuus on usein esitetty välitilan olentona, dualistisena muo- 
dostelmana, joka nähdään subjektina ja objektina, sieluna ja ruumiina tai 
id:in ja superegon välillä todellistuvana olentona. Väitteeni on, että 
tieteen ja kansanviisauden sisältämät minuuden kahtiajaot perustuvat 


” 7? 


381 Lacanin käsitteessä 'objet a kirjain ”a” on lyhennys ranskan kielen sanasta autre 
(suom. ”toinen”). Niin muodoin 'objekti a? on muunnelma Freudin käsitteestä 'das Ding' 
(suom. ”asia”) ja viittaa Lacanin tapaan painottaa psykoanalyyttisessa käytännössä pikem- 
minkin toiseutta kuin minää. Toisaalta Lacan vastusti liiallista sopeuttamista toiseuteen, 
sillä hänen mukaansa ihmisen identiteetti on muotoutunut useissa rekistereissä, jotka 
eroavat toisistaan perustavasti. Tässä mielessä Lacanin ajattelu poikkeaa huomattavasti 
symbolisesta interaktionismista. Lacan myös neuvoi olemaan kääntämättä sanontaa ?objet 
a millekään toiselle kielelle, sillä hänen mielestään kyseinen käsite itsessään tulisi ym- 
märtää symbolin tavoin. Lacanin ajattelusta ks. hänen vuonna 1966 julkaisemaansa teosta 
Ecrits, joka koostuu 26 artikkelista (myöhemmät kaksiosaiset painokset sisältävät myös 
kaksi täydentävää kirjoitusta). 

introspektioon ja minän asettamiseen kohteeksi ja että ne johtuvat hypos- 
tasoimiseen liittyvistä päättelytoimituksista. 

Jako itselle olemiseen ja toisille olemiseen — tai Meadin termein 1:hin 
ja me:hin — vastaa myös lacanilaista psykoanalyysia tutkineen slovenia- 
laisfilosofin, Slavoj Zizekin (s. 1949) suorittamaa jaottelua ihanneminään 
ja minäihanteeseen. Ihanneminällä hän tarkoittaa ”introspektiiviseen 
identifikaatioon” perustuvaa minää ja minäihanteella ”symboliseen iden- 
tifikaatioon” perustuvaa minää, joka edustaa paljolti sitä, mitä Freud tar- 
koitti ?yliminällä?.382 Ihanneminä on ihmisellä oleva ihannekuva siitä, 
millainen hän haluaisi olla. Minuus rakentuu tällöin itseidentifikaation 
eli samastumisen kautta tuotettuun kuvaan, joka ihmisellä on itsestään. 
Minäihanteella puolestaan Zizek tarkoittaa sitä paikkaa, josta ihminen 
havainnoi itseään niin, että hän näkee itsensä mahdollisimman hyvänä ja 
rakastettavana. Ihanneminä luodaan tarkastelemalla itseä sellaisen toi- 
sen ihmisen silmin, jonka kautta oma itse näyttää myönteiseltä ja hyväk- 
syttävältä. 

Myös Zizekin jaottelu toistaa pitkälti Meadin 1:n ja me:n käsitteen eroa 
ja hyödyntää Lacanin jakoa imaginaariseen ja symboliseen minään. I (eli 
Lacanin 'imaginaarinen' ja Zizekin 'ihanneminä”) on identifioitumista 
itseen, kun taas me (eli Lacanin 'symbolinen' ja Zizekin *minäihanne) 
syntyy toiseuden kautta tapahtuvasta itsen havainnoimisesta. Sellaisena 
me on tietenkin harhakuva, ja myös Zizek myöntää minäihanteen olevan 
useimmiten vain petollinen mutta tarpeellinen kuvajainen omasta itsestä. 

On tärkeää huomata, että ihanneminää ei voida suoraan tai yksi- 
selitteisesti kuvata I:iksi eikä minäihannetta me:ksi, sillä 1:lla on Meadin 
teoriassa myös transsendentaalisen egon asema ja tehtävä merkitysten 
tuottajana sekä luovuuspotentiaalin mahdollistajana. Me puolestaan voi 
sisältää muitakin aineksia kuin itseä toiseuden silmin ihannoivia piir- 
teitä. Lisäksi Zizek tarkoitti ”introspektiivisellä identifikaatiolla” ja ”sym- 
bolisella identifikaatiolla” eri asioita kuin Mead. Meadille introspektio 
liittyi itsen (se/f) toimintaan ja symbolisuus merkitysten ja kielen synty- 
miseen, kun taas Zizekin paljon huomiota saaneessa ajattelussa intro- 
spektiolla ja symbolisuudella on paikkansa osana psykoanalyyttista teo- 
rianmuodostusta. 

Vaikka Meadin, Freudin, Lacanin ja Zizekin käsitteiden välille ei voi- 
dakaan piirtää suoria yhtäläisyysmerkkejä, rinnastukset ja vertailut voi- 
vat valaista, miten kyseiset käsitteet ja niiden merkitsemät mielen kom- 
ponentit syntyvät itsehavainnoinnin suhteesta. 


382 Slavoj Zizekin käsitteistä ks. hänen Jacgues Lacanilta lainaamaansa kaaviota, joka 
esiintyy jo hänen vuonna 1989 julkaisemassaan teoksessa The Sublime Object of Ideology. 
Ks. suomennosta Ideologian ylevä objekti vuodelta 2011 (s. 287). 

6.2.1.2. Mead, Buber ja ihmisen kaksitahoisuus 


Meadin minäkonseption jakautuneisuutta subjektiminään ja objekti- 
minään voidaan valaista myös Martin Buberin (1878—1965) teoksesta 
Minä ja Sinä tunnetun erottelun kautta. Meadin tavoin Buber käsitti 
todellisuuden monistisesti, mutta hänen mukaansa todellisuus on ihmi- 
selle ”kaksitahoinen” (zweifältig).383 Tämä johtuu ihmisen kaksitahoisesta 
asemasta. Näitä kahta olemuspuolta Buber kuvasi yhdistetyillä perus- 
käsitteillä ”Minä-Sinä” (Ich-Du) ja ”Minä-Se” (Ich-Es),384 jotka eivät 
tosin viittaa mihinkään olemassa oleviin olentoihin vaan suhteisiin. 

Minä-Sinä-suhteen voisi nähdä vastaavan Meadin käsitystä ihmisen 
olemisesta subjektina (7), kun taas Minä-Se-suhde kuvaa ihmisen ole- 
mista objektina (me). Myös Buberin käsityksen mukaan ihminen on eri- 
lainen ollessaan Minä-Sinä-yhteydessä toisiin ihmisiin kuin ollessaan 
pelkästään Minä-Se-suhteessa. Hänen mielestään minuutta ei voida pitää 
itsenäisenä, koska minuus maailmassa eksistoidessaan aina viittaa joko 
Sinään tai esineen kaltaiseen Siihen. Sekä Minä-Sinä-yhteys että Minä- 
Se-suhde kuuluvat kumpikin ihmisen olemassaoloon, mutta vain Minä- 
Sinä-yhteys edustaa ihmisten välistä autenttista kohtaamista. Minä-Se- 
suhde puolestaan edustaa ihmisluontoon kuuluvaa esineellistävää ja kate- 
gorisoivaa taipumusta kaikkeen kohdattuun.385 

Buberin ajatuksia lukiessa voi helpostikin päätyä toivomaan, että 
Mead olisi syventänyt näkemyksiään subjektina tai objektina olemisesta 
ja vuorovaikutuksesta juuri siltä kannalta, mitä ne merkitsevät ihmisten 
persoonallisen tai esinemäisen kohtaamisen näkökulmasta. Armollista 
Buberin ajatuksissa on, että hänen mukaansa subjektina olemista ei voi- 
da yksipuolisesti kiittää eikä objektiksi ajautumista moittia, sillä ne mo- 
lemmat sisältyvät lähtemättömästi ihmisen eksistenssiin, joka on erään- 
laista heiluriliikettä näiden kahden toisiinsa palautumattoman tason, 
Minä-Sinä-yhteyden ja Minä-Se-suhteen, välillä. Olennaista on, kumpi 
olemuspuoli ihmisessä on vallitsevana, esineellistävä vai dialogisesti koh- 
taava puoli. Tämän kaksinaisuuden Buber tiivisti postulaattiin: ”Maailma 
kokemuksena [Die Welt als Erfahrung] kuuluu perussanaan Minä-Se; 
perussana Minä-Sinä aikaansaa yhteyden maailman [die Welt der Bezie- 
hungl].”386 


383 Martin Buber vuonna 1923 julkaisemassaan teoksessa Ich und Du (1983, s. 54). 
Buberin ajattelusta ks. myös suomennosta Minä ja Sinä. 


384 Martin Buber teoksessaan Ich und Du (1983, s. 9). 


385 Buber sanoo, että Minä-Se-suhteessa voi ajatuksen muuttumatta ”Se”-sanan paikalla 
olla myös pronomini ”Hän” (Sie). Kyse on yhtä kaikki objektivoimisesta. Emt., s. 9. 
386 Emt., s. 12. 

Meadin tavoin Buber painotti yhteisyyttä subjektikokemuksen luomi- 
sessa, ja myös hän suhtautui yksilöllisyyteen jokseenkin kielteisesti. 
Hänen mukaansa subjektina oleminen voi toteutua vain yhteisöllisessä 
kohtaamisessa. Tämä havainnollistaa nähdäkseni sitä Meadin teoriasta 
tunnettua seikkaa, jonka mukaisesti yksilöllinen oleminen tulee tuote- 
tuksi dialektisella logiikalla: vastakohtansa eli yhteisöllisyyden kautta. 
Koska yksilöllinen ja yhteisöllinen olemismuoto sisältyvät molempien 
ajattelijoiden omien sanojen mukaan ihmisen eksistenssiin, niitä ei olisi 
pitänyt niinkään puolustaa tai vastustaa kuin vain selittää tai tehdä 
ymmärrettäviksi. Tähän Buberin ajattelu tarjoaa edelleenkin mahdolli- 
suuksia. 

Buberin mukaan Minä-Se-suhde perustuu erillisyyteen: erotteluun 
subjektin ja objektin välillä. Minä-Se-suhteeseen sisältyy myös tekninen 
asenne, joka vaatii havainnointia, analyysia ja reflektointia. Minä-Se- 
suhteessa esiintyvä maailma on ja pyrkii olemaan järjestetty ja hallit- 
tavissa, aivan kuten aukottomuuteen ja todistettavuuteen tähtäävä tie- 
teen maailma. Tämän järjestetyn maailman haltuunottokeinoja ovat ajal- 
lisuus ja paikallisuus, jotka hyödyntävät kantilaista kategoriaoppia. 
Buberin mukaan vain Se, eli havainnon objekti, voi olla asetettu jär- 
jestykseen. Kantin ajatuksia mielessä pitäen on kuitenkin selvää, ettei 
järjestetty maailma ole sama asia kuin maailmassa itsessään vallitseva 
järjestys tai epäjärjestys. Järjestykseen asettaminen vaatii tietoisuuden 
toimintaa ja aktiivisuutta. Minä-Se-suhde suhtautuukin välinpitämättö- 
mästi transsendenttiin eli ”ei-tiedettyyn”. Tämäntyyppinen suhde ei siis 
kunnioita maailmaan liittyvää arvoituksellisuutta, ja siksi Minä-Se- 
suhteessa tapahtuva maailman kohtaaminen pyrkii usein valloittamaan 
ja haltuunottamaan maailman jopa väkivaltaisesti. Maailma voidaankin 
tasalaatuistaa ja yksiaineksistaa vain silloin kun olioista tehdään teknis- 
tynyt, välineellistetty ja haltuunotettu Se. 

Minä-Sinä-yhteys ei ollut Buberin mielestä pysyvä asiaintila vaan aina 
vain tilapäinen osa eksistenssiämme, kun taas Minä-Se-suhde on voi- 
massa itsestään, ilman tietoista ajattelua ja ponnistusta. Buberin mielestä 
ihminen on tuomittu Minä-Sinä-yhteyden ja Minä-Se-objektivoituman 
väliseen jatkuvaan vaihteluun. Runollisesti hän sanoo, että 


[plerussana Minä-Se ei ole pahasta [vom Ubel] — niin kuin ei materia- 
kaan ole pahasta lähtöisin. Se on pahasta — jos se, niin kuin materia, 
pyrkii edustamaan sitä, mikä on [Seiendel. Jos ihminen antaa sen halli- 
ta, lakkaamatta kasvava Se-maailma kasvaa hänen ylleen kuin rikka- 
ruoho, hänen oma Minänsä menettää aktuaalisuutensa, kunnes paina- 
jainen hänen yläpuolellaan ja aave hänen sisällään kuiskaavat toisilleen 
tunnustuksen pelastamattomuudestaan.387 


387 Emt., s. 57-58. 


328 


Tässä alun perin vuonna 1923 julkaistussa tekstissä näkyvät ensim- 
mäisen maailmansodan jälkikaiut sekä toisen maailmansodan enteet — ja 
mahdollisesti myös koko se välineellinen ihmiskuva, jota Erich Fromm ja 
useat muut Frankfurtin koulukunnan filosofit päätyivät pitämään sotien 
synnyttäjänä ihmisten vapauskriisin ohella. Koska Meadin teoriassa pai- 
nottui voimakkaasti sosiaalisten minuuksien liittyminen yhdeksi kollek- 
tiiviseksi identiteetiksi, Buberin ajatukset voidaan suunnata argument- 
teina myös Meadia, hänen yleistetyn toiseuden ihannettaan ja hänen 
sosiaaliteknokraattiselta vivahtavaa kehitysuskoaan vastaan. 

Ollessaan transsendentalisti ja metafyysinen idealisti Buber ei ollut 
läheskään yhtä utopistinen filosofi kuin materialistina tunnettu Mead. 
Vaikka Buber antautui kirjoittamaan myös utopioista,388 hän vaikuttaa 
naturalistista Meadia todellisuudentajuisemmalta ajatellessaan, että 
ihmisen kaksitahoisen rakenteen tunnustaminen on sen ylittämisen ehto. 
Buber myönsi Minä-Sinä-yhteyden ja Minä-Se-suhteen vaihtelun pysy- 
väksi osaksi ihmisen persoonaa, mutta hän ei pitänyt sitä kovinkaan toi- 
vottavana tai onnellisena asiaintilana. Hänen ihanteenaan oli joka ta- 
pauksessa kokemus persoonan ykseydestä. 

Asian eettinen ja yhteiskuntafilosofinen puoli paljastuu, kun mietitään 
objektivoivan olemisen ja persoonana olemisen sosiaalista alkuperää. 
Minä-Sinä-yhteyden ja Minä-Se-suhteen vaihtelu perustuu sosiaaliseen 
ehdollistumiseen, valtakonflikteihin ja oppimiseen. Onkin vaikeaa olla 
jatkuvassa Minä-Sinä-yhteydessä, jos ulkopuolinen yhteiskunta painos- 
taa ihmisiä elämään eri tavoin toiseudelle ja viranomaisille kuin he elävät 
itselleen ja lähimmäisilleen. Objektivoiva oleminen toteutuu tällöin 
Minä-Se-suhteessa: ihmiset eivät tule ymmärretyiksi omana itsenään 
vaan sen kautta, mitä he ovat vieraaksi kokemalleen toiseudelle. Seu- 
rauksena saattaa olla persoonan eriytymistä siihen, mitä olemme toisille, 
ja siihen, mitä olemme itsellemme. Tuloksena voi olla myös näiden 
olemissuhteiden etääntymistä toisistaan tai niiden keinotekoista pakotta- 
mista yhteen jomman kumman kustannuksella. Juuri tässä asiakohdassa 
Buberin ja Meadin näkemykset poikkesivat paljon toisistaan, sillä Buber 
vaati persoonallista kohtaamista, kun taas Mead tavoitteli sopeutumista 
ja massaan sulautumista paremman ihmisyyden ehtona. Asian voi sanoa 
niin, että Buber halusi välttää minuuden esineistymisen ja epäpersoni- 
fioitumisen, kun taas Meadin käsitykset objektiminuudesta (me) ja yleis- 


388 Juutalainen Buber otti kantaa utopististen sosialistien, kuten Henri de Saint- 
Simonin (1760-1825), Charles Fourierin (1772—1837) ja Pierre-Joseph Proudhonin (1809- 
1865) ajatuksiin vuonna 1950 julkaisemassaan teoksessa Pfade in Utopia — Uber Gemein- 
schaft und deren Verwirklichung, jossa hän piti kibbutsijärjestelmää esimerkkinä toimi- 
vasta sosialismista. Juutalaisuuden näkökulmasta Meadia on tarkastellut Van Meter Ames 
artikkelissaan ”Buber and Mead”, joka on julkaistu Peter Hamiltonin 1992 toimittamassa 
kokoelmassa George Herbert Mead — Critical Assesments, vol. 1 (s. 41—48). Itse artikkeli on 
vuodelta 1967 ja ensijulkaistu Antioch Review -lehden numerossa 27 (s. 181-191). 

tyneestä toisesta (the generalized other) vastaavat pitkälti juuri sitä, mitä 
Buber tarkoitti esineellisellä olemisella. 

Ajattelijoiden eroavuudet ovat hyvin ymmärrettäviä jo siksi, ettei 
heidän välillään ollut historiallisia yhteyksiä. Mead oli lähtökohdiltaan 
kokeellisen tutkimuksen suosija, kun taas Buber oli juutalainen ja hen- 
gellinen rabbi. Vaikka ajattelijat ovatkin temaattisesti lähellä toisiaan, 
heidän yhteytensä koskevat vain filosofian aiheita, eivät näkemyksiä. 
Niinpä rajoitan Meadin ja Buberin käsittelyn tässä esittämiini vertai- 
luihin, vaikka en kielläkään, että erojen paikantamiset ja käsitteiden ver- 
tailut voivat houkutella joitain toisia filosofeja myös jatkopohdintoihin.389 
Olen esitellyt ja analysoinut Buberin sinä-minä-filosofiaa teokseni Dia- 
loginen filosofia toisessa pääluvussa, ja Meadin ja Buberin eroista tai 
yhtäläisyyksistä kiinnostuneet voivatkin löytää lisää poikkeamia tai 
yhtymäkohtia lukemalla rinnakkain tätä ja aiempaa kirjaani. 

Se, että monet Meadin, Lacanin, Zizekin ja Buberin tapaiset oppineet 
ovat päätyneet löytämään ihmisen minuudesta vähintään kaksi eri puol- 
ta, ei ole sinänsä hämmentävää, sillä monet ihmiset voivat arkikokemus- 
tensa perusteella vahvistaa saman. Jäämättä teoreettisten karttojen ja 
käsitteellisen viisauden vangiksi jokainen voi löytää itsestään kaksi 
puolta jo siksi, että olemme yksin ollessamme usein erilaisia kuin ryh- 
mien jäseninä, ja tällä tavoin sosiaalisia ”minuuksia” voidaan löytää jopa 
yhtä monta kuin on ryhmiä tai ihmissuhteitakin. Myös sellainen kiven- 
kovaksi nähty asia kuin tahto ei välttämättä ole mikään yksisuuntainen, 
yksiselitteinen tai yksimielinen asia, kuten ei ihmisen intentionaalisuus 
yleensäkään. 

Asiaa on myös helppo havainnollistaa, ja se on intuitiivisesti hyvin 
uskottavaa. Esimerkiksi aamuisin voimme tahtoa nousta vuoteesta, koska 
järkemme kutsuu meitä töihin, ja jäädä samanaikaisesti nukkumaan, 
mihin puolestaan mukavuudenhalumme neuvoo meitä. Tai voimme ha- 
luta syödä suklaata mutta emme lihoa ja niin edelleen. Mutta aja- 
tustemme, tahtomme ja intentioidemme ristiriitaisuus ei vielä merkitse, 
että ihmisellä olisi kaksi erillistä minää. Itse asiassa ristiriitaisuuden 
toteaminen edellyttää, että on jokin perusta, josta vertailu on mahdollista 
suorittaa ja joka havaitsee ristiriidan, ja tällainen on juuri minä. Kuten 
olen jo edellä todennut, ihmisen minuus ei ole myöskään sama asia kuin 
roolinotto, samastuminen tai heijastelu toisissa. Niinpä on ajateltava, 
ettei minuuden olemassaolo riipu minuuden rooleista tai havaitsemisen 
näkökulmista, vaan se on todellisuussuhteen perustava apriorinen tosi- 
asia. 


389 Meadin ja Buberin samankaltaisuuksista ks. Paul E. Pfuetzen julkaisemaa teosta 
Self, Society, Existence - Human Nature and Dialogue in the Thought of George Herbert 
Mead and Martin Buber vuodelta 1961. Dialogisuuden käsite on ollut keskeinen juutalai- 
suudessa jo paljon ennen sen tuloa ajankohtaiseksi yliopistofilosofiassa. 

6.2.1.3. Mead, Derrida ja identiteetin käsitteen keinotekoisuus 


Symbolisen interaktionismin ja psykoanalyyttisen teoriaperinteen käsit- 
teellinen sofistikoituneisuus voi yhtäaikaisesti sekä paljastaa että kätkeä 
sen, että minuuden jakautuminen eri osatekijöihin on abstrahoinnin tulos 
ja teoreettinen luomus. Se on objektivoinnin seuraus. Kohteena ja tarkas- 
telijana olemisen keinotekoisuutta voidaan havainnollistaa yksinkertai- 
sen kokeen avulla. 

Tartu nyt itseäsi oikealla kädellä vasemmasta kädestä. Miltä tuntuu 
olla se, joka tarttuu? Entä se, jota kosketaan? Voitko erottaa itsestäsi 
kaksi minää ja olla ne molemmat? Itse löydän vain yhden: kokemuksen. 
Kahden minän mahdollisuus edellyttäisi, että ihmisellä voisi olla saman- 
aikaisesti ja samasta asiasta kaksi toisiinsa nähden erillistä kokemusta: 
kokemus koskettajana ja koskettavana olemisesta. Kuitenkin kokemus on 
kokonaisvaltainen, jakamaton ja erottamaton, eikä siitä voida erottaa 
subjektia ja objektia.390 Näin havainnollistuu, että introspektio voi toteu- 
tua vain intellektin alueella. Sen sijaan introspektiolla ei ole vastinetta 
kokemuksessa, ja kokemukseen yhdistettynä se johtaa ristiriitaan. 

Introspektio onkin mahdollinen vain ajatusten tasolla, jolla minuus 
eristetään kokemuksesta ja ymmärretään tietoisuudeksi. Samalla minuus 
asetetaan tarkastelun alle ja jaetaan tarkastelijaan ja kohteeseen. Minuu- 
den vaatimus ja jakautuminen seuraavat siis intellektin alueelle raja- 
tusta introspektiosta, aivan niin kuin myös kartesiolaisessa metodissa. 
Tämä esimerkki osoittaa yhtäältä sen, miten epäadekvaatti tiedon meto- 
diksi perustettu ja skeptisismiä edeltävä jako ajatteluun ja kokemukseen 
on, ja toisaalta sen, ettei introspektio ole alun alkaenkaan mahdollinen 
ilman ajatuksen ja kokemuksen erottamista toisistaan. 

Kuitenkin myös psykologien suosima identiteetin käsite perustuu intro- 
spektioon. Identiteetillä tarkoitetaan yleensä ihmisen minuuden suh- 
teellisen pysyvää ja ajasta aikaan jatkuvaa kokemistapaa. Kuvatessaan 
ihmisen itsetuntoa se on hyödyllinen psykologian apukäsite. Mutta ongel- 
mallinen identiteetin käsite on siksi, että sekin perustuu itsen havainnoi- 
miseen. Se on teoreettisesti vähintään yhtä pulmallinen kuin identifikaa- 
tion eli samastumisen suhde, jonka ongelmana on toiseuden transsen- 
denttius: tietoteoreettisista syistä johtuva toisen ihmisen tietoisuuden ta- 
voittamattomuus. 


390 Maurice Merleau-Ponty esittelee vastaavan ajatuskulun vuonna 1964 ilmestyneessä 
ja Claude Lefortin toimittamassa postuumissa teoksessaan Le visible et linvisible. 
Merleau-Pontyn mukaan minän mahdottomuus toimia yhtä aikaa oman puheen tuottajana 
ja kuuntelijana on vaarassa jakaa puhuvan subjektin kahtia. Toisaalta Merleau-Pontyn 
kuvailema jakautuminen ajatellaan tapahtuvaksi intellektin, ei kokemuksen, alueella. 
Tässä mielessä se ei merkitse vasta-argumenttia näkemykselle kokemuksesta ykseytenä. 

Omasta mielestäni identiteetin käsite voitaisiin vaikka poistaa filo- 
sofian sanakirjoista. Samaa mieltä on ollut ranskalainen dekonstruktio- 
nisti Jacgues Derrida.391! Hänen perustelunsa identiteetin käsitteen hyl- 
käämiselle ovat tosin hyödyntäneet postmodernia ajattelua hänen halu- 
tessaan kiistää pysyvien, jatkuvien ja yhtenäisten minäkäsitysten ole- 
massaolon. Sen sijaan itse katson, että identiteetin käsite saattaa olla 
tarpeellinen kuvatessaan ihmisen pysyvää olemassaolon tapaa. Mutta 
pidän identiteetin käsitettä metodologisesti ongelmallisena ihmistutki- 
muksen välineenä, sillä identiteetin suhde perustuu itsen asettamiseen 
kohteeksi. 

Itsetuntemus, oman toiminnan arviointi ja itsekritiikki ovat varmasti 
hyödyllisiä sekä ihmisyksilöiden elämässä että tieteessä. Introspektii- 
visen eli pelkästään oman toiminnan taustoihin keskittyvän tutkimus- 
työn lisäännyttyä voidaan kuitenkin kysyä, ymmärtävätkö oman napansa 
kaiveluun keskittyneet tutkijat itsensä lisäksi enää mitään muuta. 

Myös kaiken redusoiminen toiseuteen, siis johonkin muuhun kuin 
itseen, on yhtä ongelmallista kuin kaiken palauttaminen itseen tai 
minään. Toiseutta on korostanut Emmanuel Levinas, joka katsoi, että 
etiikan redusoiminen toisen ihmisen kasvoihin luo parhaan ja samalla 
ainoan uskottavan perustan ihmissuhteiden eettisyydelle. Hänen ajatte- 
lunsa erosi Derridan näkemyksistä varsinkin kieleen liittyvissä suhteissa, 
ja nämä filosofit kiistelivätkin kieltä koskevista kysymyksistä monissa 
kirjoituksissaan ja sananvaihdossaan.39? Derrida ja hänen dekonstrukti- 
onsa erosivat Levinasin ajattelusta myös sikäli, että Derrida halusi nähdä 
kiinteät identiteetit eräänlaisina menneisyyden muistoina, kun taas 
eksistenssiajattelua lähestyneen Levinasin mielestä yksilöiden olemassa- 
olo muodostaa etiikan perustan, vaikka eettisyys hänen käsityksensä 
mukaan punnitaankin lopulta toiseussuhteissa. 

Toiseuden huomioon ottaminen on varmasti arvokasta kaikelle etii- 
kalle. Nähdäkseni jo Meadin ajattelun tarkasteleminen toi kuitenkin 
riittävän selvästi esille, että itsen arvioiminen pelkästään toisten ihmis- 


391 Jacgues Derridan ajattelusta ks. hänen esseekokoelmaansa Psyche — Inventions de 
Vautre vuodelta 1987. 

392 Tunnetuin Derridan ja Levinasin välillä koettu kiista koski kysymystä, miten toi- 
seutta ja kohtaamisen ei-kielellisyyttä korostava Levinas voisi välttää suistumisen takaisin 
lingvistisen filosofian pyörteisiin, toisin sanoen, kuinka kohtaaminen on lainkaan mah- 
dollista, jos sitä ei ymmärretä kommunikoitavissa olevien merkitysten kautta? Tätä 
Derrida kysyi laajassa artikkelissaan ”Violence et metaphysigue — Essai sur la pens6e 
d'Emmanuel Levinas”, joka oli tarkoitettu Levinasin filosofian kritiikiksi. Mielipiteiden- 
vaihto kielen olomuodoista koski eroa, jonka mukaisesti kieli nähtiin joko sanakeskeisenä, 
diskursiivisena ja tyhjentävälle analyysille antauvana kulttuurimuodosteena tai esi- 
predikatiivisena, kokemuksellisena ja analysoitavaksi tyhjentymättömänä kokonaisuu- 
tena. Levinas vastasikin Derridalle teoksessaan Autrement gw'ötre ou au-delä de Vessence 
(1974), jossa hän jakoi inhimillisen kommunikaation ”sanottuun” (le dit) ja ”sanomiseen” (le 
dire). Aiheesta tarkemmin ks. teostani Dialoginen filosofia (2008, s. 85, 96, 120—121 ja 167). 

ten kautta on kohtalomaista ja johtaa helposti pakkovaltaiseen yhteis- 
kuntakäsitykseen. Pidänkin introspektiosta tai pelkästä toisille olemi- 
sesta syntyvien ongelmien parhaina ratkaisuyrityksinä niitä eksistenssi- 
filosofioita, joiden mukaan ihmisten tulisi tunnistaa oman olemassaolonsa 
ainutkertaisuus ja projisoida intentionaalisuutensa teoiksi ajallisessa 
sekä reaalimaailmaan liittyvässä todellisuudessa. Kyse on tällöin inten- 
tionaalisuuden käsittämisestä maailmassa suuntautuvaksi aktiivisuu- 
deksi ja eräänlaisen interaktiivisen maailmasuhteen luomisesta. Tämä 
tarkoittaa, että loputtoman analysoimisen sijasta ihminen toimii. 

Ajatus introspektiosta on historiallisesti katsoen klassinen, ja sillä on 
useita esiintymiä nykyajan filosofiassa. Jälkistrukturalismin mantra 
tieteen subjekti ei voi olla tieteen objekti, sillä tieteen subjekti on tieteen 
subjekti valottaa, ettei kukaan voi itse toimia itselleen psykoanalyy- 
tikkona. Tiedostumaton (tai alitajunta) jää aina tietoisuuden valokeilan 
ulkopuolelle: minuudelta ja itseltä piiloon. Piiloutuvan aineksen esille 
saamiseksi tarvitaan suhde terapeutin ja terapioitavan välille. Tässä suh- 
teessa terapeutin pitää näyttäytyä terapian asiakkaalle poissaolevana, 
transsendenttina Toisena, mikä on johtanut Lacanin päättelemään, ettei 
kuuntelijana esiintyvällä psykoanalyytikolla puolestaan ole muita väli- 
neitä kuin potilaan sana.393 Lacanin lähtökohtana yleensäkin oli, että 
ihmisen olemassaoloa puhuvana olentona leimaa poissaolo. Tämän poissa- 
olon ja siihen sisältyvän kuoleman merkitystä pohtien uskonnot, taiteet ja 
filosofiat toimivat symbolisessa rekisterissä vaalien ”ei-mitään” omilla 
erityisillä tavoillaan. 

Yhteys Meadin symboliseen interaktionismiin on joka tapauksessa 
ilmeinen. Myös Meadin minäkonseptiossa minuuden ”toinen puoli” on 
tietoisuudelle poissaoleva, puhetta ja yksilöllisiä merkityksiä synnyttävä 
minä, joka toimii symboleista koostuvan maailman vuorovaikutuksessa. 
Vastaavasti ”yleistynyt toinen” voidaan nähdä eräänlaisena kollektiivi- 
sena alitajuntana: salattuja symbolisia merkityksiä sisältävänä maail- 
mana. Ensin mainittu yksilöllinen minuus katoaa kuoleman myötä, ja 
juuri tämä tekee yleistyneen toisen alueella tavoiteltavista päämääristä 
tärkeitä, kun ihmisyksilöt pyrkivät jättämään maailmaan omat katoa- 
mista ja aikaa vastaan kamppailevat jälkensä. 


393 Tuskin koskaan on mahdollista luopua epäilemästä, kuinka varmaa sekundaari- 
lähteiden informaatio filosofien ajattelusta loppujen lopuksi on. Esimerkiksi sosiologi Ian 
Craib sanoo teoksessaan Psychoanalysis and Social Theory (s. 121), että Lacania on vaikea 
ymmärtää, koska Lacan kirjoittaa sanan ”Other' always with a capital O”. Lacan salliikin 
erilaisia tulkintoja, sillä hän korostaa näin sekä toisen ihmisen että toiseuden yleisessä, 
transsendentissa, mielessä. Lacanin käsite 'Autre? merkitsee siis sekä toista ihmistä? että 
laajemmin 'toiseutta”. Ajatus analysoitavasta henkilöstä ja terapeutista toisilleen fyysisesti 
etäisinä subjekteina ja näkemys etäisyydestä tunteensiirron edellytyksenä ovat sinänsä 
perifreudilaisia ja korostavat Lacanin uskollisuutta psykoanalyyttisen teorian sisällöille. 
Sitä puolestaan ilmentää hänen tunnuslauseenaan pidetty ”Takaisin Freudiin!”. 

Verrattaessa Meadin ajattelua Derridaan, Lacaniin ja psykoanalyytti- 
sen teorian eri perinteisiin on jälleen tärkeää huomata introspektion ja 
itsereflektion ero. Vaikka emme voikaan saavuttaa minuutemme kokonai- 
suutta introspektiossa, voimme avautua toiseudelle, heijastella itseämme 
toisissa ja tavoitella minuuttamme itsereflektiossa. Introspektio on mie- 
len sisäistä itsen tarkastelua, kun taas itsereflektio perustuu minän hei- 
jastelemiseen toisissa ihmisissä. Itsereflektiossa avaamme minäämme 
toisille ja luomme tilaa arvioille, joiden kautta ymmärrämme toisten tul- 
kitsevan ja ymmärtävän meitä. Tällöin itsereflektio ei ole suljettu kehä 
vaan toteutuu hermeneuttisesti, ja juuri tällainen heijastelun suhde oli 
myös Meadin keskeinen metodologinen lähtökohta. Terapeuttiselta kan- 
nalta sitä voidaan pitää suoranaisena tavoitteena, ja samasta syystä 
Lacan korosti niin sanottua peilivaihetta lapsen kehityspsykologiassa. 
Peilisuhde on myöhempien identifikaatioiden imaginaarinen perusta ja 
pohja introspektion ja itsereflektion laajenemiselle interaktioksi. Juuri 
imaginaarisen vaiheen kautta ihminen huomaa eronsa muihin ja oivaltaa 
oman yksilöllisyyteensä. 

Toisaalta minän osittainenkaan reflektoiminen toisissa ihmisissä ei tee 
omaa minuutta helpommin saavutettavaksi. Reflektion eettinen haaste 
on, miten voimme säilyttää tietoisuutemme siitä, että sekä oma että 
toisen ihmisen minuus jäävät pysyvästi kaiken tyhjentävän tietämisen 
tuolle puolen. Sekä itse että toinen muodostavat tässä mielessä trans- 
sendentin alueen, josta meillä voi olla hyviä arvauksia mutta ei milloin- 
kaan varmaa tietoa. Juuri tämä on pohja teoksessa Dialoginen filosofia 
edustamalleni eettiselle periaatteelle 'kohtele ihmisyyttä itsessäsi ja 
muissa ihmisissä aina suurena arvoituksena'.394 

Minän avautumisen tapahtumaa puolestaan havainnollistaa hyvin 
Martin Heideggerin näkemys ”avoimuuden” ja ”julkisuuden” erosta. 
Onkin eri asia nähdä avautuminen itsen, toisen tai todellisuuden ”uteli- 
aana” ja ”tunkeilevana” paljastamisena julkisuudelle (die OÖffentlich- 
keit)395 kuin oman mielen omaehtoisena vastaanottavuutena olemisen 
kokonaisuudelle. Tätä ymmärtävää ja vastaanottavaa asennetta Hei- 
degger luonnehti avoimuudeksi salaisuudelle (die Offenheit fiir das Ge- 
heimnis) haluten korostaa todellisuuden odottamattomia tapoja peittyä ja 
paljastua ihmisen tiedollisille pyrkimyksille.396 Tieteeseen ja käytännön 
elämään sisältyykin paljon ennustamatonta ja odottamatonta. Tutkimus- 
etiikan kannalta olisi tärkeää myöntää todellisuuden ja toisen ihmisen 
hallitsemattomuus ja määrittelemättömyys, sillä ne estäisivät asennoitu- 
masta todellisuuteen ja toisiin ihmisiin totalisoivasti, valloituksenhalui- 
sesti tai pakottavasti. 


394 Ks. teostani Dialoginen filosofia (2003, s. 17 ja 325 sekä 2008, s. 22 ja 352). 
395 Martin Heidegger teoksessaan Sein und Zeit vuonna 1927 (s. 127). 
396 Martin Heidegger Gelassenheit-puheessaan vuonna 1955 (s. 24). 

Ollessaan avointa, vastavuoroista ja itseään korjaavaa minän heijas- 
teleminen toisissa tarjoaa vaihtoehdon introspektiiviselle ja omaan mi- 
nään suljetulle itsen havainnoinnille. Kuitenkin introspektio ja itsereflek- 
tio ovat toistensa käänteispuolia sikäli, että molempien kautta minuus 
asetetaan kohteeksi. Ne perustuvat minän hypostasoimiseen eivätkä 
olennaisesti muuta tilannetta, jonka mukaisesti minuutta tutkitaan 
itselle olevana yksilösubjektina tai toisille olevana sosiaalisena objektina. 


6.2.1.4. Ylös rantahiekasta 


Mead tunnettiin symbolisena interaktionistina, joka korosti vuorovaiku- 
tusta myöhempien sosiaalisten konstruktionistien tavoin. Lacan painotti 
teorioissaan toiseutta, ja myös Levinas tuli kuuluisaksi toiseusfilosofi- 
astaan, jossa etiikan perustus haluttiin rakentaa hurmahenkisesti toi- 
seuden palvonnan varaan. Derrida muistetaan dekonstruktiostaan, jossa 
kiistettiin yhtenäiset minuudet ja painotettiin identiteettien hajoamista. 
Myös Heideggerin ajattelua on tulkittu paitsi eksistenssifilosofisen 
yksilöajattelun ja subjektivismin lähtökohtana, myös eräänlaisena epä- 
subjektivismin korostamisena. Hänenkin puheissaan ja kirjoituksissaan 
häivähteli tietty yliyksilöllisen ajattelutavan varjo, joka tuli näkyville 
esimerkiksi käsityksessä ”Olemisen” asemasta. Se näkyi myös siinä, 
miten hän katsoi ”ajattelemisen” liittyvän ihmisen koko todellisuussuh- 
teeseen: paikkoihin, seutuihin ja ehkäpä myös jostakin ”ylhäältä” annet- 
tuun poliittiseen lähetykseen. Onko siis minuuden ajasta aikaan jatku- 
valla ja individualistisella käsittämistavalla kerrassaan mitään sijaa 
näiden 1900-luvun filosofien teorioissa? 

Olen edellä todistellut, että yksilöllisyyden ja sosiaalisuuden käsitteet 
tuottavat toisensa aivan niin kuin teesi synnyttää antiteesin. Se, miten 
vastustetaan, on sen leimaamaa, mitä vastaan käydään. Toiseksi, indi- 
vidualismin ja holismin yhteen kietova avioliitto johtuu päättelyjen 
rakenteista. Siksi ei ole kummallista, miksi monien juhlittujen filosofien 
ajattelussa esiintyy sekä subjektivistisia että asubjektivistisia (eli sub- 
jektin kieltäviä) tarkoitusperiä. 

Se, miten subjektin vaatimus seuraa objektivoinnista tai yrityksistä 
luopua subjektista, tuli näkyville myös jälkistrukturalistina tunnetun 
Michel Foucault'n ajattelussa. Hänen esittämäänsä hypostasoimisen ja 
objektivoimisen kritiikkiä on usein tulkittu pelkäksi yksilöllisyyden vas- 
taiseksi yhteisöllisyyden puolustukseksi. Minän sosiaalista rakentumista 
painottaen esimerkiksi Foucault'n teoksen Les mots et les choses (1966) 
jälkimaininki ”ihminen katoaa kuin rantahiekkaan piirretty kuva”397 on 
nähty hyvästijättönä ihmiselle ja vahvistuksena yhteisöille. Foucault'n 


397 Michel Foucault teoksensa Les mots et les choses (1966) lopussa (s. 398). 

ajatuksessa ei ollut kuitenkaan kyse siitä, että jos ihmistä ei voi asettaa 
tarkastelun kohteeksi, yhteisön tai ihmisen yhteisöllisenä voisi. 

Sen sijaan hän katsoi, että tutkimuksen kohteeksi asetetun ihmisen 
tulisi kadota. Edellä mainitun (ja jo sloganiksi muodostuneen) lauseen 
sisältö ei ollut nähdäkseni se, että ihmisyksilöt lakkaisivat olemasta 
olemassa, vaan se, että ihmisen objektivoiminen tieteissä pitäisi lopettaa. 
Tässä mielessä Foucault'n kannanotto ei ollut niinkään antropologinen 
kuin tieteenfilosofinen, eikä hän pitänyt ihmiselle luonteenomaisinta olo- 
tilaa vain jonkinlaisena ”kasvottomien rakenteiden leikkauspisteenä”. 
Tämä puolestaan näkyy kannanotoissa, joita Foucault esitti sosiaalisten 
rakenteiden, kuten vankilalaitoksen ja terveydenhuollon organisaatioi- 
den, arvosteluissaan.398 Tieteenfilosofisesti arvioiden Foucault katsoi, että 
kun kerran yksilökeskeisessä ihmistutkimuksessa on päädytty kehäpää- 
telmiin, ei pitäisi kääntää asetelmaa nurin ja jatkaa käänteiseen vaihto- 
ehtoon, jonka mukaan ihminen on kohteena yhteisön jäsenenä tai lajina. 

Foucault'n esittämää subjektin käsitteen arvostelua ei siis pitäisi yksi- 
selitteisesti tulkita subjektin ja subjektivismin vastustamiseksi vaan pi- 
kemminkin yritykseksi järjestää uudelleen subjektin asema ja paikka 
filosofiassa. Tämä pyrkimys puolestaan näkyy selvästi esimerkiksi hänen 
kirjoituksessaan ”Mikä tekijä on?”, jonka hän julkaisi vastineeksi Roland 
Barthesin esseeseen ”Tekijän kuolema”.39 Kirjallisten teosten tekijäsub- 
jekteja koskeva aseman muutos on ollut Foucault'n mukaan paljastavaa, 
sillä muutosten myötä on osoittautunut, millä tavoin subjektin rooli on 
riippunut vallasta ja tietämisen tavoista. Tämä käy ilmi esimerkiksi kir- 
jallisuuden historiasta. 

Vielä keskiajalla kaunokirjallisten tekstien, kuten näytelmien ja runo- 
jen kirjoittajien henkilöllisyyttä pidettiin melko yhdentekevinä, kun taas 
tieteellisten tekstien kirjoittajat haluttiin tietää. Tämä johtui siitä, että 
totuus verifioitiin auktoriteetilla ja tekijän nimeä pidettiin takeena kir- 
joituksen luotettavuudesta. Uudelta ajalta ja valistuksesta asti tieteel- 
listen kirjoittajien henkilöllisyyttä on vähätelty, persoonan korostamista 
on pidetty subjektiivisuuden tai epätotuudellisuuden merkkinä, ja tie- 
teellinen totuus on haluttu nähdä persoonasta ja tekijäsubjektista riippu- 
mattomana osana kollektiivia tai jopa kollektiivin tuotteena. 

Sen sijaan kaunokirjallisen tekstin tekijöistä on oltu kiinnostuneita 
romantiikan ajalta asti, ja joskus on koettu lähes sietämättömänä, mikäli 


398 Ks. esim. Michel Foucault'n teoksia Naissance de la clinigue vuodelta (1963) ja Sur- 
veiller et punir (1975). Tässä suhteessa Foucault'lla oli ainakin yksi edeltäjä, kanadalais- 
syntyinen mikrososiologi Erving Goffman. 

399 Michel Foucault'n essee ”Owest-ce gwun auteur” vuodelta 1969 sisältyy muun 
muassa Daniel Defertin (ym.) toimittamaan Foucault'n kirjoitusten kokoelmaan Dits et 
ecrits I (1994). Roland Barthesin alun perin vuonna 1967 englanniksi ilmestynyt essee ”The 
Death of the Author” on julkaistu muun muassa Barthes-antologiassa Image-Music-Text 
(1977). 

tekijää ei ole saatu tietää tai joku on onnistunut julkaisemaan jotakin 
salanimellä. Persoonan ilmaiseminen on siirtynyt tieteistä kaunokirjalli- 
suuden ja taiteen reviiriin, mikä on merkinnyt tappiota filosofialle, sillä 
se on johtanut eräänlaiseen persoonan riistoon ja yksikön ensimmäisen 
persoonan filosofian kieltämiseen. 

Se, että tieteen ihanteeksi on nykyisin asetettu anonyymiys ja kollek- 
tiivisuus, on tehnyt tieteestä eräänlaisen niittosilppurin, jonne tekijän 
persoona katoaa, ja filosofisista asioista pyritään päättämään komitea- 
mietinnöillä ja toimikuntaratkaisuilla. Nietzscheläisenä tunnetun Fou- 
cault'n mielestä tämä ei ole ollut hyväksi filosofialle, ja olen myös itse sitä 
mieltä, että kyseisellä rehulla ruokittu tiede todistaa oikeaksi vanhan 
sananlaskun ”kameli on komitean suunnittelema hevonen”. Kaunokirjai- 
lijan tehtävänä pidetään nyt asioiden sanomista epäsuorasti ja tyylikei- 
noja käyttäen, kun taas filosofin ihanteeksi asetetaan se, että hän sanoo 
asiat suoraan ja ilman mitään tyyliä. On kielteistä, että nykyisessä ano- 
nyymiyttä ja tieteenharjoittajien keskinäistä vaihdettavuutta korosta- 
vassa tiedepolitiikassa akateemisten julkaisujen tärkeimmiksi persoonan 
ilmaisuiksi jäävät vain artikkelin kirjoittajien etu- ja sukunimet. 

Vaikka tiedon mielipiteidenvaraisuus onkin vähentynyt kriittisissä 
tiedelaitoksissa, tietämisen tavat ovat valtapolitisoituneet siksi, että tie- 
don subjektiivisuutta ei ole myönnetty, ja on ajauduttu objektivistiseen 
idealismiin, joka on kiistänyt tiedon liittymisen ihmisten persoonaan. 
Tämä puhdasoppinen kuva tietämisestä on pönkittänyt poliittisia valta- 
rakenteita baconilaisessa hengessä, jossa ”tieto on valtaa”, mutta myös 
niissä käytännöllisissä yhteyksissä, joissa vallan käyttö muuttuu ”tietä- 
miseksi” taloudellisen ja poliittisen hallinnon päättäessä totuudesta. 

Ajallisesti myöhemmissä seksuaalisuuden historioissaan Foucault vii- 
toittikin tietä ”takaisin” kreikkalaiseen antiikkiin, jossa ihminen ei erot- 
tanut itseään sen enempää tietämisen subjektiksi kuin objektiksikaan — 
tai introspektion tekijäksi tai sen kohteeksi. Itse asiassa Foucault'n ajatus 
”ihmisen katoamisesta” haluaa huuhtoa hiekasta esiin todellisen ihmisen: 
yksikön ensimmäisen persoonan filosofin, joka asettaa kysymyksensä mi- 
nässä. Filosofiaa minästä maailmaan suuntautuvana elämänä Foucault 
perusteli puhuessaan ”itsestä huolehtimisen tekniikoista”.400 Omat ope- 
tuksensa laiminlyöden Foucault tosin menehtyi aidsiin, mutta samalla 
hän voitti omakseen jotakin muuta. Filosofisen elämänsä kautta hän 
liittyi oppineiden rakastajien kerhoon. Myös Freudin käsitys oli, että 
minä toteutuu ehyenä silloin, kun se ylenpalttisen itsensä kanssa rakas- 
telemisen sijasta suuntautuu ulkoisiin kohteisiin. 


400 Yksikön ensimmäisen persoonan filosofiaa edustavat johtopäätökset tulivat esille 
Foucault'n filosofiassa vasta jälkistrukturalistisen kiinnostuksen laannuttua, toisin sanoen 
seksuaalisuuden historioissa. Itsestä huolehtimisen (le souci de soi) teemasta ks. seksuaali- 
suuden historioiden kolmatta osaa vuodelta 1984. 

6.2.2. Homunculus-ongelma 


Tarkastelijana ja kohteena olemisen (eli subjektiin ja objektiin jakautu- 
misen) ohella toinen (II) introspektioon liittyvä ongelmaryhmä koskee 
äärettömyyttä ja homunculusta. Kuten jo intentionaalisuutta tarkastel- 
lessani totesin, introspektio on suhde, jonka edellyttämisestä seuraa, että 
se pitäisi voida toistaa äärettömän monta kertaa. Jos mieli suuntautuu 
itseensä ja tiedostaa itsensä, siihen liittyy, että tuo suuntautumisen suh- 
de pitäisi voida ainakin periaatteessa toistaa äärettömän monta kertaa, 
jolloin itsen tiedostaminen kertoisi äärettömän olemassaolosta ihmisessä. 
Tällaista ajatuskulkua nimitetään filosofiassa ad infinitum -argumen- 
tiksi. Kuvaankin sillä nyt ääretöntä rekursiota, loputonta viittaussuhtei- 
den kehää, joka introspektiosta periaatteellisesti avautuu. Siihen liittyy 
myös ongelma, jota filosofian historiassa ja psykologiassa nimitetään 
homunculus-ongelmaksi. 

Sana ”homunculus” on latinaa, ja se tarkoittaa pientä ihmistä”. Al- 
kemistit nimittivät sillä olentoa, jonka he pyrkivät luomaan Paracelsuk- 
sen 1500-luvulla antaman esikuvan mukaan. Ongelma on, että jos pystyi- 
simme minuuttamme tavoitellessamme luomaan ihmisestä täydellisen 
kuvan mieleemme, tuloksena olisi ihminen, joka joutuisi kysymään itsel- 
tään, ”mikä minä olen?” yhä uudelleen — ja niin edelleen loppumattomiin. 
Minuuksia paljastuisi toistensa sisältä kuin hymyileviä eukkoja venä- 
läisistä puumaatuskoista. 

Käsitys minästä ei tulisi sitä kautta selvemmäksi. Jos introspektio 
edellytetään, pitäisi käsittää, mitä äärettömyys sinänsä merkitsee päätte- 
lyn kannalta. Tämä ei muodostu ongelmaksi, jos äärettömyys ajatellaan 
numeroituvaksi ja ajallisesti rakentuvaksi ketjuksi. Mutta jos intro- 
spektio ajatellaan toistettavaksi samalla ajan hetkellä, pitäisi olettaa, 
että ihmisellä voi olla samanaikaisesti ajattelussaan ääretön määrä jär- 
jestettyjä pareja. Ihmisen tajunnan rajallisuuden vuoksi tällaista johto- 
päätöstä on vaikea hyväksyä sen enempää psykologisesti kuin aivofysio- 
logisestikaan. 

Toisaalta ihmisen kykyä tarkastella itseään on usein pidetty ihmiselle 
ominaisena inhimillisenä piirteenä, joka erottaa ihmisen intentionaali- 
suutta tietokoneen vastaavista paljon rajallisemmista toiminnoista. Täl- 
löin näkemystä siitä, että ihminen voisi sisällyttää ajatteluunsa äärettö- 
män määrän intentionaalisia suhteita, on tulkittu antropologisesti ja pi- 
detty sitä osoituksena sielun ja tietoisuuden olemassaolosta. Se on siis 
nähty klassisten sieluoppien toisintona, eräänlaisena selittämättömänä 
ihmeenä, joka on synnyttänyt puheita ”äärettömyydestä ihmisessä”.401 


401 Aiheesta ks. esim Sven Krohnin analyysia teoksessa Ihminen, luonto ja logos 
vuodelta 1981 (s. 252). 

Näissä filosofioissa ihmisen tietoisuus on nähty introspektion tuotteena, 
itsestä tietoisuutena, jonka mukaisesti ihminen ”tietää tietävänsä”. Tätä 
äärettömyyteen johtavaa ajatuspolkua pitkin ihmisen tietoisuutta on 
pidetty ”henkisyytenä ihmisessä”. 

Sikäli kuin tietoisuus ei ole olento, vaan kognitiivinen toiminto, näitä 
toimintoja vastaavia sieluoppeja on pidetty turhana ihmisen olemusta 
koskevana metafysiikkana. Kielteistä näiden metafysiikoiden pois sulke- 
misessa on se, että sielun ja minän metaforat menettäisivät tällöin merki- 
tystään käsitteinä, jotka viittaavat ymmärrykselle ja kokemukselle trans- 
sendenttiin, äärettömään rekursioon tai kykyyn operoida äärettömän 
idealla ajattelussamme. Samalla 'ääretön”, josta meillä ei voi olla koke- 
mustietoa ja joka käsitteenä muodostaa transsendentalian02, pitäisi eris- 
tää vain matemaattiseen tai loogiseen keskustelupuitteeseen, eikä asian 
merkitystä voitaisi tarkastella siltä kannalta, mitä äärettömyys merkitsee 
ihmisen olemuksessa tai maailmasuhteen osana. 

Toisen esimerkin pelkästään matematiikkaan rajautuvan tarkastelu- 
tavan ahtaudesta tarjoaa kritiikki, jota Emmanuel Levinasin näkemykset 
'äärettömyydestä etiikan perustana” ovat saaneet matemaatikoilta.403 
Tämä pelkästään immanentilta tasolta esitetty arvostelu on osoittanut, 
kuinka äärettömän käsitteeltä on pyritty kiistämään se merkitys, joka 
viittaa rajauksille antautumattomaan' kokemuksessa, ymmärryksessä ja 
ihmisten välisissä suhteissa. Kyse on ollut keskustelutasojen sekoittami- 
sesta, jossa matemaattista äärettömän käsitettä on alettu pitää vertailu- 
kelpoisena suhteessa transsendentaalifilosofioille ominaiseen käsitykseen 
äärettömästä, ja sitten on kielletty käsitteen metaforallinen käyttö. Kun 
'ääretön? on ymmärretty pelkäksi matematiikan termiksi, se on menettä- 
nyt merkitystään käsitteenä, jota vastaavasta asiaintilasta emme voi 
muodostaa mielikuvaa ja joka viittaa aistikyvyllemme transsendenttiin. 

Aivan riippumatta siitä, kuinka perusteltua on ajatella, että ihmiseen 
sisältyy äärettömyys, kyseistä ajattelutapaa voidaan arvioida niiden käy- 
tännöllisten vaikutusten valossa, joita äärettömyysmetafysiikan kieltämi- 


402 Transsendentalia on käsite, jota vastaavasta asiasta ei voi olla kokemustietoa. 

403 Viittaan Edmund Husserliin, joka muiden muassa kieltäytyi hyväksymästä Emma- 
nuel Levinasin käsityksiä '”äärettömästä?. Toisena esimerkkinä voin mainita Alan Sokalin 
ja Jean Bricmontin teoksessaan Fashionable Nonsense (1998) esittämän arvostelun, jonka 
mukaan Jacgues Lacanin, Julia Kristevan (s. 1941), Paul Virilion (s. 1932) ja Jean Baud- 
rillardin (1929—2007) kaltaiset filosofit ovat soveltaneet matematiikan ja luonnontieteiden 
käsitteitä väärin” omassa esseistiikassaan. Sokalin ja Bricmontin kaltaisille kriitikoille 
voin todeta heidän itsensä ymmärtäneen kyseiset käsitteet disipliinimäisesti. He eivät ole 
suostuneet myöntämään, että luonnontieteiden, matematiikan ja logiikan käsitteet ovat 
joka tapauksessa myös metaforia, onpa kyseessä sitten 'valon nopeus”, 'äärettömyys' tai 
*'mahdollinen maailma”. Tieteenfilosofisesti katsoen näillä metaforilla on symbolista mer- 
kitystä todellisuuden tarkastelussa käytettävien teorioiden osina. Vain äärimmäisen naii- 
veista lähtökohdista voitaisiin väittää, etteivät esimerkiksi fysiikan metaforat ja mallit 
heijastelisi ihmisen seksuaalisuutta ja sen mukaista suhtautumista luontoon. 

sestä on seurannut. Kun äärettömyys ja sitä vastaava transsendenttius on 
kitketty pois ihmiskäsityksistä ja toiseuden ymmärtämisestä, ihmistutki- 
mus on kääntynyt pelkäksi kielifilosofiaksi tai immanentin materialismin 
ja naturalismin mukaiseksi sosiaalitieteeksi. Tuloksena on ollut erilaisuu- 
den likvidointia, tiedepoliittista yksipuolisuutta, universalistista ja totali- 
taristista antropologiaa sekä keskustelua tukahduttavaa myöntymisen 
filosofiaa. Seurauksena on ollut myös todistettavuuden ja kiistattomuu- 
den vaatimuksia asioissa, joista varmaa tietoa ei voida saada. 

Äärettömyyden idealla olisi nähdäkseni tärkeä merkitys ihmiskäsityk- 
sille, sillä se estäisi kutistamasta ihmisyyttä immanentteihin ja erilaisille 
merkityksille avautumattomien ajattelutapojen ehtoihin. Äärettömyyden 
edellyttäminen ratkaisee tavallaan myös homunculus-ongelman. Äärettö- 
myyden olemuksen hyväksyessään ihminen hyväksyy lisäksi myös sen, 
ettei ihmisyyden ydin ole tavoitettavissa introspektion avulla sen enem- 
pää kuin absoluuttinen äärettömyys sinänsä. 


6.2.3. Circulus vitiosus 


Introspektion kolmas (III) ongelma on yleinen kehäpäätelmä, joka syntyy, 
kun ihmistutkimuksessa rajoitutaan tutkimaan mielen sisäistä intentio- 
naalisuutta. Juuttuminen kehäpäätelmiin kertoo yleensä tieteen sisään- 
päin lämpiävyydestä. Kysymys ei ole tällöin hermeneuttisessa kehässä 
tapahtuvasta ymmärtämisestä, joka avautuisi ja laajenisi spiraalin tavoin 
tarkistaessamme esiymmärryksiämme dialogissa maailman kanssa. Täl- 
lainen kehä ei ole suljettu, vaan se ajatellaan avoimeksi ja ajallisesti jat- 
kuvaksi prosessiksi. 

Sen sijaan introspektiiviseen tutkimukseen liittyvässä kehäpäätel- 
mässä ei ole kyse vain jonkin asian teoreettiseen esittämiseen liittyvästä 
vaikeudesta (circulum in demonstrando), joka kohdattiin jo Meadin minä- 
konseptiossa. Sen sijaan introspektiossa on kysymys periaatteellisesti rat- 
kaisemattomasta noidankehästä (circulus vitiosus), joka liittyy päätte- 
lyyn ja todellisuuden tarkasteluun itseensä. 

Nykyajan filosofiassa näillä ongelmilla on useita esiintymiä. Filoso- 
fisen tutkimuksen rajoittaminen mielen filosofian sisäisiin kysymyksiin 
on merkinnyt, että ihmisen ajattelua on voitu jäljitellä ja mallintaa 
tekoälyn keinoin ja että ajattelun ja koneälyn välille on voitu luoda ana- 
logioita. Samalla näiden suhteiden käsitteellistä arviointia ja silloitta- 
mista varten on syntynyt kokonaan uusi tieteenala, kognitiotiede. Kun 
ihmisen ajattelua on mallinnettu tekoälyn keinoin, vaikutusyhteys filo- 
sofian ja kognitiotieteen välillä ei ole ollut vain filosofiaa hyödyntävä tai 
muutoin yksisuuntainen. Tapa asettaa ajattelu tutkittavaksi on muo- 
vannut tällöin ihmisten käsityksiä omasta ajattelustaan ja synnyttänyt 
tietynlaisen filosofiakäsityksen. Kognitiotieteellisen paradigman ja teko- 

älyanalogioiden tuloksena inhimillinen ajattelu on nähty edellä kuvatun 
kaltaisena suljettuna järjestelmänä, jossa ihminen on redusoitu pois 
maailmastaan, yhteisöstään ja ympäristöstään ja idealisoitu objektiksi. 
Samalla on vahvistettu introspektiivisen ihmistutkimuksen asemaa, 
jonka mukaan ajattelusta on tehty mielen sisäistä kalkylointia, kyber- 
neettisen, itseriittoisen ja itseohjautuvan periaatteen mukaista toimintaa. 

Tällaisen vieraantuneisuuden ohella eräs ihmistutkimukselle aiheu- 
tunut ongelma on, ettei kyseisiin asettamuksiin liittyviä peruskysymyksiä 
ole yleensä tiedostettu eikä käsitelty tekoälyntutkimuksen ja kognitio- 
tieteen sisällä. Nähdäkseni tekoälyntutkimuksen ja kognitiotieteen voi- 
makas esiinnousu filosofian ja psykologian piirissä perustuu siihen, että 
ne ovat pystyneet tukeutumaan positivistisen tieteenfilosofian perintei- 
siin kysymyksenasetteluihin. Virtuaalitodellisuudet ja kybernautinkypä- 
rät toistavat pääpiirteittäin samaa ihmiskuvaa, tiedekäsitystä ja tutki- 
musotetta, jotka muodostivat behavioristisen ihmistutkimuksen välineelli- 
sen taustan. Sen ominaispiirteitä olivat laboratoriokeskeisyys, ihmisen 
eristäminen luonnollisen ympäristön aistivaikutelmista ja kiinnittäminen 
mittalaitteisiin — siis juuri ne tutkimusotteet, joita myös George H. Mead 
sovelsi ja myöhemmin vastusti. 


6.3. MINÄSTÄ MAAILMAAN 


Edellä käsiteltyjen pulmien lisäksi kaiken yllä leijailee kysymys siitä, 
onko ihmisen tutkiminen sinänsä mahdollista tai onko siinä ylipäänsä 
järkeä — käsitetäänpä ihminen sitten yksilöksi, sosiaaliseksi olennoksi tai 
kulttuurisesti olemassa olevaksi ihmisyydeksi. Millä tavoin tieteellinen 
tieto valaisee ihmisten elämänongelmia tai auttaa niiden ratkaisemisessa 
filosofiaa tai elämänviisautta paremmin? Sisältyypä siis tutkimuksellisiin 
ajatuskulkuihin kehäpäätelmiä, paradokseja tai äärettömyyden ongelmia 
miten paljon tahansa, voidaan joka tapauksessa toistaa kysymys siitä, 
antautuuko ihminen lainkaan tieteelliselle tutkimiselle, vai olisiko parem- 
pi puhua eri ihmiskäsityksistä, antropologioista ja filosofioista ja pitäytyä 
arvioimaan niitä. 

Eksistenssifilosofian piirissä tämä kysymys ei koske sitä, onko ihmistä 
olemassa, sillä ihmisyksilöiden olemassaoloa voidaan pitää kokemukselli- 
sesti annettuna. Sen sijaan epäilyksiin antaa aiheen se, voidaanko tutki- 
muksessa tavoittaa tieteellisen yleistämisen tarpeisiin soveltuvaa ihmi- 
syyttä. Ihmisten väliset erot ovat usein suuremmat kuin yhtäläisyydet. 
Voidaanko tai onko tarpeen yrittää löytää mitään ihmisen tai ihmisyyden 
yleistä hahmoa? 

Alkuperäisessä muodossaan esitettynä Edmund Husserlin fenomeno- 
loginen metodi oli kuin tehty tällaista olemusten jäljittämistä varten. Sen 
menetelmällisenä lähtökohtana oli epookki (kreikan kielen sanasta 

epokhe), joka tarkoittaa 'eliminoimista' ja 'sulkeistamista”. Fenomeno- 
logisen epookin mukaisesti havainnoista poistetaan tutkijan ennakkokäsi- 
tykset, tutkimusperinteiden vaikutus, tieteelliset hypoteesit ja käytän- 
nölliset intressit, ja kohde redusoidaan eli palautetaan siihen, mitä se 
itsessään on. Näin edeten on tarkoitus päästä kohteen puhtaaseen katse- 
lemiseen (die reine Schau).404 Epookki siis ensisijaisesti poistaa tutki- 
muksesta sen, mitä käyttöä saatavalla tiedolla voisi olla mutta säilyttää 
kohteen alkuperäisessä yhteydessään. Samalla se pyrkii luomaan käsit- 
teellistä tietoa käytäntöihin ja tarkoituksiin suuntautuneesta elämästä. 

Tällöin fenomenologia on luonnehdittavissa lähes yksinomaan päätel- 
mänomaiseksi toimitukseksi ja teoreettiseksi asenteeksi, jolloin tutkimus- 
kin tulee helposti määriteltyä sen kautta, mitä se ei ole. Samalla ei myös- 
kään vastata siihen, jääkö yksinomaan poistamalla ihmisestä jäljelle 
kaikkein olennaisin, ihmisen olemukselle ominainen. Voidaan kysyä, 
eivätkö ihmisyydelle ole yhtä tärkeitä ihmisen yksilölliset piirteet, joiden 
kautta ihminen erottuu persoonaksi. 

Varsinaiseen olemukseen Husserl ajatteli päästävän fenomenologisen 
kuvauksen kautta, jota varten hän kehitteli eideettisen reduktion mene- 
telmän (kreikan kielen sanasta eidos = idea). Sen lähtökohtana on koh- 
teen muuntelu ja kuvittelu mahdollisimman monissa yhteyksissä, jolloin 
tajuntamme ikään kuin uudelleen rakentaa tutkimuksen kohteen feno- 
menologisessa konstruktiossa. Tuloksena olevilla eidoksilla tarkoitetaan 
tässä yhteydessä samaa kuin Platon tarkoitti olioiden 'muodolla' ja Kant 
”noumenonilla”. 

Tällainen tutkimus tulee helposti lähelle subjektiivista idealismia, 
jonka mukaan oliot eivät määrää tajuntaamme vaan tajuntamme olioita. 
Millaiseen asemaan asettuisi silloin ihmisen yleistä hahmoa tavoitteleva 
tutkimus? Tämä toteamus voidaan tosin osoittaa aiheettomaksi huo- 
mauttamalla, ettei fenomenologiassa lainkaan tutkita olioita vaan ole- 
muksia ja merkityksiä. Olemassaoloa koskevaa kysymystä ei siis sen 
enempää kiistetä kuin myönnetä, vaan se ikään kuin siirretään syrjään 
siksi aikaa, kunnes tutkija saa varman otteen kohteesta. Havainnon 
perustana eivät tällöin ole sen enempää empiiriset tosiasiat kuin feno- 
menalismikaan, joka kiistää niiden olemassaolon. 

Myös fenomenologisen ratkaisun kautta nousivat esiin kysymykset 
inhimillisen tajunnan asemasta ihmisen tutkimisessa sekä itsen havain- 
noimista yleisesti koskevat pulmat. Historiallisesti katsoen ne artikuloi- 
tuivat sen kehityksen kautta, jonka mukaisesti Husserl päätyi mene- 
telmällisissä askeleissaan edellä selitettyyn transsendentaaliseen ja abso- 
luuttiseen fenomenologiaan. Mikäli otetaan huomioon se kritiikki, jonka 
ihmisen asettaminen kohteeksi on saanut osakseen, tulee tila eksistenssi- 
filosofiselle kysymysten asettamiselle itsestä maailmaan päin. Tällainen 


404 Edmund Husserl Ideen-teoksessaan; Husserliana, osa 3. 

suhde voi olla vain omakohtaisesti koettu, ja ihmisen tutkimiselle se mer- 
kitsee vaatimusta sekä itsessä että toisissa ihmisissä olevan ainutlaatui- 
suuden ja historiallisuuden jatkuvasta huomioon ottamisesta. 


6.3.1. Kohti ihmisen olemusta 


Perusteltuja ovat nähdäkseni molemmat näkökannat: toisaalta sosiaali- 
suutta painottava yhteisöllisyyden myöntäminen ja toisaalta yksilöä ko- 
rostava individualismi. Holismiksi eli kokonaisvaltaisuudeksi ei olekaan 
syytä kutsua ajattelutapaa, joka tukeutuu ainoastaan sosiaalisuuteen tai 
individualismiin vaan joka kokonaisvaltaisuuden perusidean mukaisesti 
huomioi ihmisen erilaiset olemuspuolet. Ne ovat kehollinen, tajunnallinen 
ja situationaalinen. Kehollinen ja tajunnallinen ovat yksilöllisiä, ja situ- 
ationaalinen puolestaan liittyy sosiaalisuuden alaan. Nämä eri eksis- 
tenssitasot yhdessä huomioon ottamalla voidaan päästä kohti ihmisyyttä, 
toisin sanoen ihmisen olemusta. 

Tällä tavoin sanoessani ei pyri olemaan erityisen ”demokraattinen”, 
kaiken kattava tai tasapuolinen saati mikään kohtuullisuutta korostava 
keskitien kulkija. Kyseiseen johtopäätökseen olen tullut vain siksi, että 
nämä ihmisen eri olemuspuolet piirtyvät esiin väistämättä, mikäli ih- 
mistä ylipäänsä tutkitaan tieteissä. 

Ihmisen eri olemuspuolien huomioon ottamisen vaatimus näkyy myös 
fenomenologisen filosofiaperinteen sisällä. Husserlin alkuperäisellä idea- 
listisella lähestymistavalla oli siinä paikkansa aivan niin kuin Heidegge- 
rin myöhemmällä olemisen kokonaisuutta korostavalla ”arkirealismil- 
lakin”. Heideggerin ajattelussa individualismia edusti keskittyminen 
ihmisen omaan olemassaoloon ja ”sosiaalisuutta” puolestaan ihmisen nä- 
keminen yhteisöjensä tai ympäristöjensä osana. Fenomenologisen tie- 
teenfilosofian näkökulmasta tärkeää on sekä subjektiivisten maailman- 
katsomusten että yleisten ihmiskäsitysten tuntemus, ja käsittelenkin 
kysymystä tarkemmin seuraavassa pääluvussa, jossa tukeudun muun 
muassa Lauri Rauhalan teoriaan ihmisen kolmesta eksistenssitasosta. 

Filosofisen ajattelun palauttamiseksi psykologiaan sekä tutkimus- 
etiikan ja yhteiskunnallisen eettisyyden turvaamiseksi tieteen olisi tär- 
keää tunnustaa kaikki tajunnan tasolla vallitsevat minuuden puolet. 
Hunanrnistista psykologiaa voidaan luoda vain minuuden koko rakenteen 
tuntemisen varaan. Kyse on perimmältään ihmiskuvan muutoksesta, 
astumisesta mekanistisen, välineellisen ja objektivoivan ihmistutkimuk- 
sen piiristä ”takaisin” henkilökohtaiset kokemukset tunnustavan ihmis- 
käsityksen maailmaan. Niin idin, egon kuin superegonkin jonkin osa- 
tekijän tai alitajuisen aineksen pois sulkeminen minuuden konstellaati- 
osta olisi yhtä väkinäistä kuin reaalisen, imaginaarisen tai symbolisen 
aineksen jättäminen pois ihmisen minuuden rakenteesta. Kuten jo edellä 

todistelin, ihmisen tutkiminen kohteena tuottaa sekä yksilöllisen että 
sosiaalisen puolen aivan niin kuin Meadin käsitteet 1 ja me syntyivät 
tarkastelujen kehämäisyydestä johtuvina välttämättömyyksinä. 

Tärkeää on huomata, että huolellisestikaan perusteltu ihmiskäsitys ei 
voi koskaan olla täydellinen, vaan yksittäisten ihmisten tavoin myös se on 
jatkuvassa muodostumisen, varsinaistumisen tai hegeliläisittäin ilmais- 
tuna ”tulemisen” (das Werden) tilassa. Tällöin käsite ?ihminen' on sielun, 
maailman ja äärettömän käsitteiden tavoin transsendentalia eli puhtaan 
järjen käsite, jolla ei ole vastinetta kokemuksessa. 

Näillä käsitteillä on kuitenkin merkitystä siksi, että ne ohjaavat 
tavoittelemaan ykseyttä aistitiedon alueella. Sellaisina ne luovat edelly- 
tyksiä holistisen eli ehjän ja yhtenäisen maailmankuvan muodostami- 
seen, jolloin ”holismilla? viitataan ihmisen sisäisten kokemusten järjestyk- 
seen — ei mihinkään yliyksilölliseen, arvouniversalistiseen tai totalitaris- 
tiseen poliittiseen järjestelmään tai kaiken kattavaan tieteelliseen meto- 
diin. Samalla tällainen filosofia asettuu jo lähtökohdissaan kauaksi objek- 
tiivisuutta tavoittelevista ajatussuunnista. 


6.3.2. Subjektiuden kriisin ylittäminen 


Aloitin tämän luvun kirjoittamalla ”subjektiuden kriisistä”, jolla viittaisin 
minuuden tapaan haljeta vähintäänkin kahtia tieteellisissä tarkasteluis- 
sa. Meadin vertaaminen fenomenologiaan, psykoanalyysiin, postmoder- 
nismiin ja jälkistrukturalismiin sekä Buberin, Derridan, Lacanin, Levina- 
sin ja Zizekin viisauteen on valottanut, että kahtiajaot johtuvat ihmisen 
objektivoimisesta tieteissä. Tällä analyysillani olen vahvistanut väitettäni 
ensimmäisen persoonan filosofian ja itsestä maailmaan suuntautuvan toi- 
minnallisen sosiaalipsykologian oikeutuksesta. 

Entä mitä edellä sanottu merkitsee tieteenfilosofialle ja sosiaalipsy- 
kologialle? Millä tavoin toiminnallinen sosiaalipsykologia ja itsestä maail- 
maan suuntautuva ajattelu voivat auttaa selvittämään tai ratkaisemaan 
subjektiuden kriisiä? Millaista näkökantaa edustan suhteessa individua- 
lismiin ja kollektivismiin? 

Kannatan käsitystä, jonka mukaan ihmisellä on transsendentaalinen 
ja a priori olemassa oleva minuus, mutta pidän perusteettomana tuon mi- 
nuuden introspektiivistä ja itsereflektiivistä tavoittelua. Sen sijaan edus- 
tan asennetta, jossa tunnustetaan minuuksien yksilöllinen olemassaolo 
mutta samalla myös projisoidutaan itsestä maailmaan aktiivisesti. Tämä 
merkitsee, etten nojaudu pelkkään yksilöpsykologiaan, joka näkee ih- 
misten elämänkysymykset vain ”tajunnan sisäisinä” ongelmina, mutta en 
myöskään tukeudu sosiaalisten konstruktionistien käsitykseen, joka pitää 
yhteiskunnallisia rakenteita olemassa olevina tai keskittyy analysoimaan 
ainoastaan ihmisten suhteita ja diskursseja. Sen sijaan myönnän yksilöi- 

den olemassaolon ja heidän relationaaliset viittaussuhteensa toiseuteen ja 
todellisuuteen pyrkien luomaan sosiaalipsykologiaa sekä individualistisen 
että relationaalisen lähestymistavan varaan. Tällä orientaatiolla on luon- 
nollisesti myös subjektiuden kriisiä koskevia seurauksia. 


6.3.2.1. Tunneteoreettisen individualismin yksipuolisuus 


Perinteisesti subjektiuden kriisi katsottiin ohitetuksi niin sanotun kie- 
lellisen kumouksen yhteydessä, toisin sanoen luovuttaessa pitämästä 
sosiaalisia konstruktioita olemassa olevina ja kääntämällä katseet onto- 
logisten seikkojen sijasta kielipeleihin ja diskursseihin postwittgensteini- 
laisen uuspragmatismin antaman esikuvan mukaisesti. Tällaista asennoi- 
tumista ovat edustaneet diskurssi- eli keskusteluanalyytikot, jotka ovat 
nähneet sosiaaliset konstruktiot lähinnä kielellisinä. Tämän lähestymis- 
tavan varjopuolena on ollut se, että todellisuus on ylipragmatisoitu, ja 
kokemukset on yritetty redusoida vain kieleen. Esimerkiksi Emmanuel 
Levinas (1974) on todennut, etteivät ihmisten tärkeimmät kokemukset ole 
lainkaan kielellistettävissä, eli ne kuuluvat ei- tai esipredikatiivisen 
kokemisen (psykologiassa ei- tai esiattribuoituvien) kokemusten alueelle. 

Itse asiassa tärkeimmät kokemukset ovat juuri sellaisia. Jos vaikkapa 
tulet laittaneeksi kätesi kuumalle lieden levylle, osaat varmasti vetäistä 
sen pois ilman asian käsitteellistämistä. Et siis tarvitse sanoja: ”Onpa 
kuuma hellan levy, joten taidanpa vetää käteni pois, ennen kuin tulee 
kolmannen asteen palovamma.” Monet meistä muistavat lapsuudestaan, 
miten saatoimme talviseen aikaan ihan vain uteliaisuuttamme nuolaista 
jotakin kylmää metalliesinettä, johon kokeilunhaluinen kieliparkamme 
jäätyi tietysti kiinni. Ja voi sitä tuskaa, joka sen irti repäisystä seurasi! 
Tällöinkään ei tarvittu käsitettä '/kipw, vaan kokemuksen merkitys val- 
keni ilman vastaavaa käsitettä, esipredikatiivisesti. Samaa asiaa voidaan 
havainnollistaa myös jollain erityisen myönteisenä pidetyllä kokemuk- 
sella, olkoonpa se vaikka orgasmi: myöskään seksuaalisen kanssakäymi- 
sen hetkellä emme kaiketi pysähdy järkeilemään, että 'ahaa, nyt multa 
tulee, onpa hyvä orgasmi... Seksuaalisen kanssakäymisen yhteydessä 
ihmiset eivät yleensäkään ojattele tai tiedä kokevansa kokemuksia, vaan 
oikeat sanat ovat ”älä puhu”, ja vastaavanlaisia elämyksiä tarjoavat useat 
muutkin voimakkaat kokemukset. Tunteet, joita luonnehtivat esimerkiksi 
kuumuus, kylmyys, kipu, nautinto, tyydytys tai ruokahalu, ovat merki- 
tyksellisiä jo pelkän esipredikatiivisen, eli kieltä edeltävän, kokemuksen 
perusteella. 

Tässä mielessä ei ole ihme, että yksilönkokemusten ja individualismin 
puolesta on viime vuosina puhuttu varsinkin filosofisten tunneteorioiden 
piirissä, jossa myös yksilöiden kokemusmaailman muunnelmat on jou- 
duttu myöntämään. Tunteiden yksilöllisyyttä, esikielellisyyttä tai täydel- 

listä kielestä riippumattomuutta kannattavia tutkijoita on kuitenkin syy- 
telty solipsismin tukemisesta, kokonaisvaltaisen metodologian kiistämi- 
sestä ja yksityiskielen pitämisestä mahdollisena — siis luonnontieteellis- 
ten yleispätevyysihanteiden vastaisuudesta. Tämä on ollut kuitenkin ly- 
hytnäköistä, sillä aistikokemustemme, elämystemme ja tuntemustemme 
tunnustaminen yksilöllisiksi on vain ihmisen situaatiota eli elämän- 
tilannetta leimaavan perusasetelman myöntämistä, aivan kuten olen 
todennut teokseni Filosofiset viuhahukset (2007) artikkeleissa ”Tunnetko 
tunneteoriaa” ja ”Sinä ja minä liikennevaloissa”. 

Mutta myös tunneteoreetikoiden tieteellinen asennoituminen on ollut 
lähtökohdiltaan ideologista. Jo järjen ja tunteiden vastakohta-asetelma si- 
nänsä on oirehtinut siitä kahtiajaosta, jota tunneteoreetikot ovat epä- 
suorasti toistaneet ja jota jälkistrukturalistit ovat nimittäneet binääri- 
oppositioilla operoimiseksi. En siis halua epäkontekstualisoida tunteita 
tai pitää niitä yksilöiden sisäisinä tuntemuksina, jotka noudattaisivat 
vain neurotieteellisiä lakeja. Toisaalta en myöskään ajattele, että ihmiset 
olisivat yläpuolellaan toimivien rakenteiden voimattomia uhreja tai rea- 
goijia. Sen sijaan katson, että ihmiset ovat yksilöitä, jotka toimivat vuoro- 
vaikutuksessa toistensa kanssa ja herättävät toisissaan ajatuksia ja tun- 
temuksia. Tällöin myös subjektiviteetti on luonnehdittavissa yhdeltä ole- 
muspuoleltaan sosiaaliseksi suhteeksi mutta ei pelkästään sosiaalisten 
rakenteiden aikaansaamaksi vaikutukseksi. 

Samaa individualistis-liberaalia johtopäätöstä puoltavat myös loogis- 
analyyttisen kielifilosofian tulokset. Esimerkiksi Jaakko Hintikan ja hä- 
nen työryhmänsä (1988) mukaan emme voi konstruoida yleispätevää 
kielioppia ”persoonallisia propositionaalisia kielen ilmaisuja” sisältäville 
väitteille, jotka kuvaavat esimerkiksi jonkun yksilön tietämistä, usko- 
mista tai tahtomista (vrt. edellä sanottuun ”tahtomisen tahtomisesta”). 
Tämä ei merkitse, että kielioppi olisi lausumatonta tai tavoittamatonta, 
mutta se on kylläkin tyhjentymätöntä, mikä puolestaan tukee subjektivis- 
tista ja relativistista tieteenfilosofiaa. On esimerkiksi mahdollista tutkia, 
miten kukin kieliyhteisön jäsen konstruoi kielensä, ja voidaan hyvin sel- 
vittää, kuinka ihmiset käyttävät kieltä vaikkapa sanomalehtikirjoituk- 
sissa, mutta tyhjentävästi ei voida vastata siihen, mitä kukin ihminen 
loppujen lopuksi ilmaisuillaan tarkoittaa, eikä merkitysten runsautta 
voida siten rajoittaa mihinkään ennalta määrättyyn kategoriaan. 

Kun semanttinen universalismi on kielifilosofien toimesta todettu saa- 
vuttamattomaksi, tämä päätelmä vahvistaa eksistenssifilosofista elämän- 
asennetta, jonka mukaisesti ihminen on ollessaan yksilöllisimmillään 
myös ”sisäisimmillään ja syvimmillään”, käyttääkseni Kierkegaardin 
kieltä. Olennaista on, että ihmiselämän tärkeimmät kokemukset ovat vai- 
keasti, jos ollenkaan, sanallistettavissa. Tämä pitää yhtä sen kanssa, että 
yleispätevää tietoa voidaan saavuttaa melko pienistä ja vähäpätöisistä 
asioista, mutta muutoin pitää paikkaansa Nietzschen teoksessaan Epä- 

jumalten hämärä esittämä ajatus, ettei mikään sellainen, mikä pitää to- 
distaa, ole suuriarvoista. Ehkä jonkin verran kohtalokasta tässä johto- 
päätöksessä on se, että tietoon tai tietämiseen perustuvaa asennetta 
tullaan pitäneeksi yksioikoisesti infantiilina tai pinnallisena maailma- 
suhteena. 


6.3.2.2. Diskurssianalyysin normatiiviset sidokset 


Subjektiuden kriisin ”kielelliseen kumoukseen” ja yhteiskuntatieteellisiin 
keskustelunanalyyseihin liittyvä ongelma on sisältynyt siihen, että vaik- 
ka kyseinen lähestymistapa onkin onnistunut hylkäämään varhaisem- 
paan sosiaaliseen konstruktionismiin liittyvän oletuksen sosiaalisen toi- 
mintatason ontologisesta olemassaolostay, myöhemmät keskusteluana- 
lyytikot eivät ole ottaneet riittävästi kantaa yksilöiden olemassaolon puo- 
lesta, vaan he ovat pitäytyneet analysoimaan puheita, argumentaatiota ja 
kieltä. Esimerkin tarjoaa Chris Weedon, joka teoksellaan Feminist Prac- 
tice and Poststructuralist Theory (1987) halusi nähdä sukupuolenkin riip- 
puvaisena ensisijaisesti sukupuoli-identiteetistä. Sukupuoli-identiteetin 
hän yritti edelleenredusoida diskursseihin, sosiaalisiin suhteisiin ja kie- 
lenkäyttötilanteisiin. Tällä tavoin sukupuoli tematisoitiin mielikuviksi 
sukupuolesta, ja ne taas pyrittiin johtelemaan sosiaalisista suhteista, 
vaikka sukupuoli on epäilyksettä ontologisesti olemassa oleva biologinen 
ominaisuus. Niinpä sukupuolen biologisen ja kaksiarvoisen olemassaolon 
myöntämistä ei voitaisi arvostella ainakaan ”mielivaltaiseksi liberalis- 
miksi”, kuten monet postmodernistit ja myöhemmät gueer-teoreetikot 
ovat tehneet. Palaankin asiaan seuraavassa pääluvussa. 

Itse asiassa subjektiviteetin johtelemista sosiaalisista rakenteista (tai 
minuuden palauttamisyrityksiä niihin) voitaisiin sanoa totalitarismiksi, 
sillä mitäpä muuta ihmisten altistuminen diskursseille on, kuin minuu- 
den objektivointia ja ympäristön asenteiden omaksumista. Asiaan liittyvä 
normeille alistuminen ei riipu tällöin siitä, pidetäänkö sosiaalisia raken- 
teita olemassa olevina vai ainoastaan kielellisinä, sillä diskurssi on aina 
myös symbolinen rekisteri, joka riippuu vallitsevasta normatiivista tai 
paradigmasta ja niihin sisältyvistä valtasuhteista. Kuitenkaan esimer- 
kiksi homoseksuaalien identiteettiä ei ole todellisuudessa voitu johdella 
diskursseista eikä redusoida niihin, sillä homoseksuaalisuus ei ominai- 
suutena johdu diskurssista. Mikäli niin olisi, homoseksuaalisuus voitai- 
siin lopettaa lopettamalla homoseksuaalinen diskurssi ”homopropagan- 
dana” tai estämällä ilmiön sosiaalinen esiintymismuoto, homoseksuaali- 
nen käyttäytyminen. Homoseksuaalisuus sinänsä ei ole kuitenkaan pois- 
tunut eikä vähentynyt edes vahvimman yhteiskunnallisen painostuksen 
tai ”heteropropagandan” tuloksena, joten yksilöiden poikkeavan toimin- 

nan taustalla täytyy vaikuttaa jokin olemassa oleva, esimerkiksi biologi- 
nen tai kehollinen, ominaisuus. 


6.3.2.3. Toimijuuden näkökulma 


Sosiaalisen konstruktionismin perinne voidaan jakaa ontologiseen ja dis- 
kursiiviseen. Meadiläinen symbolinen interaktionismi on ollut Meadin 
omien lähtökohtien puolesta lähempänä ontologista konstruktionismia, 
jonka mukaan ”yleistynyt toinen” ymmärretään olemassa olevaksi ja 
metafyysiseksi rakenteeksi. Sen sijaan kielellistä kumousta ja Michel 
Foucault'n edustamaa jälkistrukturalismia seurannut konstruktionismi ei 
enää pitänyt keskeisenä rakenteiden olemassaoloa. Varhaisimmat merkit 
tästä käänteestä näkyivät Harvey Sacksin (1935—1975) pyrkimyksissä 
kartoittaa ihmisten arkitodellisuutta keskustelunanalyyseillä, joiden 
kautta hän halusi selvittää, miten ihmiset tuottavat sosiaalista järjes- 
tystä vuorovaikutuksessa toimimalla. Jo 1960- ja 1970-luvuilla Kalifor- 
nian yliopistoissa pitämissään luennoissa Sacks painotti Harold Garfinke- 
liltä omaksumiaan etnometodologisia vaikutteita seuraillen, että usko- 
vatpa ihmiset sosiaalisen todellisuuden olemassaoloon tai eivät, he joka 
tapauksessa pyrkivät tuottamaan ja säilyttämään jaettua ymmärrystä 
todellisuudesta. Michael Billigin (1987) sekä Jonathan Potterin ja Mar- 
garet Wetherellin (1987) myöhemmin edustama diskursiivinen sosiaali- 
psykologia vastusti niin ikään essentialismia, ontologisia oletuksia ja 
realismin tavoittelua, ja samaa on painottanut Kenneth J. Gergen (2009) 
”relationaalisessa sosiaalipsykologiassaan”: pyrkiessään tekemään sosi- 
aalisesta konstruktionismista ”anti-essentialistista”, ”anti-ontologista” ja 
”anti-realistista” sekä halutessaan kiinnittää huomiota yliyksilöllisten 
rakenteiden ja vuorovaikutuksen osapuolten sijasta ihmisten suhteisiin. 

Siirtyminen arkielämän kielellisen konstruoitumisen tutkimiseen ei 
ole kuitenkaan ollut ongelmatonta. Sosiaalipsykologia on tiede, joka lepää 
edelleen yleistynyttä toista koskevan ontologis-metafyysisen hypoteesin 
varassa, vaikka 1980-luvun kielellisen kumouksen jälkeisenä aikana se 
onkin haluttu muuntaa ihmisten suhteita korostavaan relationaaliseen 
muotoon. Kyseessä on koko tieteenalan keskeinen presuppositio, perus- 
aksiooma ja primus motor, joka helposti saa koko tieteenalan näyttämään 
teologialta. Keskeistä onkin, miten se pitäisi ymmärtää. 

Nykyaikaisinta ja myös politiikan tutkimukseen soveltuvaa lähesty- 
mistapaa edustavat toimijuutta tai ”moraalista toimijuutta” (moral! agen- 
cy) korostaneet sosiaalipsykologit, joista esimerkin tarjoaa Gil Richard 
Musolf teoksellaan Structure and Agency in Everyday Life (2003). Inter- 
aktionistisessa ja relationaalisessa näkemyksessään ihmisestä, joka 
toimii yhtäältä rakenteiden ja toisaalta oman identiteettinsä välimaas- 
tossa, Musolf on tukeutunut etenkin William Jamesin näkemykseen 

minuuden sosialisaatiosta, George H. Meadin käsitykseen sosiaalisista 
objekteista sekä Erving Goffmanin teoriaan rooleista ja instituutioista. 
Filosofisesti katsoen ongelmallista on kuitenkin se, että vaikka enää ei 
olekaan korostettu rakenteiden olemassaoloa, ei ole täysin tunnustettu 
myöskään yksilöiden olemassaolon merkitystä, ja sikäli kyseinen lähes- 
tymistapa on jäänyt yksipuoliseksi. Vastaukseksi tarjoan dialogiseen filo- 
sofiaan perustuvaa relationaalisuuden tulkintaa, jossa myönnetään ihmi- 
sen monikerroksisuus ja eksistenssitasot yhtä hyvin yksilön, yhteiskun- 
nan kuin tajunnan ja mielikuvituksenkin tasoilla. Kyseinen lähestymis- 
tapa soveltuu niin yhteiskuntakritiikin esittämiseen kuin terapiakäytän- 
töihinkin, sillä tavoitteena on aktivoida ihmisten yksilölliset ja persoo- 
nalliset motiivit, itsemääräämisoikeus ja tietoisuus sellaiseen tavoitteelli- 
seen toimintaan, jolla voidaan myös korjata ongelmallisiksi osoittautu- 
neita olosuhteita. 

Tässä tutkimuksessa en ole antautunut kehittelemään post- tai uus- 
meadiläisyyteen liitettyjä ideoita varsinaiseksi toimijuuden teoriaksi, sillä 
niin olen tehnyt jo kirjassani Dialoginen filosofia. Tässä kirjassa olen 
pitäytynyt uusmeadiläisyyden toiseen kehityslinjaan: pohtimaan, mikä on 
sosiaalipsykologian aihe tai kohde. Tehtäväkseni olen täsmentänyt sosi- 
aalipsykologisen ihmiskäsityksen kehittelyn. Toimijuuden teorialla on 
tosin siinäkin tärkeä osa sikäli, että ihminen nähdään eksistenssi- 
hermeneutiikalle ominaisesti maailmassa suuntautuvana ja aktiivisena 
toimijana. Toimijuuden (agency) käsite onkin angloamerikkalaisessa aja- 
tusmaailmassa kaksitahoinen sikäli, että sillä voidaan tarkoittaa ak- 
tiivista toimijasubjektia tai toiseudenvaraista ja ulkopuoleltaan ohjau- 
tuvaa toimija-agenttia. Kuten lukijani voivat huomata, laitan enemmän 
painoa ensin mainitulle, tosin toivoen, ettei kumpikaan söisi tilaa toiselta. 
Onhan molempien puolien myöntäminen ihmisyyteen sisältyviksi myös 
ihmisen dialogisen olemuksen tunnustamista. 


6.3.3. Pieni filosofinen muistio 


Entä miten tässä työssä konstruoimani ensimmäisen persoonan filosofia 
vastaa edellä esittämiini kysymyksiin? Minän ”subjektiivisina” pidetyt 
kokemukset on nähty usein relatiivisina, sillä tieteen käsitykset ihmi- 
sestä on perustettu kartesiolaisuudesta, valistuksesta ja marxismista asti 
objektiivisen ja absoluuttisen tiedon tavoitteluun. Itsen löytyminen ja 
minän kehittyminen eivät kuitenkaan tarvitse tuekseen sellaista objekti- 
vismin ihannetta, jonka käsitteellisenä vastakohtana voisi sitten syntyä 
ajatus ihmisyksilöllä olevan tiedon ja ymmärryksen subjektiivisuudesta. 
”Objektiivinen tieto” onkin tieteen zombie, joka kummittelee relativismia 
julistavien tieteen protestanttien taustalla. 

Objektivoivien menetelmien kautta tapahtuva ihmistutkimus on johta- 
nut eräänlaiseen sipulin kuorimiseen. Sen sijaan minässä asetettava en- 
simmäisen persoonan filosofia on subjektivismin ja objektivismin ylittä- 
vää interaktiivisen maailmasuhteen filosofiaa. Ihminen sulkeistaa intro- 
spektion ja asettaa kysymyksensä itsestä maailmaan suuntautuvina asia- 
kysymyksinä. Tällainen ihminen toimii aktiivisesti maailmassa. 

Ensimmäisen persoonan filosofian kautta näkyy parhaiten myös se, 
mikä ihmisessä on olennaista, toisin sanoen ihmisen olemukselle omi- 
naista. Mikäänhän ei ilmennä yleistä ihmisyyttä paremmin kuin henkilö- 
kohtainen. Samalla kun ihmistutkimus lakkasi näkemästä äärettömyyttä 
ihmisessä, se latistui immanentille humanismin, henkisyyden ja persoo- 
nan kieltävälle tasolle. Äärettömyyden kuolema kaatoi hautaan myös 
vastakohtansa mahdollisuuden: äärellisen ihmisen. Toisaalta ihmisen 
tappamisella ja kantilaisen Was ist der Mensch?” -kysymyksen sulkeista- 
misella, on viety loppuun nietzscheläinen jumalten kuolema. Sikäli kuin 
tätä kautta on päästy eroon ihmisestä, on onnistuttu vain osittain. 
Henkiin on herännyt varsinainen ihminen, luomaton ja alkuperäinen yli- 
ihminen, joka kulkee matkan itsensä tutkimisen tuolle puolen ja astuu 
subjektivismin ja objektivismin yli. Näin ei häviä ihminen. Sen sijaan 
katoaa tieteen kohteeksi asetettu ihminen. 

TII 


FILOSOFINEN 
SOSIAALIPSYKOLOGIA 


Ja 


Minuuden rakenne 


J ean-Christophe Grang6n romaaniin perustuvassa elokuvassa Purppu- 
ravirrat (Les rivierös pourpres) poliisitutkija Pierre Niemans saa 
analysoitavakseen ruumiin, jolta on katkaistu jalkaterät ja kädet ranteita 
myöten ja jonka silmätkin on kaivettu pois päästä.405 Ratkaistakseen 
oudon ja brutaalin rikoksen tutkijan on selvitettävä uhrin alkuperä ja se, 
kenelle kyseinen ruumis kuuluu. 

Juonenkäänteidensä ohella elokuva ohjaa kysymään, mistä ihmisen 
identiteetti ja hänen yksilölliset piirteensä muodostuvat. Ominaisuuksia, 
jotka erottavat ihmisyksilöä toisista ihmisistä, sanotaan usein persoo- 
nallisuudeksi, joskus vain piirteiksi. Kädet, silmät ja jalkaterät ovat osa 
ihmisen fyysistä identiteettiä. Niistä yksilöllisyytemme on luettavissa 
jopa varmemmin kuin kasvoista, jollaisia tulee väenpaljoudessa vastaan 
useita. Tämän merkiksi myös henkilötodistuksia jakeleva viranomainen 
kerää arkistoihinsa asiakkaidensa sormenjäljet, ja silmien iiriksiä skan- 
nataan turvatarkastuksissa sekä pankkiholvien ovilla. 

Toisaalta kasvojen kokonaisuus kertoo varmastikin enemmän ihmisen 
persoonasta kuin käsien tai verkkokalvojen ominaisuudet. Tulkitessamme 
toisia ihmisiä me arvioimme heitä heidän kaikkien yksittäisten ulkonäkö- 
seikkojensa yli. 

Mutta koostuuko ihmisen identiteetti, yksilöllisyys, minuus, luonne tai 
persoonallisuus vain joistakin havaittavista ominaisuuksista, kuten kas- 
voista tai sormenpäiden kudoksista? Muuttuisiko ihminen toiseksi ihmi- 
seksi tai kadottaisiko hän oman itseytensä, identiteettinsä tai persoonalli- 
suutensa, jos nämä tekijät vähennettäisiin ihmisestä pois? — Tuskinpa. 
Esimerkiksi sodissa ja muissa onnettomuuksissa ihmiset ovat menettä- 
neet kätensä tai jalkansa, ja he ovat saattaneet menettää silmänsäkin, 
mutta silti he ovat henkiin jäätyään ja vakavasti traumatisoiduttuaan 
säilyttäneet sen, mikä heissä on heitä itseään, identiteettiään ja per- 
soonallisuuttaan. Ihmisen identiteetti, yksilöllisyys, persoonallisuus ja 


405 Mathieu Kassovitz ohjasi Jean-Christophe Grang6n vuonna 1998 julkaiseman romaa- 
nin Les rivieres pourpres (suom. Purppuravirrat, 1999) elokuvaksi vuonna 2000. Englannin- 
kielinen nimi ”The Grimson Rivers” viitannee kriittisesti Harvardin viralliseen väriin. 

minuus eivät riipu hänen ruuniillisista ominaisuuksistaan kuin aino- 
astaan osaksi. Merkittävämpiä ovat ne puolet, joita sanotaan psyykki- 
siksi, tajunnallisiksi tai henkisiksi. 

Tämä ohjaa kysymään, onko ihmisessä jokin henkiseksi luonnehditta- 
va identiteetti, joka on yhtä olemassa oleva ja alkuperäinen kuin sormen- 
jälkemme tai silmämme - siis jotakin sellaista, mikä ihmisessä on ”sisintä 
ja syvintä”, kuten Kierkegaard sanoisi.40%6 Myös sana ”persoonallisuus” 
voidaan ymmärtää yhdeksi nimeksi tämäntyyppiselle asialle. Näin aja- 
tellen persoonallisuutta pidettäisiin sisäisenä ominaisuutena ihmisessä. 
Alkuperältään se voi olla synnynnäinen tai elämän myötä rakentunut, tai 
koostua niistä molemmista. 

Persoonallisuuden käsitteellä onkin tarkoitettu myös ihmisyksilölle 
ulkopuolelta muotoutuneita piirteitä, jotka ovat syntyneet hänelle yhtei- 
söllisessä vuorovaikutuksessa. Tähän liittyy se paljon viitattu seikka, että 
antiikin Kreikan teattereissa persoonallisuuden käsitteen edeltäjällä tar- 
koitettiin naamaria, jonka läpi näyttelijät puhuivat vuorosanansa. Vaikka 
antiikin Kreikassa pantiikin paljon painoa yhteisöihin kuulumiselle, 
kreikkalaisen antiikin filosofia ei kuitenkaan kieltänyt ihmisen yksilöllis- 
ten piirteiden sisäisyyttä tai pitänyt ihmisen ominta itseä vain ulkoisesti 
opittuna asiana. 

Näyttöä tästä antaa se, että niin Platonin idealismissa kuin Aristo- 
teleen naturalistisessa rationalismissakin sielun käsitteellä oli vankka 
asema. Myös teatterinaamio ymmärrettiin ihmisen todellisen minuuden 
jäljitelmäksi, jolla näyttelijän omat kasvot peitettiin ja jonka kautta esi- 
tettiin jotakin muuta. Niinpä se historiallinen tosiasia, että nykyinen per- 
soonallisuuden käsite juontaa juurensa naamaria merkitsevästä sanasta, 
ei tarkoita, että ihmisen minuutta ja hänen yksilöllisiä piirteitään olisi 
pidetty antiikin aikoinakaan ulkoa määräytyneinä. Se ei myöskään mer- 
kitse, että persoonallisuudella pitäisi nykyään ymmärtää ihmiselle ulko- 
puolelta tuotettuja piirteitä, jotka maskien ja naamarien tavoin ovat aina 
jonkin verran teennäisiä. Sen sijaan persoonallisuudella tarkoitetaan ny- 
kyisinkin pysyviksi ajateltuja ja sisäisiä piirteitä ihmisyksilön minuu- 
dessa. 

Persoonallisuuden käsittämistä yksilölliseksi ominaisuudeksi voidaan 
pitää eräänä modernin filosofian tunnusmerkkinä. Sen sijaan alkukantai- 
sessa ajattelussa ihmisen minuus, persoonallisuus ja identiteetti kyt- 
kettiin usein yhteen hänen sosiaalisen asemansa kanssa. Esimerkiksi 
intiaanien keskuudessa nimien antaminen on yhdistetty johonkin sosi- 
aaliseen tai luonnontapahtumaan, jolla on ollut merkitystä ihmisten 
liittämisessä yhteisöön. Ihmisille on siis pyritty luomaan identiteetti tai 
persoonallisuus ulkoa päin, rituaalisten vihkimisten kautta. Tällaisia per- 


406 Sgren Kierkegaard vuonna 1844 julkaisemassaan teoksessa Päättävä epätieteellinen 
jälkikirjoitus. 

soonallisuuden määritelmiä voidaan pitää primitiivisinä sikäli, että ne 
kytkevät ihmisen persoonallisen olemassaolon joukkoon tai ryhmään. 
Osittain juuri siitä syystä näitä ajattelutapoja pidetäänkin kehittymättö- 
minä. Kyseisissä kulttuureissa ei tunnusteta ihmisten yksilöllisyyttä, 
eikä minuudelle anneta tärkeää asemaa. Tämä johtuu osittain siitä, että 
ihmisyksilöt ovat alistettuja yhteisön selviytymispyrkimyksille. 

Kehittyneiden yhteiskuntien tunnusmerkkinä voidaan pitää niiden 
luomaa ja ylläpitämää individualismia. Kulttuurit ovatkin sitä kehitty- 
neempiä, mitä vähemmän ne rajoittavat yksilöiden vapautta ja mitä 
enemmän ne myöntävät liikkumatilaa yksilöille. Kyse ei ole kuitenkaan 
vain yhteiskunnan luovuttamasta vapaudesta, joka on voimassa julkisen 
vallan talutushihnan määräämällä reviirillä. Kehittyneiden yhteiskun- 
tien tunnusmerkit näkyvät siinä, että niiden jäsenet ovat tulleet itse- 
määrääviksi, ymmärtäneet vapautensa henkilökohtaiseksi ja onnistuneet 
kaventamaan yksilönvapautta rajoittavaa yhteiskunnallista vallankäyt- 
töä sekä riippuvuuttaan siitä. Yksilöiden mahdollisimman suurta va- 
pautta pidetään toivottavana ja vallitsevana ominaisuutena kehittyneissä 
yhteiskunnissa, ja niissä julkinen valta asetetaankin palvelemaan ihmisiä 
ja yksilöiden tahdonmuodostusta. 

Myös persoonallisuutta pidetään nykyajattelun valossa nimenomaan 
yksilöllisenä ominaisuutena. Tämä näkyy siinä, millä tavoin ihmiset 
ilmentävät persoonallisuuttaan: yksilöllisillä elämäntavoilla ja mieli- 
piteillä sekä toisten näkemyksistä poikkeavilla valinnoillaan. Valintojen 
alkuperä on yksilöllinen ja ihmisten itsemääräämisoikeutta toteuttava 
siinäkin tapauksessa, että valintojen ilmaukset olisivat ulkoisia ja näkyi- 
sivät esimerkiksi pukeutumisen tai käyttäytymisen kautta. 

Persoonallisuuden merkkeinä olevat luonteenpiirteet ajatellaan persoo- 
nallisuuden itsensä tavoin usein pysyviksi. Tosin niiden alkuperä on 
osittain ulkoinen, esimerkiksi kasvatuksesta johtuva. Luonteenpiirteet 
ovatkin eräänlainen pysyvä merkki tai jälki persoonassamme. Tähän 
viittaa myös termin käsitehistoria. Paljastavaa on, että ”luonteen” syno- 
nyyminä käytetään usein sanaa ”karakteeri”. Sen, mikä on ihmiselle 
luonteenomaista, sanotaan ”karakterisoivan” häntä. Sana ”karakteeri” 
puolestaan tulee muinaiskreikan ”kaiverrusta” tarkoittavasta sanasta, ja 
silloin kun tätä sanaa käytetään ”luonteen” synonyyminä, se vihjaa, että 
ihmiselle luonteenomainen on ikään kuin hänen persoonaansa piirretty 
kuva.407 Ihmisen persoona voi luonnollisestikin kehittyä vuorovaikutuk- 


407 Ansiokkaan sananselityksen luonteen käsitteestä ja sen yhteydestä persoonalli- 
suuteen tarjoaa Antti Eskola teoksessaan Persoonallisuustyypeistä elämäntapaan (1985, 
s. 13), jossa hän tosin keskittyy esittämään perusteluja oletukselle luonteen ja per- 
soonallisuuden sosiaalisesta alkuperästä. Hän myös valittelee persoonan käsitteen ka- 
toamista psykologian eräästä ”huolellisesti tehdystä oppikirjasta? (s. 11). Persoonan 
käsitteen palauttamista psykologiaan ja sosiaalipsykologiaan on yrittänyt Vivienne Burr 
teoksellaan The Person in Social Psychology (2002) ja kirjallaan An Introduction to Social 

sessa, mutta se ei ole vuorovaikutus, kuten jyrkimmissä minän rakentu- 
mista koskevissa interaktionistisissa näkemyksissä on ajateltu. Persoo- 
nallisuutta ja sen osatekijöitä, kuten luonnetta tai temperamenttia, ei ole 
koskaan syytä pitää täysin ulkoa päin määräytyvinä. 

”Ulkoa sisään” -periaatteen mukaisesti ymmärretty persoonallisuuden 
käsite olisi itse asiassa persoonallisuuden idean vastainen, sillä se luovut- 
taisi etusijan ja määräysvallan yhteisön vaikutuksille persoonan kehityk- 
sessä. Mitäpä yksilöllisyyttä persoonallisuus sisältäisi, jos ihmisyyden 
ydintekijöiden ajateltaisiin määräytyvän massakulttuurista ja lauma- 
sieluisuudesta? Tällaisen peilivaikutuksen kautta kaikista ihmisistä tulisi 
helposti samanlaisia — aivan niin kuin yritettiin tehdä muutamissa totali- 
taristisissa järjestelmissä, joissa marxilais-leniniläinen tajunnan heijas- 
tusteoria muodosti ihmisiä pakottavan ideologian.408 Roolinottoon ja sa- 
mastumiseen perustuva persoonallisuuspsykologia on persoonallisuuden 
idean irvikuva. 


7.1. PERSOONALLISUUDEN KÄSITE JA OSATEKIJÄT 


Tässä kirjassa määrittelen persoonallisuuden käsitteen tarkoittaen per- 
soonallisuudella' ihmisen yksilöllisiä, hänellä synnynnäisesti tai kehityk- 
sen tuloksena olemassa olevia pysyviä ja vakiintuneita piirteitä. Tämä 
käsitteenmäärittely poikkeaa siitä, mitä esimerkiksi George H. Mead ja 
symboliset interaktionistit ovat ajatelleet persoonallisuudesta. He halu- 
sivat johdella persoonallisuuden kokonaan toiseudesta ja vuorovaiku- 
tuksesta. Tosin he eivät puhuneet persoonallisuuden käsitteestä paljoa 
vaan keskittyivät tutkimaan minuuden olemusta ja rakennetta. Persoo- 


Constructionism (1995), jossa hän on pyrkinyt edustamaan ”ihmiskasvoista” sosiaalista 
konstruktionismia vaihtoehtona takavuosien jyrkälle rakenteiden korostamiselle. Burrin 
teokset eksponoivat nähdäkseni sitä, että persoonan ja ihmissuhteiden merkityksen huo- 
mioiva relationismi on vienyt omalla humanismillaan voiton pelkkien konstruktioiden 
pitämisestä olemassaolevina ja ihmisten upottamisesta niihin. Filosofisesti katsoen rat- 
kaisu on ollut kuitenkin riittämätön, sillä etusija on nyt annettu relaatioille ontologisesti 
olemassa olevien yksilöiden sijasta. 

408 Esimerkkinä marxilais-leniniläisen tajunnan heijastusteorian soveltamisesta psyko- 
logiassa voi mainita A. N. Leontjevin (1903-1979) teoksessaan Toiminta, tietoisuus, persoo- 
nallisuus (1977) ja P. J. Galperinin (1902-1988) kirjassaan Johdatus psykologiaan (1979) 
esittämät kehitelmät. Alun perin Lev Vygotskin (1896—1934) perustama ja Alexandr Luri- 
jan (1902-1977) jatkama ”kulttuurihistoriallinen psykologia” oli neuvostotieteen poliittis- 
ideologinen sovellutus, jossa ”ulkoa sisään” -oletuksen mukaisesti katsottiin, että oppi- 
minen tapahtuu sosiaalisessa toiminnassa yksilöiden sisäistäessä ajattelunsa osaksi eräitä 
kulttuurisia työvälineitä, kuten kieli-, käsite- ja symbolijärjestelmiä. ”Kulttuurihistorialli- 
seen psykologiaan” ja symboliseen interaktionismiin liittyvien yhtymäkohtien vuoksi ei ole 
väärin pitää Meadin ajattelua amerikkalaisen marxismin eräänä muotona. Suorien yhtä- 
läisyysmerkkien vetämisen näiden ajatussuuntien välille estää kuitenkin vaikutusyhteyk- 
sien puuttuminen ja se, että Mead viittasi Marxiin ja marxilaisiin äärimmäisen vähän. 

nallisuuden käsite onkin jostain syystä kadonnut myös monista nykyi- 
sistä oppikirjoista, luultavasti siksi, että moderni positivistinen psyko- 
logia on pitänyt persoonallisuudesta puhumista ”epätieteellisenä”; sille 
kun on yhtä vaikeaa löytää mittalaittein havaittavissa olevaa vastinetta 
kuin sielun tai hengen käsitteelle. 

Tämä ei silti merkitse, että kyseiset käsitteet olisivat tarpeettomia tai 
vailla merkitystä. Ei ole filosofien vika, mikäli kokeelliset tieteet eivät 
yllä ymmärtämään niiden perusteluja omasta näkökulmastaan, jota lei- 
maa empiiriselle tutkimukselle tyypillinen mittaava metodimania. Toi- 
saalta filosofian ja tieteiden historiassa ei ole harvinaista, että jotkin kä- 
sitteet tai ilmiöt tulevat ymmärretyiksi keskenään aivan päinvastaisilla 
tavoilla, eikä myöskään persoonan käsite tee tässä asiassa poikkeusta. 

Naturalistit, materialistit ja symboliset interaktionistit ovat nähneet 
persoonallisuuden vain ulkoisista piirteistä koostuvana ja yksilön ulko- 
puolelta määräytyvänä ominaisuutena, kun taas filosofisissa ja uskon- 
nollisissa yhteyksissä persoonan? synonyymeinä on pidetty sielun ja 
hengen käsitteitä. Puheista erottuvat erikseen vielä persoona ja persoo- 
nallisuus. Itse pidän persoonan ja persoonallisuuden käsitteitä kokoavina 
termeinä, joiden alaan kuuluvat ihmisen minuuden eri osatekijät. Persoo- 
nalla ja persoonallisuudella on samantyyppinen ero kuin minällä ja 
minuudella, toisin sanoen ero on hiuksenhieno ja koskee lähinnä sitä, 
kuinka objektiivisena tai olemassa olevana persoonaa ja siihen liittyviä 
minuuden osatekijöitä pidetään. 

Persoonan käsite viittaa selvemmin ihmisyksilöihin kuin puhe persoo- 
nallisuudesta. Jotain tiettyä henkilöä voidaan sanoa ”mielenkiintoiseksi 
persoonaksi”, kun taas persoonallisuuden käsitettä käytetään tyypittele- 
vässä merkityksessä sanomalla vaikkapa, että hänellä on ”jakautunut 
persoonallisuus”. Persoonallisuuden käsite lähestyy siis luokkakäsitettä 
persoonallisuustyypin käsitteen tavoin. Persoona on ominaisuutena ja 
ilmiönä kuitenkin eri asia kuin ne luokittelut, joilla tiede on kategori- 
soinut ihmisiä erilaisiin tyyppeihin. 

Miten sitten minän, itsen, tietoisuuden, tajunnan, psyyken ja mielen 
käsitteet liittyvät persoonaan ja persoonallisuuteen? Jo Meadin minä- 
konseptiota tarkasteltaessa kävi ilmi, että ihmisen minuudesta voidaan 
erottaa havaintojen alkupisteenä toimiva itse (se/f), merkitysten subjek- 
tina ja ”kantajana” toimiva subjektiminä (7) ja oppimisen, samastumisen 
ja kasvatuksen kautta ihmiselle kehittyvä objektiminä (me). Itse? on 
edellytettävä, jotta havaitsemisen suhde havaintojen tekijän ja todelli- 
suuden välillä olisi ylipäänsä mahdollinen. Se on vastaus kysymykseen, 
mikä sinussa tahtoo, tietää ja toivoo — ja millä ovat ne ajatukset, jotka 
sinulla ovat. Se liittyy myös ihmisen persoonan ytimeen, toisin sanoen 
siihen, mikä ihmisessä on aidointa ja alkuperäisintä. I puolestaan selittää 
ihmisen luovan toiminnan ja merkitysten synnyn. Se on merkityksiä 
rakentava ja kantava komponentti ihmisen minuudessa. Me taas vastaa 

persoonan käsitettä sellaisena kuin se on ymmärretty persoonan ulkoista 
rakentumista korostavissa oppijärjestelmissä. Meadhän ajatteli, että me 
(eli ”objektiminuus”) kehittyy ihmiselle samalla tavalla kuin persoonalli- 
suuden on ajateltu muodostuvan tajunnan heijastusteoriaa lähellä ole- 
vissa materialistisissa oppisuunnissa. 

Merkillepantavaa on, että Meadkin joutui edellyttämään minäkonsep- 
tionsa osiksi myös muita tekijöitä kuin pelkästään tuon ulkosyntyisenä 
pitämänsä sosiaalisen minuuden. Yhteenvedonomaisesti voidaan sanoa, 
että tällä tavoin muodostettu persoonan käsite on laajempi kuin Meadin 
minän käsite, sillä se sisältää ainekset sekä ihmisen individualistiseen 
että sosiaaliseen hahmottamiseen ja sitä kautta holistiseen eli kokonais- 
valtaiseen ihmiskäsitykseen. 

Tietoisuuden ja tajunnan ero puolestaan on siinä, että tajunnan käsite 
sisältää sekä tietoisuuden että tiedostumattoman (eli alitajunnan). 
Pelkkä tietoisuus ei kata tajunnan koko alaa, kuten ei myöskään ali- 
tajunta. ”Tajunnan' synonyyminä käytetään usein psyyken käsitettä. 
Psyyken käsitteen kautta tajunta on kuitenkin määritelty psykologian 
näkökulmasta nimenomaan psyykkiseksi ilmiöksi. Fenomenologisen tie- 
teenfilosofian kannalta voidaan sanoa, että psyyke on tajunta tematisoi- 
tuna yhden tietyn tieteenalan — tässä tapauksessa psykologian — tarpeita 
varten, kun taas tajunnan käsite soveltuu useiden tieteenalojen tarpei- 
siin. Jokaisella tieteenalalla onkin omat niin sanotut piiriontologiansa 409 
joiden mukaisesti nämä tieteenalat määrittelevät ja rajaavat kohteidensa 
olemuksen. Esimerkiksi fysiikka tutkii ihmistä fysikaalisena ilmiönä, bio- 
logia elollisena organismina, taloustiede taloudellisena toimijana, sosio- 
logia yhteisöllisenä olentona ja psykologia psyykkisenä ilmiönä. Näiden 
tematisointien ei pitäisi kuitenkaan estää kokonaisvaltaista, ihmisen 
olemukseen kohdistuvaa, filosofista mielenkiintoa. Fenomenologisen filo- 
sofian tarkoitus onkin luoda ykseyttä ihmistä koskevan tiedon alueelle. 

Mielen käsite on nykyfilosofiassa yhtä suosittu kuin väärin ymmär- 
retty. Tämä johtuu juuri siitä, että käsitteet voidaan määritellä hieman 
eri tavoin eri tieteenalojen ja tarkastelutapojen sisällä. Niinpä mielen 
käsitteellä on tarkoitettu sekä ihmisen tajuntaa että tietoisuutta, ja sitä 
on käytetty myös synonyyminä 'merkityksille? esimerkiksi Fregen ja 


409 Piiriontologian käsitettä käytti Edmund Husserl Ideen-teoksensa kolmannessa 
osassa, jossa hän käsitteli tieteenalojen jakautumista temaattisesti niiden kohteiden ja 
metodien mukaisesti. Hänen ajatuksensa voidaan kiteyttää niin, että näköaloja rajaamalla 
tutkija voi kävellä pitkälle eteenpäin, mutta laput silmillä kulkien hän ei tule katselleeksi 
ympärilleen lainkaan eikä niin muodoin välttämättä tiedä, missä menee. 

Piiriontologian ja fundamentaaliontologian välinen ero on tärkeä, koska piiriontologioilla 
tarkoitetaan erityistieteiden tapoja rajata aiheensa koskemaan esimerkiksi ihmisen sosi- 
aalitieteellistä, medikalisoivaa tai biologista tematisaatiota, kun taas Martin Heideggerin 
esiin nostamalla ?fundamentaaliontologialla' viitataan ihmisen koko olemassaoloon ja ole- 
miseen. Konsistentti käännös Husserlin piiriontologialle voisi olla myös ”regionaalinen 
ontologia”, jota käyttää Ludwig Landgrebe artikkelissaan vuodelta 1981. 

Husserlin filosofiaa tarkastelevissa kielitieteellisissä analyyseissa. Li- 
säksi mielen käsitettä on käytetty rationalismin olemusta pohtivissa aate- 
historiallisissa keskusteluissa, puhuttaessa järkeyydestä sekä tutkitta- 
essa, onko jossakin asiassa ”mieltä”. Myös sanassa ”mielisairaus” esiintyy 
käsite mieli”. Siinä nimenomaisessa yhteydessä tämän käsitteen eri 
puolet näyttäytyvätkin selvästi: sairaustila esiintyy ihmisen tajunnassa, 
siihen liittyy merkitysten hämärtymistä, eikä ihmisen toiminta näytä 
järkevältä. On syytä huomata, että käsitettä mieli? ei voida yksiselittei- 
sesti ymmärtää merkityksen käsitteen synonyymiksi. Mieli on paljon laa- 
jempi ilmiö ja kattaa koko edellä selitetyn kirjon. Sen sijaan merkitysten 
analyysi rajautuu vain kielifilosofian alaan (paitsi jos merkityksen käsite 
laajennetaan koskemaan myös arvomerkityksiä). 

Ollakseen merkityksellisiä käsitteiden ja lauseiden pitää olla mielek- 
käitä, vaikka poikkeustapauksissa voimme ymmärtää myös sellaisten 
lauseiden merkityksen, joissa ei ole lainkaan mieltä.ft!0 Mutta mielen 
käsitteen koko ala ei tule katetuksi vain siten, että puheena olevilla asi- 
oilla katsotaan olevan merkitysopillisesti ymmärrettävä merkitys. Ollak- 
seen mielekäs asiaan täytyy liittyä myös muuta kuin kielifilosofisesti 
määriteltävissä olevaa merkitystä. Siihen täytyy liittyä arvoja ja järkeä. 
Fenomenologisen filosofian kannalta mielen käsitteen piiriin pitää lukea 
sekä fenomenologisen aktin sisältö että laatu: sekä noema että noesis, eli 
aktin merkityssisältö ja sen tavoittelemiseen liittyvä käytännöllinen kom- 
ponentti. 

Kuten jo edellä totesin, symbolinen interaktionismi ja sille läheiset 
postmodernit, jälkistrukturalistiset ja ihmisen sosiaalista rakentumista 
korostavat ajatussuunnat osoittivat epätyydyttävyytensä siinä, että ne 
eivät ottaneet riittävästi huomioon ihmisen muita olemuspuolia kuin yh- 
teisöllisen, yhteiskunnallisen ja kulttuurisen. Silloin kun niissä antaudut- 
tiin käsittelemään ihmisen tajunnallisia puolia, nekin yritettiin johdella 
ihmisen yhteisöllisyydestä tai redusoida sosiaalisiin ehtoihin. 

Toisaalta myös varhaisimmat fenomenologit olivat hekin melko yksi- 
puolisia ja keskittyivät lähes pelkästään ihmisen mieleen ja ”sisäisinä” 
pidettyihin puoliin ihmisessä. Vaikeutena on ollut holistisen eli kokonais- 
valtaisen ihmiskäsityksen puuttuminen. Itse en tarkoita holistisella 
ihmiskäsityksellä mitään yhtenäiskulttuuriin tähtäävää poliittista järjes- 
telmää vaan sellaista antropologiaa, jossa ihmistä voidaan ymmärtää tie- 
teellisesti ja säilyttää samalla merkitysten rikkaus sekä yksilöiden eri- 
laisuus. Holistinen ihmiskäsitys on totalitarismin vastakohta. 


410 Esimerkkeinä sinänsä ymmärrettävistä lauseista, joissa ei ole mieltä, voidaan mai- 
nita loogisten empiristien ja heidän perillistensä suosimat väitteet, kuten ”kuu on juustoa” 
tai ”neliö on pyöreä”. Ymmärrämme näiden lauseiden merkityksen, vaikka ne eivät olekaan 
mielekkäitä kokemusperäisen tiedon tai puheena olevien asioiden oman käsitteellisen 
määrittelyn valossa. 

7.2. HOLISTINEN IHMISKÄSITYS JA 
SITUATIONAALINEN SÄÄTÖPIIRI 


Holistinen ihmiskäsitys oikeuttaa yksilöllisyyttä individualismin käsit- 
teen alkuperäisessä merkityksessä. Sana ”individualismi” juontaa juu- 
rensa latinankielisestä sanaparista in dividum, joka tarkoittaa 'jakama- 
tonta”. Holistisen ihmiskäsityksen mukaisesti ihmistä kohdellaan yksi- 
lönä, mutta häntä ei objektivoida tavalla, joka johtaisi minuuden pilk- 
koutumiseen, kuten symbolisessa interaktionismissa ja postmodernis- 
missa on käynyt näiden ajatussuuntien sisältämien paradoksien, kehä- 
päätelmien ja äärettömien kehien vuoksi. Koetankin seuraavaksi pohtia, 
kuinka ihmistieteiden umpikujista voitaisiin päästä pois, toisin sanoen, 
mitä mahdollisuuksia ihmisen eri olemuspuolien yhtäaikaiseen ymmärtä- 
miseen olisi. Parhaat vastaukset kysymyksiin löytyvät nähdäkseni eksis- 
tenssihermeneuttisesti painottuneen fenomenologian suunnalta, ja esi- 
merkillisenä voidaan pitää professori Lauri Rauhalan (s. 1914) teoriaa 
ihmisen kolmesta eksistenssitasosta.111 

Lauri Rauhalan luonnosteleman holistisen ihmiskäsityksen lähtö- 
kohtana on situationaalisen säätöpiirin idea.4!2 Se viittaa tapoihin, joilla 
ihmisen eri olemuspuolet ovat suhteessa toisiinsa ja vaikuttavat toisiinsa. 
Martin Heideggerin ajatuksiin yhtyen Rauhala katsoo, että filosofiassa 
sen enempää kuin psykoterapiassakaan ei tulisi keskittyä vain noemojen 
eli ”mielten? analysoimiseen.t13 Enemmän huomiota pitäisi kohdistaa 
intentionaalisen aktin ”laatuna” tunnettuun noesikseen, joka on elämyk- 
sellisempi. 

Rauhala on arvostellut idealistisen fenomenologiatieteen ja kielifilo- 
sofian edustajia ja katsonut, että ihmisen psyykkinen todellisuus harvoin 
koostuu ilmiöistä, jotka olisivat olemassa pelkkinä kielellisinä merkityk- 
sinä. Tässä suhteessa hän on jatkanut Heideggerin aloittamaa Husserlin 
ajattelun kehittelytyötä. Fenomenologisen metodin perusaskeleet epoo- 
kista aina eideettiseen reduktioon ja konstruktioon asti ovat kyllä mu- 
kana, mutta niitä on muunneltu gadamerilaisen hermeneutiikkatulkin- 
nan kautta yksilön persoonallista merkityksenantotapaa korostavaan 
muotoon. Sen mukaisesti ihminen nähdään perusluonteeltaan ymmärtä- 
vänä ja tulkitsevana olentona, joka pyrkii koko ajan parempaan käsi- 
tykseen itsestään ja maailmasta. 


411 Lauri Rauhala esittelee holistista ihmiskäsitystään teoksessaan Tajunnan itsepuo- 
lustus (2005, s. 85 jss.). 

412 Rauhala teoksessaan Ihminen kulttuurissa — Kulttuuri ihmisessä (2005, s. 133). 

413 Rauhala teoksessaan Humanistinen psykologia (1990, s. 109). 

Rauhalan mukaan myöskään transsendentaalista egoa ei tulisi pitää 
homunculuksena ihmisessä.4!4 Ihmisen egoon tai minuuteen liittyvät osa- 
tekijät ovat tuloksia hänen kaikista olemissuhteistaan: niiden eräänlaisia 
”attribuutteja”. Niinpä myös situationaalinen säätöpiiri on ihmistieteitä 
varten luotu heuristinen malli, jossa ihmistä tutkitaan orgaanisena, 
tajunnallisena ja hänen koko olemiseensa liittyvien merkityssuhteiden 
kokonaisuutena. Tämän mukaan ihmisessä ei ole esimerkiksi persoonaa, 
sielua, henkeä tai mieltä erillisenä, vaan kyseiset käsitteet luonnehtivat 
tematisaation eli tarkastelutavan, joka valaisee ihmisestä kulloinkin 
hänen tietyn olemuspuolensa. Ne ovat siis ikään kuin kohdelamppuyja, 
jotka näyttävät ihmisen aina hieman eri valossa ja erilaisena. 

Rauhalan luonnostelema situationaalinen säätöpiiri ei ole ensisijaisesti 
ihmistutkimuksen metodi, kuten usein oletetaan, vaan se on filosofinen 
argumentti kysymykseen, miten ihminen voidaan kohdata. Keskeinen on 
tältä kannalta esiymmärryksen käsite. Analysoimalla tutkimusta edeltä- 
viä esiteoreettisia taustaehtoja voidaan vapautua ideologioiden painolas- 
teista. Tällöin tuloksena on reflektoitu ihmiskäsitys, kun taas muutoin 
tutkimuksen lähtökohdaksi jää erittelemättömämpi ihmiskuva. Rauhalan 
mukaan tutkijoiden pitäisi selvittää tarkoin omat mahdolliset sitoumuk- 
sensa ja ennakkoluulonsa sekä itselleen että toisille ihmisille toimiakseen 
tutkimuseettisesti hyväksyttävällä tavalla. Juuri tämän reflektion toteut- 
tamiseen holistinen ihmiskäsitys ja situationaalinen säätöpiiri tähtäävät. 


7.3. IHMISEN KOLME EKSISTENSSITASOA 


Holistisen ihmiskäsityksen ja situationaalisen säätöpiirin mukaisesti 
ihminen nähdään kolmen eksistenssitason kokonaisuutena. Nämä eksis- 
tenssitasot ovat kehollinen, tajunnallinen ja situationaalinen.t!5 Lauri 


414 Rauhala teoksessaan Ihmiskäsitys ihmistyössä (2005, s. 113 ja 204). 

415 Emt., s. 32. Rauhalan ajatuksilla on jatkuvasti kannatusta myös sosiaalipsykologian 
piirissä. Näyttöä Meadin ja Rauhalan ajatusten yhteensopivuudesta antaa esimerkiksi 
Pekka Kuusela artikkelissaan ”George Herbert Mead — Pragmatismi ja sosiaalipsykologia” 
(2001), jossa hän sanoo näin: ”I...] postmeadilaisen ajattelun ydin kiteytyy näkemykseen, 
jonka mukaan biologisella, psykologisella ja sosiaalisella on oma itsenäinen asemansa, eikä 
yksilön toimintaa ole mahdollista palauttaa jäännöksettä tiettyyn tasoon. Tämä tarkoittaa 
käytännössä sitä, että tietynlainen monitasoinen ja holistinen malli ihmisen toiminnan 
selittämisessä on ainoa järkevä lähtökohta.” (s. 75). — Voiko parempaa tunnustusta työlleen 
saada? Vaikka Kuusela puhuukin biologisesta, psykologisesta ja sosiaalisesta (erotuksena 
Rauhalan kehollisesta, tajunnallisesta ja situationaalisesta eksisistenssitasosta), näkemys 
on sama. Situaatiosta puhumista sosiaalisen sijaan puoltaa se, että situaatioon liittyvät 
sosiaalisen lisäksi myös historia ja luonto. Kehollisuus puolestaan on muutakin kuin bio- 
logiaa sisältäen kokemuksellisen ja fenomenologisesti ilmenevän ruumiin. Myös tajunta on 
enemmän kuin pelkkä psyyke, sillä tajunnassa on aina myös kohde mukana joko kuvi- 
teltuna tai havaittuna intentioimisen objektina. 

Rauhalan keskeisimpiä muistutuksia luonnontieteiden ja ihmistieteiden 
keinoin tapahtuvalle ihmistutkimukselle on se, että luonnontieteelliset 
(esimerkiksi biologiset) selitysperusteet voivat päteä kiistattomasti vain 
kehollisella eksistenssitasolla. Ihmisen tajunnallista tai sosiaalista toi- 
mintaa ei voida redusoida materiaalisen tason tapahtumiksi ilman, että 
kausaaliketjut katkeavat tai muodostuvat liioitellun pitkiksi. 

Esimerkiksi käyttäytymisen tasolla esiintyviä monimutkaisia ilmiöitä, 
kuten ylivilkkautta, rikollisuutta, hetero- tai homoseksuaalisuutta, urhei- 
lumenestystä, masennusta, tuloeroja, pelinhimoa tai alkoholismia ei ole 
voitu selittää yksinomaan biologisilla tapahtumatasoilla tai rakenteilla, 
toisin sanoen pyrkimällä johtelemaan käyttäytymisilmiöt joistakin gee- 
neistä tai geenien muodostelmista. Ensinnäkin geneettisen perustan ja 
käyttäytymisen yhteys on pelkästään tilastollinen ja todennäköisyyteen 
perustuva — ei välttämätön. Ja toiseksi: havaittavan ilmiön olemus on 
kokonaan eri asia kuin selittävänä pidetyn tekijän. Geeni ei ole käyt- 
täytyminen vaan yksi siihen vaikuttava tekijä. 

Siksi kutakin ilmiötä olisi tarkasteltava sille itselleen ominaisella 
tutkimusotteella. Selvästi biologista ominaisuutta, kuten hiusten luon- 
nollista väriä, voidaan tietenkin tutkia pelkästään biologisilla selitys- 
perusteilla. Mutta tajunnallista ilmiötä, kuten luku- tai laskutaitoa, 
pitäisi tarkastella sekä ihmisen merkityskonstituutioon liittyvillä teki- 
jöillä että biologisilla tekijöillä, jotka määrittävät ihmisen älyllisiä edelly- 
tyksiä. Ja situaatiossa ilmeneviä käyttäytymisen piirteitä, kuten sotia tai 
vallankumouksia, olisi syytä analysoida etupäässä sosiaalisella ja histori- 
allisella selitystasolla sekä tajunnalliselle tasolle liittyvillä poliittisilla 
motiiveilla, vaikka niissä voi luonnollisesti olla mukana myös aggressiivi- 
suuteen liittyviä biologisperäisiä osatekijöitä. 

Tutkimusotteen valinta pitäisi suorittaa ennen kuin tutkimukseen 
ryhdytään, ja siksi ilmiön olemus olisi tunnistettava jo ennen toimintaan 
ryhtymistä. Juuri tämän vuoksi ilmiöiden fenomenologinen analyysi on 
tärkeää. Olisi siis ajateltava filosofisesti, minkälainen tutkimusaiheen 
perimmäinen luonne on, jotta sitä voitaisiin lähestyä oikealla tutkimus- 
tasolla ja -metodilla. Tätä puolestaan sanotaan ontologiseksi analyysiksi. 
Tärkeää on pohtia, mikä jokaisessa ilmiössä on olennaista ja ratkaisevaa. 
Rauhala onkin vitsikkäästi huomauttanut, että ihmisen ajattelun ja toi- 
minnan johteleminen pelkästä aivomateriasta vastaisi päättelyä, jonka 
mukaisesti taloustieteilijä selittäisi inflaation johtuvan kolikon fysikaali- 
sesta tai kemiallisesta rakenteesta. Ilmiön olemus kadotetaan usein 
silloin, kun siirrytään selitystasolta toiselle tai painotetaan ilmiölle itsel- 
leen vieraita lähestymistapoja. 

Yhteenvedonomaisesti voidaan sanoa, että ihmisen kehollisia ilmiöitä 
pitäisi lähestyä biologisella, kemiallisella tai fysikaalisella tasolla, tajun- 
nallisia ilmiöitä esimerkiksi psykologian tai filosofian keinoin ja käyt- 
täytymisilmiöitä käyttäytymistieteen, yhteiskuntatieteen tai taloustieteen 

menetelmillä. Nämä tasot eivät tosin ole hierarkkisia tai erillisiä vaan 
usein myös sisäkkäisiä tai päällekkäisiä muodostaen yhdessä ihmisen 
eksistenssin. Holistisen ihmiskäsityksen mukaan ihminen on psykofyysi- 
nen, sosiaalinen ja historiallinen kokonaisuus. Seuraavaksi koetan valais- 
ta ihmisen kerroksellisuutta ja situationaalisen säätöpiirin ideaa muuta- 
mien sellaisten esimerkkitapausten kautta, jotka ovat olleet laajan filo- 
sofisen kiistelyn kohteina. 


7.3.1. Ihmisen eksistenssitasot ja sukupuoli 


Rauhalan laatiman analyysin merkitys tulee näkyviin akateemisessa fe- 
minismissä kohdattujen ongelmien yhteydessä. Monet nykyiset feministit 
ovat perustaneet ajattelunsa ”gueer-teoreettiseksi” luonnehtimansa näke- 
myksen varaan ja katsoneet, että kaksiarvoinen sukupuoliero (eli jako 
miehiin ja naisiin) ei olekaan pätevä. Oueer-teoreetikot esimerkiksi väittä- 
vät, että sukupuolia on olemassa useita. Lisäksi he ovat pyrkineet johte- 
lemaan sukupuolen siitä, miten ihminen pukeutuu, ja vastustavat suku- 
puolen päättelemistä ihmisen kehollisista ominaisuuksista, kuten suku- 
puolielimistä.4!6 Kyseinen ajattelutapa on tietenkin jo intuitiivisesti epä- 
uskottava, mutta tuolla tavalla ajattelevat feministit ovat saaneet jalan- 
sijaa yliopistoissa, sillä heidän väitteensä ovat olleet epätodennäköisiä. 
Olemalla yllättäviä he ovat pystyneet luomaan harhakuvan ajatustensa 
suuresta informaatioarvosta. 

Todellisuudessa gueer-teoreettiset feministit ovat sekoittaneet ihmisen 
eksistenssitasot pahan kerran. He lähestyvät ihmisen sukupuolta epä- 
adekvaatilla eli tutkimusaihetta vastaamattomalla otteella. He eivät 
myönnä, että sukupuoli on nimenomaan kehollinen ominaisuus, joka 
pätee geenien, kromosomien ja hormonien tasolla sekä kehollisesti ulos- 
päin näkyvällä fenotyyppisellä tasolla. Sukupuoli on vahvasti biologinen 
tosiasia, sillä naisen ja miehen biologinen rakenne poikkeavat täysin 
toisistaan, ja myös aineenvaihdunta on erilaista. Myös se, miten suku- 
puoli ilmenee ulospäin havaittavassa kehossa, puoltaa jakoa kahteen eri 
sukupuoleen, ja juuri tämän merkiksi ihmiset menevät uimahalleissa eri 
osastoille sukupuolensa mukaan. Kulttuurinen normisto perustuu keholli- 
seen sukupuoleen. Tämä ei tietenkään merkitse kannanottoa kulttuuri- 
normiston ”oikeellisuuden” tai ”virheellisyyden” puolesta, mutta kylläkin 
sitä, että myös normiston kautta voidaan todeta, kuinka ilmeisenä tosi- 


416 Aiheesta ks. artikkeliani ”Tyttöjen kanssa saunan lauteilla — Tirkistysreikiä suku- 
puolierolla politikoivaan filosofiaan” ja siinä kritisoimaani kirjallisuutta. Artikkeli on 
julkaistu teoksessani Filosofiset viuhahdukset (2007, s. 246—292). Arvosteluni kohteina oli- 
vat erityisesti Judith Butlerin Gender Trouble (1990), Donna Harawayn Primate Visions 
(1989), Sara Heinämaan Ele, tyyli ja sukupuoli (1996) sekä Tuija Pulkkisen Postmoderni 
politiikan filosofia (1998). 

asiana sukupuolieron kaksiarvoisuutta pidetään. Väitteet sukupuolieron 
kaksiarvoisuutta vastaan ovat siis erittäin epäuskottavia. 

Ruuniiilliset ja synnynnäisesti biologiset tekijät liittyvät ihmisen kehol- 
liseen eksistenssiin ja määrittävät myös ihmisten mahdollisuudet kokea 
seksuaalisia kokemuksia. Tajunnallisen tason seksuaaliset intentiot ja 
situationaalisen tason seksuaalinen kanssakäyminen riippuvat siten ke- 
hollisesta sukupuolierosta. Sen sijaan gueer-teoreettiset tutkijat ovat lä- 
hestyneet sukupuolta vain eleitä, tyylejä ja pukeutumista koskevana asia- 
aiheena. He väittävät esimerkiksi, että sukupuoli riippuu siitä, mitä ihmi- 
nen laittaa päälleen. Transvestiittiys eli ristiinpukeutuminen hyödyntää 
kuitenkin pelkkiä tyylejä ja on sikäli lähinnä muotitaiteen osa, eikä sillä 
ole tekemistä sukupuolta koskevan kysymyksen kanssa. Ihmiset ovat 
miehiä tai naisia aivan riippumatta siitä, miten he pukeutuvat. 

Myös transsukupuolisuus eli halu vaihtaa sukupuolta osoittaa, kuinka 
tärkeäksi kehollinen kaksiarvoinen sukupuoliero koetaan. Sukupuolta 
”korjaamalla” (eli käytännössä vaihtamalla) transsukupuoliset tulevat 
tunnustaneiksi kaksiarvoisen sukupuolieron merkityksen. Oueer-teoreeti- 
kot ovat usein pyrkineet tukemaan kaksiarvoisen sukupuolieron muren- 
tamisyrityksiään transsukupuolisuudesta, transseksuaalisuudesta ja 
transvestiittiydestä johtelemillaan päätelmillä, mutta käytännössä heidän 
argumenttinsa ovat kaatuneet lahjana kaksiarvoisen sukupuolieron kan- 
nattajien syliin: vahvistamaan sukupuolieron kaksiarvoisuutta. Tämä on 
osoittanut gueer-teoriat filosofisesti perustelemattomiksi. 


7.3.1.1. Sukupuoli on kehollisen eksistenssitason ominaisuus 


Rueer-teoreetikoiden pääongelmana on ollut se, että he ovat laiminyöneet 
tutkimusaiheen ontologisen analyysin. Se tarkastelutaso, jolla gueer-teo- 
reetikot ovat liikkuneet, on yleensä ollut vain joko tajunnallinen tai situa- 
tionaalinen eksistenssitaso. Sukupuoliominaisuudet eivät ole kuitenkaan 
olemassa tajunnallisella tasolla eivätkä situationaalisella tasolla, vaan 
sukupuolen adekvaatti toteutumisyhteys on nimenomaan kehollinen taso. 
Gueer-teoreetikot ovat tehneet epäkonsistentin ontologisen perusratkai- 
sun pyrkiessään puhumaan sukupuolesta lähes yksinomaan tajunnalli- 
sena tai situationaalisena ilmiönä. Syynä tähän on nähtävästi ollut se, 
etteivät he ole lainkaan miettineet, millaisia esiteoreettisia oletuksia hei- 
dän oman ajattelunsa taustalla vallitsee. He ovat jättäneet ontologiset 
kysymykset pohtimatta tai tehneet ontologiset perusratkaisut miettimättä 
niitä tarkoin. 

Voidaan tietenkin väittää, että sukupuolella on merkitys ihmisen tajun- 
nassa ja että sukupuolta voidaan esittää monin eri tavoin ihmisen situ- 
aatiossa ja kanssakäymisessä, esimerkiksi drag gueen -näytöksissä. Mutta 
performoitu sukupuoli ei ole sukupuoli. Tajunnassa oleva sukupuolen mer- 

kitys on sukupuoli yhtä vähän, kuin sormi, joka osoittaa kuuta, on kuu. 
Esimerkiksi pukeutumisen keinoin tapahtuva huomionkeruu on suku- 
puolen representointia tajunnallisella ja situationaalisella tasolla, mutta 
se ei ole sukupuoli. 

Tajunnallisella tasolla toteutuvat sukupuolen yksilölliset merkitykset 
ja seksuaaliset intentiot, kuten halut, tarpeet ja toiveet. Myös niiden 
viittauskohde on joka tapauksessa tajunnan ulkoinen: kehollisella tasolla 
vallitseva sukupuoli. Se, mitä voimme ajatella sukupuolesta, perustuu 
kaksiarvoiseen biologiseen sukupuolieroon, ja sen vuoksi sukupuolieron 
kaksiarvoisuus ohjaa ontologisena tosiasiana sukupuolen tajunnallista 
määrittymistä. 

Situationaalisella tasolla ilmenevä ilmiö puolestaan on seksuaalinen 
käyttäytyminen, ja samalla tasolla ilmenevät sukupuoleen ja seksuaali- 
suuteen liittyvät kulttuuriset tavat. Ihmisellä ei voisi olla seksuaalista 
käyttäytymistä lainkaan, jos seksuaalisten toiveiden, halujen ja yllykkei- 
den kohteena ei olisi ontologisesti olemassa olevaa sukupuolta. Ihminen 
voi käyttäytyä homoseksuaalisesti tai heteroseksuaalisesti ja hänellä voi 
olla homo- tai heteroseksuaalinen identiteetti vain sikäli kuin hänen 
seksuaalisen kiinnostuksensa kohteena on joko mies tai nainen. Näin 
ollen myös seksuaalisen käyttäytymisen situationaalinen taso riippuu 
vahvasti seksuaalisen kiinnostuksen kohteiden biologisesta sukupuolesta, 
eli siitä, kumpaa sukupuolta ihminen on. Se riippuu myös seksuaalisesti 
käyttäytyvän ihmisen omista biologisista ominaisuuksista, biologisesta 
sukupuolesta ja seksuaalisesta potentiaalista, jonka mukaan ihminen on 
homo-, hetero- tai biseksuaalinen olento. Myös seksuaalista suuntautu- 
mista on pidetty pitkälti biologisesti määräytyneenä ja pysyvänä sekä 
muuttumattomana ominaisuutena ihmisessä.417 Ihminen on homo, hetero 
tai bi riippuen siitä, miten hänen tajuntansa reagoi sukupuoleen. 


7.3.1.2. Seksuaalinen käyttäytyminen edellyttää sukupuolen 


Rueer-teoreettinen tutkimus on tehnyt virheen ollessaan näkemättä ke- 
hollisen, tajunnallisen ja situationaalisen eksistenssitason eroja sekä 
niiden välisiä riippuvuussuhteita, joiden alkutekijöinä ovat biologiset omi- 
naisuudet ja ontologiset tosiasiat. Yksityiskohtana voidaan mainita, että 
varhaisempaan sukupuolen tutkimukseen sisältynyt sex/gender-erottelu 
oli vielä jollakin tavoin hyväksyttävää. Se sentään tunnusti ihmisen bio- 
logisen sukupuolen, vaikka se loikin biologisen sukupuolen rinnalle ”sosi- 
aalisen sukupuolen” käsitteen. Omasta mielestäni ”sosiaalista suku- 


417 Seksuaalisen suuntautumisen ominaisuusluonteesta ja pysyvyydestä ks. esim. Olli 
Stälströmin väitöskirjaa Homoseksuaalisuuden sairausleiman loppu (1997) ja siinä vii- 
tattua kirjallisuutta. 

puolta” ei ole varsinaisesti olemassa, sillä sukupuolen sosiaaliset toteu- 
tumisyhteydet eivät ole sama asia kuin sukupuoli. Mutta 1970- ja 1980- 
luvuilla luotu ajattelu myönsi vielä sen, että sukupuoli on myös biologisen 
eksistenssitason ilmiö. Sen sijaan myöhempi gueer-teoreettinen ideologia 
irrotti biologiseen sukupuoleen ja seksuaaliseen kanssakäymiseen viittaa- 
van sanan ”sex” koko käsiteparista ja keskittyi oikeuttamaan vain ”sosi- 
aalista sukupuolta”, genderia. 

Kehollisella (eli lähinnä biologisella) tasolla vallitseva sukupuolieron 
kaksiarvoisuus on välttämätöntä tajunnallisella ja situationaalisella ta- 
solla toteutuvalle seksuaaliselle käyttäytymiselle. Ihmisen intentiot eivät 
voi suuntautua mihinkään, jos niille ei ole olemassa viittauskohdetta eli 
sukupuolta. Seksiä ei voi olla ilman sukupuolta, johon nähden käyt- 
täytyminen tapahtuu. Ihmiset eivät voisi olla sen enempää heteroita kuin 
homojakaan, jos ei olisi olemassa miehiä ja naisia, joihin nähden heidän 
tunteensa ja käyttäytymisensä ovat hetero- tai homoseksuaalisia. Myös 
biseksuaalisuuden toteaminen edellyttää kaksiarvoisen sukupuolieron, ja 
tähän kaksiarvoisuuteen viittaa jo biseksuaalisuuden käsite sinänsä. 

Rueer-teoreettinen ideologia on yrittänyt paitsi kumota biologisella 
tasolla vallitsevaa sukupuolieroa, myös kiistää sen, että ihmiset ovat 
homoja, heteroita tai biseksuaaleja. Empiirisen tutkimuksen tuottaman 
näytön ja ihmisten arkielämän valossa nämä yritykset ovat kuitenkin 
kestämättömiä.418 On pieni määrä ihmisiä, jotka eivät koe olevansa kum- 
paakaan sukupuolta, tai jotka sanovat, etteivät he ole sen enempää homo-, 
hetero- kuin biseksuaalejakaan. Mutta tämä ryhmä on määrällisesti niin 
pieni jopa seksuaalivähemmistöjen sisällä, ettei sen perusteella voida 
tehdä ihmisen sukupuolta tai seksuaalisuutta koskevia yleistyksiä. Hei- 
dän tapauksissaan näyttää olevan pikemminkin kyse itsemäärittelyn vai- 
keuksista ja itsetunto-ongelmista. Valitettavasti sukupuolta ja seksuaali- 
suutta koskeva yliopistollinen tutkimus on nykyisin lähes kokonaan tuon 
feministisen ja gueer-teoreettisen ideologian vallassa, ja kyseisten tutki- 
joiden metodologisista hairahduksista kärsii koko tiedeyhteisö. 


7.3.1.3. Sukupuoli, merkitysten erot ja tiede 


Yksi syy asioiden ongelmalliseen tilaan on se, että akateemisessa tutki- 
muksessa on kielifilosofisten ja sosiaalitieteellisten painotusten vuoksi 
keskitytty näkemään sukupuoli vain joko kielellisinä konstruktioina ja 
merkityksinä tai sitten sosiaalisina ilmiöinä. Molemmat tarkastelutavat 
ovat olleet riittämättömiä. Ne ovat peittäneet alleen sen, että myös 
merkitykset muodostuvat kehollisesti. Jos olisi otettu paremmin huo- 
mioon se, että merkitykset opitaan kehollisten kokemusten kautta, olisi 


418 Ks. esim. Osmo Kontulan ja Elina Haavio-Mannilan teosta Suomalainen seksi (1993). 

voitu oivaltaa, miksi samaa sukupuolta olevat ihmiset ymmärtävät toi- 
siaan paremmin kuin eri sukupuolta olevat ja miksi tieteellä juuri sen 
vuoksi on patriarkaalinen historia ja matriarkaalinen nykyisyys. Henki- 
sinä pidettyjen toiminta-alueiden, kuten tieteiden ja taiteiden, piirissä 
miehet hakeutuvat omiin yhteisöihinsä ja naiset omiinsa. Kehollisen eri- 
laisuuden vuoksi naisille ja miehille emergoituvat kokonaan omanlaisensa 
sukupuolisidonnaiset merkitysmaailmat ja arvouniversumit. 

Myöntämällä myös tieteen oma sukupuolisidonnaisuus olisi voitu ym- 
märtää tieteen kaksijakoista sukupuolittumista, joka vallitsee akateemi- 
sessa maailmassa. Sukupuolten välillä on ymmärtämisen kuilu, joka joh- 
tuu siitä, että merkitykset rakentuvat kehollisista lähtökohdista. Sikäli 
kuin keholliset kokemusmaailmat ovat erilaisia, merkitykset sukupuolit- 
tuvat ja tiede halkeaa kahtia sukupuolten jakoa noudattaen. Olenkin itse 
väittänyt, että tieteen ja filosofian homososiaalinen, homoeroottinen ja 
homoseksuaalinen luonne ilmentää juuri tätä seikkaa.4!9 

Pelkkään kielen analysoimiseen keskittyneet filosofiat ja postmodernit 
ajattelutavat ovat yrittäneet peittää tieteen homoseksuaalisen ja homo- 
sosiaalisen olemuksen. Kielifilosofinen ja sosiaalitieteellinen teorianmuo- 
dostus ovat olleet myös erittäin heteroseksistisiä yrittäessään kieltää 
ihmisten merkityskonstituution kehollisen ja sukupuolisidonnaisen perus- 
tan. Lisäksi suurin osa feministeistä on ollut heterofeministejä. Myöntä- 
mällä merkityskonstituution sukupuolisidonnaisuuden ja tieteen homo- 
seksuaalisen olemuksen he olisivat päässeet lähemmäksi niitä tieteen- 
filosofisia tosiasioita, joiden varassa he olisivat voineet paremmin edistää 
tavoittelemaansa tasa-arvoa. Toistaiseksi feministinen liike on ummis- 
tanut korvansa tämäntapaiselta filosofiselta argumentaatiolta. 


7.3.2. Ontologiset perusratkaisut ja eläinten oikeudet 


Toinen käytännön toteutumisyhteys, jossa eksistenssitasoja koskevan 
analyysin tärkeys tulee näkyville, on eläinten oikeuksia koskeva keskus- 
telu. Niin sanotut kettutytöt ja muut eläintensuojelijoina esiintyneet akti- 
vistit ovat peränneet eläimille oikeuksia, jotka muistuttavat ihmis- 
oikeuksia. He ovat vaatineet esimerkiksi turkistarhauksen, karjankasva- 
tuksen ja eläinten hyötykäytön sekä ravintona käyttämisen lopettamista. 
He ovat pitäneet lähtökohtanaan, että eläin ja ihminen asetetaan mo- 
raalifilosofisessa mielessä samalle viivalle.420 


419 Ks. teostani Enkelirakkaus — Filosofia ja uskonto homoseksuaalisuutena (2008). 

420 Esimerkkinä eläinten asemaa koskevasta kiistelystä voi mainita Peter Singerin ja 
Tom Reganin välille piirtyneen paradigmakiistan. Ks. Peter Singerin teosta Animal Libe- 
ration vuodelta 1990 ja Tom Reganin teosta The Case for Animal Rights vuodelta 1983. 

Kiistaa voidaan kuvata ääriviivamaisesti niin, että Singer tulkitsee eläinten asemaa 
filosofisen konsekventialismin pohjalta intressiksi välttää kielteisiä seurauksia, kuten 

Tällainen perusratkaisu on nähdäkseni kestämätön. Ihminen ja eläin 
eivät ole samanlaisia eivätkä keskenään vertailukelpoisia. Oletettavasti 
kettutyttöjen ja muiden fundamentalististen eläintensuojelijoiden ereh- 
dykset johtuvat siitä, että he eivät ole pohtineet eläimen ja ihmisen ole- 
museroa, toisin sanoen he ovat tehneet ontologiset perusratkaisut mietti- 
mättä, mihin he oikeastaan sitoutuvat ja mitä edustavat. 


7.3.2.1. Moraalin alkuperä: kyky sanoa ”ei” 


Ihmisen ja eläimen ero on muun muassa siinä, että eläin ei osaa sanoa 
”ei”. Eläin ei voi kieltäytyä, paitsi vastustaessaan biologisia vaistojaan, 
mutta silloinkaan se ei ymmärrä kieltäymyksen merkitystä. Eläin nappaa 
saaliin ja tekee siitä päivällisen, jos sillä on nälkä, ja vaaran uhatessa se 
pakenee paikalta tai hyökkää voimatta vastustaa ulkoisen uhan tuotta- 
mia pelkojaan tai sisäsyntyisiä vaistojaan. Eläin toimii reaktiomaisesti 
toisin kuin ihminen, jonka inhimillisyys on juuri sitä, että hän voi vas- 
tustaa ulkoisia ärsykkeitä ja sisäisiä yllykkeitään. 

Ihmisen ja eläimen ero näkyy muun muassa siinä, että ihminen voi 
pidättäytyä reagoimasta ja pysähtyä pohtimaan eri vaihtoehtoja. Ihminen 
voi omistaa itselleen ajattelutilaa. Usein sanotaankin, että ihmisen ky- 
vystä sanoa ”ei” — toisin sanoen hänen mahdollisuudestaan kieltäytyä — 
syntyy moraali. Moraali taas on ominaista ihmisille ja (kielellisten sopi- 
musten varaisiksi laajennettuna) myös ihmisyhteisöille — ei eläimille, 
jotka toimivat luonnonvaraisesti. 

”Omaksitunnoksi” voidaankin sanoa juuri ihmisen kykyä omistaa itsel- 
leen ärsykkeiden ja reaktioiden kaavasta poikkeavaa ajattelutilaa. Se on 
kykyä pysähtyä pohtimaan mahdollisia seurauksia. Meadiläisittäin aja- 
tellen omantunnon ilmenemismuoto ei ole kuitenkaan Immanuel Kantin 
tähtiin kirjoittama tai ihmisen sydämeen kätkeytyvä moraalilaki, vaan se 
on kyky reflektoida eli heijastella itseään toisissa ja asettua toisen ihmi- 
sen asemaan. 

Mutta myöskään naturalistina pidetty Mead ei ollut niin fanaattinen, 
että hän olisi pitänyt ihmisen ja eläimen toimintaa rinnastuskelpoisina. 
Vertailuillaan hän pyrkikin hahmottamaan, mikä ihmisessä on erilaista ja 


kipua, mutta oikeuksia eläimillä ei hänen mielestään ole. Reganin kanta taas on de- 
ontologinen, eli hänen mukaansa eläimet ovat ”elämäsubjekteja” (”subjects-of-a-life”), mistä 
puolestaan seuraa, että eläimillä voi olla moraalisia oikeuksia. Näihin näkökantoihin 
liittyvät monet eläinten hyötykäyttöä, toiminnan päämääriä ja välineellisyyttä koskevat 
katsomukset. 

Tällaisessa systeemiteoreettisessa etiikassa on kuitenkin ajateltu riittämättömästi eläin- 
ten olemusta, kuten tietoisuuden ja persoonan olemassaoloa sekä kykyä olla subjekti. 
Nähdäkseni eläimille ei voida myöntää oikeushenkilöllisyyttä, sillä oikeuksien omistajien 
pitää kyetä erottamaan omat intressinsä oikeuksista. Eläimet eivät voi tehdä yhteiskunta- 
sopimusta, ja siksi niitä ei voida pitää oikeuksien eikä velvollisuuksien haltijoina. 

kuinka ihminen poikkeaa eläimestä. Meadkään ei siis sopisi esikuvaksi 
niille, jotka näkevät ihmisen ja eläimen samankaltaisina luonnonolen- 
toina. Tietenkin voidaan väittää, että ihminen on luonnonorganismi ja 
toimii eläintä muistuttavasti. Myös ihminen voidaan ehdollistaa toimi- 
maan ärsykkeiden ja reaktioiden kaavassa. Kuitenkin jo Meadin ajattelua 
tarkasteltaessa huomattiin, että vasta ihmisen kyky omistaa itselleen 
ajattelutilaa luo ihmiselle yksilöllisen minuuden (7), eli sen, mitä hän on 
moraalisessa mielessä. Behavioristeista poiketessaan Mead ajattelikin 
pitkälti samalla tavoin kuin monet eksistenssifilosofit, esimerkiksi Kierke- 
gaard ja Sartre. He katsoivat, että riittävän intensiivinen valinnan akti 
sinänsä kirkastaa ihmisestä esiin hänen varsinaisen minuutensa ja per- 
soonansa. Ankara moraalinen pohdinta ja valintojen teko osoittavat, mitä 
ihminen pohjimmiltaan on. 

Käänteisesti voidaan sanoa, että jos ihminen lakkaa suorittamasta mo- 
raalista harkintaa, hän alkaa käyttäytyä eläimen tavoin. Monet tosin 
väittävät, ettei ihmisellä ole tässä suhteessa suurta valinnan vapautta, 
vaan ihmisenkin elämä koostuu reagoimisesta sisäisiin yllykkeisiin, kuten 
nälkään, tai ulkoisiin ärsykkeisiin, esimerkiksi sateeseen tai kylmyyteen. 
Tällainen käsityskanta on kuitenkin vulgaari ja noudattelee monien luon- 
toa tai luonnollisuutta palvovien näkemyksiä. Pelkästään luonnonvarai- 
sesti toimivaa ihmistä sanotaankin helposti ”eläimelliseksi”. Tätä kautta 
paljastuu, että se, mikä ihmisestä tekee ihmisen, on jotakin muuta kuin 
hänen eläimelliset piirteensä. Juuri tämän olemuseron vuoksi eläimiä 
sanotaan eläimiksi ja ihmisiä ihmisiksi. Ne ovat perimmältään eri asioita. 


71.3.2.2. Ihmisen ja eläimen ero: kieli ja itsetietoisuus 


Eläimiä ei voida pitää ihmisten kaltaisina myöskään siksi, että eläimet 
eivät mitä ilmeisimmin ymmärrä kielellisten ilmaisujen merkityksiä, 
vaan ne käyttäytyvät palkintojen tai rangaistusten innoittamina. Tässä 
mielessä eläimillä ei ole oikeuksia vaan intressejä, joiden pohjalta ne 
tavoittelevat palkintoja ja välttelevät kärsimyksiä. Niinpä ne eivät ole 
valintoja tekeviä moraalisubjekteja vaan ärsykkeisiin reagoivia toimijoita. 

Eräissä kokeissa on tosin saatu näyttöä siitä, että esimerkiksi papu- 
kaijat ymmärtäisivät niille opetettujen sanojen merkitykset ja pystyisivät 
sitä kautta myös tiedollisiin prosesseihin ja arvomerkitysten ymmärtämi- 
seen. Tämä on herättänyt määritelmällisen kysymyksen, mitä kielen 
oppiminen” ja '”käyttäminen' oikeastaan tarkoittavat. Pitäisikö niitä vas- 
taavien toimintojen liittyä eläimille ominaiseen luonnolliseen ja arki- 
päiväiseen käyttäytymiseen, jotta eläinten voitaisiin sanoa käyttävän 
kieltä? Vai riittääkö, että jossakin laboratoriossa on saatu aikaan arvaus 
eläimen ja ihmisen välisen kommunikaatiokuilun ylityksestä eläimen 
antamien signaalien ja vihjeiden perusteella? Nähdäkseni eläimet eivät 

käytä kieltä samassa tehtävässä tai asemassa kuin ihmiset, vaikka niillä 
esiintyykin keskinäistä viestintää. Kielen käyttöön liittyy mahdollisuus 
merkitysten muunteluun ja erilaisiin tulkintoihin ihmiselle ominaisen 
harkinnan mukaisesti, kun taas eläinten viestintä rakentuu behavioristi- 
sesti ärsykkeiden ja reaktioiden kaavan ympärille, juuri niin kuin Mead 
ajatteli. 

Ihmisen ja eläimen vertaileminen onkin kiintoisaa Meadin merki- 
tyksenteorian kannalta. Meadhän aloitti kielen kehitystä koskevat ana- 
lyysinsa naturalistiselta pohjalta: ihmisen ja eläimen vertailuista ja 
samastamisesta. Mutta myös Meadin ajattelussa ihmisen ja eläimen ero 
alkoi piirtyä esiin hänen pitäessään kieltä nimenomaan ihmiselle ja 
ihmisyhteisöille tyypillisenä ominaisuutena, jonka pohjalta koko järjesty- 
neen yhteiskunnan, moraalin ja kulttuurin luominen tapahtuu. Sen sijaan 
luonnontilassa ei vallitse yhteiskuntaa, moraalia eikä kulttuuria vaan 
kaikkien sota kaikkia vastaan. Samaan havaintoon perustuu ero, joka 
vallitsee käyttäytymisen ja toiminnan välillä. Eläimet käyttäytyvät, mutta 
ihmiset toimivat. Käyttäytyminen on reaktiomaista ja spontaania, kun 
taas toiminta on tietoista ja harkittua. Tässä valossa ihmisyksilöiden 
vapaus osoittautuu tärkeäksi ja keskeiseksi erotteluperusteeksi. Eläimet 
eivät voi olla vapaita, vaan ne ovat sisäisten yllykkeidensä ja ulkoisten 
ärsykkeiden vallassa rimpuilevia olentoja. Vapaus sekä kieltää että 
myöntää ovat ominaisuuksia, jotka tekevät ihmiset ihmisiksi. 

Ihmistä ja eläintä erottaa kaiken lisäksi se, että eläimiä ei voida pitää 
universaalisti itsestään tietoisina, kuten ihmisiä. Usein sanotaankin, että 
eläimillä ei ole tietoisuutta, vaikka niillä on tajunta — ainakin sikäli kuin 
ne ovat tajuissaan. Tajunnan olemassaolo ei kuitenkaan vielä merkitse, 
että tajuinen olento olisi ihminen tai että kyseessä olisi persoona. Lauri 
Rauhala onkin joskus todennut, että eläin ei voi olla persoona. Vaikka 
eläimet voivat olla ihmisille rakkaita esimerkiksi ollessaan lemmikki- 
eläimiä, ne eivät ole kykeneviä ilmaisemaan vastarakkautta, vaan ne 
enintään kiintyvät omistajiinsa. Se, että eläimillä ei ole persoonaa, ei 
tietenkään tarkoita, että eläimiä saisi kohdella välinpitämättömästi tai 
huonosti. Siitä, kuinka ihmiset kohtelevat eläimiä, voidaan lukea jotakin 
myös siitä, millaisia ihmiset ovat toisiaan kohtaan ja kuinka humaani 
yhteiskuntamme on. 


7.3.2.3. Kognitiivinen avoimuus ja persoona 


Nähdäkseni oikeus voi olla vain olennolla, joka ymmärtää oikeuden, vel- 
vollisuuden ja vastuun merkityksen, tai josta voi ainakin periaatteessa 
tulla näitä asioita ymmärtävä yksilö. Esimerkiksi ihmislapsella voi olla 
oikeuksia, vaikka hänkään ei vauvana ymmärrä oikeuksien, velvollisuuk- 
sien eikä normien olemusta. Lapsi on kuitenkin potentiaalinen aikuinen 

eikä tunne rajaa suhteessa siihen, mitä hänelle voidaan opettaa. Sano- 
taankin, että ihminen on kognitiivisesti avoin, eli ihmiselle voidaan 
opettaa periaatteessa kaikenlaisia asioita. Ihminen ymmärtää yleensä 
vaikeimmistakin aiheista ainakin sen, minkälaisesta asiasta on kyse. Sen 
sijaan eläimet ovat kognitiivisesti suljettuja, eli niiden kognitiiviset kyvyt 
eivät kehity vanhenemisen myötä, eikä niille voida myöhemminkään 
opettaa muita kuin suppeasti rajattuja asioita. Usein sanotaan, että vain 
eläimet ja jumalat ovat omassa olemassaolossaan täydellisiä tai ”val- 
miita”, mutta ihmistä leimaa epätäydellisyyden elämys, joka osoittaa 
ihmisen olevan eräänlainen välitilan olento eläinten ja jumalten välillä. 

Jotta eläimillä voisi olla oikeuksia, niiden täytyisi pystyä tekemään 
moraalisia valintoja. Eläin kykenee ehkä valitsemaan sille tarjottujen 
aterioiden välillä, mutta se ei tee valintoja harkitsemalla seurauksia 
hyvän ja pahan tai oikean ja väärän välillä (seurausetiikka), pohtimalla 
hyvän, pahan, oikean ja väärän oikeutusta sinänsä (deonttinen etiikka) 
tai yrittämällä asettua toisen olennon asemaan. Sen sijaan eläimet teke- 
vät valintoja impulsiivisesti: pelkkien vaistojensa varassa tai ehdollistet- 
tuina. 

Koska eläin ei voi tehdä moraalisia valintoja, eläin ei voi olla persoona 
tämän käsitteen yksilöä korostavassa merkityksessä. Koska eläimillä ei 
ole myöskään kulttuurista eikä sopimuksenvaraista moraalia, ne eivät voi 
olla persoonia yhteiskunnallisessakaan mielessä. Persoonan olemassaolon 
ja manifestoimisen merkkeinä pidän muun muassa kieltäymyksen, siihen 
liittyvän moraalisen valitsemisen sekä reflektiokyvyn toteuttamista. Jokin 
totuus lienee lausuttu myös kielen konventioissa: eläimistä ei puhuta 
pitäen niitä ”yksilöinä” tai ”subjekteina”, eikä niitä yleensä puhutella 
sanoilla ”hän” tai ”sinä” vaan sanotaan ”se”. En halua kuitenkaan sulkea 
ehdottomasti pois mahdollisuutta, että eräillä korkeimmin kehittyneillä ja 
älykkäillä olennoilla, kuten koirilla, voisi olla persoona. Onkin huomat- 
tava, että eläinten joukossa esiintyy merkittäviä tasoeroja. 

Niin sanotut eläinaktivistit eivät ole mielestäni ottaneet riittävän 
selvästi huomioon myöskään viimeksi mainitsemaani näkökohtaa, eli 
eläinten erilaisuutta, vaan he puhuvat eläimistä yleistävästi ja näkevät 
eläinkunnan osana yhtä suurta luontoäitiä, jonka helmoissa eläimiä 
pitäisi suojella fataalilla ”kaikki tai ei mitään” -periaatteella. Ne, jotka 
ovat yrittäneet luoda ihmisoikeuksia kärpäsille, susille ja muille luonnon- 
varaisille petoeläimille, ovat päätyneet hakoteille. Heidän tarkoituksensa 
ovat ymmärrettäviä, sillä tavoitteena on ollut eläinten parempi kohtelu ja 
harvinaisten lajien suojelu. Mutta yrittäessään perustella kannanottojaan 
ihmisoikeuksiin rinnastettavilla ”eläinten oikeuksilla” he ovat lyöneet lai- 
min tutkimuskohteen ontologisen analyysin. Parempi olisi, että he puhui- 
sivat ”eläinten oikeuksien” sijasta vain eläinten suojelusta ja eläimiä kos- 
kevien käyttö- ja hoitonormien parantamisesta. Sen sijaan eläinten 
oikeuksien käsite jää pelkäksi metaforaksi tai huonoksi rinnastukseksi. 

Ehkä yksi syy eläinten palvontaan on nuorison vieraantuminen maa- 
talousyhteiskunnasta, jossa eläinten hyötykäyttöä pidettiin tavanomai- 
sena. Kun ei tunne tutkimaansa asiaa, on helppo suhtautua siihen mani- 
kealaisesti. Toinen syy voi olla nuorisolle ominainen taipumus käyttää 
eläimiä siirtymäobjekteina, esimerkiksi heppatyttöjen kohdistaessa libi- 
donsa niihin. Kolmas syy saattaa olla se, että eläintensuojeluun on liit- 
tynyt ritualisoitunutta aggressiivisuutta, jonka kautta ilmaistaan yleistä 
yhteiskuntakritiikkiä. Mielestäni eläinaktivistien kannattaisi olla enem- 
mänkin huolissaan omasta asuntokurjuudestaan kuin kettujen elinolosuh- 
teista Pohjanmaan tarhoissa. Mikäli ne lopetettaisiin, turkistarhaus siir- 
tyisi nopeasti sinne, missä eläimiä kohdellaan vielä huonommin, esi- 
merkiksi Kiinaan. Siellä eläimiltä nyljetään turkikset elävältä vain kau- 
niimman leikkauksen aikaansaamiseksi. Koska myös turkistuotannon 
tynnyrit vuotavat aina matalimpien lautojen yli, myöskään eläimistä pu- 
huttaessa ei kannata olla absolutisti eikä fundamentalisti vaan realisti ja 
relativisti. 


7.3.3. Missä kieli piilee? 


Kolmas asia-alue, jolla voidaan havainnollistaa ihmisen kolmen eksis- 
tenssitason ja situationaalisen säätöpiirin merkitystä, koskee ihmisten 
käyttämän kielen ja eläinten välisen viestinnän eroa. Sekin voidaan tar- 
kentaa kysymykseksi, jota George H. Mead pohti laboratoriossaan: Miksi 
ihmisten kanssakäyminen on perin juurin erilaista kuin eläinten, vaikka 
ihminen ja eläin ovat sekä evolutiivisesti että yksilönkehityksen kannalta 
samassa asemassa alkaessaan tehdä havaintoja ja muodostaa vuoro- 
vaikutuksellisia suhteita ympäristöön ja toisiinsa? Mikä loppujenkin lo- 
puksi aiheuttaa sen, että ihmiset ja eläimet poikkeavat toisistaan huo- 
mattavasti? 

Mead ajatteli, että ihmistä erottaa eläimestä kieli. Kieltä pidetään 
merkkinä kehittyneestä ajattelusta ja kulttuurin olemassaolosta. Kielen 
kautta ihmisellä on mahdollisuus symboliseen ja metaforalliseen toimin- 
taan. Kielessä voidaan ilmaista abstrakteja suhteita ja asioita, joita konk- 
reettisessa toiminnassa ei voitaisi esittää. Kieli on oivallinen apuväline 
myös tarkoitusten ja päämäärien kannalta sekä tulevaisuuden suunnit- 
telussa. Kaiken viestinnän ei tarvitse tällöin olla välittömästi esillä tai 
läsnä, kuten eläinten keskinäisessä yhteydenpidossa. Ihmisen kielelliset 
luomukset toimivat informaation säilyttäjinä, ja ne voidaan varastoida 
esimerkiksi kirjastoihin. Mutta mikä on inhimillisen kielen alkuperä? 
Millä tavoin se poikkeaa eläinten viestinnästä? Voiko eläimillä olla jokin 
salattu kieli, jonka luonnetta emme tunne? 

7.3.3.1. Perustuuko lauseoppi aivojen rakenteisiin? 


Massachusetts Institute of Technologyssa toimiva kielitieteen professori 
Noam Chomsky (s. 1928) on järkyttänyt kollegojaan paitsi anarkistisilla 
mielipiteillään, myös kieliteoriallaan, jonka ideat ovat olleet yhtä vallan- 
kumouksellisia kuin hänen poliittinen ajattelunsakin. Vuonna 1957 
Chomsky uudisti kielen käsittelyä ja kielioppia koskevaa keskustelua 
väittämällä, että ihmisen aivoissa vallitsee myötäsyntyinen kielioppi eli 
kielen syvärakenne.421! Tähän oletukseen häntä ohjasi muun muassa se, 
että kaikissa kulttuureissa ihmislapsi oppii kielen verraten nopeasti eli 
noin 2—3 vuoden iässä, kun taas älykäs koira tai apina ei opi kieltä kym- 
menessäkään vuodessa. 

Chomskyn teoria liittyy kielen syntaksiin eli lauseoppiin. Hänen mu- 
kaansa eläimet ovat suhteellisen päteviä semantiikan eli merkitysopin 
alueella ja voivat tunnistaa yksinkertaisten äänteiden tai symbolien 
merkityksiä. Esimerkiksi koiran voi ehdollistaa tottelemaan symbolisia 
käskyjä tai komentoja, ja eläimet kommunikoivat toistensakin kanssa 
tietyillä eleillä. Mutta eläimet eivät näytä ymmärtävän pitkien lauseiden 
eivätkä puheenvuorojen päälle. Voimme esimerkiksi puhua tuntikausia 
lemmikkikoirallemme vaikkapa Johann Sebastian Bachin kaksoisviulu- 
konsertin hienouksista, mutta emme voi vakuuttua uskollisen kuuli- 
jamme tulleen hullua hurskaammaksi. Jos taas puhumme takkatulen 
loimussa samoista asioista jollekin ihmiselle, voimme olettaa hänen 
ymmärtävän ainakin sen, mistä on kysymys. Juuri tällä perusteella sa- 
nomme ihmisen olevan kognitiivisesti avoin, kun taas eläimen mieli 
näyttää kognitiivisesti suljetulta. 

Myös Chomskyn havainnot ja johtopäätökset ovat tässä valossa hyväk- 
syttäviä. Ihmisen kognitiivinen avoimuus liittyy hänen kykyynsä ymmär- 
tää kieltä ja kykyyn muodostaa mielekkäitä lauseita. Chomskyn teoriassa 
kieli onkin määritelty niin, että pelkkä merkkien tai sanojen semanttinen 
ymmärtäminen ei vielä riitä kielen osaamiseksi, vaan myös lauseiden 
merkitys pitäisi ymmärtää. Tämä edellyttää kykyä syntaksin hallitsemi- 
seen. Sillä puolestaan on Chomskyn mukaan perustansa aivoihin kätkey- 
tyvän kielellisen syvärakenteen lauseopissa. Aivojen rakenteen ja kielen 
syntaksin on vastattava toisiaan. Ihmisen kyky kielen oppimiseen on 
hänen mukaansa lajityypillinen ja apriorinen eli kokemuksiamme edel- 
tävä ominaisuus. Se on taito hallita syntaksia. Sen sijaan eläimillä tätä 
lauseopillista kykyä ei ole. 

Evolutiivisesti ajatellen syntaktisen kyvyn on pitänyt kehittyä ihmi- 
selle jonakin tiettynä aikana. Muutoksen pitäisi paikantua historiallisesti 


421 Noam Chomsky teoksessaan Syntactic Structures (1957). 

johonkin aikakauteen tai hetkeen. Kuten jo kirjani alkupuolella viittasin, 
tieteenfilosofiassa on pohdittu runsaasti sitä, miten ihmisen aistikyvyn 
transsendentaaliset ehdot ovat voineet kehittyä ja minkä vuoksi ne ovat 
meille yleispätevästi samanlaiset. On muun muassa nähty, että biologisen 
organismin kehitys noudattelee kaikkialla samanlaisia luonnonlainomai- 
sia ehtoja ja että siksi aistikyvyn kategoriat ja prinsiipit ovat kaikille 
ihmisille yhdenmukaiset. Esimerkiksi ihmisen nouseminen takajaloilleen 
on johtanut näköaistiin liittyvien aivoalueiden ja toimintojen kehittymi- 
seen ja vaikuttanut tapaamme aistia todellisuus kolmiulotteisena. Silmän 
havaintojen opettamina pyrimme ennustamaan tulevaisuutta ja suunnit- 
telemaan elämäämme. Ihmisen aistikykyyn liittyviä transsendentaalisia 
ehtoja ovat evolutiivisen ajattelun näkökulmasta käsitelleet muiden 
muassa Mead, Merleau-Ponty ja Popper. 

Myös Chomskyn teorian havainnot ihmisen ja eläimen erosta ovat 
valaisevia, mutta hänenkin tekemiensä kielifilosofisten johtopäätösten 
todistaminen on erittäin vaikeaa. Juuri lajinkehitykseen liittyvät kysy- 
mykset johtivat Noam Chomskyn ongelmien eteen. Käytössämme ei ole 
pitäviä todisteita siitä, miten ihminen aikoinaan oppi kielen ja milloin 
kyky syntaksiin kehittyi. Vastaamatta jäi kysymys, milloin ihmiselle muo- 
dostui symbolinen viestintä ja minä aikana se muuttui kieliopin sisältä- 
väksi kieleksi. 


7.3.3.2. Vai ovatko kielelliset kyvyt aivojen toimintafunktioita? 


Tiedämme kokemuksesta, kuinka nopeasti kieli muuttuu. Sanoja syntyy 
ja kuolee. Niiden merkitykset vaihtelevat. Myös kielioppisääntöjä luodaan 
ja kumotaan. Esimerkiksi Ylioppilastutkintolautakunta on perinteisesti 
huolissaan siitä, että nuoret ”eivät osaa kunnollista suomea”. Aku-setä 
puolestaan pohtii kadunvarsimainoksissa, ”miten saisimme nuoret luke- 
maan”. Kieli muuttuu nykyisin kovaa vauhtia Internetin, kansainvälis- 
tymisen, kaupunkikulttuurin ja tietokonekielen kautta. 

Edinburghin yliopistossa toimiva Simon M. Kirby onkin tutkinut kielen 
muuttumista ihmiseltä ja sukupolvelta toiselle. Hän on havainnollistanut 
muutosta yksinkertaisella esimerkillä, jota voidaan kutsua ”kuiskaus- 
leikiksi”. Siinä joukko lapsia kuiskaa korvasta korvaan jonkin sanoman. 
Jonon päässä sanoma on muuttunut täysin toisenlaiseksi kuin se oli 
liikkeelle laskettaessa.1?22 Ilmiö on tuttu myös arkipäivän elämästä, jossa 
uutiset ja juorut muuttavat muotoaan kulkiessaan useiden välittäjien 
kautta. 


422 Ks. Simon M. Kirbyn ja Morten H. Christiansenin artikkeleita ”Language evolution — 
The hardest problem in science” (s. 1-15) ja ”From language learning to language evo- 
lution” (272—294) heidän toimittamassaan teoksessa Language Evolution (2003). 

Keskeistä Kirbyn tutkimustyössä on seuraava: se osoittaa, että kielen 
kehittyminen on evoluutiota nopeampaa. Jos kielen syvärakenne ymmär- 
retään chomskylaisesti, toisin sanoen aivojen rakenteelliseksi ominaisuu- 
deksi, sillä ei olisi ollut aikaa kehittyä. Merkittävät evolutiiviset muu- 
tokset vaativat kymmeniä tuhansia vuosia, kun taas esimerkiksi eng- 
lannin kieli on kehittynyt latinan kielen sanastosta muutamassa sadassa 
vuodessa. Kulttuuriset meemit123 syntyvät, leviävät ja kuolevat nope- 
ammin kuin geenit ja muut biologiset rakenteet, jotka eivät ehdi muuntua 
tai mukautua kulttuuri-ilmiöihin. 

Chomskyn teoriaa on arvioitu myös kokeilemalla, onko kyky syntaksiin 
ainoastaan ihmiselle ominainen kyky, vai voivatko eläimet sittenkin oppia 
kieltä. Amerikkalaisessa Georgian valtionyliopistossa saatiin aikaan huo- 
miota herättävä opetustulos, kun Kanzi-niminen kääpiösimpanssi oppi 
itsekseen käyttämään ihmisen kieltä opetettaessa kieltä sen emolle. Myös 
apinalla olisi tämän mukaan kyky syntaksiin, eikä sitä voitaisi ainakaan 
yksioikoisesti tulkita vain ihmiselle tyypilliseksi evolutiiviseksi ominai- 
suudeksi.424 Kyseisessä tapauksessa voidaan toisaalta toistaa se jo edellä 
mainittu kritiikki, että eläimet eivät välttämättä käytä kieltä samassa 
tarkoituksessa tai tehtävässä kuin ihmiset, eikä kieli esiinny niiden toi- 
minnassa luonnostaan vaan ainoastaan koejärjestelyihin perustuvissa 
poikkeusoloissa. 

Simon M. Kirby on päätynyt joka tapauksessa ajattelemaan, että kieli 
ei perustu mihinkään syvärakenteeseen, joka olisi ihmisille arkkityyppi- 
nen eli kaikille lajin jäsenille ominainen. Sen sijaan esimerkiksi psyko- 
analyytikko Carl Gustav Jung katsoi Meadin tavoin, että ihmisen kyky 
symbolien ymmärtämiseen leimaa ihmiskuntaa eräänlaisena universaa- 
lina ominaisuutena.425 Tosin väitteet symbolifunktion alkuperästä hänkin 
jätti avoimiksi. Kysymyksen vastaukset eivät olisi todistuvia, sillä koke- 
muksen arkkityypit, jotka on tarkoitus todistaa, leimaavat jo tiedon- 
hankintaamme — aivan niin kuin aistikyvyn kategoriat ja prinsiipit mää- 


423 Meemin käsitteellä on tarkoitettu kulttuurista replikaattoria eli kopioitujaa. Käsi- 
tettä käytti ensin Richard Dawkins teoksessaan The Selfish Gene vuonna 1976 (suom. 
Geenin itsekkyys, 1993). Teoksen mukaan meemit ovat omahyväisiä olioita, jotka käyttävät 
ihmisiä leviämisensä kulkuvälineinä. Meemit kilpailevat pääsystä ihmismieleen, ja livah- 
dettuaan jostakin aukosta sisään ne tekevät pesänsä ihmisten tajuntaan. Meemit suosivat 
erityisesti joukkotiedotusvälineitä, sillä julkisen sanan on todettu tarttuvan hanakasti 
meemeihin ja jatkavan niiden kopioimista. Meemeille on ominaista myös se, että yhteinen 
etu kerää tietyt meemit samaksi joukoksi. Tällainen yhdessä kopioituva meemiryhmä, 
meemikompleksi, muodostaa itseorganisoituvan ja itseään suojelevan rakenteen. Meemi- 
kompleksi ottaa vastaan yhteensopivia uusia meemejä ja vieroksuu yhteensopimattomia. 

424 Ks. Stanley I. Greenspanin ja Stuart G. Shanjerin teosta The First Idea —- How Sym- 
bols, Language and Intelligence Evolved from Our Primate Ancestors to Modern Humans 
(2004, s. 362). 

425 Ks. Carl Gustav Jungin alun perin vuonna 1964 julkaisemaa teosta Symbolit — Piilo- 
tajunnan kieli (s. 93-99). 

räävät Immanuel Kantin mukaan kaikkea, mitä voimme todellisuudesta 
havaita tai tietää. 

Kirbyn mukaan kielellinen kyky on eräänlainen parasiitti, ”loinen”, 
joka elää ihmisen aivoissa omaa elämäänsä. Chomskysta poiketen hän 
ajattelee, että kieli ei perustu aivojen rakenteeseen vaan on kuvattavissa 
pikemminkin aivojen tavaksi toimia. Kirbyn mukaan kieli on toiminta- 
funktio. 


7.3.3.3. Entä edeltävätkö ulkoiset merkit puhuttua kieltä? 


Yhdysvaltalaisen Etelä-Illinoisin yliopiston professori Morten H. Christi- 
ansen on päätynyt lähes samanlaisiin ajatuksiin kuin Kirby, tosin eri 
näkökulmasta. Hän on kiinnittänyt huomiota kielen ja havaitsemisen 
eroon: kieli liittyy ihmisen älyllisyyteen ja toteutuu ajattelun tasolla, kun 
taas kuvien katseleminen vetoaa pikemminkin aisteihin. Jokainen on 
voinut huomata, että kieli koostuu peräkkäisistä merkeistä: jonoon laite- 
tuista sanoista ja lauseista. Sen sijaan kuvien katselu on usein väläh- 
dyksenomaista. Aivotutkimuksen kannalta kieli onkin ”sarjakäsittelyä”, 
joka tapahtuu aivojen oikeassa puoliskossa suhteellisen hitaina toimin- 
toina, kun taas näköhavainto tapahtuu kuvien nopeana ”rinnakkais- 
käsittelynä” aivojen vasemmassa puoliskossa.426 

Kyky sarjakäsittelyyn on Christiansenin mukaan tyypillinen nimen- 
omaan kädellisille. Kielen hallitseminen näyttää liittyvän käsien sarjaliik- 
keisiin. Esimerkiksi monet puhujat ja luennoitsijat elehtivät usein käsil- 
lään. He eivät tee niin vain havainnollistaakseen jotakin asiaa, vaan 
huitominen näyttää toistuvan samanlaisena aiheesta tai asiasta riippu- 
matta. Latinan sanaan manus (suom. ”käsi”) viitaten sanomme, että heillä 
on maneereja. Washingtonin yliopistossa toimiva neurofysiologi William 
H. Calvin taas on katsonut, että sarjakäsittely ja siten myös kyky kieleen 
vahvistui kivikaudella, kun ihminen oppi käyttämään käsillään työ- 
kaluja.427 Myös eräät nykyiset koetulokset vahvistavat oletusta, että kieli 
perustuu sarjakäsittelyyn. Verbaalisesti lahjakkaat ihmiset puhuvat pal- 
jon käsillään ja paljastavat siten kädellisyyden ja kielellisen kyvykkyy- 
den välisen yhteyden. Vastaavasti esimerkiksi afasiapotilailla ja luki- 
häiriöpotilailla on havaittu olevan vaikeuksia tai poikkeamia käsien sarja- 
liikkeissä. 


426 Ks. Morten H. Christiansenin (et al.) artikkelia ”The role of seguential learning in 
language evolution — Computational and experimental studies” Angelo Cangelosin ja Dome- 
nico Parisin toimittamassa teoksessa Simulating the Evolution of Language (s. 165—187). 

427 William H. Calvin teoksessaan The Ascent of Mind — Ice Age Climates and the Evo- 
lution of Intelligence (1991). Sikäli kuin työkalujen käyttö oli sarjakäsittelyn ja kielen oppi- 
misen edellytys, toimintaan ryhtyminen oli korkeampien älyllisten toimintojen ehto ja 
toiminta edelsi kieltä. Tavallaan tämä voidaan nähdä Meadin teorian todistuksena. 

Kirbyn ja hänen kollegojensa kannalla näyttää olevan myös yhdys- 
valtalainen kirjailija William S. Burroughs, joka esseessään ”Language is 
a virus” otti todisteltavakseen kunnianhimoisen väitteen: ihminen oppi 
kirjoitetun kielen ennen puhuttua kieltä. Hän perusteli näkemystään niin, 
että ihminen väistämättä havaitsee ulkoiset ärsykkeet ennen kuin hän voi 
sanoa niistä mitään.428 Näin on sekä yksilönkehityksen että lajinkehi- 
tyksen kannalta. Itse asiassa merkin havaitseminenkin on jo kokemus, 
joten tietyn esipredikatiivisen kokemuksen on vallittava ennen kuin 
voimme antaa merkille semanttisia tai tiedollisia merkityksiä. 

Näennäisestä kaukaisuudestaan huolimatta tämä vastaa tapaa, jolla 
George H. Mead asioista ajatteli: sanottu sana on reaktio jo ennestään 
olemassa olevaan ärsykkeeseen, merkkiin. Niinpä merkeistä koostuva 
ärsykkeiden todellisuus edeltää sanallista ja kielellistä murahtelua, onpa 
kyse sitten Kretcshmerin mustetahroista tai karvakolmioista. 

Vaikka William S. Burroughs onkin tullut tunnetuksi lähinnä kirjalli- 
sista kokeiluistaan, hänen voi katsoa lähestyneen symbolisen interaktio- 
nismin kielikäsitystä: ihminen havaitsee toisten ihmisten piirteet, kuten 
iän tai sukupuolen, ennen kuin hän ehtii lausua niistä mitään. Bur- 
roughsia voidaan moittia alttiudesta niin sanotulle ”annetun myytille” 
(myth of givenness), mutta moite on myös kumottavissa toteamalla, ettei 
arkitodellisuuden suorassa ja subjektikeskeisessä kokemisessa ole mitään 
hämärää. Merkitys on tällöin enemmänkin vaikutelmanomainen ja esi- 
predikatiivinen arvomerkitys kuin kielellisesti jäsennelty tiedollinen mer- 
kitys. 


7.3.3.4. Ratkaisu: myös kielellä on eksistenssitasot 


Entä mitä merkitystä edellä esittämilläni keskenään päinvastaisilla tai 
toisistaan poikkeavilla kielen kehitystä koskevilla näkemyksillä loppujen 
lopuksi on? Mihin kieli paikantuu? Onko kielellisten kykyjen alkuperä 
materiaalinen ja toteutumisyhteys aivofysiologinen ja rakenteellinen, ku- 
ten Chomsky ajatteli? Vai onko kielen olemus evolutiivisen jäännöksen 
kaltainen ja kelluuko se vain jonkinlaisena toimintafunktiona ihmisen 
aivotoimintojen päällä, kuten Kirby ja Christiansen ovat katsoneet? Tai 
olisiko peräti niin, että ihmisten viestinnässä merkin ja kirjoitetun kielen 
ero ei ole niin olennainen kuin on väitetty ja että symbolinen merkkikieli 
sekä siihen perustuva kirjoitettu kieli edeltävät äänteellistä elekieltä, 
kuten Burroughs visioi? 


428 Burroughsin ideoista ks. artikkeliani ”Sinä ja minä liikennevaloissa — Miksi sanal- 
listamaton kokemus on tärkeää filosofiassa?” teoksessa Filosofiset viuhahdukset — Popu- 
laarifilosofisia tekstejä sekseistä, vallasta ja filosofisista liikkeistä (2007, s. 305—322). 
Harvardissa opiskelleen ja pornokirjailijana tunnetun Burroughsin rinnastaminen kielitie- 
teilijöihin voi vaikuttaa vulgaarilta, mutta hänen ajatuksensa on sinänsä varteenotettava. 

Kysymyksiin voidaan luoda valoa ontologisen analyysin kautta. Voi- 
daan nimittäin väittää, että kaikissa edellä mainituissa teorioissa kohda- 
tut ongelmat johtuvat ihmisen, eläimen ja kielen olemusta koskevan feno- 
menologisen analyysin laiminlyömisestä. Jos asiaa katsotaan ihmisen 
eksistenssitasojen ja situationaalisen säätöpiirin näkökulmasta, käy 
selville, että edellä mainitut suuret mestarit ovat ylittäneet selitystasojen 
erot varsin välinpitämättömästi. Niin tehdessään he ovat myös joutuneet 
kaventamaan kielen olemusta koskevia näkemyksiään. 

Yksimielisiä voidaan olla siitä, että kielen käsittelyn pohjana ovat 
aivojen ominaisuudet. Toisaalta tiedämme, että ihmisaivot tarvitsevat 
tuekseen kulttuuriaineksia, jotta ihmisyksilö voisi kehittyä kieltä hallitse- 
vaksi olennoksi. Aivoissamme on syntymän hetkellä lukuisasti hermo- 
soluja, jotka alkavat valikoitua, luoda yhteyksiä ja karsiutua heti elämän 
alettua. Jos näihin aivorakenteisiin ei ajoissa yhdistetä tiettyjä kogni- 
tiivisia toimintoja, ne kuolevat pois. Tunnemme ilmiön esimerkiksi niin 
sanotuilta viidakkolapsilta, jotka eivät tietyn iän jälkeen opi kunnolla 
puhumaan. Lajinkehityksen kannalta kielellä on yhteys aivojen evoluu- 
tioon mutta myös sosiaalisiin rakenteisiin, jotka puolestaan ovat ratkaise- 
via yksilönkehityksessä. 

Tärkeintä on se, mitä tapahtuu tajunnallisella tasolla. Chomsky ereh- 
tyi siinä, että hän redusoi merkityksellisenä pitämänsä kielen vain 
aivojen rakenteelliseksi ominaisuudeksi katsoen syntaktiikan eli lause- 
opin ja aivojen syvärakenteiden vastaavan toisiaan. Hänen teoriansa kaa- 
tui siihen, että se jäi todistamattomaksi ja pelkästään oletuksenvarai- 
seksi. 

Kielen merkitykset eivät voi olla aivofysiologisia siinäkään tapauk- 
sessa, että niillä voitaisiin osoittaa olevan aivofysiologisia vastineita. Kie- 
len merkitykset — rakentuvatpa ne sitten symbolisista merkeistä tai pi- 
temmistä merkkien jonoista eli lauseista — ovat tajunnallisia eivätkä 
kehollisia ilmiöitä. Myös syntaksi ja semantiikka ovat eri asioita. Sen 
sijaan Chomsky tuli kytkeneeksi lauseopin ja merkitysopin yhteen vaatien 
niiltä yhteistoimintaa ja vastaavuutta. 

Vaikka ihmisten tavoilla rakentaa kielen lauseita olisikin vastine aivo- 
jen rakenteissa, tämä ei riitä sen johtopäätöksen tekemiseen, että kielel- 
listen symbolien merkitykset muodostuisivat lauseiden rakenteista. Kielen 
olemukseen kohdistuva ontologinen analyysi puoltaa käsitystä, että syn- 
taksi, semantiikka ja pragmatiikka on syytä nähdä erillisinä asioina, 
aivan kuten tämän jaottelun tehnyt Meadin oppilas Charles Morris ajat- 
teli. Merkityksellisiä symboleja ja niiden syntyä ei voida redusoida lause- 
struktuureihin. 

Sama tasojen ero näkyy ihmisen eksistenssin ontologisessa analyysissa 
situationaalisen säätöpiirin kautta. Kielellä voi luonnollisesti olla välttä- 
mättömät aivofysiologiset edellytyksensä ja rakenteensa ihmisen keholli- 
sella tasolla. Mutta merkitys ei ole fysiologinen rakenne siinäkään tapauk- 

sessa, että fysiologisen rakenteen olemassaolo olisi kielen kehittymisen 
eräs välttämätön ehto. Merkkien ymmärtäminen symboleiksi, symbolien 
manipulaatio, järjesteleminen jonoiksi ja vihdoin viimein merkityksellis- 
ten lauseiden ja inhimillisen kielen syntyminen ovat tajunnallisen tason 
ilmiöitä. Syntaktiikka eli lauseoppi voi tietenkin hyödyntää myös aivo- 
fysiologisia rakenteita, mutta toteutuakseen merkityksiä kantavan kielen 
yhteydessä sen on vallittava tajunnallisella tasolla. 

Semantiikka eli merkitysoppi on tajunnallisen tason ilmiö, eikä sitä 
voida redusoida sen enempää aivofysiologiaan kuin syntaktiikkaankaan. 
Ja pragmatiikka, joka tutkii kielen käyttöyhteyksiä, puolestaan liittyy 
situationaaliselle eksistenssitasolle, toisin sanoen ihmisten kanssakäymi- 
seen ja vuorovaikutukseen. Olennaista on, että kieltä ei voitaisi tarkas- 
tella myöskään pragmatistisesti, jos ei ajateltaisi, että merkityksillä on 
subjekti inhimillisen tajunnan piirissä. Kuten jo Meadin ajattelua käsi- 
teltäessä huomautin, myös pragmatismin näkökulmasta kielellä ja sen 
merkityksillä täytyy olla jokin toteutumisyhteys tai ”kantaja”, jolla nämä 
merkitykset ovat, ja sellainen voi olla vain yksilötajunta. 

Pyrkiessään redusoimaan kielen merkitykset materiaaliselle ja syntak- 
tisia rakenteita korostavalle tasolle Chomsky edusti samaa poliittista 
katsantokantaa kuin yhteiskuntateoreettisessa ideologiassaankin. Hänen 
tarkoituksenaan oli kieltää merkitysten muodostuminen yksilöllisiksi ja 
palauttaa merkitysten konstituutio pelkkien aineellisten rakenteiden yli- 
valtaan. Siinä, missä Mead halusi johdella kielen merkitykset ”ylöspäin” 
eli universaaliina pidettyyn ”yleistyneeseen toiseen”, siinä Chomsky ha- 
lusi redusoida merkityksellisen kielen ”alaspäin”, pelkästään aivofysio- 
logiselle ja materialistiselle tapahtumatasolle. 

Chomskyn teoriasta poikkeavaa kantaa edustivat Kirbyn ja Christian- 
senin näkemykset, ja myös Burroughsin voidaan katsoa kilpailleen hänen 
kanssaan ansiokkaasti. Nämä Chomskyn arvostelijat ovat korostaneet 
kielen olevan toimintafunktio, jolla ei ole tiettyä rakenteellista perustaa. 
Mutta myös heidän näkemyksensä ovat olleet monin tavoin yksipuolisia 
tai puutteellisia. Niissä laiminlyödään tosiasia, että kielellä on väistä- 
mättä sekä kehollinen, tajunnallinen että situationaalinen toteutumis- 
yhteytensä ja että merkitykset voivat esiintyä vain tajunnallisina. Lisäksi 
kysymys siitä, voisivatko eläimet käyttää kieltä tajunnallisella tasolla 
samassa merkityksessä kuin ihmiset, on jätetty analysoimatta. Voidaan- 
kin sanoa, että siinä, missä Chomskyn teorian todistusvoima perustui 
pelkkiin oletuksiin ihmisen lajihistoriasta ja aivojen rakenteista, siinä 
Kirbyn ja Christiansenin käsitykset ovat nykytieteen soveltamaa behavio- 
rismia, jossa kieltä tutkitaan laboratorioissa, vaivautumatta tekemään 
tutkittavista ilmiöistä ja ilmiökokonaisuuksista ontologista analyysia. 

Mutta miksi mennä merta edemmäksi kalaan? Jo George H. Mead kävi 
läpi useimmat nykyistäkin kielentutkimusta koskevat perusongelmat 
1890—1920-luvuilla. Tässä valossa nykyaikainen ja ”moderni” kielitiede ei 

ole muuta kuin vanhojen kysymyksenasettelujen kertausta. Tai sitten 
Mead oli vain ”aikaansa edellä”. 

Syntaksin, semantiikan ja pragmatiikan välillä vallitsevat suhteet ovat 
nähdäkseni pitkälti samanlaisia kuin kehollisen, tajunnallisen ja situatio- 
naalisen eksistenssitason suhteet. Edellä esiteltyjen kielikäsitysten risti- 
riitoja voisi koettaa ratkaista seuraavan jaottelun kautta: 


1) Kielellisen syntaksin ja kehollisen eksistenssitason yhteys 


Syntaksiltaan mielekkäiden lauseiden muodostaminen ja hahmotta- 
minen vaativat tietyn aivofysiologisen ja kehollisella selitystasolla 
vallitsevan perustan. Tuo perusta ei ole tosin yksistään riittävä kie- 
lellisten merkitysten syntymiselle ja ymmärtämiselle. 


2) Kielellisen semantiikan ja tajunnallisen eksistenssitason yhteys 


Semanttisten merkitysten ymmärtäminen voi tapahtua vain tajun- 
nassa, sillä vain tajunnassa merkitykset voivat jäsentyä semanttisiksi 
merkityksiksi tai kognitiivisiksi arvomerkityksiksi. Kielellisten mer- 
kitysten olemassaolo edellyttää joka tapauksessa subjektin eli tajun- 
nan, jolla nuo merkitykset ovat. 

Sen sijaan pelkkä aivofysiologiaan perustuva tunnetila ei vielä 
sisällä kognitiivista merkitystä sen ilmaisijalle, mikäli tuo tunnetila 
on vain fysiologinen eikä siihen liity subjektiivisesti eli tajunnassa 
ymmärrettyä merkitystä. Samalla valottuu myös tunneperäisen arvo- 
merkityksen ja tiedollisen merkityksen ero. Esimerkiksi pelkkä eläi- 
mille tyypillinen aggressio eroaa ihmisille ominaisesta vihasta. Sa- 
moin seksuaalinen parittelunhalu eroaa rakkaudesta. Nämä tasot 
voivat luonnollisesti olla tekemisissä toistensa kanssa, aivan niin 
kuin kehollinen ja tajunnallinen taso ovat yhteydessä toisiinsa ihmi- 
sen eksistenssissä. 


3) Kielellisen pragmatiikan ja situationaalisen eksistenssitason yhteys 


Yksikäsitteisimmin situationaalisessa säätöpiirissä ja lingvistiikassa 
toisiaan vastaavat ihmisen eksistenssin situationaalinen taso ja kieli- 
filosofian pragmaattinen taso. Näiden tasojen yhteensopivuus selittää 
osittain sen, miksi monet nykyiset filosofit ovat pragmatisteja: kielen 
olemus on niin helppoa redusoida ”ylöspäin”, pelkästään kielen käyt- 
töä koskevaksi tutkimukseksi, jolloin rajoitutaan pelkästään situatio- 
naaliselle eksistenssitasolle ja tutkimuksesta leikataan pois merki- 
tysten subjektiivinen rakentuminen ihmisten tajunnassa. 

Myös merkitysten pragmaattinen redusointi sosiaaliselle tasolle 
edustaa behaviorismia. Sitä kautta voidaan tilapäisesti lakaista näky- 
mättömiin esimerkiksi solipsismin ongelma ja ”yksityiskieltä” koske- 
vat pulmat. Tavallaan tällainen ratkaisu on toimiva, sillä siten vah- 
vistetaan kielen olemuksena pidettyä yksikäsitteisyyttä ja samaa- 
merkitsevyyttä, mutta ongelmaksi jää, että näin vältetään vastaa- 
masta merkitysvariaatioiden syntyä koskeviin kysymyksiin. Tällä 
tavoin tullaan myös helposti kieltäneeksi ihmisten yksilöllisyys ja 
pönkitetään totalitaristisia tai sovinnaisuuteen perustuvia yhteis- 
kuntajärjestelmiä. Toistamalla behavioristista tiedekäsitystä lähinnä 
turvataan laboratoriossa viihtyvien tutkijoiden työpaikat ja rahoitus. 


7.3.4. Tajunnan ja aivokemian ero 


Neljäs asiayhteys, jossa Lauri Rauhalan holistisella ihmiskäsityksellä ja 
situationaalisen säätöpiirin idealla on merkitystä, on tekoälyntutkimusta 
koskeva filosofinen keskustelu. Jokin aika sitten raportoitiin, että tiede 
(tässä tapauksessa neurotieteilijä Jack Gallantin vetämä työryhmä) on 
keksinyt ”ajatuksia lukevan koneen”. Luonnontieteellisen Nature-lehden 
mukaan kalifornialaisen huippuyliopiston (University of California, Ber- 
keley) tuottama huipputiede on saanut aikaan tietokonemallin, joka 
”kykenee tulkitsemaan koehenkilön katsomat valokuvat 90-prosenttisesti 
oikein”. Toisen koehenkilön kohdalla päästiin yli 70 prosentin tarkkuu- 
teen, kuvia oli yhteensä 120, ja niitä edelsi 1 750 muun valokuvan sarja, 
joiden avulla tutkimukseen osallistuneiden kahden koehenkilön aivo- 
toimintaa ensin monitoroitiin.f29? Havainnointi sinänsä perustui aivo- 
skannerilla tehtyyn hapekkaan veren virtausten mittaamiseen aivojen eri 
osissa ja tutkijoiden tekemiin päätelmiin siitä, mitkä aivojen osat akti- 
voituvat, kun ihmiselle näytetään erilaisia kuvia. Esimerkiksi jos koe- 
henkilölle näytettiin geometrista kuviota tai toisen ihmisen alastonkuvaa, 
tutkijat saattoivat aivojen toimintoja mittaamalla ja tietokonemallia so- 
veltamalla päätellä, mitä aivoskannerissa oleva ihminen näkee. 

Mitä tämä merkitsee? Filosofisesti katsoen kokeen merkitys on siinä, 
että aivofysiologisia ja -biologisia tapahtumia tai aivojen tuottamia sähkö- 
ilmiöitä rekisteröimällä oletetaan voitavan päästä ajatusten jäljille. On 
kuitenkin huomattava, että pelkkä rekisteröiminen ei ole vielä ajatusten 
lukemista, vaan se edellyttää aina tulkintaa. Niinpä keskeistä on, kuka 
laatii tulkinnan välineet ja kriteerit ja miten niitä sovelletaan. 

Kyseiset tietokonemallit luo tietenkin toinen inhimillinen tajunta, joka 
siten tulkitsee tutkittavaa tajuntaa. Näin ollen kyse ei ole siitä, että tieto- 


429 Nature-lehden Internet-sivusto raportoi Jack Gallantin tutkimusryhmän tuloksesta 
uutisessa ”Mind-reading with a brain scan” 5.3.2008. 

kone tulkitsisi itsenäisesti mitään tai muodostaisi tajunnan kaltaista 
linkkiä havaintoja vastaavien aivotilojen ja niiden ”ajatuksina” esitettä- 
vien vastineiden välille. Kokeen tuloksista ei siis voida johdella pää- 
telmää, joka puoltaisi näkemystä tekoälyn itsenäisyydestä, tai näkemystä, 
että tulkintatehtävää suorittava kone olisi ajatteleva tajunta. 

Olennainen tältä kannalta on kehollisen ja tajunnallisen eksistenssi- 
tason eli aivotoimintojen ja inhimillisen tajunnan välinen ero, jota Lauri 
Rauhala on painottanut filosofiassaan. Esimerkiksi artikkelissaan ”Koke- 
muksen häiriöt ja sairauden käsite” Rauhala toteaa, että aivotapahtumat 
eivät ole tajunta, eikä inhimillistä tajuntaa voida redusoida (eli palauttaa) 
aivokemialliselle tapahtumatasolle tai johdella siitä. Aivokemia ei esimer- 
kiksi tiedosta eikä tajua omaa olemassaoloaan, vaan vasta tajunta voi 
tiedostaa, että on olemassa aivokemiaa.430 Näin ollen ensisijaista ajat- 
telulle on tajunnan olemassaolo. Tajuntaan liittyvän tietoisuuden olemas- 
saolo puolestaan on inhimillinen ominaispiirre, joka erottaa ihmisen ajat- 
telua muista luonnon prosesseista. 


7.3.4.1. Mielisairaus on eri asia kuin aivosairaus 


Käytännössä aivotoimintojen ja tajunnan välinen ero on tullut esille 
median laajasti käsittelemien koulusurmien ja muiden joukkomurhien 
yhteydessä. Viranomaiset, tiedotusvälineet ja kansalaismielipide ovat vaa- 
tineet, että ampujat pitäisi saattaa hoitoon, ja avuksi on huudettu lää- 
käreitä. Kuitenkin myös lääkärit ovat todenneet filosofien tavoin, että 
surmaamisimpulssi ei ole sairaus. Väkivaltaan turvautuvat usein täysin 
terveet ihmiset ja vieläpä harkitusti sekä institutionalisoidusti, kuten 
armeijassa. 

Satunnaisen ja monesti myös järjestyneen väkivallan takana onkin 
usein jonkun ihmisen maailmankuvassa vallitseva tajunnallinen häiriö. 
Väkivaltaan turvautumista ei voida johdella pelkästä aivokemiasta, vaan 
syyt ovat nimenomaan tajunnan hämärtymisessä ja siihen liittyvässä 
ihmisen koko maailmasuhteen häiriytymisessä. Niinpä pelkkä lääketie- 
teellinen aivojen aktivoiminen tai pillereillä puuduttaminen ovat vääriä 
ratkaisuja ongelmiin. Ongelmat ovat useimmiten tajunnallisella ja situa- 
tionaalisella tasolla, eivät aivokemiallisella tasolla. Siksi ne eivät myös- 
kään ratkea aivokemiaa muokkaamalla. 

Tämä esimerkki valaissee aivoprosessien ja tajunnan välistä olemus- 
eroa riittävästi. Jos myönnettäisiin, että kehollisella, tajunnallisella ja 
situationaalisella tasolla on oma itsenäinen olemassaolonsa, voitaisiin pa- 
remmin tunnustaa, että myös aivot, mieli ja yhteiskunta voivat sairastua 


430 Ks. Lauri Rauhalan artikkelia ”Kokemuksen häiriöt ja sairauden käsite” Tieteessä 
tapahtuu -lehdessä 6/2009 (s. 24-30). 

omina kokonaisuuksinaan. On selvää, että syyt mielenterveyden ongel- 
miin voivat olla aivokemiallisia, -biologisia, -fysiologisia tai -fysikaalisia. 
Toisaalta mielenterveyden ongelmat ovat paikannettavissa myös ihmisten 
välisiin suhteisiin ja poliittisiin ongelmiin, mutta ne eivät kuitenkaan ole 
mieli aivan niin kuin eivät materiaalisenkaan tason tapahtumat. Huu- 
moria tavoitellen voidaan ehkä sanoa, että sen enempää luonnossa kuin 
politiikassakaan ei ole usein mieltä lainkaan. 


71.3.42. Merkitykset ovat eri asioita kuin havainnot 


Selvästi selitystasojen ero näkyy tekoälyn tutkimuksessa. Mitä merkitystä 
”koneellisella ajatusten lukemisella” sitten on, mikäli kalifornialaisten 
tutkijoiden malli saataisiin toimimaan? Tärkeimmät mahdollisuudet 
Nature-lehti näkee tietyissä konkreettisissa sovelluksissa: esimerkiksi 
neuroproteeseja eli kehon keinojäseniä voitaisiin hallita tulevaisuudessa 
aivoilla. Mutta avainsaavutukseksi mainitaan, että tutkijat ovat saaneet 
kehitetyksi mallin minkä tahansa kuvan tulkitsemiseksi. Tämä merkit- 
sisi, että tien päässä häämöttäisi esimerkiksi unien toisintaminen kaikki- 
ne kuvineen sekä ajatusten lukeminen. 

Aiheesta Suomessa raportoinut It-viikko antoi mielikuvituksensa lau- 
kata niin pitkälle, että se näki ongelmina jo ajatustenlukuun liittyvät 
yksityisyydensuoja- ja tietoturvakysymyksetkin.f81 Näissä immanenteissa 
näkökohdissa ei ole kuitenkaan asian ydin. Keskeistä on, että tiedemiehet 
eivät kykene edelleenkään uudelleentuottamaan kuvia ihmistajunnasta. 
Jos aivoprosessien ja tajunnan välinen ero on niin peruuttamaton kuin 
esimerkiksi Rauhala näkee, se ei ole koskaan mahdollista. Parhaatkin 
koneet pystyvät tätä nykyä lukemaan eli jäljentämään kuvaruudulle sen 
tapaisia asioita kuin ihmisen näkö- ja kuulohavaintoja, eli yksinkertaisia 
aistimuksia. Aistihavaintojen aivotoiminnallisista vastineista voidaan siis 
anturien avulla johdella tietokoneohjelman kautta kuvia, jotka näyttö- 
ruudulle päätyneinä osoittavat, mitä havaitsijana toimiva koehenkilö 
suurin piirtein näkee. 

Mutta koneet eivät pysty raportoimaan abstraktimmista ajatuksista, 
kuten koehenkilön ajattelemasta oikeudenmukaisuuden käsitteestä tai 
jostakin tietystä numerosarjasta. Tämä on ymmärrettävää, sillä miten 
voitaisiinkaan mallintaa esimerkiksi oikeudenmukaisuutta koskeva aja- 
tus. Tuomarinvaaka tai nuija tuskin sopisi sen vastineeksi, sillä kyseessä 
olisi vain yhteiskunnallisen sopimuksen varainen symboli, jolla ei ole 
paljoakaan tekemistä oikeudenmukaisuuden itsensä kanssa. Joku saat- 
taisi tuottaa oikeudenmukaisuutta ajatellessaan mielikuvan pankkiryös- 
töstä, toinen kuvan hurmahenkisestä uhrautumisesta sotarintamalla, ja 


431 Tt-viikko ”Ajatustenluku nytkähti lähemmäs” 6.3.2008. 

kolmannen ajatuksissa välkkyisivät ehkä sosialismin punaiset sukka- 
puikot. Mikään yksiselitteinen symbolinen mallinnus tuskin olisi mah- 
dollinen. Myös tämä tukee näkemystä, että aivokemiallinen ja tajunnalli- 
nen tapahtumataso ovat itsenäisiä, eikä ajatuksia voida kuvata eikä 
lukea. Niinpä myöskään mielipidepoliisit eivät pääse ainakaan salaa luke- 
maan ajatuksiamme. 

Kalifornialaisten tieteenharjoittajien tuottaman aivotutkimuksen saa- 
vutukset voivat parhaimmillaan helpottaa ihmisten elämää esimerkiksi 
aistivammaisille tarkoitettujen apuvälineiden muodossa. Mutta ne eivät 
valaise sitä, millaisia ajattelu ja sen toteutumisyhteys eli tajunta ovat 
ominaisluonteiltaan. Sitä voidaankin pohtia lähinnä filosofian piirissä. 

Harmillista on, että teknisluonteiseen ihmistutkimukseen sijoitetaan 
suunnattomasti rahaa. Nämä resurssit ovat pois sen tyyppisestä tutki- 
muksesta, joka voisi johdattaa myös yhteiskunnan viranomaistahoja, 
poliitikkoja ja muita vaikutusvaltaisia toimijoita oivaltamaan, mistä 
kenkä terveyden ja sairauden kysymyksissä sekä niin sanotun häiriö- 
käyttäytymisen tapauksissa puristaa. Kyse ei ole useimmiten fysiikasta 
eikä kemiasta lainkaan vaan ihmistajunnan vääristymisestä, jonka taka- 
na ovat kieroutuneet valtasuhteet, yhteiskunnallista kurjuutta, köyhyyttä 
ja arvojen himmentymistä. Niihin taas eivät pure psykofarmasia eivätkä 
muut lääkkeet vaan järkevät filosofiset ja poliittiset ratkaisut, tarvitta- 
essa myös toiminnallinen sosiaalipsykologia ja psykologia. 


7.3.5. Muistin olemus 


Viides aihe, jonka kautta voidaan havainnollistaa ihmisen kolmen eksis- 
tenssitason luonnetta ja keskinäisiä suhteita, on muisti. Muisti on ominai- 
suus, joka liittyy sekä ihmisen keholliseen, tajunnalliseen että situatio- 
naaliseen olemassaoloon. Sillä on ilmenemismuotonsa kaikilla kolmella 
tasolla. 

Se, että muistamme kauan sitten tapahtuneita asioita ja että muis- 
timme yltää useiden vuosikymmenien päähän, saattaa tuntua hämmen- 
tävältä. Esimerkiksi itse muistan elävästi sen, kun opin lukemaan ja aloin 
säilyttää tasapainon ajaessani polkupyörällä. Myös monet värit ja tuoksut 
ovat voineet jäädä mieleen lapsuudesta niin, että kohdatessamme niitä 
aikuisina uudestaan palaamme helposti lapsuudelle ominaiseen tunne- 
tilaan. Aikojen aamuun asti ulottuvat terävät muistikuvat johdattavat 
kysymään, onko muistin olemassaolo todiste jonkin meissä asuvan pysy- 
vän ja ikuisen, eli tuon muistajan itsensä, olemassaolosta. Muisti ja muis- 
tamisominaisuus olisivat tällöin merkkejä transsendentaalisesta egosta, 
joka toimii havaintojen kantajana ja yhdistää niitä tuottaen kokemuksen 
ajallisuudesta. Käänteisesti ilmaistuna transsendentaalinen ego olisi filo- 
sofian nimitys muistille ja muistamisominaisuuksille. 

7.3.5.1. Onko muisti osoitus henkisyydestä? 


Eräiden ihmisten muisti on niin täsmällinen ja tarkka, että puhutaan 
valokuvamuistista. Eideettisellä muistilla puolestaan tarkoitetaan muis- 
tia, jossa todellisuuteen perustuva muistikuva on hyvin todenmukainen. 
Muistikuva on tällöin niin voimakas, kirkas ja yksityiskohdiltaan oikeaksi 
todistettava, ettei sitä voida sekoittaa harha-aistimukseen. Olemusten eli 
eidosten muistamiseen perustuva eideettinen muisti (josta usein käyte- 
tään myös nimitystä ”filmimuisti”), ei ole sama asia kuin valokuvamuisti, 
jolle on tyypillistä vain se, että muistettavat asiat tulevat mieleen kuvan- 
kaltaisina vaikutelmina. Sen sijaan eideettiselle muistille on ominaista 
muistikuvien eloisuus ja läsnäolo, ikään kuin muistettavat asiat tapah- 
tuisivat parhaillaan tai olisivat tapahtuneet juuri äsken. Henkilöä, joka 
kykenee niin voimakkaaseen eläytymiseen, että hänellä on kyky nähdä 
eideettisiä eli hyvin aistimusvoimaisia kuvia, sanotaan eideetikoksi. 
Eidoksista eli muutoin pelkästään mielessämme vallitsevista ideoista 
tulee tällöin kuvia, joilla on selkeä aistimuksellinen luonne. Tajunnan 
ilmiöt voivat siis toisinaan redusoitua eli palautua myös kokemukselli- 
siksi, mutta paljon yleisempää on keholliselta tasolta emergoituminen 
tajunnalliselle tasolle. 

Muutamista hämmästyttävistä piirteistä huolimatta ihmisen muistin 
ominaisuuksissa ei ole kyse mystiikasta, ainakaan mikäli 'mystiikalla 
ymmärretään jotakin arvoituksellista tai salaperäistä”. Sana ”mystiikka” 
tuleekin kreikan kielen sanasta ”myo”, joka viittaa 'salattuun' ja 'mykisty- 
miseen”, sekä sanasta ”myein”, joka merkitsee ”silmät kiinni” ja korostaa 
kääntymistä sisäänpäin, maailmaan, joka voidaan saavuttaa ajattelun 
keinoin. Mutta valaisevaa voisi olla myös muistin pohtiminen tieteelli- 
sesti: ihmisen sisälle kurkistavan tutkimuksen näkokannalta. 

Nykyaikainen aivotutkimus on analysoinut asiaa jakamalla muistin 
kolmeen osaan. Aistiärsykkeiden ensimmäinen säilytyspaikka on hippo- 
kampuksessa sijaitseva sensorinen muisti. Sensorisen muistin kapasiteetti 
on suuri mutta pysyvyys hyvin lyhyt ja välähdyksenomainen. Esimerkiksi 
kuuloaistimuksen tuottamaa sensorista muistijälkeä sanotaan kaikumuis- 
tiksi ja näköaistimuksen tuottamaa ikonimuistiksi. Ikonimuistin perus- 
teella näemme salaman leimahduksen hetkeä pitempään kuin itse lei- 
mahdus kestää. 

Muistamiskokemuksen kannalta keskeisempiä ovat aivojen prefron- 
taalialueille sijoittuvat työmuisti ja kestomuisti. Työmuisti on useimmiten 
muutaman sekunnin mittainen. Työmuisti ohjaa esimerkiksi hahmon- 
tunnistusta ja niiden kokonaisuuksien muodostamista, joiden avulla ihmi- 
nen ajattelee (signaalien takaisinkytkeytyminen) tai ymmärtää asioiden 
syiden ja seurauksien suhteita (rinnakkaiset assosiaatiot). Sen sijaan 

kestomuistiin ihmiselle jää pysyvämpiä muistijälkiä. Kun tietyt impulssit 
kulkevat toistuvasti tiettyjä hermoratoja pitkin, ne saavat aivojen synap- 
seissa aikaan rakenteellisia ja toiminnallisia muutoksia, jolloin synapsit 
käytön myötä laajenevat ja vapauttavat suurempia määriä välittäjä- 
ainetta. Tämän myötä vastaanottajasolussa välittäjäaineen reseptori- 
kohdat lisääntyvät tai herkistyvät. Näin ollen ei enää tarvita yhtä suurta 
impulssimäärää, jotta vastaanottajasolu reagoisi (eli ottaisi informaatiota 
vastaan), vaan syntyy impulssin kulkua helpottava hermosolujen muodos- 
tama reitti. Nykykäsityksen mukaan lyhytkestoisen muistin uskotaan 
vallitsevan aivojen neuronien viestinnän muutoksissa, kun taas pitkä- 
kestoinen muisti muodostuu neuronien rakenteen muutoksista, jotka 
perustuvat proteiinisynteesiin. Juuri sitä kautta aivoihimme syntyy pitkä- 
aikaisia muistijälkiä, joiden vuoksi muistikuvat ja -elämykset ”kasvavat 
aivoihimme kiinni”. 

Väljästi luonnehtien sensorinen muisti ja työmuisti ovat verrattavissa 
tietokoneen keskusmuistiin, joka tyhjenee aina, kun tietokoneesta kat- 
kaistaan virta. Sen sijaan kestomuisti on verrattavissa tietokoneen kova- 
levyyn, jonka magneettihiukkasiin informaatio tallentuu pysyvämmin. 

Lisäksi ihmisen muistitoiminnasta voidaan erottaa vielä yksilöiden 
ulkopuolinen muistivaranto. Ihminen on pystynyt kielensä avulla viestit- 
tämään asioita toisille, jolloin on syntynyt kulttuuri. Kulttuuria voidaan 
pitää ihmiskunnan muistina, johon on varastoitunut kaikki uusien suku- 
polvien omaksuttavissa oleva tieto. Vastaavanlaista muistin ylöskirjaa- 
mista esiintyy tosin myös eläimillä. Esimerkiksi valtaosa muurahaisten 
muistista sijaitsee ulkomaailmassa, jonne muurahaiset merkitsevät kul- 
kemansa reitit ja tärkeät paikat hajujäljin. Ihmisen kulttuurista muistia 
käsitteli erityisesti filosofi ja sosiaalipsykologi Maurice Halbwachs (1877- 
1945) vuonna 1950 julkaistussa teoksessaan La memoire collective. 


7.3.5.2. Muistin eksistenssitasot 


Edellä esitetyn perusteella on helppo ajatella, että jako yhtäältä senso- 
riseen, toiseksi työ- ja kestomuistiin ja kolmanneksi kulttuuriseen muis- 
tiin vastaisivat teoriaa ihmisen kolmesta eksistenssitasosta: kehollisesta, 
tajunnallisesta ja situationaalisesta. Todellisuudessa asia ei ole kuiten- 
kaan aivan näin. 

Sekä sensorisella muistilla, työmuistilla että kestomuistilla on kaikilla 
vastineensa kehollisella (eli biokemiallisella ja aivofysiologisella) tasolla. 
Ja lisäksi: vaikka ihmiskunnan kulttuurinen muisti perustuukin yksilöi- 
den ulkopuolella olevaan ja kielellisesti konstruoituneeseen todellisuu- 
teen, sen toteutumisyhteys on yksilöiden tajunta. Tärkeää on huomata, 
että ihmisen kestomuisti esiintyy sekä kehollisella että tajunnallisella 
tasolla. Huomattava on sekin, että myös situationaalisella tasolla esiinty- 

vän kulttuurisen muistin aineksilla voi olla merkitys vain ihmisyksilöiden 
tajunnan osana. 

Muistin tutkiminen on valaisevaa nimenomaan tajunnan olemuksen 
kannalta. Miten muisti ja tajunta liittyvät toisiinsa? Vaikka muisti voi- 
daankin redusoida aivokemialliselle tapahtumatasolle sekä sensorisen 
muistin, työmuistin että kestomuistin tapauksissa, muistamisen materi- 
aalinen vastine synapseissa ja aivojen rakenteissa ei ole muistamisen 
kokemus eikä sen merkitys. Sen sijaan muistaminen ja muistikuvan 
merkitys ovat pelkistä biokemiallisista ilmiöistä poiketen tajunnallisia 
ilmiöitä. Juuri tätä tajunnallista tasoa ja sen toimintoja Lauri Rauhala 
kutsuu henkisyydeksi ihmisessä.432 

Muistin materiaaliset eli biologisella, aivofysiologisella ja kemiallisella 
tasolla esiintyvät ilmiöt ovat kehollisesti tarkasteltavissa olevia ja kohta- 
laisen selkästi rajautuvia tutkimuksen kohteita. Samoin muistin situatio- 
naaliset toteutumisyhteydet ovat ymmärrettävissä muistin kehollisesta ja 
tajunnallisesta ilmenemistavasta erillisinä kulttuurisina varastoina. Sen 
sijaan muistin tajunnallinen olemus on monisäikeisempi, sillä tajunnalli- 
sella tasolla käsitellään muistetun aineksen ja muistitoimintojen merki- 
tyksiä, jotka eivät ole yksiselitteisiä vaan voivat myös muuttua. 

Jo edellä totesin, että materiaalinen vastine synapseissa ei ole merki- 
tys. Myös se, että kulttuurisesti muistetulla aineksella ymmärretään ole- 
van merkitystä, edellyttää olemassa olevan ihmimillisen tajunnan, jolla 
tuo kulttuurinen aines on. Keskeistä on, että tajunnassa olevaa muis- 
tettua ainesta voidaan myös muokata, toisin sanoen muistetulle ainekselle 
voidaan antaa tai sillä voidaan oivaltaa olevan aiemmasta poikkeavia 
merkityksiä. Tällaista uudelleen tulkitsemista tapahtuu koko ajan luon- 
nostaan. Mahdollisuus muunnella muistetun aineksen merkityksiä osoit- 
taa, että muistin toteutumisyhteys ei ole vain materiaalinen. Materiaali- 
sella tapahtumatasollahan muutoksia ei esiintyisi lainkaan — ainakaan 
sikäli kuin kestomuistiin varastoituneet aivojen viestiyhteydet pysyvät 
yllä. Toisaalta myöskään kulttuurisessa muistissa ei tapahtuisi merki- 
tysten muuttumista, ellei muutoksia loisi inhimillinen tajunta esimer- 
kiksi historian uudelleen kirjoittamisen kautta. Näin voidaan päätellä, 
että muistin materiaalisen aineksen päällä (ja samalla myös ehtona kult- 
tuurisen aineksen muuttumiselle) on tajunnallinen merkitysten taso, jota 
voidaan sanoa henkiseksi. 

Puhe henkisyydestä johdattaa helposti ajattelemaan, että tajunnan 
ymmärtämisessä erilliseksi tasokseen on kyse uskonnosta. Kieltämättä 
tajunnan käsite vastaakin melko hyvin sielun tai transsendentaalisen 
egon käsitettä. Henkisyydestä on puhuttu lähinnä uskonnollisissa yhteyk- 


432 Lauri Rauhala teoksissaan Henkinen ihmisessä (1992) ja Tajunnan itsepuolustus 
(2005, alkut. 1995). Ensin mainittu on lähinnä temaattinen ja yleiskatsauksellinen ja 
jälkimmäinen aiheen systemaattinen ja historiallinen esitys. 

sissä, sillä kokeellisten metodien nousukaudella eräät tieteisuskoiset 
filosofit halusivat kieltää puheen henkisyydestä kokonaan ja redusoida 
kaiken tajunnallisella tasolla vallitsevan aineksen vain materiaaliselle 
tapahtumatasolle. 

Henkisyys ei kuitenkaan edellytä välttämättä mitään uskontoa, vaan 
ihmisen henkisyys on perusteltavissa yksinomaan filosofisin argumentein, 
aivan kuten Lauri Rauhala on tehnyt kirjassaan Henkinen ihmisessä. 
Henkisyys on tällöin synonyymi tajunnan itsenäiselle olemassaololle. Sitä 
hän on perustellut teoksessaan Tajunnan itsepuolustus. Oletusta tajun- 
nan itsenäisyydestä puoltaa tajunnan oma kyky tiedostaa itsensä, mihin 
pelkkä aivokemia ei pysty. Näin ollen on johdonmukaista hyväksyä se, 
ettei ajattelua esiinny ilman aivoja, mutta vasta tajunnallisella tasolla 
ilmenevä ajattelu tekee mahdolliseksi tiedostaa niin aivojen kuin tajunnan 
ja tajunnassa vallitsevan ajattelunkin olemassaolon. 

Myös tämä näkökanta on tavallaan kartesiolainen pitäessään tajunnan 
olemassaoloa argumenttina itsensä puolesta, ja käytännössä se hyödyntää 
edellisessä pääluvussa selittämiäni kehäpäätelmien, paradoksien ja ääret- 
tömän rekursion ongelmia sekä niiden tuloksia. Omasta mielestäni ihmi- 
sen tulisikin tajuntaansa ja mieleensä sisältyvän äärettömyyden tiedostet- 
tuaan ”avautua ulospäin” eikä jäädä reflektoimaan omaa minäänsä 
introspektiivisesti. Kartesiolaisista kehäpäätelmistä johdattaisi siis par- 
haiten pois itsestä maailmaan suuntautuva toiminnallinen ajattelu, jota 
Martin Heidegger edusti. 

Joka tapauksessa pitää paikkaansa, että henkisyys ei ole vain materi- 
aalisten aivoprosessien tai -rakenteiden vertauskuvaa vaan oma itse- 
näinen tasonsa ihmisessä. Näin antaa aiheen väittää se, että henkisellä 
tasolla ihminen voi tahdonvaraisesti muokata muistiaineksensa merki- 
tyksiä ja materiaalisella tasolla vallitsevia muistamisen vastineita. Sen 
sijaan pelkät aivojen materiaaliset ominaisuudet eivät johtaisi muisti- 
aineksen merkitysten muuttumiseen, vaikka aivoilla onkin taipumus 
myös itsestään järjestellä muistisisältöjen kannalta tärkeitä yhteyksiä ja 
rakenteita. Tätä toimintaa voidaan kutsua tiedostamattomaksi tai ali- 
tajuiseksi. 

Sen sijaan tietoinen muistiaineksen muokkaus on osoitus ihmisen 
tahdon vallasta materian yli — ja siten myös henkisyyden olemassaolosta 
ihmisessä. Tahtomista sinänsä voidaan pitää tajunnan toimintana ja 
henkisyyden eräänä ilmaisuna. 

Tajunnan sisältämää muistiainesta muokataan tietoisesti psykotera- 
piassa. Esimerkiksi raiskauksen uhriksi joutunut voi psykoterapian kaut- 
ta antaa muistiinsa piirtyneille asioille uusia merkityksiä, jotka auttavat 
häntä vapautumaan traumaattisista kokemuksista. Myös neurolingvisti- 
sessä prosessoinnissa ihminen järjestelee uudelleen muistiaan ja oppii 
siten hallitsemaan aivojaan. Sekä psykoterapia että NLP ovat osoituksia 
periaatteesta ”mind over matter”. 

7.3.5.3. Anamnesis 


Tajunnan itsenäistä asemaa ja henkisyyden olemassaoloa ihmisessä voi- 
daan perustella myös klassisilla filosofisilla argumenteilla. Muisti-ilmiöön 
liittyy läheisesti Platonin anamnesis-teoria. Muinaiskreikan sana ”anam- 
nesis” tarkoittaa 'mieleen palauttamista”, ja Platon viittasi sillä käsi- 
tykseensä, että ideat ovat todiste ihmissielun olemassaolosta ajallisuuden 
yli. ”Menon”-dialogissa Menon-niminen mies haastoi Sokrateen paradok- 
sillaan, joka liittyy tiedon olemukseen. Pohdinnan aiheena oli, miten voi- 
daan tutkia tai etsiä sellaista, josta ei tiedetä, mitä se on. Ja jos etsitty 
löydetään, mistä sen tiedetään olevan se, mitä oli tarkoitus etsiä?433 
Toisin sanoen, jos etsitystä ei tiedetä yhtään sen ominaisuutta, sitä ei 
voida kohdattaessa tunnistaa — ja mikäli etsityn kaikki ominaisuudet jo 
tunnetaan, silloin sitä ei tarvitse enää etsiä. Näin kaikki tiedon etsiminen 
olisi kummassakin tapauksessa turhaa. 

Sokrates vastasi tähän anamnesis-teorialla. Hän ehdotti, että sielu on 
kuolematon ja saa lihallisen hahmon toistuvasti. Tieto on ollut sielussa 
alusta asti ja on siinä ikuisesti, mutta aina kun sielu saa lihallisen 
hahmon, se unohtaa syntymässä tietonsa.434 Oppiessaan jotakin ihminen 
todellisuudessa palauttaa unohtamaansa tietoa mieleen. Tämä liittyi 
myös Sokrateen tehtävään eräänlaisena ”kätilönä” eli opettajana, joka 
auttaa oppilaassa jo olemassaolevan tiedon ”synnyttämistä”. 

Sokrates havainnollisti teoriaansa kyselemällä Menonin orjapojalta 
geometriaa koskevia kysymyksiä. Poika antoi aluksi vääriä vastauksia, 
mutta kyselemällä Sokrates sai tämän päätymään oikeaan vastaukseen. 
Platonin kertomuksen tarkoitus oli osoittaa, että ihminen saattoi päästä 
oikeaan vastaukseen ainoastaan palauttamalla mieleen jotakin, jonka hän 
jo tiesi mutta oli unohtanut. Koska geometrian oliot eivät esiinny puh- 
taina aistimaailmassa, myöskään geometriaa koskeva tieto ei ole voinut 
tulla kokemuksesta, vaan sen täytyy olla lähtöisin pelkästään ajatuksella 
saavutettavasta ideoiden maailmasta. Näin ollen ideoita koskevan tiedon 
olemassaolo olisi osoitus siitä, että sielu on ollut tekemisissä ideoiden 
kanssa ennen ihmisen syntymää ja voi palauttaa niitä mieleensä ylittä- 
essään tämänpuoleisen ja tuonpuoleisen maailman välillä vallitsevan 
muistikatkoksen. Kyky palauttaa tietoa mieleen olisi tämän mukaan myös 
todiste sielun ikuisuudesta ja kuolemattomuudesta. 

Dialogissa ”Faidon” Platon yhdisti anamnesis-teorian ideaoppiinsa. 
Hän käsitteli ensin yksityiskohtaisemmin sitä, kuinka anamnesis voidaan 
saavuttaa. Siinä, missä ”Menonissa” vastaukseksi tarjotaan vain Sokra- 


433 Platon, ”Menon”, 80d. 
434 Emt., 86b. 

teen kyselymenetelmää, ”Faidonissa” Platon esittää elämäntavan, jonka 
avulla on mahdollista voittaa ruumiin ja sen aistien aiheuttamat harhat. 
Se tapahtuu katharsiksen eli puhdistautumisen kautta. Tietoa voidaan 
saavuttaa vain järkeä käyttämällä, mietiskelemällä.435 Katharsiksella on 
ollut sittemmin erityinen merkitys psykoanalyyttisille teorioille, joissa 
sillä tarkoitetaan muistiin piirtyneen aineksen uudelleen järjestelemistä 
ja sitä kautta tapahtuvaa vapautumista kielteisenä koetun aineksen 
painolasteista. 

Tällainen työskentely on luonteeltaan henkistä, ja myös Platon katsoi, 
että aito tieto erottuu pelkistä tosista uskomuksista (doksa) alkuperänsä 
ja saavutettavuutensa kautta. Tieto voi koskea ainoastaan ikuisia totuuk- 
sia, koska ne ovat ainoita, jotka ovat olleet sielussa ikuisuudesta saakka. 
Vaikka todet uskomukset voivatkin olla arkielämässä usein hyödyllisiä, 
niitä ei voida pitää tietona, ja siksi filosofin velvollisuus on tavoitella 
nimenomaan ideoita ja pyrkiä vapautumaan materiaaliselle maailmalle 
ominaisesta satunnaisuudesta sekä mielipiteidenvaraisista käsityksistä. 

Platonin anamnesis-teorian argumentit eivät ole suinkaan ainoita, joita 
voidaan esittää sielun tai minuuden olemassaolon puolesta. Mutta myös 
niiden kautta voidaan edelleenkin perustella tajunnan itsenäistä ole- 
massaoloa ja tehdä henkisyyden asemaa ymmärrettäväksi. Vaikka Sokra- 
teen ja Platonin tarinoita ei otettaisikaan nykyaikana todesta eikä niitä 
pidettäisi selitysvoimaisina, ne joka tapauksessa kertovat muistin ominai- 
suuksista ja siitä, mitä ikuisuusongelmia ilmiöön liittyy. Ihmisen kykyä 
geometristen ja loogisten päättelyjen ”muistamiseen” voidaan nykyaikana 
selittää materialistisesti (esimerkiksi aivojen rakenteella), mutta loppujen 
lopuksi nämäkään uudet teoriat eivät ole edeltäneitä selitystapoja tyhjen- 
tävämpiä, ja vähemmän tyydyttäviä ne ovat tyylillisesti. Parhaisiinkin 
selityksiin jää aukkoja ja kuiluja, joihin ihminen voi kadota kokonaan, tai 
jotka pitäisi täyttää sielun tai minän käsitteellä. 

Lisäksi voidaan muistuttaa ihmisen ja koneen välisen analogian vas- 
taamattomuudesta. Vaikka tietokoneelle rakennettaisiin ”sielu” tekoälyn- 
tutkimuksen keinoin, eli kone saataisiin toimimaan ihmistä muistutta- 
vasti, samankaltaisuudessa olisi kyse lähinnä ajatuskokeesta, joka koskee 
ohjelmiston käyttöliittymää. Esimerkiksi Alan Turingin artikkelissaan 
”Computing machinery and intelligence” (1950) julkaiseman klassisen ko- 
keen läpäiseminen ei tarkoita, että koneella olisi älykkyyttä, vaan sillä 
testataan lähinnä ”ihmiseltä näyttävyyttä”. Ideana on, että kone on ase- 
tettu keskustelemaan ihmisen kanssa tekstipohjaisesti ja että konetta 
voidaan pitää älykkäänä, jos ihminen ei osaa sanoa, onko keskustelu- 
kumppani ihminen vai kone. Huomattava on, ettei yksikään tietokone ole 
vielä (2014) kyennyt uskottavasti läpäisemään Turingin testiä, vaikka tai 
koska koneella on myös erehtymätön ja virheetön muisti. 


435 Platon, ”Faidon”, 66b-d. 

7.3.5.4. Muisti ja muistaminen 


Olen edellä puhunut muistin ominaisuuksista lähinnä yksilöpsykologian 
ja -filosofian näkökulmasta. Toisaalta olen korostanut, että muistilla on 
väistämättä myös situationaalinen toteutumisyhteytensä. Asioita voi- 
daankin havainnollistaa myös konkreettisen elämän havainnoilla ja esi- 
merkeillä. 

Muistamme hyvin sellaisia asioita, joita kohtaamme arkipäivän elä- 
mässä. Tämä liittyy oppimiseen, mutta arkipäiväisten käytäntöjen kautta 
mieleemme palaa usein sellaisiakin asioita, jotka olemme kokonaan unoh- 
taneet. Jos olemme esimerkiksi lainanneet jollekin ihmiselle rahaa tai 
jotakin tavaraa, muistamme varmasti karhuta saataviamme takaisin, kun 
tapaamme tuon ihmisen. Suuri osa ihmisen muistamisesta tapahtuukin 
erilaisissa tilanteissa; nuo tilanteet palauttavat mieleemme asioita. 

On luonnollisesti selvää, että myös tätä asiamuistiksi sanottua ominai- 
suutta voidaan selittää yksilöpsykologisesti. Asiamuisti sijaitsee aivo- 
kuoressa monissa eri kohdissa, jotka yhdistyvät aivojen eri aistinalueisiin 
ja toisiin muistiaineksen sijaintikohtiin muodostaen monimutkaisen kehi- 
kon. Yksittäinen muisto ei sijaitse vain yhdessä kohdassa vaan laajem- 
malla alueella hermosolujen verkossa. Yksinkertainen esimerkki tällaisen 
verkoston toiminnasta on tilanne, jossa ihminen näkee tutun henkilön 
kasvot mutta ei muista tämän nimeä. Hän yrittää muistella tapaamaansa 
henkilöön liittyviä asioita, ja lopulta tämän muistelun myötä myös nimi 
palautuu mieleen, kun henkilöön liittyvät muistot ovat kulkeneet ja akti- 
voineet vanhoja aivoissa yhteenpunoutuneita reittejä. 

Ihminen muistaa sitä paremmin, mitä laajempaa aluetta aivoistaan 
hän käyttää. Mutta tähän liittyy myös erehdyksen mahdollisuuksia. Eri- 
tyisen hyvin ihminen muistaa tapahtumien järjestyksen sekä syy- 
yhteydet, kun taas erilaiset värit ja muodot eivät tahdo kunnolla palautua 
mieleen. Kaksi peräkkäin sattunutta asiaa tulevat usein mieleen niin, 
että ihminen ajattelee kahdella peräkkäin tapahtuneella asialla olevan 
syy-yhteyden, vaikka todellisuudessa näin ei olisikaan. Havainnosta mitä 
enemmän palokuntaa, sitä suuremmat vahingot? aivomme voivat yhdis- 
tellä oletuksen, että palokunnan paljous on syy tulen riehumiseen run- 
saana. Samoin jokin tilastotutkija voi todeta yhteyden jäätelönsyönnin 
lisääntymisen ja kesäisten hukkumiskuolemien välillä ja todeta, että jää- 
telönsyönti aiheuttaa hukkumisonnettomuuksia. Ihmisen mielen raken- 
tamat arkipäättelyn kausaaliketjut ovat useinkin juuri näin hullun- 
kurisia. 

Muistilla on taipumus kiinnittyä myös ympäristön tapahtumiin ja 
rakenteisiin sekä aktivoitua niiden perusteella. Olennaista on, että aivan 
niin kuin ihmisen tajunnan tasolla toteutuvaa muistia ei voida redusoida 

biologiselle tasolle eikä johdella siitä, niin ei myöskään situationaalisella 
tasolla toteutuvaa sosiaalista muistia voida redusoida kahteen edeltävään 
tasoon tai johdella niistä. Sosiaalinen muisti edellyttää jälleen jotakin 
lisää. Ja juuri sen vuoksi se poikkeaakin kahdesta edeltävästä. 

Koska situationaalisella tasolla esiintyvällä muistilla on yhteys ihmi- 
sen toimintaan, käytän siitä mieluummin tekemiseen liittyvää nimitystä 
”muistaminen” erotuksena staattisemmasta sanasta ”muisti”. Sana 
”muisti” korostaa muistin vakiintunutta ja pysyvää luonnetta ja sopii 
siten kuvaamaan biologisella ja aivokemiallisella tasolla toteutuvaa muis- 
tin ilmenemismuotoa. Käytän muistin käsitettä kuvaamaan myös ihmisen 
tajunnan osana toteutuvaa muistia, joka on tosin pelkkää materiaalista 
tasoa elastisempi sisältämiensä merkitysten sekä tulkintojensa ja muo- 
kattavuutensa vuoksi. Sen sijaan muistaminen voi olla myös konkreettista 
toimintaa, jolloin tulkinnoilla ei ole vain yksilön tajuntaan liittyvää merki- 
tystä vaan laajempaa yhteiskunnallista merkitystä. Tätä situationaalisen 
muistin alueella tapahtuvaa muistamista voitaisiin sanoa sosiaaliseksi, 
paitsi että sosiaalisen käsite kattaa vain ihmisten väliset suhteet, kun 
taas situaation käsite sisältää niiden lisäksi luontosuhteen ja historian. 
Sanan ”situationaalinen” käyttämistä ”sosiaalisen” asemasta puoltaakin 
se, että ihmisen koko oleminen ja hänen intentionaaliset viittaussuh- 
teensa ympäristöön, ajallisuuteen ja elämään eivät kaikissa tilanteissa 
edellytä sosiaalisuutta. Ihminen voi esimerkiksi olla suhteessa luonnon- 
ympäristöön olematta suhteessa toisiin ihmisiin. Situaation käsite kattaa 
siis laajemman alueen kuin pelkän vuorovaikutuksellisen suhteen toisiin 
ihmisiin. 

Situationaalisella tasolla esiintyvä muistaminen poikkeaa kehollisen ja 
tajunnallisen tason muisti-ilmiöistä erityisesti siksi, että situationaalisella 
tasolla esiintyvää muistamista on vaikeampi hallita. Myöskään uusien 
merkitysten antaminen ja muistin prosessointi eivät tapahdu vain yksilön 
oman tahdon piirissä, vaan ne riippuvat useiden ihmisten tahdonmuodos- 
tuksesta, mikä lähentää aihetta poliittiseen sovitteluun ja vallankäyttöön. 
Usein puhutaankin ”poliittisesta muistista”, joka voi olla myös erittäin 
lyhyt ihmiskunnan unohtaessa pahat ja häikäilemättömät teot suhteelli- 
sen nopeasti tai uusien sukupolvien antaessa niille uuden merkityksen. Se 
voi myös vääristyä muistijäljen kokemuksellisten ainesten hävitessä his- 
torian hämäriin ja tajunnallisten subjektien kadotessa manan maille. 

Situationaalista muistamista ei voida parhaalla tahdollakaan kuvata 
”säiliömäiseksi” siitä huolimatta, että kirjastoihin ja arkistoihin kerätty 
suhteellisen pysyvä aines houkuttelee ajattelemaan niin. Vaikka histori- 
allinen tosiasia-aines ei muuttuisikaan, historiantulkinnat ovat manner- 
laattojen tapaan hitaassa mutta jatkuvassa muutoksessa. 

7.4. ÄLÄ TUTKI IHMISTÄ LASERILLA 


Meadin minäkonseption ja yhteiskuntateorian eräs opetus muistamisen 
ilmiöitä ajatellen on siinä, että hän näki inhimillisen kulttuurin jatku- 
vassa muutoksessa olevana tilana, jonka subjekti on the generalized other, 
yleistynyt toinen. Tässä pääluvussa tarkasteltujen kysymysten kautta on 
tullut esille, että symbolisen interaktionismin näkemys ihmisen minuu- 
desta on liian yleistävä redusoidessaan ihmisen minuuden, persoonalli- 
suuden, tajunnan ja tietoisuuden osatekijät pelkästään sosiaaliseksi 
ilmiöksi. Olen edellä todistellut, että tärkeää olisi ottaa huomioon ihmisen 
minuuden rakentumisen kaikki komponentit ja niitä yhdistävä persoo- 
nallisuus sekä henkisyys. Parhaan lähestymistavan tähän tarjoaa Lauri 
Rauhalan situationaalisen säätöpiirin idea sekä hänen näkemyksensä 
ihmisen kolmesta eksistenssitasosta. 

Myös Meadin näkemykseen yleistyneestä toisesta sisältyy luonnolli- 
sesti paljon viisautta, vaikka hän painottikin sosiaalista tapahtumatasoa 
muiden kustannuksella. Tavallaan Mead on tunnustanut teoriansa heik- 
koudet ja ongelmat kohdassa, joka voisi olla myös Lauri Rauhalan ky- 
nästä: 


Tietoisuutta, tai kokemusta selitettynä sosiaalisen prosessin käsit- 
tein, ei voida [...] paikantaa aivoihin — ei ainoastaan siksi, että sellai- 
nen paikantaminen johtaa mielen tilalliseen käsittämiseen (käsittä- 
mistapaan, joka on vähintäänkin vailla takuita epäkriittisesti hyväk- 
sytyn oletuksenvaraisuutensa vuoksi) — vaan myös siksi, että sen 
tapainen paikannus johtaa Russellin fysiologiseen solipsismiin ja 
interaktionismia ylitsepääsemättömiin vaikeuksiin. [Consciousness or 
experience as thus explained or accounted for in terms of the social 
process cannot, however, be located in the brain — not only because 
such location of it implies a spatial conception of mind (a conception 
which is at least unwarranted as an uncritically accepted assumption), 
but also because such location leads to Russell's physiological solip- 
sisms, and to the insuperable difficulties of interactionism.]436 


Tällä teokseen Mind, Self, and Society sisältyvällä lausahduksellaan 
Mead pyrki vastustamaan tietoisuuden ja mielen käsittämistä yksin- 
omaan sisäiseksi tai aivofysiologiseksi ominaisuudeksi. Samalla hän puo- 
lusti kantaansa, että tietoisuus ja mieli määräytyvät ihmisen ulkopuo- 
lelta. Vuorovaikutuksellisen ihmiskuvan vastakohdan, eli puhtaan solip- 
sismin, vallitessa symbolinen interaktionismi joutuisi pahoihin vaikeuk- 


436 MSS, s. 112. 


393 


siin, mikä oli tietenkin Meadin omalta kannalta sangen epätoivottava 
asia. Sen vuoksi individualistis-materiaalisen tason rinnalle piti edellyt- 
tää vähintäänkin sosiaalinen taso. 

Mielen ja materian välisille ikuisuuskiistoille on ollut tyypillistä se, 
että ihmisen eri eksistenssitasoja ei ole tunnistettu eikä tunnustettu. Ei 
ole myönnetty myöskään kiistojen diskursiivista olemusta, näkemysten 
riippuvuutta koulukunnista ja ontologisista perusvalinnoista. Ihmisen 
yksilöllisyyttä ja henkisyyttä puolustava näkökanta on useimmiten lai- 
minlyöty tai asetettu puolusteluasemiin siinä ajatusten sodassa, jota 
leimaa linnoittautuminen joko idealismin tai materialismin taakse. On 
unohdettu, että ihmisen olemusta ei pidä tutkia laserilla. 

Myös eksistenssitasojen välillä on liikkuvuutta ja vuorovaikutteisuutta, 
eikä niitäkään pitäisi leikata erilleen veitsenterävästi. Interaktionistinen 
lähestymistapa on edelleen adekvaatti, sillä se ottaa huomioon ihmisen 
sosiaalisuuden ja muodostaa lähtökohdan ihmisen holistiselle ymmärtä- 
miselle. Symbolisen interaktionismin minuus- ja persoonallisuuskäsitystä 
pitäisi kuitenkin täydentää ihmisen kerroksellisuuden ja henkisyyden 
huomioonottamisella. Vasta tajunnan käsitteen kautta voidaan päästä ko- 
konaisvaltaiseen ihmiskäsitykseen, jossa sekä yksilöllisyys että yhteisölli- 
syys ovat tasapainossa. 


7.4.1. Kollektiivisen tiedostumattoman mahdollisuus 


Meadin ajattelulle ominaista sosiaalisuuden korostamista on voitu löytää 
Carl Gustav Jungin psykoanalyyttisesta teoriasta, jossa keskeiseen ase- 
maan nousi kollektiivisen tiedostumattoman käsite.437 Hänen teoriansa ei 
kuitenkaan sulje pois ihmisen mielen yksilöllistä olemusta eikä tajunnan 
paikantumista aivoihin. Siksi myös se soveltuu symbolisen interaktio- 
nismin täydentäjäksi aivan niin kuin situationaalisen säätöpiirin ideakin. 
Kollektiivisen tiedostumattoman käsite tarjoaa erään vastauksen kysy- 
mykseen, miksi puhelimemme soi usein juuri silloin, kun ajattelemme 
soittavaa henkilöä. Sillä tarkoitetaankin sanattomasti tai muutoin yhteis- 
ymmärryksessä syntyneitä sopimuksia, joista mielemme ei ole tietoinen. 
Otamme alitajuisesti huomioon nämä yhteisöllisesti syntyneet odotukset 
ja oletukset, ja niiden vuoksi voimme päätyä telepaattisilta tuntuviin 
vaikutelmiin. Olemme tällöin unohtaneet esimerkiksi sen, että hiljaisesti 
sovittuihin sääntöihin kuuluvat tietyin ajoin tapahtuvat yhteydenotot. Ei 
ole myöskään ihme, että ajattelemamme ihminen tulee käymään juuri 
silloin, kun olemme ajatelleet häntä. Yhteensattumaa voidaan pitää osoi- 


437 Kollektiivisen tiedostumattoman käsitteestä ja luonteesta ks. Carl Gustav Jungin 
teosta The Archetypes and the Collective Unconscious (Uber die Arhcetypen des kollektiven 
Unbewuften, 1954) hänen koottujen teostensa The Collected Works of C. G. Jung osassa 9. 

tuksena kollektiivisen tiedostumattoman toiminnasta, ja sillä voidaan 
selittää ilmiöitä, jotka muutoin jäisivät vain hämmästyttäviksi ihmeiksi. 

Jungin käsityksen mukaan ihmisellä on kaksi tiedostumatonta. Niistä 
ensimmäisen muodostaa yksilöllinen tiedostumaton, johon kuuluu ih- 
misen omaan sielunelämään kerrostunut aines, esimerkiksi elämän- 
kokemukset ja unelmat. Toisen muodostaa kollektiivinen tiedostumaton, 
joka koostuu ihmisille lajityypillisistä peruskokemuksista. Ne liittyvät 
kaikkien ihmisten kohtaanmiin tilanteisiin, kuten syntymiseen, vanhene- 
miseen ja kuolemiseen. Arkkityypit puolestaan ovat näiden kollektiivi- 
sessa tiedostumattomassa lymyilevien perustilanteiden kokemismuotoja. 
Kun vastaava arkkityyppi integroituu yksilön sielunelämään, syntyy 
symboli. Symboli ei olekaan Jungin mielestä pelkkä semioottisesti, kogni- 
tiivisesti tai merkitysopillisesti ymmärrettävissä oleva merkki, vaan se on 
arkkityyppinen kokemisen tapa, jolla on universaali tiedostumaton mer- 
kitys. Täten ihmisen symbolifunktio ei ole lähestyttävissä pelkästään 
kielifilosofisena tutkimusongelmana, vaan symbolisuus liittyy olennaisesti 
ihmisten jokapäiväiseen elämään, jossa symbolisten aktien merkitys on 
ei- tai esipredikatiivinen. Tämä vastaa pitkälti myös Meadin käsitystä, 
jonka mukaan symbolit syntyvät vuorovaikutuksen kokonaisuudessa. 

Kollektiivinen piilotajunta koostuu siis sisällämme vaikuttavista tie- 
dostumattomista voimista, jotka puolestaan muodostuvat yhteistoimin- 
nassamme solmimistamme sanattomista sopimuksista. Esimerkiksi ko- 
tiinpaluuodotusten perusteella voidaan nähdä niin sanottuja etiäisiä. 
Siihen, onko kollektiivisen tiedostumattoman toteutumisyhteys yksilön 
sisä- vai ulkopuolella, tai onko sen olemus henkinen vai materiaalinen, on 
vaikea antaa lopullista vastausta oletusten todistumattomuuden vuoksi, 
mutta Jung näyttää asettuvan henkisyyttä korostavan vaihtoehdon 
kannalle toisin kuin Mead, joka torjui kaiken henkisyyden filosofiastaan. 

Teoksessaan Fin moderner Mythus — Von Dingen, die am Himmeln ge- 
sehen werden vuodelta 1958 Jung antautui selittämään jopa ufojen 
näkemistä kollektiivisen tiedostumattoman toiminnalla. Odotukset ja 
sopimukset ovat kuin diaprojektoreita, jotka heijastavat kuvia tyhjälle 
valkokankaalle. Ne muistuttavat symbolimuodostelmia, joita ihmiset ovat 
piirrelleet seinämaalauksiinsa ja pyhiin kirjoituksiinsa eri puolilla maail- 
maa toisistaan tietämättä. Erona Meadin käsitykseen yleistyneestä toi- 
sesta on, että projektion olemus ei ole ensisijaisesti sosiaalinen (kuten sen 
ilmiasu) vaan ihmisyksilöiden olemukseen sisältyvästi arkkityyppinen. 
Sosiaalisella todellisuudella on tosin tärkeä merkitys sen syntymiseen. 
Kun Yhdysvalloissa nähtiin paljon lentäviä lautasia vuonna 1947, tämä 
tapahtui lähellä Los Alamosin ydinkoealuetta, pelottavien sienipilvien 
varjossa. Kun siis tavalliset ihmiset alkoivat yhtäkkiä nähdä takapihoil- 
laan humanoideja, jotka ”varoittivat” ydinsodan vaaroista, nämä olennot 
voitiin selittää yhteisön moraalista huolestuneen kollektiivisen tiedostu- 
mattoman tuotteiksi. 

Samaan tapaan kuin keskiajan ihmiset näkivät hyviä haltijoita, piruja 
ja enkeleitä, teknisen ajan ihmiset kohtaavat päiväunissaan teknologisia 
vempeleitä. Projektioiden syntymekanismi on sama mutta ilmenemistapa 
kunkin ajanhengen mukainen. Vastaavalla tavoin voidaan selittää — paitsi 
”selittämätöntä” — myös ihmisten haluttomuutta uskoa aivan ilmeisiä 
tosiasioita. Ne ovat olemassa, mutta kollektiivisen tiedostumattoman suo- 
jissa. Esimerkiksi James Cookin saapuessa Uuteen-Seelantiin maorit 
eivät yksinkertaisesti ”nähneet” hänen laivaansa, sillä se ylitti heidän 
käsityskykynsä. He työnsivät epämiellyttävän tosiasian kollektiiviseen 
tiedostumattomaansa. Kiintoisaa onkin, mitä tapahtuu, jos tiedostumatto- 
mien arkkityyppien ja symbolien projisoiminen kielletään, kuten uskonto 
Neuvostoliitossa. Jung katsoo, että jokainen tiensä päähän tullut projektio 
palaa takaisin alkuperäänsä. Sama pätee myös Jumalaan ja jumalatto- 
muuteen sekä jumaluusoppien poliittisiin seurauksiin. 1800-luvun puoli- 
välin jälkeen oli tullut tavaksi julistaa Jumalan kuolemaa. Kollektiivisena 
hypoteesina ja sielunelämän projektiona Jumala oli kuitenkin jo dynaa- 
minen osa ihmisen psyykeä. Tällöin nietzscheläisestä paluusta takaisin 
subjektiin saattoi seurata vain se, että ihminen itse asettui Jumalaksi, 
mikä johti sekä yksilölliseen että poliittiseen hulluuteen. 

Kaikkien tiedostumattomien unelmien projisoiminen (tai projisoimisen 
kieltäminen) ei olekaan harmitonta. Tiedostumattoman projektiot eivät 
ole välttämättä esineenkaltaisia, eivätkä ne aineellistu vain yksilöllisiksi 
ilmestyksiksi. Ne voivat kiteytyä symboleihin, kuten hakaristiin, joka 
pyöreälle pohjalle asetettuna loi vaikutelman liikkeestä ja vaikutti ihmi- 
siin suggeroivasti. Tällaisiin joukkopsykooseihin liittyy usein pakkomiel- 
teitä ja persoonan jakautumista. Vastaavasti kurja arabimaailma oksen- 
taa nykyisin rikkaan länsimaailman naamalle sen omat paheet, jotka 
länsi on tähän asti peittänyt ”hyvillä kansainvälisillä tavoilla”. Nähdes- 
sään köyhyydessä kylpevän kolmannen maailman vallanhalun Euroopan 
unioni ja Yhdysvallat ovat puolestaan pakotettuja massiivisiin puolustus- 
toimiin samalla, kun ne ylpeilevät hyvillä tarkoitusperillään. Jungin 
opetus on, että diplomaattiset valeet, järjestelmälliset petokset ja verhotut 
uhkaukset sitovat länsimaat neuroottisiin poliittisiin kahtiajakoihin, joi- 
den vastapuolelta meille eivät irvistä suinkaan vieraiden kulttuurien ufo- 
olennot vaan oman pahan varjomme kasvot. 

Jungin kollektiivisella tiedostumattomalla on hieman samanlainen 
ontologinen olemassaolo kuin Meadin yleistetyllä toiseudella (tosin näitä 
asioita ei pidä suoraan samastaa toisiinsa). Jungin käsitteellä oli asema 
hänen psykiatrisessa metodissaan, kun taas Meadin yleistetyn toiseuden 
käsite liittyi yhteiskuntafilosofiaan ja poliittiseen teoriaan. Psykoana- 
lyytikkona Jung otti paremmin huomioon myös ihmisten yksilöllisyyden. 

Yhteenvetona tässä pääluvussa esitetyistä analyyseista voidaan sanoa, 
että yksilötajunnan sekä itsenäisen olemassaolon että sosiaalisen olemus- 
puolen myöntäminen on psykologisesti tärkeää, koska vain siten voidaan 

ymmärtää esimerkiksi mielisairauksien luonnetta. Mielisairauksien syyt- 
hän eivät ole suinkaan aina aivokemiallisia tai biologisperäisiä, vaan ne 
johtuvat usein elämänkokemuksista tai sosiaalisista ja taloudellisista 
suhteista. Jos mielenterveyden ongelmat pitäisi redusoida pelkälle aivo- 
fysiologiselle tai biokemialliselle tapahtumatasolle, päädyttäisiin niin 
kapea-alaiseen käsitykseen mielisairauksista, että se ei vastaisi edes sitä 
maallikkonäkemystä, joka tavallisilla ihmisillä on mielisairauksista omien 
arkihavaintojensa perusteella. Toiseksi olisi myönnettävä, että myös situ- 
ationaalisella tasolla on oma roolinsa ihmisen monikerroksisessa ole- 
muksessa. Näin voitaisiin paremmin tunnustaa, että sekä mieli että 
yhteiskunta voivat sairastua omina kokonaisuuksinaan, riippumatta 
materiaalisista taustatekijöistään. 

Kaiken ytimessä on nähdäkseni kuitenkin yksilö. Merkitykset voivat 
esiintyä ymmärrettyinä vain tajunnassa. Siksi oman filosofiani ja psyko- 
logisen ihmiskäsitykseni keskiössä on loppujenkin lopuksi aina yksilö, ja 
pidän yksilöiden tekoja ratkaisevina myös yhteiskunnan, kulttuurin ja 
moraalin kannalta. 


7.4.2. Eksistenssifilosofian näkökulma 


Eksistenssifilosofioissa ajatellaan, että intensiiviset valinnan aktit nos- 
tavat ihmisestä esiin hänen varsinaisen persoonansa, sen, mitä ihminen 
aidoimmillaan on. Tämäntapaisen elämyksen ”valintojen äärellä olemi- 
sesta” voimme kohdata esimerkiksi rakastuessamme, jolloin tuntuu hou- 
kuttelevalta tehdä ratkaisu, hyppy tuntemattomaan. Rakastumisen aitous 
punnitaankin usein siinä, onko ihminen valmis jättämään taakseen oman 
turvallisen mutta kyllästyttävän vapautensa ja lähtemään mukaan johon- 
kin sellaiseen, jonka määränpäästä hänellä ei ole tietoa. 

Toisella tavoin kyseinen valinnan akti saattaa tulla eteen esimerkiksi 
muuton hetkellä, kun on vaihdettava kotia tai paikkakuntaa. Tällaiset 
valintatilanteet saattavat tuottaa ihmisille myös ahdistusta, ja niiden 
äärellä joudutaan usein esittämään kysymys minuudesta. Eksistenssin 
kyseenalaistuminen ohjaa pohtimaan minuuden olemusta ja paikkaa, ja 
siihen liittyy jännitystä ja seikkailun mahdollisuuksia. 

Vaikka eksistenssifilosofioissa ajatellaankin, että valinnat kirkastavat 
esiin ihmisen varsinaisen minuuden, näihin valintoihin liittyy usein pelko 
oman itsen kadottamisesta. Lisäksi ne sisältävät aavistuksen jonkin 
uuden löytymisestä myös ihmisen sisäpuolelta, omasta itsestä. Entä mitä 
eroa minällä ja itsellä loppujenkin lopuksi on? Seuraavassa pääluvussa 
keskityn tarkastelemaan minän ja itsen suhdetta sekä sitä, miten niiden 
olemassaolo liittyy ihmisen kokemukseen vapaudesta. 

8. 
Minä ja itse 


dellisessä luvussa analysoin minuuden rakentumiseen liittyviä käsit- 

teitä, kuten persoona”, ?identiteetti?, ”tajunta”, tietoisuus ja 'mielf. 
Minuudesta olen todennut sen jakautuvan meadiläisesti katsoen itseen 
(self) sekä objektiminään (me) ja subjektiminään (7). Viimeksi mainitut 
piirtyvät esiin, mikäli ihminen asettaa itsensä havainnoinnin kohteeksi. 
Tällaisen jakautumisen voi parhaiten välttää luopumalla itsen tarkkai- 
luun perustuvasta introspektiivisestä asenteesta ja suuntautumalla 
maailmassa toiminnallisesti. 

Niin introspektion kuin aktiivisen maailmassa toimimisenkin lähtö- 
kohta on joka tapauksessa itse. Se on nähtävissä havainnoinnin alku- 
pisteenä, joka edeltää suhteiden muodostamista ympäröivään todellisuu- 
teen. Identiteetin käsite taas kuvaa itsen tuntemista, itsetuntoa. Vaikeu- 
den johtaa identiteetti identifikaatiosta eli toisiin ihmisiin samastu- 
misesta totesin niin ikään edellä. 

Myös tajunnan, tietoisuuden ja mielen erot ovat käsitteellisesti sel- 
keitä, vaikka niiden kuvailemat ilmiöt eivät aina olekaan. On kuitenkin 
hyvä määritellä, miten nämä käsitteet ja ilmiöt suhteutuvat toisiinsa, 
sillä käsitteiden määrittely luo järjestystä tiedon alueelle, ja se taas on 
teorioiden muodostamisen ehto. Esimerkiksi tajunnan käsite sisältää 
sekä tietoisuuden että alitajunnan, kun taas mielen käsitteen alaan kuu- 
luvat näiden ”psyykkisiksi” luonnehdittavien asioiden lisäksi myös merki- 
tykset ja järki, eikä mielen käsitettä voida sen vuoksi pitää synonyyminä 
”tajunnalle”. Myöskään sanaa ”omatunto” ei pitäisi ymmärtää minän eri 
komponenttien, tietoisuuden tai tajunnan synonyymiksi, sillä oman- 
tunnon käsite on moraalifilosofinen, ja sillä viitataan pikemminkin arvo- 
arvostelmien tekemiseen kuin mihinkään olemassa olevaan ihmisessä, ja 
mukana on myös tunnetta, kuten jo käsite sanoo. 

Entä miten itse ja minuus liittyvät toisiinsa? 

8.1. ITSEN TUNTEMINEN 


Itsen käsite on filosofisesti kiintoisa, sillä se viittaa havainnoista ja aisti- 
kokemuksista karsittuun minuuden osaan, jonka pitää olla olemassa 
ennen kuin ihminen voi luoda suhdetta todellisuuteen. Itse vastaa siis 
pitkälti Inmanuel Kantin transsendentaalista egoa, ja sen olemassaoloa 
voidaan pitää ehtona koko todellisuussuhteen havaitsemiselle. Myös 
George H. Meadille itsen käsite oli keskeinen. Tosin hän ymmärsi sen 
psykologisesti: kehittyväksi ja muuttuvaksi osaksi ihmisen minuudessa. 

Itsen käsite on ollut tieteenharjoittajille ongelmallinen myös muissa 
suhteissa kuin tieto-opillisesti. Monet filosofit ja psykologit ovat psyko- 
logisoineet itseen liittyviä ilmiöitä ja arvostelleet ihmisiä esimerkiksi 
”itsekeskeisyydestä”. Niin ajatellessaan he ovat sekoittaneet itsen käsit- 
teen tieto-opillisen aseman ja egon olemassaoloa koskevan argumentaa- 
tion moraalifilosofiseen egoismiin. He ovat koettaneet johdella itsen ole- 
massaolosta egoismia ja siihen kohdistuvaa paheksuntaa. Filosofisesti 
katsoen voidaan kysyä, mitä muuta ihmiset voisivatkaan olla kuin itse- 
keskeisiä, sillä havainnot rakentuvat joka tapauksessa itsen ympärille. 
Olisi vaikeaa ajatella, että ihminen ei tarkastelisi asioita omasta minuu- 
destaan lähtien ja omien havaintojensa kautta tai että hän tarkastelisi 
todellisuutta yksinomaan ”toiskeskeisesti”: heijastusmaisten kuvitelmi- 
ensa välityksellä. Niinpä itsen (tai egon) olemassaoloa voidaan pitää vält- 
tämättömänä, synnyttääpä se sitten itsekkyyttä ja oman edun tavoittelua 
tai ei. Jos taas itsekkyys on niin pysyvä osa elämää kuin se näyttää ole- 
van, myös tätä seikkaa voidaan pitää osoituksena eräästä luonnollisesta 
tosiasiasta: itsen olemassaolosta. 

Jos asiaa pohditaan transsendentaalifilosofisen tietoteorian näkökul- 
masta, itsen asema paljastuu vielä ongelmallisemmaksi. Itsen olemassa- 
olo on yhtä välttämätöntä havaintojen teolle kuin on myös vaikeus tavoit- 
taa omaa itseä. Itse karkaa kuin saippuapala, ja seurauksena on kehä- 
päätelmiä, paradokseja ja äärettömän rekursion ongelmia, toisin sanoen 
paljon vaikeaa ja visaista päänvaivaa. Siksi suosittelenkin mieluummin 
maailmaan suuntautuvaa aktiivista elämää kuin sisäänpäin kääntynyttä 
itsehavainnointia. 

Jo edellä todistelin, miten minuus voi haljeta kahtia: kohteeseen ja 
tarkastelijaan. Mutta itse on joka tapauksessa aina läsnä. Itse on lähin 
lähimmäisemme. Jos tietää itse rikkoneensa omia periaatteitaan tai 
toisten ihmisten sääntöjä vastaan, itseä ja sen ikäviä huomatuksia ei 
pääse pakoon. Itsepetoksen sanotaan olevan pahinta, koska pettäjä on 
paikalla koko ajan. 

Mutta itsen kanssa voi käydä myös rakentavaa dialogia. Sen, että 
itsestä erottuu introspektion kautta sekä subjektiminuus että objekti- 

minuus, voimme todeta helposti esimerkiksi pohtiessamme kysymystä, 
olenko itse sellainen, jonka kanssa haluaisin viettää aikaa. Näin itsestä 
erottuvat sekä tarkastelija että kohde, ja voidaan kysyä, kuinka seu- 
rallinen olen tai miten hyvin pystyn ottamaan toiset ihmiset huomioon. 
Itsen heijasteleminen suhteessa omaan itseen on tällöin yhtä hyödyllistä 
kuin itsen heijasteleminen toisissa. Myös lukijalta voisi kysyä, tunnetko 
tai haluaisitko sinä tuntea vielä sen itsen, joka olit kaksikymmentä 
vuotta sitten? Mitä sanoisit hänelle, jos tuo silloinen itsesi tulisi sinua 
vastaan tänään? Entä mikä olisi vastauksesi, jos olisit parikymmentä 
vuotta nykyistä nuorempi ja tapaisit itsesi sellaisena kuin olet nyt? 
Tavanomaisia kysymyksiä — mutta silti itsen kohtaaminen voi olla vai- 
keampaa kuin toisten ihmisten kohtaaminen. Miksihän? 


8.1.1. Itse kansanperinteessä 


Itsetunto jaetaan psykologiatieteessä perinteisesti reaaliminäkäsitykseen, 
joka kuvaa ihmisen käsitystä itsestään, ihanneminäkäsitykseen, joka 
kuvaa sitä, millainen ihminen haluaisi olla, sekä normatiiviseen minä- 
käsitykseen, joka on ihmisen käsitys siitä, millaisena muut häntä pitävät 
tai mitä he itseltä odottavat. Myös tällaisten määritelmien kautta ih- 
misen minuus jaetaan eri olemuspuoliin. Samalla tämä käsite- ja fakta- 
kieli muistuttaa siitä, kuinka ohutta käsitteiden kautta tapahtuva maail- 
manhahmotus loppujen lopuksi on; sanojenhan voidaan väittää kommuni- 
koivan vain sisältönsä, kun taas niiden nimeämä todellisuus hahmottuu 
paljon värikylläisempänä ja jäsentymättömämpänä. 

Itsen tunteminen on tärkeää itsetunnolle, ja se on pohjana myös minä- 
käsityksille. Tästä on saatu näyttöä kansanviisaudessa. Sana ”itsetunto” 
onkin alun perin tarkoittanut ”itseksi” kutsutun olennon tuntemista ja 
sen kanssa hyvissä väleissä olemista. Suomalais-ugrilaisten kansojen 
luonnonuskonnoissa ihmisellä katsottiin olevan useita sieluja: ruumiin 
mukana elävä ja kuoleva sielu, irtautumaan kykenevä vapaasielu ja mi- 
nuudesta irrallinen varjosielu. Juuri tätä varjosielua nimitettiin itseksi; 
tosin kyseisellä käsitteellä ei viitattu niinkään havaitsemisen lähtökoh- 
tana olevaan egoon vaan itsen tuntemisen kautta ihmiselle näyttäytyvään 
minuuden osaan, joka on eräänlainen elävän olennon kuvajainen. Kan- 
sanperinteestä tunnetun käsityksen mukaan itse voi olla jopa ihmisen 
ruumiille rinnakkainen kaksoisolento. Itse saattoi kulkea ihmisen edellä 
hänen hahmossaan, ja ihmishahmoinen itse saattoi aiheuttaa toisille 
ihmisille näkyvän etiäisen. Myös tässä näkyy aineksia itsen osittumisesta 
useampaan attribuuttiin. 

Tieteellisesti katsoen esimerkiksi etiäisten näkemisessä ei ole mitään 
outoa. Psykologiatiede on selittänyt ”etiäiset” kollektiivisen tiedostu- 
mattoman käsitteellä. Se tarjoaa selityksen muutoin oudoksi jäävään 

havaintoon, eli siihen, miksi äskettäin ajattelemamme henkilö tuleekin 
käymään juuri silloin kun olemme ajatelleet häntä. Tajunnassamme on 
tiedostumattomia sopimuksia siitä, milloin on oikea hetki odottaa jotain 
ihmistä saapuvaksi, ja siltä pohjalta tulemme ennakoineiksi tapahtumia, 
jotka sittemmin ”käyvät toteen”. Tätä kautta jungilainen teoria ihmisen 
tajunnan rakenteesta selittää, miksi ihmisen itse voi ilmetä ja esiintyä 
kuvajaisena toisten ihmisten tajunnassa tai laajemmin ottaen yhteisessä 
kollektiivisessa tiedostumattomassa. Näkökanta tulee kiehtovaksi, mikäli 
tämän kollektiivisen aineksen ajatellaan olevan itsenäisesti olemassa 
Meadin olettaman ”yleistyneen toisen” tavoin. Tällöin myös myyttisellä 
itsellä olisi eräänlainen ”olemassaolo” sosiaalisuuden kentillä. 

Myös itsen käsitteen historia on kiintoisa ja paljastaa, että itsellä on 
yhteyksiä ihmisen luonteeseen ja persoonaan. Itseä on muinaissuoma- 
laisen käsityksen mukaan pidetty ihmisen sielun osana. Se on ollut sie- 
luun kuuluva muista osista erillinen henkiolento, sen eräänlainen ”varjo- 
sielu”. Nykysuomen pronomini 'itse' onkin tullut Itse-olennon nimestä, 
aivan niin kuin akateemikko Anna-Leena Siikala toteaa teoksessaan Suo- 
malainen samanismi.458 Tosin itsen käsittäminen itsenäiseksi ja sielusta 
irtautumaan pystyväksi olennoksi on ollut tyypillistä vain itämeren- 
suomalaiselle kielialueelle, jonne siitä on jäänyt muutamia merkkejä. Sen 
sijaan suomen etäsukukielissä sanan ”itse” vastine tarkoittaa yksinomaan 
sielun sisäistä, kiinteää ja muuttumattomaksi käsitettyä osaa. Esimer- 
kiksi mordvan kielessä sanalla ”issi” tarkoitetaan sieluolentoa, ja itseä 
saattoi vastata myös Luonto. Useimmiten Luonto koettiin kuitenkin 
sielun ulkopuoliseksi suojelushaltijaksi, mutta se antoi myös nimen ihmi- 
sen sielun perustavanlaatuiselle piirteelle: Zuonteelle.439 

Luonteen käsitteen kautta itse liittyy vielä vihdoin siihen, mikä ym- 
märretään persoonalliseksi ihmisessä. Persoonaa on pidetty suomalai- 
sessa kansanperinteessä enemmänkin sisäsyntyisenä kuin ulkoa päin 
muodostuneena asiana. Persoonalla on yhteys itseen ja sen uskonnollis- 
peräisiin ja mytologisiin vastineisiin, kuten sieluun ja henkeen. Tässä 
mielessä persoonan piirteet ovat tekemisissä sekä itsen, luonteen että 
persoonan kanssa. Nämä käsitteet merkitsevät siis jotakin sellaista, 
minkä ajatellaan olevan ihmisyksilössä pysyvää ja hänelle ominaista. 
Luonne ja persoona tosin poikkeavat toisistaan siinä, että luonnetta voi- 
daan pitää jokseenkin staattisena ominaisuutena ihmisessä, ja siihen 
liittyy pelkkä toiminta, joka on ennustettavaa. Sen sijaan persoonaan 
sisältyy myös intohimoja ja pakkomielteitä, joiden tuloksena voi olla saa- 
vutuksia. 

Muinaissuomalaisen käsityksen mukaan itsen hyvä tunteminen eli 
itsetunto oli tärkeää, sillä itsen saattoi helposti menettää. Tällöin ihmi- 


438 Anna-Leena Siikala teoksessaan Suomalainen Samanismi (1992, s. 107—108). 
439 Martti Haavio teoksessaan Suomalainen mytologia (1967, s. 284). 

sestä tuli itsetön. Sen tunnusmerkkejä olivat kalpeus, sairastelu, masen- 
tuneisuus ja onnen menetys. Itsen menettämiseen voivat johtaa monet 
syyt. Niistä yksi oli valansa rikkominen ja siihen liittyvä luopuminen 
moraaliperiaatteista; toinen oli liiallinen alkoholin käyttö. Myös vaikea 
masennus saattoi johtaa itsen hukkumiseen, ja toisaalta ilman itseä ihmi- 
nen pysyi masentuneena, joten masennuksen parantaminen oli tietä- 
jillekin vaikea tehtävä. Itsen katoaminen saattoi johtaa lopulta apeuteen 
ja synkkämielisyyteen. Pahimmassa tapauksessa vainajat ovat voineet 
käydä hakemassa itsen vainajalaan jo ennen ihmisen kuolemaa. Tämä ei 
ole loppujenkaan lopuksi kovin kaukana siitä, mitä nykyinen tiede ajat- 
telee psykooseista. Psykoosihan on mielen sairaus- tai häiriötila, jossa 
mieli ei enää hallitse itseään eikä ajattelunsa kulkua, mikä puolestaan 
voi johtaa joko itsen vajoamiseen apaattiseen ja neuvottomaan tilaan tai 
toiminnan karkaamiseen oman tahdon ulottuvilta. 

Kuolemassa itse joka tapauksessa irtautui ruumiista lopullisesti ja 
lähti omille teilleen. Se saattoi ilmestyä kaukanakin asuville sukulaisille 
ja tuttaville, eikä sitä ollut helppo erottaa elävästä ihmisestä. Suurin osa 
varjosieluista päätyi lopulta vainajalaan, mutta osa saattoi jäädä kummit- 
telemaan maan päälle; kansanviisauden mukaan kummitukset saattoivat 
olla ihmisen maailmaan jäänyt itse. 


8.1.2. Jung ja Varjo 


Mytologista varjosielua on selitetty myös psykoanalyyttisesti. Esimerkiksi 
Carl Gustav Jungille 'varjosielua' lähellä oleva varjominän (der Schatten) 
käsite oli keskeinen. Hänen teoriassaan Varjo on psyyken peruskeskiönä 
toimivan tietoisen itsen (das Selbst) vastavoima.4f0 Siinä missä itse on 
Jungille kokonaispsyyken ja tajunnan (sekä tietoisuuden että tiedostu- 
mattoman) ydin, siinä persoona on minän ja ulkomaailman välinen 
kompromissi, jolla suojataan minää. Arkkityyppi puolestaan on vertaus- 
kuvallinen persoona, henkilömalli, rooli tai kaavoitunut käyttäytyminen. 
Myös Jungin teoriassa Varjo liittyy läheisesti ja erottamattomasti 
itseen muodostaen dynaamisen kokonaisuuden. Varjo ei ole kuitenkaan 
sama asia kuin kansanperinteen itse, vaan se edustaa nimenomaan tor- 
juttua ja kiellettyä ainesta ihmisen kokonaisuudessa: intohimoja, viettejä 
ja yleensäkin asioita, jotka kulttuuri vaatii tukahduttamaan ja jotka sen 


440 Muut Carl Gustav Jungin pääarkkityyppien osat ovat (Itsen ja Varjon lisäksi) Anime, 
jolla tarkoitetaan feminiinistä kuvaa miehen psyykessä, ja Animus, jolla tarkoitetaan mas- 
kuliinista kuvaa naisen psyykessä, sekä Persoona, jolla esittäydymme toisille ja suoje- 
lemme itseämme kielteiseltä palautteelta. Ks. Jungin teosta The Archetypes and the Collec- 
tive Unconscious (Uber die Arhcetypen des kollektiven Unbewuften, 1954) hänen koottujen 
teostensa The Collected Works of C. G. Jung osassa 9 ja M.-L. von Franzin selityksiä Jungin 
teoksessa Symbolit — Piilotajunnan kieli sivuilla 177—229. 

vuoksi arvotetaan ”pahoiksi”. Siten se on eräänlainen yksilötasolla esiin- 
tyvä tiedostumaton. Mikäli ihminen pyrkii kieltämään tämän Varjonsa, 
se saa ihmisestä entistä voimakkaamman otteen, aivan niin kuin käy 
köydenvedossa kahden osapuolen kesken. Mitä kovemmin toinen vetää, 
sitä kovemmin toinen laittaa vastaan. Tie vapauteen kulkee tällöin oman 
Varjonsa tiedostamisen kautta. 

Kun ihminen ymmärtää oman pimeän puolensa luonteen, se lakkaa 
vaikuttamasta kielteisesti eikä kaappaa koko ihmistä valtaansa. Sen 
sijaan addiktio syntyy sitä kautta, että ihminen jää oman Varjonsa van- 
giksi. Sellainen henkilö voi olla esimerkiksi alkoholisti, jolla toisinaan on 
parannuksen hetkiä mutta joka toistuvasti lankeaa voimatta vastustaa 
heikkouksiaan. Kyse on tällöin tietoisen itsen ja Varjon välisestä kamp- 
pailusta, jonka vangiksi ihminen on jäänyt ollessaan ymmärtämättä 
perimmäisiä syitä siihen, miksi hän muokkaa kokemuksiaan tai pakenee 
tai tavoittelee todellisuutta alkoholin avulla. Vapautuakseen addiktiosta 
ihmisen ei tulisi pyristellä Varjoaan vastaan vaan oppia oivaltamaan sen 
taustalla piilevien motiivien ja yllykkeiden luonne. 

Jungin mukaan on kuitenkin väärin kuvitella, että Varjon kielteisistä 
vaikutuksista voisi vapautua yksinomaan tiedostamisen avulla, sillä se 
johtaa itsen yliarvioimiseen ja itsetuntemuksen kapenemiseen, joka voi 
ilmetä neurooseina ja yhteisöllisinä harhakuvitelmina. Sen lisäksi tarvi- 
taan myyttien, vertauskuvien ja perinteiden tuntemusta. Mainittakoon, 
että Jungin ajattelusta puhuttaessa myös piilotajunnan ja alitajunnan 
käsitteet ovat epäsopivia, sillä piilotajunnan käsite vie ajatukset jonkin- 
laiseen minän vastaiseen ”piilottajaan” tai ”sensuroijaan” ja sitä kautta 
kielteiseen näkemykseen tiedostumattomasta. Alitajunnan käsite taas 
sisältää ajatuksen, että tiedostettu tajunnan osa on hierarkkisesti arvok- 
kaampi tai hallitsevampi, vaikka niin ei olekaan asianlaita. Sen sijaan 
olisi syytä käyttää arvoneutraalia käsitettä tiedostamaton”. Itse olen 
käyttänyt sitä tässä tutkimuksessa passiivisessa muodossa ”tiedostu- 
maton”, sillä tiedostumattomuus tapahtuu yleensä itsestään ja tahatto- 
masti, vaikka sen ylläpitämiseen voi luonnollisesti liittyä myös ponnis- 
tuksia. Jungin näkökulmasta tiedostumaton ei myöskään täydennä tietoi- 
suutta vaan tasapainottaa sitä. 

Varjon vaikutusvalta sisältyy siihen, että se lakaistaan sivuun. Jungin 
mukaan ihmisten vieraantuminen tiedostumattomasta ja toisaalta myös 
järkiperäisen maailmankuvan kamppailu myyttejä vastaan ovat yhdessä 
johtaneet siihen, että ihmisten kyky saada yhteyksiä omiin tiedostumatto- 
miin arkkityyppeihinsä on heikentynyt. Myöskään tiede, psykologia ja 
filosofia eivät voi korvata eivätkä selittää myyttejä ja symboleja, sillä 
niiden arkkityypit eivät ole yksilötietoisuuksien omia keksintöjä vaan 
tiedostumattomia ja apriorisia psyyken rakenteita. Niinpä ihmiset eivät 
väsy näkemään esimerkiksi arkkityyppisiä ”sankarin” tai ”juonittelijan” 
esityksiä kertomuksissa ja teattereissa, vaikka niiden vetovoima olisi tie- 


404 


teellisesti selitettyä ja tietoista. Niiden vaikutusvalta jää silti voimaan. 
Vastaavasti voi käydä paitsi esityksissä ja mielikuvituksessa, myös 
ihmissuhteissa ja politiikassa, jolloin seuraukset eivät ole välttämättä 
pelkästään harmittomia tai viihdyttäviä. Keskeistä on Varjon muodossa 
esiintyvä kielletty ja torjuttu aines. Jos tiedostumaton vihamielinen aines 
padotaan, se voi purkautua ennalta-arvaamattomasti. 

Kärjistäen voisi sanoa, että toiseen maailmansotaan johti tapahtuma- 
kulku, joka vaati ihmisiä kieltämään pimeän puolensa ensimmäisen 
maailmansodan jälkeisenä demilitarisoinnin aikakautena. Aivan samalla 
tavoin nykyisen Euroopan unionin piirissä esiintyvä idealismi pyrkii 
kieltämään ihmisten itsekkyyden, kansakuntien itsemäärämishalun ja 
alkukantaiset nationalistiset pyrkimykset. Niinpä myös tästä ihanteelli- 
suudesta voi olla tuloksena täysi sota, jos ihmiset turhautuvat kulttuu- 
rien sekoittumisesta ja kansakuntien välisten raja-aitojen kaatamisesta 
johtuviin ongelmiin ja heidän mittansa tulee täyteen yhteistalouden ro- 
mahtaessa. Aggressioiden purkaminen ei ole välttämättä järkevintä, 
mutta niin saattaa käydä, jos järkiperäisen todellisuuskäsityksen kamp- 
pailu intohimoja, viettejä ja vaistoja vastaan johtaa kognitiivisiin risti- 
riitoihin eivätkä ihmiset saa yhteyttä tiedostumattomiin puoliinsa ja ovat 
siten vaarassa jäädä niiden uhreiksi. 

Katastrofilta voidaan välttyä, jos ihmiset tulevat tietoisiksi tiedostu- 
mattomien prosessiensa luonteesta myyttien, symbolien ja rituaalien 
avulla. Tieteestä ja järjestä ei ole tällöin apua muutoin kuin tiedosta- 
misen alkuun saattajana, sillä sen enempää itsemme kuin Varjommekaan 
koostumus ei ole vain tiedollinen. Ihmisen koko psyykellä on tietoisuu- 
desta riippumaton psyykkinen energiansa, jota Jung kuvaili ”jumalallisen 
elämän itsenäiseksi ilmenemiseksi” ihmisessä. Mikäli ihminen luottaa 
liikaa omaan järkeensä, rationaalisen tiedon yksipuolisuus etäännyttää 
ihmistä myyttisestä maailmasta ja riistää häneltä hänen transsendentti- 
suutensa sekä kyvyn kokea elämänsä merkityksellisenä. Kuten olen pai- 
nottanut, ihmisen minuus on luonteeltaan transsendentaalinen, aivan 
niin kuin kielen merkityksetkin ovat transsendentteja. Transsendentaali- 
suudella viittaan tällöin sekä ihmisen minuuden apriorisuuteen että 
ihmisen kykyyn transsendoida, toisin sanoen ylittää omat materiaaliset 
alkuehtonsa ja siirtää oma minuutensa asemaan, jossa hän voi tiedostaa 
itsensä vapaana ja valintoja tekevänä subjektina. 

Entä mitä merkitystä tällä voi olla George H. Meadin ajattelun ja 
symbolisen interaktionismin kannalta? Edellä sanottu poikkeuttaa ajatte- 
lua kaikesta sellaisesta filosofiasta, jossa luotettiin empiiriseen selittämi- 
seen ja tieteen kykyyn tehdä ihmisen psyyke läpinäkyväksi. Meadin teo- 
rian tuloksena oli käsitteellistä köydenvetoa ja kiskontaa teoriarakennel- 
mien kesken, mutta se ei välttämättä auttanut ihmistä ymmärtämään 
koko psyykensä monitahoisuutta. Itsen kuolioon ei johdakaan vain varjo- 
sielun toiminta ja vastustaminen vaan myös altistuminen toiseuden vai- 

kutuksille. Jos ihminen ei tiedosta sosiaalisen toimintansa rituaaleja ja 
niiden arkkityyppistä luonnetta, ne kaappaavat ihmisessä vallan ja 
tekevät ihmisestä orjan. Tällaisia tapoja ja tottumuksia edustavat esi- 
merkiksi poliittiset massailmiöt, roolit ja muodit, joihin turvautumalla 
ihmiset rakentavat sosiaalisesti hyväksyttävää persoonaa sen asemasta, 
että he ilmentäisivät omaa sisäistä minuuttaan tavanomaisesta poikkea- 
valla tai omaperäisellä tavalla. Jungilaisittain ajatellen persoona ei toimi 
tällöin vain turvallisena suojuksena itselle, vaan siitä voi tulla myös itse- 
tarkoitus, jolloin koko persoonan luonne kääntyykin yksilöön viittavasta 
merkityksestä pelkästään sosiaaliseksi ja kollektiiviseksi, kuten Meadin 
ajattelussa kävi. 

Jos tarkastellaan yksinomaan sitä, miten itsen voi menettää, on help- 
poa päätyä vaikutelmaan, että itse? tarkoittaa jotakuinkin 'itsetuntoa), 
'omaakuvaa' tai 'minäkäsitystä”. Ne syyllisyydentunto, itseinho tai syvä 
masennus voivat viedä tai turmella. Perimmäisinä syinä näihin ikäviin 
asiaintiloihin saattaavatkin olla juuri toisten ihmisten asenteet — ainakin 
mikäli on uskomista siihen Meadilta tuttuun käsitykseen, että ihmisen 
identiteetti kehittyy hänen omaksuessaan toisten ihmisten asenteet suh- 
teessa itseensä. Myös tätä kautta tulee eteen kysymys, kuinka onnellis- 
tuttavia toisten ihmisten asenteiden ottaminen, itsen heijastelu muissa 
ihmisissä ja toiseuden kautta luotu omakuva loppujen lopuksi ovat. 
Hyvälle itsetunnolle olisi nähdäkseni tärkeämpää luottaa itseensä ja 
toimia omalta yksilölliseltä perustalta kuin antautua toisten ihmisten 
vallankäytölle tuon usein kuulemamme sosiaalitieteellisen läksytyksen 
mukaisesti. 

Meadin ajattelun eräs vahvuus mutta samalla myös heikkous sisältyi 
sopeutumisen ja mukautumisen vaatimukseen. Sopeutumiskykyä voidaan 
pitää merkkinä suhteellisuudentajuisuudesta ja sosiaalisesta toiminta- 
kyvystä, mutta se voi myös rajoittaa ihmisiä pahasti. Esimerkiksi jos 
koulukiusattu alkaa tarkastella itseään kiusaajiensa asenteiden kautta, 
hänen itsetuntonsa taatusti heikkenee. Monet ihmiset eivät voi muodos- 
taa ajatuksia vapaasti, jos heidät pakotetaan olemaan tekemisissä vää- 
ränlaisten ihmisten kanssa esimerkiksi työelämässä, jonka mielipide- 
vankeudessa omana itsenään oleminen usein vaikeutuu. Sananlasku- 
viisaus kiteyttää tämän huomautukseen: ”Seura tekee kaltaisekseen.” 
Mikäli tuo seura on huonoa tai ei-toivottua, ihmisen minuuden rakenta- 
minen vaikeutuu ja hänen vapautensa ja toimintakykynsä heikkenevät, 
jolloin häntä aletaan pitää esimerkiksi ”alisuoriutujana”. Tosiasiassa kyse 
voi olla vain päämääriä koskevasta erimielisyydestä, joka saattaa olla 
täysin perusteltua. 

Onko tällaiseen ongelmaan sitten ratkaisua? Yhteiskunnalliset suhteet 
ja suhde toiseuteen näyttävät annetuilta ja välttämättömiltä. Elämme 
väistämättä jonkinlaisten sosiaalisten olojen keskellä. Emme voi valita 
sitä, että suhde toiseuteen on osa meitä ja ihmiseksi kasvamistamme. 

Mutta voimme valita sen, millaisia nuo suhteet ovat. Usein onkin hyväksi 
muuttaa tai vaihtaa niitä suhteita. Joissakin tapauksissa on parasta 
kokonaan katkaista suhteet sellaisiin toisiin ihmisiin, jotka vaikuttavat 
itsetuntoon kielteisesti. Näin voidaan estää vahingot, jotka syntyisivät, 
mikäli joutuisimme arvioimaan itseämme toisilla ihmisillä olevien kiel- 
teisten asenteiden valossa. Tärkeää tosin on, etteivät ihmissuhteiden 
rajaaminen ja valikointi johda todellisuuden kieltämiseen vaan että ne 
noudattelevat luonnollisia, itsestään olemassa olevia ja syntyviä, rajoja. 

Sosiaalisuus on siis paitsi välttämätöntä, myös vaarallista, sillä se voi 
altistaa meidät kielteisille ajatuksille ja käsityksille. Se voi rajoittaa 
vapauttamme ja itsemääräämisoikeuttamme ja vähentää onnellisuut- 
tamme. Sellainen sosiaalisuus ei palvele yhdenkään osapuolen etua. Jos 
ajatellaan itsen suoritumista elämässä, itsen hyvä tunteminen ja sopu- 
soinnussa olo oman itsen kanssa tulevat entistäkin tärkeämmiksi. Hyvä 
itsetunto on sosiaalisen toimintakyvyn ehto, mutta sosiaalinen aktiivi- 
suus ei välttämättä kerro hyvästä itsetunnosta. 

Jo tahdon olemusta sivutessani totesin, ettei ihminen voi vaikuttaa 
omaan tahtoonsa, mutta tahtomiselle pitäisi antaa asianmukaiset mah- 
dollisuudet poistamalla ulkoiset sosiaaliset kiellot. Tahtominen voi toimia 
ihmisen ymmärryksen perustana siinä missä älykin, ja parasta on, jos ne 
molemmat ovat tasapainossa ihmisen minuudessa. Myös myyttien ja 
kansanperinteen tuntija Wilhelm Wundt antoi tahtomiselle keskeisen 
aseman ajattelussaan, ja hän olikin eräs ensimmäisistä, joka käytti lati- 
nan sanasta ”voluntas” (suom. ”tahto”) johdettua käsitettä ”voluntarismi” 
omassa filosofiassaan. 


8.1.3. Itsen määrääminen 


Itsellä, tahdolla ja vapaudella on yhteyksiä, jotka näkyvät ajatuksessa 
itsen toteuttamisesta ja itsemääräämisoikeudesta. Ne molemmat liittyvät 
itseen, tahtomiseen ja vapauteen. Eksistenssifilosofisesti voidaan sanoa, 
ettei itseä olisi lainkaan olemassa, jos itseä ja tahtoaan ei voisi toteuttaa 
eikä ihmisellä olisi itsemääräämisoikeutta, toisin sanoen mahdollisuutta 
päättää asioistaan ja kohtalostaan itse. Eksistenssifilosofisen käsityksen 
mukaan ihminen luo itsensä sellaiseksi kuin hän on tekojensa kautta. 
Ihminen on tekojensa summa. Tahdon toteuttaminen edellyttää tahdon 
vapautta ja itsemääräämisoikeutta, jolloin vapauden pitää toteutua sekä 
negatiivisena vapautena ulkoisista rajoituksista että positiivisena vapau- 
tena aktiivisiin tekoihin.44! 


441 Isaiah Berlinin tunnetusta jaottelusta negatiiviseen vapauteen (vapauteen rajoit- 
teista) ja positiiviseen vapauteen (vapaus tehdä tekoja) ks. hänen esseetään ”Kaksi vapau- 
den käsitettä” vuodelta 1957 (suomennos julkaistu valikoimassa Vapaus, ihmisyys ja histo- 

Toisaalta itsemääräämisoikeuden käsite ohjaa kysymään, mihin tuo 
oikeus loppujen lopuksi perustuu. Onko kyseessä jonkun toisen ihmisen 
tai tahon luovuttama oikeus ja onko tuon oikeuden luovuttaja puolestaan 
kelvollinen säätelemään tai rajoittamaan kyseistä vapautta? Mikäli va- 
paus osoittautuu vain ehdolliseksi tai rajoitetuksi — jollaista se yhteis- 
kunnassa toimittaessa useimmiten on — huomataan, että olennaisia ovat 
ne ehdot, joiden puitteissa vapautta ja itsemääräämisoikeutta jaetaan ja 
toteutetaan. Tämä taas herättää kysymyksen, onko ehdollinen vapaus va- 
pautta ollenkaan ja eikö vapauden olemukseen kuulu nimenomaan rajoit- 
tamattomuus ja ehdottomuus. Niinpä myös psykologisoiva puhe ”oma- 
ehtoisuudesta” saattaa tuntua yhtä erikoiselta kuin arkielämässä usein 
kuultu väite ”vapaaehtoisuudesta”. Mitä merkitsee, että ”ehdot ovat 
omia”, kuten omaehtoisuuden tapauksessa, tai se, että ehdot ovat ”va- 
paita”, kuten puhe vapaaehtoisuudesta vihjaa? 

Eksistenssifilosofiassa näihin kysymyksiin vastataan niin, että ihmiset 
itse päättävät myös vapautensa ehdoista, toisin sanoen luovat itse sen 
perustan ja todellisuuden, jossa he toimivat. Myös vallitsevaa yhteis- 
kuntaa, sellaisena kuin se on olemassa, pidetään yksilöiden siihenastisen 
tahtomisen ja toiminnan tuloksena. Mitkään konditionaalit, jälkikäteis- 
selvittelyt tai puolustelut eivät ole tämän ajattelun valossa oikeutettuja. 
Ihminen ja yhteiskunta ovat sellaisia, millaisiksi ne on luotu ja luodaan, 
eikä elämässä pidä katsella taaksepäin vaan eteenpäin. Ihminen nähdään 
tulevaisuutta ajatellen vapaana, vaikka päivä päivältä ihminen lyökin 
omia vapauden mahdollisuuksiaan lukkoon. Kun yksilön elämänmitta on 
täysi, ei ole enää sen enempää jossittelun kuin jatkosuunnitelmienkaan 
aika, vaan lopullisen tilinteon paikka. 

Tällainen ankarasti ymmärretty vapaus on myös velvoittavaa, sillä se 
ohjaa asennoitumaan elämään vakavasti. Menetettyjä tilaisuuksia ei saa 
takaisin harmittelemalla esimerkiksi sitä, mitä kaikkea ”olisi voinut”. 
Tämä puolestaan ohjaa takomaan rautaa silloin kun se on kuumaa. 
Eksistenssifilosofinen ajattelu luo kestävän perustan eettisyydelle, sillä se 
vetoaa ihmisiin henkilökohtaisesti. 

Kytkiessään moraalin omaan itseen ja minuuden rakentumiseen tällai- 
nen ajattelu voi toisaalta houkutella pelkkään oman edun tavoitteluun. 
Mutta vastaavasti voidaan kysyä, mistäpä muusta yhteiskunnankaan 
onnellisuus ja etu koostuisivat kuin mahdollisimman monien yksilöiden 
mahdollisimman suuresta onnellisuudesta ja heidän eduistaan. Myöskään 
yhteisvastuusta huolehtimaan pyrkivän altruismin eli itsestä luopumisen 
perustana ei voi olla muu kuin yksilöiden itsemääräämisoikeuteen perus- 
tuva hyvä tahto. 


ria vuonna 2001). Ks. myös analyysiani teoksessani Filosofia räjähti, tulevaisuus palaa 
(2005, s. 60—76), jossa täydennän Berlinin jaottelua ja Ouentin Skinnerin (2002) konspioi- 
maa vapautta riippuvuuksista" vielä subjektiivisen vapauskokemuksen käsitteellä. 

Koska ihmisen elämä on ainutkertainen, on viisasta elää täydesti: to- 
teuttaen kaikki elämänmahdollisuudet. Jossittelu ja menneiden murehti- 
minen ovat perin hyödyttömiä ja jopa masentavia asenteita, mutta tule- 
vaisuuteen suuntauduttaessa eri mahdollisuuksien ja vaihtoehtojen ver- 
tailu ja arvioiminen ovat kyllä hyödyllisiä, aivan kuten menneestä oppi- 
minenkin. Juuri ihmisen kyvyssä valita eri vaihtoehtojen välillä piilee 
vapauden kipinä. Vapaus ja itsemääräämisoikeus ovat osa ihmisen itseä — 
ja eräällä tavalla sen olemus. 

Vapauden kautta hahmottuu, millä tavoin ihminen luo itsensä teko- 
jensa kautta. Tarvittaessa hän luo itse myös oman vapaustilansa eli 
vapauden toteuttamisen ehdot. Tämä vastannee kohtalaisen hyvin sitä, 
mitä itsestä ja vapaudesta ajatellaan arkielämässä. ”Masennukseen, päih- 
teiden käyttöön ja itseinhoon” johtaakin usein se, että vapauden toteutta- 
minen estyy. Syynä siihen on usein alistuminen toiseudenvaraisuudelle. 
Toiseudenvaraisuus puolestaan voi olla läheisriippuvuutta tai riippu- 
vuutta yhteiskunnan normeista ja rajoituksista. Se voi olla poliittista 
sortoa ja vapauden rajoittamista sekä kaikkea niiden väliltä. Siksi on 
kehnoa ja jopa vaarallista, jos ihmisen minuus ja identiteetti määritellään 
niin, että niiden pitää koostua samastumisesta toisten ihmisten asen- 
teisiin tai sopeutumisesta yhteiskunnan normeihin. Omaksuttuna opin- 
kappaleena juuri sen tyyppinen ajattelu vie kohti totalitaristista yhteis- 
kuntajärjestelmää ja maanpäällistä helvettiä. Se ei tunnusta ihmisten 
vapautta, jonka kautta ihminen on suvereeni luomaan itsensä sellaisena 
kuin hän yksilönä ja moraalisena olentona haluaa olla ja on. 

On luonnollisesti selvää, että vapauden toteuttamisen koko kenttä 
muodostuu paitsi itsen toteuttamisesta, myös toisten ihmisten olemassa- 
olosta ja yhteiskunnan suostumuksesta. Olisi vaikeaa ajatella, että ihmi- 
nen on vapaa esimerkiksi poliittiseen vaikuttamiseen tai kirjalliseen toi- 
mintaan, jos ei ole yleisöä, johon nähden noita vapauksiaan voi reali- 
soida. Vapaus ja itsemäärämisoikeus eivät voi olla pelkkää omien ehtojen 
asettamista eli ”omaehtoisuutta”, vaan ne riippuvat myös siitä ”vapaa- 
ehtoisuudesta”, joka koostuu toisten ihmisten vapaudellemme asettamista 
ehdoista. Myös vapaudet aineellistuvat ja todellistuvat toiseussuhteissa. 

Tasapainon säilymiseksi on tärkeää, millaisia nuo suhteet ovat. Tässä 
valossa George H. Meadin käsitykset ihmisten keskinäisestä riippuvuu- 
desta ovat perusteltuja. Mutta vapauden ankkurin olisi tällöinkin 
kiinnityttävä nimenomaan yksilöihin ja oikeutettava ensisijaisesti yksilöi- 
den olemassaoloa. Vaikka toiminnan alkusyyt ja motiivit voivat olla yksi- 
löiden ulkopuolisia, vapautta ja itsensä luomista voidaan toteuttaa vain 
itsemääräämisen kautta. Myöskään yhteiskunnalliselle toiminnalle ei 
olisi motiivia eikä perustetta, ellei sitä loisi yksilöiden tahto. Niinpä on 
oikeutettua ja perusteltua pitää luovan toiminnan subjekteina yksilöitä, 
jotka tuottavat ja rakentavat myös oman itsensä ja toimintaehtonsa. 

Symbolisen interaktionismin teoria ihmisestä ja yhteiskunnasta ei 
myöntänyt tätä riittävän selvästi, ja siksi sitä voidaan pitää yhtä kohta- 
lokkaana ja totalitarismeja pönkittävänä luomuksena kuin yliyksilölli- 
seen ihmiskäsitykseen perustuvia sosiaalitieteellisiä ajattelutapoja yleen- 
säkin. Ei ole ihme, että niihin uskomaan opetetut henkilöt kärsivät usein 
masennuksesta, haluttomuudesta, epätoivosta ja sellaisesta yhtäaikai- 
sesta vihan ja rakkauden elämyksestä, joka muistuttaa freudilaisesta 
ajattelusta tunnettua oidipuskompleksia ja sen takana piilevää halua 
murhata eräs tietty läheisensä. Ehkäpä heidän acediansa (eli oppineille 
ominaisen masennuksensa) syynä onkin latentti halu päästää päiviltä 
joko teoreettiset edeltäjänsä tai mahdollisesti itsensä — tai ehkä tavoit- 
teena on kuolettaa tuon epätoivon takana vallitseva isiltä peritty yhteis- 
kuntatieteellinen kulttuuriluomus: koko eksogamian normia ja insesti- 
kieltoa legitimoiva totemistinen ajattelujärjestelmä. Tunteiden ambi- 
valenssille tyypillinen vihan tunne on silloin eräänlaista kateutta patri- 
arkaalisille oppimestareille. Myönteiset sympatian ja empatian tunteet 
puolestaan heijastelevat tieteen homososiaalisuuteen perustuvaa yhteen- 
kuuluvuuden elämystä, jolla on perustansa samaa sukupuolta olevien 
ihmisten yhteisessä kehollisessa ja kokemuksellisessa merkityskonsti- 
tuutiossa. 


8.2. ITSE JA VAPAUDEN RAJAT 


George H. Meadia ja symbolista interaktionismia tutkinut sosiaalipsyko- 
logi Klaus Weckroth vertasi kerran Meadin ajatusta minän ja toisen 
ihmisen suhteesta sarjakuvasankari Lucky Lukeen, jonka sanotaan 
”ampuvan varjoaan nopeammin”. Sarjakuva-albumin takakannessa tämä 
lännenmies vetääkin Coltinsa esiin varsin nopeasti, sillä kyseisessä piir- 
roksessa pistoolisankarin lähettämä luoti lävistää hänen oman varjonsa 
tämän ehtimättä edes hätkähtää. Meadiläisittäin ajatellen Lucky Luken 
tumma seinälle heijastuva varjo edustaa tietysti toiseutta, johon ihmisen 
omat eleet ja liikkeet projisoituvat ja josta ne näyttävät myös peilautuvan 
takaisin. Hänen varjonsa on siis tavallaan hänen oma itsensä. Meadin 
näkökulmasta Lucky Luke ei voisi kuitenkaan ampua varjoaan nope- 
ammin, sillä ihmisen oma itse ja häntä ympäröivä toiseus ovat synkroni- 
sessa suhteessa keskenään. Muutoin hänen täytyisi ylittää valonnopeus 
ja, mikä sattuvinta, ainakin vertauskuvallisesti hän tulisi ”ampuneeksi 
silloin itsensä”.442 

Weckrothin tekemään johtopäätökseen sisältyy tosin ajatusvirhe, joka 
piilee siinä, että se korostaa ihmisten riippuvuutta. Tosiasiassahan varjon 


442 Klaus Weckroth vuonna 1990 Tampereen yliopistossa järjestetyllä ”Sosiaalipsyko- 
logian teoriaperinteet” -luentosarjalla. 

jokainen liike on elävän hahmonsa tuottama, ja siksi ihmisen täytyykin 
kulkea hieman omien varjojensa ja heijastustensa edellä. Väliin jää vain 
aika, jossa valo ehtii kulkea heijastuksen ja havaitsijan välillä. 

Humoristiseksi tarkoitettu piirros kätkee siis erään totuuden. Niinpä 
vertaus omaa varjoaan tulittavasta pistoolisankarista pitäisi ymmärtää 
ironisesti huolimatta sen kauhistuttavuudesta, ja mikäli niin en tekisi, 
vitsi ei pitäisi kutiaan vaan irtoaisi minän ja toiseuden välisen heijastelun 
aiheesta kysymykseen itsemurhasta. Silti tätä kautta tulee esiin asioita, 
joita kannattaa mielestäni pohtia. 


8.2.1. Minä: heijastustako? 


Itsen menettämiseen liittyvän ”masennuksen, haluttomuuden ja onnen 
menetyksen” synkin muoto on varmastikin juuri itsemurha. Mikäli 
kansanviisauteen on uskomista, kuolema on usein jo tapahtunut ennen 
kuin ihminen riistää hengen itseltään, ja ihmisen oma aktiivisuus vain 
vie prosessin loppuun. Se on pikemminkin elämänä esiintyvän kuole- 
misen loppuun saattamista ja periksi antamista kuolemiselle, ehkä jopa 
jonkinlainen helpotus, joka lopettaa vaikeuden pysyä elämässä kiinni. 
Tässä mielessä kuoleminen on luonnehdittavissa elämän aikana tapahtu- 
vaksi prosessiksi, kun taas kuolema on lopputulos, joka päättää merki- 
tyksellisenä (tai merkityksettömänä) koetun elämän. Tässä mielessä kuo- 
lemaa ei varsinaisesti ole; on vain kuoleminen. 

Kiintoisaa on, että itsen tekemää murhaa eli itsemurhaa ei yleensä 
sanota ”minämurhaksi” taikka kuvailla sellaiseksi ”minän tappamiseksi”, 
jossa minuus jollakin tavalla kuolisi. Minä” tuntuu tässä yhteydessä vää- 
rältä subjektilta. Minähän voi olla myös objekti, eli yhtä aikaa sekä uhri 
että tekijä, murhattu ja surmaaja, siis juuri se kehäpäätelmien ja para- 
doksien vanki, joka käpertyy omaan umpioonsa eikä avaudu äärettömyy- 
teen antaen todellisuudelle mahdollisuutta yllättää myönteisesti. 

Kaiken takana vaikuttaisi olevan itse ja itsen synkistynyt tahtotila, 
vajoaminen introspektiiviselle ja itsereflektiiviselle tasolle sekä sitä kaut- 
ta todellisuustajun menetykseen. Myöskään interaktioon antautuminen ei 
tuo tilanteeseen parannusta, sillä se merkitsee ajautumista yhteiskunnal- 
listen ehtojen oravanpyörään: kamppailemaan sosiaalisesta hyväksyn- 
nästä. Parasta olisi omaksua eksistenssifilosofinen, omassa itsessä ase- 
tettava ensimmäisen persoonan filosofia, joka suuntautuu ulospäin niin 
reflektiivisistä kehistä kuin yhteiskunnallisten suhteiden verkoista ja 
varjoistakin. 

Itsemurhat eivät ole käsittääkseni merkkejä siitä, että ihminen olisi 
omasta aloitteestaan julma tai välinpitämätön itselleen. Minäkuvan hei- 
kentymiseksi riittää yleensä se, että hän omaksuu suhteessa itseensä ne 
kielteiset asenteet, jotka toisilla ihmisillä ovat häntä kohtaan. Tässäkin 

valossa Meadin ajatus, että ihmisen minuus voi kehittyä täysin vain, mi- 
käli hän omaksuu ympäröivät asenteet suhteessa itseensä, saattaa osoit- 
tautua kohtalokkaaksi. Ainakin se herättää useita kysymyksiä. Entä, jos 
nuo asenteet ovat vihamielisiä? Kuinka pahasti ympäristö voikaan 
kohdella ihmistä, jos ryhmän kielteisten asenteiden omaksuminen näh- 
dään vieläpä ehtona sille, että ihmisen minuus voi kehittyä täysin? Eikö 
sellainen ajattelutapa ole eräänlaista henkistä väkivaltaa? 

Toisaalta meadiläinen näkökanta saattaa osoittautua myös armeli- 
aaksi, mikäli ajatellaan kaikkea sitä hyvää, jota ihmiset voivat tehdä 
toisilleen. Voidaankin toistaa huomautus, että ryhmäasenteista puhues- 
saan Mead tarkoitti aina jonkin tietyn ”sosiaalisesti jäsentyneen ryhmän 
asenteita”. Tämä painotus valottaa, että on eri asia omaksua ystäviensä 
asenteet suhteessa itseensä kuin samastua vihamielisten ihmisten mieli- 
piteisiin. Esimerkiksi johonkin vähemmistöön kuuluva ihminen saattaa 
kokea itsensä vieraaksi ja ulkopuoliseksi ryhmässä, jossa kaikki ovat 
erilaisia kuin itse, eikä enemmistön asenteiden ottaminen suhteessa 
omaan itseen ole hänelle tällöin hyväksi. Hänen omakuvansa ja elämän- 
kokemuksensa muotoutuvat täysin toisenlaisiksi yhteisössä, johon kuuluu 
paljon hänen itsensä kaltaisia ihmisiä ja jossa asenteet ovat myönteisiä. 
Tätä kautta voidaan perustella paitsi suvaitsevuuden ja sietokyvyn tar- 
peellisuutta, myös jakautumista erilaisiin ryhmiin aina harrastusker- 
hoista kansallisvaltioihin asti. Ryhmät ja rajat ovat tarpeellisia yksilöiden 
itsetunnon rakentumisen kannalta. 

Olennaista on, mihin ryhmään ihminen kuuluu ja millaisia yhteiskun- 
nassa vallitsevat asenteet ovat. Asian tämän puolen valaiseminen ”yleis- 
tyneen toisen” käsitteellä teki Meadista yhteiskuntafilosofin. Sulkiessaan 
silmänsä samastumiseen liittyviltä ongelmilta ja uskoessaan todelli- 
suuden kehittyvän kohti kaikille ihmisille yhteisiä päämääriä Mead oli 
monien amerikkalaisten pragmatistien tavoin enemmänkin optimisti kuin 
pessimisti. Juuri perusteettomassa optimismissa piilee kuitenkin petty- 
mysten vaara. Ja toiseksi, jos ihmisen minuuden kehitys ja identiteetti 
halutaan johdella identifikaatiosta eli samastumisesta tai ryhmän asen- 
teiden omaksumisesta, sillä on väistämätön vaikutus myös erääseen 
ihmisten elämää ylläpitävään tekijään: vapauden kokemiseen. 

Vapaus on happi, jota ilman ihminen kuihtuu. Useiden kielteisten 
elämänkulkujen taustalla piileekin uskoakseni vapauskriisi. Vapautta ei 
ole, tai sitä tuntuu olevan niin paljon, ettei elämässä ole merkityksiä 
luovia rajoja. Kuvaavaa on, että suomen kielen sana ”merkki” on alun 
perin tarkoittanut 'rajaa'.443 Merkityksen käsitteellä on siis etymologinen 
yhteys rajojen ja sitä kautta vapauden kokemiseen. Pelkkä vapaudessa 
kelluminen ei tunnu vielä tekevän elämästä merkityksellistä, vaan merki- 


443 Nykysuomen etymologisen sanakirjan (1987, s. 171) mukaan merkki tarkoitti alun 
perin rajaa”, sitten ?rajamerkkiä' ja lopulta 'merkkiä'. 

tyksellisyys syntyy vasta rajautumisesta ja suhteessa olemisesta johonkin 
itsen ulkopuoliseen. Niinpä merkityksellisyys tavallaan rajoittaa vapaut- 
ta, vaikka ilman vapautta ei olisi tilaa merkitysten luomiselle. Tällöin 
kyse ei ole pelkästään kielellisistä merkityksistä vaan koko elämän koke- 
misesta merkityksellisenä. Rajanvedon roolia merkitysten kannalta valai- 
see sekin, että myös kielentutkimuksessa kielen katsotaan olevan sitä 
rikkaampaa, mitä tarkempi merkitys käsitteillä on, eli mitä yksiselittei- 
semmin ne on rajattu. Toinen koulukunta tosin katsoo, että vasta kielen 
vertauskuvallisuus ja symbolisuus, toisin sanoen ilmaisujen sallimat 
mahdollisuudet useisiin erilaisiin tulkintoihin, lisäävät kielen semant- 
tista arvoa. Ajatellaanpa asiasta kumman käsityskannan mukaisesti 
tahansa, osoittautuu helposti, että niin elämän merkityksellisyys kuin 
kielen merkityksetkin määrittyvät rajankäynnissä vapauden kanssa. 


8.2.2. Itsemurha ja makrososiologisen ajattelutavan murhaaminen 


Eksistenssifilosofisesti ajatellen vapauden kulminaatiopiste on ihmisen 
halu pysyä elämässä kiinni. Tärkein päätös kaikkien muiden valintojen 
kannalta on päätös jatkaa omaa elämää. Mutta tämä päätös saattaa myös 
vähentää ihmisen vapautta radikaalisti. Johtaahan se monenlaisiin riip- 
puvuuksiin, kuten välttämättömyyteen hankkia leipänsä. Synkkämieli- 
simpien ajattelijoiden, kuten Albert Camus'n (1913-1960), mukaan filo- 
sofian keskeisin kysymys on, miksi ihminen ei tee itsemurhaa vaan jatkaa 
kurjaa olemassaoloaan luoden siten tilaisuuksia moniin pienempiin valin- 
toihin, joista useat tuottavat hänelle ahdistusta ja tuskaa.444 

Itsemurhien problematiikka on myös sosiologian ydinaluetta. Itsemur- 
hia tutkimalla on voitu oikeuttaa koko tieteenalaa ja sen teorianmuodos- 
tusta. Tätäkin kautta näkyy, kuinka aihe liittyy ihmisen vapauteen. 
Klassisessa teoksessaan Le suicide — Etude de sociologie Emile Durkheim 
(1858-1917), josta vuonna 1906 tuli Sorbonnen yliopistoon kaikkien 
aikojen ensimmäinen sosiologian professori, jakoi itsemurhat neljään ryh- 
mään.445 

Niistä ensimmäisen muodostavat egoistiset itsemurhat, joiden katso- 
taan heijastelevan ihmisten itsekkyyttä ja heidän ahneudestaan ja oman 
edun tavoittelustaan johtuvaa syyllisyydentunnetta. Durkheimin selityk- 
sen mukaan itsemurhien syynä voi olla esimerkiksi kilpailu, joka johtaa 
heikkoon yhteiskunnalliseen integraatioon, yhteisöllisten siteiden katkea- 
miseen ja pettymyksen tunteisiin. Toisen ryhmän muodostavat anomiset 
itsemurhat, joiden katsotaan johtuvan kreikan kielen sanoja ”a” (er) ja 


444 Albert Camus'n edustamista ahdistuksen, vierauden ja tarkoituksettomuuden tee- 
moista ks. esim. hänen Nobel-palkittua teostaan Sivullinen (L'etranger, 1942). 


445 Ks. Emile Durkheimin teosta Le suicide — Etude de sociologie vuodelta 1897. 

”nomos” (laki) mukaillen ”normien puuttumisesta”, siitä, että ihmisiä ei 
tunnu sitovan elämään mikään ja että he niin syntyvien irrallisuuden 
kokemustensa vuoksi päättävät välinpitämättöminä päivänsä. Syynä voi- 
vat olla esimerkiksi vaikeudet elää haluamallaan tavalla, asunnottomuus, 
koulutuksen kalleus tai yhteiskunnallinen epäjärjestys. Kolmanteen ryh- 
mään luetaan altruistiset itsemurhat, jotka tehdään pyyteettömästi tois- 
ten ihmisten hyväksi ja omasta itsestä luopuen. Tämäntapaiset itsemur- 
hat ovat tyypillisiä esimerkiksi sodissa ja korkean yhteenkuuluvuuden 
yhteisöissä, joissa ihmiset uhraavat itsensä muiden hyväksi. Altruistisia 
itsemurhia esiintyy myös yhteisesti koetun hädän hetkellä, kuten haaksi- 
rikoissa, joiden keskellä hyväntahtoiset ihmiset voivat luovuttaa toisille 
paikkansa pelastusveneissä ja heittäytyä itse aaltojen nieltäväksi. Neljän- 
nen itsemurhatyypin piiriin eli fataalisiin itsemurhiin puolestaan luetaan 
sellaisten elämänkohtaloiden päätepisteet, joissa yhteisön säännöt tukah- 
duttavat yksilöitä ja ihmiset tekevät itsemurhia normien pakottamina, 
kuten japanilaiset kamikaze-lentäjät tai epäonnistuneet samurait. 

Luokittelunsa ohella Durkheim kiinnitti huomionsa siihen, että tiet- 
tyinä aikoina, kuten keväisin, itsemurhia tehdään enemmän kuin muul- 
loin, ja että myös tietyissä uskonnoissa itsemurhat ovat yleisempiä kuin 
toisissa. Itsemurhia tehdään eri verran ja eri perustein. Keväisin itsemur- 
hat ovat suositumpia kuin syksyisin, vaikka luontevalta tuntuisi ajatella, 
että itsetuhoisiin ajatuksiin ohjaavat pikemminkin syksyinen pimeys ja 
synkkyys kuin lupauksia antava keväinen auringonpaiste. Durkheimin 
etevyys näkyykin siinä, ettei hän tyytynyt selittämään itsemurha-alttiut- 
ta tai -halukkuutta ihmisen sisäisillä tekijöillä, kuten hormonitoiminnan 
muutoksilla, vaan hän etsi selitysperusteita pohtimalla, mitä nämä ilmiöt 
saavat aikaan ihmisten käyttäytymisessä ja heidän suhteissaan toisiinsa. 
Yhteisön voitiin ajatella sitovan tai vapauttavan ihmisiä eri tavoin ja eri 
vaikutuksin; esimerkiksi sosiaalisen elämän vilkastuminen johtaa keväi- 
sin konflikteihin, jotka puolestaan kohottavat myös itsemurhariskiä. Vä- 
littävänä tekijänä on siis sosiaalinen tapahtumataso. Ilmiöiden selittämi- 
sen keskipisteessä voitiin tällöin nähdä ryhmä, yhteisö tai yhteiskunta, ja 
sitä kautta luotiin pohjaa yhteiskuntatieteelliselle tutkimukselle. Näitä 
ihmisten suhteista löydettäviä ilmiöitä voitiin vieläpä pitää esineenkaltai- 
sina tosiasioina, kuten August Comte katsoi valaessaan pohjaa tuon ajan 
tieteenihannetta eli positivismia myötäilevälle sosiologialle. Tämä kysy- 
myksenasettelu kiinnostaa edelleen yhteiskunnan ontologista olemassa- 
oloa pohtivia tieteenfilosofeja ja -metodologeja. 

Durkheimin klassiset tutkimukset valottavat, että itsemurhissa on 
kyse ihmisen ja hänen ympäristönsä välisestä sidonnaisuudesta ja vapau- 
den kysymyksistä. Ratkaisevia ovat ihmisten suhteet toisiin ihmisiin. 
Näin on, pidetäänpä yhteisöä, yhteiskuntaa ja siinä vallitsevia relaatioita 
Comten metodisäännön mukaisesti ontologisesti olemassa olevina fak- 
toina tai ei. Ihmisten toiseussuhteiden perustana ovat vapauden kysy- 

mykset, ja siksi myös sosiologisen tutkimuksen voisi aloittaa pikemmin- 
kin yksilöiden olemassaoloon ja olemassaolon kokemiseen liittyvästä tut- 
kimisesta kuin yrityksistä oikeuttaa ihmisiä sitovia yhteisöllisiä kah- 
leita. Vaikka durkheimilainen ja comtelainen sosiologia olivatkin inno- 
vatiivisia oikeuttaessaan koko tieteenalan syntymistä ja niin sanottua 
makrososiologista näkökulmaa, niiden ihmiskuva on jäänyt yksipuoliseksi 
ja suppeaksi, eivätkä ne vastaa sen enempää tieteellisiä tarpeita kuin 
ihmisten tapoja kokea ja ymmärtää omaa elämäänsä. Kuitenkin tällai- 
sella ajattelulla on vahva sijansa nykyajankin ihmis- ja yhteiskuntatie- 
teissä. 

Vastaamatta on jäänyt, miksi eri ihmiset toimivat täysin eri tavoin 
samanlaisissa sosiaalisissa oloissa? Miksi jotkut ajautuvat kurjissa ja 
ahdistavissa olosuhteissa itsetuhoon, kun taas muutamissa toisissa ihmi- 
sissä vaikeudet herättävät selviytymisenhalua ja perusteita parempaan 
suoriutumiseen? Yksilöiden välillä on huomattavia eroja, mutta tätä 
durkheimilainen ja comtelainen sosiologia eivät kyenneet selittämään. 

Itse ajattelenkin asioista melko lailla toisin. Esimerkiksi sitä, että 
aineellisen yltäkylläisyyden keskellä elävä ihminen saattaa tehdä itse- 
murhan siinä missä täysin epäinhimillisissäkin oloissa elävä, ei voida 
ymmärtää kenenkään ihmisen henkilökohtaisena valintana ennen kuin 
luovutaan uskomasta mekanististen motivaatioteorioiden ja fatalistisen 
joukkopsykologian selityksiin, jotka rakentelevat oppejaan todellisen ih- 
misen ohi. Tämä näkyy juuri siinä, että keskenään samanlaisissa oloissa, 
esimerkiksi suurten vastoinkäymisten keskellä, elävistä ihmisistä toinen 
saattaa päätyä itsemurhaan toisen nähdessä vaikeudet haasteina ja löy- 
täessä niistä motivaatiota ongelmista selviämiseen. Sitä, miksi ihmiset 
tekevät yhtäläisissä oloissa erilaisia ratkaisuja, ei voida selittää ulkoisilla 
tekijöillä vaan kiinnittämällä huomiota yksilöiden ajatus- ja kokemus- 
maailmaan sekä heidän tapaansa ymmärtää merkityksiä. 

Niinpä sellainen suuri teoria, joka tarkastelee ihmisten toimintaa 
yhteiskunnallisten tai yhteisöllisten rakenteiden kautta, voi tarjota enin- 
tään oletuksenvaraisia yleistyksiä ihmisten toiminnan motiiveista mutta 
ei luotettavia vastauksia siihen, miksi ihmiset loppujen lopuksi toimivat 
niin kuin toimivat, valitsevat niin kuin valitsevat. Tähän kysymykseen 
voidaan vastata vain tutkimalla ihmisten tajunnassa esiintyviä persoo- 
nallisia merkityksiä, jotka ovat väistämättä subjektiivisia ja yksilöllisiä. 
Ihmistutkimuksen ja yhteiskuntatieteen kohteena on siis edelleenkin 
syytä pitää yksilöitä ja heidän merkitysmaailmaansa, eksistenssifilosofi- 
sen näkemyksen ja laadullisen tutkimuksen metodologian mukaisesti. 

Tämä epäilemättä murhaavaksi koettu kritiikkini ei tietenkään tar- 
koita, että makrososiologisesta teoriasta pitäisi kokonaan luopua, mutta 
ei myöskään sitä, että mikrososiologinen tutkimus olisi riittävää. Makro- 
sosiologia näkee ihmisen yksipuolisesti ja pelkistysti yhteisöllisten raken- 
teiden ja instituutioiden osana, ja mikrososiologia typistää ihmisen yksi- 

löllisen puolen tutkimisen vain hänen sisäistämiensä arvojen, normien ja 
roolien pohdintaan. Mikrososiologinen näkökulma myös painottaa ihmi- 
sen ulkopuoleltaan omaksumien näkemysten merkitystä ja ihmisyksilön 
riippuvuutta yhteisöstä. Siksi myöskään makrososiologiaa ja mikrososio- 
logiaa yhdistämällä ei piirry kokonaista kuvaa ihmisestä. Sellainen voi- 
daankin luoda vain tunnustamalla ihmisen persoonan yksilöllinen raken- 
tuminen, johon sisältyvät mielen, tajunnan ja tiedostumattoman merki- 
tykset: täsmälleen holistisen ihmiskäsityksen ja fenomenologisesta filo- 
sofiasta tunnetun situationaalisen säätöpiirin mukaisesti. 


8.2.3. Vapaus: tie onneen tai tuhoon 


Tiedän kyllä, miten huono aihe kuolema ja varsinkin itsemurha on (taita- 
maton käsittely tekee hyvästäkin aiheesta makaaberin), mutta myös epä- 
onnistumisen uhalla tahdon sanoa tästä asiasta vielä muutaman sanan, 
sillä pidän sitä tärkeänä erään näkökannan valaisemiseksi. Mielessäni ei 
ole niinkään se, voitaisiinko itsemurhia ehkäistä, tai ovatko ne moraali- 
sesti oikein tai väärin, kuin yksinkertaisesti se, että tälläkin hetkellä joku 
ihminen saattaa pitää sellaista ajatusta mielessään. 

Itsemurha on intentionaalinen käsite, sillä sitä ei voida määritellä 
muutoin kuin suhteessa niihin tarkoituksiin ja päämääriin, joita itse- 
murhan piirissä esiintyy. Tarkoitusten selvittäminen puolestaan ei ole 
mahdollista pelkkänä käsitteiden määrittelyn kysymyksenä. Itsemurhan 
ilmiötä pitäisi tarkastella sen kysymyksen valossa, miten ihmiset toteut- 
tavat itseään joko autonomisina ja vapaina subjekteina tai toisten val- 
lasta riippuvaisina objekteina. 

Itsemurhan fenomenologinen analyysi ('mitä itsen murhaaminen on?) 
edellyttää itsemurhan tarkastelemista vapauskonseptiossa, eli niiden 
mahdollisuuksien selvittämistä, kuinka ihminen voi olla ja on vapaa. 
Tämä kysymys kuuluu myös edellä mainittuihin sosiaalitieteen klassisiin 
tutkimuksiin, joissa itsemurhaa on käsitelty esimerkkitapauksena. Mutta 
niille on ominaista, että itsemurhaa tarkastellaan yhteisöllisin termein. 
Fenomenologisesti ajatellen se, mitä itsemurha on ja itsemurhaan liitty- 
vät tarkoitukset, ovat yksi ja sama asia, eikä tarkoitusten selvittäminen 
ole mahdollista, ellei selvitetä, miten ihminen ymmärtää oman vapau- 
tensa. Ja tämän analysoimiseksi on tarkasteltava, kuinka ihminen kokee 
olevansa suhteessa toisiin ihmisiin ja itseensä. 

Koska eri ihmiset voivat kukin olla vain tietynlaisissa relaatioissa suh- 
teessa itseensä ja toisiin, riittää tarkastella yhden ihmisen asemaa, ja nyt 
subjektin ja objektin käsitteet tulevat tärkeiksi. Itsemurhaan liittyvien 
tarkoitusten ja ihmisen vapauden tarkasteleminen ovat perimmältään 
ihmisen subjekti- ja objektisuhteen tarkastelua. Kysymykseni kuuluukin 
nyt, missä tapauksessa Lucky Luke oikeastaan motivoituisi ampumaan 

itsensä, siinäkö, jossa hän toimii toiseuden agenttina, vai siinä, jossa hän 
on aidosti riippumaton ja sitä kautta autonominen ja vapaa? 

Modernissa kirjallisuudessa ja teatterissa on kuvauksia ihmisestä, 
joka ilman mitään järjellistä syytä joutuu ihmisyhteisöstä tulevan väärin- 
ymmärtämisen kohteeksi. Tämä ihminen ei voi tehdä mitään ilman, että 
teot tavalla tai toisella alkavat merkitä aivan muuta kuin mitä ihminen 
itse tahtoo teoillaan tarkoittaa. Oletan, että myös ei-kuvitteellisen ihmi- 
sen kohdalla tämä kokemus pitää paikkaansa, ja että ihmistä todella 
luonnehtivat ympäristöstä, siis lähinnä toisista ihmisistä, määräytyvät 
sitoumukset. Olennaista on, missä suhteessa itselle oleminen ja toisille 
oleminen ovat. Sisäinen informaatio itsestäni ei ole sama asia kuin ulko- 
puolisilta tuleva, sillä piirteet, jotka muut minussa näkevät, ilmaisevat 
pikemminkin sitä, mitä olen suhteessa heihin, kuin sitä, mitä olen itse 
itselleni. Tämä erottelu on tärkeä ja esiintyy edustavasti Jean-Paul 
Sartren filosofiassa, jossa se valaisee ihmisen toteutumista autenttisena 
(eli omalle itselle olevana) subjektina tai epäautenttisena (eli toisille 
ihmisille olevana) objektina.446 Kun kaikki on kunnossa, voimme erottaa 
olemassaolon itsellemme olemassaolostamme toisille. 

Usein sanotaan, ettei ihmisellä ole mitään yhtä minää, vaan että jokai- 
sella on useita minuuksia. Tällöin tosin tarkoitetaan erilaisia minäkäsi- 
tyksiä eikä varsinaisesti olemassa olevia minuuksia, ja lisäksi tällaiseen 
toteamukseen voidaan kohdistaa sama huomautus, joka koskee myös 
identiteetin ja identifikaation eroa. Vaikka jokainen ihminen voi olla toi- 
sille ihmisille hyvinkin erilaisessa asemassa tai roolissa, se, mitä ihminen 
on itselleen, voi olla vain yksi. Käsitys monesta minästä paljastaakin 
yleensä, että minuus on nähty sen kautta, mitä itse on suhteessa toisiin. 
Kun tällainen näkemys on yleistetty koskemaan aistivaa, tahtovaa ja ko- 
kevaa ihmistä, itselle oleminen ja toisille oleminen on sekoitettu toisiinsa. 

Joskus kuitenkin sattuu, että pidämme todempana sitä, mitä olemme 
muiden heijastuksen tuloksena, kuin sitä, mitä voisimme itse saada 
selville itsestämme. Jean Genet (1910-1986) on kuvaillut tällaista tilan- 
netta romaanissaan Miracle de la rose, jossa päähenkilö lapsena temati- 
soidaan varkaaksi.44? Hän jatkoi varastelua ja joutui kasvatuslaitoksen 
kautta vankilaan, jolloin subjektista tuli yhä enemmän objekti. Ihminen 
siis alkoi uskoa sitä, mitä hänestä ajateltiin, ja otti suhteessa itseensä ne 
asenteet, joilla hän näki ympäristönsä kohtelevan häntä. Tämänkaltainen 
vieraantuminen on ainakin hetkellisesti melko yleistä, mutta jos ihminen 
alistetaan jatkuvasti huomattavalle sosiaaliselle painostukselle, vieraan- 
tumisesta voi tulla täydellinen ja lopullinen. Annamme etusijan sille ob- 
jektille, joka olemme toisille, verrattuna siihen subjektiin, joka olemme 
itsellemme. 


446 Jean-Paul Sartre teoksessaan L'Etre et le Neant (1943). 
447 Ks. Jean Genet'n romaania Ruusun ihme (alkut. Miracle de la rose, 1945). 

Näin syntyvä tila vastaa epäilemättä ihmisen normaalitilaa, ja tyhjyys 
ja tarkoituksettomuus ovat sen varmimmat tunnusmerkit. Tällöin vapaus 
tulee nähdyksi sen välityksellä, mitä ihminen arvelee olevansa toisille, ja 
ihminen ymmärtää vapautensa vapaudeksi suhteessa toisiin. Kuvaavaa 
on, että taiteelliset kuvaukset tilanteesta, jossa ihminen suistuu auto- 
nomiastaan heijastelemaan itseään toiseuden kautta, voivat päättyä vain 
siihen, että tämä ihminen tappaa itsensä. Olettavaa onkin, että jokaisen 
itsemurhan motiivina on pyrkimys kokea vapaus ja riippumattomuus 
juuri näin: kokea edes hetken se, että ei ole toiseuden määrittelemä. Jos 
ihminen siis tarkastelee vapauttaan suhteessa siihen, mitä vapaus voisi 
olla nähtynä toiseuden näkökulmasta, emansipaatio huipentuu itsemur- 
haan. 

Mikäli on tässä tilassa ja kysyy, onko mitään vapautta koettavissa, ei 
parannukseksi kelpaa, että lisätään ihmisen sidonnaisuutta määrämällä 
hänet hoitoon tai panostamalla ”itsemurhien ehkäisyyn”. Pahimmassa 
tapauksessa toiseudenvaraisuutta korostava sosiaalihuoltolaitos perustaa 
”pahoinvointia hyvinvointiyhteiskunnan ytimessä” potevia ihmisiä varten 
komitean, ajatushautomon tai asiamiehen viran ja lähettää omat lapsen- 
vahtinsa vapautta etsivien ja kaipaavien kansalaisten perään. Tällainen 
holhous on tietenkin paitsi varsin typerää, myös tehotonta, eikä siitä ole 
hyötyä muille kuin kokouspalkkioista ja seuraleikeistä pitäville. Oma ole- 
tukseni on, ettei ihmisten tahtoon tappaa itsensä voida mitenkään vaikut- 
taa, sillä se merkitsisi puuttumista ihmisten riippumattomuuden koke- 
mukseen. Mutta uskon, että ihmisen ei tarvitse tappaa itseään, mikäli 
hän voi tehdä ratkaisuja, jotka ovat minässä asetettavia, itseä koskevia ja 
alusta lähteviä, siis perimmältään filosofisia. 

Näin käsitettynä vapaus ei ole ensinkään ongelma. Esimerkiksi filo- 
sofi Juha Teräväinen on todennut vapaudesta, että ihminen joka tapauk- 
sessa asennoituu ja toimii olettaen olevansa ainakin jossain mielessä 
vapaa, eikä tämä riipu siitä, pitääkö ihminen itseään eettisesti perus- 
tellen tai metafyysisesti vaatien vapaana.448 Pelkkää autismia, josta seu- 
raisi esineeksi asettuminen, ei tavata suuressakaan määrässä. Filosofian 
kannalta katsellen tyhjyyden ja tarkoituksettomuuden kokemisella pitäi- 
sikin olla esineenä olemisen kuoria räjäyttävä vaikutus. Vapauttaahan 
filosofinen ajattelu siitä sidonnaisuudesta, jonka koemme suhteessa 
ympäristön manipulaatioon. Rajoittamattoman kriittisyyden menetelmä- 
nä filosofia antaa mahdollisuuden toteuttaa niitä älyllisiä pyrkimyksiä, 
jotka ihmisestä tekevät ihmisen. 

En voi kuitenkaan täysin torjua epäilystäni, jääkö ajattelulle sijaa itse- 
murhaan alttiilla hetkellä, jolloin ihmisen subjektina oleminen ja objek- 
tina oleminen ovat sekoittuneet sekä toisille ihmisille että tälle ihmiselle 


448 Juha Teräväinen esitelmässään ”Rajankäynti oman vapauden kanssa” teoksessa 
Ajatus 43 (s. 208). 

itselleen. Tämä ihminen ei usein ole varma myöskään toisten ihmisten 
subjektina olemisen ja objektina olemisen erosta, mikä vain pahentaa 
ihmisen ja tämän ympäristön suhdetta. Saattaa olla, että kyseisenlainen 
rajan hämärtyneisyys on paljon yleisempää kuin yleensä tahdotaan 
ajatella. Yksilöllisyyden raja rikkuu, ja ihminen asennoituu toiseen olet- 
taen voivansa omistaa ja hallita tämän. Ehkä ”Lucky Luken varjo” edus- 
taakin juuri sitä: ihmistä otettuna tarkastelun ja tarkkailun kohteeksi. 


8.2.4. Itsen ja toisen rajat 


Ovatko toiseus, riippuvuus ja yhteisöllisyys sitten jotain niin kielteistä, 
arveluttavaa tai jopa pahaa kuin olen edellä viitannut? Eivätkö toiset 
ihmiset ja heidän olemassaolonsa edusta jotain aivan päinvastaista? 
Olenhan ollut myös sitä mieltä, että toiseus on inhimillisyyden eräs 
toteutumisyhteys ja nautintojen lähde. Piirteet, jotka erottavat ihmistä 
muista luonnonolioista, syntyvät ja voivat toteutua vain toiseuden 
parissa. Tästä ideasta pidän edelleenkin kiinni. Miten sitten voi olla pe- 
rusteltavissa, että olen toiseuden kysymyksistä näin montaa mieltä? 

Olennaista on, miten toiseus tulee käsitetyksi. Jos toiseus tulee ym- 
märretyksi sellaisen puitteen välityksellä, jossa ihminen otetaan tarkas- 
telun kohteeksi, ihmisestä erottuvat subjektin suhteessa oleminen ja 
objektin suhteessa oleminen. Tästä erosta seuraa vaatimus määritellä 
subjektina oleminen ja objektina oleminen sekä itsen että toisten koh- 
dalla. Mikäli nämä alueet määritellään, syntyy välttämättä yleistetyn 
toiseuden alue tarkoittamaan eri ihmisten objektiminän ”unionia”. 

Koska mitään kriteeriä sille, miten objektiminän ja subjektiminän raja 
pitäisi vetää sekä itsen että toisten kohdalla, ei kuitenkaan ole, seuraa 
vaatimus joko luoda sellainen kriteeri tai määritellä subjektina olemisen 
ja objektina olemisen suhteet sekä itsen että toisten kohdalla mieli- 
valtaisesti. Lopulta vain valta voi määritellä tämän rajan. Parhaassa ta- 
pauksessa yhteiskuntasopimus voi taata yhteiskuntarauhan, mutta käy- 
tännössä myös sopimukset ovat voimassa vain niin kauan kuin ne palve- 
levat vahvemman osapuolen etua. Mikään ei siis näytä takaavan, että 
itsen ja toisten raja piirrettäisiin väkivallattomasti ja jokaisen ”toisen” 
autonomiaa kunnioittavasti. 

Näin voidaan nähdä, että jako subjektiin ja objektiin sisältää taipu- 
muksen, jonka mukaan ”yleistynyt toinen” kuristaa subjektiminän ah- 
taalle aina sen mukaan, kuinka se tai ne, joilla yhteisössä on eniten 
valtaa, määrittelevät nämä alueet omalla ja toisten kohdalla. Näin syn- 
tyvä ”yleistyneen toisen” alue on perusolemukseltaan valtapoliittinen, ja 
vallan olemus ryvettää sen, mikä elämässä on hyvää, jaloa ja kaunista. 

Selvästi tämä näkyy vaikkapa tasa-arvopolitiikassa, jossa naiset ja 
miehet ovat repineet toisensa vereslihalle ymmärtämättä oman elämänsä 

traagisuutta. Pahimmillaan puhutaan ”seksuaalisista markkinoista”, ja 
vaikka tämä ajattelutapa kenties hyödyntääkin ansiokkaasti niin sanot- 
tuja sosiaalisen vaihdon teorioita, se vie ajatuksia myös vuokramarkki- 
noille, ihmiskauppaan ja jopa orjuuteen. Niitä kaikkia leimaa se, että ne 
sisältävät valtaan ja alistamiseen, omistajuuteen, hallitsemiseen ja elä- 
mäntapatarkkailuun liittyvän konfliktisuhteen, jossa ihmisestä tehdään 
torppari omassa elämässään. 

Samanlaista on myös kaikki muu yhteiskunnallinen ”sovittelu”, joka 
kertoo, että taustalla on ristiriitoja ja erimielisyyksiä, joiden siistittyä 
julkisivua yhteiskuntarauha vain edustaa. Tämä on tulos siitä, että ihmi- 
set eivät ole avoimesti omia itsejään, vaan heistä on muokattu yhteis- 
kuntaan sopeutujia. He ovat olemassa yhteiskunnalle soveliaasti vuoroin 
subjektina ja vuoroin objektina, mutta enimmäkseen he ovat kuitenkin 
pelkkiä välineitä. Yhteiskuntasopimus ei siis ole johtanut vain subjektina 
ja objektina olemisen väliseen rajanvetoon vaan myös siihen, että yhteis- 
kunta sinänsä on tunkeutunut ihmisten yksilöllisyyden, itsemäärämis- 
oikeuden ja yksityisyyden alueelle. Rajankäynti on aina riita, ja niinpä 
myös sovittelumekanismit ovat alkaneet hallita kaikkea elämää niin, että 
elämässä ei enää ole alueita, joita ei olisi säännelty joillakin laeilla. 

Pragmatisteille ja konstruktionisteille tyypilliseen tapaan monet sosi- 
aalitieteilijät ovat olleet kehitysoptimisteja ja uskoneet, että ihmisten 
asenteita ja elämää voidaan korjata yhteiskunnan laitoksia ja valtion- 
hallintoa parantamalla. Tämä immanentti lähestymistapa on ollut naiivi 
ja lattea, ja se on johtanut järkeisuskoiseen käsitykseen, jonka mukaan 
kiistojen taustalla on esimerkiksi ”asiallisen tiedon” puutetta. Kiistat 
yritetään kääntää tiedottamispulmiksi tai informaation perillemenoa 
koskeviksi ongelmiksi, vaikka kyse on ihmisten periaatteellisesta erimieli- 
syydestä ja vastarinnasta, siitä, että ihmiset eivät halua suostua kaik- 
keen, mitä heille esitetään, kuten työehtojen huononnuksiin, hintojen ja 
palvelumaksujen korotuksiin, tulosvastuun mukaiseen ehdollistamiseen, 
työelämän mielipidevankeuteen, sosiaaliturvan saamiseksi vaadittuun 
yksityiselämän läpivalaisuun, turhassa koulutuksessa juoksuttamiseen ja 
muuhun propagandaan, vaan he tahtovat päättää asioistaan itse. 

Liiallinen yhteiskunnallistaminen on ohjannut olettamaan, että ihmi- 
nen on juuri sellainen reagoiva ja ennustettavasti toimiva marakatti kuin 
behavioristinen psykologia ja sosiaalitiede väittävät. Kun ihmisten yksi- 
löllisyys on hukattu, myös yksityisyyden ja julkisuuden alueet on sekoi- 
tettu toisiinsa, ja pahimmissa tapauksissa subjektina ja objektina olemi- 
sen raja on otettu kokonaan pois. Ihmisellä, jolta on riistetty yksityisyys 
ja yksilöllisyys, ei ole mahdollisuutta myöskään ihmisarvoiseen tunne- 
elämään. 

Yhteiskunnallistumisen prosessissa on sosiaalisen kanssakäymisen ta- 
sosta itsestään tullut jatkuvan konfliktin foorumi, jolla ihmiset kamppai- 
levat vallasta. Sosiaalinen kohtaaminen sisältää mahdollisuuden myös 

eettisyyteen ja hyvään elämään, mutta käytännön sosiaaliteknokratiassa 
siitä on muotoutunut byrokraattinen tai poliittinen valta- ja viranomais- 
suhde, eikä tätä vaikutelmaa kumoa se, että alkuperäiset ihanteet ja 
tavoitteet ovat olleet korkeat ja hienot. Esimerkiksi monet nykyaikana 
aktualisoituneet ihmisoikeus-, tasa-arvo- ja yhdenvertaisuusongelmat si- 
sältävät paljon salattua kärsimystä, joka liittyy sydämellisyyden ja rak- 
kauden puuttumiseen elämästä. Kyse ei ole ollut vain ahdistuksesta tai 
kurjuudesta vaan ihmisten kyvyttömyydestä tunnistaa ja ilmaista ikävän 
ja kaipauksen tunteitaan. Yhteiskunnallisen sovittelun sektori ei ole 
tässä valossa muuta kuin yksilöiden välisen kohtaamiskyvyttömyyden 
huono vertauskuva. 


8.2.5. Vaihtoehto egofilosofioille? 


Puhe edellä kuvailemastani itsen ja maailman dualistisesta käsittämi- 
sestä ei ole nähdäkseni liioiteltua. Itse asiassa suurin osa konkreettisista 
valtasuhteista perustuu edellä esittelemääni ajattelutapaan, joka johtuu 
tavasta asettaa ihminen kohteeksi sekä tutkimuksessa että omassa elä- 
mässä. Sen tuloksena syntyvät sitten yleistynyt toinen, hallinto, väkivalta 
ja valta, joiden piirissä asian kuin asian käsittely raa'istuu ja muuttuu 
merkityksettömäksi. Omasta mielestäni lähes kaiken maailmassa vallit- 
sevan hyvän takana täytyy olla yksilöiden vapaaseen harkintaan perus- 
tuva moraalinen tahto. 

Tämä ei kuitenkaan merkitse, että politiikka ja sovittelun kenttä olisi- 
vat tarpeettomia tai turhia. Niiden kautta voidaan puuttua ihmisten sub- 
jektina ja objektina olemisen rajoihin ja tarvittaessa myös vetää tuota 
rajaa. Mutta usein niistä itsestään tulee suuria vallankäyttäjiä, sillä 
vallan olemus on juuri tuo rajanveto itse. Niinpä ongelma syntyy siitä, 
kun sovittelumekanismi itse alkaa käyttää valtaa. Perimmäinen ongelma 
on, että modernin ihmisen ajattelu ei ole tarpeeksi radikaalia eli juuriin 
kiinnittyvää, eikä se anna mahdollisuutta alkuperäiseen, omaehtoiseen ja 
itsemääräämisoikeutta toteuttavaan elämään muualla kuin yhteiskunnan 
ulkopuolella. Juuri siitä syntyy tuo kompleksinen ulkopuolisuus, jota koh- 
dataan päihteiden liikakäyttönä, syrjäytymisenä, kodittomuutena, itse- 
murhina, terrorismina ja tiedostumattomana etsiytymisenä esimerkiksi 
extreme-lajeihin ja muihin vaaroihin, joiden kautta voi kokea olevansa 
olemassa. Kyseessä on todellisuuspaon muoto, joka vetää ihmisiä puo- 
leensa, vaikka tulokset koetaan myös suurina uhkina. 
den perimmältään eksistentiaalisten ongelmien edessä. Se on epätoivoista 
myös filosofian ja kaiken muun totuuden tavoittelun kannalta. Niin sa- 
nottu yleistyneen toisen tai sosiaalisuuden taso pyrkii naamioitumaan ja 
esiintymään yhteiskunnallisen säätelyn systeeminä, jossa ymmärtämi- 

nen ja intersubjektiivisuus tematisoidaan äänestämiseksi poliittisten ja 
tieteellisten edustuselinten kokouksissa. Samalla kuitenkin paljastuu tä- 
män pragmatistisen tieto- ja totuuskäsityksen onttous. 

Mikäli totuuden katsotaan olevan ”käyttökelpoisuutta” tai ”hyödylli- 
syyttä”, kuten instrumentalismi väittää, mikä takaa, että pragmatismin 
koneesta tulisi tätä kautta ulos totuus? Ja mikäli totuus käsitetään sa- 
maksi asiaksi kuin vaihtoehto, jonka tiedeyhteisö kaiken jälkeen valitsee, 
miksi sen nimenä ei pidetä paremminkin vain voittoa tai menestystä? 

Toistaiseksi hyvinvointiyhteiskunta ei ole pystynyt oikeuttamaan itse- 
ään sitä kautta, että tuloksena olisi ollut onnellisia ihmisiä. Sen sijaan 
suuren kurjuuden tilalle on vain asettunut lukematon määrä pieneksi 
sanottua kurjuutta, joka koostuu valtavista elämäntavan ja merkitykset- 
tömyyden ongelmista. 

Entä onko yhteisöllisyyden ja yksilöllisyyden, minän ja maailman sekä 
itsen ja toisten välisille vastakkainasetteluille vaihtoehtoja, vai onko koko 
elämämme tuota kahtiajakojen välistä taistelua? Ovatko riippuvuuksi- 
ensa kanssa kamppailevat ihmiset jääneet väistämättömien valtasuhtei- 
den tai itse luomiensa harhakuvien vangeiksi? Ovatko ihmiset käsittä- 
neet jotakin väärin? 

Jos näihin kysymyksiin halutaan löytää vastauksia, niitä on etsittävä 
länsimaisen filosofiaperinteen ulkopuolelta. Kaukoidän viisausopillisessa 
ajattelussa minän ja maailman ongelmaa onkin lähestytty aivan toisella 
tavoin. 

Erään vastauksen edellä käsiteltyihin pulmiin tarjoaa buddhalainen 
filosofia. Länsimaisessa ajattelussa on totuttu rakentamaan minuutta 
ihmisen ”varsinaisen itsen” tai egon päälle. Psykologiatiede on korostanut 
omana itsenään olemista, ja hyvää itsen tuntemista pidetään ihanteena. 
Toisaalta puhutaan paljon myös egoismin vaaroista ja siitä, kuinka epä- 
miellyttävää itsekeskeisyys on lähimmäisillemme. Loogisista syistä ja 
järjen ohjaamina olemme kuitenkin joutuneet tunnustamaan itsen ole- 
massaolon välttämättömäksi. 

Sen sijaan buddhalaisuuden perustajana tunnetun Siddharta Gauta- 
man (563—483 eaa.) valaisemina asioista ajatellaan toisin. Hän katsoi, 
että ihmiskunnan kärsimys johtuu perimmältään ahneudesta. Ahneutta 
aiheuttaa takertuminen, joka tuottaa riippuvuutta, ja riippuvuus johtuu 
itsekkyydestä. Itsekkyys ei ole kuitenkaan pelkkää halua etsiä mieli- 
hyvää, eikä se ole myöskään vain tavaroiden tavoittelua. Pohjimmiltaan 
itsekkyys on itseen takertumista. Niinpä ei riitä, että ihmiset hylkäävät 
tavoittelemansa asiat, vaan ihmisen pitäisi hylätä halunsa takertua ha- 
lujen, tarpeiden ja omistamisen subjektiin: itseen. 

Entä mitä asioille voitaisiin tehdä? Länsimaisen filosofian näkökul- 
masta halu ja kunnianhimo näyttävät kuuluvan ihmisluontoon, eikä ah- 
neudelle ja vallan tavoittelulle näy loppua. Itsen (tai egon) olemassaolo 
taas on todisteltu välttämättömäksi raudanlujilla loogisilla päätelmillä. 


422 


Siddharta Gautama puolestaan ajatteli, että itse on vain harhaa. Hän 
katsoi, että maailmankaikkeudessa mikään ei johdu omista voimista, 
vaan kaikki on aiemman toiminnan tulosta. Niinpä hänen mukaansa mi- 
tään kokonaisuudesta erillistä itseä ei ole olemassa, ja kärsimys johtuu 
vain kyvyttömyydestä ymmärtää ja hyväksyä tätä tosiasiaa. Tämä ei mer- 
kitse, että yksilöt pitäisi kieltää, mutta ne pitäisi ymmärtää sellaisiksi 
kuin ne ovat: hetkellisiksi ja satunnaisiksi, ikuisen ei-itsen rakennus- 
osiksi. Vain kokonaisuuden hyväksi toimiva ja tahtomisesta luopunut 
ihminen voi olla onnellinen, sillä hän tajuaa paikkansa elämän virrassa. 

Tavallaan tämä kokonaisvaltaisuuden korostaminen muistuttaa G. H. 
Meadin todellisuuskäsitystä, vaikka hänen minäkonseptionsa muodostaa- 
kin Siddharta Gautaman ajatuksiin verratuna melkoisen lasihelmipelin. 
Myös Mead näyttää takertuneen voimakkaasti minuuden eri komponent- 
teihin, vaikka hänen ajattelussaan onkin vahva, alun perin hegeliläinen 
painotus, joka kertoo, että ihminen kuuluu itseään suurempaan kokonai- 
suuteen. Korostaessaan minuudesta luopumista kokonaisuuden hyväksi 
Mead oli siis valaistunut ”buddhalainen”, niin kuin Hegel oli maailman- 
henkensä kanssa ahkeroiva ”brahmalainen”.449 

Mutta myöskään eksistenssihermeneuttisen filosofian näkökulmasta ei 
ole estettä sille, että oma itse sen tiedostamisen jälkeen laitetaan sulkei- 
siin. Minuuden ja itsen olemassaolo ovat tosiasioita, ja niiden kanssa pi- 
täisi oppia elämään. Esimerkiksi Heideggerin ajatus jättäytymisestä si- 
sältää juuri sen idean, että ymmärrettyään itsensä ihmisen tulisi luopua 
minuudestaan ja heittää itsensä pois. Samanlainen ratkaisu on tyypilli- 
nen monille länsimaisille mystikoille. Myös Simone Weil (1909-1943) 
katsoi omassa myöhäisplatonista ajattelua hyödyntävässä filosofiassaan, 
että ihmisen koko minuus raukeaa, jos ihminen jättää pois tahtomisensa 
kohteet.450 Näin hän ratkaisi monien keskiaikaisten oppineiden pohtiman 
ongelman, miten ihminen voisi tahtoa mitään suhteessa tahtomiseensa. 
Metodologinen tie kulkee tässä tapauksessa askeettisen elämän kautta. 

Maailman jatkuvan resurssipulan näkökulmasta tämä ei ehkä ole niin 
epärealistinen ajatus kuin ensikatsomalta voisi kuvitella. Kaikille näille 
ajatussuunnille on ominaista, että voidakseen oivaltaa oman ahneutensa, 
itsekkyytensä ja epätoivonsa syyn ihmisen on joka tapauksessa ensin 
ymmärrettävä oman egonsa olemassaolo. 


449 Mainittakoon, että Meadia koskeva tutkimus on laajentunut myös zen-buddhalai- 
suuden suuntaan, mistä näyttöä antaa jo Van Meter Amesin artikkeli ”Zen to Mead” 
(1959-1960). Yhtymäkohdat eivät tosin koske zen-filosofioille ominaista tahtomisesta luo- 
pumista vaan minuuden raukeamista ja kuulumista kokonaisuuteen. Mead oli ihmisenä 
hyvin aktiivinen. Egon asemaa koskevat ratkaisut ja tietty kokonaisuuteen kuulumisen 
idea ovat puolestaan saaneet aikaan sen, että Hegel on tätä nykyä Intian luetuimpia länsi- 
maisia filosofeja, joten tässä valossa edellä esitetyt rinnastukset eivät ole kohtuuttomia. 

450 Simone Weilin filosofiasta ks. väitöskirjaani Rakkauden välittäjä — Kulttuurikritiikki 
ja eettisen ihmisen ideaali Simone Weilin ajattelussa (1997, s. 171-173). 

9. 


Minuus ja tiede 


hmiset voivat ajattelukykynsä avulla luoda symboleja, jotka ovat eril- 

lään asioista itsestään. Voimme muodostaa symbolisen käsityksen esi- 
merkiksi siitä, mitä olemme itsellemme, ja siitä, mitä olemme toisille. 
Koska käsitystä pidetään usein yhtä vahvana kuin tosiasiaa, opimme 
helposti samastamaan todellisen minuutemme niihin näkemyksiin, joita 
meillä on itsestämme, ja siihen, mitä muut meistä ajattelevat. Tästä joh- 
tuu tunne yksilöllisestä minästä ja yhteisöllisestä minästä ja siitä, että 
minuus toteutuu suhteessa ulkoiseen maailmaan sekä yhteiskunnan eh- 
doilla. Nämä käsitykset voivat olla hyödyllisiä, jos tajuamme ne niiksi, 
mitä ne ovat: pelkkiä mielikuvia, jotka perustuvat arvostelmiin, kuvitte- 
luun ja sovittuihin tapoihin. Sen sijaan ne ovat tuhoisia, jos sekoitamme 
ne olemassa olevaan minään, siihen, mitä kukin meistä todella on. 

Näkemykset minästä joko yksilöllisenä tai yhteisöllisenä ovat illuu- 
sioita, jotka syntyvät, kun ihmisen tiedonhalu harhauttaa ajattelemaan, 
että oleminen on suhde minän ja siihen nähden ulkoisen maailman vä- 
lillä. Tämä johdattaa olettamaan, että kokemuksetkin riippuvat siitä, 
mitä muut ajattelevat, että on vain parempia tai huonompia käsityksiä ja 
että mitään todella hyvää tai pahaa ei ole olemassa. 

Samalla ajatus minän sosiaalisesta rakentumisesta houkuttelee vertai- 
luihin itsen ja toisten välillä ja näkemään maailman valtasuhteiden peli- 
nä. Ihmissuhteita objektivoivat tieteet suorastaan opettavat meitä asen- 
noitumaan todellisuuteen niin. Ne ovat muotoilleet tieteeksi oman näkö- 
kulmansa, jonka mukaisesti minuus nähdään teoreettisena vertausku- 
vana tai rooleissa olemista korostavina käsityksinä. Tämä peittää todelli- 
suuden suoran kokemisen ja synnyttää monia kielteisiä ajattelutapoja, 
joiden mukaan ”elämä on taistelua”, ”vihatkoon, kunhan pelkäävät” ja 
”julkaise tai tuhoudu”. Näkemys minän sosiaalisesta konstruktiosta nojaa 
oletukseen, että ihminen muodostuu yhteisöllisesti. Tällöin käsitys ihmi- 
sen sosiaalisista rooleista yhdistetään siihen, miten ihminen on todelli- 
suudessa ja kokee sen. 

Tällainen suhteellisiin minuuskäsityksiin pohjautuva ego hyökkää hel- 
posti kaikkea minän valtaa vähentävää vastaan ja takertuu sellaiseen, 
mikä lisää sen valtaa toisiin verrattuna. Juuri tämän vuorovaikutukselli- 
sen käsityksen vuoksi kuvitellaan, että täällä on minä ja tuolla on 

maailma, johon nähden pitäisi ehtiä ahnehtimaan mahdollisimman paljon 
kaikkea sellaista, jota ihmismassat luulevat kaikkien tavoittelevan. 
Dualismi itselleen olevan yksilöminän ja toisille olevan sosiaalisen minän 
välillä vastaa todellisuuden jakamista sisäiseen ja ulkoiseen maailmaan. 
Siitä on tullut länsimaiselle perinteelle ominainen tapa asettaa maailma 
kehyksiin ja katsella sitä kuin ikkunasta, josta se voidaan ottaa symbo- 
lien ja merkitysten avulla haltuun. 

Dualistisella ajattelutavalla on filosofiassa pitkä historia, joka on val- 
linnut aina Platonin ajoista ja kristinuskon perustamisesta asti. Tämä 
historia on pikemminkin seurausta siitä, mitä ihmiset ovat tehneet, kuin 
syy siihen, mitä ihmiset ovat. Myös Meadin ajatukset kytkeytyivät ihmi- 
sen kahtiajakautuneisuutta hyödyntävään ja ylläpitävään ajatteluperin- 
teeseen. 

Tässä luvussa koetan luoda katsauksen kyseiseen historiaan ja pohtia 
ulospääsyä ideologisista umpikujista. On syytä huomata, että myös jako 
kieleen ja maailmaan on sekin vain ajattelun mutta ei välttämättä todelli- 
suuden ominaisuus. Käsitteellistämätön todellisuus ei sisällä luokkia tai 
symboleja, eikä todellisuuteen itseensä sisälly kaksijakoisuutta. Dualis- 
mit syntyvät vasta, kun alamme tutkia itseämme ja huomaamme itsem- 
me havaintojen tekijänä ja kohteena. Silloin piirrämme viivan, joka jakaa 
todellisuuden sisäpuoleen ja ulkopuoleen, minään ja maailmaan. Ja siitä 
alkaa tuo maailmojen välinen taistelu. 


9.1. HAVAINTO, TOSIASIAT, TODELLISUUS, TOTUUS JA TIETO 


Jakoa ulkoisten objektien (res extensa) maailmaan ja tiedon kohteina 
oleviin (res cogitas) asioihin sanotaan kartesiolaiseksi, sillä se on pitkälti 
Ren6 Descartes'n luoman rationalistisen menetelmän tulos. Hänen ajat- 
telunsa vaikutti muiden muassa David Humeen ja Immanuel Kantiin, 
joka kehitteli sen pohjalta oman transsendentaalifilosofisen tietoteori- 
ansa. Voidaankin väittää, että todellisuuden käsitettä ei ollut sen nyky- 
merkityksessä olemassa ennen 1800-lukua, jolloin ihmisten suhteet 
maailmaan alettiin organisoida tieto-opillisiksi. Vielä keskiajalla tiede oli 
hyvin uskonnollista, ja ainoana todella olemassa olevana todellisuutena 
pidettiin kristinuskon julistamaa tuonpuoleista maailmaa. Vasta rationa- 
lismin aika antoi avaimet maailman kokemusperäiseen ja järkiperäiseen 
hahmottamiseen — ja sikäli myös todellisuuden käsitteen uudenlaiseen 
muotoiluun. 

Yleistäen voidaan sanoa, että ”todellisuus' keksittiin vasta uudelta 
ajalta 1800-luvulle ulottuvan kehitysvaiheen aikakaudella, jolloin ihmis- 
ten asennoituminen maailmaan muuttui tieteelliseksi tietosuhteeksi ja 
todellisuus löydettiin tietämisen kohteena. Toissa vuosisadan lopulla ke- 

hittyi myös uuskantilaisuus. Sen mukaan todellisuuden tutkiminen riip- 
puu teorioista, joiden välityksellä maailmaa tarkastellaan. Tähän ajan- 
kohtaan liittyy nykyaikaisen tietoteorian ja tieteenfilosofian synty. Huo- 
miota alettiin kiinnittää tieteeseen itseensä, siihen, kuinka tiede tutkii 
todellisuutta ja muodostaa tietoa omien linssiensä avulla. Joissakin ta- 
pauksissa tiede luo itse oman todellisuutensa, jota ei voitaisi havaita 
ilman tieteen instrumentteja. Esimerkiksi elektronimikroskoopilla todet- 
tavia tutkimuksen kohteita ei voitaisi pitää olemassa olevina suorien 
aistihavaintojen perusteella, vaan ne voidaan verifioida vain apuvälineen 
kautta havaittavassa ja rakentuvassa todellisuudessa. 

Positivistiselle tieteelle on ollut ominaista uskomus, että todellisuutta 
voidaan kuvata jakamalla todellisuutta koskevat havainnot yksinkertai- 
sia tosiasioita koskeviksi väitteiksi. Arvioitaessa tosiasioiden merkitystä 
niistä yritetään rakentaa mielekkäitä kokonaisuuksia. Tällöin nojaudu- 
taan tieteelliseen menetelmään, teoriaan tai filosofiseen maailmankatso- 
mukseen ja tavoitellaan totuutta todellisuudesta. Totuutta etsittäessä 
tutkijan tietoisuus yleensä lisää jotakin tosiasioihin. Vähintään se luo jär- 
jestyksen, jonka pohjalta tosiasioiden kokonaisuus jäsentyy mielekkäänä, 
ja näin syntyy totuus. Totuus on siis enemmän kuin tosiasiallisuus, jolla 
tarkoitetaan vain väitteiden totuutta suhteessa asiaintiloihin korrespon- 
denssiteorioiden, tieteen historiallisen koherenssin tai pragmatismin mu- 
kaisesti. Totuuteen sisältyy sekä yleisiä että henkilökohtaisia arvostelmia 
siitä, mitä pidetään mielekkäänä eli järkevänä. Usein mielekkyyden 
alaan luetaan paitsi 'tarkoituksenmukaisuus', myös arvoarvostelmia kos- 
keva ja semanttinen 'merkityksellisyys. 

Modernin ihmisen todellisuussuhteen lähtökohtana on ollut (1) havain- 
to, jonka kohteena on jäsentymätön maailma. Havaintotapahtumassa 
maailma jaetaan (2) tosiasioihin, joista voidaan rakentaa tietoisuuden ja 
tieteen keinoin tosiasioiden kokonaisuus eli (3) todellisuus. Todellisuus on 
tällöin — erotuksena olioiden sinänsä maailmasta — nimenomaan todelli- 
suuskäsitys. Todellisuutta an sich koskevia paikkaansa pitäviä väitteitä 
puolestaan sanotaan (4) tosiksi ja totuudenmukaisia käsityksiä eli ”perus- 
teltuja tosiuskomuksia” (5) tiedoksi. 

Todellisuus, totuus ja tieto ovat enemmän kuin tosiasioiden summia, 
sillä ihmisen mieli lisää havainnoista syntyviin tosiasioihin oman näkö- 
kulmansa, joka on väistämättä subjektiivinen. Lisäksi se yhdistelee vali- 
koivalla tavalla asioita sekä näkee tai poistaa vaikutusyhteyksiä. Tällä 
tavoin ajatellen totuus on aina myös jotakin muuta kuin pelkkä väite- 
lauseen paikkaansapitävyys suhteessa todellisuuteen. Sekä todellisuus 
että väitteiden todentaminen riippuvat olennaisesti havaitsijasta. Niinpä 
totuutta todellisuudesta ei voida muodostaa tuomitsemalla yksinkertai- 
sia väitelauseita joko tosiksi tai epätosiksi, vaan todellisuutta koskeva 
totuus ja tieto muodostuvat mielipiteidenvaraisiksi. 

9.1.1. Tieteellisten kahtiajakojen ideologinen historia 


Totuus on yleensä kurja asia, sillä siihen liittyy paljon ideologista ainesta. 
Ihmisen aktiivinen panos havaintojen muodostamiseksi sekä todellisuu- 
den ja totuuden hahmottamiseksi on huomattavaa. Aistimukset eivät 
vielä ole havaintoja. Esimerkiksi näköaistimukset tapahtuvat silmissä ja 
muissa aistinelimissä sekä hermoissa ja aivoissa, mutta havainnot synty- 
vät tajunnassa. Ja edelleen: näkeminen ei ole yhtä kuin aivojen prosessit. 
Merkityksellinen havainto on eri asia kuin objektin fysikaaliset, biologiset 
tai kemialliset vastineet aivoissa ja aistinelimissä. Kysymys siitä, missä 
havainnot syntyvät ja miten tajuntamme, tietoisuutemme tai ajatte- 
lumme muodostaa tosiasioita, niitä koskevan todellisuuskäsityksen sekä 
lopulta myös totuuden ja tietoa, on empiirisesti todistumaton ongelma, 
jota aivotutkijat ja kognitiotieteilijät eivät voi ratkaista keskittymällä 
tutkimaan vain aivoja ja huomioimatta tajunnan itsenäistä asemaa. 

Entä mitä tämä merkitsee ihmistutkimuksen kannalta? Onko mah- 
dollista saavuttaa totuutta ihmisestä tai minuudesta? — Vastaus on, että 
mitään yhtä totuutta tuskin voidaan löytää, vaan ”totuuksia” voidaan 
saavuttaa useita asioiden mielipiteidenvaraisuuden vuoksi. Varman, yksi- 
selitteisen ja ideologioista riippumattoman tiedon tavoittelu on vielä vai- 
keampaa ja saavuttaminen käytännössä mahdotonta. 

Myös tässä kirjassa viittaamani kysymys, 'mikä sinussa näkee, kuulee 
tai ajattelee?, sisältää kartesiolaista metodia hyödyntävän näkökannan, 
jonka mukaan ajattelun olemassaoloa pidetään todisteena ajattelevan 
subjektin eli tajunnan olemassaolosta. Asiaan liittyvä mind-body-ongel- 
ma on juuri sellainen filosofinen ikuisuusongelma, jota ei voida ratkaista 
näkökulman sisältämien ennakkoehtojen vuoksi. Intellektuaalinen aktii- 
visuus eli tiedon etsintä sinänsä johtaa vaatimukseen löytää havainnoille 
subjekti. Ihmisen olemuksen tarkasteleminen on lisäksi sidoksissa ihmi- 
sen rajallisuuteen ja situaatioon, eikä ihmisyydestä itsestään voida sen 
vuoksi saada objektiivista tietoa. Tietoa voitaisiin saada esimerkiksi par- 
rankasvusta tai verenkierrosta mutta ei siitä, mitä ihminen tai ihmisarvo 
on. Tässä mielessä ihmisyyttä koskeva filosofia on väistämättä paradok- 
saalista, kehämäistä ja mielipiteiden varaista, eikä filosofia voi olla tosi- 
asiatiede. Siksi siitä ei myöskään pitäisi pyrkiä tekemään tiedettä. 

Filosofien pitäisi kylläkin asennoitua omaan toimintaansa kriittisesti, 
sillä vain näin voidaan välttää filosofian ideologisoituminen ja tutkia 
myös sitä, millaiset uskomukset ohjaavat ihmisten tapoja ymmärtää 
itseään. Filosofien tärkeimpiä tehtäviä onkin filosofiaan itseensä kohdis- 
tuva metatason tutkimus. Sen mukaisesta pyrkimyksestä itsetuntemuk- 
seen on saatu näyttöä juuri silloin, kun on pyritty ymmärtämään esi- 
merkiksi kartesiolaisen rationalismin vaikutuksia filosofiassa. 

Entä millä tavoilla länsimainen ajatteluperinne on kartesiolaisen filo- 
sofian syytä, seurausta tai ilmausta, ehkä myös sen eräs uhri? Vaikka 
cogito-argumentin synnyttämiä sielun ja ruumiin sekä minän ja maail- 
man välisiä dualismeja ei voitaisikaan sovittaa tai ratkaista minkään 
yhden todellisuuden hyväksi, kyseiset kahtiajaot voidaan kiertää, tai niitä 
voidaan tulkita pelkiksi ideologisiksi muodostelmiksi. 

Kartesiolaiset kahtiajaot perustuvat kristilliseen ajatteluperinteeseen, 
jossa ihmisen ja todellisuuden suhde on jaettu esiteoreettisesti kahtia. 
Vaikka todistusten sarjassa cogito-argumentti sijaitseekin ennen Juma- 
laa, todellisuudessa Jumalan edellyttäminen tulee ennen cogitoa todis- 
tusten aprioristen edellytysten sarjassa. Niinpä emme voi oppia ymmärtä- 
mään Descartes'n jälkeistä historiaa rajoittumalla tutkimaan vain hänen 
metodiaan, vaan vasta ymmärtäessämme hänen omia historiallisia lähtö- 
kohtiaan voimme ymmärtää häntä itseään ja hänen vaikutustaan. Syvä 
kristillinen uskonnollisuus leimasi myös Descartes'n teorianmuodostusta. 

Selityksiä länsimaisen rationalismin sisältämiin kahtiajakoihin voi- 
daan etsiä lähinnä kolmelta suunnalta. Ensinnäkin (1) taustalla vaikut- 
tavat hiekka-aavikoiden kansoille tyypilliset jumalakäsitykset, jotka ovat 
syntyneet maan ja taivaan jyrkästä vastakkainasettelusta ja heijastelevat 
sitä. Toiseksi (2) dualismit perustuvat valtasuhteisiin: ihmisten taiste- 
luun luontoa vastaan ja toisiaan vastaan. Vahvemman oikeus on muovan- 
nut valtasuhteista hierarkkisia, jolloin vallan kerroksittainen porrastu- 
minen on ohjannut ajattelemaan, että huipulla pitää olla jokin, jolla on 
valta kaiken yli. Sellainen on armollinen tai tuomioita jakeleva Jumala. 
Psykoanalyyttisen teoriaperinteen näkökulmasta (3) valtasuhteiden hie- 
rarkkisuus vastaa myös heteromiehille tyypillisen oidipuskompleksin 
tuottamaa maailmasuhdetta, jossa jumalat ylevöitetään omalle tasolleen 
ja joka ohjaa pitämään todellisuutta kahtiajakautuneena. Niin sanotulla 
kartesiolaisuudella ja länsimaiseen rationalismiin sisältyvillä dualismeil- 
la on pitkä ideologinen historia, joka vaikuttaa jatkuvasti myös tieteelli- 
siin ajattelutapoihin. 

Jaot ajatteluun ja kokemiseen, sieluun ja ruumiiseen, järkeen ja tun- 
teeseen sekä sisäiseen ja ulkoiseen todellisuuteen juontavat juurensa 
cogito-argumentista, jonka mukaisesti ihmisen olemassaolo on johdeltu 
yksinomaan rationalistisesta ajattelusta. Aatehistorialliselta pohjalta on 
tällöin muodostettu järjen kunnianhimoon perustuva metodi, jonka vaiku- 
tuksesta sielun ja ruumiin kahtiajaot on ulotettu koko todellisuuskäsi- 
tystämme koskevaan havaintosuhteeseen. Dualistisuus ei saa ilmaisuaan 
ainoastaan systemaattisessa epäilyn menetelmässä vaan myös arkiajatte- 
lussa. 

Merkillepantavaa on, että siinä, missä Descartes johteli olemassaolon 
ajattelemisesta, siinä nykyihmiset etsivät vahvistusta omalle olemassa- 
ololleen äärimmäisistä kokemuksista. Kenties tässä näkyy turhautumi- 
nen pelkkiin älyn tarjoamiin mahdollisuuksiin. Vielä rationalismin ku- 

koistuskaudella ihmiset saattoivat hakeutua olemassaolon varmuutta ta- 
voitellessaan hartaan mietiskelyn pariin. Sen sijaan nykyihmiset tavoit- 
televat extreme-elämyksiä ja hyppäävät laskuvarjo selässään alas lento- 
koneista tuottaakseen itselleen varmuuden olemassaolostaan. Tällainen 
ajattelu on tietenkin kompleksista nojatessaan oletukseen, että vasta 
oman olemassaolon vaarantaminen johtaa kokemaan sen syvemmin tai 
rikkaammin. 

Aivan riippumatta siitä, etsitäänkö olemassaolon kiintopistettä mietis- 
kelyn vai kokemisen sfääreistä, taustalla vaikuttaa kartesiolainen kahtia- 
jako, jonka piirissä olemassaolo pakenee sekä järkeä että tunnetta. Erona 
on lähinnä ihmisen eksistenssin kokemisessa tapahtunut muutos. Ennen 
vanhaan olemassaolo pääteltiin meditaation avulla ajattelusta; nykyisin 
olemassaolo halutaan johdella kahtiajaon ”toisen puolen” kautta eli koke- 
muksista. Useimmiten oman eksistenssin varmistamiseen kelpuutetaan 
voimakkaat ärsykkeet ja vaaratilanteet. Olemassaolon älyllisessä todista- 
misessa epäonnistuttuaan ihmiset yrittävät nyt tuottaa itselleen koke- 
muksen omasta olemassaolostaan mahdollisimman voimakkaiden efek- 
tien kautta. Se, miten vastustetaan, on sen leimaamaa, mitä vastaan on 
tarkoitus käydä — ja sen vuoksi ihmiset ovat edelleenkin vaarassa jäädä 
kahden maailman kansalaisiksi. 


9.1.2. Abstrakti minuus ja olemassa oleva minuus 


Todellisuuden kahtia jakamisesta ja dualististen totuuksien tuottami- 
sesta on turha syyttää pelkästään kartesiolaisuutta. Länsimaista ajat- 
teluperinnettä rasittavat monet muutkin ideologiset ja valtaan liittyvät 
painolastit. Niistä johtuu, että ihmisen todellisuussuhteesta erottuvat 
minä, joka perää omia etujaan ja toimii egoismin lähtökohtana, ja toi- 
saalta maailma, johon suhtaudutaan valloituksenhaluisesti mutta joka 
pyritään myös pitämään ulottumattomissa oman itsen ulkopuolella. Intel- 
lektuaalisella tasolla maailmasuhdetta leimaa kieli, jonka kautta risti- 
riitoja voidaan sovitella, ja empiirisellä tasolla sitä vastaa jako kokemus- 
yksiköihin, jotka asetetaan näennäisesti vertailtaviksi positivistisen tut- 
kimuksen keinoin. 

Se, että myös kokemuksellisen minuuden kokonaisuudesta abstrahoi- 
tiin (eli pelkistettiin) tieteellinen minän käsite, johtui valtasuhteiden ry- 
vettämistä metodologisista lähtökohdista, jotka edelsivät itsehavainnoin- 
nin tuloa filosofian menetelmäksi. Minuutta tässä muodossa ei olisi voitu 
”löytää” ilman itsehavainnointia, ja itsehavainnointi sisältyikin histori- 
allisesti katsoen siihen menetelmään, jonka kautta minuus objektivoitiin 
kohteeksi. Kartesiolainen itsehavainnointi toteutti jaon minään ja maail- 
maan tieteissä samalla kun valtasuhteet antoivat siihen voiman yhteis- 
kunnassa. Tässä mielessä vallan käyttö on ollut itsehavainnoinnin ohella 

yhtä olennainen osa sitä historiallista muodostumista, jossa minän hen- 
kilökohtaisen kokemisen tilalle asettui minuuden tutkiminen käsitysten 
ja kielikuvien avulla. 

Toisaalta jo kartesiolaisuutta tarkasteltaessa nähtiin, että itsehavain- 
noinnin taustalla vaikutti pyrkimys varmaan tietoon, jonka vaikuttimena 
abstrahoimisen ensisijaiseksi syyksi paljastuivat tietoon ja valtaan liitty- 
vät motiivit. Minän ja maailman välinen dualistisuus on ollut todellisuu- 
teen kohdistuvan käyttösuhteen ja hyötyajattelun edellytys niin hyvässä 
kuin pahassa. 

Filosofisesti katsoen tällä kahtiajaolla on ollut eniten merkitystä ih- 
misten tavassa ymmärtää itseään. Tietäminen ja valta liittyvät olennai- 
sesti toisiinsa, ja niiden välineenä ja käytön ehtona on ollut minän etään- 
tyminen ja vieraantuminen omasta itsestään. Minästä maailmaan suun- 
tautuvasta ensimmäisen persoonan filosofiasta on siirrytty reflektiiviseen 
itsen tarkasteluun, jonka tuloksena minuus on objektivoitu tieteelliseen 
kieleen sisältyviksi symbolisiksi ja diskursiivisiksi vertauskuviksi. Mi- 
nuus mielletään nyt useista osatekijöistä koostuvaksi abstraktioksi ja 
metaforaksi, jota kuvaillaan eri ominaisuuksiin ja erilaisiin vuorovaiku- 
tussuhteisiin liittyvillä nimillä. Samanaikaisesti monet ihmiset ovat me- 
nettäneet kontaktin oman olemassaolonsa kokemiseen: minuuden ym- 
märtämiseen sisältäpäin ja yhtenä kokonaisuutena. 

Entä voiko tällaisesta vertauskuvien ja mallien oravanpyörästä olla 
ulospääsyä, tai tarvitseeko tieteiden tuottamasta teoriakielestä irtautua? 
Onhan tieteellisistä vertauskuvista, kuten identiteetin käsitteestä, myös 
paljon apua minuuden rakentamisessa. Nähdäkseni myös itsetuntoa ja 
identiteettiä parantaa kuitenkin parhaiten se, että ihminen luopuu intro- 
spektiosta ja itsereflektiosta ja rakentaa minuuttaan ensimmäisen per- 
soonan filosofian mukaisesti: maailmassa aktiivisesti suuntautuen ja toi- 
mien. Nyt symboleille ja käsityksille pitäisikin antaa asema, joka niille 
kuuluu pelkkinä välineinä. Esimerkiksi oletukset sosiaalisista verkos- 
toista tai sosiaalisesta ja yksilöminästä ovat tieteen tematisaatioita. Nii- 
den avulla voidaan hallita itseä ja todellisuutta, mutta ne eivät ole itse 
eivätkä todellisuus. Vaihtoehtoisesti esimerkiksi buddhalaisessa filosofi- 
assa ajatellaan, että todellisuus voi avautua meille sellaisena kuin se on, 
jos jätämme pois pyrkimyksemme hallita sitä dualismien avulla. 

Tieteen vaikeutena on ollut oletus, että todellisuudessa on mieltä vain 
silloin, kun se tehdään käsitteellisesti läpinäkyväksi. Tätä ihannetta seu- 
rattaessa toteutetaan kartesiolaista unelmaa. Kuitenkaan maailma ei ole 
heikommin olemassa sen vuoksi, että se on joka hetki läsnä kokemuk- 
sessamme. Todellisuus itse asiassa avautuu meille paremmin, jos vaih- 
damme mielen ja maailman erottelut ei-käsitteelliseen yhteyteen, joka on 
koko olevaisen kanssa harmoninen ja vallitsee aistimuksista aina ajat- 
teluun asti. Sen sijaan todellisuus peittyy, jos sitä yritetään lähestyä 

muun kuin henkilökohtaisesti merkityksellisten kokemusten kautta. 
Kokemusten abstrahoiminen ja vertailu voivat tietenkin ruokkia mieli- 
kuvitusta, mutta ne eivät tee kokemuksia välttämättä selvemmiksi tai 
todellisemmiksi. Sen sijaan ne voivat elättää epätodellisia käsityksiä 
itsestä. 


9.1.3. Olemassaolon rajat 


Äärimmäisiä kokemuksia tavoittelevien ihmisten pyrkimykset ovat olleet 
sikäli paljastavia, että ne ovat valaisseet, kuinka tärkeänä ihmiset pitä- 
vät rajakokemusten kautta syntyvää olemassaolon kokemusta. Tässä 
mielessä ihmisten suhtautuminen kuolemaan on osoittanut ihmisten 
elämänjanoa. On kuitenkin ristiriitaista saattaa oma olemassaolo vaaka- 
laudalle tai veitsenterälle vain siksi, että olisi mahdollista vakuuttua 
omasta olemassaolosta. Sikäli äärimmäisten kokemusten piiriin hakeu- 
tuminen kertookin vieraantuneisuudesta. 

Oman olemassaolon väkevyyden voi ehkä ymmärtää oivaltaessaan elä- 
män etenevän vääjäämättömästi kohti päätepistettään, mutta tämän 
johtopäätöksen tekemiseksi kenenkään ei tarvitse syöksyä moottoritiellä 
kohti kuolemaa tai esittää symbolista itsemurhaa ripustautunalla benji- 
hypyn valjaisiin. Riittää, kun oivaltaa oman kuolevaisuutensa esimer- 
kiksi mediaation tai muun hiljentymisen kautta. Kuoleman merkitystä 
puolestaan on vaikea ymmärtää pelkästään näkemällä toisten ihmisten 
kuolemaa. Niinhän tapahtuu esimerkiksi television välityksellä joka päi- 
vä ilman, että se havahduttaisi tai järkyttäisi ihmisiä millään tavalla. Sen 
sijaan kuolemisen merkitys voi tulla ymmärretyksi vasta ihmisyksilön 
oivaltaessa oman kuolevaisuutensa. Toisen kuolema ei ole kuolema, vaik- 
ka myös se saattaa tehdä kipeää. 

Oman kuolevaisuuden ymmärtäminen ja hyväksyminen ovat merkkejä 
siitä, että ihminen on sinut itsensä kanssa. Kuolevaisuuden oivaltamista 
pidetään myös kehityspsykologisesti arvioiden yhtenä ihmisen tietoisuu- 
den ja identiteetin kehittymisen askeleena, ja siten se liittyy olennaisesti 
minuuden rakentumiseen. Oman yksilöllisyyden ja vapauden tunnistami- 
nen seuraa kuolevaisuuden tosiasian tiedostamisesta ja siihen liittyvästä 
ajallisuuden haasteesta. Paradoksaalisesti vain kuolevaisuutensa hyväk- 
synyt ihminen voi olla vapaa ja itsenäinen. Tässä mielessä Heideggerin 
luoma eksistenssifilosofia on valaisevaa ja selitysvoimaista. Sosiaalisuu- 
den ja riippuvuuden korostaminen saattaakin ilmentää juuri sitä, että 
kuolema, jatkuva kuoleminen ja kuolevaisuuden tosiasia ovat torjuttuina 
ja peitettyinä nykyaikaisessa yhteiskunnassamme. Ihmiset eivät halua 
myöntää kuolevaisuutaan, ja siksi he eivät uskalla myöskään elää. 

Kuolema on myös sosiaalisesti yhdenvertaistava asia, sillä se saattaa 
ihmisen samalle viivalle toisten ihmisten kanssa. Voidaankin sanoa, että 

hautausmaita tasa-arvoisempia asuinlähiöitä ei ole. Kuolema liittyy ole- 
vaisen ja luonnon orgaaniseen kiertokulkuun, ja sen vuoksi kuolevai- 
suuden oivaltaminen johdattaa ihmisen harmoniseen suhteeseen koko 
todellisuuden kanssa. Kuolevaisuus on rajapinta, jonka ymmärtämisen 
kautta ihminen asettuu tasapainoon sekä itseensä että muuhun todelli- 
suuteen nähden. 

Kosmologinen ykseysihanne ja sen mukainen kokemus harmonisesta 
yhteen sulautumisesta todellisuuden kanssa ovat luonnehtineet myös mo- 
nien positivistien elämänkokemuksia ja -asenteita. Tunnetun esimerkin 
tarjoaa Eino Kaila (1890-1958), joka kertoo järvenselällä lipuvassa soutu- 
veneessä kokemastaan mystisestä yhtymisestä todellisuuteen.5! Tämän 
elämyksensä perustalle hän loi myöhemmin unitaarista luonnonfilosofi- 
aansa. 

Tietenkin on syytä kysyä, mitä mieltä on pyrkiä ihmistä, luontoa ja 
koko olevaista koskevaan yhtenäisteoriaan, kun jo tiedon kohteet ovat 
kovin erilaisia ja tietämisen tavat noin subjektiivisia. Oman käsitykseni 
mukaan mystinen kokonaisyhteys todellisuuden kanssa voidaankin saa- 
vuttaa Kailan tavoin henkilökohtaisessa kokemuksessa ja filosofiassa 
mutta ei tieteellisessä tiedonmuodostuksessa. 

Todellisuuden havaitsemiseen liittyvien rajakokemusten tärkeimpänä 
opetuksena voidaan pitää sitä, ettei todellisuuden harmoniseen ykseys- 
kokemukseen voida pyrkiä, eikä sitä voida saavuttaa tahdon aktiivi- 
suudella. Jo intentionaalisuutta käsitellessäni totesin, ettei ihminen voi 
”tahtoa tahtovansa”. Todellisuuden kokemisessa yhtenä on kyse pikem- 
minkin keskittymisestä kohteeseen tai asiaan ”sisältä päin”: eläytymi- 
sestä todellisuuden tiettyyn yksityiskohtaan tai ajatukseen. Ja kun rau- 
hassa keskitymme johonkin luopuen kaikesta yrittämisestä, saatamme 
lopulta oivaltaa, että ymmärrämme universumin kaikki salaisuudet, joi- 
hin sisältyvät itseni kaikki salaisuudet. Se, mitä ihminen on tavoitellut 
tuskalla, on usein toiminut hänen ajatuksiaan vastaan ja muodostunut 
esteeksi itse asian toteutumiselle. 

Sortumatta sentimentalismiin voin todeta, että rakastuminen on sel- 
lainen arkinen tapahtuma, jossa tämä näkyy selvästi. Rakastuessa tun- 
teen voimakkuus saattaa kahlita itseä ja muodostua kynnykseksi toisen 
ihmisen kohtaamiselle. Jokainen ainakin kerran rakastunut tietää, että 
pelkäämme silloin sitä, miten minulle nyt käy. Kestäisinkö kolauksen, jos 
rakkauden ja kiinnostuksen kohde ei välittäisikään minusta? Entä jos 
toinen jääkin rakkauden koukkuun, mutta itse kadotan mielenkiintoni? 


451 Eino Kailan mukaan hänen filosofinen heräämisensä tapahtui kesällä 1907 ”jylhän- 
kauniin järven selällä, missä loikoen veneessä annoin aaltojen ajella itseäni ja seurasin 
kesäisten cumulusten vaellusta taivaan vahvuudessa”. 

Tämä lähes raamatullista kieltä sisältävä Kailan kirjoitus ”Filosofian klassillinen näke- 
mys aineellisen ja sielullisen suhteesta? on julkaistu muun muassa teoksessa Aate ja 
maailmankuva vuonna 1979 (sitaatti sivulta 436). 

Sen vuoksi koko tunne pitäisi panna ikään kuin sulkeisiin siksi aikaa, 
kun lähestymme toista. Fenomenologista sulkeistamisen ajatusta mukail- 
len rakastuneiden kannattaisi ainakin aluksi tekeytyä ”ikään kuin 
välinpitämättömiksi” selvittääkseen, mitkä toisen ajatukset ja tunteet 
itseä kohtaan ovat. 

Todellisuuden tutkiminen on hieman samanlaista. Myös siinä on kyse 
raja-arvojen tavoittelusta. Tämä saattaa tuoda mieleen pragmatistiset 
näkemykset todellisuuden lähestymisestä, arvausten todentamisesta ja 
todennäköisyyksien testaamisesta. Erona on, että pragmatismin ihantei- 
na ovat todellisuuden hyödyntäminen ja käyttö, joiden perusteella todelli- 
suutta koskevat tulkinnat määritellään tosiksi tai epätosiksi. Tämä ajat- 
telu myös tukee dualistista ihmiskuvaa ja minäkäsitystä, sillä se vahvis- 
taa tieteenharjoittajien itsetuntoa ja suuruuskuvitelmia. 

Pragmatistinen totuuden rakastaja päätyy pitämään ideoita tosina tai 
todellisina usein sen perusteella, että hänen toimintansa on onnistunutta. 
Toiminta puolestaan onnistuu, jos se vastaa tutkijalla alun perin olleita 
käsityksiä ja hänen lähtökohtanaan pitämiään toiveita. Näin ollen todelli- 
suutta arvioidaan vain hyödyn tai käyttökelpoisuuden kannalta, eikä 
todellisuuden omaa luonnetta tunnusteta riittävästi. Toinen ongelma syn- 
tyy silloin, kun pragmatistit mukautuvat todellisuuteen liikaa, ja näin 
tapahtuu maailman miellyttämiseksi tai mahdollisimman suuren oman 
hyödyn saavuttamiseksi. Pragmatismi ohjaa filosofeja käytännöllisperäi- 
seen sopeutumiseen yleispätevää tietoa ja totuutta etsittäessä, mutta sen 
piirissä ei vaivauduta analysoimaan yleispätevää hyvää, totuutta tai tie- 
don olemusta sinänsä. Kuitenkin juuri tämä olisi filosofien tehtävä, ja 
pragmatisteja onkin pidettävä enemmän itse luomansa totuuden rakasta- 
jina kuin todellisuuden ja sitä koskevan viisauden rakastajina. Pragma- 
tismin tavoitteena on todellisuuden hallitseminen, mikä tapahtuu usein 
tehokkaasti mutta ilman, että päämääriä ja lähtökohtia olisi ajateltu. 
Vaikka filosofeja usein syytetään pelkälle ajattelulle omistautumisesta, 
toiminta toiminnan vuoksi on usein vaarallisempaa kuin ajattelu ajat- 
telun vuoksi. 

Käytännöllisistä ja eri käyttötarkoituksiin sidotuista tarkoitusperistä 
irtautuminen tukee filosofista elämänasennetta aivan niin kuin hyöty- 
näkökohdista ja oman edun tavoittelusta luopuminenkin. Jo Platon opetti, 
että on parempi rakastua sellaiseen, joka ei rakasta, sillä hänen motii- 
vinsa ovat vilpittömät. Ja toisaalta rakastaja, joka lähestyy toista pikem- 
minkin yleisen edun kuin oman etunsa tähden, pelastaa kasvonsa, mikäli 
rakastuu uudestaan johonkin toiseen.452 Siksi kohtaamisessa on tärkeää, 
että hankkiudumme toisen ihmisen seuraan tai todellisuuden yhteyteen 
vähin erin ja tunteita kokeillen sekä toteuttaaksemme enemmänkin koh- 
taamiseen liittyvää kauneutta kuin tyydyttääksemme omaa hyväämme. 


452 Ks. Lysiaan puhetta Platonin dialogissa ”Faidros” (231a—234c). 


434 


Tässä mielessä arvausten kautta tapahtuva todellisuuden lähestyminen 
on perusluonteeltaan filosofista. Ja kysymykseen, olisiko viisaampaa lä- 
hestyä ystävää kutsumalla hänet teelle vai sänkyyn, vastaan: kutsu ensin 
ystäväsi teelle. 

Entä miten minuudelle käy tässä todellisuuden, totuuden ja tiedon 
rakastamisen prosessissa? Vastaus on, ettei varsinaiselle minälle tapahdu 
mitään, emmekä edes huomaa mitään muutosta. Rakastuneiden ihmisten 
kokemukset kertovat, että minuus vain katosi hetkellisesti jonnekin, ja 
sen merkitys ja asema muuttuivat, mutta se ei lakannut olemasta. Tilalle 
astuivat avoimuus ja halu jakaa todellisuutta toisen kanssa. Kun suhtau- 
dumme yleensäkin maailmaan näin, maailma paljastuu meille yllätyk- 
sellisenä paikkana, jossa on vaihtelua, värejä ja muutosta. Emme silloin 
jaa itseämme kahtia: tutkijaksi ja tutkittavaksi, minää takaa-ajavaksi tai 
minän takaa-ajamaksi. Toimiessaan yhteiskunnassa sellainen tutkija on- 
kin kuin rosvo, joka paetessaan rikospaikalta ja juostessaan maapallon 
pinnalla mihin suuntaan tahansa, etenee yhtä aikaa pois rikospaikalta ja 
sitä kohti. Ei ihme, että maailma häneltä karkaa! 


9.1.4. Heidegger ja Gelassenheit 


Mitä ymmärryksestämme sitten voi jäädä jäljelle, jos riisumme itsemme 
kaikesta tietämisestä, tahtomisesta ja toimeliaisuudesta. Länsimaisessa 
filosofiassa tähän ovat selkeimmin vastanneet mystikot, jotka omalla älyl- 
lisellä ja emotionaalisella kokemuksellaan vakuuttuvat, että mitään ku- 
vitteellista tai naamionkaltaista ei jää jäljelle. Jäljelle jää vain se ydin, 
joka meissä kaipaa hyvään, täydelliseen ja kauniiseen ja joka perimmäl- 
tään on muuta kuin satunnainen ja muutoksille altis olemistapamme. Jos 
rakkaus meissä on voima, joka pyrkii tavanomaisen olemisen ylittämi- 
seen, silleen jättäminen yhdistyneenä rakkauteen kohottaa rakastavien 
yhteyden tämänpuolisten kiinnitysten, lupausten ja sopimusten tuolle 
puolen, itsessään uskolliseen ja pyhään, jonka vaillinaista kuvaa tämä 
tämänpuoleinen on. 

Mystisessä todellisuuden sellaisekseen jättämisessä ei ole mitään hä- 
märää, vaan juuri se kirkastaa ihmisen todellisuussuhteen ja silloittaa 
kuilun aistillisen ja ideaalisen välillä. Ottaessaan Gelassenheit-käsitteen 
uudelleen käyttöön Martin Heidegger tarkoitti sillä juuri sellaista vas- 
taanottavaa ja avointa asennetta, joka on ominaista esimerkiksi rakastu- 
neille. 

Asioiden tämäntapainen kuvaaminen saattaa kuulostaa romanttiselta, 
mutta siten voidaan välttää todellisuussuhteeseen liittyvä ”traaginen” 
aines. Sekä ihmisen todellisuussuhteelle että rakastumisille on ominaista, 
että havainnot ja tilaisuudet ovat ainutkertaisia, niihin liittyy intohimoa, 
haltuunoton pyrkimyksiä ja tunteiden absolutisoimista. Samalla ihmiset 

oivaltavat, että myös ehdollistuminen, ehdollistaminen ja sitoutuminen 
merkitsisivät hyppyä tuntemattomaan, ja siksi monet pyrkivät kieltä- 
mään odotustensa ja toiveidensa ehdottomuuden. Tavallaan myös todelli- 
suuden tieteellinen tutkiminen on tällainen paradoksaalinen ja vaikea 
ihastumis- ja rakkaussuhde, jossa esiintyy sekä idealisointia että pyrki- 
mystä realismin alkulähteille. Kaksi pahinta virhettä, jotka asiassa voi 
tehdä, ovat: unohtaa elävänsä tuossa suhteessa ja toisaalta kieltää se, 
että elämme, uskomme ja rakastamme antaaksemme kaiken pois. Juuri 
tätä voidaan sanoa todellisuuden romantisoimiseksi, ja traagisuus syntyy 
siitä, että kamppailee todellisuussuhteen kohtalomaisuutta vastaan. 

Tämän kuvaamisen osalta maailmankirjallisuus on täynnä suuren 
typeryyden kuvausta, jossa henkilöhahmot aina alkaen Vergiliuksen 
Didosta eivät ole kärsimyksensä vuoksi suuria sankareita vaan ääliömäi- 
siä tyhmyreitä. Rakkaudessa pettynyt, siis kaiken menettänyt, käpertyy 
itseensä, torjuu inhimillisen kontaktin ja sulkeutuu kapinointiinsa, mikä 
johtaa liialliseen itserakkauteen ja kaiken tuhoon. Vastaavaa näkee myös 
tieteellisissä rakkaussuhteissa tutkijoiden pyrkiessä ottamaan todelli- 
suutta haltuun. Tunne, että ”kukaan ei ymmärrä”, siis että kaikki pitäisi 
ymmärtää ja hallita täysin, istuu itseensä hukuttautujissa kuin tauti. 
Miksi hykhristä siinä olisi alusta lähteminen ja oman ”kohtalon” tietoinen 
kääntäminen? 

Tällaisen transsendoimisen, itsen tuolle puolen näkemisen ja rohkean 
heittäytymisen, kautta ihminen saavuttaa täysi-ikäisyyden silloin kun 
hän kykenee ilman tunnekuohuja ja henkisen tasapainonsa järkkymistä 
hyväksymään tilanteita, joissa odotukset osoittautuvat jatkuvasti vääriksi. 
Toisaalta olen nähnyt pelkästään yliopistoaikanani useita esimerkkejä 
siitä, millä tavoin toistuvat pettymykset saattavat vahingoittaa ihmisen 
tunne-elämää pysyvästi ja jopa tappaa ihmisessä olevan luottamuksen 
oikeudenmukaisuuteen ja hyvään. Tiedeyhteisö on kurjia elämänkohta- 
loita täynnä. 

Heideggerin Gelassenheit-käsitystä vastaava jättäytyminen ei merkitse 
omien tunteiden kieltämistä tai itsen laiminlyömistä, mutta kylläkin sen 
tunnustamista ja siihen heräämistä, että todellisuus itsestä riippumat- 
tomine periaatteineen ja sattumineen ei ole kenenkään hallittavissa. 
Jokaisessa todellisuudessa on varmasti oma logiikkansa, ja siksi se joskus 
voi näyttää vain mielivaltaiset puolensa, eikä jatkuvaa epäoikeuden- 
mukaisuuttakaan ole kenenkään pakko sietää. Mutta ihmistyössä saa- 
mieni kokemusten perusteella voin sanoa, että ihmis- ja maailmasuh- 
teiden vaikeudet johtuvat usein itsen absolutisoimisesta ja alttiiksipane- 
misen täydellisestä puuttumisesta, mikä ei välttämättä ole minkään heik- 
kouden osoitus tai ilmaus. Sen sijaan ne ovat minän suojelemista ja arkaa 
käpertymistä sen ympärille, mikä itsessä on niin arvokasta, että sen voisi 
antaa toiselle käyttöön. Integraatiota estäväksi saattaa silloin tulla itsen 
suojeleminen omaksi (tai toisen) hyväksi, vaikka toista vapautena kohte- 

levan filosofian näkökulmasta ei ole mitään syytä ajatella, että ihmisten 
kohtaamiseen liittyisi velvoitteita, pakkoja tai ehtoja. Tämä ei toisaalta 
merkitse, ettei kyseisenlaiseen suhteeseen sisältyisi mahdollisuutena 
yhtä hyvin luottamus kuin riski, mutta niin kuin totesin jo edellä, ne ovat 
erottamaton osa ihmisen situaatiota. 


9.2. TOISEUS JA TRANSSENDENTTIUS 


Ihmisten toiseussuhteet ja tieteenharjoittajien yhteiskuntasuhteet ovat 
olleet laajan kiinnostuksen kohteina kartesiolaisen kriisin tiedostamisen 
jälkeen. Toista maailmansotaa seuranneena aikana pohdittiin myös sitä 
moraalifilosofisesti vaikeaa kysymystä, mikä osuus tieteellä oli väki- 
vallantekoihin. Yhtenä syyllisenä päädyttiin pitämään mekanistis-mate- 
rialistista ajattelua, jolla on juurensa kartesiolaisessa rationalismissa, 
tarkemmin sanottuna järkeisuskon välineellisessä käyttämisessä valta- 
pyrkimysten hyväksi. Pragmatismiin perustuvan sovittelevuuden suosio 
juontaneekin juurensa toisen maailmansodan opetuksista. Myös tämän 
prosessin tuloksena tieteessä päädyttiin introspektiiviseen itsen tutkimi- 
seen. Niinpä esimerkiksi symbolista interaktionismia ja sen vuorovaiku- 
tuskäsitystä on voitu soveltaa tieteen omien vuorovaikutussuhteiden tie- 
teenfilosofiseen analysoimiseen. 

Omasta mielestäni keskeisemmässä asemassa tulisi kuitenkin pitää 
yksilöiden suhteita toisiinsa ja tieteeseen eikä pitäytyä analysoimaan 
vain joukkojen tai massojen käyttäytymistä joissakin organisaatioissa. 
Yksilöiden kesken vallitsee vastuu, joka ryhmässä usein hajoaa. Myös 
tieteen kollektiiviset toimielimet, kuten tiedekunnat, työryhmät tai arvi- 
ointipaneelit, koostuvat yksilöistä, mutta ne harvoin kantavat vastuuta 
sen enempää luovan työn tekemisestä kuin tulosten puolueettomasta 
arvostelemisestakaan. Vasta oman ja toisten ihmisten yksilöllisyyden ja 
erilaisuuden ymmärtäminen luovat perustan tieteen eettisyydelle. 


9.2.1. Toiseuden ja erilaisuuden ero 


Ranskalainen filosofi Emmanuel Levinas katsoi, että eettisyyden takaisi 
parhaiten se, jos toiset ihmiset nähtäisiin muista erillisen kokemusmaail- 
mansa vuoksi ”transsendentteina” ja siten mahdottomina haltuunotetta- 
viksi. Levinas puhui ”näkymättömän näkemisestä näkyvässä” ja esitti, 
että toisen ihmisen kasvot (le visage) ovat se piirre ihmisessä, joka osoit- 
taa, että yksilö on toiselle ihmiselle perustavasti muuta kuin itse on tai 
ovat luonnonoliot. Hän kuvaili asiaa niin, että Kasvot ovat Jälki, joka 


437 


paljastaa, että Toinen on itselle aina jotain vierasta mutta tuttua, määrit- 
telemätöntä.453 

Myös Heideggerin fundamentaaliontologia liittyy asiaan sikäli, että 
toinen ihminen voidaan ymmärtää toiseksi vasta oman olemassaolon 
kokemisen kautta. Mikäli ei koe omaa olemassaoloaan, on vaikea tunnus- 
taa myöskään toisten ihmisten ja muun todellisuuden olemassaoloa. Pelk- 
kä älyllis-rationalistinen todistus oman olemassaolon puolesta ei näytä 
riittävän, ja parhaiten oman olemassaolon voikin kokea suhteessa toiseen 
ihmiseen. Toiseussuhde luo tällöin samanaikaisesti sekä kokemuksen 
omasta olemassaolosta että erillisyydestä — ja niiden tuloksena lopulta 
myös inhimillisestä yhteenkuuluvuudesta. 

Pohjan ihmisten väliselle ymmärtämiselle luo siis yksilöiden välisten 
erojen ja erillisyyden tunnustaminen. Parhaiten se tapahtuu kehollisen 
kokemisen kautta, sillä kehon ääriviivoja vasten ihmiset voivat saada 
välittömän kokemuksen siitä, että he ovat erillisiä yksilöitä. Kosketta- 
minen luo myös kokemuksen yhteenkuuluvuudesta, mutta olisi vääris- 
televää väittää, etteivät ihmiset ole erillisiä yksilöitä. Juuri siitähän 
kertovat ihmisten kokemat sosiaalisen ikävän ja kaipauksen tunteet. 

Olemassaolon kokeminen on rajakokemus, joka luo pohjaa myös etii- 
kalle. Ymmärtäessämme, että toinen ihminen on suvereeni ja itsemää- 
räävä olento, aivan niin kuin oma itsekin on, voimme käsittää, että toi- 
seen ihmiseen kohdistuvat hallinta- ja valtapyrkimykset ovat pohjimmil- 
taan epäeettisiä. Tätä kautta olemassaolon kokeminen ja sen taustalla 
oleva yksilöllisyysajattelu luovat perustan etiikalle. Ne toimivat ikään 
kuin varoitusmerkkeinä ja kertovat, miten ihmisiä ei pitäisi kohdella. 
Tällainen via negativa ei luonnollisestikaan yksin riitä yhteiskunta- 
moraalin luomiseksi, vaan lisäksi tarvitaan sopimuksia ja sovittelua. Ne 
taas ovat vaikeita toteuttaa, ellei pohjana pidetä yksilöiden erillisyyttä, 
itsemääräämisoikeutta, vapautta ja suvereeniutta.454 

Tärkeää on huomata, että Levinasin mielestä toiseus on perustavampi 
kategoria kuin erilaisuus. Kohdatessamme toisen toisena ihmisenä meillä 
on vastassamme vieraus, outous ja transsendenttius, joiden vuoksi olem- 
me epävarmoja, ja siksi joudumme usein odottamaan pitkiäkin aikoja 
ennen kuin opimme tuntemaan toisen ja voimme sanoa, että meillä on 
hänestä jotakin tietoa. Sen sijaan kohdatessamme toisen erilaisena olem- 
me jo kohdanneet toisen ihmisen, mutta nyt opettelemme ymmärtämään, 
millä tavalla hän on erilainen: esimerkiksi sukupuolen, rodun, uskonnon 
tai kielen mukaan. Käytännössä toiseuden ja erilaisuuden kategoriat 
menevät usein sekaisin, ja pelkkää erilaisuuden tutkimista pidetään 
toiseuden filosofisena tutkimisena. Kuitenkin meidän olisi ensin pohdit- 


453 Emmanuel Levinas teoksessaan Totalite et infini vuodelta 1961. 


454 Olen käsitellyt kysymystä tarkemmin teoksessani Dialoginen filosofia — Teoria, 
metodi ja politiikka (2003 ja 2008). 

tava, mitä on toinen toisena ihmisenä, ja vasta sen jälkeen voimme edetä 
tutkimaan toista erilaisena, sitä, mitä on olla jollakin erityisellä tavalla 
toinen, erilainen. 

Jos pelkkää erilaisuuden tutkimista pidetään toiseuden tutkimisena, 
on vaara, että kaikkia keskenään ei-erilaisia pidetään keskenään saman- 
laisina ja päätellään, ettei tapa, jolla he kohtaavat toiseuden, ole pohti- 
misen arvoinen. Esimerkiksi suuri osa feministisestä tutkimuksesta pe- 
rustuu siihen väärinkäsitykseen, että samastetaan naiseus ja toiseus,455 
ja naiseuden tutkiminen esitetään toiseuden tutkimisena, vaikka naiseus 
sinänsä on vain erityispiirre, jonka mukaisesti yksi osa ihmisistä on 
erilaisia kuin toinen osa. Feministinen toiseuden tutkiminen ei olekaan 
toiseuden tutkimista, vaan se on erilaisuuden tutkimista. Erilaisuuden 
tutkimisen nimittäminen toiseuden tutkimiseksi peittää sen, että olem- 
mepa erityispiirteiltämme millaisia tahansa, meitä yhdistää ja erottaa jo 
pelkästään se, että olemme ihmisiä. Tällöin kysymys on olemisen yleisten 
perusteiden tutkimisesta, jota Martin Heideggerin filosofiaan viitaten 
kutsutaan Dasein-analyysiksi.456 Mikäli tutkimme ihmisten suhteita 
näin, filosofian keskeinen kiinnostuksen aihe ei ole toisen erilaisuus vaan 
toiseus. 

Pitämällä toiseuden kohtaamista ihmistieteiden perustavana lähtökoh- 
tana voidaan esittää kritiikkiä myös niihin toiseusfilosofioihin nähden, 
joissa minän ja toisen ajatellaan liittyvän kaksilosubjektiksi tai ”dya- 
diksi”.4%57 Levinasin mukaan toisen kohtaamisessa ei ole kyse siitä, että 
ihmissuhteissa inhimillinen minuus muuttuisi jonkin tietyn ihmissuhteen 
rakennetta tai olemusta vastaavaksi. Usein ajatellaan, että toisen ihmi- 
sen pitempiaikainen tunteminen johtaa minuuksien yhdistymiseen. Oma 


455 ”Nainen on toinen” -ajattelun alullepanijoista keskeisin oli Simone de Beauvoir kaksi- 
osaisella teoksellaan Le deuxieme sexe (1949). 

456 Suomessa Dasein-analytiikkaa on kehittänyt erityisesti Lauri Rauhala teoksessaan 
Hermeneuttisen tieteenfilosofian analyyseja ja sovellutuksia (2005, s. 125-155). 

457 Viittaan Georg Simmelin (1855—1918) ja Emile Durkheimin tapaan käsittää ihmis- 
suhteet objektiiviseksi todellisuudeksi. Molemmat hyödynsivät dyadin käsitettä. Ajatus 
dyadista on peräisin Aristoteleen ”Metafysiikka”-kirjasta (I, 990b20), jossa se tarkoittaa 
*kakseutta'. Hänellä kysymys liittyi ideaopin kritiikkin, voiko kakseus olla osallinen kak- 
seuden ideasta olematta osallinen yhteen ideaan. 

Mikrososiologina ja urbanistina tunnetuksi tullut Simmel laajensi dyadin ajatusta myös 
triadin käsitteen avulla. Hänen mukaansa kolmannen osapuolen mukaantulo laajentaa 
ihmisten suhteen sopimuksia edellyttäväksi yhteiskunnalliseksi suhteeksi, jonka voimassa- 
pito edellyttää uskoa todellisuuden objektiivisuuteen. Tällainen suhde ei ole välttämättä 
esineellinen, jollaiseksi se muuttuu esimerkiksi rahan epäpersonifioivan vaikutuksen 
vuoksi. Ks. Simmelin teosta Soziologie vuodelta 1908. Mead kiinnostui Simmelin ”Rahan 
filosofiasta” laatien teoksesta arvostelun ”Review of Philosophie des Geldes by Georg 
Simmel” Journal of Political Economy -aikakauskirjaan numero 9/1900—1901 (s. 616-619). 
Aiheesta on kirjoittanut muiden muassa Birgitta Hohenester artikkelissaan ”Dyadische 
Einheit — Institutionalisierte Gemeinsamkeit als Grundlage der Ehe im modernen Leben- 
sverlauf” vuodelta 1998. 

näkemykseni on, että suhde toiseen ihmiseen jää suhteeksi toiseen aivan 
riippumatta siitä, kuinka läheinen toinen ihminen on tai mikä toiseuden 
paikan elämässä täyttää. Toiseussuhteen annettuvuus ja ohittamatto- 
muus eivät toisaalta merkitse, että ihminen olisi yksin eläessään ole- 
muksellisesti puutteellinen tai vajaa kuin jokin ”puolilo”. 

Vaikka suhde toiseuteen onkin välttämätön ihmisen psyykkisen kehi- 
tyksen ehtona, omasta mielestäni mikään tietty ihmissuhde ei voi tehdä 
elämää täydelliseksi tai poistaa ihmisenä olemiseen liittyviä toiseuden 
kysymyksiä. Siksi olisi virheellistä tarkentaa ihmisen toiseussuhde tar- 
koittamaan vain jotakin tietynlaista ihmissuhdetta, kuten parisuhdetta 
tai perhesuhdetta, ja ajatella, että toiseuden merkitys näkyisi selvästi 
vain niiden kautta. 

Toisaalta olen puolustanut näkemystä, että ihmisen elämä voi löytää 
merkityksen sikäli kuin se on yhteydessä toisiin ja tavoittelee toiselle tai 
toisille tärkeitä päämääriä. Paitsi että kyseessä on silloin mitä lihallisin 
ja arkitodellisin filosofia, voisivat toteutua myös ne tavoitteet, jotka Kant 
sisällytti ?'Ihmisyyteen päämääränä sinänsä”. Ne ovat itsen täydellisyys ja 
toisen onnellisuus,58 ja niitä vastaavien tarpeiden voi sanoa tulleen 
osaksi ihmisen henkistä ja biologista rakennetta. Universaaleina ne ovat 
verrattavissa myös siihen, mitä Carl Gustav Jung tarkoitti mielen arkki- 
tyypeillä.f59 Ne ovat ihmisen ajatteluun liittyviä yleisiä sisältöjä, tarpeita 
ja toiveita, jotka ilmenevät ihmisen henkisen toiminnan rakenteissa, tuot- 
teissa, unissa, musiikissa, myyteissä ja kertomuksissa. 


9.2.2. Näkyvä ja näkymätön 


Miten sitten toiseus voi tulla havaituksi ja huomioon otetuksi yhtä aikaa 
sekä ”kokemuksellisena” että ”transsendenttina”, on teoreettinen, aistimi- 
seen ja päättelyyn liittyvä ongelma, joka johtuu induktiosta ajattelun jär- 
jestyksessä. Levinasin mukaan ihmisen ei ensin pitäisi rajata toista mää- 
ritelmiin ja sitten kysyä, miten transsendentti voi näkyä äärellisessä 
ihmisessä. Sen sijaan pitäisi oivaltaa, että maailman jatkuminen tieto- 
kykymme tuolle puolen saa ilmaisunsa kokemuksessa annettuna erilli- 
syytenä. Kyse ei siten ole induktivistisesta tai kausalistisesta ajattelusta 
vaan deduktiivisesta päättelystä ja kokonaisvaltaisesta oivaltamisesta. 
Teoksessa Totalite et infini (1961) Levinas luonnehtiikin tätä tapahtu- 
mista toisen kasvojen kohtaamiseksi (le face-ä-face) ja sanoo, että ”[ilhmi- 


458 Ks. Immanuel Kantin analyysia Käytöllisen järjen kritiikin (Kritik der praktischen 
Vernunft, 1788) ensimmäisessä kirjassa ($ 3—8). 

459 Arkkityypeistä ks. Carl Gustav Jungin teosta The Archetypes and the Collective Un- 
conscious (Uber die Arhcetypen des kollektiven Unbewuften, 1954) hänen koottujen teos- 
tensa The Collected Works of C. G. Jung osassa 9. 

sen todellinen olemus [la vraie essence] näyttäytyy hänen kasvoissaan, 
joissa hän on äärettömän Toinen linfiniment Autrel.”460 Näin ymmärret- 
tyinä kasvot eivät ole naamionkaltainen peite, jonka taakse minuus ver- 
hottaisiin, eikä kyse ole myöskään Erving Goffmanin ”kasvotyöstä”, jolle 
on tärkeää ”kasvojen säilyttäminen” rooleja ylläpidettäessä. Sen sijaan 
Levinasin käsitys kasvoista kuvaa tämän vastakohtaa: todellisen minuu- 
den paljastumista roolien alta, ihmisten aitoutta, moraalista alastomuut- 
ta ja haavoittuvuutta. Omasta mielestäni autenttisen minuuden idean 
täytyy piillä myös Goffmanin näkemyksen taustalla. Kasvojahan ei olisi 
tarpeen säilyttää muutoin kuin siksi, että sitä vaatii roolien takana asuva 
esteettisten ja eettisten arvotusten tekijä, joka toimii havaintojen kanta- 
jana ja jolle myös roolit voidaan vaatettaa, toisin sanoen minuus. 

Kasvot ovat se ruumiinosa, jonka kautta tunnistamme toisen ihmisen 
häneksi itsekseen. Kun oivallamme myös hänen kehollisen erillisyytensä, 
tajuamme hänen transsendentin toiseutensa. Aivan kuten jo Heideggerin 
filosofiaa käsitellessäni totesin, toiseuden kokeminen on mahdollista vain 
suhteessa omaan kokemukseen, ja siksi oman olemassaolon kokemus 
muodostaa perustan myös erillisyyden, toiseuden ja erojen tunnistami- 
selle. 

Levinas tosin arvosteli ja kehitti Heideggerin olemisanalyysia huo- 
mauttamalla, että jos asettaisimme toiseuden tunnistamisen kriteeriksi 
vain oman kokemuksen, mikään ei estäisi meitä totalisoimasta toista 
ihmistä omien käsitystemme alaisuuteen. Heideggerin käsitys olemassa- 
olon kokemisesta on oman erillisyyden tunnistamiselle tarpeellista, mutta 
toisaalta se osoitti riittämättömyytensä etiikan luomiseen, esimerkiksi 
siihen, miksi päättäisimme pitää voimassa toisten ihmisten riippumatto- 
muutta ja kunnioittaa heidän itsemääräämisoikeuttaan. Levinasin mie- 
lestä Heideggerin filosofia ja länsimainen filosofia yleensäkin ovat olleet 
oman itsen (le moi) näkökulmasta luotua totaliteetin (totalite) filosofiaa, 
eivätkä Husserl ja Heidegger merkinneet suurta käännettä filosofian 
historiassa.461! He vain jatkoivat länsimaista tieto-opillisen filosofian pe- 
rinnettä, jota leimaa se, että subjekti määrittää aina kohteen, mutta 
kohde ei juuri koskaan määritä subjektia. Tämän mukaan minä suoras- 
taan pyrkii sulauttamaan kohteensa osaksi käsittämäänsä maailmaa, 
ottamaan sen omakseen, ja Levinas sanookin, että länsimaisessa filosofi- 
assa Sama (le Möme) aina määrittää Toisen (/'Autre), mutta Toinen ei 
koskaan määritä Samaa.462 

Sen sijaan Levinas halusi luoda etiikkaa kokonaan muiden kuin itselle 
ominaisten seikkojen näkemiseen ja heijastelemiseen toisissa ihmisissä 


460 Emmanuel Levinas teoksessaan Totalite et infini vuodelta 1961 (s. 266). 


461 Tevinas teoksessaan En decouvrant lVexistence avec Husserl et Heidegger vuodelta 
1967. 


462 L evinas teoksessaan Totalite et infini vuodelta 1961 (s. 7). 

tai todellisuudessa. Myös erilaisuuden ymmärtäminen on hänen mieles- 
tään tärkeää, mutta perustan etiikalle voisi luoda oivallus kuulumisesta 
kaikille ihmisille yhteiseen olemisen kokonaisuuteen. Tämä vastaa myös 
Meadin vuorovaikutusteoriaan sisältyvää ajatusta ”yleistyneestä toise- 
sta” — paitsi että Mead päätyi yhteiskuntaihanteeseensa lähinnä meto- 
dologisista lähtökohdista toisin kuin Levinas, jonka filosofiaa leimasi 
alusta asti vahva eettinen missio. Lisäksi Levinas oli transsendentalisti 
toisin kuin Mead. 

Mutta heidän ajattelussaan on myös yhteistä. Samaan tapaan kuin 
tunnistamme oliotodellisuuden muotoja suoriksi, neliöiksi ja ympyröiksi 
niiden transsendenttien ideoiden perusteella, tunnistamme toisen ihmi- 
sen toiseksi ihmisenä olemisen yleisten muotojen perusteella. Ajatus 
vastaa Meadin sosiaalisen havaitsemisen teoriaa ja hänen käsitystään 
”yleistyneestä toisesta”. Tämän yhteisen olemisen oivaltaminen voisi 
Levinasin mukaan toimia etiikan yleispätevyyden perustana. Olemisen 
yleiset perusteet taas eivät ole sama asia kuin yksilöiden olemassaolo. 
Myös Levinas ajatteli Heideggerin tavoin, että olemisella itsellään on 
kaikkia ihmisiä määrittävä luonne, mutta hän laajensi Heideggerin 
olemisanalytiikkaa etiikan suuntaan sikäli, että Heideggerista poiketen 
hän alkoi pitää olemista itseään eettisesti ja moraalisesti velvoittavana. 

Levinasin mukaan olemiseen (i! y a) liittyy aina myös yksilöllinen kom- 
ponentti, mutta oleminen sinänsä pitäisi ymmärtää yksilön kokemuksen 
ylittäväksi transsendentiksi tekijäksi, jonka perusteella oivallamme toisen 
yhtä aikaa samanlaiseksi ja erilaiseksi kuin itsemme.463 Ajatus saman- 
laisuudesta perustuu tällöin ihmisenä olemisen yleiseen ideaan. Toisaalta 
näkemys toiseuden transsendenttiudesta ja palautumattomuudesta itseen 
nojaa olemisen idean transsendenttiin luonteeseen. Lopulta tämä ajatus 
on lähellä myös Heideggerin käsitystä, sillä hänkin näki olemisen eri 
asiana kuin yksittäisten olentojen erityiset kokemukset. Aikamme tiede 
ymmärtää Heideggeria ja Levinasia huonosti, koska eläytyminen näiden 
ajattelijoiden vaikutushistoriaan on tieteelle yhtä vierasta kuin klassinen 
geometria. 


463 Levinas korvasi Heideggerin Dasein-käsitteen omalla ilmaisullaan ”i y a” jo varhais- 
teoksessaan De l'existance & l'existant vuodelta 1947. Vaikka teema ulottuukin läpi Levi- 
nasin filosofian, hän puhui olemisesta varsin säästeliäästi pitäen filosofian perinnettä 
eksistenssin kuormittamana. 

Heideggerin ajattelussa Levinasin olemista vastaisi ilmaus ”Es gibt Sein”, joka viittaa 
olemisen annettuna olevaan luonteeseen. Heideggerinkaan tarkoituksena ei ollut kiin- 
nittää olemista läsnä olevaan nyt-hetkeen, vaan oleminen ikään kuin ”tulee” ja paljastuu 
kreikkalaisen aletheia-ajatuksen mukaisesti. Olemisen suhde subjektiin on tällöin erään- 
laista ”anteliaisuutta”. Ks. esim. Heideggerin Gelassenheit-puhetta ja Sein und Zeitia. 

9.2.3. Kohtaaminen ja geometria 


Mikäli empiristin pitäisi rakentaa kolmesta edessään olevasta janasta 
kolmikulmainen kuvio, hän epäilemättä epäonnistuisi, sillä kolmion 
kokoaminen ei käy ilman tietoa siitä, miltä valmiin kuvion tulisi näyttää. 
Jo Platon muistuttaa ”Menon”-dialogissaan, että tämän ongelman ratkai- 
semista ei alun alkaen kannata yrittää ilman kontemplaation harjoitta- 
mista.464 Aistit eivät voi antaa tietoa geometriasta. Samalla tavoin kuin 
kolmio ei ole se kolmio, jonka voisimme piirtää viivoittimella, ihmis- 
suhteidenkaan mieli ei piile missään satunnaisessa oliossa, pisteessä, 
kulmassa tai tutkijan piirtämässä kuvassa. Vaihtoehdoksi jää, että 
näiden suhteiden luomisessa on kyse järjestyksestä, jonka alkuperä ja 
ymmärtäminen ovat transsendentissa ideoiden maailmassa. Käytännössä 
tämä ei tarkoita sinne muuttamista tai edes pyrkimistä, mutta johdattaa 
arvioimaan uudelleen tapaa, jolla asennoidumme itseen ja toisiin nyt ja 
tässä. 

Ihmisen ja yhteiskunnan ymmärtämisestä tällä tavoin Edmund Hus- 
serl käytti sanontaa, että fenomenologia on ”mielen geometriaa”. Myös 
hän ajatteli geometrian täyttävän niin tarkkuuden, keskittymisen, mene- 
telmällisen järjestyksen kuin transsendoivan ajattelunkin vaatimukset. 
Kun antropologiselta ja fenomenologiselta olemusajattelulta puolestaan 
on Husserlin jälkivaikutuksen näkökulmasta katsoen pohja pois, elämi- 
sen ja valintojen keskipisteenä pitäisi nähdä Heideggerin ja Levinasin ta- 
voin inhimillinen situaatio, jossa ihminen todellistuu omassa eksistenssis- 
sään. 

Tällaista johtopäätöstä epäsuoremman muistutuksen siitä, mitä merki- 
tystä geometria-analyysilla voi olla ihmisten käsityksille omasta asemas- 
taan kaikkeudessa, on antanut logoterapian kehittäjä ja elämän tarkoi- 
tusten pohditaan syventynyt Viktor E. Frankl eräässä esitelmässään, joka 
muistuttaa myös George H. Meadin sosiaalisen havaitsemisen teoriaa. Jos 
katsomme lieriötä päältä päin, sanomme, että se on pyöreä. Ja jos kat- 
somme sitä sivulta, näemme suorakulmion. Mutta riippumatta siitä, 
millaisena sen kulloinkin näemme, näkemämme olio on lieriö, vaikka 
emme milloinkaan kykene erottamaan siitä sen enempää kuin omasta tai 
toistemme elämästä muuta kuin sen eräät puolet.465 Katsommepa siis 
elämää tai toinen toisiamme miltä kannalta tahansa, osa kohteesta jää 


464 Kontemplaation tuloksena on anamnesis, mieleen palautuminen, jolloin kokemuk- 
sella tavoittamattomat oliot palautuvat mieleen muistuttaen samalla sielun transsenden- 
tista alkuperästä. Ks. Platonin dialogia ”Menon” (82a-86c). 

465 Ks. Viktor E. Franklin vuonna 1981 julkaisemaa teosta Die Sinnfrage der Psycho- 
therapie (s. 11). Ajatus on sukua monille transsendentalisteille, kuten Spinozalle, joka 
halusi todistaa etiikan ”geometrisessa järjestyksessä”, ja Edmund Husserlille, joka pohti 
geometrian alkuperää jäljittäessään kykyämme idealisaatiohin Krisis-teoksessaan. 

aina peittoon, ja siksi myös todellisuuden haltuunottoon tähtäävien tie- 
teellisten pyrkimysten pitäisi olla varovaisia. 


9.2.4. Tasapainoisen sulautumisen geometriamalli 


Toiseuden ja todellisuuden näkymättömien puolien merkitystä korosta- 
ville filosofeille on usein sanottu, että tieteenharjoittajat ovat joka tapauk- 
sessa onnistuneet kehittämään erinomaisia arvauksia siitä, millaiselta 
todellisuus näyttää. Tiede perustuu hyvien oletusten ja luonnosten kehit- 
telyyn. Lopulta nämä tieteenharjoittajat ovat raakkuneet itsepuolustuk- 
sekseen, ettei kai tiedettä tarvitse kieltää oman oletustenvaraisuutensa 
vuoksi! Olen tavallaan samaa mieltä. Tähän asennoitumiseen on liittynyt 
kuitenkin juuri sellaista tieteisuskoista hybristä, joka leimasi jo Edmund 
Husserlin idealismia ja joka koitui myöhemmin hänen menetelmänsä 
kohtaloksi sillä seurauksella, että hän joutui lieventämään metodologista 
ankaruuttaan tiedon suhteellisuuden tunnustamiseksi. 

Husserlin alkuperäiseen näkemykseen geometriasta liittyi, että seu- 
raamalla geometrian sääntöjä tietoisuutemme voisi rakentaa käsityksen 
myös tarkasteltavien asioiden kätkeytyvästä puolesta. ”Kartesiolaisissa 
meditaatioissaan” Husserl ajatteli, että toiset minät (alter egot) ovat 
olemassa oman minän ja sen tajunnan aktien perustamina.466 Lisäksi 
Husserl katsoi, että myös oma ego syntyy samassa elämismaailmassa 
kuin toisen ego.467 Koska elämismaailma on sekä omaa että toisen egoa 
perustava minän toteutumisyhteys, emme voi tarkastella sitä kokonai- 
suutena, ja siksi elämismaailmassa rakentuvat minuudet ovat nekin 
perimmältään transsendentteja. Sikäli kuin elämismaailmaa kuitenkin 
tutkitaan, joudutaan ylittämään aistikyvyn rajat, ja siksi Husserl kutsui 
tätä tarkastelutapaa transsendentaaliseksi fenomenologiaksi. Husserlin 
mukaan elämismaailman tematisoiminen voi tapahtua päättelytoimi- 
tuksena samaan tapaan kuin kolmiulotteisen kappaleen epäsuora, geo- 
metrinen, havaitseminen. 

Husserlin käsitys elämismaailman geometrisesta lähestymisestä moti- 
voitui intersubjektiivisuuden kysymyksistä. Hänen ajatuksenaan oli, että 
vasta kun oma ego ymmärretään elämismaailman tuotteeksi, poistuu este 
ihmisten väliseltä ymmärtämiseltä. Fenomenologinen ilmeisyys (die Evi- 
denz) perustuu ihmisten myötätuntoon, empatiaan (die Einfiihlung),468 ja 


466 Edmund Husserl teoksessaan Cartesianische Meditationen und pariser Vorträge 
vuonna 1929; Husserliana, osa 1 (s. 131-132). 

467 Elämismaailman käsitettä ennakoivina käsitteellisinä luomuksina Husserlin ”Karte- 
siolaisissa meditaatioissa” esiintyivät muiden muassa 'die Ehrfahrungswelt (s.58), die 
intermonadologische Gemeinschaft? ($ 56) ja "die intersubjektiven Gemeinschaft ($ 58). 

468 Emt., $ 5—7 ja s. 173. 

eräässä vaiheessa Husserl luopui eksaktin tiedemiehen kurinalaisuu- 
destaan jopa niin, että hän ajatteli empatian johtavan minuuksien 
yhteensulautumiseen (die Paarung).469 

Tämä ei merkitse, että yksilöllisten minuuksien erot poistuisivat, 
mutta ihmiset voivat ymmärtää paremmin toistensa erilaisuutta. Kyse ei 
ole minän objektiivisesta liittymisestä toisiin egoihin vaan toisen yhä sel- 
vemmästä kokemisesta erillisenä olentona, mihin Husserl viittasi käsit- 
teellä *die Fremderfahrung'.f'0 

Sen sijaan fenomenologisen tutkimuksen toteutumisyhteydeksi tulee 
tätä kautta ihmisten välinen intersubjektiivinen minä ja sen kohteiksi 
minän aktiviteetit ja niiden merkitykset. Tätä kautta Husserl ratkaisi 
kokemuksellisen subjektivismin ja metodologisen objektivismin välisen 
ongelman tavalla, joka vastaa myös George H. Meadin käsitystä yleisinhi- 
millisestä subjektiviteetista ymmärtämisen perustana. Nähdäkseni myös 
Meadin ajatus yleistyneestä toisesta olisi voinut olla filosofiassa elin- 
voimaisempi, jos se olisi perustettu transsendentaalifilosofisesti ja mikäli 
Mead olisi suostunut luopumaan oman aikansa positivistisista ja kehi- 
tysoptimistisista ihanteista tunnustaen tieteen rajallisuuden. 


9.2.5. Subjektiviteetin arkkityyppisyys 


Myös naturalistiset lähestymistavat ovat olleet ihmisen kokonaisvaltaisen 
ymmärtämisen kannalta opettavaisia. Samaan tapaan kuin ihmisen eri 
ruumiinosilla on lajihistoriallisesti muodostunut tehtävä, ihmisen sielun- 
elämä perustuu Carl Gustav Jungin mukaan yhtäläiseen henkiseen ra- 
kenteeseen, jonka johdosta opimme nopeasti tuntemaan toisemme, vaikka 
emme olisi milloinkaan tavanneet. 

Aivan kuten jo George H. Meadin ajattelua tarkasteltaessa todettiin, 
ihmisen älylliset tarpeet ja kielelliset kyvyt perustuvat luonnollisiin omi- 
naisuuksiin, jotka ovat pitkälti arkkityyppisiä eli lajille tyypillisiä. Nämä 
kyvyt eivät kuitenkaan ilmene itsestään, vaan ne täytyy ikään kuin 
”aktivoida” kulttuurissa, jolloin niiden inhimilliset piirteet kehittyvät 
esiin. Kyse ei ole vain ruokahalun tai seksuaalisen intohimon tyydyttämi- 
sestä, vaan tunnemme ne muiden muassa rakkauden, arvostuksen ja 
onnellisuuden tarpeina, ja ne paljastuvat meille symboleina, jotka edus- 
tavat universaaleja tapahtumia tai tekoja mielessämme. Niiden juuret 
ovat osittain biologisessa perustassa, mutta niiden toteutumiselle on 
tärkeää, että ne voivat kasvaa esiin kulttuurissa, jossa teko voidaan 
tunnistaa symboliksi ja symboli teon merkiksi. Parhaiten asian on muo- 


469 Emt., $ 51. Kaksimielisyyttä asiaan voi nähdä liittyvän sikäli, että Husserlin käyt- 
tämä Paarung-käsite tarkoittaa myös parittelua. 
470 Emt., $ 49, 60 ja 62. 

toillut teoriaksi Carl Gustav Jung, joka liikkui pitkälti omilla linjoillaan 
kollektiivisen tiedostumattoman käsitteensä kanssa. 

Kulttuurin ja yhteisön osuus on tärkeää tunnustaa siksi, että se on 
ainoa yhteys, jossa arkkityypiset tarpeet voivat esiintyä ihmisten välisinä 
suhteina ja jossa ne voivat saada merkityksen. Siten tämä näkemys on 
lähellä sitä, mitä myös Mead ajatteli yleisinhimillisen subjektiviteetin 
asemasta ja tehtävistä. Yleistynyt toinen on luonnehdittavissa kentäksi, 
jossa ihmisen biologiset taipumukset tulevat esiin henkisinä ominaisuuk- 
sina ja toimintoina ja jossa ne sopeutuvat ihmisyksilöä historiallisesti 
edeltävään kulttuuriin. Esimerkiksi tunteiden toteuttamistavat ovat täs- 
sä mielessä kulttuurisia. Ne perustuvat sosiaaliseen hyväksymiseen ja 
sisältävät myös normatiivista ainesta. 

Heideggerin ja Levinasin näkökulmasta tätä universaalia kenttää 
voitaisiin luonnehtia eräänlaiseksi ”olemisen kokonaisuudeksi”. Olemisen 
ymmärtämisen ankkuri on tosin tällöin kiinnitettävä yksilötasolle: oman 
olemassaolon kokemiseen. Myöskään Jungin mukaan tunteiden arkki- 
tyyppisyys ei merkitse, että ne olisivat kaikille samanlaisia, mutta kyl- 
läkin sitä, että ne ovat niin yleisiä ja muodollisia ja niitä vastaavat 
toteutumistavat niin yksilöllisiä, että kulttuurissa tarvitaan suurempaa 
moniarvoisuutta kuin esimerkiksi Mead oli valmis kannattamaan. Yh- 
dessä Meadia ja Jungia voisi tulkita niin, että kun tunnemme toisemme 
ihmisinä, tulkitsemme oikein toistemme lähettämät eleet ja merkit, ja 
kun ymmärrämme symbolien ja viestien monimerkityksisyyden, hyväk- 
symme niitä vastaavien tunteiden ja ajatusten monenlaisuuden. 

Tärkeää on, että arkkityyppit eivät ole tarkoin paljastettavissa vaan 
jäävät transsendenteiksi. Jungin mielestä niitä ei voida lainkaan määri- 
tellä, mutta voimme oppia ymmärtämään arkkityyppejämme kontemplaa- 
tion ja henkisen kehityksen kautta. Näkemys vastaa Platonin näkemystä 
siitä, että henkisen elämän ideat ovat meissä valmiina ja että tietäminen 
on näiden ideoiden mieleen palauttamista. Kuitenkin Jungin ajatus on 
immanentti siksi, ettei se pidä arkkityyppejä todisteina ihmisen elämän 
jatkumisesta ajallisen elämän tuolle puolen. Ihmisen henkiset kyvyt on 
sidottu ihmisten yhteisöön siten kuin myös Mead ajatteli. Sikäli kuin 
henkisen elämän perustana on yksilöiden biologisten tarpeiden tyydyttä- 
minen, tällainen ajatus on pohjimmiltaan individualistinen ja materia- 
listinen, mutta tiedonfilosofisesti se on transsendentaalinen ja ihmiskäsi- 
tyksensä osalta eettinen. 

Ihmisen arkkityyppiset toiveet ovat muodollisia mutta välttämättömiä, 
kuten onnellisuus, joka Kantin mukaan seuraa siitä, ettei kukaan tahdo 
olla onneton, ja täydellisyys, joka seuraa siitä, että ihminen on syntyes- 
sään epätäydellinen ja vasta tulossa siksi, mitä ihmisen pitää olla. Se, 
miten nämä päämäärät jakautuvat suhteessa itseen ja toiseen, ratkais- 
taan transsendentaalisen etiikan mukaan seuraavasti. Pyrkimys itsen 
onnellisuuteen johtaisi hedonistiseen egoismiin. Toisaalta pyrkimys tehdä 

toisesta täydellinen on mahdoton, sillä emme voi tietää, millainen toinen 
tahtoo olla. Pyrkimys sekä itsen että toisen onnellisuuteen tai sekä itsen 
että toisen täydellisyyteen puolestaan sisältävät ristiriidan, joten johdon- 
mukaisinta on pyrkiä itsen täydellisyyteen ja toisen onnellisuuteen.471 

Kun merkityksiin liittyy päämääriä, tarkoitusperiä ja eettisiä tavoit- 
teita, ne voivat täydentyä tarkoituksilla. Tarkoitusten asettaminen itsen 
täydellisyyden ja toisen onnellisuuden kautta on definitiivisen ajattelun 
ylittämistä, mikä merkitsee, ettei tällaisessa filosofiassa ole kysymys 
pelkästä humanismista, joka perustuu monadiseen, suljetun järjestelmän 
mukaiseen, ihmiskuvaan. Koska emme voi ennalta tietää, minne uusi 
ihmissuhde meidät johtaa, tällaisen tavoitteellisuuden kautta avautuvat 
tarkoituksetkaan eivät ole ennalta näkyviä tai ilmeisiä. Pikemminkin ne 
ovat salattuja, aivan niin kuin tulevaisuus ja sen eri kehityskulut ovat. 
Usein ne myös jäävät sellaisiksi. Mutta tähän voisi lisätä niin kuin Kant, 
että jo itsen täydellisyyttä ja toisen onnellisuutta kohti pyrkimisessä 
näkyy se, miten onnellisia todella olemme. 


471 Immanuel Kant Käytöllisen järjen kritiikissään (Kritik der praktischen Vernunft) 
vuonna 1788 ($ 3-8). 

10. 


Hyvä paha yhteiskunta 


mmanue!l Levinasin mielestä etiikkaa ei tarvitse perustella tieto- 

teoreettisesti, sillä tiedollinen maailmanhahmotus epäonnistuu joka 
tapauksessa. Sen sijaan hän katsoi, että etiikka voisi alkaa suoraan käy- 
tännön toiminnasta, politiikasta. Näennäisestä kaukaisuudesta huoli- 
matta ajatus on samansuuntainen George H. Meadin etiikka- ja yhteis- 
kuntanäkemyksen kanssa. Myöskään Mead ei muotoillut systemaattista 
etiikan teoriaa, eikä hän pyrkinyt esiintymään moraalifilosofina. Sen 
sijaan hän halusi luoda ihmisen toiminnalle, kielelle, vuorovaikutukselle 
ja inhimillisen järjen käytölle tieteellisen selitysmallin, joka voisi toimia 
pohjana myös yhteiskunnan suunnittelulle ja ohjailulle. Tieteen parhai- 
den perinteiden mukaisesti Mead katsoi, että tuon mallin tulisi olla — 
aivan kuten tieteellisten lakien ja ihmisoikeuksienkin — yleismaailmal- 
linen. 

Levinasin ja Meadin ihanteet ovat hyvin ymmärrettäviä: Jos etiikka ei 
toteudu käytännön yhteiskuntaelämässä ja politiikassa, niin missä sitten? 
Ja jos moraalifilosofeilla jotain vaikutusvaltaa on, niin missäpä muualla 
se voisi näkyä kuin politiikassa tai politiikkana? Politiikka on tärkeä filo- 
sofisen järjen käytön ja etiikan toteutumisyhteys, sillä politiikan kautta 
kanavoidaan paljon ihmisten elämään vaikuttavaa valtaa. Sitä voidaan 
käyttää ihmisten eduksi tai haitaksi. Niinpä politiikka on filosofien kes- 
keistä toiminta-aluetta ja vallan käytön arvostelua, eikä politiikkaa ole 
syytä rajata vain julkisissa edustuselimissä toimimiseen. Politiikalla voi- 
daan tunnetusti tarkoittaa kaikkea yhteisten asioiden hoitoa ja henkilö- 
kohtaisia elämäntapavalintoja. 

Entä voiko näin perustetulla moraalifilosofialla olla tulevaisuutta? 
Voiko tämäntyyppinen eettinen ajattelu tuoda filosofiaan jotakin sellaista, 
mitä systemaattisessa etiikassa ei ole osattu ottaa huomioon? Voiko 
moraalisen valmiustason nostaminen korvata tai täydentää eettistä ana- 
lyysia moraalin sydänverellä tai sellaisella henkilökohtaisella reflektiolla, 
jota voitaisiin sanoa myös omantunnon ääneksi? Tätä tietä teoreettisen 
etiikan alueelta päädytään nopeasti normatiivisen etiikan piiriin, jossa 
joudutaan vastaamaan kysymyksiin hyvästä ja pahasta sekä oikeasta ja 
väärästä, ja niihin liittyen myös asioiden ja ilmiöiden hyödyllisyydestä tai 
haitallisuudesta, sekä lopulta laillisuudesta tai laittomuudesta. 

Yksilönkokemuksen piirissä voidaan helpostikin sanoa jonkin asian 
olevan hyvää tai pahaa sillä perusteella, mitkä ovat asian vaikutukset 
yksilön omaan elämään. Aivan ilmeisesti on olemassa myös jotain yhteis- 
kunnan tai kokonaisuuden kannalta hyvää tai pahaa. Useimmiten ky- 
seessä ovat kuitenkin vain edut tai haitat. Hyvä ja paha onkin yleensä 
voitu johdella joistakin filosofisista tai uskonnollisperäisistä katsomuk- 
sista, joissa tietyt asiat tai ilmiöt määritellään yksiselitteisesti hyviksi tai 
pahoiksi. Toisissa tapauksissa ne on voitu johtaa asioista tai ilmiöistä, 
jotka koetaan myönteisinä tai kielteisinä, hyödyllisinä tai haitallisina. 
Tällöin ne eivät kuitenkaan ole välttämättä hyviä eivätkä pahoja sinänsä. 
Hyvän ja pahan käsitteitä onkin tavattu nykyään pitää joko olemusajat- 
telua edustavina käsitteinä tai pelkistä subjektiivisista hyöty- tai haitta- 
näkökohdista nurinkurisesti johdeltuina. 

Hyvä” ja 'paha' ovat etiikan käsitteitä, kun taas 'oikea' ja 'väärä' ovat 
moraalin käsitteitä. Hyvän ja pahan käsitteet edellytetään lähinnä siksi, 
että muutoin eettistä keskustelua ei voitaisi käydä. Etiikassa puhutaan- 
kin kahden tason refleksiosta. Ensimmäisessä vaiheessa ihminen pereh- 
tyy eettisiin arvoihin, kuten hyvyys, totuus ja kauneus. Toisessa hän 
valitsee tietyt arvot omiksi arvoikseen antaen niille henkilökohtaisen 
merkityksen. Näin syntyy arvoarvostelmia. Myös hyvä ja paha ovat 
pelkästään muodollisia käsitteitä, kunnes ne saavat sisällön subjektin 
omassa arvopuntarissa. Kun arvoarvostelmat ovat subjektiivisia, ne vas- 
taavat arvostuksia, ja perinteisesti filosofiassa tutkitaankin yleispäteviä 
arvoja, kun taas sosiaalipsykologia tutkii ihmisillä olevia arvostuksia. 

Hyvän ja pahan käsitteet voivat olla ideologisesti latautuneita, mutta 
ne voivat liittyä arvoihin myös filosofisesti perustellulla tavalla. Tällöin 
ne ovat eettisesti vaativia ja velvoittavia. Mikäli hyvää ja pahaa ei 
edellytettäisi ja määriteltäisi sisällöllisesti, etiikan teoriaa ei voitaisi 
luoda. Oikea ja väärä, hyöty ja haitta sekä laillinen ja laiton voidaan 
määritellä vain suhteessa siihen, mikä on hyvää tai pahaa. Eettisestä 
hyvästä tai pahasta voidaan johdella moraalisesti oikea tai väärä, niistä 
sitten se, mikä on hyödyllistä tai haitallista, ja näistä käytännön 
näkökohdista edelleen käsityskanta, jonka mukaisesti jotakin pidetään 
laillisena tai laittomana. Hyötynäkökohdat ja normit ovat voimassa vain 
suhteessa niitä ylempiin moraalisiin ja eettisiin arvoihin ja periaatteisiin. 
Niinpä normeista ja hyötynäkökohdista ei voida johdella moraalisesti 
oikeaa eikä väärää eikä niistä etiikkaan liittyvää hyvää eikä pahaa. Sillä 
tavoin meneteltäessä valjastettaisiin kärryt hevosen eteen. 

Esimerkiksi kärsimystä voidaan pitää pahana asiansa sinänsä. Kärsi- 
mys on kielteistä sen oman luonteen vuoksi, ei siksi, että se on esi- 
merkiksi laitonta. Sen sijaan laitonta kärsimyksen aiheuttamisen pitää 
olla siksi, että se tuottaa ihmisille pahan kokemuksen. Juuri kärsimyksen 
pahasta olemuksesta voidaan johdella yleinen väite, että kärsimyksen 
aiheuttaminen on väärin, että siitä on haittaa ja että sen vuoksi 

kärsimyksen tahallista tuottamista on syytä pitää myös laittomana. Hyvä 
ja paha säilyvät etiikan peruskäsitteinä siitäkin huolimatta, että niitä 
voidaan pitää joissakin tapauksissa ideologisina. 

Meadin ja Levinasin yhteiskuntaopetusten kannalta ratkaisevaa on, 
että molempien mielestä moraali voi perustua hyvän ja pahan tuntemi- 
seen. Hyvä ja paha hahmottuvat tällöin helposti ehdottomiksi. Toisaalta 
kummankin ajattelussa painottui moraalirelativismi. Sekä Levinasin 
edustamassa normatiivisessa etiikassa että Meadin pragmatismissa 
hyvän ja pahan arviontiperusteina pidetään hyötynäkökohtia ja käyttö- 
kelpoisuutta. 

Ei ole epäilystäkään, ettei intellektuellien tehtävänä olisi nykyäänkin 
sanoa hyvää hyväksi ja pahaa pahaksi — kunhan on ensin selvitetty, mitä 
nämä asiat ovat tai merkitsevät. Keskeisen kysymyksen muodostaa, millä 
edellytyksillä filosofit voisivat ottaa tämän tehtäväkseen. Millä tavoin 
pragmatistinen yhteiskuntateoria onnistuu eettisissä päämäärissään ja 
miksi universaalin merkityksenteorian varaan järjestyneestä yhteiskun- 
nan koneesta tulisi ulos nimenomaan moraalista hyvää? 

Meadin moraalifilosofisina päämäärinä ja eettisen toiminnan arviointi- 
perusteina olivat vapaus, tasa-arvoisuus ja solidaarisuus, josta voitaisiin 
käyttää myös valistusfilosofisesti ”veljeyden? nimeä. Niihin voitaisiin 
lisätä vielä järki ja demokratia, joiden yhdistäminen on tosin aina ollut 
ongelmallista. Meadille etiikka oli pitkälti valistusfilosofista politiikkaa, 
ja hänen yhteiskuntafilosofiassaan näkyykin selvästi se, miten pitkälle 
Ranskan suuren vallankumouksen vaikutukset lopulta levisivät. Ne eivät 
päätyneet vain Yhdysvaltain itsenäisyysjulistukseen ja perustuslakiin 
vaan välittyivät myös amerikkalaisen pragmatismin osaksi. 

Vapaus oli valistusfilosofeille ihanne ja päämäärä, jota kohti ihmisten 
pitää kulkea. Sen sijaan lähtökohdaksi vapaus soveltui huonosti, sillä 
ihmiset eivät yleensä ole lähtökohdiltaan kovin vapaita. Tasa-arvo puo- 
lestaan sopii huonosti päämääräksi, sillä tasa-arvon tavoittelu sisältää 
usein keinotekoisuutta ja samanlaistamisen pyrkimyksiä. Niinpä par- 
haana tulisi pitää mahdollisuuksien tasa-arvoa, jonka katsotaan kuulu- 
van jokaiselle ihmiselle elämän lähtöviivalla. Veljeyttä puolestaan voi- 
daan pitää ihmisten yhteenkuuluvuuden ja vastavuoroisuuden tunnusta- 
misena, kun taas järjen tehtävänä on toimia yhteiskunnallisen oikeuden- 
mukaisuuden päättelysääntönä. 

Eniten ehkä vaaditaankin juuri järjeltä, ja siksi myös ongelmat, joita 
Meadin ja Levinasin edustama etiikan hanke sisältää, liittyvät järkeis- 
uskon asemaan. Tässä kirjani viimeisessä pääluvussa koetan pohtia, 
millä tavoin meadiläinen yhteiskuntafilosofia poikkeaa klassisesta valis- 
tusfilosofiasta tai vastaa sitä. Voidaanko universalistista, yleispäteville ja 
yleisinhimillisille ihanteille perustuvaa, etiikkaa luoda? Onnistuuko se 
tehtävissään, vai jääkö se vain idealistiseksi sanahelinäksi? Ranskan 
suuri vallankumous ja valistusfilosofiahan epäonnistuivat drastisesti 

saaden vastaansa kulttuurin elämänvierautta korostavan rousseaulaisen 
aallon, joka korosti ”takaisin luontoon” palaamisen välttämättömyyttä. 
Valistusta vastaan vyörytettiin vihdoin sekä marxilaisen materialismin ja 
sosialismin eri virtauksia että ihmisen irrationaalisuutta, viettienvarai- 
suutta ja eläimellisyyttä korostavaa nietzscheläisyyttäkin, ja molempia 
täydennettiin ihmisen pimeää puolta valaisseella psykoanalyyttisella vii- 
saudella. Onko puhtaasti rationalistisella pragmaattisen ”hyvän” hank- 
keella mitään mahdollisuuksia maailmassa, joka näyttää olevan läpeensä 
mätä? 


10.1. VALISTUS, VAPAUS JA JÄRKI 


Keskeistä etiikassa ei ole pitkään aikaan ollut se, miten etiikan teoriat 
toimivat vaan kuinka eettisesti yhteiskunta toimii, toisin sanoen, kan- 
nustavatko tai rohkaisevatko yhteiskunnan normit moraalifilosofisesti 
korkealaatuiseen järjen käyttöön. Toisella tavalla sanottuna: miten ihmis- 
yksilöt käyttävät vapauttaan oman hyvänsä tai yhteisen hyvän edistä- 
miseen? Koska etiikka ilmenee politiikkana, etiikan lopputulokset punni- 
taan tekoina ja tuloksina, ei teorioina. 

Hyvä ja paha liittyvät ihmisten yhteiskuntasuhteisiin vapauden ja 
järjen kautta. Ne puolestaan ovat välittyneet tieteen ja filosofian piiriin 
valistuksen aikakauden ohjelmallisista pyrkimyksistä. Ansiokkaimmin 
näiden asioiden yhteenkuuluvuutta ja ongelmia ovat käsitelleet Frank- 
furtin koulukuntana tunnetun suuntauksen filosofit Erich Fromm, Theo- 
dor W. Adorno ja Max Horkheimer. Tärkeimpiä vaikuttimia heidän yh- 
teiskuntafilosofiselle työlleen olivat suursodille ominainen totaalisen väki- 
vallan käyttö, nationalismin esiinnousu ja maailmansotien välistä aikaa 
leimanneet yritykset imperialismin palauttamiseen. 

Myös George H. Meadin yhteiskuntateoriaa motivoivat ensimmäisen 
maailmansodan tapahtumat. Erityisesti häntä kiinnosti Yhdysvaltain 
rooli vapauden ja demokratian takaajana, mutta myös sodan seurauksilla 
oli tärkeä merkitys Meadin yhteiskuntafilosofisille näkemyksille. Siirto- 
maaimperialismin kukistuminen ja Yhdysvaltain nousu suurvallaksi Bri- 
tannian, Saksan ja Ranskan tilalle puhutteli yhdysvaltalaisten filosofien 
itsetuntoa, ja monet amerikkalaisfilosofit kokivatkin velvollisuudekseen 
ottaa vetovastuun valistuksen ideoiden toteuttamisesta. He näkivät eu- 
rooppalaisten suurvaltojen illankoitossa oman auringonnousunsa siksi, 
että Yhdysvalloissa oli aiemmin koettu sama siirtomaaherruudesta va- 
pautuminen, joka kohtasi monia Euroopan ulkopuolisia maita ensimmäi- 
sen maailmansodan jälkeen. Imperialismin vastustajiin oli tällöin helppo 
yhtyä. Uskoa yleismaailmallisiin eettisiin ihanteisiin puolestaan kohotti 
se, että Yhdysvalloissa oli onnistuttu saavuttamaan kansallinen yksi- 
mielisyys verisen sisällissodan ja rotukiistojen tuottamien haavojen kas- 


452 


vettua umpeen. Tätä universaalia harmoniaa Yhdysvallat on sittemmin 
jakanut lahjaksi myös muille, ja suuri osa Meadin politisoitumisesta 
onkin selitettävissä Yhdysvaltain sisäisellä historialla: amerikkalaisten 
pyrkimyksellä projisoida omia hajanaisuuden kokemuksiaan haluunsa 
hallita muita kansoja ja maita. 

Myös Meadin ajattelussa saksalaisen imperialismin arvostelu saattaa 
vaikuttaa jokseenkin keinotekoiselta, jos sitä verrataan Yhdysvaltain 
1900-luvun suurvaltapolitiikkaan. Meadin yhteiskuntapoliittiset hank- 
keet jäivät monille pragmatisteille tyypilliseen tapaan julistusmaisiksi ja 
filosofisesti katsoen kepeähköiksi kannanotoiksi demokratian, vapauden 
ja rationalismin puolesta. Ongelmaksi jäi, mitä näiden ihanteiden organi- 
soimisesta politiikaksi voi seurata. Aivan kuten Frankfurtin koulukunnan 
filosofien valaisemina tiedämme, vapauden ja järjen liitto ei tahtonut 
oikein toimia.472 


10.1.1. Vapauden vaarallisuus 


Erich Fromm (1900—1980) oli saksalainen filosofi ja psykoanalyytikko, 
joka etsi syitä natsismin ja fasismin esiinnousuun eurooppalaisen ihmisen 
vapauskriiseistä. Hän toimi Max Horkheimerin perustamassa Frankfurt 
am Mainin Sosiaalitutkimuksen instituutissa (Institut fiir Sozialfor- 
schung) aina siihen asti, kunnes kansallissosialistit nousivat valtaan 
Saksassa 1933. Tämän jälkeen Fromm siirtyi Geneveen ja sieltä seuraa- 
vana vuonna Columbian yliopistoon New Yorkiin. Yhdysvaltoihin muutet- 
tuaan hän alkoi analysoida fasismin psykopatologiaa systemaattisesti. 
Vuonna 1941 julkaisemassaan teoksessa Escape from Freedom (suom. 
Pako vapaudesta) Fromm katsoi, että kirkollisten auktoriteettien alai- 
suudesta vapautuneet ihmiset eivät olleet henkisesti valmiita ottamaan 
vastaan valistuksen tarjoamaa vapauden ilosanomaa vaan altistuivat 
maallisten auktoriteettien johdettaviksi.tf?3 Kun uskonnolliset auktori- 
teetit ja sisäinen omantunnon ääni oli kumottu tai kyseenalaistettu, ne 
voitiin korvata ulkoisella mutta tämänpuoleisilla johtajilla sekä propa- 
gandan julistuksella. Varsinkin työväenluokkaan ja keskiluokkaan kuulu- 


472 Kuten Michael C. Hoover toteaa artikkelissaan ”Adorno and Mead — Toward an Inter- 
actionist Critigue of Negative Dialectics” (1986), Theodor W. Adorno oli monien muiden 
Frankfurtin koulukunnan edustajien tavoin aivan liian viehättynyt negatiivisuudesta, 
ristiriidoista ja kulttuuripessimismistä ollakseen kiinnostunut Meadin ajattelusta, joka oli 
läpikotaisin toiveikasta, konstruktiivista ja täynnä tulevaisuutta koskevaa odotusta. Poik- 
keuksen teki koulukunnan ”nuoren polven” edustaja Järgen Habermas, jolle Mead kelpasi 
utopistina ja yleismaailmallisena visionäärinä sekä soveltuvin osin myös universalistisena 
metodologina. 

473 Erich Frommin vuonna 1941 julkaistu Escape from Freedom on aiemmin suomen- 
nettu myös nimellä Vaarallinen vapaus. 

neet ihmiset antoivat kannatuksensa totalitaristiselle ideologialle ja ku- 
rinpidolle helposti, vaikka he myös kärsivät siitä eniten. 

Fromm onnistui selittämään ihmisten alttiutta auktoriteeteille viittaa- 
senalaiseksi jäi, miksi eri ihmisyksilöt asennoituivat kovin eri tavoin 
tarjolla olleeseen poliittiseen propagandaan. Pelkkä yhteiskuntatieteel- 
linen lähestymistapa, jossa ihmisten käyttäytymistä tarkasteltiin sosio- 
dynaamisesti joukkoliikkeenä, ei riittänyt selitykseksi, vaan eri yksilöi- 
den erilaista asennoitumista oli tutkittava yksilöpsykologisilla ja psyko- 
analyyttisilla selitystekijöillä. 

Keskeisen kysymyksen muodosti, miksi tavalliset ja moraalisesti vilpit- 
tömät ihmiset hyväksyivät brutaalin politiikan ja kannattivatkin sitä 
hurmioituneesti jopa niin, että natsismin ja fasismin voidaan sanoa olleen 
pitkälti juuri tavallisuuden ihanteen ja massakulttuurin ympärille raken- 
tunut ilmiö. Miksi taas toiset lähtökohdiltaan yhtä viattomat ihmiset 
pidättäytyivät kansankiihkoilusta ja kykenivät säilyttämään moraalisen 
harkintakykynsä? Tätä ei voida selittää pelkästään yhteiskuntatieteelli- 
sesti vaan yksilöpsykologisesti. 

Vuonna 1973 julkaisemassaan teoksessa The Anatomy of Human 
Destructiveness (suom. Tuhoava ihminen) Fromm piirsi kuvaa persoonalli- 
suustyypistä, jossa yhdistyvät auktoriteettiuskoisuus ja poikkeuksellinen 
aggressiivisuus. Ne eivät nousseet vain keski- ja työväenluokkaisesta 
ahdistuksesta, kasvatuksesta tai järjestelmälle ehdollistamisesta, vaan 
Frommin mukaan vihamielisyyttä ilmaisevaa ja autoritaarista persoo- 
nallisuustyyppiä leimaa myös gastroenterologinen toimintahäiriö, jonka 
johdosta ihminen tuntee eräänlaista jatkuvaa pahaa oloa ja jonka vuoksi 
hänen mielihyvärakenteensa ja yllykkeensä muodostuvat vihamielisiksi 
ja sadomasokistisiksi. Kyseinen henkilö saattaa olla työssään ja ihmis- 
suhteissaan hyvin tunnollinen, säntillinen ja moitteettomalta vaikuttava 
henkilö, ja hänen sadomasokisminsa saattaa esiintyä sovinnaisiin ja 
hyväksyttäviin muotoihin naamioituneina, kuten saivarteluna ja pikku- 
tarkkuutena, tai se voi ilmetä myös ihmisten välistä etäisyyttä luovana ja 
ylläpitävänä imarteluna ja lipevyytenä, joiden takaa nämä ihmiset käyt- 
tävät välinpitämättömästi valtaa. 

Frommin analyysien mukaan natsismin ja fasismin suosio perustui 
ihmisten haluun paeta omaa vapauttaan ja turvata henkilökohtainen ase- 
mansa sekä hyvinvointinsa hierarkkiseen järjestelmään ja sen komento- 
ketjuun sulautumalla. Mutta se edellytti samanaikaisesti myös yksilö- 
tasolla esiintyvää taipumusta ja psykopatologiaa, johon viitaten Fromm 
selitti johtavien natsien kylmäkiskoisuutta, heidän mielialojensa muutok- 
sia, ylemmyydentunnon ja alemmuudentunnon välillä vaihtelevaa nöyris- 
telyä ja muiden ihmisten nöyryyttämistä. 

Frommin mukaan ihmiset saattoivat kiertää moraalisen vapautensa ja 
vastuunsa lähinnä kolmea tietä: (1) liittymällä kaltaistensa joukkoon alis- 

tumalla tai alkamalla alistaa muita, (2) kieltämällä olemassaolon vaikeu- 
den pyrkimällä tuhoamaan sen subjektina toimivan minuuden tai toiseu- 
den ja (3) pakenemalla omaa vapauttaan autoritaarisiin hierarkioihin, 
joissa toiset ihmiset tekevät moraaliset valinnat itsen puolesta. Kaikissa 
näissä tapauksissa ihmiset pakenevat omaa vapauttaan ja identiteetti- 
ään. Kun samoja persoonallisuudenpiirteitä voitiin löytää kaikista kan- 
sankerroksista, saatettiin havaita, että julma sadistinen natsi asui mah- 
dollisuutena monissa aivan normaaleissa ihmisissä ja että myös johtavat 
natsit vain edustivat työväenluokkaisista ja keskiluokkaisista ihanteista 
voimansa saavaa tavallisuuden ihannetta, jonka valossa omana yksilölli- 
senä itsenään olemista pidettiin suurena ongelmana. 

Frommin analyysien kautta valottuu, että totalitaristinen poliittinen 
vallankäyttö oli osa subjektiuden kriisiä ja ihmisten vieraantumista itses- 
tään. Nationalismista puolestaan tuli suosittua siksi, että se tarjosi tur- 
valliselta tuntuvan tien oman vapauden pakenemiseen tai sen näennäi- 
seen tavoitteluun. 


10.1.2. Välineellinen järki ja pragmatismi 


Theodor W. Adorno ja Max Horkheimer puolestaan lähestyivät totalita- 
rismin ja mekanistisen väkivallan ongelmia enemmänkin yhteiskunta- 
tieteellisin kuin psykologisin argumentein. Vuonna 1947 julkaisemassaan 
teoksessa Dialektik der Aufklärung (suom. Valistuksen dialektiikka) he 
tulkitsivat 1900-luvun totalitaristisia ideologioita ja massakulttuuria 
eräänlaisiksi järjen hairahduksiksi. Heidän mielestään valistusfilosofian 
pyrkimys edetä järjellisin keinoin kohti vapautta, veljeyttä ja tasa-arvoa 
typistyi 1800-luvun lopulta lähtien pelkästään välineellisen järjen hyö- 
dyntämiseksi. Modernilla aikakaudella useat filosofit omaksuivat positi- 
vistisen tieteen, pragmatistisen filosofian ja naturalistisen maailman- 
katsomuksen ihanteet ja keskittyivät vain siihen, millä tavoin annettuja 
sekä itsestään selvinä pidettyjä arvoja ja päämääriä voitaisiin tavoitella 
mahdollisimman tehokkaasti. Filosofit eivät enää mieltäneet tehtäväk- 
seen yhteiskunnallisten päämäärien ja arvojen asettamista vaan keskit- 
tyivät järkeilemään, kuinka yhteiskunnan kone saataisiin toimimaan 
mahdollisimman sujuvasti ja ongelmattomasti. 

Tyypillistä tämä oli pragmatismille, jonka piirissä totuus määriteltiin 
sellaiseksi, mikä on hyödyllistä tai käyttökelpoista. Tätä asennoitumista 
olisikin voinut korjata, aivan kuten J.E. Salomaa, joka huomautti jo 
teoksessaan Totuus ja arvo (1926), että todellisessa filosofiassa ”jotakin 
arvostelmaa ei pidetä totuutena siksi, että se hyödyttää toimintaa, vaan 
päinvastoin se hyödyttää toimintaa siksi, että se on tosi”.474 


474 J. E. Salomaa teoksessaan Totuus ja arvo vuodelta 1926 (s. 361). 

Pragmatismille tyypillistä on ajatus, että totuus syntyy toiminnan 
tuloksena ja ideat ovat tosia, koska toiminta onnistui. Sen sijaan filo- 
sofisesti katsoen toimintaa pidetään onnistuneena, jos se vastaa ideoita. 
Pragmatismissa ihminen nähdään sopeutujana ja mukautujana, joka ei 
itse määritä toimintansa ihanteita, kun taas filosofian mukaista on itse 
asettaa ihanteet, arvot ja päämäärät sekä arvioida tekojen onnistumista 
niiden valossa. 

Pragmatismista puuttuu siis sellaista periaatteellisuutta, joka on omi- 
naista filosofialle. Kuten Herbert Marcuse huomautti teoksessaan One 
Dimensional Man (suom. Yksiulotteinen ihminen), sujuvuutta ja ongel- 
mattomuutta painottava ajattelu on kuolettanut järjen ja kriittisyyden, 
mikä puolestaan on merkinnyt myös filosofien tehtäväkuvan ja identi- 
teetin muutosta. Päämäärien asettajista ja analysoijista on tehty pelkkiä 
koneiston voitelijoita, ja subjektina olemisen kriisi on tätä kautta ulottu- 
nut myös filosofien ja muun älymystön piiriin. 

Sen sijaan vielä Platonin ja Aristoteleen sankarillisella kultakaudella 
filosofien tehtäväksi miellettiin päämäärien itsensä pohdiskelu — esimer- 
kiksi sen analysointi, mikä loppujen lopuksi on hyvää tai pahaa tai oikeu- 
denmukaista tai epäoikeudenmukaista — eikä filosofiaa ollut kavennettu 
pelkkien laskettavissa ja mitattavissa olevien hyötyjen ja haittojen punta- 
roinniksi. Adornon ja Horkheimerin mielestä 1900-luvun totalitarististen 
ideologioiden julmuus juonsi juurensa järjen mekanistisesta alistamisesta 
palvelemaan vain käytännöllisiä, talouden, hallinnon tai tekniikan sane- 
lemia päämääriä. Juuri näin syntyi välinerationaalinen ajattelu, joka 
eroaa päämäärärationaalisesta hyvän ja pahan filosofisesta pohdinnasta. 
Tähän nurinkurisuuteen perustuu myös teoksen nimi, Valistuksen dialek- 
tiikka, joka viittaa valistusihanteiden ja järjen kääntymiseen dialektisesti 
päälaelleen. 

Vielä samana sodan jälkeisenä vuonna 1947 julkaisemassaan toisessa 
teoksessa Eclipse of Reason (suom. Välineellisen järjen kritiikki) Max 
Horkheimer täydensi valistuksesta luomaansa tulkintaa ja terävöitti vä- 
linerationalismin ja päämäärärationalismin välistä eroa subjektiivisen 
järjen ja objektiivisen järjen käsitteillä. Horkheimerin mukaan subjektii- 
vinen järkevyys tyytyy tulkitsemaan järkevyyden ja järjettömyyden eroa 
pelkästään hyötyjen ja haittojen perusteella, kun taas objektiivinen 
järkevyys vaivautuu ajattelemaan myös niitä päämääriä ja arvoja, joiden 
valossa asiat ja ilmiöt on ylipäänsä mahdollista mieltää hyödyllisiksi tai 
haitallisiksi. Viimeksi mainitussa tapauksessa huomio voi keskittyä eetti- 
sesti hyvään ja pahaan tai moraalisesti oikeaan ja väärään pelkkien 
hyöty- ja haittanäkökohtien sijasta. Horkheimer arvosteli monien muiden 
Frankfurtin koulun jäsenten tavoin paitsi nationalismia ja neuvosto- 
kommunismia, erityisesti myös positivismia, pragmatismia ja naturalis- 
mia, ja hän jatkoi arvosteluaan vielä tutkimuslaitoksensa toimiessa New 
Yorkissa ja Los Angelesissa. 


456 


Horkheimer piti positivistista tieteenihannetta syypäänä valistuksen 
ihanteiden vääristymiseen, sillä positivistit olivat katsoneet, että kaikki 
filosofian perinteiset kysymykset voitiin joko ratkaista kokeellisen tieteen 
keinoin tai todeta mielettömiksi näennäisongelmiksi. Tämä vähensi filo- 
sofiasta pois kaikki transsendentaalisiksi miellettävät ainekset, kuten 
kysymykset hyvästä ja pahasta, ja samalla se kuihdutti myös yhteis- 
kunnallisen ihanteellisuuden sekä lakaisi pois toiveikkuuden. Filosofia 
typistettiin kokeellisen tieteen oppipojaksi, jolle filosofien piti kehitellä 
vain menetelmiä. Juuri tämäntyyppinen kuohiminen johti filosofian bana- 
lisoimiseen, jonka tuloksena järjestä jäi jäljelle pelkkä soveltava kalky- 
lointi, hyötyjen ja haittojen mittaaminen. Vapaa ja avoin filosofia sekä 
julkinen järjen käyttö korvattiin byrokraattisella ja sosiaaliteknokraatti- 
sella komitealaitoksella sekä nykyisin muodissa olevalla konsulttidemo- 
kratialla, jossa asiantuntemus ja filosofia suljetaan hallintodiskurssin 
sisäpuolelle oikeuttamaan poliittisen ja taloudellisen vallan toimia. 

Ei olekaan ihme, miksi pragmatismi ei ole ollut kovin suuressa suosi- 
ossa sen enempää Frankfurtin koulukunnan piirissä kuin muidenkaan 
sellaisten filosofien keskuudessa, jotka ovat pelkän selittämisen ja ym- 
märtämisen sijasta halunneet myös kritisoida yhteiskuntaa. Pragmatistit 
halusivat johdella tieteellisen tiedon ja totuuden käytännöllisperäisesti 
vain siitä, mikä on käyttökelpoista ja hyödyllistä ja mikä toimii käy- 
tännössä. Näin ollen ei voida pitää ihmeenä, että pragmatismia on moi- 
tittu yhtä pinnalliseksi kuin amerikkalaista kulttuuria kokonaisuudes- 
saankin. Vaikka Yhdysvallat myönsi aikoinaan turvasataman muun 
muassa Frankfurtin koulukunnan filosofeille, heidän ajatuksensa eivät 
alun perin nauttineet Yhdysvalloissa sen suurempaa suosiota kuin ame- 
rikkalainen pragmatismi heidän omassa piirissään. Yhdysvaltalainen 
pragmatismi ei ollutkaan sen paremmin tai syvällisemmin perusteltua 
kuin järjen välineellinen ja mekanistinen taantuminen laskento-opiksi 
Euroopassa. Molemmat loivat tieto- ja totuuskäsityksensä sen varaan, 
mikä on hyödyllistä, toimivaa ja käyttökelpoista. Myönteistä tässä älylli- 
sessä tyhjiössä oli vain se, että Amerikassa kyseinen epä-älyllisyys ei 
kanavoitunut nationalistiseksi oman edun ajamiseksi, ainakaan vielä 
toisen maailmansodan aikana. Tämä johtunee ainakin osittain siitä, että 
Yhdysvalloilla oli takanaan rasistinen historia, ja avointen haavojen 
arpeuduttua niiden pitäminen liitoksissaan miellettiin kansallisesti tär- 
keäksi päämääräksi. Pragmatismi yhdistyi huvittelun ja pinnallisuuden 
kulttuuriin maanosassa, jossa elintilaa ja taloudellisia resursseja oli 
riittävästi tarjolla, eivätkä niukkuudesta johtuvat konfliktit yltäneet 
lietsomaan etnisiä erimielisyyksiä, kuten Euroopassa. 

Vanhalla mantereella, jossa filosofialla oli pitemmät perinteet, valis- 
tuksen aate epäonnistui siksi, että positivismin ja pragmatismin ihanteet 
typistivät filosofian pelkäksi disipliiniksi ja tieteenalaksi, eikä tiedon ja 
totuuden luonnetta pohdittu enää älyllisin keinoin. Ilmiöön liittyi vielä 

naturalismi, jonka mukaisesti oikeassa oleminen käsitettiin voitolle sel- 
viytymiseksi ja kilpailijoiden lyömiseksi. Tämä kaamea ajattelutapa oli 
myös natsien eräs vaikutin — ja juuri siksi välineellistä järkeä voitiin 
arvostella rationalismin pikkutarkaksi, joskin vääristyneeksi, toimeen- 
pancoksi. 

Myös Olympokselta saatua ja pelkästään transsendentaalisin perus- 
tein muodostettua järkevyyttä voidaan tietenkin arvostella mielivaltai- 
suudesta. Kontemplaation ja mietiskelyn tuottamat viisaudet eivät välttä- 
mättä edusta älyllisyyttä eivätkä järkiperäisyyttä, ja usein ne ovatkin 
johtaneet yhtä hämärille teille kuin käytännönläheinen ja välinearvoja 
painottava rationaalisuus. Kielteisintä näyttöä tästä ovat antaneet eri- 
laiset uskonnot. Ne eivät ole koskaan hyväksyneet ennakkoehdotonta ja 
kriittistä asioiden tarkastelua, joka puolestaan on rationalismin ja tieteen 
tunnusmerkki. Toiselta puolen puhtaaseen intellektuaaliseen rationalis- 
miin tukeutuvia filosofeja ei voida syyttää järjen kriteerien puuttumi- 
sesta. Itse asiassa arvoja ja päämääriä älyllisesti pohtivat idealistifilosofit 
ovat luoneet suurimman osan tieteen yleisistä periaatteista. Tieteen 
piirissä ongelmallisinta on ollut näiden kahden eri järkeyyden muodon 
epätasapaino ja positivistien, pragmatistien sekä naturalistien köyden- 
veto pelkästään välineellisen järkevyys- ja filosofiakäsityksen hyväksi. 


10.1.3. Moraaliteorioiden unohdetut vakiot: hyvyys ja pahuus 


Entä mitä merkitystä Frommin, Adornon ja Horkheimerin opetuksilla voi 
olla pohdittaessa Meadin tai Levinasin muotoileman normatiivisen etii- 
kan mahdollisuuksia? Heidän ajattelunsa valossa hyvän ja pahan jatku- 
valla määrittelemisellä näyttäisi olevan oma oikeutuksensa. Filosofien ja 
sosiaalipsykologien pitäisi pohtia perimmäisiä arvoja ja päämääriä sekä 
moraalista oikeaa ja väärää. Samalla olisi vältettävä se kaikkeen olemus- 
ajatteluun liittyvä riski, että päämäärien ja arvojen analyysi muuttuukin 
määräilyksi. Filosofian ja yhteiskuntatieteen ei pitäisi taantua pelkästään 
käytännölliselle ja immanentille, hyötyjä ja haittoja arvioivalle tasolle, 
mutta myös hyvän ja pahan sekä oikean ja väärän jäljittämisessä pitäisi 
pysyä tarkkana, sillä juuri niitä lukkoon lyötäessä voidaan sortua aivan 
yhtä vaaralliseen epä-älyllisyyteen kuin relatiivisia hyötyjä ja haittoja 
laskettaessa. 

Keskeiseksi muodostuu se, miten yhteiskunta loppujenkin lopuksi 
toimii. Millaisia ovat ne yksilöllisen vapauden ja yhteisöllisen järjen to- 
teuttamisen prosessit, joissa hyvää ja pahaa tai oikeaa ja väärää määri- 
tellään? Meadiläisesti ajatellen tämä prosessi on yhteiskunnallinen ja 
jatkuva. Tärkeintä on, että se säilyisi koko ajan kriittisenä, järkiperäi- 
senä ja kansanvaltaisena ja sitä kautta ihmisten vapautta edistävänä. 
Tässä mielessä Meadin yhteiskuntaihanne muistuttaa Frankfurtin koulu- 

kunnan filosofien utopioita niin, että Meadin symbolista interaktionismia 
voidaan pitää eräänlaisena Järgen Habermasin häiriöttömän kommuni- 
kaation teorian ja oikeuden auditorioteorian edeltäjänä. 

Mutta myös erot piirtyvät selvästi esiin. Mead luotti yhteiskunnallisen 
prosessin omalakiseen kykyyn tuottaa hyvää — toisin kuin Frankfurtin 
koulukunnan ja kriittisen teorian edustajat, vaikka myös heidän voidaan 
katsoa syyllistyneen huomattavaan ihanteellisuuteen. Meadin ajattelussa 
idealismi oli kuitenkin etupäässä pragmaattista, kun taas Frankfurtin 
koulukunnan teoreetikot kiinnittivät yhteiskunnallisen prosessin eetti- 
syyden rajoittamattoman kriittisyyden metodiin. Meadin moraalinen ajat- 
telu ja hänen yhteiskuntafilosofiansa jäi hieman pehmeäksi siksi, että 
siitä puuttuivat sekä eettiset kriteerit että metodi. 

George H. Meadin pragmatismia ja symbolista interaktionismia voi- 
daan arvostella myös välineellisen järkevyyskäsityksen toteuttamisesta. 
Sen merkitysopillisesta universalismista voidaan johdella tie totalitaristi- 
seen yhteiskuntaan, aivan niin kuin käytännöllisten arvojen hehkuttami- 
sesta voitiin johdella natsistinen ja fasistinen yhteiskuntajärjestelmä. 
Erona on lähinnä se, että omalla yliyksilöllisellä ihmiskuvallaan Mead 
tuli pönkittäneeksi pikemminkin sosialistisia ja kommunistisia ajattelu- 
tapoja, kuten hänelle myöhemmin suosiotaan osoittaneet tieteellisen 
sosialismin edustajat ovat osoittaneet. 

On luonnollisesti epäiltävä, olivatko tällaiset yhteydet tarkoitettuja vai 
tahattomia. Meadin ajatteluun perehtymällä voidaan helposti päätellä, 
ettei hänellä itsellään ollut sen suuntaisia poliittisia tarkoitusperiä, vaan 
hänen yhteiskunnalliset pyrkimyksensä ja demokratian julistuksensa 
pitäisi nähdä omassa historiallisessa ja yhteiskunnallisessa kontekstis- 
saan, jossa niiden tarkoituksena oli vahvistaa ensimmäiseen maailman- 
sotaan osallistuneen Yhdysvaltain kamppailua valistuksen alkuperäisten, 
vapautta, veljeyttä ja tasa-arvoa korostavien, ihanteiden puolesta. Tämä 
ei kuitenkaan merkitse, ettei Meadin pragmatismista voitaisi johtaa 
samanlaisia pinnallisuutta ja välineellisyyttä lietsovia tendenssejä kuin 
pragmatismista yleensä. Tässä kirjassa olen pyrkinyt todistelemaan, että 
sen suuntaisia taipumuksia sisältyi Meadin ajatteluun ainakin dispositio- 
maisesti. Siinä mielessä hän oli omaa aikakauttaan hallinneiden positi- 
vististen, pragmatististen ja naturalististen tieteenihanteiden toteuttaja, 
mutta myös uhri. 

Kun tämän luvun alkupuolella viittasin siihen, että filosofien tulisi 
sanoa hyvää hyväksi ja pahaa pahaksi, tarkoitin, että filosofien ei pitäisi 
alistua pelkiksi reagoijiksi ulkoa asetettujen päämäärien kaavoissa eikä 
typistää toimintaansa pelkäksi hyötyjä ja haittoja laskelmoivaksi pragma- 
tiikaksi. Myös Mead halusi välttää ajattelutapaa, jossa ihmisen toiminta 
nähdään ärsykkeiden ja reaktioiden välisenä liikehdintänä ulkoa annet- 
tujen ehtojen varassa, vailla itsemääräämisoikeutta ja -kykyä sekä oman 
ajattelun tilaa. 

Tällainen vaara uhkaa nykyäänkin paitsi poliittista järjen käyttöä, 
myös yliopistofilosofiaa. Filosofit kamppailevat pelokkaasti tutkimus- 
määrärahoista ja viroista tiedehallinnon asettamien tulosvaatimusten 
keskellä. Tämä on vaarassa kaventaa — ja se on jo pitkälle surkastanut — 
akateemisen filosofian pelkäksi soveltamiseksi, jonka piirissä päämääriä 
ja tavoitteita koskeva ajattelu sekä päämäärien asettelu on tehty vai- 
keaksi. Tällaisen taantumisen tuloksena filosofian laitoksilta ei ole kuultu 
pitkään aikaan mitään kriittisiä puheenvuoroja aikakautemme poltta- 
vista ongelmista, jotka liittyvät esimerkiksi Euroopan unionin tulevaisuu- 
teen, rahaunioniin, liittovaltioksi taivutteluun, kansallisen itsemäärää- 
misoikeuden heikentymiseen, taloudelliseen globalisaatioon, kansainväli- 
syyteen pakottamiseen, väestöjensiirtoihin sekä angloamerikkalaiseen 
kieli- ja kulttuuri-imperialismiin. Yliopistofilosofit eivät ole ymmärtäneet 
myöskään sitä, ettei syy pakkokansainvälistämisen vastareaktiona nous- 
seeseen uuteen nationalismiin ole kansankiihottajien taikasanoissa vaan 
kansanryhmien todellisten etujen ja arvojen konflikoitumisessa. Rasismi 
ja valistusihanteiden vastaiset tendenssit ovat nousseet kuin itsestään, 
kun etnisten ihmisryhmien sukset ovat menneet ristiin monikulttuuri- 
sessa ja maahanmuuttoaaltojen jälkeisessä yhteiskunnassa. Sitä, mikä on 
hyvää tai pahaa yhteiskunnillemme, tai mikä on oikein tai väärin moraa- 
lisesti, ei ole vaivauduttu ajattelemaan, kun ihmisten elämää on alkanut 
leimata jatkuva hätätila, jossa jokaisen yksilön tehtäväksi on noussut 
vain oman toimeentulonsa varmistaminen. Tämän kurjistumisen syyt 
ovat syntyneet aineellisista konflikteista ja globalisaatiosta spontaanisti, 
joten ongelmia ei voida myöskään poistaa pelkillä suvaitsevuuden vaati- 
muksilla. 

Yhteiskunnan vikoja voidaan etsiä niin sosiodynaamisista tekijöistä 
kuin ihmisten psyykkisestä alttiudesta turvata oma olemassaolonsa, ai- 
van kuten Frankfurtin koulun filosofit tekivät analysoidessaan omaa 
aikakauttaan leimanneen natsismin ja fasismin olemusta ja syntyä. 
Mutta myös heidän selityksensä jäivät puutteellisiksi siksi, etteivät he 
uhranneet kovin paljon ajatuksia ihmisen hyvyydelle ja pahuudelle sinän- 
sä. Tavallaan tämä oli seurausta heidän tavoittelemastaan tieteellisyy- 
destä. Positivistien esittämälle vastakritiikille altistuen he välttelivät tu- 
keutumista hyvän ja pahan transsendentaalisina pidettyihin käsitteisiin. 
Siksi myös heidän filosofiansa jäi kuin vahingossa tuon ajan tieteenihan- 
teiden leimaamaksi. 

Totuus on, että myös ihmisten tahtotila voi olla aidosti hyvä tai paha. 
Ihmiset voivat tietoisesti tavoitella hyvää tai pahaa, ja sen mukaan ihmi- 
sen tahto voi olla suuntautunut rakentavasti tai tuhoavasti. Esimerkiksi 
natsien ja kommunistien tekemien julmuuksien selityksiä ei tarvitse vält- 
tämättä etsiä ihmisten joukkokäyttäytymisestä tai psyykeä koskevista 
lainalaisuuksista, joiden varassa ihmiset toimivat tiedostamattomasti ja 
joille ihmiset eivät itse muka voi mitään. 

Pohdittaessa natsismin ja kommunismin tuottamia tuhoja ollaan luul- 
lakseni ihmiseen itseensä sisältyvän hyvyyden ja pahuuden ja sitä kautta 
ihmisten tahdonmuodostuksen jäljillä. Näin voidaan selittää myös sitä, 
miksi nykyajan merkittävimmät yhteiskuntatieteelliset analyysit ovat 
tavalla tai toisella tekemisissä natsismin ja kommunismin selitysten 
kanssa. Totalitarismien tieteellinen selittäminen on luonnollisesti kiehto- 
nut monia yhteiskuntatieteilijöitä ja filosofeja. Mutta televisiokanavien 
ohjelmatarjontaa jatkuvasti leimaava natsienmetsästyskään ei ole käsit- 
tääkseni vain tuon yhden ilmiön selittämistä, huonon omantunnon tun- 
nustusta, omien mahdollisten natsismiin kohdistuvien mielitekojen ali- 
tajuista myöntämistä, voittajien näkökulmasta tapahtuvaa puolueellista 
historiankirjoitusta tai hävinneiden yritystä pelastaa kasvonsa. Koko 
ilmiön takana piilee paljon suurempi kysymys: kysymys ihmisen hyvyy- 
destä ja pahuudesta sinänsä. 

Kuten sanottua, ihmisen tahtotila voi vääristyä, ja ihmisestä voi tulla 
tietoisesti, tarkoituksellisesti ja aikomuksellisesti paha. Ihminen voi 
alkaa pitää kostoa sekä kärsimyksen, kivun ja onnettomuuden tuotta- 
mista tarkoituksellisena päämääränään. Kyse on tällöin persoonallisuu- 
den sairastumisesta, tietynlaisesta minuuden hajoamisesta ja vastuun 
katoamisesta tämän hajautumisen myötä. 

Toisaalta myös pelkkä käsitys yhtenäisestä ja monadisesta minuu- 
desta ruokkii sekin egoismia ja oman edun tavoittelua, joka puolestaan 
voi mahdollistaa ahneuden, sorron ja riiston. Kohtalokasta onkin, että 
ihmisyydessä näyttävät kamppailevan pysyvästi nämä yhteisöllisyyden ja 
yksilöllisyyden puolet, joiden konflikteista syntyy järjen vaientamiseen 
johtavia riitoja, yhteisön ylivaltaan tai yksilöiden omaan etuun tähtääviä 
pyrkimyksiä, sotia, kahakoita ja vainoja, joissa aseiksi otetaan myös 
tarkoituksellinen ilkeys, väkivaltaisuus ja pahuus. Juuri tästä syntyy 
ihmissuvun perisyntinä havaittava hulluus. 


10.2. TODELLISUUDEN JAKAUTUMINEN 


Tahdon hyvyyttä on ilmeisesti pidetty niin toivottuna ja itsestään selvänä 
asiana ja pahuutta puolestaan niin kielteisenä ja vältettävänä ilmiönä, 
että niitä vastaavien tahtotilojen merkitys on usein sen vuoksi jätetty pois 
etiikan teorioista. Hyvä ja paha on unohdettu usein myös siksi, että 
niiden nimeämistä ja niihin viittaamista on pidetty tieteellisesti alkeelli- 
sena olemusajatteluna. Hyvä ja paha eivät kuitenkaan ole merkityksensä 
menettäneitä käsitteitä. Kaiken etiikan lähtökohtana pitää olla pyrkimys 
hyvään ja pahan välttäminen. Olisi mahdotonta ajatella, että etiikan pää- 
määnä ei olisi hyvä tai että sen piirissä tavoiteltaisiin jotakin pahaa. Jo 
Tuomas Akvinolainen muotoili ajatuksen oppilauseeksi: ”Hyvää on tehtä- 

vä ja edistettävä, pahaa on vältettävä [Bonum est faciendum et proseguen- 
dum, malum est vitandum]”.475 Tämä on myös Kantin jälkeisen etiikan 
lähtökohta. Mistä sitten tiedämme, mikä on hyvää ja missä on pahan 
riski? Paha elää maailmassa, ja Faust on sen tieteellinen uhri. Kysymys 
kuuluu: miksi? 

Hyvän ja pahan personifikaatiot toimivat kuvauksina, eivät selityk- 
sinä. Aivan kuten tässä tutkimuksessa olen pyrkinyt osoittamaan, ratkai- 
sevan tärkeää olisi nähdä ne minuuden rakentumisen tavat, jotka ovat 
tehneet mahdollisiksi egoismiin perustuvan eettisen reflektion sekä sen 
moraaliset ja teoreettiset dilemmat. Siksi olisi nähtävä yhdessä kuvassa 
se, miten uuden ajan rationalismi synnytti tietoisuuden problematiikan, 
miten tietoisuuden sisäänpäin kääntyminen, introspektio, teki minuu- 
desta ongelman ja miten tämän ongelman käsitteleminen teoreettisella 
tasolla edellytti uusien käsitteiden ja järjestyksien luomisen, juuri niiden, 
joiden johdosta elämme nyt todellisuuden haltuunottoon, hyödyntämi- 
seen, välineellisiin käyttösuhteisiin, esineellistävään kohtelemiseen ja 
riistoon perustuvassa kulttuurissa. 

Niin kauan kuin pelkästään tunnemme, aistimme, koemme ja ajatte- 
lemme, minuuden ongelmaa ei synny. Ihminen on suorassa interaktiivi- 
sessa suhteessa ympäristöönsä. Kysymys minuudesta syntyy vasta kun 
kysytään, mikä minussa tuntee, aistii, kokee ja ajattelee joitakin aja- 
tuksia. Uudelta ajalta asti vallalla olleen rationalismin vastaus kysymyk- 
seen on yleensä: minä. Minuuden olemassaolo on perusteltu ajattelun ole- 
massaolon kautta, ja samalla tietoisuus ja kokemuksellinen todellisuus 
ovat irtautuneet toisistaan. On syntynyt itsestään tietoinen subjekti, joka 
tahtoo olla minä. Hän ymmärtää erillisyytensä ja haluaa elää täysillä 
omaan olemassaoloonsa liittyvän ahdistuksen vuoksi: hän tietää, että 
lopulta hänen projektinsa häviää ja että hänen persoonansa katoaa ajan 
myötä. 

Itsestä tietoisuuden syntymisestä on ollut pitkä mutta vääjäämätön 
matka kielen ja käsitteiden syntyyn. Minuutta vastaavat nyt useat sym- 
bolit ja käsitteet, joista esimerkiksi 'minä”, ?'sielu”, ”subjekti? ja 'mieli? ovat 
useimmin kohdattuja. Osittain ne ovat alkaneet elää omaa elämäänsä 
vailla sidosta lähtökohtaansa, kokemukselliseen minään. Samalla niiden 
ympärille on muodostunut kokonaan oma metafysiikkansa ihmisen ole- 
musta koskevine selityksineen, ja ne ovat synnyttäneet olioista itsestään 
irrallisen teoreettisen järjestyksen, aivan kuten asiaa on tulkinnut Michel 
Foucault. Joissakin tapauksissa minuutta vastaavat käsitteet on julis- 
tettu kuolleiksi, mutta minuudet ovat jatkaneet elämäänsä. 

Tavallaan tietoisuuden ja kokemusten irtautuminen on ollut myös va- 
pauttavaa. On syntynyt itsestään tietoinen olento, joka reflektoi aisti- 
muksiaan ja kykenee moraaliseen harkintaan. Tämä ei ole vain kartesio- 


475 Tuomas Akvinolainen, Summa theologiae, I a, II ae, 92. 2; 90-97. 

laisen tieteen vaan kaiken rationalistisen tieteen ydin. Jo Aristoteleen 
teos Nikomakhoksen etiikka valotti asiaa edustavasti. Toisaalta histori- 
allinen kehitys on toiminut lamaannuttavasti, kun se on peittänyt alleen 
minästä maailmaan suuntautuvan suhteen ja minän kokemuksellisen 
eksistenssin. 

Tässä tarkastelussa en pyri tämän historian kertaamiseen. En myös- 
kään tähtää syntyneiden kuilujen silloittamiseen tai eettisten kiintopis- 
teiden luomiseen maailman ja minän välille. Sen sijaan näen, että paluun 
interaktiiviseen maailmasuhteeseen pitäisi täyttää ainakin seuraavat 
periaatteet: 

1) Kysymykset pitäisi asettaa itsestä maailmaan suuntautuvina asia- 
kysymyksinä, jotka eivät tuota itseä tai '”minää' kysymysten asettajaksi. 
Suhde maailmaan pitäisi mieltää kokemuksia edeltäväksi ja ”jo olemassa 
olevaksi” faktisiteetiksi, johon nähden tiedonmuodostus tapahtuu aina 
jonkin verran myöhässä. George H. Mead pyrki alun perin tällaiseen 
interaktiiviseen maailmasuhteeseen ja kartesiolaisten kuilujen ylittämi- 
seen, mutta minuuden tieteellisperäisestä objektivoinnista johtuen hän 
jäi paradoksien ja kehäpäätelmien vangiksi. Hänen ajattelunsa ei avau- 
tunut transsendenttiin ja sulkeisti pois yksikön ensimmäisen persoonan 
filosofian. 

2) Transsendentaalifilosofioissa toisen ihmisen tunnustaminen arvoi- 
tukselliseksi luo suhteeseen eettisyyden maksiimin. Ihmistä tulisi pitää 
ensisijaisesti yksilönä, mutta yksilöt pitäisi nähdä myös osana toisten 
maailmaa, samoin kuin toisten ihmisten maailman pitäisi myöntää muo- 
dostavan osan yksilön omasta todellisuudesta. Väliin jäävä ero ja sen 
mukaiset konfliktit synnyttävät moraalin vaateen, joka perustuu ihmi- 
senä olemisen universaaleihin piirteisiin. 

3) Yksilön etuun ja hyvinvointiin perustuvan yhteiskunnan ei tarvitse 
johtaa välinpitämättömyyteen muita ihmisiä kohtaan, kuten usein aja- 
tellaan, eivätkä oma ja toisten etu ole vastakohtia. Yksilön korostuminen 
ja yksilörationalismin kehittyminen on tietenkin tehnyt mahdolliseksi 
myös egoismin: oman edun tavoittelun ja itsekkyyden. Mutta myös utili- 
taristisessa hyötyajattelussa hyvän mittapuuna toimiva onnellisuus ei ole 
koskaan ainoastaan omaa onnellisuutta vaan kaikkien ihmisten mahdolli- 
simman suurta onnellisuutta ja hyvän voittoa pahasta. 

Yksilöllinen ja yhteisöllinen taistelevat jatkuvasti sekä politiikan että 
tieteen piirissä kilpaillessaan sijoituksesta etiikan ja moraalin primus 
motorina. Tämä jako on syvästi metafyysinen ja ilmentää tapaa, jolla 
kokemuksesta erillisen minuuden synty on johtanut apollonisen tieteen ja 
dionyysisen ruumiin väliseen kahtiajakoon. Se puolestaan tuottaa jatku- 
vaa draamaa valistuneen tiedon valon etsijän ja ruumiin hämärien voi- 
mien välille. 

10.2.1. Ontoteologinen metafysiikka 


Martin Heidegger sanoi, että aikamme tiedettä luonnehtii ontoteologinen 
(onto-theo-logische) metafysiikka.476 Siihen sisältyvät laskennallinen ajat- 
telu (das rechnende Denken) ja yleinen pelastuksen periaate.47? Sana 
”ontoteologia” on peräisin Kantilta, ja Heidegger tarkoittaa sillä asennoi- 
tumista tieteessä, filosofiassa ja yhteiselämässä ikään kuin olisi olemassa 
jokin ihmisten kokemuksesta erillinen yleispätevän tiedon taso, jolta 
voidaan ja pidetään tarpeellisena johtaa yleisiä periaatteita ihmisten 
kokemuksellisen elämän yhteyteen. Heideggerin mukaan tämä kaksi- 
tasoisuus ilmenee kuvainpalvontana kristinuskon nykyaikaisissa muo- 
doissa. Tieteessä se saa ilmaisunsa invarianssien vaatimuksena ja politii- 
kassa ja yhteiselämässä hallinnon ja edunvalvontakoneiston ylläpitämi- 
senä. 

Kristinusko ja humanismi liittyvät Heideggerin mukaan samaan aat- 
teelliseen perustaan. Ihminen on ottanut itsensä tarkastelun kohteeksi, ja 
tämä ei ole voinut johtaa muuhun kuin objektiksi asettumiseen ja kehä- 
päätelmiin. On tullut tarpeelliseksi erottaa ihmisestä sosiaalinen puoli ja 
yksilöllinen puoli, minkä tuloksena ovat syntyneet kollektivismin ja indi- 
vidualismin maailmankatsomukset. Sen sijaan tällainen kaksijakoisuus 
oli vieras sekä kreikkalaiselle että roomalaiselle ajattelulle. 

Individualismin vaikutuksesta ihmistä voidaan pidellä pahoin poti- 
laaksi, vuokralaiseksi ja sosiaalinaaman asiakkaaksi tematisoituna (ku- 
ten jatkuvasti tapahtuu), kunhan häntä ei raiskata yksilönä. Kollektivis- 
min vaikutuksesta ihmisen yksilöllistä integriteettiä voidaan puolestaan 
loukata, kunhan häntä ei vahingoiteta yhteisölliseksi, kuten kansalai- 
seksi, tematisoituna tai kun ihmisen yhteisöllisyyteen vedotaan. Nyt ei 
ole kysymys siitä, tarvitaanko sairaanhoitoa, armeijaa tai hallintoa, jossa 
ihmistä juoksutettaan luukulta luukulle pyrkimyksenä saada ihminen 
uskomaan, että hallinnossa muka työskennellään. Olennaista on, että 
ontoteologinen metafysiikka peittää sen, kuinka ihminen on asetettuaan 
itsensä tarkastelun ja tarkkailun kohteeksi tullut itselleen esineeksi ja 
käsittänyt toiset ihmiset samalla tyhjänpäiväisellä tavalla kuin ympä- 
rillään olevat esineet. Keskiajan maailmankuva oli vielä yliyksilöllinen 
järjestelmä, jossa yliyksilöllisyyden taso oli siirrettynä kokonaan koke- 
muksen tuolle puolen. Sen mukaan olennainen ei ollut pappi, joka toimitti 
palvelukset ja saarnasi. Olennainen oli kirkko, jonka armolahjoja hän 
jakoi ja jonka ikuista totuutta hän julisti. Yliyksilöllinen nähtiin myös yli- 
inhimillisenä. 


476 Martin Heidegger esitelmässään ”Die onto-theo-logische Verfassung der Meta- 
physik?” vuonna 1957; julkaistu teoksessa Identität und Differenz (s. 31-67). 


477 Martin Heidegger Gelassenheit-puheessaan vuodelta 1955 (s. 13). 

Uudella ajalla yliyksilöllinen taso palautettiin Maan pinnalle tai, 
kuten marxilaisessa sanankäytössä kuvaillaan, ”käännettiin ylösalaisin”. 
Huomattavaa on, että yliyksilöllisyyden edellyttäminen ei näin menet- 
tänyt voimaansa. Siirryttyään tämänpuoleisuuteen se alkoi vaikuttaa 
politiikassa kansallisvaltion, sittemmin myös ylikansallisen valtion, ja 
tieteessä sosiaalisen käsitteen edellyttämisenä. Tärkeä ei ollut nytkään 
byrokratian koneistossa suriseva ratas, vaan olennainen oli järjestelmä, 
jonka palvelemiseksi hän pyörii. 

Yliyksilöllisten auktoriteettien maallistuminen ja tämänpuoleistumi- 
nen jäivät uudella ajalla näennäisiksi. Kun vielä keskiajalla tärkeimmän 
auktoriteetin muodosti ihmisten ulkopuolinen kirkko, uskonpuhdistuksen 
jälkeen sen tehtävät siirtyivät vapautetun ihmisen sisään, omantunnon ja 
henkilökohtaisen valinnan ääneksi. Ihmisten vapautuminen katkesi 
kesken, ja uudessa tilanteessa heidät saatettiin asettaa yhä suurempien 
auktoriteettien eteen. Tätä mahdollisuutta käytettiin paljon, ja se kuvas- 
tuu nykyisinkin Lutherin teesistä, jonka mukaan ihmisen tahto ei ole 
vapaa, vaan ihminen on Jumalan ja Saatanan välikappale, ylimaallisten 
voimien lakkaamaton taistelutanner. Vasta Freud osoitti näiden voimien 
immanentin luonteen, mutta pääasiallinen vahinko oli siihen mennessä jo 
tapahtunut. Vapautuminen kirkon erehtymättömyydestä ja kollektivisti- 
sesta uskosta totuuteen korvautui ontoteologisella metafysiikalla, jossa 
ihminen alistettiin epäsuorasti entisiä mahteja vastaavien voimien vaiku- 
tuksille. 

Kirkon maallista valtaa vastaa nyt byrokraattisen hallinnon valta, ja 
vapaus on tematisoitu yksinäisen valinnan äänettömyydessä tehtäväksi 
valinnaksi kansalaiskuuliaisuuden ja -tottelemattomuuden välillä. Yli- 
yksilöllistä totuutta ei enää voitu löytää, sillä sitä voitiin etsiä vain yksi- 
löistä. Mutta sikäli kuin sitä yhä haluttiin saada, luotiin edellytykset 
demagogialle. Tämä merkitsi ajautumista kohti autoritaarisen persoonal- 
lisuuden syntyä, alttiutta uusille opeille, aivan kuten asian on nähnyt 
Erich Fromm omissa fasismin ja diktatuurien selityksissään. 


10.2.2. Ajattelun reifikaatio 


Syntyhistorialtaan ontoteologinen metafysiikka on ajattelun reifikaatiota, 
todellisuuden kokemista esinemäisenä, havaitsijan ja tuottajan tahdosta 
riippumattomana voimana.4/8 Sen mukaan maailma koetaan objektiivi- 


478 Reifikaation tai ”konkretisoinnin” (die Verdinglichung) käsite on peräisin Karl 
Marxilta. Varhaiskirjoituksissaan hän viittasi sillä ihmisen esineellistymiseen ja siitä 
johtuvaan vierauden tuntemukseen. Sikäli se liittyy hänen vieraantumisen (die Entfrem- 
dung) käsitteeseensä, joka juontaa juurensa Hegeliltä. Tässä sovellan molempia käsitteitä 
irrallaan niiden alkuperäismerkityksestä, ja ratkaisuni on epäilemättä tekemisissä sen 

sena, minän ulkopuolisena tosiasiana, jota ei enää käsitetä ihmisen 
itsensä luomaksi, vaan ihminen kokee itsensä ulkoisen todellisuuden 
aikaansaannokseksi. Arkiajattelun reifioituminen on yleistä, kun ihmiset 
uskovat itseään korkeampien järjestelmien ja laitosten olemassaoloon. 
Sellaisten järjestelmien perustelu on usein käytännöllinen, niitä luodaan 
etujen ja velvollisuuksien jakamiseksi, ja usko niihin johtuu esimerkiksi 
toisten ihmisten tai luonnonvoimien pelosta. Kun ihmiset käyttävät reifi- 
oituneita laitoksia etuisuuksien tavoitteluun, he tulevat kaventaneiksi 
näköalaansa todellisuuteen, ja silloin ihmisten tietoisuus itsestä ja maail- 
masta muodostuu ideologiseksi. 

Toisaalta myös teoreettiselle ajattelulle ovat ominaisia viittauskohteet- 
tomat käsitteet, joista ovat esimerkkeinä luokka”, valtio? ja 'yhteiskunta.. 
Olennaista on, ymmärretäänkö ne kuvailevina ja ajattelua järkevöittä- 
vinä (pelkän järjen) käsitteinä, jotka voivat johtaa todellisuuden tavallista 
monipuolisempaan ymmärtämiseen, vai alkavatko ne kahlita ihmisten 
ajattelua uskomuksina, että niitä vastaava todellisuus on sellaisenaan 
olemassa ja että ihminen on tämän todellisuuden voimaton tuote. Reifi- 
kaatiolle ovat alttiita sekä arkiajattelun asenteet että yhteiskuntatieteen 
termit. 

Filosofian kannalta ratkaisevaa on, pitävätkö ihmiset yllä tietoisuut- 
taan siitä, että reifioituneenakin todellisuus on ihmisten tekemä ja jatku- 
vasti muovattavissa. Ajattelun ja käsitteiden reifikaatio on eräs kokemi- 
sen muoto, ja myös kokiessaan maailman tahdostaan riippumattomana 
ihmiset jatkavat sen tuottamista. Olennaista on, tunnistavatko ihmiset 
osuutensa maailman luomisessa vai uskovatko he epäinhimillisen ja esi- 
neistyneen todellisuuden määräävän omaa elämäänsä ja kohtaloaan. Me- 
adiläisen sosiaalipsykologian kannalta reifikaation käsitteellä on tärkeä 
merkitys, sillä se valaisee kysymystä, onko esimerkiksi yleistetyn toiseu- 
den käsitteellä olemassa oleva viittauskohde ontologisella tasolla vai ei. 

Varsinkin poliittisia asenteita tutkittaessa nämä kysymykset tulevat 
tärkeiksi. Moraalin kannalta nähtynä itsen ja maailman kokeminen ei- 
inhimillisten prosessien heijasteena saattaa luoda edellytyksiä vastuun 
pakoiluun. Maailman ei ymmärretä muodostuvan ihmisen luomista mer- 
kityksistä, vaan sen oletetaan johtuvan ”asioiden luonnosta”. Tällainen 
ideologia johtaa äärimmillään siihen, että ihmiset vetäytyvät vastuusta ja 
hakeutuvat joko tietäen tai tiedostamattaan itse luomiensa rakenteiden 
taakse piiloon. Käytännössä niin käy sikäli kuin ihmiset voivat pitää 
reifioivaa ajatteluaan yllä. Kysymys koskee sitä, missä määrin ihmiset 
kykenevät peittämään silmänsä osuudelta, joka heillä on maailman 
luomisessa, ja sovittamaan lumekuvansa yhteen sen kanssa, että toi- 
minnan seuraukset vaatisivat silmien avaamista. 


kanssa, tutkimmeko filosofiaa vai teemmekö sitä. Ks. Marxin vuoden 1844 Taloudellis- 
filosofisia käsikirjoituksia. 

Nykyoloissa saatamme esimerkiksi jatkaa valtionvelan kasvattamista 
siihen rajaan asti, jolloin velka itse alkaa vaatia ihmisiltä enemmän huo- 
miota kuin valheellisuuden peittäminen pelkällä reifikaatiolla, oletuk- 
sella, että kyllähän valtio lopulta kaiken hoitaa. Olennaista on, että risti- 
riita asioihin tarttumisen ja rakenteisiin pakenemisen välillä paljastuu 
vasta, kun se tulee sietämättömäksi, toisin sanoen, kun sitä ei voida enää 
kätkeä tai pitää vääristyneessä muodossa yllä. 

Kun sellainen rakennelma sitten luhistuu, huomataan heti, millaisten 
muutosvaatimusten tukkeena se oli ja ”mitä olisi pitänyt tehdä jo kauan 
sitten”. Sitä, miksi politiikka myöhästyy, ei voida ymmärtää ilman, että 
sen käsitetään perustuvan asioiden esineistämiseen ja yliyksilöllisöimi- 
seen sekä itse asioista irtautuneeseen argumentaatioon. Poliittisessa 
retoriikassa reifioituneita käsitteitä käytetään perusteluna, takeena ja 
vakuutena epätodellisten mielikuvien luomiseen sekä niiden ja todelli- 
suuden välisten ristiriitojen peittelemiseen. Mitä huolellisemmin risti- 
riidat kyetään kätkemään, sitä pitempään ne pysyvät yllä ja sitä vai- 
kuttavampia tulokset ovat. Tämä koskee sekä unen ihanuutta että siitä 
heräämisen kauheutta. 

Reifikaation tuloksena ihmisten käsitys todellisuudesta ja itsestä vas- 
taa yhä heikommin asioiden laitaa todellisuudessa. Reifikaatioon liittyvä 
todellisuuden kieltäminen, esineistäminen ja ristiriidat yhdistävät sitä 
oireisiin, joita psykologiassa sanotaan neuroottisiksi. Tämä ei tietenkään 
merkitse, että reifikaatiota koskeva oppi ja psykoanalyysi olisivat yhteen- 
sopivia teorioita, mutta kumpikin voi tarjota selityksen samalle ilmiölle. 

Toisaalta näiden teorioiden käsitykset yhteiskunnasta eroavat useam- 
missa kohdissa kuin yhdistyvät, ja esimerkiksi psykoanalyysin mukaan 
neuroosit syntyvät ensisijaisesti libidoenergian torjumisesta, eivät käsit- 
teiden reifikaatiosta. Uskon kuitenkin, että ne ajattelijat, jotka ovat 
yhdistäneet reifikaatioteoriaa psykoanalyysiin (esimerkiksi Frankfurtin 
koulukunnan Theodor W. Adorno, Max Horkheimer ja Herbert Marcuse), 
ovat olleet oikeassa sikäli, että heidän mukaansa myös neuroosien syntyä 
edistävät tietyt olot, ja ne perustuvat esineiksi käsitettyihin rakenteisiin, 
vieraantuneeseen tietoisuuteen ja epätodellisiin uskomuksiin.4? Sellaisia 
voivat olla esimerkiksi eri kulttuurien institutionalisoituneet normit, 
jotka koetaan yksipuolisesti toimintaa ohjaaviksi. Tätä kautta myös klas- 
sisen psykoanalyysin käsitys toteemien ja tabujen sekä normien ja neu- 
roosien konstituutiosta vastaa normien reifikaatiota. Yhteiskunnallisten 
neuroosien taustatekijöiksi paljastuvat lopulta järkisyntyiset, kulttuurin 
ja minän ristiriitoihin perustuvat, vaivat. 


479 Ks. Adornon ja Horkheimerin Valistuksen dialektiikan ohella Herbert Marcusen 
vuonna 1963 julkaistua teosta One Dimensional Man (suom. Yksiulotteinen ihminen, 1969). 
Heidän mukaansa välineellinen järkevyyskäsitys on ollut ominaista sekä kapitalismille 
että sosialismille, ja ihmissuhteista on tullut tavaranmuotoisia vaihtosuhteita. 

10.2.3. Roolien reifikaatio 


Symbolista interaktionismia tarkasteltaessa huomattiin, että ajattelun ja 
käsitteiden lisäksi myös roolit voivat reifioitua. Kun minän konstituutio 
nähdään roolinoton kautta, ihmisen ajatellaan samastuvan tietyn roolin 
tyypityksiin. Todellisuudessa niin käy vain harvoin, mutta jos rooli osoit- 
tautuu joltakin kannalta sopivaksi, voimme kaventaa etäisyyttä minä- 
käsityksemme ja rooliolemisen välillä. Toisaalta ihminen voi kasvattaa 
etäisyyttä itsensä ja roolinsa välillä, mikäli rooli osoittautuu joltakin kan- 
nalta vaikeaksi. Nämä suhtautumiset voivat myös yhdistyä, ja esimer- 
kiksi opiskelija saattaa toisinaan samastua itseään koskeviin rooliodo- 
tuksiin, jos hän kokee sen edulliseksi jossakin tilanteessa (”olen varaton 
opiskelija ja tarvitsen apurahaa”). Toisessa tilanteessa hän saattaa kas- 
vattaa etäisyyttä tyypiteltyyn rooliinsa, jos on nähtävissä, että rooliin 
samastumisesta koituisikin harmia (”oikeastaan työskentelen opintojen 
ohella ja vakavaraisena maksan mielelläni korkeata vuokraanne”). Seu- 
rauksena tästä valheellisuudesta saattaa olla identiteettiä koskevia risti- 
riitoja, jotka johtavat epävarmuuteen minän asemasta ja arvokkuudesta. 

Aivan riippumatta siitä, annetaanko rooleille negatiivinen vai positii- 
vinen painotus, molemmat suhtautumiset perustuvat uskomukseen, että 
minän roolit ovat yhteiskunnallista todellisuutta. Esineistyneet roolit ovat 
vahingollisia, jos ne johtavat yksilöitä ristiriitaan heidän omien pää- 
määriensä ja olemuksensa kanssa. Vaarallista on, jos ihmiset uskovat 
niihin puolin ja toisin. He pitävät niitä käyttäytymisensä lähtökohtana, 
jolloin ne vahvistuvat, eivätkä ihmiset voi kohdata toisiaan todellisina 
persoonina. Asian voi ilmaista myös niin, että sillä tavoin annetaan meta- 
fyysinen ja kaiken kattava status yhteiskunnan tuottamille tyypityksille. 
Roolien reifioitumisesta seuraa ihmissuhteiden välineellistymistä. 

Jo pelkkänä teoreettisena terminä roolin käsite sisältää mahdollisuu- 
den siihen, että ihminen näkee itsensä ja toiset ihmiset esineenkaltaisina 
rooleina. Toisaalta roolin käsite voi auttaa purkamaan auki niitä vääris- 
tymiä, joita minän kokemiseen eri tilanteissa liittyy, mutta epäkriittisesti 
käytettynä se sisältää mahdollisuuden reifikaatioon. Niinpä roolin käsit- 
teen viljeleminen asettuu usein oppositioon suhteessa transsendentaali- 
seen etiikkaan, jossa itselle ja toisille olemisen vääristyneet painotukset 
kumotaan todellisuudessa ja esineellisyyttä puretaan tietoisesti auki. 


10.2.4. Luonnon reifikaatio 
Reifikaatiolle on myös ominaista vertikaalisuus, kerroksellisuus. Koko 


instituutiojärjestelmä saatetaan kokea hierarkkisesti reifioituneeksi. Esi- 
merkiksi avioliiton solmiminen tai perheen perustaminen saatetaan reifi- 

oida jumalallisen luomisaktin jäljittelyksi tai luonnon välttämättömäksi 
toimintamalliksi samalla kun poikkeukset tästä järjestyksestä selitetään 
milloin miksikin ”herran enkeleiksi”. Instituutioiden reifikaatio peittää 
helposti sen, että nämä ilmiöt syntyvät ihmisten valintojen tuloksena ja 
että niihin liittyvät selitykset ja tulkinnat ovat nekin ihmisten työtä. 

Eräänlaista reifikaatiota tukee väite, että yhteiskunta on ihmisten 
tekoa luonnon ollessa luonnostaan ja että sen vuoksi yhteiskuntaa kos- 
keva tieto on todistettavaa ja varmempaa kuin luonnon ilmiöitä koskeva 
tieto. Tällainen väite esitetään usein yhteiskuntatieteellisen tutkimuksen 
puolesta, ja sen perusteluna on näkemys tiedosta ”tekijän tietona”, 480 
mutta vasta-argumenttina luonnontieteelliselle ihmistutkimukselle se on 
kuitenkin ongelmallinen. 

Jos katsotaan, että tieto koskee ensisijassa ihmisen omia tuotteita, 
kuten kieltä tai kulttuuria, esineistetyksi saattaa tulla luonto, joka 
nähdään ihmisestä irrallisena ja jota tekijän tieto omista kulttuurimuo- 
dosteista ei koske. Ajattelutapana sellainen dualismi toteuttaa kartesio- 
laista jakoa sisäiseen ja ulkopuoliseen maailmaan. Luonto ja ihminen 
käsitetään omiksi piireikseen, ja samalla kun sitä vastaavaa dualismia 
pidetään todellisena, ihmisen toiminta saatetaan nähdä huomaamatta 
luonnon toimintaperiaatteiden säätelemänä. Tämä näkyy esimerkiksi ta- 
vassa, jonka mukaisesti renessanssiajan filosofi Giambattista Vico (1668- 
1744) piti tieteen korkeimpana päämääränä tietoa ihmisten omista 
kulttuurimuodosteista mutta sitoutui toisaalla hyvin dualistiseen todelli- 
suuskäsitykseen.481 Myös tieteellisen tiedon ihmiskeskeisyys saattaa edis- 
tää kahtiajakoa ihmisen ja luonnon välillä. 

Luonnon reifioimista tapahtuu myös silloin kun luonnon ilmiöt ja 
luonnontieteen lait käsitetään samoiksi. Kun ihmiset selittävät luonnon 
ilmiöitä, he saattavat alkaa uskoa, että todellisuus on sellainen kuin teo- 
rioissa sanotaan tai että luonto itsessään noudattelee tiettyjä lakeja. Jos 


480 Ajatus tekijän tiedosta esiintyy jo Platonin ”Valtiossa” (601d—e) jossa pohditaan, onko 
huilun käyttäjällä parempaa tietoa soittimesta kuin sen valmistajalla. Nykyaikaisessa 
merkityksessä jako teoreettiseen ja käytännölliseen tietoon esiintyy Aristoteleella, jonka 
konseptiossa tekijän, käyttäjän ja jäljittelijän näkökulma täydentyi katselijan teoreettisella 
(theorein, kreikk. = katsella) näkökulmalla. Sen sijaan ajatus tekijän käytännöllisestä 
praxis-tiedosta katselijan tietoa parempana esiintyy edustavasti Thomas Hobbesin näke- 
myksessä, jonka mukaan ihmisen tieto omista tuotteistaan, kuten matematiikasta, yhteis- 
kunnasta ja valtiosta, on todistettavaa ja varmempaa kuin hypoteeseihin ja arvauksiin 
perustuva luonnontieteiden tieto. 

481 Giambattista Vicon vuonna 1725 ilmestyneessä teoksessa Nuova scienza esittämä 
kartesiolaisuuden kritiikki koski varmuutta. Vicon käsityksen mukaan varmuus koskee 
tietoa siitä, mitä ihmiset itse tekevät, kun taas kartesiolainen luonnontiede on katsonut, 
että varmaa tietoa tuottavat metodisesti kehittyneet tieteet, jotka havainnoivat luonnon- 
ilmiöitä. Myös Vicon esittämä kritiikki toisti epäsuorasti jakoa ihmiseen ja luontoon. 
Nykyisessä tieteenfilosofiassa vastaava dualismi sisältyy perusratkaisuun, jonka mukaan 
ihmisen toimintaa ymmärrämme mutta luonnon ilmiöitä selitämme. 

taas ihminen nähdään yksipuolisesti luonnon osana, voidaan päätyä 
ajatuksiin, joiden mukaan ihmisen toiminta on joiltakin osin luonnollista 
ja toisilta osin epäluonnollista. Tämä on outoa sikäli, että jos luonto 
käsitetään kokonaisuudeksi, jonka osa ihminen on, ihmisen toiminnassa 
ei ilmene mitään, mitä ei ilmenisi luonnossa. Luonnossa puolestaan ei 
ilmene mitään epäluonnollista, joten kaikki todellisuuden ilmiöt, ihmisen 
toiminta ja valinnat mukaan lukien, ovat pohjimmiltaan luonnollisia 
(olematta välttämättä lainomaisia). Tällainen ajatuksen piirileikki ihmi- 
sen ja luonnon kesken perustuu siihen, että yhtäältä ihminen voidaan 
erottaa luonnosta ja toisaalta nähdä sen kokonaisuudessa. Molemmissa 
tapauksissa ajattelua edeltää luonnon reifikaatio, jonka mukaan ftodelli- 
suus jaetaan luontoon ja ihmiseen. Todellisuutta ei käsitetä yksiaineksi- 
seksi vaan moniaineksiseksi ja jakautuneeksi. 

Tällainen ratkaisu saattaa helpottaa ihmisen oman paikan löytämistä, 
ja sillä on historialliset juurensa minän käsittämisessä minäksi. Toisaalta 
se on ollut omiaan irtauttamaan ihmistä biofyysisestä perustasta. Sokra- 
testa edeltävä luonnonfilosofi, kuten Parmenides, saattoi vielä käsittää 
todellisuuden yhdeksi kokonaisuudeksi, josta hän ei kyennyt erottamaan 
itseään havaitsijaksi maailman ja minän välisessä suhteessa. Eräällä 
tavalla se oli hyvin onnekasta, sillä nyt, kun silmä suostuu näkemään 
myös itsensä, olemme erottaneet minän ja luonnon toisistaan. Tämä on 
tapahtunut pitkän historian seurauksena. Sille emme enää ole sokeita, 
mutta ihmistä ja luontoa reifioivat ajattelutottumukset luonnehtivat 
nykyisinkin monien ihmisten ajattelua. Luonto käsitetään ihmisestä 
irralliseksi, esineistetyksi. Tämä näkyy esimerkiksi siinä, miten luontoa 
nykyisin hyödynnetään, sinne ”mennään käymään” ja siellä ”liikutaan”, 
eikä huomata, että luonto on myös meissä itsessämme. 


10.2.5. Reifikaatio ontoteologiana 


Luonnon reifikaatiota yhdistää ontoteologiseen metafysiikkaan katsomus, 
jonka mukaan ihmisen ja luonnon suhdetta ei luonnehdi niinkään epä- 
varmuus ihmisen toiminnan tuloksista kuin usko, että tämä yhteys 
muuttuu ja kehittyy ulkopuolisen voiman ohjaamana. Tämä poikkeaa 
paljon kreikkalaisen antiikin filosofiasta, sillä kreikkalaisten maailma oli 
hyvin tämänpuoleinen, eikä siinä tehty eroa yksilön ja yhteisön, ihmisten 
ja jumalten tai luonnonlakien ja normatiivisten lakien välille. Jos onto- 
teologinen metafysiikka muistuttaakin joiltain osin uskontoa, se ei ole 
luonteeltaan mystiikkaa. Mystisissä kokemuksissa ihminen ja luonto 
sulautuivat yhteen, eikä hierarkkisia jakoja ontologisiin tasoihin ollut. 
Sen sijaan ontoteologinen metafysiikka lähestyy idolatriaa, kuvainpalvon- 
taa, joka on uskonnollisten elämysten siirtämistä kokemuksesta irralli- 
seen ja esineelliseen muotoon. 

Kreikkalaisen antiikin mysteeriopeissa sellainen asenne oli tuntema- 
ton, ja myös politiikan ja julkisen elämän aatteissa kokemus ja järki sekä 
luonto ja yhteiskunta käsitettiin ontologisesti yhdeksi kokonaisuudeksi. 
Eräitä nyky-yhteiskuntia vastaavista samankaltaisuuksista riippumatta 
antiikin Kreikan elämä vastasi pitkälti luonnontilaa. Monismi oli paitsi 
kosmologista, myös sosiaalista, ja se sai ilmaisunsa esimerkiksi talio- 
opissa, jonka mukaan oikeus toteutui luonnollisena periaatteena ja 
rikkomuksista seurasi rangaistus luonnon välttämättömyyden nojalla. 

Siksi myöskään vallan oikeutukselle ei ollut yliyksilöllistä perustelua, 
vaan poliittinen valta sai ilmaisunsa järjestyksenä, jonka mukaan yhteis- 
kunta organisoitui ihmisten erilaisuuden ja distributiivisen oikeuden mu- 
kaan. Niiden perusteella jokaisen tuli saada kykyjään ja ominaisuuksiaan 
vastaava asema yhteiskunnassa. Tämä näkökanta, jota esimerkiksi Aris- 
toteles edusti teoksessaan Nikomakhoksen etiikka, saatettiin kokea hyvin 
velvoittavana, eikä sillä tavoin syntynyt orjayhteiskunta ollut välttämättä 
kaikille jäsenilleen sen onnekkaampi kuin työvelvollisuuteen perustuva 
suomalainen yhteiskunta on kansalaisilleen nykyisin. 

Toisaalta kenenkään tuskin tarvitsee nykyaikana pelätä tai toivoa 
noiden aikojen takaisintuloa, sillä jo käyttämämme kielen käsitteistö on 
niin erilainen, ettei harppaus antiikin aikaan ole enää mahdollinen. Sen 
sijaan voimme tarkastella sitä, millä tavoin ontoteologinen metafysiikka 
ja ajattelun reifikaatio vaikuttavat yhteiskunnissamme nyt. 


10.3. VALLAN RATIONALISOITUMINEN JA 
EPÄSUBJEKTIVOITUMINEN 


Reifikaatiota valaisevat Michel Foucault'n tekemät tutkimukset, joissa 
hän analysoi valtakäytäntöjen riippuvuutta subjektin muodostumisen ta- 
voista eri yhteiskunnissa ja eri aikoina.482 Foucault'n vertailut paljas- 
tavat, että esidemokraattisissa valtioissa jakavien käytäntöjen perustelut 
eivät olleet (1) epäsubjektivoituneita tavalla, jolla nykyajan valtasubjektit 
kiistävät käyttävänsä tai hallitsevansa poliittista valtaa. Nykyisin valta 
leijailee päidemme yläpuolella, eivätkä korkeimmatkaan virkamiehet 
oikeastaan tunnusta käyttävänsä tai varsinaisesti hallitsevansa valtaa. 
Valta on toteuttanut taipumuksensa karata käyttäjiensä käsistä. Samalla 
kun valtaansa piilottelevat valtasubjektit ovat voineet teeskennellä uskoa 
yksilöiden ulkopuoliseen todellisuuteen, he ovat voineet luottaa henkilö- 
kohtaisen hyvinvointinsa pysyvyyteen. 


482 Aiheesta ks. Michel Foucault'n teosta Les mots et les choses — Une archeologie des 
sciences humaines (1966), jossa hän analysoi, kuinka ihminen on tehty tiedon kohteeksi eri 
aikakausia hallinneiden tietämisen muotojen välityksellä. 

Toiseksi (2) valta on ameeban tavoin kiinnittynyt pragmaattisiin ra- 
kenteisiin, jotka muistuttavat siitä, mitä tapahtuisi, jos institutionalisoi- 
tua vallankäyttöä, kuten sairaaloita, kouluja ja armeijaa, ei lainkaan 
olisi. Hurjintakin vallankäyttöä perustellaan käytännön argumenteilla, ja 
pelon puuduttavalla voimallaan tällainen järjestelmä vaikuttaa vaihto- 
ehtoista ajattelua karsivasti. Silloinkin, kun meillä vallitsee sinivalkoinen 
kesäpäivä, tiedämme, että jossain on kuitenkin paikka, jossa poliisi- 
autojen moottorit käyvät jatkuvassa valmiudessa. Käytännöllinen perus- 
telu on tehokas, sillä se kokoaa voimat ja yhdistää ne lajin itsesäilytyksen 
mekanismeihin. 

Pragmaattinen valta puolestaan on (3) rationalisoitunut eli yhdistynyt 
järkeen. Se on esimerkiksi muuttunut ohjeiksi siitä, millä tavoin kansa- 
laisten olisi järkevintä asettua istumaan yhteiseen veneeseen. Kun keski- 
ajan ihmiset menivät kirkkoveneeseen, paikan valintaa ei sanellut järki. 
Sen sijaan sen saneli ylempi auktoriteetti, jossa järjen ja vallan sidosta ei 
ollut vielä syntynyt. Kun taas moderni ihminen menee veneeseen, hän 
ottaa huomioon järkevyyden: miltä puolelta olisi suotuisinta soutaa, 
missä kannattaa istua, jos köli ottaa pohjaan, ja missä kohtaa venettä 
epätodennäköisimmin kastuu. 

Samalla kun käytännöllisen järjen ulkoiset rajoitteet ovat lieventyneet, 
järki on löytänyt sisäiset lakinsa. Valtaa ei enää tunnusteta olevan järjen 
ulkopuolisena ilmiönä, eikä valta enää ainoastaan ohjaa järkeä vaan jär- 
kevyys tuottaa vallan. Olennaista on, että sellaista valtaa vastaan on vai- 
keampi kamppailla, sillä sitä ei voida löytää eikä paikantaa ihmisen ratio- 
naalisen tai näennäisrationaalisen toiminnan ulkopuolelta. Sen sijaan 
valta on ”järjeksi” määritellyn ajattelun tekoa ja työtä. Valtasuhteet seu- 
raavat siitä, että ihmiset toimivat egorationaalisen järkensä mukaan. Pal- 
kitessaan valta ehdollistaa, ja rationalisoitumisen myötä vallasta on tul- 
lut osa metafysiikkaa, jonka mukaan ihmiset uskovat, että se on järkevää. 
Käytettäessä valtaa otetaan huomioon järkevyys (”tiede apulaisena”) ja 
käytettäessä järkeä se kytketään (usein irrationaaliseen) valtaan. 

Sofistikoituneiden vallan muotojen rinnalla vaikuttaa modernin vallan 
neljäs (4) muoto, banaali, kasvoton ja äänetön valta, joka saa ilmaisunsa 
viattomien ihmisten kärsimyksenä. Tämän vallan perustana ovat sattu- 
ma, kohtalo ja oikku, joiden johdosta ihmiset yksinkertaisesti joutuvat 
onnettomiin tilanteisiin esimerkiksi syntymällä väärään paikkaan ja 
osallistumalla kulttuuriin joko länsimaisten teollisuusyhteiskuntien tai 
köyhyydessä elävien kehitysmaiden jäseninä. Samalla tästä paikoilleen 
asettumisesta ja sopeutumisesta on tullut egorationaalisen vallan kään- 
teispuoli. Se on subjektin muodostumista kuluttamalla ja taloudellisten 
mekanismien toimintaa. Raahatessani kotiin Sony-erillishifiä vien joulu- 
lahjat singaporelaiselta lapsikatraalta. Ostaessani K-kaupan Väiskiltä 
Chiguitan myyn herra Rhodesille latinointiaanien maat. Sen, minkä Suo- 
messa iloisesti valitsen, annan kärsimyksenä käyttöön tajuntani ranta- 

viivan takana. Tämä ilmiö on yhtä hyvin kansallinen kuin kansainväli- 
nen, ja se esiintyy kaikkialla, missä nähdään rikkaiden ja köyhien ero. 

Toisaalta hyväksikäyttö ja riisto ovat pysyvä osa situaatiotamme, ja 
olisikin kovin yksinkertaista, jos edes ihmiskunnan kylläisempi puoli olisi 
oloissaan onnellista. Kuitenkin länsimainen yhteiskunta kätkee sisäisen 
kärsimyksensä yhtä tehokkaasti kuin Sri Lankan kadut ja kujat aset- 
tavat sen näkyville. Länsimainen ihminen on yhtä onneton silloin, kun 
leivän hankkiminen täyttää hänen päivänsä, kuin silloin, kun hänellä 
työtä ei ole. Pohjimmiltaan tämä on kuvaa siitä, miten länsimainen 
yhteiskunta on laiminlyönyt ihmisen henkisten tarpeiden tyydyttämisen. 
Tällainen ajatus saattaa kuulostaa ylimieliseltä ja rienaavalta, mutta 
katsaus historiaan osoittaa toisin. Äänettömäksi jäävä valta on pitkästy- 
neisyyttä julman materialismin edessä. Se on kaiverrettu sosiaaliseen 
avaruuteen ja näyttää valokeilassa sen, mikä on filosofian kannalta eetti- 
sesti banaalia. 

Vallankäytön banalisoituminen osoittaa, kuinka vaarallista on, jos 
merkityskysymykset perustetaan vain käytännöllisten tarkoitusten va- 
raan ja mikäli niissä asettuvat yhteen kulutusihanteet, älymystö ja julki- 
suus. Antautuminen banaalin vallan vietäväksi on nykyään yleistä intel- 
lektuelleille. Intellektuellien asema yhteiselon keskellä on se, että intel- 
lektuellit eivät oikeastaan tee muuta kuin havaintoja yksinäisyydessä, 
elävät suojatusti sekä yhdessä kollegojensa kanssa muodostavat kollek- 
tiivisen identiteetin. Yliopistojen seinät antavat suojan elämän ajallisia 
piirteitä vastaan ja estävät niiden kysymysten kokemuksellisen kohtaa- 
misen, joita heidän pitäisi käsitellä. 


10.3.1. Vallan hydra 


Ontoteologinen metafysiikka on valmistanut paikan epäsubjektivoitu- 
neille, käytännöllisille, järkevöityneille ja banaaleille vallan muodoille. 
Samalla se on tuottanut tulokseksi pahoinvoivan, yhtäältä ”yksilöllisen” 
ja toisaalta ”yhteisöllisen” ihmisen, joka on esineistynyt siten, ettei koe 
voivansa vaikuttaa omiin asioihinsa, mikä oli ihanteena antiikin demo- 
kratiassa, eikä yhteisiin asioihin, minkä on tarkoitus olla nykyajan 
demokratian ihanteena. Tällainen bipolarisoituminen johtuu siitä, että 
ihminen on lakannut asettamasta kysymyksensä minässä, filosofisina, 
itsestä maailmaan suuntautuvina kysymyksinä. Ajattelemisen paikalla 
ovat joko pankkien valta (kuten suuressa osassa maailmaa) tai jokin po- 
liittinen megalomania (kuten esimerkiksi Pohjois-Koreassa tai Kuubassa). 

Entä mitä tuo valta sinänsä on? Michel Foucault'n valta-analyyseihin 
asti valta oli nähty pelkkänä negatiivisena energiana, joka ainoastaan 
kieltää alaisiaan tekemästä mitään muuta kuin sen, minkä se erityisesti 
sallii. Valta nähtiin vallan käyttäjän ja kohteen suhteena: kieltoina, käs- 

kyinä ja lupina, jotka määräsivät sen, mitä saa, ei saa tai pitää tehdä. 
Sellainen vallan käsittäminen oli pelkästään kuvailevaa, se perustui 
oikeusopillisiin käytäntöihin, ja sille oli historialliset syynsä. Vallan sie- 
dettävyydelle oli välttämätöntä nähdä se pelkkänä rajoittavana voimana, 
jonka ulkopuolelle jää vapauden pelastava saareke, olkoon se vaikka 
kuinka kaukainen ja pieni tahansa, kunhan sen voitiin uskoa olevan ole- 
massa. Vallan näkeminen hallittavana, pelkästään säätelevänä ja väli- 
neellisenä voimana oli sen hyväksyttävyyden ehto. Kuitenkin valta ryvet- 
tää molemmat puolensa, sekä pakkonsa että vapautensa, jotka muo- 
dostuvat saman yhteiskunnallisen konstituution kautta. Vallan yllä pysy- 
misen ehtona on ollut se, että se peittää osan itseään: omat mekanis- 
minsa. 

Niiden taustalla on modernin minän syntyminen, joka on tapahtunut 
ihmistä tutkivien tieteiden myötävaikutuksella. Vallan yhteenkietoutumi- 
nen subjektin muodostumisen kanssa on tunnustettu vasta 1960-luvulta 
asti, jolloin valtaa ei enää mielletty pelkästään alaisen ja esivallan väli- 
seksi käskysuhteeksi vaan osaksi koko yhteiskunnan rakenteita, ideo- 
logiaa ja vallitsevaa ihmiskuvaa. On tunnistettu, että sitoutuminen intro- 
spektioon ja kartesiolaisuuteen on hajottanut minän yksilölliseen ja yhtei- 
sölliseen osaan. Yksilön ja yhteisöjen kahtiajako on myötäillyt taloudelli- 
sia jännitteitä ja luokkastrategisia intressejä ja perustanut oheensa so- 
vittelevan vallan vaatimuksen. Minän hajoaminen yksilölliseen ja yhtei- 
sölliseen on luonut tilan vallalle ja osoittanut sen, miten vallan syntymi- 
nen on osa modernin subjektin muodostumista. 

Tällainen valta ei koostu vain yhteiskunnallisista tabuista ja insesti- 
kielloista. Sigmund Freudin mukaan nekin pysyvät voimassa vain piilou- 
tumalla ja kätkeytymällä omien mekanismiensa taakse. Ne ovat osa laa- 
jempaa järjestelmää, kulttia, totemismia ja rituaaleja: yhteiskunnan jäse- 
neksi vihkimistä kulttuurin käytäntöjen kentässä. Yleispätevinä ne pe- 
rustelevat näkemyksen vallasta tilana, johon ihmiset joutuvat suhteutta- 
maan toimintansa silloinkin, kun kysymyksessä näyttävät olevan vapau- 
det, oikeudet ja edut. Valta ei ole normeihin rajoittuva potentiaalinen voi- 
ma, vaan se on tämän rajan olemus: rajoittaminen ja rajankäynti sinänsä. 

Toisaalta on todettava todettava painokkaasti, että myös foucault'lai- 
nen vallan käsittäminen yliyksilölliseksi ja kasvottomaksi voimaksi saat- 
taa pitää valtasuhteita yllä. Se sulkeistaa helposti näkemyksen vallasta 
yksilöiden välisenä suhteena ja itsemääräämisoikeutena: valtana päättää 
omista, itseä koskevista asioista. Samalla se peittää kysymyksen yksilöi- 
den vastuusta tässä suhteessa. 

Tärkeää on, mitä ihmiset ajattelevat vallan ja vastuun luonteesta. 
Nämä olettamukset vaikuttavat siihen, millaisiksi yhteiset olot muodos- 
tuvat todellisuudessa. Vahingollista on, jos ihmiset deprivoituvat ja jät- 
täytyvät vapaaehtoisesti epähumaaneiksi käsittämilleen voimille. Myös 
olettaessaan yliyksilöllisten voimien vaikuttavan elämäänsä ihmiset teke- 


474 


vät valintansa vapaasti. Olennaista on, tunnistavatko ihmiset asemansa 
vapaina ja vastuullisina toimijoina, vai alistuvatko he epätoivoon ja — 
mikä epätoivoa herättävintä — epätoivoon täysin turhaan. Foucault saat- 
taa hyvinkin olla oikeassa ajatellessaan, että valta on väistämätön osa 
situaatiotamme. Mutta hänen näkemyksensä, että valta ei ole yksilöiden 
välinen vaan yliyksilöllinen suhde, peittää helposti mahdollisuuden, että 
ihmiset toimisivat itsemääräävästi ja omaehtoisesti vallan kaikista kau- 
huista ja elämää kurjistavista pikkuilkeyksistä huolimatta. 

Oma ajatukseni on, ettei kenenkään ole suinkaan pakko kontrolloida 
käyttäytymistään näkymättömän vallan pelossa, toisin sanoen vain siksi, 
että he uskovat itseään tarkkailtavan. Niin Foucault ajatteli käyvän Pan- 
opticonissa, vankilassa, jossa vangit asetettaisiin vartijoiden silmällä 
pidon alle, ja vartijat voisivat milloin tahansa nähdä vangit, mutta vangit 
eivät saisi tietää, milloin vartijat ovat paikalla ja näkevät heidät.483 
Foucault'n johtopäätös oli, että pelkkä mahdollisuus vartijoiden paikalla- 
oloon ohjaisi vankeja tarkkailemaan itse omaa toimintaansa ja että oletta- 
essaan itseään tarkkailtavan ihmiset alkaisivat noudattaa heille osoi- 
tettuja sääntöjä. Kuitenkin tällainen näkemys on yksipuolinen siksi, että 
sen mukaan valta käsitetään objektiiviseksi tosiasiaksi, jonka vaikutuk- 
set ovat sopeuttavia. Argumentti on kuin uskovaisen, joka sanoo, ettei 
hänen uskontoaan voi tarkastella ateisti tai kukaan pitämättä sen oppeja 
tosina. 

Yhtä kohtuutonta olisi väittää, että valta pitäisi nähdä väistämättö- 
mänä osana ihmisten suhteita. Silloin jätettäisiin huomiotta se, mitä 
yksilöllisiä merkityksiä ihmiset näkevät eri tilanteissa ja pitävätkö he 
yhteiskunnallisia valtasuhteita lainkaan, aina tai vain aika ajoin vai- 
kuttavina. Myöskään tarkkailu ei välttämättä kykene ulottumaan ihmis- 
ten ihon alle, sillä yksilöillä on mahdollisuus rikkoa tai muuttaa yhteis- 
kunnan normeja. Jos kapinan voimia on, ne sijaitsevat joka tapauksessa 
yksilöissä ja heidän kyvyssään poiketa yhteiskunnan yliyksilöllisistä ja 
yhdenmukaistavista järjestyksistä, toisin kuin Foucault ajatteli omassa 
yhteisöllisyyden rakkaudessaan. 

Kyse on viime kädessä siitä, käsitetäänkö valtasuhteet pelkiksi sopi- 
mustenvaraisiksi tilanteiksi vai objektiiviseksi ja elämää välttämättä 
kahlitsevaksi todellisuudeksi. Näkemys vallasta erottamattomana osana 


483 Michel Foucault vuonna 1975 ilmestyneessä teoksessaan Surveiller et punir — Nais- 
sance de la prison. Panopticon oli alun perin Jeremy Benthamin esittämä laitosmalli, jonka 
keskellä on valvontatorni ja jossa sellejä voidaan valvoa keskustornista vankien huomaa- 
matta. Tärkeää on mielikuva jatkuvasta tarkkailusta, tarkkailijoiden anonymisoiminen ja 
tarkkailtavien näkeminen kielteisellä tavalla yksilöinä, joita rangaistaan erilaisuudesta. 

Foucault'n mukaan Panopticon ei ole pelkkä rakennus vaan symbolinen malli, jonka 
mukaan on rakennettu kouluja, sairaaloita, lasiseinäisiä toimistoja ja turvakameroilla 
varustettuja tavarataloja ja joka siten kuvastaa nyky-yhteiskunnan kaikkialle ulottuvaa 
valvontaa. Panopticonin arkkitehtuurista ks. Foucault'n teoksen kuvaa 17. 

todellisuutta vaatisi määrittelemään, kenen tai keiden toimesta valta näh- 
dään ”osana todellisuutta”. Usein onkin niin, että juuri usko vallan yli- 
yksilölliseen luonteeseen velvoittaa sitoutumaan liberalistisen ja yksilölli- 
sen ihmiskuvan vastaiseen yhteiskuntakäsitykseen. Sen mukaan yksilön 
asioista päättää aina joku toinen, ja näin selittyy se, miksi pelkkä oletus 
vallasta yliyksilöllisenä suhteena pitää valtasuhteita yllä. 

Tässä mielessä myös ne tieteelliset ihmiskuvat, joissa korostetaan val- 
lan sosiaalista rakentumista ja kohtalomaisuutta, itse pysyttävät noita 
alistavia valtasuhteita. Olisi muistettava, että yliyksilölliseen subjektivi- 
teettiin nojaava ihmiskuva oli myös sosialististen järjestelmien perustana. 
Marxilaisen mallin mukaan hallittuja valtioita ei kuitenkaan pitänyt yllä 
se, uskoivatko ihmiset vallan hirviömäiseen hydraan, vaan se, teeskenteli- 
vätkö he uskovansa. Foucault'n näkemys vallasta jättää huomiotta mah- 
dollisuuden näyttää vartijoille kieltä. 


10.3.2. Universalismin tähden alla 


Entä miten kävisi vallasta vapautuminen? Onko näköala toivoton? Toi- 
minnan lähtökohtana on joka tapauksessa ihminen. Mitä tietoinen ihmi- 
nen voi tehdä? Missä hän lopultakin elää ja toimii? Erään viime vuosi- 
sadan kulttuurikriitikon ja omantunnon, Simone Weilin, käsityksen mu- 
kaan ihminen voi toteuttaa itsensä päämääränä vain omakohtaisten tul- 
kintojen ja elettyjen tekojen kautta.?84 Henkilökohtainen alttius ja heit- 
täytyminen kieroutuvat ja muuttuvat kuitenkin vastakohdikseen, jos 
niitä aletaan tarkastella yleisellä tasolla, erillään yhden ihmisen kon- 
kreettisista valinnoista. Aivan kuten Heideggerin, myös Weilin näkemyk- 
sen mukaan ontologinen jumalaoletus on siirtynyt teologisen jumalan 
käsitteen alueelta tieteen ja filosofian piiriin, jossa se on synnyttänyt 
eettisen universalismin. Sen mukaan etiikan pitää olla yliyksilöllistä ja 
välitettävää, ja tämän tuloksena keskustelu ja teoriointi ovat ottaneet 
käytännöllisen elämän paikan jopa niin, että ne toimivat verukkeina sille, 
miksi käytännön kysymyksistä ja omista valinnoista ei kanneta huolta. 
Weilin aatehistoriallisten katsausten valossa normatiivinen eettinen 
universalismi mahdollisti sen, että yleisiä eettisiä periaatteita voitiin 
käyttää mielivallan välineinä. Ja ne, jotka tekivät kaiken näihin periaat- 
teisiin hurskaasti uskoen, jäivät auttamattomasti jalkoihin. Tämä on 
osaltaan selityksenä siihen, miksi korkeasti ihanteelliset vallankumouk- 
set johtivat terroriin. Se ilmeni karkeimmillaan siinä, missä intellektu- 
ellien vaatimukset antoivat vallankumouksellisille mahdollisuuden teloit- 
taa vastustajiaan. Kuitenkin aatteellisesti sävyttynyt moraalinen julistus 


484 Simone Weilin filosofiasta ks. väitöskirjaani Rakkauden välittäjä — Kulttuurikritiikki 
ja eettisen ihmisen ideaali Simone Weilin ajattelussa (1997). 

on jatkuvasti enimmän käyttäytymisen perustana. Kieroutunut eettinen 
universalismi ruokkii hedonistista egoismia ja utilitarismia. Sen sijaan 
kaiken vakavan filosofian lähtökohtana pitäisi olla vilpitön ja pyyteetön 
auttamisen halu. Tällainen projekti ei kuitenkaan ehdi, eikä sillä ole voi- 
mia käynnistyä, ennen kuin omanvoitonpyyntiin tähtäävä vallan kita ru- 
peaa rouskuttamaan. 

Simone Weilin ajatuksia voidaan pitää filosofisesti ansiokkaina näke- 
myksinä ja havaintoina sikäli, että ne ovat haastavia. Hänen mukaansa 
pelkkä luottamus esimerkiksi utilitarismin hyvää tekevään voimaan on 
fataali. Se toimii päänalusena niille, joiden mielestä yhteisten olojen ke- 
hittämisessä ei ole järkeä. Weilin mielestä valistuksesta tuli yksipuoli- 
sesti vain hengen projekti ja Kant osoittautui liian teoreettiseksi mas- 
soille. Nietzsche puolestaan oli fanaattinen yltiöpää, jolle hengen vapaus 
yhteisön kahleista kostautui elämän tasolla. Jokamiehen arki-Nietzsche 
johti saalistuksen etiikkaan ja yllytti ihmisessä uinuvat pedon vaistot 
esiin. Toisaalta kristinusko ja kehitysusko olivat nuuduttavia ja veivät 
ihmisiltä perusteen toimia. 

Historiallisesti katsoen nämä luonnehdinnat saattavat olla osuvia, 
mutta samalla ne ovat liian yksinkertaistavia ja sellaisina syyttäviä. 
Enemmän kuin kohteistaan ne kertovat siitä, millä tavoin moderni valtio 
ei ole onnistunut ymmärtämään ihmistä. Kuitenkin myös Weilin näkö- 
kulmasta länsimaissa on ollut vain kaksi aatehistoriallista muodostel- 
maa, joiden varaan ihmisten tasa-arvoisuus ja hyvinvointi on voitu 
perustaa. Ne ovat kristillinen omasta jakamisen aate ja yhteisvastuul- 
linen työväenliike. Lisäksi molemmat ovat jakaneet kauhallaan pahaa. 
Silloin, kun ne ovat tuottaneet toiminnallaan hyvää, se on tapahtunut 
pikemminkin tarkoituksettomasti tai naiivin typeryyden varassa kuin 
hyvästä tahdosta. 

Kristillinen etiikka päti vain materialismina ja sosialismi puolestaan 
valistuneena arvo- ja sosiaaliliberalismina. Kuitenkaan muita käytäntöön 
asti vaikuttaneita aatteita hyvinvointivaltion taustalla ei ole, tai niiden 
seuraukset ovat jääneet epäselviksi. Tekniikan kehittyminen ja mark- 
kinatalousjärjestelmä ovat puolestaan tehneet mahdolliseksi sen, että 
jaettavaa on riittänyt. Nyt, kun resurssien perusta ei enää kestä, koko 
aatehistoriallinen muodostelma on muutoksen tilassa. 

Tämä ei nähdäkseni kuitenkaan merkitse, että ihmisten henkiset ja 
materiaaliset arvot lakkaisivat olemasta näin. Sen sijaan nyt pitäisi 
pohtia, miten ihmisten perustarpeista nousevat arvostukset voitaisiin 
sovittaa yhteen yleisten arvojen ja mahdollisimman suuren erilaisuuden 
hyväksymisen kanssa. Arvofilosofian ongelma ei ole arvottomuus tai arvo- 
tyhjiö, vaan ongelmana on arvojen priorisointi, arvojärjestysten asettami- 
nen ja ymmärtäminen. Tällaiseen harkintaan kykenee vain ihminen, joka 
ymmärtää oman olemisensa lähtökohdat, rajat ja taipumukset ja pystyy 
kokemaan arvokkaaksi itsensä. 

Nykytilanteessa ihmisten solidaarisuus on edustuksellista valtapoli- 
tiikkaa. Järjestelmäkeskeinen, välineellinen ja mekanistisen tuotteliai- 
suuden periaatteeseen perustuva yhteiskunta ei tee rakkauden ja myötä- 
elämisen käsitteistä poliittisia projekteja vaan on keskittynyt ylläpitä- 
mään huoltavaa verkostoaan. Kuitenkin nämä minän tuntemukset ovat 
ainoat suhteet, joiden kautta voitaisiin luoda pelokkaan ja irrallisen 
olemisen ylittäviä merkityksiä. 

Samalla, kun laskennallinen ajattelu on luonut edellytykset mitata 
sitä, mitkä päämäärät voidaan toteuttaa, on vaiennettu keskustelu ar- 
voista ja arvojärjestyksistä. Arvot otetaan annettuina, ja keskitytään 
järkeilemään sitä, mitkä poliittiset päämäärät sopii toteuttaa ja millä 
muiden päämäärien kustannuksella. Epäyksilöllisyyteen ja materialis- 
miin perustuva sosiaalibyrokratia tuhoaa tarkoituksensa vastaisesti eetti- 
siä suhteita. Ne voivat perustua vain toisen ihmisen ainutlaatuisuuden 
kunnioittamiseen ja itsen lähtökohtien hyväksymiseen. Siksi aikakautem- 
me todellinen ongelma on konkreettisen Toisen ja elämän välittömän 
sanaston esiinsaanti. 

Nämä hankkeet eivät ole sen enempää sosialistisen työhmisen kuin 
sokean markkinataloudenkaan ylistyslaulua. Kyseessä ei ole myöskään 
palvelumaksujen ja vuokravälittäjien ihanneyhteiskunta, jossa hyvin voi 
voida vain anaalisvarastoiva nekrofiili. Sellaisena Erich Fromm piti sado- 
masokististen yllykkeiden ja niiden tyydytyksen kautta arvokkuuden- 
tunnetta luovia patologioita, joiden perusta on henkilöhistoriallisessa 
nujertamisessa.485 Sen sijaan etiikan ja politiikan kantasana tulisi olla: 
Elämä. 

Toisaalta tiedän kyllä, miten vaarallisia myös tällaiset vitaalisuutta 
korostavat ajatussuunnat voivat olla, varsinkin, jos niihin sekoittuu ir- 
rationaalisia ja yleviä aineksia. Ylevyyden kokemus syntyy kantilaisittain 
ajatellen elämyksestä, jota järki ei ymmärrä, ja jo siksi on syytä olla 
jonkin verran huolestunut sen ihailun johdosta, jota esimerkiksi Alasdair 
MacIntyren esittämät uuden suuren moraalin muotoilut ovat saaneet 
osakseen filosofien keskuudessa. Monen on epäilemättä helppo yhtyä 
MacIntyren toteamukseen, että eettinen teoria on ajautunut niin etäälle 
elämästä, ettei se kykene enää sitä ohjaamaan.486 Mutta MacIntyren 
näky nietzscheläisestä käytännöstä, jossa vahvoille annetaan itsensä 
toteuttamisen oikeus, ja muu yhteiskunta alistetaan sitä palvelemaan, 
herättää yhtä lailla sekä innostusta että kammoa, ja juuri se tekee näistä 
ajatussuunnista pelottavan. 

Kommunisnmi ja fasismi osoittivat, miten tavallisten ihmisten rivoutta 
lähentelevä innostus pykälämahtien voimaan tekee näennäisen viatto- 


485 Erich Fromm vuonna 1973 julkaisemassaan teoksessa The Anatomy of Human 
Destructiveness (suom. Tuhoava ihminen, 1976). 


486 Alasdair MacIntyre vuonna 1981 ilmestyneessä teoksessaan After Virtue (s. 2). 

mista kansalaisista villieläimiä, jotka vaativat omaa päätään ylevyyden 
vadille. Jo näiden tunteiden lietsominen ja hyödyntäminen kiristää yhteis- 
kunnan normiruuvia ja lisää aatteellista kiimaa. Siksi myös ideaalien 
asettamisessa pitäisi kyetä erottamaan se, milloin on kyse päättäväisestä 
tahdosta ja vastuusta, ja milloin kyseessä ei ole enempää kuin vanhojen 
paskanviskojien tyhjä uho. 


10.3.3. Leijonia ja ihmisiä 


Huolimatta kaikesta kritiikistä, jonka liberalismi ja utilitarismi ovat 
saaneet osakseen, ne yhdessä herättävät halun kiintyä moraalifilosofiseen 
ajatussuuntaan, jonka nimi on liberaali utilitarismi. Yhtäältä se houkut- 
telee vapaamielisyydellään, toisaalta kirkkaalla järkevyydellään. Samalla 
se varoittaa esikuvallisuudellaan, jonka mukaisesti siitä on tullut osa 
virallista valtakunnanfilosofiaa. Kysymme kuin Luther: ”Mitä se on?” 

Utilitarismia siinä on pyrkimys hyvän mahdollisimman suureen yli- 
jäämään pahasta sekä näiden asioiden määrällisen jakautumisen ja hen- 
kilökohtaisen voimakkuuden rationaalinen analyysi. Se ei kuitenkaan 
käy päinsä ilman tietoisuutta arvoista ja päämääristä, tai ilman kriteeriä, 
joka sanoisi, minne yhteiskunnan kehittämisessä pitäisi pyrkiä. Jos kri- 
teerinä on elämä, eettisen reflektion kohteeksi asettuu se, mitkä perus- 
teet ovat jokaisen ihmisen hyvälle elämälle välttämättömiä ja miten ne 
voidaan toteuttaa ilman, että kenenkään on kärsittävä kohtuutonta va- 
hinkoa. 

Tässä mielessä pelkkä luottamus itsestään toteutuvaan yhteisön koko- 
naisetuun ei riitä, sillä jokaisella ihmisellä on elämälle välttämättömiä 
materiaalisia ja henkisiä tarpeita, joiden toteuttaminen ei käy päinsä 
ilman toisten aseman ymmärtämistä ja erilaisuuden hyväksymistä. Niitä 
vahvistamaan tarvitaan liberalismia, jonka mukaan jokaisella on oikeus 
toteuttaa itseään omista lähtökohdistaan, kunhan ei ole haitaksi muille. 
Siten tällainen ajattelu ei ole niinkään valmiiksi ajateltua poliittista oh- 
jausta kuin pelkkä kriittinen menetelmä, jonka mukaan eettisen ihmisen 
tehtävänä on jatkuvasti tiedostaa jokaisen valintansa kokonaismerkitys. 

Tasapainoiluun nojautuva etiikka on perusteltua siksi, että vaikka 
kompromissien haku ei johdakaan kenenkään kannalta parhaaseen mah- 
dolliseen tulokseen, se ei ole myöskään kenenkään kannalta äärimmäisen 
huono. Tällaista ajattelua on helppo havainnollistaa kuvittelemalla tilan- 
ne, jossa pitäisi päättää, onko moraalisesti oikein järjestää gladiaattori- 
näytäntöjä Circus Maximuksessa. Oletetaan ensin, että näytäntöjä jär- 
jestetään, jolloin 10 000 katsojaa saa nautintoa näkemistään leijonista ja 
ihmisistä. Toisaalta katsojille ei välity esityksestä vahinkoa, ellei oteta 
huomioon mahdollista pientä päänsärkyä ja pahoinvointia esityksen tu- 
loksen johdosta. Sen sijaan gladiaattoreiksi joutuneille tilanne saattaa 

merkitä kuolemanvaaraan ajautumista, ja ellei palkkio ole hengissä pysy- 
mistä parempi, ei päivältä ole odotettavissa erityistä hyvää. Lopputulok- 
sena näytäntöjen järjestämisestä on, että suuri joukko ihmisiä kokee 
mielihyvää kohtuullisen verran ja välttyy samalla kotiin jäämisen mieli- 
pahalta, mutta eräille toisille näytäntöjen järjestäminen merkitsee yksin- 
omaan suunnatonta pelkoa joutua jalopeuran kitaan. 

Liberaalin utilitarismin näkökulmasta tällainen ratkaisu ei ole mo- 
raalisesti oikea, sillä vaikka se epäilemättä täyttäisikin katsojissa jonkin 
tarpeen, samalla ylitettäisiin totaalisesti ihmisarvo ja elämän ehdot muu- 
tamien yksilöiden kohdalla. Jos taas näytäntöjä ei järjestetä, seurauk- 
sena on katsojien pettymys mutta tuskin korvaavaa hyvää, ja gladi- 
aattoreille suunnaton helpotus eikä mitään vastaavaa pahaa. Moraali- 
sesti vastuulliseen liberaaliin utilitarismiin perustuvan yhteiskunnan aja- 
tuksena on siis sovittaa yhteen mahdollisimman suuri määrä erilaisia 
hyvinvoinnin kokemuksia ihmisten välttämättömiin ja yleisiin tarpeisiin. 

Mikäli näytäntöjä ei järjestetä, avoimeksi tosin jää, lisääntyykö väki- 
valta kaduilla, miten voivat leijonat, ja mitä muita ennalta-arvaa- 
mattomia sivuseurauksia ratkaisusta koituu. Tässä mielessä niin sanottu 
praktinen syllogismi487 ei yksistään kelpaisi tekoon ryhtymisen tai siitä 
kieltäytymisen perusteeksi, vaikka juuri sillä on tunnustettu ja voimakas 
asema ihmisen toiminnan humanistisessa ja yhteiskuntatieteellisessä 
selittämisessä. Käytännössä sen ajatuksena on, että jos haluan esimer- 
kiksi lopettaa gladiaattorinäytännöt ja tiedän, ettei niitä voida lopettaa 
ilman, että esittelen asian senaatissa, minun on johdonmukaista ottaa 
asia esille siellä. 

Koska en voi kuitenkaan varmasti tietää, mitä muuta esityksestäni 
seuraisi (mellakoita, katutappeluita, mahdollisesti joutuminen itse leijo- 
nan kitaan), en voi perustaa toimintaani yksinomaan sen varaan, mitä 
voin tietää toimintani vaikutuksista tunnetussa päätöksenteossa. Yhtä 
tärkeää olisi ottaa huomioon se, mikä jää tunnettujen vaikutusyhteyksien 
ulkopuolelle, ja se, mitä ei ole minun tai toistenkaan ihmisten tiedossa. 
Tällaisissa asioissa viitataan usein todennäköisyyksiin, toisin sanoen 
siihen, mitä mistäkin luultavasti seuraa, mutta tämänkin toteamuksen 
perustana on ajatus varman tiedon saavuttamattomuudesta. Silloin olen- 
naiseksi nousee riski. 


487 Georg Henrik von Wright on muotoillut praktiseksi syllogismiksi sanotun toiminta- 
mallin teoksessaan Explanation and Understanding (1971, s. 96) näin: ”A intends to bring 
about p. A considers that he cannot bring about p unless he does a. Therefore A sets himself 
to do a.” Tällainen malli selittää ihmisen toimintaa antipositivistisesti ja ei-kausaalisesti 
ottaen huomioon ihmisen intentionaalisuuden, tahdon vapauden ja siitä seuraavan in- 
determinismin. Siksi se sopii humanististen ja yhteiskuntatieteiden yhteyksiin. Käytännön 
tilanteissa se kuitenkin jättää ottamatta huomioon tekojen ei-aiotut sivuseuraukset. Näin 
sen selitysvoima riippuu lopulta siitä, ajatellaanko ihmisen tietävän tekojensa seuraukset 
ja pitävätkö vaikutusyhteyksiin liittyvät olettamukset paikkaansa. 

10.4. TIEDE PITKÄ, ELÄMÄ LYHYT 


Monet nykyfilosofit ovat nähneet, että liberalismiin ja utilitarismiin no- 
jautuvassa vapauksien ja hyötyanalyysien yhteiskunnassa ihmiset elävät 
onnenpyörän pyörähdyksiin perustuvien riskinottojen keskellä. Politii- 
kassa riskiyhteiskuntaan liittyvät ongelmat tulevat esille esimerkiksi 
silloin, kun pitäisi päättää, perustaako ydinvoimaa Australiaan, joka ei 
sitä lainkaan käytä. Idean hylkäämisestä ei seuraisi kenellekään odotet- 
tua hyvää kulutuksen lisääntymisen ja työllisyyden paranemisen muo- 
dossa niin kuin kävisi, jos voimaloita rakennettaisiin. Toisaalta näin väl- 
tytään ydinvoimalakatastrofin riskiltä, ja myönteisenä puolena on sekin, 
että luonto säilyy puhtaana aineista, jotka pitäisi joka tapauksessa eris- 
tää ikuisiksi ajoiksi luonnon kiertokulusta. Sen sijaan luonnon systeemiä 
saattavat tilapäisesti vaurioittaa muun energiatuotannon haitat, ja li- 
säksi tähän ratkaisuun sisältyy lukematon määrä muitakin tuloksia ja 
mahdollisuuksia. Jos sen sijaan ydinvoimaa rakennetaan, päätöstä ei 
voida tehdä kuin osittain sen perusteella, mitä siitä tiedetään seuraavan 
nyt. 

Olennaiseksi nouseekin, että tekniset ja poliittiset päätökset tehdään 
aina vain sillä perusteella, mitä niistä voidaan tietää. Paljon johdon- 
mukaisempaa olisi toimia perustalta, joka sallii mahdollisimman monia 
mahdollisuuksia tulevaisuudessa, ei sido toisten ihmisten käsiä ja lähtee 
siitä, ettei ratkaisujen tuloksia voida välttämättä tietää etukäteen. Vaik- 
ka esimerkiksi ydinvoiman yhteenlasketut haitat ovat nykyisin monille 
ihmisille pieniä ja edut suhteellisen suuria ja vaikka vain muutamilta on 
mennyt siinä leikissä koko elämä, lähes käsittämättömäksi jää se, miten 
on ollut mahdollista perustaa rationaliteettikäsitys yksinomaan yhtä 
sukupolvea koskevien etujen ja haittojen erittelyn kautta. Jos otetaan 
huomioon, ettei ydinvoimalla ole tarjottavanaan parin sadan vuoden 
päästä eläville ihmisille muuta kuin biologista elämää ja geneettistä 
koodia pysyvästi uhkaavia haittoja, tulee näkyviin se tahaton tai tahalli- 
nen pahuus, joka on suljetun periaatteen mukaisen päätöksenteon ja 
onnen tavoittelun takana. 

Jos esimerkiksi hautaamme kymmeniä tuhansia vuosia säteilevän 
ydinpolttoaineen kohteliaasti maahan niin, ettei siitä tarvitsi kantaa 
huolta, mikä takaa, ettei maan päällä ole elämää silloinkin, kun tynnyrit 
tuhannen vuoden päästä hajoavat, tai etteivät terroristit kaiva niitä esiin 
jo sitä ennen? Egyptin taide on vain viisi tuhatta vuotta vanhaa, ja sa- 
maan ikään ovat päässeet pyramidit. Entä jos antiikin kreikkalaisilla olisi 
ollut tarjottavanaan meille ainoastaan savipurnukoihin säilöttyjä myrk- 
kyjä ja saasteita? 

Tähän mennessä on tullut puhuttua pitkästi ydinvoimasta, mutta se 
on nähdäkseni hyvä aihe sikäli, että siihen liittyvien ongelmien kautta 
näkyvät teknologisen ja laskelmoivan ajattelun itseriittoinen kapea-alai- 
suus ja historiaton näköalattomuus. Vaikka ydinvoimasta onkin tullut 
teollinen ja taloudellinen välttämättömyys, ei ole epäilystäkään, ettei 
ydinvoiman rauhanomainen ja sotilaallinen käyttöönotto ole ihmiskunnan 
historian suurimittaisin älyllinen harha-askel. 

Ydinvoiman kautta paljastuu kirkkaasti se, millä tavoin tieto, jonka 
oletetaan koskevan yhteiskunnasta eristettyjä oloja, osoittautuu todeksi 
tai epätodeksi pelastusjärjestelmiensä pitävyyden kautta, kuten asiaa on 
kuvaillut saksalainen antiutopisti Ulrich Beck. Hänen mukaansa ydin- 
voimateollisuus on muuttanut maailman jättiläismäiseksi laboratorioksi, 
jossa ydinvoimakokeilua koskevaa tietoa voidaan saada vasta, kun koe on 
pantu käytännössä toimeen.%88 Enää ei ole hyvää tai pahaa, oikeaa tai 
väärää eikä totuutta tai epätotuutta sinänsä vaan vain riskejä ja toden- 
näköisyysarvioita siitä, mitä tapahtuu, jos tekniikan kehittämät hallinta- 
järjestelmät eivät toimi. Tämä koskee yhtä hyvin sekä teknisen tiedon 
merkityksiä että teknisten järjestelmien biologisia ja yhteiskunnallisia 
vaikutuksia. Kohtalon kokeiden siirtäminen demonstraatioista todellisuu- 
teen on merkinnyt luopumista joko/tai-tyyppisestä totuuskäsityksestä. 
Tätä kautta totuudesta on tullut historiallinen hanke. Se valkenee vasta 
kokemusten jälkeen ja merkitsee jotakin vain, jos kokemukset johtavat 
toiminnan kriittiseen ja jatkuvaan korjaamiseen. Historian valossa vai- 
kuttaa kuitenkin siltä, että kokemuksista oppiminen on kuollut idea. 

Varmaa on, että yhteiskunnassamme elää jo nyt sukupolvi, joka kärsii 
nahoissaan teknis-taloudellisen ajattelun kirvelevimmät opetukset. On- 
gelmista keskeisin on energiakriisi, joka kärjistyy noin kolmenkymmenen 
vuoden sisällä ja johon verrattuna oman aikamme taloudellinen kriisi on 
vain sympaattisesti vilkkuva varoitusvalo kymmenien sokaisevana heh- 
kuvien lamppujen ja mittareitten paneelissa. On vaikea kuvitella, että 
sukupolvi, jota aurinko valaisee Röntgenin säteinä taivaalta ja joka saa 
juomavedestä kudoksiinsa syöpää, keksisi menneisyyden tihutyönteki- 
jöille mitään kaulan katkaisua lievempää ratkaisua. 

Ekokriisin kautta konkretisoituu modernin egon kriisi. Ihmiskäsitys- 
ten ja tiedekäsitysten kriisit kanavoituvat puolestaan sukupolvien krii- 
siksi ja sisältävät aineksia fasismiin. Fasismi puolestaan saatetaan nähdä 
oikeutettuna, koska se motivoituu aktuaalisten ekologisten ongelmien 
kautta. Samanaikaisesti kiinnostavaa on, että pelottavimmat näistä 
uhista voitaisiin siirtää tuonnemmaksi yksinomaan poistamalla ekologis- 
ten ja energiaongelmien keskeisimmät aiheuttajat, jotka ovat yksityis- 
autoilu ja massaturismi, aivan kuten akateemikko Georg Henrik von 


488 Ulrich Beck teoksessaan Risikogesellschaft — Auf dem Weg in eine andere Moderne 
vuonna 1986. 

Wright (1916—2003) on tarkkanäköisesti todennut.489 Juuri niihin liittyvä 
kuluttamisen ideologia on osa nykyaikaista fasismia, joka kasvattaa kui- 
lua teollistuneiden ja kehittyvien maiden välillä sekä vauhdittaa elin- 
ympäristön tuhoutumista niiden sisällä. Tätä taustaa vasten on hyvin 
ymmärrettävissä myös se, mitä Martin Heidegger tarkoitti, kun hän 
varoitti teknologisen ajattelutavan tuhoisuudesta ja näki sen eräänlai- 
sena fasismin muotona.190 

Tällaiset toteamukset altistuvat osittain kritiikille, eivätkä niiden 
tulkinnat ole kiistattomia. Kuitenkaan näiden kannanottojen tarkoitus ei 
ole patisteleva. Niiden merkitys voi olla parhaimmillaan siinä, miten ne 
kyseenalaistavat ihanteita ja saattavat johtaa ihmisiä vastuun omatoi- 
miseen uudelleen arviointiin. Tiedekäsitysten kannalta kiinnostavaa on, 
mistä näiden puheenvuorojen olemassaolo sinänsä kertoo. Ne ovat merk- 
keinä väistämättömästä haasteesta, jonka luonnon rajojen löytyminen on 
asettanut subjektikäsitykselle ja minän paikantumiselle kokonaisuu- 
dessa. 

Kysyä voidaan, tasapainoittuisiko elämä tällä biosfäärin ohuella ma- 
tolla, mikäli avaisimme sen niin kuin suklaamunaa peittävän folion ja 
asettaisimme sen rajoineen ja reunoineen eteemme; näin voisivat näkyä 
olemisemme kosmologiset rajat. Tai ajattelisimme, kuten Pier Paolo 
Pasolini, tyhjän päällä leijuvaa sinistä planeettaa kuusta nähtynä. 

Joka tapauksessa näyttää ilmeiseltä, ettei ihmis- ja eliockunnan nykyi- 
siä ja tulevia ongelmia voida ratkaista pelkällä järjellä vaan yhä enem- 
män hyvällä tahdolla. Kaikki ovat yhtä mieltä siitä, että länsimainen 
kulttuuri kärsii rationaliteetin kehittymisestä pelkästään käytännöllisiin 
ja välineellisiin tarpeisiin vastaavaksi. Tästä johtuvaa yksipuolistumista 


489 Georg Henrik von Wright 8.12.1993 pitämässään esitelmässä ”Viimeisistä ajoista — 
Ajatusleikki”, joka julkaistiin Yliopisto-lehdessä 24/1993 (s. 4-15). 


490 Heideggerin esittämästä teknologiakritiikistä ks. alun perin vuonna 1949 julkaistua 
esitelmien kokonaisuutta Einblick in das was ist, joka on julkaistu hänen koottujen teos- 
tensa niteessä 79 (s. 1-77). Sodan jälkeisen luentokiellon aikana Bremenissä pitämissään 
luennoissa ”Das Ding”, ”Die Gefahr”, ”Die Kehre” ja ”Das Ge-Stell” (jonka myöhempi versio 
on vuonna 1953 esitetty ”Die Frage nach der Technik”) Heidegger pyrki selvittämään, millä 
tavoin tekniikan aikakauden metafysiikka määrittää modernin ihmisen suhdetta todelli- 
suuteen. 

Tässä valossa Heidegger oli kartesiolaisen filosofian ja systeemiteoreettisen tieteenfilo- 
sofian dekonstruktivistinen arvostelija, joka halusi purkaa auki länsimaisen metafyysisen 
perinteen. Vielä vuosina 1933—1934 Heidegger ajatteli, että olevainen (das Seiende) vastaa 
kansaa aivan niin kuin oleminen (das Sein) vastaa valtiota, mutta kun hän vuonna 1938 
kritisoi esitelmässään Die Zeit des Weltbildes maailmankuvan käsitettä, arvostelu suun- 
tautui myös kansallissosialismin maailmankuvaa vastaan. Hänen mielestään kansallis- 
sosialismi palvoo olemisen unohduksessaan maailmankuvaa eikä vallanjanossaan ym- 
märrä todellisuutta ja olemista, joita ei voida määritellä subjektin luomilla subjektiivisilla 
käsitteillä ja arvoilla. Jo vuoden 1935 luennoissa Finfiihring in die Metaphysiks Heidegger 
oli sijoittanut kansallissosialismin bolshevismin rinnalle osaksi niitä liikkeitä, jotka alen- 
sivat hengen vain pelkäksi rodun, luokan tai yhteiskunnallisen tosiasian instrumentiksi. 

ei voi auttaa muu kuin henkisiin ja käsitteellisiin päämääriin vastaavien 
valmiuksien kehittyminen samalla alalla: ihmisen onnellisuuteen ja hy- 
vinvointiin tähtäävällä alalla. Kysymys kuuluukin, voisivatko arvot ja 
asenteet todella muuttua selvemmin henkiseen ja intellektuaaliseen 
suuntaan, minkä ei tarvitse olla kaukana näiden pohdintojen alkupisteen, 
George H. Meadin, ajatuksista ja odotuksista. Toisaalta näyttää varmalta, 
ettei tällainen muutos voi käydä päinsä ilman perustavanlaatuista elä- 
mäntapaan ja normeihin liittyvää muutosta, ja siksi olen tässä tutkimuk- 
sessani korostanut ihmisten omakohtaisen kysymyksenasettelun merki- 
tystä heidän henkisessä emansipaatiossaan. 

Ratkaisevaksi muodostuu, välittyvätkö ihmisten suhteet siinä määrin 
esineiden, tapojen ja uskomusten kautta, että persoonallisesti vastuuta 
ottavan elämän eläminen merkitsee ajautumista yhteiskunnan ulkopuo- 
lelle. Juuri sillä tavoin monet vaihtoehtoisen elämäntavan edustajat ovat 
tosin tulleet kuuluisiksi. Tämä merkitsee, että julkisuus on alkanut legiti- 
moida ja pysyttää erilaisuutta yhtenä yhteiskunnan osana, johon nähden 
normaali erottuu kansalaiselle oikeaksi. Ja kaiken tämän normaaliuden 
glorifioimisen keskellä monet ihmiset ovat onnettomia siksi, että he eivät 
tee mitä haluavat. He eivät yksinkertaisesti uskalla tai osaa lähteä ja 
tehdä jotain mahdotonta. 


10.4.1. Erään koiran ajatuksia 


Olen argumentoinut tässä kirjassa, ettei minässä asetettava ensimmäisen 
persoonan filosofia ole altis sen enempää relativismille, jonka mukaan 
kaikki riippuu siitä, miten ihminen todellisuuden kohtaa, kuin subjekti- 
vismillekaan, joka syntyy luulosta, että objektiivista tietoa voi olla. Relati- 
vismia vastaava kiinteän pisteen puuttuminen ja kaiken suhteellisuus 
altistuisivat kritiikille, jonka Franz Kafka (1883—1924) esittää novellis- 
saan Erään koiran tutkimuksia. Se koostuu (kuinkas muuten) erään 
koiran tutkimuksista, ja siinä teoksen päähenkilö (vai pitäisikö sanoa 
”pääkoira”) järkeilee tähän tapaan: Mistä johtuukaan, että aina kun ihmi- 
set tulevat minun luokseni, he kasvavat suuremmiksi, ja kun he kulkevat 
minusta poispäin, he pienenevät? Mutta menenpä minä minne tahansa, 
pysyn aina samankokoisena!491 

Tällaista subjektivismia vastaan voidaan tosin huomauttaa, etteivät 
koiran pohtimat ongelmat ole välttämättä adekvaatteja ihmisten kan- 
nalta. Paremminkin näyttää siltä, että kokemisemme subjektisidonnai- 
suus on pysyvä osa elämäämme siten, että selviämme jokapäiväisessä 
todellisuudessa ilman näiden lähtökohtien tuollaista problematisointia. 
Kuitenkin tämäntapainen järkeily valottaa erään tärkeän asian. Vaikka 


491 Franz Kafka novellissaan Erään koiran tutkimuksia vuodelta 1922. 

yksilösubjektin havaitsema ja kokema todellisuus on einsteinlaisittainkin 
ajatellen suhteellinen, todellisuuskäsitys ei ole relativistinen, sillä juuri 
todellisuuden suhteellisuuden vuoksi sillä ei ole absoluuttista vertailu- 
kohtaa. Maailmankaikkeuden keskipiste voidaan asettaa periaatteessa 
mihin osaan universumia tahansa, vaikkapa omaan itseen. 

Tämän mukaan inhimillinen tieto on sitä varmempaa ja todempaa, 
mitä enemmän se paljastaa todellisuutta. Tässä mielessä laajimpana ja 
rikkaimpana eteen avautuu elämän näkökulma, jossa tunteet, tarpeet ja 
motiivit ja niiden ymmärtäminen eivät ole este tieteelliselle toiminnalle. 
Juuri rakkauden, hellyyden ja huolenpidon kautta voimme ymmärtää 
todellisuutta mahdollisimman täydellisesti. Esimerkkitapauksena tällai- 
sen projektin teoreettisesta kehittelystä voidaan pitää Max Schelerin filo- 
sofiaa, jossa hän pyrki yhdistelemään Nietzschen, Husserlin, Diltheyn 
sekä amerikkalaisten pragmatistien näkemyksiä. Hänen mukaansa etii- 
kan arvot ovat olemassa formaaleina ja yleispätevinä. Ne vastaavat ihmi- 
sen vitaaleja ja henkisiä tarpeita, mutta niiden sisällöt voivat tulla tietoi- 
siksi käsitteellisissä arvoakteissa, joissa jokaisen ihmisen henkilökohtai- 
sena tehtävänä on paljastaa omaan erityiseen olemiseensa liittyvien tar- 
peiden merkitys. Tämä ei ole vain intellektuaalinen toimenpide vaan 
tapahtuu omakohtaisen kokemisen kautta, jolloin myös tunteet tuottavat 
tietoa arvoista.492 

Toisaalta Scheler päätyi myöhäistuotannossaan näkemykseen, etteivät 
ihmisen vitaalinen ja käsitteellinen puoli muodosta yhtä yhteensovitetta- 
vaa järjestystä, eikä ihmispersoonan kokonaisuus siten ole harmoninen 
järjestelmä. Vastaavasti arvojen järjestelmä ei koostu vain erilaisista ja 
eriasteisista vaan keskenään sovittamattoman vastakkaisista arvoista. 
Schelerin mukaan arvojen merkitysrakenteiden paljastaminen edellyttää 
minän irrottautumista elävästä todellisuussuhteesta, jotta se voitaisiin 
tematisoida tutkimuksessa. Tällainen asettuminen itsen ulkopuolelle si- 
sältää epäsuorasti myös subjektivismin ja objektivismin ongelman, jolle 
voi löytää vertailukohdan George H. Meadin yhteiskuntafilosofiasta. Sa- 
mantyyppisten ongelmien kautta Scheler päätyi pitämään ratkaisuna 
sitä, että ihminen asettuisi radikaaliin todellisuussuhteeseen, jossa hän 
luo henkilökohtaisesti merkityksellisen elämänsä. 


492 Max Scheler vuosina 1913—1916 kirjoittamassaan teoksessa Der Formalismus in der 
Ethik und die materiale Wertethik. 

10.4.2. Objektivoivan tieteen kritiikki 


”Millaista edellä esitettyyn kritiikkiin perustuva ihmistutkimus voisi 
olla?”, on kysymys, jolla ovat kautta aikojen hekumoineet ne professio- 
naaliset tieteenharjoittajat, jotka eivät itse ole tulleet filosofian piiriin 
omakohtaisten filosofisten kysymysten kautta tai ovat kauan sitten unoh- 
taneet ne. Sanottava onkin, että korostamalla omakohtaisten kysymyk- 
senasettelujen merkitystä olen tullut rajanneeksi tieteen alaa melko 
jyrkästi, eikä kaikki filosofia ilmeisesti voi olla sisäsyntyistä viisauden 
rakastamista tavalla, jolla se sivuuttaisi tieteelliseen toimeliaisuuteen 
motivoivat päämäärät, kuten ansionhankinnan, perheen elättämisen ja 
kunnianhimon. Voisin hyvin kuvitella, että moni muodollisen logiikan 
harjoittaja suorastaan suuttuisi, jos häntä sanottaisiin ”viisauden rakas- 
tajaksi”, ja monet heistä pitäisivät nimittämistä ”sokraattiseksi filoso- 
fiksi” syytöksenä tieteellisestä epäpätevyydestä! Heiltä jäisi ehkä huo- 
maamatta se lohduttava seikka, että kyllä logiikankin tuloksilla saattaa 
olla käsitteellistä selkeyttä luovaa merkitystä ja sitä kautta maailman- 
katsomuksellista arvoa toisille ihmisille. 

Toisaalta tällainen kuvitteellinen esimerkki paljastaa sen, millä tavoin 
moni tieteen riita kulminoituu tiedekäsitysten eroon, siihen, että tehdyn 
työn merkitystä arvioidaan niin kuin vasaralla tiskatun astian arvoa. 
Oliko se sen alkuperäisessä muodossa, korkeassa hinnassa (tai halvassa), 
mahdollisesti kaukaisessa alkuperässä, vai siinä, mitä merkitystä sillä 
toisille ihmisille, läheisille tai kaukaisille, lopultakin oli? 

Tieteen persoonallisten merkitysten tunnustamiseen sisältyy periaate, 
että yhtä hyvin tieteellisen tutkimisen kuin opettamisenkin pitäisi perus- 
tua eri osapuolten avoimeen vuorovaikutukseen, jossa tutkimusten tulos- 
ten ja saavutetun tiedon myönnetään olevan sitä ihmistä tai ryhmää 
varten, jota tiedonmuodostus ja siihen liittyvä vaikuttaminen koskevat. 
Tämä ei merkitse, että tieteen pitäisi ohjautua henkilö- tai ryhmäkuntai- 
sista — talouden, politiikan tai muiden erityisintressien kysymyksistä — ja 
arvovapauden säilymisestä pitää osittain jo tieteen sisäinen arvostelu 
huolen. Mutta huomio olisi kiinnitettävä siihen, kuinka tieteessä tuotettu 
tieto voisi palautua tutkituille ihmisille ja johtaa itseä ja toisia ihmisiä 
koskevan ymmärryksen kasvuun. 

Tällainen toteamus ei oikeastaan muuta kuin toistaa vastakkainaset- 
telun taloudellis-hallinnollisen hyötyajattelun ja Wilhelm von Humboldtin 
1800-luvulla henkiin herättämän sivistysyliopiston (die Bildungsuni- 
versität) ihanteen välillä. Sellaisena tämä vastakohtaisuus sisältää ainek- 
set samoihin ristiriitoihin, joihin Platonin akatemiassa alkanut keskus- 
televan filosofian perinne kaatui 500-luvulla ja jotka johtivat myös hum- 
boldtilaisen yliopistoihanteen himmenemiseen 1800-luvun lopulla. Näiden 

projektien romahtaminen oli seuraus ajattelun laitostumisesta. Valtiollis- 
ten strategioiden sekoittumisesta filosofiseen spiritualiteettiin oli puoles- 
taan kiittäminen kristillisen voitonpyynnin valtaa kreikkalaisen medi- 
taatiofilosofian ja roomalaisen humanismin yli. 

Joka tapauksessa kiistämätöntä ja tieteen yhteiskunnallista asemaa 
koskevista näkemyksistä riippumatonta on, että vain avoimeen keskus- 
teluun ja vuorovaikutukseen antautumisen kautta voivat paljastua tie- 
teen inhimilliset merkitykset, jotka helposti jäävät ambitioiden välineeksi 
asetetun tavoitteellisuuden jalkoihin. Sitä kautta taas ei päästä lähelle 
tilannetta, jossa jonkin asian sanomisella toisille olisi suurempi merkitys 
kuin sanomisella sinänsä on omalle itselle. 

Entä mitä merkitystä tällaisella arvostelulla voisi olla ihmistutkimuk- 
sen metodologioille? Vaikutukset koskevat tutkimuksen etiikkaa, ja avoi- 
muuteen perustuva tutkimus ei suhteessa tutkittaviin ihmisiin sisällä- 
kään sellaista kujeilua, joka on tuottanut ihmisen tutkimiselle monia 
eettisiä pulmia. Niistä yksi on se, että jossain tutkimuksen vaiheessa 
toista ihmistä petetään. Tällainen vaikeus vaivaa nykyisin yhtä hyvin 
Milgramin kokeen kaltaisia järjestelyjä kuin menetelmiä, joissa käyte- 
tään peiteinformaatiota ja joissa tutkittavat ihmiset eivät useinkaan 
tiedä, mitä heistä halutaan saada selville. Usein tällaisten kokeiden 
oikeuttamiseksi vedotaan siihen, että näin saatava tieto voi olla hyvinkin 
arvokasta, eikä sitä ehkä muulla tavoin voida lainkaan saada. Samalla 
tällaisen tutkimusotteen haitat on laajalti tiedostettu ja nähty, etteivät 
peiteinformaation vaikutukset tutkittaviin lopu sanomalla kokeen jälkeen 
”aprillia”. 

Tutkijoita katsotaankin nykyään ohjaavan moraaliseen harkintaan pa- 
remmin sen, että he eivät usko peiteinformaation ja salaamisen kumoa- 
miseen, kuin sen, että he luottavat vaikutusten katoamiseen tutkimuksen 
jälkeen. Tällainen toteamus pätee epäilemättä tieteen sisällä, jossa tutki- 
musetiikka ohjautuu ennakolta vaikuttavan itsekriittisyyden kautta. 

Kuitenkin molempien asennoitumisten kautta välittyy tieteen itseään 
suojeleva näkemys. Niissä artikuloituu huoli, miten tutkittaville ihmisille 
ei tuotettaisi traumaattisia kokemuksia tai muuta vahinkoa ja miten tut- 
kimuksen sisäiset toimintaedellytykset voitaisiin säilyttää. Mutta kysy- 
mättä jätetään se, miten tutkimuksessa tuotettava tieto palautuu tai voisi 
palautua tutkittaville ihmisille tai ryhmille. Kysymys on tieteen ja kansa- 
laisyhteiskunnan suhteesta. Näennäisesti viattoman harhautuksen kaut- 
ta saatava tieto menettää helposti merkityksensä niille ihmisille, joita se 
mikä loppujen lopuksi takaisi, etteivät ihmiset vastaisi tai reagoisi 
adekvaatimmin silloin, kun he tietävät, mitä heistä halutaan saada sel- 
ville, kuin silloin, kun he eivät ole varmoja ja joutuvat epäilemään tutki- 
muksen tarkoitusta. Lumeinformaatioon ja salailuun perustuva kokeelli- 
nen tutkiminen ei siis välttämättä edistä myöskään tiedon tavoittelua. 

Sen sijaan kielteisenä tuloksena voi olla, että salaamisen ja narraa- 
misen keinoin tuotettu tieto irtautuu siitä yhteydestä, jossa sillä on mer- 
kitystä, toisin sanoen ihmisten omakohtaisesti koetusta maailmasta. Li- 
säksi ihmistutkimus tulee luoneeksi oman asemansa näin. Siitä tulee 
yksipuolisen ohjaamisen ja hallitsemisen väline, jossa ihmistä koskevan 
tiedon ajatellaan olevan ensisijaisesti tutkijakollegoja tai julkisyhteisöjen 
hallintohenkilökuntaa varten, ja yksilölle — yhtä hyvin tutkijalle, tutkitta- 
valle kuin opiskelijalle — tuotettava ymmärrys ja tieto välittyvät yliopis- 
ton sisäisen tarpeentyydytyksen ja yhteiskunnallisen ohjaamisen kautta. 

Tällainen toteamus voidaan osoittaa ainakin osittain virheelliseksi 
huomauttamalla, että onhan kaikella tiedolla arvoa yhteiskunnan koko- 
naisuuden suunnittelussa. Samalla kuitenkin paljastuu tällaisen näke- 
myksen taustalla vaikuttava ihmiskuva, jonka mukaan tieteellisen tiedon 
arvo määritellään hallinnallisen periaatteen kautta erotuksena ihmisten 
henkilökohtaisiin sivistyksellisiin motiiveihin, omakohtaiseen kehittymi- 
seen ja itsen autonomisuuteen päämäärinä luottavasta näkemyksestä. 

Edellä edustamaani tieteellistä liberalismia ja subjektikeskeistä tie- 
donmuodostusta perustelevat tavoitteet saattavat vaikuttaa helposti epä- 
uskottavilta, ja tieteellisen tiedon rajoittamista asiantuntijavallan piiriin 
puoltaa se, että tiedon välittymiseen liittyy tietovaikutusten lisäksi mieli- 
pidevaikutuksia, joiden mukaisesti tutkimuksen epäadekvaatit tulkinnat 
laajenevat lukijakunnan kasvaessa. Tämä merkitsee, että tieteellinen 
tutkimus voidaan ymmärtää myös toisin kuin sen tekijät ovat ajatelleet, 
ja eräiden tieteenalojen, kuten lääketieteen, kohdalla tiedon huono ym- 
märtäminen saattaa johtaa tieteellisten käytäntöjen sivuuttamiseen. 
Tieto saattaa olla vaarallista puoskareiden käsissä, aivan niin kuin 
resepti on hyödytön lukutaidottomille. Lisäksi eräiden erityistieteiden, 
kuten psykologian, kohdalla pinnallisesti tai osittain omaksuttu tieto 
saattaa johtaa arkiajattelua henkiseen väkivaltaan, jossa tieteellisiä 
käsitteitä ja tematisaatioita käytetään toisten ihmisten alistamiseen. 
Tieteen yksipuolista rajautumista kansalaisyhteiskuntaan voidaan siten 
pitää tuloksena siitä, että tieteeseen valikoituvat juuri ne ihmiset, joiden 
semanttiset resurssit metodologiseen ja moraaliseen reflektioon ovat 
riittävät. Lisäksi tällaisella toteamuksella on haluttu oikeuttaa ja perus- 
tella tieteen eristäytymistä yhteiskunnasta. 

Kuitenkin historia osoittaa, että tieteellisen tiedon altistaminen kes- 
kustelulle ja mielipiteidenvaihdolle on ollut sekä tutkimuksen, ihmisten 
että yhteiskunnan kannalta yleensä menestyksekkäämpi vaihtoehto kuin 
se, että tutkijat kiipeävät tiedon puuhun ja vetävät tikapuut perässään. 
Eikä tässä ole kyse vain tieteen sisäisestä julkisuusperiaatteesta vaan 
tieteen ja kansalaisyhteiskunnan suhteesta. 

Varsinkin terveyden ja sairauden kysymyksiin liittyvissä ihmistieteis- 
sä tutkijat tulevat usein itse hyödyntäneiksi tematisaatioita, joiden kaut- 
ta artikuloituu paljon yhteiskunnallista valtaa. Sikäli kuin kohdattavat 

kiistat eivät johda yksimielisyyteen, tieteen sisäiset valinnat altistuvat 
ulkoisille mielipidevaikutuksille — esimerkiksi lääketiede ja hoitotiede 
politiikalle. Tällainen puuttuminen on perusteltua silloin kun nämä tie- 
teet voivat itse paitsi ratkoa, myös vahvistaa osaa niistä ongelmista, joita 
ne on perustettu pohtimaan. 

Tieteen kietoutumista itsensä ympärille edistävät jo tutkijoiden kollek- 
tiivinen identiteetti, omien kokemusten sulkeistuminen ja tieteenharjoit- 
tajien sisäinen kilpailu. Siksi mielipidevaikutusten myöntäminen ja tie- 
teen aktiivinen avoimena pitäminen myös ulkopuolisille interventioille 
vahvistavat tutkimuksen kriittisyyttä ja etiikkaa todennäköisemmin kuin 
usko suljetun periaatteen mukaiseen tieteeseen. Tämän vuoksi tarvitaan 
kriittistä tiedepoliittista keskustelua, tiedejournalismia, tieteenfilosofiaa, 
tiedon filosofiaa sekä tiedon sosiaalipsykologiaa ja sosiologiaa. 

Tieteen käytäntöjä tunteville nämä toteamukset ovat arvattavissa ei- 
vätkä varmaan tuo esille paljoa uutta. Niiden asemasta merkittäväksi 
nouseekin se, että keskustelu tieteen ja kansalaisyhteiskunnan suhteesta 
on viime vuosiin asti torjuttu viittaamalla tieteen riippumattomuuden ja 
arvovapauden ajatuksiin. Vielä 1960- ja 1970 -luvuilla tämä varovaisuus 
ilmeni epäilyinä yhteiskunnassa tapahtuvien muutosten välittymisestä 
tutkimusaiheiden valintaan, painotuksiin ja tieteellisen kiinnostuksen 
suuntautumiseen. Samalla kun nämä poliittiset painolastit ovat keventy- 
neet, tieteen ulkoisiksi arvovapauden haasteiksi ovat asettuneet talou- 
delliset riippuvuussuhteet. Sikäli kuin tieteellinen arvostelukyky joutuu 
jakamaan tieteen ulkopuolelta tulevien ehtojen ja kontribuutioiden mu- 
kaisia sanktioita ja palkintoja, se alentuu omassa piirissään ylenkatso- 
maan ja seppelöimään tieteellisesti yhdenveroisista lähtökohdista moti- 
voituneita tutkijoita. He puolestaan käsittävät tutkimusvastuunsa tieteen 
ulkoisin kriteerein, ja siitä johtuvat epäoikeudenmukaisuuden kokemuk- 
set muodostavat uhan tutkijoiden tutkimusetiikalle. 

Tämän perusteella voinkin hyvin yhtyä toivomuksiin, että myös tieteen 
ulkoaohjautuvuuden kritiikki olisi nykyisin yhtä voimakasta kuin se on 
ollut aiempina vuosina. Kuitenkin keskustelu siitä, millainen tieteen ja 
kansalaisyhteiskunnan suhteen pitäisi olla, on erilaisten torjuntataiste- 
luiden varjossa jätetty käymättä, ja kun se nykyisin on päässyt tuskin 
alkamaan, on tyydytty tutkimuksen menetelmällisten puolien normitta- 
miseen. Samalla on tyydytetty käyttökelpoisien ratkaisujen nälkää, mutta 
tieteen ja yhteiskunnan vuorovaikutussuhteet ja niiden pohtiminen on 
jätetty itsestään vallitsevien edellytysten varaan. 

Tässä kirjassa esitetyn intersubjektiivisuusnäkemyksen merkitystä 
tieteen ja kansalaisyhteiskunnan suhteelle voidaan yhteenvedonomaisesti 
kiteyttää seuraaviin toteamuksiin. 

1) Tieteen ohjautumisen kansalaisyhteiskunnasta pitäisi rajoittua vai- 
kutukseen, joka kunkin tietyn tutkimuksen asiasisällöillä ja henkilöillä 
on tutkimuksen sisältöihin ja menetelmiin. Tieteen muuta ohjautuvuutta 
merkitsevä vuorovaikutus tulisi korvata osapuolten välisellä vuoropuhe- 
lulla. 

2) Tieteellisen tiedon ja välineistön pitäisi palautua tutkituille ihmi- 
sille henkilökohtaisessa suhteessa, jossa tutkituille ihmisille osoitetaan 
tieteellisen tiedon korjaava, ohjaava ja tutkittuun tilanteeseen nähden 
konstruktiivinen vaikutus. Palautumisen suhteesta olisi samalla elimi- 
noitava menetelmällisten välineiden paljastumisesta tutkituille koituvat 
haitat, joita ovat tieteellisten käytäntöjen torjuminen tai niiden oma- 
valtainen käyttö. 

3) Sekä ohjautumisen että palautumisen suhteet olisi järjestettävä 
niin, että ne tukevat tieteen riippumattomuutta taloudellisista, ryhmä- 
kuntaisista ja liikesalaisuuksiksi luokiteltavista intresseistä. 

4) Tieteen arvovapauden pitäisi rajoittua menetelmien, käytäntöjen ja 
tutkimusprosessien arvovapauteen. Tämä merkitsee, että tutkimuksessa 
käsiteltävät arvot sekä arvot, joihin tutkimus mahdollisesti sitoutuu, pi- 
täisi lausua julki. Tutkimusten tuloksissa olisi selvitettävä, mitä arvoja 
tutkimus tuottaa tai miten se osoittaa järjestystä ennestään oleville ar- 
voille. 

5) Arvovapauden ihanteeseen olisi liitettävä varaus, jonka mukaan 
arvovapauden kyseenalaistaminen saattaa olla tutkijan eettiselle reflekti- 
olle ennakoltavaikuttavasti tieteen riippumattomuutta edistävämpää 
kuin kritiikitön usko sen pätevyyteen. 

6) Arvovapauden kyseenalaistamisesta sinänsä voi seurata yhtä hyvin 
mielivaltaa kuin kriittisyyden kasvua, ja sen vuoksi tieteen etiikan olisi 
perustuttava päämääriin, joita ei kohdata tieteen tai yhteiskunnan si- 
sällä. Nämä päämäärät ovat, kuten totuus, transsendentalioita, joita 
emme kohtaa kokemuksessa. Tutkijan vastuu on silloin yhtä kuin mo- 
raalilaki rinnassamme, tähtitaivas kattonamme. 


10.4.3. Kohti dialogista tietoa ja kriittisyyttä 


Jos tieteellisen vuorovaikutuksen toteumisyhteytenä nähdään dialogi, 
jossa yliyksilöllisesti asetettujen objektivointien kautta valmistetut sub- 
jektina ja objektina olemisen muodot kyetään ylittämään, tärkeiksi nou- 
sevat tiedollisten tavoitteiden ohella ihmissuhteisiin liittyvien taitojen 
sekä yhteiskunnallisen ymmärtämisen kasvattaminen. Kun ihminen 
tällaiseen transsendentaaliseen ihmiskäsitykseen perustuvassa interakti- 
ossa tiedostaa yksilölliseen henkilöhistoriaansa ja omaan elämismaail- 
maansa liittyvät tunteet, tarpeet ja motiivit, hän voi vapautua opituista 
ennakkoluuloista ja uskomuksista, jotka ovat saattaneet muodostua itsen 

kehityksen esteiksi ja ongelmiksi ympäröivälle yhteiskunnalle. Toisaalta 
myös yhteiskunnan parantaminen voi todennäköisimmin käydä juuri 
näin: lähtien sen jokaisesta täysivaltaisesta jäsenestä. 

Tällöin syntyvä tiedonintressi on emasipatorinen, eikä näin kehittyvä 
rationaalisuuskäsitys typistä ihmistieteitä ihmisen instrumentaaliseen 
eikä tekniseen hallintaan. Kuitenkaan tällaisen dialogin ehdot eivät ole 
kvasitranssendentaalisia sikäli, että ne olisivat historiallisesti kehitty- 
neitä tai muuttuvia. Ne eivät ole diskursiivisia siten, että niiden pätevyys 
ja ala rajautuisivat vain ajanhengen rikkomuksien kautta paljastuviin 
hetkiin, generatiivisiin kielitekoihin tai yhteiskunnallis-juridisiin puhe- 
akteihin, kuten esimerkiksi Jirgen Habermasin ja Hans Joasin mukaan 
on laita. Niin ikään yhteisymmärryksen projektin perustana ei pitäisi 
nähdä pelkkää universaalia pragmatiikkaa, eivätkä sen ehtoina ole kie- 
lellisen kommunikaation oikeellisuus- tai pätevyysvaatimukset. 

Sen sijaan dialogisen filosofian perustana on oman eksistenssin koke- 
minen rajakokemuksena, johon nähden toiseuden merkityskonstituutio 
näyttäytyy transsendenttina ja ymmärtämisen ehtojen annettuvuutta 
perustavana. Avainasemassa on toiseuden avoin kohtaaminen, kaksois- 
valotus, jonka tulos ja tähtäin ei ole ehdottomassa totuudessa vaan sitä 
peittävien käsitysten kumoamisessa. Siksi eksistentialistisen transsen- 
dentalismin intersubjektiivisuuskäsitys ei tuota ymmärtämisen kriteerin 
vaatimusta, eikä sen tavoite ole semanttisten ja eettisten positioiden, 
kuten menetelmien ja teorioiden, luomisessa. Toisaalta tällainen ajattelu 
ei ole myöskään ontologista negaatiota eikä nihilismiä Heideggerin arvos- 
telemassa mielessä. Vasta situationaalisen olemassaolon hyväksymisestä 
voi alkaa ihmisen yksilöllisten laatujen ja piirteiden myöntäminen, jolloin 
voidaan päästä myös ihmisen yksilöllisten tarpeiden, arvojen ja merki- 
tysten ymmärtämiseen. Yksilöiden olemassaolon ja yksilöllisyyden tun- 
nustamisella on siis tärkeä asema yleismaailmallisuuden harhan ja to- 
dellisuutta tukahduttavan kollektivismin kumoamisessa sekä via nega- 
tivaan perustuvassa etiikassa, falsifikationistisessa metodologiassa ja 
kriittisessä tiedekäsityksessä. 

Näin perustettu intersubjektiivisuus ja tieto ovat vapaita olemusajatte- 
lusta. Samalla tämä näkökanta torjuu ihmisen kohteeksi asettamisesta 
johtuvat määrittelyt, joiden kautta tutkimus on valaistessaan objektin 
peittänyt subjektin, tehnyt peitetystä ”salaista” ja yhdistänyt näkymättö- 
mästä keskustelemisen terapioihin ja tunnustuskäytäntöihin.4/93 Siten 
kyse ei ole myöskään psykoanalyysista tai erityistieteistä. Niiden kautta 
intiimikokemusten artikuloimisesta on tullut tunnustautumista ja tie- 
dostavaksi minäksi tunnustautumisesta eräänlaista subjektin ripittäyty- 


493 Tunnustuksellisuuteen liittyvää sosiologiaa on kehitellyt Frankfurtin koulukunnan 
filosofiaa jatkava ja Sosiaalitutkimusinstituutin nykyisenä johtajana toimiva Axel Honneth 
teoksessaan Verdinglichung — Eine anerkennungstheoretische Studie (2005). 

mistä, joka on yhdistetty rikkoneita rankaiseviin katumuskäytäntöihin. 
Sen sijaan dialogisen filosofian tarkoituksena on murtaa menetelmissä ja 
tavoissa sallitun rajat, joiden mukaan kommunikaatioon ovat syntyneet 
pelkkä foneettista läsnäoloa ilmaiseva rituaalipuhe ja varsinaisia merki- 
tyksiä sisältävä tunnustuksellinen puhe. Dialogisessa filosofiassa on kyse 
itsen kokemusten rehabilitoinnista ja filosofisen keskustelun tekemisestä 
jokapäiväiseksi. 

Niiden asema liitetään usein puhetilanteiden normeihin, mutta perus- 
telut seuraavat semanttisesta näkemyksestä, jonka mukaan ihmisten 
merkityskonstituutio ja ymmärtämisen valmiudet sitoutuvat itsen koke- 
muksiin ja henkilökohtaiseen historiaan. Nämä puolestaan liittyvät toi- 
seuden kokemiseen toisena. Sikäli kuin tällainen rajakokemus vallitsee 
annettuna, kyse ei ole tendenssimäisestä kiinnostuksen suuntaamisesta 
kokemuksen filosofiaan tai kokemuksellisten lähtökohtien valitsemisesta. 
Sen sijaan kyse on oman alkuperäisen kokemuksen herättämisestä ja 
ymmärtämisen välttämättömien ehtojen havaitsemisesta, sen myöntämi- 
sestä, että ymmärtäminen ja vuorovaikutus nojaavat kokemisen esi- 
predikatiivisiin ehtoihin ja toiseuden käytännölliseen kohtaamiseen elä- 
mismaailmassa. Tarkoituksena on ohjata ihmisiä viestimään omaa koke- 
mustaan vastaavalla alkukielellä. 

Tätä kautta filosofia puhuu kokemuksena eksistoivan ruumiin läpi, 
jolloin mikä tahansa minästä maailmaan suuntautuva akti, kuten skeit- 
taus, pyöräily, bussipysäkillä tapahtuva jutustelu tai uimassa käyminen, 
saattaa olla filosofisia merkityksiä tuottava kokemus. Samalla syntyvä 
itsen ja maailman ymmärtäminen tuskin voi merkitä mitään muuta kuin 
muuta verrattuna englannin kielen ilmaisuun ”to be subject to under- 
standing” (kirjaimellisesti: ”olla alistettuna alla seisomiselle”). 

Kuten edellä sanotusta on käynyt ilmi, tällainen katsomus ei vastaa 
mihinkään metodologiseen kutsuun, eikä se toisaalta merkitse, ettei posi- 
tiivisia menetelmiä ihmisen tutkimiseen voisi olla. Sen sijaan tällainen 
ihmiskäsitys on luonnehdittavissa yleiseksi mukaan otettavaksi asen- 
teeksi, jolla saattaa olla siitä välittömimmin erottuvaa ja yksipuolista 
vaateliaisuutta huomattavasti syvälle käyvemmät seuraukset. 

Voisin hyvin kuvitella, mitä tämän filosofian mukainen ihmiskäsitys 
merkitsisi vaikkapa koulutuspolitiikassa, kun koulutuksen ja kasvatuk- 
sen tavoitteet asetettaisiin kerrankin oppilaiden lähtökohdista ja taipu- 
muksista päin eikä, kuten tavallista, yhteiskunnan tarpeista ja opettajien 
sosiaalisten ja taloudellisten etujen järjestämisestä lähtien. Näin perus- 
tuva toiseuden kohtaaminen ei tietenkään merkitse, että oppilailta kysyt- 
täisiin, ”miksi sinä sitten haluat tulla?”, mikä olisi pelkkää hallinnalli- 
sesti motivoidun olemusajattelun ja ennalta-asetettujen hierarkioiden 
toistamista. 

Esimerkiksi opetustoimeen juurtunut oppivelvollisuuden käsite paljas- 
taa sen, että keskeistä kansalaisoikeutta, oikeutta sivistykseen, ei ole 

nähty yksilön oikeutena vaan ryhmän kollektiivisena velvollisuutena. 
Tämä ei johdu siitä, ettei järjestelmään olisi osattu sopeutua. Sen sijaan 
ongelmana on ollut sivistyksen käsittäminen sopeutumiseksi, jolloin myös 
kritiikki on osoitettu passiivisuutena, ja koulujen ”järjestyshäiriöinä” 
pidetyt ilmiöt vain peittävät luovia potentiaaleja sekä ilmaisevat oppilai- 
den halua osoittaa omaa älyllisyyttään kapinoimalla. 

Keskeistä olisi pohtia uudelleen sivistyksen olemus: miten sivistys 
tukee yksilön kasvua. Edellytykset olisi luotava esimerkiksi sellaisten 
asioiden pohdiskeluun, kuten: mitä haluan osata, tuntea, aistia, uskoa? 
Ketä haluan rakastaa ja miten haluan elämäni elää? Sekä: milloin maail- 
mankatsomuksellisiin ongelmiin on olemassa vastauksia ja mitä silloin 
voi tehdä, ja milloin pitäisi tyytyä taitoon vain käsitellä niitä? Toimin- 
naksi muuttuessaan tällainen dialoginen tieto- ja oppimiskäsitys lähen- 
täisi filosofista ajattelua tieteisiin ja kansalaisyhteiskuntaan ainakin 
sikäli kuin tieteellisen koulutuksen saaneiden ihmisten maailmankuvan 
uskotaan kehittyvän ja muuttuvan maailmasta ja toisista ihmisistä edes 
osittain ohjautuvana. 

Toisaalta tässä perustelemani filosofia nähdään tunnetusti ja tavan 
takaa epätieteellisenä, mihinkään soveltumattomana ja ties minä hippi- 
filosofiana. Samanaikaisesti arvostettujen tieteenharjoittajien taholta esi- 
tetään tulkintoja, joiden mukaan yhtä hyvin määrällinen kuin laadullinen 
ihmistutkimus voi parhaimmillaankin (ja varmasti vihdoin tulosten arvi- 
oinnin vaiheessa) olla vain yleisönosasto- ja aikakauskirjakirjoittelua vas- 
taavaa mielipiteiden esittämistä. 

Nähdäkseni molemmat näkökannat ovat sellaisinaan aiheettomia ja 
saattavat johtaa tiedollisiin menetyksiin omassa ja toisten elämässä. 
Vaikka yhteiskuntatieteiden menetelmät olisivat esineellisiksi metodeiksi 
nähtyinä ”kehittymättömiä” ja vaikka tieteellisten totuuksien keskellä 
vallitsisi ”relativismi”, sekä määrällinen, tulkitseva että dialoginen tutki- 
mus poikkeavat yleisönosastokirjoittelusta siinä, että tieteellä on käytet- 
tävissään rajoittamattoman kriittisyyden menetelmä. Se puolestaan ta- 
kaa, ettei mikä tahansa voi mennä läpi tieteellisenä toteamuksena. 

Tämä merkitsee ainakin sitä, että tieteellä on metafyysisten jättiläis- 
ten ja niitä vähäisempien kainalosauvojen puuttuessa (negatiivinen) teh- 
tävänsä sen osoittamisessa, mikä ei varmasti ole totta, inhimillistä ja 
eettistä. Vaikka siis tiedeyhteisössä usein puolustetaan näkemystä, että 
tieto ja epätieto ovat vain todellisuuden erilaisia esittämistapoja, joiden 
paremmuudelle ei ole yleistä kriteeriä, joka tapauksessa tieteen tehtävä 
on erilaisten esitysten oikean luonteen osoittaminen. Se, mitä pidämme 
tietona ja totena, vaikuttaa siihen, miten toimimme. Jos tiedon ja epä- 
tiedon raja jää hämäräksi, tiedon ja toiminnan moraali heikkenee. Siksi 
kriittisellä asenteella on suuri merkitys oikean toiminnan kannalta. His- 
toriallisesti katsoen kriittisyyden menetelmää vastaavat asettamukset 
ovat — niissä tilapäisissä ja hauraissa ilmenemismuodoissa, joissa ne ovat 

esiintyneet — olleet tieteellisen toiminnan pysyvintä osaa samalla, kun 
kriisien ja kumousten tulokset ovat olleet arvokkain osa tieteen seurauk- 
sia. Kriittisyys on myös dialogisen filosofian keskeinen osa. 

Siksi tässä edustamani filosofia ei ole ristiriidassa verrattuna esimer- 
kiksi Paul Feyerabendin yleistävään näkemykseen tieteestä metodo- 
logisen anarkismin tilassa, jossa kaikki käy tietyin ehdoin.494 Tieteellinen 
liberalismi ja dialoginen kriittisyys eivät siis ole putoamista irrationalis- 
min mustaan aukkoon. Sen sijaan kysymys ensimmäisen persoonan filo- 
sofiasta olisi otettava vakavasti jo merkityksenteoreettisten ja eettisten 
tulosten kannalta, sillä varsinkin yhteiskuntatieteissä puhutaan paljon 
pelkästään yliyksilöllisestä sekä hallinnon ja viranomaiskäytäntöjen nä- 
kökulmasta myös niissä yhteyksissä, joissa pitäisi puhua ensisijaisesti 
ihmisestä, tiedosta ja etiikasta erotuksena yhteisöistä, normeista ja käyt- 
täytymisestä. 

Jos myös käytännön kysymyksiä tarkastellaan aina vain julkiselta tai 
yhteisölliseltä kannalta, katoaa peruste, miksi yhteisiä asioita on ole- 
massa. Kuitenkin yhteinen todellisuus sellaisena kuin se voi olla olemas- 
sa, toisin sanoen uskomuksina ja sopimuksina, voi perustua vain yksi- 
löiden valintoihin. Myös tieteellinen kritiikki nojaa erilaisten yksilöiden 
erilaisiin käsityksiin ja niiden esteettömään arviointiin. 

Yhteiskuntatieteiden yleistä tilaa koskien haluaisin tämän ohella kiin- 
nittää huomiota siihen, että vaikka monien tutkijoiden suosima klisee 
”suuret kertomukset ovat kuolleet” pitäisikin marxilaisuuden osalta paik- 
kaansa, kirjallisen kulttuurin ulkopuolelle jää suuri määrä todellisia ker- 
tomuksia, joista osa tapahtuu silmiemme edessä joka päivä. Kuka voisi 
väittää, etteivät esimerkiksi luonnon saastuminen, ydinvoimalaitosten 
historia tai insinööritieteiden kertomukset siitä, milloin maapallon eko- 
loginen kestokyky päättyy, muodostaisi yhtä suurta kertomusta positivis- 
tisen ajattelun seurauksista arkielämässä? 

Ja vaikka tällaisen mekanistisen tuotteliaisuuden ideologian vasta- 
reaktiona entiset valtiokansalaiset jakaantuisivatkin eri alueista huolta 
tunteviin ja valtioon nähden epäortodoksisiin kansalaisryhmiin, tällaisen- 
kaan fragmentoitumisen ja moniarvoistumisen ei tarvitse merkitä ajautu- 
mista irrationalismiin. Näkisinkin, että niin sanotussa postmodernis- 
missa on kyse julkisuuden ja viihteen kautta välittyvää ilmifunktiotaan 
vakavammasta suhtautumisesta kansalaisille akuutteihin ongelmiin. 
Kysymyksessä ei ole välinpitämättömyyden ilmaus vaan kannanotto val- 
tasuhteisiin, joiden esiin saamiseksi olisi tehtävissä se, minkä Michel 
Foucault on esittänyt oman valtatutkimuksensa menetelmänä. 

Tämä merkitsisi sen kuvaamista, miten ihmisistä tehdään subjekteja 
jonkin ennalta-asetetun ja epätranssendentaalisen objektivoinnin kautta 


494 Metodologisesta anarkismista ks. Paul Feyerabendin vuonna 1975 julkaistua teosta 
Against Method — Outline of an Anarchistic Theory of Knowledge. 


494 


sekä miten tämä tapahtuminen ilmenee näiden asettamusten vastarinta- 
na. Tällä tavoin ajatellen metafysiikassa vaikuttava valta tulee esiin tut- 
kimalla niitä käytäntöjä, joiden kautta ihmiset vastustavat byrokratiaa, 
naiset ja lapset väkivaltaa ja toisinajattelijat teollisuuden voimaa. 

Silti tässä ei ole tarkoitus arvostella kartesiolaisen tieteen ja tekniikan 
hedelmiä sinänsä. Paitsi että kritiikin kohteena voisi oikeammin olla 
näiden ilmiöiden taustalla vaikuttava ajattelutapa, myös sen arvioin- 
neissa on ajauduttu ylitulkintoihin. Tuskin käy kieltäminen, että ihmis- 
lajin historia sellaisena kuin sen tunnemme, on ollut suurelta osin menes- 
tyksellistä kamppailua luontoa ja sen tuholaismaisia voimia vastaan. 
Toisaalta luonnon paljastaminen tekniikan avulla on onnistunut niin, 
ettei ihmisen elämää uhkaa enää niinkään luonto kuin se, mitä tapahtuu, 
jos ihminen epäonnistuu tekniikan välityksellä asettamansa luonnon hal- 
litsemisessa. 

Näin syntyvän kriisin perusta on metafyysisen systeemin sisäinen. Sen 
tulokset koskevat kuitenkin ihmisten maailmaa, ja siksi jonkin verran 
ironista on, että esimerkiksi nykyaikaisen ydinenergiatekniikan riistäyty- 
essä käsistä sen tuottamista epidemioista, myrkytyksistä ja säteilystä 
voisi parhaiten elävänä selviytyä rotta, behavioristin lemmikki ja paholai- 
sen sylikoira, joka 1300-luvulla tappoi kolmanneksen maapallon väestöstä 
levittämäänsä paiseruttoon! Jo sille kostoksi toivon, että elämä maan 
päällä jatkaisi oloaan muutoinkin kuin rotan muodossa. 

Corollarium 


eadin tutkiminen on kuin täytekakkua söisi. Sitäkin pitää valmis- 

taa kerros kerrokselta ja nautiskella viipaleittain. Jokainen tämän 
kirjan osa on yksi kakun kerros, ja kukin sen kymmenestä luvusta on yksi 
vierasväelle tarjottava siivu. Meadin ajattelun monisäikeisyyden vuoksi 
eri tasot ovat luonnollisesti limittyneet ja lomittuneet, ja niinpä jokaisessa 
viipaleessa onkin aineksia kaikista kerroksista. 

Tämä teos koostuu kolmesta osasta, jotka ovat (I) ”George H. Mead ja 
interaktionismin kehitysvaiheet”, (II) ”Minän rakentuminen ihnistieteis- 
sä” ja (IID ”Filosofinen sosiaalipsykologia”. Ensimmäisessä osassa tarkas- 
telen Meadin teoriaa minuuden, kielen ja yhteiskunnan rakentumisesta 
lähietäisyydeltä, tähdäten kokonaiskuvaan siitä. Tässä yhteydessä pyrin 
näkemään Meadin ajattelun ja hänen metodologiset vaikutusyhteytensä 
historiallisessa kontekstissaan. Toisessa osassa tulkitsen Meadia tieteen- 
filosofian näkökulmasta: vertaillen hänen ajatuksiaan evolutiiviseen tie- 
toteoriaan, fenomenologiaan, eksistenssihermeneutiikkaan ja postmoder- 
nismiin. Kirjani kolmannen osan luvuissa olen koettanut muotoilla filo- 
sofista sosiaalipsykologiaa, jossa otetaan huomioon ihmisen monitasoi- 
suus biologisena, tajunnallisena ja erilaisiin elämäntilanteisiin, sosiaali- 
siin toimintayhteyksiin, historiaan ja luontoon kuuluvana olentona. Lo- 
puksi olen edennyt yhteiskuntafilosofian ja -politiikan suuntaan analysoi- 
maan, millaisia valtaan, moraaliin ja ihmisten kohtaamiseen liittyviä 
ongelmia ja mahdollisuuksia Meadin ajattelun tulkinnoista avautuu. 


Tutkimuksen sisällön kuvaus 


Teokseni kolme osaa jakautuvat kymmeneen lukuun. Kirjani ensimmäi- 
nen (1) luku koostuu Meadin henkilöhistorian esittelystä ja tutkimus- 
tehtävän asettelusta. Meadin suuntautumista naturalismiin ei voida 
selittää vain hänen henkilöhistoriallaan, mutta osoitettuna voidaan pitää, 
että Meadin kasvuhistorialla ja hänen uskonnollisella kotitaustallaan oli 
vaikutusta siihen, miksi hän myöhemmin elämässään torjui transsenden- 
taalisen filosofian ja kiinnostui behavioraalisesta ja kokeellisesta tutki- 
muksesta, joiden piirissä hän loi oman symboliseksi interaktionismiksi 
sanotun teoriansa. Todistettuna voidaan pitää myös sitä, että Meadin 
oleskelulla Leipzigin ja Berliinin yliopistoissa oli lähtemätön vaikutus 
hänen ajatteluunsa, eikä Meadia pitäisi yrittää ymmärtää epähistori- 

allisesti, ilman Diltheyn, Wundtin ja hegeliläisyyden vaikutteiden tun- 
nustamista. Mead oli tyypillinen 1800-luvun filosofi, jota pitää tulkita 
historiallisessa yhteydessään. 

Tutkimukseni toisessa (2) luvussa olen esitellyt Meadin teoriaa minuu- 
den, merkitysten ja yhteiskunnan synnystä systemaattisesti. Väitteeni 
on, että Meadin minäkonseption jakautuminen osiin oli seuraus hänen 
omaksumastaan tutkimusotteesta. Behaviorismin mukaisesta ärsyke- 
reaktio-mallista ja empiirisestä objektivoinnista jäi aineksia hänen ihmis- 
kuvaansa, jota leimasi dualismi subjektina ja objektina olemisen välillä. 

Olen pyrkinyt osoittamaan, että Meadin minäkonseption subjektiminä 
(1) on seuraus minuuden tarkastelemisesta kohteena eli objektina (me). 
Self eli ”itse' edustaa introspektion mahdollistavaa minuuden tematisoin- 
tia, ja Meadin ajattelussa oli paikka myös Kantin ja Husserlin filosofiasta 
tunnetulle transsendentaaliselle egolle, joka tekee havaitsemis- ja todelli- 
suussuhteen mahdolliseksi. Mielen (mind) kehittymisen ehtona on, että 
on olemassa itse, jonka tietoisuudessa havainnot jäsentyvät. Meadin ego- 
logiassa subjektiminän (7) tehtävänä oli toimia ”luovana”, uusia merkitys- 
variaatioita tuottavana, minän komponenttina muutoin suljetuksi jää- 
vässä vuorovaikutuksen kehässä, kun taas yleistynyt toinen (the generali- 
zed other) on nähtävissä objektiminuuksien (me) yhteenliittymänä. Sitä 
voidaan kuvailla myös yleiseksi ihmisyydeksi tai havainnollistaa Carl 
Gustav Jungilta tunnetulla arkkityypin käsitteellä. 

Arvostelua herättävin — ja myös omasta mielestäni heikoin kohta — 
Meadin ajattelussa on ollut hänen samastumisen ajatuksensa, jonka 
mukaan ihmisen minuus voi kehittyä täysin vain, mikäli hän ottaa suh- 
teessa itseensä sen sosiaalisesti jäsentyneen ryhmän asenteet, johon hän 
kuuluu. Tämä näkökanta sitoo ihmisen identiteetin liian voimakkaasti 
toiseuteen ja luovuttaa määräysvallan yhteisöille, mikä on antanut ai- 
heen epäillä Meadia totalitarististen yhteiskuntanäkemysten oikeuttami- 
sesta. 

Mikäli yksilönvapautta kuvaava ?sielw tai '”minuus' korvataan Meadin 
tapaan ihmisen käyttäytymistä säätelevällä sisäistetyllä valvonnalla, ei 
ole ihme, miksi näin käsitetty ”sielu” voi tuntua vain ”ruumiin vanki- 
lalta”. Samastumisen ajatukseen liittyy läheisesti myös Meadin roolin 
käsite. Itse asiassa hän tarkoitti samastumisella roolinottoa ja rooliin so- 
peutumista, siis yhteiskunnallistumista. Roolin käsite voi auttaa ihmisiä 
ymmärtämään itseään ja toisia, ja se voi myös helpottaa etäisyyden pitoa 
suhteessa minuuteen. Sitä kautta se voi edistää suhteellisuudentajun säi- 
lyttämistä erilaisissa tilanteissa. Mikäli rooli kuitenkin yhdistetään kiin- 
teästi siihen, mitä ihmisen ajatellaan olevan, siitä tulee ohjaava normi 
sekä kahle, joka määrää ihmistä ulkoa ja muodostuu helposti hänen hen- 
kilökohtaiseksi tragediakseen. 

Toisaalta Meadin ajatus, että toiset ihmiset ovat sisällämme läsnä 
symboliedustuksena, herättää edelleen arvostusta humaaniudellaan. Mi- 

nuuden kokonaisuus nähdään tällöin tuloksena merkityksellisten symbo- 
lien muodostumisesta ja eleiden keskustelusta, jotka perustuvat reflektii- 
viseen älyyn, kykyyn nähdä itsensä toisten silmin. Tämä puolestaan tekee 
mahdolliseksi ihmisen tietoisuuden itsestään, jonka johdosta ihminen on 
enemmän kuin ”päivitetty simpanssi”. 

Sen sijaan pelkkä roolien korostaminen muodostaa inhimilliselle mi- 
nuudelle sellaiset kalterit, joiden takana ihmiset viruvat kädet raudoissa 
kiinni, vaikka vankikopin vastapäinen seinä on täysin auki. Aivan niin 
fataalisti Mead ei ajatellutkaan, sillä hänen ideanaan oli, että ihminen 
valitsee sekä roolinsa että ryhmänsä itse — näkemys, jota rooli- ja viite- 
ryhmäteoriassa on kehitelty edelleen. Historiallisesti katsoen näkökanta 
on tuttu jo Adam Smithiltä, jonka mukaan ostajat ja myyjät omaksuvat 
toistensa roolin. Tämä puolestaan tekee markkinoista tehokkaammat, 
kun osapuolet mielellään ja joskus suorastaan lipevästi kiertävät kulttuu- 
riset ja kielelliset erot sekä sulautuvat yksimieliseen harmoniaan edis- 
tääkseen liiketoimintaa. Meadin aikalainen Charles Cooley asetti väitteen 
muotoon, jonka mukaan käsityksemme itsestämme heijastaa väistämättä 
muiden käsityksiä meistä, ja Mead täydensi kuviota teesillään, että to- 
dellisuudessa valitsemme vain itsellemme tärkeimpien ihmisten mieli- 
piteitä omiksemme. Valinta ei siis tapahdu ”kapealla kauppiaan järjellä”, 
eli kenen tahansa näkökulmasta, vaan nimenomaan tärkeimpiä ihmisiä 
ajatellen. Joka tapauksessa myös maailmankauppa oli tehnyt Meadin kä- 
sityksen mukaan ihmisten keskinäiselle ymmärtämiselle enemmän hyvää 
kuin yksikään institutionalisoitunut uskonto. 

Vaikka Mead olikin makrososiologisen tarkastelutavan edustaja, hä- 
nen kertomustaan minuuden rakentumisesta voidaan lukea myös mikro- 
sosiologisena analyysina modernisoituvasta yhteiskunnasta, jossa ihmi- 
nen määrittyy tai määrittää itsensä vaihtelevasti erilaisten roolien tai 
identiteettien kantajaksi riippuen samastumisen kohteenaan olevista ryh- 
mistä. Eri asia on, voidaanko ihmiskunnan historiasta todella löytää sel- 
lainen ajankohta, jolloin ihmiset itsensä tiedostaen tai tiedostamattaan 
muuttuivat sosiaalisten roolien esittäjiksi. Mutta meadiläisen sosiaali- 
psykologian opetukseksi jää katsomus, että ihmisarvo piilee hänen sisäi- 
sen minuutensa lisäksi osittain myös niissä persoonallisissa roolisuori- 
tuksissa, joiden mukaisesti hän esiintyy, tai niiden odotusten täyttymi- 
sissä, joita hänellä on toisten rooleja kohtaan. Tässä mielessä persoonalli- 
sen vuorovaikutuksen toteutumisyhteys ovat ihmisten kasvot, joissa on 
sekä synnynnäisiä piirteitä että toisten eleisiin mukautumalla tuotettuja 
ilmeitä — teema, jota ovat kehitelleet sosiaalipsykologi Erving Goffman ja 
transsendentalistiseen suuntaan filosofi Emmanuel Levinas. 

Marcel Maussin sosiaalisen vaihdon ja lahjan olemusta koskeviin teo- 
rioihin (Essai sur le don) viitaten katson, että myöskään symboliseen in- 
teraktionismiin liittyvän vaihdon tuloksena ei ole jäännöksetön tasapeli, 

on projektio ihmisten sisäisestä minuudesta. Transsendentaaliseksi egok- 
si sanottu luova minuus siirtyy tällöin sosiaalisuuden sfääriin, jossa se 
muodostaa pyhyyden ilmiön. Pyhyydeksi puolestaan voidaan sanoa kaik- 
kea sellaista, minkä lähestymiseen liittyy rituaaleja. Eräs sellainen on 
tiede, ja siksi myös tieteen pitäisi löytää ihmisyydestä sen ydin ja tun- 
nustaa se transsendentiksi, aivan niin kuin kaikki vuorovaikutus tulisi 
puolestaan myöntää epäsymmetriseksi ja epätäydelliseksi. 

Meadin ajattelussa oudoksuntaa on herättänyt hänen tapansa vas- 
tustaa kaikkea henkisyyttä ja sielun käsitettä. Nykyisenä kartesiolaisen 
filosofian jälkeisenä aikana väitteitä mielen ja kehon kahtiajaosta ei ole 
pidetty enää uskottavina, vaan sekä tieteessä että arkiajattelussa pide- 
tään luonnollisena, että ajattelu ja ruumis kuuluvat yhteen, aivan niin 
kuin ilmeet kertovat ihmisten ajatuksista ja ajatukset tuottavat ilmeitä, 
eleitä ja käyttäytymistä. Meadin vastalauseet kartesiolaisuutta kohtaan 
ovat ymmärrettäviä, sillä ne olivat kannanottoja hänen omaa aikaansa 
hallinneeseen filosofiaan, mutta nykyisin ne vaikuttavat turhilta ja tar- 
peettomilta — ehkä juuri Meadin itsensä luoman vuorovaikutusteorian ja 
hänen aikaansaamansa kumouksen vaikutuksesta. Vaikka mielen ja 
kehon kuilu onkin luotu umpeen, henkinen ja ruumiiillinen taso eivät ole 
lakanneet olemasta, vaan niiden välille on tunnustettu vaikutusyhteys, 
joka liittää ne toisiinsa. Tässä mielessä Mead oli järjen ja tunteiden yh- 
teenkuuluvuutta korostavan filosofian, kontaktin luomisen, kehonkielen, 
peilailun ja rapprochement-psykologian edelläkävijä sekä eräänlainen old 
school -ammattilainen. 

Kirjani kolmannessa (3) luvussa olen pyrkinyt ymmärtämään Meadin 
teoreettista ajattelua hänen vaikutushistoriansa valossa. Meadista tuli 
Wundtin kansainpsykologialle ja Diltheyn kantilaisuudelle samanlainen 
opponentti, jollaisena hän oli esiintynyt kristinuskolle varhaisnuoruudes- 
saan. Saksalaisessa yliopistolaitoksessa virinnyt hengentieteiden ja luon- 
nontieteiden kiista alkoi leimata Diltheyn ja Wundtin oppilana toimineen 
Meadin omaakin ajattelua, ja hänen voidaan sanoa jääneen pysyvästi 
kahden maailman kansalaiseksi. Tämä idealismin ja materialismin väli- 
nen ristiveto välittyi niihin moniin paradokseihin ja kehäpäätelmiin, joita 
Meadin filosofiasta ja sosiaalipsykologiasta voidaan löytää. 

Meadin ajattelusta avautuu historiallisia yhteyksiä paitsi taaksepäin, 
myös eteenpäin. Meadin kohtaamat teoreettiset ongelmat eivät ole estä- 
neet häntä toimimasta kokonaisen tieteenalan, eli sosiaalipsykologian, 
kätilönä. Käsitykseni mukaan Meadin panos on ollut korvaamatonta 
myös laadullisten tutkimusmenetelmien, esimerkiksi etnometodologian, 
kehittymiselle. Siksi hänen ajatteluaan voidaan pitää sosiaalitieteiden 
klassikkona: aina ajankohtaisena ideoiden varastona, josta löytyy jatku- 
vasti uutta pohdittavaa ja jonka piirissä myös moni jälkistrukturalistien, 
postmodernistien ja dekonstruktionistien myöhemmin analysoima kysy- 
mys tuli epäsuorasti esille. 

Tulkintojeni syventämiseksi olen tarkastellut Meadin kehittelemää 
perspektiivioppia, sosiaalisen havaitsemisen teoriaa ja hänen pyrkimyk- 
siään luoda historianfilosofiaa. Meadin käsitys ihmisestä historian tul- 
kitsijana ja luojana sekä näkemys, jonka mukaan jokainen sukupolvi kir- 
joittaa uudestaan sekä oman historiansa että yleisen historian, pitää 
nähdäkseni yhtä sen kanssa, kuinka Meadia itseään tulisi tulkita: luo- 
vasti, soveltavasti ja hänen ideoitaan vertaillen ja hyödyntäen. 


Teokseni toisen osan aloittavassa neljännessä (4) luvussa olen tulkinnut 
Meadin ajattelua ja myöhempää symbolista interaktionismia niin sanotun 
subjektiuden kriisin valossa, sen eräänä esiintymänä ja taustatekijänä. 
Individualistisen ja sosiaalitieteellisen naturalismin välillä vallinneiden 
erojen paikantamiseksi olen verrannut Meadin edustamaa sosiaalibeha- 
viorismia muun muassa Karl Popperin evolutiiviseen tietoteoriaan. 

Vaikka metodologinen individualismi periikin puhtaasti loogiselta kan- 
nalta katsellen voiton tässä yksilöllisen ja yhteisöllisen tiedonmuodos- 
tuksen kiistassa, Meadin luomat yleistetyn toiseuden, roolinoton ja sa- 
mastumisen ideat voivat toimia ihmisen itseymmärryksen lisääjinä sekä 
suoraan että herättämänsä arvostelun kautta. Individualismin ja holis- 
min vertaaminen ei toisaalta merkitse näiden asioiden vastakohtaista- 
mista tai kannanottoa kummankaan ajattelutavan puolesta. Tutkimuk- 
seni pääväitteitä on, että individualismi ja holismi ovat toistensa leimaa- 
mia ja johtuvat ihmisen asettamisesta objektiksi, jolloin minuudesta erot- 
tuvat yksilöllinen ja sosiaalinen puoli. 

Meadin ja Popperin edustamien naturalismin muotojen vertailu voi 
auttaa ymmärtämään, millä tavoin merkitysopilliset merkitykset ja arvo- 
merkitykset liittyvät yhteen. Sen sijaan poliittiselta kannalta katsellen 
Meadin edustamaan kokonaisvaltaiseen ihmiskuvaan, menetelmäopilli- 
seen yhtenäisteorian ihanteeseen sekä ihmisten vuorovaikutuksellista 
olemusta koskevaan yhteisöllisyyden korostamiseen sisältyy juuri sellai- 
nen kollektivismin leima, joka on antanut aiheen arvostella hänen ajatte- 
luaan joukkohenkisyyden pönkittämisestä ja eräänlaisesta piilososialis- 
min ideologiasta. Tällaisessa yleistyneen toisen valtaan perustuvassa 
kulttuurissa ”jokainen on toinen ja kukaan ei ole itsensä”,49 eikä kysei- 
nen seuraus rajoitu vain poliittisen vallan vaikutuksiin vaan toteutuu 
nykyisin niin joukkotiedotuksen, markkinoinnin kuin Internetinkin yh- 
denmukaistavissa pyörteissä. 

Tutkimukseni viidennessä (5) luvussa olen pohtinut tiedon, kokemus- 
maailman ja ihmisten välisen ymmärtämisen kysymyksiä suhteuttamalla 
Meadin ajattelua mannereurooppalaiseen eksistenssihermeneuttiseen ja 
fenomenologiseen filosofiaan sekä Jirgen Habermasin kommunikatiivi- 


495 ”Jeder ist der Andere und Keiner er selbst.” Sitaatti Martin Heideggerin teoksesta 
Sein und Zeit (s. 128). 

seen teoriaan. Vaikka Meadia voidaankin tieto-opillisen individualismin 
kannalta arvostella massasieluisuudesta, hänen näkemyksensä ovat 
sopusoinnussa Hans-Georg Gadamerin kehittämän hermeneutiikan kans- 
sa sikäli, että molemmissa ihmisyksilöä tulkitaan historiallisen perinteen 
osana. Siihen verrattuna Martin Heideggerin ajattelu edustaa ihmisyksi- 
löä korostavaa tutkimuspolkua, kun taas Jiirgen Habermasin kommuni- 
katiivinen teoria merkitsee siirtymistä muutaman askeleen verran uni- 
versalismin suuntaan. Heideggerin rinnastaminen Meadiin voi vaikuttaa 
ensikatsomalta väkinäiseltä, sillä jyrkempää vastakohtaa on vaikea kuvi- 
tella, mutta lähemmin tarkasteltuna Meadia ja eksistenssihermeneuttista 
ajattelua yhdistävät näkemys ihmisestä käytännöllisesti orientoituneena 
maailman osana sekä Heideggerin ajattelusta löytyvä epäsubjektivismi. 

Väitteeni on, että Meadille tyypillinen metodologisen universalismin 
ihanne ja hänen käsityksensä ihmisten intersubjektiivisuudesta voivat 
toimia hermeneuttisina itseymmärryksen lisääjinä, mutta niihin kätkey- 
tyy myös samanlaisia riskejä, vaaroja ja dispositioita, jotka ovat koituneet 
kollektivismia ja yleismaailmallisuutta korostaneiden oppisuuntien koh- 
taloksi niin sanotun subjektiuden kriisin ja yleisen kriisikeskustelun 
aikana. Olen käsitellyt aihetta havainnollistaakseni, millä tavoin yhteis- 
kuntatieteiden perustaa koskevat ongelmat ovat tulleet näkyville juuri 
subjektiuden kriisin kautta. Samassa yhteydessä olen pohtinut sitä 
tieteenfilosofista kysymystä, millä ehdoilla yhteiskuntatieteet ovat yli- 
päänsä mahdollisia. Eettisesti perusteltuja ja menetelmäopillisesti ade- 
kvaatteja ratkaisuja tähän keskusteluun ovat tarjonneet ihmistutkimuk- 
sen eksistenssihermeneuttiset nykysovellutukset sekä niiden pohjalta 
luodut laadullisen tutkimuksen menetelmät, joissa tunnustetaan ihmis- 
ten yksilöllisyys ja ainutlaatuisuus. 

Tutkimukseni kuudennessa (6) luvussa olen kiinnittänyt huomiota 
Meadin minäkonseption koostumiseen kolmesta komponentista. Tulkitsen 
näitä rakenteellisia piirteitä tuloksiksi hänen minuutta objektivoivasta 
tutkimusotteestaan, josta on seurannut useita kehäpäätelmiä ja paradok- 
seja sekä jo hegeliläisyydessä hellitty äärettömyyden ongelma. Tutkimuk- 
seni edetessä olen etääntynyt tietoisesti Meadin ajattelun lähilukemi- 
sesta, ja tässä yhteydessä tarkastelenkin Meadia enemmän esimerkki- 
tapauksena ja dekonstruktiiviselle purkutyölle soveltuvana vertailun koh- 
teena. 

Olen pyrkinyt esittämään perusteluja väitteelleni, että niin Freudin 
kuin Meadinkin minäkonseption kolmikantainen rakenne on seuraus mi- 
nuuden asettamisesta introspektiivisen havainnoinnin kohteeksi. Koska 
tarkastelija ei voi olla samanaikaisesti kohde, havaintoja tekevän minuu- 
den rinnalle on löydyttävä myös ”toinen puoli”. Minän hajautumisen 
me:hin ja I:hin tekee mahdolliseksi itsehavainnointi, jonka taustalla 
vallitsee tietoisuus itsestä, self. Self:iä toisissa ihmisissä heijastelevan 
me:n rinnalle on sitten löydyttävä myös ”muuta”, eli tarkastelijana toi- 

miva ja merkitysvariaatioita tuottava 1, jota ei voida tavoittaa intro- 
spektiossa mutta jonka ilmaantuminen jakaa self:in kahtia: me:ksi ja 
I:ksi. Tässä rakenteellisessa suhteessa Meadin jako vastaa psykoanalyytti- 
selle teoriaperinteelle ominaista jakoa egoon, superegoon ja id:iin, jossa 
ego niin ikään hajautuu tietoiseen ja tiedostumattomaan. 

Tulkintatyössä olen käyttänyt apunani Jacgues Lacanin erottelua 
reaalinen — symbolinen — imaginaarinen' (jolla hän korvasi Freudin kol- 
mijaon) sekä Slavoj Zizekin jaottelua ihanneminään ja minäihanteeseen. 
Zizekin analyysi psyyken osatekijöistä toistaa pitkälti Meadin 1:n ja me:n 
käsitteiden eroa ja hyödyntää Lacanin jakoa imaginaariseen ja symboli- 
seen minään. 17 (eli Lacanin 'imaginaarinen' ja Zizekin 'ihanneminä”) on 
introspektiivistä identifioitumista itseen, kun taas me (eli Lacanin 'sym- 
bolinen' ja Zizekin ”minäihanne”) syntyy toiseuden kautta tapahtuvasta 
itsen havainnoimisesta, itsereflektiosta. 

Tässä tutkimuksessa itsehavainnoinnin keinoin tapahtuva minuuden 
tavoitteleminen todetaan mahdottomaksi ilman, että minuus jakautuu 
tarkastelijaan ja kohteeseen, ja siksi introspektiivinen analyysi väistä- 
mättä epäonnistuu. Psykoanalyyttiselle teoriaperinteelle uskollisesti to- 
teankin ihmisen itseymmäryksen kasvun tapahtuvan aina interaktiossa, 
dialogisessa suhteessa toiseuteen. Kehämäiseen analyysiin pitäytymisen 
totean itseymmärrystä lisääväksi, mutta terapeuttiselta kannalta suosit- 
telen vaihtoehdoksi maailmassa suuntautuvaa aktiivisuutta, jossa ihmi- 
sen intentionaalisuutta ei nähdä vain omien noemojen analysoimisena, 
vaan se liitetään myös ympäröivien olojen tulkitsemiseen ja muuttami- 
seen. Juuri tähän olen tähdännyt toimiessani yksikön ensimmäisen per- 
soonan filosofian ja itsestä maailmaan suuntautuvan toiminnallisen sosi- 
aalipsykologian protagonistina. 


Kirjani kolmannen osan aloittavassa seitsemännessä (7) luvussa olen 
koettanut luoda filosofisesti perustellun kuvan siitä, miten ihmisen 
identiteetti, onana itsenään oleminen sekä yksilön itsemäärämisoikeus 
pitäisi ymmärtää, mikäli tavoitellaan vapautta, hyvinvointia ja ihmisten 
eettistä kohtelua niin tieteessä kuin yhteiskuntaelämässäkin. Olen laa- 
jentanut tarkastelua Lauri Rauhalan kehittelemän situationaalisen sää- 
töpiirin avulla ja pohtinut, mikä asema tietoisuudella, tajunnalla, mielellä 
ja psyykellä on ihmisen persoonan kokonaisrakenteessa. 

Vaikka Rauhalan tunnettu näkemys ihmisen eksistenssitasoista (ke- 
hollinen, tajunnallinen ja situationaalinen) saattaakin vaikuttaa pelkiste- 
tyltä, pidän sitä edelleen selitysvoimaisena lähestyttäessä erityistieteissä 
kohdattuja rajankäyntiongelmia. Tämän mukaan tutkimusaiheen tai 
-kohteen olemus on joka tapauksessa selvitettävä ennen tutkimukseen 
ryhtymistä, jotta aihetta ei tarkasteltaisi epäasianmukaisilla menetel- 
millä tai tutkimustasoilla (esimerkiksi inflaatiota kolikon fysikaalisilla 
ominaisuuksilla tai seksuaalista kanssakäymistä pelkästään biokemialli- 

silla tekijöillä). Tutkimuskohteen ontologiaa eli perusolemusta olisi tut- 
kittava filosofisesti ennen toimintaan ryhtymistä, mikä puoltaa filosofisen 
analyysin merkitystä erityistieteissä. 

Tutkimukseni kahdeksannessa (8) luvussa olen syventynyt Meadille 
keskeiseen itsen käsitteeseen sekä käsitehistoriallisesti että ideologia- 
kriittisesti. Olen pohtinut, miksi itsen käsitteelle on annettu niin tärkeä 
asema länsimaisessa ajattelussa, ja voisiko sille olla vaihtoehtoja. Käsi- 
tykseni mukaan itsen olemassaolon tai ”läsnäolon” (Dasein) kyseenalais- 
tuminen yhteiskunnallisissa valta- ja alistussuhteissa on yksi keskeinen 
syy ihmisten kokemaan kurjuuteen, epätoivoon ja ”pahoinvointiin hyvin- 
vointiyhteiskunnassa”. Toisaalta myös liika käpertyminen itsen ympärille 
on ollut merkkinä koetuista uhista, jotka puolestaan ovat saattaneet joh- 
taa siilipuolustukseen, ahneuteen tai itsetuhoon. Siksi en olekaan voinut 
vastustaa sitä aristoteelista johtopäätöstä, että ihmisten onnellisuuden 
edellytyksenä on hyvä itsetuntemus, jossa minuuden eri osatekijät ovat 
tasapainossa. 

Sen enempää egoismi, altruistinen itsestä luopuminen, meadiläinen 
sulautuminen yleistettyyn toiseuteen kuin mystiikalle ominainen itsen 
raukeaminenkaan eivät yksistään riitä tasapainon saavuttamiseksi. Hy- 
vään itsetuntoon liittyy mahdollisuus tuntea olevansa kotonaan omassa 
itsessään, itsen omakohtainen hyväksyminen, hyväksytyksi tuleminen 
toisten joukossa ja se, että ihmisellä on koti. Tämä taas perustuu juu- 
revaan itsemäärämisoikeuteen, jonka vallitessa ihminen hallitsee omaa 
itseään ja elämäänsä — toisin kuin hajoamista, täyttä kulttuurirelativis- 
mia ja nomadiutta korostava postmoderni ajattelu on opettanut. 

Yhdeksännessä (9) luvussa olen luonut katsauksen yksilön itsemäärä- 
misoikeutta ja vapautta kahlitsevien tiedekäsitysten umpikujiin ja tieteen 
historian omaan kahtiajakautuneisuuteen, joka muistuttaa eräänlaista 
skitsofreniaa. Tutkimukseni päättävässä kymmenennessä (10) luvussa 
olen paneutunut vielä tieteen ja yhteiskunnan välisiin moraalisiin suhtei- 
siin sekä siihen, miten eri ihmiskäsitykset ja metodologiset valinnat voi- 
vat kanavoitua politiikaksi tai ohjautua poliittisista asenteista ja arvoista. 
Näissä teokseni kahdessa loppuesseessä esittämiini pohdintoihin olen 
edennyt tarkoittaen ?politiikalla' kaikkea yhteisten asioiden hoitoa, joka- 
päiväistä toimintaa sekä filosofista yhteiskunta- ja ideologiakritiikkiä. 


Meadin merkitys filosofialle 


Entä mitä merkitystä Meadilla ja hänen ajattelunsa virittämillä pohdin- 
noilla voisi olla meidän aikanamme? Mitä tuo pitkä ja komea mies, joka 
tunnettiin rauhallisena luennoitsijana ja erinomaisena keskustelijana 
sekä tasapainoisena ja ystävällisenä luonteena, halusi meille sanoa? Mitä 
hän yritti välittää? 

Koska omat Mead-tutkimukseni jäivät kaksi vuosikymmentä sitten 
parin suppeahkon julkaisun asteelle, olen koettanut saattaa tämän työn 
nyt perusteellisesti loppuun. Olen samalla koettanut hyvittää sitä yli- 
kriittisyyttäni, jonka mukaisesti olen voinut käsitellä Meadia aiemmissa 
yhteyksissä, mutta puolustuksekseni totean arvosteluni kohdistuneen 
tapaan, jolla Meadia itseään oli hyödynnetty tekemällä hänestä poliittisen 
yhteiskuntatieteen veturi. 

Nähdäkseni Meadin ajattelusta erottuu sekä tieteenfilosofinen, meto- 
dologinen, yhteiskuntafilosofinen että koko todellisuuskäsitystä koskeva 
puoli. Ongelmaksi muodostui hänen yrityksensä sitoa ne yhteen: yhden 
kokonaisteorian muotoon. Tähän liittyvä kunnianhimo oli epäilemättä 
eräs syy siihen, miksi hän ei saanut hankettaan koskaan valmiiksi. Ky- 
seinen ”epäonnistuminen” ei ole kuitenkaan haitannut Meadin mainetta 
eikä myöhempää ymmärtämistä lainkaan. Tietty torsoksi jääminen on 
kenties houkutellut jälkipolvia tarttumaan hänen ajatuksiinsa ja oh- 
jannut löytämään siitä sen punaisen langan. 

Ja muodostaahan Meadin pyrkimys ihmisen järkiperäiseen hallintaan 
jo sinänsä erään ”suuren kertomuksen” todistaen ihmisten olemukseen 
sisältyvästä halusta luoda itsestämme kokonaisvaltainen käsitys. Koska 
ihmisyys sen enempää kuin todellisuuskaan ei mahdu kieleen eikä käsite- 
järjestelmiin, paraskin filosofia tai sosiaalipsykologia levinasilaisittain sa- 
noen epäonnistuu, jolloin haaksirikon aiheuttava transsendentti todelli- 
suus ilmoittaa olemassaolostaan. Näin ajatellen ”suuri kertomus” voidaan 
ylipäänsä ilmaista kesken jääneinä sävellyksinä, katkenneina romaani- 
sarjoina, rapistuneina katedraaleina tai raunion kaltaisina temppeleinä, 
kuten varmaankin Heidegger sanoisi. Paradoksaalisesti kurjinta on juuri 
se, mikäli filosofi ei epäonnistu, sillä silloin filosofia ei opeta ihmiselle sen 
enempää totuutta tiedon rajoista kuin toisten ihmisten hallitsemattomuu- 
destakaan. 

Meadin ei voida katsoa kokeneen suuria takaiskuja elämässään tai 
urallaan, mutta vakavan tappion hän koki yrityksessään sulkea transsen- 
dentaalisen egon pois filosofisesta järjestelmästään. Kriitikon silmälasien 
läpi nähtynä Meadin minäkonseptio onkin lopulta kuin hiekkarannalle 
huuhtoutunut simpukka, jonka sisältä löytyy helmi. 

Entä mitä sanottavaa Meadilla tai postmeadiläisyydellä voisi olla ny- 
kyisenä postmodernismin jälkeisenä aikana, jolloin Minervan pöllö on sii- 
villeen noustuaan tömäyttänyt itsensä puunrunkoon useita kertoja anta- 
en viittauksen puhtaaseen järkeisuskoon perustuvan yhtenäiskulttuurin 
loppuvaiheesta? Mead ja symbolinen interaktionismi ovat luonnollisesti 
olleet yhteiskuntatieteiden nykyisen kriisikeskustelun osia, ja suurten 
tarinoiden poissaoloon ne ovat tarjonneet eräänlaisen ”vastauksen sinän- 
sä”. Juuri kukaan ei enää pidä yhtenäisteoriaa ja siihen liittyvää yhte- 
näiskulttuuria mahdollisena tai edes tarpeellisena. Mutta symboliseen 
interaktionismiin liittyvä sosiolingvistinen ajattelutapa voi auttaa ym- 

märtämään esimerkiksi nykyisiä kansainvälisiä kiistoja sekä edistää kon- 
fliktien sovittelua. 

Toisaalta sen heikkoutena on edellä mainittu universalismi, kun taas 
aidon dialogin synnyttäminen edellyttää moniäänisyyden ja erimielisyy- 
den tunnustamista. Tässä mielessä eksistenssihermeneutiikan perustalle 
rakennetut dialogisen kohtaamisen mallit palvelevat tarkoitusta parem- 
min kuin sosiaalisten vuorovaikutusmallien pohjalle luodut yhtenäis- 
teoriat. Eksistenssihermeneuttiset kanssakäymisen filosofiat tunnusta- 
vat esipredikatiivisen kokemuksen, minuuden transsendentaalisuuden ja 
lähes kaiken sellaisen, mikä ei ole mitattavissa aineellis-immanentissa 
maailmassa. 

Myös Meadin ajatteluun liittyi näkemys eleistä ja viestinnästä koko- 
naisilmaisuna, joka juontaa juurensa suoraan kokemusmaailmasta, mut- 
ta hän päätyi edellyttämään yksilöiden kokemuksilta yhtäpitävyyttä tai 
samankaltaisuutta intersubjektiivisuuden takeeksi. Sen sijaan dialogisen 
näkemyksen mukaan kielen semanttista yksiselitteisyyttä, pragmaattista 
toimivuutta ja syntaktisia ominaisuuksia tärkeämpiä vuorovaikutuksessa 
ovat paralingvistiset eli kielen ulkopuolelle jäävät tekijät, kuten kontak- 
tin luominen, läsnäolo sekä suuntautuneisuuden intentionaalinen pohja- 
vire, tarkoitusperä, jonka vuoksi viestintää ylipäänsä on olemassa. 

Näennäisestä kaukaisuudestaan huolimatta tämä Emmanuel Levina- 
silta tunnettu ajatus on lähellä myös Ludwig Wittgensteinin Tractatuk- 
sessaan esittämää näkemystä, jonka mukaan tärkeää ei ole vain se, mitä 
sanotaan, vaan myös se, mikä jää tai jätetään kielellisesti artikuloimat- 
ta. 496 Tiedonfilosofisesti kognitio on symbolinen prosessi, ja niin kartesio- 
laisen dualismin kuin kulttuuriamme laajemminkin leimaavan jakautu- 
neisuuden ylittämiseksi pitäisi tiedollisten realiteettien ja metaforallisen 
maailman välinen ero kuroa umpeen. Ihmisen tiedollinen maailma on 
nimenomaan symbolien maailma, kun taas pelkät sanat ja irralliset tosi- 
asiat vievät huomion pois olennaisesta. Juuri tähän ongelmaan Meadin ja 
hänen seuraajiensa kehittelemä symbolinen interaktionismi parhaimmil- 
laan vastaa. 


496 Ludwig Wittgenstein kirjoitti varhaiskautensa aloittaneessa (ja samalla päättänees- 
sä) tutkielmassaan Tractatus Logico-Philosophicus (1918) kielen kuvateorian mukaisesti, 
positivismia myötäillen ja kielen rajoja hahmotellen: ”On selvää, ettei etiikkaa voi ilmaista. 
Etiikka on transsendentaalista.” (6.421) Ajatusta tukevat G. H. von Wrightin esipuhees- 
saan lainaamat sanat, jotka Wittgenstein osoitti kirjeessään Ludwig von Fickerille: ”Teok- 
seni koostuu kahdesta osasta: siitä, joka on tässä esitetty, sekä kaikesta siitä, mitä en ole 
kirjoittanut. Ja juuri tämä jälkimmäinen osa on tärkeä.” Emt., xii. Von Wright on ilmei- 
sesti oikeassa selittäessään ajatusta niin, että ”[hlänelle itselleen oli tärkeintä ehkä juuri 
se, mitä ei voida kielessä ilmaista mutta mikä silti on nähtävissä.” Emt. s. xi. 

Vaikka ajatus onkin hieman kulahtanut ja vähintään sen pinnassa on aistittavissa ajan 
patinaa, se valaisee oivallisesti eettisten merkitysten transsendentaalisuutta. Näkemys 
pitää yhtä myös sen wittgensteinilaisen ajatuksen kanssa, että kieli voi kuvata maailmaa, 
mutta se ei voi kuvata sitä, miten se kuvaa maailmaa (semantiikan julkilausumattomuus). 

Meadiläinen sosiaalipsykologia on mielestäni ansainnut epäilykset yh- 
teisöjen kahlitsevasta vaikutuksesta ja vapauden menetyksistä sekä ih- 
misten altistamisesta kollektiivisille ideologioille. Toisaalta myös vapaan 
ja autenttisen minuuden sekä itseyden julistaminen olisi varustettava 
vastaavilla ideologiakriittisillä huomautuksilla. Perinteisestihän ideologia 
on voinut esiintyä näissä kahdessa muodossa. Optimaalinen ideologi on 
usein anonyymi ja näkymätön, vähän niin kuin sovinnaisuusnormien ra- 
joittama tieteenharjoittaja, jonka katsotaan olevan poliittisen järjestel- 
män ulkopuolella ja siten näennäisesti puolueettomassa asemassa. Mutta 
ideologi on voinut olla myös tieteestä ja politiikasta vapaa subjektina ole- 
misen tyyppi, kuten taiteilija, joka riippumattomuutensa vuoksi katsoo 
toteuttavansa itseään vapaana kuin taivaan lintu. 

Jälkimodernissa yhteiskunnassa ideologia ei olekaan enää mitään ih- 
misille ulkoa päin asetettua — ei manipulaatiota, pakkoja eikä käskyjä — 
vaan se on tapa, jonka mukaisesti ihmiset spontaanissa todellisuussuh- 
teessaan tavoittelevat vapautta, nautintoja, itsemääräämisoikeutta ja to- 
dellista minuuttaan. Niinpä ideologia ei ole savuverho, joka estäisi meitä 
näkemästä, millainen todellisuus on, vaan se on usein myös tuo ”selkeyttä 
luova ajattelutapa”, jonka vaikutuksesta luulemme näkevämme ”selvem- 
min ja kirkkaammin”. Itse määrittelenkin ideologian samoin kuin kym- 
menen vuoden takaisessa teoksessani Filosofia räjähti, tulevaisuus palaa 
— Vähäkatekismus filosofiselle anarkistille: Ideologian syntytekijät on luo- 
tu silloin, kun asiat, jotka symbolisesti edustavat vapautta, muuttuvat 
todellisuudessa vapautta rajoittaviksi tekijöiksi, esimerkiksi moottoripyö- 
rällä hurjastelun hurmio yllättäväksi onnettomuudeksi ja sitä kautta tur- 
mioksi. Ideologia on siis vieraantuneisuutta oman olemisen perusteista: 
se on tietämättomyyttä siitä, missä elää. 

Ideologian traagisuus on siinä, että juuri silloin kun ihmiset pakenevat 
unelmiinsa (esimerkiksi lomamatkoille tai kauneushoitoloihin itseään ja 
nuoruuttaan etsimään) he vasta ovatkin ideologian kahleissa. Niinpä olen 
koettanut liittää omiin yksilöllisyyden ja vapauden julistuksiini myös asi- 
anmukaiset varaukset, joiden tehtävänä on hillitä liiallista samastumista 
yliminän ääneen, luoda ironista ja suhteellisuudentajuista etäisyyttä filo- 
sofiseen viisauteen ja sitä kautta ennalta eliminoida sublimaatiosta johtu- 
vaa haaveiden konflikoitumista todellisuuden kanssa. 

Aivan kuten Frankfurtin koulukunnan filosofit ovat huomauttaneet, 
vaikeinta vapaudessa on sen pakonomaisuus, joka sisältyy double bind 
-rakenteena esimerkiksi kristinuskon käskyyn olla vapaa. Nietzschen aja- 
tusta mukaillen: yksilön vapaus on silloin vain pappien keksimä sala- 
juoni, jolla ihmiset voidaan saattaa vastuuseen ja syytettyjen penkille: 
potemaan huonoa omaatuntoa sinänsä välttämättömistä teoistaan.497 


497 Friedrich Nietzsche teoksessaan Götzen-Dämmerung vuonna 1888; suom. Epäjumal- 
ten hämärä, ajatelma 7. 

Sosiaalipsykologian sydän 


Sosiaalipsykologia on tunnetusti jaettu sosiologiseen ja psykologiseen so- 
siaalipsykologiaan. Kyseinen jaottelu on kertonut tieteenalan suhteelli- 
sesta nuoruudesta, epäitsenäisyydestä, syntymisestä lohkeamalla irti 
naapureistaan, veloista toisille tieteille sekä tieteenharjoittajien pyrki- 
myksistä oikeuttaa itseään. Tämä kirja sisältääkin tuon syntyhistorian 
analyysia, ja se on kannanotto sosiaalipsykologian asemaan tieteenalana. 
Meadin teoriahistorian ja hänen jälkivaikutuksensa tutkiminen osoit- 
taa, että sosiaalipsykologia syntyi pitkälti omista intresseistään eli mie- 
lenkiinnoistaan ja motiiveistaan. Sen syntyminen oli pikemminkin spon- 
taania ja tahatonta kuin millään tavoin väkinäistä tai ”korvista maail- 
maan vedettyä”. Näin antaa aiheen ajatella se, että myöskään Meadin 
kehittelemät teoreettiset ideat eivät olleet määrätietoisesti tarkoitettuja 
tai suunnattuja minkään tieteenalan hallinnolliseen tai metodologiseen 
tukemiseen tai vahvistamiseen, vaan hänen vuorovaikutusta koskevat 
pohdintansa tulivat lähinnä kutsutuiksi tai omaksutuiksi sosiologien ja 
psykologien metodikaluston osaksi. Meadin luoma vuorovaikutuksellinen 
näkökulma koettiin sekä sosiologian että psykologian piirissä niin oma- 
peräiseksi, että se yhdessä muiden sosiaalipsykologian perustamiseen liit- 
tyvien klassikkoteorioiden kanssa alkoi kaivata alleen omaa maata. 
Historiallisen muodostumisen prosessissa vaikuttivat sekä sisäiset 
itsenäisyyden ja omaehtoisuuden houkutukset että ulkoiset veto- ja työn- 
tötekijät, joista empiiristen psykologien osoittama yhteisöllisten selitys- 
perusteiden vieroksunta ja filosofien piirissä kohdattu henkisyyden koros- 
taminen olivat tuleville sosiaalipsykologeille merkittävimpiä. Juuri sosi- 
aalisten selitysperusteiden saamiseksi mukaan psykologiaan ja toisaalta 
psykologisten (eli mieliin, merkityksiin ja psyykkiseen toimintaan) liitty- 
vien näkökulmien sisällyttämiseksi sosiologiaan tehtiin uudesta tieteen- 
alasta nimenomaan sosiaalipsykologiaa. Nykyään sosiaalipsykologiasta 
onkin erinomainen näköala useimpien ihmis- ja yhteiskuntatieteiden 
suuntaan, ja monet varmasti toivovat läpinäkyvyyden vastavuoroisuutta. 
Oma näkemykseni sosiaalipsykologian historiasta poikkeaa esimerkik- 
si Robert M. Farrin sinänsä ansiokkaasta analyysista (1996) siinä, että 
katson sosiaalipsykologian historian alkavan paljon ennen toista maail- 
mansotaa, ja sitä on tarpeetonta paikantaa sosiaalipsykologisen käsi- 
kirjan (The Handbook of Social Psychology) vuoden 1954 edition ilmesty- 
miseen. Se kylläkin pitää paikkaansa, että alun alkaen filosofina pidetty 
Mead alettiin hyväksyä sosiaalipsykologian piirissä vasta 1950-luvulta 
lähtien ja esimerkiksi edellä mainitun käsikirjasarjan 1950-, 1960- ja 
1980-luvun editiot vaikenivat hänestä täysin. 
Mikäli symbolisen interaktionismin eri muotoja pidetään sosiaali- 
psykologian syntymisen kannalta ratkaisevina, Farrin johtopäätös esi- 


508 


historian päättymisestä ja historian alkamisesta 1950-luvun puolivälissä 
osuu oikeaan. Tosiasiassa sosiaalipsykologia oli kuitenkin itsenäisty- 
mässä jo Meadin 1920-luvun luentojen vuosikymmenellä, ja sen doku- 
mentoitu historia yltää yli sadan vuoden taakse, William McDougallin 
teoksen An Introduction to Social Psycholology ilmestymiseen vuonna 
1908, vaikka hallinnollisesti sosiaalipsykologia legitimoitiin esimerkiksi 
suomalaisessa yliopistolaitoksessa vasta vuonna 1962, jolloin täytettiin 
ensimmäinen sosiaalipsykologian professuuri. 

Näen myös symboliseen interaktionismiin liitetyn Iowan koulukunnan 
ja Chicagon koulukunnan välisen erottelun perimmältään keinotekoisena 
paradigmakiistana. Iowalaiset symboliset interaktionistit ovat perintei- 
sesti korostaneet Meadin ajattelusta sen identiteettiteoreettisia puolia ja 
pyrkineet rakentamaan ja kehittämään niitä empiirisen todistelun kei- 
noin, kun taas chicagolaiset representationistit ovat edustaneet tulkitse- 
vampaa ja ymmärtävää sosiaalipsykologiaa, jonka mukaisesti on keski- 
tytty analysoimaan yhteiskunnallisia rakenteita ja symbolisia muodostel- 
mia. Manford Kuhnin ja Herbert Blumerin perillisten välinen koulukun- 
taero on vastannut pitkälti psykologisen ja sosiologisen sosiaalipsykolo- 
gian erottelua tai eroa, joka vallitsee individualismin ja holismin välillä. 
Iowalaiset ovat suhtautuneet Meadiin yksityiskohtaisemmin ja vaateli- 
aammin ja edustaneet näkemystä, jota omassa tutkimuksessani olen sa- 
nonut Meadin lähilukemiseksi, kun taas Chicagon koulukuntaa edusta- 
neet ovat liikkuneet tulkitsevammalla linjalla, jota itse olen kutsunut 
metatason tutkimukseksi. 

Mikäli kyseisen tehtäväjaon tarkoitus ei ole ollut vain tutkimusta ra- 
jaava ja sitä kautta helpottava, se on ollut mielestäni tarpeeton. Sosiaali- 
psykologian sisäisen jakautumisen ymmärtämiseksi tarvitaan sekä Mea- 
dia lähilukevaa ja hänen identiteettiteorioitaan kriittisesti arvioivaa ana- 
lyysia että tulkitsevalla metatasolla liikkuvaa ymmärtämistä. Olen pyrki- 
nyt toteuttamaan molempia omassa tutkimuksessani, sillä vain tämän- 
tyyppisen tieteenfilosofisen lähestymisen kautta voidaan ymmärtää sitä 
perimmältään kartesiolaista yksilöllisen ja yhteisöllisen kahtiajakoa, joka 
on leimannut sosiaalipsykologiaa tieteenalana. Väitteeni on, että kysei- 
nen dualismi voitaisiin kokonaan välttää, mikäli ihmistä objektivoivasta 
ja sitä kautta kahtiajakavasta tutkimuksesta siirryttäisiin osallisuutta 
tunnustavaan, myötäelävään ja maailmassa projisoituvaan toiminnalli- 
seen sosiaalipsykologiaan. Käytännössä tällainen tutkimus voisi olla esi- 
merkiksi kriittistä poliittista analyysia (olematta puoluepoliittisesti sitou- 
tunutta). Tai sen tulokset ja soveltamisyhteydet voisivat olla yksilöiden 
sosiaalisia suhteita käytännössä korjaavia lyhytterapian tai toiminta- 
terapian muotoja, pedagogiikassa esimerkiksi ”tekemällä oppimista”. Mi- 
tään pahaa ei ole myöskään lehtimiestyyppisessä todellisuuden havain- 
noinnissa, jossa esimerkiksi blogikirjoittaja laittaa likoon itsensä. Onhan 
joskus parempi, että yhteiskuntatieteilijä kirjoittaa tulkintansa yhteis- 

kunnasta suoraan, kuin että hän yrittäisi lypsää totuuksia rahvaalta em- 
piirisen tutkimuksen keinoin. Lukeneistolla itselläänhän ovat käytössä 
juuri ne käsitteelliset resurssit, joita muilla ei ole. 

Tässä mielessä sen enempää Meadin ajattelu kuin symbolinen inter- 
aktionismikaan eivät muodosta mitään yhtenäistä teoriaa vaan luovan 
viitekehyksen (framework), aivan kuten myös strukturalistiset symboliset 
interaktionistit (esimerkiksi Sheldon Stryker) ovat katsoneet. Nykyaikai- 
sinta ja myös politiikan tutkimukseen soveltuvaa lähestymistapaa edus- 
tavat toimijuutta tai ”moraalista toimijuutta” (moral agency) korostaneet 
sosiaalipsykologit, joista esimerkin tarjoaa Gil Richard Musolf teoksellaan 
Structure and Agency in Everyday Life (2003). Interaktionistisessa ja rela- 
tionaalisessa näkemyksessään ihmisestä, joka toimii yhtäältä raken- 
teiden ja toisaalta oman identiteettinsä välimaastossa, Musolf on tukeu- 
tunut etenkin William Jamesin näkemykseen minuuden sosialisaatiosta, 
George H. Meadin käsitykseen sosiaalisista objekteista sekä Erving Goff- 
manin teoriaan rooleista ja instituutioista. Tuloksena on ollut hyvin sa- 
mantapaista yhteiskunnallisesti haastavaa pohdintaa, jota olen itse ko- 
rostanut omalla nietzscheläistä ja heideggerilaista ensimmäisen persoo- 
nan filosofiaa alleviivaavalla värikynälläni. 

Menetelmäopillisesta uudistumisestaan huolimatta sosiaalipsykologia 
on edelleen hyvin metafyysinen tieteenala. Sosiaalipsykologian sydän, eli 
varsinainen ydin, on juuri sen tapainen ontologinen hypoteesi, jonka 
George H. Mead teki olettaessaan yleistyneen toisen kaltaisen sosiaali- 
sen toimintatason. Sen hän ajatteli olevan olemassa immanentista ja ma- 
teriaalisesta kehollisesta tasosta ja psyykkis-henkisestä tajunnallisesta 
tasosta riippumattomana. Mikäli tällaista ontologista oletusta ei tehtäisi, 
sosiaalipsykologiasta jäisi jäljelle oikeastaan vain empiirinen ”reikäkortti- 
sosiologia” (jolla voidaan luonnollisesti tutkia myös vuorovaikutusta ja 
kanssakäymistä), ja individualistinen psykologia sekä niiden yhdistelmät. 
Sen sijaan itsenäisenä tieteenalana sosiaalipsykologia on olemassa lähin- 
nä sikäli kuin se tekee ontologisen oletuksen ja kuvittelee tai konstruoi 
sosiaalisen toiminnan tason. Tämä oletus voi koitua paitsi sosiaalipsyko- 
logian vahvuudeksi, myös sen heikkoudeksi. 

Sosiaalisen (tai situationaalisen) tason huomiotta jättämistä voitaisiin 
nykyään pitää alkeellisena, mutta vetoaminen pelkästään siihen voi joh- 
taa myös epäeettisyyteen. Meadin omana aikana yhteiskuntatieteiden ke- 
hitykseen sisältyi voimakas menetelmäopillisen ja poliittisen universalis- 
min painotus. Ratkaisevaa ei kuitenkaan ole, onko itse ajattelutapa pe- 
rusteltu, vaan se, kuinka ja minkälaisissa yhteyksissä sitä sovelletaan. 
Yleistyneen toisen idea voi olla metodologisesti rakentava ja tutkimus- 
eettisesti oikeutettu, mikäli se nähdään ihmisen monikerroksisen olemuk- 
sen kokonaisuudessa ja tunnustetaan myös kehollinen ja tajunnallinen 
taso. Mutta se voi johtaa yksipuolisuuteen ja jopa totalitarismiin, mikäli 
sen ajatellaan yksin muodostavan ihmisyyden perusolemuksen. Vastaa- 

vanlainen vaara sisältyy toisaalta kaikkiin hyviin keksintöihin; ovathan 
lääkeaineetkin yleensä hyödyllisiä, kun taas väärin annosteltuina ne ovat 
vaarallisia. 

”Yleistyneen toisen” mukainen hypoteesi on helpottanut sosiaalisten 
ilmiöiden selittämistä erityisesti emergenssin ja reduktionismin välisen 
jännitteen kautta. Emergenssi on reduktion vastakohta sikäli, ettei se 
selitä ihmisen käyttäytymistä vedoten syyhyn eikä kausaatioon vaan ta- 
voitteeseen ja toimintaan. Emergenssi tarkoittaa myös prosessia, jossa 
alkuperäisistä syistä tai lähtökohdista syntyy seurauksia, joita ei voida 
enää redusoida eli palauttaa alkutekijöihinsä vaan jotka muodostavat 
omalakisensa ilmiön tai alueen. Näin esimerkiksi kalassa käymisellä, ris- 
teilylle osallistumisella tai kunnanvaltuuston kokouksella saattaa olla 
varsin vähän tekemistä minkään ilmiön alkuperäisen syyn, tavoitteen tai 
funktion kanssa, ja niinpä ne ovatkin emergoituneet kokonaan omiksi to- 
dellisuuksikseen, jolloin esimerkiksi laivalla matkustaminen on muuttu- 
nut keinosta tavoitteeksi. Lopulta ilmiötä on voitu tutkia omana sosiaali- 
sena konstruktionaan. 

Edellä sanottu tarjoaa vastauksen siihen, miksi Meadilla on edelleen 
vahva asema sellaisissa sosiaalipsykologian teoriahistoriallisissa nykyesi- 
tyksissä, joita edustavat esimerkiksi Robert M. Farrin (1996) ja Vivienne 
Burrin (1995 ja 2002) teokset. Sosiaalipsykologia on tiede, joka lepää 
yleistynyttä toista koskevan ontologis-metafyysisen hypoteesin varassa, 
vaikka 1980-luvun kielellisen kumouksen jälkeisenä aikana se onkin ha- 
luttu muuntaa ihmisten suhteita korostavaan relationaaliseen muotoon. 

Meadiläinen symbolinen interaktionismi elää nykyään vahvimmin so- 
siaalisen konstruktionismin eri muodoissa, jotka voidaan jakaa ontologi- 
seen ja diskursiiviseen. Meadin oma ajattelu oli lähempänä ontologista 
konstruktionismia, jonka mukaan ”yleistynyt toinen” ymmärretään ole- 
massa olevaksi ja metafyysiseksi rakenteeksi. Sen sijaan kielellistä ku- 
mousta ja Michel Foucault'n edustamaa jälkistrukturalismia seurannut 
konstruktionismi ei enää pitänyt keskeisenä rakenteiden olemassaoloa 
koskevaa oletusta. Esimerkiksi Michael Billigin (1987) sekä Jonathan 
Potterin ja Margaret Wetherellin (1987) edustama diskursiivinen sosiaali- 
psykologia on pitänyt sosiaalisia rakenteita kielellisinä ja vastustanut 
essentialismia, ontologisia oletuksia ja realismin tavoittelua. Samaa on 
painottanut Kenneth J. Gergen (2009) ”relationaalisessa sosiaalipsyko- 
logiassaan”: pyrkiessään tekemään sosiaalisesta konstruktionismista 
”anti-essentialistista”, ”anti-ontologista” ja ”anti-realistista” sekä halutes- 
saan kiinnittää huomiota yliyksilöllisten rakenteiden ja vuorovaikutuk- 
sen osapuolten sijasta ihmisten suhteisiin. 

Filosofisesti katsoen ongelmallista on kuitenkin ollut se, että vaikka 
enää ei olekaan korostettu rakenteiden olemassaoloa, ei ole täysin tun- 
nustettu myöskään yksilöiden olemassaolon merkitystä. Toinen ongelma 
diskursiivisuuden korostamisessa on liittynyt siihen, että ihmisten tär- 

keimmät kokemukset ovat usein ei- tai esipredikatiivisia (psykologia- 
tieteen kielellä lausuttuna ”ei- tai esiattribuoituvia”), ja sen vuoksi niiden 
sanallistaminen on perin pohjin hankalaa, aivan kuten Emmanuel Le- 
vinas (1974) on huomauttanut. Laajalti on epäilty myös, että diskursiivi- 
suuden korostaminen voi johtaa normatiivisuuteen ja tietynlaiseen yli- 
pragmatisoitumiseen; kieli kun on sopimusjärjestelmä, joka velvoittaa 
yhdenmukaisuuteen ja siten tukahduttaa erilaisuutta ja luovuutta. Pa- 
himmillaan semanttinen universalismi johtaa eräänlaiseen sanakohi- 
naan, eli merkitysten katoamiseen tai mitätöitymiseen yleiskielen ja 
yksilönkokemuksen keskinäisen vastaamattomuuden myötä, jolloin myös 
filosofit tulevat maalanneiksi harmaalla sudilla harmaalle kankaalle. 

Tuloksena on Claude Lövi-Straussin tarkoittamia ”kelluvia merkitsi- 
jöitä” (signifiant flottant) eli laveita tai epämääräisiä käsitteitä, kuten 'hy- 
vän kehä”, 'kestävä kehitys ' tai ”hyvinvointiyhteiskunta”, joiden muodosta- 
malle screenille kukin voi projisoida mitä unelmiaan tahansa ja joihin liit- 
tyvää taianomaista sumutuksen voimaa ranskalaisstrukturalisti kuvaili 
myös Marcel Maussilta lainaamallaan käsitteellä 'mana'.?98 Ongelma on 
sama, jonka Ludwig Wittgenstein tiedosti Filosofisissa tutkimuksissaan, 
katsoessaan, että kielen pahin uhka on kieli itse; se kun joutuu helposti 
abstraktioiden harhauttamalle tyhjäkäynnille, josta ei ole muuta ulospää- 
syä kuin palaaminen kokemuksen kotoisille kohtaamispinnoille, joissa to- 
dellisuuden rosoisuutta ja ristiriitaisuutta ei voida häivyttää saati sovit- 
taa maagisilla käsitteellisillä taikatempuilla.4??9 Varjopuolena tässä juu- 
rille paluussa on joitakin henkilöitä ajatellen vain se, että samalla haih- 
tuu usein myös filosofin tai sellaisena esiintyvän ”manavoima”. 


498 Claude Lövi-Strauss esipuheessaan Marcel Maussin tekstikokoelmaan Sociologie et 
anthropologie (1950). 

499 Filosofisissa tutkimuksissaan Ludwig Wittgenstein pitää kielen höllentymistä tai 
juntturalle käpertymistä suorastaan ”sairautena” ($ 255, s. 151) ja kirjoittaa halustaan pa- 
lauttaa ”[...] sanat niiden metafyysisestä käytöstä takaisin niiden jokapäiväiseen käyttö- 
tapaan[.]” ($ 116, s. 89), toisin sanoen ”rosoisena” ($ 107, s. 86) pitämäänsä arkitodellisuu- 
teen. 

Toisaalta tämä ei merkitse, että Wittgenstein olisi arvostanut konkretiaa. Samoin kuin 
Levinas, myös Wittgenstein pyrki havainnollistamaan ajatteluaan vertauskuvin, ja juuri 
siksi hän varoitti puhtaiden abstraktioiden ja metaforallisen ajattelun vaaroista keskitty- 
essään teorioinnissa onnistumiseen. Norman Malcom kertoo teoksessaan Wittgenstein 
(1958/1990, s. 73) mestarinsa tähdentäneen, miten vertauskuva voi johtaa päätelmiä har- 
haan. Filosofian opettajana toimiessaan Wittgenstein oli esittänyt kuulijoittensa pohditta- 
vaksi kysymyksen, kuinka etäälle maaplaneetan kokoista pallopintaa pitkin kiristetty 
köysi kohoaisi pallon pinnalta, jos köyden ympärysmittaan lisättäisiin yksi metri. Koska 
jatko-osa olisi suhteellisen vähäinen muihin mittasuhteisiin verrattuna, hänen ystävänsä 
päätyivät arvioon, että muutos jäisi häviävän pieneksi, eikä sitä voitaisi käytännössä 
lainkaan havaita. Laskutoimitus kuitenkin osoittaa, että löysää syntyisi paljon, ja 
ylt'ympäri pingotettu köysi kiertäisikin maata noin 15 cm:n etäisyydellä pinnasta. Tällä 
tavoin Wittgenstein painotti myös teoreettisen ajattelun tärkeyttä ja varoitti käytännölli- 
sen päättelyn karikoista. 

Ongelma näkyy myös niissä symbolisen interaktionismin ja sosiaalisen 
konstruktionismin menetelmäopillisissa sovellutuksissa, joissa ihmisen 
subjektiivista kokemusmaailmaa on yritetty lähestyä esimerkiksi narra- 
tiivisen tutkimuksen kautta. Silloin kun tutkimuksen aiheeksi on valittu 
ihmisten tarinat ja kertomukset, on voitu huomauttaa, että kertomuk- 
silla ja tarinoilla ei ole yleensä totuusarvoa vaan lähinnä viitteellistä 
merkitystä ihmisten ajattelun vertauskuvina, jotka edellyttävät tulkin- 
taa. Tunkeutuminen ihmisten subjektiiviseen elämysmaailmaan — esi- 
merkiksi kauneuden kokemuksiin — on toisaalta yhtä vaikeaa myös mit- 
taavilla menetelmillä. Tämä puoltaa ihmisen pitämistä arvoituksen kal- 
taisena ja perimmältään salattuna tutkimuksen aiheena, joka ei koskaan 
avaudu tutkimukselle kokonaisuutena vaan edellyttää dialogista ja trans- 
sendentaalifilosofista lähestymistapaa. Subjektin vaikutelmienvaraisuut- 
ta koskevan tutkimuksen ongelmat totesi jo Solomon Asch (1907—1996) 
kuuluisissa janakokeissaan ja konformistisuustutkimuksissaan (1955), 
joissa ihmiset antoivat sosiaalisen paineen johdatella itseään asettaen 
ryhmäpaineessa luodut odotukset aistihavaintojensa edelle. Juuri tähän 
sisältyy myös pragmatistisen tarkastelutavan heikko kohta — mikäli ih- 
miset alkavat tulkita persoonallisia kokemuksiaan normatiivisesti vel- 
voittavan yleiskielen tai ”diskurssin” välityksellä. 

Sosiaalipsykologian sydän on sykkinyt viime aikoina todellisuuden 
”objektiivista” olemassaoloa kiistävän konstruktionismin, relationaalisen 
ajattelun ja representaatioteorioiden tahtiin, mutta aina tuo yhteisölli- 
syyttä huomioiva näkökulma on ollut jossakin muodossa olemassa. Se on 
esiintynyt käsityksinä siitä, että maailma on joka tapauksessa sosi- 
aalisesti ja historiallisesti luotu, totuus on suhteellista ja tieto syntyy 
yhteiskunnallisessa prosessissa, eikä ole syytä olettaa sellaista objektii- 
vista todellisuutta, jota koskevat käsitykset voitaisiin omaksua korres- 
pondenssin mukaisessa vastaavuussuhteessa. Se on myös muistuttanut 
siitä jo laajalti hyväksytystä tosiasiasta, että tieto ja sosiaalinen toiminta 
kuuluvat yhteen ja että tietäminen ja totuuden julistaminen sisältävät 
aina myös vallankäyttöä tavalla, jota symbolisen interaktionismin edusta- 
jana tunnettu Howard S. Becker käsitteli leimaamisen teoriassaan (1963) 
sekä ajatuksessaan ”moraalisesta yrittäjyydestä”. Aivan niin kuin lei- 
maaminen liittyy ryhmän kehittämiin ”sopivaa käyttäytymistä” koskeviin 
sääntöihin, myös taloudellinen ja poliittinen valta pyrkivät määrittele- 
mään, ketä pidetään poikkeavana ja millä perustein. Symbolisen inter- 
aktionismin virittämään sosiaaliseen konstruktionismiin liittyy edelleen 
vahva yhteiskuntakriittinen potentiaali, mikä puolestaan korostaa filo- 
sofien ja sosiaalipsykologien vastuuta sekä asemaa moraalitalouden ana- 
lysoijina — täsmälleen Meadin yhteiskunnallisten ihanteiden mukaisesti. 

Mead on sosiaalipsykologian klassikko siinäkin suhteessa, että ajan- 
kohdasta riippumatta hänen lukemisensa johtaa uusien näkökulmien löy- 
tymiseen yhteiskunnallisista käytännöistä. Toisaalta erilaiset tulkinta- 

ajankohdat johdattavat näkemään hänen omat ideansa uudessa valossa. 
Tämä pätee myös sosiaalipsykologian sydämenä toimivaan yleistyneen 
toisen käsitteeseen. 

Viime aikojen relationaalisessa sosiaalipsykologiassa 'yleistynyt toinen” 
on haluttu ymmärtää toimintateoreettisesti, jolloin sillä tarkoitetaan 
yksilön orientoitumista toisiin ihmisiin ja maailmaan sekä sitoutumista 
sosiaalisiin normeihin. Kyseinen näkökanta perustuu jo teoksessani 
Dialoginen filosofia hyödyntämääni intentionaalisen toimijan ideaan, ja 
sillä on suora historiallinen yhteys eksistenssihermeneutiikkaan ja feno- 
menologiaan. 

Toiminnallisen sosiaalipsykologian perusajatus on pitkälti sama kuin 
maailmassa eksistoivan, suuntautuvan ja tarkoituksellisesti projisoitu- 
van toimijan idea — vain käytettävä käsitteistö vaihtelee, mikä antaa 
näyttöä tieteenalojen diskursiivisista eroista. Niinpä dialogisen filosofian 
idea on sovellettavissa sosiaalipsykologian piirissä esille nousseeseen re- 
lationaaliseen ja transaktiiviseen lähestymistapaan. Tällä toimintatasolla 
myös yhteiset ”me-intentiot” ovat ainakin sopimuksenvaraisina mahdolli- 
sia, kuten tieteenfilosofi Raimo Tuomela on osoittanut (1989), vaikka ha- 
vainnonfilosofisesti ja -psykologisesti ajatellen ihmisen tajunnan rakenne 
koostuukin aina yksilöiden orientoitumisesta todellisuuteen. Kattavim- 
min tämä sosiaalisen situationalismin idea on ilmaistu Lauri Rauhalan 
holistisessa ihmiskäsityksessä, sillä se säilyttää yhtä aikaa sekä sosi- 
aalisten että subjektiivisten merkitysten pohdinnan osana sosiaalipsyko- 
logiaa. 

Kiteytän postmeadiläisen tutkimukseni annin nykyiselle sosiaalipsyko- 
logiselle keskustelulle seuraaviin toteamuksiin. 


1. Meadin avulla voidaan elvyttää sosiaalipsykologiaa, sosiologiaa ja 
psykologiaa ”uuteen” (tai Frankfurtin koulukunnan ajattelijoiden 
vaikutukset huomioon ottaen entisenkaltaiseen) yhteiskunnalliseen 
aktiivisuuteen. Onnistumisen ehtona on, että ihmistieteet trans- 
sendentalisoidaan, eli myönnetään objektiivisen tiedon tavoitta- 
mattomuus, subjektien määrittelemättömyys ja ihmisyyden tyhjen- 
tymättömyys erilaisille tulkinnoille. 


2. Itsestä maailmaan suuntautuvan ensimmäisen persoonan filosofian 
sekä siihen liittyvän toiminnan kautta voidaan ylittää perinteinen 
rakenteiden ja yksilöiden välinen kuilu myös sosiaalipolitiikassa. 
Omassa mallissani ihminen nähdään rakenteita muokkavana toimi- 
jana, joka voi korjata esimerkiksi työoloja, ympäristön tilaa tai ta- 
loutta henkilökohtaisen toimintansa kautta. Tämä ei toisaalta mer- 
kitse marxilaisen ajattelun palauttamista yhteiskuntatieteisiin. 
Marxin keskeinen erehdyshän oli oletus, että yhteiskunta kehittyy 
itsestään kohti tiettyä päämäärää. Sen sijaan omassa toiminnallisen 

sosiaalipsykologian mukaisessa ihmiskäsityksessäni lopputulosta 
pidetään riippuvaisena yksilöiden toiminnasta mikrotasolla. Tässä 
mielessä esimerkiksi kuluttajavalinnat markkinataloudessa näh- 
dään äänestyspäätösten kaltaisina ja makrotason kehityssuuntiin 
vaikuttavina moraalisina kannanottoina, mikä on liberalistista po- 
liittista yhteiskuntateoriaa hyödyntävä ajatus. Mikrotason toimin- 
nallisen näkökulman esiin piirtymisellä on nyt sosiaalinen tilaus, 
sillä poliittisten ja taloudellisten ongelmien suuri osa juontuu glo- 
balisaation ylivallasta. Hyvinvointivaltion ja -yhteiskunnan kriisi 
johtuu paljolti siitä, että Euroopan unionin toimintataso on yksilöille 
liian etäinen, kun taas henkilökohtaisella tasolla yksittäinen ihmi- 
nen on voimaton. Hyvinvointivaltio ja -yhteiskunta voidaankin säi- 
lyttää vain kansallisella toimintatasolla, sillä se on demokraattisin 
ja tehokkain ja siinä mielessä oikean kokoinen yksikkö moraalisten 
ja sosiaalisten ongelmien poliittiseen ratkaisemiseen. Tästä puoles- 
taan seuraa, että tulevaisuudessa kansallisvaltioiden toimintakykyä 
olisi parannettava. Teoreettisesti sanottuna kansallinen toiminta- 
taso silloittaa globaalin tason ja yksilöiden tason välille revenneen 
kuilun ja toimii transaktioalueena sosiologisen makrokonstruktio- 
nismin ja mikrokonstruktionismin välillä. 


3. Filosofien ja sosiaalipsykologien olisi tärkeää puuttua myös politiik- 
kaan omasta tieteellisestä, kriittisestä ja puolueettomasta näkökul- 
mastaan, sillä politiikan kautta käytetään paljon ihmisten arkielä- 
mään vaikuttavaa valtaa. Tieteellä olisi tällöin samantapainen teh- 
tävä kuin tiedotusvälineillä on ”neljäntenä valtiomahtina”, tosin ei- 
populistisesta näkökulmasta. Yhteiskuntakäytäntöjen epä-älyllisty- 
minen johtuukin paljolti siitä, että mediasta on pitkään puuttunut 
poliittisten ilmiöiden tieteellinen analyysi. Käsitykseni mukaan sosi- 
aalipsykologiasta voitaisiin tehdä myös ”yhteiskunnallista psyko- 
logiaa” (societal psychology) merkityksessä, jossa tätä käsiteparia 
ovat käyttäneet esimerkiksi Hilde T. Himmelweit ja George Gaskell 
vuonna 1990 toimittamassaan kokoelmateoksessa. 


Sosiaalipsykologialla on nykyisin melko itsenäinen asema tieteenalana, 
mutta toisaalta ihmisen toiminnan tarkastelu vain sosiaalipsykologisesti, 
vuorovaikutuksen näkökulmasta, on osoittautunut riittämättömäksi ai- 
van niin kuin ihmisen mielen psykologinen tai sosiologinen tematisaatio 
ja ihmisen elämänkokonaisuuden sosiaalitieteellinen tutkiminen yleensä. 
Yhteiskuntatieteellisten lähestymistapojen kautta ihmistä on tutkittu lä- 
hinnä sosiaalisesti rakentuneena mielenä tai vuorovaikutuksellisena toi- 
mijana, ja ihmisen monikerroksisuus kehollisena, tajunnallisena ja situa- 
tionaalisena olentona on ohennettu kunkin erityistieteen tarpeisiin. 

Tällöin on helposti kadotettu ihmisen olemus persoonana, joka luo ja 
ymmärtää subjektiivisia merkityksiä ja joka asennoituu todellisuuteen 
tahtovana ja tietoisena yksilönä. Juuri siksi tarvitaan holistista ihmis- 
käsitystä, joka ei edellytä sosiaalisilta rakenteilta ontologista olemassa- 
oloa eikä toisaalta korosta myöskään ihmisten suhteita yksilöiden kus- 
tannuksella vaan myöntää ihmisyksilöiden olemassaolon, tajunnalliset in- 
tentiot ja suhdeverkostojen sekä situaatioiden relationaalisuuden. Niinpä 
olen pitänyt tärkeänä tuoda esille filosofisen sosiaalipsykologian mahdolli- 
suuden, jonka kokonaisvaltaista ihmiskäsitystä eksponoimaan esitän tä- 
män teokseni. Käsitykseni mukaan tällaisella tulkitsevalla, laadullista 
tutkimusta, inhimillisten merkitysten analyysia ja vaikkapa heideggeri- 
laista ajattelemisen hanketta edustavalla perustalla kokonainen tieteen- 
ala voisi paremmin seistä omilla jaloillaan, ja lopulta voitaisiin puhua 
myös sosiaalipsykologisesta sosiaalipsykologiasta. 


Meadin merkitys naturalismille 


Entä mitä Meadin ajattelu merkitsee, jos siitä poimitaan esiin sen kosmo- 
logiset ja naturalistiset elementit? Onko hänen suuri universaaliteoriansa 
muuta kuin käärme, joka söi itsensä olemattomiin? Kenties Meadin tär- 
kein opetus niin darvinisteille, rationalisteille kuin kyynisille nihilisteille- 
kin on siinä, ettei järki ole kehittynyt järjestä eikä etiikka etiikasta vaan 
kumpikin jostakin, mikä on ei-järkeä ja ei-etiikkaa, toisin sanoen tieteelli- 
siin kehyksiin palautumattomattomasta ihmisyydestä, jonka pohjalta 
olemme toisillemme muuta kuin eläintenkesyttäjiä. Ehkä tämä jalo ajatus 
näkyy parhaiten siinä yksinkertaisessa tilanteessa, jossa ihmiset voivat 
pidättäytyä esimerkiksi väkivallasta, itselle edullisesta kaupasta tai tois- 
ten ihmisten helposta jymäyttämisestä, vaikka se ei olisikaan kaiken 
itsekkään järjen mukaista. Tai se voi tulla ilmi Erving Goffmanin esille 
piirtämässä kasvojen säilyttämisen pyrkimyksessä, siis pienissä kohte- 
liaissa valheissa, joiden kautta kanssaihmiset voivat auttaa lähimmäi- 
siään selviytymään roolikömmähdyksistään — ja joissa muutamat voivat 
antautua näkemään jopa rakkauden, toiset syvän humanismin, aineksia. 

Kyky hyväntahtoisuuteen näyttää olevan se tekijä, joka käytännön 
elämässä erottaa ihmistä muista eliöistä, ja vaikka filosofien voidaan sa- 
noa puhuneen näistä asioista ”vanhanaikaisia” verrattuna biologiatieteen 
nykyiseen kehitykseen, itse idea on ilmeisesti pysyvimpiä. Eräässä Filo- 
sofisten tutkimustensa kohdassa ($ 250) Ludwig Wittgenstein pohti, onko 
koira liian ”rehellinen”, kun se ei teeskentele eikä valehtele. Cambridge- 
lainen filosofi päätteli tämän johtuvan siitä, että eläin ei hallitse kieli- 
pelejä. Mutta (niin ikään eläinanalogiaa soveltaneen) George H. Meadin 
näkökulmasta voisi ajatella, että ilmiön takana on luonnonolennon ky- 
vyttömyys itsereflektioon ja tietoisuuden puuttuminen. 

Tieteenfilosofisesti katsoen Meadin tutkimisella voi olla annettavaa 
myös luonnontieteille. Hänen ajattelunsa kautta valottuu, että nykyisessä 
biologisessa ja luonnontieteellisessä tietämyksessä on ihmisen kokoinen 
aukko. Myöskään meidän aikamme tieteenharjoittajat eivät ole voineet 
selittää minuuden ja tietoisuuden syntyä, vaan selitykset ovat kuvauksia, 
jotka ehdottavat, mitä tapahtui evoluution kuluessa. Ne eivät vastaa syitä 
eivätkä mahdollisia päämääriä koskeviin kysymyksiin, vaan ylempien ta- 
sojen ilmiöt johdellaan alempien tasojen ilmiöistä tai pelkistetään niihin, 
vaikka kausaaliketjut olisivat huteria, kokonaan poikki tai kyse olisi vain 
yhteisesiintymisistä eikä vaikutusyhteyksistä. Kausaaliyhteyksinä pide- 
tyt liitoskohdat perustuvat tilastollisiin vastaavuuksiin ja arvailuihin. 

Näin toimitaan tieteellisen hybriksen vallassa, olettaen, että tieteen 
pitää tuntea asiat ja olla oikeassa. Ihmiset ovat riippuvaisia lopullisen 
totuuden toivosta, ja sen vuoksi tiede asetetaan helposti uskonnon rooliin. 
Paradoksaalista on, että ihmistä, joka arvostelee tieteen vajavaisuutta 
eikä usko tieteen julistamiin totuuksiin, pidetään usein metafyysikkona, 
vaikka kyse olisi nimenomaan metafyysisten periaatteiden arvostelemi- 
sesta. Tämä on johtanut turhauttavaan kärpäslätkäsotaan, jota käydään 
esimerkiksi kreationistien ja tiedeuskovaisten välillä. Poteroihin kaivau- 
tuminen ja mustamaalaus ovat toisaalta ymmärrettäviä, sillä ne ovat ker- 
toneet valtataisteluista. Tiede on joutunut kaikkialla puolustautumaan 
uskontoja ja uskomuksia vastaan, ja siksi on haluttu välttää antamasta 
aseita ”tieteen vastustajiksi” koettujen käsiin. Tämä vastakkainasettelu 
leimasi jo Meadin omaa aikaa ja hänen sisäisiä kamppailujaan. 

Aivan niin kuin Meadin symbolinen interaktionismi, myös fysiikka ja 
biologia ovat historiaan kuuluvia tieteitä. Ne esittävät totuuksia asioiden 
alkuperästä, kuten elämän synnystä ja tietoisuuden ilmaantumisesta, 
mutta ne eivät kykene todistamaan eivätkä perustelemaan niitä sitovasti. 
Tosiasiassa luonnontieteilijät eivät ole löytäneet selitystä siihen, miksi 
aineesta syntyy elämää, miksi todellisuus kehittyy evolutiivisesti ja miksi 
elollisesta aineksesta emergoituu korkeampia elämänmuotoja, viime kä- 
dessä itsensä tiedostava tajunta. Ollakseen tyhjentävää tieteen pitäisi 
pystyä selittämään tiedettä harjoittava ihminen, toisin sanoen tietoisuu- 
den kehittyminen transsendoivaksi eli omat alkuehtonsa ylittäväksi olen- 
noksi, joka ymmärtää oman olemassaolonsa. 

Erään vastauksen tähän ongelmaan tarjosi Mead omassa myöhäiskau- 
den ajattelussaan, jossa hän katsoi hegeliläisyyttä mukaillen, että luon- 
nossa vallitsee evoluutiota edistävien kausaalisten työntötekijöiden lisäk- 
si myös teleologista tarkoitushakuisuutta tai suuntautuneisuutta pää- 
määriin. Ehkä jonkin tällaisen tekijän poissulkeminen tai puuttuminen 
teorioista selittää sen, miksi luonnontieteet vaikuttavat ihmistä tutki- 
essaan vajailta. Eräs toinen vaihtoehto on, että selitysten hakeminen, 
varmuuden tavoittelu ja puhdasoppisuuden haikaileminen ovat kertoneet 
vain siitä ihmiskeskeisyydestä, josta jo Nietzsche halusi päästä irti. 

Summary 


George Herbert Mead and Symbolic Interactionism 
The Construction of Self, Meaning, and Society in the Humanities 


Ph. D., D. Soc. Sc. Jukka Hankamäki, FIN 


In the first (1) part of my book, I have argued that the Meadian concept of 
I and his dichotomy between I and me is a result of scientific objectifi- 
cation of the Self. Here, I interpret Mead's polarization of the Self as a 
result of researching human individuals as objects (me), which generates 
the concept of the subjective 1 — a postulate that was purposed to explain 
creativity and the origin of language and meaning. Even if Mead was not 
enthusiastic about empiricism, his conception of the Self can be seen as 
typical of a modern social scientist's attempt to produce a universal and 
objective methodology, that aimed at satisfying the naturalistic ideal of 
human science. This is evident not only from his theory of Self, but in 
particular from his theory of meaning, which supports semantical and so- 
cial universalism. 

Despite (and because) of Mead's rejection of Christianity and his re- 
sistance to idealistic transcendentalism, his theory of Self can be seen as 
profoundly metaphysical. In George H. Mead's theory of Self, the concept 
of I has essentially the same function and position that the Kantian 
*transcendental ego' has in a phenomenological philosopher's theories of 
psyche, for example, in Edmund Husserl's and Jean-Paul Sartre's theories 
of consciousness and mind. Mead's thinking was saturated with Cartesian 
dualism and Hegelian idealism. His concept of the generalized other con- 
tains a dualism between the real physical world and ideal social reality. 

In the second (Il) part of my study, I have dealt with Mead's conception 
of Self and his symbolic interactionism as an example of a theory in which 
the three-dimensional! structure of the human mind will be encountered. I 
have compared the components of Mead's theory of Self to the Freudian 
conception of 'ego — superego — id” and the Lacanian distinction between 
real — symbolic — imaginary by applying Slavoj Zizek's theory of psyche. 

In my interpretation, Mead's concept of I (that is, Lacan's 'imaginary 
and Zizek's ideal ego”) represents an introspective identification with the 
Self, while 'me? (that is, Lacan's 'symbolic' and Zizek's *ego-ideal) is pro- 
duced via se/f-reflection: through identification with the otherness. Both 
introspection and self-reflection are necessary for understanding the Self, 
and self-consciousness is a necessary condition in this process. 

On the other hand, a singular person's inability to grasp his own 
psyche as a whole through introspection and self-reflection highlights the 
role of interaction and otherness in practical life and learning — and 
especially in psychotherapeutical practices. Because of the subconscious, 
no one can be an analyst for himself, and that is why the process of 
understanding must be opened to otherness and the transcendental (or 
unconscious side of) Self in the hermeneutical circle. This is also a point 
that keeps Mead's interactionistic theory of meaning in the spotlight from 
time to time, as would be expected of a classic. 

These conclusions will also prove that a perfect explanation and under- 
standing of the human condition are merely theoretical aims that can not 
be accomplished. But human and scientific understanding can be compre- 
hended as something finite that can be approached infinitely — whereas a 
researcher's desire to achieve pure, perfect and definite knowledge about a 
human being is doomed to failure. Mead's ambitious attempt to develop a 
comprehensive theory of humanity's cultural evolution, social situation 
and place in the nature is a prominent example of this. 

However, the main lesson of Mead's project can be expressed as an 
imperative that refuses to treat human beings as objects. This means that 
ethics can be viewed as a via negativa, which disallows totalitarianism 
and takes a critical, analytical view of society. Moral philosophy can be 
formulated as politics when applied in the spirit of the Enlightenment, 
democracy and social liberalism. The didactic possibilities in the complexi- 
ty of Mead's semantical and social universalism are an illuminating as- 
pect of his thinking. But there remain insuperable problems in his theory. 

In the third (IID part of my book, I have analyzed and reflected on soci- 
al psychology's preconditions. I have evaluated recent discussion of the so- 
called subject's crises and have criticized social science for its ontological 
presuppositions, orthodox assumptions, and aspiration to divide reality 
into two different movements. One is the Comtean methodological rule, 
which says to *treat social facts as if they were real objects”. The original 
Meadian concept of the generalized other was not very far from that. The 
concept of the generalized other will easily lead to similar object-being and 
reification of reality which is known from Marxian materialism. This kind 
of objectivism is basically and historically related to scientific perfectio- 
nism and is fundamentally derived from the objectivistic constitution of 
the subject in human sciences. It goes without saying that as a philoso- 
pher I prefer subjectivism and relativism to objectivism and absolutism. 

Mead's thinking strongly emphasized collectivism and objectivism. His 
ideological preconditions were very clear in those claims in which he 
states that an individual's self can develop *only in so far as he takes the 
attitudes of the organized social group to which he belongs”. To my mind, 
Mead's stress on anti-individualism is too great, and his theory of identi- 
fication may be used as a political instrument to subordinate individuals 

to oppression and disipline. Mead's theory of creating identities through 
role taking is not adeguate in the present multi-cultural society in which 
differentiation is underway and identities are constructed and decon- 
structed again and again. 

Mead's universa! theory of the generalized other offered a model for 
uniformity that was appropriate during industrialism, but it can not be 
taken for granted in the present-day society, which is based on individua- 
lism and pluralism. Althought Mead's thinking contains several postu- 
lates and gualifications that allow and even stand for membership in 
different groups, his view of life was extremely universalistic and one- 
dimensional, and his conception of science was systematical. Mead is 
conseguently an ill-chosen role model for postmodern thinkers. 

On the other hand, Mead's thinking remains genuinely illuminating 
and suitable for different applications in the social sciences — as long as 
his concept of the generalized other is not understood metaphysically (as 
an ontological concept or cathecory), but rather in accordance with so- 
called relational! social psychology, which underlines the discursive 
essence of social structures. This anti-ontological, anti-essentialistic and 
anti-realistic way of thinking, which is presented by Kenneth J. Gergen 
(in his theory of relational being) and Gil Richard Musolf (in his theory of 
agency) takes better into consideration the lesson of *linguistic revolution” 
and *crises discussion” in social psychology. 

The downside of this weighting is that while highlighting the anti- 
metaphysical character of social relations and neglecting ontological 
aspects in general, discursive analysts and relational social psychologists 
have not sufficiently recognized the ontological existence of individuals. 
However, T and 'Self (and their intentions) should have a more important 
position in creating a theory of moral agency, which cannot be formed 
without taking into consideration the individual's freedom, free will, and 
voluntarism. 

That is why human action cannot be reduced to *agency” — and that is 
why human beings cannot be characterized by roles, like Goffmanian 
social psychologists attempt to do. Scientific explanation cannot be 
descriptive only; it must recognize the functions and goals of the conscious 
mind, which is not possible without taking individualism for granted. If 
human beings are not conceived agents or actors but moral! subjects, 
symbolic interactionism can still be at the heart of social psychology. 

After Hans Joas's brilliant study of G. H. Mead, many luminous works 
discussing Mead and his symbolic interactionism have been published. 
Mitchell Aboulafia's and Filipe Carreira da Silva's books may be the most 
significant. Despite the historical and sociological merits of these works, 
they have overdone their attempt to subordinate epistemological criticism 
to the pursuit of elegancy. In this regard, some old school philosphers' 
works, such as David L. Miller's study on Mead, are more illuminating 

than newer publications written by postmodernists. On the whole, it has 
always been very difficult to find studies in which Mead's collectivistic 
tendencies would have been analyzed critically. 

In most studies Mead's predisposition for collectivism has been either 
concealed or delicately explained away. This concerns his several para- 
doxes, circular reasoning, the problem of infinity and logical problems, 
such as the difficulties with deriving identity from identification. All these 
shortcomings reflect the crisis of subject in social science, which means 
that social science and the humanities have been in crisis since their 
foundation. While the crisis has been productive, it has also been fatal 
because of the denial of the individual and transcendentalism in the social 
sciences. What is more, the social sciences have been indebted to Marxism 
and the theory of socialism, which has inclined thinking in the field 
towards collectivism. 

As an alternative to both *sosiological social psychology”and *psycho- 
logical social psychology”, I have tried to create a *philosophical social 
psychology” and dialogical methodology (which I also developed in my 
previous book Dialogical Philosophy). It is an approach that is willing to 
be world-oriented, functional, and projective and takes into account a 
human individual as a bodily, conscious, and situational being. This 
differs from self-observational science, which deals with human beings 
social or psychological terms and thematizations. 

As my point of departure, I have used Professor Lauri Rauhala's theory 
of three levels of existence, as well as his holistic view of human being. 
The levels are bodily, conscious, and situational. Furthermore, the situa- 
tional level of existence covers not only social aspects of life, but also the 
natural and temporal (past, present and future). I have applied Rauhala's 
theory in light of Mead's conception of act, perspectives, presence, and 
continuity, and by connecting symbolic interactionism to hermeneutical 
philosophy and a phenomenological view of human existence. 

In the last two essays of my book, I have interpreted the metaphysical 
dichotomies of modern society as symptoms of a kind of schizophrenia, 
which I seek to avoid by applying Heideggerian and Gadamerian existen- 
tial hermeneutics and Nietzschean first person singular philosophy, i.e. by 
projective action. A practical interpretation of intentionality acts as a 
counterpart that combines Mead's pragmatism and theory of action with 
phenomenology, helping to bridge the Anglo-American and continental 
philosophical traditions — and social psychological school of thought. 

I have also studied Mead vis-a-vis Karl Popper's three world theory, 
Martin Buber's division of Tch-Dw and 'Tch-Es' and Emmanuel Levinas's 
concept of Other (l'Autre), although they did not have any historical 
connection to Mead. I wish also to state that Mead was deeply influenced 
by two major Wilhelms: Dilthey and Wundt. That underlines the Euro- 
pean roots of American pragmatism. 

Lähteet 


GEORGE H. MEAD 


Meadin kirjoituksia sisältävät teokset 
ja niistä käytetyt lyhenteet 


Alla olevassa luettelossa on mainittu kokoelmateokset, jotka sisältävät 
Meadin esseitä, artikkeleita ja luentoja, sekä hänen teoksistaan käytetyt 
lyhenteet. MSS, MT, PA ja PP kuuluvat pitkälti saman toimittajakunnan 
Chicagon yliopistossa julkaisemaan filosofiasarjaan. Teoksiin ESP, SP ja 
SW on koottu Meadin keskeisimpiä artikkeleita, ja teoksessa ISS on jul- 
kaistu ennen vuotta 1982 julkaisemattomia Meadin kirjoituksia. 


ESP Essays in Social Psychology. Edited and with an introduction by 
Mary Jo Deegan. New Brunswick: Transaction Publishers, 2001. 
MSS Mind, Self, and Society from the Standpoint of Social Behaviorist. 
Works of George Herbert Mead, vol. 1. Edited and with an intro- 
duction by Charles W. Morris. Chicago: The University of Chicago 

Press, 1934. 

MT Movements of Thought in the Nineteenth Century. Works of George 
Herbert Mead, vol. 2. Edited and with an introduction by Merrit H. 
Moore. Chicago: The University of Chicago Press, 1936. 

ISS The Individual and the Social Self — Unpublished Work of George 
Herbert Mead. Edited and with an introduction by David L. Miller. 
Chicago: The University of Chicago Press, 1982. 

PA The Philosophy of the Act. Edited and with an introduction by 
Charles W. Morris in collaboration with John M. Brewster, Albert 
M. Dunham and David L. Miller. Chicago: The University of Chicago 
Press, 1938. 

PP The Philosophy of the Present. Edited and with an introduction by 
Arthur E. Murphy, prefatory remarks by John Dewey. Chicago: The 
University of Chicago Press, 1932. 

SP On Social Psychology — Selected Papers. Edited and with an Intro- 
duction by Anselm Strauss. Chicago: The University of Chicago 
Press, 1977. 

SW Selected Writings — George Herbert Mead. Edited by Andrew J. Reck. 
Chicago: The University of Chicago Press, 1964. 

Luettelo Meadin julkaisuista 


Oheisessa luettelossa on mainittu Meadin kirjoittamat ja hänen elinaika- 
naan eri aikakauslehdissä ja kokoelmateoksissa ilmestyneet julkaisut. 
Luettelo on varsin tyhjentävä, ja sen pohjana on käytetty kanadalaisen 
Brockin yliopiston ylläpitämää ”Mead Project 2.0? -tietokantaa <http:// 
www.brocku.ca/MeadProject/Mead/mead biblio2.html>, jossa kirjoitukset 
on uudelleenjulkaistu alkuperäistä sivunumerointia noudattaen. 

Kaikkiin alla olevassa luettelossa mainittuihin artikkeleihin ei ole vii- 
tattu tässä tutkimuksessa. Osa luettelon kirjoituksista on sisällytetty 
myös Mead-kokoelmiin. Käyttäessäni artikkeleita lähteinä olen viitannut 
painettuina ilmestyneiden artikkelien alkuperäisiin julkaisuyhteyksiin ja 
sivunumeroihin. Kirjoituksen esiintyessä myös jossakin kokoelmateok- 
sessa olen maininnut asiasta viitteessä. Luettelointijärjestys on kronologi- 
nen, ja huomionarvoisimmat artikkelit on merkitty tähdellä. 


1. ”The relation of art to morality”, Oberlin Review 9, 1881, pp. 63- 

64. 

”Charles Lamb”, Oberlin Review 10, 1882—1883, pp. 5—16. 

”De Ouincy”, Oberlin Review 10, 1882—1883, pp. 50—52. 

”John Locke”, Oberlin Review 10, 1882-1883, pp. 217—219. 

”Republican persecution”, The Nation 39, 1884, pp. 519-520. 

”The problem of psychological measurement” [Abstract of a paper 

read to the second annual meeting of the American Psychological 

Association], Proceedings of the American Psychological Associa- 

tion, pp. 22-23. New York: Macmillan & Co., 1894. 

7. ”The Greek mysteries” [Abstract of a paper presented to the Philo- 
sophical Society of the University of Michigan in January 1894), 
University Record 3, University of Michigan, 1894, p. 102. 

8. ”Herr Lasswitz on energy and epistemology”, Psychological Review 
1, 1894, pp. 172-175. 

9. ”Review of Die Moderne Energetik in ihrer Bedeutung fiir die 
Erkenntniskritik by Kurd Lasswitz”, Psychological Review 1, 1894, 
pp. 210—213. 

10. ”Review of An Introduction to Comparative Psychology by C. Lloyd 
Morgan”, Psychological Review 2, 1895, pp. 399—402. 

11. ”A theory of emotions from the physiological standpoint” [An 
abstract of a paper read to the third annual meeting of the Ame- 
rican Psychological Association, 1894], Psychological Review, 1895, 
pp. 162—164. 

12. 


13. 


14. 


15. 


16. 


17. 


18. 


19. 


20. 


21. 


22. 


23. 


24. 


25. 


26. 


21. 
28. 


29. 
30. 


31. 


32. 


”The relation of play to education”, University of Chicago Record 1, 
1896, pp. 140-145. 

”Some aspects of Greek philosophy", University of Chicago Record 
1, 1896, p. 42. 

”Review of Untersuchungen zur Phenomenologie und Ontologie des 
menschlichen Geistes by Dr. G. Class”, American Journal of Theo- 
logy 1, 1897, pp. 789—792. 

”The child and his environment”, Transactions of the Illinois Soci- 
ety for Child-Study 3, 1897, pp. 1-11. 

”The working hypothesis in social reform”, American Journal of 
Sociology 5, 1899, pp. 367—371. 

”Review of The Psychology of Socialism by Gustav Le Bon”, Ame- 
rican Journal of Sociology 5, 1899, pp. 404-412. 

”Suggestions towards a theory of the philosophical disciplines”, 
Philosophical Review 9, 1900, pp. 1-17. 

”Review of Philosophie des Geldes by Georg Simmel”, Journal of 
Political Economy 9, 1900-1901, pp. 616-619. 

”A new criticism of Hegelianism: Is it valid?”, American Journal of 
Theology 5, 1901, pp. 87—96. 

”The definition of the psychical”. Decennial Publications of the Uni- 
versity of Chicago, First series, vol. III, pp. 77—112. Chicago: Uni- 
versity of Chicago, 1903.* 

”The basis for a parents association”, Elementary School Teacher 
4, 1903—1904, pp. 375—391. 

”Image or Sensation”, Journal of Philosophy, Psychology, and 
Scientific Method 1, 1904, pp. 604-607. 

”The relation of psychology and philology”, Psychological Bulletin 
1, 1904, pp. 375—391. 

”Review of Du röle de lindividu dans le döterminisme social and Le 
probleme du döterminisme, determinisme biologigue et determi- 
nisme social by D. Draghiscesco”, Psychological Bulletin 2, 1905, 
pp. 399—405. 

”Review of Etudes sur la selection chez Uhomme by Paul Jacoby”, 
Psychological Bulletin 2, 1905, pp. 407—412. 

”Science in the high school”, School Review 14, 1906, pp. 237—249. 
”The imagination in Wundt's treatment of myth and religion”, 
Psychological Bulletin 3, 1906, pp. 393-399. 

”The teaching of science in college”, Science 24, 1906, pp. 390-397. 
”Concerning animal perception”, Psychological Review 14, 1907, 
pp. 383-390. 

”Editorial notes: School system in Chicago", School Review 15, 
1907, pp. 160-165. 

”Review of The Newer Ideals of Peace by Jane Addams”, American 
Journal of Sociology 13, 1907, pp. 121-128. 

33. 


34. 


35. 


36. 


37. 


38. 


39. 


40. 


41. 


42. 


43. 


44. 


45. 


46. 


47. 


48. 


49. 


50. 


51. 


52. 


”Review of L'Evolution creatrice by Henri Bergson”, Psychological 
Bulletin 4, 1907, pp. 379-384. 

”The relation of imitation to the theory of animal perception” 
[Abstract of a paper read to the fifteenth annual meeting of the 
American Psychological Association, 1906], Psychological Bulletin 
4, 1907, pp. 210—211. 

”The educational situation in the Chicago public schools”, City 
Club Bulletin 1, 1907—1908, pp. 131-138. 

”Educational aspects of trade schools", Union Labor Advocate 8, 
1908, pp. 19-20. 

”The philosophical basis of ethics”, International Journal of Ethics 
18, 1908, pp. 311—323.* 

”The social settlement, its basis and function”, University of Chi- 
cago Record 12, 1907—1908, pp. 108-110. 

”Review of An Introduction to Social Psychology by William 
McDougall”, Psychological Bulletin 5, 1908, pp. 385—391. 

”Review of L'Ideal moderne by Paul Gaultier”, Psychological Bulle- 
tin 5, 1908, pp. 403—404. 

”Editorial notes: Policy statement of the Elementary School Tea- 
cher”, Elementary School Teacher 8, 1907—1908, pp. 281—284. 
”Editorial notes: Industrial education and trade schools”, Elemen- 
tary School Teacher 8, 1907—1908, pp. 402—406. 

”Editorial notes: Resolution on industrial training”, Elementary 
School Teacher 9, 1908—1909, pp. 156-157. 

”Editorial notes: Industrial training”, Elementary School Teacher 
9, 1908-1909, pp. 212—214. 

”Industrial education, the working-man, and the school”, Elemen- 
tary School Teacher 9, 1908—1909, pp. 369—383. 

”Editorial notes: Moral training in the schools”, Elementary School 
Teacher 9, 1908-1909, pp. 327—328. 

”Editorial notes: The problem of history in elementary schoof”, 
Elementary School Teacher 9, 1908-1909, pp. 433—434. 

”Social psychology as counterpart to physiological psychology”, 
Psychological Bulletin 6, 1909, pp. 401-408. 

”The adjustment of our industry to surplus and unskilled labor”, 
Proceedings of the National Conference of Charities and Correcti- 
ons 34, 1909, pp. 222—225. 

”Social consciousness and the consciousness of meaning”, Psycho- 
logical Bulletin 7, 1910, pp. 397—405.* 

”The psychology of social consciousness implied in instruction”, 
Science 31, 1910, pp. 688—693. 

”What social objects does psychology presuppose” [Abstract of a 
paper read to the eighteenth annual meeting of the American Psy- 

54. 


55. 


56. 


57. 


58. 


59. 


60. 


61. 


62. 


63. 


64. 


65. 


66. 


67. 


chological Association, 1909], Psychological Bulletin 7, 1910, pp. 
52—53. 

”What social objects must psychology presuppose?”, Journal of 
Philosophy, Psychology, and Scientific Methods 7, 1910, pp. 174— 
180. 

”Review of Social Value — A Study in Economic Theory by B. M. 
Anderson Jr.”, Psychological Bulletin 8, 1911, pp. 432—436. 

”Review of Individualism — Four Lectures on the Significance of 
Consciousness for Social Relations by W. Fite”, Psychological 
Bulletin 8, 1911, pp. 323—328. 

”The mechanism of social consciousness”, Journal of Philosophy, 
Psychology, and Scientific Methods 9, 1912, pp. 401—406.* 

A report on vocational training in Chicago and in other cities — An 
analysis of the need for industrial and commercial training in 
Chicago, a study of present provisions therefor in comparison with 
such provisions in twenty-nine other cities, together with recommen- 
dations as to the best form in which such training may be given in 
the public school system of Chicago. Coauthor with Ernest A. 
Wreidt and William J. Bogan. Chicago: City Club of Chicago, 1912. 
”A report of the Public Education Committee of the City Club of 
Chicago upon issues involved in the proposed legislation for voca- 
tional education in Illinois containing also a suggested draft of a 
bill and a statement and some discussion of underlying principles”. 
Coauthor with Frank M. Leavitt and Ernest A. Weird. City Club 
Bulletin 5, 1912, pp. 373—383. 

”Exhibit of the city club committee on public education”, City Club 
Bulletin 5, 1912, pp. 9. 

”Probation and politics”, Survey 27, 1912, pp. 2004-2014. 
”Remarks on labor night concerning participation of representa- 
tives of labor in the City Club”, City Club Bulletin 5, 1912, pp. 214- 
215. 

”The social self”, Journal of Philosophy, Psychology, and Scientific 
Methods 10, 1913, pp. 374—380.* 

”A heckling school board and an educational stateswoman”, Survey 
31, 1914, pp. 443—444. 

”Natural rights and the theory of the political institution”, Journal 
of Philosophy 12, 1915, pp. 141—155.* 

”Constitutional and political guarantees”, Philosophical Review 24, 
1915, pp. 193—194. [Summary by W. F. Dodd] 

”The psychological bases of internationalism”, Survey 33, 1915, pp. 
604—607. 

”The larger educational bearings of vocational guidance”. In: Meyer 

Minuuden rakentuminen ihmistieteissä 


Yhdysvaltalainen filosofian professori George Herbert Mead 
(1863—1931) tunnetaan sosiaalipsykologian klassikkona 
ja tieteenalan eräänä perustajana. 


Hänen kehittelemänsä symbolinen interaktionismi pyrkii 
vastaamaan mekanistisen ja mittaavan ihmistutkimuksen 
ongelmiin ja haasteisiin. Ärsykkeistä ja reaktioista muodostettujen 
selitysmallien korvaaminen vuorovaikutuksellisella ihmis- 

yhteiskuntateoria, joka puolustaa minuudesta maailmaan suuntautuvaa, 
aktiivista ja toiminnallista ensimmäisen persoonan filosofiaa. 

